
PREDGOVOR 

banjalučkog biskupa 

FRANJE KOMARICE 

Konačno, evo, imamo u rukama odavno pri¬ 
željkivani Dnevnik blaženoga Ivana Merza. On nam 
otkriva na osobit, upečatljiv način iskrenost i vjero¬ 
dostojnost mladoga čovjeka, kršćanina našega pod¬ 
neblja koji je na neuobičajen način nadvisio vrijeme 
u kojem je živio. 

Isusove riječi upućene Nikodemu »Duh puše 
gdje hoće« (usp. Iv 3,8) mnogo puta su se obistinile 
tijekom duge povijesti Crkve. Čovjek, Božji milje¬ 
nik, treba samo da Duhu otvori svoju nutrinu, svoje 
srce, da primi njegove poticaje i slijedi njegovo svje¬ 
tlo. Tada će sigurno osjetiti u sebi kvalitetnu promjenu na bolje. Osjetit 
će nešto novo, snažno, koje ga istinski iznutra obnavlja, preobražava, i on 
će biti u stanju i sam ostvarivati dobre, lijepe i korisne stvari - i u sebi i u 
svome životnom ambijentu. 

Evanđelist Marko piše kako Isus jednom prigodom »uziđe na goru i 
pozove koje sam htjede« (Mk 3,13). Isusov milosni poziv koji je uputio 
mladom Ivanu tijekom njegova školovanja u banjolučkoj gimnaziji bio je 
samo početak iznimnih darova Božje milosti koje će se redati u mnogim 
časovima njegova kasnijega života, kojih je jedan dragocjen broj zabilježio 
sam sretni primatelj i ostavio pokoljenjima na dar. 

Slično su doživjeli i ostvarili mnogi drugi istinski kršćanski velikani 
koji su jednako tako bili zahvaćeni Božjom milošću, primili je svjesno i od¬ 
govorno, istinski povjerovali Kristu i započeli s njime najtješnje surađivati 
i suživjeti. Tako su zajedno započeli u svome životu svjedočiti nadsvijet, to 
jest stvarnosti koje nisu nadohvat običnim ljudskim mjerilima. 

Istinsko usrećenje čovjeka ne postiže se ljudskim sredstvima nego pr¬ 
venstveno prisutnošću Duha Božjega, koji u njima djeluje. To nam svjedo¬ 
či i sadržaj ovoga Četvrtog sveska Sabranih djela bi. Ivana Merza, njegov 
Dnevnik. Na stranicama Dnevnika može se, kao prepoznatljiva »crvena nit«, 
uočiti milosno djelovanje Duha Svetoga u životu, duhovnom zrenju i apo¬ 
stolskom djelovanju ovoga mladog katoličkog intelektualca u laičkom stale¬ 
žu. Otvarajući se tim poticajima mladi Ivan sve više otkriva istinu o životu i 
svijetu; sve dublje doživljava postojanje i dobra i zla u svijetu, a u Crkvi po¬ 
stojanje duhovno-mistične osmišljenosti i stvarnosti. On u Dnevniku govori 
i o svome egzistencijalnom religioznom iskustvu, osobito u dramatičnim da- 

nima ratnih strahota. Poznato je da veliki politički prevrati puštaju slobodne 
ruke dobru i zlu. Za njega su Sveto pismo i mnogi od onih koji su se njime 
duhovno hranili postali smjerokazi i u ratno vrijeme za njegovo duhovno 
sazrijevanje na putu stvaranja »remek-djela« od svoje duše. 

Na stranicama Dnevnika koji je Ivan kao maturant započeo pisati u 
Banjoj Luci i dobar dio napisao baš u svome rodnom gradu, omogućen 
nam je barem djelomičan, ali istinit prodor u unutarnji njegov svijet i u 
njegovo nastojanje izgradnje samoga sebe na temeljima kršćanske vjere i 
morala te u odlučnu hodu prema kršćanskom savršenstvu. Objavljivanje 
Ivanova Dnevnika kao njegova prvoga pisanog djela, koje je doduše nasta¬ 
jalo postupno, ima kronološki primat ispred svih ostalih njegovih mnogo¬ 
brojnih napisanih - dužih ili kraćih - radova. Zasigurno će poslužiti svima 
koje oduševljava ovaj istinski duhovni velikan s naših životnih prostora da 
ga još temeljitije upoznaju, da mu se i dive i da ga uzmu za svoj životni 
uzor. Jer on je doista dragocjeni, »svijetli primjer kršćanskog načina života 
i apostolskog zalaganja« (Ivan Pavao II.) i zato ima što ponuditi svim Bogo- 
tražiteljima i Bogoprimateljima u ovoj i budućim generacijama. 

Razgovarajući u jednoj prigodi na Kongregaciji za proglašenje svetih u 
Rimu prije Ivanove beatifikacije o stanju kauze našega budućeg blaženika, 
rečeno mi je kako je Ivan Merz »veći svetac nego mnogi već službeno pro¬ 
glašeni sveci«, a »njegov Dnevnik je iznimno bogato vrelo u kojem se zrcali 
djelovanje Božje milosti i suradnja čovjeka s tom milošću«. 

Ako se opravdano kaže da je »lijepa misao najbolji drug«, onda se 
također opravdano može reći da će mnoge lijepe, pa i originalne, vrlo sa¬ 
držajne misli ovoga našeg domaćeg »mislioca i naučitelja« obogatiti svojim 
sadržajem mnoge koji ih budu čitali i o njima razmišljali. 

Dnevnik se objavljuje u godini 2014. kada se navršava sto godina kako 
ga je Ivan Merz započeo pisati. A pripreme za njegovo objavljivanje dovrše¬ 
ne su na kraju Godine vjere (11. X. 2012. - 24. XI. 2013.) koju je progla¬ 
sio papa Benedikt XVI. Ovaj Papa, po vlastitomu priznanju, iznimno cijeni 
»jedinstvenu osobnost« Ivana. Već druge godine svoga pontifikata 2007. 
uvrstio je bi. Ivana Merza među osamnaest velikih svetaca koji su »pružili 
svjedočanstvo autentičnog života zahvaljujući svojoj euharistijskoj pobožno- 
sti« (Ap. pob. Sacramentum caritatis, br. 94). Time je Petrov nasljednik još 
jednom potvrdio Ivanovu svetost do koje se uspinjao postupno, sigurnim 
koracima, kako to možemo slijediti kroz njegov Dnevnik. Želimo čitatelju 
da, promatrajući put vjere po kojem je bi. Ivana vodila Božja milost, i on 
sam učvrsti svoju vjeru te na njenim vrijednostima izgrađuje svoj život. 
Banja Luka, Svetkovina Krista Kralja, 24. studenog 2013. 

+ Franjo Komarica, 
banjalučki biskup 

UVOD 

u IV svezak Sabranih djela 
Ivana Merza - Dnevnik 

»Jučer, u četvrtak pisali smo školsku zadaću o koristi dnevnika. Mara- 
ković nam je razjasnio veliku korist ovoga. Tijekom sata, a i dana razmi¬ 
šljao sam o tom i došao do zaključka da Ljuba 1 - kao uvijek - ima pravo.« 

Kada je mladi sedamnaestogodišnji Ivan Merz 27. II. 1914. u Ba- 
njoj Luci zapisao ove prve rečenice na početku svoga Dnevnika, sigurno 
nije ni slutio kakav će nam dragocjen dokument podariti. Na njegovim 
stranicama ostavio nam je veliko duhovno bogatstvo, opisao nam je svoju 
dušu kao mlada čovjeka, čestita, poštena, koji teži za nečim uzvišenim, 
koji susreće zlo i u sebi i oko sebe protiv kojega se bori, koji nastoji u 
životu nešto postići i ostvariti, što je na kraju i uspio. Analizirajući njegov 
Dnevnik pak s vjerske strane uočavamo jasno djelovanje Božje milosti 
u njegovoj duši čijim se poticajima odazivao i s kojom je surađivao dok 
od svoje duše nije stvorio remek-djelo, kako je osjećao da treba učiniti. 2 

Kronološki gledano ovo je prvo Merzovo književno djelo u odnosu 
na sve ostale kasnije njegove tekstove, članke, studije koje je napisao. 
Istina, ovo svoje djelo dnevničkoga karaktera pisao je praktički cijeloga 
života. Međutim, više od polovice Dnevnika, kao što možemo slijediti 
po datumima, napisao je prije svih ostalih svojih spisa od kojih je kasni¬ 
je tek manji dio uspio objaviti za života, a oni koji su ostali u rukopisu 
sada konačno dolaze na svjetlo dana u okviru njegovih Sabranih djela. 

Odmah na početku moramo upozoriti čitatelja da ovaj Merzov 
Dnevnik, koji se sada objavljuje kao 4. svezak njegovih Sabranih djela, 
nije njegova autobiografija (ni biografija) jer ga i nije pisao s tom na¬ 
kanom. Ovo je samo jedan, i možemo reći najvažniji, segment njegove 
bogate osobnosti čiju nam je sliku ostavio u pisanu obliku. U Dnevniku 
je sadržana sva dokumentacija njegove duševnosti i duhovnosti, ali koja 
je još u razvoju prema potpunoj zrelosti. Pod duševnošću razumijevamo 
psihološko-kulturno-znanstveni profil njegove osobe koja se obrazova¬ 
njem, potom tijekom studija i čitanjem brojnih književnih djela postu- 


1 Dr. Ljubomir Maraković. Merz ga u Dnevniku uglavnom spominje pod tri nadimka: Ljuba, Ljuban, 
Luban. 

2 Prije odlaska u vojsku Ivan je zapisao u banjalučku bilježnicu svoga Dnevnika 28. II. 1916. ove misli: 
»Prije odlaska u vojsku još ću koju rječcu napisati. Time naime završavam ovaj dnevnik kojim htjedoh 
odgajati svoju unutrašnjost i stvoriti od svoje duše remek-djelo. Osjećam da sam još silno daleko od 
cilja. (...)« 

pno razvijala i formirala. Pod duhovnošću pak shvaćamo njegovo katolič¬ 
ko vjersko-moralno uvjerenje koje se također razvijalo i dozrijevalo sve 
do svetosti prema kojoj ga je vodila i usmjeravala nevidljiva Božja milost. 

I dok u Dnevniku pratimo njegov razvojni put, potpuna i cjelovita 
Merza nalazimo tek posljednjih šest godina njegova života u Zagrebu 
kada je zasjao u punu zamahu stvaralaštva i apostolskoga rada, o čemu 
nam je također ostavio mnoge dokumente, ali drugačijega karaktera. U 
tom periodu nije više dospio voditi svoj Dnevnik očito zbog prezaposle- 
nosti. No upravo drugi plodovi njegova duševnoga rada kao zrela katolič¬ 
koga intelektualca jasno govore o bogatstvu njegova nutarnjega života. Tu 
su u prvom redu brojni članci, studije i ostali tekstovi čije je objavljiva¬ 
nje u okviru njegovih Sabranih djela u tijeku. Osim toga, imamo brojna 
svjedočanstva njegovih suvremenika koji su izbliza promatrali to »čudo 
milosti Božje«, kako je Merza nazvao kardinal Franjo Kuharić. 3 

Takva cjelovita Merza i kompletan prikaz njegove osobnosti nala¬ 
zimo u četiri njegove biografije u kojima su nam autori, svaki sa svoga 
vidika, opisali život i djelo bi. Ivana. 4 Stoga preporučujemo čitatelju, 
ako želi dobiti zaokruženu cjelinu Merzova lika, da nakon ovoga Dnev¬ 
nika pročita barem jednu od tih biografija kako bi upotpunio sliku o toj 
jedinstvenoj pojavi katoličkoga laikata u Crkvi u Hrvata. 

Iskrenost 

Čitajući stranice Merzova Dnevnika uočavamo jednu njegovu po¬ 
sebnu vrlinu: to je iskrenost kojom opisuje i stavlja na papir bez uljep- 
šavanja ili zatajivanja svaki kutak i pokret svoje duše, sve što u sebi 
doživljava i proživljava s osvrtom naravno i na sve ono što je u svojoj 
okolini i svakodnevici susretao. Upravo ta iskrenost privlači i odušev¬ 
ljava čitatelja jer se na stranicama njegova Dnevnika, pogotovo mlad 
čovjek, može lako prepoznati. Ivan je često kritičan i prema samome 
sebi, bilježi svoje slabosti, borbe, sumnje, ne ustručava se opisivati svo¬ 
je težnje i razmišljanja iz najintimnijega dijela svoga bića koje se odnosi 
na ljubav i seksualnost. Naravno, sve to opisuje u granicama pristojno¬ 
sti te pod vidom kršćanskoga morala. Potom, divimo se njegovoj borbi 
za svladavanje svojih loših nagnuća, iskrenoj pobožnosti prema Bogu, 
postupnim pobjedama nad negativnim težnjama ljudske naravi. 

U Dnevniku Merz bilježi svoje brojne susrete s prijateljima i raznim 
osobama, svoje dojmove i razmišljanja o njima. Susretao se i s nekim 

3 Kardinal Franjo KUHARIĆ: Ivan Merz - čudo milosti Božje. Propovijed u Bazilici Srca Isusova 10. 
V. 1982. g. na obljetnicu smrti Ivana Merza. - Zagreb, 2002. str. 34 

4 1. D. KNIEWALD, Život i djelo dr. Ivana Merza, Zagreb, 1932.; 2. J. VRBANEK, Vitez Kristov - 
Ivan Merz, Zagreb, 1943.; 3. B. NAGY, Borac s bijelih planina, Zagreb, 1971.; 4. F. VERAJA, Ivan 
Merz - pionir Katoličke akcije u Hrvatskoj, Rim, 1998. (talijanski) 

političarima onoga vremena, pogotovo za vrijeme i nakon rata. Dolaze 
posebno do izražaja njegovi susreti sa svijetom literature i s knjigama 
koje je čitao te tako ostavlja svoje opise, dojmove kako o sadržaju knjiga, 
njihovoj poruci, tako i o likovima osoba koje u njima susreće, analizira 
ih, s njima raspravlja, hvali ako je što dobro kod njih našao, ali isto tako 
kritizira njihove za njega neprihvatljive stavove i svjetonazore. 

Usporedba sa sv. Augustinom 

Dnevnik Ivana Merza mogli bismo donekle usporediti s Ispovije¬ 
stima sv. Augustina. Međutim, postoji ipak velika razlika. Dok je sv. 
Augustin svoje Ispovijesti pisao po sjećanju pod konac života i pod sa¬ 
svim novim vidom, tj. kao obraćenik i potpuno Bogu posvećen, Merz 
je ove svoje »ispovijesti« zapisane u Dnevniku pisao u hodu, dan za da¬ 
nom, na putu obraćenja, onako kako su se događaji odvijali, a njegova 
duševna stanja nastajala i mijenjala; njima je nadalje dodavao mnoštvo 
važnih i zanimljivih detalja iz svakodnevice o svojim susretima s ljudi¬ 
ma, komentare o društveno-političkim zbivanjima itd. I u tome je vri¬ 
jednost i veličina ovoga njegova Dnevnika te se usuđujemo reći da pod 
određenim vidom te svojom blizinom našem vremenu i aktualnošću 
nadvisuje Augustinove Ispovijesti. 

Dva velika dijela Dnevnika 

Dnevnik Ivana Merza je jedinstveno književno djelo koje obuhva¬ 
ća različite sadržaje, ali prije svega odražava njegov osobni nutarnji ži¬ 
vot koji je proživljavao u određenomu povijesnom vremenu u kojem 
je živio. Nakon početnoga bilježenja dnevnih zbivanja i njihova komen¬ 
tiranja tijekom prvih mjeseci Ivanov Dnevnik postupno postaje i bi¬ 
lježnica za lektiru u koju zapisuje prepričane sadržaje, prikaze i analize 
književnih djela koja je čitao budući da mu je književnost ispočetka bila 
veliki hobi, a kasnije mu postaje i zanimanje. 

Stoga njegov Dnevnik možemo podijeliti u dvije velike cjeline 
koje su djelomično međusobno izmiješane, premda se lako mogu od¬ 
vojiti jedna od druge. Prvi i glavni dio njegova Dnevnika odnosi se na 
njegovu duševnost i duhovnost; tu bilježi svoje nutarnje doživljaje i 
razmišljanja, probleme, susrete s osobama, prikazuje dnevna zbivanja 
na širemu društvenom planu, čemu dodaje i svoje komentare. Posebno 
mjesto u tomu osobnom dijelu Dnevnika, ono što je svakako najzani¬ 
mljivije, jesu njegova religiozna razmišljanja i komentari o vjeri, duhov¬ 
nom životu, moralnim načelima i problemima. 

Drugi dio Dnevnika odnosi se na brojna književna djela koja je či¬ 
tao. Svako pročitano djelo zabilježi u Dnevniku, donosi kraći ili duži pri- 

kaz njegova sadržaja, analizira likove i tehničku izradu djela, komentira 
ga, iznosi svoje sudove i procjene, kako o samu djelu, tako i o njegovu 
autoru i glavnim likovima. Osim prikaza književnih djela, Ivan često po¬ 
sjećuje kulturne priredbe, koncerte, operu, kazališne predstave, muzeje, 
umjetničke galerije, pogotovo dok je studirao u Beču, i na sve to se osvr¬ 
će u Dnevniku zapisujući dojmove, komentare i prosudbe. Donosimo u 
nastavku opširniji prikaz oba ova dijela Merzova Dnevnika. 

Osobni dio Dnevnika 

U osobnom dijelu Dnevnika Merz bilježi sve što je proživljavao i do¬ 
življavao u sebi i oko sebe. Međutim, ne ograničava se samo na opisivanje 
intime svoje duše i na razmišljanja svoga uma, nego na stranicama Dnev¬ 
nika nalaze odjeka sva zbivanja: i ona svakodnevna iz njegove neposredne 
okoline, ali i ona sa šire društveno-političke razine kojima je bio svjedok 
i djelomično sudionik, pogotovo za vrijeme Prvoga svjetskog rata. 

U prvim mjesecima kada je započeo voditi Dnevnik dominiraju 
teme vezane za školu i pripremu mature koju je položio 11. srpnja 1914. 
Postupno se počinje povjeravati svome Dnevniku, zapisivati u nj stanja 
svoje duše te navodi raznovrsne probleme, pitanja i sumnje s kojima se 
suočavao. Već na prvim stranicama, dapače na samu početku Dnevnika 
( motto ), nalazimo sjećanje na njegovu prvu mladenačku ljubav koja je 
tragično završila, ali ne njegovom krivnjom. To je veliko poglavlje Ivanova 
mladenačkoga života. O toj nam je temi ostavio svoja duboka razmišlja¬ 
nja i analize. Tijekom četiri godine vraćao se na tu temu sve dok druge 
vrijednosti i sadržaji nisu zauzeli dominantno mjesto u njegovoj duši. 

Umjetnost i književnost Ivana su posebno zanimale. Prve riječi 
kojima započinje Dnevnik jesu: Evviva l'arte 1 (Živjela umjetnosti). 
One su dominirale njegovim duhom u prvim godinama mladenaštva i 
studentskih dana. Nakon iskustva rata stupaju u pozadinu, a kršćanske 
vrijednosti preuzimaju prvenstvo. U Ivanovim razmišljanjima često su¬ 
srećemo i sklonost prema filozofiji, tj. nastojanje za spoznajom prave i 
konačne istine pa često u Dnevniku riječ »Istina« piše velikim slovom. 
U tome mu je smislu na početku Goetheov Faust bio uzor koji ga odu¬ 
ševljava i koji često spominje i citira u Dnevniku. S godinama, a pose¬ 
bice nakon rata, Ivan uočava nedostatke Faustova svjetonazora. Dolazi 
do spoznaje da se prava istina nalazi samo u kršćanskoj vjeri. 

Religiozne misli i ideje prisutne su na stranicama Ivanova Dnev¬ 
nika već od početka. Vrijednosti kršćanske vjere sve će više zauzimati 
prostor na njegovu duhovnom obzorju dok mu ne postanu glavnim sre¬ 
dištem života. S tim povezano redovito je prisutna u njegovu Dnev¬ 
niku težnja za moralnim usavršavanjem sama sebe, za ostvarenjem 

određenoga ideala. Tko pažljivo studira njegov život, zamjećuje da je 
u njegovoj duši jasno na djelu Božja milost koja ga je postupno vodila 
do kršćanske savršenosti. Dirljive su njegove molitve, zazivi i uzdasi 
koje često bilježi na kraju dana kada završava s pisanjem određenoga 
dnevničkog teksta. Ivan se ne ustručava spominjati i analizirati svoje 
slabosti, kolebanja i lutanja. Borio se za spoznaju prave vjere i za život 
po kršćanskim moralnim načelima. Ti su dijelovi Dnevnika veoma za¬ 
nimljivi i posebice mladim ljudima mogu pomoći i pokazati put kako se 
unatoč svojim slabostima, sumnjama i kolebanjima čovjek može uspeti 
na moralnu visinu i od svoga života učiniti trajnu vrijednost. 

Posebno poglavlje Ivanova života bilo je sudjelovanje u Prvomu 
svjetskom ratu. Svakodnevni susreti s patnjom, boli i smrti na fronti 
pročistili su njegov pogled na svijet. Njegove misli na ratištu, gdje je 
bio u stalnoj smrtnoj opasnosti, usmjeruju se prema Bogu, prema vječ¬ 
nosti. Dirljivi su njegovi opisi iskrena pouzdanja u Božju providnost. 
U smrtnim opasnostima i neugodnim situacijama nastoji jačati vjeru u 
Boga i njegovu ljubav svjestan da se On za njega brine. 

Cesta tema Ivanovih razmišljanja jest grijeh i susret s njime najpri¬ 
je u sebi, a onda i u svojoj okolini. Njegova reagiranja, posebno u mla¬ 
đim danima, prožeta su prirodnim moralnim osjećajem koji se poslije 
usavršio načelima kršćanskoga morala u čijem svjetlu Ivan postupno 
promatra svu ljudsku djelatnost. 

Čitajući njegov Dnevnik vidimo kako je Ivan upoznao stvarni život 
u svim njegovim vidovima, i pozitivnim i negativnim, kao i u onima dra¬ 
matičnim (rat). Najprije se to ostvarivalo u krugu njegove obitelji koja 
je ispočetka bila više liberalna nego kršćanska te poslije u vojsci i ratu, 
potom na studiju u europskim gradovima. S tim bogatim životnim isku¬ 
stvom Merz je, nakon što je sebe izgradio u vjerskom i moralnom smi¬ 
slu, mogao duboko i pozitivno utjecati na ljudske duše, posebno mnogih 
mladih koji su poput njega tražili istinu i trajne životne vrijednosti. 

Književni dio Dnevnika - bilježnica za lektiru 

Nakon što bi Ivan pročitao jedno djelo, donosi u Dnevniku najpri¬ 
je duži ili kraći prikaz sadržaja djela, a potom slijedi analiza po određe¬ 
nim kriterijima. Veoma je zanimljiv popis kriterija po kojima ih anali¬ 
zira i koji variraju prema naravi svakoga djela (radi li se o romanu, epu, 
drami, tragediji, lirici itd.). Evo tih kriterija kako ih on sam navodi u 
Dnevniku: motiv, sadržaj, tipovi, detalj, milje, ideja, kompozicija, lica, 
opći karakter, ruho, psihologija, tehnika djela, vanjska forma, psiho¬ 
loški detalj, realni detalj. Djela s tragičnim sadržajem, posebice dra- 

me-tragedije, analizira pak po ovim kriterijima: ekspozicija, zapletaj, 
kulminacija, peripetija, katastrofa. 

Čitajući razna djela Merz se susreće u prvom redu s njihovim au¬ 
torima, potom s njihovim glavnim junacima te ostalim likovima s koji¬ 
ma diskutira i vodi rasprave na stranicama Dnevnika. Posebno su zani¬ 
mljive njegove analize te potom kritika i prosudba Goetheova Fausta. 
Nadalje, u pročitanim djelima Merz nailazi na razne životne stvarnosti 
i situacije koje pisci obrađuju; veoma su često to sadržaji i teme s po¬ 
dručja ljubavi, sjetilnosti, seksualnosti i potom razne negativne strane 
ljudskoga života. O svemu tome donosi svoje prosudbe i ocjene najpri¬ 
je s književno-umjetničkoga, a onda i s moralno-vjerskoga stanovišta. 

Budući da ovo izdanje njegova Dnevnika nije kritičko izdanje, to je 
uredništvo odlučilo da taj literarni dio, tj. njegovu bilježnicu za lektiru 
uklopljenu unutar Dnevnika u ovome izdanju izostavi. Taj se literarni dio 
odnosi na njegovu struku, tj. književnost koju je studirao i nije toliko za¬ 
nimljiv za široki krug čitatelja kojemu je namijenjeno ovo izdanje njegova 
Dnevnika u okviru njegovih Sabranih djela. Prepričavanje sadržaja raznih 
djela i tekstova, njihova književna analiza i prikaz glavnih likova može 
zanimati samo stručnjake s područja književnosti i književne kritičare. 5 

Međutim, ipak smo nešto ostavili od tih njegovih brojnih prikaza 
književnih djela koja je čitao. Na kraju analize svakoga djela Merz donosi 
svoju procjenu i komentar prema općeljudskim vrijednostima i kršćan¬ 
skom svjetonazoru. A u tim njegovim prosudbama i kritičkim osvrtima 
vidimo njega, njegove filozofske i teološke poglede i uvjerenja, kršćanske 
istine i načela koja su sastavni dio njegova bića i po kojima procjenjuje 
svakoga pisca i njegovo djelo. Premda još mlad, Merz već ima svoj jasno 
izgrađeni vjerski i moralni stav u čijem svjetlu sve promatra i prosuđuje. 

Političke i društvene prilike nalaze odjeka u Dnevniku 

Posebno su zanimljivi njegovi dnevnički zapisi o političkim događa¬ 
jima i ljudima te o sudbonosnim povijesnim zbivanjima čiji je bio i svje¬ 
dok i sudionik. To su uglavnom usputni tekstovi, ali su dragocjeni jer nas 
informiraju kako su se pojedini sudbonosni politički događaji odražavali 
u narodu, kako ih je običan puk u bazi doživljavao. Sarajevski atentat 
na prijestolonasljednika Ferdinanda Ivana je posebno potresao pa tome 
događaju s kojim započinje Prvi svjetski rat posvećuje dosta prostora. 
Njegov ratni Dnevnik veoma nam živo dočarava dramatičnu situaciju 
na bojištu, ali i u državi za čije je interese morao ratovati; prati potom 


5 Premda je do sada o Merzu napisano već pet doktorskih disertacija i brojni drugi radovi manjega 
opsega, pod književnim vidom Merza do sada još nije nitko obradio pa taj vid njegove osobnosti i 
stručnosti čeka svoga proučavatelja. 


8 



raspad Austro-Ugarske, stvaranje umjetne jugoslavenske tvorevine pod 
srpskom dominacijom itd. Nastanak nove države nakon završetka rata 
nije ga oduševljavao pa i o tome donosi svoje kritičke sudove. I kasnije će 
Merz u Dnevniku češće bilježiti osvrte na politička i društvena zbivanja. 
Upoznaje se i susreće s pojedinim političkim ličnostima (Korošec, Don 
Sturzo i dr.). Dapače, kao student posjećivat će politička predavanja i 
skupove i o tome u Dnevniku donosi komentare i prosudbe. (Veoma su 
zanimljivi njegovi dnevnički komentari o komunizmu nakon što je bio 
prisutan u Zagrebu na komunističkoj skupštini 25. I. 1920., a sudjeluje 
na njihovim skupovima i u Beču 18. IV 1920. i 28. IV 1920.) 

Opredjeljenje za »najmiliji narod« 

Svoj je Dnevnik od početka Ivan Merz pisao na hrvatskom jeziku. 
U Dnevniku međutim veoma često donosi citate iz pročitanih djela 
na njemačkom i francuskom jeziku, a češće citira pojedine izreke, po¬ 
sebice iz knjižice Nasljeduj Krista na latinskom jeziku. Te smo citate 
uglavnom preveli na hrvatski. 

Materinji jezik Ivanu Merzu bio je njemački; kod kuće je u Ba- 
njoj Luci s roditeljima uglavnom govorio njemački. Međutim, nakon 
što je tek bio navršio 17 godina, svoj Dnevnik Ivan započinje pisati na 
hrvatskom i nastavlja ga tako pisati sve do kraja. Njegovo svjesno opre- 
djeljene za pripadnost hrvatskom narodu i njegovoj kulturi došlo je do 
izražaja i u toj činjenici vođenja Dnevnika na hrvatskom. U Dnevniku 
će često spomenuti svoju naklonost i ljubav prema hrvatskom narodu, 
»najmilijem narodu« 6 , kako ga naziva na prvim stranicama. Upravo u 
Dnevniku možemo pratiti taj proces njegova postupna i svjesna asimi- 
liranja u hrvatsko nacionalno biće. U tome smislu posebno je značajan 
njegov posjet grobovima Zrinskoga i Frankopana za vrijeme boravka na 
Vojnoj akademiji u Bečkomu Novom Mjestu. Ostavio nam je o tome 
dojmljiv i dirljiv zapis iz kojega se vidi koliko se poistovjetio s njihovim 
idejama i koliko je cijenio njihovu žrtvu. Evo samo jedne rečenice nje¬ 
gova komentara: »Slava vam, pošteni 11 rvati! I kameno će srce procvi- 
liti kada vidi kako dobri ljudi stradaju!« 7 

Sveci se ne rađaju, svecem se postaje 1 . 

Ivanov Dnevnik još je jedan dokument koji ilustrira istinitost po¬ 
znate izreke: Sveci se ne rađaju, svecem se postaje. (Upravo tim riječima 
započinje na Hrvatskome katoličkom radiju dnevna emisija o životima 
svetaca koji se toga dana slave u liturgiji i u kalendaru Katoličke Crkve.) 


6 Dnevnik, 18. IV 1914. 

7 Dnevnik, 15. X. 1914. 

Na Ivanovu primjeru, što nam je tako iskreno ostavio opisano u svome 
Dnevniku, vidi se kako nastaje jedan svetac, kako ga Božja milost vodi i 
potiče, a on joj se spremno odaziva koristeći se svim sredstvima da izvrši 
ono što Bog od njega traži. Trebalo je puno borbe da bi se odupro napa¬ 
stima, da bi svladao svoje tijelo i loša nagnuća i na kraju izborio pobjedu, 
kako nam svjedoči njegov Dnevnik. I to je ono što ga čini tako privlačnim 
svakom vjerniku kršćaninu koji u njemu može vidjeti primjer kako se 
može uspjeti na putu ostvarenja kršćanske svetosti. 

Dnevničke bilježnice 

Dnevnik Ivana Merza nije pisan u jednom svesku, nego obuhvaća 
20 bilježnica različita formata i debljine. Takav način pisanja određivale 
su životne okolnosti u kojima se Merz nalazio tijekom studija i boravka 
na bojištu u ratu. U nastavku pod rednim brojem bilježnice navodimo 
vremensko razdoblje označeno datumom koje obuhvaća pojedina dnev¬ 
nička bilježnica: 

1. -27. II. 1914. do 15. X. 1914. iod 24. X. 1914. do 26. X. 1914. 

2. -7. XII. 1914. do 16. III. 1915. 

3. -17. III. 1915. do 24. VI. 1915. 

4. -26. VI. 1915. do 28.X. 1915. 

5. -12. XI. 1915. do 9. XII. 1915. 

6. -9. XII. 1915. do 28. II. 1916. 

7. -7. III. 1916. do 15. VII. 1916. 

8. -17. VII. 1916. do 28. XII. 1916. 

9. -31.III. 1917. do 5. V 1917. 

10. -7. V 1917. do 22. VII. 1917. 

11. -9. IX. 1915. do 15.X. 1917. 

12. - 27. X. 1917. do 25. XII. 1917. 

13. -27.1. 1918. do 24. IX. 1918. 

14. -25. IX. 1918. do 21. XI. 1918. 

15. - 23. XI. 1918. do 15. VII. 1919. 

16. -17. VII. 1919. do 6. II. 1920. 

17. - 22. II. 1920. do 4. XI. 1921. i od 21. I. do 27. III. 1928. 

18. -Hodočašće u Lurd od 21. VIII. do 28. VIII. 1924. 

19. - Boravak u Argentu (Francuska) 15. IX. 1924. 

20. - Duhovne vježbe 7. - 9. XI. 1923. i 27. - 29. III. 1926. 

Datum, dob i podnaslovi 

Svoj Dnevnik, kao što se vidi po datumima, Merz nije pisao sva¬ 
kodnevno nego povremeno. Onoga dana kada je nešto bilježio stavio 
je na početku dnevnoga zapisa u desni kut mjesto i datum. To je ozna- 

čavao na razne načine; koji put je za mjesece upotrebljavao istočnu 
varijantu naziva: januar, februar, mart itd., kako se onda govorilo u 
Bosni. Zbog preglednosti ujednačili smo sve oznake datuma, a nazive 
mjeseca zamijenili smo rimskim brojevima. Koji put Merz stavlja prije 
datuma skraćeni naziv dana u tjednu kada je pisao pojedini tekst, a što 
daje dodatni kolorit datumskoj svakodnevici. Ostavili smo i tu njegovu 
oznaku, a da nismo umjetno dodavali naziv dana u druge datume gdje 
ih Merz nije zapisivao. 

Nakon oznake datuma dodali smo u zagradi godinu i mjesec koji 
se odnose na starosnu dob Ivana Merza, tj. iz te oznake lako se vidi ko¬ 
liko je bio star kada je pisao određeni tekst. Taj smo dodatak smatrali 
veoma korisnim i važnim. Zanimljivo je, naime, usporediti sadržaj i 
zrelost njegovih misli i tekstova s njegovim godinama. Čini se upravo 
nevjerojatno daje pojedine tekstove pisao mladić od 18, 20, 22 godine. 
(Vidi npr. tekst o liturgiji u Dnevniku od 18. XII. 1918. Merz je tada 
imao 22 godine. Misli koje je ondje gotovo proročki iznio bit će prihva¬ 
ćene i ostvarene na 2. vatikanskom saboru 1962. - 1965.1) 

U jednom danu Merz je redovito pisao o nekoliko tema koje ujed¬ 
no i komentira, a da ih nije odijelio posebnim oznakama. Da bismo 
čitatelju olakšali čitanje i snalaženje u tom bogatstvu tema o kojima je 
Ivan pisao i koje je komentirao, razdijelili smo pojedine dnevne teksto¬ 
ve u manje tematske cjeline kojima smo kurzivom dodali redakcijske 
podnaslove kojih inače nema u njegovu izvornom tekstu. 

Nužne jezične intervencije u ovomu izdanju Dnevnika 

Hrvatski jezik kojim je Merz pisao svoj Dnevnik jest jezik od prije 
stotinu godina kojim se tada govorilo i pisalo u Bosni. Osim toga, pisao 
ga je s onim znanjem jezika kako ga je učio u školi i kako je govorio sa 
svojim kolegama u Banjoj Luci gdje se školovao i odrastao. Naravno da 
se takav oblik hrvatskoga jezika, premda svima nama razumljiv, ipak 
dosta razlikuje od današnjega standardiziranog hrvatskog književnog je¬ 
zika i njegova pravopisa. Za svoga života Ivan nije namjeravao objavlji¬ 
vati Dnevnik pa ga u tome smislu nije jezično dorađivao, nego je pisao 
spontano prema stupnju poznavanja hrvatskoga kojim se tada služio. U 
prvim godinama u dnevničkim zapisima veoma često uočavamo struk¬ 
turu rečenica prema sintaksi njemačkoga jezika s glagolom na kraju 
rečenice. To je samo prijenos njemačkoga načina izražavanja kako je ko¬ 
municirao s roditeljima. Neke riječi koje Ivan upotrebljava u Dnevniku 
danas imaju drugačiji oblik. Veoma često upotrebljava istočne jezične 
varijante i način izražavanja kako je tada bilo uobičajeno u Bosni. 

Budući da ovo izdanje njegova Dnevnika nije kritičko izdanje jer 
ima za cilj u prvom redu omogućiti javnosti da upozna njegovu izvor¬ 
nu misao na što pristupačniji način, stoga smo njegov jezik prilagodili 
suvremenomu književnom jeziku i uskladili s današnjim važećim pra¬ 
vopisom. Istočne varijante zamijenjene su s hrvatskim standardima, 
sintaksa rečenice usklađena je s hrvatskom sintaksom. Ipak, neke nje¬ 
gove lako razumljive izričaje ostavili smo onako kako ih je napisao da se 
donekle sačuva nešto od patine vremena u kojem je živio. 

Kod prilagođavanja i prevođenja starih izraza i jezičnih oblika u da¬ 
našnje izričaje strogo se je pazilo da Merzova misao ostane netaknuta i da 
se s današnjim riječima izrazi točno ono što je on mislio, htio i napisao u 
tadašnjim jezičnim oblicima. I vjerujemo da se u tome potpuno uspjelo. 

Velika početna slova pojedinih riječi 

Premda smo na ovo izdanje Dnevnika osim nužnih jezičnih korekcija 
primijenili i suvremeni hrvatski pravopis, neke riječi ili izraze ipak smo 
ostavili onako kako ih je Merz pisao u Dnevniku. Konkretno, radi se o 
velikim slovima kojima započinju pojedine riječi koje bi se po novom pra¬ 
vopisu trebale pisati malim slovom, a Merz ih piše velikim slovom. Navo¬ 
dimo samo neke najvažnije: Istina, Život, Milost, sv. Misa, sv. Pričest, sv. 
Ispovijed, Kršćanstvo itd. Tim načinom pisanja Ivan je želio izraziti i svoje 
poštovanje prema stvarnosti koju ta riječ označava, ali ujedno i što ta stvar¬ 
nost za njega osobno znači; na primjer u prvim godinama pisanja Dnevnika 
dominira kod njega težnja za spoznajom potpune istine o svijetu i životu 
pa stoga tu riječ piše veoma često velikim početnim slovom. Ostavljajući 
riječi onako kako ih je pisao u Dnevniku željeli smo svratiti pozornost na 
njegovo nutarnje shvaćanje tih stvarnosti o kojima piše. 

Dodaci Dnevniku - redakcijski uvodi i ostali izvori 

Ispred pojedinih dnevničkih cjelina, ovisno o mjestu gdje se Merz 
nalazio kada je Dnevnik pisao, stavili smo redakcijske uvodne dijelove koji 
su bili potrebni da se bolje razumiju njegovi dnevnički zapisi iz pojedinih 
razdoblja. Ti nam uvodi objašnjavaju ambijent, prilike i ostale okolnosti 
u kojima je Merz živio u pojedinim razdobljima svoga života, što pomaže 
boljem razumijevanju njegovih dnevničkih tekstova. 

Međutim, uz tekstove Dnevnika smatrali smo potrebnim dodati još 
neke Ivanove tekstove iz razdoblja kada je Dnevnik pisao. Radi se ili o 
nekim njegovim važnijim pismima (npr. s bojišta) ili o tekstovima nasta- 
lima u određenom razdoblju (npr. tekst Novo doba], a koji su stavljeni 
među dnevničke zapise gdje prema datumu nastanka kronološki pripada¬ 
ju. Ti nam Ivanovi tekstovi nadopunjuju ili prazninu koja nedostaje kada 

u određenom vremenu nije vodio Dnevnik (npr. prvi mjeseci 1917. g.) ili 
su važni pod vidom još boljega upoznavanja njegove duševnosti i duhovne 
fizionomije koja se i tijekom toga perioda sve više formirala. Spominje¬ 
mo posebno njegova pisma dr. Lj. Marakoviću, potom pisma prijatelju 
N. Bilogriviću te posebno zanimljiva pisma roditeljima, posebice majci iz 
Pariza. Premda će ta pisma biti objavljena u posebnu svesku Ivanove ko¬ 
respondencije, ovdje smo ih donijeli u kronološkom nizu iz onoga vremena 
kada su nastajala jer nam svojom iskrenošću i otvorenošću upotpunjuju i 
osvjetljuju one dijelove Ivanove duše i njegova razmišljanja što inače ne 
nalazimo u njegovu Dnevniku iz toga razdoblja. 

U Dnevniku Ivan često citira misli drugih osoba, književnika, misli¬ 
laca, svetaca i dr. koje su ga se posebno dojmile i našle odjeka u njegovoj 
duši. Tu su u prvom redu navodi iz Svetoga pisma i knjižice Nasljeduj 
Krista, zatim izreke ili stihovi pojedinih književnika čija je djela čitao; koji 
put navodi i cijele odlomke ili pjesme u cjelini. Neke od tih citata Ivan 
navodi na onom jeziku na kojem je djelo čitao: njemačkom, francuskom ili 
talijanskom, koji put i latinskom. Ima dosta stranih riječi koje Merz upo¬ 
trebljava u Dnevniku što su plod njegove načitanosti i široke kulture koju 
je stekao druženjem s književnim djelima. Njih smo ili ostavili u izvorniku 
ili smo im prijevod donijeli u bilješkama. 

Ostali tekstovi dnevničkoga karaktera 
u razdoblju od 1922. do 1928. g. 

Nakon 4. XI. 1921. g. Ivan nije više dospio voditi Dnevnik. Završetak 
studija u Parizu i prikupljanje materijala za disertaciju, povratak u domovinu 
u ljetu 1922. g., početak zaposlenja kao profesor stranih jezika na Nadbi¬ 
skupskoj gimnaziji - sve je to ograničilo njegovo slobodno vrijeme i njego¬ 
vu pozornost usmjerilo prema važnijim, egzistencijalnim problemima. Tek 
posljednje godine života, nekoliko mjeseci prije smrti, zapisao je nekoliko 
dragocjenih stranica koje donosimo na kraju gdje kronološki i pripadaju. 

Premda tijekom toga perioda Ivan nije vodio službeni Dnevnik, 
sačuvali su nam se, međutim, dragocjeni dokumenti dnevničkoga ka¬ 
raktera iz kojih možemo rekonstruirati njegov duhovni profil u tome 
razdoblju, zaviriti u njegovu duhovnost i uspon prema svetosti. Popis 
tih dokumenata navodimo u uvodu toga posljednjeg perioda njegova 
života koji je proveo u Zagrebu od 1922. do 1928., a potom ih donosi¬ 
mo u cijelosti kronološki kako su nastajali. Na kraju kao zaključak do¬ 
nosimo dokumente pape Ivana Pavla II. s Ivanove beatifikacije i izjave 
pape Benedikta XVI. o Merzovoj svetosti. 

Na kraju knjige donosimo nekoliko kazala. Jedno je kazalo imena osoba 
koje se spominju u Dnevniku, a drugo je kazalo mjesta koja se u prvom redu 
odnose na ona mjesta u kojima je Merz boravio tijekom života, pogotovo 
za vrijeme rata kada je često mijenjao boravište. Njima smo dodali kazalo 
književnih djela koja je Merz čitao, i to u dva oblika: kronološkim slijedom 
kako je čitao koje djelo i potom abecednim redom po imenima pisaca poje¬ 
dinih djela. Ovome kazalu dodali smo kazalo pisaca koje je sam Merz izradio 
na kraju svoje disertacije o utjecaju liturgije na francuske pisce. Njihova je 
djela Merz čitao uglavnom u Parizu, no o tome nije dospio voditi kronološku 
evidenciju. Ovim kazalima dodano je i predmetno ili stvarno kazalo važnijih 
pojmova koji se u Dnevniku nalaze. Kada promatramo ova brojna književna 
djela koja je Merz čitao, ostajemo iznenađeni njihovom množinom. U pr¬ 
vom redu to je pokazatelj njegove želje ne samo za znanjem i umjetničkim 
užitkom nego i za spoznajom istine koju je tražio u knjigama budući da je 
osim nadarenosti za umjetnost imao sklonost i prema filozofiji. Čitanjem 
ovih djela Merz je uz studij stekao široku naobrazbu, ali ipak u njima nije 
našao ono što je tražio. Kada mu je u jednoj anketi bilo postavljeno pitanje 
kako su na njega djelovali romani koje je čitao, odgovorio je: »Horizont su 
mi jako proširili (čitao sam djela samo literarne vrijednosti), ali u njima sam 
razmjerno našao prazninu filozofsko-teoloških istina.« 8 

Stota obljetnica Dnevnika Ivana Merza 1914. - 2014. 

Stjecajem okolnosti, što inače nije bila namjera izdavača, ovaj se 4. sve¬ 
zak Sabranih djela Ivana Merza koji sadrži njegov Dnevnik, objavljuje upravo 
u godini kada se navršava 100. obljetnica kako ga je Merz kao 17-godišnjak 
započeo pisati u Banjoj Luci 1914. Te iste godine ispisao je već oko osamde¬ 
set stranica. Kada se tome pribroje i ostali dijelovi koje je kasnije napisao u 
Banjoj Luci za vrijeme posjeta roditeljima ili tijekom praznika, proizlazi da 
je polovicu Dnevnika Merz napisao u svome rodnom gradu. Treba također 
istaknuti činjenicu daje Dnevnik, premda je nastajao postupno, prvo njego¬ 
vo književno djelo u odnosu na sve ostalo što je kasnije napisao i djelomično 
objavio. Stoga nam 100. obljetnica početka pisanja ovoga Dnevnika ponov¬ 
no skreće pozornost na ovo jedinstveno književno djelo koje raznolikošću 
svoga sadržaja i kulturno i duhovno obogaćuje onoga koji ga bude čitao. 


Vidi str. 470 u ovoj knjizi. 

Zahvale 

Na kraju želimo zahvaliti svima koji su surađivali u pripremi izdavanja 
Dnevnika bi. Ivana Merza. 

U prvom redu naša zahvala ide časnoj sestri Mariji Asumpti Strukar 
iz reda Sestara Naše Gospe sa sjedištem u Zagrebu. Postulatura Ivana 
Merza zamolila ju je, preko njezine poglavarice, č. s. Beate Milašin koja 
je bila član komisije za očuvanje ostavštine Ivana Merza, da strojopisom 
prepiše Dnevnik. Ona je taj veliki posao rado učinila uza sve svoje redovne 
dužnosti tijekom 1971. i 1972. Taj je daktiloprijepis Dnevnika iznosio 800 
stranica, a načinjen je u šest kopija koje je potom uvezala gospođa Katari¬ 
na Borenić iz Zagreba. Zahvaljujemo potom gospođi Jeleni Berkeš i dr. Bi¬ 
serki Grabar koje su prepisani Dnevnik nadopunile prijepisom njemačkih 
i francuskih tekstova, a koje Merz navodi u Dnevniku. 

Kada su devedesetih godina računala ušla u širu uporabu, trebalo je 
Dnevnik prepisati na računalo da bude dostupan za daljnju obradu. Taj je po¬ 
sao obavila obitelj dr. Vladimira i Jane Buljan iz Banje Luke koji su za vrijeme 
Domovinskoga rata boravili u Domu hrvatskih hodočasnika u Rimu gdje su 
zajedno sa svojom djecom, studentima Katarinom i Ivanom, tijekom 1994. 
g. prepisali na računalo cijeli Dnevnik, na čemu im Postulatura srdačno za¬ 
hvaljuje. Također naša zahvala ide gosp. Dariju Blaževiću iz Osijeka, suradni¬ 
ku Postulature, koji je računalni prijepis tehnički dotjerao i sredio za daljnje 
korištenje. Kada se Dnevnik počeo pripremati za tisak, u provjeri i korekciji 
tekstova te u uspoređivanju s originalom postulatom su pomagali prof. Ivan 
Zubac iz Osijeka, dr. Šaša Ceraj, prof. Marijana Padežanin i David Simunko- 
vić iz Zagreba, suradnik u Postulaturi, na čemu im izdavač srdačno zahvalju¬ 
je. Također zahvaljujemo prof. dr. Ivanu Macanu, SJ, koji je preveo na hrvat¬ 
ski razne njemačke kraće i duže tekstova koje Merz navodi u Dnevniku. Za 
pomoć u nekim prijevodima također zahvaljujemo prof. Rebeki Simunković. 
Na kraju zahvaljujemo prof. Anđi Jakovljević koja je izvršila lekturu tekstova 
i gosp. Robertu Boreniću koji je tekst tehnički pripremio za tisak. 

Zelja nam je da ovo, do sada najcjelovitije, izdanje Dnevnika Ivana 
Merza pomogne čitatelju da promatrajući i prateći njegov životni put upo¬ 
zna u svome životu Božju milost koja svakoga od nas na razne načine potiče 
i poziva na savršeniji kršćanski život i da potpomognuti primjerom bi. Ivana 
slijedimo put kršćanskoga savršenstva koji nam je svojim životom pokazao. 

Zagreb, 27. II. 2014. 

100. obljetnica početka Dnevnika 


Božidar Nagy, SJ 
postulator 

BLAŽENI IVAN iVIERZ 

1896.-1928. 

Kratka biografija 

1896.-1914. - Djetinjstvo i mladost u Banjoj Luci. - Ivan Merz rođen 
je u Banjoj Luci 16. prosinca 1896. Tu započinje školovanje. Dva razreda 
osnovne škole pohađao je u Prijedoru, gdje mu je otac, austrijski časnik, kao 
državni željeznički službenik bio neko vrijeme na službi. U Banjoj Luci poha¬ 
đa gimnaziju - realku i maturira s odličnim uspjehom. Odrastao je u liberalnoj 
sredini. Veoma se zanima za umjetnost i književnost. U vjerskomu i odgojnom 
smislu najveći je utjecaj na njega izvršio tijekom školovanja i studija njegov 
srednjoškolski profesor dr. Ljubomir Maraković, katolički javni djelatnik i 
književni kritičar. 

1914. - U Vojnoj akademiji u Bečkomu Novom Mjestu. - Po želji rodite¬ 
lja nakon mature Ivan polazi u Vojnu akademiju u Bečko Novo Mjesto. Napušta 
je nakon tri mjeseca budući da za vojno zvanje nije imao ni smisla ni volje. 
Boravak u Vojnoj akademiji koristio mu je ipak za stjecanje životnoga iskustva. 

1915. - Početak studija u Beču. - Po izlasku iz Akademije upisuje na 
Bečkomu sveučilištu studij prava. Ovo je razdoblje označeno nutarnjim kriza¬ 
ma i traženjima, što se vidi iz njegova dnevnika i korespondencije. U ljetu iste 
godine pozvan je u vojsku. 

1916. -1918. - U krvi i plamenu Prvoga svjetskog rata. - Nakon ča¬ 
sničkoga tečaja poslan je na talijansku bojišnicu i ondje ostaje do kraja rata. 
Boravak na ratištu, gdje je svakodnevno gledao smrti u oči i bio izložen stra¬ 
danjima i trpljenju svake vrsti, produbljuje njegovu vjeru i učvršćuje kršćan¬ 
ski nazor na svijet. Religiozne vrijednosti zauzimaju od tada prvo mjesto u 
njegovu životu. Bilo je to razdoblje njegova duševnoga sazrijevanja i iskrena 
obraćenja Bogu. 

1919. -1920. - Nastavak studija u Beču. - Po završetku rata i uz pri¬ 
stanak roditelja konačno započinje studij književnosti, što je želio još od gi¬ 
mnazijskih dana. Vodi i nadalje svoj dnevnik čije stranice postaju dragocjenim 
dokumentom njegova duhovnoga uspona prema kršćanskoj svetosti. 

1920. -1922. - Studij u Parizu. - Zauzimanjem isusovca Miroslava 
Vanina, Ivan dobiva stipendiju jedne katoličke ustanove iz Francuske. Polazi u 
Pariz, gdje nastavlja studij književnosti na Sorboni i na Katoličkomu institutu. 
Dvogodišnji boravak u Francuskoj te mnogi dodiri s katoličkim intelektualci¬ 
ma i obraćenicima proširuju njegove kulturne i religiozne vidike. Posebno se 
zanima za liturgiju; o toj temi skuplja materijal za svoju doktorsku disertaciju. 
Vodi dubok religiozni život pun askeze i kršćanskoga usavršavanja. U jednomu 
pismu iz Pariza piše majci: »Katolička je vjera moje životno zvanje.« 

1923. - Doktorat na Filozofskomu fakultetu Sveučilišta u Zagrebu. - 
Doktorski je rad napisao na francuskome jeziku čiji naslov glasi: Utjecaj litur- 

gije na francuske književnike od Chateaubrianda do danas. (Ova je njegova 
disertacija objavljena u Zagrebu tiskom na francuskom za stotu obljetnicu 
njegova rođenja 1996. g., a drugo izdanje objavljeno je 2005. g. u Parizu, izd. 
Du Cerf.) Iste godine polaže vječni zavjet čistoće kojim se kao laik u svije¬ 
tu potpuno posvećuje Isusu Kristu i radu za proširenje njegova Kraljevstva. 
Nakon postignutoga doktorata dvije godine pohađa privatno kod isusovaca u 
Zagrebu tečaj iz kršćanske filozofije. Potom nastavlja privatno studirati teolo¬ 
giju te proučavati sve crkvene i papinske dokumente posljednjih stotinu go¬ 
dina. Posljednjih mjeseci života bavio se proučavanjem suvremenih moralnih 
problema. 

1922.-1928. - Apostol hrvatske mladeži u Zagrebu i Hrvatskoj. - Po 

završetku studija dolazi u Zagreb i postaje profesorom francuskoga i njemač¬ 
koga jezika u Nadbiskupskoj klasičnoj gimnaziji. Tu službu obavlja sve do smr¬ 
ti. Tijekom šest godina boravka u Zagrebu sve svoje slobodno vrijeme posve¬ 
ćuje apostolskoj djelatnosti u katoličkim organizacijama za mladež. Uvodi u 
Hrvatsku Katoličku akciju pape Pija XI. Jedan je od suosnivača katoličke or¬ 
ganizacije Hrvatskoga orlovskog saveza i u njoj obavlja dužnost tajnika. Ovoj 
organizaciji daje geslo ŽRTVA - EUHARISTIJA - APOSTOLAT po kojem će 
živjeti tisuće mladića i djevojaka. Jedan je od najzauzetijih promicatelja litur¬ 
gijske obnove i euharistijskoga života u Crkvi u Hrvata. Svima svijetli nenad¬ 
mašivim primjerom revnosti u širenju Kristova kraljevstva u dušama ljudi. Živi 
svetačkim životom ispunjenim ljubavlju prema bližnjima i herojski se uspinje 
do vrhunaca kršćanske savršenosti. Svake godine obavlja duhovne vježbe i za¬ 
pisuje odluke koje vjerno provodi u život. Piše brojne članke, studije i brošure 
u kojima ostavlja bogatu idejnu i vjersku duhovnu baštinu. Glavno njegovo obi¬ 
lježje kao katoličkoga intelektualca bila je vjernost Crkvi i papi. Ljubav prema 
papinstvu širio je riječju i perom i usađivao ju je duboko u duše hrvatskih ka¬ 
tolika. »Premda nije nikada obukao reverende, bio je stup Crkvi Božjoj«, pisali 
su o njemu nakon smrti. Namjeravao je osnovati svjetovnu ustanovu katoličkih 
laika, svjetovni institut, koji bi se potpuno posvetili Bogu i apostolatu. Ovu je 
ideju djelomično ostvarila njegova bliska suradnica Marica Stanković, osnovavši 
deset godina nakon njegove smrti prvi ženski svjetovni institut u Crkvi u Hrvata 
pod nazivom: Zajednica suradnica Krista Kralja. 

10. V. 1928. - Žrtva za mladež - ulazak u vječnost. - Nakon neuspjele 
operacije sinusa dobiva meningitis i umire u četvrtak, 10. svibnja 1928. u 
bolnici u Zagrebu. Prije odlaska u bolnicu, svjestan da će umrijeti, sastavlja 
oporuku u kojoj među ostalim piše: »Umro u miru katoličke vjere. Život mi 
je bio Krist, a smrt dobitak. Očekujem milosrđe Gospodinovo i vječno posje¬ 
dovanje Presvetog Srca Isusova. Moja je duša postigla cilj za koji je stvorena.« 
Na smrtnoj postelji prikazuje svoj život Bogu kao žrtvu za hrvatsku mladež. 
Koliko je ta žrtva bila Bogu ugodna, potvrđuje činjenica da je njegovo ime 
postalo programom života i rada cijelomu jednom naraštaju mladih katolika. 

Njegov svetački primjer i žrtva života donijeli su obilne plodove jer su mnogi 
mladi nastavili ostvarivati njegovu duhovnu baštinu, kako to svjedoči i natpis 
s vijenca koji su mu mladi postavili na grob: »HVALA TI, ORLE KRISTOV 
ŠTO SI NAM POKAZAO PUT K SUNCU.« Grob mu se nalazi u bazilici 
Srca Isusova u Zagrebu. 

22. VI. 2003. - Beatifikacija u Banjoj Luci. Papa Ivan Pavao II. dolazi 
u Banju Luku i uzdiže Ivana Merza na oltar kao blaženika Katoličke Crkve. U 
svome govoru Papa je među ostalim rekao: 

»Ivana Merza dajem vam danas kao svjedoka Kristova i zaštitnika, ali isto¬ 
dobno i suputnika na putu u vašoj povijesti... On će od danas biti uzor mladeži, 
primjer vjernicima svjetovnjacima... Ime Ivana Merza za čitav jedan naraštaj mla¬ 
dih katolika značilo je program života i djelovanja. Ono to mora biti i danas!« 

2007. - Uvršten među 18 najvećih svetaca Crkve! - Papa Benedikt 
XVI. u svojoj apostolskoj pobudnici o euharistiji Sacramentum caritatis, 
objavljenoj 2007. g., uvrstio je bi. Ivana Merza, jedinoga od hrvatskih duhov¬ 
nih velikana, među osamnaest najvećih svetaca Crkve kao uzora štovanja eu¬ 
haristije. Ovo je još jedno veliko priznanje svetosti bi. Ivana, priznanje Crkvi 
u Hrvata i dodatan poticaj da ga što bolje upoznamo i štujemo. 

2011. - Prva župa u Zagrebačkoj nadbiskupiji posvećena bi. Ivanu Mer- 
zu. - 10. veljače 2011. zagrebački nadbiskup Kardinal Josip Bozanić utemeljio je 
u Zagrebu, u naselju Spansko, prvu župu posvećenu bi. Ivanu Merzu. 

2011. - Papa Benedikt XVI. prigodom svoga posjeta Hrvatskoj 4. i 
5. lipnja, na susretu s mladima na Trgu Bana Jelačića opširno je govorio o bi. 
Ivanu Merzu, o njegovoj ljubavi prema Kristu i liturgiji i preporučio im ga je 
kao uzor kršćanskoga života: »Ovdje, u Hrvatskoj, vi i ja upravimo misli na 
blaženoga Ivana Merza. Sjajan mladić, u potpunosti uključen u društveni ži¬ 
vot. .. Otkriva ljepotu katoličke vjere i shvaća da je njegov životni poziv živje¬ 
ti, i činiti da živi, prijateljstvo s Kristom. Koliko divnih djela ljubavi i dobrote 
ispunja njegov put!« 

Znanstvena istraživanja i proučavanja života i djela Ivana Merza. - Osim 
brojnih maturalnih, seminarskih i diplomskih radova posvećenih Ivanu Merzu o 
njemu je napisano i obranjeno pet doktorskih disertacija: 1. Marin Škarica: Ivan 
Merz - promicatelj liturgijske obnove u Hrvatskoj, Rim, 1975. (talijanski). - 2. 
Božidar Nagy: Ivan Merz - čovjek vjere i odgojitelj za vjeru, Rim, 1978. (talijanski). 
- 3. Zdravko Matić: Ivan Merz i Katolička akcija u Hrvatskoj, Zagreb, 2005. (hr¬ 
vatski) - 4. Stjepan Ribić: Vjera i razum u životu i misli Ivana Merza, Rim, 2007. 
(talijanski). - 5. Šaša Ceraj: Doprinos dr. Ivana Merza i Hrvatskoga orlovskog save¬ 
za hrvatskoj kulturi, posebice tjelesnoj kulturi, Zagreb 2013. (hrvatski). 

Opširne informacije o bi. Ivanu Merzu mogu se naći na njegovoj službenoj 
internetskoj adresi: www.ivanmerz.hr 

DJETINJSTVO I MLADOST U BANJOJ LUCI 

1896 .- 1914 . 


Školovanje 

Ivan Merz rođenje 16. prosinca 1896. g. u Banjoj Luci. Otac, Mavro 
Merz, po zanimanju časnik Austrougarske vojske, rodom iz Plzena (Češ¬ 
ka), vršio je u Banjoj Luci službu šefa željezničke stanice. Majka Terezija 
Mersch potjecala je iz židovske trgovačke obitelji koja je doselila u Banju 
Luku iz Velike Kaniže (Mađarska). Nakon Ivanova rođenja majka je pokr¬ 
štena i prešla je u Katoličku Crkvu. Kao jedinca od najranijih dana Ivana je 
okruživala velika roditeljska ljubav. Imao je bezbrižno i sretno djetinjstvo 
i mladost. Od roditelja je primio pristojan građanski odgoj, ali bez po¬ 
sebne kršćanske podloge jer roditelji, premda katolici, nisu bili praktični 
vjernici. Tako je mali Ivan rastao u liberalnoj sredini. Prije škole pohađao 
je vrtić kod časnih sestara Predragocjene krvi. Osnovnu školu započeo je 
u Banjoj Luci, a 2. i 3. razred polazio je u Prijedoru kamo mu je otac bio 
privremeno premješten. Realnu gimnaziju (realku) pohađa u Banjoj Luci 
gdje je i maturirao 1914. g. 

Već u gimnaziji Ivan mnogo čita, posebice djela književne vrijedno¬ 
sti. Privatno uči francuski i engleski te glasovir i violinu. Imao je dara i za 
crtanje. Aktivno se bavi športom. Igra tenis, vozi bicikl, bavi se gimnasti¬ 
ciranjem, šahom, klizanjem na ledu, kuglanjem. 

Katolik svjetovnjak spasio ga za vječnost 

Za njegovu vjersku orijentaciju bio je posebno zaslužan njegov gimna¬ 
zijski profesor, uzorni katolički laik, katolički književnik i književni kriti¬ 
čar dr. Ljubomir Maraković, aktivni član Hrvatskoga katoličkog pokreta. 
Preko književnosti i umjetnosti usmjeravao je Ivana prema moralnim i 
religioznim vrijednostima. Bio mu je pravi vodič kroz mladost. Već u zreloj 
dobi Ivan je o njemu zapisao: »Katolik svjetovnjak spasio me za vječnost.« 
Po uzoru na njega Ivan je odabrao kasnije profesorsko zvanje. 

Dnevnik 

Među svetim ljudima malo je onih čiji bismo duševni razvoj i uspon 
prema Bogu mogli tako izbliza slijediti kao što je to slučaj kod našega 
Ivana Merza zahvaljujući upravo njegovu opširnu Dnevniku. Počeo ga je 
pisati pri kraju gimnazije nakon što im je profesor Maraković u školi dao 
školsku zadaću s temom o koristi pisanja dnevnika. Ivan se uvjerio kako je 
to stvarno korisno i tako ga je počeo pisati, kao što navodi odmah na po¬ 
četku Dnevnika. Imao je tada navršenih 17 godina i vodio je Dnevnik sve 
do zrele dobi. U njemu nam je opisao svaki treptaj svoga mladog srca, sve 
intelektualne i moralne bure i oluje kroz koje je prolazio u svome rastu; 
možemo slijediti svaki njegov korak uspona prema životnim vrijednostima 
i prema Bogu. Mnogi je mladi čovjek na stranicama njegova Dnevnika 
prepoznao sebe. 

Kao motto svome Dnevniku stavlja Ivan stihove iz Byronova djela 
Manfreda. Ovi stihovi u kojima se pronašao, osim što izražavaju mlade¬ 
nački idealizam, imaju u sebi i nešto proročkoga; izraz su nejasne slutnje 
onoga poslanja što ga je Božja Providnost Ivanu namijenila. U prenesenu 
značenju potpuno su se ispunila u njegovu kasnijem životu. Za života, a 
napose nakon smrti, Ivan je prožeo tolika srca svojim srcem, svojim mi¬ 
slima, idealima, svojim pogledom na svijet, pokazao je mnogima »put k 
Suncu«, a sada je stvarno i »zasvijetlio narodima« s oltara katoličkih crkava 
kao blaženik i budući svetac! 

Doživljaj prve mladenačke ljubavi 

U obiteljskom krugu uglednijih banjalučkih obitelji koje su se me¬ 
đusobno posjećivale mladi 16-ogodišnji Ivan upoznao je svoju vršnjakinju, 
djevojku Gretu Teschner. Veoma brzo planula je ljubav koja je za njega bila 
zanosna, idealna, prva i jedina ljubav. Nije dugo trajala jer se Greta, koja je 
kao protestantkinja bila laganih životnih nazora dala zavesti od nekoga mu¬ 
slimana i kada ju je ovaj iskoristio i napustio, od očaja se otrovala u Trav¬ 
niku gdje su joj živjeli roditelji. Bilo je to 4. srpnja 1913. Vijest o njezinoj 
smrti duboko je pogodila mladoga Ivana zbog čega je dugo patio. Sjećanje 
na ovu prvu ljubav dugo će biti prisutna u njegovoj duši što će naći odjeka 
u njegovu Dnevniku gdje često spominje Gretu, ali i kritički analizira tu 
svoju prvu ljubav. »Ova se ljubav smije nazvati idealnom. Koliku mi utjehu 
daje vjera da ću nju istu, tijelom i dušom, opet vidjeti.« 1 »Kad sam saznao 
za njenu smrt, nastao je prelom u mojoj duši, ne odjednom, nego s vre¬ 
menom. Jedinu utjehu nalazim u umjetnosti koju silno volim i u prirodi.« 2 
Tu je već on sam naznačio jedan smjer svojega duševnog prijeloma koji je 

1 Dnevnik, 9. III. 1914. 

2 Dnevnik, 16. III. 1914. 

prouzročila njezina smrt, a to je orijentiranost prema umjetnosti za koju 
je bio posebno nadaren. 

Estetski katolicizam 

»Evviva 1 ’ arte! - Živjela umjetnost!« Taj je usklik stavio Ivan na čelo 
prvome svesku svoga Dnevnika koji obuhvaća razdoblje od 27. II. 1914. 
do 26. X. 1915. Misao-vodilja njegova duševnoga života u to doba bila je 
umjetnička zanesenost i estetsko-literarno gledanje na svijet. Životni se 
nazor i »poezija života« isprepliću kod njega jedno u drugo. Kasnije, malo 
pred smrt, označio je sam Ivan ovo doba svoga razvitka kao »estetski ka¬ 
tolicizam«. 

Međutim, za vrijeme rata Ivana počinju zanimati i temeljna životna 
pitanja o smislu života, patnje, trpljenja, o Bogu, vječnosti, smrti itd. Tra¬ 
žeći odgovore pokušava ih naći u književnim djelima koja je čitao. Ivan 
filozofira s književnicima, s njima nastoji riješiti životne probleme i po¬ 
kušava od njih preuzeti neka njihova mišljenja. Međutim o književnim 
djelima, pogotovo o romanima koje je čitao, pod konac života kaže: »Hori¬ 
zont su mi jako proširili. Čitao sam djela samo literarne vrijednosti. No, u 
njima sam razmjerno našao prazninu filozofsko-teoloških istina.« 3 Potom 
nastavlja kako se za rata na fronti, zatim u Beču i osobito u Parizu »okanio 
estetsko-literarnog gledanja na svijet i počeo je promatrati život kakav je u 
stvarnosti, to jest u koncepciji Stvoriteljevoj«. 4 

Ivanovo podrijetlo i svjesno opredjeljenje za pripadnost hrvatskom narodu 

Biološki Ivan Merz nije bio hrvatskoga podrijetla, premda u svojim 
korijenima ipak ima nešto slavenske krvi jer je očeva majka, dakle njegova 
baka po ocu, bila Čehinja, a zvala se Ljudmila. Ivanov prvi jezik koji je 
naučio, tj. materinji jezik bio je njemački i na njemu je uglavnom komuni¬ 
cirao sa svojim roditeljima. Međutim, kako je išao u hrvatsku školu, Ivan 
se sve više priklanjao hrvatskom narodu. Posebno je važno naglasiti da 
svoj Dnevnik Ivan nije pisao na njemačkom nego na hrvatskom jeziku. Iz 
Dnevnika se posebno zapaža kako se sve više oduševljava za hrvatski narod 
koji na jednom mjestu u Dnevniku naziva »najmiliji narod«. Kod njega se 
vidi kako se postupno svjesno i osjećajno opredjeljuje za pripadnost hr¬ 
vatskom narodu što je učinio i na formalan način kada je 1922. prihvatio 
državljanstvo tadašnje države, što je potvrđeno i njegovom domovnicom 
koju donosimo u nastavku. 


3 Vidi str. 470 u ovoj knjizi. 

4 Vidi str. 469 u ovoj knjizi. 

Domovnica Ivana Merza 

Među osobnim dokumentima koji su nam sačuvani od Ivana Merza 
nalazi se i njegova domovnica izdana u Zagrebu 1922. god. Tekst domov¬ 
nice donosimo ovdje u prijepisu: 


KRALJEVINA SRBA, HRVATA I SLOVENACA 
Hrvatska i Slavonija, broj 34 
Slobodni i kraljevski glavni grad Zagreb 

DOMOVNICA 

kojom 

Poglavarstvo slobodnoga i kraljevskoga glavnog grada Zagreba 
priznaje da 

Ivan Merz, student, rođen 16. XII. 1896., u Banjoj Luci 
od oca Moritza-Mavre i majke Terezije rođ. Mersch 
u gradskoj Općini zagrebačkoj uživa zavičajno pravo, 
te je punopravni državljanin Kraljevine Srba Hrvata i Slovenaca. 
Vlastoručni potpis stranke: Ivan Merz. 

U Zagrebu, dne 12. januara 1922. 

Potpisi Vladina povjerenika i Gradskog vijećnika. 

Žig: Gradsko Poglavarstvo u Zagrebu. 


Cijeli svoj život posvetio hrvatskom narodu 

Osim što se Ivan Merz svjesno, osjećajno i formalno po dokumen¬ 
tima opredijelio za pripadnost hrvatskom narodu, daleko je važnije ono 
što je učinio za hrvatski narod, posebice za njegovu mladež. A to je da je 
sve svoje - sav svoj rad, intelektualni potencijal, sve svoje biće, apostolat 
- posvetio odgoju hrvatske mladeži i radu za širenje, učvršćenje i obnovu 
katoličke vjere u hrvatskom narodu. Njegovi brojni spisi, članci i studije 
govore koliko je ušao u bit i dušu hrvatskoga naroda. Spomenimo samo 
neke naslove: Hrvatsko orlovstvo i naši biskupi, Katoličanstvo i hrvatski 
narod, Prava ljubav prema domovini, Hrvatske crkve itd., itd. 

I na kraju života, već ležeći na smrtnoj postelji i još pri svijesti, Ivan 
prikazuje Bogu svoj mladi život kao žrtvu za hrvatsku mladeži 5 

Stoga ne iznenađuje kada hrvatski pjesnik Milan Pavelić, SJ, u svojoj 
pjesmi Lovac Srca Isusova, koju je posvetio našemu Ivanu o 10. obljetnici 
njegove smrti 1938., pri završetku donosi i ovaj stih: 

Premda ne bi naše krvi, naš si sav i od svih prvi 
Hrvatska ti kosti krije, ‘ko svoj program tebe vije, 

umni pravedniče! 


5 Josip VRBANEK, Vitez Kristov - Ivan Merz, Zagreb, VKB i VKS 1943., str. 150-153. 

Katolički laik europskih dimenzija 

Nakon što je Hrvatska ušla u Europsku uniju 2013. g. aktualnost Ivana 
Merza pod europskim vidom postaje još važnija. Polazeći od njegova biološ¬ 
koga podrijetla u kojem se ukrštava nekoliko narodnosti, još važniji moment 
njegove europske osobnosti jest njegova izobrazba i formacija u europskim 
gradovima gdje je boravio. Bi. Ivan Merz rođen je u Banjoj Luci, u Bosni. 
Studirao je na europskim sveučilištima u Beču i Parizu, a srcem je sav bio 
okrenut prema Rimu, središtu katoličanstva. Proživio je Prvi svjetski rat na 
bojištu u sjevernoj Italiji, prije toga je vojnu obuku polazio u Austriji (Graz) 
i Sloveniji (Slovenska Bistrica). U ratu doživljava duboko obraćenje Bogu. 
Nakon završenoga studija, vrativši se u Hrvatsku, sav svoj život i rad i na 
kraju žrtvu svoga života posvetio je kršćanskom odgoju jednoga slavenskog, 
tj. hrvatskoga naroda i njegove mladeži za koju prikazuje Bogu na samrti kao 
žrtvu svoj mladi život! Poznavao je i služio se s deset europskih jezika: hr¬ 
vatski, njemački, francuski, talijanski, engleski, španjolski, češki, mađarski, 
slovenski i latinski. Razni germansko-romansko-slavenski elementi europ¬ 
skih naroda i kulture ujedinili su se u bi. Merzu u harmoničnu cjelinu; mo¬ 
žemo reći »ujedinjena Europa u jednoj osobi«, ali sve objedinjeno i prožeto 
katoličkom vjerom! Stoga bi. Merz kao laik europskoga formata koji u sebi 
ujedinjuje elemente europskih naroda i kulture svojim podrijetlom, obra¬ 
zovanjem, kulturom i svetačkom pojavom nadilazi granice svoje domovine; 
aktualan je posebno danas kada se izgrađuje jedinstvo Europe koje, kako je 
bi. papa Ivan Pavao II. često naglašavao, treba graditi na zajedničkim kršćan¬ 
skim korijenima europskih naroda. 

DNEVNIK 27. II. 1914. - 11. IX. 1914. 


Evviva l’artel 


Motto dnevniku: 

Za mladih dana želio sam vruće 
Da srca drugih svojim prožmem srcem, 

Da svijetlim narodima, da se uspnem, 

Ja ni sam ne znah kamo. 

Možda i da padnem, 

AT padnem poput gorskog vodopada, 

Sto nakon skoka s velikih visina 
U zapjenjenoj svog ponora snazi 
I dižuć magle stupove što tvore 
I oblak nov i novu kišu s neba 
On duboko, još uvijek leži jak. 6 

Byron: Manfred (3. dio, scena s opatom) 

To je moj vijenac, koji polažem na njen grob. 

Svetoj i časnoj uspomeni prve ljubavi, 
koja me je preporodila. 



Banja Luka 


6 Ovo je hrvatski prijevod teksta koji je Merz na početku svoga Dnevnika donio u njemačkome prije¬ 
vodu. Original Byronova Manfreda je inače na engleskome. 

Banja Luka, 27. II. 1914. - (17 g. i 2 mj.) 

Poticaj za pisanje dnevnika 

Jučer, u četvrtak pisali smo školsku zadaću o »Koristi dnevnika«. 
Maraković nam je razjasnio veliku korist ovoga osobito spominjući Go- 
etheovo doba za koje je svijet dublje osjećao. To se vidi iz mnogih dnev¬ 
nika; na primjer Lottin muž pisao je dnevnik 
i tako možemo usporediti Wertherova pisma 
s tim dnevnikom. Nalazimo da se fakti skoro 
svi slažu. No tijekom sata, a i dana razmišljao 
sam o tom i došao do zaključka da Ljuba 7 - 
kao uvijek - ima pravo. 

Nove spoznaje na predavanjima u školi 

Kod vjeronauka sam od dr. Pajića 8 sa¬ 
znao da su u 11., 12. i do 15. vijeka bosanski 
vitezovi bili na istom kulturnom stupnju s vi¬ 
tezovima Zapada; dapače bili su inteligentniji 
od njih jer je većina Bosanaca znala pisati, do- 
čim oni na Zapadu to ne umješe. Došao sam 
do zaključka da Turske nije bilo, Bog zna na 
kakvom bi kulturnom stupnju Bosna sada bila 
ili Bog zna bi li centralna Qužna) Europa svojom kulturom zaostajala od 
Zapada. 

Čitajući u školi refleksivnu Vignyjevu baladu La mort du loup vidio 
sam kakvi pesimisti moraju biti Francuzi govoreći ti da dužnost moraš 
činiti poradi dužnosti, a ne poradi nagrade; a kad dođe čas smrti, umiri 
stoički. Skok 9 nas je upozorio da Kant sa svojim kategoričkim imperati¬ 
vom iznosi istu misao. Pošto htjedoh saznati pobliže što je kategorički im¬ 
perativ (jer uglavnom znam Kantovu idealističku filozofiju koja je utjecala 
na Schillerove nazore o drami), pogledam u Bazalinu filozofiju 10 , ali to je 
tako učeno pisano da se nisam mogao snaći. Čitajući Srepelove Ruske pri¬ 
povjedače 11 i saznavši da su Hegel i Schelling veoma utjecali na način mi¬ 
šljenja ruske omladine, potražim u Bazali točan prikaz ovih filozofa; opet 
ne mogoh ništa razumjeti, dapače ono što sam o njima prije znao sklepano 

7 Dr. Ljubomir MARAKOVIĆ. Merz ga u dnevniku uglavnom spominje pod tri nadimka: Ljuba, 
Ljuban, Luban. 

8 Dr. Petar PAJIĆ, svećenik, Ivanov vjeroučitelj u srednjoj školi. 

9 Prof. Petar SKOK predavao je Merzu filozofiju i francuski jezik. Postavši sveučilišni profesor u 
Zagrebu bio je mentor Ivanu Merzu pri izradi i obrani doktorske disertacije o utjecaju liturgije na 
francuske pisce. 

10 Albert BAZALA, (1877.-1947.) Napisao na hrvatskom prvu Povijest filozofije u tri sveska, Zagreb, 
Matica hrvatska, 1906., 1909., 1912. 

11 Milivoj ŠREPEL, Ruski pripovjedači, Matica hrvatska, 1894. 



Ivan Merz - maturant 

je u debele i nerazgovjetne fraze. Gledajući Kantovu filozofiju vidio sam 
da je došao silnim racionalizmom i okolišanjem do skoro istih zaključaka 
koje Krist govori u lakim rečenicama. 

Realizam je u Rusiji ; Njemačkoj i u Hrvata, kako vidjeh, nastao usli¬ 
jed apsolutizma: u Njemačkoj počinje s Heineom, u Rusiji za Nikole I. i 
njegova apsolutizma. Pošto su se opisivali samo aristokratski krugovi, a 
patrioti na ove navaljivali, počeše oni prikazivati niže klase i to realno kao 
što je činio Gogolj u Revizoru i Taras Buljbi. Za pola sata naučio sam pola 
mehanike. 


Banja Luka, 28. II. 1914. - (17 g. i 2 mj.) 
Karakteristike pojedinih književnika 

Leinert 1 - nam daje svakom tri pitanja iz ravne trigonometrije. Od tih 
48 pitanja doći će svakom jedno na maturi. Katović je govorio o Kovačiću 
i po slušanju on mi se ne sviđa, previše je fantastično romantičan. Luban 
mi reče da Zola nije nikakav idealist, da on seljaka, srž naroda, prikazuje 
gnjusno. Njegov je idealizam samo u tom što je htio stvoriti »roman expe- 
rimentah. Moguće. A je li Ibsen idealist? Mislim da jest jer otkrivajući zle 
strane hoće čovječanstvo popraviti. Priču Malinova voda pročitao sam iz 
Lovčevih zapisaka u . Stimung i pejsaž je silan. 

O Kranjčeviću i Michelangelu 

U literarnom društvu držao je Kučinić predavanje o Kranjčeviću. Bilo 
je detaljno i dobro shvaćeno, ali nije kazano francuskom jasnoćom. Luban 
je poznavao Kranjčevića osobno i pričao nam detalje iz njegova života jer 
je on u Livnu kod Marakovićevih stanovao. On čak ima rukopis Kranj- 
čevićeve ozbiljne historijske drame. Predvečer sam pročitao monografiju 
o Michelangelu i taj genij me se osobito doimlje. Bože moj, ima li danas 
takvih ljudi kojima je ideal umjetnost i koji ostaju ljudi. Michelangelo je 
radio i mučio se samo poradi umjetnosti i svršivši, čini mi se, Sikstinsku 
kapelu ne htjede primiti nagrade. Rado bih vlastitim očima sva ta djela 
vidio. Kad sam u zatvorenoj zgradi, bivam nezadovoljan, ali kad izađem na 
zrak, provedrim se i veseo sam kao sada. Laku noć. 

Banja Luka, pon., 2. III. 1914. - (17 g. i 3 mj.) 
Prijekor savjesti zbog zabave u Korizmi 

Jučer na večer bio sam na Kristalini. Bilo je dosta veselo, no kad sam 
se vratio, sjetio sam se da je Korizma te da se ne smiju pohađati zabave. 
Treba priznati duhovni autoritet jer bez autoriteta nema sloge. 


12 LEINERT - profesor matematike na banjalučkoj gimnaziji - realci 

13 Lovce vi zapis ci - djelo I. S. Turgenjeva 

Umjesto nacionalizma sistem ljubavi; Srbi, Nijemci, Tolstoj 

Govorio sam jučer s Milićem. Dobra je duša, ali plitak - ne vjeruje u 
Boga, Bog mu je nacionalizam. Za narod kaže potrebna je vjera, a za nj nije. 
Dakle sistem se njegov bazira na laži i poradi toga ne može biti trajan. Jao 
si Srbima ako budu kao on. No, ne vjerujem da je tako. Danas je Jarakula 
čitao neku brošuru o Nijemcima u Bosni. Knjiga je tendenciozna, ali ima u 
njoj mnogo istine. Iznaša Haeckelove riječi gdje kaže da bi Nijemci trebali 
pokoriti balkanske narode jer su nesposobni za kulturan rad. To je strašno i 
sramota za kulturnog Nijemca ako tako što veli. Nijemci, kao i svaki narod, 
nije ni malo idealan, skroz je egoist. Trebao bi prodrijeti Tolstojev sistem 
ljubavi, a državnička forma da bude kao Italija što je negda bila. Tako će 
doći do materijalne i duševne kulture. To mora biti ideal i ovomu se mora 
težiti iako je neostvariv. Žao mi je što Srbi kao narod koji se budi ne slijedi 
Tolstoja, nego odgaja skrajnji fanatizam širenjem takvih brošura. 

Divljenje nad svemirom 

U fizici smo govorili o brzini svjetla; svjetlo od po koje zvijezde treba 
do 8-10-25-250 godina da dođe do nas. Bože! Koliki li je svemir, sve 
svijetli, sve se kreće savršeno točno. Sve je veliko, neizmjerno veliko. Zvi¬ 
jezde jezde kroz prostor, griju se i djeluju, sve je neizmjerno u tom silnom 
prostoru; naša zemlja kao mrva leti također i okreće se, a čovjek je na njoj 
zamišljena, matematička točka i taj zavidi, grize i oholi se. Sto je čovjek? 
Ništa? To ništa, ta matematička točka u točki, obuhvati i vidi veliku po¬ 
zornicu svemira i još dalje - dalje! Zar nije ta materija što izgleda čovjek 
ništava, a opet tako, tako velika. A to pozorište koje on obuhvaća, ta mala 
mrvica mozga obuhvati taj čitav svemir, ono što se vidi i ne vidi, ono što 
se čuje i ne čuje. Tko ravna tim pozorištem, tko je taj veličanstveni Duh, 
koji to obuhvaća. On je. 

O Rafaelu i njegovim slikama 

Pošto sam bio pospan od zabave, pročitao sam samo monografiju Ra- 
faela, tog umjetnika nad umjetnicima, koji svojim slikama ne daje samo 
lijepu boju i savršenu formu, nego čije su slike čitave drame i tragedije, 
epopeje čovječanstva. Takva je slika »Atenska škola«, pokazuje raspravu 
najvećih filozofa Aristotela i Platona o metafizici, raspravu čitavog Hela- 
sa, dočim Diogen polako legao na basamake, 14 ne brine se za ništa; on je 
alegorija bankrota filozofije; reprezentant ogorčenja na prezreloj kulturi 
Helena. (Aristotel i Platon govore o najvišim idejama, a sami su zli ljudi, 
zato je Diogenu ispod časti baviti se filozofijom.) Ima i lijepih Madona u 
Rafaela, ali ima i u životu. Mlada djevojka Franjić, pekarica, slika je Mado- 


14 basamak - tur. stepenica, stuba 

ne del Granduca. 15 Osobito mi se sviđa. Da, pravo jučer sam nešto čitao 
o plenarizmu i impresionizmu Maneta te sam razmišljao može li danas biti 
tolikih umjetnika kao za renesanse. Pesimist sam. 

Slikarstvo renesanse u usporedbi s današnjim 

U ono doba svi su slikari bili odani istom idealu, birali su skoro iste 
motive, a način slikanja je idealističan. Prema tome ne nalazimo slike gad¬ 
nih ljudi, a svaka slika je studija, anatomska, optička itd. Danas vlada na- 
turalizam u slikarstvu, ali slike naturalizma ne mogu biti tako uzvišene; i 
drugo, motivi koji današnji slikari biraju raznolikiji su nego prije. Slikar¬ 
stvo renesanse je dosta jednostrano, razvilo se u antiknom i kršćanskom 
pravcu te je došlo do savršenstva; no danas su sadržaji 16 tako razni da nije 
moguće doći do savršenstva. Političke i materijalne prilike su za renesanse 
bile druge. Pape i bogate obitelji potpomagale su slikara te su se slikari 
natjecali i stavljali si sve veće zadaće, ali današnje stanje je neprijatelj um¬ 
jetnosti. Militarizam, politička konstelacija uništavaju materijalnu snagu 
trule Europe. Umjetnici rade zbog novca, a ne zbog umjetnosti. Ima na¬ 
ravno iznimaka, ali politička konstelacija ih ne podupire moralno u radu 
kao što je nekad bilo u Firenci. (Natjecanje Michelangela i Leonarda u 
slikanju vojne.) 

Banja Luka, 3. III. 1914. - (17 g. i 3 mj.) 

Školske i književne teme 

Leinert nam je zadao lagan deskriptivni primjer, a nijedan od nas nije 
znao da makne. »Dobar znak.« Svršio sam patku pastelama. Prilično je ispa¬ 
la. Dobio sam od Skoka Fleuryjevu Historiju francuske književnosti, knjigu 
pisanu za ruske đake. Nije Bog zna kakva, više je priručnik 17 nego znanstve¬ 
na knjiga, a pošto je pisana za ruske đake, to je o Zoli napisano nekoliko 
redaka; dapače, ne govori o hereditaciji Rougon-Macqarta. 18 O stoičkim 
i pesimističkim idejama Vignyja (Kantovske) ne govori itd. Čitao sam od 
Turgenjeva neke priče iz Lovčevih zapisaka - opis noći, vedre noći osute 
zvijezdama koje se u »treptanju natječu« veličanstven je u Bježinom lugu. 

Išlo nas je danas oko šestorica njoj na žemičke i ismijali smo se. Jara- 
kula je osobito džumbusao. 19 Kosa joj je kestenjasta. 


15 slika Madone Rafaela Sanzia 

16 U izvorniku stoji francuska riječ: sujet - sadržaj, predmet, tema. Merz ju je u dnevniku veoma često 
upotrebljavao ali smo je redovito zamijenili s hrvatskim prijevodom. 

17 U izvorniku stoji njemačka riječ Nachschlagebuch. 

18 Rougon-Macqart - opći naziv za svih dvadeset romana Emila Zole povezanih genealogijom i nasli¬ 
jeđem glavnih likova iz istih romana. 

19 džumbusati - bosanski izraz za pravljenje nereda 

Banja Luka, 4. III. 1914. - (17 g. i 3 mj.) 
Problem savjesti u đačkoj pustolovini krađe maturalnih tema 

Danas sam se pošteno ispavao te zato nisam išao u školu. Nisam ništa 
izgubio. Po podne sam dao uvezati hrvatsku literaturu i za traženje starih 
listova iz literature potrošio sam popodne. Svirao sam jedan sat glasovir. 
Listao i čitao ponešto iz Fleuryjove historije. Navečer htjedoše se drugovi 
da dogovore o pohodu u realci 20 , da vide jesu li već poznate maturalne 
zadaće. Deskriptivne primjere trebali bi uloviti jer mi nismo krivi što Le- 
inert nije s nama radio. Je li to krađa? Jest. Ja ću gledati da se držim po 
strani, ionako će Leinert otprilike reći što će biti za primjer. Razbojstvo 
je to što će se ići krasti Lubanove zadaće. Luban i onako neće nikoga 
upropastiti jer nas voli i jer znamo. Njega tako prevariti, on koji je naš do¬ 
bročinitelj, koji nas je izvukao iz blata neznanja - jest podlost. Gdje je tim 
ljudima savjest. Hrvatsku zadaću može svak izraditi jer se rijetko dešava 
da tko dobije nedovoljno, a on će nam dati lijepu temu koju mi znamo. 
U nas ima slabih »nijemaca« 21 (Bijelić, Bursić, Mujagić, Katović, Kučinić, 
Seferović, Šerbetić) i ne čudim se što hoće da dođu do zadaće. Dobro bi 
bilo Lubana zamoliti da kaže otprilike što će biti. 

Banja Luka, 5. III. 1914. - (17 g. i 3 mj.) 
Rješavanje problema savjesti u svezi s provalom 

Motto: Spokojnosti nesta, guši me plač, i nikad više neću je nać. 

(Goethe). 22 

Danas su drugovi napravili krug gdje smo se svi potpisali da u slučaju 
da se naša krađa uhvati, krivnja padne na sve. Jesam li pravo učinio što 
sam dao svoj potpis? Tišti me. Kao kolega sam dužan da potpomognem, 
ali jesam li ja dužan podupirati toliku mizeriju i lijenost da se moram upu¬ 
štati u krađu. Uvijek govore o narodu, karakteru i poštenju, viču i galame 
na karijeriste, a sami su isti. Oni da su objektivni - ali nisu - uvidjeli bi da 
je pošten način najbolji. Za ta četiri mjeseca marljivim radom mogli bi sve 
postići. Doći do svjedodžbe, dakle do više časti, na taj način je karijerizam; 
isto onako kao što se nizak čovjek ulizuje nadčinjenom zbog karijere, tako 
je isto što oni rade. Oni iznose da je to đačka pustolovina; i ja sam za svaku 
pustolovinu, a kukavica nisam, ali poštenje ide preko svega. U slučaju da se 
to uhvati i mi svi izgubimo kruh, tu sam se silno ogriješio o roditelje, učinio 
sam razbojstvo. Koja je dužnost veća, prema kolegama ili roditeljima? Sigur- 


20 Realka - zgrada realne gimnazije koju je Merz pohađao 

21 »Nijemci« - Merzovi kolege koji nisu znali dobro njemački jezik za potrebe škole pa im je trebalo 
pomoći. 

22 Ovaj stih iz Goetheovog Fausta Merz je u Dnevniku naveo na njemačkom: »Meine Ruh ist hin ; mein 
Herz ist schwer, ich finde sie nimmer und nimmer mehr.« (1. dio, Gretica uz kolovrat, sama). Ovim 
je stihom Merz želio izraziti svoj nutarnji nemir i grižnju savjesti obzirom na đačku pustolovinu. 

no prema roditeljima. Drugo, ja roditelje milijun put više volim nego kole¬ 
ge. Dakle krivo sam uradio davši svoj potpis. Gledat ću da se to tako riješi 
da nas nekoliko što dobro znamo dadnemo riječ da ćemo drugima izraditi 
prije nego sebi. Tako bi izvršili kolegijalnu dužnost. Ja te ljude ne mogu da 
pojmim, oni su skoro bezobzirni, da nas nekoliko vrat lomimo zbog njihove 
skrajnje lijenosti. I takvim ljudima je svaka druga riječ narodi Bože, oprosti 
mi ako sam sagriješio. Znam da mi je svetije poštenje i dosljednost 23 nego 
išta drugo. Gledat ću da popravim sve. Molim Te, Bože, snage! 

Banja Luka, 6. III. 1914. - (17 g. i 3 mj.) 
Kolebanje i traženje rješenja moralnog problema 

Danas se je odredio plan kakvu će tko funkciju držati kod provale. 
Sve je romantično i mene je primamilo, no kad sam kasnije razmislio i 
promislio da bih mogao biti za ništa istjeran, suspregao sam; ali pomislim 
li, ima sirotana kao npr. Burzić koji čekaju na svoj kruh da mogu mater 
uzdržavati, to se i ja hoću žrtvovati. Biirger se drži principa voxpopuli, vox 
Dei 24 , dakle tiranin se smije ubiti. Isto je, kaže on, i ovdje: matura kako 
čitav svijet priznaje je glupost i mi nismo krivi ako tko propadne. Naš 
školski sistem je nehigijeničan, naše školske knjige ne valjaju, tako da iz 
nas stvara fizičke kretene koji opće ne bi smjeli kod kuće raditi. Matura je 
glupost i dok ovaj školski sistem bude bio takav, imamo pravo da si poma¬ 
žemo na drugi način. Taj smo izabrali i nadamo se da nas neće uhvatiti. No, 
ipak je u meni neka sumnja da zlo radim i sad kad budem išao na ispovijed, 
morao bih to reći svećeniku, ali da se time stvar ne iznese na javu. Ja ću 
pitanja jednostavno razderati i otići na maturu mirne savjesti, a što sam 
njima dao svoj potpis, time sam druge potpomagao koji idu zato jer su 
plod rđavog školskog sistema. Bože, jesam li dobro uradio? Prosvijetli me! 
Ona ima malo lice, bijelo, oblito rumenilom. Uistinu je lijepa. 

Banja Luka, 7. III. 1914. - (17 g. i 3 mj.) 
Daljnji razvoj priprema za pohod u realku 

Danas sam potpuno miran. Vidim da je dobro djelo što to činim, 
inače je romantično. Već su se električne lampice nabavile. Rasporedilo se 
je kakvu tko vrši funkciju. Večeras idu (Kurtagić, Zelenika, Seid, Bursić, 
Konig, Kulenović, Debossens). Ja neću primiti pitanja. Stvar je zanimljiva, 
mogao bi čovjek poput Turgenjeva pisati: »Dragi čitalac će se začuditi ako 
mu kažem da provala kase u noći može biti plemenito djelo. Evo kako...« 

Jučer i danas sam čitao neke priče iz Lovčevih zapisaka. Navečer je 
bila Gospodska ulica puna. Jedan Talijan prosjak bez jedne noge crnog 


23 U izvorniku stoji riječ: konsekvencija 

24 Prijevod s latinskoga: glas naroda, glas Božji 

Spitzbarta, osoran i svakom viče »dobra večer«. Taj prekrasno svira Wei- 
gea, talijanske komade. Harmonija i toplota talijanskih melodija čovjeka 
oblaži i zatvoriš li oči, misliš da se šećeš po Mletačkoj, a topli povjetarac s 
mora puhne. Ugodno ti je pri duši. 

Banja Luka, 8. III. 1914. - (17 g. i 3 mj.) 
Dojmovi nakon čitanja raznih djela 

Prekjučer sam pročitao Der verlorene Sohn Paula Heipea, a do danas 
Morikeove Mozarts Reise nach Prag. Ova zadnja novela je remek-djelo i 
daje izvanrednu karakteristiku Mozarta, a donekle i nekih njegovih djela. 
Der verlorene Sohn je dosta zanimljivo djelo, ali je previše romantično, teži 
za efektom i bez psihologije. Uz to sam danas još pročitao Smrt od Turge- 
njeva ( Lovčevi zapiscij, priču koja pokazuje kako Rusi bez straha umiru. 
Tolstoj je to dokazao kazavši da je smrt prirodan zakon, a ljudi koji se nisu 
udaljili od prirode lako umiru. 

Dnevni doživljaji iz škole 

Prijatelji su pohodili zbornicu. Neki kažu da su se prepali jer je jeka 
jaka, a oni koji su bili na straži od straha se zavukli u rore od kanala. Lu¬ 
bin su dnevnik našli, ali nisu ga htjeli čitati. Inače nisu ništa našli. Uvijek 
moram misliti na dobru Gretu, kako je dolazila Bojkovim i igrala se zaloga 
i drugog. Drugom prilikom ću o njoj. Predvečer sam saznao da je otac 
Stiksov htio svog sina udaviti što ašikuje s lijepom Poljakinjom. Ona voli 
Stiksa i sve plače kad njega nema, a i Stiks misli otići od kuće, ona će ga 
školovati. Da Stiksov otac zna što je to furtimaš, 25 on bi bio sretan. 

Navečer sam gledao u mjesečinu i u vedro nebo. Sve je bilo srebrna- 
sto, a zvijezde su se natjecale u treptanju. Bože, kako je divotna priroda! 

Banja Luka, 9. III. 1914. - (17 g. i 3 mj.) 
Sjećanja na Gretu i prvu ljubav 

Noćas sam sanjao o Travniku. Bio sam tamo i tuklo je kamenjem. 
Njen sam (Gretin) stan tražio. Kad sam se probudio, lebdila mi je pred 
očima njena slika kako sa mnom ide veselo u kratkim rukavima i doma¬ 
ćem odijelu od kuće u Travniku u dućan. Vesela je. Nje više nema, tijela 
njenog nema, ali uspomena ostaje. Bože, oprosti njenoj duši. Moje naslući- 
vanje zašto je počinila samoubojstvo je psihološki obrazloženo. Kad čovjek 
zamisli, pomisli na djevojku punu mesa - dakle erotična privlačeći. Svijet 
je nju samo takvim očima gledao, a i ona se je ponašala otvoreno tako da 
je taj sud o sebi hranila. No, glupi svijet nije ju poznavao kao djevojku do¬ 
bra srca i iskrenu, uz to prirodno nadarenu, načitanu i mnogo pametniju 


25 furtimaš - nadimak za člana katoličke organizacije 

od svojih drugarica. Ona u Travniku nije našla tko bi je razumio i bila je 
nezadovoljna ne znajući sama zašto. Dok je ovdje bila, voljela me je jer je 
znala da u njoj ne nalazim samo žensku nego i čovjeka i nazivala me je pri¬ 
jateljem. Naša se duševna veza bazira - moram 
priznati gledajući sad iz daleka - na donekle (ne 
sasvim) erotičnoj bazi. Na svakom koraku gdje 
smo bili sami ljubili smo se. Ona je bila uvijek 
jača moralno od mene i svladala se je već. Da sad 
oživi, ne bih više to radio, ali Bog zna bi li tolika 
ljubav k njoj bila u meni da se nije stvorila na taj 
erotični način. Lijepo kaže Sveto pismo da pla¬ 
tonska ljubav ne postoji, to je spojeno s ljubavlju 
k tijelu i osebujnoj djevojčinoj duši. Ova ljubav 
se smije nazvati idealnom. Proživio sam mlade 
dane s njom jedinom kakve više nema na svijetu 
i s tugom se sjećam njene prilike; meni je teško 
na srcu kad si predstavim njen jedini lik i ćud i 
mislim bilo je prah i otišlo. Koliku utjehu mi daje 
vjera da ću nju istu, tijelom i dušom, opet vidjeti. 
Nema ženske koja je njoj slična i zato svaki dublji osjećaj koji se u duši po¬ 
javi spram gdjekoje u klici uništim. Svrha - ideal - bi mi života bio da so¬ 
bom dajem dobar primjer i da u to »mehaničko doba tehnike« i ja svoj dio 
pridonesem idealizmu. O njoj i svom duševnom preokretu ću drugi put. 

Nešto sam čitao od Turgenjeva; osobito je lijepa priča Sastanak gdje 
djevojka iskreno voli grubijana. Priča (iz Lovčevih zapisaka) prikazuje čo¬ 
vjeka koji je bio na selu bez veće inteligencije. Tu je izgubio dragu, otišao 
u velegrad i oduševio se osobito za dramsku umjetnost Hamleta jer ona 
iznosi čuvstva o smrti (»umrijeti - spavati«) isto onako kako on osjeća. 


Greta Teschner 
1896.-1913. 


Banja Luka, 11. III. 1914. - (17 g. i 3 mj.) 
Upute za razumijevanje Wagnerovih drama 

Jučer nisam mogao pisati jer smo selili (na kolodvor od Pajića). Luban 
nam je nešto govorio o R. Wagneru i rekao da je to fenomen i da ne smije 
biti inteligentnog čovjeka koji to ne zna. Njegove muzikalne drame (a ne 
opere) razvijaju se kao svaka drama, a glazba se također dramski razvija. 
Prije nego što se komad ide gledati u operu, moraju se prije toga naučiti 
motivi glazbe i treba se znati sadržaj jer inače je nemoguće pratiti glazbene 
slike, razvoj drame, pozorišne slike, ples i druge umjetnosti koje je Wagner 
sjedinio. Šteta što nam Skok ne priča o francuskoj literaturi kako to Luban 
čini; da se sam nisam zanimao, ne bih znao ni to minimalno što znam. 

Osvrt na Turgenjevljeve Lovčeve zapiske 

Pročitao sam Lovčeve zapiske. Paysage i crtanje ruskih prilika je 
izvanredno. Dosjetio sam se da je možda Turgenjev poput Montesquieua 
(Lettres persanes) htio prikazati prilike svoje zemlje; no Montesquieu je 
napadao prilike svoje dočim Turgenjev obuhvaća dobre i zle strane s lju¬ 
bavlju. U najintimniji život običnih seljaka Turgenjev nije zašao jer nije s 
njima živio, ali je slika ruskog seljaštva opet veličanstveno ispala, pisac ju je 
predočio kako je on shvaća kao marljivi plemić - lovac. Prikazana je pod¬ 
mitljivost nadstojnika, bijeda seljaka, religiozno-glupa nervoza vlastelinki, 
ruski razbojnici i njihova dobra ćud {Tutnji), život umišljenih propalih ple¬ 
mića, puni samoljublja. Svi su inače dobri ljudi. Vidimo ciganku i djevoj¬ 
ku {Sastanak); obje ove priče već iznašaju bitne kasnije crte Turgenjeva 
- nadmoć i veća čvrstoća ženske nego u muškog. Tako je opisan sav život 
Rusa i njihove prirode i zato se ne treba čuditi što je ruski princ kad je do¬ 
šao na prijestol, ponukan lektirom L. L., dao Rusima slobodu, videći, iako 
oni nisu kulturni, da su svi bistri i politički zreli. Čudnovato mi je to što 
Turgenjev nije opisao krasote ruske zime (pri kraju samo malo napomena 
o zimi); jer zima je glavna karakteristika ruske prirode. U tom pogledu 
možemo reći da je Wereseagan nastavio Turgenjeva slikajući rusku zimu 
na realističan način. 

Kad ovo čitam, sve se pitam zašto čitam, spopada me neka zlovolja i 
nakon tolika rada i znanja nisam našao nikakva zadovoljstva. 

Banja Luka, četvrtak 12. III. 1914. - (17 g. i 3 mj.) 
Nove spoznaje u školskim predavanjima 

U fizici smo govorili o raznim optičkim varkama i o nečuvenim stva¬ 
rima. Debossens je govorio o Kumičiću i dokazano je da tako veliki histo¬ 
rijski pisac kao Senoa i njegova lica su današnji ljudi samo s historijskim 
maskama. Dakle nije znao pogoditi historijski milieu. 26 Nije plastičan itd. 

U što vjeruje Goethe 

Iz Fausta smo došli do » Katekizationscene « i iz toga izlazi da je Faust 
panteist; pod utjecajem Spinozine lektire Goethe je ispovijedao pantei- 
zam. No, po mom mnijenju nije to čisti panteizam, nego je još s velikom 
primjesom skepticizma. Kad govori o Bogu, kaže: »Tko smije njega zazi¬ 
vati, tko ispovijedati: vjerujem u nj?«, a onda se javlja skeptik i kaže: »Tko 
ćuti tako te smije lako da kaže: ne vjerujem?« 27 


26 Milieu (franc.) - sredina, ambijent. Merz u Dnevniku često upotrebljava ovu riječ na francuskom. 
Mi čemo je u daljnjem tekstu donositi u pohrvaćenom obliku: milje. 

27 Goethe, Faust , (1. dio, Martin vrt, scena Faust i Margareta) 

Dakle Faust sam ne zna vjeruje li u Nj ili ne, ali on koji je oduševljen 
za prirodu vidi u njoj nešto neizmjerno, svaki njen djeličak je nešto savr¬ 
šeno, ono je Bog; dakle on je panteist, s primjesom skeptika, jer »možda 
on i vjeruje drukčije«. Sigurno je to da on vjeruje u Više Biće, koje naziva 
Allerhalter, Allumfasser , 28 

Bio sam kod »Rete« mađioničar, slušao ventrilogiju 29 i gledao ples 
crnca. Ostalo je bila glupost. Svršio sam bilješke o Lovčevim zapiscima i 
Mozarts Reise nach Prag. Dakle bio je nezgodan dan, nisam imao nikakvo 
dublje duševno zadovoljstvo, dapače nisam ni šetao. 

Banja Luka, 13. III. 1914. - (17 g. i 3 mj.) 
Osvrt na književna djela koja čita i o kojima uči 

Dr. Pajić nam je pričao da je Sikstinska kapela mračna i čovjek gle¬ 
dajući izvrne si vrat. Čudnovato kako hladnokrvno govori o tim umjetni¬ 
nama. 

Na francuskom smo čitali Moise od Vignyja. To je pjesma kakva se 
teško nalazi u svjetskoj literaturi. Motiv joj je što su ga obrađivali mnogi 
romantici: »Nerazumljiv genij«. Tako je i ovdje. Mojsije je čovjek koji sve 
zna, kome se zvijezde klanjaju, koga mora slušaju, koji zabludjele narode 
vodi na pravi put. On je tako velik, sve zna što će se dogoditi. Ljudi ga 
poradi toga ne smatraju svojim, ne razumiju ga, straše ga se, ali ga ne ljube. 
Sto njemu koristi sve znanje kad nema nikakvih želja i zato ne može biti 
sretnim. Radi toga moli Boga da ga učini smrtnim čovjekom sa željama i 
nadama. Tu nestane. Kako se vidi, Vigny nije baš silan filozof jer Mojsije 
u tom vječnom gledanju Boga i vraćanju i popravljanju naroda nalazio bi 
zadovoljstvo. No pjesma nije opet sasvim bez ideje. Ona iznosi ovo: Da 
čovječanstvo sve postigne što želi, za nj život više ne bi imao čara, ljudi bi 
bili nesretni. Dakle Mojsije je ovdje više reprezentant čovječanstva nego 
neshvaćenog genija. Osobita ljepota ove pjesme je u pejsažu i u grandio¬ 
znoj biblijskoj figuri Mojsija koji izbija kao ogromni kip Michelangela. 

U Faustu sam otkrio neznatnu razliku u karakteriziranju. U početku 
priznaje Faust Erdgeista kao kolektivno biće, kao alegoriju prirode, a u 
»Katekisationscene « je on panteist koji vidi u svakom djeliću božanstvo. 
Oboje je u logičnoj opreci, ali nije u idejnoj. Faust vjeruje u duh prirode, 
ali u » Katekisationsceni « sumnja: ili je ili taj ne postoji, dočim u » Erdgei- 
stsceni « on njega zove, znak da u nj vjeruje. 

Počeo sam čitati Eugenie Grandet i vidim da znam premalo francu¬ 
ski, a da čitam bez rječnika. Time gubim vremena, a ne saznajem ništa 
nova; zato mislim da ću početi učiti francuski da ga temeljito znam. 

28 Prijevod s njemačkoga: Sveodržavatelj, Sveobuhvatitelj 

29 trbušni govor 

Pročitao sam nekoliko pjevanja iz Dantea. Jako mi se sviđa, samo 
šteta što je prijevod tako loš. Trebalo bi učiti talijanski, talijanski stihovi 
moraju biti lijepi poput Fausta. Mama se uvijek ljuti i ruži što radim. 

Banja Luka, 16. III. 1914. - (17 g. i 3 mj.) 
Dojmovi iz škole i s koncerta 

Tatek je kod opetovanja fizike malo gnjavio, a Nikica sam ne zna 
puno kemije i lako ga je zavarati. Teku hrvatske literature sam prilično 
uredio, samo o Osmanu nemam ono što je Ljuba govorio. Opetujemo 
dalje matematiku, ali ništa ne profitiramo. 

Jučer navečer je Nadimah davao zabavu i pjevala je operna pjevačica 
Dida Fritz. Ima prekrasan glas, visoko pjeva, trilere osobito milo izvađa i 
osjeća se kao da ptica pjeva. Njen brat je čelo-virtuoz. Svirao je neke lijepe 
komade, ali nije toliki umjetnik kao Stano. Izgleda kao ćefo, mršav, blijed, 
duge razdijeljene kose genijalno pustio na čelo, baš umjetnik. Kad svira 
glasovir pravi virtuozne kretnje, vidi se da ne shvaća umjetnost kao što 
treba, ona mu je više »prozertum«, dočim kad je onomadne Stano svirao, 
osjećao se je dah umjetnika koji sav svoj osjećaj dade žicama i izvađa one 
turobne varijacije. Gospođica Latas svirala je gis-mol od Chopina i htio 
sam se uživjeti u tu glazbu, ali nisam mogao, jer nije svirala s osjećajem 
(imala je tremu). Došao sam kući uli s. da mogu otići u crkvu. 

O Danteu i Goetheu 

Čitao sam dalje neka pjevanja Dantea. Plastika mu je sjajna i zani¬ 
mljiva kakve on kazne daje pojedinim grijesima, npr. one koji iz ležernosti 
nisu vjerovali ni ne vjerovali u Boga, stavlja u predpakao skupa s anđelima 
koji su u boju Boga i Lucifera bili indiferentni. On to tumači da oni nisu 
zaslužili zlo da dođu u pakao i nisu bili proti Boga, a nemaju zašto da dođu 
u nebo jer nisu bili za Nj. No zato njih u pretpaklu bodu i grizu pčele. 
Bludnici lete okolo u vjetru i prebacuju se preko glave, a proždrljivci žde¬ 
ru blato i kupaju se u njemu. Osnivatelji novih sekti ne mogu naći mira u 
grobu, a njihove se želje vežu za ovaj svijet. 

Pročitao sam Goethe imAlter (Volksbuch der Literatur). Dosta je za¬ 
nimljiva osoba Goethe, ali knjiga nije lijepo pisana. On se zaljubljivao svaki 
čas, brinuo se za svoju Vulpino i bio je skoro uvijek nezadovoljan. Jedino 
kad se zaljubio u Marianu Willemerer, to je prošlo. Zanimljivo je kako ju 
je inspirirao da je pjevala pjesme tako lijepe kao i on. Nakon dugo godina 
pred svoju smrt kad vidi njena pisma, napisa: »Pred očima moje drage - 
njenim prstima to bi jednom napisano - s najvrućom žudnjom - kako oče¬ 
kivano tako primljeno - ka grudima iz kojih su nikla - pisma neka putuju - 

uvijek ljubazno nek’ budu spremna - svjedoci biti najljepšega vremena.« 30 
Ovi lijepi stihovi odgovaraju mojem današnjem čuvstvu. 

Sjećanje na Gretu i prvu ljubav 

Među fotografijama sam tražio njenu sliku da je vidim, ali je nije bilo, 
sigurno ju je mama spremila. Bio sam žalostan. Tmuran je danas dan i sjetio 
sam se kako je na takav dan, u proljeće ako se ne varam, ona s roditeljima 
i s kapetanom W došla k nama na stari kolodvor. Bio je i Konig i igrali smo 
zaloga. Bilo je veselo i došao je red da brojim zvijezde - i tada sam nju, i 
uopće žensku, prvi put poljubio. Nećkao sam se, a opet mi je bilo drago. Ja 
se spram nje nisam najgalantnije ponašao, iako sam je uvijek volio. Ona mi 
nudi da pijem - ja neću. Kad ja popijem, ona pije s istog mjesta čaše. Mnogo 
puta je dolazila. Jednom je došla i bila u maloj sobi na starom kolodvoru, a 
bili su Plach, Konig i Mikler. Zabavljali smo se veselo; ona je sjedila na ka¬ 
napeu, prebacivši noge da se dosta noge vidjelo. Bože, istina i to me je onda 
privlačilo. Greta se nije bez toga mogla zamisliti. Ona me je tako voljela da 
je radila što sam htio. Vozao sam se mnogo s njom u fijakeru, dočekivao 
svaki dan kad je izašla iz škole, pratio je kući i na vratima dobio poljubac itd. 
Čitav odnos s njom isprepleten je samim poljupcima. No kad sam se vratio 
iz Travnika, već sam uviđao da čovjek nije samo tijelo. Pitao sam se da li sam 
dobro radio, a kad sam saznao za njezinu smrt, nastao je duševni prelom u 
mojoj duši, ne odjednom nego s vremenom. Ali opet se pitam da onog ma¬ 
terijalnog nije bilo između nas, bi li postojao onaj duševni vez? Poljupcima 
smo se mi i duševno spojili. Ona je mrtva, više je neću nikad vidjeti, nju koja 
mi je utjeha u životu i želim iz dna duše da je vidim Tamo, na drugom svi¬ 
jetu. To što za nju osjećam ne mogu izreći, nego suze moje koje teku kad si 
predstavim plemenitu i dobroćudnu feš Germanku. Moja mladost je, kako 
mi se čini, s njom legla u grob; svi se mogu smijati iz dna srca, ja ne mogu. 
Gledam djevojke, sviđaju mi se, ali pomislim li na nju, sve drugo iščezne. 
Jedinu utjehu nalazim u umjetnosti koju silno volim i u prirodi. 

Banja Luka, srijeda, 18. III. 1914. - (17 g. i 3 mj.) 
Dojmovi sa školskih predavanja 

Jučer je bila matematička zadaća. Nisam je izradio pa zato ni predao. 
Jučer sam čitavo popodne uređivao svoje literarne teke. Kad sam pojedine 
stvari čitao, vidio sam koliko sam prije imao krivo: dakle vidio sam da sam 
napredovao. Na tome sam čitavo popodne izgubio i zato sam navečer bio 
ljut i zlovoljan. 

Danas je također bio glup dan. U filozofiji smo učili da čovjek može 
pojedine jezike ili vokale ili što drugo (čitati ili pisati) odjednom zaboravi- 

30 U Dnevniku Merz navodi ove stihove na njemačkom. 

ti. To znači u jednom dijelu mozga nastao je poremećaj. Pošto svaki čovjek 
može naučiti mnogo jezika i ostalog, to znači da u mozgu ima stanovit pro¬ 
stor koji je za to određen. Dakle, čovječja glava je čitav jedan svemir gdje 
se može poredati sve postojeće. Maraković nam je dao domaću zadaću. 
Mislio sam da je već iscrpio sve lijepe teme, a sad vidim da je opet zadao 
tako divnu zadaću: »Optimizam i pesimizam kod prvaka hrvatske i srpske 
literature«. O samoj ću stvari drugi put govoriti. 

O potrebi reforme svećeničkog staleža 

Večeras sam govorio s Plachom o našim svećenicima i došao sam do 
zaključka da se trebaju reformirati i to tako da su dvije svećeničke škole: 
niža i viša. Iz niže će se pripravljati za podučavanje naroda kao što se to 
kod Srba dosta uspješno pokazalo, a iz viših škola bit će svećenici odre¬ 
đeni za inteligenciju. Teološki fakulteti moraju biti u velegradovima, a ne 
u malima kao što je Sarajevo; ovdje će imati priliku da se upoznaju i da 
zalaze među inteligenciju. Taj fakultet mogao bi trajati i kojih sedam godi¬ 
na, morala bi se polagati najveća pažnja na umjetnost i ljudi koji će iz tih 
škola izaći bit će iznad nivoa obične inteligencije i moći će svojim znanjem 
mladim ljudima imponirati i tako ih pridobivati. 

Malo sam danas čitao: samo Tannhausera (VVagnerovaj. Stihovi su 
lijepi, ali radnja kako mi se čini nije dosta živa. Ideje su sjajne. O njem ću 
pisati u teci za literaturu. 

Banja Luka, 21. III. 1914., 15 s. - (17 g. i 3 mj.) 

Dnevna zbivanja među prijateljima i kod kuće 

Prvi je dan proljeća. Veliki vjetar puše i huja. Čudnovato je to da 
tako blago doba ima za prethodnika toliku snagu. Priroda voli kontraste. 
Prekjučer mi je rekao Biirger da sam egoist što nisam malom Konigu dao 
petak. 31 U onaj čas me je silno razljutilo jer sam uvijek nastojao biti što 
bolji, svoja djela kritiziram, a on mi dođe pa kaže to. 

Jučer je mati bila silno ljuta zbog sluškinje, sav svoj gnjev izlila je na 
tati i meni. Teško mi je bilo to podnositi, nisam mogao uraditi ono što sam 
namjeravao, napisati dnevnik i sadržaj Manfreda. Zato sam odmah poslije 
ručka sjeo i napisao sadržaj Manfreda, a sad pišem dnevnik. 

Dojmovi o djelima Tannhauser i Manfred 

O Tannhauseru sam napisao dojam; sam karakter djela mogao sam istom 
prosuditi kad sam ga po drugi put pročitao. Tannhauser je utjelovljenje prije¬ 
laza pjesnika iz antike prema kršćanskoj eri. Dojam muzike mora biti sjajan. 
Predstavljam si tako: kad je otišao od gospođe Venus, muzika mora da je sil- 


31 petak - novčić 

Spomen-slika s Ivanove Prve 
sv. pričesti koju je primio 22. IV. 

1906. Cijeli život držao ju je 
iznad svoga pisaćeg stola. Ova 
se slika danas čuva u njegovom 
muzeju u Zagrebu. 


Banja Luka, 25. III. 1914. - 
(17 g. i 3 mj.) 

Ispovijed i Pričest koja je izvor života 
Caina sam pročitao. Jako zaostaje 
za Manfredom jer nema toliko sveop¬ 
će ljudskih misli. Hrvatsku zadaću sam 
svršio. 

Bio sam jučer na ispovijedi i dobio 
7 Očenaša, 7 Zdravo Marija i 7 Slava Ocu. Danas sam se veselio pričesti i 
nastojao sam se uvjeriti - malo je skepse u mene - da primam Boga koji je iz 
ljubavi k slabim ljudima Sebe dao za utjehu i hranu. Pričest je izvor života. 

Inače malo radim jer nemam tolike volje, a ni knjiga koje bih htio. 
Eksperimentiram s električnom strujom. Rado bih čitao Eugenie Grandet, 
samo je šteta što nemam prijevoda. Oficirska biblioteka nema nikakvih 
dobrih knjiga. Kako će biti kad su oni glupani. 


na jer tu treba silne volje da se taj sjetilni 
svijet napusti. Nadalje, kad je Elizabeta 
spasila Tannhausera, mora plakati i glazba 
koja pokazuje dušu Tannhauserovu koja 
uviđa da je njegov nazor nepravda i da je 
ljubav užitak. 

Manf red je dosta nerazumljivo 
djelo, no o karakteru Manfredova lika 
može se dobiti prava slika. On je pe¬ 
simist, čovjek Weltschmerza 32 koji zna 
mnogo, očajava nad čovjekom koji nije 
ni Bog, a ni prah. Danas bih želio još 
pročitati štogod o Veselinoviću te Byro- 
nov C ain, jer nam je Luban dao zadaću: 
»Optimizam i pesimizam kod prvaka 
hrvatske i srpske literature«. U obzir 
se uzimaju Kozarac, Đalski, Lazarević, 
Veselinović. 


32 Weltschmerz (njem.) - svjetska bol. To je popularan izraz koji je prvi uveo njemački pisac Jean Paul, 
a dovodi se u vezu s romantičarima s kraja 18. i početka 19. stoljeća. Postao je općeprihvaćen i od tzv. 
»laičke mase«. Tim se imenom pokušao objasniti i opisati kolektivni osjećaj žalosti i bespomoćnosti 
koji je u to vrijeme zahvatio tisuće mladih ljudi, pretežito umjetnika i intelektualaca. Riječ je o senti¬ 
mentalnom osjećanju cijele jedne generacije, a što je bila njihova reakcija (i izraz bespomoćnosti) pred 
zlom, nepravdom i besmislenošću koji su, kako im se činilo, obilježavali svijet u kojemu žive. Mladi 
ljudi, najčešće pod utjecajem poezije, snažno su podlijegali »svjetskoj boli« te je se nerijetko rješavali 
na najgori i najjednostavniji mogući način - samoubojstvom. 

Banja Luka, 27. III. 1914. - (17 g. i 3 mj.) 


Dojmovi sa zabave 

Jučer navečer bio je Burgfrauenabend 33 . Išao sam iako je Korizma, 
ne da se zabavljam, nego zbog umjetničkog užitka. Hollaus je prekrasno 
pjevao Das Grab auf der Haide, a starija Vrinjaninova dobro je odsvirala 
Chopinovu Polonaise. Bajer je svirao na violini jednu Berensovu skladbu, 
a gosp. Bajer lijepo je pjevao uz gitaru neke njemačke i poljske pjesme, a i 
jednu, koju je čini se sam sastavio i kojoj je refrain: »Jok ne znam, b.. .mi.« 
Kapetan Schulhof je ugljenom dobro crtao razne tipove, a Lora Konovsky 
spjevala je pjesmu Opozicija u kojoj se zahtijeva da i ženske smiju uvijek 
doći na Sippung , 34 Tata joj je dobro odvratio rekavši kad bi one bile uvijek 
na Sippungu, bile bi opozicija kao što su na rijetkim Burgfrauenabendima. 
One smiju doći samo tako rijetko da za njih to ima veći čar. To je uglavnom 
sve i muzički komadi bili su najljepši. Ljudi imaju devizu » Kunst «, a bilo 
je tako glupih stvari, a i lascivnih. Bio sam dva sata i zato nisam danas išao 
u školu. Izgubio sam samo građansku nauku. Kažu da je mnogo tumačio. 

Svjetonazori iz literature 

Bila je i njemačka zadaća: Was lehrt uns der Realismus in der Litera- 
tur. Glavna je misao: upoznajemo se sa socijalnim prilikama, težnjama lju¬ 
di i stranaka i pjesnik zaključuje tko je sposoban za daljnji rad, a tko nije. 
Jučer i danas sam čitao Wildeovu Sablast od Cantervilla (The Canterville 
Ghostj i druge priče. On je l’art pour Vartist 35 i zato se sve njegove stvari 
ne mogu točno razumjeti. Jezik i opis (osobito u Ribar i njegova duša] je 
fin, on je svoje krajeve sastavio iz čitavog animalnog carstva. 

Ideal mi je pravednosti 

Zelenika me pita zašto idem u akademiju kad sam protiv rata i kad 
nemam narodnog ideala. Ideal mi je pravednost i možda ću pasti kao žrtva 
ovome. Današnje doba je jedan veliki kontrast. Jedni se oslobađaju ispod 
jarma i druge podjarmljuju. Ja ne mogu biti Nijemac jer su podjarmili Sla¬ 
vene, a Slaven nisam. Mislim biti učitelj i odgajati bolje Nijemce [da ne 
budu] tako fanatični kao sada. Živio Tolstoj! 


33 Burgfrauenabend (njem.) - gradska ženska zabavna večer 

34 Sippung - susret pripadnika njemačke manjine na kojemu se njeguje prijateljstvo, govori o umjet¬ 
nosti i humoru. Ima svoj početak u Pragu još od 1859. 

35 L’art pour l’art - francuski izraz koji označava mišljenje po kojemu je umjetnost (< art ) svrha samoj 
sebi. Larpurlartizam (od francuskog l’art pour l’art, umjetnost radi umjetnosti) je estetski smjer 
zasnovan na tezi da su stil i umjetnička djela sama sebi svrha i da ne trebaju objašnjenja ili pravila. 
Pojam i naziv prvi je put upotrijebio Theophile Gautier 1835. u Francuskoj da bi označio umjetnost 
oslobođenu od vjerskih i etičkih stega. 

Banja Luka, 28. III. 1914. - (17 g. i 3 mj.) 
Doživljaji povezani sa školom, posjet kinu 

Fiziku (aercmehaniku) smo danas opetovali, iz matematike također 
nešto (trigonometrički prakt. primjer). Hrvatsku literaturu smo skoro svi 
opetovali. Pročitao sam Wildeovu Salomu. Djelo je na prvi pogled Wilde- 
ovo, a kao tragedija bez radnje. 

Đorđević je u literarnom društvu držao predavanje o Ilicu. Ovaj je 
bio eurodemon, ako se tako zove, dobar duh, koji je tražio raj na zemlji te 
zato opjevao i rimsko doba. 

Pisao sam sadržaj Caina. Danas sam bio u kinu, vidio neke glupe 
drame koje su imale dosta dirljivih scena, a i dolazak Prinz von Wied u 
Drač. Najljepša je slika tusta mladež (sokolstvo) gdje se pokazuju razne 
gimnastičke igre. 

Danas se ide u realku, vodi Kurtagić, a idu Katović (hodnik), Debo- 
ssens (direkcija), Seferović i Jarakula. Kod zadnjega se sastaju. I sam bih 
htio ići zbog poezije, a ne zbog pitanja, ali ne mogu od kuće jer bi roditelji 
opazili. Sad spavaju. Tata me je izružio jer sam bio grub, iako to nisam bio. 

Banja Luka, nedj., 29. III. 1914. - (17 g. i 3 mj.) 
Duševno stanje nakon smrti prijatelja 

Danas je umro Franjo Braun. Zao mi ga je, mlad je kao i ja i išao je sa 
mnom u osnovnu školu. Bolovao je od sušice grla. Mnogo lijepih, djetinjih 
dana proveo sam s njime. Sve prolazi, da, dani su svi monotoni i ja sam 
melankoličan. Samo čitanje me je već izgnjavilo, uvijek je jedno te isto, 
a nemam više nikakve duševne pobude. Jedino se otrijeznim s kolegama. 
Zelenika priča o svom pokojnom ocu, svojoj materi i djetinjstvu prove¬ 
denu s bratom natporučnikom. On je jako dobra srca, samo šteta što je 
sangviničan. 

Kritički osvrt na Ibsenove Gespenstere 

Čitao sam Ibsenove Gespenstere. Odmah se vidi da je velik pisac i 
idealist, ali naturalizam mi se ne sviđa. Djelo hoće da otkrije zle strane 
čovječanstva te da ih popravi (hereditacija), ali čovjek u djelu ne uživa i 
nema uzvišenog užitka. Ljudi se mogu popraviti na drugi način (pomoću 
kongregacije itd.), a za umjetnost nek se biraju viši motivi koji čovjeka 
uzvisuju, a ne vode opet u banalni život koji ga okružuje. Dobar čovjek, 
koji čita o hereditaciji, sažaljeva propale ljude, ali pošto on sam nije takav, 
nema umjetničkog djelovanja na nj. 

Đačke avanture 

Noćas su bili na »pohodu«. 36 Silno se straše. Anti, koji je bio kod vra¬ 
ta, čulo se kako mu srce kuca kod direkcije. Šandor i Seid su se također 
bojali jer se čuje kako voda kaplje u rezervoar i glas se razlegne, kao da je 
puška pukla. U svemu kažu da je »strašno«. Ja imam 3 iz vjeronauka kako 
je Debossens vidio. 


Banja Luka, sri., 1. IV 1914. - (17 g. i 4 mj.) 
Opis dnevnih zbivanja i susreta 

U ponedjeljak popodne se je Braun zakopao. Mati mu je tiho plakala, 
a na ocu se je vidjelo kako se bori sa sobom. Pokojna mu bila duša. Dosta 
sam nervozan i bole me oči te ne mogu mnogo raditi. 

Jedno sam pjevanje pročitao iz Pan Tadeusza. Čita se kao roman, a 
opet teže kao epos. Ima i lirskih mjesta. U školi je Bijelić predavao o Tor- 
dineu. Prirodopis smo svršili za ovu godinu. Byron je utjecao na romanti¬ 
ke. Njegovo demonsko, snažno i nezadovoljno pisanje [Cain) utjecalo je 
na Hugoov Hermani 37 

Kad počnem što čitati, mama mi ne da. Pojeo sam pet naranči, tako 
liječim prilično slab stomak. Zabavljam se dobro s kolegama, ali u najve¬ 
ćem zadovoljstvu ima tuge. Sve je monotono. Ono što sam čitao ne mogu 
da primijenim i da svoje misli dalje usavršavam. Veselim se velegradu gdje 
ću proširiti duševno obzorje. Kod moje djevojke Franjić kupio sam žemi- 
čaka. Prekrasna je. Laka joj je rumen oblila lice. Njen brat - crvenokos - i 
neka žena Bosanka bila je unutra i zaželjela nam dobre zube. 

Banja Luka, 7. IV 1914. - (17 g. i 4 mj.) 
Nakon koncerta podoknice pod prozorima djevojaka 

Nisam tako dugo pisao jer navečer, kad mi je najzgodnije, ne da mama 
da pišem. U subotu, 4. travnja, bio je koncert Stojanović - Weidlich. Prvi 
je bečki komponist, a drugi petnaestogodišnji dečko-petoškolac, virtuoz 
je na glasoviru. Poslije zabave, oko 11 s., uputili smo se nas oko petnaest 
(većinom osmoškolaca) na banjalučko polje i pjevalo se je. Bijelić je davao 
takt. Kad smo se svih pjesama napjevali ( Čergo moja, čergice, Slovensko 
dekle itd.), vratimo se od spomenika i zapjevamo Standchen 38 Puškarevoj 
(u Rudolfovoj ulici). One su gledale ispod zastora. Dalje se uputimo i pje¬ 
vah smo još dva Standchena te odemo pod Božićeve prozore. Tu je Duško 
(Bijelić) pjevao katkada solo. Kad smo se napjevali, pođemo iz avlije na 
vrata van, ali unutra neko zapali lampu. Mi stanemo, ali pošto se je opet 


36 Ivanovi kolege koji su po noći išli u pohod u gimnazijsku zbornicu da bi vidjeli ocjene. 

37 Hermani - drama Victora Hugoa 

38 Standchen (njem.) - podoknica 

sve umirilo, pođemo na cestu; tad se opet za čuju glasovi u kući, mi zapje¬ 
vamo. To se je nekoliko puta ponavljalo i prevarili smo se u nadi da će nas 
pozvati unutra. Zatim pođemo ravno i zapjevamo »Maloj Franjičkoj«, ali 
se nije nitko javljao. Dođemo pred Balkan i pogađali smo se s Nikinicom 
(ženom gazde Nike) da joj zapjevamo. Ali u to izbi Mutan - kako Bijelić 
zove Skoka 39 - i reče: »Razgovarat ćemo još.« Mi nismo drugo znali nego 
da kažemo: » Bonsoir ; Le concert etait magnifique.« 40 

Đačka avantura - pohod zbornici u noći 

Merz detaljno opisuje ovaj svoj prvi osobni pohod-provalu u gimna¬ 
zijsku zbornicu po noći s kolegama koji su ga na to nagovorili; gledali su 
ocjene u dnevniku, neuspješno su tražili pitanja i potom završava ovim 
riječima: 

Nisam dugo mogao zaspati, doživljeno mi se vrtjelo u glavi. Vruće mi 
je bilo i istom sad sam osjetio da sam tamo bio kao u nekoj vrućici i ste¬ 
gnutom stanju, iako mi se je tamo činilo kao da sam sasvim slobodan i da 
se ne bojim. Bilo je lijepo i đački. Išao sam zbog poezije, a ne zbog pitanja. 
Jučer nas je Skok ružio što smo se »vucali« i raspalio se kao nikada, drečeći 
i vičući Kurtagiću da j e fraseur. 

Duševno stanje dezorijentiranosti 

Danas nema škole i bio sam na viziti. 41 Još me nije sasvim primilo. Kon¬ 
statirao je da imam slabe oči i to očna leća mi je iskrivljena tako da sve zrake 
ne padaju u jednu točku. Sutra ću dobiti rješenje. (Visina: 1 m 73,5 cm.) 

Duševno je moje stanje dosta jadno. Skeptik sam veliki, sad me li¬ 
teratura pridigne, osobito navečer, a izađem li napolje, pitam se zašto ra¬ 
dim kad ionako više ne mogu da saznadem. Luban nam drži predavanja o 
Modernoj 42 i to me zanima; kad sam sve to prostudirao, opet mi je teško. 

Danas sam dobio Gral 43 od Milanovića i čitao Auf den Pfaden des 
jungen Goethe. Davno nisam čitao nešto tako lijepo. Oduševilo me je. 
Vidio sam da Jorgensen osjeća katkad kao i ja. 

(Slijedi opširan citat iz ovoga članka koji je pronašao odjeka u Mer- 
zovoj duši.) 


39 Petar SKOK, profesor francuskoga u banjalučkoj gimnaziji-realci. Kasnije sveučilišni profesor i 
mentor disertacije Ivana Merza. 

40 Prijevod s francuskoga: »Dobra večer. Koncert je bio veličanstven.« 

41 stavnja - pregled za prijem u vojsku 

42 Moderna (modernizam) je umjetnički pokret koji se pojavio u Beču i trajao je između 1890. i 
1910. godine. Odnosi se na razvoj modernizma u austrijskoj prijestolnici i njegov utjecaj na područja 
filozofije, književnosti, glazbe, umjetnosti, dizajna i arhitekture. Bečka je moderna imala utjecaj i u 
Hrvatskoj. U modernizmu se javljaju nove literarne težnje. Uzroci su zasićenje dotadašnjom književ¬ 
nošću (realizam i naturalizam) i pojava novih ideoloških i filozofskih struja, odnosno razmišljanja. 
Utemeljitelj je Henri Bergson koji tvrdi da je »nesvjesno« u čovjeku uzrok svih pojava. 

43 Gral - njemački književni katolički časopis 

Banja Luka, Uskrsna nedjelja, 12. IV 1914. - (17 g. i 4 mj.) 
Liturgijska proslava Uskrsa 

Imamo trinaest dana slobodno. Doba posta je bilo dosta žalosno. 
Samo vrijeme je napominjalo na muku i smrt velikog Učitelja. Dapače 
bilo je i snijega. Procesija nije bila tako vesela i uzvišena kao uvijek. Neka 

tišteća atmosfera leži iznad, da li zbog 
socijalne, političke bijede ili radi po¬ 
manjkanja ideala. Bit će da je poglavi¬ 
to zadnje. Teško da je tko pomislio da 
se je prikazivao On - Koji 44 je svrha 
i cilj našim vječnim željama, Koji je 
Gospodar svemirske vječnosti i neiz- 
mjernosti i Koji ravna detalj prirode, 
svaku njenu travčicu i svakog mrava. 

Danas sam bio na velikoj misi u 
biskupovoj crkvi i pjevalo se glagoljaš¬ 
ki. Ljepše je nego latinski. Da se misa 
služi glagoljicom, bilo bi uzvišenije i 
privlačilo bi Hrvate više jer bi se mo¬ 
gli ponositi da imaju svoju starodrev¬ 
nu Crkvu (kao što se je prije kod njih 
služilo). 

Uskrsna čestitanja prijateljima 

Poslije ručka otišao sam čestita¬ 
ti s Mandom i Odićem k Plachu. Od 
ovoga pođemo Kučiniću i usput su¬ 
sretnemo malog Jovića te Kučinića. 
Kod Kučinića (u pobrđu) bio je neki 
penzioner velike dugačke glave, sme¬ 
đih brkova te stari Babić, otac Bogda¬ 
na. Isti je »illustrissimus Batorić« (Đalski, Pod starim krovovima). Zabav¬ 
lja čitavo društvo, zna za Edisona i Teslu, a priča o svom sinu. Kaže: »To ti 
je bilo 1895. godine, na 15. maja, bio je snijeg, a ja upravo išao iz Prnjavora 
u Svinjar.« - Čovjek je dobar, nikada ne izusti zle riječi, a pričati zna o 
okupaciji. 

Od Kučinića pođemo Jovićevima 45 (mojom ponukom). Pred vratima 
sretnemo Biirgera te i on pođe k njima. Kučinić uteče jer smo se gurkali 





Župna crkva u Banjoj Luci 
gdje je u Matici krštenih 
upisan Ivan Merz 


44 Riječ »Koji« iz poštovanja prema Kristu Merz u ovoj rečenici na sva tri mjesta piše velikim slovom. 

45 Jovićevi - poznata brojna hrvatska katolička banjalučka obitelj iz koje su proizašla i dvojica isusova¬ 
ca: Matija i Dragan Jović. 

oko vrata. Uniđemo Qa nisam bio ni poznat) i odemo u vizitnu 46 sobu 
gdje je stajao glasovir, stari njemački stol sa zelenim stolnjakom itd. Anka 
i Luča (prva 19 god., druga 16 god.) nas uvedu, a ja sam dobio lupanje 
srca. Mi sjedimo, a na jednom se otvore vrata i uz prvi stol kolača sjedila je 
Mileva Basic i sestra njenog zaručnika dosta lijepa Slovenka. Kose (keste- 
njasto blond) u klupko povezane, lice rumeno (na crveno), i dosta izboče- 
na donja čeljust. Kad govori slovenski, osobito je milo. Božićeva je pričala 
o Skoku, kako mu je bradu podrezala i kako on voli kad se s njim »biber 
tuče«. Sav pocrveni od radosti. Anka je svirala, mi pjevuckali, onda je pje¬ 
vala Božićka i Slovenka. Mi smo stajali kao mutlaci. Biirgera smo molili te 
nam je deklamirao slovensku pjesmu Domovini. S osobitim je čuvstvom 
izgovarao »Ljubav, majka moja«. Na to je Kurtagić recitirao Prokletstvo De- 
lal Paše od nekog muslimana. Delal paša poubijao ponosne begove, a mati 
jednog pogubljenog proklela Travnik i prokletstvo se je izvršilo. Stimmung 
je u tamnoj sobi bio osobito lijep. Nisam davno bio tako duševno sretan. 

Ozbiljnija priprema za maturu 

Ne čitam ništa. Htio bih francuski, a nemam prijevode. Počeo sam 
čitati Ibsenova Peer Gynta, a pošto sve alegorije ( Dodiekdnig ) ne mogu 
razumjeti, to sam tražio njegovu biografiju gdje će biti po svoj prilici i 
komentar. Ali tko će naći u Banjoj Luci. Tako sam kod 3. čina prestao 
čitati. Došao sam do zaključka da bi mojim idealima moglo služiti da po¬ 
ložim maturu s odlikom. Prije ću biti propušten na univerzu. Do sad se 
nisam brinuo za maturu, ali sada ću se zato prihvatiti posla. Imam izraditi 
4 crtarije, dvije ortogonalne i dvije perspektivne. Te ću preko Uskrsa izra¬ 
diti i tim ću se pripraviti iz deskriptive za maturu. Povijest 12.-19. vijeka 
ne znam. I to ću preko Uskrsa. Francuski ću pročitati ove godine jednu 
knjigu. Njemački i hrvatski neću ni pogledati. Analitiku i zemljopis ću 
opetovati. Fiziku lanjsku znam. Ovogodišnju akustiku ne znam savršeno. 

Banja Luka, 13. IV 1914. - (17 g. i 4 mj.) 

Izrada crteža za školu 

Radio sam perspektivnu crtariju. Imam napraviti još sjenu. Nisam 
radio jako točno. Sutra ću raditi ovu: kugla leži u pentagonalnom dodeka- 
edru. Treba naći sjene (ortoganalna projekcija). Od Petrovića sam kupio 
bijeli list za osam seksera. (Veličina 102 x 72 cm.) Nisam ga znao razdije¬ 
liti u 4 dijela da svaki najmanje bude 32 x 46 cm. Petrović mi je pokazao 
rješenje. Stric Heinrich će putovati u Rim. Išao bih rado s njime. 


46 gostinjsku sobu 


44 



Banja Luka, 15. IV 1914. - (17 g. i 4 mj.) 

Kritički prema spiritizmu 

Danas sam crtao pet sati i izradio sam crtariju. Nadam se sutra još 
jednu izraditi. Plach je prisustvovao kod spiritiziranja. Duh je pogodio 
(klimajući stolom) sve prošle stvari, a za buduće je rekao da će četvorica 
na maturi pasti i to 2 katolika, 1 pravoslavac i 1 musliman (na šest mje¬ 
seci). To je nemoguće. Razrješenje daje Seidin san. Prividilo mu se naime 
da je Kurtagića, Zeleniku, njega i mene stražar Hadija ulovio kod noćnog 
pohoda te nas odveo u crnu kuću. Dakle kombiniram da je poradi toga 
matura vrlo stroga i četvorica moradoše pasti. 

U Travniku se posvećuje jedna zastava i nekoliko furtimaša 47 idu ona¬ 
mo. Možda će i Plach. Imao bih veliku volju da odem onamo njoj 48 na 
grob. Ne zaboravljam je nikada, nema dana kad ne pomislim na nju i ne 
pomolim se Bogu za njenu vječnu dušu. Da uistinu postoji spiritizam, ja 
bih s njom razgovarao. 


Banja Luka, 17. IV 1914. - (17 g. i 4 mj.) 
Razmišljanja o životu, radu, vjeri, sreći, zlu i vječnosti 

Danas sam skoro svršio 4. crtariju. Sutra ću ovu svršiti i nabojati 3 ko¬ 
mada. Time sam se kotarisao 49 deskriptive za vijeke. Zao mi ju je. Možda 
ću nekad svom sinu crtarije raditi. Inače nisam ništa radio. 

Kad čovjek ovako radi kao mašina, ne razmišljajući ni na što, ne zna 
zašto živi. Kad je čovjek živ, mora misliti na vječne stvari i nalaziti sreću u 
tom razmišljanju. No ima li čovjek ovdje pravo na sreću? Zar nije ovaj svi¬ 
jet, svijet rada i muke i kako se čovjek pokaže u tom radu, dobiva nagradu 
na drugom svijetu koji je vječan. Ovaj je samo priprava. Pjesnici i filozofi 
kažu u radu će čovjek naći sreću i makinalnim radom će se ljudi poboljša¬ 
ti. To je istina, ali tim radom ljudstvo sebe zabavlja i ne misli na zlo te ga 
ne može počiniti. Dočim, kod duševnih radnika gdje zlo čeka i vreba na 
čovjeka sa svih strana i gdje ovaj na ovo mora misliti je teže. Oni zato ne 
odolijevaju tako zlu kao radnici (ne lijenčine) i postanu nemoralni (današ¬ 
nja »inteligencija«). Duševni radnik ne smije kao danas raditi samo zbog 
plaće, nego duševno raditi zbog interesa stvari i mora si stvoriti duboku 
filozofsku podlogu te da ostane dobar. To je teško i zato bi zbog neprodira- 
nja zla bio bolji makinalni rad; ali »Vječnost« je čovječjoj naravi i direktno 
po Svom Sinu donijela primitivnu vjeru koja je najdublja filozofijska pod¬ 
loga. Duševni radnik, ako hoće da bude dobar i da se bavi sa zanimanjem 
svojom stvari, mora vjerovati. Vjera je potrebnija za intelektualca nego za 


47 furtimaši: mladići, članovi katoličke organizacije 

48 Greti koja je sahranjena u Travniku na groblju 

49 kotarisati - bosanski izraz koji znači riješiti, osloboditi 


45 



radnika. Radniku, materijalno lošem, kod današnjih državnih uredaba, nije 
toliko potrebna (praktično misleći, a ne metafizički, jer je ona neophodno 
nužna svakome) jer on zbog kruha mora raditi. Bogatijem radniku ona je 
potrebna jer ga straši od zloporabe kapitala i lijenosti. Intelektualcu je 
vjera ne samo »praktična«, nego je ona izvor vječnih ideja - umjetnosti itd. 

Banja Luka, 18. IV 1914. - (17 g. i 4 mj.) 
O maturi, svojim idealima, najmilijem narodu 

Svršio sam sve crtarije te sam se 
tim kotarisao deskriptive. Sutra mi¬ 
slim naučiti nešto zemljopisa. Sve zbog 
glupe mature. Uzalud se gubi vrijeme 
na stvari koje će se ionako zaboraviti. 
Koliko bih se radije bavio poezijom. 
Kad pročitam kakav književni list, srce 
me zaboli videći da ima toliko lijepog, 
uzvišenog s čim nemam vremena da se 
bavim. Kad budem u akademiji, držat 
ću hrvatske listove i pratiti prilike naj¬ 
milijeg mi naroda. 

U kinu sam danas gledao Tannhau- 
sera. Bilo je prekrasno. Slikarski motivi 
su izvanredni. Ples u brdu Venere, ku¬ 
panje, ples niz brdo, nošnje staroger- 
manske. O idejama sam već govorio; 
samo ću napomenuti muziku koja pri¬ 
kazuje kako Venera sugerira Tannhau- 
sera i mami ga sebi. 

Sutra je pravoslavni Uskrs. Nju ne zaboravljam, sve mi dolazi u pa¬ 
met Schillerov stih: »O, dass sie ewig grilnen bliebe, die schone Zeit der 
ersten Liebe.« 5Q 



Ivan Merz već kao gimnazijalac 
zanimao se za književnost 
i mnogo je čitao. 


Banja Luka, 23. IV 1914. - (17 g. i 4 mj.) 
Avanture, matura, želja za filozofiranjem 

Već je jučer škola počela. Kao da niti nije bilo ferija. U realku je 
16. IV, ako se ne varam, išao Seid, Kurtagić i drugi. Ja sam im posudio 
ključ od katedre. Seidi je upala cipela u terpentin, a našli nisu ništa. (Vani 
sluškinje očekuju... Životinje!) Čitao nisam ništa, ali sam zemljopis prilič¬ 
no naučio. Optika i slikanje s bojom (s 3 boje) osobito me zanima. Jučer 


50 Prijevod: O, kad bi se vječno ostalo zelenjeti lijepo vrijeme prve ljubavi. 


46 



sam gledao Saturna i njegov kolobar. Ne mogu dalje filozofirati po želji jer 
me mama tjera u krevet. 


Banja Luka, 26. IV 1914. - (17 g. i 4 mj.) 
Pismena matura i osvrt na pročitanog Peer Gynta 

Sentimentalno sam zadovoljan. Jučer je došlo od Vlade da je pisme¬ 
na matura 15. lipnja, a usmena 10. srpnja. Prije podne polažu dvojica, a 

popodne dvoji- 
c. i h uojnchi kolodvor ca. Prema tome 

K. u. K. ttiliiđr Bdhnhof . i v 

ja polazem na 
3. dan (12. srp¬ 
nja) prije podne 
s Mujagićem. 
S njim mi je 
drago polagati 
jer je dobar čo¬ 
vjek. Ima dosta 
vremena da se 

Zgrada bivšega banjalučkog kolodvora u središtu grada pripravim; a 
u kojem je na prvom katu (lijevo) stanovala obitelj conto toga sam 

Merz. Tu je Ivan počeo pisati svoj Dnevnik. pročitao Ibseno- 

Danas je to umjetnička galerija. va Peer Gynta. 

Prva tri čina sam 

potpuno razumio, ali pri kraju mnoge stvari nisam mogao shvatiti. Misao 
te drame je: kako djeluje prepuna (dapače hereditarno bolesna) fantazija 
na djelovanje čovjeka, ako se ona ne može izliti u pjesničkom djelu. To se 
točno može slijediti u prva tri čina. Misao četvrtog i petog čina može se 
razumjeti, ali detalji su nerazumljivi (Knopfgiesser itd.). O tome ću pisati 
u drugoj teci. 

Kristova ljubav u Euharistiji 

Čitam Gral i sve se uživljavam i uzdižem. Čim više upoznajem ka¬ 
tolicizam, to vidim da je neiscrpljiviji. Već želim primiti Tijelo Njegovo: 
svrha i zadnji uzrok čovječanstva. Kolika je Ljubav Njegova, kad On, Ne- 
izmjernost, koga ne možemo shvatiti; On koji ravna svemirom i svakom 
travkom i koji zna i gleda na prepiranja sićušnog ljudskog roda, daje nama 
malenim i ništavnim Sebe na blagovanje. »Rijetki znaju tajnu ljubavi, osje¬ 
ćaju nezasitnost i vječnu žeđ. Božansko značenje Posljednje večere zemalj¬ 
skim je osjetilima zagonetka... (Novalis, Duhovne pjesme - Himni ). 51 
Mama tjera. 




51 Ove stihove Merz je naveo u njemačkom izvorniku. 

Banja Luka, 1. V 1914. - (17 g. i 5 mj.) 
U mislima Turgenjeva o prolaznosti života našao suglasnost 

»I tako je pust i povenut, i ništavan svaki preživjeli dan! Kako malo 
tragova ostavlja on iza sebe! Kako su besmisleno glupo proletjeli ti časovi 
za časovima. A međutim se čovjeku hoće živjeti, on cijeni život, on se ufa 
u nj, u sebe, u buduće... O, kakova blaga on očekuje od budućega. No, 
kako si on umišlja da drugi, doidući dani neće naličiti onome tek minulom 
danu? Da, on si toga ni ne umišlja. On uopće ne ljubi razmišljati - i dobro 
čini. ‘Eto, sutra, sutra!’ - tješi on sebe, - dok ga ovo ‘sutra’ ne svali u grob. 
I najednom u grobu hoćeš nećeš prestaješ razmišljati.« 

Ovo je izvadak iz Turgenjeva pjesničkog dnevnika Pjesma u prozi. Takvo 
čuvstvo me je obuzimalo do jučer, ali sad ima preči posao - Jugoslavija. 52 

Banja Luka, nedjelja, 3. V 1914. - (17 g. i 5 mj.) 
Osvrt na djela Turgenjeva i Balsaca 

Pišem u krevetu, a mama i tata misle da spavam. Zao mi je da moram 
tajno da pišem jer bi inače svaki dan prošao. Doba je interesantno. Malo 
čitam jer ne mogu dobiti povoljnu knjigu. Pročitao sam Turgenjevljeve 
Pjesme u prozi. Sve je uzvišena poezija, Beethovenova glazba. Velik je to i 
ugodan pjesnik. Rado bih si nabavio njegovu sliku. 

Francuski vježbam. Prevađam Balsacov Eugenie Grandet na hrvatski 
te ovo opet na francuski. Time vježbam stil i učim riječi. Fausta nosim 
uvijek u džepu i učim najljepše stvari na pamet. Djelo je božanstveno. U 
svakoj prilici, u svakom duševnom raspoloženju se nađe odgovarajući od¬ 
sjek. Glatkoća, snaga, blagost stihova daju tom djelu osobiti čar. 

Opis ponovljene đačke avanture 

30. travnja, ako se ne varam, bili su neki na pohodu u realci (Ante, 
Šandor, Brico, Galicijan, Konig, Kulenović itd.). Kulenović izgleda da se 
je prepao. Imao je stražu dolje na hodniku pa je hodao okolo, pušio i pio 
vode. Duhana je prosuo da je Debossens pri izlazu to opazio i čistio. Kule¬ 
nović se je valjda prepao, uzeo cipele i otvorio prozor vis-a-vis kemijskog 
kabineta i iskočio da su orozi zakukurikali. Kad su oni izašli iz zbornice te 
tražili po hodniku Kulenovića i opazili otvoren prozor, prepadoše se. Misli¬ 
li su da ih je opazio čuvar koji je čuvao kanalizaciju kad su unišli i zovnuo 
stražara te da je zovnuo Kulenovića. Oni izađoše i sretoše Kulena, a ovaj 
je rekao da pošto su oni bili preko sata u zbornici, mislio je da su oni već 


52 Pojedini gimnazijski đaci u Banjoj Luci, pogotovo oni srpske nacionalnosti, potajno su se sastajali i 
raspravljali o rušenju Austro-Ugarske i osnivanju nove države Jugoslavije. Merz je za te sastanke znao 
pa se iz ovoga teksta čini da ga je ta ideja počela zanimati. Međutim, vrlo će brzo promijeniti mišljenje. 

otišli. To je nevjerojatno, jer su cipele sviju bile na okupu, to je on morao 
prebirati njihove cipele. Dakle kukavičluk. 

Društveno-političko stanje prije izbijanja Prvoga svjetskog rata 

Popodne toga dana u 6 s. u srpskom je Sokolu 53 bio urečen dogovor o 
slozi Srba i Hrvata. Bilo je sve puno. Kurtagić je otvorio skupštinu, govorio 
je o Zrinskim i Frankopanima. Pospan sam. Drugi put ću nastaviti. Jučer 
sam bio na đačkoj zabavi i pjevao Standchen, a danas sam se zabavljao s 
Franzovom. Autoanaliza dolazi sutra. 

Banja Luka, 4. V 1914. - (17 g. i 5 mj.) 
Otpor germanizaciji i želja za ujedinjenjem južnih Slavena 

Kurtagić je po svom običaju mnogo frazirao, govorio o kukavnoj au¬ 
strijskoj politici i njihovom ponašanju prema junaku Sigetskom. Onda je 
govorio o Uroti Zrinsko-Frankopanskoj; sve je dobro istakao, ali govorio 

je bez srca da nije 
moglo djelovati. 
Nakon njega ustao 
je Btirger. Sve je 
teklo od srca, go¬ 
voreno je odušev¬ 
ljeno: »Crnobog je 
pobijedio Svanto- 
vida. Gdje su onih 
100.000 km koje 
su nastavili Slaveni, 
gdje je otok Rujana, 
hram Svantovida? 
To je sve njemačko. 
Otok Rujana mora 
nam biti memento. 
Moramo se složiti i osnovati Jugoslavsku državu. Srbin nek’ bude Hrvat, 
Hrvat Srbin itd...« Sav govor bio je lijep i pun uvjerenja. No sve nije bilo 
ispravno; zar su Nijemci u ono doba u 11., 12., 13. vijeku hotimice poger- 
manili slavenska plemena, u doba kad nije bilo narodne svijesti, nego samo 

53 SOKOL je bila tjelovježbena i kulturna organizacija koja je okupljala i mlade i odrasle po slavenskim 
zemljama. Utemeljio ju je u Češkoj Miroslav Tyrš 1862. Temeljila se na liberalnim svjetonazorskim 
načelima. U Hrvatskoj je Sokolska organizacija osnovana 1874. Da bi se zaštitila katolička mladež 
od negativna utjecaja sokolskoga liberalizma, osnovana je kasnije paralelna organizacija ORAO koja 
se temeljila na katoličkim svjetonazorskim načelima. Orlovstvo je najprije nastalo u Čehoslovačkoj 
koncem 19. stoljeća, potom u Sloveniji, a u Hrvatskoj započinje 1919. g. I Hrvatski Sokol i Hrvatski 
Orao bili su dokinuti 1929. nakon šestojanuarske diktature, a na njihovom mjestu bila je osnovana 
Sokolska organizacija Kraljevine Jugoslavije. 



Zgrada banjalučke Gimnazija - Velike realke 
koju je pohađao Ivan Merz. 


49 





vjerskog osjećaja?! Templari koji su pokrštavali ti su u isto doba nehotice 
pogermanjivali. 

Sumnja u projekt jugoslavske države 

Da li je jugoslavska država po čovječanstvo, a poglavito po Hrvate 
dobra, veliko je pitanje. Ni oni koji su za, ni oni proti ne mogu se osuđivati; 
obje stranke teže za svojim uvjerenjem - za istinom. Sto je pravo, teško je 
reći. Gledajući na historiju svaki narod istoga jezika ujedinio se je tako da 
ne izgubi ravnotežu. To je historijska nužda. Pošto je svaki narod do sada 
u historiji poslije svoga ujedinjenja imao ekspanzivne svrhe, to su se neu- 
druženi narodi morali ujediniti da ih ne pokore. Tako je bilo s Njemačkom 
i s Italijom. Pošto uistinu Hrvati zlo žive, to se moraju ujediniti potjerani 
lošim duhom koji vlada Europom da ne izgube prevagu nad drugim na¬ 
rodnostima jer inače su izgubljeni. (Svaka država - ne narodnost - ima 
ekspanzivne ciljeve.) No ujedinjavanje je po kulturu loše jer ni Hrvati ni 
Srbi nemaju dostatno veliku kulturu da jedna drugu može oploditi, nego 
su ove kulture slike vanjskih kultura u minijaturi bez narodna kolorita. 
Prije ujedinjenja potrebno je najprije za Hrvate da dižu kulturu, to će reći 
da grade škole; a da to uzmognu, moraju dobiti financijsku samostalnost. 
Dakle »svim sredstvima« se boriti za ovu; pridizanje vjerskih organizacija, 
jačanje morala u narodu. 

Pročitao sam Ljubin Nov život koji mi je poklonio (Plachl). Nije Bog 
zna kako interesantno pisano, ali odiše dobrotom. Daje put kojim stopa¬ 
ma treba ići epičar, komik, dramatik itd. da se stvori hrvatska narodna 
umjetnost. Trebalo bi razmišljati. Francuski sam radio. Danas nisam svirao 
glasovir. 

Dojmovi s maturalne zabave 

Đački koncert (2. V) ispao je lijepo. Skupilo se je 750 kr. Plesao sam 
s Puškarevom i Smiljanićevom itd. Pjevali smo Standchen kod Franjićeve, 
Božićevih, Puškarovih, Smiljanićevih i Franzove. Sa zadnjom i Kratenino- 
vom smo jučer i danas šetali. U nedjelju zbog koncerta nisam bio u crkvi. 
Bio sam do 4 s. ujutru jer smo završili Standchen u Franjićevoj pekari na 
žemičkama. (Ante, Sandor, Konig, Cengić, ja. Susreli smo Stiksa i probu¬ 
dili Odića.) Drugi put ću ići u crkvu na svaki način. 

Banja Luka, 10. V 1914. - (17 g. i 5 mj.) 
Osvrt na Platonova Phaidona 

U krevetu sam pročitao Platonova Phaidona i jako je zanimljiv. Nje¬ 
govi su zaključci da nakon smrti nastaje život. 

Banja Luka, 11. V 1914. - (17 g. i 5 mj.) 
Raspoloženje u narodu pred atentat na Ferdinanda 

Danas je došao Potiorek 54 automobilom. Svi činovnici su ga dočekali 
i sve škole osim realke. Govorilo se je da će đaci pomuljati crno-žutu i 
mađarsku zastavu. Da se to ne dogodi, direktor ih je dao skinuti i opo¬ 
menuo je neke đake. Kad je Potiorek prispio, podnačelnik Milić držao je 
suh govor. »Živio«, vikalo je samo nekoliko osoba. Žalosno. Navečer su 
muslimani priredili bakljadu. Bilo ih je mnogo, a Kadija mu je držao govor 
pun iskrenosti; da se muslimani mogu dovesti pravom putu, ne misli od- 
naroditi, nego da budu za dinastiju, a inače ravnopravni u politici sa svim 
narodnostima. Kadija svrši govor i vikne: »Živio.« Svi muslimani za njim: 
»Živio.« Tišina. Najednom se začuje: »Dolje s njim, kasap je on bio.« Svi 
se ukočiše. Strašno je neugodno. U to se iz mase zapjeva (pod vodstvom 
Gutića, Kurtagića itd.) Oj, Slaveni... Kao neka silna ironija za sve. Sav 
svijet čuje, a ja stojim izvan stranki i vidim da sve stranke imaju u većini 
krivo, a u malo pravo. Osuđujem negativni rad jer ovaj potječe od liberal¬ 
nih potplaćenih fanatika. Oni ne znaju što je Ljubav i Istina, jer bi inače 
slavili Isusa i bili dobri. » Gloria Ubi.« 

Banja Luka, 13. V 1914. - (17 g. i 5 mj.) 
Komentar Prudhommeovih pjesama s naglaskom na idealima 

Potiorek je bio peti sat na francuskom satu. Mene je pitao Skok. Pre- 
vađao sam Gautierova Le pot de fleur. Išlo je sjajno. Ova pjesma sliči na 
Prudhommeovu La vaše briše. Pjesnik je opazio djevojku i nije znao da je 
ljubi. Najkasnije je postala ljubav tako silna da je ne bi mogao ni iščupati, 
a da sav ne iskrvari. Ovo je on usporedio s dječakom koji je našao sjeme 
i metnuo u lonac. Nakon nekog vremena nastao je grmič čije je korijenje 
probilo porculan i da je nastojao iz porculana iskinuti korijenje, iskrvario 
bi si ruku. Prudhommeova pjesma Lideal je osobito lijepa simbolička re¬ 
ligiozna pjesma. Ideale čovječanstva pjesnik uspoređuje sa zvijezdom koju 
ljudi još nisu vidjeli, ali kaže: »vi, zadnji ljudi pozdravite tu zvijezdu kad se 
pojavi«. To će reći sad vlada pokvarenost koja ne vidi pred sobom ideale. 
Nekolicina ljudi ove samo naslućuje, ali će doći vrijeme i bit će samo jed¬ 
no stado i jedan Pastir i ideali će se pokazati. 


54 Oskar POTIOREK (1853.-1933.) je bio austrougarski general i vojni guverner za Bosnu i 
Hercegovinu. Krajem 1913. Potiorek je pozvao austrougarskoga prijestolonasljednika nadvojvo¬ 
du Franju Ferdinanda da posjeti Sarajevo. Potiorek se nalazio u automobilu u trenutku atentata na 
nadvojvodu. Drugim metkom atentator Gavrilo Princip imao je namjeru ubiti upravo Potioreka, ali 
je promašio te je njegov hitac usmrtio prijestolonasljednikovu suprugu. Nakon atentata Potiorek je 
bio jedan od najglasnijih zagovaratelja rata sa Srbijom. Tijekom Prvoga svjetskog rata zapovijedao je 
Balkanskom vojskom i 6. armijom na Balkanskome bojištu. 

Svaki dan idem malo Franjičkoj. Peut etre c’est une »graine«. Je ne le 
sais maintenant , 55 Ona drži glavu prislonjenu uz ruku i čita. Pitam što čita 
(Ante i Debossens bili su s njom), a ona reče Tena. Ja sam razumio chri- 
santema i rekao sam bolje bi bilo da ove pomiriši. 

Banja Luka, 14. V 1914. - (17 g. i 5 mj.) 

Škola, prijatelji, djevojka 

Bila je hrvatska zadača. Stih od Burusa. Sjajno smo s Ljubom anali¬ 
zirali Werthera. Pisao sam o Aristofanu. Plach je sanjao da sam umro kao 
burš. Mira Kellerova je došla. Istina je, kao što je djevojka bila. Ljepša još. 

Banja Luka, 15. V 1914. - (17 g. i 5 mj.) 
Dnevna zbivanja, sjećanja na Gretu, problem savjesti, 
prvi spomen Hrvatskoga katoličkog pokreta 

Danas sam čitao Eugenie Grandet i naučio temu iz elektrike. Svirao 
glasovir. Osobito ga volim. Žalibože sam nespretan. Wroblevski je otišao. 
Žao mi ga je kad sam vidio gdje ljubi svoju djecu. Mala Franjička čita 
Chrisantemu od Lottia. Osobito je mila, a i ja...? Bože, da li je grijeh? Sto 
osjeća Greta... Ona mi je idol. Kratena je s Antom raspravljao o svojim 
pokretima. Uistinu furtimaši 5h su mnogo radili za narod. Imaju mnoge 
organizacije u njemu. Ante je prevelik idealist. 

Banja Luka, 17. V 1914. - (17 g. i 5 mj.) 

Stanje očiju, pohod crkvi kao lijek za skepsu, dnevne dogodovštine 

Danas sam bio kod liječnika. Od Korpuskomande vratila se je molbe- 
nica jer se nije napisao stupanj astigmatizma. Doktor Paušal me je gledao 
i čitao sam normalno prednajmanja slova. Doduše, znao sam ih napamet 
čim sam iz blizine pogledao tablu i to je pripomoglo da sam bolje čitao 
(fzbde, oelztg). 

U glavu mi dođu katkad užasne misli. Zato sam i otišao na pobožnost 
da se sagradim. 57 Jedino Memento mori 58 što je svećenik izustio uništilo je 
svu moju skepsu i očaj. 

Čitao sam Eugenie Grandet i naučio mnogo riječi. Svirao sam Cava- 
leriu i Barcarolu. Osobito su mekani komadi. Jučer su bili u školi i Plach 
je vidio ocjene. Imam 3 iz kemije i vjeronauka. Nije me kemiju nikada ni 
pitao, ali zato što se smijem pod satom jer on ne tumači, nego prevađa iz 
neke njemačke knjige i u pero nam diktira. 


55 Prijevod s francuskoga: »Možda je to sjeme [ljubavi]. Za sada ne znam.« 

56 Furtimaši - članovi katoličkih organizacija koje su uključene u veliki Hrvatski katolički pokret koji 
je osnovao biskup Antun Mahnić na Krku 1903. 

57 Sagraditi se - edificirati se, naći utjehu, ohrabrenje 

58 Memento mori (lat.) - Sjeti se da ćeš umrijeti. 

Uvijek idem maloj Franjički na čokolade te kad smiješeći unutra stu¬ 
pim, pita me: »Milka« (čokolada). 

Banja Luka, 21. V 1914. - (17 g. i 5 mj.) 
Diskusije o vjeri i svjetonazoru 

U ponedjeljak 18. V bila je svađa u školi poradi vjere. Kurtagić je 
plitko na nju navalio i uvrijedio Lubana. I ja sam se raspalio. 

Toga istog dana otputovao sam u 
Zagreb zbog očiju. Usput sam se svađao 
s nekim luteranom. Kaže: Bog je ujedno 
i Satan, zato što je stvorio grijeh. On nije 
svemoćan jer zlo u svijetu vlada. Poradi 
toga ne vjeruje u Boga nego u dobru i zlu 
moć, koje se bore. Zla je nadvladala. Eto 
do čega dovodi liberalizam protestanata. 
Do nijekanja čovječjeg Ideala. Inače je 
dobra i zla moć nelogična stvar. On ne 
vjeruje u slobodu volje. Dakle dvojica se 
posvade. Iz njega govori zla moć, a reci¬ 
mo i iz mene. On mene nadmudri. Dakle 
zla moć je sebe samu nadmudrila. Misle¬ 
ći da sam mnijenjima nepristupačan ode. 
Neki mladi pravoslavni pop mu se je ču¬ 
dio. U Sisku sam sreo Kratenu. Odem u 3. razred. Tu su bili neki bosanski 
seljaci koji ni pisma ni zanata ne znaju te putuju u Zagreb. 

Opis boravka i raznih susreta u Zagrebu 

Pošto me nije nitko dočekao (Kranjc), otišao sam spavati ka Krateni. 
Bolje reći bdio sam jer u kući vis-a-vis čitavu noć se je pjevalo i govorilo 
zdravice. Kad je došao Kratena, bio je prvi put u Domagoju, 59 a onda 
je išao pod prozor i vikao »koleginice«. Ona, »furtimašica« 60 , izišla je i 
službeno su razgovarali. S Kratenom stanuje furtimaš, mio četverogodišnji 
jurist (Perkovec?). Sljedeće jutro bio sam u vojničkoj bolnici i oči su mi 
pregledali. Konstatiran je astigmatizam od 6/8 (skoro normalno). Kupio 
sam si Vihor, nacionalistički list, te Le disciple od Bourgeta (Nelson). Kod 
Kranjcovih sam bio. Dočekali me nisu jer je Sandor došao kasno kući. Na¬ 
večer sam s njim bio u kazalištu na Schnitzlerovu Ljubakanju. Sjedio sam 
u drugom redu. Kazalište je isto kao što je opisano u Plemićkom gnijezdu, 61 



Ivanov profesor 
dr. Ljubomir Maraković 
u mlađim danima 


59 Domagoj - katolička organizacija za mladež, dio Hrvatskoga katoličkog pokreta 

60 furtimašica - članica katoličke organizacije 

61 Turgenjevljeva pripovijetka iz zbirke Lovce vi zapis ci 

a ja sam se osjećao u prvom redu kao Nježdanov u Novom rodu. I ovaj je 
došao u prvi red neobično. Pošto je bio nemodno obučen, a žurio se na 
kazališnu kasu, jedan ga gospodin bezazleno gurne. On, da se pokaže, kupi 
kartu prvog mjesta i osmotri toga gospodina. U kazalištu je sjedio uz Si- 
pjagina. Preda mnom je sjedila jedna gospođa; kako sam kasnije naslutio, 
djevojačkog lica, blond kose, plavih očiju, crvenkastih duguljastih obraza. 
Germanski tip. Iz pogleda i kretnji zrcalila se blagost i dobrota. 

Prikaz i kritika Schnitzlerova Ljubakanja 

Schnitzlerovo Ljubakanje je tehnički uspjelo, ali inače apsurdno i ne- 
duboko što je osobina, kako mi se čini, moderne drame. Đak se zaljubio 
u demonsku gospođu. (...) Ideja: U jednostavnim djevojkama, a ne u de¬ 
monskim nalazi se prava, odana ljubav. (...) Djelo nema dubine jer izgleda 
da je pjesnik na strani ljubakanja. To se protivi dubokom moralu. (...) 
Djelo je prolazne vrijednosti. 

(Slijedi kratak prikaz i kritika sadržaja drame.) 

Povratak iz Zagreba u Banju Luku i dnevna zbivanja 

Te večeri sam vidio Skerlesa kako iz kazališta sjeda u automobil. Kad 
sam mu čuo ime, pomislio sam na pištolj. Danas sam čuo da je sljedeće 
večeri iza Theatre pareea - Tosca - kad je izlazio s nadvojvodom Salvato- 
rom iz kazališta, jedan đak htio na njih pucati. U 1/2 3 s. nakon što sam 
kod Kranjca spavao, odem željeznicom, u 9 s. ujutro stignem, a u 10 s. 
odem u školu. Spavao sam popodne. Svirao sam iz Sang und Klang Bacha i 
Beethoven ( Fruhlings envachen, Bagatellen). Osam povijesnih pitanja sam 
pročitao. Eugenie Grandet čitam i učim riječi. Bio sam na Milci (Franjić). 
Sutra idemo (đaci) u Kostajnicu. 

Banja Luka, 29. V 1914. - (17 g. i 5 mj.) 
Školska ekskurzija u Kostajnicu 

U subotu 23. V bila je ekskurzija s Leinertom. U podne sjednemo 
u vagon 4. razreda, gdje je bilo dosta mjesta. Već kod Carskog druma 
(Kaiserstrasse) neke su djevojke mahale, a mi njima iz vagona slali poljup¬ 
ce. Bilo je veselo, vukli smo se i dizali jedan na drugog. U Ivanjskoj smo 
Anku Jovićevu vidjeli. Dalje je bilo veselo. U Prijedoru i Novom smo izla¬ 
zili i kupovali naranči kolača itd. U Dobrljinu kupimo karte i prijeđemo 
(kava!) u 3. razred. Prispijemo u Kostajnicu i odemo s ruksacima na leđima 
u varoš. Hrvatska Kostajnica je musava varoš iako asfaltirana. Sve su neke 
babe sjedjele kod vrata i kritično nas promatrale. Pravi Saumur - Ville de 
Province. Prođemo glavnom ulicom, odemo kroz jednu drugu natrag koja 
je s ovom paralelna i prođemo kroz parkove. Tu je i naša crkva, ne Bog zna 
kakve ljepote. U parkovima sjedile su lijepe sluškinje, gledale su... i vidjele 

već koliko je sati. 
Vratimo se u želji 
da vidimo lijepih 
gospojica. Usput 
smo vikali ime¬ 
na kostajničkih 
gospojica koja 
je Plach još ov¬ 
dje nabavio. Do¬ 
đemo na unsku 
ćupriju. Uistinu 
je tu lijepo. S li¬ 
jeve strane pred 
ćuprijom stoji 

ukusna kuća u secesijkom stilu, a s druge strane na protivnoj obali ruševi¬ 
ne jednog Zrinjskog grada. Pravi kontrast. Stanemo na ćupriju i gledamo u 
Unu. Ona sveđ teče i teče. Vidjela je ponosno Zrinjski grad, vidi njegove 
ruševine, a gleda sad na modernu zgradu koja će »uskoro« poći tragom 
prve. Na ćupriji neki Zid, inače seoski gonič i bivši kelner, održa nam mo¬ 
ralnu prodikaču na njemačkom jeziku. 

Prijeđemo ćupriju i razgledamo staru gradinu. Izgled je lijep. S jedne 
strane gleda se u Unu i vidi čitava PIrvatska Kostajnica, a s druge strane 
gdje su nekad bili namješteni topovi prostire se pogled u bosanske bre¬ 
žuljke. Hrabar grad. Koliko je morao napadaja da trpi s turske strane. Po¬ 
đemo malo dalje i odmah smo oćutili bosansku atmosferu. Cigani pjevaju 
i sviraju, a muslimani sjede pred kafanama, piju kafu. Neki musliman, 
učitelj, pozdravi nas i po načelniku nam isprosi konak. Ostavimo sve stvari 
u toj kući. Na svačije zadovoljstvo bilo je na prozoru i pod prozorom na 
klupi prekrasnih djevojaka. Odemo i sjednemo u kafanu. Učitelj nas svi¬ 
ju počasti. Pokraj nas su šetale djevojke, a mi smo izručivah banjalučke 
pozdrave. Ja sam sve vikao Ostrašnjak, ime koje sam od Placha saznao. 
Uistinu među tim gospojicama bila je Ostrašnjakova. S učiteljem odemo 
u Hrvatsku Kostajnicu i on nam je pričao što mu je prijatelj, turski oficir, 
pričao o zauzeću Drinopolja. Fakat je taj: da su ga Bugari hrabro zauzeli, a 
ne sami Srbi kako ovi tvrde. Tu smo nas nekoliko slučajno progovorili s tri¬ 
ma gospojicama i rastali se za navijeke. Vratimo se u Bosansku Kostojanicu 
i napisasmo karte - ja Franjičkoj s potpisom »Milka«, te kući. Dok smo 
se mi šetali, drugi su već okupirah - Bog bi znao kako - sve kostajničke 
ljepotice i zabavljahu se. Mi pridođosmo i načinismo red. Porazdijelimo 
sve da je svakom pravedno zapala jedna, to će reći Kurtagiću i meni dvije 
- Julka Rabađija i druga kojoj ne znam ime. Tako smo se promenirali. Uz 



Hrvatska Kostajnica - slika iz 1910. g. 

Koniga bila je sestra Julke, djevojka krupna, ali lijepa i mila. Šetali smo 
i tako se zabavljali. Slučajno kako izručih pozdrav od Kratena - ofrlje - 
ona zapita za nj. Razgovorom saznadoh da je to ona čiju fotografiju mi je 
Kratena u kupeu pokazao; tri gospojice i mi odosmo u tamnu aleju. One 
sjedoše na jednu klupu, mi donesemo drugu i sjedosmo vis-a-vis. Sad se 
je pjevalo. Starija Rabađija je krasnim sopranom pjevala. Visoko je dizala 
glas i pjevala originalnu melodiju poznatih pjesama čija je melodija u Bosni 
pokvarena. Pjevali smo Đido i ostale pjesme. Bijelić je također solo pjevao. 
Krasota ove večeri ostat će dugo u pameti. Neke gospojice odoše po nalo¬ 
gu svojih malera kući, a mi otpratismo Rabađinice. Mlađa koja voli nekog 
Kargera, sina kladanjskog hoteliera, molila je Kurtagića da piše u Kladanj i 
da se o njemu raspita. On obeća, a ja ruku presiječem. Milo je stvorenje. 
Rastadosmo se zauvijek. 

Kako čaši sreće brzo prolaze. Brzi i zato nisu duboki. Ono što je na 
njima duboko to je vječno. Uspomena na lijepo je vječna. 

Spavati je bila muka. Čovjek se nije mogao okrenuti, tako je bilo tije¬ 
sno. Džumbus smo pravili. Pola sata sam spavao, drugo sam probdio. Oko 
4 s. ujutro krenemo - na cesti si lice operemo i kažemo zbogom lijepoj Ko¬ 
stajnici. Pred kolodvorom smo pili kavu, a ljuti pas na lancu nas je strašio. 
Hranili smo ga žemičkama. Odemo vlakom do Dobrljina. Preko Une se 
prevezosmo na kerepu i prođemo kroz hrvatska sela koja su sasma osebujna. 

Posjet Zrinju 

Put na Zrinj bio je težak, ali lijep. Penjali smo se cestom i gledali smo 
u obrađena polja i livade. Sunce je peklo. Pitali smo seljake kada ćemo 
stići u Zrinj. Uvijek su govorili 
još po sata, a išli smo još dva 
sata. Dođemo u Zrinj. Lijepo je 
to selo. Već se izdaleka vidjela 
crkva i kad sam je vidio, bilo mi 
je ugodno. Chiesa nostral 62 Po¬ 
što smo se najeli naranči i limu¬ 
nova, odemo Plach i ja svećeni¬ 
ku da nas povede. Imao je misu 
pa nije mogao. Neki se napiju 
mlijeka u seoskoj kući, a onda 
smo pisali karte. Bilježnik nas odvede na Zrinj, utvrdu po kojoj hrvatska 
porodica Šubić dobi ime Zrinjski koje je sada toli slavno i časno. Okruglim 



62 Chiesa nostra (talijanski) - crkva naša. U ovim dvjema riječima, umetnutima u opis izleta, Merz je 
želio izraziti svoj doživljaj i ljubav prema Crkvi kao instituciji i duhovnomu središtu koje obogaćuje 
duševni život. 

putovima dođemo do razvalina gdje su junaci stanovali i svojom moćnom 
rukom branili Europu od napadaja Turaka. Sve su same ruševine. Iznutra 
je voćnjak. Vidi se zatrpana jama koja je vodila u podzemni hodnik. Ode¬ 
mo na sjevernu stranu gradine i pogledamo dolje. Strašno. To je najjači dio 
utvrde i zato je tu bio stan porodice. Potom se popnemo na toranj koji gle¬ 
da na jugoistok. Sa sviju strana su imali prozorčiće koji nadaleko otvaraju 
pogled. Odmah ispod utvrde se vide krovovi kuća jedne ulice, a malo dalje 
je crkva. Dalje se vide brda, oko kojih put vijuga. Zidovi tornja su debeli. 
Ovdje su nekad austrijski vojnici držali stražu i očekivali napadaje Turaka, 
no kad ovaj nije uslijedio, zapalili su od očaja dvor tako da se je morao 
obnoviti. Još je nakon toga dva do tri puta izgorio dok najkasnije nakon 
katastrofe Bečkog Novog Mjesta ne ostane napušten. Sad su ove ruševine 
samo živa historija, uspomena na negdanju slavu i moć. Sve je prolazno. 
Samo ono nešto veliko nepoznato uvijek je. Težiti treba za ovim. 

Prolaz kroz Novi 

Dobro smo jeli i oko 11 s. krenemo u Novi. Put je bio lijep. Doduše i 
sad se je dosta penjalo, ali ne kao prije. Usput smo si »kiselili« noge. Prola¬ 
zili smo mnogo sela i seljaci su bili gostoprimljivi, čisti. Iako je bila nedjelja, 
nismo vidjeli pijanog. Istom pred Novim i Dvorom bilo je pijanih. Već smo 
se umorili. Svagdje smo zastajali. Lijegali smo u hlad obližnje šumice i jeli 
šećera. U Novi stignemo oko 16 s. Lijepo leži. Una je krasna sa svojom oba¬ 
lom i kućama koje se u njoj ogledaju. Kući prispijemo u 21 s. 

Povratak u školsku svakodnevnicu, o Greti u snu 

Slijedeći dan je Ljuba održao predavanje o povijesti romana; lijepo je 
sredio. Bilješke sam si napravio. Jučer sam sanjao o Greti i govorio sam s 
njom. Ujutro mi je bilo silno teško. Čitav sam dan bio žalostan. Eugenie 
Grandet sam pročitao na srpskom, a na francuskom istom 110 stranica. Ima 
mnogo nepoznatih riječi. Skoro sam pročitao čitavu Građansku nauku. U 
Luči je dosta lijep članak o beuronskoj umjetnosti ( l’artpour Dieu ). 63 

Banja Luka, 3. VI. 1914. - (17 g. i 6 mj.) 

Pripreme za maturu 

Jučer smo priredili crtarije (prostoručne) za maturu. Bio je zadnji 
dan crtanja i deskriptive. (...) 

Jučer nisam ništa radio jer sam bio slab. Danas čitam Eugenie Gran¬ 
det u originalu. 


63 Beuronska umjetnost - umjetnički pravac koji se posebno njegovao u njemačkom benediktinskom 
samostanu Beuron i kojemu je umjetnost bila sredstvo u službi stvranja sakralnih sadržaja i slave Božje. 

Banja Luka, 4. VI. 1914. - (17 g. i 6 mj.) 


Rad u školi pred maturu 

Na francuskom smo govorili o H. Taineu i njegovu nazoru da država 
nije ništa drugo nego policijska vlast. Na hrvatskom smo svršili pisce Laza¬ 
re vi ča, Ljubišu, Veselinovića i Matavulja. Popodne sam igrao tenis do 18,30 
s. Radio sam deskriptivni primjer (ikosaedar) i prevađao Eugenie Grandet. 

Banja Luka, petak, 5. VI. 1914. - (17 g. i 6 mj.) 
Škola, čitanje, tenis, sviranje 

Pajić nam je na vjeronauku čitao o inkviziciji iz knjige koja taj postu¬ 
pak donekle opravdava, tj. protjerivanje Maura iz Španjolske. Fanatizam. 
Igrao sam tenis dva sata. Izradio deskriptivni primjer (pentadodekaedar 
u perspektivi sa sjenom) i čitao Eugenie Grandet. Pročitao sam krasan 
Marakovićev prikaz o Rabindranat Tagorinim Gitanjalima u Hrvatskoj 
prosvjeti. Još ću ga studirati. U realku se već davno ne ide jer su već otišla 
pitanja. Zadnji put su bili u subotu da traže kopije, ali ničemu ni traga. 
U 16,30 s. sam trebao doći na glasovirni sat, a zaigrao sam se u tenisu te 
pošto nisam imao sata, zakasnio sam pa sam došao kući poslije 17 s. To se 
više ne smije dogoditi da se zbog zabave propusti dužnost. Time sam, ali i 
nju, doveo u nepriliku što mi je žao. 

Banja Luka, nedjelja, 7. VI. 1914. - (17 g. i 6 mj.) 
Pripreme za maturu, literarni radovi, razonoda 

Jučer me je pitao fiziku. (...) Leinert je govorio o historiji matemati¬ 
ke i rekao da se to mora znati na maturi. Vujičić nas je indirektno nazvao 
svinjama zato što smo se zabavljali pod njegovim satom. 

Popodne sam čitao Eugenie Grandet. Navečer sam bio na vašaru. Na¬ 
večer je Ante sa mnom bio kod Franjičke, zabavljali smo se s Vlašićevom. 
Ustao sam jutros u 11 s. i pošteno sam se ispavao. U crkvu zato nisam išao, 
iako je to slab razlog. Knjige izdavača Goschen su došle. Ove su za maturu 
zgodne. Danas sam uredio prijevod Novalisove Himne i sam sam nešto spje¬ 
vao a la R. Tagore; mislim poslati u Luč. Bio sam na vašaru i sve sam karte 
potrošio koje je gazda Ringespiela dao tati. Vozao sam se s Ballianovom, 
Puškar, Szalaj etc. Vidio sam optičku varku - glava bez tijela. Rastumačiti si 
ne znam. Ujutro sam mislio na Gretu jer sam sanjao o Travniku. 

Banja Luka, 11. VI. 1914. - (17 g. i 6 mj.) 
Svakodnevnica, djevojka, čitanje knjiga, Pričest 

Ovih dana bio je vašar i bio sam svaki dan sve do danas s malom Fra- 
njićkom. Odgoj srca joj je velik. Obećao sam joj knjiga. Čitao sam prikaz o 


58 


Shakespeareu. Za maturu nisam ništa radio doli prekjučer zemljopis. Danas 
sam bio na Pričesti. Poslao sam Pajiću prijevod Novalisa da pošalje u Luč. 

Banja Luka, 12. VI. 1914. - (17 g. i 6 mj.) 
Opraštanja na kraju školovanja, prolaznost 

Danas je bio predzadnji dan škole. Skok se je s nama osobito dirljivo 
oprostio. Najprije je lupio knjigom, prvi put od kako ga znamo, i onda je 
svakoga pitao što će. Svjetovao je i rekao: pošteno raditi, a nikad nagrade 
ne tražiti. J’esprais pleurer mais je croyais soufrir . 64 Tako vrijeme prolazi. 
Što mi je bilo milo, prestaje. 

Banja Luka, 13. VI. 1914. 2 s. u noći - (17 g. i 6 mj.) 
Žalosna nedosljednost idealima 

Bože, što sam sad vidio. Gad i gnjusobu. Jadni Hrvati: sami ste si kri¬ 
vi. Kolege do kojih sam više držao išli su se natezati sa sluškinjama i druge 
provocirati i sramotiti. Drugi neki otišli su »dolje«! Jadni Hrvati! Uvijek 
govoriti o idealima, a valjate se u blatu. 

Banja Luka, 16. VI. 1914. - (17 g. i 6 mj.) 
Šetnja i razonoda s kolegama 

U subotu 13. VI. bili smo svi osim Kučinića kod Machniga, gdje je 
krasno svirao uz harmoniku neki srpski učitelj. Draga njegova skočila je u 
vodu jer je njeni roditelji htjedoše dati drugome. Svu svoju bol unaša u te 
melodije. Poslije toga odosmo Vlahoviću; neki su se već rastali. Tu je bilo 
gadno. Sjedili smo uz dugi sto u maloj sobici. Uz drugi stol bili su neki 
oženjeni ljudi, tobožnji Hrvati, i svašta su radili sa sluškinjom - debelim 
gadom sjajnih očiju. Sam Zelenika napastovao je Placha i mene zbog nje. 
Bože, kako je gadan onaj koji tuđe uvjerenje ne zna cijeniti (pa makar u 
šali). Lijepo se jedino pjevalo. Od ovoga smo otišli nakon što je Zelenika 
ovu gurnuo na Placha. Kad smo se vraćali, mislio sam da će se pjevati 
Standchene 65 , a nisu htjeli. Piti i drugo bi htjeli, a što je lijepo neće. Jedino 
su nekoj sluškinji otpjevali. Kad su katolici sami, to smo svi mi rekli, ide 
sve lijepo. Inače - osim iznimaka - postaje gadno. Sljedeći dan nisam bio 
u crkvi. Loše sam bio rasporedio tako da nisam mogao ustati. Drugi put će 
biti bolje. Tu noć nisam najbolje spavao jer sam mislio na pismenu maturu. 
Probudio sam se već u 5 s. ujutro. Šetao sam po vedrom jutru i bilo mi je 
ugodno i sjećao sam se ekskurzije (rano ustajanje). 


64 Prijevod s francuskoga: »Nadao sam se plakati, ali sam vjerovao da ću trpjeti.« 

65 Standchen (njem.) - podoknice 

Pismeni ispit iz mature 

Korporativno odemo u školu. Bili smo radoznali kako nas je poraz- 
mjestilo. Odemo - a mene metlo na mjesto otrag. Vis-a-vis na desno Kur- 
tagić. Dakle porazmjestilo nas je po vrsnoći. Uđe direktor sa zapečaćenim 
pismom, a iza njega Ljuba nešto blijed. Otvori i pročita nam: 

Mladost nada - starost spominjanje. 

Korist brodarenja za našu Monarhiju. 

Nitko se tome nije ni nadao. Ja sam se u isti čas odlučio za prvu temu. 
Devet nas je ovu uzelo. Pisao sam je kao običnu školsku zadaću. Nabrojao 
sam faze iz mladosti čovjeka, naroda i čovječanstva te faze iz starosti i 
kako prošlost krijepi starost. (Prošlost daje narodu snagu za daljnji razvitak 
itd.) Za tri sata sam svršio, a dva sata sam prepisivao. Bilo je svega šest stu¬ 
paca. Drugi su od prilike toliko napisali. Na inspekciji bio je Luban. Zlato! 

Banja Luka, 17. VI. 1914. - (17 g. i 6 mj.) 
Odmor s kolegama nakon pismenog ispita 

Iza njega bio je Pavičić, Leinert, Skok i Harazin. Skok i Pavičić odviše 
su službeni. Svakoga koji ode u zahod zabilježe. No srećom švindlariti se 
nije trebalo. Kad sam svršio, bio sam umoran. Popodne sam ležao i nakon 
toga otišao u Vrbas aleju s Plachom, koji je po me došao. Tu sretnemo 
Jarakulu i pođemo u trešnje. Sretnemo Biirgera i Bijelića i s njima odemo 
Vorkapiću i prevezemo se lađom. Odemo na Starčevicu u trešnje. Bio 
je lijep dan. Sunce je sjalo. Dođemo u voćnjak i pošto se ne htjedosmo 
penjati na drveće, kupimo korpu trešanja. Razgovarali smo se sa seljacima 
i ovi su govorili: »Baš su junačni Crnogorci, šaka ljudi, pa nolke Turke...« 
Srbi su i uviđaju korist škola. Jedan je išao s Jarakulom u školu i pričao 
da je ovaj bio silno vragoljast. Nasamario je svu djecu. Seljake osobito bije 
trogodišnja vojna dužnost. Jedan, mlađi, veli: »Dobro je biti bolestan kad 
je vizita pa te pusti«, a drugi: »Jok, kad sam ja samo zdrav, pa došlo što 
došlo.« Vratimo se natrag na Vrbas i Jarakula nas je vozao sve do gradske 
ćuprije. Krasan je to život. Neki su samo u kupaćim gaćicama, plivaju, ula¬ 
ze u lađu, gagaju se, hvataju ribu, pjevaju i svašta rade. Mali Divjak skočio 
je s gradske ćuprije. Kad smo prešli preko Alilovca, mal što se lađa nije 
prevrnula u bokovima, odemo kupiti listove. 

Maturanti banjalučke gimnazije 1914. 
Ivan u prvom redu (sjedi ), drugi zdesna 66 


Pismeni iz matematike 

Spavao sam dobro. Jučer smo bili radoznali kakvi će biti primjeri i 
na našu veliku radost bila su tri od onih koje nam je Leinert dao. (...) Svi 
smo se veselili. Ja sam sva tri primjera izradio i pokazivao drugima. Jedan 
je drugome radio zbog lijepe inspekcije. Jedini Konig je samo prvi svršio, 
ostala dva je našao. Bit će prvi red. Na inspekciji bio je Leinert koji je ta¬ 
kođer drugima pokazivao i radio. Harazin, Maraković, Besenhofer i opet 
Harazin. Nismo si mogli bolje željeti. Kad smo predali, uletjeli su đaci da 
vide jesmo li najteži predmet proturili. Poslije toga smo se šetali hvaleći 
Leinerta. 

Odmor i priprema za sutrašnji dio pismenog 

Poslije ručka sam izvanredno spavao. Onda je došao Debossens s kim 
sam pio himber i još naduven od ručka odmarao sam se. Potom sam mu 
ispravio zadaću o aeroplanu jer se toj temi nadamo. Luba nam je natuknuo 


66 Slijeva na desno stoje: Eugen Biirger, Adolf Šerbetić, Rudolf Plach, Ante Katović, Seid Seferović, 
Jovan Zelenika, Muhamed Mujagić, A. Burzić, Bogdan Jarakula, Dragutin Konig. Sjede: Aleksander 
Debossens, Dušan Bijelić, Rešid Kurtagić, Dr. PETAR SKOK razrednik, Ahmet Kulenović, IVAN MERZ 
i Milan Kučinić. 

iz moderne tehnike, a pisali smo već jednom. Ante (Katović) je zadaću 
sastavio na hrvatskom, a ja sam mu preveo. Jarakuli sam dan prije preveo 
zadaću. Plach i ja odemo maloj Franjićki, a ona je napisala za me tri pitanja. 
Četvrto dobijem danas. Poslije toga sam još Seidi ispravio zadaću. Poslije ve¬ 
čere htio sam upitati Lubana kako su ispale zadaće jer je Jarakula malo temu 
promašio, ali ga ne nađoh. Otprativši s Antom Debossensa kući, vratim se. 

Pismeni iz njemačkog - svjedodžba 8. razreda 

Dobro sam spavao da sam malne zakasnio u školu. Razmjestismo se, 
direktor otvori pismo, a Maraković pročita: Luftschiffe und Flugversuche. 

Svi se zgledamo s podsmjehom. Rekao je još tri točke ekspozicije: 

1. Geschichtliche Entmicklung 

2. Luftschiffe Ballons 

3. Flugapparate 8ć ihre Erfolge. 

Ja sam odmah pisao na čisto i bio za sat i po gotov. Mnogo sam zadaća 
ispravio, iako su Pavičić i Skok bili na inspekciji tako da više nikome nije 
bilo za ispraviti. Maraković i Leinert bili su još na inspekciji. Skok nam je 
dao i svjedodžbe, Kurtagić i ja smo odlikaši (prvi put ću biti štampan u 
izvještaju debelim slovima! Mašala!, iako nam je obojici nateglo) i ostali 
imaju dobre svjedodžbe. Glupost su svjedodžbe. Treba reći prošao ili pro¬ 
pao pa gotovo jer ako se koji zanima za jedan predmet, a dobije zlu notu 
iz toga, izgubi za nj volju. I zavist se budi. Svi su skoro prije reda svršili i 
prošetali smo se. Popodne sam opet sjajno spavao i platio Wolfu 16 kr. za 
naručene knjige. Još sam mu 10 kr i 90 1 dužan jer sam danas još dobio 
Englische Literaturgeschichte (Goschen) i Geschichte der Musik. 

Tata mi je dao 5 kr za odliku, a mama se iz veselja razbrbljala. Odem 
na tenis i vratim se jer je bio zatvoren. Čekao sam na gđicu Latas do 17 sati 
i pošto nije došla na glasovirni sat, odem opet na tenis. Pola sata sam žesto¬ 
ko igrao. Luban je također bio i sam je počeo govoriti o zadaćama. Devet 
zadaća je ispravio i kad sam ga pitao nije li koji promašio temu, rekao je da 
jest donekle. Pitam ga je li moju ispravio. »Jest.«- »A kako je ispala« - »To 
je službena tajna«, a onda malo tiše da drugi ne razumiju: »A nous deux .« 
To sam i sam znao, vidio sam da pred drugim nisam trebao pitati. Sutra je 
francuska zadaća. Matura je glupa djetinjarija. Jedni se uzalud uzrujavaju, 
drugi izgube uzalud vrijeme. Ono pet sati rada prođe kao minut. 

Prolaznost vremena - život za struku 

Navečer se sastanemo, govorimo o današnjem i sutrašnjem danu i vidi¬ 
mo kako vrijeme neizmjernom brzinom prolazi. O čemu se je jednom toliko 
govorilo i toliko očekivalo, prošlo je i dolazi sutra nešto novo i to će proći 
te će ovdje biti skoro smrt. Da je život samo tako makinalni rad kao što je 

ovih zadnjih dana, čovjek bi se trebao ubiti, no kad malo prestane, odmah 
uniđe u nj čuvstvo Vječnosti i Ljubavi, ljepote i zanimljivosti života. Hoću 
da živim za svoju milu struku pa makar bio vječni siromah, a ne gnjaviti se 
makinalnim radom, zasluživati novac i kao velepoštovani filister 67 dizati nos, 
držati se pametnim, ozbiljnim i mističnim kad to i nisam. Evviva l’arte! 

Banja Luka, 19. VI. 1914. - (17 g. i 6 mj.) 
Završetak pismene mature i odmor u prirodi 

Pismena matura je prošla. Bila je jučer francuska zadaća i to trinaest ki¬ 
tica Lamartinove pjesme LIsolation. Skok je pisao na ploči i nije nikad htio 
svršiti, tako je dugo trajala. Svi smo bili ljuti. Ja sam za vrijeme prepisivanja 
već znao sve nepoznate riječi. Oko deset zadaća sam za druge napravio. 
Kopiralo se je s indigom. 

Ako se ne varam, svi 
osim Mujagića su čitavu 
pjesmu preveli. Popodne 
smo išli u trešnje. S Bi- 
jelićem i Plachom nas je 
Mujagić preveo. Popeli 
smo se najprije na kolibu 
onoga seljaka kod kojega 
smo neki dan bili. Neće 
da nam ubere jer će spa- 
hija-aga doći da bere. Se¬ 
ljak se ne može otkupiti 
ako ne da spahija. Teško 
je kmetsko stanje. Raditi 
moraju za druge. Popne- 
mo se više kroz voćnjak i dođemo drugoj kući. Pozdravi nas zamazani seljak 
užasne guše i kaljava mršava seljanka. Zaištemo trešanja i oni nam donesu. 
Kad smo se najeli sjedeći na travi, zapitamo pošto je, a seljanka veli: »Ako 
nećete platiti, ne morate, a možete dati koliko hoćete.« Dobar svijet. Pošto 
smo platili, odemo kroz blatnu cestu k Vrbasu. 

Susret s djevojkama, borba sa strašću 

Zelenika vozio na lađi neku debelu djevojku što je zovu Baraba. Siđe¬ 
mo dolje, sjednemo do njih, a ona sjedne da joj se je dosta veliki dio noge 
vidio. Teško mi je, nastane užasna borba između Vječnosti i strasti te sam 
jedva dočekao da smo se prevezli. Strast direktno obustavi logično mišlje- 



Ivan (prvi lijevo u bijelom odijelu) 
s kolegama na izletu nakon položene mature 

nje tako da sam se teško mogao u glavi sabrati o čemu sam ideališem - o 
Ewig-weibliches 6S , memento mori, rad za čovječanstvo, estetski osjećaj itd. 

Toga dana bio sam kod male i razgovarao. One - Balhan, Franjić, Mar- 
kezić i Vlašić zovu Antu mali Antica, a mene mali Hansika. Navečer sam 
je s Antom htio pratiti, ali uslijed našega kukavičluka to se je izjalovilo. 
Jutros sam spavao do 9 s., onda otišao u Vrbas-kasarnu gdje su Ante i De- 
bossens čitali građanske nauke. Naučili nismo ništa. Svaki dan kiša pada. 

Banja Luka, sub., 21. VI. 1914. - (17 g. i 6 mj.) 
O maturi i oko nje, pogled u budućnost 

Jučer navečer smo zbog maturalnih radnji nastojali uloviti Marako- 
vića, što nam i uspije. Nakon što je Anto sa mnom bio kod Franjićke, 
susretnemo se sa Šandorom i Sukanom (Jarakula) te vidimo da Kurtagić 
na ćošku (Carski drum, Kolodvor, Balkan) stoji s njim i nešto razgovara. 
Onda se nas četvorica razdijelimo; Ante i ja odemo pred kuću. Nađemo 
Zeleniku. Nakon čekanja susretnemo ga i on kao uvijek zapita je li to 
Belagerungszustand , 69 Reče da bi Bijelić mogao polagati njemački; i o dru¬ 
gim zadaćama reče nešto. Zahvalimo se i odemo. Jutros sam u 9 s. ustao 
i otišao Plachu da vidim ima li išta o mojoj pjesmi u Đačkom vjesniku. 
Nema. Prošećem se Borikom i banjalučkim poljem i dođem kući učiti. S 
mamom bilo malo prepirke: ona sanja da ću ja u generalni stožer, što se 
ne slaže s mojim principima. Užasno je kad se tjera da se bira po njihovoj 
volji. Malo sam matematike radio, ali ne ide. Izgubio sam volju za maturu. 
Poslije ručka čitao sam povijesna pitanja. To je zanimljivije. Svirao sam kla¬ 
vir. Vježbam Serenadu od Moszkovskoga. Naučit ću je koliko je moguće. 
Malo ću čitati. Teško mi je kad se ne mogu baviti čime bih htio. Šetao sam 
s Grunwaldom te s kolegama. Gnjavili su o maturi. Biirger mi je rekao da 
mu je Ljuba pričao da sam kod hrvatske teme malo zagazio. 

O djevojci i ljubavi 

Odem Franjićkoj u dućan i pričao sam joj o Đalskom, Kumičiću i 
humoreskama Marakovića na dvoru. Poslije toga sam se šetao s Antom i 
Šandorom te Plachom pod njenim prozorom. Ona je gore bila kao Đema. 
Je li to ljubav? Nije. Ona mene ne pozna. Ja nju ne znam. Do intimnog nije 
došlo. Ona je zatvorena i ja sam. Nije kao kod Grete koja svoj osjećaj od¬ 
mah iskaže - no zašto uvijek za njom letim. Bog zna kako fizički nije lijepa. 
Izgleda da je dobra. Tolstoj kaže: ljubav je strast. Sva ljubavna literatura 
se bazira na ovoj. No u mene nema strasti. Ali opet je čovjeku prirođeno 
da teži k ženskoj. Možda das Ewig-weibliche vuče ili je to neka sugestivna 


68 Das Ewig-weibliche (njem.) - vječno žensko 

69 Belagerungszustand (njem.) - opsadno stanje 

moć, kako veli Kleist. Zadnje će biti jer zašto me uvijek k njoj vuče. Ili je 
ta snažna i otporna muška narav samo polovina biti i ova traži drugi dio 
biti, prirođenu nježnost i milovanje. To ostaje uvijek tajna. 

Razmišljanja nad veličajnošću svemira 

Sada je krasna noć. Neizmjerni svemirski mehanizam stoji nepomič¬ 
no. Ne vide se štrikovi ni prečke, a opet stoji. Kojom li brzinom ta neiz- 
mjernost juri i okreće se i prah - čovjek - sve to misli. Kuda to vodi? Zašto 
čovjek ima tijelo kad je on u biti duša? Zašto? Kuda? Kako? Vječne tajne. 
Misao - iskra - pamet, ta iskrica vječne Istine do kakvih uzvišenih misli 
nas dovodi i koliko možemo shvatiti; a što je istom Neizmjernost. Kad se 
misli, hvata me vrtoglavica. Bljesak, koga čovjek ne može da pomisli. Erd- 
geist 70 , ali ne abscheuliches Gesicht 71 , nego bljesak apsolutne Istine koju 
iskrica ne može podnijeti. 

Banja Luka, 25. VI. 1914. - (17 g. i 6 mj.) 
Kritizira površnost djevojaka i komentira njihov poziv u životu 

Neki dan bila je kod Sipsa sokolska zabava. Dobro su sokoli 72 vježbali. 
Bila je i mala (Franjić) i malo sam s njom plesao. Pratio sam je kući. Prekju¬ 
čer sam s Antom bio kod nje u dućanu. Bila je osobito lijepa. Vlašićeva i ona 
su dobre prijateljice. Govorile su o smrti. Obje ju žele. Ne bi me čudilo da 
se koja kao Greta... One ne znaju zašto žive. Ili, čitav dan sjede iza posla te 
razmišljaju. Dolaze do zaključka da vrijeme prođe i kad dođe smrt, izgleda 
čovjeku da se je istom rodio. Nema nikakve ideje koja bi ih podržavala na 
svijetu. Ne znaju da je život žrtva. One se vole, nježne su i plemenite, a ne 
znaju zašto žive. Trebala bi im kakva ženska organizacija da uvide kakvu 
važnu misiju imaju u čovječanstvu (odgoj djece, bodrenje muža, navraćanje 
k dobru, oduševljenje za kakav socijalni sveopći rad). Uopće ne znaju da su 
one dužne za drugoga raditi, a ne uživati. One - to je ženska narav - pomo¬ 
gle bi svakome, ali razum im ne kaže zašto. Vjeruju u Svevišnjeg jer im to 
čuvstvo kaže. To je dobro. Zašto idu u crkvu? Ne znaju, ali vole kad muški 
ide u crkvu. Ante i ja smo tu večer zatvarali dućan pa smo je kući otpratili. 

Prijateljevanje s književnim djelima 

Svako popodne radim oko četiri sata. Skoro sam svršio matematiku. 
Čitam Verlorene Liebesmut. Jučer su Ante i Debossens bili kod mene i 
skupa smo radili u parku. U Luči se Novalisova Himna nije uvrstila, a pri¬ 
mitak ne javljaju. Uvijek je oluja. Život ovakav je glup. Da mi je novaca, 
studirao bih Shakespearea i poslao bih u Luč za jubilej jedan članak. 

70 Erdgeist (njem.) - duh zemlje 

71 Abscheuliches Gesicht (njem.) - ružno lice 

72 Sokol - vidi bilješku od 3. V 1914. br. 51 - str. 49 

Banja Luka, 28. VI. 1914. - (17 g. i 6 mj.) 
Ubojstvo Franje Ferdinanda u Sarajevu 

Užas! Sljedbeni red dnevnika prekidam. Franjo Ferdinand, prijesto¬ 
lonasljednik u Bosni - u Bosni - ubijen! Žena također! Gdje si san Hrva- 
ta!? Fatum pritišće. Ideali su porušeni, jadni mladić stoji i tuguje. Ubiše ga 
»prijatelji« Slavena, Srbi. Njegova žena također mrtva. Barbari! 

Banja Luka, 29. VI. 1914. - (17 g. i 6 mj.) 
Detaljan opis sarajevskog atentata 

Jučer nisam mogao završiti jer su došli roditelji. Sve je još tajno, no 
saznao sam sve. Čitav je komplot Srba bio protiv njega. Najprije se je našla 
dinamitna patrona na željeznici iz Metkovića. U Sarajevu je eksplodirala 
bomba i Merici, general, ako se ne varam, bio je teško ranjen. Kad je to 

Ferdinand saznao, pošao je 
automobilom u bolnicu da 
ga pohodi, a najednoć kod 
Ćuprije uz vijećnicu puko- 
še revolveri sa sviju strana. 
Najprije je njega ranilo, on 
se nasloni na lijevu stranu, 
onda nju rani i ona pade na 
njega. On je još deset minu¬ 
ta živio. Kaže se da je jedan 
oficir skočio na đaka Princi¬ 
pa koji je pucao i da se je s 
njim strovalio u Miljacku te ga skoro udavio. Bože! Uz to je još mnogo 
nevinih - dječice ranjeno, poubijano. Umorstvo i skrajnja podlost! Sto radi 
Kraljević Marko - ideal čitavog čovječanstva? Gine. Ovaj podli komplot 
je simbol srpske ćudi. Jedan je narod u svojoj biti dobar. Ili nije? Da ne 
vrijedi i za nj heriditacija? Budućnost će to odlučiti. Zar je ovaj komplot 
znak težnje za slobodom? Nipošto! Sloboda je ideal do kojega se dolazi po¬ 
štenim sredstvima. Da je Ferdinand bio tiranin, neprijatelj Slavena, čovjek 
se ne bi čudio, ali bio je duša. Česi i Hrvati su ga voljeli više nego ikoga, 
a sad im se nade rasplinuše. Oni koji kažu da su jedno s Hrvatima - Srbi 
- razorili su sve. Sto zaslužuju? Historija će ih već osuditi. Taj prekomjer¬ 
ni egoizam, nitzscheovska narav bez vjere, sve će to uroditi zasluženim 
plodom. Doći će u Bosni doba Francuske revolucije. Ljudi egoisti će pod 
izlikom oslobođenja pobuniti narod. Nastat će međusobno klanje. Živo¬ 
tinje! - Bete humaine 73 će se dići: »On razumom to zove, i služi se njim. 



Franjo Ferdinand i supruga Sofija u 
Sarajevu 28. VI. 1914. ulaze u automobil 
neposredno pred atentat. 


73 Bete humaine (franc.) - ljudska zvijer 

Zvijer najveća da bude međ’ zvijeri¬ 
ma svim.« 14 Čuo sam nadalje da su se 
katolici i muslimani - Hrvati - složili 
i demonstrirali protiv Srba razorivši 
Europa-hotel i drugo. 

Ponašanje Srba nakon atentata 

Uzorna organizacija Srba raspliće 
svoje mreže po čitavoj Bosni. I ovdje je 
neki centrum. Vladika banjalučki do¬ 
bio je nalog - tko bi ga znao zašto - da 
bježi odavde. I ovdje se kanda sprema 
demonstracija. Vojska je u pripremi. 

Još veći prezir mora da pobudi što je jučer bio Vidov-dan. Priredio se je 
Sokolski pokrajinski slet. Vježbalo se je od 6 s. ujutro. Vlakom u 9 s. došlo 
je oko 1.500 seljaka. Među ovima bijahu »pobratimi«, seljački sokoli anti-al- 
koholisti. Lijepo je bilo. Došlo je sokolaša iz Zagreba. Imali su svoju glazbu i 
povorku od kojih 3.000 ljudi, seljaka, sokolaša, seljanki, djece, građana koja 
je išla gradom itd. Na čelu svakoj seljačkoj grupi bio je pop. Jedan je namje¬ 
sto popovske - imao sokolsku kapu. Bila je impozantna povorka, ali užasno 
mrtvo. Obično se kod tih svečanosti 
pjeva. Kad se je to saznalo, raspusti¬ 
lo se sve i seljake su željeznicom kući 
otpremali. No što je najčudnije, svi 
su imali Trauerflor 75 . Otkle im kad 
su dućani zatvoreni. Nosili su ih već 
sa sobom. To je bilo tako izvrsno or¬ 
ganizirano da su oni znali da će se 
Ferdinand ubiti i zato su došli ova¬ 
mo da se možda i pobune. U Brnu 
je bila također buna. No najveća iro¬ 
nija svega su hrvatske zastave koje 
su Srbi izvjesili na vježbalištu i pred 
kolodvorom. Ubiti prijatelja Hrvata, a za znak prijateljstva izvjesiti hrvatske 
zastave! Ironija! Gdje ostaje iskrenost i ljubav?! Iz ovog meteža će Istina neta¬ 
knuta izaći. Gdje je Krist, koga su neprijatelji raspeli i koji daje Svjetlo Istine? 
Iz meteža će On izvesti sljedbenike svoje. Historija je borba za Istinom! 

74 To su riječi Mefistofelesa iz Goetheova Fausta (Prolog na nebu - početak djela) kojima Mefisto 
predbacuje Bogu kako je njegovo stvorenje - čovjek zlorabio razum i tako postao najveća zvijer među 
stvorenjima. Stavljene u kontekst gdje ih Merz navodi očito je da ih primjenjuje na aktualnu društve¬ 
no političku situaciju ubojstva Ferdinanda. 

75 njem. Trauerflor - znak žaljenja za pokojnikom koji se nosi na odijelu 



Hapšenje Gavrila Principa odmah 
nakon atentata u Sarajevu 
28. VI. 1914. 

Banja Luka, 30. VI. 1914. - (17 g. i 6 mj.) 
Događanja nakon sarajevske tragedije, reakcije naroda 

Jutros sam iz novina saznao da je sve istina što sam jučer čuo. Otac 
mi je još rekao da su Crnogorci i Srbi stvorili realnu uniju. Petar i Ni- 
kita nisu u Crnoj Gori kao da se je plan za atentat skuhao bez njihova 
znanja te da provale preko granice jer mišljahu da je sva vojska na ma¬ 
nevrima. Prevarili su se. Potiorek je poslao Jagere i rekao: » Alles ohne 
Pardon niedermachen. « 76 Mora ga kao vojnika peći savjest što je donekle 
njegovom krivnjom njegov budući car poginuo. Ovdje se večeras spremaju 
muslimani Hrvati i katolici Hrvati da se dogovore na koji će način javno 
kondolirati. No, izgleda da se priprema razorenje Balkana 11 i uopće da 
pripravljaju klanje sa Srbima. Đaci - povjerljivi - su pozvani. Ne bi to va¬ 
ljalo. Javno iskazati da su sa Srbima nezadovoljni, ali ne ići rušiti. To nije 
pozitivni rad. Zlo se mora dobrim pobijediti. 

Više nisam uzrujan, uvidio sam: Ein politisches Lied, pfuil ein garstig 
Lied 7S . Uzrujavanjem i mržnjom se do ničega ne može doći. Apsolutno 
zlog karaktera ima samo u fantaziji, a ne u zbilji. Srbi su se podlo ponijeli, 
ali iz toga ne slijedi da su svi zli. Inače ne bi divne epe - etičke naravi - o 
Kraljeviću Marku mogli da spjevaju. 

Rad za maturu, djevojke 

Jutros sam bio kod Ante. Popodne sam naučio Alpe i ležao. Marako- 
vić je dao Anti tekst koji će ga pitati. Previše je dobar. Sastavio sam mu ga. 
Za Debossensa sam napravio usporedbu između Lazarevićeva i Gotheova 
Werthera. Došla mi je Luč i spjevao sam pjesmu u ime Debossensa za nje¬ 
govu milu A. Balijan. Ante i ja dali smo je mojoj maloj i rekli - suknuli - da 
je to spjevao Sandor svojoj, a da smo je mi slučajno našli. Mala - Franjić 
- dat će je Balijanovoj. 

Bože, daj mi snage da ne budem malodušan. 

Banja Luka, 2. VII. 1914. - (17 g. i 7 mj.) 
Nastavak priprema za maturu 

Jučer i danas sam ujutro i popodne radio i svršio zemljopis, a skoro 
i građansku. No još je ne znam. Matura je 10. srpnja. Ovdje je proglašen 
prijeki sud. U kolima Rosman stražar i vojnik koji trubi ili bubnja i čita taj 
proglas. Po danu je svejedno, ali navečer je neugodno. Čovjek ne može ni 
riječi progovoriti. Maraković je Burziću dao tekst i povjerio samo meni: 
iz novela od Prečka. Ne znam da li dobro čini. Pomaže Burziću, ali meni 

76 Prijevod s njemačkoga: »Sve bez pardona poubijati«! 

77 Jedna srpska ustanova u Bajoj Luci. 

78 Prijevod s njemačkoga: »Politička pjesma, fuj, gadna pjesma.« (Goethe, Faust I. dio, scena u 
Auerbachovom podrumu). 

se čini da se je zakleo da tajni neće izdati. No pošto nije nikad zlo radio 
i uvijek samo najbolje i najplemenitije, to držim da on zna zašto to radi. 
Burziću i Katoviću te Debossensu sam sastavio. 

Popodne sam šetao i čekao Lubana, ali ga nisam našao. Meni se čini 
da je godina kako mu je mama mrtva. Brzo, užasno brzo prođe. S Gretom 
je isto. No drugi put o njoj... 

Banja Luka, 4. VII. 1914. - (17 g. i 7 mj.) 
Razmišljanje o svemiru, čovjeku i Bogu 

Devet sati je prošlo. Došao je vlak, a ja sam se rastao s prijateljima 
Katovićem i Antom. Kiša vani lijeva, a sat kuca tik-tak, tik-tak. Razmi¬ 
šljam. Prije godinu dana bila je zemlja u svemiru na istom mjestu. No dok 
sam ovo napisao, prevalila je ogroman put i ona uvijek jezdi i zviždi kroz 
svemir naokolo, ogromnom brzinom i čitavu godinu treba dok prevali svoj 
put. Naša mala zemlja, a mi sitni ljudići, sitniji nego što nam se čini orga¬ 
nizam najmanjeg crvića. Gledamo ga kroz povećalo i vidimo da se miče. I 
to neizmjerno malo je organizam koji se hrani, miče i koji ima svoju svrhu. 
A mi ogromni ljudi ni ne vodimo brigu o tim mirij adama sitnih organi¬ 
zama. No što je vječnost. Crv i čovjek je slaba usporedba - nije nikakva. 
Crv i zemlja čitava. I to je malo. Crv i svemir možda. Da, to je prava. Što 
je spram svemira čovjek crv. Tijelo je crv, ali čovjek nije tijelo, u njemu je 
nešto nevidljivo što zaboravi na tijelo. Iskra Njegova - neizmjerno mali dio 
od Njegove iskrice, ali opet je od Njega. I ta malenkost nam daje da za¬ 
ključujemo na čitav svemir, na neizmjernost, čak na Njega. To je divotno. 

Sjećanja na prvu ljubav i kritički osvrt na Gretin život 

Zanesen divnom harmonijom, melodijama koje osjećam, a ne čujem, 
slikama koje poznajem, a nikada vidio nisam mislim na prvu ljubav. Koliki 
pad iz Vječnosti u prolaznost. No što je na tome bilo zlo i prolazno nestalo 
je, ono uzvišeno i plemenito dalje živi u srcu mojemu, izdiže ga i daje mu 
hrane, možda sije i dobro sjeme. Svevišnji, molim Te da bude tako! Mož¬ 
da je ona u to doba izdahnula. Za to nisam ni znao. Žarko sam se molio 
Bogu da je održi na životu i bio sam uvjeren o uspjehu molitve, ali bilo je 
prekasno. Već je ona prestala biti. Duša se je njena otresla prolaznosti i 
otišla je. Kuda? U vječnost, ali, Bože, groza me hvata kada pomislim da si 
je život sama uzela. Život je borba za Istinom, a ona kukavno odustaje od 
te borbe. Dijete je 20. vijeka, laganih nazora. Da je sada živa, možda bi bilo 
sve drukčije ili možda ne. Možda bih i ja još bio dijete 20. vijeka. Tko zna? 
Svevišnji najbolje uređuje. 

Prva je ljubav najdublja i zato mi je uspomena sveta. Na groblje ni¬ 
sam nosio cvijeća jer bi se čuvstva otupila da se iznesu svijetu. Otac njen 

i majka možda plaču, a meni je teško kad si slike dovedem u pamet. Bila 
je pametnija nego ostale njene drugarice, uvijek je čitala knjige i odušev¬ 
ljavala za se. Ali dubine joj nitko nije dao. Prolazio joj je život monotono, 
razmišljala je kad dan dođe, dan ode, čeka da i prođe. Možda bi se udala, 
dobila djece i umrla. Takav je život. No nije znala zašto živi. Nije možda ni 
znala da ima Vječnost i da sve divote svijeta, sva priroda dovode do spo¬ 
znaje da je to sve od Neizmjernog Duha, od Ideala čovječanstva od Istine, 
Dobrote, Ljepote. Prošlo je, a proći ću i ja, a i sve ovo, ali mi ćemo svi biti. 
Možda je! Mrak me hvata kad pomislim da je Vječnost izgubila. Bože, pre¬ 
dobri Bože, saslušaj molitvu slabašnog crvića koji se straši da Te pogleda, 
kome vrag srce truje, daj, Bože Vječni, daj Greti Vječnost! Oprosti i meni 
sve zlo i pokaži mi put pravde. 

Duhovni komentar na političko stanje nakon sarajevskog atentata 

Vratimo se k ljudima. Život je borba za Istinom i promotrimo ga. 
Matura je 10. srpnja. Građansku nauku sam svršio donekle. Danas nisam 
radio jer sam bio jutros na Requiemu za Ferdinanda. Svijeta puno, a bilo je 
i muslimana. Krst kontra polumjesec! Prije 30 godina svakoga bi muslima¬ 
na ubili da je došao u crkvu, a sada se već slažu. Ako Bog da, »bit će jedno 
stado i jedan pastir.« Kroz vjekove će to doći. U pravoslavnu crkvu nije 
išao nitko, a u 12 s. bilo je u džamiji. Muslimani - bosanski soldati - bili 
su pod vodstvom Leutnanta muslimana. Divno. Samo da ih potpomognu, 
da ne rade glupom austrijskom politikom. Dajući im škole itd. dobili bi 
najbolje prijatelje, inače najljuće neprijatelje. Takva je njihova narav. 

Popodne sam bio u konviktu te sam se sa Seidom i Plachom vozao na 
lađi. Krasno. Onda smo u Seidinoj kancelariji dugo razgovarali. Alić je ta¬ 
kođer bio. Politizirali smo, ima zdravo zaključivanje, ali zadojen je duhom 
antidinastičkim, a sam pravo ne zna zašto. Dao bi se dovesti k pravom jer 
je pristupačan dubljem razmišljanju. Svi su anarhistični. Atentat počiniti 
im nije ništa, a ne misle da se zlo ima dobrim da pobije ako se misli raditi 
za Istinu. »Tko tebe kamenom, a ti njega hljebom.« Vidio sam da me je 
zavolio i žali što smo se istom upoznali i već se rastajemo. Takav je život. 

Šetao sam s Antom i Debossensom. Vidio malu i njene duge kose. 
Pitao za dojam pjesme i rekla mi je da se je Ballijanova ljutila. Njena mati 
ne dopušta da je pratim. Vlašićevoj sam dao Taugenlitza da uči njemački. 
Navečer s Biirgerom šetao. On je još dobar kao prije, no sav se je promi¬ 
jenio. Sjećam se kad mi je dokazivao kršćansku etiku i njenu uzvišenost, a 
sad kaže da bi djevojku poljubio. Nevin to kaže. 

Jučer je Ljuba otišao u Zagreb. Razgovarao sam o Anti i rekao mi je 
da će mi dati nešto da čitam o Turgenjevu (njemačka matura). Umoran 
sam. - Laku noć. 

Banja Luka, 6. VII. 1914. - (17 g. i 7 mj.) 
Bliže pripreme za maturu, razni osvrti na dnevna zbivanja 

Užasno brzo vrijeme prolazi. Prošlo je nakon pismene mature skoro 
dvadeset dana, a čini se kao da je bilo jučer. Svaki dan se je mnogo radilo, 
a ništa se nije uradilo. A nije ni bilo mnogo da se radi. Jučer sam s Antom 
i Sandorom opetovao građansku nauku i znam je. Riješio sam je se. Danas 
sam mehaniku repetirao i popodne u parku nešto fizike s Biirgerom. No 
naučio nisam. Sutra i prekosutra ću fiziku te matematiku što ne znam, u 
četvrtak zemljopis i povijest, a u petak je prvi dan mature. Ja u subotu 
polažem. Čini mi se da ću na tu gnjavažu ići flegmatički. Za vrijeme od 
dvadeset dana mogao sam Shakespearea prostudirati i dobiti moralne pot¬ 
pore. Ovaj monotoni rad ubija čovjeka. S malom nisam mnogo govorio. 
S Biirgerom sam otišao njoj na kiselo mlijeko. Nije ga bilo. Ballianova je 
Sandoru dala pjesmu i oni su se ženirali. Glupo mi je. »Mjesečina divna 
sja...« Kod »zlatnog pira«, onomadne kad su Ferdinanda umorili, bio je i 
Andor Stern. Novčani aristokrat. Inače, čovjek svoga vijeka. Svaka njegova 
misao je erotični element. 

Nesposoban sam misliti. Čitav dan bih se vozao lađom, plivao, pje¬ 
vao, skakao i lišio se »majestetičnih« knjiga. Literati nisu knjige, oni su 
ogledalo ljepote i prirode. Poput prirode oni čovjeka vode k metafizici. 

Banja Luka, sri., 8. VII. 1914. - (17 g. i 7 mj.) 
Prolaznost u ljubavi, planovi za praznike 

Život - rad. Ovaj rad je glup. Život je ovaj dosta glup, ali opet drag. 
Jučer i danas sam čitav dan (šest sati) radio i svršio fiziku. Sutra prije pod¬ 
ne ću svršiti zemljopis i povijest. Time zaključujem rad za maturu. Dakle 
za pola dana sam kasnije svršio nego što sam naumio. 

Svaki dan sam u Salvator ulici gdje se mala šeće s Vlašićevom. Jedno 
prolazi mimo drugog. Zbog matere ne mogu da se priključim. Volim je i 
ako je ne poznam. Sve ovo je prolazno. Teško da sam što tako duboko volio 
kao Gretu i svejedno prošlo je, sjeća se, oplemenilo je, ali opet se bez toga 
može živjeti. Dnevnik mi je jedino sjećanje na poeziju u ovome glupom 
radu. Ići ću na more. Kuda, ne znam. Najradije bih išao onamo gdje se 
govori samo francuski. Sutra dolazi Alaupović s automobilom. Direktor je 
nama, maturantima, rekao da ga dočekamo. 

Banja Luka, četv., 9. VII. 1914. - (17 g. i 7 mj.) 
Završetak rada za maturu, posjet djevojci 

Prije podne svršio zemljopis, samo sam ga progledao, pa zato ga ne 
znam. Ispitao sam Antu njemački (Nobelova nagrada, Sienkiewicz, ro¬ 
mantika) i on znade izvrsno. Popodne sam se kupao. U 5 s. došao je in- 

spektor Alaupović i mi smo ga dočekali. Bio sam kod male prije automo¬ 
bila, a i predvečer. Pročitala je Proljetne vode, Taras Buljbu. Lijepa je. Kiša 
je padala. Ante se boji njemačkog. Ja se ne bojim jer sam svjestan da sam 
učinio i previše. 


Banja Luka, sub., 11. VII. 1914. - (17 g. i 7 mj.) 

Položena matura 

Finiš finaliter. Maturirao sam. Kotarisao 79 se brige, ali... plakao samu 
podne. Tko bi ga znao zašto. Novi korak. Djetinjstvo prošlo. Počinju velike 
dužnosti. Ideali postaju realna pitanja. Proći će i život. 

Banja Luka, 12. VII. 1914., 2 sata u noći - (17 g. i 7 mj.] 
Dirljiv oproštaj od profesora i kolega 

Ovo je valjda najljepši i najtužniji dan u životu. Tuga je trajnija od 
veselja. S kolegama odrastao kroz osam godina i sad smo slavili rastavnicu. 
Nemoguće je i vjerovati. Teško je bilo rastati se i s profesorima. Osobito s 
Ljubom. Svi bijasmo duša i tijelo, poznavasmo se i jedan se je uz drugoga 
rascvjetavao. Zato se i najbolje razumijemo. Proći će sve, ali i uspomena 
će biti dok živimo. Kad se budemo kao starci sastali, sjećat ćemo se suznih 
očiju. Takav je život. Čudna zagonetka - a ne! On je to sve protumačio i 
toga mora biti. Čaša meda mora biti i puna žuči. Opis svega slijedi dok 
budem umiren. 


Banja Luka, pet., 17. VII. 1914. - (17 g. i 7 mj.) 
Detaljan opis polaganja mature 

Danas putujem u 17 s. u Abbazziu-Opatiju i zato ću navrat na nos 
napisati što sam »zanemario«. 

Prvi dan mature bio je 10. srpnja, u petak - danas tjedan dana. Prije 
podne polagali su Bijelić, Biirger i Burzić. Sala za polaganje bio je 2a ra¬ 
zred. (...) Ranije sam ustao nego obično i svi smo čekali na hodniku pokraj 
direkcije. Inspektor je, naravno, zakasnio. Kad je on napokon došao, sva 
komisija - Ljuba, Alaupović, Direktor, Harazin, Pavičić, Leinert - uđe 
unutra. Tu su oni skoro čitav sat vijećali, a mi smo se vani premetali s noge 
na nogu. Napokon se otvore vrata i nas zovnu. Čudnovat dojam je na nas 
učinila soba. (...) 

(U nastavku Merz detaljno opisuje svoje polaganje mature, kao i svo¬ 
jih kolega donoseći razne detalje i zgodice iz njihovih odgovora.) 


79 bosanski izraz za: riješio, oslobodio 

Opatija 19. VII. 1914. - (17 g. i 7 mj.) 
Putovanje vlakom na odmor u Opatiju, roditeljska ljubav 

Red dnevnika prekidam jer inače ne bih mogao opisati svoje dojmo¬ 
ve. 17. VII. sam pošao u 17 s. vlakom. Za put su se mama i tata odlučili 
kad su saznali da i gospođa Teschner dolazi ovamo. Telegrafirali su ima li 
prazna soba i kad je došao odgovor da ima od 9 kr., poslaše me. Poljubim 
se s mamom, s tatom. Bili su pravi poljupci. Svu onu ljubav smo u njima 
osjetili. Pogledamo se i poljubimo još jednom i poljubimo se opet. Kako li 
je slatka ljubav roditeljska. Ljubav je snažnija od mržnje i straha. Hosana 
Kristu, kojega toliko vrijeđam. 

U kupeu bijaše neka gospođa s djevojčicom. Uvijek smo se smijali, 
dijete i ja kad smo vidjeli da je našla slika priliku. U Prijedoru sam vidio 
Jocu. Pitao me je kako je naša zadnja večer ispala. U Dobrljinu sam go¬ 
vorio s Marjanovićem i on mi se opet tužio na svoju karijeru; u rujnu će 
biti namješten kao činovnik kod Bosanske željeznice. Od Dobrljina sam 
do Zagreba drijemao. U po noći prijeđem u riječki vlak. Sve je bilo puno i 
čitavu sam noć probdio na hodniku. Užasno je bilo, sjediti uvijek teško, a 
hodati se nije moglo. Teško sam dočekao jutro. Djevojke - osobito jedna, 
kestenjaste oči, obla, dosta blijeda i puna lica, dugih obrva i smeđih očiju - 
svratila je na se moju pozornost. Jednu nogu stavila je gore na cijev tako da 
je uz svoje blago djevičansko lice dosta junački izgledala. Bio je san, nema 
je više. Dvije opet gospojice, jedna ružna, unišle su 2 s. pred Rijekom. 
Ružnija je sve govorila o svojoj sestri i njenom ljubavnom odnosu prema 
Marku itd., a iz svih riječi izbijala je zavist. U Rijeku prispijem u 7 s. uju¬ 
tro, odnesem kovčeg i jedan Hrvat, videći da ne znam put, odvede me na 
obalu. U kavani popijem kavu i odem na kasu gdje se je tiskalo svijeta ra¬ 
znih narodnosti. Jedva dobijem kartu i odem na parobrod. Kiša je padala, 
a silan vjetar puhao. Skinuo sam šešir i pustio kišu i vjetar na me. Kasnije 
sam otišao u salon. U Opatiji odvede me sluga u Pansion Lederer. 80 Tu 
mi Oberkellner, filistar, 81 naduti mlad čovjek reče da ima sobu za 14 kr. 
Propadoh u zemlju. Jedva mi dade jednu za 10 kr. 

Opatija, Pansion Lederer (Habsburg), soba broj 96 
19. VII. 1914., 21,45 s. u noći. - (17 g. i 7 mj.) 

Odmor u Opatiji 

U prvi mah mi je bilo užasno. Peklo me je što moram toliko plaćati, a 
u drugu ruku čuo sam oko sebe samo blebetanje glupe mađarske novčane 


80 Pansion Lederer - danas je to hotel Agava u Opatiji (Ul. m. Tita 89). Na bočnoj strani hotela Braća 
hrvatskog zmaja iz podružnice Rijeka-Opatija postavili su 2007. g. mramornu ploču s natpisom u 
spomen bi. Ivanu Merzu koji je boravio u ovomu pansionu deset dana na odmoru u srpnju 1914. 

81 Vidi bilješku od 19. VI. 1914. - str. 63 

aristokracije - ćifuta. Tra¬ 
žio sam poznate i nikoga 
nisam našao. Istom drugi 
dan vidio sam svog dale¬ 
kog rođaka gosp. Lochne- 
ra gdje svira u orkestru. S 
njim se šetao dva puta i na 
sve me je upozorio. Osobit 
je protivnik Slavena. Kaže, 
Opatiju su digli Nijemci, 
Hrvati nisu dali ni filira. 82 
To je istina, ali iz tog ne sli¬ 
jedi da je Opatija njemačka. Ovo je pradjedovska zemlja Hrvata i oni je 
nisu mogli dići jer nisu imali novaca. Naravna stvar da je Hrvati traže, a 
dosta velika odšteta je Nijemcima što dopuštaju da se na hrvatskom tlu 
grade njemačke škole. 

Jučer sam se vozao u čamcu, a navečer bio u gostioni Quarneru s 
Krudilom, đakom iz Gorice s kojim me je g. Lochner upoznao. Fin je 
dečko. Danas sam ustao u 10 s., kupao se do 12 s., ručao, spavao, otišao 
pješice u Lovran i natrag, slušao gromotelefon, večerao, otišao u sobu, 
napisao pet karti: kući, Burziću, Bijeliću, Georgu, Seidi. Svaku večer to 
radim. Danas sam primio karte od Sandora i Tate. 

Opatija, 22. VII. 1914. - (17 g. i 7 mj.) 
Kupanje, šetnja, sjećanje na Gretu, molitva Mariji 

Ustao u 9 s., sunčao se jako da sam pocrnio. Na kupanju erotični 
moment na me jako djeluje. Vidim da je nagon zao, gadan, da bi svu moju 
ideologiju mogao baciti u blato i svejedno se uvijek pojavi. Kad pozovem u 
pomoć Djevicu, pomogne mi mnogo, ali opet se javi. Boravak je ovdje za 
tijelo ugodan, ali čovjek previše misli na tijelo. Sva misao je kad će jesti, 
kad spavati, kud ići sad, a kud kasnije. More je izvanredne ljepote, ali sam 
ga uživati nije lako, kao kad bi netko bio tko bi čovjeka razumio. Sjećam 
se uvijek Grete. Kad vidim kakvu djevojku gdje se smije s mladićem, 
meni je teško. Onakvo što kao što je Greta neću naći. I da se nađe, opet bi 
uspomena na Gretu ovaj odnos potamnila i ne bi čovjek mogao biti tako 
duboko iskren. Poslije kupanja (stajalo 1,58 kr. s mlijekom) otišao sam u 
gostionu Lokey na limunadu, a onda na ručak. Poslije podne sam spavao, 
bio na Kurumzici, otišao na sladoled te se susreo s Krutilom, goričkim 
đakom, vozao se u čamcu s g. Lochnerom i Krauszom. Poslije toga kupio 
fotografije, večerao i došao kući. 

82 ni novčića 



Ivan u čamcu (prvi s lijeva) na praznicima 
u Opatiji, srpanj 1914. g. 

Na stolu su porazbacane karte koje sam pisao kući, Joci, Kulenoviću, 
Konigu, Biirgeru, Šerbetiću. 


Opatija, 23. VII. 1914. - (17 g. i 7 mj.) 
Kritički o nemoralnom ponašanju 

Ustao sam oko 9 s. Listonoša me je probudio. Dobio sam 100 kr. od 
tate, a tajno 10 kr. od mame. Poslala mi je samo da mi što bolje ide - dobra 
mama! Tako dobar neću moći nikad biti. Nebo je bilo tamno, a valovi su 
se penjali i jurili su k obali. Rupe od stijena visoko bacajući pijenu prsnu 
te se vraćaju natrag, sudare se s dolazećim valom i najednom se zapjeni. 
Kupao se nisam, nego sam šetao kod Kurumzike. U kupalištu Andolina 
vidio sam liberalizam morala. Muški hvata crnu i lijepu žensku... Ne stidi 
se pred svijetom i svi se tomu smiju. Ona mu uz to sjeda na nogu itd. 
Upravo kad je jedan svirao solo Wagnerovu melodiju, poče padati kiša i 
sva svjetina uteče. 

Nadahnuće u prirodi za svoju pjesmu Oluja 

Dođem kući i nastade užasno nevrijeme. Da mi prođe vrijeme do 
ručka, a iz preteškog nagona uzmem Heineov Nordsee i pročitam krasan 
Sturm, Thalatte i još jednu. Svagdje je slika u početku izvanredna, ali pri 
kraju siđe sa slikanja i poetizira svoje mitološko znanje i svoj sarkazam. 



Pansion Lederer, danas hotel 
Agava u kojem je Ivan sta¬ 
novao za vrijeme boravka 
u Opatiji. 


Spomen-ploča koju su postavila Braća hr¬ 
vatskog zmaja 2007. g. na hotel Agavu 
(bivši pansion Lederer) gdje je Merz sta¬ 
novao u spomen na njegov boravak 
u Opatiji. 

I ja sam dobio volju da se okušam poput Heinea u slobodnim stihovi¬ 
ma i znam da mi je ritam ponegdje skandalozan. Zbog versifikacije trebalo 
bi početi kao Heine s najlakšim stihovima. 


OLUJA 

Osamljen sjedim uz prozor 
I turoban motrim svjetleće munje 
Sto se uz gromova tutanj i prasak 
Pale i gase. 

Vjetrovi tule i pište, 

Pa gone se kao sure avetne čete 
I čas jače čas slabije šibaju 
Bučeći prozorom mojim. 

Olujni dusi već gube silinu borbe 
I pjeneći se nekamo hite. 

A oblak uz oblak se pomalo skuplja 
te sipajuć’ prohladni pljusak 
Na bujnu zelen stabala 
Sto se k’o injem skorena 
Drhtureći lijevo i desno 
Troma savijaju. 

Pa se tad snažno nanovo dižu. 

Tad nebo se pomalo javlja. 

I plavetni ažurni svod 
Umilno otkriva lice, 

A ja svoj otvaram prozor. 

Gle - kakvi se mirisi sad rašire sobom! 
Dubokim disajem žudno se pune 
Pluća svježinom zraka. 

A ljudsko se srce nakon oluje, 
kao dražesno sunce nanovo rađa. 83 


Odbijanje erotizma 

Ručak je bio loš. Bilo je i smrdljiva mesa. Uz to se je mnogo čekalo 
između pojedinih jela tako da se je aplaudiralo kad su se služavke pojavile. 
Na Bošnju muslimana svi pokazuju. Tu galami, aplaudira i ne uzima obzira. 
Svi govore Tozek, Tozek. Turčin iako je Hrvat - no sramota bi bila reći da 


83 Ovo je jedina Merzova pjesma koja nam je sačuvana zahvaljujući činjenici da ju je zapisao u Dnevniku. 
Ostale su se zagubile. Ovu svoju pjesmu naslovljenu Sturm - Oluja napisao je na njemačkome jeziku. 
Ovdje smo je donijeli u hrvatskome prijevodu. Preveo ju je na hrvatski prof. dr. Ivan Macan, SJ. 

je Hrvat. Spavao sam do pet i šetajući sretnem Mosku Poljokana. Bilo mu 
je drago, a i meni. Kad je vidio ratnu lađu, sve je uzdisao tehnika, tehnika. 
Počeo je erotično govoriti i molio sam ga da prestane. Vidio je Kodake 
izložene i htio je zapitati cijenu. Prevario se je. Unišao je na kriva vrata u 
dućan gdje se prodaje rublje. Das sieht im ahnlich. 84 Pisao sam karte kući, 
Carlu, Siebenacigeru, Kurtagiću, Kušniću i Jarakuli. Tako sam pisao svim 
kolegama. Još ću sutra pisati Ljubi. Vani je i sada oluja. 

Opatija, 25. VII. 1914. - (17 g. i 7 mj.) 

Najava rata, politička situacija u Europi, duhovni osvrt 

Jučer sam poslao deset karata (Kobsa, Kajnovchy, Ljuba, Nappey, 
Lanka, kući, Alica, Debossens, Aranki i Inuš) i danas Pajiću. Mal da ga 
nisam zaboravio. Time sam završio pisanje. Jučer sam se kupao i popodne 
ležao. Zaspati ne mogu ni po danu, a slabo po noći zbog vrućine u sobi. 
Popodne sam bio s Lochnerom i šetajući pričao mi je o svom radu. Dobar 
je čovjek. Sretnem mladog Bahtijarevića, negdašnji Banjalučanin, a sad na 
trgovačkoj školi u Sarajevu. Elegantno je obučen, kao aristokrat, girardi i 
crvene cipele itd. Bilo mi je drago, a i njemu što smo se sreli. Danas sam 
se kupao i pekao se na suncu. Pocrnio sam prilično, samo što se, žali Bože, 
ne debljam. 

Poslije kupanja dođem na ručak, a gospojica koja do mene sjedi reče 
da će po svoj prilici biti rat. Grom iz vedra neba. Na politiku sam bio sa¬ 
svim zaboravio. Rat sa Srbijom. Istom sad sam se sjetio da sam čuo kako 
Mađari govore »ultimatum, Serbi, bombe itd.«, no nisam razumio zašto. 
Poslije ručka odmah odletim i kupim Neues Wiener Journal. Krupnim 
slovima piše da je predan ultimatum. Unutra ima dosta fraza, ali mnogo i 
mnogo dubokog i opravdanog uvjerenja. Da je politika srpskih vođa bruta¬ 
lan egoizam kojemu su žrtve prijestolonasljednici i drugi, to je očito. Šteta 
što je u narod Srba, koji je plemenit dok mu je Kraljević Marko ideal i Vila 
Ravioila koja ovoga inspirira dobrim djelima, prodro taj egoizam i ovi ga 
smatraju svetinjom - iz jednog zla u drugo. Historija je borba za istinom, 
ponavljam, za mrvičak istine se pet milijuna zala bori. Taj mrvičak istine se 
dobije, ali tu su ti nova zla za koja se mora boriti. Kraljević Marko spava. 
Krist se ne sluša, iako živi kod dubokih. Naša Monarhija ima mnogo kriv¬ 
nje, ali ako bi htjeli ići pravim putem, još bi veće zlo zavladalo jer protivni¬ 
ci nemaju nimalo želje da se ide na pravom putu. Figaro sam čitao i užasno 
je šovinističan. Na strani je Srbije. Kaže: Austrija namjesto da čini demarš 
glede atentata, ona čini političke i ekonomske poteze koji nisu u svezi. 
Onda se grozi njoj da je ona 85 i Rusija uz Srbiju i neka suoče rogove. No, 

84 Prijevod s njemačkoga: »Ovo je njemu slično.« (Tj. tako se ponaša i u drugim situacijama.) 

85 Francuska 

da oni znadu - a možda i znadu - kako je velikosrbizam užasan, da hoće 
oteti tuđu zemlju - u Bosni je većina Hrvata - i da vode svoju politiku na 
najstrašniji način kao atentatima, širenjem pamfleta, razašiljanjem bombi, 
bezobraznim podučavanjem mladeži. 

Popodne sam ležao i otišao slušati glazbu. Sreo Bahtijarevića, a ka¬ 
snije i njegovu braću Faika i grbavog - bludnici. No, uvijek sam razgovor 
sveo na drugo. S Bahtijarevićem šetao kod glazbe i dopalo nam se, a mi 
već prije njima; Hrvatica lijepe i inteligentne vanjštine. Smijali smo se. No 
nestala je. Kasnije smo išli uz more, gledali u zrak i svijet varali. Sad sam 
poslao kući kartu. Potrošio sam do sad 96 kr. (za 8 dana). 

Opatija, nedj., 26. VII. 1914. - (17 g. i 7 mj.) 
Duhovne refleksije o ratnom stanju, posjet crkvi 

Čudo nečuveno. Već je rat. Nitko se tomu od Austrije nije nadao. 
Tako energično. Sigurno je grof Tisza 86 po srijedi. Pravedno jest da se 
egoizam i brutalnost Srba kazni, ali to je Europa mogla učiniti. No ne- 
kultura 20. vijeka veća je od kulture. Namjesto da se to za nekoliko dana 
riješi, to je sva prilika da će egoizam naroda dovesti do svjetskoga rata. Iz 
ovog rata će Istina izaći neoskvrnjena. Sve će proći - ali Moje Riječi neće 
proći; ali doći će mnogo novih zala. Opet će se poslije toga boriti jedni za 
pravedna prava, radit će to zlim sredstvima te Jovo nanovo. Novo zlo valja 
orati plugom koji duboko zadire, a ne ralicom koja se skliže po površini 
(Turgenjev). Jutros pođoh u crkvu, ali pošto je bila užasno puna, svijet je 
vani stajao. Nisam izvana ništa mogao pratiti i zato sam otišao. Dakle dvije 
nedjelje bez svete Mise. Tu ima i u meni dosta krivnje. Mogao sam otići 
ranije onamo. 

Rat onemogućio daljnji odmor, neizvjesnost 

Saznao sam da je rat. Srbi nisu primili ultimatum. Za leđima im je 
Baćuška. Neki su govorili ne može se vlakom, neki može. Nisam znao 
kuda ću. Ovdje zbog roditelja ne mogu ostati. U brizi su. Ako vlak ne 
ide, ja ću u Češku. Pošaljem kući express kartu i to javim; zbog sigurnosti 
pođem u Rijeku i tu se je svijet gurao oko prodavača novina. Saznam da 
osobni vlakovi idu na sve strane. Vratim se i dođem upravo glazbi. Svirao 
se Radetzky marsch, Carevska i druge. Jedan nije skinuo šešir i tu su ga 
ispljuskali. Tako isto bilo je i prije podne. Strasti su uzbuđene. Smrad 
kulture 20. vijeka. Sreo Bahtijarevićeve i Trdakovu te nas je Bahtijarević 


86 Grof Istvan TISZA od Borosjenoa i Szegeda (1861. -1918.), mađarski političar, ministar-predsjed- 
nik mađarske vlade od 1903. do 1905. godine, te od 1913. do 1917. godine. Njegov drugi mandat obi¬ 
lježio je ulazak Austro-Ugarske u Prvi svjetski rat, iako je on sam bio protivnik napada na Kraljevinu 
Srbiju. Na čelu Vlade bio je do 1917. godine. Na grofa Tiszu je bilo izvršeno nekoliko atentata, da bi 
ga 31. listopada 1918. ubio vojnik u njegovoj kući u Budimpešti. 

slikao. Ona je već dva mjeseca tu i putuje sa mnom u Banju Luku. Sutra 
ujutro u 7 s. idem. Imam 30 kr. Dakle 23 kr. stoji stan, a 11 kr. sam dao 
za Trinkgeld. 


Zagreb, 31. VII. 1914. - (17 g. i 7 mj.) 

Odlazak iz Opatije, posvuda gužva zbog rata 

Trdakova nije došla na parobrod. Sam sam otputovao. U Rijeci jedva 
uletim u puni tramvaj i odvezem se do kolodvora. Sve je bilo užasno puno. 
Neke žene, Srpkinje, gurale se bezobrazno i iskale kartu za Beograd. Vlak 
je bio sav prepunjen. Svijet je letio u vagone, jedan je drugog vukao, turao, 
vika, a žene su očajale. Gledao sam. Baš su ljudi ničeovci. Jedan drugog 
gura da dobije bolje mjesto, no taj ničeov sistem je malo nepraktičan jer 
je bilo među ljudima i neegoista koji su potlačenim potpomagali i one 
bezobrazne ljude koji su bezobzirno - imajući djecu - htjeli doći do mje¬ 
sta, uhvatili za ruku i zaustavili njihovo djelovanje. Tako je i u životu. Nur 
Gesetze konnen uns die Freiheit geben 87 , kako veli Goethe. Oni - zakoni 
- odrede nam put kojim ćemo ići da ne dođemo u opreku s drugim i na 
kojem se putu možemo razvijati do neizmjernosti. Takva je i kršćanska 
vjera. Ona je moralni zakon za nas i ona nam otvara neizmjerni put koji 
je pravedan da ne dođemo u opreku s dobrim. Vagon je bio prenapunjen 
i stajali smo na hodniku. Dugo smo čekali dok je krenuo vlak pun vojske. 
Neki židovski naduti mladići brzo su si ulovili mjesto, zasjeli, a žene i dje¬ 
ca moradoše stajati. Kad sam se umorio, otišao sam u zahod i tamo sjeo 
na klupu. Kasnije sam otišao u Speisermagen, dobro ručao i vraćajući se 
kroz vagon naiđem na Malvića. Poslije podne prispijem u Zagreb i ostavim 
prtljagu u garderobi. 

Zagreb, 2. VIII. 1914. - (17 g. i 8 mj.) 

Reakcije Zagrepčana na rat, demoliranje srpskih zgrada i ustanova 

Odmah pođem gospođi Teschner da joj javim da ne ode u Opatiju. 
Ona je spavala kad sam došao, a gospođa Supanek me dočeka. Nevjenčani 
muž ove pozvan je u vojsku i zato je žurba u kući. S gospođom Teschner 
odem na šetnju. U Ilici najednom viknuše: »Srbi demoliraju.« Mi se pre- 
strašismo, a onda rekoše da Srbe demoliraju. Prođe tramvaj, a za nj je bilo 
obješeno veliko sukno koje je klizilo između tračnica i dizalo prašinu. Mi 
poletimo k Jelačićevu trgu gdje se je svjetina bila skupila i vidimo kako 
iz Nikolićeva dućana izbija vatra, a fakini kamenjem i nogama lupaju u 
dućan. Ja sam se zgrozio: dakle Hrvati, kad vide Srbe u pogibelji, njih 
uništavaju. No, svjetina je bila silno oduševljena. Kad su došli vatrogasci 
s autoštrcaljkom, nisu dali da trnu. Dapače, izbacili su stvari iz dućana i 

87 Prijevod s njemačkoga: »Samo nam zakoni mogu dati slobodu.« 

zapalili ih. Doleti vojska i svi pobjegnu. Kad vidješe da ništa ne čini, masa 
vikaše: »Živila vojska.« Tada odoše u narodnu kavanu, pobacaše stolice u 
hrpu, izlomiše vrata i to zapališe. Na spomeniku i okolo svijet se je pore¬ 
dao i gledao kako gori. Žene su veselo još dalje bacale stolice u vatru, a 
muški su lopatama i nogama lomili krila od vrata i sve to bacali u vatru. 

Onda ode svjetina uz viku dječurlije: »Dolje vlaške ubojice« k ban¬ 
ci i Ćuku. Cuk je bio začas razrušen. Metalni pokrivači prozora bili su 
kano papir razderani. Banku se je dugo bombardiralo. Lopatom se je hi¬ 
talo gore i kad ova koje veliko staklo razbije, svjetina zaurliče. Velikim 
kamenjem se je lupalo u vrata. Neki bijesni ljudi sasma krvavi lupali su 
šakama prozore dućana, penjali se na vrata, otključavali, silazili i nanovo 
udarali žute žaluzine prvog kata. Kad su gnjev izlili, doleti vojska i svijet se 
je već skupio kod srpskog Sokola i velikim kamenjem udarao u zatvorene 
kapke prozora. Nekako su uspjeli doći unutra i sve nove stolice, klavir i 
ostalo pokućstvo porazbacali su na hrpu i zapalili. Tako je sve izgorjelo. 
Vojska je sve putove zatvorila i onda se je išlo k Zrinjskom trgu gdje su 
dućan Drobca demolirali. U to se proglasi u Zagrebu prijeki sud i svijet se 
je polagano umirio. Zatim odem s gospođom Teschner prema kolodvoru 
(večeru mi je platila kod Jdgernhorna) da otpratimo priležnika njene pri¬ 
jateljice. Danas je položio drugi državni ispit i već ide na rusku granicu. 
Srbin je, a svejedno ide. Bog zna kakove inteligencije, čini mi se, nije: ne 
zna tko je Schonpflug 88 . Sav je kolodvor bio pun vojske i on se je poljubio 
kad je otišao. Teško mu je bilo. I gđa Supanek te Teschnerova plakale su. 
Još neka žena plakala je užasnim gestama da mi se je u prvi mah činilo da 
se grohotom smije. Otpratim ih i razgledamo žarišta. Pokraj Drobcovog 
dućana prođe kočija, a kočijaš reče da kola bremzaju kobasice. Svagdje je 
bilo svijeta, a vojnici čuvahu stražu pred Starčevićevim domom 89 i pred 
kućom Marakovića. Koji kontrasti. 

U prvi mah nisam odobravao postupak demoliranja, a sad vidim da 
je to izljev iskrene naravi Hrvata. Oni znaju da je komesarijat uveden radi 
Srba, da su ljudi koje su oni demolirali velikosrpski propagatori kod kojih se 
je našlo bombi i svoj gnjev su izlili da su im materijal uništili i da tako izraze 
negodovanje. Doduše bilo je tu i ljudi koji su gledali da napune džepove. 
Ljudima samim nisu učinili ništa nažao. Oduševljeni su bili za borbu i vikali: 
»Živio hrvatski kralj Franjo Josip, živila vojska i živila hrvatska vojska« i dr. 


88 Fritz SCHONPFLUG (1873.-1951.), austrijski slikar, karikaturist, grafičar, autor umjetničkih ra¬ 
zglednica 

89 U ovomu će Starčevićevu domu na 2. katu u Zagrebu (nasuprot Glavnome kolodvoru) Ivan Merz 
stanovati sa svojim roditeljima od 1919. do svoje smrti 1928. 

Kritika stavova Gretine majke 

Kad sam otpratio gospođe po kiši, prošla je jedna i digla suknju da 
se je dosta vidjelo. Pošto sam se instinktivno okrenuo, počele su o erotič¬ 
nom, da ću se promijeniti i dr. Bilo mi je teško da to baš čujem od Gretine 
mame koju dosta volim, a vidim da je jedini ovaj erotični element u odga¬ 
janju i u kćeri ubio prirođeni religiozni život u čovjeku, tako da se je mogla 
odlučiti na samoubojstvo ili jasnije rečeno: puštam erotične misli, živim 
od dana u dan, bez molitve i misli na vječnost i život postane bezsvrhan. 
Zašto se ne bi ubio, pita se čovjek u času rezignacije i neraspoloženja i to 
može učiniti. Rastanemo se, odem prema kolodvoru i nađem Malvića i 
Trdakovu. Ona je u crvenom kostimu sjedila s nekim malim gigrlom. Ona 
ga voli. Kad smo bili nasamu, vidio sam da je fanatični neprijatelj Srba, 
a ja sam mislio pošten dečko. No odmah zatim navede stvar na erotično. 
Vidio sam što je na stvari. 

Povratak u Banju Luku 

Uđemo u vlak i dr. Panzal (vojnički) također se je vozio u B. Luku. 
Spavalo se je kako se je moglo. U Sunji izidosmo zbog kave. U Dobrljinu 
saznam da je mama otputovala k meni u Opatiju. U Ivanjskoj iziđem jer je 
tata ovamo premješten. Zdrav je. Prvo smo govorili o mami i ja sam trebao 
sljedeći dan otići u Opatiju po nju, no čekat ću da se neće možda vratiti. 
Ovdje prespavam i sljedeći dan dođem ovamo. Sve je kako je bilo. No voj¬ 
ska se kupi. Mama je sljedeći dan došla vlakom i pričala je da je užasno pre¬ 
trpjela. Nigdje od uzrujanosti nije jela, veselila se da će k meni doći, zapita 
kelnera, a mene nema. Vrati se odmah, sama noseći teške kovčege, bez jela 
k vlaku, morala je sjediti vani i po njoj su gazili, a žene su joj govorile da ju 
je kelner sigurno prevario, da sam još u Opatiji. Ona je plakala što je uzalud 
napravila put i da me neće nikad vidjeti jer joj rekoše da je 1896. pozvana u 
vojsku. Sretna je bila kad se je vratila. Još je sada malo nervozna. 

Banja Luka, 3. VIII. 1914. - (17 g. i 8 mj.) 

Situacija u Banjoj Luci nakon izbijanja rata 

Rat je Srbiji naviješten i zato hoću prikazati kolorit grada u ovo doba. 
Rezerva i regruti dolaze iz sela vlakovima i kolima. Oko 4.000 seljačkih 
kola skupilo se na banjalučkom polju i svaki dan odilaze spram Mostara. 
Regruti i rezerva porazmješteni su u realci, djevojačkoj školi i pravoslavnoj 
školi. Seljaci su oko crkve i sad pjevaju, sad idu po hranu, a sad se imena 
zapisuju. Među njima su Bogdan Babić, Poljokan, Izrael itd. Prekjučer su 
ovi otputovali u Gradac. Pošto se je našlo bombi i drugih kompromitira- 
jućih stvari u Srba te pošto su neki veleizdajnici, to je u gradu velik broj 
Srba zatvoren. Organizacija odcijepljenja od Austrije bila je uzorna. Istom 

sada se je našlo materijala iz kojeg izlazi da bi jednog dana svi ne-srbi bili 
ovdje poklani. Zarić, Mirković, Dabić, Glušac, Pop ovi ć, Kostić i dr. kao 
Škarić zatvoreni su. Dapače dr. Kumanović, naš direktor za kojega je svat¬ 
ko držao da je lojalan, zatvoren je radi veleizdaje. Zna se da je on znao za 
Skupštinu na dan Zrinjsko-Frankopana (30. IV 1914) i da je nije prijavio. 
Pošto je ta skupština bila anti-dinastična, to vođe Jarakula, Kurtagić, koga 
dopremiše iz Vlasenice, leže u zatvoru. Jarakula je htio navući Hrvate, a 
Srbima ni jednoga nije rekao. Nije mu uspjelo. Biirger leži nevino. On nije 
mislio da je »Jugoslavija« antidinastička. On je bio samo za ljubav između 
Srba i Hrvata, a nije mislio na Veliku Srbiju. Pošto je rekao da se slaže sa 
Srbima, misleći da su oni dinastični, to leži radi veleizdaje. Pripravan je i 
umrijeti, kako vidim. Kučinića je pretražilo po Jarakulinoj optužbi, ali se 
u njega nije ništa našlo. Ostale neke đake je ispitalo, a Tomjanović, koji je 
bio na tajnim sjednicama Jugoslavije (četiri su se održale, kako sam čuo), 
rekao je sve, tako da je uvukao time i mnoge profesore. 

Razvoj domaće ratne situacije, angažiran u Crvenom križu 

Oduševljenje za rat je veliko. Naša vojska je bombardirala Beograd 
i već ušla u Srbiju. Ima već mnogo zarobljenika. Rusija je počela mobili¬ 
zirati, a Njemačka joj navijesti rat i mornarica već bombardira Libavu. 90 
Nijemci su silno energični. Eto i ako je to pravedan rat, koji hoće da po¬ 
litiku Srbije navede na drugi put, a ne k nazoru Austrije, drugi se mora 
umiješati. Pravda je uz nas, Bog će nam dati pobjedu. Đaci Hrvati - obiju 
konfesija - te Zidovi, oduševljeni su protiv Srbije. Oduševljeno se javljaju 
kao dobrovoljci žandarima i policiji. Cestom stupaju s ostalim Hrvatima s 
puškom na ramenu, a duge bajunete gledaju u zrak. Na lijevoj ruci im je 
crno-žut znak (Verešćagina slika). Oni koji se nisu javili vojsci, upisali su 
se u Crveni križ. Ima tu i mnogo gospođa. Ja sam dodijeljen pošti Crvenog 
križa. Jučer je ovamo došlo hrvatsko domobranstvo. Dođe vlak, a đaci i 
drugi Hrvati na peronu zapjevaju Lijepu našu..., te zaviču: »Živio.« Vojnici 
su se odazvali. Gospojice su ih posipale cvijećem. Oberst Schnitzler po¬ 
zdravi ih i preda im grad u ruke, a načelnik ih pozdravi i zaželi im da se 
ovdje osjećaju kao kod kuće. Pjevala se je Carevska , 91 Oj Hrvati, Drina 
vodica (Sumi Marica ) i vikalo: »Abzug Petar opančar, u kokošnjak, piličar, 
ušljivi« itd. Vojnike se pratilo i sve se je cestom manifestiralo protiv Srba, 
protiv »vlaškoj propagandi«, »bombašima«. - To je bilo i previše. Glupe 
ženske s kilometarskim jezicima derale su se bez srca. Ljepše bi bilo da su 


90 Libava, grad u Latviji 

91 Carska himna Gott erhalte, Gott beschiitze (hrvatski: Bože živi, Bože štiti) čija je melodija identična 
njemačkoj himni, a skladao ju je 1797. Joseph Haydn, po motivima hrvatske gradišćanske pjesme 
Vjutro rano se ja stanem. 

se pjevale samo patriotske pjesme i sa svetom ozbiljnošću viknulo: »Dolje 
Petar i velikosrpski propagatori.« Čulo se je također: »Živila Njemačka 
i Wilim, a dolje Baćuška.« Manifestanti su pošli načelniku i vikali mu: 
»Živio hrvatski načelnik.« On ih je pozdravio i rekao da budu tolerantni 
spram Srba. Onda se je Kučinić obratio Muftiji i istakao slogu katolika i 
muslimana koji su jedan narod s dvije vjere. Muftija istakne lojalnost caru. 
Carevska se zapjeva sigurno po dvadeseti put (prije se je pjevala pred 
Balkanom i Bosnom itd.J. Odem s jednim klerikom - imena mu ne znam 
- i njegovom sestrom kući. Čitajući u Hrvatskoj prosvjeti članak Autos 
sacramentales došao sam na sjajnu misao. 

Banja Luka, 6. VIII. 1914. - (17 g. i 8 mj.) 
Ratni plamen zahvaća Europu 

Svijet gori - vrag trijumfira. Oduševljen sam jer se borim za svetu 
stvar. Mi smo navijestili rat Srbiji radi vlastite obrane - inače bi oni nas ra- 
zrovali u nutrini. Politika ruskih nacionalista kojima je nacionalizam vjera 
pristaju uz politiku Srba koja bi Monarhiju htjela da rastruje i tako oslabi 
snažnu Njemačku. Njemačka - car Vilim 92 - iz pravednog interesa svog 
naroda i iz nibelunške vjernosti pristaje uz Austriju. Francuska i Engleska 
odavno zavidne razvitku Nijemaca jedva dočekaše i spremiše se da na nju 
udare. Francuska je provalila u Elsas bez navještaja rata i zauzela tri oma¬ 
nja mjesta. Kad se čita razloge koje Poincare navodi, vidi se da je samo 
sklepano i pisano bez srca. Ubili su Jauresa, socijalističkog vođu koji je bio 
za pravedan mir. Njemačka vojska prošla je kroz Belgiju, a Englezi kažu, 
tobože radi toga oni naviještaju rat. Da je stvar naša uistinu pravedna, vidi 
se iz govora Vilima, koji je tako jednostavan i tako pun sadržaja i koji se 
uzdaje u Boga. Poincare Boga nije ni spomenuo. Nijemci su bombardirali 
Libavu i ušli u Rusiju, mi uspijevamo protiv Srbije, ali točnih vijesti još 
nema. Uz nas su Rumunjska, Turska i Japan. Italija je neutralna. Sovinizam 
Francuza - iako ih jako volim - vidi se što je jedan francuski liječnik s dva 
oficira htio inficirati bunar u Metzu s bacilima kolere. »Kultura!« Nepri¬ 
jateljski aeroplani i zrakoplovi viđeni su u našoj zemlji. Rusija je izgleda 
nama rat navijestila. Kod Sime Milanovića našlo se je bombi - tko bi re¬ 
kao! Tako je to bio fin dečko. Bože Veliki, molim Te pobjedu našem pra¬ 
vednom oružju. Ono što ima ništavosti i među nama, to spali! 

Banja Luka, pon., 17. VIII. 1914. - (17 g. i 8 mj.) 
Daljnji tijek ratnih zbivanja u europskim zemljama 

Od Bog zna čega, sam ne znam zašto, nisam tako dugo pisao. Kad čo¬ 
vjek ima najmanje posla, najteže nađe vremena. Mi živimo u doba velikih 

92 Car VILIM II. (njem. Wilhelm II.), 1859.-1941., posljednji njemački car i pruski kralj. 


83 



događaja, ali pravo reći doba velikih događaja ne postoji. Vrijeme ide i ono 
razvija prilike. Vremenom se narodi materijalno i duševno dižu, polako 
nastaju ekspanzivne težnje, dođe do rata, vremenom se ovaj svrši, mnogo 
zlo se spali, novo dođe itd. Svaki dan, svaka sekunda je nosilac velikih 
događaja. Ratovi su samo tako reći eksplozija i sazrijevanje onog dozrije¬ 
vanja kroz sekunde. Europski je rat. Mi ratujemo s Rusima i već smo 70 
km u njihovoj zemlji. Tko bi se tomu nadao. Svatko je mislio da će Kozaci 
prodrijeti na naš teritorij. Srbi su rekli: oni su za tri dana u Beču. Istom 
ovih dana počela je ulaziti naša vojska u Srbiju. Do Valjeva je došao jedan 
dio. Jedan dio vojske išao je kroz Albaniju. Došlo je do krvavih okršaja kod 
kojih je s obiju strana mnogo stradalo. Srbi otruju bunare iza sebe. Barbari! 
No bijes naše vojske će se zato povećati. Čudnovato, nitko se nije nadao 
da je Austrija tako snažna. Pravedna stvar i uistinu etički visoka osoba 
vladareva učinila je Austriju složnom. Rumunji su se s Mađarima, Česi s 
Nijemcima pobratili. Ako Austrija nakon ovoga rata ostane tako složna kao 
što je sada, ona je više postigla nego da je zauzela deset Soluna. Nijemci 
snažno i energično napreduju s obiju strana. Kod Muhlhausena i Legardea 
potukli su Francuze, a Liege su zauzeli. Bilo je mnogo krvi i novine pišu 
da su se Francuzi i Belgijanci životinjski ponašali. Ubijali su liječnike i 
ranjenike. To su radili šovinisti; ipak su Francuzi velik narod. Nisam se 
nadao da će njemačka vojska koja ratuje na tri strane - da će svuda na¬ 
predovati. Ratne lađe su bombardirale Fibavu, jedna mala pasadirska lađa 
došuljala se je čak do Temse i postavila mine, a u Sredozemnom moru su 
dvije njemačke lađe bombardirale Golben i digle u zrak velike ratne lađe. 



Banja Luka - rijeka Vrbas. U pozadini Gradski most preko rijeke. 
Desno kula i dio zidina banjalučke tvrđave Kaštel. 

Naša ratna mornarica još nije započela. Dunavski monitori su se istakli 
bombardirajući Beograd uz pomoć aeroplana. To je otprilike sve. Pobjeda 
je na strani pravde. 

Poljska se je skoro oslobodila. Đaci sa sviju strana javljaju se u dobro¬ 
voljce. Naš je car izdao proglas poljskom narodu u kojem govori da ga je 
došao osloboditi iz azijske barbarštine, ispod one vlade koja je sve slobodo¬ 
umnije duhove stješnjavala i tjerala iz zemlje (Dostojevski, Gogolj, Gorki). 
Lij ep je proglas izdao jedan ukrajinski poslanik koji govori o boju kulture 
protiv barbarštine. Rusi ugnjetavaju njihove narodne osebine, zabranjuju da 
se njihov najveći pjesnik Šefčenko slavi itd. Engleski političari osim Greya 
govore da ratuju uz zle. Profesori Oxforda i Cambridgea izdali su manifest 
u kojem izražavaju užas da se ratuje s nacijom blizom Englezima čija se 
znanost i kultura prenaša na englesko tlo itd. Italija je jučer navijestila rat 
Francuzima i Englezima. Njemačka će s njom morati lovor dijeliti. 

Odmor, književnost, religija koja uzdiže, kolege u zatvoru 

U zadnje doba vozao sam se na lađi i kupao sam se. Bio sam u Šargov- 
cu na vršidbi. Češće sam s malom i Viktom. Čitam Sveto pismo, Shakes- 
pearea i Turgenjeva ( Dim) . Sve za zabavu. Užitak je velik u ovom. 

Katkad se sam sebi pričinim gadan: jedino me utješi i iza takvog 
dana dignu religiozne misli kad ležim. Religiozni život. Misao na Vječnost. 
Smrt, Ljubav je nešto veliko. Jedina skepsa užasnom ironijom hoće da 
jednostavnim osjećajem razruši ono najviše u čovjeku. 

Moji kolege bile su dugo u zatvoru. U Milanovića se bombe nisu našle 
kako se je govorilo, no jučer ga je narodna straža in flagranti uhvatila u 
nezgodnom stanju i kroz grad ga odvela s njom. Nije on jedini takav od do¬ 
brih. Incoherence de l'ideal , 93 - Biirger i Jarakula su još u zatvoru. Jarakula 
se ne smatra krivim (1), Btirgeru nije teško, ali roditelji plaču. 

Banja Luka, nedj., 30. VIII. 1914. - (17 g. i 8 mj.) 
Stanje na bojištima, borba za Istinu 

Dugo već ništa ne pisah, iako već odavna osjetih potrebu da se saop¬ 
ćim. Ono što se je kroz dvjesto godina nakupilo, došlo je do eksplozije. 
Borba za Istinu. Plamen, bura, gruvanje topova, no Ona će pobijediti. Ako 
se i Poljaci, Ukrajinci i ostali podjarmljeni narodi sad ne oslobode, to će 
malo kasnije. Boj je kakav zemlja dosada nije vidjela. Nijemac i Francuz se 
kolju. Namur je junački zauzet i Nijemci uspijevaju protiv Francuza. Bel¬ 
gijanci su nečovječni. U Srbiji smo uspijevali. Flrvati su se iskazali, zauzeli 
Šabac i Valjevo. Kod Višegrada su također potučeni. No rat sa Srbijom 
napuštamo i idemo na Rusa. Lijevo rusko krilo prodrlo je u Austriju, a 

93 Prijevod s francuskoga: nedosljednost idealu 

desno je suzbijeno kod Krasnika. Velik je boj, traje to četiri dana, a još se 
nije svršio. Sutra će se možda već znati. 

O etičnosti ratovanja, o moralnosti samoobrane 

No nameće mi se pitanje, nije li rat u svakom slučaju neetičan? Nije 
li to zlim sredstvima postići dobru stvar? Kada netko na mene navali i 
hoće da me duševno i tjelesno smrvi, imam se pravo braniti da taj zločin 
zapriječim. Poljaci se dižu, to je samo samoobrana. Rat je u ovom slučaju 
svet. Nakon ovoga rata Rusija se mora iskristalizirati. Što je nenaravno na 
njoj mora se raspasti. Onda će istom nastati prava Rusija, ona koja ima 
tako velike reprezentante. Bit će bolja vlada koja neće protjeravati slobo- 
doumnike. 

Osvrt na pročitana djela 

Vrijeme sam proveo u sam ne znam u čemu; novine se čitaju. Neko 
vrijeme svirao sam glasovir, a otkako sam zaposlen u Crvenom križu, pre¬ 
stao sam. Turgenjevljev Dim sam pročitao i iz svega izlazi da je Turgenjev- 
ljevo; no djelo se ne može, uz svoje ljepote, usporediti s Plemićkim gni¬ 
jezdom. Motiv demonske ljubavi na nekim je mjestima previše precizno 
obrađen. No uza sve to je sjajno obrađen, kao u svim djelima, onaj veliki 
1 Veltanschaung 94 , mustra i poezija života. Npr. nakon mnogo godina se 
vide, ne može da se sjeti tko je. Upoznaje se opet. Tehnika realističnog 
romana je uspjela. Demonska ljubav mora dati mjesta jednostavnoj. No, 
opet je unutra ona Turgenjevljeva karakteristika: žensko je jače od muš¬ 
kog. Obje glavne junakinje: Irina nakon ljubavi živi u sjaju, ali nema više 
odabranika, a Tatjana je još nakon sloma s Litvinovim ostala njemu odana. 

Usporedba Franjićke s Gretom 

S malom se katkad sastanem. Sve više uviđam da nije za me. Ona 
je dobrih svojstava, ali nema onog duševnog elana, onaj široki pogled na 
svijet koji tražim. S Gretom sam mogao čitati Schillera, razgovarati o hi¬ 
storiji i o uopće svemu, ona je sve razumjela i dapače je neke stvari bolje 
znala nego ja. Bila je načitana i slobodna je bila u svijetu. Takvih djevojaka 
je malo. Mislim da će se veza, ako se to zove veza, polako razvrći. Za 
njom sam letio, ne - gledao sam da je nađem, pa da se razgovaram, a kad 
smo se sastali, govorilo se o stvarima bez ikakvog značenja. Danas poslije 
Mise - ne znam ni sam zašto - reče mi da imam tanke noge kao Šandor. 
Čudnovato glupo. Baš se od nje nisam nadao da će početi o tijelu govoriti. 


94 Weltanschaung (njem.) - svjetonazor 

Duševne borbe i napasti, želja za ispovijedi i pričesti 

Napasti navale užasno, no molitva me drži. U Svetinji nad svetinjama 
(Rabindranath Tagore) - u srcu mom je nepokolebljiva vjera. Skepse ima. 
Vječit je boj. Znam da nisam savršen, grijesi me bodu, ali ne znam koji 
su. U času kad zlo učinim vidim da je zlo, ali kasnije opet zaboravim i isto 
učinim. Da je ovdje kakav inteligentan ispovjednik da mu se saopćim, da 
me on razumije i da me upozori. Gledat ću da odem na ispovijed prije 
polaska i da primim Tijelo za okrepu u budućem životu. 

Pajić je pisao. Možda će doći. Ante moj piše. Kaže da se je oporavio. 
Iz svakog retka i uopće iz svega se vidi da je to onaj Ante. Dobri Ante. 

Banja Luka, utor., 1. IX. 1914. - (17 g. i 9 mj.) 
Stanje na bojištima Poljske, Ukrajine i Rusije 

Užasan se boj bije. Čovječanstvo ga još nije doživjelo. Radi se o egzi¬ 
stenciji Monarhije. Lanci Poljske i Ukrajine valjda već pucaju. Ili još nije 
tome došlo vrijeme. Zar ćemo za korak natrag u historiji?! Rusi valjda neće 
pobijediti i podjarmiti. Trebalo bi inače opet koje stoljeće da se od njih 
oslobodi. Naša vojska je dobra, a svijest da se borimo za pravednu stvar nas 
tjera. Ako Bog da, pobijedit ćemo. Evo što piše u novinama. 

Banja Luka, 11. IX. 1914. - (17 g. i 9 mj.) 
Ratna zbivanja u Rusiji, odlazak u Vojnu akademiju 

Sutra idem u Akademiju. Pročitao Dim. Sjajan. Nešto o njemu napi¬ 
sao. Rusi u Lavovu. Beograd razoren. Govorio s ranjenicima. Rat je užas. 
Trebalo bi sve ruske potentate smaknuti. Ruski je narod dobar i protiv rata 
je, a oni hoće klanje jer ne idu u rat. 



Gospodska ulica u Banjoj Luci po kojoj je Merz 
često šetao s kolegama. (Vidi Dnevnik 7. III. 1914.) 


87 







NA VOJNOJ AKADEMIJI 
U BEČKOMU NOVOM MJESTU 
1914. 


Nakon mature po želji roditelja Ivan se upisuje na Vojnu akademiju u Beč¬ 
komu Novom Mjestu. Život u Akademiji ispunjen je nezadovoljstvom i mnogim 
nutarnjim borbama, što nalazi odjeka i u njegovu Dnevniku. Posebno trpljenje 
uzrokovala je velika razlika između njegovih težnja za duhovno-kultumim vri¬ 
jednostima kojima nije mogao udovoljavati i grube vojničke okoline u kojoj se 
našao. Na Vojnoj akademiji bio je Ivan na velikoj kušnji. Nije mu bilo teško 
učiti, vježbati i red držati. Teško je podnosio grubost i nemoral s kojim se ondje 
sukobio i koji su dnevice vrijeđali njegovu vjeru i poštenje. Nije se mogao po¬ 
miriti s mišlju da će čitav život morati provesti u poslu za koji nije imao volje. 
Svoje boli i sumnje povjeravao je najprije Dnevniku, zatim bivšemu profesoru dr. 
Marakoviću i konačno roditeljima. Kako nije imao nikakve volje za vojničkim 
zvanjem, uz suglasnost roditelja nakon tri mjeseca pred Božić iste godine napu¬ 
šta Akademiju na kojoj je boravio od 12. IX. do 22. XII. 1914. 


DNEVNIK 21. IX. 1914.-22. XII. 1914. 

Bečko Novo Mjesto, 21. IX. 1914. - (17 g. i 9 mj.) 
Početni dojmovi boravka u Akademiji 

Već sam u životu skok učinio. Pošto sam stupio u vojnu akademiju, 
znači da moram postati dobar vojnik. No sa mnom je to sasvim drukčije. 
Volju za vojništvo nisam nikada imao, ali da olakšam život roditeljima, 
stupio sam ovamo. S ovim postupkom sam si izabrao dvije dužnosti koje 
ću bezuvjetno činiti: moje daljnje literarno i umjetničko izobražavanje te 
vršenje vojne dužnosti. Vojnik sam rado, ali ovdje nisu pravi vojnici. Ideal 
njima nije nikakva nedostižna stvar, nego život za cara. Da car radi krivo, 
oni bi bili njegovo oruđe, njima ideal nije Bog. Uopće oni preziru religiju 
i to je naravna stvar jer je ne poznaju. Većinom su oni Oberrealschuleri 1 i 


1 Oberrealschuler (njem.) - učenik Visoke realne škole 

nisu dobili nikakvoga moralnog odgoja. 
Među njima doduše ima nekih koji kažu 
nije lijepo u kavane ići, nego oficir mora 
imati svoju sporednu struku, no ti ne znaju 
zašto je to, ne misle na prolaznost, na Stvo¬ 
ritelja tih krasnih prirodnih zakona. 

Nedostatak duhovnog 
života, vjera mu slabi 

Već sam mnogo pisao i neke su karte 
ispunjene mržnjom prema ovome. I ja sada 
vidim užasnu stranu ovoga, ali zagristi u sve 
neću. Vjera moja izgleda da je slaba, misao 
na ono lijepo, uopće religiozni život kao da 
umire. To je zato što nemam društva s kim 
da se o višim stvarima zabavljam. Ispovijed 
koju bih toliko želio ovdje, kao ni Pričest, 
ne mogu primiti. Sam ovdašnji svećenik je 
nedubok. U crkvi kaže da su za vojnike ove 
tri stvari: krepost, marljivost i religija. Kao 
da je vojnik drugi čovjek. Krepost, marlji¬ 
vost i religija, to je nelogično. Religija sve kreposti sadržava. Jedan se je 
akademičar ubio. Nije čudo da se je samo jedan ubio. Njima je ideal biti 
vojnik, zašto, kako o tome se ne misli. Kad taj ideal iščezne, ne znajući što 
je svrha životu, neće više da živi. Život nije uživanje nego žrtva. 

Bečko Novo Mjesto, 14. X. 1914. - (17 g. i 10 mj.) 
Razočaranje nad moralnom pokvarenošću 

Dugo nisam pisao. Prošlo je već 14 dana, a ja sam dobio pojam o ži¬ 
votu. Nikako se nisam nadao da može biti ovakvih ljudi. U prvi mah sam 
se zgrozio svemu, dapače sam i plakao. 

Bečko Novo Mjesto, 15. X. 1914. - (17 g. i 10 mj.) 
Sukobi s nekulturom okoline 

Da, upravo kad sam jučer pisao, prekinuli su me užasnom ironijom 
i napadajima, dosta vješto izmišljenim, da se sam katkad nisam mogao 
izvući. Danas se sam tome čudim jer su napadaji bili užasno plitki. Da¬ 
pače, kad sam govorio, pretpostavljajući da znaju fundamente kulturne 
historije, da nam ideali moraju biti egalite, fraternite, liberte, 2 skočiše na 
me i kažu da su plodovi ovoga revolucija. Ne priznaju ni jednu stranu revo- 



Ivan Merz - pitomac 
Vojne akademije 
u Bečkom Novom Mjestu 


2 Prijevod s francuskoga: jednakost, bratstvo, sloboda 

lucije. Dapače, ništa im nisam mogao dokazati. Sa sažalnim pogledom me 
i najgluplji gledaju što sam rekao da je rat bestijalizam i da sam protiv rata. 
Kad sam im spomenuo Bertu Suttnerovu 3 , nijedan za nju nije čuo. Vojna 
visoka škola i tako malo znaju! No sve da su oni za rat i protiv Vjere, opet 
bi čovjek rekao to je disputa oko kulturnog pitanja i oni, pa i ja, težimo za 
dobrim. No »drvo će se poznati po plodovima«. 

Pokvarenost akademičara 

U najuzvišenijim časovima najbolje izbija niskost ljudi. Bio jeAusmu- 
sterung. 4 Oficiri se zakleli da će žrtvovati sve svoje Bogu, caru i domovini, 
a svi se kolege napiše skoro kao životinje. Tu se psuje Bog na hrvatskom, 
govore se svinjarije, bljuje se i pljuje po podovima. Nekoliko ih sjedi na 
podu i iz boce loču šampanjac. Da, to su oni isti koji su mi se jučer rugali 
što latinski učim, što težim za nematerijalnim. No, kako je ovdje, sve ne 
mogu opisati. Da sam mogao voditi dnevnik redovito, vidjelo bi se kako 
sam u početku trpio i plakao zbog ove pokvarenosti. Najveće zlo je non- 
šalansa. Da se svojih zala iskopaju, tjerao bih ih da neumorno rade. Rad je 
potreban. 

Ipak uspijeva čitati književna djela 

Alma Mater Teresiana, rekao je Belmont u govoru. Ovdje postoji 
samo zlo. Ognjište je nemorala i propasti Austrije. Ne držim da će se ljudi 
popraviti. Da se makar plemenito uzdrži ono što još sada teži, valjalo bi 
stvoriti snažne i jake klerikalne organizacije. Bez njih nema ništa. Za ovo 
vrijeme što sam ovdje prilično sam uradio. Umoran nakon vježbe, svršio 
sam dio analize Dima, pročitao Turgenjevljeva Konig Lear der Steppe, ne¬ 
što iz Brunetijerova Balsaca i jedan iz Langescheidta. Ljubi sam pisao i 
on mi je poslao adrese Turgenjeva iz kojega se na maturi prevađalo te Die 
Kunst zu beten 5 . S ostalim kolegama se marljivo dopisujem. Moj Ante 
primljen je u vojnike. Kad pomislim kako je on dobar i plemenit, a kakvi 
su ovdašnji moji kolege. Plach, Kohler i Kratena bili su na granici u Schul- 
zenpanu. Konig u nedjelju dolazi ovamo... 

Posjet grobu Zrinskog i Frankopana 

Iza ove gnjusne okolice bilo mi je ugodno i toplo kad sam s Kovačevi- 
ćem pohodio grob Zrinskog i Frankopana. Ide se kroz aleju lipe, a s desna 
i lijeva na nju su aleje cipresa i sa strane ovih su grobovi s natpisima. » Hier 

3 Bertha von SUTTNER (1843. -1914.), austrijska književnica. Zalagala se za mir u svijetu i dobila 
Nobelovu nagradu za mir 1905. godine. 

4 Ausmusterung (njem.) - stavnja, vizita (vojno-medicinski izraz za pregled mladića za prijem u vojsku) 

5 M. J. SCHEEBEN, Die Kunst zu beten - Umjetnost moljenja. Ovu mu je knjigu preporučio njegov 
bivši profesor dr. Lj. Maraković i Merz si ju je nabavio i s velikom duhovnom korišću čitao za vrijeme 
boravka u Vojnoj akademiji. 

liegt die Familie..., Friede...« Zapitam grobara gdje su njihovi grobovi, a on 
nešto stade da bunca u dijalektu o nekom Artilleriemajoru. Čovječe, oni 
hrvatski junaci Zrinski i Frankopan, gdje oni leže? » Wie , une? « »Franko- 
pan«, ja ću mu. »A ja Františpan«, pa nas odvede onamo. Grob je na kraju 
aleje, već kod zida. Crni dim suklja iz tvornice s one strane zida, a aero¬ 
plan iznad glave klepeće. Grob je jedna ploča s latinskim natpisom: Ossa 
Zrinskog, bana Hrvatske i Frankopana 6 . Sve je na latinskom, a na grobu 
uvenuo vijenac s nekom krpom na kojoj se još vide tragovi boja hrvatske 
trobojnice, sjeća da su dobri ljudi ovdje bili i svojim junacima učinili ljubav 
koja se još kostima može iskazati. Ispod lipe i cipresa u večernjoj rumeni 
koja se miješa s crnilom dima počivaju njihove kosti. Slava vam, pošteni 
Hrvati, i kameno će srce procviliti kad vidi kako dobri ljudi stradaju! No, 
ne, stradali nisu, oni žive još u uspomeni poštenih Hrvata: iz njihove krvi 
su procvali i procvast će cvjetovi i ruže. Odem s Kovačevićem od groba: 
on je salutirao i rekao mi da izmolimo »Oče naš« za te junake. Iziđemo iz 
groblja, već je tama nastala, a na prijedlog Kovačevića uđemo u starinsku 
crkvu. Žuto večernje svjetlo je treptjelo: u slabom svjetlu razabirale su 
se samo paralelne sjene, vrhovi klupa. Iza crkve sretnem jednog Hrvata i 
Kovačević, koji je malo prije predložio da izmolimo Očenaš, naslađivao se 
je na »sablažnjivim anegdoticama« toga Hrvata. 

Mama ima danas imendan. Dobra mama i dobri tata. Vole me, a 
volim i ja njih i iskreno sam im svoj položaj opisao; ne spominju da će me 
odavde izvaditi. Ja ću uteći. S Bogom - dosta za danas. 

Bečko Novo Mjesto, 24. X. 1914. - (17 g. i 10 mj.) 7 

U zatvoru 

Evo me u zatvoru. Baš me je neki kapetan izružio što sam mu re¬ 
kao da je dozvoljeno ovdje učiti jezike i on mi je uzeo Dim, Lohengrina i 
Brunetierea što sam ponio da ovdje čitam. No, svejedno sam ga opet na¬ 
samario jer u hlačama imam Die Kunst zu beten i čokolada. Time se baviti 
nije mnogo ni dva dana. Moliti se i sjediniti s Bogom, to je djelo čitavog 
života. Ali eto, sada uđe soldat šesnaeste regimente, Hrvat, i mi se odmah 
osjetismo blizu. I on kaže da je zbog ovoga kapetana dosta odsjedio. (...) 

Koristi zatvora 

Ma, u ovom zatvoru divno se osjećam, no kad pomislim da se Konig 
sada u vlaku vozi i uskoro će prispjeti u Novo Mjesto, grad krvi, a mene na 


6 Ossa (lat.) - kosti Zrinskoga, bana Hrvatske i Frankopana 

7 Ovdje započinje 1A bilježnica Dnevnika I. Merza koja obuhvaća kratko razdoblje od 24. do 26. X. 1914. 
U to je vrijeme Merz bio u zatvoru u Vojnoj akademiji pa je svoje dnevničke bilješke pisao u posebnu 
malu bilježnicu koja je naknadno nazvana 1A, ali je sastavni dio prve bilježnice njegova Dnevnika u 
koju nastavlja pisati nakon izlaska iz zatvora. 

Vojna Akademija u Bečkom Novom Mjestu u kojoj je Ivan Merz 
proboravio tri mjeseca. 

kolodvoru nema. Još mi je on telegrafirao - naravno na moju uputu: »Do¬ 
lazim u subotu navečer zbog hitnih obiteljskih neprilika.« I ova ovdašnja 
gospoda nemaju toliko srca da me puste i da saznam koju vijest o svojim 
roditeljima. Knjige koje je ponio sa sobom mora natrag ponijeti, a mama 
i tata koji su jedva čekali da o meni čuju koju riječ od očevica, ostaju pre¬ 
vareni. Svejedno, trpjet ću malo i neka pretpostavljeni na mene navaljuju, 
ostat ću u duši opet veseo. 

Kritička analiza svojih postupaka 

Jedino se rastužim i teško mi bude kada vidim da učinim nešto zlo. 
Netko me ljuti i ljuti, a ja u ljutnji za njim bacim stolicu i sam ne znam 
kako to, nazovem ga svinja. Bože, daj da se tako što više ne dogodi! Onda 
sam jednom slagao govoreći g. kapetanu Slusarezu da nisam znao da se 
ide na bataillon-inspekciju, a u istinu bilo mi je dosadno ići na nju; i to se 
neće, ne, ne smije nikada dogoditi! Bilo je i mnogih drugih stvari i osjećam 
da bih trebao otići na ispovijed da težinu grijeha saspem; želja, vruća želja 
me vuče Onome koji je tako dobar i pravedan, tako mio i da ga blagujem. 
Gdje ću ovdje, kako ću; kad budem otišao na univerzu - daj Bože da odem 
- moći ću do toga doći s našim đacima. To će biti društvo, dobro i pleme¬ 
nito koje vodi jedna misao, a koje se ne valja poput životinja u blatu koje 
svojom bezobzirnošću zabacuje sve veliko, i narod, državu i čovječanstvo. 
I zbog ovih ljudi ja tu sjedim i opet mi je milo da sam tu, makar sam od 
njih udaljen i makar znam da zbog plemenite stvari trpim. 

Vojska, patriotizam, (ne) moral 

Ali da, u vojsci sam. Što je vojska? Ona treba da je nositelj patriotiz¬ 
ma!? A tko je nositelj patriotizma?! Svakako ne onaj koji svoje strasti ne 
može pobijediti! Mila moja i muška Austrija: ako takvi i nadalje budu bili 
nositelji patriotizma, mi idemo stopama Rimljana. Francuska već znatno 
slijedi Rimljane. Žalibože, toliki narod i zbog tako gadnih pojedinaca mora 
propasti. I Nijemci polaze za njima. Sjajno pobjeđuju. Kulminaciju su po¬ 
stigli. Snaga naroda još je jaka, ali djela? Daj, Bože, da bude dobro! 

Moralno stanje mile Hrvatske i njezina misija 

A što mi radi moja mila Hrvatska? Žalibože gledam, gledam. Svjetska 
povijest ne uči da pesimistički gledam, iako u svjetskoj povijesti vidim 
samo jedan religiozni borbeni motiv: borba za pravednost i istinu. Borba 
za i proti Boga, borba zlog i dobrog elementa, kako mitologije kažu. Narod 
Hrvatske, te Bosne, još je nepokvaren. Nadamo se o njemu najboljemu. 
Dobri i pošteni ljudi. Folklor mu je lijep. Narodne pjesme prve su na svi¬ 
jetu. Ali gradovi Hrvatske i Bosne pokvareni su strašno. Iz Europe mnogo 
zla dolazi. Dapače, hrvatska narodna umjetnost se zaražava erotičnim, bo¬ 
lesnim, modernim strujama; također Meštrović 8 . Doduše, mnogo dobra 
ulazi: Turgenjev, Nelson, Ljermontov, Manet, Courbet, Corot. Od Nije¬ 
maca dolazi mnogo korisnih stvari za iskorištavanje zemlje. Pokvarenost 
će iz gradova ući u sela i zbogom Hrvatska! Ne, u crven-bijeli-plavi ako 
upletemo gorući križ koji će sve zlo uništiti, a dobro rasvijetliti, onda će 
Hrvatska svoju ulogu u svjetskoj povijesti izvršiti. Daj Bože! 

Ratujemo s Rusima. Veliki narode, dok se cezarizam velikim gromo- 
tom sruši, za Te će doći dani svjetla. Ratuješ i plivaš u krvi za svoje tirane. 

Bečko Novo Mjesto, nedj., 25. X. 1914. - (17 g. i 10 mj.) 
Osvrt na boravak u zatvoru 

Eto upravo sam 24 sata u zatvoru. Smijem se sam sebi. Taj bi me 
zatvor trebao popraviti, a dotle mi je bolje nego obično. Toliko koliko sam 
danas dobio hrane u Akademiji još nisam dobio. Vojnici su donijeli toliko 
da nisam mogao pojesti; a Hrvat vojnik koji me je zavolio donio mi je u 
četiri sata žemičku, a poslije toga žemičku s kruhom. Baš su dobri ti Hrva¬ 
ti; vole svakome ljubav učiniti. S njim sam govorio o saboru, poslanicima, 
Mađarima. On misli kao i svi Hrvati, priča mi da ovdje u Akademiji ima 
dosta Hrvata; naravno, sve ih pozna jer su bili u zatvoru! 

Spavao sam na klupi razmjerno vrlo dobro. Jedan sat sam se šetao 
pod nadzorom kapetana. Preda mnom se je ispričao kako jučer nije mislio 


8 Ivan MEŠTROVIĆ (1883.-1962.), hrvatski kipar svjetskoga glasa. Vidi Merzove komentare o 
Meštroviću na str. 401-403 ove knjige. 

da jezike i djela zapostavlja, nego kaže da su vojniku ovi samo za zabavu. 
Zato mi je poslao svu silu vojnih knjiga. Metnuo sam ih u ormarić. Dok 
od roditelja ne dobijem pozitivan odgovor, neću se gnjaviti. Popodne sam 
dobro spavao. Ovjekovječio se na vratima pjesmama, sklepavao stihove, 
šarao, razgovarao se po prozoru sa zatvorenim Oberrealschulerom. Najviše 
vremena čitamo sam Die Kunst zu beten. Tu knjigu čitam po drugi put. 
Isprva mi se nije činila Bog zna što, ali čim je više studirah, osjetio sam 
finesu logike i piščeva religioznog osjećaja. 

Upravo je ušao vojnik i prekinuo me u pisanju. Zapitam ga zna li 
pisati? Išao je četiri godine u školu i uze olovku, smoči je i napisa nešto 
telegrafski. Znade perfektno telegrafirati. Dapače, njegova sestra mu piše 
telegrafirane listove. Kako li su spretni ti Hrvati! Običan seljak pa tako 
bistro rasuđuje. U ovom Hrvatu, kao što kaže Đalski u Starom panduru, 
vidim sudbu Hrvatske. Kaže: »Da sam ostao kod regimente, bio bih ka¬ 
plar, a ja neću da drugima zapovijedam, ja volim slušati.« 

Opet je unišao i donio žemičku sa šunkom i kad sam ga uvjerio da 
sam sit, reče: »A ja sam mislel da ste gladan.« Kako su to dobri ljudi; sve 
bi dali onome koji nema. 20. vijek treba se ugledati u te ljude. Revenons 
a la nature . 9 10 Od seljaka očekujemo renesansu društva. Upravo su pjevali 
Standchen 10 akademičaru II. tečaja koji je u zatvoru. 

Kako je tijelo mizerno. Iz ova četiri zida nisam se ni makao i toliko 
sam toga doživio. Duh je krilima slobode lepršao do Neizmjernosti. 

Da se opet vratimo knjižici Die Kunst zu beten. Ali što ću, opet je 
došao Hrvat i pričao mi je kako je putovao iz Trsta u Njemačku, kako je 
14 dana radio kod crnca Engleza na lađi i dobio 5 kr i hranu dnevno. Onda 
je pješice 3 dana išao gladan u Tirol. Svuda stijene, a on se strašio neće 
li izletjeti vuci i medvjedi. S crncem se sporazumijevao napola češki, a 
napola talijanski. 

Razmišljanje o prolaznosti 

Sad ćemo malo razmišljati, ali nisam više svjež kano malo prije. Radio 
sam tjelesne vježbe pa sam umoran. Prolaznost je nešto strašno. Jučer u 
ovo doba prispio sam ovamo, a sada je sve sasvim drukčije nego prije. Sje¬ 
ćam se, kad sam se vozio u željeznici putujući u Opatiju, osjetio sam da će 
i ti svijetli časovi proći i da ću se toga samo sjećati. Isto tako ću biti sutra 
u ovo doba vani i mislit ću na ovaj čas koji mi se je prije pričinjao čudnova¬ 
tim. Najveće muke se prikazuju u sjećanju malene. Sve prolazi i »nebo će i 
zemlja proći, ali Moje riječi neće proći« (Mt, 24,35). To sad osjećam svom 
dušom i može biti svaki budući čas mi može donijeti gadnu misao: borba 

9 Prijevod s francuskoga: Vratimo se prirodi. 

10 Standchen (njem.) - podoknica 

tijela i duše. Sav život je ovakva borba između ova dva elementa i ovom 
borbom se dovinjavamo Idealu našega života - Svevišnjemu. 

Bože, Duše Sveti, daj mi snagu da se pomolim, porazgovorim sa svo¬ 
jim Stvoriteljem, sa Stvoriteljem divnih zakona u prirodi, s gospodarom 
neizmjernih treptećih zvijezda, s Istinom vječnom! 

Težnja za Bogom, sjedinjenje s njime po molitvi 

Das Gebet ist Religion 4 1 Ja vjerujem u Gospodina Boga svemoguće¬ 
ga; vjerujem da je On savršen duh u slobodi volje i u veličini. Čovjek sam 
sitan. Imam slobodu volje, ali ograničenu. Duh mi je ograničen. Ali ono 
malo Prometejeve iskre, djeličak od djelca Svevišnjega, vuče me Ovome i 
dokumentira njegov opstanak. 

Kano što čovjek koji još nije sasvim zagazio u blatu želi da se razgova¬ 
ra s pametnijim od sebe, tako isto duh svom žestinom teži za savršenim, za 
velikim Duhom. Razgovara se u molitvi s Njim i Ovaj mu tako čudnovato, 
fino odgovara te čovjek misli da diše zrak s visina, kao što Baron kaže. Taj 
razgovor sa Svevišnjim, ta veza, priznavanje Svevišnjega je religija. Religija 
je bez molitve mrtva. 

No, molitva se ne mjeri na duljinu, i ona se ne mora čitati iz knjiga; 
razgovori iz vlastitoga čuvstva, razmišljanje o Pismu i namjerama Sveviš¬ 
njega je molitva. Bog je duševno Biće i pošto smo mi tjelesni, to je mi¬ 
sao na Njega tjelesno-duševna. Da ga razumijemo, postao je Emanuelom, 
nama sličnim, i mi se Isusu možemo moliti, i molitva njemu je mnogo 
lakša jer nam je Isus bliži. 

Bečko Novo Mjesto, pon., 26. X. 1914. - (17 g. i 10 mj.) 
Na kraju zatvora 

Četiri sata je popodne. Glupost - zatvor - bit će za tri dana svršen 
i ja ću izaći »popravljen«. Spavao sam sjajno, na što sam samo jutros bio 
gladan; nije čudo, jučer i danas je bio grah za ručak i nisam ga jeo. Dakle 
jučer i danas sam pola ručka ostavio. Die Kunst zu beten 12 sam svršio. Li¬ 
jepa je knjiga. Zgodna je za poticanje razmišljanja. Drugi put, ako budem 
ovamo došao, ponijet ću si kakve priče, čokolade, kruha, šećera itd. pa ću 
tako opskrbljen moći dulje uživati. Malo je studeno na nogama, ali ću si 
ubuduće znati pomoći. Danas mi je vojnik dao svoj sapun i peškir, zimske 
ćilime. Nekada je bećario, kako sam veli. (...) 13 


11 Prijevod s njemačkoga: Molitva je religija. 

12 Vidi bilješku br. 5 na str. 90 

13 Ovdje završava 1A bilježnica Dnevnika I. Merza koja obuhvaća kratko razdoblje od 24. do 26. X. 1914. 
tj. vrijeme dok je Merz bio tri dana u zatvoru. 

Bečko N. Mjesto, 7. XII. 1914. 14 


Kritički o sebi i svojim slabostima 

Dosta sam u misli druge prorešetao i dosta sam dugo živio umišljen 
da sam ja ovdje jedini dobar, dočim sam se spram njih ponašao dosta ego¬ 
istično. Ako sam štogod dobio od kuće, sakrio sam da oni ne bi iskali. Ne 
mogu logički da sve razvijem jer je oko mene buka. 

Posjet Beču i studentskom katoličkom društvu Hrvatska 

Jučer sam bio u Beču. Otputovao sam onamo već prekjučer s naka¬ 
nom da odem na Demetrijusa u kazalište. Uslijed moje lijenosti i nespret¬ 
nosti to nisam učinio. Trebao sam si unaprijed odrediti sav plan kako ću 
korisno upotrijebiti vrijeme u Beču. Ubuduće ću to učiniti. Doduše ne 
mogu reći da je moj boravak ostao besplodan. Sastao sam se s hrvatska- 

šima 15 i shvatio onu vezu 
koja sve njih veže. Milota 
je doći iz društva u kome 
se samo uživljuje u ero¬ 
tično, ne živi nego samo 
za erotično, među ljude, 
muške i ženske koji rade 
samo za jednu misao i 
koji žive pošteno i ple¬ 
menito. Da, ne trebam 
govoriti o veličini i ljepoti 
kršćanskog života! 

Kod Placha sam pre¬ 
noćio i odosmo Konigu. 
Na to pođosmo da se slikamo. Da, bit će to lijepa uspomena. 16 Neka 
se ovjekovječi prvi naš sastanak u kolegiju. Daj, Bože, da dade dobrih 
plodova. Potom pođosmo u crkvu Marija-Hilfe da si kupim umjetničkih 
karti. Žalibože dućan je bio zatvoren. Potom pođosmo u hrvatsku crkvu. 
Pravo se nisam mogao sabrati. Szetlik i Lastavica bijahu ovdje. Poslije toga 
odemo u menzu. Plach je bio pozvan na ručak. U menzu je došao i Pelz. 
S njim i još jednim pođemo u slovensku knjižnicu. Pelz je knjižničar kod 
Rešetara. 17 (...) Odosmo u Hrvatsku. 18 Dođe Konig i Plach. Dođoše lijepi 

14 Ovdje započinje 2. bilježnica Dnevnika I. Merza koja obuhvaća razdoblje od 7. XII. 1914. do 16. 
III. 1915. 

15 Hrvatskaši - članovi hrvatskoga katoličkog studentskog društva Hrvatska u Beču. 

16 Ova je slika sačuvana i nalazi se u Arhivu Ivana Merza. Vidi sliku gore. 

17 Prof. Milan RESETAR (Dubrovnik, 1860. - Firenza, 1942.), slavist, povjesničar književnosti, nu- 
mizmatičar. 

18 Hrvatska - društvo hrvatskih katoličkih studenata koje je osnovao svećenik Ivan Butković u Beču 12. V 
1903. i s kojim je i organizacijski započeo Hrvatski katolički pokret koji je utemeljio biskup Antun Mahnić. 



Ivan (prvi s lijeva) s kolegama Plachom i 
Konigom u Beču 6. XII. 1914. 

franjevac slavist, te kapelan Fleger, Kranel, Crni i drugi. Bile su i neke stu¬ 
dentice; jedna doktorica bila je »sveti Nikola« koji je došao i dijelio darove. 
Sve je bilo tako lijepo; naravna stvar, bez političkih šala ne ide. Sviralo se 
je tamburice (Konig) uzberde i pjevalo. Jedna divna gospojica, kestenjaste 
kose u zelenkasto-modroj bluzi, blijeda lica, sjedila je nasuprot meni. Ui¬ 
stinu je bila lijepa. Duševna ljepota, djevičanstveni ponos i blagost izbijali 
su iz svakog pogleda. 

Bože, kako to da sam ovdje 19 među ljudima bez srca za koje su dje¬ 
vojke samo živine?! 


Bečko Novo Mjesto, 8. XII. 1914. - (18 g.) 
Kritički osvrt na propovijed i na ponašanje vojnika na misi 

Danas je Bezgrješno Začeće. Bio sam ujutro u crkvi. Opet je bila pro¬ 
povijed za katolike, a ne za ljude koji ne vjeruju. Sasvim naravno je da se 
rugaju svećeniku kad govori o Duhu Svetom koji je oplodio... Onome koji 
ne vjeruje to izgleda budalaština. O ratu govori bez ikakve dubine, namje¬ 
sto da pokaže da su ratovi posljedica borbe oko istine, da narodne sudbine 
ne odlučuju bojne poljane, nego duševni, moralni život naroda. Iz historije 
i iz svega sadanjega lijepoga treba indirektnim načinom pokazati da se 
valjaju u blatu, da su gadni i umišljeni, da ne znaju što su ljubav i blagost. 

Bezobraznost spram svećenika je velika. Kad on čita Evanđelje, ka- 
šljuca se i galami, a on je prisiljen prekinuti čitanje dok se ne smire. No, 
kad se ništa ne utiša, on opominje veleći da u svakom poštenu društvu 
drugi šute dok jedan govori. Drugi put opet priđe jednom i zapita ga zašto 
se uvijek smije u crkvi. Ovaj to poriče itd... 

Poslije Mise otišao sam u grad optičaru i naručio jedne naočale. Uža¬ 
sno su mi slabe oči. Astigmatizam desnoga oka je tako velik da se ni s 
mojim sadanjim naočalama slike ne pokrivaju. 

Učenje latinskog i usporedbe s rimskom poviješću 

Mama i djed su mi pisali. Da, veselim se kuči. Anti je dodijao život. 
Život je žrtva. Šandoru je teško. Danas sam oko četiri sata učio latinski. 20 
Upravo sam preveo i naučio sav tekst petoga lista. Izvadak je iz rimske hi¬ 
storije od konzulata pa do vremena kad se je jedan konzultirao iz plebejskog 
staleža. Da, rimska država nešto je veliko. Demokratska svijest bila je četiri 
stotine godina prije Krista tako jaka kao ustavna svijest Francuza za revolucije. 
Rimljani (Francuzi) protjerali su svog kralja (Tarquinija - Fouis XVI.) i narod 
hoće vladati. Protjerani Tarquinije (Fouis XVI.) obraća se na jednog monarha: 

19 na Vojnoj akademiji 

20 U banjalučkoj gimnaziji, koja je bila realna gimnazija tehničkog usmjerenja (realka), Merz nije učio 
latinski. Budući da se htio upisati na Bečko sveučilište, morao ga je naknadno učiti te je iz njega polo¬ 
žio maturu u Sarajevu 1915. g. U svojemu Dnevniku 1914. i 1915. često spominje kako uči latinski. 

Parsenu (Friedrich Wilhelm) moleći ga da mu pribavi kraljevsku vlast jer pri¬ 
jeti opasnost da će ovaj republikanski preokret prijeći na ostale zemlje. 

Osvrt na dnevna zbivanja i zabrinutost za 
nastavak boravka u Akademiji 

Da, Gral 21 sam čitao. Broj je lijep i sve ću još jednom pročitati jer 
unutra ima toliko novoga i lijepoga da misli moram proživjeti. 

Opazio sam da se manje griješi kad je više posla. Pjevao bih himne 
radu, tjelesnom i mehaničkom radu jer se na zlo ne misli; ali se ni na 
vječnost ne misli. Sav naš rad mora biti faustovsko usavršavanje, težnja za 
spoznajom. Ono malo što mehanički radimo mora biti sredstvo k usavrša- 
vajućem radu. 

Moj je opstanak ovdje nemoguć. Hoću da budem slobodan, hoću 
da zađem u dubinu stvari, a ne da učim ono što predavači samo površno 
znaju. Učeći tehničke znanosti moram se diviti veličini Stvoritelja koji je 
izveo tako divne, minuciozne zakone, a ne samo učiti ono što ćemo upotri¬ 
jebiti da ubijamo mile nam i nepokvarene narode na milijune koji će svijet 
preporoditi. Ovome su ratu krivi tirani koji ugnjetavaju narode, koji vjeru 
ugnjetavaju i čovjek bi postao nihilist da ne zna da je toliko milijuna inte¬ 
ligencije isti takav tiranin, egoist kojemu je »ja« sve, a drugi ništa. Poradi 
toga je mirni rad, odgoj samog sebe, geslo čovjeka. 

Danas je slobodan dan. Mnogi su otišli u bludilište... 22 

O Kovačeviću da svoju reknem. Cerny mu danas reče da nije vrijedan 
svoje domovine. Ozbiljno je shvatio tu šalu i iz ljutine prijeđe u plač. Da 
on nije vrijedan svoje domovine koja mu je najsvetije na zemlji?! Teatralan 
je. Inače je dobra srca i instinkta, ali to ne fali da se služi gadnim izrazima. 

Bečko Novo Mjesto, 9. XII. 1914. - (18 g.) 
Prikaz sadržaja iz literature 

Jutros sam prvi put pucao. Loš sam nišandžija. Latinski sam nešto 
radio i čitao Livija. Upravo sam došao do Coriolana. On je uistinu bio 
junak, ali slabiji nego u Shakespearea. Mislim da je Shakespeare iz Livija 
crpio građu. (...) 

(Slijedi kratak prikaz biografije Coriolana i njegove sudbine.) 

Ovdje 23 pomalo osjećam da nešto miriši po homoseksualizmu. O 
tome se nešto čudnovato govori. Ja sve znam površno. 

Kada li će doći vrijeme da se usavršavam?! 


21 Gral - njemački književni katolički časopis 

22 Neki akademičari, kada su imali slobodan dan, posjećivali su javnu kuću. Merz je to znao i osuđivao 
je takvo nemoralno ponašanje budućih austrougarskih oficira. 

23 na Akademiji 

Bečko Novo Mjesto, 10. XII. 1914. - (18 g.) 
Kritički prikaz kolega i profesora u Akademiji 

Jučer smo imali jedan, a danas samo dva sata predavanja. Mnogo se 
uči. Dopust imamo samo četiri dana. Ako Bog da, meni je zauvijek. Raz¬ 
mjerno sam mnogo učio latinski, ali radi teške lekcije malo sam naučio. 
Bilo je pretvaranje priloga u pridjeve te gerundiv. Upravo je latinski jezik 
čudnovato precizan. Za latinsku formu drugi jezici moraju kombinirati 
dvije tri. Kobler, Pajić, Viktorija, a i mama pisali su mi. 

Da, upravo se Baumm - životinja nedostojna da živi - nalazi uvrije¬ 
đen što ga je jedan major »štelovao«. 

Upravo se pričalo kako je dr. Malan oteo jednom akademiku jednu 
čovječju životinju. Da, taj čovjek o medicini mnogo znade. »On razumom 
to zove, i služi se njim. Zvijer najveća da bude međ zvijerima svim.« 24 Da, 
to znanje mu koristi da preporučuje razna sredstava za nemoralne čine. (...) 

Jedini čovjek koga sam ovdje upoznao i koji je vrijedan da živi je sva¬ 
kako Klein. Malena je rasta, to crno Talijanče, iako se drži visokog stasa. 
Čitav dan čita historijska djela, a specijalno se zanima za egipatsku povi¬ 
jest. Uvjerio sam se da mnogo znade. No, u njemu ima mnogo talijanskog. 
(...) Inače nema u njemu one moralne visine - loš mu je duševni odgoj. 
Čitajući neke knjige, drži Isusa za čovjeka neke stanovite sekte, a opet 
se čudi starim proročanstvima. No, o tome ne razmišlja. Nije uočio onaj 
sjajni tijek historije - onu veličanstvenu borbu oko Istine. Hvali historijske 
fakte, državna uređenja (Cato je bio za njega najveći Rimljanin) i to ga 
zanima. Nitko ga nije upozorio na ono visoko, jedino postojeće. Želi doći 
na univerzu. Možda će mu se jednom oči otvoriti. 

Da, da, Baumm je neki gad. Tijela je zdrava, pun životne - ne, nego 
životinjske energije - čitav dan isto govori, misli i radi. 

Bečko Novo Mjesto, 11. XII. 1914. - (18 g.) 
Sjećanje na Gretu i prvu ljubav, kritički o njenim roditeljima 

Srce je moje uzburkano čustvima. Uspomena na Gretu, ganjanje po 
parku, prvi ples, prvi sastanak. Naše šale i sve slično. Šetnja po brdima i 
čitanje Schillera. Večera u njihovoj kući, scena kod pijanina, prvi poljubac, 
zlatno-smeđe kose... 

Ono što bijaše gadno - prošlo je. Jedina je uspomena koja živi, ona še¬ 
snaestogodišnja i ja toliko. Da, 18. XII. bit će joj osamnaest godina. I ja sam 
pridonio dio njenoj smrti. Bio sam životinja. To će biti i dublji uzrok što se 

24 U izvorniku ovaj je tekst na njemačkom: Er nennt’s Vernunft und braucht’s allein. Nur tierischer 
als jedeš Tier zu sein. - To su riječi Mefistofelesa iz Goetheovog djela Faust i to iz Prologa na nebu 
(početak djela) kojima Mefisto predbacuje Bogu kako je njegovo stvorenje - čovjek zlorabio razum i 
tako postao najveća zvijer među stvorenjima. Očito da ovaj tekst Merz primjenjuje na momentalnu 
situaciju u kojoj se našao u odnosu na nemoral dr. Malana. 

je otrovala. 25 Poradi zlog odgoja te poradi toga što u njoj viđahu samo živo¬ 
tinju, dočim je u nje bilo mnogo i mnogo lijepih svojstava i mnogo inteligen¬ 
cije. Iznenađivala me je svojim poznavanjem historije i književnosti. Kadno 
je jednom došla u Banju Luku, sastali smo se pred Božićevom kućom. Bio je 
i Pajić. Upravo mi reče da je pročitala Fruhlingsfluten. Čini mi se, to je bio 
naš zadnji razgovor. Smrt - grozna smrt - ju je odnijela. 

Svevišnji, veliki Bože, molim Te, daj da grešnica koja je dosta trpjela 
na ovome svijetu, koja je žrtva pokvarenosti društva, vidi bar djeličak Tvo¬ 
je ljepote! Gubitak nade nek nije za nju. 

Da, pisat ću njenim roditeljima i njenoj dobroj, zloj materi. Žena, 
koja ima esprita , 26 kako je neki gospodin o njoj rekao, ali žena bez moral¬ 
ne podloge. Lijepa je bila negda, a i sada je, ne pravi si kućnih briga, iako 
teško bolesna svejedno je uvijek vesela. Da, ona je poglavito kriva smrti i 
videći njena užasno zla svojstva, sveuvijek me nešto k njoj vuče: poklonio 
bih joj se, poljubio bih joj ruku. Gretina je mama. Ona je svoju kćerku još 
najbolje poznavala. A otac, germanski div, ali slabić. Žena od njega radi što 
hoće. Više on trpi i utjehu - kako sam čuo - nalazi u vinu. 

Kadno sam na ekskurziji 1913. prošao kroz Travnik, htio sam baciti 
kapu u njihovu bašču. Da, Grete više nije bilo. Spavao sam u vagonu. Najed¬ 
nom rekoše: Teschnerovi su vani. Spavajući izletim van i vidim Gretine 
roditelje u društvu prvi put nakon njene smrti. Mama je njena nabrala 
poljskoga cvijeća za njen grob. Laku noć, Gretice! 

Pročitalo nam se je da se u Bosnu ne smije. Na Božić moram svaka¬ 
ko kući. Već sam poduzeo razne mjere. Upoznao sam se s Hrvatima iz 
Oberrealschulea. Upoznao naime, no još ih nisam mogao dublje proučiti; 
ali da su i oni liberalnog mišljenja, to je fakat. 

Bečko Novo Mjesto, 13. XII. 1914. - (18 g.) 

Tuži se na slabe oči 

Bio sam jučer kod liječnika radi tzv. nervoze. Htio sam naime dobiti 
dopusta. Liječnik Mahan, kojega sam neki dan spomenuo, nije se ni in¬ 
teresirao, nego je rekao - htio me je preplašiti - da će me subanoitrirati. 
Hvala. Uzme oblatu broma i ja - zdrav - moradoh uzeti lijek. Bio sam radi 
toga jučer pospan, a i oči su bile slabe pa nisam ništa radio. Danas sam 
kupio naočale propisane od gosp. dr. Frohlicha. 10 kr. bacio sam badava. 
Naime na naočale ništa ne vidim. Slabe, jako slabe su mi oči. Da mi je 
kakva prizma da se slika desnog oka pokrije s lijevim. 

25 Merz, kako je bio veoma osjetljive savjesti, mislio je da je i on »pridonio« njezinoj smrti, što nije 
točno. Greta, protestantkinja, laganih moralnih načela, otrovala se je nakon što je dopustila da je za¬ 
vede jedan musliman. Kada ju je on napustio, a govorilo se da je čak ostala trudna, iz očaja je počinila 
samoubojstvo. 

26 esprit (franc.) - duh 

Mračno je već. Od mojih milih dragih roditelja opet sam primio hra¬ 
ne. Mama je priložila i novaca. Njima će biti teško kad čuju da na Božić 
možda neću kući. Kapetan Vojnović i poručnik Stipić su poginuli. Šteta je 
za prvog. Bio je to inteligentan i pošten oficir. Rijetkost. 

Osuđuje nemoralnu okolinu u kojoj je prisiljen živjeti 

Sjećam se na prve dane ovdje. Bilo mi je jako teško. Sjedeći s onima 
iz drugog tečaja kod jednog stola bio sam prinuđen slušati stvari na koje 
nikad nisam ni pomislio. Razbacivajući se kruhom pričali su čitavo vrije¬ 
me o cijeni ove i one ženske, o strašnim svinjarijama. S nekom strašnom 
ljutinom otišao sam od stola te plakao što sam prisiljen živjeti u takvom 
društvu. Pod takvim dojmom pisao sam kući i prijateljima očajna pisma. 
Da, privikao sam se na sve to. Više me ne bode toliko kad čujem gdje se 
psuje Bog, kad se govore svinjarije; iako me strašno uzruja, to ipak o svemu 
razborito sudim i mislim si što je uzrok ovom zlu: odgoj. 

Kritički analizira sebe i svoje tjelesne slabosti 

Doduše, mnogo i mnogo druge grdim, a moram priznati da me je 
priroda zabacila. Silno sam nespretan i duševno mlitav. Zapovjedi se da se 
radi ovo, a ja slušam i ne čujem. Kad se drugome nešto pokaže, on to od¬ 
mah uoči i napravi, a ja nikako ne mogu shvatiti. Najjednostavnije tjelesne 
vježbe ne mogu. A uz to su mi oči slabe. Svi me pitaju što spavam. Uisti¬ 
nu, ne mogu gledati jedan predmet: ne mogu naime oba oka u nj usmjeriti. 
Da imam dobre naočale, moguće bih sve bolje razumijevao. (...) 

Filozofska razmišljanja o moralu, istini, dobroti i ljepoti 

Čuo sam karakterističnu pjesmu. Radi se o tome da on nju zavede 
pa pjeva: Du bleibst eine Hure, nur ich bleib ein Mann. 27 - Dakle, muški 
ima privilegij da bude razbludan, a žena ne. Žena je dakle životinja?! Tako 
je to žalibože u svijetu. 

U najgorim ljudima egzistira ipak mnogo dobra. Iz ovih parcela dobra što 
se nalazi u ljudima može se uvijek doći do zaključka o bivstvu jedine Istine. 
Venera je ideal zemaljske ljepote. Ona je ljepota koju je priroda rodila (iz 
pjene). Marija posjeduje taj ideal prirodne ljepote. No, Venera je moralni 
izrod. Stari grčki duh, ono težeće u njemu, htjelo je nešto moralno čisto. To 
je Diana. Diana je ideal morala. Marija ima ova svojstva. Marija ima razum. 
Palas Atene. Iz ovog se već vidi da u čovjeku ima ona iskra koja dokumentira 
bivstvo jedne Istine. Grčka mitologija je kaos kontrasta, ona ne može radi toga 
biti vjera. Ali, oni su možda sve ono pravo, tj. Istinu osjetili u sebi, no nisu zna¬ 
li uočiti njenu jedinstvenost, nerazdjeljivost. Sve ono što bijaše dobro, ono što 


27 Prijevod s njemačkoga: Ti ostaješ bludnica, samo ja ostajem čovjek. 

se slaže s jedinstvenim kršćanskim nazivima, ostalo je. No, u kršćanstvu je to 
nešto nerazdjeljivo. Ljepota, Istina, Dobrota, to se ne da razdijeliti, a sve što 
je toga bilo kod pogana slavimo. Mi se gadimo nemoralu Venere, ali uživamo u 
prirodi njene ljepote. Zeus nije velik što je svoga oca bacio s prijestolja. Ne, mi 
vidimo u njemu mudra vladara svemira. Da se kult Zeusa nije uspeo na toliku 
visinu, on ne bi mogao biti obožavan od naroda. Tko će obožavati ubojicu oca. 
Ali tko se neće diviti blagu i mudru vladaru. 

Bečko Novo Mjesto, 14. XII. 1914. - (18 g.) 
Vojnička zadirkivanja i njegove reakcija koje sam kritizira 

Da, da, ruke su moje krvlju okaljane. Misao, govor i djelo u mene je sve 
drukčije. Jučer sam čitavu večer razvijao svoje nazore i dokazivao ih jednom 
Černyu, Sondračeku, a danas, jao, u prah sam ih srušio. Bilo je ovako. 

Spavao sam poslije podne u krevetu. Zbaciše me i sve razbacaše s kre¬ 
veta. Smijao sam se. Sala je bila. Opet sam legao, na to je Černy oko mog 
kreveta letao i nastojao da me izbaci. Zatražio sam da prestane. Opet ne 
prestaje; ja mu obećam ćušku, izletim van i više mu od šale dam pljusku. On 
mi je naravno dvije vratio. On se na me nije ljutio, a ni ja na njega, nego sam 
bio sam na se ljut što sam se ponašao tako zlo. Opet sam legao. Jedan me 
pljusne, drugi, treći i tako sam iz šale dobio oko 10 pljusaka. Uistinu, više 
iz šale izvadim nož iz kreveta i htio sam da ga podmetnem licu, no to nisam 
učinio. Nego, upravo kako me je Palik pljusnuo, iskočim iz kreveta i pošto 
je on odletio iza peći, bacim za njim nož. Namjeravao sam ga samo prepasti. 

Tako je ovaj čin okaljao mene. Oni to nisu pravo shvatili. Drže da sam 
namjeravao ozlijediti ga i tko bi ga znao što. Svi su se zgražali i od mene 
se uklanjaju. Čine uistinu pravo. Vodraček je odmah došao i pitao hoću li 
postati pošten oficir. Naime, jučer sam mu pričao o moralnom stanovištu. 
Bože, Bože, zlo sam uradio. Nek’ mi se rugaju, nek’ rade sa mnom što hoće, 
sam sam kriv, sam. Daj, Bože, da se promijene; neka budu kao što su riječi, a 
ne moja djela. O jučerašnjem opažanju ču pričati dok mi uspije oprati ljagu. 

Majko moja dobra, najveća, molim Te, napuni moju dušu lijepim 
osjećajima, plemenitim mislima, uvijek mi označi pravi put, iako mi ga 
bude bilo teško slijediti! 

Bečko Novo Mjesto, 15. XII. 1914. - (18 g.) 
Nemoralno ponašanje kolega akademičara 

Od latinskog mi se još vrzma po glavi. Čini mi se da sam naučio čitav 
pasiv. (...) 28 


28 Ovdje Merz navodi jednu njemačku izreku o mlinskom kamenu koji kao da mu se nalazi u glavi 
ilustrirajući time svoju opterećenost nakon napornog učenja. 

Ono jučerašnje nije bilo ništa. Tako su slabi da su to već zaboravili. U 
prvom se času zgražaju i drže drugog niskim, a sami opet počnu da zadir¬ 
kuju. Da, Cerny i Palik bijahu jučer pijani kano životinje. Ostali bijahu u 
bludilištu i pričahu o raznim tamošnjim životinjama užasne stvari. Neke 
sam si razgovore notirao. Jutros je bila vježba. Mama se je prepala što ne 
smijem u Bosnu. Gluck auf. 29 Sutra je rođendan. Šuštao sam. Sutra ćemo 
dalje. 


Bečko Novo Mjesto, rođendan, 16. XII. 1914. - (18 g.) 
Još o nemoralu u Akademiji, slavi svoj 18. rođendan 

Jučer mi htjede jedan (Palik) pre ... 30 nataknuti na nos. Danas mi 
donesoše sliku jednog golog akademičara koju je imala neka kelnerica. 
Razderao sam je. Nazvaše me popom. Noćas su četiri akademičara (Rosa 
de Paoli, Battai itd.) slavili orgije s bludnicama. Prvi je ležao u bolnici šest 
mjeseci radi teške spolne bolesti. Drugi je u jednu takvu »zaljubljen« (tako 
bar veli). Te životinje zarađuju samo time. Samo fakta nabrajam. Konse- 
kvencije više ne vučem. Europa ili bludnica. Hram Europe samo je malen, 
ali veličanstven. 

Jutros je također bila vježba, a popodne ples. Kadilu učimo. Osobito 
volim plesati. Ritam je tako lijep. Latinski sam dosta radio. Od kuće nije 
još prispjela čestitka. Jedini Ante piše, čestitam ti budući rođendan. Slu¬ 
čajno je baš na rođendan prispjelo. Konig će valjda sutra doći. 

Bečko Novo Mjesto, 19. XII. 1914. - (18 g.) 
Sjećanje na Gretin rođendan, bori se za čistoću uz pomoć Madone 

Da, jučer je imala rođendan. Bilo bi joj osamnaest godina. Djevojka u 
sjaju ljepote. Mir prahu njenu! 

Prekjučer je Konig bio ovdje. Latinski radio. Dopust za kolinje nije 
dozvoljen. Ako Bog da, skoro će biti kraj animalnom životu. 

Da, kad čujem da se gadno govori, kad se i u moju dušu hoće uvući 
gadne slike, uvijek nepromijenjeno vidim sliku Madone s djetetom, onaj 
lijepi, majestetični i blagi izraz, ono usredotočenje svega uzvišenog. 

Bečko Novo Mjesto, 22. XII. 1914. - (18 g.) 
Završni kritički osvrt na boravak u Akademiji 

Zaključujem dnevnik u Akademiji. Slušao sam što su djeca radila 
i što još rade u nižoj realci. Rade užasne stvari. Roditelji čine zločin ako 
djecu od sebe daju u takve škole gdje učitelj samo predaje, a kad iz razreda 
izađe, zaboravi da je još učitelj. To je upravo strašno. 


29 Njemački izraz u prijevodu znači: Sretno! 

30 prezervativ 

Pepino me je osobito zavolio. Mnogo se je mučio i propatio je dok se 
je iskristalizirao iz blata u kojem se nalazi. Doduše i on još nema one du¬ 
bine koja promatra sve sa svoga stanovišta. Svom dušom se zanima za egi¬ 
patsku historiju, znade hijeroglife i želi da postane egiptologom. Ako mu 
to ne uspije, a on će gledati da dođe u generalni stožer i da se specijalizira 
u ratnoj povijesti. Rekao sam mu neka mnogo radi, neka položi maturu s 
latinskim te neka nastoji doći na univerzu. Ako je sposoban, već će postići 
što želi. Osobito je čuvstven. Lohengrina znade osobito dobro; sam kaže 
da je hereditarno opterećen. Njegov je otac umro u ludnici. Njegov manji 
brat je somnambul. Svi su jako nervozni. 

Iz Akademije mogu izaći s potpunim zadovoljstvom. Makar je jedan 
uvidio veličinu ideje za kojom težim. Iako on još ne zna da je to samo ka¬ 
tolicizam, polako će već uvidjeti. Bilo mu je, a i meni, drago kad je mogao 
iskazati nekome svoje osjećaje. Sam priča da se je u njemu samom pojavila 
katkad misao da je abnormalan jer ga drugi ismjehuju i rugaju mu se zato 
što su njegovi nazori oprečni njihovima, iako je tako dugo među njima. 
Obećao sam mu da ćemo se dopisivati, razgovarati u pismima. 

Moli Svevišnjega da mu pokazuje pravi put 

Dnevnik završavam i nadam se, molim Svevišnjega koji je odredio 
put suncu i zvijezdama, smjer svakoj stabljici i zadaću svakom mravu, da i 
meni odsada pokaže put k Čistoći, velikoj Umjetnosti, svemu Najvišemu 
i Vječnom. Neka se opet i opet probudi Faust koji je ovdje kano zaspao. 

Brige, teške brige. Hoću li još na Badnjak biti kod milih roditelja? 
Najljepša svečanost, najljepše uspomene bude se u djetetu kod borovog 
mirisa i svijeća. Bog. 



Vojna Akademija u Bečkom Novom Mjestu - pogled s druge strane. 

NA SVEUČILIŠTU U BEČU 

1915 . 



Beč 


Ivanovi su roditelji konačno uvidjeli da Vojna akademija u Bečkomu 
Novom Mjestu nije za njihova sina. Iako teška srca, pristali su da se Ivan 
upiše na Bečko sveučilište. Ali je Ivan po želji majke morao upisati pravo, a 
ne filozofiju kako je to želio. Međutim, skrivajući od roditelja Ivan upisuje 
i na Filozofskom fakultetu određene predmete iz književnosti i umjetnosti 
koji su ga posebno zanimali. Osim toga, Ivan je intenzivno pripremao ispit 
zrelosti iz latinskoga jezika koji inače nije učio u gimnaziji, budući da je 
to bio uvjet da može nastaviti studij na Sveučilištu. Maturu iz latinskoga 
položio je koncem listopada 1915. u Sarajevu. 

Susret sa suvremenim bezboštvom i nemoralom, borba i pobjeda 

U Beču je Ivan postavio široke osnovice svojoj literarnoj, umjetničkoj 
i znanstvenoj naobrazbi, svojim kasnijim širokim vidicima i dubokoj vjer¬ 
skoj kulturi. On sve promatra, ali prima samo ono što je održalo kušnju 
katoličkih mjerila. Najprije promatra i odgaja sama sebe. Došavši iz malo¬ 
građanske sredine na Bečko sveučilište upoznaje se Ivan sa znanstvenim i 
literarnim bezvjerjem, kao i s njegovim praktičnim moralnim i socijalnim 
posljedicama. I premda je uvjereni katolik, želi si potanko jednom zauvi- 

jek položiti račun o ispravnosti svoga uvjerenja. Kriza vjere i kriza ćudo¬ 
ređa nije kod Ivana nikada poprimila težak akutni oblik. Na ono mjesto 
koje je dosada u Ivanovoj duši zauzimala umjetnost sve više stupa religija. 
To nije prošlo bez borbe. Sve ga više zaokuplja sadržaj velikih problema 
kršćanskoga života. Proživljavao je intelektualnu krizu vjere. U prirodi ga 
znaju salijetati panteističke misli. On ih odbacuje. Intelektualna kriza vje¬ 
re u Ivanovoj duši ipak završava jasnim i odlučnim: Credol 

Ivan je svladao i moralnu krizu u svojoj duši i u svom životu. Češće je 
bio i u društvu mladih djevojaka. Gdjekad se opažaju znakovi borbe protiv 
sjetilnosti koja se znala pojaviti. Ali to je bilo časovito. On se junački bori 
i ostaje pobjednikom i u ovoj najtežoj krizi za mlada čovjeka pa tako piše 
u Dnevniku 12. XII. 1915.: 

»Izmiren sam, možda zauvijek, s prirodom; ženski je element u mom 
životu odigrao ulogu koju mora. Sa ženskima više nemam posla. Zaljublji¬ 
vati se neću jer bi se moglo izroditi u sjetilnost... Neki sam dan zavjeto¬ 
vao Blaženoj Djevici čistoću sve do ženidbe; no možda će ta trajati i do 
smrti.« 1 Prije odlaska u vojsku Ivan zapisuje i ovu rečenicu u Dnevnik: 
»Čistoća, vječno čistoća, treba da je geslo!« 2 

Vođen milošću Božjom obje je krize prebrodio i svladao. Kada su te 
krize jednom zauvijek bile riješene, postavio je Ivan u svojoj duši na prvo 
mjesto Boga. Od tada je poznavao samo još jedan cilj života: što više se 
njemu približiti. 

Kulturne i društvene aktivnosti 

Unatoč slabim očima Ivan čita mnoge romane, novele, drame i pje¬ 
sme i o tome daje opširne prikaze i analize u Dnevniku. Često je odlazio u 
kazalište i zalazio u bečke muzeje i galerije. Ondje bi kupovao reprodukci¬ 
je umjetničkih djela u obliku razglednica koje se i danas čuvaju u njegovu 
Arhivu u Zagrebu. Često je nedjeljom poslije podne polazio u prirodu. 
Noćno nebo posuto zvijezdama uvijek ga je očaravalo pa i o tome nalazimo 
zabilješke u Dnevniku. 

Nakon što se upisao na Sveučilište, upisuje se i u katoličko akademsko 
društvu Hrvatska koje je još 1903. osnovano u Beču za hrvatske studente 
i s kojim započinje organizacijska forma Hrvatskoga katoličkog pokreta 
koji je osnovao krčki biskup Antun Mahnić. Marljivo je polazio subotnje 
sastanke. Živo je sudjelovao u raspravama. Prigodice je i predavao. Družio 
se uglavnom s članovima društva koje u Dnevniku naziva hrvatskaši. No u 


1 Premda izričito ne spominje, ali po blizini datuma očito je da je zavjet čistoće položio na Blagdan 
Bezgrešnoga začeća Bi. Djevice Marije, 8. prosinca 1915. Bilo mu je tada 19 godina. Poticaj da učini 
ovaj zavjet najvjerojatnije je dobio iz prakse Marijine kongregacije čiji je Ivan bio član u gimnaziji. 

2 Dnevnik, 28. II. 1916. 

Dnevniku se kritički osvrće na ponašanje pojedinih članova društva koje s 
moralne strane nije bilo u skladu s ciljevima društva i kršćanskim svjeto¬ 
nazorom pa i o tome piše u Dnevniku. 

I nakon završene gimnazije i odlaskom u Beč Ivan je ostao u kontaktu 
sa svojim profesorom dr. Ljubomirom Marakovićem koji je nastavio po¬ 
zitivno utjecati na njegov daljnji kulturni, duhovni i vjerski razvitak. Ivan 
mu često piše, a on mu odgovara dajući mu savjete i potičući ga na čitanje 
vrijednih knjiga, vodi s njime rasprave o umjetnosti i književnosti i dr. U 
jednomu svom pismu od 15. VI. 1915. Ivan opisuje svoje nutarnje krize i 
borbe koje je uspio nadvladati. Ovo pismo upotpunjuje njegovo nutarnje 
doživljavanje i proživljavanje kriznih trenutaka pa ga donosimo u Dnevni¬ 
ka toga razdoblja na mjestu gdje kronološki pripada. 

Ivan je završio taj prvi period svoga studentskog života 28. veljače 
1916. kada se oprostio od Banje Luke i krenuo u vojsku i potom u rat što 
će najviše pridonijeti njegovu potpunu opredjeljenju za Boga i katoličku 
vjeru koja će mu postati životnim zvanjem. 


DNEVNIK 17. I. 1915. - 28. II. 1916. 

Beč, 17.1. 1915. - (18 g. i 1 mj.) 

Sklonost razmišljanju, molitva bi. Djevici Mariji 

Već skoro mjesec dana nisam ništa pisao. Udovoljio sam svojoj želji 
i došao sam ovamo učiti pravo. Svi poslovi su skoro obavljeni i ja polako 
postajem čovjekom. 

Cogito, ergo sum? Uistinu, dosada sam imao malo prilike da razmi¬ 
šljam. Ovdje me sve goni na razmišljanje. Vidim li kakvu gotsku crkvu ili 
zgradu, barokno kazalište - razmišljam; vidim li umjetničke slike - divim 
se, pođem li u kazalište, ne mogu skupiti ni sve dojmove. Odsada mislim 
da ću voditi dnevnik; u njemu ću raščlanjivati sve dojmove dana. 

Moja molitva sada ide Neoskvrnjenoj: neka me u ovome gradu prati 
na svakom koraku. Svaki moj hod i mig neka bude usmjeren lijepom. 
Uopće, hoću da se ovdje naslađujem samo u lijepom. Mislim najprije na 
kazalište. Prijavit ću se za opere i nastojat ću da se zanesem u sve uzvišeno. 
Isto je sa svim umjetnostima. Deviza je moja Keatsova: A thing of beauty 
is a joy forever. 3 4 Samo se Ljepotom dolazi do Izvora. 


3 Latinski: Cogito ergo sum. Prijevod: Mislim, dakle postojim. Poznata je izreka filozofa Renea Des- 
cartesa. 

4 A thing of beauty is a joy for ever. - Lijepa je stvar trajna radost. Poznata je izreka engleskoga 
romantičnog pjesnika Johna Keatsa (1795.-1821.). 

Beč, 18.1. 1915. - (18 g. i 1 mj.) 


Skuplja umjetničke razglednice 

Upisan sam. Govorio sam dulje vremena 
s Rešetarom 5 . Osobito je ljubazan čovjek. Pitao 
je za Glušca i Corovića. Molio me je da mu 
nabavim kakvih starih bosanskih novaca. 

Ima ovdje lijepih umjetničkih karata. Ku¬ 
pio sam Mater Purissima od Morellija, Sik- 
stinsku Madonu , 6 Kristovu glavu od Reina i 
Liotardovu Chocolatiere. Žao mi je što nemam 
više novaca. Neko čudnovato uživanje imam u 
slikama. Madona i Isus su osobito lijepi. Ona 
kaplja krvi na glavi je užasna. Svakako su religi¬ 
ozne slike opet najdublje. 

U kazalištima se daju Ibsen i drugi. Mo¬ 
ram se orijentirati koja su mjesta najjeftinija i 
nadam se da će u univerzitetskoj biblioteci biti knjiga da se pripravim. 
Učio sam latinski. 



Ivan Merz - student 
u Beču 


Beč, 22. I. 1915. - (18 g. i 1 mj.) 

Zabrinut za svoje oči 

Pišem, a ne vidim što pišem. Dadoše mi na klinici atropina. Brinem 
se; zabrinut sam za svoje oči. 

Krasno je ovdje. Gazdaričina kćerka je inteligentna . 7 
Da oslijepim, bilo bi strašno. Bože sačuvaj. Sav svoj duševni svijet 
stvorio sam si gledanjem i to da nestane?! Za glazbu nisam toliko. Gledat 
ću da gdjegod vježbam glasovir, da učim komade napamet jer tko zna... 

Majko vječna, Ti koja si utjelovljenje Poezije, svega lijepog i vječnog, 
daj da i nadalje mogu primati darove ljepote! 

Beč, 27.1. 1915. - (18 g. i 1 mj.) 

Divi se Kristu u Euharistiji 

Hvala Bogu, već vidim toliko da mogu pisati. Čitati mi je još teško. 
Volio bih da su mi oči već normalne, da ne gubim mnogo vremena. U 
latinskom sam silno zaostao. Morat ću mnogo raditi ako hoću da sve to 
nadoknadim. 


5 Vidi bilješku br. 17 na str. 96 

6 Ovdje Merz ne misli na Sikstinsku kapelu u Vatikanu, nego na Rafaelovu sliku Madone Sikstine 
koja je dobila ime po samostanu sv. Siksta u Piacenzi za koji je bila naslikana. Merz je još spominje u 
svojemu dnevniku 7. 1. 1916. Ova ga je slika posebno nadahnjivala u borbi za moralnu čistoću. 

7 U Beču je Ivan našao sobu privatno, blizu Sveučilišta, i to u 8. okrugu, Lowenburggasse 2, II. k., 
vrata 20. 


108 




U nedjelju je Pričest. Ne mogu shvatiti da će Krist, Bog stvoritelj, 
Onaj za kojim sve teži, koga čovjek u snu i na javi osjeća, Onaj jaki i sve¬ 
moćni koji je dao kretnju vasioni, Onaj koji bdije nad svakom travkom i 
nad svakim crvićem, da Krist kojem su čavle kroz noge i ruke probijali, na 
koga su pljuvali, Onaj koji je mrtve oživljavao i djecu volio te kod svoje 
vlastite smrti sunce zamračio i zemljom potresao, da će taj biti moj, da će 
razgovarati sa mnom, čovjekom za koga samo ja pravo znadem. Po tome 
baš vidim da je to On jer pokazuje u tome svoju neizmjernu ljubav. 

Šetnja po bečkoj ulici Kartnerici 
Da, Zemlja se okreće. To ja 
znam, uči se u školi. Sećem se 
na korzu po rasvijetljenoj ulici 
Kartnerici. Razni svijet, šeću se 
dame s golemim šeširima, crve¬ 
nim kapicama i bijelo-crnim cipe¬ 
lama, oficiri sa sjajnim pucetima i 
plaštevima. Svaki čas prolaze au¬ 
tomobili, sad opet bicikli, omni- 
busi i drugi. Sumnjive dame, 
stegnuta pasa u kapicama, cr- 
venkasto-plave kose preko ušiju, 
nekako se eklatantno vrzu među 
publikom. Neki mladić u kabanici s pucetima, sivom šeširu i štapom s 
bijelom kvrgom ide za njima odostrag, baca na njih požudne poglede. One 
ne gledaju, nego se nehotice k njemu katkad okrenu i vrzu se dalje - mla¬ 
dić za njima. 

Zadivljen promatra noćno nebo sa zvijezdama 

Dosadilo mi je šetanje. Iziđem iz buke i iz toga svjetla i istom sad 
opazim da je pun mjesec u visini, da svojim srebrnim sjajem pokriva kro¬ 
vove i bašče. Milijun je zvijezda. One koje su bliže mjeseca bjelje su, a one 
spram horizonta imaju žućkasti sjaj. 

Prislonio sam se na ogradu i gledam gore. Zvijezde se natječu u trep¬ 
tanju. Gledam kako srebrnasti oblak polako pliva, sve dolazi bliže mjesecu 
i sve se više zasijava u srebru. Pokrije i mjesec i kroza nj se jasno razabire 
mjesečevo svjetlo. Rubovi su mu žućkasto-srebrnasti i jako se razabiru. 
Polako ide i slika oblačka se mijenja. Već se je desni dio raspao, a lijevi se 
jako zasjao. Najednom se stvori mjesec sa svom svojom ljepotom. 



Beč - Kartnerstrasse (ulica) 
početkom 20. stoljeća 

Kretanje Zemlje i nebeskih tijela 

Gledam i gledam tu silnu kretnju. Zvijezde sveuvijek još trepte. 
Okrenem se Medvjedu, Plejadama, Syriusu, sve trepti. Gledam gore, 
kano da sam izgubio dno pod nogama. Osjećam da se Zemlja okreće, da je 
treptanje samo posljedica okretanja. Osjetim se sam na kugli i Zemlja i ja 
jezdimo i okrećemo se kroz svemir. A uz to se i mjesec vrti, i sve zvijezde 
Medvjeda jure zviždajući u svojem smjeru. Sve je veliko kretanje, micanje, 
svaka zvijezda ima svoj put, jedna projezdi pokraj druge i neće u nju da 
udari. Zemlja dalje jezdi, okreće se. 

Duh koji prožima svemirsku ljepotu, a ljudi za to ne mare 

Odakle li ti svjetovi, odakle ta beskonačnost, ta pravilna kretanja, ta 
ljepota? Osjećam srebrne niti Duha koji to drži, koji nije ništa drugo nego 
svila puna glazbe srebrnih, silno visokih melodija. Vidim niti toga Duha na 
sjajnom mjesecu, na zvijezdama, na srebrenoj rosi koja je pala na plot. Sav 
svemir i svu dušu zaprema taj Duh i obuzme me želja da sav prah otresem 
i da se dignem do njegovih nogu i da sagnute glave i sklopljenih očiju pri¬ 
sluškujem melodije njegove harfe koja jekne poput groma i kojoj se valovit 
glas opet pretvori u tihu melodiju. 

»Extrausgabe «, 8 netko me probudi. Prenem se. Sto - zar sav svijet ne 
diže svoje oči, svoje srce u Vječnost? - »Grosse Erfolge in der Bukovina l« 9 
- Bože, što je to. Ne, zaboravili su te, crvi se tuku, grizu i ubijaju. Sto, jesu 
li zabludjeli? Kod tako divnog neba, je li to moguće?! Brzo iziđem iz parka i 
opet se pomiješam nekim blagim čuvstvom među svjetinu. Dječaci i žene 
viču: »Extrausgabe «, svijet je stao pred izlogom i čita najnovije telegrame. 

Beč, 28.1. 1915. - (18 g. i 1 mj.) 

Osvrt na predavanja, kritika lošeg ponašanja 

Danas sam nešto ranije ustao. Učio sam latinski, a potom odoh na 
francusko predavanje. Profesor je govorio o glavnim djelima Maribeaua, 
poglavito o Marijani, djelo poradi svojih digresija neprobavljivo. Mene 
to silno zanima. Poslije podne sam također učio latinski, ali mnogo nisam 
uradio jer su mi oči još slabe. 

Profesor Jurenka je čudan čovjek. I kad je ozbiljan, izgleda da se kesi. 
Usta su mu široka. Svojim dobroćudnim plavim očicama skače od pred¬ 
meta na predmet, a kožu čela uvijek diže da mu nastanu vodoravne pruge. 
»Merken sie sich, meine Herren 10 «, govori, a kod toga digne kažiprst desne 


8 Prijevod s njemačkog: Izvanredno izdanje 

9 Prijevod s njemačkog: Veliki uspjesi u Bukovini 

10 Prijevod s njemačkog: Zapamtite si to ; moja gospodo! 

ruke. Bio sam opet na korzu. Svoju jučerašnju crticu držim da je uspjela. 
Slika Kartnerice se još mora popraviti. 

Vidio sam izložen polu-akt Bukovčeve »sluškinje«. Pelza mi je žao. 
Volio sam ga osobito jer je silno nježan. Već po tome što voli dječicu, sviđa 
mi se. Upozorio me je na grubost nekih hrvatskaša u . Uistinu ima nekoli¬ 
ko njih koji su silno nekulturni, koji upotrebljavaju psovke, vode razgovor 
samo o lascivnim stvarima itd. 


Beč, 29.1. 1915. - (18 g. i 1 mj.) 

Radostan je, opisuje dojmove umjetničkih djela, veseli se Pričesti 

Sretan sam i presretan. Sve uspijeva, sve ide za rukom. Vidim lijepu 
sliku - veselim se, vidim dobre ljude - veselim se, obučem se lijepo - ve¬ 
selim se. 

Vidio sam Segantinijeve slike: Za plugom i U proljeće. Prva je osobi¬ 
to lijepa; tako sjajnog pleinaira 12 do sada nisam vidio. Direktno mislim 
da sam u Alpama, da gledam one konje, livade i ona brda. Bocklinovih 
slika sam dosta vidio. Herbstgedanken je u crnom ljepša nego u boji (u 
reprodukciji). Voda je osobito lijepa. Jansen, učenjak iz Egmonta, može se 
usporediti s Falstaffom. Silno snažna figura pismena čovjeka iz 16. vijeka; 
mnogo humora pomiješano s lukavošću i patriotizmom. Jezik kojim govori 
je nenadmašiv. 

Jako se veselim Pričesti. 


Beč, 31.1. 1915.-(18 g. i 1 mj.) 

Bolje shvaća ljubav, uočava kod sebe prevlast razuma 

Plach je došao k meni. Primljen je u vojsku. Za uspomenu mi je napi¬ 
sao iz Emilijinog pisma nekoliko vrlo lijepih rečenica. Otkrio mi je ljubav 
prema Emiliji. 

(Slijedi dio pisma Emilije Stiks, djevojke Rudolfa Placha, što mu je 
Plach prepisao u Dnevnik.) 

Sad sam uistinu vidio da ljubav postoji, da su sve te ljubavne fraze 
izljev čudnovatog, meni nepoznatog čuvstva. Das Ewig-weibliche zieht uns 
hinan . 13 Uistinu, sav sam iznenađen toplotom i uvjerenjem ljubavi Stikso- 
ve prema Plachu i obratno. Ja, čini mi se, nisam sposoban tako dubokim 
čuvstvima. U mene, žalibože, mnogo više radi razum, kritičko rastvaranje i 
odgoj. I ono što uviđam da je u meni plemenito to mi možda nije iz čuvstva, 
nego razum mi kaže tako je dobro i tako radi. Uopće, komplikacije u čovječ- 


11 Hrvatskaši - članovi katoličkoga studentskog društva Hrvatska u Beču 

12 En plein air je francuski izraz koji znači »na otvorenom«; posebno se koristi za opisivanje slikanja 
na otvorenom. 

13 Prijevod s njemačkoga: Vječno-žensko nas privlači. 

joj naravi, onaj vrag koji se umiješa u najdublje i najplemenitije stvari toliko 
učini da čovjek posumnja u ono što si je izgradio u duši velikim trudom. 
Pisao sam roditeljima, Plachovim roditeljima i Stiksovoj. 

Ide u crkvu i na Pričest 

Jutros sam bio u crkvi. Popodne u Hrvatskoj. Buconjić je izabran za 
predsjednika. Izgleda da je zgodan. Život je krasan! Još ću prekosutra na 
Pričest. 


Beč, 9. II. 1915. - (18 g. i 2 mj.) 

Sjeća se Grete, mišljenje o ratu, drži u Hrvatskoj predavanje 

Mislio sam na Gretu. A rado bih otišao njenim roditeljima u stan da 
vidim pokućstvo, a osobito glasovir. Tužne se uspomene vežu. Bio sam u 
društvu ZFV komu je deviza Omnes unum in Christo 14 . Profesor luteran¬ 
ske teologije raspravljao je pitanje o ratu u kršćanstvu. Protiv je rata. Ja ne 
znam jesam li za ili protiv. Mislim naime samo na ratove za oslobođenje. 
Današnji rat, kakav je sad, bio je izbježiv. 

Bio sam na Parsifalu. Utisak je bio sjajan, ali nije bio potpun. Moram 
ga još jednom vidjeti. U Hrvatskoj sam govorio uvod u Parsifala, sljedeće 
subote nastavljam. Drago mi je da su se Wayneru svidjeli Oci i djeca od 
Turgenjeva. Latinski pomalo radim. 


Beč, 15.11. 1915. - (18 g. i 2 mj.) 

Osvrt na kazališnu dramu koju je gledao 

Došao sam iz Rajmundova kazališta. Davao se je Verschmender. Boga¬ 
taš rasipa svoje blago. I siromahu je davao. 

(Slijedi kratak prikaz sadržaja i komentar drame.) 

Komad je moralizatorski. Mislim da bi bio zgodan da se preradi. Se¬ 
ljaci vole gledati stvari koje se pobjedonosno svršavaju na dobro. 

Beč, 18. II. 1915. - (18 g. i 2 mj.) 

Analiza predstave koju je gledao u kazalištu 

Evo me upravo iz Burgtheatra. Davao se je Wallenstein, Lager i Picco- 
lomini. Žalibože nisam sve točno čuo. Ono što sam vidio i shvatio bilo je 
uistinu krasno. 

(Slijedi kratak prikaz sadržaja drame i kritika njezinih likova.) 
Pitanje ljubavi opet mu se nameće 

Ali meni se sada poput Bazar ova nameće pitanje postoji li ljubav; nije 
li to nešto fiziološkoga, tjelesnoga. Tolstoj niječe ljubav prema ženskoj koja 
je do sada opjevana. Turgenjev u Oci i djeca prikazuje Bazarova kojemu 


14 Lat.: Svi jedno u Kristu. 

poput Tolstoja razum kaže da je ljubav samo animalna. U Bazarova je to 
već pretjerano, pomislim li samo na njegov odnos s Arkadijom; voli ga, a 
neće da mu to prizna. A na sebi osjeti da je ona nešto drugo, neka čovjeku 
nepoznata strast kojoj animalizam nije povod, nego strast koju prouzroču- 
ju neke duševne, tajanstvene ženske osobine. 

Ljubav mu je sfinga, sjećanje na ljubav prema Greti 

Meni je ta ljubav sfinga. Razum mi kaže da ona ne postoji, a pomislim 
li na Gretu, velim da ljubav postoji. Doduše, kod mene je imala animalne 
konsekvencije. Ipak, ja Gretu sada ljubim, a kako se nakon njene smrti 
osjećam regeneriran, čini mi se da sad živi, kleknuo bih pred nju, molio 
bih je za oproštenje što sam je smatrao za životinju; no to je prošlo i ljubav 
me k njoj vuče. Ta ljubav nije prijateljstvo, to je nešto drugo što se ne da 
izreći - sfinga?] 

Kritizira hrvatske katoličke studente koji se nemoralno ponašaju 

Sutra putujem kući na sudbenu raspravu . 15 Kazat ću što sam uradio. 
Latinski sam više radio nego što je bilo zadano. Nezadovoljan sam s tim, 
želio bih da sam više učinio. Parsifala sam prostudirao i održao predavanje 
u Hrvatskoj. Nije bilo nikakve debate. Ti ljudi nisu na svom mjestu. Oni 
psuju, ganjaju djevojke i ne razlikuju se od ostalih. Ne znam zašto su fur- 


15 Ovdje Merz ne spominje o kakvoj se sudbenoj raspravi radi. Međutim znademo iz drugih izvora što 
je bilo na stvari. Neki Merzovi kolege, kako to sam bilježi u početku svojega Dnevnika dok je još bio 
u gimnaziji (Dnevnik, 1. V 1914.), bili su uključeni u tajne organizacije za rušenje Austro-Ugarske 
Monarhije i za slobodu Bosne i osnivanje jugoslavenske države. Nakon sarajevskoga atentata tadašnje 
austrougarske vlasti za to su doznale i pohapsile su njegove kolege, o čemu Merz također piše u 
svojemu dnevniku. On nije bio član tih organizacija, ali je znao za mnoge svoje drugove koji su im 
pripadali, (vidi str. 48 u ovoj knjizi). Protiv njih je pokrenut sudbeni postupak. Merz je bio pozvan da 
svjedoči na sudu protiv svojih kolega, ali nikoga nije teretio. O tome su dvojica njegovih optuženih 
kolega, jedan Musliman, a drugi Srbin, kasnije pismeno dali svoja svjedočanstva. 

Ahmet Kulenović (Jajce): »Merz je bio ideal čestitosti i poštenja, a naročito je to pokazao na đačkom 
procesu Velike realke 1915. god., koji se vodio protiv đaka, a u kojemu sam i ja bio optužen zbog sme- 
tanja javnoga reda i mira. Svojim iskazom pred sudom Merz je kako u Banjoj Luci tako i u Travniku, 
gdje je konačno izrečena osuda protiv nas, nastupio kao čovjek kojim bi se i nacija od sto i više milijuna 
ljudi mogla ponositi. Mi optuženi dobili smo dojam da je javni tužitelj očekivao da će Merz optužnicu 
protiv nas od alfa do omega jednostavno potvrditi, ali kad je Merz pred sudom davao iskaz, jadni tu¬ 
žitelj nije znao što će od sebe, jer je Merz savjesno, istinito i pošteno pred sudom govorio« (B. Nagy, 
Borac s bijelih planina, Zagreb, 1971., str. 51). 

Prof. Milan Janković (Banja Luka). »Među svjedocima bio je i maturant Hans Merz... Ali on nije htio 
biti oslonac državnom odvjetniku Weinertu. Bio je dobar drug i prijatelj našeg ‘triumvirata’. Njegov 
iskaz na ovoj glavnoj raspravi, koji nas je (prema Weinertovu očekivanju) mogao mnogo teretiti, ispao 
je zapravo kao naša obrana. Hansova duša nije mogla nikoga da obijedi. Bio je dobar kršćanin - ideali¬ 
sta. Govorio je: Oni su mi uvijek bili dobri drugovi i uvijek živjeli u dobrim odnosima sa mnom. Ništa 
ne znam da su oni išta zabranjenoga činili ili govorili... Weinert, razočaran, izjavljuje da je Merz veliki 
vjerski zanesenjak, suviše religiozan i razmažen kad tako blago govori o ovakovim ‘zločincima’...« - M. 
Janković, Sloboda i Jugoslavija - predratna tajna đačka društva, banjalučki proces 1914. do 1915., 
Banja Luka, 1939., str. 53. - Vidi također u: B. Nagy, Borac s bijelih planina, Zagreb, 1971., str. 52. 

timaši 16 , kako misle na katolički način obrađivati novo tlo kad su djelom 
nekatolički. Uopće, nemaju onoga dubljeg naziranja na svijet. Ne proživ¬ 
ljavaju probleme nutarnje borbe i nutarnjeg usavršavanja. Npr. Puljić - ex- 
franjevac. Užasno jednostran. Filozofija i historija mu je sve, a slikarstvo, 
glazbu, ples i druge stvari bagateliše, dapače vrijeđa. Taj će biti jednom 
profesor i odgajati ljude! Neće mu uspjeti. Inače je dobar i uviđavan. Bio 
sam u Pratru i na Kahlenovom brdu. 

Banja Luka, 28. II. 1915 - (18 g. i 2 mj.) 

Uživanje u ljepoti i želja za silnim radom 

Pisao sam u drugu teku. Sutra se vraćam u Beč. Nezadovoljan sam. 
Evo u koji sam se osjećaj prenio: uživam u slici, uživam u Wagnerovoj ope¬ 
ri. U svemu lijepom uživam i skapavam od žeđi za ljepotom. Nakon sva¬ 
kog užitka se prenem, vidim, nisam ništa uradio, a tu je toliki posao. Hoću 
rad, silni rad koji će me obuzeti da na ništa drugo ne mislim. Moguće sam 
rad može dati zadovoljstvo; tj. on ne daje da se u čovjeku diže svijest neza¬ 
dovoljstva. Radi, muči se i radi sve uvijek. Ne misli! Budi mašina. 

I ja je volim, a znam da ona nije izabranica srca moga. Ne mogu da 
je ljubim. Tražim da je zavolim, da ona mene voli bez pitanja o znanju i o 
svemu onome što si je čovjek stekao. 

Beč, 4. III. 1915. - (18 g. i 3 mj.) 

Direktno osjeća da duša postoji, oprez na vanjštinu 

Bio sam kod roditelja. Krasno je bilo. Učim i samo učim. Prilika je 
da ću propasti na ispitu iz latinskoga. Ništa još ne znam. To se ne smije 
dogoditi pa zato radim samo latinski. 

Danas direktno osjećam da duša postoji. Čudim se da je moje ja, ono 
što mene čini, zatvoreno u tijelo po kojemu svijet mene poznaje. Imao li ja 
koje god tijelo, imao li lice Placha, Iksa ili Ipsilona, ja uvijek ostajem onaj 
isti. Ovo upravo osjećam. Promatrajući ljude ne bih uopće smio gledati na 
vanjštinu, nego bih trebao proniknuti u dušu. Vanjština čovjeka iritira. Po 
pogledu, ljepoti lica - čini se - odražava se čista duša. Kod promatranja 
ženskih silno je teško proniknuti u njenu bit jer magnetizam lijepih formi 
čovjeku kvari čisti pogled. Čovjek bi se istom morao probiti do one visine 
da promatrajući svaku žensku nema ni najmanji osjećaj da gleda žensku. 
Istom onda se može otkriti Ewig-weibliches . Prije ne. 


16 furtimaši - pripadnici katoličke organizacije za mladež 

Beč, 8. III. 1915. - (18 g. i 3 mj.) 

Bio na koncertu Brahmsa, čita Bourgeta 

Jučer sam bio u Wiener Konzerthausu. Izvodila se je Brahmsova D-dur 
simfonija. Prvi dio bio je lijep. Razumio je doduše nisam. Kuliš je bio danas 
kod mene. Prije sam ga držao za trgovca. A sad uistinu vidim da je ljubitelj 
umjetnosti i da osobito voli Beuronce . 17 Čudan slučaj da smo se sastali. 

Bourget osobito lijepo piše: Que les triomphes et les defaites du de¬ 
kor s traduisent les qualites et les insuffisances du dedans. 18 Radi za reor¬ 
ganizaciju francuskog društva. Nešto sam radio latinski. 

Beč, 10. III. 1915. - (18 g. i 3 mj.) 

Kritizira Rilkeov prikaz Rodina jer je to propast morala 

Svijeća gori na mome stolu. Skoro će ponoć. Još čujem glazbu, vi¬ 
dim mrtvog Werthera i zimski pejzaž. Bilo bi zanimljivo da opišem dojam 
Werthera, da ga analiziram, ali analiza samoga sebe čini mi se za ovaj čas 
mnogo važnija. Radi se o ovim rečenicama iz djela Rainera Marie Rilkea o 
Rodinu 19 : 

(Slijedi citat na njemačkom iz Rilkeova djela o Rodinu u kojem au¬ 
tor opisujući Rodinove razgolićene skulpture glorificira tjelesni užitak bez 
ikakvih moralnih ograničenja.) 

Pristanem li na ove misli, znači da svu svoju ideologiju bacam i da si 
počinjem graditi novu. Ove riječi drmaju egzistencijom morala. Drmaju li? 
Krasna su gola Rodinova tjelesa. Istina je da je nagon prema ženi prirodni 
nagon. No, Bože, je li on više umjetničke naravi? Ist wie ein Schatzgraber 
(Zar da je kao kopač blaga)? U noći tiho ustaje, šulja se do njena kreve¬ 
ta i lijepo izgleda... Krasna igra prirode. Ali zašto gledati; treba to sam 
doživjeti. Zamislim se da se ja šuljam krevetu... Ali jao, to što je u meni 
demonskom me silom vuče k njoj, a nešto mi opet veli: »Stani, zlo činiš.« 
O ovim se dvjema stvarima radi: hoću li otići k njoj i u zagrljaj naših tjele¬ 
sa piti slasti... I u toj slasti živjeti, umrijeti. No, ni u ovoj slasti neću naći 
zadovoljstvo. 

Odreći se ovosvjetskih užitaka zbog nagrade u vječnosti 

Ovaj silni, demonski užitak drži nas, ali najednom se dignemo. Ču¬ 
jemo: Memento mori - sjećaj se smrti. To što te toliko drži proći će, samo 
će nešto ostati i poslije tebe, ali ono što će ostati nije u ovim demonskim 
časovima uživalo. Ne-uživati, znači boriti se proti prirodi, dapače zanije¬ 
kati je. Osjećam tvrdo da jest poslije smrti život i da ovaj demonski život s 

17 Beuronci - umjetnici koji su svoja djela stvarali pod utjecajem njemačkoga benediktinskog samosta¬ 
na Beuron 

18 Prijevod s francuskoga: Vanjski trijumfi i porazi pokazuju nutarnje kvalitete i nedostatke. 

19 Auguste RODIN (1840.-1917.), francuski kipar. 

onime nema veze. On postoji samo radi principa pravednosti. Pravednost 
nije princip, nego je iskra u nama i veli, ako nešto hoćemo postići, mora¬ 
mo pregarati. Rodinovi kipovi su krasni, sjajni, bukteći život i čim su veći i 
sjajniji, to je za nas veća dika, ako smo suzbili veličinu toga prolaznoga sjaja 
poradi onoga, za sada još neosjetljivoga sjaja vječne ljepote. 

Život je žrtva, da mnogo lijepoga ne gledaj 

Uopće sam došao do zaključka: borba proti modernim nazorima je, 
čini mi se, dovršena. Život nam mora biti žrtva, da mnogo lijepoga ni ne 
gleda. Sad se mora dakle osuditi što sam u operi gledao lijepu dekoltiranu 
damu, da se je čak zarez vidio. Faktično je da ženska ljepota ima nešto 
očaravajuće, lijepo na sebi i poradi tih prolaznih trenutaka gledanja mo¬ 
ramo zauvijek zatvoriti oči i gledati samo na vječni sadržaj. Život je silno 
teška borba koja traži pregaranje, ne gledanje lijepoga. Zbog ove borbe 
ima čovjekov život viši sadržaj. Boriti se proti nagonu prema divnoj ženi, 
savladati ga i uspeti se do visine čovjeka koji nagon više ni ne osjeća, nego 
na ženu gleda kao na sebi ravna muškarca, znači izv oj štiti najveću pobjedu. 
Mnogo je ljudi stradalo jer ih je pridobila demonska ljepota žene. Možda 
je i mene skoro. Ali od sada velim: zatvoriti oči i ne tražiti ovaj princip 
ljepote koja je samo ovdje da uspostavi borbu kojoj je nagrada vječnost. 

Lart-pour-l ’artizam je glorifikacija vraga 

Princip Rodinove umjetnosti je V art-pour-l’artizam koji nije opravdan 
jer je glorifikacija vraga, glorifikacija one ljepote koja je vidljivi, časoviti, 
sjetilni užitak. Glorifikacija je prolazne prirode koja razarajući gradi. Umjet¬ 
nost ima da oglorificira uspjelu borbu protiv ove ljepote, ali ako li već obra¬ 
đuje ovu ljepotu, ne smije biti tendencija njena glorifikacija kao da druge 
nema, nego se treba prikazati kano jedno zlo koje proizvodi dobro. 

Beč, 12. III. 1915. - (18 g. i 3 mj.) 

Analiza moralnog i nemoralnog u plesu 

Danas sam htio da više uradim latinskog. Nisam to učinio jer nisam 
mogao odoljeti želji da čitam što više iz povijesti plesa. Knjiga je vrlo do¬ 
bro pisana. Počinje ab ovo 20 - od prirode k čovjeku. Nadalje tumači histo¬ 
riju plesa. Silno je zanimljivo pisano. Historija plesa je kulturna historija 
dotičnoga naroda. Znamo i za egipatske plesačice, za slave Dioniziju i ba¬ 
kanalije. Napokon, kršćansko doba u razuzdanosti plesa ne zaostaje mnogo 
za poganstvom. Zanimljivo je držanje Crkve prema plesu. Napadao se je i 
branio. Sv. Bazilije ga preporučuje, dočim ga drugi crkveni sabori osuđuju. 
Naravski. Ne osuđuje se ples kao izraz čuvstva, kao umjetnost, nego se za- 


20 Latinska izreka ab ovo znači od početka (doslovce: od jajeta). 


116 



branjuju izrodi plesa, nemoralne kretnje. One s plesom nemaju nikakvoga 
posla i druge su stvari dovodile do zla. Kod promatranja plesa čovjek mora 
biti silno oprezan. I ovdje se kao u kiparstvu - Rodin - izražava želja, če¬ 
žnja za ženom. U narodnim plesovima toga ima, ali tu nije težnja za Vječ- 
no-ženskim, nego je tu jednostavno udovoljavanje strasti. Takva je večina 
španjolskih plesova. Uzmem li kolo i usporedim li ga s drugim narodima, 
to isto mogu shvatiti veličinu našega hrvatskog i srpskog naroda u Bosni. 
Turobna su to kola koja uz pratnju otegnutih melodija izražavaju talasanje 
mirnih i zadovoljnih čuvstava. Dapače, ta su čuvstva zadovoljštine pretje¬ 
rana, bez ikakve životvorne energije. Kad pomislim na kolo, sjetim se djela 
Đalskoga Naš pandur. 

Je li opravdano glorificiranje sjetilnosti u umjetnosti i plesu? 

Malo sam skrenuo sa same stvari. Je li opravdano da se u umjetnosti 
glorificira sjetilnost, pa makar i u najblažim crtama? Ili, smiju li se slike 
iz sjetilnoga, slobodno da kažem seksualnog života uzeti u pomoć ako se 
hoće simbolizirati ili prikazati koji duševni osjećaj, koja ideja?! 

Tolstoj veli da su sve umjetnosti samo izraz sjetilne čežnje i da je po¬ 
radi toga ona neopravdana. Donekle ima pravo. Ples, kiparstvo, slikarstvo, 
glazba i književnost su to bile. O arhitekturi dvojim. Ples, kako rekoh, 
doveo je do izroda. On je postao čistim tjelesnim užitkom (stari Rim!). 
Ovakav je ples svakako neopravdan. No, u današnjim salonima se igraju 
plesovi koji nisu užitak, ali koji najrafiniranijim pokretima izražavaju želju 
za užitkom. Cilj je jednostavno sjetilnost. Iz 
toga, međutim, ne izlazi da je ples neoprav¬ 
dan. On mora vanjskim gibanjem predočiti 
duševne situacije, dapače prikazati prijatelj¬ 
stvo, ljubav itd. Kod toga se čovjek mora po¬ 
služiti tijelom. Ne bi čovjek smio zamjeriti 
ako bi jedna točka toga plesa bila i poljubac. 

Ovaj može izraziti solidarnost duše. Ples je 
umjetnost, izraz težnje prema vječnoj ljepo¬ 
ti, a ne sjetilnost. 

Moralne dileme o aktu u umjetnosti, Rodin i Sinding 

Je li opravdan akt u kiparstvu? Sam si glede toga nisam na čistu. Čini 
mi se da jest. Ali, akt se ne smije upotrijebiti samo za prikaz sjetilnosti, 
nego - uzet ćemo opet ljubav - on ima biti sredstvo za prikazivanje du¬ 
ševnih veličina. Rodinov Poljubac ne prosuđujem kao Rilke koji veli da je 
ovdje prikazana ljubav koja muški spol vuče k ženskome, nego tu je izraz 
ljubavi u duševnom smislu. Svako duševno stanje se odražava na vanjšti- 



A. Rodin - Poljubac 
(skulptura) 

nu, tako se ta privrženost u Poljupcu slika i u aktovima. Moguće da imam 
krivo. No uzmimo Sindingov 21 Poljubac. Sinding je dubinu ljubavi bolje 
prikazao, samo što ne raspolaže tehničkom vještinom kao Rodin. Rodinov 
akt bi moguće još gdjekoga pobudio na sjetilnost. Sindingov nikada! Uop¬ 
će, zar grčki kipovi bude sjetilnost? Nikada. Zato velim, akt u umjetnosti 
je opravdan, samo ovisi o tendenciji za što se upotrebljava. Ako bi čovjek 
htio, mogao bi napraviti lice koje budi na sjetilnosti. Ali ovo je pitanje 
pikantno: zašto je u čovjeku prirođena stidljivost. Kad je akt dozvoljen i 
ne pobuđuje na sjetilnost, zašto ja uviđam da djevojka koja bi mi se otkrila 
čini zlo. Ovo skroz naravno pitanje pobija sofizme u korist aktova. 

Nikad kraja i konca pitanjima odnosa duše i tijela 

Do ničega nisam došao, završavam to pitanje za sada velikim upitni¬ 
kom. Vrijeme će već svoje pridonijeti. Fakat je taj da jedna Madona lošijeg 
slikara mnogo više oduševljava i ostavlja jače reminiscencije nego akt Ve- 
lasqueza. Ovo već pokazuje što je prava umjetnost. Mi se ljudi uvijek bavi¬ 
mo tim nesretnim pitanjima o duši i tijelu. Nikad kraja i konca. Čovjek ne 
može povući granice jer je oboje. Miciki 22 se Rilke sviđa: »Man muss nicht 
so engherzig sein «, 23 veli ona kad sam joj rekao da se moji nazori o svijetu 
ne slažu s Rilkeovim. Ako ona drži da je životinjski nagon čovjeka, heroi- 
zam i prirodna ljepota - princip dobroga, to bi ona morala biti nemoralna. 
A uistinu nije takva. Današnje doba je sama oprečnost. 

Beč, 14. III. 1915. - (18 g. i 3 mj.) 

Smrt Eckerta, komentar opernih djela 

Eckert 24 je umro. Vele da je stariji Spreiser poginuo. Sve vrjedniji 
ljudi umiru. Wagner je u Tannhauseru riješio problem umjetnosti. Iz Ve- 
nusova brda izlazi povikom zu Maria. Put je od Rodina k Rafaelu. Bar tako 
izgleda. Wagner je u Tannhauseru dokazao da problem akta ima pravo da 
postoji u umjetnosti, ako je ovaj nosilac dekadentne ideje. 

Pročitao sam knjigu o plesu. Lijepo je pisana. Čovjek bi morao sve na¬ 
učiti. Latinski nisam ništa radio. Zato ću sutra. Htio sam ići u Volksoperu 
na Rossinijeva Wilhelma Telia. Preradba Schillerova djela upravo je atentat 
na umjetnost. Sad vidim da literarna vrijednost opera nije nikakva. Tu će 
biti glavna melodija. Ti su pisci iz opera bez dubljeg naziranja na svijet. Za 


21 Stephen SINDING (1846.-1922.), norveško-danski kipar. 

22 Micika, kćerka gazdarice kod koje je Merz stanovao u Beču. 

23 Prijevod s njemačkoga: Čovjek ne treba biti tako uskogrudan. 

24 Rudolf ECKERT (Travnik, 1889. - Rijeka, 1915.), mladi katolički intelektualac s doktoratom, 
svetačka života. Specijalizirao se u novinarstvu u Miinchenu i u Louvainu. Bio je urednik Riječkih 
novina. Mobiliziran u austougarsku vojsku početkom Prvoga svjetskog rata, razbolio se i umro na glasu 
svetosti. Biografiju o njemu napisao je Petar Grgeč, a objavljena je 1995. g. 

mladoga Brahmsa se veli da za dramu nije imao smisla. Ivić 25 je jučer bio 
ovdje kod mene. 


Beč, 16. III. 1915. - (18 g. i 3 mj.) 

Razgovor s kolegama o narodu, osvrt na tekst 
M. Gorkog, oduševljen Faustom 

Kod Ivica sam bio u samostanu. Poljaković i Vlado pošli su sa mnom, 
odnosno ja s njima. O svemu se je razgovaralo. Najviše o narodnom životu, 
narodnom moralu i nemoralu. Pričale su se takve šale. Radio nisam ništa. 
Pročitao Jemeljan Piljaja , 26 Krasna je pričica: vidimo sav očaj tih goliša 
koji su u naravi silno plemeniti ljudi, ljudi u pravom smislu riječi. Gube 
svoje ideale samo zbog lošega državnog uređenja. Gladuju, žive gore nego 
životinje. Fausta sam opet listao. Što ga više čitam, to mi je sve divniji. 
Kuliš je jučer otputovao u vojsku u Prag. 27 

+ Cum Deo 

Beč, 17. III. 1915. - (18 g. i 3 mj.) 28 

Zavjet sv. Anti za zdravlje očiju 

Seido je bio ovdje popodne. Razgovarali smo i šetali. Radio sam malo. 
Vrijeme uzalud prolazi. Jučer sam se zavjetovao sv. Anti da dva mjeseca - 
do 15. svibnja - neću jesti kolača samo da mi se oči unormale. Daj, Bože! 

Beč, 18. III. 1915. - (18 g. i 3 mj.) 

Dnevni doživljaji, Bi. Djevica Marija pomaže 

Latinski radio. Kartu primio od Viktorije. Popodne tražio Kunstlerha- 
us. Nisam je našao. Šetao s Ivićem razgovarajući francuski. Vidio vojnika bez 
dvije noge i jedne ruke. Jedna dama crvenog križa gurala ga je pred sobom 
u kolicima. Pročitao Ibsenov Rosmersholm. Opet je nekakav socijalni kon¬ 
flikt koji ne ostavlja dubljeg, umjetničkog dojma; o samom konfliktu još ću 
razmišljati. S gazdaricom i kćerkom razgovarali smo o smrti. Gazdarica ima 
osobito lijepu prirodu. Kad vidi lijepo cvijeće, plakala bi od ganuća. Priča 
kako je njen muž bio bolestan. Molila se je Bi. Dj. Mariji da ga još sačuva. 
U noći sanja da je došao Isus u bijeloj mantiji i jedna stara baba koja se kod 
njega za nju moli. Osobito lijepo je to prikazala. Drugi slučaj: Jedan limeni 
komad vidjela je na podu. Baci ga. Sutradan ga opet nađe na onom mjestu 

25 Fra Kazimir IVIC, OFM, Ivanov kolega sa studija u Beču, kasnije ravnatelj Franjevačke klasične 
Gimnazije u Visokom. 

26 ruska pripovijetka Maksima Gorkoga 

27 Ovdje završava 2. bilježnica Dnevnika I. Merza koja je obuhvaćala razdoblje od 7. XII. 1914. do 
16. III. 1915. 

28 Ovdje započinje 3. bilježnica Dnevnika I. Merza koja obuhvaća razdoblje od 17. III. 1915. do 
24. VI. 1915. - Ova bilježnica započinje molitvenim zazivom na latinskom Cum Deo - S Bogom! 

gdje ga je prvi put našla. Njen ga sin digne, obriše i istom sada vidi da je to 
slika Bi. Dj. Marije. Kćerka kaže, kad je štogod zaprosila od Majke, dala joj 
je. Ima čudnih stvari na svijetu, prijatelju Horacije! 

Beč, 23. III. 1915. - (18 g. i 3 mj.) 

Dojmovi s pohoda galeriji, analiza Goetheove drame Torquato Tasso 

Ljuba mi je poslao kartu. Jutros sam bio u galeriji slika. Nisam se na¬ 
dao da su zastupani tako veliki umjetnici: Rembrandt, Rafael. Uglavnom 
djela iz 15., 16. vijeka nisu na me učinila dubok utisak. Sva izražavaju istu 
misao: epsku priču o ljubavi. Uopće, sve slikarstvo renesanse nema u sebi 
ništa lirskoga. Sve je priča o ljubavi i o Kristovu životu. Kad sam izašao iz 
galerije, vrtjelo mi se u glavi. Toliko slika i dojmova moj mozak nije mogao 
prihvatiti. 

Malo prije sam došao iz Burga. Goetheova drama Torquato Tasso se 
je prikazivala. Goethe je uistinu veliki pjesnik. Visok i dostojanstven. Na 
pozornicu ne stupaju glupe strasti i djetinjarije, lake ljubavi i nevjere, nego 
sve je borba i doživljavanje velikih, vječnih čuvstava. Malo je sadržaja, ali 
mnogo psihologije i misli. Sama osoba Tassa je tako sugestivna da si histo¬ 
rijskog Tassa drugačije ne možemo ni zamisliti. On je samo pjesnik koji živi 
u razgovoru s prirodom, koji sve blago crpi iz svoje nutrine (Schiller), za 
vanjštinu svijeta se ne brine. (...) 

Majka mi je poslala kruh. Drži da sam gladan. Ah, dobra majka! Ja 
jedva koji put na nju pomislim, a ona mene ne zaboravlja. 

Latinski danas nisam ništa radio. 

Beč, 24. III. 1915. - (18 g. i 3 mj.) 

Latinski radio. Skicirao Torquata Tassa. 

Beč, 4. IV 1915. - (18 g. i 4 mj.) 

Radnja za Luč, doživljaj Velikog petka, šetnja u planinama 

Buconjić me je pitao imam li radnju za Luč. Radi toga opet studiram 
Turgenjeva i upotpunit ću njegove nazore o životu. Glavno mi je da pri- 
kažem Turgenjeva kao svestrano naobražena čovjeka, kao ljubitelja svih 
umjetnosti i dovesti ga u kontrast s jednostranim Dostojevskim i etikom 
Tolstojevom. Mislim da ću biti za dva dana gotov te da ću prekinuti latin¬ 
ski rad moći opet nastaviti. 

Na Veliki petak pohodio sam neke crkve. Sunce je sjalo, lijepo i žalo¬ 
sno. Na svim licima, na svakom podsmjehu ljudi raznih kategorija bilo je 
nešto žalosnoga - štimung rata i Velikog petka. 

Danas sam bio na Pričesti. Poslije podne u Badenu. Već sam se bio 
zaželio prirode. Osjećao sam se sav nemoćan i satrven lutajući po smrad- 

nim ulicama, no kad sam došao u Baden, naravno veselje i ugodnost se je 
vratilo. Po parku je divno. Krasan je pogled na valovita brda, prethodnike 
Alpi. Dolje između brda i onoga na kojem smo mi bili smjestio se je jedan 
lijepo uređen gradić. Pošao sam na stijene, gledao u dubinu, dolje na cestu 
što ide i obuzela me je bila želja da imam krila pa da lebdim iznad toga 
bezdana. 

Loše stanje na ratištu, a u pozadini sistem protekcije i nemorala 

Na ratištu je loše. U glavnom se taboru toči šampanjac. Mostar i Sa¬ 
rajevo se ispražnjuju. Premisi je već u ruskim rukama. 

I to je uistinu sve radi onoga gospodina u Zločinu i kazni što je tako 
bezobrazno stao pokraj klupe i gledao na pijanu djevojku koju su muški 
obukli. 

Mi nemamo hljeba. Filistri hoće kolača, imaju brašna i ljute se kad mi 
gore ne uspijevamo. Još jednom - ako stradamo, zavrijedili smo. 

Još jednom: u glavnom taboru se šampanjizira! Khueni su vladareva 
nezakonita djeca, nadvojvodu Semona šalju u penziju jer mu nije rekao 
titulu i što ga je istjerao u podne iz kreveta! Sistem protekcije, nemorala 
mora stradati. Toliki će narodi proplakati i u crno se zaviti. Namjesto da 
se užive u rastu bilja, u letu zvijezde, u ljepoti Madone, ljudi bludniče po 
cijelom Beču. Patriote, pobijedit ćete - nadajte se! 

Beč, 5. IV 1915. - (18 g. i 4 mj.) 

Stric Georg je umro. Pokojna mu bila duša. Nenadana smrt mi je još 
nerazumljiva, nepojmljiva... Ljuba mi je čestitao Uskrs. 

Beč, 8. IV 1915. - (18 g. i 4 mj.) 

Plan za radnju o Turgenjevu 

»...No u svem što sam razmišljao, u svemu što sam osjećao tajila se na 
pola osjećana, stidljiva slutnja nečega novoga, neizrecivo slatkoga, žensko¬ 
ga...« Turgenjev, Prva ljubav. 

Moguće da slično osjećam jer sam sav pod dojmom Turgenjevljevih 
čuvstava. Mislim da ću sutra moći započeti pisati o Turgenjevu. Toliko 
sam djela pročitao da su mi se mnoge scene ispremiješale u glavi, no čini 
mi se da je plan zgodan. Najprije prikazati odraz Turgenjevljeva života 
u njegovim djelima, onda analiza triju grupa (ljubavne, individualističke 
i socijalne), a na kraju izvesti opće karakteristike Turgenjeva, kako slika 
moderna, svestrana čovjeka (Goethe, Beethoven, Puškin...!). Kod razvoja 
njegovih djela držim se Brunetiera; razvitak personalnog romana, u prvo¬ 
me (zasebna vrsta književnosti! - ne epika!). 

Latinski nisam ništa radio! 

Traži žensko društvo, problem zavjeta sv. Anti 

Umoran sam pošao Petroviću. Upravo - da istinu rečem - ne njemu. 
Vuklo me je... Tražio sam nešto žensko... Pa i našao sam. Lijepa nije ni 
najmanje, ali one riječi, smijeh... sve uopće me je podsjećalo na Gretu. 
Dapače joj je nalik. No, drugi put o njoj! Silno mi se sviđa upravo zato 
što je puna svega onoga ženskoga, stidljivoga, tajnoga... Dugo će proći... 
moguće ju uopće više neću vidjeti. Kako bih i otišao Petroviću. Cijenim 
ga, ali ne volim. On mene isto kao i ja njega. 

Zavjet sv. Anti nisam točno držao. S kime se ja šalim? Stvar je ovakva. 
Od kuće sam primio kolača, a ja ih jedem da kruh ne moram kupovati, 
inače ih ne jedem. Držim da nisam krivo učinio jer u zavjetu je da ću na¬ 
stojati što manje jesti. Bože, daj da nisam zgriješio. 

Beč, 10. IV 1915. - (18 g. i 4 mj.) 
Prikaz i analiza Beethovenove 9. simfonije 

Slušao sam Beethovenovu 9. simfoniju. Silno mi se svidjela. U prvom 
dijelu čovjeka dira ona praznina, onaj očaj, te silna borba proti nezgra¬ 
pnoj nutrini. Drugi dio, ona desperacija i nezadovoljstvo nakon sjetilnog 
užitka tjera čovjeka u očaj. U trećem dijelu su sjajne ljepote seoskoga 
života. Mame, podajemo im se, no opet nas sjetilni užitak privlači. To ide 
amo-tamo, dok nam priroda ne otkrije Stvoritelja; oko Njega plešu sasvim 
sretne seoske melodije (landlichV). Četvrti dio je najljepši. Sretni smo, 
u borbi smo uspjeli, uživamo u krasnoj prirodi i Stvoritelju. I to uživanje 
postaje veselje sve jače i jače, postaje snažna pobjednička himna koja se 
opet slegne. Nešto hoće izraziti, a ne može. Na to dođu riječi u pomoć. 
Ono što je glazba osjetila, a nije mogla kazati, riječi izjave. Ta pjesma je 
himna veselju, himna Bogu i ljubavi (Schillerova Ode an die Freude - Oda 
radosti]. 29 Neka budu obuhvaćeni milijuni! Himna je Tvorcu. Faustovski 
motivi, samo što je bolje riješeno nego u Faustu. Zadovoljstvo se ne nalazi 
u poljodjelstvu, nego u ljepoti prirode i u himni Tvorcu. 

Beč, 15. IV 1915. - (18 g. i 4 mj.) 

Završena radnja za Luč, ljubav u narodnim pjesmama 

Raspravu za Luč sam završio. Iznosi oko 40 strana. Uglavnom je do¬ 
bro ispala; samo je dosta nedovršena. Lovčeve zapiske bih trebao još jed¬ 
nom pročitati, novelu Faust, Tri ljubavi i ostale. Mujagić mi prepisuje. 

29 Oda radosti - pjesma koju je napisao njemački pjesnik Friedrich Schiller 1785. slaveći ideal bratstva 
i ujedinjenosti čovječanstva. Ludvvig van Beethoven uvrstio ju je u završni stavak svoje Devete simfo¬ 
nije. Danas je to himna Europske unije. Donosimo najvažniju kiticu u prijevodu dr. Ivana Macana, SJ: 

Združite se milijuni s poljupcem za cijeli svijet. 

Braćo! Iznad plavog neba dobri Otac na nas gleda. 

Milijuni, vi padate? Ne znaš za svog Tvorca, svijete? 

Traži njega nad zvijezdama! Iznad zvijezda on stanuje. 

Jako marljivo radi. Ako sutra svrši sve, to ću prekosutra učiti psihologiju 
za oprost od školarine. Ne nadam se da ću za tri dana sve naučiti. 

Tale mi je pričao dirljivu scenu iz bludilišta. Jedna tamo, valjda ju je 
siromaštvo onamo natjeralo, kada se podaje, uvijek plače. Uistinu i među 
ovim ljudima ima plemenitih čuvstava. Evo izvatka iz nekih karakteristič¬ 
nih narodnih pjesama. 

(U izvorniku slijedi prijepis jedne narodne pjesme koja govori o ljuba¬ 
vi između mladića i djevojke.) 

Krasne su to pjesme, iako u sebi kriju mnogo erotičnoga. No sam 
plašljivi i lijepi karakter djevojke u njima se krasno zrcali. Naravna stvar, 
nije to ona prava ljubav koju je kultura oplemenila, nego je naivno narav¬ 
na, u koje su duševna svojstva tijesno vezana s tjelesnim činima. Kod toga 
čovjek opet ne smije misliti na najgore. To su poljupci, zagrljaji i milovanja. 
Narodna umjetnost je svakako velika. 

Beč, 17. IV 1915. - (18 g. i 4 mj.) 

Info-brošura o Hrvatskoj 

Jučer sam poslao u Luč radnju o Turgenjevu. 30 Iznosi sve skupa 31 
stranicu. Radoznao sam da li će je uvrstiti. Držim da neće poradi opsež- 
nosti. 

Bio je danas sastanak u Hrvatskoj. Raspravljalo se je o brošuri koja 
će se izdati poradi informacije stranog svijeta o Hrvatskoj. Po mome mni¬ 
jenju ona nema velikog smisla. Sto Hrvati traže? Uvijek ištu i ištu, a sami 
se vucaju po kafanama i lumpuju. Toliko ima talentiranih ljudi - sve ovo 
propada. Sada, kada bi trebalo reći taj i taj je pridonio nešto cijelome čo¬ 
vječanstvu, mi tražimo da nam se naša prava dadnu, no, jao! - ovih nema. 

Kratak prikaz i kritika Freytagove komedije Journaliste 

Danas sam malo čitao psihologije, a navečer sam se u zadnji čas od¬ 
lučio da odem u Burgtheater na Journaliste. Djelo nije loše, no pomislimo 
li da se ubraja među najbolje njemačke komedije, to moramo reći da je 
ovo djelo slabo. Moliere - Freytag, kao Bog i šeširdžija. Čini mi se da su 
Nušićeve komedije bolje. Doduše i u ovom djelu ima lijepih lica. Žen¬ 
ske su dobro pogođene, a muški su svakidanji ljudi sa svojim slaboćama. 
Uglavnom su svi glavni junaci plitki. 


30 Ovaj članak-studija o Turgenjevu trebao je biti prvi u tisku objavljeni rad Ivana Merza. Nažalost, 
kako je i on sam predvidio u svome Dnevniku, rad nije objavljen u Luči zbog opširnosti. Ali nam se u 
njegovu Arhivu ipak sačuvao originalni prijepis rada što ga je učinio njegov kolega vojnik Mujagić i što 
Merz spominje u svome Dnevniku 15. 4. 1915. Ovaj je rad još jedan dragocjen dokument o Merzovoj 
velikoj književnoj nadarenosti. Treba imati na umu da ju je napisao mladič koji je tada bio navršio tek 
18 godina! Ovaj njegov rad konačno je objavljen u Prvom svesku njegovih Sabranih djela (Zagreb, 
2011.), str. 27-54. 

Beč, 18. IV 1915. - (18 g. i 4 mj.) 


Proveo poslijepodne u prirodi 

Proboravio sam popodne u prirodi, po šumi i livadi. Krasan je bio 
dan; već se je granje počelo kititi pupoljcima, već su se nalazile ljubice. 
Išavši uz i niza stranu, skačući i ležeći u livadi, trčeći itd. Kad sam se vra¬ 
tio, pričaše mi da je bila procesija, kakve Beč ne pamti. Nisam je vidio, žao 
mi je. Radio ništa. Budala sam i slabić. 

Beč, 20. IV 1915. - (18 g. i 4 mj.) 

Prikaz drame Die versunkene Glocke G. Hauptmanna 

Gledao sam Hauptmannovo djelo Die versunkene Glocke. 31 Kad sam 
djelo u početku pročitao, nisam ga razumio. Vidio sam mnogo lijepih lir¬ 
skih mjesta i osjetio da je kolorit bajke uspio. (...) Ovo je tragika prosvje¬ 
titelja: na zemlji stvara velika djela koja prosvjetljuju samo ljude. Za gore 
ona nisu. (...) 

(Slijedi prikaz sadržaja ove dramske bajke.) 

Beč, 22. IV 1915. - (18 g. i 4 mj.) 

Položio kolokvij iz psihologije, sjeća se profesora Glušca 

Jučer sam položio kod Jerusalema kolokvij iz psihologije na sehr gut 
(vrlo dobar). Pitao me je što su psihičke dispozicije, što je prezent itd. 
Dobro sam znao. Uopće, on mnogo ni ne traži. Dobar je čovjek. Ovaj 
način učenja na univerzi je sjajan. Govjek dobije makar mnijenje o svojoj 
vrijednosti - i može se individualno razvijati. Kad pomislim na niže razre¬ 
de srednje škole - na profesora Glušca, koji me je nazivao »marvom«, tako 
da sam bio desperatan - učio sam i bubao sintaksu, a nikada ništa nisam 
znao. Onda sam se držao za kretena. 

Usporedba Parsifala i Krista u djelovanju 

Malo sam razgovarao sa Šantićem o Parsifalu. On drži da je Parsifal 
čisti Krist. Borio se je kao Krist proti vragu i savladao ga. Kundri mu pere 
noge kao Magdalena itd. Uistinu ima mnogo sličnosti s Kristom; već po 
tome što je Parsifal Kundria izbavio, sjeća na misiju Krista. Ovo su samo 
sličnosti, no čini mi se da je ideja djela upravo opreka Kristu. U Parsifalu 
je htio Wagner prikazati čovjeka - sama po sebi kao etičku jedinku u uni¬ 
verzumu. Ova etička jedinka dolazi do spoznaje istom putem sažaljenja. 
Parsifal je neznalica (zar je Krist neznalica!) i nikada nije znao što je zlo. 
No dogodi li se kakvo zlo, odmah on zna, iako o ovome nikada ništa nije 
čuo da to nije dobro. Dakle u čovjeku je već instinkt o dobru i zlu. Wagner 
u Parsifalu pokazuje kako se ovaj razvija (kod Krista se on nije razvio i Kri- 


31 Njem.: Potopljeno zvono 

stu nije suosjećanje kazalo da se mora boriti. Krist je uslijed ljubavi činio. 
Ovo je psihološka finesa; Schopenhauerova samilost kao princip s jedne 
strane je etička podloga, a kršćanska ljubav kao druga podloga. Ugledao 
je Parsifal ranu i njega je zaboljelo i htio se je boriti proti uzroku te boli. 
Parsifala nije mogla ljubav tjerati u borbu proti zlu kano Krista, jer je on 
neznajući. Da on zna toliko koliko svaki čovjek koji je živio među ljudima, 
bacio bi se on ne samo iz saučešća, nego i iz ljubavi prema dotičnome. 
Krist je sveznajući; On se je borio samo iz ljubavi prema čovjeku. Saučešće 
je samo dio ljubavi; ljubav naime nije samo spremna na saučešće, nego ona 
daje i druga dobra: vodi na pravi put, svjetuje, pomaže itd. Parsifal i Krist 
su ekstremni; obični plemeniti čovjek je između obojice. Ovaj je altruista 
i radi altruistički na temelju saučešća i ljubavi; naime onaj dio saučešća u 
ljubavi daje polovinu ostalih ljubavnih sredstava. 

Beč, 24. IV 1915. - (18 g. i 4 mj.) 

Duh i materija, priroda i društvene stvarnosti - kontrast ili sklad? 

Jučer sam radio latinski, danas nisam ništa. Jutros zbog Marijanovića 
opet sam išao na univerzu, a poslije toga u Naturhistorisches Hofmuseum. 
(Jučer sam bio u Kunsthistorischem.) Mnogo sam toga gledao, sve mi se je 
pomutilo u glavi. Osobito su me zanimale rude i njihove boje. U drugo što 
se ne razumijem, nažalost. Kad sam vidio te prirodnine, pojavile su mi se 
»čudne misli«; istom sada sa svom svojom snagom razumijem Bazarova . 32 
Tolika je priroda, toliko je u nje ljepota i zakona da je čovjek mora prou¬ 
čavati. Po Bazarovu su pjesništvo, ljubav, vjera, prijateljstvo, dapače sam 
Bog sentimentalizam »to će reći medom se zaslađivati«. Zašto se baviti 
onim što »ne postoji«? Govoriti o ljubavi, pravdi, časti - »to ne postoji«. 
Pjesništvo, glazba sve je to »glupost«. Prema Bazarovu trebamo se baviti 
onim što jest, što postoji i uzeti žabe pa ih secirati, okretati električne 
strojeve, graditi velike plugove, studirati medicinu i baviti se onim što 
jest sigurno i nepobitno. Priroda nije hram, već radionica, a čovjek je u 
njoj radnik. I ovakve misli prolaze mi glavom i hoće da ih se držim, no 
ne ide. Vidim lijepu sliku, stanem i gledam; čujem za dobro djelo, vese¬ 
lim se; tražim prijatelja, žensku itd. Mislim na roditelje; ta s »prirodnog« 
stanovišta je i ljubav prema njima sentimentalizam i vidim se već u grobu 
jer mi je dosadio život koji se nikako ne slaže s mojim »principima« koji 
sve duševno niječu - aristokratizam, autoritet, liberalizam... Hrvatskome 
su čovjeku »nepotrebni«... Ja niječem i gledam kako mama i tata već stari 


32 Bazarov je lik iz Turgenjevljeva romana Očevi i djeca objavljena 1862. Glavna tema djela je 
nihilizam u Ruskom Carstvu predstavljen u liku Jevgenija Vasiljiča Bazarova, mladog znanstvenika i 
nihilista, kritičnog spram tradicionalnih vrijednosti, koji provodi vrijeme čitajući prirodoznanstvene 
knjige i radeći pokuse. 

dolaze na moj grob i plaču. Na to samo kad pomislim osjetim da uistinu 
ima i nešto drugo nego sama materija, da je uistinu duševni svijet tu. Za¬ 
hvaljujem Svevišnjemu koji je dozvolio da sve ovo proživim tako da sam uz 
svoje jednostrane nazore o umjetnosti i duševnim znanostima silno zavolio 
i prirodne znanosti. 

Jučer mi je u krevetu pala na um fizička misao: napraviti aparat koji 
piše kada se govori. Osniva se na telefonu bez žica ili na mikrofonima 
uređenim za svaki glas. 

Kod Puljića bio. Danas je imendan. I tu su braća furtimaši pričali 
»prljave anegdote«. 


Beč, 25. IV 1915. - (18 g. i 4 mj.) 

Nakon pohoda crkvi pošao na koncert 

Ni danas nisam učio koliko sam htio. Kasno sam ustao, otišao u Au- 
gustinerkirche. Vidio sam ondje Canovinu Mariju Kristinu . 33 Jedan sve¬ 
ćenik je propovijedao o Trojstvu. (...) Dosta se je lijepo pjevalo. Poslije 
podne sam nešto latinski radio, pa onda otišao u koncertnu dvoranu. Ero- 
ica 34 se je svirala, nešto od Mozarta, Griega i Wagnera. Eroica je sjajna; 
osobito mi se je svidio drugi čin - Trauermarsch - te treći sa svojim ve¬ 
seljem. Kod Mittlerovih sam večerao. Pričaju mi da je mamica bolesna... 
Sutra počinje rad »s Božjom pomoću«. 

Na šetnji se divi Stvoritelju prirode, čita Dostojevskog 

Duša mi uvijek pjeva. Bio sam u parku kod Rathausa. Krasna mjese¬ 
čina, lijepi osvijetljeni oblaci, šum bijela vodoskoka, crna voda sa srebre¬ 
nim odsjevom od lampi, opajajući miris cvijeća. Neću dalje da pjevam, da 
se divim Geniju, koji je to sve stvorio, dao... 

Potrebno je više rada. Ustao u 7 s., bio na predavanju Beckera i Wurz- 
bacha, nešto malo sam latinski radio i čitao dalje Zločin i kaznu. Sve više i 
više vidim genijalnost Dostojevskog; uhvatiti one psihičke momente tako 
kao on, direktno je nadčovječno. 


Beč, 27. IV 1915. - (18 g. i 4 mj.) 

Kritika predavanja Beckera, posjet kazalištu 

Danas sam nešto više uradio i ako ne dovoljno. U 6,30 s. sam ustao, 
prošetao u Rathausparku i otišao na predavanje. Becker je govorio o Ro- 
usseauu, njegovoj Heloise i drugima. Pričao je kako su njegove religiozne 
ideje za onda bile suviše revolucionarne, a za danas su reakcionarne. Malo 
čudnovato zvuči. On je današnji moderni čovjek, ono prijašnje nije mo- 


33 Nadgrobni piramidalni spomenik Mariji Kristini Austrijskoj (1798.-1805.) u augustinskoj crkvi u 
Beču. Izradio talijanski kipar Antonio Canova. 

34 Simfonija br. 3. Ludwiga van Beethovena. 


126 



derno nego reakcionarno. Beckerov praunuk reći će opet da su Beckerovi 
nazori reakcionarni. Tako će si ljudi uvijek umišljati da je njihovo doba sa¬ 
vršenih nazora... Čudim se da Becker - kao veliki učenjak - nije uočio ono 
vječno u poeziji, koje uvijek uza sve promjene moda ostaje pravo i lijepo. 

No time nisam rekao ništa o Beckeru. Jako mi se inače sviđa; dosta 
zanimljivo predaje. Wurzbach je govorio o Ragnardu i drugim komičarima 
te je dosta pričao o Lesageovom Turcaretu. Uza sve svoje mane nabacuje 
se godinama - to je lijepo što spominjući jedno djelo nabroji druga djela 
koja imaju isti motiv ili ideju. 

Poslije podne radio sam latinski, čitao Zločin i kaznu i s gospođom 
Mittler otišao u Raimundovo kazalište. Sjedili smo u prvom redu. Davao 
se je Anzengruberov komad Die Kreuzelschreiber. Nema dublje literarne 
vrijednosti. (...) 

(U nastavku slijedi kratak sadržaj ove komedije.) 

Beč, 29. IV 1915. - (18 g. i 4 mj.) 

Predavanje na fakultetu, bio u operi 

Becker je govorio o Chateaubriandu. Veli da ga sam ne razumije. Na¬ 
ravno, jer je Chateaubriand uvjereni katolik. Ne poriče genijalnost, ali ga i 
kudi. Opet sam bio na univerzi zbog Marijanovića. Dekan ne vjeruje da je 

to gimnazijska matura 
s latinskim. Nešto sam 
malo latinski radio. 

Navečer sam bio u 
Volksoperi na Smetani- 
noj Prodanoj nevjesti. 
Dosta je to zgodna ko¬ 
mična opera. 

(Slijedi kratak 
prikaz sadržaja i kri¬ 
tička analiza opere.) 

Beč, 30. IV 1915. - (18 g. i 4 mj.) 

Kritizira profesora Beckera zbog Chateaubrianda 

Becker je dalje govorio o Chateaubriandu. Između redaka reče da 
se Sveto pismo ne slaže sa znanošću; onih 7 dana u kojima je Bog stvorio 
svijet Chateaubriand smatra doslovno i kaže Bog je mogao načiniti stijene 
koje izgledaju starije od mnogo milijuna godina. Chateaubriand nije teolog 
i Becker drži da se vjera ne slaže već poradi ovog primjera sa znanošću. 



Bečka Opera koju je Merz često posjećivao 

Još o predavanjima na fakultetu 

Platio sam stanarinu. Nije mi mnogo ostalo novaca za ovaj mjesec. 
Nešto sam latinski radio i čitao Zločin i kaznu. Bio sam na Jerusalemo- 
vovu predavanju. Zanimljivo je govorio o pojmu opće naobrazbe: što su 
Rimljani tražili od opće naobražena čovjeka, što Grci, što vitezi, a što 
mi danas tražimo. Iz ovoga bi bilo zanimljivo izlučiti ono što je u ovome 
nepromjenljivo - vječno. S Filipovićem sam razgovarao. Drag mi je jer je 
oduševljen za novinarstvo. 

Mi - romantici smo i bit ćemo dok vjerujemo u Boga - moramo biti 
oduševljeni i biti sretni. Ne smijemo biti hladni razumni ljudi koji svojom 
pincetom analiziraju sva najnježnija čuvstva i tako ih ruše. 

(Slijede stihovi na njemačkom koji ilustriraju tematiku posljednjeg 
odlomka.) 

Beč, 7. V 1915. - (18 g. i 5 mj.) 

Dojmovi o kazališnim predstavama 

Danas sam bio na Beckerovu predavanju, Wurzbachovom i na jed¬ 
nom juridičnom. Posljednja nisu nimalo zanimljiva. 

Večeras sam bio u Burgu. Davao se je Goetheov Die Launen eines 
Verliebten i Moliereov Malade imaginaire. Prvo je lijepa pastirska igra. 
(...) Malade imaginaire je najbolji komad što sam ga do sada vidio na 
pozornici. Genij Molierea se opaža u svakoj sceni, u svakom govoru. (...) 

Beč, 9. V 1915. - (18 g. i 5 mj.) 

Krasni časovi u prirodi s isusovcem Miroslavom Vaninom 

Sve veselje koje sam danas oćutio neopisivo je. Srce je prepuno čuv¬ 
stava; pjevalo bi pjesme i himne Stvoritelju. 

Bio sam kod Frankovih, a kod Mittlerovih na ručku. Tereza odlazi 
mojim roditeljima u Banju Luku. Džepove mi je natrpala čokoladom. Do¬ 
bra je djevojka, ne zaslužujem sve te dobrote. 

Poslije podne sam s Vaninom 33 proživio u krasnoj prirodi. Uživali 
smo u zraku, u travi, u oblacima, cvijeću, u svemu što je bilo tako lijepo. 
Ležali smo na travi i svom snagom pili ljepote prirode koja se rađa. Vanino 
mi se je jako svidio kad je jučer u Hrvatskoj na predavanju o radosti rekao 
da je i svaki cvjetić izvor radosti. Svidio mi se je. Danas sam se uvjerio da 
uživa u prirodnim ljepotama i da mu je stalo do toga da si odgaja veselu 
dušu. Lijepa je misao - moramo uvijek biti veseli; jedino veselje stvara 
oduševljenje, a ovo velika djela i slijepu požrtvovnost. 

Krasna, prekrasna je bečka priroda. 


35 Miroslav VANINO, hrvatski isusovac (1879.-1965.), povjesničar. Svojim posredovanjem u 
Francuskoj omogućio je kasnije Ivanu Merzu dvogodišnji studij u Parizu od 1920. do 1922. 

Beč, 17. V 1915. - (18 g. i 5 mj.) 

Nutarnje krize, preispitivanje svoga svjetonazora 

Život mi je veliki upitnik. Od dana do dana gubi se moja djetinja vje¬ 
ra. Ono prijašnje razlikovanje između dobra i zla mi nedostaje. Pitam se, 
da li je ono što sam prije držao dobrim uistinu dobro? Što je to uistinu do¬ 
bro, postoji li dobro? Svi ovi nazori o svijetu, nisu li oni samo predrasuda? 
I uvijek tako živim i pitam se. Samo ono što pred sobom vidim uviđam da 
postoji. Evo što vidim: Sećem se navečer po parku i gledam gdje je na sva¬ 
koj klupi po jedan par, gdje se jedno uz drugo stišću, gdje se sretno smiju, 
ljube... Faktično ovaj prirodni zakon postoji, zakon ljubavi, (Riječ ljubav 
sada upotrebljavam u smislu sjetilnog nagnuća muža prema ženi.) Na ove 
parove ne gledam više s prijašnjim okom. Negda sam držao da je to strast, 
da je to slabost, ljudska nekarakternost koja se podaje užitku sjetilnoga. 
Ovako na taj temeljni prirodni zakon više ne mogu gledati, iako znam da 
sam se u časovima kada sam promotrio taj život iz bližega (akademija!) 
gnušao toga gada i blata. 

Postajanje Boga, potreba molitve, osjećaj pravednosti 

Za opravdanje ovoga principa moram se pitati postoji li Bog ili ne. 
Onda što razumijem pod imenom Bog? Faktično je da On postoji, da ga 
osjećam oko sebe, u sebi, tu, ovdje, ondje, svagdje. Njegove melodije drže 
i napunjaju sav svemir. Svaki čovjek ćuti dah nečega većega i vječnijega, 
upravo kako razum pridomeće vječnoga u oba smjera. Dakle Bog postoji. 
Onda se pitam što je taj Bog, kakav je? Možemo li mu se moliti? Je li 
on osoban? Na ta pitanja odgovara nam naša nutrina u pojedinim jed¬ 
nostavnim slučajevima. Uvrijedim li svoje roditelje, silno mi je žao. To 
je dokaz da osjećaj učinjene nepravde nije predrasuda, nego da pravda 
u nama postoji. Pravda je jedan princip koji je u nama i sva nutrina se u 
nama uzrujava ako radimo proti ovome principu. I Onaj kojega oko sebe 
osjećamo, do kojeg razum dolazi da je vječan, komu duša nehotice teži, Taj 
će biti jamačno pravednost. Time dolazimo do osobnog Boga. On postoji 
i ja tvrdo vjerujem i u najjačim časovima kušnje i sumnje da je On jedini, 
vječni, veliki Bog! 

Smrt bližnjih dovodi do spoznaje svrhe života 

Kad On postoji, već slijedi da naš život ima svrhu. Onda treba još 
pomisliti na nešto na što ljudi ne misle i što bi ih moglo lako dovesti do 
prave spoznaje - da ćemo umrijeti. Nekoga silno volimo i taj umre. Nikad, 
nikad ga više nećemo vidjeti. Pa mi smo sami puni misli, sumnja, težnji, 
mnijenja, cio duševni svemir, naše »ja« je sredina oko koje se sve okreće, 
koja prima i svrstava dojmove; sve mi to doživljujemo, katkada se mučimo 

i patimo (no to je dokaz da pravda nije predrasuda jer ako je tko uzrok 
naše patnje, borimo se proti njemu realno) i sad najednom umremo. Zašto 
bi sve ovo? Zašto toliko misli i težnja kad je sve badava, kad propada u ni¬ 
šta, kad duša nije zaseban element koji je poput duha u Diable boiteuxu 36 
zatvoren u bocu. No, to ne može bitil Kada je u prirodi sve tako sjajno 
uređeno, mora i vječnost našega života biti u smislu pravednosti. I uistinu 
to je tako, i u to vjerujem i u času kada ovo djetinjom vjerom osjećam, 
kada se gnušam zla i kada se topim u molitvi, ostaje u dnu duše opet ona 
sumnja, onaj veliki upitnik zadnjega Adama. Zašto? Sto? I opet, uza svu 
sumnju vjerujem. 

Vjera mora prijeći u djela, ili katolik ili ništa 

No nije dosta samo vjerovati. Naša vjera mora biti sistem, mora biti 
putokaz života da ne radimo proti principu pravednosti i vječnosti. Reli¬ 
gije daju sisteme. I ja kažem: Aut catholicus aut nihiP 1 . U ovom pogledu 
nije u meni postojala nikada ni najbliža sumnja. Znam i osjećam da je 
katolicizam jedina prava vjera (ako vjera uopće postoji). O drugima nisam 
nikada ni mislio da bi bile bolje od katoličke. Eto, ja sam u duši katolik, 
ali onaj Urmensch 38 u meni, onaj Faust koji ne zna za odgoj ni predrasude, 
vuče me u težnji dolje i pravi od mene da u sve sumnjam. 

Dileme, sumnje, samokritika, borba za moralno dobro 

No, dosta o tome. Trebao bih svoj život kritizirati. Time što je moja 
čista vjera u katoličanstvo oslabila, opalo je i svako pravo oduševljenje, 
svaki oštri sud o svemu što se događa. Sve što promatram gledam i ne 
znam je li dobro, je li zlo. Ljubi se svijet i grli - pa neka se ljube i grle. Pa, 
eto jedan mi je dao pljusku. Pa svejedno je, neka dadne i drugu. Pa toliko 
je svijeta siromašno, toliko se ljudi kolje. Neka je sve to, samo neka se 
moje kože ne tiče. Faktično, iako mi razum kaže da to nije pravo, to sam 
uistinu uslijed ovih nutarnjih sumnji doživio. 

I sada je krajnje vrijeme da sve ovo opet stresem i da pomislim da je 
Netko poradi Istine umro za me na križu. I trgnut ću se i vidim da su te 
djevojke u parku, ti muževi i lijepe forme samo gadna strast, da to nisu 
ljudi s težnjama i bolima, nego da su jednostavne živine koje se od ostalih 
ne razlikuju. I ja ne smijem takvo što opravdavati jer znam da je onaj prin¬ 
cip nagnuća muža k ženi samo poradi naše duše ovdje jer naša duša je mi 
koja se usavršava i diže. Ovaj negativni princip ljepote, to zabranjeno drvo 
raja svojom je ljepotom samo ovdje da stvara od nas ljude. I gledat ću da 
se probijam, da na ženu ne gledam kao na lijepo tijelo i k njoj me ne smije 

36 Diable boiteux (Vrag u boci), roman D’Alain-Renea Lesagea objavljen 1707. 

37 Prijevod s latinskoga: Ili katolik ili ništa. 

38 Urmensch (njem.) - pračovjek. 

vući njezina vanjština. Othrvat ću joj se i u njoj ću tražiti samo ono što je 
vječno. I zbilja, sad opet osjećam da vjerujem, da vjerujem katolički, da 
Majka Božja nije Venera i da sam sav sretan što sam opet došao na pravi 
put. I promatrajući život znat ću što je plemenito, što nije, što je moral, a 
što ovaj nije. 

Sve su ljudske težnje lutanje oko katolicizma 

Ovako sam proveo čuvstvenu analizu, a da sam se držao svete re¬ 
čenice »po plodovima se zna kakvo je drvo«, došao bih načinom razuma, 
znanosti, umjetnosti, a poglavito historije do rezultata da jedna stanovita 
istina postoji, da se ona vuče kroz cijelu historiju i da su sve ljudske težnje 
i bludnje upravo lutanje oko katolicizma kojeg je malo tko pravo osjetio. 
I uza sve ovo što vjerujem, čovjek sam i sumnja na dnu duše ostaje i ona 
me jača jer je uzrok duševnoj borbi i provjetravanju 39 koje kao čovjek 
proživljujem. 


Beč, 19. V 1915. - (18 g. i 5 mj.) 

Stav prema ženi, skrivanje žena kod muslimana 

Kod muslimana je skrivanje žena sjajna uredba. Bit će da ima svoj 
duboki razlog što se ona tako dugo drži. Žena se treba skrivati ako neće 
da navede na grješnu pomisao. Gledajući uvijek tjelesne forme zaborav¬ 
ljamo na duševno. Nehotice čovjek uvijek gleda žensku. Poradi toga se 
moramo probijati, na nju gledati isto kao i na muško; treba dotjerati do 
toga da pred sobom ne vidim ženu s tijelom, nego nju s njenim duševnim 
sposobnostima. Mnogo to stoji truda i borbe dok se čovjek probije do tako 
uzvišenog stanovišta. 


Beč, 20. V 1915. - (18 g. i 5 mj.) 

Talijanska ratna presizanja na Dalmaciju 

Rat je s Italijom. O našoj se krvi radi. Talijan hoće Dalmaciju, Trst, 
Rijeku i južni Tirol. Historijski se proces odigrava; no o našoj se koži radi. 
Nastojat ću se dići izvan strasti i ovo hladno promatrati. No, jedino je mo¬ 
litva Majci Vječnoj da nam dade snage da se možemo othrvati egoističnim 
težnjama Talijana. 


Beč, 21. V 1915. - (18 g. i 5 mj.) 

Wagnerova opera Tannhauser i njena poruka 

Evo me upravo s Tannhausera. 40 Sve dojmove ne mogu odmah sabra¬ 
ti. Istom će ih vrijeme znati srediti. (...) 


39 U izvorniku stoji riječ: provejavanju. 

40 Tannhauser, peta opera Richarda Wagnera nastala 1842. 

Tannhauser je tip čovjeka, mogao bih reći Fausta. Uvijek se kreće 
između dva ekstrema: sjetilne ljubavi i vječno-ženskog. Oboje je njegova 
bit. On se oduševljava sad za ovo, malo kasnije za ono. No, prava je čovječ¬ 
ja narav. U zagrljajima Venere - sjetilnost - ne nalazi zadovoljstva. Otrgne 
se od nje i polazi ljudima da se bori. (...) 

Tannhauser je dijalektičan; čovjek je. Ljubav ne promatra jednostra¬ 
no. Njegov duh teži za vječno-ženskim za Elizabetom, ali se on zaustavlja 
na realnosti. I ljubi ženu poput čovjeka; ljubav je njegova ispremiješana 
sa sjetilnim užitkom. To je tragika čovjeka; ovaj potone u najveće dubine, 
a iz ovih sve opet teži gore, čak do Marije. Ova se dva principa bore i 
princip duševni, vječni, pobjeđuje lijepi svijet prirode i strasti. Bog tri- 
jumfira. Elizabetina vječno-ženska ljubav je uništila Veneru (pomolila se 
je za Tannhausera, svoj vidljivi život je položila za nj na oltar i otkupila je 
Tannhauser a). 

Wagner nam je dao u Tannhauseru sveopću ljudsku borbu: borbu spo¬ 
lova, borbu koju od dana do dana proživljujemo, borbu koja nas uvijek 
diže i usavršava. I Elizabeta je pobijedila, to nam je pokazao kamo čovjek 
ima težiti, ako hoće da bude čovjek. 

(Izostavljeni su dijelovi u kojima se prepričava sadržaj opere.) 

Beč, 22. V 1915. - (18 g. i 5 mj.) 

S kolegama iz društva Hrvatska razgovara o ratu 

Danas nisam ništa radio. Odmarao sam se. Oči me bole pa ne mogu 
čitati kako bih želio. Večeras sam bio u Hrvatskoj, poslije toga smo Kuva- 
čić, Buconjić, Strauch, Petrović i ja otišli u kavanu (ćošak Liechtensteino- 
ve ulice). Razgovor bijaše turoban; govorimo o Italiji i njenoj bezobrazno- 
sti. Hoće da nam rastrga domovinu. Bilo je i govora o ljubavi, Bogu itd. 
Teško je govoriti o tim stvarima. 

Nutarnje borbe, moralne sumnje i kolebanja 

Cijeloga dana sam razmišljao zašto smo na svijetu, zašto je Bog našu 
plemenitu dušu turio u gnjusno životinjsko tijelo. To ja sve znadem i mu¬ 
čim se i vrijeđam Madonu, vrijeđam svijet, a opet se borim. Pojam idealne 
ljubavi, ideala djevojke sve tone gledajući oko sebe realnost; gnjusnost 
i plitkost toga svijeta koji podaje sve na vanjštinu, te žene s probijenim 
čarapama, nategnutim haljinama da se svaka forma vidi tako da bude ži- 
vinski osjećaj. Pojam idealnog je žalibože samo pojam; u svijetu koji me 
sada okružuje ne nalazim ga. Oh, ta sumnja, prokleta sumnja! Zašto da je 
čistoća upravo dobro? Nije li to predrasuda? Pa što je uopće »dobro« o ko¬ 
jem se toliko govori. To su te sumnje, no svejedno osjećam u mom svetištu 

- srcu - i uvijek čuvam i osjećam iskru nečega nedokučivoga, nevidljivog, 
nepojmljivog, Velikog. 

S Buconjićem sam dugo razgovarao (do 0,30 s. Sada je 1,30 s.) o 
Bogu i sličnim stvarima. On si naime nije načisto da li čovjek dolazi sam 
do pojma Boga... I on se pita, sumnja - čovjek je. 

Beč, 23. V 1915. - (18 g. i 5 mj.) 

S kolegama o sumnjama i nutarnjim borbama 

Bio sam u crkvi. Na ručku kod Mittlerovih, poslije podne s Kuvači- 
ćem, Puljićem i Lasićem na šetnji od Manwaldega u Hutteldorf. Razgovor 
se je vodio o ulozi Monarhije u historiji. Kuvačić 41 drži da je uvijek bila 
nosiocem velike ideje: Turci, Napoleon etc. Nakon toga smo opet razvili 
naše osjećaje glede Boga, pričali o našim sumnjama i nutarnjim borba¬ 
ma. Kuvačić, kako vidim, proživljuje silnu duševnu borbu. On je svećenik, 
mora u mnogo da vjeruje, a uz to se bori. Koliko sam opazio bio je i jed¬ 
nom zaljubljen... Uvijek razmišlja o svijetu, odnosu Boga prema svijetu 
i drugome. Puljića sam malo uvrijedio; udarao sam na manu pohađanja 
kavana, no nije mi uzeo za zlo. 


Beč, 25. V 1915. - (18 g. i 5 mj.) 

Borba protiv strasti, postojanje nadzemaljskog, moli se za oči 

Ne bih imao što pisati jer radio nisam ništa. Jučer me je cijeli dan 
mučila grozna strast, sve me je tjerala da letim i da se proti nje borim. 
Ideale mi moje kalja i u blato vuče... čistoću moralnu, duševnu. Katkada, 
tako rekuć, blamira. 

Navečer sam uvijek pun tako sjajnih misli, tako plemenitih namjera; 
ćutim direktno nešto nadzemaljsko, osjećam da ono postoji. Kad se pojavi 
bijeli dan, zaboravljene su sve lijepe odluke, sva okolina, sve vidljivo vuče 
na se pozornost tako da se čovjek vlada instinktivno - većinom dosta zlo. 

Popodne sam proveo s Vlahom. Čitao mi je svoje pjesme, među nji¬ 
ma su najbolje koje kipte strašću. Talentiran je jako i svoje sile bi mogao 
lijepo upotrijebiti. Sutra ću opet početi s normalnim radom. Teško mi je 
dulje vremena štogod čitati jer me oči zabole da uopće slova ne razabirem. 

Molitva moja ide Svevišnjemu te sv. Anti da mi se smiluju i oči po¬ 
boljšaju, samo da mogu čitati i raditi koliko mi srce teži. Mnogo, jako 
mnogo toga ima što trebam saznati. Modernih, učenih je neprijatelja sa 
svih strana, a treba se proti njih boriti dubokim sredstvima. 


41 Don Ivan KUVAČIĆ (1885.-1918.). Bio je svećenik Splitsko-makarske nadbiskupije. Od 1912. 
studirao je povijest na Sveučilištu u Beču jer je trebao postati profesor na Nadbiskupskoj gimnaziji u 
Splitu. Merz ga je upoznao 1915. za vrijeme studija u Beču, a posjetio ga je dva mjeseca prije smrti u 
Beču kada je pohađao tečaj za bojne plinove. Don Ivan je umro 20. VII. 1918. u Beču. 

Bože, svoje oči ću upotrebljavati samo za gledanje lijepoga i za uzvi¬ 
šene svrhe, pomozi mi zato, molim te! 

Beč, 26. V 1915. - (18 g. i 5 mj.) 

Ratne sudbine njegovih kolega, tuži se na oči 

Ante nije još na ratištu. Sreo sam večeras Novkovića. Veli mi da su 
Kratena i Pavlović ranjeni. Đukić je poginuo. Sam Novković je jadnik su- 
parbiturani. Ima reumu, ruke jedva miče, glava ga boli itd. Od toga je još 
dobio nekakvu bolest na srcu. Sve to bi od siromaštva. U realci je imao 
vlažan stan itd. Kad čovjek gleda na ovakve ljude, mora hvaliti Boga da je 
zdrav. 

Latinski sam malo radio. Popodne sam zaspao. Oči, oj moje jadne 
oči. Samo da mi je dobro vidjeti, čini mi se da bih i sam bio mnogo bolji. 

Beč, 27. V 1915. - (18 g. i 5 mj.) 

O predavanjima na fakultetu 

Danas sam slušao Beckera, Brechta, Eislera, Fourniera. Prvi je go¬ 
vorio o Hugou, drugi je sjajno analizirao Herodosa i Marijanu, treći je 
govorio o Palamedesu, Nirefeldu, Vermeeru i Fabriemsu. Posljednjeg je 
uspoređivao s Rembrandtom. Fournier je pričao o politici Monarhije od 
1875.-78. godine, motivi zauzeća Bosne. 

Fatinski sam malo radio. Oči, jadne moje oči. Vidim da se moje gle¬ 
danje svijeta opet produbljuje; živinske nagone sam jako potisnuo tako da 
sam ih i zaboravio. Ideal žene se opet jasnije razvija. 

Moj imetak je 20 kruna i jedna marka menze. Gaudeamus igitur 
juvenes dum sumus... 42 


Beč, 29. V 1915. - (18 g. i 5 mj.) 

Umjetnost u crkvama 

Kuliš je bio ovdje. Pričao je o hieratičnoj umjetnosti u Emausu. Bene¬ 
diktinci i đačići stupaju odmjereno kao u Parzifalu. Pjevaju oficij. Ženske 
to isto čine. Veli da je to dirljivo. Nadalje mi je pričao o Beuronskim sli¬ 
kama: ima ih mnogo. No ljepše su u St. Gabrielu. Kaže, prava je crkvena 
umjetnost. U ostalim crkvama je također mnogo lijepih umjetničkih slika, 
ali izradba i stil je odviše profan. 

Fatinski sam radio, bio u Hrvatskoj na sjednici i počeo čitati Plautova 
Bramarbasa. 

(Slijedi kratak prikaz sadržaja i analiza tehničke izrade ovoga djela 
koje uspoređuje sa Shakespeareom.) 


42 Gaudeamus... studentska/đačka himna prošlih vremena (Radujmo se stoga dok smo mladi...) 

Bečko Sveučilište u vrijeme kad je Ivan Merz na njemu studirao 


Beč, 2. VI. 1915. - (18 g. i 6 mj.) 
Čita Luč i oprašta se od kolega koji odlaze u vojsku 

Tako je. Anti ne mogu, nego putujem u Plzen. Luč sam pregledao. 
Najvredniji jesu zapisi iz Eckertova dnevnika i posmrtnica Tiecku... Progo¬ 
vorit ću o tome drugi put. Večeras odlaze mnogi drugovi u vojsku. Nisam 
znao da će mi ih biti tako žao. Spiro, Buconjić, Petrović, Mujagić, Rebić i 
drugi. 


Beč, 7. VI. 1915. - (18 g. i 6 mj.) 

Povratak iz Plzena, analiza ljubavnog osjećaja 

Jutros sam došao iz Plzena. Od četvrtka Qutro) do nedjelje navečer 
bio sam ondje (3., 4., 5., 6. lipnja). Rezultat je da sam, čini mi se, zaljubljen 
u Rosi. Moguće bi valjalo da svoja čuvstva analiziram i da pokušam izlučiti 
bit ljubavi. Najprije se pitam. Je li ljubav grješna? Odgovor je težak. Prije 
sam naime držao da je ljubav onaj isti osjećaj koji postoji između brata i 
sestre. No, to nije tako. Što bi ona drugo bila? Neki je čudnovat osjećaj 
koji nas vuče k ženskoj, ne pitajući mnogo razum posjeduje li biće kojemu 
smo skloni duševne ljepote o kojima smo toliko sanjali. Kada je tako, slu¬ 
šajmo što veli Bazarov: ljubav je fiziološki proces... Po tome je naš odnos 
skroz životinjski: nagon muža prema ženi. To sam i ja prije mislio, no to 
nikako ne mogu pomisliti. Čovjek nije životinja - moj je princip, no ipak 
osjećam neku sklonost, ljubav prema djevojci, a da mi je kod toga misao 
kano biser čista. Doduše ovaj duševni osjećaj ima tjelesnu podlogu. Ona 
mi se sviđa jer je lijepa lica, a i tijela. No ljepota lica, bolje reći izraz očiju, 
stvara u nama simpatiju, on je donekle izraz nutrine. Nije velik prijelaz od 
ovoga duševnog odnosa skroz životinjskom: prisloni li se samo tijelo, već i 

nehotice elektrina ide kroz čovjeka... Moguće je to još kroz nesavršenosti. 
I kod doticaja tijela moralo bi nam tijelo ostati ravnodušno. »Moramo biti 
kao jedno od ovih malenih« (usp. Mt 11, 25). 

Moguće da sada shvaćam ljubav, ženu, kao sredinu kulture svih vje¬ 
kova. Ovaj duševni odnos je stvar velika djela, on je u planu Božjem. Na¬ 
ravno, pjesnici su učinili korak i držali da je ljubav onaj sjetilni užitak, 
oni trnci što čovjeka prolaze; no svakako su se prevarili. Ono što daje čar 
njihovoj poeziji je ono duševno, vječno što su opjevali, dapače ono vječno 
što prolazi kroz sj etilni užitak, držeći da je ovo ljubav, dočim je ona ono 
nevidljivo, nepojmljivo u njoj. 

Posjet rodbini u Plzenu i dojmovi o njima 

U Plzenu 43 sam se vozao autom, vidio Morsere (35 centimetara), bio 
na grobu bake. Jednom sam pohodio Rosi, doveo je u subotu iz samostana 
Chotieschaua ovamo. Samostan je povoljno utjecao na njen duševni život, 
dobra je kršćanka. No znam, dok iziđe iz samostana, rasplinut će se ovo. 
Lako joj je govoriti o kršćanskom uvjerenju u samostanu. Dok dođe u 
svijet i naiđe na zapreke, podleći će. Treba krvave borbe da se ne potone 
u običnom svijetu. 

Lijepo govori francuski, svira glasovir i violinu. Produbljene inteli¬ 
gencije baš nema, no posjeduje smisao za ljepotu. Željna je znanja, rado 
bi studirala glazbu. Jako je volim. Kad je išla sa mnom ispod ruke, kad 
smo gledali slike skupa, napokon, kad mi je dala oproštajni poljubac, bili 
su lijepi časovi za me. No, ona ne zna za moje osjećaje, a ona me voli; što 
imam od toga kad to nije ljubav! 

Stric Heinrich je dobar, svakome mnogo čini. Došao je do utjecajnog 
mjesta jer nikada nikome ne protuslovi. To nije lijepo... Drag mi je jako. 
Hedviga je također jako dobra; malo voli da se hvali, no svejedno je za me 
uradila koliko je mogla. Karl je baraba. Kćerke mu vesele. Na rastanku su 
dobile poljubac. Bilo im je drago. Tutz je dosta nuran, no ne uči. 

Samostan Chotieschau je krasan. Časne sestre su sama duševna lje¬ 
pota: grofica Kleist, kneginja Lobkowitz, slikarica, umjetnica na glasoviru 
i violini, ima i drugih. I sve su tako ponizne i pokorne. 

Rosi nema altruističkog odgoja. Velika šteta. 


43 Otac Ivana Merza bio je rodom iz Plzena. Ondje je imao još dva brata koji su imali obitelji i koje je 
Ivan tom prigodom posjetio. 

Beč, 9. VI. 1915. - (18 g. i 6 mj.) 
Gledao Mozartovu operu Otmica iz Seraila 

Danas sam se dao posvema ošišati. Velik je to događaj u mome živo¬ 
tu. Dobro da mama za to ne zna. Nešto sam malo latinski radio. Ne da se 
od silne vrućine. Kupao sam se i plivao. 

Bio sam na Mozartovoj operi Die Entfiihrung aus dem Serail. Ispočet¬ 
ka je na me učinila dojam komične opere, no iako su kano kod Shakespea- 
rea šaljive scene ispremiješane s ozbiljnim, opet čini dojam opere. Doduše 
za naš moderni ukus su užasno dugi recitativi i dueti već dosadni. 

(Slijedi kritički prikaz tehničke izvedbe opere i njezin kratak sadržaj). 

Razmišljanja o ljubavi nakon gledanja opere 

Sveđ gledajući u umjetnosti gdje se dvoje ljubi čini nam se naravno. 
O tome dalje ni ne razmišljamo, kano da to mora biti. Sto je napokon lju¬ 
bav? Zašto je ljubav između muško¬ 
ga i ženskog? Da ljubav nije utopija? 
Da, naime, nije ljudska narav koja u 
sebi ima to nagnuće da sve poljepša 
pretvorila i običnu strast u ljubav? 
Kad sam sebe promatram, čudim se 
i pitam nije li ta moja ljubav samo 
umišljotina, mora li to tako biti? Sam 
sam sebi smiješan kad bih si rekao da 
sam zaljubljen, da se osjećam privu¬ 
čen k drugom biću. Ljubav bi valjalo 
studirati kod pjesnika, ponajprije kod Shakespearea jer je on silno ozbi¬ 
ljan - Ham leti Bar njegova Ofelija i Hamlet su do sada od svih kazališ¬ 
nih komada na me učinili najdublji dojam (Zagrebi); onda kod filozofa, i 
napokon kod ljudi (tzv. dobrih i zlih jer tko mi kaže da dobro ili zlo nije 
predrasuda?) i na samome sebi. 

Beč, 10. VI. 1915. - (18 g. i 6 mj.) 

Učenje latinskog, čitanje Lesageovih romana 

Razmjerno sam opet malo radio. Pa i ne mogu sam latinski učiti kad 
mi nitko ništa ne pokazuje. Gledat ću da sutra odem Jurenki i da ga pitam 
što misli. Rado bih znao dobro latinski... Za poznavanje književnosti ovo je 
potrebno iako većina, Ovidije i drugi, nemaju u sebi mnogo poezije. 

Malo sam čitao Lesageova Diable boiteux. Dosta realistično prika¬ 
zuje, inače je sva snaga usredotočena na vanjštinu. Psihologije nema ni 
najmanje. Živahno je pisano. Vidi se utjecaj noći (boca s đavlom) te pi- 

kareskih romana. 44 Utjecaj klasika je velik (đavlova kabanica je izrađena 
kano Ahilov štit). 

Zelja za ozbiljnim radom u Hrvatskome katoličkom pokretu 

Eto što me pokreće i zašto nisam zadovoljan. Sav moj književni rad 
je zastao: ne čitam, nemam temu koju proučavam. Čovjek mora imati 
nešto više za što će se držati, čemu će svoje nastojanje posvetiti, što će ga 
oduševiti. Tako bih radio za naš pokret 45 na književnom polju; upozoriti 
naše na stranu književnost, upozoriti ih na odgoj ukusa i na ljubav prema 
ostalim umjetnostima. 


Beč, 11. VI. 1915. - (18 g. i 6 mj.) 

Zelja za stvaranjem 

Silna je u meni želja da stvaram. Učenje mi je već dosadilo; želio bih 
svoj duševni život pretvoriti u poeziju. Zavrjeđuje, bilo bi svakako nešto 
dublje jer obuhvaća sveopće ljudske probleme. Mislim da bih trebao neki 
sadržaj kao okvir za sve misli. Valjalo bi proučavati Grabancijaša Dijaka. 

Nešto sam dalje čitao Diablea boiteuxa. Moram se smijati kako je sve 
umjetno udešeno, fabricirano, npr. priča ljubavi Belforta. 

(Slijedi kratak prikaz sadržaja djela što se ovdje izostavlja.) 

Beč, 12. VI. 1915. - (18 g. i 6 mj.) 

Uvijek se pita za uzrok svega, objektivno pristupa problemu ljubavi 

Vidim da sam se probio do priličnog stupnja visine. Život promatram 
i pitam se uvijek za uzrok svega što pokreće. Problem ljubavi je osobito 
zanimljiv. Već poradi toga je moje gledanje ženske već prilično visoko jer 
moja strast više skoro ne govori, nego objektivno, hladno sve promatram. 

Djelo ljubavi vojniku muslimanu 

Latinski sam nešto uradio. Danas je predavao Prinz mjesto Jurenke. 
Večerao sam u Prateru, bio s Konigom, a poslije toga sam se priključio 
bosanskom vojniku (Muhamed Lišić iz Sarajeva). Odveo sam ga na strmu 
željeznicu te na Riesenrad. Kad je bio gore, rekao je: »Volio bih nego hilja- 
darku da mi je i mati, pa sestra, pa otac ovdje, da vide.« Rekao mi je da bi 
me dočekao kod kuče i zaklao ovna i osam dana me ne bi pustio iz kuće, 
i majka bi me njegova zagrlila itd. Silno je priprost čovjek, ne zna pisati, a 
tako je »dobra srca« kako sam kaže. 240 kr. me je to stajalo, no nije mi žao 
jer tko zna neće li skoro poginuti; jednom je bio u ratu i ranjen. Kad sam 


44 Pikareskni roman (romanzo picaresco od španjolskoga picaro - nitkov, probisvijet) je prividno au¬ 
tobiografsko djelo, napisano u prvome licu u kojemu fiktivno lice pripovijeda svoje avanture od dje¬ 
tinjstva do zrele dobi. 

45 Hrvatski katolički pokret osnovao je 1903. krčki biskup A. Mahnić čiji je Merz bio član. 

ga pitao je li se bojao prije nego je stupio u vatru, reče da nije jer je suđeno 
kada će čovjek umrijeti: sjedio uz sofru ili bio u ratu. 

Beč, 14. VI. 1915. - (18 g. i 6 mj.) 

Nemogućnost za dublji duševni rad 

Neprestano sam radio, a malo razmišljao. Uglavnom sam dobre volje 
bez ikakve dublje podloge. Smijeh i veselje, lake šale, katkada koja gora. 
Nemogućnost naći sadržaj i sve dublje promatrati. Uopće nesposobnost za 
dublji duševni rad, o umišljenosti o nekom sakrivenom pjesničkom svoj¬ 
stvu koje bi došlo do izražaja da se nađe kakav zgodan sadržaj (osobito 
narodni: Grabancijaš dijak). 

Korespondencija s dr. Ljubomirom Marakovićem 

Ivan je proživljavao duboku nutarnju krizu u proljeće 191 5., o čemu 
nam je ostavio i opširnije zapise iz toga razdoblja u Dnevniku, ali i u 
pismima koja je pisao bliskim prijateljima. Dr. Maraković je posredno 
doznao za tu njegovu krizu pa mu je uputio opširno pismo ohrabrenja i 
duhovne pomoći 6. lipnja 1915. Na to njegovo pismo Merz odgovara na¬ 
kon deset dana opširnim pismom koje donosimo ovdje gotovo u cijelosti, 
izostavljajući samo neke nebitne dijelove. Pismo nosi datum 15./16. VI. 
1915. U njemu se vidi s jedne strane dramatičnost nutarnje krize koju 
je Merz uspio nadvladati, a s druge strane velika iskrenost i povjerenje 
prema svome sada već bivšem profesoru koji mu je bio pravi vodič i odgo¬ 
jitelj ne samo u književnim nego i u duhovnim stvarima. Ovo nam pismo 
zbog svoga potpuno osobnog karaktera izvrsno nadopunjuje sliku njegove 
duševnosti koju nam je nastojao opisati u svojim dnevničkim zapisima toga 
razdoblja pa smo ga stoga ovdje donijeli. 

Beč, 15./16. VI. 1915. - (18 g. i 6 mj.) 

Dragi gospodine profesore! 

»Oblačje zastire nebo; kiši nema svršetka. Ja ne znam, što s’ u meni 
budi, namjeru ne poznam Njegovu. - Dublje munja prevlači mrak preko 
oka i srce tapka za stazom na koju glasovi zovu ga noćni. - Svjetla! O gdje 
je svjetlo? Raspali na čežnji ga gorućoj vatri. Grmi, vjetar zavijajuć kroz 
prazninu se baca. Mrkla je noć, crna ko kam. U tami nemoj da satovi pro¬ 
đu. Životom svojim svjetiljku zapali Ljubavi.« ( Gitanjalilj 

Držim da svaki čovjek katkada ovo proživljuje. Grozne sumnje hoće 
da razore cijelu zgradu duševnoga svijeta koju si je čovjek tolikom mukom 
sagradio. Sretno je prošla ova strašna oluja i sunce se je pokazalo u do sada 
neviđenom svjetlu. Sad se istom mogu podičiti da sva moja ideologija nije 
preuzeta od drugih nego da sam ju krvavo izvojevao. - Znam da nutarnje 

borbe još nisu dovršene, no prkosim svim vanjskim i nutarnjim zlim utje¬ 
cajima jer sam uvjeren da samo boljemu vode. 

Vi ste pogodili kad ste držali da Kučinić nije moje pismo posve razu¬ 
mio. Ono je bilo samo izrezak iz moga tadašnjeg duševnog života i iznio 
sam bio sumnje s kojima sam se borio. - Ujedno nisam naime ni sam još 
na čistu sa svim onim što sam mu pisao; prilično me naime zaokupilo, da 
ne kažem mučilo, pitanje ljubavi (obične!). Uvijek kod toga mislim na Ba- 
zarova i pitam se da li ona nije obična fiziološka pojava. Razum mi kaže da 
nije jer iz povijesti, književnosti, a osobito iz narodne umjetnosti (Niebe- 
lungen Lied ) proizlazi da je ona nešto duševno koje je jedino prava ljubav. 
No ovo je tako rekuć samo na papiru, to još ne osjećam živo, kao mnoge 
druge stvari. Tumačim si ljubav ovako: duša muža je u jednom smjeru 
nedovršena, a u drugom opet savršenija od ženske duše. Mužu naime ne¬ 
dostaje das Evuig-vueibliche , a ženi ono samosvjesno, borbeno u muža das 
Ewig-mannliche mogli bismo nazvati! Poradi te nesavršenosti jedno teži 
za drugim i ta čežnja je ljubav. Zanimljivo je to da ima mnogo pjesnika 
(osobito Musset), koji su skroz nemoralno živjeli (sa Sandovom osobito), 
a opet su nam dali tako veličanstvene ljubavne pjesme. Ovim se je pjesni¬ 
cima činilo da je taj sjetilni osjećaj, ljubav, pomiješan s nečim duševnim; 
dočim su faktično njihove pjesme velike jer izražavaju samo ono duševno i 
vječno. Sam sebe promatrajući vidim da ima nešto na stvari; kod te ljubavi 
osjeti se tako nešto slično, bar se riječi Goethea das Ewig-weibliche zieht 
uns hinan 46 dnevno obistinjuju. 

Nakon ovoga uvoda istom sam si olakšao i mogu Vam zahvaliti na 
milom pismu. Mnogo toga me je osobito razveselilo i zainteresiralo. Nai¬ 
me, drago mi je bilo kad sam opazio da sam glede nazora o remek-djelima 
došao do istog rezultata do kojega i Vi. - Doduše nisam ja to sam postigao, 
nego sam uzeo Ruskina i ove su mi riječi otvorile nove poglede u umjetno¬ 
sti: »Mnoge od najvećih slika koje imamo jesu zagonetne, druge su lijepa 
igračka, opet druge opasno sredstvo za uživanje. Kod najdražih nalazimo 
često slabosti, a u najvećima često krivnju.« 

Do sada naime nisam na to ni pomislio da su mnoge slike jednog 
Rafaela, Tintoretta, Da Vincia i druge uz svoju savršenost pune grijeha. 
Dapače, najdublje Rafaelovo djelo Sikstina nije tako dobra u sebi - iako 
je savršenija - kao jednostavna Rosettijeva Beata Beatrix. Nije to samo u 
slikarstvu, nego i u ostalim umjetnostima i došao sam do zaključka da Ra- 
fael nije vrhunac religiozne umjetnosti, nego da će jednom doći umjetnik 
koji će posjedovati umjetničke sposobnosti Rafaela, no biti svet - svetac 


46 Prijevod s njemačkoga: Vječno žensko nas privlači. 


140 




dapače - koji znade što je družiti se s Bogom, tražiti ekstazu i u nju u 
odabranim časovima uranjati. Umjetnik mora biti više biće, odabranik... 

Lijepo Vam zahvaljujem za savjet glede knjiga. Ruskina - kako vidje¬ 
ste - već sam progledao. (...) Prije nedjelju dana u Plzenu sam bio kod 
svoga strica. Pokazao mi je ogromne topove i razne druge ratne stvari. 
Radnici u znoju svoga lica stvaraju ove orijaške topove; upotrebljavaju i 
ubijaju svoju snagu za ništa. Kad sam prolazio po raznim tvornicama, mi¬ 
slio sam si kako bi se mogli iz ovog materijala stvoriti dobri plugovi. (...) 

E, kad sam već kod ovakvog romantičnog predmeta, ne smijem pro¬ 
pustiti da razljutim filistre 47 . Ima naime tzv. katolika pa ne zabacuju samo 
ples, nego i kazalište te likovnu umjetnost. Za njih je »znanstveni rad« sve; 
ostalo je glupost. Čovjeka više ljute nego očiti neprijatelji; pogibeljniji su 
za nas i držim da su veliki uzrok što nas nekatolički kulturniji svijet ne ra¬ 
zumije. Rugaju nam se poradi njih govoreći da smo nazadni, nemamo smi¬ 
sao za lijepo i uvijek vele da smo tmurni, mrzovoljni. O, da znaju koliko je 
u nama radosti, kako se mi veselimo »melodijama Njegove glazbe«, priro¬ 
di, kreposti, Pričesti i drugom, jamačno bi nam zaviđali. No ovi naši filistri 
su žalibože uvijek tmurni; u ono što vjeruju, vjeruju samo ne razmišljajući 
o tome, hodeći svojim filistarskim putom, kudeći zlo, bez razumijevanja i 
suosjećanja za zlo. 

Noć je, ponoć je već davno prošla, kroz prozor se čuje odjekivanje 
koraka zakašnjelog čovjeka. Još tiho odjekuju pa i oni zamiru. Tišina je, još 
se samo čuje kako petrolejska lampa vuče petrolej. 

No nešto sam skoro zaboravio! Davno je tome kako su me ovdje mo¬ 
lili da napišem kakvu literarnu radnju za ratni broj Luči. (...) 

(Ovdje Ivan piše o svojemu radu o Turgenjevu kako ga je dovršio, 
poslao u uredništvo Luči, ali nije objavljen zbog duljine pa je molio da mu 
ga vrate, što su i učinili.) 

O ratu se u Beču više ne govori mnogo. Svi bi željeli mira i kruha. 
Skupoća je silna. Nešto se govori da će žetva dobro ispasti. Više me za¬ 
nima duševna žetva, hoće li čovječanstvo biti ovim ratom bar donekle 
regenerirano, hoće li iz te krvi nići štogod velikoga!? ( Citira u tome smislu 
francuske stihove pjesnika Verlainea iz njegove pjesme Sagesse.) Jedina mi 
je želja da poslije ovoga rata ljudi sjednu »za stolove žudnje uvijek pune«, 
kako Novalis u Himni veli i da sve svoje težnje usmjere k jednom smjeru, 
kojemu trebaju ljudi težiti. Možemo se donekle nadati; mnogo toga dirlji¬ 
vog sam već i sam vidio. 


47 Filistar - čovjek ograničena duha (čiji duhovni život ne prelazi granice njegovih animalnih potreba i 
samozadovoljstva); u studentskome žargonu: podrugljiv naziv za građane i sve koji nisu studenti. 


141 



Vrijeme je već da završim i da legnem spavati; bilo je još mnogo toga 
što bi se moglo reći, no to ćemo ostaviti za drugi put, ili, ta Vi ionako već 
unaprijed znadete kako uglavnom mislim. Do sada se bar niste prevarili. 
Mnogo srdačnih pozdrava od Hansa 

Beč, 18. VI. 1915. - (18 g. i 6 mj.) 

Beč - frivolan grad 

Uglavnom sam veseo i dobre volje. Osobito po danu. Veselim se svje¬ 
tlu. U noći rano izlazim. Zle misli me kano furije gone; naime, ovaj Beč je 
užasno frivolan grad. Navečer se vidi - bar ja tako vidim - samo pličinu, 
gadne, grješne poglede. 

Hvali dr. Lj. Marakovića i njegove vrline 

Prekjučer sam dobio od Ljube pismo. Razveselilo me je izvanredno. 
Kad sam ga čitao, kano da sam ga pred sobom vidio: njega mila, uvijek 
oduševljena. Takvi ljudi manjkaju jer oni vjeruju u boljitak, oni u svemu 
uživaju, za sve se oduševljavaju. Nije hladni analizator, učen nego je čovjek 
pun Boga, bar teži da bude takav. 

Dobro, lijepo i istinito u umjetnosti 

Njegovi su nazori o umjetnosti sjajni, iako još nisam na čistu s njima. 
Znam da je dobro, lijepo i istinito u metafizičkom pogledu jedno - Bog. 
No vidim da je Rodin lijep, no nije istinit, a glede dobrote indiferentan. 
Druga su djela opet istinita, a zla, neka opet lijepa, a zla itd. I veza bi se 
morala naći. Istina, radi se ovdje o prolaznim ljudskim djelima i naše je 
poimanje ljepote jako promjenljivo. Poradi te prolaznosti ove se tri stvari 
ne slažu. Mi moramo biti zato oprezni i u prolaznoj ljepoti tražiti ono što 
je vječno i ove vječne tri stvari će uvijek i praktično biti u harmoniji. Takva 
je donekle Rafaelova Madona: istinita, dobra i lijepa, iako nije tako dobra 
kao kad bi potekla iz kista umjetnika sveca. 

Djela Rodina i Sindinga u odnosu na istinu, dobrotu i ljepotu 

Rodin je lijep, no pravo Ljuba kaže - on je laž. Kad vidimo da je lijep, 
moramo znati da je unutra i istine i dobrote. Uistinu ima toga. Onaj tje¬ 
lesni nagon kojeg je Rodin prikazao ima faktično i nešto duševnog u sebi. 
Nije to samo životinja k životinji [Poljubac], nego je težnja muža k ženi, 
prava ljubav. To je ono istinito unutra i zato je ovo djelo donekle dobro i 
lijepo. Ljepota izradbe nadmašuje dobrotu: djelo nije harmonično. Umjet¬ 
ničko djelo mora biti jedan akord istine, dobrote i ljepote. Sinding mi se 
čini bolji. Njegov Poljubac je bio istinit (nije prikazana strast nego težnja), 
zato je dobar. No nije tako lijep kao Rodinov. Dakle ni ovo nije umjetničko 
djelo. Rodin je veći čovjek od Sindinga zato što je bolji tehničar, majstor 

(stvara lijepo), nego što je Sinding dobar (istinit); poradi te individualno¬ 
sti je za sada Rodin od veće vrijednosti. 

U budućim generacijana, u doba kad dođe jedan umjetnik koji će biti 
velik i veći od Rodina, a bolji od Sindinga, reći će: »Do moje sam umjet¬ 
nosti došao po Rodinu i Sindingu (ili po nekom drugom). Potonji me je 
upozorio na ideju, sam sam se razvijao. Tražio sam istinu i u ovom životu s 
Bogom osjetio sam nagon stvaranja. Stvarao sam i te ideje sam ulio u Ro- 
dinove forme. Pred Bogom više vrijedi onaj kao Sinding jer me je upozorio 
na Ideju, Vječnost. Rodin je bio čovjek ovoga svijeta: studirao je samo 
vanjštinu bez pomisli na Vječnu Volju. On je zlatna posuda - prolazna - u 
koju sam ulio Vječnu ideju.« 

Dojmovi s predavanja o socijalnim problemima 

Latinski radio, slušao predavanje Daara Udea: Zašto smo mi katolici 
apstinenti. Karitas nas potiče. Sjajno, pjesnički je govorio. Naveo je sta¬ 
tistike za idiote, kretene, slabe, poludjele, samoubojice, prostitutke itd. 
Strašnu nam je sliku razvio. Faktično je da je alkohol veći neprijatelj nego 
drugi jer je zao prijatelj. 


Beč, 19. VI. 1915. - (18 g. i 6 mj.) 

Poroci uzrokuju teško moralno stanje društva 

Današnji čovjek mora svakako zaroniti u socijalne misli. Jamačno je 
pitanje alkohola jedno od najvažnijih. Čovjek ne bi ni vjerovao, no brojevi 
statistika govore, optužuju. Daar Ude je sjajno predavao, osobito o prosti¬ 
tuciji; »Krabuljni plesovi i karnevali su izašli iz zidina bordela.« Jamačno 
ima pravo. Mnogo vrijedi kad se koji čovjek usudi žigosati sadanje prilike. 

Beč, 22. VI. 1915. - (18 g. i 6 mj.) 

Kritika politike Hrvatskog sabora 

Lavov je naš - Bravo! Rosi mi je pisala. Hrvatski sabor je svinjarija. 
Ban i koalicionaši se ponašaju kao izdajice. Sada kad je vrijeme da se dobi¬ 
ju slobodne financije, svađaju se. Banje, čuo sam, rekao: »Dajem na znanje 
da je financijska nagodba za godinu dana produžena.« Na to je Hrvoje 
odvratio: »Vrlo komotno.« Govorio je iz duše cijeloga hrvatskog naroda. 
Bezobrazluk; gdje Hrvati toliko ginu, stradaju, brane junački cara, dobiva¬ 
ju za nagradu novi apsolutizam. 


Beč, 23. VI. 1915. - (18 g. i 6 mj.) 

Oduševljene manifestacije u Beču nakon pobjede kod Lavova 

Upravo sam došao s orijaških manifestacija. Mnogo se svijeta skupilo 
pred, na i oko vijećnice. Razna društva, većinom skauti, prolazili su pjevajući 
himne. Cijonisti, dapače, s plavo-bijelim zastavama. Cijele procesije poljskih 

Židova su prolazile, nastojale da nešto zapjevaju, no nije išlo. Srednjoškolci 
su lijepo pjevali, čuli su se poklici: »Živio rutenski narod« i drugo. Na to su 
došla društva te vojnici, »Eljen« se je drečilo, pjevalo mađarske vojničke pje¬ 
sme. Njemačkim oficirima se je dovikivalo sa Švabama: »Heill« »Bože-Živi«, 
))Heil dir... wacht am Rheim se je pjevala. Išlo se je, vikalo triput »hura«, 
mahalo uvis kapama, rukama, lampionima. Silno je oduševljenje. 

Najbolje su mi se svidjeli poljski legionari. Na automobilima su sta¬ 
jali s bakljama i polako se provezli. Kliktali su od radosti, a svjetina im 

je sa stuba Rathausa mahala 
rupcima. Otpjevali su složno 
Ješče Poljska. Fakat je da ži¬ 
vim u historijsko doba kad se 
upravo vidi da ideja postoji, 
da ona vodi ratove, pobjeđu¬ 
je ili podlegne. Habsburška 
je ideja u Beču silno jaka; 
sam se nisam mogao uživjeti 
u to veselje. Mi, ljudi s juga, 
nemamo toliko bezuvjetno 
povjerenje u Austriju, iako 
je volimo i bez nje se Hrvat¬ 
ska ne bi mogla ni pomisliti. 
Austrija ima jamačno veliku 
ulogu da pomiri narodnosti, 
da ubije narodni šovinizam. 
Jedna se je hrvatska trobojni- 
ca vidjela. Vojnici Bosanci nisu sudjelovali, što mi je žao. Rado bih čuo, 
naime, da se u Beču viče »Živio«. 

Ljubav prema roditeljima - dokaz za postojanje nadnaravnog svijeta 

Mili roditelji su mi imendan čestitali. Svevišnji ih blagoslovio! Kad 
posumnjam u Najviše, u Dobrotu i u svu svoju ideologiju, ljubav i naklo¬ 
nost prema roditeljima je u meni nepokolebljiva; nju osjećam tako živo i 
ona mi svjedoči da ljubav, duša, Bog nije utopija, da sve ovo postoji, da je 
čovjek uistinu ideja koja teži svome izvoru. Premalo sam u prirodi. 

Beč, 24. VI. 1915. - (18 g. i 6 mj.) 

Lijepo proslavljen imendan, dojmovi s manifestacija 

Imendan je lijepo prošao. Od Tereze sam dobio tortu i drugih kolača. 
Puljić slično, a od Ivica propelo. Ono me je najviše razveselilo. Neki su 



Bečka vijećnica 

oprosti za nj vezani. To je lijepo, on u to vjeruje i nastojao je da koristi 
onome što je u meni vječno, mome religioznom osjećaju. 

Jutros su pred Schonbrunom bile ogromne manifestacije. Izišli su car 
i ostali. Nisam ga baš dobro vidio. Svijet je vikao kano lud, mahao barjaci¬ 
ma, šeširima. Navečer je Vijećnica bila sjajno osvijetljena. Nosila je nešto 
srednjevjekovnog na sebi. Iz crnih zidina sjali su se rasvijetljeni prozori; 
podsjeća na doba najjače deističke ideje, na doba puno ufanja i ljubavi 
prema Svevišnjemu. Rasvijetljeni prozori kao da su izraz toga veselja. Svje¬ 
tina i opet svjetina. Maše se, svira, pjeva, komandira. Djevojčice prolaze 
u bijelom i mašu barjacima, kano valovi mora što se njišu, igraju i opet 
razilaze, tako su se gibali ti barjačići. Svijet je vikao, pa sam i ja drečio. Ne 
baš iz kakvog burnog osjećaja. 48 

Beč, 26. VI. 1915. - (18 g. i 6 mj.) 49 

Polaganje kolokvija iz francuske književnosti 

Jučer u podne odlučio sam kolokvirati kod Wurzbacha iz francuske 
književnost u 18. stoljeću. Gradivo je prilično veliko. 

Popodne sam oko šest sati radio, a danas ujutro oko dva sata. Lako je 
bilo jer sam slušao predavanja. Otišao sam na kolokvij i Bogu hvala ulovio 
mi je Ahilovu petu. 

(Slijedi nabrajanje ispitne građe koju je trebao polagati i opis polaga¬ 
nja samoga ispita koji je loše prošao jer je dobio dvojku.) 

Dobro je da me je ulovio. Historiju uistinu ne znam, a za studij litera¬ 
ture je neophodno potrebna i uopće je sama po sebi zanimljiva. 

U prvi mah sam bio desperatan; ne zbog dvice, nego zbog blamaže 
pred profesorom. On doduše suviše pazi na godine, no i ove su potrebne. 
Odsele ću sve učiti. Jačaju pamćenje, a i temelji su za historijsku kronolo¬ 
giju. Bože pomozi! Latinski nisam dobro znao zato što se nisam pripravio 
zbog tog kolokvija. 


Beč, 28. VI. 1915. - (18 g. i 6 mj.) 

Neusporedivost Michelangela i Rodina 

Becker je danas završio. Još je spomenuo Verlainea. Lijepo je preda¬ 
vao, mnogo toga sam naučio. Latinski sam dosta radio, a poslije toga čitao 
o Michelangelu. Uvijek se moram diviti tim ljudima renesanse. Nije u njih 
samo vještina forme, nego sav njihov rad ima dublji sadržaj: ima po koju 
ideju za podlogu. Michelangelova umjetnost nije grijeh kao Rodinova, jer 
on ne obožava sjetilnost, nego upravo obratno: forme daju izrasti »carstvo 

48 Ovdje završava 3. bilježnica Dnevnika I. Merza koja obuhvaća razdoblje od 17. III. 1915. do 24. VI. 
1915. 

49 Ovdje započinje 4. bilježnica Dnevnika I. Merza koja obuhvaća razdoblje od 26. VI. 1915. do 28. 
X. 1915. 

misli« koje kod čovjeka igra najveću ulogu. Kad pomislim na Michelange- 
la, vidim da je i on grandiozan i snažan poput Mojsija. Njegove slike su ta¬ 
kođer, čini mi se, slikani grandiozni kipovi (Sibila, Jeremija, Adam, Bog). 

Beč, 29. VI. 1915. - (18 g. i 6 mj.) 

Melankolične misli u kišnom danu 50 

Kiša šiba prozore. Tmurno je i žalosno i kiša sve šiba i šiba, sad jače, 
sad slabije. I u duši je tmurno, žalosno i ona bi plakala, a ne zna zašto. I ja 
volim ovaj kišoviti dan više nego li svijetli, nego ono svjetlo koje mi toliko 
toga pokazuje i ne dopušta da u svoju dušu zaronim. I pljušti i dalje plju- 
šti. I tonem u dušu; i tražim u njoj i ništa ne mogu naći. Plakao bih dugo 
i uživao bih u plaču i dublje bih i dublje zaranjao plačući u dubinu dok ne 
bih plačem naišao do Njega koji je vječno tužan. I sjeo bih do Njegovih 
nogu i kiša bi dalje pljuštila i pljuštila, a ja bih vječno plakao i bez uzroka 
plačući Njega slušao. 

Tužno je ovo doba. Kano da je jesen; čovjeku se ne mili da izađe van, 
nego uživa kad uzme kakvu knjigu pa zaroni u svijet misli. Ovo je najpo¬ 
godnije doba za duboki, ugodni rad. 

Nakon ovih kišovitih dana sjetim se Grete, onih lijepih časova kad 
sam sjedio u njenoj sobi i čavrljao. 


Beč, 30. VI. 1915. - (18 g. i 6 mj.) 

Problemi s latinskim, kritizira svoj stav prema Bogu 

Desperatan sam. Cio dan sam radio latinski i mnogo se naprezao. 
Prinz me je pitao upravo one dijelove što nisam znao prevesti. Uz to sam 
iz školske zadaće dobio drugi red. Loše je izrađena. Silno je loš znak: ako 
kod njega dobijem lošu kolokvijalnu svjedodžbu, lako bih mogao propasti 
na maturi. Dvije godine i više bile bi izgubljene. 

Izgubio sam uz to pouzdanje u svoju sposobnost. Drugi uče manje la¬ 
tinski, pa faktično bolje od mene znaju. Kušat ću Božjom pomoću još više 
raditi... To je ubilo u meni neki ponos, svjesnost ili umišljenost, ako li to 
tako mogu nazvati. Da, u zadnje vrijeme sam postao i nešto drzovit i kanda 
sam se igrao s Bogom. Ako u nj vjerujem, zašto se patim pitanjima sumnje 
i drugim. Pošto je On veći od nas, moramo se slijepo pouzdati. Žalibože 
obično ga smatramo za nižega od sebe kojega smijemo iskušavati... Odsele 
ću nastojati drukčije raditi. 


50 Prvi Ivanov biograf dr. D. Kniewald ; koji ga je i osobno dobro poznavao, napisao je za njega da je 
s psihološke strane Merz bio mješavina kolerika i melankolika. U ovomu tekstu posebno dolazi do 
izražaja melankolična crta njegova karaktera koja je međutim bila uvjetovana vremenskim prilikama, 
kišovitim danom. U drugim prigodama ostavio nam je sasvim drugačije, vedrije opise svoga duševnog 
stanja. 

Što bi rekli moji roditelji da znaju kako slabo stojim iz latinskog!? 
Njih mi je više žao nego sebe. 


Beč, l.VII. 1915. - (18 g. i 7 mj.) 

Nastoji ispraviti svoje pogreške 

Ante je pisao s bojišta. Tata dolazi ovih dana. Sjajno! Latinski sam ju¬ 
tros radio nekoliko sati, a popodne oko pet sati, ako ne i više. To mi je sva 
briga i neću misliti na svoje specifične stvari, na misli ljepote i probleme 
života dok svoje pogreške ne ispravim. 

Beč, 3. VII. 1915. - (18 g. i 7 mj.) 

Program za ljetne praznike, molitva Bogu i Mariji 

U Beču ide sve nahero. Evo, sada sam došao s latinskog kolokvija. 
Dobio sam dovoljan. Istina, nisam baš dobro znao, no faktično znadem 
bolje od mnogih »latinaca« koji imaju vrlo dobar. Prinz je odviše srednjoš¬ 
kolski profesor; daje ocjene kano u srednjoj školi itd., a neće da olakša i 
dade vrlo dobar. Time svjedodžba čini dobar utisak i čovjeka veseli. Inače 
te kolokvijalne svjedodžbe uopće nemaju koristi. No, iz ovih neuspjeha 
zaključujem: preko ferija radit ću gramatiku i baviti se historijom i ze¬ 
mljopisom. Latinski moram tako naučiti da olako čitam Livija. Ferije su 
pokvarene, ali mora se. 

Meni je i drago da sam upoznao svoje Ahilove pete. Bit će ih jamačno 
još dosta. Još mislim perfektno naučiti francuski u budućim (1916.) pra¬ 
znicima da se tako mogu svom snagom baciti na studij estetskih znanosti. 
Sve me srce onamo vuče; i sam se čudim da sam se tako dugo svladao i 
nisam čitao literarnih djela. No, došao sam do zaključka: čovjek si mora 
najprije stvoriti temeljnu i opet temeljnu naobrazbu, dok se ne baci na svoj 
omiljeli predmet. Istom će ga onda svestrano i duboko shvaćati. 

Bože i Djevo, koja si uvijek i uvijek blaga i čista, molim Vas pomozite 
jadnom crviću koji želi da dobro izvrši svoju zadaću koja mu je kano čo¬ 
vjeku namijenjena! 

Kući ću valjda u ponedjeljak, prekosutra. 

Beč, 4. VII. 1915. - (18 g. i 7 mj.) 

Razgovor o temama koje ga zanimaju 

Sa Šantićem sam bio u Prateru. Razgovarali smo o vjeri, ljubavi, kra¬ 
ljeviću Marku itd. Govorio je o Eichendorffu i njegovim pjesmama. Treba 
ih pročitati jer su pune intimnosti, poezije, ne aristokratske kao francuske. 

Banja Luka, 19. VII. 1915. - (18 g. i 7 mj.) 
Poznanstvo s Poljakinjom Dulkom 

Kod kuće sam nedjelju dana. U Beču sam bio bolestan (zub) i ko¬ 
liko se još sjećam, živio sam duševno prilično intenzivno; mnogo sam se 
molio. Da, kad se čovjek osjeća slabim, kad si sam priznaje slabosti, onda 
je najbolji. No, dosta o tome, već je prošlo. Sad sam kod roditelja i vrije¬ 
me tratim na tenisu i u društvu s gospođicom Dulkom. 51 Vrlo je zgodna 

djevojka; osobito me ve¬ 
seli što znade za duševni 
život, za borbu i gleda¬ 
nje. Naravno, ima još u 
nje mnogo toga što nije 
baš najkorektnije, no to 
će možda iščeznuti. Bio 
sam s njom na Petrićev- 
cu 52 i pričala mi je o se¬ 
strama iz samostana gdje 
je bila. 

Htio bih biti radije 
mali gluhonijemi Ciro 
nego što jesam, da čo¬ 
vjek može biti sretan, da 
mu nije još gore. Težiti 
valja za onakvom pripro¬ 
stom dušom... No, noć 
je. Užasne misli i osnove dolaze na um; ali doći će dan i sve će se rasplinu¬ 
ti. Nezadovoljna duša će jecati. Svjetla... svjetla... Ivić 53 je ovdje. 

Banja Luka, 20. VII. 1915. - (18 g. i 7 mj.) 
Smije li fratar ići s djevojkom po ulici? 

Jutros sam opet igrao tenis. Popodne šetao s Ivićem oko Vrbasa. Ka¬ 
snije smo susreli Dulku i pošto smo se malko šetali, Ivić reče da neće s 
njom ići. 

Da li je imao pravo? Kod toga ne mislim na njega kao osobu, nego 
on može biti simbol za sav stalež. U narodu vladaju predrasude da fratar 
ne smije ići s djevojkom i kada on to čini, da izazove skandal. To je pre¬ 
drasuda i proti predrasuda moramo se boriti. Ali, nije li ova predrasuda 

51 Dulka, djevojka Poljakinja koja je te godine praznike provodila kod rodbine (poljskih doseljenika u 
Bosnu). 

52 Petrićevac, predgrađe Banje Luke, kamo je 22. lipnja 2003. g. došao papa IVAN PAVAO II. i pro¬ 
glasio Ivana Merza blaženikom Katoličke Crkve. 

53 Vidi bilješku br. 25 na str. 119. 



Banja Luka - Petrićevac. Crkva i franjevački 
samostan početkom 20. stoljeća. Na ovome 
mjestu 22. VI. 2003. Papa Ivan Pavao II. 
proglasio je Ivana Merza blaženikom 
Katoličke Crkve. 

opravdana? Zadaća fratara nije, naime, da ide sa ženskim svijetom. Oni 
su položili zavjet čistoće i njihov rad se proteže u narodu. Poradi toga je 
za fratre dobro da ne idu sa ženskom. No, iz principa ne ići s njima - kao 
što se to danas misli - uvreda je za ženu. To je pokazivanje da je ona nešto 
drugo nego čovjek; to je samo gledanje na njenu vanjštinu, na njenu tjele¬ 
snu ulogu žene, uvreda je za njen duh koji je čovjek kao i mi muški. Ivića 
ne osuđujem jer bi on išao da to ne čini skandala. 

Katkad zaželim biti gluhonijemi Ćiro. No, ne valja to, grijeh je. Mo¬ 
ramo biti sretni da smo zdravi. Sam opažam da moj duševni život postaje 
sve plići. S Dulkom sam često. No, Griimvaldi su uvijek tako djetinjasti 
da ne dobijemo prilike razgovarati o stvarima dubljeg duševnog sadržaja. 
Ante je po svoj prilici već na drugom svijetu... 

Banja Luka, čet., 22. VII. 1915. - (18 g. i 7 mj.) 
Životne krize, nutarnja borba, dužnosti 

Život je grozan. Da u dnu duše nije nada u vjeru i nešto vječno, ne 
bih ni htio više živjeti. No, nisam kukavica, hoću da sve zapreke svladam. 
Možda me peče savjest što sam cio dan izvan kuće, a imam svladati toliki 
latinski materijal. Sutra, znam, neću - kao ni danas - ništa učiti. I sada ću 
leći i htjeti se pomoliti Bogu. Kako ću pristupiti pred Njega ovakav kakav 
sam? Sam ne znam. Kako mi je strašno. Kako mi je život odvratan. No, 
ipak ću raditi i gledati da si zaradim zadovoljstvo. 

Banja Luka, 29. VII. 1915. - (18 g. i 7 mj.) 
Analiza ljubavi, duševni život žene, svrha braka 

»Hoćemo li ikada moći baciti sidro u ocean vjekova samo jedan 
dan?« 54 Ovako glasi, čini mi se, stih iz Lamartineove poeme Lac. 

Cijelu ovu nedjelju uživao sam igrajući tenis i u društvu s Dulkom. 
Ne, Bože moj, već je prošlo ono doba kad se govori o ljubavi. Ljubav ne 
egzistira onako kako je svijet i književnost slika. Jedno je prirodni zakon 
i njegovo buđenje svijet nazivlje ljubav. Koketerija i slično, to je prosta 
sjetilnost. Daleko sam već od toga. No, drugo je ovdje, čisto od svake 
tjelesne primjese i tjelesne simpatije, iako ova kadikad nastoji da se ušu¬ 
lja. Težnja je da upoznam duševni život jedne ženske koja je duševno već 
mnogo proživjela. Da, ženski duševni život je posve drukčiji nego muški; 
svaki, i jedan i drugi, ima svoje ljepote i čovjek ne teži samo da zaroni u 
svoju dušu i da iz nje izluči kristale Vječnosti, nego on ih traži i u duši 
prijatelja te ženske. I u njezinoj duši muško nalazi mnogo toga jer u dnu 

54 U izvorniku Merz donosi ove Lamartineove stihove na francuskom: »Ne pourrons nous jamais dans 
l’ocean des ages jeter l’ancre un seul jour?« Radi se o slavnoj Lamartineovoj poemi Lac (Jezero) iz 
zbirke Meditations poetiques objavljene 1820. i koja gaje izdigla u prve redove romantičkih pjesnika. 
Poema, napisana u spomen na njegovu prošlu ljubav, govori o prolaznosti svega vremenitoga. 

duše je nešto u Madone i ovu mi u njoj tražimo. I moguće da je ovo traže¬ 
nje onih vječno-lijepih iskrica, čeznuće i ljubav. Plan Božji se tako krasno 
izvršava. U braku kojemu je cilj širenje čovječanstva dolazi se do spoja na 
skroz duševni način: na prirođenoj religioznoj težnji - traženju dijelova 
Njega i Madone. Eto što vidim na Dulki. Brak joj nije ideal. Oduševljava 
se za razne ideje, marljivo čita, studirala je dapače filozofiju, interesira se 
za glazbu. No, riječima se ne može sve to reći. Drugi put više. 

Banja Luka, 30. VII. 1915. - (18 g. i 7 mj.) 
O Dulkinim planovima za budućnost 

S Dulkom sam razgovarao. Ona uskoro odlazi u Krakov. Već je sva 
sretna da će u domovinu. Pričala mi je kako ju je Maraković namjeravao 
zaprositi, no ona se je izvlačila jer se neće da udaje, ili, htjela bi Poljaka za 
muža i živjeti u Poljskoj, ne u Bosni. 

Banja Luka, 31. VII. 1915. - (18 g. i 7 mj.) 
Posjet poljskoj obitelji u Slatini, ljepota prirode u sutonu 

Sutra je Pričest... Prekjučer i danas proveo sam u Slatini. Danas je 
osobito lijepo bilo: bio sam s obitelji Irzykovski. Imao sam opet malo, jako 
malo prilike da se zagledam u duševni svijet Dulke. Pričala mi je o zaru¬ 
kama svoje sestre i nabacila je kako joj je najgore kad se ljudi cmakaju... 
Fausta sam joj čitao u šumici, a ona mi je dala pismo da joj ispravim koje 
piše nekom Andriću. Sutra ću ga prepisati. 

Vraćao sam se sam iz Slatine; više pješke nego li na kotaču (prvi kotač 
ošo k vragu!). Prvi sumrak na Kremericama, sjene hrastova, zadnje zrake 
koje prodiru kroz drveće, sve je to činilo na dušu velik i blag dojam, sve 
je opominjalo na nešto još veće i ljepše. Na Vrbas su se spuštale sjene. S 
mosta su se vidjeli tamnosivi valovi kako se motaju kao osmice. Tamne 
sjene vrba šuljale su se vodom. 

Banja Luka, 10. VIII. 1915. - (18 g. i 8 mj.) 
Posjetio Gretin grob u Travniku 

Bio sam u Travniku na Gretinu grobu. Natpis je na grobu: »Blago či¬ 
stima srcem jer je njihovo Kraljevstvo nebesko.« Cvijeće cvate; jednu sam 
si maćuhicu ponio. Najradije bih dalje ostao na grobu i ondje razmišljao, 
no nastojat ću se uživjeti i bez groba u problem smrti. Travnik je lijep grad: 
nosi pravi bosansko-katolički ili bolje rekuć južnohrvatski karakter. Žen¬ 
ske u dimijama i spuštenih kosa, a muški u čakširama. 

Dulkini razgovori o ljubavi, njegovo razmišljanje na tu temu 

Slušao sam kako Dulka razgovara s Oskarom o problemu ljubavi. Ona 
to dublje prosuđuje nego li Oskar. Posljednji miješa ljubav, nabacuje sim- 

patije i prijateljstvo i postavlja samo tvrdnje bez logičke veze. Namjesto 
da postupa deduktivno i da izlazi iz Boga ili misli da sve ima svoju svrhu te 
izvađa što je ljubav, koju vezu ima s Logosom i kako ona dolazi u braku do 
duševno-tjelesnog pravog čovječjeg izražaja. Za uspomenu mi je Dulka ne¬ 
što u dnevnik napisala. Još nisam preveo. Dobila je pismo od Ljube. Stvari 
koje nam je iz njega čitala pokazuju kako ju on od srca voli; no ona hoće 
samo Poljaka i želi da živi u svom narodu, a ne u Bosni... Tragično jest iako je 
Ljuba mnogo, mnogo čišće i razvijenije duše nego li ona. Još ona naime nije 
prozrela mušku dušu koja teži za kultiviranjem i promicanjem samoga sebe. 

Banja Luka, 14. VIII. 1915. - (18 g. i 8 mj.) 
Kritizira muško-žensko ponašanje drugih, a i svoje 

Dulka mi je zagonetka. Katkada se zabavlja i razgovara ozbiljno da 
čovjek zaključuje na dublji duševni život. No danas se vuče ispod ruke s 
Oskarom i cmače se (ne mislim doslovno, nego nateže usta itd.). Nisam ni 
najmanje proti hodanju ispod ruke, ali očito na dnu te slobode i veselosti 
je ipak sjetilnost. U Oskarovu dušu mogu mnogo dublje zaviriti. On je 
upravo sada u dobi cmakanja: hvata za kosu, vuče za ruku, uživa u hodu 
ispod ruke itd. To je kod njega dječačko zadovoljstvo, iako znam da mu na 
dnu duše nije ni najmanja gadna pomisao. No, svejedno, podloga tome je 
dječja sjetilnost. Ne osuđujem ga. S Rozom sam i ja još nedavno težio ići 
ispod ruke; sam sam sebi govorio o nečem duševnom, iako to, kako sad 
vidim, bijaše prikrivena sjetilnost. 

U razgovoru je na dnevnom redu spiritizam. Mama je bolesna; bojim 
se za nju. 

Banja Luka, 17. VIII. 1915. - (18 g. i 8 mj.) 

Dulka prekosutra ide. U Beču će odsjesti kod moje gazdarice. Meni 
ju je žao... 


Banja Luka, 18. VIII. 1915. - (18 g. i 8 mj.) 
Posjetio protestantsku crkvu, slušao propovijed 

Carski dan. Otkriven 1 Vehrmann in Eisen 55 . Kovno 56 palo. Pastor je dr¬ 
žao u protestantskoj crkvi lijepu propovijed. Uzeo je stih iz Psalma: »I oni se 
pouzdaše u konje i kola, a mi u Boga...« Jaka je misao. Neprijatelji se uzdali u 
masu vojnika, topova itd. pa su ipak pobijeđeni. Da, riječi Psalma su vječne. 
(...) - Inače protestanti su Židovi u najplemenitijem smislu riječi. Oni se 
drže odabranicima kojima Bog pomaže i smatraju svoje neprijatelje za sim¬ 
bole zla i zloće... kao u staro doba. Nema još one objektivnosti i pravednosti 


55 Umjetnička figura u arkadama kraj Bečke gradske vijećnice. 

56 Drugi po veličini grad u Litvi. 

koja živi, a nalazi i kod neprijatelja duševne veličine. Sam dojam u crkvi je 
sam po sebi dosta uzvišen; ima unutar, naime, dosta duševne veličine i taj¬ 
nosti. Ova muka (...) mogla bi preporoditi čovječanstvo. Velika je šteta da 
Luther nije proveo regeneraciju unutar rimske Crkve. Borbe su uzaludne... 
na koncu će se svijet polako opet vraćati centrumu. 

Kritički stav prema spiritizmu 

Popodne s Griinwaldima bio kod Dulke na kavi. (Imendan ima... su¬ 
tra odlazi.) Igrala se je karti (lepira!), a kasnije su oni spiritizirali. Gledao 
sam. Dok ne dobijem dozvolu od Crkve, neću se dublje upuštati (ta, auto¬ 
ritet se mora priznavati jer inače sav poredak ode k vragu!). Vidio sam: ta¬ 
njur se miče i odgovara na pitanja. Unaprijed govori. Stol se miče grozno; 
inače lupa po taktu, škripi - faktično nevjerojatno. Dobro sam promatrao 
vara li tko: no ništa ne opazih. Svi ostali mi se zaklinju da ništa ne čine. 
Skeptik sam još dok sam ne pokušam. Ta i Tymczyszyn mi je pričao mnogo 
o materijalizaciji. No, tko bi mu vjerovao. To nisu nikakvi duhovi; sve su 
to nama neke nepoznate psihičke sile koje djeluju (hipnoza, magnetizam, 
telepatija su u vezi, pojave su jedne biti!). 

Djelovanje Sotone u svijetu i njegove laži 

Fakat je taj daje djelovanje sotone u svijetu upravo grozomorno. Me- 
fistofelsku zadaću ne trebam napominjati, nego ovdje on ima zgodno polje 
da taj kralj laži djeluje; zlo djeluje. Toliko je svijeta poludilo... No, mož¬ 
da je to u vezi sa sotonom koji se istjeruje na sv. Ivu. Toliki inteligentni 
ljudi pričaju o tome bez predrasuda da je čudno. Da, čovjek dvadesetog 
vijeka pa na tako što misli, na onakve čarolije, duhove, vještice... No, na 
tim srednjevjekovnim čarolijama faktično ima nešto. Zna se da su varali 
svijet, ali bilo je ljudi koji su posjedovali razne duševne moći i činili tzv. 
nenaravne stvari. Pa hodže govore unaprijed, čuo sam. Moguće pomoću 
spiritizma. 

Razmišljanje o Antikristu 

Već osjećam duh Antikrista koji se javlja u svijetu. To će biti genijalno 
zao čovjek koji će dobro poznavati ove naravne sile mnogo pomiješane 
sa zlim silama i s ovima činiti čudnovatija čudesa od Krista. I svijet će se 
obraćati njemu; monizam 57 će cvasti jer će Antikrist biti monist. Ovako 
naime mislim: sve duševno će smatrati za pojavu materije kojom on vlada. 
Jest, jest Du Prel veli da bismo mi svijet drukčije vidjeli da nam je mozak 
drukčiji. Da ljudi malo promijene mozak, vidjelo bi se to. Vjerujem da 


57 Monizam - filozofski sustav koji sve pojave svodi na jedan jedinstveni duhovni ili materijalni 
princip po kojem je svijet apsolutno razumljiv sam po sebi i objašnjava se samim sobom. To je religija 
znanstvenog materijalizma, a osnivač joj je Ernst Haeckel. 

bismo više ili manje vidjeli; no svijet bi ostao isti i one »urođene« ideje 
Trojstva došle bi tamo više ili manje do spoznaje. 

Osjeća potrebu ispovijedi 

Dulke mi je silno žao. Držim da je spram nje već oplemenjeno pri¬ 
jateljstvo. Ni stisak ruke nije tu postajao koji bi mi ulijevao svijest da sam 
mužjak. Bogu hvala, samo da ide naprijed. 

Već zbog ovog spiritizma želim se ispovjediti. Dojam ovoga pisanja je 
učeno-glup i nezreo. To su takve stvari o kojima si čovjek bez predrasuda 
još ne može stvoriti sud. Ima mnogo toga, prijatelju Horacije, u svijetu... 

Ništa radio. - Grozno. 

Banja Luka, 19. VIII. 1915. - (18 g. i 8 mj.) 
Tužan oproštaj od Dulke, odluka da radi za druge 

Dulka je otišla. Jedva sam suzdržao suze u očima. Zahvalila mi se je 
na svemu i otišla. I sada bih bez prestanka plakao. Život je strašan. Jedva 
čovjek lijepo sanja, odmah sve prođe kano da nije ništa ni bilo. Znam, 
vrijeme će sve izbrisati i možda ću na nju sasvim zaboraviti. No, kod te 
pomisli već me hvata groza. Upravo sam u nekom štimungu kao kad je La- 
vrecki ostavio Ližu 58 (no, mi nismo zaljubljeni...!) i on, da ubije to čuvstvo 
tuge, otišao je raditi za narod. I ja ću gledati da na to ne mislim i radit ću 
mnogo i mnogo za druge i za se. Bog bio s njom. 

Banja Luka, 20. VIII. 1915. - (18 g. i 8 mj.) 
S prijateljem u prirodi na Petrićevcu 

Sad je ona u kazalištu u Zagrebu. Prošlo je sve. Gledam kroz prozor i 
pričini mi se da dolazi, no onda se sjetim da je tu nema. 

S Oskarom sam ležao večeras na Petrićevcu 59 . Slušali glazbu cvrčaka 
i drugih insekata. Sjene drveća bile su, kako Oskar kaže, mekane a la Co- 
rot 60 . On se dosta razumije u život prirode. No, altruizma u njemu nema. 

Banja Luka, 22. VIII. 1915. - (18 g. i 8 mj.) 

Dulka iščezava 

Sad se Dulka vozi u Krakov. Pratio sam je na cijelome putu. Već se 
njen individualitet pomalo gubi pred mojom dušom, a slika Vječno-žen- 
skog se javlja. 

Mati je grozna. - Poljska se dijeli... 


58 Likovi iz Turgenjevljevog djela Plemićko gnijezdo 

59 Petrićevac - predgrađe Banje Luke na uzvišenju gdje je papa Ivan Pavao II. 22. lipnja 2003. proglasio 
Ivana Merza blaženim 

60 U stilu francuskog slikara Corota 

Banja Luka, 25. VIII. 1915. - (18 g. i 8 mj.) 
Nikako da mu Dulka izađe iz glave 

Prekjučer sam se krasno molio Majci Božjoj. Zbliženje je bilo veliko; 
naravno, i u toj silnoj blizini bila je težnja za još većim zbliženjem. I u toj 
žarkoj molitvi opet je bila praznina i vruća težnja za Njom. 

Od kako Dulke ovdje nema meni je teško. Mnogo radim, a uslijed 
kiše ni ne izlazim iz kuće. Slabo, jako slabo spavam pa sam silno oslabio. 
Vrzu mi se neprestano misli u glavi i uvijek mislim na Dulku: što ona 
radi, što bih joj pisao, rekao itd. Ja sam sebe ne razumijem. Ta, ljubav ne 
opstoji. Meni je draga kao svi ostali ljudi lijepe duše. No, ona je žensko i 
to je opet nešto sasvim drugo. Iako sam mislio izbrisati tu razliku između 
muškog i ženskog, uviđam da je to nemoguće. I muško i žensko je čovjek: 
svako sa svojim osobinama i svojom životnom svrhom. 

S Buconjićem sam raspravljao o »urođenim« idejama. Ja velim: da ih 
nema, ne bih vjerovao da Bog jest. On sumnja. Pitanje je li monogamija 
etički princip također je zanimljivo. 

Iz Zagreba i Beča već sam dobio karte od Dulke. 

Banja Luka, 30. VIII. 1915. - (18 g. i 8 mj.) 

Još misli na Dulku 

Život je bez dubljih osjećaja. Latinski učim, šećem, igram tenis. 

Na Dulku češće mislim. Oči njene imaju na me onaj duboki dojam 
Brownova Abschied von England. Scena je kod otkrivenja Željeznog viteza. 

Banja Luka, nedj., 5. IX. 1915. - (18 g. i 9 mj.) 
Razne sumnje o vjeri, konfuzni osjećaji, problemi ljubavi i braka 

Da se opet saopćim svom najboljem prijatelju ! 61 Bio sam cijeli dan u 
groznom duševnom stanju. U crkvi se nisam mogao pravo sabrati, uvijek 
su navaljivala na me pitanja da li se ja sam ne zavaravam i opsjenjujem, 
nije li to samo umišljanje. Uz to se je pridružio grozni konflikt s prirodom. 
Sam se naime tu sa sobom ne slažem. 

Razlike naime između muškog i ženskog nema, a ja se nasmijem ne¬ 
hotice po kojoj ženskoj. Grozne uvrede! Time je ponižavam na životinju 
- pa i samoga sebe - jer pokazujem da mi nismo isto. I sam brak. Nije li 
to glupa predrasuda? Zar se ljudi moraju uzimati, da muško traži žensko? 
Znam, abnormalno je pitanje jer mi moj razum govori o zakonima prirode 
i metafizike koji djeluju i kod braka. No, taj kržljavi razum! Srce opet ne 
zna što je na stvari, desperatno je da muško ne može biti samo i da traži još 

61 Kako u svojoj okolini Merz nije nalazio često osobe koje bi mogle potpuno razumjeti njegovo 
duševno stanje i nutarnje krize kroz koje je prolazio, rado se povjeravao svome Dnevniku s kojim je 
»podijelio« ono što ga je mučilo; tako nam je ostavio dragocjene opise svoje duševnosti i duhovnosti 
koja se razvijala i dozrijevala. 

nekoga. I to opet govori da postoji uopće nešto duševno, a toga se čovjek 
boji. Ta, to je glupost - duševnost, uopće ništa ne postoji. Najbolje je sve 
zanijekati. Aut caesar, aut nihil - Ili katolik ili nihilist, opet kažem. No 
zašto su tu te grozne sumnje, to cjepidlačarenje samoga sebe? Uz to je u 
čovjeku egoizam da se moram sam sebi gaditi. 

Doduše sada sam već malo izišao iz tih konfuznih osjećaja. Slika Ma- 
done u purpuru mi je pred očima! 

Banja Luka, 9. IX. 1915. - (18 g. i 9 mj.) 
Razgovor s dr. Marakovićem o književnosti, ljubavi i braku 

Jučer i danas sam šetao s Ljubom. Jučer smo išli po Petrićevačkoj 
cesti i Krešo s nama. (...) 

Večeras mi je Ljuba pričao o svojim namjerama, o svojoj raspravi o 
Kosu i kako misli uskrisiti hrvatsku dramu. Mnogo je lijepih ideja. - Bilo 

je mnogo govora o društvu Nova i vetera te o 
religioznoj francuskoj drami... Preporučio mi 
je da čitam Imitatio Christi . 62 

Na kraju smo debatirali o ljubavi. Nazora 
je toga da je ostvarenje ljubavi - brak. Ljubav 
bez ikakve materijalne podloge nije ljubav. I 
ljubav u poeziji (Dante) bila je težnja za tim 
ostvarenjem. Ljubav romana je neplodna jer 
je brak za njih filistarstvo. To je faktično do¬ 
bro; i onaj metafizički odnos između Boga i 
Madone kod toga se ni malo ne mijenja. Do 
sada sam držao da je ta »naša« ljubav bez ikak¬ 
ve materijalne podloge skroz duševna stvar, a 
sada vidim da je u planu Prirodne Volje da je 
ovaj duševni odnos, spojen s težnjom za ljepo¬ 
tom, usmjeren prema ujedinjenju duša u djetetu. 

O tom se još mora misliti! 

Banja Luka, 13. IX. 1915. - (18 g. i 9 mj.) 
Nastavlja raspravu o ljubavi 

S Ljubom sam sljedećih dana poslije večere razgovarao najviše o lju¬ 
bavi. Drži da se ona od sjetilnosti (fine naime!) ne da sasvim odijeliti. Mi 
dotičnu volimo i zbog nje same, zbog njenih kosa, očiju. Pa inače dođe 
katkad gušt da se poljubi (humoristično on shvaća!). To je sve sjetilnost. 



Dr. Ljubomir Maraković, 
profesor i odgojitelj 
Ivana Merza 


62 Toma Kempenac, Nasljeduj Krista. Nakon Svetoga pisma bila je najčitanija duhovna knjiga u 
prošlim stoljećima. Merz će je često čitati za vrijeme studija i u ratu i citirati je u svome Dnevniku. 

Današnje je doba antikršćansko. Država i brak. Brakovi su sada druga¬ 
čiji! Čovjek, veli Ljuba, treba se oženiti da ima koga kome bi se sav povjerio. 
Djecu voli, ali to ga ne zadovoljava. Da, tako je, ali to je suviše konvencional¬ 
no! U samu bit ljudske ljubavi nije, kako mi se čini, kušao da prodre. 

Banja Luka, sub., 18. IX. 1915. - (18 g. i 9 mj.) 
Promišljanja o etičkoj strani rata, divi se Marakoviću 

Danas saznadoh da ću opet na stavnju. Ne veselim se baš najviše. 
Faktično, ja bih više želio mir i nisam uvjeren da se rat vodi za etičke isti¬ 
ne, iako mu je podloga etička. Čovjek bi mogao žrtvovati svoju krv kad bi 
bio duboko uvjeren o ideji. 

S Ljubom sad idem skoro svaki dan. Jučer smo po mjesečini bili s 
druge strane, a danas u Seheru. Tymczyszyn je slikao aquarelom jedan 
bosanski motiv. Kućica, otrag i dolje zelenje, a ispod toga Vrbas. Nije baš 
sjajno izradio. 

Nego, Ljuba je od dana do dana sve finiji. Savršen nije, ali je divan. 

U duši praznina i plićina: naravna vjera fali. 

Banja Luka, 21. IX. 1915. - (18 g. i 9 mj.) 
Zaželio se Pričesti, rado bi studirao Kristov život 

Gadan sam sam sebi. Grozno sanjam o čemu po danu nikad neću ni 
da mislim. Grozna plitkost vlada u mojoj duši. To vječno učenje latinskog 
već mi je dosadilo. Već sam umoran, zaželio sam se prirode i umjetnosti. 

Večer je tako kršćanska, spremna za svaku veliku misao, a kada dan 
svane, sve se to raspline, čovjek se pokaže slabim i ne može ni da sve shvati 
o čemu je navečer razmišljao. 

Već sam se zaželio Pričesti. Doduše, moram priznati, religiozni život 
sam strašno zapustio. Rado bih studirao Kristov život, čitao bih misli ve¬ 
likih ljudi o Njemu i topio bih se u tom oduševljenju proučavajući Njega. 

Banja Luka, 24. IX. 1915. - (18 g. i 9 mj.) 
Razmišljanje o postojanju i svrsi stvorenoga 

Držim olovku u ruci. Ispustim je. Padne na zemlju. Odvrnem dugme, 
upali se električna svjetiljka. Ima li ikakva smisla da se pitam postoji li 
olovka, postoji li gravitacija, postoji li svjetlo. Nema. Trebamo samo zaći u 
njihovu bit da im tražimo smisao. 

Koji je smisao da se pitam postoji li ljubav kad vidim da jest. Ne smi¬ 
jem biti toliki egoist da je poričem iz straha, da si ne priznam da sam i ja 
običan čovjek koji se pokorava Svjetskoj Volji. Glavno nam je samo njena 
bit; dapače ne moramo se pitati je li to dobro da se mi svemu podvrga¬ 
vamo. Jest, moramo biti uvjereni da je sve dobro što postoji zato što sve 

ima svoju svrhu. A i ljubav i slično postoji, ima svoju svrhu. I zlo postoji; i 
dobro ima svoju svrhu jer dobro ima da stvara. 

Krasna mjesečina. Sećem s Ljubom i Mihaćem šuteći. Puna glazba 
struji prirodom. Stvoritelj ovoga je još ljepši! 

Banja Luka, pet., 1. X. 1915. - (18 g. i 10 mj.) 
Prolaznost, a na kraju putovanja Resurrectio 

Život je ovaj težak i naporan rad. Prilično sam se uživio u duh staroga 
Rima i njegove književnosti. Literaturu već prilično znadem, no još nisam 
pročitao sva propisana djela. Moguće bih već skoro bio gotov da me oči 
ne bole. 

Tama je vani - crni, gusti oblaci. Dolaze čudne misli i sam ne znam 
kako, sjećam se Dulke. Sve je san. Upoznao sam je i to je prošlo. Proći će i 
roditelji i sve će izgledati kao san dok i ja ne zađem u tamnu, groznu ulicu; 
ne, ne nije tamna ni grozna, nego svijetla, puna nadnaravnog sjaja! Tamo 
se slavi Resurrectio ! 63 


Banja Luka, čet., 7. X. 1915. - (18 g. i 10 mj.) 

S dr. Marakovićem o osnivanju kongregacije i o njegovu dnevniku 

Zubobolja me muči. Radio sam dosta. Tacita većinom čitam. S Lju¬ 
bom sam se šetao. Govorili smo o osnivanju kakve kongregacije 64 ovdje. 
Nužno je. Osim toga i o njegovom dnevniku. Svršio je naime upravo danas 
mnogo toga što je bio propustio. Pitao sam ga misli li ga izdati pa veli da 
ne, ali ako ga tko nađe nakon smrti, ionako će se objelodaniti . 65 No zbog 
toga ne piše, nego upravo radi one nutarnje potrebe autoanalize i očitova¬ 
nja svojih misli. 

Vele da se je Bugarska uplela u taj rat. 

Banja Luka, sub., 16. X. 1915. - (18 g. i 10 mj.) 

Karakteristike književnosti kod starih Rimljana, Romana i Germana 

Sada sam otprilike svršio sve što mi je potrebno za latinski ispit. 
Mnogo sam radio i mnogo naučio. Mislim da sam se prilično uživio u 
rimsku književnost. Horacija sam dosta čitao i dobro ga shvaćam. Uopće 
sam opazio da ne nosi samo francuska književnost pedagoški značaj - kako 
Ljuba veli - nego upravo sva romanska. Horacije želi popraviti moral i on 
istupa kao propovjednik narodu. Vergilije stavlja ljudima velike uzore pred 
oči. Ovidije je najveći umjetnik između njih, ali mnogo ima pedagoških 
elemenata. Philemon i Baucio. O historiografiji šutim jer je ona sama po 

63 Resurrectio (lat.): Uskrsnuće 

64 Radi se o Marijinoj kongregaciji, udruzi za promicanje duhovnog života. 

65 Marakovićev Dnevnik je sačuvan, a naslijedila ga je njegova rodbina, obitelj dr. Branka Richtera u 
Zagrebu. 

sebi već moralizatorska. Onda, najveće romansko djelo Divina Comedia 
ima najdublji i izravno pedagoški značaj. Mi proživljujemo sve one muke 
da se popravimo. Kako je u Španjolaca ne znam; no slutim isto po Don 
Quijotu i Calderonu. Francuska je književnost u 18. vijeku sasvim pod 
dojmom moraliziranja, a i romantika (u noveli) ovoga se nije mogla otre¬ 
sti. Što je Atala ? Pedagoško djelo? No, skoro sam na Emilea Rousseaua 
zaboravio. Dapače, Ljuba je sjajno opazio da naturalisti, kao sam Balsac, 
udaraju u svojim digresijama često u moralizatorske žice. 

A kod Nijemaca? Sasvim je drugačije. Faust kao najizrazitije djelo 
jasno odaje razliku između Romana i Germana. Vidi se tu već onaj pleme¬ 
niti egoizam, ono udubljenje u samoga sebe i proživljavanje svega. Nema 
tu ni trunka moraliziranja: nenatrunjena umjetnost - Faust ne bi nikada 
mogao biti vođom revolucije pedagoga. 

Da, Roman je socijalan i zato pedagog i sklon umjetnosti dočim je 
German filozof. No, što je Slaven? To pitanje ostavljam budućnosti. 

Sjećanje na Gretu, njezinu smrt i njeno daljnje postojanje 

Jučer sam se opet sjećao Grete. Sjedio sam na njenom grobu i čitao 
njeno ime: Grete Teschner. Čudno, grobni natpis! I u tom grobu je ona što 
je svirala uz glasovir, a ja do nje stajao, to je ona koju sam ne znajući volio. 
I vidio sam da je to bila ljubav. Smiješno mi se čini jer sam ne znam što je 
ljubav i suviše sam egoist da bih se svojevoljno i bez ikakvog filozofskog 
opravdanja tome osjećaju pokorio - prava, žarka, prva ljubav. Čini mi se 
da će ona sve preživjeti. Da, da je ona živa, cijeloga sebe bih joj dao, sva bi 
latentna ljubav strujala njoj kao tisuću glasova iz orgulja. 

Ne, dosta je, nje nema i ostavimo mrtve na miru. Mrtve? Što ta riječ 
opet znači? Leži djevojka na divanu, kose su joj zlatne, jest ona ista što 
je tako lijepo pričala i ne miče se. Dolazi majka, miče joj glavu, zove je. 
Ništa, ne miče se. To tijelo se odnese i zakopa. Pa eto - to je biti mrtav. 
Nepojmljiva ceremonija! I mi na nju mislimo; ona živi u našim srcima i 
ono nešto što je u nje bilo to još jest; svagdje, gore, dolje, oko nas i u nama 
i to je vječno. Tu ćemo stati. O vječnosti ne ćemo misliti nepripravni. 

Banja Luka, 25. X. 1915. - (18 g. i 10 mj.) 
Konačno položio ispit iz latinskog 

Latinski ispit je prošao. 66 Eto što me je pitalo: iz pismene radnje sam 
prevađao Kralj Tit, s hrvatskoga na latinski, a s latinskog na hrvatski iz 39 
knjige Livija smrt Hanibalova. Usmeni: Alke u alkejskoj strofi prevesti 31. 


66 Položio ga je Sarajevu 21. X. 1915. Tom je prigodom stanovao u isusovačkom samostanu koji se 
tada nalazio unutar Sarajevske bogoslovije. Latinski je morao polagati jer ga nije učio u srednjoj školi, 
a za nastavak studija prava i filozofije na Bečkom sveučilištu to mu je bio uvjet. 

odu iz I. knjige i jedno mjesto iz Dialogus de oratoribus. Znao sam dosta 
dobro. Kesić me pitaše književnost Horacija, Vergilija, Cicerona. Zadnjeg 


nisam najbolje znao, filozofska djela 
De amicitia nisam poznavao. 

Stanovao sam u isusovačkom 
samostanu. Već ujutro u pet sati zvo¬ 
na zvone, orgulje sviraju i pjevaju se 
crkvene pjesme. Mnogo poezije ima 
u tome. Sada mislim na francuski 
rad i zadupsti se u umjetnost. 

Sjajna su neka mjesta iz Ivano¬ 
va Evanđelja o Pričesti. Kod zadnje 
mise mnogo sam o njima razmišljao i 
tako se uživio da sam zbilja mistički 
osjećao pretvorbu i da je ondje prisu¬ 
tan Krist kojemu se moramo klanja¬ 
ti. Jest, velimo, onome Kristu, koji 
je negda živio bismo se klanjali, a jad 
ljepši. 



Sarajevska bogoslovija gdje je Ivan 
stanovao kad je polagao maturu iz 
latinskoga jezika. 


i ne znamo da je tu Onaj isti, još 


Banja Luka, četv., 28. X. 1915. - (18 g. i 10 mj.) 
Traži dublji smisao svega i o tome razgovara s prijateljem 

Kad čovjek ne radi, čudno nezadovoljstvo ulazi u dušu. Za ovu godi¬ 
nu dana nekako sam izašao iz onoga literarnog, umjetničkog oduševljenja. 
Doduše, još volim čitati i gledati, ali ne mogu uhvatiti dublji smisao svemu. 

Zadnje sam vrijeme proveo s Krešom. Danas je otputovao. Bio je 
zgodan, lijepo je zabavljao gospojice, zanimao se za dublje probleme, ali ni 
sam ne znajući prilično se je udaljio u svojim nazorima od naših temeljnih 
principa. Urođene ideje skoro niječe govoreći da čovjek od naravi posje¬ 
duje samo sposobnost primanja onoga što mu vanjski svijet utuvi u glavu. 
Ideja pravde i istine nije mu prirođena nego je ona također naučena. Ro¬ 
mantiku i književnost zabacuje. 

Sjetio sam se Romana Tiecka . 67 Šteta, velika šteta za njega. Prvi je 
hrvatski pjesnik u faustovskom duhu. Zalazi u dublje probleme života, 
traži utjehu svome nezadovoljstvu. Još ću ga studirati. 

Razgovori o umjetnosti i književnosti s dr. Marakovićem 

S Ljubom sam svaki dan. Gledam njegove slike; a ima ih zaista mno¬ 
go. Spitzwega sam jučer gledao i vidim da je romantika kod Nijemaca 


67 Roman TIECK (Korčula 1891. - 1915.) jest pseudonim za mladog pjesnika Kuzmu Petkovića. Pisao 
je u Luči i Našem Kolu. Pristajao je uz Lj. Marakovića i pravac novoga katoličkog romantizma. 

skoro jedina velika umjetnost koja izražava njihovu ćud i koja ima dostojno 
mjesto u svjetskoj umjetnosti. A oni Corynthi i ostali razvikani - samo su 
bljutavost. 

Da, poklonio mi je tri svoje pjesme. Enoh Arden je zgodan idiličan 
epos... Nema tu velikih događaja, niti velikih čuvstava; ne, to je himna 
braku, običnom i jednostavnom, a ujedno elegija mornarskom životu... 
Cijelo je djelo prožeto intimnom religioznošću... 

(Slijedi kratak prikaz sadržaja pjesama, citati najljepših stihova koji 
su se Merza dojmili te komentar samih pjesama i glavnih likova obrađenih 
u njima.) 

Sad putujem u Beč da se upišem. Već sam ga se zaželio. Naskoro se 
vraćam na stavnju . 68 

Beč, 12. XI. 1915. - (18. g. i 11 mj.) 69 

Prikaz djela Slika Doriana Graya O. Wildea 

Teško je dati sasvim jasnu sliku ovoga romana. U njemu se nalaze 
scene koje se odlikuje odličnom, protančanom psihologijom, a neke opet 
podsjećaju na stil i izradbu kriminalnog romana. (...) Djelo je puno kon¬ 
tradikcija, a svi nazori pjesnikovi su skroz čudnovati; možda i zli. (...) 
Poznato je naime radi čega Wilde bijaše optužen u doba Dorianova objav¬ 
ljivanja pa izgleda da je ovo djelo nekakva samoispovijest pjesnika. Mogu¬ 
će je težio da se popravi, no suviše živa uspomena to mu je spriječila. Da 
se otrese ovih čuvstava - kao Goethe u Wertheru - udovoljio je svojem 
umjetničkom nagonu i prikazao samoga sebe u ovom djelu; svoju dvostru¬ 
ku narav: estetiku - idealnu u Basilu slikaru i onu vegetativnu u Dorianu 
Grayu. (...) Na Grayu je prikazana tragika modernog čovjeka, čovjeka 
dekadence. (...) Njegov je život bio zao i morao je skrahirati. (...) Cijela 
njegova životna filozofija jest »užitak«... Ljubav je za nj fiziološki proces. 
On promatra vanjštinu i ne zalazi u dublje probleme. (...) 

(Slijedi opširan prikaz samoga djela i njegova sadržaja s brojnim cita¬ 
tima te kritički osvrt na samo djelo, njegova autora i likove te poruku djela.) 

Beč, 13. XI. 1915. - (18. g. i 11 mj.) 

Prikaz romantične opere Lohengrin R. Wagnera 

Što se tiče glazbe, najbolje sam razumio predigru. Ažurni eter, polako 
se pomaljaju anđeli s dviju strana noseći u sredini kalež. Dobivaju sve jače 
i jače konture i silaze s kaležom na zemlju. Motiv je Grala u silno visokim 
tonovima (slično Parsifalu). U sredini struji i prelazi na zemlju i obuhvaća 

68 Ovdje završava 4. bilježnica Dnevnika I. Merza koja obuhvaća razdoblje od 26. VI. 1915. do 
28. X. 1915. 

69 Ovdje započinje 5. bilježnica Dnevnika I. Merza koja obuhvaća razdoblje od 12. XI. 1915. do 
9. XII. 1915. 


160 



ljubavlju ljude, okolo, sve dalje dok nije cio svijet pun te veličanstvene 
ljubavi. Postavili su ga anđeli na zemlji gdje ga primiše odabranici; oni se 
opet dižu u vis, gube postepeno konture, dok ne iščeznu u plavome eteru. 
Sadržaj je iz germanske prošlosti. Wagner je naravno mnogo toga preradio. 
Tehnika je dosta antikna - nije još tako izrazita kao u Parsifalu. 

Prisutna je sveopća ljudska ideja koja je obrađena već kod starih Grka 
u Zeus i Semela i Odisej i Kirka. (...) Isto je u Lohengrinu i zato je on 
reprezentant tragičnog genija. Wagner je u ovom djelu sjajno uspio dati 
jedan idealni historijski milje. Krasno je to djelo puno lirskih melodija i 
psiholoških finesa u glazbi. (...) Da, prikazana je tu predslika one težnje da 
je Bog po Duhu Svetom sišao nad ženu i dao Boga - Čovjeka. 

(Slijedi opširan prikaz sadržaja opere i njezinih likova te komentar o 
poruci djela.) 

Beč, pon., 15. XI. 1915. - (18. g. i 11 mj.) 
Prikaz Sofoklove tragedije Kralj Edip 

Zaista veličanstven komad. Studirao sam ga poradi kora 70 i došao do 
zaključka da je kor ovdje na vrhuncu. Držim da je kor glavni element bu¬ 
duće hrvatske svečane drame; on mora biti reprezentant idealnog gledate¬ 
lja iz naroda; on mora biti kvintesenca naroda. (...) Vratimo se na Edipa. 
Kor je idealni gledatelj koji proživljuje cijelu radnju tragedije i time se 
duševno pročišćuje i oplemenjuje. Takav bi morao biti i gledatelj; pobožan 
do krajnosti, a silno objektivan. Žali za nesrećom junaka, a iz radnje vuče 
konsekvence. Velika je ova tragedija zbog duboke religiozne ideje. (...) 

(Slijedi opširan prikaz sadržaja tragedije i njezinih likova te komentar 
o dramskoj strani djela s naglaskom na ulozi kora-zbora u samom djelu.) 

Beč, 18. XI. 1915. - (18. g. i 11 mj.) 

Prikaz drame Nevjesta iz Messine F. Schillera 

Kad sam neki dan vidio u kazalištu Braut von Messina, bio sam sav 
ushićen. Da sam u onaj čas pisao o tome djelu, rekao bih jamačno da je 
nešto izvanrednoga. Sada drukčije govorim jer sam se donekle uživio u 
Schillerov način prikazivanja i došao do zaključka da se Schiller ni izdaleka 
ne može mjeriti s Goetheom. Djela su njegova suviše plod velikog razuma, 
tehničke spreme, marljivosti i učenja, nego li spontanog izljeva, boli. (...) 
Dobro veli Zipper, to djelo nije tragedija sudbine i Braut von Messina je 
djelo genija, ali ne genijalno djelo. 

(Slijedi opširan prikaz sadržaja drame i njezinih likova te komentar 
o dramskoj strani djela s naglaskom na ulozi kora-zbora u samom djelu.) 


70 kor ili zbor (glumci) u drami 

Razgovori o budućoj hrvatskoj drami ili operi 

Dosta sam s Jušićem razgovarao o budućoj drami pa veli da je on za 
buduću operu. Već je neki Stipančić (otprilike se tako zove ) napisao tekst 
i htio bi još glazbu. Krunidba je Tomislava, mnogo bi bilo naroda, glazba 
bučno svira i iz nje bi se kao kakav Gral-motiv visoko, tanko srebrno, tiho 
javljao motiv Lijepe naše itd. Sjajna misao; no držim da za ovakvu svečanu 
ton-dramu nije zgodna historija; zato što je sve suviše poznato, dočim je 
kod mitskih lica (Marko i dr.) mnogo lakše jer iz njih može čovjek stvoriti 
reprezentante naroda a ujedno i cijeloga čovječanstva. Iz historije bi se 
dale stvoriti kakve »kraljevske drame« kao u Shakespearea, gdje se poka¬ 
zuje borba karaktera, ali nikada nositelj ideje cijeloga čovječanstva. 

Beč, 22. XI. 1915. - (18. g. i 11 mj.) 

Prikaz i komentar Goetheove drame Ifigenija na Tauridi 

U Volkstheatru sam vidio Ifigenija na Tauridi. Djelo je izvanredno 
lijepo, no poput ostalih Goetheovih drama nedramatsko. Ta, Goethe nije 
nikakav dramatičar. U svojoj dubljoj ideji Ifigenija je poput Fausta, Parzi- 
fala i dr. Radi se o spasu čiste čovječnosti. (...) Skok od Euripidove Ifige- 
nije Goetheovoj je grozomoran: skok je iz antiknog ka kršćanskom nazoru 
o svijetu. Kod Euripida ona se poradi dobrih sredstava smije i varkom po¬ 
služiti. Kod Sofokla se to doduše ne bi dogodilo, no Ifigenija je pročišćena 
kršćanskim duhom, nikada ne laže, nego čistom istinom sve pridobiva, 
pa makar prijetila smrt. (...) Njen religiozni život je krasno oslikan. One 
molitve Diani i bogovima mogle bi se lijepo odnositi i na Bi. Mariju i na 
Njega. Forma je samo klasična, pa i priča, ali ideja i izradba su kršćanske. 
(Sto bi tome rekli Jezuiti?!) 

(Slijedi opširan prikaz sadržaja drame i njezinih likova te komentar 
o tehničkoj izradi djela.) 

Beč, 23. XI. 1915. - (18. g. i 11 mj.) 

Posjet galeriji i komentari o slikama 

Čovjek bi pomahnitao gledajući krasne aktove Tiziana. Neka žalost 
se uvuče u srce kad se gledaju ta krasna, lijepa, gola ljudska tjelesa koja su 
tijesno srasla s prirodom, koja su najljepši cvijet i ures prirode. Ako li koga 
samo spopadne ikakva gadna misao, mora mu se reći da je on pokvaren, 
a ne slika. No, Bože, ljudsko tijelo je kao neka vanjska slika duše. Kao 
što je svijet kao ideja Božanstva, umjetničko djelo jedan svijet umjetnika, 
tako isto i vanjština čovjeka odgovara toj nutarnjoj harmoniji. »I Bog stvori 
čovjeka na sliku i priliku svoju.« Magnificat Dominusl (...) Ecce homo - 
nalijevo gore je Krist, iako je on sa strane na neznatnom mjestu, opet je 
tako udešena kompozicija da je On u sredini radnje. Ruke, poze ljudi, dr- 

žanje, glava i drugo sve je tako udešeno da nam pogled vode na Njega. Uz 
to je ovdje dramatičan kao valjda ni jedan Venecijanac. Osim toga u prvoj 
domeni muzeja ima još mnogo lijepih slika. Giorgone je jedna ženska glava 
i rekao bih skoro božanstvena. Nazvao ju je djevojka, a faktično zavrje¬ 
đuje prije naslov Madone, nego mnoge nazvane 
Madone. (...) Dosta su zgodni Palma i Vecchio 
sa svojim Venecijankama: sve su mu slike himne 
modi i venecijanskim djevojkama, bez dubine. 

(...) Bellini je mnogo intimniji i pejzaž mu je do¬ 
sta dobar. Cima de Cortegliano pokazuje svag¬ 
dje svoje Alpe, a scenu iz Madonina života slika 
u prirodi. Idiličan je, a nimalo dramatičan. 

Planovi za dramu o Kraljeviću Marku 

Za buduću dramu o Kraljeviću Marku ima 
još groznih poteškoća. On je idealni - epski lik; 
u jednoj drami on ne bi mogao nikako djelovati i 
boriti se na sve strane jer je ideal naroda i pomir¬ 
ljiv koji osvaja druge. Cijelo vrijeme bi prema 
pjesmi morao u drami šutjeti i proživljavati. Da se iz njega stvori dramski 
lik, trebalo bi mu naći antagonista, morala bi nastati prava borba koja se 
svršava njegovom pobjedom. No, kako će čovjek u to uplesti kor, ono sve¬ 
čano pomirljivo što iznaša ideje naroda i cijeloga čovječanstva? Onda još 
uplesti temu ili ideju one čežnje muža za ideal-ženom ( Ewig-weiblichesj 
koja ne može dalje postojati jer čovjek treba pravu ljubav koja ima i sjetil- 
nu podlogu, a ne obožavanje. 

Beč, srk, 24. XI. 1915. - (18. g. i 11 mj.) 

Dileme o studiju, zabrinutost za zvanje i za budućnost 

Sada sam mnogo zadovoljniji nego li još prije nekoliko dana. Našao 
sam barem nekakvu zabavu; čitam, iako nemam pri ruci djela koja bih 
trebao. Kupiti ih neću jer sam i onako u zadnje vrijeme suviše novaca 
izdao na knjige, umjetničke karte, kavane, kolače, gostione i druge bes¬ 
poslice. Studirao bih sistematski Goethea, francusku liriku, junački ep, 
učio bih jezike, historiju, umjetnost, svega, no nemam pri ruci djela. Tako 
se moram zadovoljiti sa svojim jadnim knjižicama. Muka je za mene; da 
studiram filozofiju, znao bih što bih počeo. Ta i povijest jezika te detalji iz 
književnosti su zanimljivi. Tako sam pravnik, a nisam još bio na pravnom 
predavanju, idem na nešto filozofskih predavanja, mnogo slušajući nau¬ 
čim: no to nije ono pravo. Rado bih se zadubio i sve točno proučio. Kad 
pomislim na svoje buduće zvanje, biti državni činovnik, groza me hvata 



Tizian, Ecce homo 
1560.g. 

da ću raditi na području gdje ne nalazim zadovoljstva. Rado bih bio pro¬ 
fesorom u Bosni, otvarao djeci pojmove, pokazivao im dublju vezu stvari, 
oduševljavao za vjeru i umjetnost, a sam književno radio, možda i pisao. 
Nije to neki egoizam, u čovjeku je altruistički element silno jak i on nije 
zadovoljan samo da stekne imanje, nego hoće drugima duševno pomoći, 
dati im svoje krvi i svoga znanja. 

Divi se Kristu i njegovoj ljubavi, želi se s njim sjediniti 

U zadnje sam vrijeme nešto intenzivnije radio na kultiviranju svoje 
duše. Imitatione Christi 71 čitam i razmišljam. Velika je knjiga, puna mi¬ 
stike koja meni i treba. Čovjek vidi u svakome času kako je malen, a kako 
je velik Onaj koji je umro za nas, koji Hljeb - Bože, samoga Sebe, svu 
onu veličinu, onu Ljubav nama daje. Ne može se izreći što se ćuti kad se 
On s nama sjedini; ne, tu je želja za još više i više, za Kristom cijelim, za 
Svjetlom vječnim, za Bogom Stvorcem, za kojim srce snažno, eruptivno 
teži. Da, i svakoga časa čovjek podlegne jednom mišlju, jednim pogledom, 
jednim ništa; i opet svagdje teži i usuđuje se tražiti ono što sluti da je kao 
iza nekoga zastora u čovječjoj duši, što katkad baci svoju zraku i rasvijetli 
stanovitu stranu nutrine vrhunaravnim sjajem. To bi htio čovjek u svoj 
veličini, htio bi biti ne-tijelo i spojen s tim Sjajem. 

Osvrt na dva pročitana književna djela 

Čitam Montesquieuove Kontemplacije o veličini i propasti Rimljana. 
(...) Pročitao sam Bjornsonovu seosku novelu Syunndve Solbakken. Zgod¬ 
na stvar. Hvalospjev je seoskoj ljubavi. Kad glavna junakinja na brdu pjeva 
čuvajući stado, pričinja se da čujemo pjesmu slavuja koja se ori u šumi, 
koja sada jasnije sad slabije odzvanja miješajući veselje s boli i čežnjom 
ljubavnika. I ori se ta tužna pjesma kroz šumu, ta pjesma ljubavi. 

Ponovno analizira problem ljubavi i pokušava nači odgovor 

Opet bi čovjek zapitao što je ljubav. Jedan aksiom koji pokreće život, 
prirodu i nas ljude i najbolje bi možda bilo ne gubiti se u spekulacijama. 
Providnost je tako odredila i mi joj se moramo pokoriti, ne smijemo baza- 
rovski u sebi zatajiti čežnju za ženom koja je u našemu srcu. Doduše, kada 
odem u plesnu dvoranu, kad gledam kako su se tu muški i ženski našli i ni 
jedan neće jamačno priznati da ga je protivni spol ovamo privukao, nego 
će reći da je došao da se rastrese. Plešu, riječima se igraju i draže; prava 
ljubavna igra vrabaca i slavuja. Promatrajući to, čudim se što je to ljubav, 
odakle je to, pa zar se i ja tome pokoravam, pa si kažem ne, promatram 
sa strane ovu igru ljubavi. No, dotle je i u meni želja za ljubavlju; ne samo 


71 Nasljeduj Krista Tome Kempenca 

transcendentalnom nego i za običnom ljudskom, želja za razumijevanjem, 
za toplim čuvstvima. Mnogo puta se sjećam Dulke (Bože moj, Greta je 
kano već i zaboravljena!) i sam si moram priznati da bih se mogao u nju 
zacopati. Istina, ona je daleko, iz njene se je duše u mojoj uspomeni samo 
vječno-žensko iskristaliziralo pa je to jamačno uzrok zašto toliko na nju 
mislim. 


Banja Luka, pon., 29. XI. 1915. - (18. g. i 11 mj.) 
Razmišljanje i planiranje buduće hrvatske drame 

(...) Za hrvatsku dramu bio bi zgodan sadržaj iz historije: Zvonimir, 
Tomislav. Treba naći u njihovu karakteru tragičnu krivnju pa stvoriti dra¬ 
mu. Doduše, najzgodnija bi bila grčka tehnika s predradnjom jer inače 
kor u živahnoj Shakespeareovoj radnji ne bi mogao igrati nikakve uloge. 
No, najviše mi je žao što sam se udaljio od pojma svečane drame u kojoj 
bi Kraljević Marko mogao igrati ulogu. Uostalom, možda bi mogao i To¬ 
mislav biti junakom svečane drame; ali taj Tomislav ne bi smio biti onaj 
historijski, kao što ni Sofoklovi i Eshilovi junaci, kao ni Odisejevi ne bijahu 
historijski (Odisej je bio lopov! itd.). Ona tema, one težnje za idealnim 
ženskim te taj tragični slom bio bi zgodniji za operu, nego za pravu dramu. 
Uz to se bojim buduće drame; tragedija biti ne može, a prikazati nepomir¬ 
ljive antagoniste, živu borbu, oduzima svečanost i tišinu. Grci su tragičari, 
ali u njih je tragična krivnja junaka metafizička, pa im je zato tragedija 
svečana. Kakva bi u nas bila? Studirati treba junačku pjesmu. 

Dosta sam nezadovoljan. Nemam prave životne zadaće. 

Osvrt na Bj 0 rnsonovu knjigu Synnove Solbakken 

Synnove Solbakken je zgodna stvar. Norveški milje je lijepo ocrtan, 
no u realističnom detalju je mnogo nedostataka. Prikazuje se život u selu, 
svijet ide u crkvu, na krizmu, slave se svatovi, tučnjava nastane itd. Glavni 
su junaci seljaci. (...) 

(Slijedi prikaz sadržaja, analiza i kritika pročitanog djela.) 

Banja Luka, četv., 2. XII. 1915. - (19. g.) 
O temi hrvatske drame razgovara s dr. Marakovićem 

Primljen sam u vojsku jer sam na stavnji sasvim zaboravio kazati da 
imam slabe oči. 

Glede buduće drame govorio sam s Ljubom. On misli na jednu pen- 
talogiju: »Sv. Anastazije, Tomislav, Zvonimir, Svačić i još nešto.« Sjajna 
misao osobito prve drame koja bi u sebi uključivala proročanstvo o budu¬ 
ćem kršćanskom narodu Hrvata. Jedinstvo mjesta bi bilo uščuvano, bile 
bi neke analitičke drame. »Hrvatsko kraljevstvo«. Muka je samo naći one 
sveopće velike krivnje koje su kraljevstvo uništile. Zato drži da bi se ova 

imala naći u glagoljaškoj borbi. No za sada još ostajem kod svojih junaka 
iz narodne poezije. 

Osvrt na Balsacov roman, gubljenje veze s Bogom 

Pročitao sam u njemačkom prijevodu Balsacov roman Žena tridesetih 
godina. Zapravo ideju i nisam sasvim razumio. Bit će da je usredotočena u 
riječima umiruće Helene: izvan zakona nema prave sreće. Oko toga se sve 
vrti. Djelo je jako rastrgano, dapače, puno efekata kriminalnih romana, no 
već se može naslućivati onaj veliki Balsac. Slava Napoleonova je prikazana 
u svijetlim šarenim crtama... Titraji ženske duše, svi tajni zakutci prika¬ 
zani su tako fino, s nekim dapače obožavanjem ženske duše jedne dame 
iz visokoga društva. No, iskreno priznajem da je Balsac toliko nagomilao 
tih misli o ženskoj psihi da vrlo mnogo toga ne mogoh razumjeti. Po svoj 
prilici ću još jednom djelo pročitati. 

Duša je moja dosta izgubila vezu s Božanstvom. Gledat ću da se opet 
uživim u Nj i da se usrećim. 

Banja Luka, pet., 3. XII. 1915. - (19. g.) 
Ante je uistinu poginuo... 

Banja Luka, četv., 9. XII. 1915. - (19. g.) 
Pričest za poginulog prijatelja, čita Pavlimira J. Palmotića 

Danas sam bio na Pričesti. Pokojnom Antici bila je posvečena... Šetao 
sam se najviše s Grumvaldima. Oskar je još jako sjetilan, no izgleda da mu 
je ukus silno istančan. Na slici odmah opazi finoću ili pogrešku; a i kod 
drugih sličnih predmeta. 

Poradi hrvatske drame, a osobito radi metra, čitao sam Pavlimira Ju- 
nija Palmotića. Kao drama ne vrijedi mnogo. Pavlimir je epski lik, svetac, 
koji ne pokreće nijednu radnju. Timor i Sniježnica su dramatičniji. To nije 
analitička drama, nego je zapravo prikazan osnutak Dubrovnika u dijalogu, 
gdje su svi ljudi idealni likovi. Čar djelu podaje pastorak Podsjeća jako 
na talijanske pastirske igre. Kor je na nekim mjestima zgodno proveden, 
samo što u njemu nema one opširne dubine. (...) 

(U nastavku Merz donosi brojne citate iz samoga djela, analizira ih 
i komentira pa kroz njih prikazuje sadržaj i glavne likove drame, ističe 
ulogu kora i daje svoju ocjenu .) 72 


72 Ovdje završava 5. bilježnica Dnevnika I. Merza koja obuhvaća razdoblje od 12. XI. 1915. do 
9. XII. 1915. 

Banja Luka, četv., 9. XII. 1915. - (19. g.) 73 
Završetak prikaza Pavlimira 

Još jednom: sam Pavlimir je epski lik, donekle raduju više Timor i 
Sniježnica - demoni - iako je to samo formalna radnja. Oni nisu jaki an¬ 
tagonisti: njihova su sredstva intrige. Intriga je poradi toga glavni dramski 
zaplet, a već unaprijed znademo da će Pavlimir pobijediti: ta suđeno mu 
je. Ideja djela je glorifikacija Dubrovnika: 

Dokli žarko sunce svieti 
vrteći se oko svita 
tva će slava sveđ živjeti 
među nami vjekovita. 

Liep ti niče, Dubrovniče, 
svietli grade i čestiti 
ki po svitu glasovitu 
svu ćeš slavu svud prostrti. 

Ovo pjevaju pastiri u raznim varijacijama hvaleći i slaveći budući Du¬ 
brovnik, ognjište slobode. (...) 

Banja Luka, sub., 11. XII. 1915 - (19 g.) 
Razmišljanje o zvijezdama, Zemlji i svemiru 

Dosta sam žalostan. Malo sam se opet nakon duga vremena sabrao 
u prirodi. Otišao sam na petrićevačku 74 cestu. Srp je bio na nebu. Crne 
konture brda okolo, u njima crvena svjetla od kuća, uz to lavež, neprestani 
lavež pasa. Okrenuo sam se na suprotnu stranu i promatrao jednu zvijez¬ 
du. Bila je zelena i brzo je treptala kao da hoće nekoga stići. Žurno, žurno 
je uvijek drhtala. Okolo su zvijezde veće i manje, a tako su poredane da se 
čini kao da su između sebe spojene tankim pravcima te tako na nebu čine 
neizmjerno mnogo geometrijskih figura. Zvijezda još uvijek trepti i pogled 
se malo spusti i vidi kao tamnu ploču. To je Zemlja; Zemlja koja se čini da 
je sada centrum toga ogromnoga svemira. Zvjezdica, brza i crna Zemlja, uz 
to zvijezde. I kao da ova Zemlja drhti i titra u svemiru, kano da je obješena 
za tanke niti i sada će se pretrgnuti. Strah. Past će u prazninu, u neizmjer- 
nost. Neće, ne, ne, sigurna je ona tu, sigurne su i zvijezde i sve okolo, sve 
se lijepo drži, vuče i sve juri, okreće se, miče se. Netko upravlja time. 
Hosana Njemu koji to oživljuje, koji tome daje brzinu, život i smisaol 

A mi ljudi što smo mali na ovoj tamnoj zemlji! I mi se pokoravamo 
tome veličajnom redu; i mi smo dijelovi toga velikoga smisla... 

Upravo je prošlo dvoje zaljubljenih. 


73 Ovdje započinje 6. bilježnica Dnevnika I. Merza koja obuhvaća razdoblje od 9. XII. 1915. do 
12. XI. 1915. 

74 Cesta koja vodi prema Petrićevcu, predgrađu Banje Luke, s velikom franjevačkom crkvom, gdje će 
papa Ivan Pavao II. 22. lipnja 2003. g. proglasiti Ivana Merza blaženim! 

Kad sam ovako u prirodi razmišljao, čudi se čovjek i divi toj ljepoti; 
dolaze mu panteističke misli. No čovjek mora čekati da se neka koprena 
spusti i svaki čovjek će osjetiti smisao jednoga Božanstva. 

Dojmovi o slikama umjetnika Corota 

Corota 75 osobito volim. Velik je to slikar; velik pejzažist, moguće je¬ 
dan od najvećih svjetskih liričara. Njegove slike čovjek mora dugo proma¬ 
trati i onda istom osjeti onaj veliki, vječni smisao u njima. Pravo reče nje¬ 
gov životopisac da su njegove slike najviša istina, ali nikakva prirodnost. 76 
To je uistinu smisao umjetnosti. Schiller kaže da pjesnik ne smije dati 
sliku prirode (vanjske), nego on mora zaći u njene dubine da upozna nje¬ 
ne nevidljive zakone i da pomoću njih stvori jednu prirodu - umjetničko 
djelo. Takav je Corot. Sve su njegove slike štimung, dapače nimfe, ljudi ili 
druga njegova živa bića u slika¬ 
ma su poput nekakvih simbola 
toga osjećaja. Tako plešu, tako 
leže, tako su začarane i nadopu¬ 
njuju taj štimung. Moguće je to 
neke vrste romantika. Uživajući 
u štimungu prirode manje više 
se stvore u mašti odgovarajuće 
osobe; jutro, magle se dižu, je¬ 
zero, mora tu biti ribar koji se 
priprema na svome čamcu, su¬ 
mrak, plešu nekakve nimfe. On 
radi u masama; njemu je stalo 
poglavito do štimunga. Impresionista je u najboljem smislu riječi; katkada 
ne znamo da li prikazuje kamen ili vola; no sve pridonosi impresiji. Slika 
kako vidi, a ne kako zna. Uz ovaj impresionizam nalazimo onu klasičnu 
harmoniju. Stabla, mase su tako skladno poredane, no to ne upada u oči, 
nego izgleda da mora tako biti. 

Banja Luka, nedj., 12. XII. 1915. - (19. g.) 
Nastavlja komentirati slike Corota 

Čovjek bi o Corotu mogao pisati gledajući mu slike. Doduše kad se 
kaže »Corot«, mislimo uvijek na njegove pejzaže, no velik je on i u portre¬ 
tima i raznim kompozicijama. Sjećam se jedne žene (spustila glavu, prekr¬ 
stila ruke) gdje je finim sjenama dao mekani fini štimung. Uz to dadne kao 



Corot, Pejzaž 


75 Jean-Baptiste Camille COROT (1796.-1875.), francuski slikar i grafičar 

76 U nastavku Merz navodi istu misao na njemačkom: Die Bilder haben die hochste Wahrheit aber 
keine Spur von Wirklichkeit. 

i neku sliku dotičnog karaktera. Slična slika ovoj, puna štimunga i onoga 
corotskog tout flotte 77 izraženo je i u slici Čitajuća djevojka sa suknjom od 
kadife. Karakteristično za njega je slika Toilette. Pokazuje onaj klasični motiv 
nakon kupanja: krasan akt. No uz to smo u corotskoj prirodi, a otraga se je 
na drvo »poput nimfe« naslonila Parižanka koja se je zadubla u lektiru. Da¬ 
kle, neki impresionizam pun one klasične tišine i harmonije; pun štimunga. 
Ta, bio je on nekoliko puta u Rimu i studirao stare slikare. (Barbizonci to ne 
bi nipošto učinili da ne izgube svoj individualitet.) U njega ima i religioznih 
slika, no ne poznam ih. Bio je jako obljubljen; taj ljubitelj i prijatelj prirode 
bio je tzv. pionir 78 u slikarstvu. Rousseau je slikao prirodu točno da čovjek 
može prepoznati drveće; a on je slikao samo ono što je vidio i osjetio, a ne 
što je znao od prije... Gđa Viardot je inspirirala neke njegove slike (Orfej, 
Euridiku itd.). Bilo bi zanimljivo proučiti život ove žene. 

Mnogo je zidova dekorirao; i ovdje mu je princip da se tako slika te se 
čini da su pejzaži koje on stvara istiniti, kano da se vide kroz prozor. Njegov 
atelijer bio je jednostavan, bez onoga luksuza koji su imali ostali slikari. 

Sjećanje na Gretu, zaljubljivati se više neće, zavjet čistoće Bi. Djevici 

Baš je čudan dan. Noćas sam žalosno snivao o Anti, a sada sam opet 
vidio Gretinu sliku, možda drugi put nakon njene smrti. Bože, Bože moj, 
strašno. Greta, mila, draga Greta. Kad sam vidio one oči, mile i blage, onu 
spuštenu glavu, kose, ah, koje sam toliko puta gladio, sjetim se da bih joj 
morao ostati uvijek vjeran; da bi mi ona kroz cijeli život imala biti idol koji 
bih opjevavao. I svaki čovjek si treba naći taj idol. Izgleda da je to za me 
otkrivenje: izmiren sam možda zauvijek s prirodom. Ženski element je u 
mojem životu odigrao ulogu koju mora. Sa ženskima više tu nema posla. Za¬ 
ljubljivati se neću; moglo bi se izroditi u sjetilnost. Ostale ženske neka igraju 
u mome životu ulogu muškog, osobito finog muškog prijatelja. No, strašno 
mi je kad pomislim da ću se uvijek morati kretati u društvu punom sjetilno- 
sti. Neki dan sam zavjetovao Bi. Djevici čistoću sve do ženidbe; možda će ta 
trajati i do smrti. 79 - Lahku noć, Gretice! Vergiss mein nicht} 80 

San i maštanje, skrovite želje i težnje 

Sanak sam snivao. 81 Bože moj, da je tako. Eto što bih htio. Nekakvu 
tamnu byronsku kulu na jednoj stijeni. Crna, gotska s mnogo tornjića, a na 


77 Prijevod s francuskoga: sve pluta 

78 U izvorniku: Bahnbrecher 

79 Taj je zavjet čistoće položio na blagdan Bezgrešnoga začeća BI. Dj. Marije, 8. prosinca 1915. 

80 Prijevod s njemačkoga: Ne zaboravi me! 

81 Nije sasvim jasno je li to bio stvarno njegov san ili samo maštanje koje je proizlazilo iz njegovih 
skrovitih želja i težnji. Čini se da je ipak bio neki san koji je on onda još upotpunio dodacima svojih 
maštanja. U svakom slučaju ovaj opis odaje njegov nutarnji svijet i njegove težnje za traženjem istine 
i svrhe svega što postoji. 

uglovima četiri veća načičkana. Okolo bi imao biti 
crenel 82 ali gotski. Okolo bi trebala biti polja, do¬ 
lje jedna rijeka. No, ja si tu želim mraka. Izdale¬ 
ka bi se vidjelo tamno-crveno svjetlo koje dolazi s 
mansarde. Tu je moja velika biblioteka: faustovska 
soba (točno). Tu se nalaze stari bakrorezi, drvorezi, 
knjige sviju jezika. No u jednom ormaru moraju 
biti samo stare stvari; svejedno makar kakva sta¬ 
ra propovjednička pisma. U drugom neka dolaze 
djela i umjetničke novine u svim jezicima. Tu bih 
ja bio. Bila bi još druga soba za astronomiju. Kroz 
mali hodnik dolazi se ovamo. Velik je tu u tami da¬ 
lekozor, a plafona nema da se vidi zvjezdano nebo 
i mjesec gdje kroči. Tu je uza me moj astrarm, ili 
ako hoćete - astronom - koji mi govori stanje zvi¬ 
jezda što se tamo nalaze, smisao, kretnju, brzinu. 

Vadimo si zaključke i definiramo ideje. Divimo 
se tome; mislimo o svemiru i praznom prostoru i 
osjetimo Rectora i Genitora. 83 Tako je tu. Tu su još 
dvorane. Jedna je kemijska i tu studiramo zakone 
prirode, u maloj dvorani stvaramo razne spojeve i 
divimo se. Ima još raznih dvorana. Osobito jedna 
anatomska i botanička. U dvoru je crkva s velikim 
orguljama. Na njoj nema prozora; nego samo crve¬ 
no vječno svjetlo tinja. Gotska je, duhovna. 

Svečana misa se nikada ne služi. Kad se slu¬ 
ži, samo su mise za pokojne, posmrtnice. Orgulje 
sviraju poglavito duboko, a kad se pjeva, izvode se 
samo pjesme poput Misererea ili Dies irae. Svaki 
dan bi bila Pričest. U tom dvoru bilo bi mnogo 
takvih ljudi poput mene koji nastoje da dođu do 
istog zadnjeg uzroka i svi bi se u crkvi sastali kad 
bi tamo na tornju dvanaest puta zazvonilo. I na¬ 
kon molitve Duhu Svjetla stao bi jedan u mraku na propovjedaonicu i 
rekao što je za vrijeme dana smislio. Kad bi se svršilo, svi bi pali pred 
oltarom ničice i zapjevali bi tužno, žalosno: Miserere Domine, quod ambu- 
lemus in tenebris. 84 I u ovom cijelom dvorcu se nalazi jedna djevojka koja 
je zavjetovala čistoću. Spuštena je tamnocrna kosa, lica je blijeda, a kano 


Ovaj kip bi. Djevice 
Marije bio je u župnoj 
crkvi u Banjoj Luci 
pred kojim se Ivan 
često molio. (Kip je 
stradao u Domovin¬ 
skom ratu). Ivan je 
položio zavjet čistoće 
do braka bi. Djevici 
Mariji u Banjoj Luci 
8. XII. 1915. 



82 Crenel - gornji rubni dio obrambenoga zida kod srednjovjekovnih utvrda (sličan vijencu). 

83 Rector i Genitor - ravnatelj i roditelj (riječi se odnose na Boga u odnosu na svemir). 

84 Prijevod s latinskoga: Smiluj nam se, Gospodine, što hodasmo u tminama. 

dva ugljena su joj crne oči. Ona je uvijek žalosna i nakon nekog vremena 
svu u bjelini smiju je iz daleka vidjeti. Govoriti s njom nitko ne smije. 

Banja Luka, ut., 14. XII. 1915. - (19. g.) 
Opis dojmova nakon pročitanih tekstova o pjesnicima i slikarima 

Rad se moj sastoji u čitanju Verlainea. Poglavito sada učim riječi, a 
kasnije ću gledati da se uživim u njegovu poeziju. O Troyonu sam također 
jednu raspravu prošao. Nije mi ni izdaleka simpatičan poput Corota. Lije¬ 
po radi životinje, voli ih, kontrasti svjetla i tame (jak utjecaj Rembrandta) 
su lijepi; priroda i sve ostalo pokazuje velikog umjetnika; no u njegovim 
slikama nema one corotske poezije; one lirike zalazećeg sunca i plesa nim¬ 
fa itd. Bio je poput Corota, Parižlija; on je priličan realist. On je najveći 
slikar životinja u 19. vijeku. 

Prolistao sam stari Savremenik. Tu sam našao jednu lijepu pjesmu 
Domjanića; puna verlainske lakoće, puna finih slika. Prepisat ću si je. Brzo 
sam je pročitao, a i silno je impresionistička pa detaljan sadržaj ne znam. 
Samo vidim da sunce zalazi i da silueta križa i njegova sjena sve više raste. 
Njegove oči su slijepe itd. 

Banja Luka, 15. XII. 1915. - (19 g.) 
Pronalazi se u stihovima Verlaineove pjesme Streets 

Rad se moj sastoji u vježbanju na glasoviru i učenju francuskog. Jedna 
od najljepših Verlaineovih pjesama i koja mi odgovara je Streets [Aquarellesj. 

{Merz u nastavku donosi u cijelosti tu pjesmu na francuskom origi¬ 
nalu koja započinje ovim riječima: Dansons la giguel J’aimais surtout ses 
jolis yeux, plus clairs que l’etoile des cieux... Sadržaj pjesme odnosi se na 
pjesnikovo sjećanje na proživljenu ljubav prema djevojci. Očito da se je 
Merz našao u toj pjesma koja ga svojim ganutljivim izrazima podsjeća na 
njegovu mladenačku ljubav prema Greti.) 

Banja Luka, 18. XII. 1915. - (19 g.) 
Čitajući prošlogodišnji dnevnik uočava promjene 

Kako se čovjek mijenja... Čitao sam neke listove iz lanjskoga dnev¬ 
nika i mogu lijepo prosuditi duševni napredak na nekim poljima. No, na 
nekima sam zaostao. Kada čitam one misli o literaturi, o realizmu, čudim 
se da sam uopće tako što i razmišljao. Mnogo toga sam zaboravio i direk¬ 
tno osjećam da mi je onda bila književnost sve, a sada sam samo diletant. 
Trebam se opet uživjeti. Detractio mater scepsae et površnosti est. S5 Takvi 
smo mi moderni ljudi. 

Danas bi Greti bilo 19 godina. Djevojka... 


85 Prijevod s latinskoga: Rastresenost je majka skepse i površnosti. 

Banja Luka, pon., 27. XII. 1915. - (19 g.) 
S bogoslovom Bilogrivićem raspravlja o djelovanju Sotone 

Vrijeme je prošlo u priličnom neradu. Nisam upravo sposoban za 
sistematski, dublji rad. Nastojat ću da prije vojništva nešto uradim. Bo¬ 
žične praznike sam većinom sproveo s Bilogrivićem . 86 Mnogo govorimo 
o teološkim stvarima. Osobito je zanimljiv sotonizam. Priča kako je neki 
misionar pričao sljedeće. U jednoj francuskoj crkvi držao je propovijed, 
kad iz crkve iziđu dva lijepo odjevena gospodina i stanu vani govoriti da on 
svijet zasljepljuje. Pozovu ga na raspravu u jednu kuću. On to učini poni- 
jevši svoj misionarski križ. Skupilo se mnogo elegantne gospode. Glavna 
boja dvorane je crna. Tu je prijestol, sve je crnim suknom pokriveno. S 
desna izlaze spram prijestolja ljudi u crnim polumaskama kad najednom 
uđe jedan plećati - grozno mi ga je opisivati! sav u crnoj maski. Grozna 
napeta atmosfera, misionar izvadi propelo, pruži ga desnom rukom napri¬ 
jed prema njemu. »U ime Boga živoga van!« Uz veliku viku onaj crni izleti. 
Bio je sam vrag. 

U to se još ne razumijem, može biti da je praznovjerje, ali za sada u 
to čvrsto vjerujem. Kao što se Bog očituje na sve moguće načine, tako ima 
i vrag silnu moć u svijetu, dapače najdraže mu je kad mu se ljudi klanjaju. 
To su ti zaista činili. Ti ljudi znaju što je Bog, ali ga mrze. To je direktno 
nepojmljivo, silno tajanstveno, kako tako mali istočni grijeh prouzročava 
tolike katastrofe u cijelom čovječanstvu. A Sotona je zao, nešto groznoga, 
jakoga; uh, kako je čovjeku grozno kad pomisli da su za nj velike i ogromne 
muke kad se samo na nj pomisli. Da, mi se možemo od njega udaljiti! Slabi 
ljudi! 

Poseban osjećaji nakon primanja sv. Pričesti 

Kad bih se sastao s kakvim bezvjercem, ne bih mu znao reći što je 
Euharistija, ne bih mu znao dokazati što osjećam. Dapače, kad sam gdje¬ 
god u vedroj, svijetloj sunčanoj prirodi, pa pomislim na svoje osjećaje kod 
Pričesti, čudno mi je, kano da je to bio neki san, tajanstven, čudan, lijep 
san, neki osjećaj, neka atmosfera, koju sada nemam, a kad sam u tome 
osjećaju, zaboravim sve, samo me nešto vuče, neodoljivo vuče, molitva 
vuče drugu, želja, čežnja neprestana težnja, da upravo treba naprezanja da 
se prestane osjećati težiti onamo. Sav je život lijepa i velika tajna! 


86 Msgr. dr. Nikola Bilogrivić, rođen 1893. godine u Tuzli. Zaređen je za svećenika 1916. g. Bio je 
banjalučki župnik. Nakon studija teologije i ređenja bavio se i poviješću. Kao katoličkoga svećenika i 
hrvatskoga rodoljuba komunisti su ga osudili na smrt na montiranom procesu i strijeljali 1947. godine u 
Banjoj Luci zajedno s Feliksom Niedzielskim. Bio je bliski prijatelj Ivana Merza kojega često spominje u 
svome Dnevniku. Sačuvana je njihova korespondencija koja se nalazi u Arhivu Ivana Merza. 

Osvrt na knjigu Goste Berling Selme Lagerlof 

Pročitao sam prvu knjigu Goste Berlinga. Lagerlofova nije nikakav ge¬ 
nij. Žena toplih čuvstava, fina plemenita žena, realna idealna žena. Gostu 
Berlinga čitat če najradije ljudi koji se zažele topline i čuvstava. Tko traži 
jedan roman u Bruntierovu smislu, neka ide Balsacu. Goste je Marchen- 
roman 87 , jedna sasvim posebna literarna suvrsta kakve dosada nisam još 
čitao. 

(Slijedi kratak sadržaj romana i njegova analiza). 

Banja Luka, sub., noć, 31. XII. 1915. / 1. I. 1916. - (19 g.) 

Ponajprije : 88 

Pružite mi svoju ruku da mogu dignuti 
ovo pognuto tijelo i bolestan duh. 

Pun ponizne molitve, dok velika muka 
zamućuje nadu što mi objavljuje vaš glas 
i ja dršćući žudim. 

Verlaine, Sagesse 

Dr. Maraković i njegova neostvarena ljubav 

Život mi je čudan. Radim i ne radim. Kako se uzme! Više sam si pre¬ 
uzeo za svršiti pa nisam svršio. Uz najbolju volju ne bih mogao to uraditi te 
sad leti ovamo, onamo, zanimaj se za ovo ili ono. Ljudi smo pa smo suviše 
vezani na okolinu. 

Večer sam proveo s Ljubom. Bili smo kod Nade pa onda otiđosmo 
Slarafiji. Gnjavaža svagdje. No, u kavani mi je Ljuba pročitao svoj roman. 
Dosta su mi se svidjele neke stvari, ali ču kasnije već o tome govoriti dok 
ga dobijem u ruke. Uz to mi je nadovezao historiju svoje ljubavi. Prava je 
romantička ljubav, sadržaj za novelu punu istinite poezije. Tako što mogao 
je doživjeti samo jedan religiozan čovjek. Pa eto! Sanja zimske noći. Vidio 
ju je na koncertu i nikad više. Prođoše tri godine i nekako nabasa na nju, 
iznađe joj ime, ode u stan na pohode. Dopisuju se. Majka pristaje uz ovo; 
ona je još rezervirana (otmjeno!), a otac ju je poslao na univerzu. Koliko 
vidim studira u Beču. To je kostur, ali detalji su puni cvijeća i raznih drugih 
finoća. 


Banja Luka, pon., 3. I. 1916. - (19 g. i 1 mj.) 
Drama o Kraljeviću Marku A. Benešića 

Dojam Benešićeva Kraljevića Marka nije nikakav. Vidi se da je htio 
stvoriti dramatski lik pa ga zato nalazimo u borbi s dosta jakim antagoni- 

87 Roman poput bajke 

88 Na početku ovoga dijela Dnevnika - u noći prijelaza iz 1915.ul916.g. - Merz stavlja kao motto jednu 
kiticu na francuskom iz Verlainove pjesme Sagesse (Mudrost). Mi je ovdje donosimo u hrvatskom 
prijevodu. Očito da je pjesma našla odjeka u njegovoj duši i osjećajima koje je tada proživljavao. 

stom Vukom Brankovićem. Ovo je zgodna misao: dolazi do istinitog že¬ 
stokog sukoba, borbe gdje glavni junak pokazuje svu svoju etičku snagu, a 
i svoju krivnju. (...) 

(Slijedi prikaz ove drame, njezin sadržaj i brojni citati koji ilustrira¬ 
ju Markov lik.) 

Susret sa slikarom Bocarićem i njegovim djelima 

S Gustikom sam bio danas u ateljeu Bocarića. Zasebna je tehnika, 
kano da su sami konci. Kad sam ga pitao koji od velikih slikara radi slično, 
reče Segantini. Istina, samo što u Segantinia nema toliko tonova. Mora da 
se mnogo muči. Kaže da zažmiri pa bojama prelazi dok ne izađe ono što 
hoće. A jest, njegova djela su izbliza samo nekakve crte, a izdaleka istom 
čine dojam. No držim da u tome pretjeruje jer bi morale bar biti nekakve 
konture da djelo iskače iz zraka. Dosta ima zgodnih tipova i vidi se da ima 
mnogo ambicije. Studira kako stoje marame i dr. U svojoj sobi ima ćuraka 
i drugih ženskih nošnja pa po njima radi. Upozorio je na ljepote narodnog 
veza i na neke stvari koje Indijci još danas nose. Zanimljivo je! Rekao sam 
mu da ilustrira historiju da može donekle konstatirati po nekim bojama 
neke stare motive koje se prije nisu mogle producirati. Ljubičaste boje u 
nas uopće nema. Teško je, znam, nije se ništa sačuvalo, ali bi se moralo 
nastojati. 

Banja Luka, utor., 4. I. 1916. - (19 g. i 1 mj.) 
Prikaz romana Gosta Berling S. Lagerlof 

Nova je vrsta: evolucija od basne k romanu, a oslanja se silno na epos. 
(...) Kada sam djelo pročitao, dobio sam silno veliki epski dojam. Djelo bi 
se imalo zvati Wermlandija. Pjesnikinji je ponajprije stalo da prikaže svoj 
narod sa svim svojim manama i vrlinama. No sve se događa u selu, osobe 
s kojima se susrećemo su većinom seljaci iako su poglaviti junaci plemići. 
Radnja se odvija oko 1820. Goste Berling je historijski seoski roman koji je 
po opširnosti i ideji moderno glorificiranje naroda, a po tehnici i evoluciji 
je nastao iz basne. (...) 

(Slijedi opširan prikaz sadržaja djela analiza likova i poruke itd.) 
Pozdrav zvijezdama i svemiru 

Zvjezdice, mile zvjezdice, što ste se tako lijepo prosule po nebu, sko¬ 
ro sam i zaboravio da vi postojite; vi svjetovi, bezdani, neizmjernosti! Kako 
čovjek brzo zaboravi na vječnost! Noć je pravi dan: istom onda može pravo 
tražiti Njega. 

Banja Luka, četv., 6. I. 1916. - (19 g. i 1 mj.) 

Bio na zabavi 

Došao sam sa zabave iz škole milosrdnih bijelih sestara 89 . Oberhofe- 
rova imade nešto Mone Liže na svom licu. 

Banja Luka, pet., 7. I. 1916. - (19 g. i 1 mj.) 
Dileme o ljubavi, sjetilnosti, ljudskoj naravi, pita se što je »dobro« 

Dobro znam da je ljubav prirodni zakon jako vezan s finom sjetil- 
nošću i svejedno opet tražim žensko društvo. Vodim delikatne razgovore 
s Vlašićevom (sjećam je jučerašnjeg plesa, kažem joj da se udaje pa će 
proći lupanje srca i dr.), gledam, skoro bih rekao koketiram s Oberhofe- 
rovom (strašno mi je kod te riječi, prati je izraz koji kaže da je smatram 
za nešto drugo nego što sam ja, smatram je valjda skoro za životinju jer 
tu jamačno nema ništa duševnoga, a odnošaj muža i žene morao bi biti 
duševan!). O, nesretna priroda! Sam se sebi rugam kad pomislim da bih 
se mogao zacopati; a uostalom to je slabost - tražiti žensko društvo. No, 
što je onda priroda? To je potrebno za uzdržavanje roda. Skoro bih rekao 
»jao« kad pomislim da sam životinja. No, opet vlada veliki Smisao svagdje 
u prirodi. Pa to mora da je onda dobro. Ah, tko bi ga znao što je dobro! 
Strah je tu da čovjek ne upadne u duševnu plitkost, u sjetilnost, a onda je 
i grozna slaboća tražiti ženu. Zašto ona mene ne traži? Doduše, možda to 
i čini prikriveno! Tako je. No, svejedno, gledat ću koliko mognem - znam 
da neću uspjeti - da se othrvam tom nagonu: ljubavi. Pa, inače sam sebi 
postao sam nevjeran. Držao sam da je žensko odigralo svoju ulogu u mom 
životu i mislio sam da će se ono vječno u meni iskristalizirati, a ja tražim 
novi živi ženski ideal?! 

Preda mnom je uvijek slika Sikstine 90 . 

Banja Luka, nedj., 9. I. 1916. - (19 g. i 1 mj.) 
Sjećanje na Gretu i borba sa sjetilnošću 

Pogledao sam opet Gretinu sliku. Strašno mi je teško. Čini mi se, 
da je živa, ostavio bih cio svijet zbog nje. Čudna stvar je život. Tu nekako 
težim za ljubavlju, a opet znam da nju najviše volim i da uopće neću više 
moći nikada tako iskreno, djetinje ljubiti. Već sam izrovan idejama vjekova 
koje kritiziraju svaki čin i mig. Svagdje je onaj veliki strah da bih mogao 
postati sjetilan. Nehotice čovjek uvijek osjeti svoju slabost; govori li o 


89 Sestre milosrdnice imale su tada srednju školu u Banjoj Luci pa su za svoje učenice povremeno 
pripremale zabave. Oberhoferova je bila djevojka koju je Merz bio posebno zapazio na toj zabavi, ali 
je spominje i drugdje u Dnevniku. 

90 Ovdje Merz ne misli na Sikstinsku kapelu u Vatikanu, nego na Rafaelovu sliku Madone Sikstine koja 
je dobila ime po samostanu sv. Siksta u Piacenzi za koji je bila naslikana. O tome je Merz već pisao u 
Dnevniku 18. I. 1915. Ova ga je slika posebno nadahnjivala u borbi za moralnu čistoću. 

čemu god, o uzvišenom, s kakvom djevojkom, ne misleći pridiže se sjetil- 
nost. Strašno je. Ne bih smio ni izaći pred kakvu djevojku sa strahom da 
se nehotice ne pojavi trunka ove tjelesnosti. Ta, to ju je ponižavati, a bome 
i sebe. Kada će čovjek biti tako jak da bude naivan i iskren kao dijete?! 

Oduševljen stihovima pjesnika Verlainea o ljubavi 

Ljubav kao u Verlainea je ona prava. Ovo su najljepši sni, čisti, nesje- 
tilni, ljubavni sni: das Ewig-weibliche zieht uns hinan (Vječno-žensko nas 
privlači) . Bravo, Verlaine! Pogodio si mi dušu! 

U nastavku Merz navodi na francuskome stihove o ljubavi pjesnika 
Verlainea iz njegovih pjesama Zelja, Zar ne i Moj intimni san u kojima se 
je pronašao i koje su našle odjeka u njegovoj nutrini. Ove izabrane stihove 
donosimo u hrvatskom prijevodu: 

Voeux - Zelja 

O, ženo s umiljatom i toplom ljubavlju 
Slatka, zamišljena i smeđa, i nikada začuđena 
koja vas katkad poljubi na čelo kao dijete 

N’est-ce pas? - Zar ne? 

Zar ne? Krenut ćemo veselo i polagano 
skromnim putem što nam ga pokazuje smiješeći se Nada 
ne obazirući što nas ne zapažaju ili što nas vide, 
držeći se djetinjom dušom rukom za ruku. 

Mon reve familier - Moj intimni san 
O ženi nepoznatoj san mi se čudan vraća, 

O ženi što me voli i što je meni mila, 
koja nikada nije kakva je prije bila, 
a nije ni drukčija, i voli me i shvaća. 

I jer me shvaća, ona jedina može ući 
u moje srce - jao! - koje za nju samo 
nije zagonetno, a znojno čelo tamno 
jedina ona zna mi osvježit plačući. 

Ne znam je 1’ crna, plava, riđa ta ljepota. 

Ime joj? Samo pamtim: zvoni milo i meko 
kao imena dragih prognanih iz života. 

Kao pogled kipa pogled je njen usnuli, 
a u glasu joj tihom, teškom i dalekom 
glasovi drhte dragi koji su umuknuli. 

Banja Luka, sri., 12. I. 1916. - (19 g. i 1 mj.) 

Kritika romana Madame Bovary G. Flauberta 

Pročitao sam hrvatski prijevod. Kad sam djelo počeo čitati, nametalo 
mi se pitanje je li se sve ovo smije prikazivati. Čitao sam dakle s rezervom. 

No, kad opazih da je Flaubert upravo historijski objektivan, pače objek¬ 
tivniji od Balsaca, vidjeh da je on to sve morao prikazati da prikaže dušu 
ovakvog ženskog tipa kao što je gđa Bovary. One ljubavne scene prikazane 
nekim impresionizmom mogle bi, naravno, loše djelovati na neuka čita¬ 
telja; uopće, takvo što se ne bi smjelo prikazati klasičnim načinom toč¬ 
nosti jer bi moglo postati gadno. Ta, znamo da smo ljudi od gadna mesa! 
No Flaubertu čast: on je rješavao samo jedan umjetnički problem i taj je 
sjajno riješio. Tehnika samoga djela je izvanredna da bi se morala zapravo 
studirati. Vanjska forma djela je život Charlesa Bovaryja. Bolje reći, ovaj je 
pozadina na kojoj je naslikana Madame Bovary. (...) 

Za tehničko prosuđivanje djela potrebno je uočiti također svršetak. 
Je li nas svršetak naime etički zadovoljava? Potpuno. Drugog svršetka nije 
moglo biti. Gđa Bovary je postala preljubnicom, dotjerala je svog muža 
na prosjački štap. Dakle, mogla se pokajati. Muž bi joj jamačno oprostio. 
No, s preljubnicom dalje živjeti je apsurd. (...) Njena narav nije dublje 
religiozna. Morala je otići s ovog svijeta. Ubila se je. Pjesnik ju je dotjerao 
u ludilo, desperaciju, da se je otrovala u stanju abnormalnosti. A onda su 
sveta Otajstva nju s nama pomirili. Na njenom licu se je moglo čitati neko 
kajanje, neko veselje da se oslobađa ovog prolaznog praha, dapače je muža 
svoga sasma drugim očima pogledala. Vidjela je njegovu ljubav. Tako je 
Madam Bovary tehničko remek-djelo zdravog realizma. Objektivnost je 
historijska, ali nije fotografska. (...) 

(U nastavku slijedi veoma opširan prikaz sadržaja i kritička analiza 
djela i njegovih likova s književno-umjetničkoga vidika te usporedba s pis¬ 
cima Maupassantom, Goncourtom i Turgenjevim.) 

Banja Luka, pet., 14. I. 1916. - (19 g. i 1 mj.) 
Opis lošega karaktera pisca Strindberga 

U Westermans Monatshefte čitao sam jedan članak o Strindbergu . 91 
Pričinja mi se kao kakav futurist - sjećam se razgovora s Uzelcem - koji 
hoće sasvim razviti svoju individualnost, otresti se svih predrasuda stolje¬ 
ća te očitovati svu svoju individualnost, makar na umjetni način pomoću 
alkohola. Za njega ne postoji moral, nego sam instinkt. Burna je narav, no 
naravno ona je potpuno dekadentna, bolesna, zato se očituje u duševnim 
trzavicama koje su ga vodile čak do ludila. (...) Strašno mu je bilo osjećati 
tuđe milosrđe. Odmah zamrzi na njega samo da ne bi bio ovisan o drugo¬ 
me. Čini mi se da je izrastao iz nietzscheovskog miljea. Plod je to krajnjeg 
egoizma koji se ne bi ponizio ničemu, ni prirodi. (...) 


91 Johan August STRINDBERG (1849.-1912.), švedski književnik, slikar i fotograf. Jedan je od naj¬ 
poznatijih švedskih autora. Napisao je gotovo sedamdeset svezaka raznih djela. Smatra se jednim od 
tvoraca modernoga kazališta. 

Sreća obiteljskog života čiju kratkotrajnost predosjeća 

Kod kuće mi je dobro. Da se bolje izrazim: skoro nikada nije bilo toli¬ 
ko zadovoljstva, tolika suglasnost i veselje kao sada. Mama se uvijek smije 
i mene mazi. Tata ozbiljno čita, ali iza novina ili Doriana, koga sada uvijek 
čita, progovori štogod lijepog. Materijalno sjajno ide. Mogu reći, ovdje je 
skoro idealna slika porodičnoga života. Sve se bojim da neće dugo trajati. 
Jednom nešto dođe, sve je prošlo, svak ode svojim putem. Dođe smrt ili 
što drugo. 

Salijetaju ga stalno pitanja o biti života i svijeta 

Doduše meni je ovdje već dosadno. Ta nisam stroj. Sviram i čitam; a 
cilja pred sobom nikakva nemam. Nema dana, mogu reći sata kad me ne 
salijetaju pitanja o biti života i svijeta i slično. Ja faktično čvrsto, bar dosta 
teoretski, bolje reći samoživo vjerujem, no ipak se svemu čudim. Tu vani 
aleja sja na suncu, pa svemir iza toga, i ja živim, i ovaj te onaj. Pa to uistinu 
jest. Pa i zemlja se kreće, postoji rat, historija i to nije samo zamisao ma¬ 
šte, nego to sve postoji, realno je. I uvijek se pitam što je to realno. Razum 
znade; no srce se uvijek iznenađuje. A onda kad se srce zaleti u mističke 
predjele, osjeća čarobnu žeđ koja je to golemija čim je bliže Izvoru, bolje 
reći slutnji Izvora, a kad se čovjek šeće, čudi se svemu tome. Tajna je život. 

Borba protiv oholosti , želja da bude ponizan 

K tome je još ona oholost, vražja nadutost u čovječjoj naravi. Sam sebi 
bih priznao grijehe, a kad mi drugi napomene, ljutim se umjesto da sam mu 
zahvalan. Onda ona težnja za religijskom reformom svijeta više je u meni 
neka težnja da se uzoholim. Može čovjek biti ponosan jer zna što je istina. 
No tu se uvijek pomišlja na trijumf i kako ću ja na kraju imati pravo; namje¬ 
sto da se zgazim i prignem i priznam da nije ništa moja zasluga, nego da se 
pokoravam Istini koja je pobijedila. Poniziti se treba često i onda će istom 
čovjek biti na svom mjestu. U tim slučajevima valja prezirati mnijenja ljudi. 

Banja Luka, sub., 15. I. 1916. - (19 g. i 1 mj.) 
Prikaz Goncourtove priče La courtisane 

Faguet veli: Braća Goncourt bili su zacijelo realisti jer su mogli raču¬ 
nati i prikazivati ekskluzivno samo ono što su vidjeli. Dalje veli da je njihov 
ukus tražio bizarno. Po ovoj maloj pričici što sam je pročitao vidio sam da 
su oni jako zadojeni dekadentnim duhom. To je veoma dobra kulturno- 
historijska slika 18. vijeka. Rijeka rokokoa u kojem je žena i galanterija 
igrala zasebnu ulogu. Uopće sve se odvija u onom lakom galantnom tonu 
rokokoa bez dubljeg smisla koji i danas najradije čitaju barunice i druga 
bezbrižna aristokracija. (...) 

(Slijedi prikaz sadržaja ove priče i kritički osvrt.) 

Banja Luka, pon., 17. I. 1916. - (19 g. i 1 mj.) 
Prikaz Valreasove novele Maman Simone 

To je noveletta kojoj je stalo samo do toga da riješi jedan socijalni pro¬ 
blem. Podsjeća me silno na Heysea ( Verlorene Sohn ). Jedini interes na ovoj 
noveli je sadržaj. Podrijetlom je iz doba naturalizma i možemo reći da je 
samo sadržaj naturalistički. Ta je stvar bez umjetničke vrijednosti; sadržaj 
bi bio zgodan za kakvu ibsensku tragediju koja bi bila kao prodika očima. 
(Slijedi prikaz sadržaja i kritička analiza novele.) 

Crna Gora prvi put gubi svoju slobodu 

Duša mi je vesela. Crna Gora je kapitulirala. Pravo je učinila. Zašto 
bi toliki svijet badava stradao. Nikita je vidio da ga je Antanta nasamarila. 
Crnogorci su junačan narod, pun moralne snage u sebi. Do sada nikada 
nije izgubio slobodu. Ovo je prvi put. Kano prst Božji je taj mir koji hoće 
da narod još u sebi zdrav badava ne strada. Laudetur Dominus. 

Banja Luka, ut., 18. I. 1916. - (19 g. i 1 mj.) 
Prikaz novele Mile de Camargo Th. de Banvillea 

Dosta romantična novela, može se uvrstiti među literaturu iz 1700. 
god. gdje se opisuju ljubavi u subjektivnom romanu. Nije Bog zna što. (...) 
(Slijedi kratak sadržaj i kritika istoga djela.) 

Banja Luka, sri., 19. I. 1916. - (19 g. i 1 mj.) 
Prikaz pripovijesti La vie et mort d’une danseuse C. Mendesa 

Pripovijetka iz kazališnog života. Nije Bog zna što. Jedna plesačica od 
dvanaest godina plesala, proživjela razne pustolovine u mnogim gradovi¬ 
ma, ostarjela i svršila proseći i plešući uz harmoniku. Umre jadna, a njen 
pratitelj nakon njena sprovoda bude hapšen radi krađe. (...) 

(Slijedi prikaz sadržaja i kritika iste pripovijetke.) 

Šetnja s djevojkom Viktom, analiza osjećaja 

Šetao sam s Viktom. Vodimo čudne razgovore kano da smo na putu za¬ 
ljubljenosti. Raditi mi se nije dalo i išao sam, ne priznavajući si da je tražim. 
Meni je to muka, malo mi se glupo čini voditi takve besmislene razgovore. 
Moglo bi se zalaziti u dušu i proučavati čudnu žensku psihu. Ali, kako će 
čovjek početi? Kad je uz nju kano da je nečim opsjenut, sugeriran, pa govori 
samo u istom tonu; i ma koliko se naprezao da udari ozbiljnijem, ne može se 
ničemu dosjetiti. A onda je i ona vražja čežnja za poljupcima... Ja to uopće 
ne razumijem; ta to je sjetilnost. Dobro, uzmimo da ja nju volim duševno, 
ali toga duševnog si u nje nisam ni najmanje svjestan. Poštena je, ali to je 
dobila više odgojem, nego iz filozofskog uvjerenja. Pa i inače je vrijedna. No 
i druge su takve. Moguće da baš na nju sada mislim jer se nije nitko drugi 

našao prema kome bih isto osjećao. Prvi osjećaj prema Greti morao je biti 
isti; samo što sam onda bio netaknut od kulture i jednostavno vukao kon- 
sekvencije te ljubavi. Ovdje ne mogu. Draga mi je, ali tko zna da ovo nije 
samo osjećaj koji se bazira na prikritoj sjetilnoj podlozi. Da se je našao tko 
drugi spram koga sam mogao biti tako slobodan, moguće bih isto osjećao. A 
onda od poljubaca sam već silno daleko; uopće, ne bih si nikada priznao da 
ljubim. Neće se moći ni razviti do ljubavi jer se suviše cjepidlačarim i što se 
baš od ovog tjelesnog žacam; ljubav mora, ergo, da umre. 

Banja Luka, čet., 20. I. 1916. - (19 g. i 1 mj.) 
Usporedba staroga i novog romana 

Moderni roman se jako razlikuje od staroga. Stari (Zola, Maupassant) 
prikazuje obične ljude koji žive više instinktivno, bez ikakve nutarnje bor¬ 
be, ali još netaknute od novih filozofskih ideja. Novi roman počinje od 
Turgenjeva (Od i djeca] te Dostojevskog, preko Hamsuna, Strindberga, 
donekle Wildea i Sienkiewicza. Već se tu prikazuju ljudi koji ne žive više 
instinktivno, nego su prožeti idejama svoga doba, cjepidlačare, faustovski 
traže i ne proživljuju instinktivno ni jedno čuvstvo. Oci i djeca su naj- 
klasičniji primjer. Spram realizma ovoga djela i sam se Maupassant čini 
romantikom; ta, u njega su ljubavi instinktivne, nema nutarnje borbe, a to 
zapravo već nije realno u modernom smislu. 

Banja Luka, nedj., 23. I. 1916. - (19 g. i 1 mj.) 
Kritička analiza svoje nutrine, želja za poniznošću 

Htio bih biti ponizan! Silno ponizan! Svu ovu prirođenu oholost uni¬ 
štiti i ponizno težiti za istinom samo zbog te same istine, a nikako ne misliti 
na ljude što su oni uradili, što oni pročitali i biti u tom pogledu suvremen. 
Duboku, temeljnu naobrazbu tražim, a ne množinu pročitanih knjiga. Sve¬ 
jedno sam silno nezadovoljan i žalostan. Znam da ne bi smjelo biti ovako. 

Bio sam, pače, na Pričesti danas; ono nekoliko časova u crkvi bijah 
sav sretan i još više kad mogoh donekle zaroniti u ovaj misterij. No, brzo 
nakon toga nasta čuvstvo nezadovoljstva; možda je to zato jer proživljujem 
neku čudnu borbu kojoj si još sam nisam svjestan. Od onoga oduševlje¬ 
nja i samosvijesti koja je bila u meni polako odustajem, približujem se 
silnim naporom kršćanskom poimanju i uviđam da u mnogo tome imam 
krivo. Dapače, da još nemam temeljnih filozofskih (etičkih) principa. Bi- 
logrivić 92 me je na mnogo toga upozorio i kad se s njime prepirem, već 
unaprijed uviđam da ima pravo; ne zbog toga što bi bio kao individuum 
nadareniji, nego što on misli zaključcima koje su vjekovi promozgali. U 


92 Merzov banjalučki prijatelj, bogoslov Nikola Bilogrivić. Vidi biografiju u bilješci br. 86 od 
27. XII. 1915. na str.172 

mnogočemu uviđam da imam krivo; ako čovjek hoće sve uvesti u veličajni 
logički katolički sistem, da pravo kažem, sve bi se (mislim na općenito i na 
moje tumačenje Pjesme nad pjesmama iz Svetoga pisma) moglo i drugačije 
shvatiti nego što sveti Oci kažu. Crkva je u tome apsolutna; sprečava svaki 
individualitet. Ima doduše pravo jer se višoj jedinici moraju stanice po¬ 
koravati; no meni ova razna tumačenja nisu srcu tako jasna (razumu jesu) 
da mi se izvodi ne bi pričinjali još malo sofisticiranima. No, držim da ću 
kasnije moći dublje zaći u stvar. 

Sumnje i kolebanja u vjeri, sebe analizira i kritizira 

Kad mislim sam na se kakav sam u razgovoru, pričinjam se tako čud¬ 
no i grozno djetinjastim. Da drugi govori tako kao ja, smatrao bih ga za 
naivno dijete. No, govoriti moram, a kada bih rekao svoje dublje uvjere¬ 
nje, šutio bih. Ta, cijeli život je takva zagonetka, najveća sfinga, tako da ne 
mogu afirmativno potvrditi iz najdubljeg uvjerenja ni s teoretskog gledišta 
najjednostavnije aksiome života (dok sam u praksi dušom i tijelom kato¬ 
lik). Ali možda je drukčije (to srce veli, a ne razum), možda je sve ostalo 
predrasuda po čemu ljudi misle i sude. Ta, toliko su najrazličitijih misli 
ljudi iznijeli od Krista do Nietzschea, Arzibaševa, tako u biti suprotnih da 
čovjek nehotice misli sumnjajući, iako znade da je Krist Istina. Kao Kranj- 
čević osjećam kano da je cijelo čovječanstvo došlo u mali mozak na sijelo. 
Divim se ljudima koji su uvjereni u svoje principe - pa makar bili i krivi, 
ali opet se samom sebi činim djetinjast, iako u razgovoru nastupam kao da 
sam bez svake sumnje, kao kakav polubog nepokolebivo uvjeren o snazi 
toga i da bih sve ostalo mogao jednom riječju oboriti, uništiti. 

Najbolje je šutjeti jer bi čovjek mogao skandalizirati duše koje tvrdo 
vjeruju. Bog bio s njima. 

Sebe još ne poznam. Znam da bih mogao kakvom filozofskom spe¬ 
kulacijom doći do nemoralnih zaključaka i teorija za život; a nikada ne bih 
sam bio nemoralan, dapače prezirao bih i gadio se od nemoralnih ljudi. 

Banja Luka, ut., 25. I. 1916. - (19 g. i 1 mj.) 
Kritizira nemoral pisca Maupassanta u djelu Une vie 

Duševne borbe još nisu završene. Ekstremi u kojima se moj duševni 
život kreće karakterizirani su mojom lektirom: Prva poslanica Solunjani- 
ma sv. Pavla apostola i Maupassantov Une vie. 

Posljednje djelo je jako karakteristično za naturalizam. No, još ne 
mogu zauzeti objektivno stanovište spram ovoga djela; kad bih to mogao, 
bio bi mi riješen problem ljubavi, sjetilnosti, akta i drugog sličnog. No, 
osjetio sam da je djelovanje ovoga romana na nas obične, slabe, a osobito 
mlade ljude zlo. Mi znamo što se događa u bračnom životu i jedan silno 

moralno visoki čovjek (moj Zarathustra kojemu se klanjam!) može čitati 
najdetaljnije opise raznih bračnih čina pa neće osjećati ništa uzbuđujućeg. 
Ali takvih je malo i držim da i sam Maupassant - iako je u ovom djelu 
fotografski objektivan - ne bi osjećao mnogo drukčije od nas. Pitanje je 
dakle smiju li se ti akti opisati. Velim ne! (Ta sam Goethe bi zašutio kad 
bi do ovoga došao.) No, u ovom djelu je to bilo rečeno neizbježivo za 
karakterizaciju djela. Opet se pitam, spada li u umjetnost jednostavno 
fotografiranje života? Što se mene tiče, ja bih to apstrahirao ili uvrstio u 
znanstvenu literaturu. Onamo bih uvrstio i Zolu, pa i mnoge druge (Do- 
stojevskog itd.). Sve zaključke neću izvesti dok djelo ne pročitam do kraja. 

S Viktom sam u prijateljskom kontaktu; možemo raspravljati o ra¬ 
znim i diskretnim pitanjima. Još nisam dovršio razgovore s njom. Najviše 
se radi o ljubavi, o idealu ženske, o težnji za poljupcima, o ljubavi koja 
mora iz raznih razloga da se probudi ili da umre. 

Banja Luka, pet., 28. I. 1916. - (19 g. i 1 mj.) 
Osjeća potrebu za moralnim usavršavanjem, prvi nacrt odluka 

Nekako sam u duši smiren; no ipak uviđam da sam silno daleko od 
ikoje savršenosti. Mislim na relativnu savršenost i to biti bolji od svoje 
okoline. Jako me to boli. Tu si nešto umišljam na svoj dobar primjer i vi¬ 
dim da sam samo na jeziku kršćanin, ali na djelu ne. Kršćanstvo mi još nije 
zašlo u krv. Nema ništa težega nego biti dobar kršćanin. (Lako je bilo stoi- 
cima i drugima.) Tu mi Gusti predbacuje - s pravom - neku bezobzirnost, 
surovost. Jesam uistinu takav i nastojat ću da u duši postanem što nježniji, 
što ponizniji. Oh, Bože, samo još sam ne znam kako ću. Uz to uvijek kod 
kuće mnogo jedem, kasno ustajem, ne gimnasticiram. Cijeli je život protiv 
mojih želja. Slabost, slabost i vječna slabost. 

Trebao bih se dulje moliti Bogu da ne izgubim onu mističnu vezu s 
njim, da ga osjetim u svakoj misli, kod svakog pogleda i posla. A ovako se 
pomolim jutrom i večerom, zapravo misli mehanički izgovaraju svete rije¬ 
či. Trebao bih dnevno čitati makar pola sata evanđelje, razmišljati o tome, 
pa onda u podne i za Zdravo Marije 93 predočiti sebi neke transcendental¬ 
ne stvari i tako cijeli dan, cijeli život provoditi u tom mističnom svjetlu 
stvarajući od svoje duše remek-djelo i tražeći Istinu - Svrhu . 94 


93 Večernja molitva Anđeo Gospodnji, pozdravljenje 

94 Ovo je prvi nacrt programa duhovnoga života što ga Merz sastavlja za svoje moralno usavršavanje. 
Međutim, još je sve na razini želja i u kondicionalu: »trebao bih«. Ozbiljno osjeća što bi trebao načiniti 
na području svoje duhovnosti. Ovaj program poprimit će ozbiljnije konture 5. II. 1918. kada će, još 
boraveći na fronti, Merz sastaviti ozbiljne odluke za svoj duhovni život. Kasnije u Parizu, a potom 
u Zagrebu te će se odluke sve više usavršavati, postajati konkretnije i zahtjevnije. Već ovdje se vidi 
prisutnost Božje milosti u njegovoj duši koja ga je iznutra poticala na takav ozbiljan duhovni i asketski 
život. 

Slabe su mi oči, ne mogu toliko čitati, a rado bih zašao u prirodne 
znanosti. Malo sam izgubio i vezu s prirodom. Skoro ne rekoh »proklete 
knjige«. 

Našao sam zgodne stihove od Prudhommea 95 . Valjalo bi ga studirati 
zbog njegove filozofije: 

Milovanje je samo nemiran zanos 

Neplodan pokušaj siromašne ljubavi 

koja nastoji postići nemoguće jedinstvo duša preko tijela. 

Vi, siromašni žitelji, odijeljeni ste i sami kao mrtvaci 
koje poljubac muči. 

Iz zbirke Les Solitudes, pjesma Les caresses 

Banja Luka, nedj., 30. I. 1916. - (19 g. i 1 mj.) 
Osjeća klonulost, nada se vremenu rada i ideala 

Gdje je moja mladost? Tako se osjećam starim, tako preživjelim. Kada 
bih se mogao zaljubiti?! Kada bih se mogao za nešto potpunoma oduševiti, 
bez ikakvog cjepidlačarenja?! Oh, mi moderni ljudi, strašni smo. Starci 
prije reda. Samo da se je otresti sviju knjiga, svih tih tuđih, otrovanih mni¬ 
jenja i živjeti naravno i dobro kakve nas je Bog stvorio. 

Mislim da će mi još jednom sinuti vrijeme oduševljenja, rada, druš¬ 
tvenosti, doba puno ideala i prijateljstva. Samo da prođe taj nesretni rat i 
započne sav naš kulturni život . 96 

Banja Luka, sub., 5. II. 1916. - (19 g. i 2 mj.) 
Uspoređuje Maupassanta s piscima koji opisuju ljubav 

Bit će mi dosta teško dati objektivnu sliku Une vie. Uzrok je tome što 
sam prvi put naišao na opis sjetilnih djela i drugo što je Maynialova mo¬ 
nografija o Maupassantu vrlo neobjektivna. Tu je detaljno opisan razvitak 
njegove bolesti, a o njegovom seksualnom životu koji bi mnogo toga mo¬ 
gao rastumačiti u njegovim djelima nema ni govora. A onda u toj monogra¬ 
fiji nije smješten na mjesto koje mu pripada u evoluciji književnosti. (...) 

(U nastavku Merz nabraja nekoliko najvažnijih francuskih pisaca 
i iznosi o njima svoje sudove i procjene pod vidom opisivanja ljubavnih 
scena u njihovim djelima.) 

Maupassantovi opisi nespojivi s umjetnošću 

Da li ovo Maupassantovo djelo, Une vie, dobro djeluje? Ne, opisi onih 
sjetilnih akata ne spadaju u opseg umjetnosti. Umjetnost nas mora dizati 
u viši svijet, oduševljavati nas. Mi u njoj moramo uživati. No, recimo da 
pjesnik kaže da je ovaj socijalni problem koji je ovdje uslikao morao tako 

95 Francuski pjesnik Rene-Fran S ois SULLY PRUDHOMME, 1839.-1907. 

96 Ove Ivanove proročke slutnje ostvarile su se njegovim dolaskom u Zagreb nakon studija. 

prikazati. Tu je sentimentalna djevojka, puna cvjetnih nada. Želja je u nje 
za ljubavlju. Dobro! Dolazi neki mlad čovjek i oni se ljube. Objektivno je 
slikano, mi unaprijed ne znamo da li je to prava, iskrena, nesebična ljubav 
između dvoje. Ožene se. Pjesnik nas vodi u bračnu sobu... Tu prvi put osje¬ 
ćamo da je s njegove strane samo sjetilna ljubav i da je ona to instinktivno 
osjetila u ovome času. To je fakat. Mi unaprijed slutimo da će taj brak biti 
nesretan. No, Maupassant ovu scenu nije smio iznijeti na oči. Dovoljni su 
oni poljupci na Korzici te njihovi razgovori koji s njegove strane ne otkrivaju 
ništa dubljeg da nam rastumače njihov odnos i nesreću... Vidjeli smo da 
ovaj opis nije bio potreban. Ali pitanje je zašto se to nije smjelo opisati? Ta, 
oni su bili oženjeni i njihov postupak nije bio grješan; to je svagdanji kruh 
ženidbe. Upravo zato što je svagdanji kruh ne spada u umjetnost. Svatko bi 
se zgrozio kad bi čovjek pjevao pjesme torti, grahu ili drugoj hrani i reći će 
da to nije poezija, da se to ne tiče duševnoga, to je samo poradi uzdržavanja 
našega tijela. Ima pjesma vinu. To je granica. No, ne glorificira se ono jer 
ugađa jeziku, nego što djeluje na dušu, prenaša nas u neki novi psihički svi¬ 
jet, razveseljuje nas duševno, oduševljava. Ono može biti kobno i ovo kobno 
djelovanje vina, glorificiranje pijanstva i njegovih posljedica nalazimo samo 
u dekadentnim pjesmama ( Sremske narodne pjesme}). Iz istoga razloga što 
se torta, grah ne opjevava, ne spadaju ni bračni akti u resor umjetnosti. 
Oni su potpuno tjelesni, samo poradi uvećavanja ljudskog roda i zbog skroz 
tjelesne naslade, bez ičega duševnog. To ne spada u umjetnost i socijalni se 
problemi vrlo lijepo moraju riješiti bez toga. 

Umjetnost ne smije fotografirati običan život 

Sto je s poljupcem? Taj mi se pričinja kao vino. On je neka težnja 
za ujedinjenjem duša, može čak oduševiti i smije se kao takav pozajmiti 
za umjetničke svrhe (prvi poljubac u Hernani !). No i tu čovjek mora biti 
silno oprezan. Sam Goethe pjeva poljupcu, ali kad se radi o bračnom aktu 
(Brautnacht) , i on, sjetilan, zatvara oči. A Maupassant je tu dao cijeli ko¬ 
deks senzualnog života. Tu su sjetilni poljupci, akti, maltuzijanizmi. Potpu¬ 
no je krivo mišljenje da je cijeli život kunstfahig . 97 Tim se cijelo značenje 
umjetnosti rastvara. Aksiom je da samo lijepo spada u umjetnost i tu se 
ne smije dirati. Moral se mora također respektirati. Umjetnost ne smije 
fotografirati kao što to čini Maupassant. Ljudi onda ne bi trebali nikako 
čitati romane; neka idu u svijet pa svojim očima gledaju romane... Mnoge 
scene iz njegovih djela trebale bi se ispustiti i onda bismo istom s uživa¬ 
njem čitali tog velikog romansijera. (...) 

Maupassantu je stalo opisati život jedne žene kakav uistinu jest. Uz to 
psihologiju jedne nesretne ženske duše, njene sne, prevarene nade, smrt 

97 njem.: umjetnički prikladan 

muža, odgoj sina i povratak. Skoro bismo rekli daje Une vie apoteoza boli. 
A taj motiv je star kao što su stari i počeci francuskog realizma: žena koja 
je u braku nesretna. Jamačno se je taj motiv već u 18. vijeku obrađivao 
iz dekadentne, rafinirane kulture kao što je francuska... Djelo je natura- 
listički roman koji prikazuje sav život s poezijom i prozom, sa sjetilnošću 
i brutalnošću. (...) 

(U nastavku slijedi veoma opširan prikaz sadržaja i komentar istoga 
djela, psihološka analiza njegovih likova, potom usporedba s ostalim francu¬ 
skim piscima koji s književno-umjetničke strane obrađuju sličnu tematiku.) 

Banja Luka, sub., 10. II. 1916. - (19 g. i 2 mj.) 

Komentar Gospodara svijeta R. H. Bensona 

(Merz najprije donosi svoje opširno književno razmišljanje i razlaga¬ 
nje o raznim vrstama u književnosti vraćajući se i u povijest, s naglaskom 
na epu i romanu te uspoređujući njihov razvoj spominje prošle i sadašnje 
književnike. Potom kratko prepričava sadržaj djela.) 

(...) Nahvalili smo Bensona, no valja iskreno reći da on ima i vrlo mno¬ 
go nedostataka. Nas fascinira ona velika epoha koju je on vrlo logički filo¬ 
zofski istumačio, ali mnogi nas likovi ne zadovoljavaju. Tako Mabel. Trebalo 
je, naime, jače prikazati onu ogromnu duševnu borbu, onu borbu između 
sumnje i vjere koju su ljudi od Kajina proživljavali, a koja je za ovaj čas naj¬ 
odlučnija. Trebalo je prikazati (makar impresionistički) koji silni argumenti 
masona opterećuju kršćanina (znanstveni i drugi) pa da razumijemo njegovu 
veliku duševnu borbu u kojoj on svejedno ostaje vjeran. Time bismo istom 
razumjeli psihologiju onoga velikoga kršćanskog heroizma. Ona mučeniš- 
tva reda Krista Raspetoga zadivljuju nas, ali bi nas još više zadovoljavalo da 
upoznamo makar i jednu osobu toga reda koja je potpuno suvremena, koja 
znade sve napadaje masona na kršćanstvo i koja se opet žrtvovala. 

Banja Luka, 13. II. 1916. - (19 g. i 2 mj.) 

Nastavak prikaza Gospodara svijeta 

(Donosi prikaz o nastanku književnoga djela koje se ne da fiksirati 
zakonima jer je plod pjesnikova individualiteta, miljea te epohe kada je 
nastalo. Nakon usporedbe s Francuzima Merz govori o pristupu engleskim 
književnim djelima.) 

(...) Kad se dakle analizira jedno englesko književno djelo, pazi se 
obično više na idejnu, bolje reći na moralizatornu poantu. Tako se mora 
postupati i kod Bensona. Impresionističku, kinematografsku tehniku smo 
već istaknuli. Ruho ovoga romana izgleda na prvi mah kao razdijeljeno u 
dvoje. U stanovitim razmacima izmjenjuje se naime opis katoličkog repre- 
zentanta s miljeom i opisom masona. Iz ovoga već izlazi dosta loša formal- 

na strana djela. Izgledalo bi naime da su Oliver (mason) i Percy (katolik) 
kao neke vrste glavni junaci. Faktično nije ni jedan junak, obojica su više 
samo sredstva po kojima nas pisac vodi u duševni milje obaju svjetova. 
(...) Nailazimo ovdje, naime, na religiozni život Percya; molitve, mističke 
ekstaze su osobito lijepo prikazane. Benson je mogao opisati Percyev reli¬ 
giozni život jer je sam takav. (...) Po mome sudu Benson je izostavio jedan 
važan faktor grijeha: to je sjetilnost. Upravo je ova važan faktor po čovjeka 
- odmetnika, a masoni ovdje protiv nje ne griješe (mi to bar ne znamo). 
Čovjek iz antikristovog doba bit će prekomjerno sjetilan što će nastojati i 
filozofski opravdavati. 


Zbivanja prije kraja svijeta u Bensonovu romanu 

Sada valja prijeći na glavnu osobinu djela: na filozofsku. Ona je prva, 
sve ostalo je sredstvo da istakne ovu filozofsku poantu. Pisac se drži Pavlo¬ 
ve poslanice Solunjanima gdje veli da će čovjek grijeha istom onda doći 
kad nastane veliki otpad. Ovo je historijski fakat, samo što se ima primije¬ 
niti na budućnost. Uz to ima još 
nekoliko misli o tome iz Svetog * I 

pisma i nekoliko proročanstava. 

Ostali duševni milje je morao 
Benson konstruirati s obzirom 
na današnje prilike. A to je slo¬ 
bodno zidarstvo koje zabacuje 
svaku transcendentalnu religiju, 
obožava čovječji um, a praktično 
sredstvo mu je humanizam kao 
plod razuma. Ovo je temeljna 
ideja i ova je sasvim točna. Time 
što je čovjek znanošću dosegao 
visoki stupanj, umišlja si da po¬ 
moću nje zna riješiti zadnje pro¬ 
bleme života. Ukrštavanjem generacija morao se je razviti nadčovjek koji 
u sebi ujedinjuje sva svojstva znanstvenog čovječanstva. To je Antikrist. 
Mi ga vidimo samo u momentima; prošlost njegovu ne znamo, naoko je 
bez pogreške. Diplomat je koji je izmirio Istok sa Zapadom i postao gos¬ 
podarom cijeloga svijeta. Kao idealnom reprezentantu čovjeka odaju mu 
božansku čast. Oliver je diplomat, mason. Oženjen je s Mabelom. Papa 
Angelicus osnovao je red Krista Raspetoga po savjetu Percya Franklina. 
Ovaj postaje papom u Nazaretu. Katolicizam bude na smrt osuđen. Za¬ 
dnje prebivalište Pape nađeno je izdajom i u času kad su zrakoplovi kružili 
nad Nazaretom, bude konac svijeta. 



Ivan s ocem za vrijeme praznika 1915. 
u Banjoj Luci 

Banja Luka, čet., 24. II. 1916. - (19 g. i 2 mj.) 

Relativnost uživanja u umjetnosti koja je velik egoist 

Teško raspoloženje je prošlo. Ne mogu reći da sam sasvim sretan i 
zadovoljan, ali očajnih misli, osjećaja više nema. Koliko se još mogu sjetiti, 
bio sam desperatan radi vlastite ljudske ograničenosti. Tu si čovjek umišlja 
da je nešto vrjedniji od ostale okolice, mašta o svojoj ulozi u životu, a kad 
bi čovjek objektivno uzeo, umro on ili koja sluškinja u Normandiji, stvar 
se ne mijenja. Uz to mi bi teško što sam toliko silno jednostran. Dobro, 
recimo, prilično se razumijem u književnost. No, što je ona. Ni ona ne za¬ 
dovoljava čovjeka. Nije li i ta umjetnost samo samozavaravanje? Tu imade 
toliko prirodnih znanosti, socijalnih i drugih, a tko mi može reći da svaka 
od njih ne vrijedi isto toliko koliko nauka o umjetnosti?! Pa možda i više. 
Umjetnost je veliki egoist; ona usrećuje samo onoga koji se njome bavi, 
dok ostale znanosti mogu direktno pomoći. Možda se i varam: bit će tome 
uzrok što sam u zadnje vrijeme čitao i dosta neumjetničkog; nije bilo u tim 
djelima one poezije Chateaubrianda, Hugoa ili Brentana i Eichendorffa. 
Silno je bio mučan proces npr. razdvajanje poezije od nepoezije kod Mau- 
passanta i sličnih. Velika je, jamačno, zadaća literarna historičara preporu¬ 
čivati dobre knjige i lučiti dobro od zla. 

Voli tišinu, mir, molitvu, divi se i klanja Euharistiji 

Htio bih se lijepo pripraviti za ispovijed. Moguće je i posljednja. 98 
Naravski, nisam u takvom miljeu gdje se moje grješke pokazuju uslijed 
borbe, no ipak naslućujem mnogo toga. Još sam onda u nesuglasici s To¬ 
mom Kempencom. Svagdje veli turbam declinare (izbjegavati ljudsko 
mnoštvo) i de solitudine (o samoći) itd. Upravo zahtijeva kloniti se svijeta. 
Ja jako volim tišinu, mir, mogu razmišljati, mogu misliti na misterij Euha¬ 
ristije, zapadati u nepomično začuđenje, mogu se dugo moliti. No, sve je 
to naprezanje, duševni rad, a čovjek treba odmora. Taj nalazi u društvu, 
ako mu je nezgodno zaći u prirodu. 

Uzmimo onda jednoga socijalnog radnika. Tome je zapravo dužnost 
zalaziti u sve klase, zle i dobre, i proučavati život. Iskreno govoreći, meni 
je drago kad se s kakvim prijateljem mogu umaknuti požudnim pogledima 
nezrelih djevojaka i kad ne moram gledati na one lijepe dame gdje čedno 
stupaju, a prolazeći pokraj kakvog zgodnijeg muškarca zatrepću od strasti. 
Čovjek ih skroz vidi. Tko se njima ne uklanja rado, kome nije drago da 
ne gleda ono rastrovano koketiranje oficira i drugo... Ljepše je u samoći, 
ljepše je zavući se u tamnu crkvicu i kod treptanja vječne svjećice za za- 


98 Za četiri dana Ivan polazi u vojsku, a onda na bojište. Iz ove se rečenice zaključuje da ozbiljno računa 
s mogućnošču da i on pogine kao što se to već dogodilo nekim njegovim kolegama i poznanicima. 

dnjih traka sunca tiho moliti krunicu i diviti se, vječno i vječno se diviti 
Euharistiji, tome sjaju, toj veličini, toj neizrecivoj Ljubavi... 

Socijalna osjetljivost za sirotinju 

A ipak treba sve to vidjeti, valja se zavuči i u najgnjusnije kuće i stu¬ 
dirati te bijedne ljude kojima je pomoć potrebitija, nego li svima materi¬ 
jalnim siromasima. Kako bi im čovjek pomogao, teško je pitanje - moguće 
samoodgojem. Opazio sam naime da se neke tajne niti - misteriji! - vuku 
koje prema moralnoj snazi dotičnoga djeluju na okolinu pa makar čovjek 
i šutio. Klasičan je primjer sv. Franjo gdje je ruke zavukao pod rukave i 
ponizno šećući se, bez ijedne riječi propovijedao. To je prvo, a sve ostalo 
je u drugom redu." 

Kritika pjesama Cvijeće zla Ch. Baudelairea 

Čitam Baudelairea: Fleurs du mal. Izabrane su samo pjesme. Mnogo 
toga ima brutalnog u njega. Njemu je uživanje da se na ovakvim stvarima 
naslađuje. Ne mogu reći da sam na štogod nemoralno naišao, ali mu je 
ukus strašno bolestan, dekadentan. Zadnji je snažni reprezentant deka- 
dence u lirici; iza njega već dolazi regeneracija po Verlaineu. (...) 

(Slijedi detaljna analiza i kritika Baudelaireovih pjesama) 

Uz sav bolesni instinkt što čini Baudelairea velikim, tu je njegova 
nesretna duša. U nama ječe njegove tužbe, njegova snatrenja u prirodi, 
njegove žalosne ljubavi. To je moderna duša, nereligiozna i zato nesretna. 
Pravi reprezentant našega materijalističkog doba koje oduže svaku poe¬ 
ziju, doba Hamleta, Nagala i Baudelairea. Jest, moderan čovjek pun je 
modernih ideja, pun znanja koje se je u njegovoj maloj glavi skupilo (došlo 
na sijelo, Kranjčević!), a nesretan. Zato on i kaže: »Imam više uspomena 
nego kad bih imao tisuću godina.« Njegovi sjajni stihovi iz Spleena najbolje 
karakteriziraju ovu konsekventnu, nagruvanu, modernu dušu koja živi bez 
ičega natprirodnog i zato joj mora biti dosadno u životu i mora se strašiti 
pred nečim nepoznatim. 

(Slijede citati stihova iz Spleen LXXVI. i LXXVIII. te usporedbe s 
ostalim pjesnicima i sadržajima njihovih djela.) 

Banja Luka, pet., 25. II. 1916. - (19 g. i 2 mj.) 
Uspoređuje Baudelairea s Verlaineom i Mussetom 

Baudelaire je romantik po sadržaju, parnasovac po formi. Uz to je ve¬ 
liki korak simbolizmu. Jasno se opaža da ne misli u stihovima, nego misao 
mu padne na um i onda je stane gladiti i piliti. Za nj je vrlo karakteristična 

99 Brojni svjedoci i pismeno su potvrdili kako je Merz, pogotovo kada se vratio sa studija u Parizu, 
djelovao duhovno, zračio svetošću; neki su izričito izjavili kako su u njegovoj blizini osjećali pravu 
Božju nazočnost (kard. Franjo Seper, si. B. Marica Stanković i drugi). 

pjesma Le recueillement. Tu se upravo vidi da tu nema one prave spontane 
lirske inspiracije kano u Musseta, a onda je tu neka simbolička neodređe¬ 
nost da sam pjesnik ne zna šta je s njim. Istina, čuvstva su neodređena. No 
pomislimo li na Verlaineovu simboliku, iz one neodređenosti proživljujemo 
ono isto čuvstvo, dok kod Baudelairea nema toliko sugestivne glazbe. (...) 
(Slijede odabrani stihovi iz spomenute pjesme.) 

Banja Luka, sub., 26. II. 1916. - (19 g. i 2 mj.) 
Pesimizam - karakteristika lirike Baudelaireova doba 

Mogu konstatirati da je nakon Hugoa glavna karakteristika lirike: pe¬ 
simizam. Ona je pravi izraz ovoga doba materijalizma i nereligioznosti. Mi 
volimo te ljude, sva je njihova rastrzana duša puna poezije. Tu nema vese¬ 
lja i svjetla koje titra i igra. Ne, sve je tužno, kiša pljušti, jesen je ili zima; 
i to kišovita, blatna zima. 

Sve pjesme nisu onako silno desperatne; ima ih punih osjećaja čo¬ 
vječnosti. I ovo je korak u francusku literaturu. Romantici su većinom 
birali romantične motive grozomorne ljubavi, pune pretjeranog subjekti- 
vizma. (...) Ima i jedna Baudelaireova pjesma koja izražava onu nesvjesnu 
težnju moderna nereligiozna čovjeka za vjerom. To je Les aveugles. Ti idu 
u vječnom mraku i traže nebo. On se s njima uspoređuje i pita se: »Kažem: 
što oni traže u nebu, svi ti slijepci?« (...) 

Banja Luka, pon., 28. II. 1916. - (19 g. i 2 mj.) 
Želio stvarati od svoje duše remek-djelo, ali je još daleko od cilja 

Prije odlaska u vojsku još ću koju rječcu napisati. Time naime zavr¬ 
šavam ovaj dnevnik kojim htjedoh odgajati svoju unutrašnjost i stvoriti od 
svoje duše remek-djelo. Osjećam da sam još silno daleko od cilja, da sam 
još pravo dijete koje ne zna što je život, ta tajna neodređene borbe; one 
borbe koja traži sebi kruh i one koja čim je to postigla, postaje još groznija 
jer čovjek razmišljajući dođe u sukob s predrasudama vjekova, s nesuglasi¬ 
cama u svojoj naravi i sa zlim duhom koji se svemu svetom ironično smije, 
koji zabacuje svaku poeziju, svako čuvstvo i sve razara. 

Sv. Pričest unosi mu u dušu veliku radost 

Bio sam jučer na Pričesti i tako sam veseo i zadovoljan da se, čini 
mi se, neću nikada žalostiti pa makar mi i teško bilo. Žalost truje srce, 
uvlači u nj onaj duh očaja da si čovjek uvijek nameće pitanje čemu živi, 
pa još dalje, zašto sam začet. Ove pogubne misli moraju iz glave, čovjek 
mora uvidjeti svoju slabost koja mu kaže da ne spada sve u njegovu glavu. 
Zadaća života nije očajavati, nego tražiti suglasnost u njemu i veseliti se 
nad veličajnošću uređenja. Da, ovo mora biti aksiom: sve je najbolje. Pa 
snašla nas kakva nesreća, bijeda, mislimo na to, makar ne razumjeli »za- 

što«! Čovjek je ovdje samo putnik, njegovo pravo određenje nije ovdje na 
toj zemlji, nego je on izabran za nešto više. Uistinu, kad se čovjek zavuče 
u samoću, u tamu, sve, sav realni svijet, svi drugovi, prijatelji, sva čarobna 
priroda čini mu se snom. Čovjek tada osjeća da je ona nerealna, a da je 
misao prava realnost, da je duševni svijet, svijet noći i molitve realniji od 
svega uopće što vidljivo postoji. Treba težiti samo za tim životom, za ovom 
realnošću. Jest, još sam slab. Uživam u Euharistiji i u tom duševnom ži¬ 
votu, ali vidim da je to ništa, da treba zaroniti još dublje i dalje u taj veliki 
svijet. Sada upravo razumijem velikog papu Pija X. što je izrazio želju za 
čestim, pače i svakidašnjim blagovanjem Gospodina. Tim se može istom 
dublje i dublje zaći u taj svijet, približiti se Gospodinu i s njim razgovarati. 

Znam, da će doći još mnogo duševnih trzavica. Možda ću i teško 
pasti, ali se opet uzdam ostati na pravom putu. Život je čudan. Time zavr¬ 
šavam svoj dnevnik i pun radosti pjevam Gaudeamus igitur... 

Prikaz i kritika romana Što žene mogu G. Geijerstama 

Geijerstamov roman krasna je stvar. (...) Ima neko rafinirano, minu¬ 
ciozno opažanje života. Svršetak djela veli da bol pridiže čovječju dušu i 
zastupa misao čistoće i religioznoga života. (...) 

(Slijedi prikaz kratka sadržaja romana, njegova analiza i kritika.) 

Banja Luka, navečer, 28. II. 1916. - (19 g. i 2 mj.) 
Razmišljanja nakon oproštaja prije odlaska u vojsku 

Još mi je buka u glavi; smijeh i vika djevojaka, savjet Vikte i hohotka- 
nje Ljube. Pitam se: je li mi žao svih tih ljudi! Jest, opazio sam da me mno¬ 
gi zavolješe. Moguće se mnoge od ženskoga svijeta i malo ljute što sam 
spram svih veseo i ljubazan, a opet ih ledenom rukom od sebe odbijam. 
Mogu reći da sam Viktu lijepo zavolio; mnogo smo čavrljali i o ozbiljnijim 
pitanjima života, ona mi se je dapače i povjeravala. Pa, eto, draga mi je kao 
kakva sestra. Nježna, puna lijepih djevojačkih čuvstava iako ne velike nao¬ 
brazbe. Pa Vera. I s njom je bilo vike i galame, smijeha i besmislenih očito¬ 
vanja da sam se osjećao kao kakvo dijete. Upravo tako, kada pomislim da 
u samoći o tim stvarima nikada ne razmišljam. Eto, i ona mi je draga. No, 
kad pomislim što će od svega toga ostati. Proći će; zaboravit ću. Još onaj 
ideal nepoznate djevojke, a opet tako poznate lebdi mi pred očima. A uz 
to je misao na Gretchen tako živa da mi je nemoguće i pomisliti na ljubav. 

Čistoća i vječno čistoća treba da je geslo! 

No, čega mi je ovdje najviše žao to je dr. Rebac. Nismo mnogo raz¬ 
govarali, no sve je u njega puno životne snage, puno ljubavi i neke čud¬ 
ne, zapravo mistične čistoće. Kako takav čovjek djeluje na drugoga! Sam 
osjećam da me se ma kako inteligentan čovjek ne bi nikada mogao tako 

dojmiti kao čisti. To je faktično i baš mi ovo potvrđuje istinitost kršćanskih 
moralnih načela. Čistoća i vječno čistoća treba da je geslo! 

Tako gubim starijeg prijatelja koji je dosada mnogo toga uradio i jamač¬ 
no će praktično dobro djelovati za svoj narod - osjećam direktno kao da je 
čovjek određen po Providnosti. I Ljube je šteta; no, iskreno moram reći da 
osjećam u Rebca mnogo više moralne snage, iako priznajem da je Ljubina 
duša kao takva mnogo razvijenija i odgojenija od njegove. Bože, zdravlja pa 
će sve. Samo treba naći kakvih zgodnih djela za studij Svetoga pisma. 

»Grils Gott, Gretchenl Vielleicht auf baldiges Wiedersehen .« 100 



Trapistički samostan »Marija Zvijezda« u Banjoj Luci u koji je često na¬ 
vraćao Ivan Merz kao mladić. Tu je dolazio i na ispovijed. Također je ovdje 
sudjelovao na Mladoj misi svoga prijatelja svećenika Nikole Bilogrivića za 
Božić 1916. Tada je već bio u vojsci, ali je dobio kratak dopust kako to bi¬ 
lježi u svome Dnevniku od 28. XII. 1916. Nakon što su komunističke vlasti 
1945. g. teško devastirale samostan, oduzele samostanska dobra i prognale 
brojne redovnike, danas se samostan postupno obnavlja i oporavlja. 


100 Prijevod s njemačkoga: Zbogom, Gretice, možda do skora viđenja! S ovom rečenicom završava 6. 
bilježnica Dnevnika Ivana Merza koja obuhvaća razdoblje od 9. XII. 1915. do 28. II. 1916. 

Ivan Merz s ocem Mavrom za vrijeme Prvoga svjetskog rata 

U PRVOME SVJETSKOM RATU 
1916 . - 1918 . 


Sudjelovanje u Prvome svjetskom ratu i boravak na talijanskom boji¬ 
štu značilo je puno za Ivana Merza i njegov duhovni razvoj. Okružen stra¬ 
hotama rata, gledajući dnevno smrti u oči, izvrgnut stradanjima, patnjama 
i pregaranjima svake vrste, Ivan je na fronti ojačao i produbio svoju vjeru 
i doživio duboko obraćenje Bogu. Nakon rata započinje živjeti svetačkim 
životom, »u duhu novospoznatog katolicizma«, kako je zapisao u Dnevni¬ 
ku 5. II. 1918. 

Kasnije su neki mislili da je Ivana kakva su poznavali u njegovu radu u 
Zagrebu 1922.-1928. stvorio Pariz. To nije točno. Ivana je onakvim kakav 
je bio posljednjih šest godina života stvorila osobita milost Božja na fronti. 

Nakon što je pozvan u vojsku, polazi osnovnu vojnu obuku počet¬ 
kom ožujka 1916. u Lebringu kraj Graza. Tu je bio oko osam tjedana. Iz 
Lebringa je otpremljen u Graz i u Slovensku Bistricu na daljnje vojničko 
obrazovanje. Zatim je u Miirzzuschlagu polazio časnički tečaj. U Grazu je 
položio časnički ispit. Potom je opet poslan u Lebring Drugoj bosansko- 
hercegovačkoj regimenti. Zbog gladi dobio je dopust od mjesec dana koji 
je proveo u Banjoj Luci, Lebringu, Beču i Pečuhu. U studenom 1916. bio 
je poslan u Seewiesen na skijaški tečaj. Tu je osposobljen za skijaškoga 
vođu po planinama pa se od siječnja 1917. kao kadet-aspirant (časnički 
pripravnik) kretao po planinama oko Bolzana i Arsiera. Kod Bolzana je 
stalno prebivao u Regensbiirger hiitte na visini od 2100 m. Na tom je od¬ 
sjeku fronte bila Ivanova zadaća da vodi čete na položaje i natrag ili da pre¬ 
nosi vijesti i poruke. Nerijetko je prevalio na skijama 30 do 40 km dnevno. 
Kada je snijeg okopnio, imenovan je poštanskim časnikom jer je govorio 
i poznavao više jezika. Kasnije ga odrediše za bataljunskoga pomoćnika i 
tako je prošao daljnje ofenzive dok se austrijska vojska nije zaustavila. Kao 
poručnik svršio je i tečaj o ratnim plinovima u Beču, gdje je u tu svrhu 
boravio od 3. do 17. travnja 1918. Kod Asiaga vršio je izvidničku službu. 

Osim kratkih dopusta, svakih pola godine po deset dana, proživio je Ivan 
cijelo vrijeme, do konca rata, na talijanskom bojištu. 

Ivan je uspio i za vrijeme boravka u vojsci i potom na bojištu naći 
vremena za čitanje o čemu svjedoči i njegov Dnevnik u koji je zapisivao 
sve što je čitao. Čita veoma kritički i nadzire svoje sudove i utjecaje svoje 
lektire na vlastito mišljenje i na život. U Ivanovoj duši sve više dominira 
spoznaja da je »život više nego umjetnost«. Umjesto književnosti i umjet¬ 
nosti sve više stupaju u Ivanovoj duši na prvo mjesto religija i vjerski život. 
On sve, a posebice samoga sebe, prosuđuje s kristocentričnoga gledišta. 
U njegovu se ratnom Dnevniku otkriva psiha katoličkoga ratnika; ratnika 
koji ne ubija, nego moli Boga da ne mora nikoga ubiti; ratnika koji na 
fronti, kao i svi ostali, trpi fizički i duševno gladuje, zebe, u neprestanoj 
je smrtnoj pogibli - i u svemu tomu ostaje uvijek združen s Bogom. Dru¬ 
gova je imao različitih. U površnu i nerijetko razvratnu društvu koje ga je 
okruživalo bila je Ivanu utjeha družiti se s prof. Josipom Ribarićem. On 
mu je pričao o pjesniku Vladimiru Nazoru, o njegovim djelima i životu te 
je Ivan na poticaj prof. Ribarića počeo studirati Nazora i oduševio se za 
njegova djela. 

Vodi intenzivan duhovni život 

Unatoč životu na fronti koji je bio pun pregaranja, boli, krvi, smrti i 
svake ratne strahote Ivan je uzdizao svoju dušu sve više k Bogu. Usred rat¬ 
nih pregaranja posvećuje vrijeme molitvi, posti, svladava tijelo, jača volju 
i kad god je moguće, ide na sv. pričest za kojom iskreno čezne. Čita Sveto 
pismo, Nasljeduj Krista te živote svetaca. Od svoga nadređenoga Šime 
Cvitanovića posudio je u siječnju 1917. na Dosso del Fine knjižicu Katolik 
na djelu. Za vrijeme boravka u Bolzanu Ivan je često posjećivao franjevca 
o. Vjenceslava Bartu koji mu je u duhovnom smislu puno pomagao i upu¬ 
tio ga u »tajne sistematske meditacije«, kako će to jednom zgodom reći. 
Ivanov katolicizam sve više gubi izrazitu kulturnu, političku, socijalnu, 
estetsku notu i postaje katolicizam Krista, katolicizam duše, katolicizam 
religije, katolicizam vječnih vrednota, obuhvaćajući dakako čitava čovjeka 
i podređujući sebi sve ostalo u vidu vječnosti. 

Ivanova ratna korespondencija 

Boraveći na bojištu Ivan je vodio i opširnu korespondenciju. U prvom 
redu s roditeljima kojima se javljao veoma često; skoro svaki drugi ili treći 
dan slao im je poštanske karte što je tada za vojnike bilo jedino moguće 
s obzirom da zatvorena psima nisu smjeli ni pisati ni slati. Sačuvalo nam 
se tako nekoliko stotina Ivanovih dopisnica roditeljima iz rata na temelju 
kojih možemo rekonstruirati kako je Ivan proživljavao svoj boravak na bo- 


194 


jištu. Osim s roditeljima Ivan se marljivo dopisivao i sa svojim nekadaš¬ 
njim profesorom dr. Ljubomirom Marakovićem. Ukupno mu je poslao 37 
karata i pisama. Dr. Maraković mu je odgovorio s tri pisma i 16 karata. 
Teme o kojima međusobno izmjenjuju misli kreću se oko književnosti, 
umjetnosti i religije. Iz korespondencije se vidi kako mu je dr. Maraković 
pravi duhovni vođa ne samo na književno-umjetničkom području nego 
i u vjerskim stvarima. Posebno je zanimljiva njihova korespondencija o 
Vladimiru Nazoru. Osim Marakoviću Ivan je često pisao svome prijatelju 
bogoslovu Nikoli Bilogriviću koji je koncem 1916. zaređen za svećenika pa 
je Merz uspio dobiti kratak dopust te je pošao na njegovu mladu misu u 
Banju Luku, o čemu piše i u Dnevniku. 

Iz te obilne korespondencije izdvojili smo samo nekoliko Ivanovih pi¬ 
sama koja smo uključili u ovo izdanje njegova Dnevnika i stavili ih na mje¬ 
sto gdje kronološki pripadaju. U tim pismima imamo dragocjene podatke 
o Ivanovu duhovnom životu koji nadopunjuju ono što nedostaje Dnevniku 
i daju nam cjelovitiju sliku svega što je doživljavao i proživljavao na bojištu. 
Sva ta Ivanova opširna ratna korespondencija s roditeljima i prijateljima 
bit će objavljena u jednom od sljedećih svezaka njegovih Sabranih djela. 

Borac s bijelih planina i Novo doba 

Da bismo dobili što potpuniju sliku Ivanova vjerskoga života na bo¬ 
jištu, dodali smo još dva veoma važna teksta unutar ratnoga Dnevnika 
tamo gdje kronološki pripadaju. Jedan je tekst Ivanova kolege s bojišta 
Sime Lukina-Cvitanovića u kojem daje izvanrednu sliku i opis stanja na 
talijanskom bojištu početkom 1917. g. i u tom okviru opis njegova susreta 
i prijateljevanja s tada njegovim podređenim mladim časničkim priprav¬ 
nikom Ivanom Merzom. U tom periodu Merz nije vodio Dnevnik pa čla¬ 
nak nadopunjuje tu prazninu. Taj je tekst Cvitanović objavio kao poseban 
članak pod naslovom Borac s bijelih planina o desetoj obljetnici Ivanove 
smrti u Hrvatskoj prosvjeti br. 9/10, 1938., str. 331-337. 

Drugi, još važniji, tekst jest Ivanov članak Novo doba koji je nastao 
upravo početkom 1917. godine na bojištu i u kojem Ivan sažima sva svoja 
duhovna iskustva i spoznaje koje je stekao tijekom boravka na bojištu. O 
tome piše i u pismima dr. Marakoviću i prijatelju N. Bilogriviću. Naglaša¬ 
va u pismu Marakoviću kako je taj tekst pisao »vlastitom krvlju«. Nakon 
završetka rata taj je tekst objavio u Luči 1919. g. i to je njegov prvi tiskani 
članak u javnosti. 

Zahvalan Bogu za iskustvo rata 

Pri kraju rata piše Ivan dr. Marakoviću i ocu zanimljiva zapažanja 
sažimljući u njima svoje iskustvo i spoznaje do kojih je došao kroz ratna 
stradanja: 

Iz pisma dr. Marakoviću od 27. VIII. 1918.: »Tako ostadoh na životu 
- i još k tomu zdrav - uslijed milosti predobroga Oca i molitve mnogih 
dobrih prijatelja. No, zaista ne žalim što sam toliko toga vidio i proživio jer 
su mi se uistinu otvorili mnogi vidici i donekle sam prozreo smisao života.« 

A u pismu ocu od 23. VIII. 1917. piše: »Zahvalan sam Bogu što sam 
sudjelovao u ratu jer me je rat naučio mnogomu što ne bih inače nikada 
spoznao. Želim živo da opet postanem slobodan i da svoj život uskladim 
prema onome što sam spoznao da je pravo.« 


DNEVNIK 7. III. 1916. - 28. XII. 1916. 

Graz, 7. III. 1916. - (19 god. i 3 mj.) 1 
Prvi dojmovi iz vojničkoga života 

Nemam toliko vremena da o svemu razmišljam. Pisat ću samo fakte. 
Lebring je jedan veliki grad u kojemu su barake pravilno poredane. Žuta 
voda i blato. Grozno je za vojnike. 

Ovdje je dosta lijepo. Tje¬ 
lovježba godi. Tipovi su zgodni. 

Neki mršavi dugonja oštrih gad¬ 
nih crta uvijek priča o svom špa¬ 
njolskom podrijetlu (Guzman 
de Olivares) i naroda Gil Blasa, 
te onda jedan mali zdepasti pro¬ 
fesor koji je nespretniji od same 
nespretnosti. Inače, svijet bez du¬ 
bljih duševnih potreba; liberalci. 

Graz je zaseban grad, dosta 
intimnog njemačkog karaktera. 

Ženske su zaseban tip; svojim ne¬ 
vinim pogledima, spuštenim očima, blijedo ružičastom bojom sjećaju na 
viteško doba u Njemačkoj, na izraze Kriemhilde i Elisabette {Tannhauser). 
Pravi njemački tipovi. Dosta je ovdje penzionera. Idu po parku, pričaju, 
stanu, naslone se na štap i opet hodaju, hrane ptice itd. 


■ 



Graz - Schlossberg. U ovom je gradu 
Ivan započeo vojnu obuku. 


1 Ovdje započinje 7. bilježnica Dnevnika bi. Ivana Merza koja obuhvaća razdoblje od 7. III. 1916. do 
15. VII. 1916. 

Kritizira operetu punu glorifikacije bečke frivolnosti 

U kazalištu vidio VValzertraum. Pravi bečki komad; nosi sve dobre i 
zle osobine toga frivolnog grada. Kao opereta je zgodan; ima puno krasnih, 
strastvenih valcera i melodija koje čovjeka fasciniraju. Kao drama ne vri¬ 
jedi mnogo. Dosta frivolan komad. (...) Glorifikacija je bečke frivolnosti. 
Ljubav, ljubljenje, grljenje... s mnogim poetskim crtama. 

Graz, pet., 18. III. 1916. - (19 g. i 3 mj.) 
Opisuje vojnički život i ambijent u kojem se nalazi 

Mnogo bih imao pisati. Najviše bih morao oslikati milje u kojem ži¬ 
vim, a da ne razmišljam o svemu tome. Ne da sam zaboravio; jednostavno 
nemam vremena. U šest ustajem, iz stana jurim u kasarnu. Krasno je bilo 
danas jutarnje nebo, tako prozirno i načič¬ 
kano janjcima da se čovjek veseli skupa 
s pjevom ptica. Nastane vježba: Schutar- 
mlinie na razne načine: skupiti se, raširiti 
se, oluja i slično. Vježba nije naporna, a 
čovjeku olakšava posao što oficiri lijepo 
postupaju. Prije, kad smo vježbali cijelo 
vrijeme paradne vježbe pa nas uvijek gnja¬ 
vio neinteligentni desetar, bilo je ubitač¬ 
no. Taj čovjek zna svoje vojničke stvari, 
viče i galami na nas kano na djecu, a što 
je najzgodnije, prijeti s nekakvim Marsch- 
adjustierungima i raportima. Glupan, kao 
da nas to straši. Prije je uz to bio i neki 
zadrti Bošnjo koji htjede također biti tako 
energičan te je naglas vikao na njemačkom jeziku da su mu se svi smijali. 
No, inače je dobar čovjek, osobito zanimljiva je njegova karta Suljiću gdje 
nas pozdravlja i u kojoj se zrcali stil Bosanca s nekim nadri-inteligentnim 
osobinama kao velikim početnim slovima, dvotočkama itd. 

Imam raznih kolega. Upravo su egzemplari. Jedan je barun i morfi- 
nista, uvijek plače i pozlije mu kad čuje pucnjavu. Nesposoban je jedno¬ 
stavno za život. Trebala bi uza nj biti kakva dadilja. Vježbati nije mogao. O 
drugima ću nešto reći drugom prilikom. 

Predviđa odlazak na frontu i mogućnost smrti 

Valja misliti i na svoju dušu. Toliko je vježbe da čovjek ne dospije po¬ 
zabaviti se bilo kakvim duševnim radom. Od sutra ću bar nešto pokušati 
štogod pročitati i nastaviti kulturu svoje duše da se opet nastojim prenijeti 
u onaj lijepi svijet noći. Upravo mi je to sada još najpotrebnije. 



Ivan Merz u Grazu - 
prva slika iz vojske. 

Velika je vjerojatnost da ću i ja na frontu. Iskreno govoreći ja se smrti 
ne bojim, ta tamo gore je ono pravo carstvo. Samo se još nisam pomirio s 
tom mišlju da ću ja zaista onamo i nisam sebi svjestan da vodim krepostan 
život. Ta, otkada sam u vojsci, izgubio sam vezu s Onim te sam i prestao 
na sebi raditi. 

Sumnje u moralnu opravdanost sudjelovanja u ratu 

Nisam razmišljao što bih mogao na sebi popraviti i nisam si na čistu 
jesam li ja zaista u službi dobre stvari. Cesto sam si želio bol i muku i kada 
me je ova češće spopala, pitao sam se da li ona služi cilju. Naposljetku 
me spopada i pomisao jesam li se ja zaista trebao zakleti, drugim riječima 
svečano obećati da ću se boriti protiv onima koje gospoda u kancelarijama 
odrede. Ta, uvijek sam bio protiv rata; sve bih ljude najradije izgrlio i po¬ 
mirio između sebe, a sada da ih ubijam. Pa uzmimo slučaj, borimo se pro¬ 
tiv tirana; opet se nameće pitanje jesmo li mi ovdje na ovome svijetu po¬ 
stavljeni za sudije? Odgovorio bih: »Ne.« No, protiv toga se opet nameću 
fakta čudesa sv. Ivane Arške i ratovi Luja Svetoga što je jasan dokaz da je i 
Providnost dopustila da se materijalno borimo protiv ugnjetavatelja duše. 

Kolebanja i razmišljanja o ratu i miru, o »svetom« ratu 

Ovaj dokaz je jači i mogao bih se tješiti da je borba protiv Talijana s 
hrvatske strane kano neka vrsta svetoga rata. Doduše, Austrija je, kako 
Kralik veli, ein politisches Kunstmerk 2 , gdje je svaka narodnost slobodna 
(imala da bude!), svaka se opet žrtvuje za zajedničku misao. Time bi bili 
opravdani i naši bojevi protiv drugih naroda od kojih smo toliko toga do¬ 
broga i lijepoga naučili. Stari izraz o propasti Rimskoga Carstva opet se 
odigrava... Opet mi se naime nameće misao da bi svaka država trebala 
žrtvovati u korist mira nešto od svog individualiteta, a ne tražiti svoje. Mir 
bi trebao vladati, a u Apokalipsi piše da će rata uvijek biti?! No, zar mi da 
sudjelujemo u tome zlu? Još nisam na čistu; glavno mi je sada da se zadu¬ 
bim u sama sebe jer znam da sam tako slab, da ću poći i na frontu i junački 
se boriti, pa makar bio u principu protiv toga. 

Graz, 20. III. 1916. - (19 g. i 3 mj.) 

Bio u operi i slušao Trubadura 

Mnogo bih mogao pisati, no znam, sve bi bilo rastrgano kano što su mi i 
misli nesređene. Uz to sam od vježbe umoran. Dakle, jučer slušah Trubadura. 
Od sadržaja skoro ništa ne razumjeh, a što se glazbe tiče, to je opera puna 
lijepih, čarnih melodija ili je jedino pratnja riječima. Inače ništa osobita; nema 
one dramske radnje kao kod Verdija. Jamačno spada u početna djela. 


2 njem.: političko umjetničko djelo 

Crkva Mariatrost u Grazu 


otkri onaj svijet koji mi se je sada 
toliko udaljio. I sva ona mistika cr¬ 
kve, ono treptanje vječnog svjetla 
i bezbroj svijeća obuzima dušu, 
kano neki nadnaravni miris. Opis 
je nepotreban; svatko zna kako bli¬ 
zina Euharistije krijepi. Priroda je 
lijepa. 


U baroknoj crkvi Mariatrost 
preporučio se Čistoj Majci 

Bio sam i u Mariatrostu. Velika 
barokna crkva; iznutra sva iščičkana, 
puna baroknih zmijolikih stupova, 
sunčanih zraka i slomljenih linija. Ima 
na sebi nešto od zamršenosti misli i 
traženja; od one zamršenosti koja je 
tako jednostavna jer traži Neodređe¬ 
noga. Kad sam stupio unutra i pre¬ 
poručio se Čistoj Majci te vidio svi¬ 
jet koji moli i ustaje sa svojih klecala 
suznih očiju, kano da mi se ponovo 



Unutrašnjost crkve Mariatrost u 
Grazu u kojoj se Ivan molio 


Grubost čovjeka bez religije 

Meni je drago što sada barem nešto podnosim. U razmjeru to nije 
ništa; veliki tjelesni umor nakon kojeg izgladniš i kano top spavaš. Da, rado 
trpim; iako kod ove riječi strepim, bojim se da je prejaka. Trpi više moja 
majka, moj otac i ono milijuna sirotinje što bi podnijeli najteže muke za 
koricu kruha. A ja toga svega imam. 

No gledajući objektivno na ljude koji su uzrok tome napornome po¬ 
slu i svrhu koju hoće postići, prelazi mi preko lica sažalni smiješak. Hoće 
oni da radimo napeto pa nas neprestano gnjave, bez odmora i obzira, prije¬ 
teći kaznom i osornom vikom. Jadnici, ne znaju da se ništa ne da pošteno 
naučiti kada se pretjera. Tu logiku znade prosti seljak, no oficir ne; ta, 
dobro znam te ljude. Točno znam da nastoji imati neke tzv. principe: biti 
dobar kad se dobro radi, a silno strog kad posao ne ide. Upravo oficirski 
princip. Namjesto da s ljubavlju radi, da uvidi što je moguće, a što nije, 

trebao bi imati obzira da mi nismo dječurlija, nego ljudi koji možda više 
vrijedimo od njega. Da se je to njemu dogodilo u kadetskoj školi, prote¬ 
stirao bi potajno i galamio na svoga kapetana; nazivao bi ga raznim vojnim 
izrazima, a dotle je sam takav. Da, katkad je tako dobar, a katkad nas 
bezrazložno muči. Takav može biti samo čovjek bez religije. To osjećam u 
svakom momentu. 

Prikaz Chateaubriandova djela Abencerage 

Pročitao sam Chateaubriandovu Abencerage. (...) Djelo spada u prve 
pokušaje francuskog historijskog romana. Chateaubriandu je dosta lako 
uspjelo jer su spomenici iz maurskog doba još živi pa je morao samo naći 
intrigu koja će taj uskrsli svijet oživjeti. (...) 

(Slijedi kratak prikaz sadržaja koji za fabulu ima nesretnu ljubav 
kršćanke, potomkinje Cida, prema jednom Mauru, posljednjem potomku 
plemena Abenceragea.) 

Ljuba je pisao da ide u Sarajevo. Baš mi ga je žao. 

Graz, 23. III. 1916. - (19 g. i 3 mj.) 

Borba sa samim sobom, postajati praktičnim katolikom 

Sada kako sam se duševno malo snašao (započele su obje duševne 
borbe!), morat ću skoro u Wildon. Sam sam sa sobom nezadovoljan; vi¬ 
dim da sam za ovo kratko vrijeme vojske silno duševno pao. Jamačno to 
čini novi život u kojemu se nisam mogao pravo orijentirati. Naveo bih 
neznatne primjere. Gladan sam vječno i da ne jedem neprestano, tri puta 
se dnevno najedem. I čudno je. Tu je hrana s orasima, biskviti i ovakve 
stvari za razmaženu djecu. I uvijek osjećam da je to nekakva slabost volje 
podati se ovome sjetilnom užitku. Čovjek ne bi trebao uopće misliti na 
jelo, nego jesti ono što mu se donese. Tako sam doma radio. No, ovdje 
sam još u dvoumici: malo je hrane, a nije hranljiva. Organizam mi je kano 
otrovan; osjećam uvijek potrebu da uz običnu hranu pojedem nešto slat¬ 
ko. To je moguće jedna navika kao pušenje, morfium i slično. Gledat ću 
s vremenom da se od toga odučim. Judicaberis ex facta non ex scientia 3 , 
čini mi se, reče Kempenac. Moguće ovako prozaična stvar ne spada u 
dnevnik, no u mome sadašnjem životu igra ulogu. Kod mene se sada više 
ne radi o teoretskom kršćanstvu; već sam postao članom društva i moram 
postajati praktičnim katolikom, a taj se, čini mi se, najbolje očituje u ovim 
svakidašnjim sitnicama. 


3 Prijevod s latinskoga: Bit ćeš suđen po djelima, a ne po znanju. 


200 



Ponovno sumnje i dileme o ratu i ratovanju 

No, najgora je stvar svakako vojništvo. Krist je faktično rekao dajte 
Bogu što je Božje, a caru carevo, a uz to Mahnić 4 jasno govori da je ovo 
rat za pravdu i domovinu. Ja se ipak ovdje nisam snašao. Računam s fak¬ 
tima: ubiti čovjeka. Kada 
na to pomislim, ne mogu 
sebe prepoznati. Ta ja sam 
uvijek bio snovao o brat¬ 
stvu i ljubavi. Franulič mi 
reče da katolička moralka 
zahtijeva poslušnost caru i 
da je nama etička dužnost 
izvršavati vojne dužnosti. 

Meni je to veliki problem. 

Kada bi to uvijek bilo u 
historiji, ne bi se moguće 
cijela historija pomakla. 

Ta tko je stvarao i rušio 
države nego neposlušnost. Kada gospodar nešto zlo zapovjedi, držim da to 
sluga ne smije izvršiti. Time neću reći da ja služim zloj stvari, naslućujem 
pače veliku misiju ovome ratu, no ova mi nije sasvim jasna. A uz to velim 
da se je rat mogao izbjeći. 



Ivan na prvoj vojnoj obuci u Grazu, 
gornji red, drugi zdesna, s fesom na glavi. 


Graz, pon., 27. III. 1916. - (19 g. i 3 mj.) 
Samokritika svoga prosječnog duševnog stanja 

Tako čudno zvuči ime »Grete Teschner«. Kano da se u njemu krije 
smisao moga života, kano da u njegovim tajnim zvucima leži sakrivena 
»vječno-ženska« duša. 

Od dana do dana sve više padam; svakoga časa osjećam se slabim čo¬ 
vjekom, pače, što mi je najgorče to je da sam tzv. Durchschnittsmensch . 5 
Svakoga časa osjećam kako sam prožet plićinom svoje okoline; da nema 
skoro ništa što bi me izdizalo nad nju i pokazalo mi da sam individualitet, 
duševno neovisan od miljea. Već kad pišem dnevnik, izražavam često tu po¬ 
vršnost. Velim npr. taj je čovjek dosta promjenljive naravi, a uzrok mu je što 
nije sa seksualne strane (duševne također!) čist. Ma, ovako bi mogao svaki 
katoličić reći, a nevjerac će to samo na svoje primijeniti. Eto, kod prosuđi¬ 
vanja ljudi gledam na osobine karaktera kao svi oko mene, ne razmišljajući 
o svrsi čovjeka, o pitanju uopće što je čovjek, kako je vezana njegova duša 


4 Krčki biskup Antun MAHNIĆ (1850.-1920.), začetnik Hrvatskoga katoličkog pokreta kojemu je 
Merz pripadao. 

5 Prijevod s njemačkoga: prosječan čovjek. 

uz tijelo. Drugim riječima ne umijem zaroniti u dubinu. Suviše sam egoist; 
vezan uz svoje tijelo. Ljude prosuđujem kako sa mnom postupaju i nisu mi 
osobito dragi, ako me muče. Trebam se izdignuti nad vlastite boli i razmi¬ 
šljati čemu one vode i da li taj (desetar) koji zadaje boli radi etički. 

Osuđuje svoju površnost i želi Euharistiju 

Silno sam slab čovjek. »Sitne niti« su se u me rastrgale. Malo sam 
stupio u život i već sam se iznevjerio svojim načelima. Ta, na jelo dosta mi¬ 
slim i možda se i često prejedem. Onda, nisam najtočniji u svemu. Površan 
sam. No, što je najveća muka, ne nađoh ni jednom priliku da prisustvujem 
sv. Misi. Nonsens. Trebao sam žrtvovati i prilika bi se našla. O, upravo sada 
trebam duševne snage, trebam crpsti iz nepresahnjivog vrela Ljubavi, iz 
one svesilne moći Euharistije koja napunja dušu rasvjetom, koja je svjetlija 
od dana, koja je pretvara u duševno zadovoljstvo koje miruje u osjećanju 
nečeg nepoznatog, neizmjernog. Silno, svesilno htio bih opet tome Vrelu. 

Deus, adiuva me ] 6 


Graz, sri., 29. III. 1916. - (19 g. i 3 mj.) 

Oduševljen vjerom priprostih vojnika kojoj se divi i želi je zadobiti 

Oh, Bože, kako si velik. Pun sam sreće i veselja. Vidio sam takvu 
malenkost, a opet tako veliku stvar kao nijednu u svome životu. Doživio 

sam zaista dio historije; jasno sam osjetio 
kako je Providnost njezin vodič i kako je 
svaki rat u svojoj biti religiozni rat; tu se 
istom jasno kristalizira dobro i zlo. Sredina 
polako propada. Eto što vidjeh: u Annen- 
strasse veliki promet. Izlozi su rasvijetlje¬ 
ni, tramvaji lete na dvije strane, a ljudi, 
ponajviše vojska, šeće. Tu tiho, dostojan¬ 
stveno stoji barokna crkva Milosrdne bra¬ 
će. Troja velika vrata su zatvorena. A što 
je pred vratima? Pred vratima na stubama 
kleče dva vojnika i mole se... Oh, koja du¬ 
ševna veličina u jednostavnih ljudi. Još ima 
onoga dubokog religioznog zanosa srednje¬ 
ga vijeka, one kršćanske mistike svetaca 
(veliki Pio X.). I ti vojnici ne misleći na 
ostali nevjerni svijet koji trza ramenima i 
s prezirom na ustima to gleda, kleknu na 
živahnom mjestu pred crkvu i mole se u 

6 Prijevod s latinskoga: Bože, pomozi mi. 



Grazu pred kojom su klečali 
vojnici u molitvi. Na Ivana 
su ostavili duboki dojam. 

prisutnosti Euharistije. Bože, Bože, čuj vapaj slaboga čovjeka i daj mi onu 
silnu, bezobzirnu vjeru tih priprostih ljudi. 

Kad na cesti pozdravljam prolazeći pokraj crkve, dosta sam uznervo- 
žen poradi drugih. A kada sam htio otići u tu istu crkvu da se poklonim 
Euharistiji, nije mi došla ni pomisao da pred crkvu kleknem. Koliko je u 
meni još pokvarenosti i predrasuda ljudskih! Uvijek i zauvijek gledam da 
se popravim, a sve sam slabiji. Bože, molim te snage! Taj mali događaj je a 
thing ofbeauty is a joy for ever J Već sam bio desperatan misleći na pokva- 
renost sadašnje generacije te na tolike spolne bolesti. A kad tamo, stvara 
se druga, mistična vrsta ljudi koji će imati snage da se protiv toga bore. 

Pogled s visine na ljudsku sićušnost, treba ići u brda 

Kada bijah na Schlossbergu, učinilo mi se da sam Guliver. Čovjek 
odozgo ima osjećaj da su trokatnice sićušne kućice, a tramvaji gmižu kao 
igračke. Ljudi su čudni mravi. Kada bih stao nogom na kuću, svu bih ju 
razmrskao. Kako su sitni ti ljudi dolje i gledajući na njih odozgor čini se 
upravo smiješno pomišljajući da se oni između sebe biju, da jedan drugog 
zovu na odgovornost, da dižu nos itd. O, sićušni ljudski rode! 

U brda valja otići, tamo je život, tamo se istom čovjek oslobađa blata 
nizine. 


Slovenska Bistrica, čet. 6. IV. 1916. - (19. g. i 4. mj.) 
Bol mu omogućuje bolje shvatiti Kristovu žrtvu 

Ne mogu se također pravo ni ovdje sabrati. Oko mene se brblja i 
uče vojničke gluposti. Duševno je moje raspoloženje gore negoli u Grazu. 
Katkada me spopane bijes - pravedni bijes - na ljudsku glupost i razrušio 
bih sve. Ulovio bih zemlju za jedan kraj i hitio je u prazninu nek jezdi i 
neka se rasprsne. 

Doduše, katkada osjećam nekakvu zadovoljštinu, upravo sreću što 
nepravedno trpim; ta sličniji sam Kristu. Doduše, koja razlika. Jedino u 
ovoj duševnoj boli mogu si približno predstaviti Krista raspetoga: radi ni¬ 
čega, bez ikakvih interesa dati svoj život, dati se raspeti nepravedno za 
čovječanstvo! Bože - Kriste! 

I umjetnost treba učiti iz prirode 

Katkada, kad nisam suviše umoran, uživam u prirodi. Oh, kako je li¬ 
jepa! Trešnje cvjetaju; tako se krasno bijele. I dolazi mi misao koliko bismo 
mogli od nje učiti. Ta, umjetnost ne smije biti bez praktične vrijednosti. 
Trešnja hrani, a trešnja je u svim svojim stadijima razvijanja tako lijepa, 
zapravo divna. A tako i umjetnost. Mora imati i svoju svrhu kao što je 

7 Prijevod s engleskoga: Lijepa stvar je trajna radost. (Misao engleskoga pjesnika Johna Keatsa koja se 
Merzu posebno sviđala te je nekoliko puta navodi u Dnevniku.) 

užitak u ljepoti, skladu i drugome. Nadalje, može biti službenica religije u 
širokom smislu riječi. A l’art pour l’art 8 - sama priroda veli - jest glupost. 
Ta, što je u prirodi ujedno lijepo, a bez svrhe?! I obratno?! 



Slovenska Bistrica gdje je Ivan proveo četiri mjeseca na oficirskom tečaju. 


Kritika vojničkog ambijenta u kojem se nalazi 

Teško je objektivno opisati svoj život. Ujutro se ustaje u 5 s., vježba 
dopodne. U 14 s. opet nastaje ta umorna vježba do 16 s. Od 17 s. do 19 s. 
je škola; opet ona gnjavaža kao u akademiji. Lijepi svijet na zemlji 8 9 , a nimalo 
slobodna mišljenja i dubljega pogleda u život. Zgade mi se katkada moji ko¬ 
lege. Još se nisu probudili, već im je cigareta u ustima. Ovo pušenje kano da 
je karakteristično za naš vijek. Uvijek mora biti neki sjetilni užitak. 

Slovenska Bistrica, 14. IV. 1916. - (19. g. i 4. mj.) 
Upoznaje djela Vladimira Nazora preko prof. Ribarića 

Život je monoton. Učenje je gnjavaža. Veseli me što sam naišao na 
prof. Josipa Ribarića 10 , jednog seniora i dobrog prijatelja Nazora. Narav- 
ski, sav se razgovor vrti oko toga našeg velikog pjesnika. Pripovijeda mi o 
njegovom asketskom načinu života i o realnoj podlozi njegovih pjesama. 
Pjesni Ijuvene imaju realnu podlogu. Muž gospođe Brovetove je u vojsci. 
Ona je češće dolazila u Kastav na razgovor i to jednoj staroj učiteljici. Eto, 


8 Prijevod s francuskoga: umjetnost zbog umjetnosti (umjetnost koja je sama sebi svrha). 

9 Misli na rascvjetalu prirodu koja nije u skladu s njegovom trenutnom situacijom u vojsci. 

10 Josip RIBARIC, jezikoslovac (1880.-1954). Rođen u Vodicama (Istra), školovanje završio na 
Sušaku, a studij slavistike u Beču. Kao profesor jezika radi u Kastvu, Bujama i Poreču. Mobiliziran je 
u 1. svjetskomu ratu gdje susreće i Ivana Merza s kojim prijateljuje. Na književnom području surađuje 
s Vladimirom Nazorom. Napisao je studiju O istarskim dijalektima. Nakon 1. svjetskoga rata u 
izaslanstvu je države SHS kao ekspert za Istru i sudjeluje na Mirovnoj konferenciji u Parizu 1919. 
Nastavlja rad na kulturnom i književnom području. Nakon svršetka 2. svjetskog rata komunistička mu 
je vlast uskratila mirovinu. Godine 1948. odaziva se pozivu B. Milanovića te na sjemenišnoj gimnaziji 
u Pazinu predaje hrv. jezik. Vratio se 1950. u Zagreb gdje je sudjelovao u više projekata Instituta za 
jezik JAZU-a, među ostalim u izradbi Rječnika JAZU. Umro je u Zagrebu 1954. g. 

kako je bila inteligentnija gospođa - zanima se za botaniku, a inače zgod¬ 
na, - gledao bi Nazor potajice na nju. »Što mislite, taj asketa je jednom 
pozvao na ručak gospođu Brovetovu s tom gospodičnom«, reče Ribarič. 
A i inače su se šetali, no nikada sami. I to bijaše sve. Ona je otišla tamo 
valjda na Krk i oni se nikada neče vidjeti. (Sjeća ta ljubav na Werthera, pa 
i na Immensee .) Nevješto oko ne bi ništa opazilo; no Nazor je mnogo toga 
proživio. Plod toga su pjesme. Trebale bi se te pjesme analizirati pa imamo 
pred sobom Nazora. Osobito je lijepa pjesma gdje joj veli da se nikada 
neće sastati, no mislit će jedno na drugo. Ribarič misli da je ona mnogo du¬ 
blje proživjela tu ljubav. Običan čovjek bi se usrećio; no tragična je sudba 
pjesnika jer što je on viši od običnih ljudi i poput Moše 11 teži za običnom 
ljudskom srećom, ali u svojoj veličini i osamljenosti ostaje nesretan. 

S formalne strane na Ribarićev nagovor došao je Nazor do uvjerenja 
da se ritam mora slagati s naglaskom riječi. Takve su pjesme Intima. Mož¬ 
da je zato tako brzo pristao jer je i Pascoli u Italiji od te škole; a ovoga on 
osobito voli. Ta, Nazor je prije pjevao talijanski negoli hrvatski. 

Poema Kristalna šuma je činjenica. God. 1913. bilo je to u blizini 
Kastva. Sjevernjak je udario, sva voda se na drveću smrzla da je šuma bila 
poput stakla, prozirna, kristalna, blistajući se u duginim bojama. 

Slovenska Bistrica, nedj., 16. IV. 1916. - (19. g. i 4. mj.) 
Nakon posjeta crkvi pun je svjetla, oduševljenja i ljubavi 

Nakon dugog vremena bio sam u crkvi. Sjajno. Tako sam danas pun 
nekoga svjetla, pun oduševljenja i ljubavi. Onaj mistični život kano da se je 
trenom povratio. Mater Dolorosa, mater amabilis - kako je dobra! 

Proveo sam lijepo popodne s Ribarićem i poručnikom Kondićem. 
Sjedili smo u jednoj gostioni u Gornjoj Bistrici. U jednoj sobici sjedili su 
dobrovoljci i pjevali. Filia hospitalis, malo škakljiva djevojka zabavljala ih 
je. Nosili su je okolo i veselili se. Mi smo čitali Baudelairea. Ribariću su se 
neke usporedbe osobite svidjele. Bio je sav ushićen. No, on nam je najviše 
tumačio Pjesni Ijuvene, njihov postanak i značenje. Pričao je o Nazoro- 
voj ljubavi za glazbu. Poznaje Lohengrina, zbog Aide je jednom iz Graza 
otputovao u Beč, a Toscu zna skoro napamet. Kaže da pjesnik mora biti 
jednostavan kabinetski radnik koji mora učiti, misliti i kano kipar klesati 
na svojoj pjesmi. Tumačenje pjesama dat ću već drugom prilikom. 


11 Ovdje Merz ne misli na povijesnoga Mojsija nego na književni lik Mojsija (Moise) kako gaje prikazao 
pjesnik Vigny u svome djelu Moise. Merz o ovomu Vignyjevu djelu i liku Mojsija govori na početku 
svoga dnevnika 13. III. 1914., a ovdje pravi poveznicu na tu tematiku koju ondje obrađuje. 

Slovenska Bistrica, pon., 24. IV. 1916. - (19. g. i 4. mj.) 
Na Uskrs bio u crkvi i primio sv. Pričest 

Ovo je drugi Uskrs koji sam proveo u tuđini. Na Uskrsnu nedjelju, 
jučer, primio sam sv. Pričest i to mi je dalo snage i ulilo u dušu neizmjerno 
blago sreće. No nekoliko sati nakon toga kano da se javila neka grozna reak¬ 
cija. Iako u to nisam sumnjao, svejedno nisam osjećao veličinu toga misterija 
i jednom riječju čuvstvo groznoga duševnog nezadovoljstva zavladalo je u 
meni. Bit će zbog toga što sam grozno slab; abstinentia verapax invenitur 12 , 
čini mi se veli Kempenac, a i ja se u teoriji slažem s njim. No koja razlika 
između teorije i prakse. Slabo sam dijete; uvijek se brinem za hranu i gubim 
energiju. Morao bih po danu misliti pa makar bio umoran, gladan ili drugo. 
U noći valja spavati. A ja cijeli dan prospavam. Sve ide spavajući, bez energi¬ 
je, makinalno. Gledat ću da svoju volju osnažim, da ne radim kako mi nagon 
svjetuje, nego kako volja zapovijeda. Bože, pomozi! 

Prikaz i analiza Shakespeareova djela Rikard III. 

Pročitao sam Shakespeareova Rikarda III. U prvi mah djelo ne ostav¬ 
lja onako velik dojam kakvo zaista jest. No instinktivno sam već kod prvih 
riječi - i to sporednih - osjetio da se tu radi o velikim mislima. Ali nemam 
vremena upuštati se u detalje, valja mi naglasiti glavnu misao. 

Rikard III. je tip, karakter koji živi u društvu svih vjekova. Naravno, 
ovdje je on, kao uopće kod Shakespearea te u literaturi (Moliere), dove¬ 
den ad absurdum. Tjelesni je on kreten; grbav, šepav, jedna mu je ruka 
mrtva. Neman ljudska. Svatko ga se kloni, svi vide u njemu simbol zla. 
(...) Rikarda će uvijek biti. Koliko danas ima ljudi koje društvo poradi va¬ 
njštine ignorira. Često vidimo da su ti ljudi dosta opaki i mrzovoljni; često 
i nastoje da zdravim ljudima kojima zaviđaju nanesu štetu. (...) Duševno 
Rikard pobjeđuje kao i u Koriolanu. Njegov dobri praduh - grižnjom sa¬ 
vjesti - odnosi pobjedu. On je tjelesno stradao, ali ono vlastito priznanje o 
svojoj zloći pokazuje da je on mnogo veći i dublji čovjek od svoje okoline 
koja ga je samo po vanjštini osudila. 

(Slijedi prikaz sadržaja drame, analiza i kritika likova, posebice Ri¬ 
karda, te osvrt na kompoziciju drame uz mnoge citate na njemačkom.) 

Slovenska Bistrica, 10. V 1916. - (19 g. i 5 mj.) 
Kritizira nemoralno ponašanje nekih članova Domagoja 

Grozno: ne zato što tu tijelom robujem, nego što gledam kako u na¬ 
šim redovima vlada gad. Eto, Bogdan Babić je nemoralan, sjetilan, i Bog 
zna što. Pa uza nj mali Belančić u javnoj gostioni tapka po jednoj kelnerici. 
Eto, Babić se ne stidi kazati da je u Domagoju. Zaista grozno. Doduše, iako 

12 Prijevod s latinskoga: Po odricanju nalazi se pravi mir. 

su, kako bih rekao, po naslovu furtimaši 13 , gori su nego i naj slobodoumni¬ 
ji. Grozno i grozno. Istjerati ih treba svakako iz saveza; već zbog ugleda. 

Uslišane žarke molitve - majka se obratila 

Mnogo toga je prošlo u ovo zadnje vrijeme kroz moju glavu. Tu je ona 
borba protiv tijela, ono nastojanje da se umom dignem nad sve ovo i da se 
sjedinim s prirodom, pa s Bogom. Teška je borba koja vječno traje. Uz to 
bijahu ovdje roditelji pa sam se kroz nekoliko sati osjećao onim starim koji 
silno voli te ljude što me iznad svega vole. I vidio sam kako se Providnost 
za sve brine; kako sve ima svoj smisao, pače i moje vojništvo. Da toga nije 
bilo, ne vjerujem da bi se mama vratila Bogu i eto sad je učinila. Moja se 
je najvruća molitva ispunila. Pa i otac kaže kad je ovdje zašao u divotnu 
prirodu, spopalo ga je čuvstvo molitve. Još u njega ima one krive moderne 
logike, no i to će proći. Sve je dobro. 

Oduševljen Nazorom kao pjesnikom 

S Ribarićem čitam Nazora i sada se istom 
uživljavam u našu poeziju; dolazim sve više do 
uvjerenja kako je naš jezik divan samo kada 
dođe u dobre ruke. A takve su Nazorove. Da 
nam je Nazor dao samo svoj jezik sa svojim 
epitetima, učinio bi mnogo. No uz to se je di¬ 
gao na Planinu sanja iznad svakog strančarenja 
i dao nam je u svojim pjesmama svoj duboki 
duševni život. Drugom prilikom ću napisati o 
njemu studiju. 

Čežnja za sjedinjenjem s Bogom 

Bože, Bože, koliko te ljubim, koliko ti se 
zahvaljujem što mi sada napunjaš dušu čud¬ 
nom, punom slašću. Kako se moja duša diže, 
kako leti k tebi, htjela bi da nadčovječnom snagom razbije ova prsa i da 
ode gore, i da se s tobom vječno sjedini. 14 

Slovenska Bistrica, 15. V 1916. - (19 g. i 5 mj.) 
Marakoviću o Nazorovoj religioznosti 

Tih dana kad je Merz čitao i proučavao Nazora napisao je opširno i 
zanimljivo pismo svome profesoru dr. Marakoviču o Nazoru. Ovdje dono¬ 
simo samo onaj dio iz toga pisma koji se odnosi na Nazorovu religioznost 



Prof. Josip Ribarić 
upoznao je Ivana 
s djelima VI. Nazora 


13 Furtimaši - popularan, pučki naziv za mladiće koji su članovi katoličke organizacije. 

14 Istoga ovoga dana nakon dvanaest godina, 10. V 1928., Ivan Merz je završio svoj zemaljski život. 
Ispunilo se ono što je predosjećao i naslućivao: potpuno sjedinjenje s Bogom u vječnosti. 

dok će pismo u cijelosti biti objavljeno u posebnom svesku njegovih Sabra¬ 
nih djela zajedno s ostalom njegovom korespondencije. 

(...) Mene je sada zaokupio studij Nazora; a pošto znam koliko ga 
Vi cijenite i kako ćete se zanimati za svaku sitnicu iz njegova života, to ću 
Vam nešto malo o njemu ispripovijedati. No, ponajprije bih Vam htio reći, 
što je svratilo moju pozornost na nj. Dakle »ab ovo«! (...) 

(Slijedi opširan prikaz nastanka Nazorovih djela i njegova privatnog 
života što je doznao od Nazorova prijatelja prof. Ribarića.) 

Time završavam svoj kratki referat o Nazoru; kad ga budem cijeloga pro- 
studirao, poslat ću Vam već plodove toga; no uglavnom budi rečeno da sam 
po Novim pjesmama vidio, da je on mnogo toga stvorio za čim sam težio. 

Što se tiče njegove religije: tu je Nazor sličan Hugou. Silan optimist, 
duševni kontrast Kranjčeviću. U Na vrhu i u Novim pjesmama Nazor 
izriče svoju religiju. Za kršćansku etiku je dušom i tijelom, a silno štuje 
estetsku stranu kulta Madone koji toliko uljepšava život Hrvata. Zato mu 
se i osobito dopada jedna Pascolijeva pjesma, gdje je opisana svibanjska 
pobožnost... Vani zvone zvona »Ave Maria«, a ja Vas srdačno i prijateljski 
pozdravljam - Hans.« 

Slovenska Bistrica, 24. V 1916. - (19 g. i 5 mj.) 
Nastavlja nutarnju borbu, studira ljude oko sebe 

Praznina u duši. Ne dospijem razmišljati i udubiti se u se. Mnogo se 
toga oko mene zbiva pa mi je skoro jedini posao studirati ljude oko sebe i 
nastojim se svladati i dići nad ovaj milje. Katkada mi je teško, no osjećam 
kako se već dosta lako lišavam novaca i tih drugih stvari. 

Nazora dalje proučavam. Kada ga donekle svršim, opisat ću ovdje jedan 
dan s ljudima, njihove razgovore i geste. Tu se nalaze tipovi doba, u njima 
vidim budućnost cijelih naroda i čovječanstva. Suljić odlazi u Banju Luku i 
ne znam zašto mi je tako pri duši. Ta, tako me silno vuče u onaj milje korza, 
brice, čitaonice, Anki Jovićevoj i pobožnih Hrvatica punih predrasuda. 

Slovenska Bistrica, nedj., 4. VI. 1916. - (19 g. i 6 mj.) 
Divi se književnoj veličini pjesnika Nazora 

Malo sam se danas razvedrio čitajući Nazorove Istarske priče. Nisam 
znao da u Hrvata ima tako modernih i lijepih pripovijesti koje mogu u 
mnogom pogledu stupati usporedo s onima od Selme Lagerlofove. Fak¬ 
tično, Hrvati su slijepi; ne vide kakvu veliku kulturnu epohu proživljuju, 
kako imaju velikog pjesnika kao što je Nazor. Kada umre, istom onda će 
vidjeti da je bio velikan. 

Nije on pjesnik koji živi u gradu osamljen, koji poput Verlainea usli¬ 
jed kontrasta s društvom dolazi do tako dubokih čuvstava. Ne, on podsje- 

ča na Pindara i druge koji su izolirani od društva i žive na visini, gdje sebi 
stvaraju svoj svijet i iz visine promatraju prošlost i sadašnjost naroda, a 
utiru put budućnosti. Zato vidimo da postoji epska nota u njegovoj lirici; 
da to nisu opisi čuvstva jednog individua koji u društvu stvara, koji živi i 
ljubi poput ostalih ljudi, nego je to neki Homer, Mojsije, svećenik naroda 
koji nam u poeziji daje svoje dojmove o prirodi, svoju filozofiju o njoj te 
filozofiju svoga naroda. 

U prvoj je priči ogroman utjecaj Lagerlofove, poglavito njenog Mar- 
chenromana i njegove tehnike gdje se opisuje realni događaj kao u basni 
onim konvencionalnim bojama i gdje se realni život promatra kroz naivne 
oči djeteta, gdje igraju ulogu viteški pojmovi dobra i zla, a ne nijanse i 
rastrganosti karaktera. Eto, takva je ta stvar i uz to s onom historijskom 
pozadinom kao što je to učinila Lagerlofova u Gosti, davši nam historijsku 
i kulturnu pozadinu Wermlandije. A Nazor nama dade krasne opise Istre, 
s historijskom dobom kastavskih vitezova i creskih vlastela koji dolaze 
u prošnju na svojim galijama. Tu su krasni opisi šume i Kastva sa svojim 
dolinama i slavujima te opis kako neki »car planina« svira uz diple. Opisi 
mora i mjesečine sa svim nijansama, jedne noći a la VValpurgis jest nešto 
čega dosada nema u hrvatskoj literaturi. 

Duša mi se kvari. Sjetilnost me muči; one najbrutalnije misli me sva¬ 
ki čas spopadaju. 


Slovenska Bistrica, pon., 5. VI. 1916. - (19 g. i 6 mj.) 
Prikaz Nazorove pripovjetke Facol rakamani 

Nazorov roman? Djelo? Facol rakamani nije s tehničke strane bez 
prigovora. Jasno se vidi da ova pripovijest nije nastala iz dublje duševne 
potrebe kao što je Gosta, nego je pjesnik tako velik umjetnik da s lako¬ 
ćom imitira stil Selme Lagerlofove, boje Pjesme nad pjesmama, mistiku 
Strindberga i upotrebu minerala i bilinskog mirisa kao u Wildea. Prema 
tome se u ovoj noveli nalaze dva dosta nezgodno pomiješana elementa 
koja bi za se mogla dati dvije raznovrsne novele. (...) 

(Slijedi prepričavanje, analiza i komentar sadržaja ove pripovijetke.) 
Opis šume. To je nešto sasvim drugo, nego što je uradio prozaični 
Kozarac u svojoj Slavonskoj šumi. Tu živi svaka trava, svaki hrast, ma sve 
miriše i cvijeta. Onda je more sa svim svojim sinjim detaljima, u svim 
časovima, osobito za vrijeme mjesečine, najbolje opisano u hrvatskoj li¬ 
teraturi. Uz to i romantički detalji, iako je to zapravo Walpurgisnacht , 15 


15 Walpurgisnacht je noć između 30. travnja i 1. svibnja u kojoj se slavi dolazak proljeća i toplijega 
vremena. Ispunjena je veseljem, zabavom, glazbom i pjesmom. Posebno se slavi u Njemačkoj, ali i u 
okolnim zemljama. 

dovedeni su u sklad s hrvatskom tradicijom (snaše...). Ona ljubavna oči¬ 
tovanja, čežnja muža k ženi i obratno, isto kao u Pjesmi nad pjesmama 
zapravo je divotna imitacija te Salomonove knjige; samo što mi se čini da 
je prijelaz suviše napadan te suviše jasno upada u oči način na koji je to 
ljubavno očitovanje ugurano u djelo. 

Osobiti čar, kako već rekoh, podaje djelu ono naivno promatranje ži¬ 
vota kano u basni, ona usporedba dragulja i drugih konvencionalnih, no ka¬ 
rakterističnih izraza iz bajke (usta kao rubini i slično). Uskrišenje kulturne 
historije, doba kastavskog Kapetana, creskog Vlastelina i čobana Divljana 
na način basne, kao u Selme, lijepo je. Čovjeku se nameće zapravo želja 
da Nazor napiše neku Istrijadu, kao što je Gosta Wermlandijada, gdje će u 
formi tih Marchenerzahlungena iscrpsti sve strane istarskog života. 


Slovenska Bistrica, pon., 12. VI. 1916. - (19 g. i 6 mj.) 
Nastavlja prikaz Nazorovih pripovijesti i pjesama 

Stari Fran nije realistički ocrtan. Kao da Nazor zapravo ne zna pri¬ 
kazati ove ljude s kojima se dnevno susreće, nego one koje stvara njegova 
mašta. Može biti da je to ista podloga njegovom političkom uvjerenju: 
ne poznaje onu osobinu Srba (onu silnu volju) kao u Zidova (Chamber- 
lain!), nego od njih stvara zasebnu vrstu ljudi kakve bi želio i daje im istu 
ulogu kao Flrvatima. Moguće je da ima pravo, poput proroka koji s visine 
promatrajući sudbinu svojega naroda daje mu putokaz u budućnost. (...) 
Nazor se nije onako intenzivno uživio u historiju i evoluciju naroda kao u 
tijek prirode, u njen život, njenu glazbu i boje... 

U Nazorovim pjesmama prisutna evolucija prema kršćanstvu 

A uz to njegova Intima pokazuje jednu lijepu evoluciju kršćanstvu. 
Od onog Kiklopa, klasičnog užitka u vedrini i ljubavnom nagonu prirode, 
do onog misticizma u Glasu i mnogim drugim (pače već jako u Novim 
pjesmama ) možda je nehotičan prijelaz kršćanskoj etici. Ono što Grgeč 
veli u Hrvatskoj prosvjeti o fichteovcu Nazoru to je odviše površan sud. Ta 
i on znade kako čovječja duša, pa i najkatoličkijeg čovjeka, nije jednostav¬ 
na i primitivna. U njoj uvijek traje boj »svjetla i mraka« ( Pjesni Ijuvenej i 
mnogo je mučniji posao u svojoj duši braniti osvojeno kršćanstvo nego li se 
uspeti na taj vrh. Pa ako jednom pjesniku dođe neki šus - ta to se i nama 
često dogodi - pa se razveseli kad nađe u Reklamovoj Povijesti filozofije 
tekst o Fichteu koji veli da mi jedino postojimo, a ostalo je samo sjena, 
prikaza, varka - nije čudno da on to odmah obradi; ta, koliko je puta on to 
osjetio. Nazorova pjesma Moj svijet nije zaista njegov nazor o životu jer bi 
on sam sebi bio najvećim protuslovljem: 


210 


»Kad ću, kad ću jednom jak i dobar moći 
da međ ljude siđem iz te kule svoje?« 

Pa zašto bi on silazio kad jedino on postoji?! 

Poezija mora voditi prema općoj harmoniji 

Dosta o tome. Valja se malo pozabaviti sa životom jer je život više nego 
poezija. Do toga sam rezultata došao čitajući Chamberlainove Grundlagen 
desXlX. Jahrhundert. 16 Iako taj čovjek nije temeljit, dođe mu kakva ideja 
koja je nešto izvanrednoga. Veli da historiju predstavljaju osobnosti koje 
su posjedovale snagu da se iskopaju iz svoga miljea i njegovih predrasuda i 
da stvore jednu veću etiku. Pretjerano je svakako, no ova njihova herojska 
borba protiv tijela i krive etike vjekova i zakona osvojila je tisuće ljudi, dala 
je primjer vjekovima koji su također težili za jednim velikim i teškim du¬ 
ševnim životom što daje poeziju životu. Mi nećemo formalne poezije, one 
koja promatra krasote boja i sav sklad, nego ona mora proći kroz retortu 
jednoga velikog života koji će sve ovo znati dovesti u harmoniju i dovesti 
do one točke gdje se pita: »Što?«, »Odakle?«. 


Slovenska Bistrica, ut., 13. VI. 1916. - (19 g. i 6 mj.) 
Razmišljanja o životu 

Prekidam misli kada mi one navru... Nije nikakva šteta, toliko toga 
nova vidim i proživljujem da bi možda bilo i štetno zalaziti u filozofske 
spekulacije i zbog ovih razarati cijeli život. Možda je najzgodnije onda ne¬ 
što opisati kada se jedna stvar završi; kada novo ili staro duševno razdoblje 
opet započinje. Osjećam se slabim i uvjeren sam da u ovom promatranju 
života ima mnogo egoizma; no sada ću uznastojati sebi stvoriti sud o tim 
dojmovima života - jest velikog i lijepog života. 

Ljudska ljubav - simbol triju Božanskih osoba i Madone 

Problem žene me najviše zanima i kao da osjećam da se u tom pogle¬ 
du dobrano približujem Istini. Prije sam držao ljubav u duševnom smislu 
za jedinu težnju des Ewig-mannlichen zum Ewig-weiblichen. 17 Kao da je 
to nekakav simbol onoga međusobnog odnosa između Madone i Boga ili 
kako Pjesma nad pjesmama uspoređuje: odnos Jahve prema izabranom 
narodu. No kao da ovdje veliku ulogu igra jedna treća stvar - dijete Isus. 
Ovako bih to tumačio (doduše zadnji uzrok tome ne znam!): Stvoritelj 
stvorivši cijeli svijet, muško i žensko poradi duševna veza između oboje, 
izlučio je (loša je to riječ) jedan dio svoje Milosti i stvorio Madonu koja 
kao utjelovljena Milost jedino teži (mistička ruža molitve!) Izvoru. I kao 

16 Prijevod s njemačkoga: Temelji XIX. stoljeća. 

17 Prijevod s njemačkoga: vječno-muškog prema vječno-ženskom. 

što je iz težnje Istine k Ljubavi izišla Inspiracija (Duh Sveti) koji je i Lju¬ 
bav i Istina, sve jest u jednome, tako je iz tog odnosa Tvorca i Madone 
proizašla ona težnja za Trećim, djetetom. Ovo izgleda suviše rastrgano, no 
jedno jest: ovaj život je samo simbol onoga drugog. No i sam uviđam da je 
ova spekulacija suviše perverzna i da je potrebno skupiti više ideja ako si 
čovjek želi stvoriti jedan istiniti metafizički sistem. 


Slovenska Bistrica, sri., 14. VI. 1916. - (19 g. i 6 mj.) 
U čemu je svrha prave ljubavi 

U pogledu ljubavi evo što saznadoh od Rosettija: Kada je onomadne 
utekao na svojoj dvokolici u Maribor i došao k svojoj djevojci, proveo je ci¬ 
jeli dan do sljedećeg dana u 4 s. ujutro kod nje. Kiša je vani pljuštala, a oni 
su u njenoj sobi sjedili na poslu i spremali kovčeg. Ona, držeći veliku iglu 
u svojim malim ručicama, nastojala je probiti sukno, no nije joj uspjelo: 
on joj je morao uvijek pomoći. Kako mu je bilo zlo, to bi se katkad izvalio 
na pod i drijemao; zatim opet ustane i oni su se gledali dugo i dugo dok 
ona ne reče: »Htjela bih tvoje oči.« Kako se je on nagnuo, ispala mu je iz 
džepa umjetnička reprodukcija Kaulbachova djeteta. I pošto su oči obojih 
pale na ovo krasno dijete, rekoše oboje nesvjesno: »Ich mdchte ein Kind 
von dir haben ,« 18 

Tu nije bila nikakva pomisao nečega sjetilnoga, nego izražena jedna 
potpuno duševna težnja, jedan instinkt koji svu sjetilnost u braku postav¬ 
lja u neku višu kategoriju. Rezultat je ovaj: ideologija žene smjera ma¬ 
terinstvu u jednom isključivo duševnom pravcu. Ovaj materijalni dio je 
samo simbol onoga duševnog. Svi su pjesnici opjevali ljubav i skoro je svaki 
drugačije shvatio; jedan je kao Rodin (pjesnik u širem smislu riječi!) ovje¬ 
kovječio onu težnju muža k ženi i obratno; težnju koja je podloga ovome 
svijetu. Naravno da se ova težnja onda očituje u prisutnosti, u potezima 
i formama tijela. Držim da njegov Baiser 19 nije loš, kao što mi je Ljuba 
pisao, nego je tu prikazana samo ona duševna želja, a ne živinski egoizam. 
Jer zaista, platonska ljubav koja zazire od svake sjetilnosti i od onoga ne¬ 
svjesnog instinkta žene k materinstvu mora umrijeti. Istom onda če obična 
žena htjeti otkriti sebe kad nju muž shvati u tom pogledu. 

Do toga zaključka došao bi čovjek promatrajući Babićevu zaručnicu 
i Rosettijevu. Mnogo toga je na ovome pravo; no bit će da je barem Babić 
suviše zašao u svijet sjetilnosti. Uvijek se cmače, grli, ljubi i nateže; kaže 
da mu dođe želja da se s njom cio - duševno i tjelesno sjedini. I u nje je 
jamačno ova želja! Ne može dočekati brak da ovo postigne. Pitao sam ga 

18 Prijevod s njemačkoga: »Zelio(la) bih imati od tebe dijete.« 

19 Rodinova skulptura Poljubac 

bi li mogao uz nju izdržati nekoliko mjeseci, a da je ne takne, nastojeći 
samo da zaroni u dubinu njene duše, gledajući kako ona - žensko - sudi o 
ovome, na koji način osjeća lijepo i prosuđuje etiku današnjeg društva. O 
umjetnostima valja s njom govoriti jer je u žena tako fin estetski osjećaj da 
bismo u tom pogledu mogli od njih mnogo toga naučiti. 

Razlikovanje prave od krive ljubavi 

Eto, ja držim da je ovo ona prava ljubav uzimajući u obzir ono dušev¬ 
no svojstvo materinstva, da je žena inspiracija za umjetnika i radnika. Ona 
je kao neka mati njihovih djela. Ona je u sjetilnom pogledu samo simbol 
duševnog. Takva ljubav je moguća samo kod vrlo jakih ljudi - oboje! - ko¬ 
jima je uspjelo svladati tijelo - i samo za ovim težiti. To je za nas ideal; 
jer se u momentima kada smo sa ženom, kad joj gledam u one čudne oči, 
naše meso nastoji pobuniti. Zato i veli Sveto pismo da je prijateljstvo s 
lošim čovjekom bolje nego s dobrotvornom ženom. Uzrok nije u ženi, 
nego u nama. Time je i razumljivo kako su veliki pjesnici - Musset, Vigny, 
Baudelaire (pa i Nazor) došli do zaključka da je žena monstrum itd. Krivi¬ 
ca je to njihova koji su mislili na ljubav nekakvome »idolu », a dotle je to 
bila sasvim obična žena sa ženskim osobinama koja je od njih tražila da je 
razumiju, a ne obožavaju. A kad oni osjetiše u nje nešto protuslovno tome 
idolu, zapadoše u ekstrem. 

A što veli Nagel?! Poput njega raščlanjujem sebe; gledam si protu¬ 
mačiti ljubav, a kad bi me ova spopala, morala bi umrijeti jer ni ona ni ja 
nećemo imati one duševne snage da se bez ikakve sjetilnosti, poljubaca 
itd. otkrijemo jedno drugome. A sve ovo ću ja odbiti jer me odviše spaja 
sa životinjom i ljudstvom koje ovu težnju ujedinjenja tako gadno i brutalno 
izrabljuje čineći sebe samim životinjama. 

Promatra i komentira prijateljevu djevojku 

Babićeva » schdn Cldrchen« - kako je nazvah - pravo je djevojče a la 
Spitziveg, junakinja Eichendorffa, intimna poput Morickea, a čuvstvena 
kao Gretl iz Fausta. Prava Švabica. Pustopašna, leti, skače, igra se, kad je 
najbjesnija, smijala bi se, naoko bez logike, a uz to pravo ponosna žena koja 
bez vivisekcije ljubi, botaničarka; zanima se za sve što je lijepo. Kad je s 
nekim sama, rado zalazi u dublje razgovore. Tisuću puta vrjednija od svoga 
budućeg muža koji ne zna da cijeni njen ponos i njenu dobrotu. Doduše, 
kad je ona uza nj, oplemenjuje ga i držim da će ga nehotice dići iz dušev¬ 
nog blata u koje je zapao. Tome se i on nada. 

Snimak iz svakidašnjeg vojničkog života 

U vojsci: silne razmirice između Ceha i Nijemaca. Prvi su dosta ne¬ 
simpatični, nemoralni su, egoisti, ne daju nikome ništa. Ali u nacionalnom 
pogledu mi imponiraju. Nakon što su se bratili u pijanstvu s ruskim zaro¬ 
bljenicima, bez ikakva straha se tuže što im se je 28. regimenta uvrijedila, 
a jedan Horaček je tužio kapetana što mu je rekao da se je sam ranio. 
Kapetan mu morade dati satisfakciju, a kada je jednog drugog grdio, stao 
je taj prkosno odgovarati, ne bojeći se fronte ni drugoga. Čudna i velika je 
to nacionalna samosvijest koja se ni smrti ne straši. 

Pronašao se u Nazorovoj pjesmi 

Ova Nazorova pjesma kao da je u ovome času za me spjevana, a po¬ 
svećujem je ))Lieb-Clarchenw. 

Ona jaka, kobna, ne, ti bila nisi, 

Sto će dušu moju, ko iz praćke kamen, 

Zavitlat u tamu ii u sunčev plamen: 

Jedino me tugom nadojila ti si. 

Ne, ti nisi ona kojoj sv’jetli znamen 
Na mom nebu stoji, pa sve moje klisi 
Prema znaku što mi iznad glave visi: 

Svjetla, što ga čekam, bila si tek pramen. 

Jedino me tugom ti si nadojila. 

I taj bol, ko crni talas plodne sile, 

Prodr'o mi nije u najtanje žile. 

Svjetla, što ga čekam, tek si tračak bila; 

I taj tračak nije bio sjajan dosti, 

Da mi sja bar jednom stazom beskrajnosti. 

(Vladimir Nazor, Pred raskršćem, Pjesni Ijuvene 1915.) 

Slovenska Bistrica, 16. VI. 1916. - (19. g. i 6. mj.) 
Nutarnje borbe, Nazor i nastanak nekih njegovih djela 

To je najgore što ostajem na istom etičkom nivou, inače u mnogom 
pogledu padam. Vrlo je teško ugoditi društvu i Bogu u isto vrijeme; ovo 
posljednjih par dana sam više prospavao; nisam naime gledao... da gledao. 
Borba je teška i moramo ju tražiti. 

Ribarić je bio kod Nazora. Veli da je napisao romantički epos Utva 
zlatokrila što će se čitati mjesto Kohan i Vlaste. Uz to Snježanu - čini mi 
se Marchenspiel. No najviše se bavi prijevodom Pakla (Dante) i to u jam¬ 
bima, a na kraju daktil (svečano nešto za kor!). Bavi se mišlju da osnuje 
literarni list poput Marconija u Firenzi koji će okupiti sve sile bez razlike 
nazora o svijetu. Mislim da je to zgodno jer zaista Hrvatska prosvjeta i 
estetski dio Luči (zapravo isto!) suviše zalaze u strančarska pitanja (starče- 

vićanci, nacionalisti) i primaju samo proizvode katolika, umjesto da okupe 
sve stvari koje su dobre - pa makar i od panteista; jer nema čovjeka koji u 
mnogome nesvjesno ne misli katolički. 

Slovenska Bistrica, 17. VI. 1916. - (19. g. i 6. mj.) 
Opis divne prirode koja mu pomaže nutarnjem sabranju 

Istom danas mogoh uočiti gdje sam. Štajersko selo u zelenoj uvali. S 
istoka i zapada visoka brda puna vinograda, sa sjevera brežuljci koji se gube 
u daljini. S crkvama je načičkana cijela priroda. Danas sam na par časaka 
izišao van za vrijeme Pozdravljenja u polje. U prirodi je bila tišina, samo 
su stričci zrikali, a kat¬ 
kada žabe tulile iz du¬ 
bine blata kao uz frule. 

Oblaci razvučeni dosta 
sivi, na zapadu prelaze¬ 
ći u žućkastu boju. Na 
sjeveru se je iz otvora 
na oblaku razabrala vo¬ 
dena crvena boja. Nje¬ 
mačka i slovenska crkva 
kao da stajahu sebi na¬ 
suprot, s lijeva su se iz 
zelenja mjestimice po¬ 
kazivali zidovi, a s desna se je mogla jasno vidjeti moderna zgrada - Spar- 
kasse i sudnica. Dalje gore strše dva tornja Josipove crkve. 

I kako sam tu sam tumarao želeći se u duši sabrati, shvatiti ovu tišinu, 
te boje i to nepoznato, zazvoni najprije Angelus sa slovenske, a onda za¬ 
poče i zvonjava s ostalih crkava i kano da me trgnu. U duši sam malo prije 
tražio taj duševni svijet i kao da je sve prije bilo nekakva pozornica i sada 
istom osjetih da je to sve zbilja i da je taj nevidljivi svijet zbiljan. 



Štajersko selo 


Slovenska Bistrica, ut., 27. VI. 1916. - (19. g. i 6. mj.) 
Uspoređuje norveške i hrvatske pisce 

Pjesni Ijuvene sam prostudirao i o njima napisao svoje misli. Pročitao 
sam Mass fiir Mass te Bjornsonov Das neue System. Nešto ću reći o po¬ 
sljednjem. Može se ustvrditi da je jedna umjetnina dobrano plod miljea u 
kojemu je nastala. Kod jednoga djela to se jasnije opaža, kod internacio¬ 
nalnih manje (Corotl). No Tainova teorija ne da se zanijekati. U Norveškoj 
se ne bi mogao roditi Kumičić, kao ni Bjornson u Hrvatskoj. Obojica su 
sinovi raznih naroda koji proživljuju zaseban život. U Hrvatskoj je borba 

političkih stranaka na dnevnom redu: trzaji podjarmljenog naroda. U Nor¬ 
veškoj je narod slobodan, tu su mnogo »modernije« borbe. Kod njih se ta¬ 
kođer narod dijeli u stranke, no to su neke socijalno-tehničke grupe. Ibse- 
nu je uspjelo postati pjesnikom cijeloga kulturnog svijeta; njega zanimaju 
sveopći kulturni problemi. No ovaj norveški kolorit se ne da zanijekati. Tu 
su kao couleur locale razni vođe stranaka itd. Ibsenove drame imaju kul¬ 
turnu vrijednost za studij narodnih borbi pojedinih godina, njegovi tipovi 
Norvežani su reprezentanti Europe; dapače i one psihopatološke pojave 
(Peer Gyntl) jesu sveopće pojave i ujedno norveške. 

Bjornson je provincijalac spram Ibsena. Kod Ibsena je tragedija vječ¬ 
na Europa, kod Bjornsona vremenite pojave i sukobi u inženjerskim nor¬ 
veškim krugovima. Zajedničko je obojci plitkost. Bjornsonov Das neue 
System bit će da je njegovo mladenačko djelo; sam Bjornson nije od onako 
duboke socijalne etike kao što su Slaveni. Veliko i najveće na njemu, što 
ga silno izdiže nad Ibsena, jest njegov optimizam, onaj specifični nordijski 
karakteristikum. (...) 

(U nastavku slijedi sažetak djela Das neue System, kritička analiza 
i prikaz likova ). 


Slovenska Bistrica, 30. VI. 1916. - (19. g. i 6. mj.) 
Vrijednost knjige De imitatione Christi - Nasljeduj Krista 
Najbolja knjiga za život jest De imitatione 20 : 

»Onima koji se s tobom ne slažu popusti zbog tvoga i njihova mira. 
To drži za veliku mudrost ako nemaš vlastite mudrosti. Gdje je spremna 
poslušnost, ondje je radosna savjest. Gdje je poniznost, ondje je mudrost. 
Gdje je mir i sloga, ondje je Bog i sva dobra. Gdje je svađa i razdor, ondje 
je vrag i sva zla.« 


Slovenska Bistrica, sub., 1. VII. 1916. - (19. g. i 7. mj.) 
Prikaz djela L’Intrus i Les Aveugles M. Maeterlincka 

Zaseban način pisanja, prava reakcija naturalizma. Obrađuje psihu i 
to tehnikom koja ovdje nije naturalistička, stručna kao u Dostojevskog, 
nego upravo obratno: tu je prikaz neodređenog, tajanstvenog. Nova ro¬ 
mantika, nov idealizam, simbolika. U to kolo spadaju Huysmans, Mae- 
terlinck i Verlaine. Doduše bojim se da je ova simbolika samo momen- 


20 Citat koji slijedi iz knjige Nasljeduj Krista - De imitatione Christi Tome Kempenca (1. knj. ; pogl. 
9, dodatak Considerationes) Merz je u Dnevniku donio na latinskom jeziku. Ovdje smo donijeli 
prijevod. Od 13. st. kada je knjižica Nasljeduj Krista napisana, bila je najčitanija duhovna knjiga 
nakon Svetoga pisma sve do 20. stoljeća. 

talna; pjesnik u svom stanju slijepca - čovjeka koji samo duševno gleda, 
a materijalni svijet za nj ne egzistira, opisuje one tamne momente duše, 
ono tajanstveno o smrti koju mi ne znamo, a opet čiju blizinu na svemu 
osječamo. Ovaj štimung neodređenosti uspio je krasno prikazati svojom 
simboličkom tehnikom... Kod ovih drama - kao u jednoj slici - nailazimo 
na klasičnu tišinu, mirnoću i na jedinstvo mjesta. Tu nema velikih strasti, 
nego se sve zbiva mirno, tajanstveno, kao što je i priroda tajanstvena. Sve 
izlazi u vizionarskom svjetlu jer pjesnika ne interesira ovaj svijet što prola¬ 
zi, nego on živi samo za onaj. Ostavlja dojam kakvog slijepca u kojega vrije¬ 
me ne igra ulogu pa nesmetan vanjskim događajima može vidjeti i ono što 
mi obični ne vidimo, nego o čemu imamo samo tamne, nejasne predodž¬ 
be. Maeterlinck je moderan u LIntrusu jer obrađuje temu svih vjekova: 
smrt žene. »Naposljetku dijete koje je uvijek bilo tiho, zaplaka - svjetlo se 
utrne, a mjesečev trag uđe u sobu. Lišće vani pada. Mrtva je.« Simbolika 
je i u prirodi. Kao da sve prati ovu posmrtnu pjesmu, ovaj događaj smrti 
nije tako pust proces kao u naturalista, nego ga prati hiljadu tajnih glasova 
izvan nas i u nama. (...) 

(Slijede opširni i dojmljivi izvatci iz djela, koje Merz navodi, a koji¬ 
ma pisac ilustrira dolazak smrti i reakcije nazočnih.) 

Les Aveugles 21 su slični ovome djelu. I tu igraju glavnu ulogu nema- 
terijalisti, ljudi koji i ne rade, neki dapače i ne čuju. Kontrast naturaliz- 
mu koji sve oslanja na sjetila, gledanje, slušanje, imitiranje i znanstvenost. 
Toga tu nema, nego ulogu igraju samo instinkt i psiha, sjetilnost ništa. I 
ovo je djelo prožeto onim klasičnim mirom - za nas moderne buntovnike 
melem - i klasičnom jednostavnošću. I ovdje se isto prikazuje samo dušev¬ 
ni razvitak, dok osobe ostaju na svom mjestu samo prikovane. 

U djelu Zločin P. Bourget donosi novost 

Najveći utjecaj na ovo djelo imao je Turgenjev. Vidimo jednoga tipa 
s društvom sedamdesetih godina 19. vijeka, jednoga skeptika koji traži 
istinu i studira medicinu samo da dođe do nečega pozitivnog. Utjecaj je 
još u tehnici svršetka: nakon mnogo i mnogo godina on se sastaje sa svojim 
bivšim prijateljem s kojim je tako često filozofirao, redovnikom Saint-Ro- 
bertom itd... Bourget je među prvim zastupnicima nove epohe. Zar nije 
to nešto nečuveno da se dijete devetnaestog stoljeća usudi karakterističnu 
riječ »Ne znam...« pretvoriti u »Evo«, i pokazati put! Da, on je prvi meni 
poznati romansijer koji je uveo u roman Erlosungs- ideju 22 i pokazao put... 
Vidimo pače da i sam Bourget još nema one duboke vjere svoga glavnog 
junaka, da ona, iako je on uvjeren o istinitost katolicizma u nj još nije pot- 

21 Les Aveugles (franc.) - Slijepci 

22 Prijevod s njemačkoga: Ideja otkupljenja 

puno ušla... Još mu izlaze na usta riječi moderna čitatelja koji je u dilemi: 
»Nikad nisam znao je li među ljudima moga vremena bio i onaj kojega sam 
najviše žalio ili kojemu sam najviše zavidio.« 

Ovo djelo obrađuje najmoderniju temu koja će možda u kasnijim vje¬ 
kovima biti karakteristika književnosti 19. vijeka: problem skeptika (Wilde, 
Hamsun, Turgenjev itd.), čovjeka koji traži nešto pozitivno. Svi su pjesnici 
do Bourgeta ostavili ovo pitanje neriješeno, Bourget je prvi našao put. 


Slovenska Bistrica, 5. VII. 1916. - (19. g. i 7. mj.) 
Razna duševna stanja, sjećanje na Gretu 

Nisam Te zaboravio, Gretchen. Ti si mrtva, a ja te se još malo sjećam. 
Ne bih više znao opetovati Tvoje riječi, no znam kakva si. U meni se je Tvoja 
duša iskristalizirala, postala si mojim idolom koji više volim nego li ijednu 
djevojku. Totes Gretchen, schlafe ruhig. Vielleicht auf IViedersehen . 23 

Bol, bol, bol me obuze ljut i crn... 

Ne mogu toliko misliti, vrućina, umor, nervoza, buka, sve ubija čo¬ 
vjeka. Valja još učiti tih vojnih stvari. Bome, neću badava puniti i trošiti 
ćelije mozga u te svrhe. Da nema roditelja koje toliko volim, znao bih biti 
gospodarom situacije. 


Slovenska Bistrica, 6. VII. 1916. - (19. g. i 7. mj.) 
Završetak prikaza Maeterlinckovih Les Aveugles 

Djelo nema onakve duboke vrijednosti, nije onakva dramska radnja 
kao u L’Intrusa. U prvom imamo pred očima moderno-antiknu dramu koja 
prikazuje simboliku smrti, a ne zalazi u sam problem. Ovdje je to slično. 
Samo što je ovdje radnja još eteričnija: to više uopće nije drama nego jedna 
dramska slika. Obljubljeni motiv slijepca u kojega je tamna strana duše ra¬ 
zvijena: instinkt i ono drugo koje ne zna za vrijeme. Ljepota djela sastoji se 
u ovom neizvjesnom, neodređenom, u toj simbolici prirode koja je kao kod 
romantika u harmoniji s neizvjesnošću duše. Ja bih Maeterlincka najradije 
nazvao le grand indecis 24 . (...) 

(Slijedi kratak prikaz sadržaja djela, usporedba s drugim piscima, za¬ 
vršna analiza njegovih likova i ocjena djela.) 

Tragična Gretina sudbina u pjesmi 

Pjesma koja slijedi ima izvorni naslov Madchen von Kola, du schlafst. 
To je jedna od triju pjesama Darthulas Grabgesang (1861.) iz glazbenog 


23 Prijevod s njemačkog: Mrtva Gretice, spavaj mirno. Možda do skorog viđenja. 

24 Prijevod s francuskoga: veliki neodlučnik. 

djela Johannesa Brahmsa op. 42,3 skladanog na tekst Ossiana iz Škotske. 
Merz je u toj pjesmi našao odjek svoga duševnog raspoloženja u odnosu na 
Gretinu smrt te je izmijenio naslov i stavio prigodni An Gretchen. Pjesma 
se veoma lijepo primjenjuje na tragičnu Gretinu sudbinu. Pjesmu je Merz 
donio na njemačkom, a ovdje je donosimo u hrvatskom prijevodu. 25 


Greti! 

Djevojko iz Kole, ti spavaš! 

Oko tebe šute plave rijeke Selmasa! 

One tuguju za tobom, posljednjom granom 
sa Thurthilova stabla! 

Kad ćeš se opet pojaviti u svojoj ljepoti? 
Najljepša među djevojkama iz Erina! 

Snivaš u grobu dugi san, 
tvoja je zora daleko! 

Nikad, o nikad više sunce doći neće 

kao budilac na tvome počivalištu: »Probudi se! 

Probudi se, Darthula! 

Proljeće je tu! 

Povjetarci šušte, 

Na zelenim brežuljcima, umiljata djevojko, 
cvijeće se ljulja! 

U lugu niču pupoljci lišća!« 

Zauvijek, zauvijek, odstupi sad, Sunce, 

Od djevojke iz Kole, ona spava. 

Nikada se ona u svojoj ljepoti pojaviti neće 
Nikada više njen ljupki hod vidjeti nećeš. 


Slovenska Bistrica, sub., 15. VII. 1916. - (19. g. i 7. mj.) 
O dobru i zlu i postojanju Boga u romanu Le crime 

Oficirski ispit je ovih dana pa zato uvijek prekidam. 

U Bourgetovu Le crime (Zločin ) opaža se silan utjecaj Turgenjeva, a 
osobito slikanje onoga tipa iz francuskog društva sedamdesetih godina. 
Ovo je i najinteresantnije u samom djelu: to je samo okvir (triptihon). 
Glavna radnja je iz obična života velegradskog proletarijata. Djelo kao ta¬ 
kvo je bez tendencije, no ipak ona moralna teza izlazi na javu: život istom 
dokazuje čovjeku egzistenciju Boga. (...) Dakle kakav je ovaj moderni tip 
koji je nama toliko sličan, koji govori ono što smo mi u sebi proživjeli? 
Dijete svoga doba: skeptik i traži sigurnosti. (...) Jest, lako je bilo tada (u 
doba Renana i Tainea) filozofirati kada je Francuska bila velika i snažna; no 
sada nakon ovoga poraza ta filozofija baca čovjeka u fatalizam i očaj. Sve je 


25 Na hrvatski preveo prof. dr. Ivan Macan, SJ. 

posljedica, a niotkud pomoći. I opet je u tako rastrovanoj mladeži težnja 
za radom, želja spasiti narod. (...) 

Kao što postoji u životu naroda taj spor između filozofije i običnog 
pučkog morala, tako taj postoji i u duševnom životu jednoga čovjeka. Mo¬ 
gao je glavni junak, mladi medicinar Eugene Corbieres, sebi razbijati glavu 
u dobru i zlu: da li je ono zaista dobro što je dobro ili je to samo predrasu¬ 
da, odgoj, milje itd. Nije još vidio života. No već sada je osjetio ono protu¬ 
slovlje u sebi: sumnja u dobro i zlo, u te pojmove, a opet osjeća potrebu da 
nešto stvori i da pomogne narodu. Ne zna što je dobro, a osjeća potrebu da 
dobro čini. A što je bilo istom onda kad je osjetio u duši da zlo mora biti 
kažnjeno, a dobro nagrađeno. Uviđa, da nema Boga, ne bi mogao više spa¬ 
siti čovjeka koji je zbog njega stradao, a opet osjeća da je to nonsens, da on 
toga čovjeka mora moći spasiti. »No ako ima Boga, ako ljudske djelatnosti 
imaju i neki drugi horizont osim zemaljskoga, onda bih mogao poraditi za 
spas duše toga nesretnika .« 26 

Slovenska Bistrica, pon., 17. VII. 1916. - (19. g. i 7 mj.) 27 

Nastavak analize Bourgetova djela Le crime. Obrađuje motiv iz socijal¬ 
noga života, donosi njegov kratak sadržaj i prikazuje tipove glavnih junaka. 

Slovenska Bistrica, sri., 19. VII. 1916. - (19. g. i 7 mj.) 
Analiza duševnoga stanja, osjećaj nesavršenosti 

Tišina nijema... Tako sam i ja sada miran. Sve bih se dugo i dugo 
molio s boli u duši samo da mi Onaj gore iz srca iščupa sve što me veže 
s vremenitošću; sav onaj brutalni egoizam koji uvijek na sebe misli. Oh, 
siromašni su ljudi koji ne mogu biti osamljeni. U vrtlogu života prilijepi se 
ono blato da čovjek neopazice počne živjeti u tom vremenitom. 

Teško je biti bogat; tu je nužnost dati drugome sve, ne samo to, nego 
se moramo veseliti kada nekome nešto dajemo, pa makar onaj bio i bezo¬ 
brazan... deberes te subicere omnibus , 28 

A onda ja dadnem, a u dubini je još onaj egoizam koji žali, koji se ljuti 
na onoga što je iskao itd. Zaista grozno. Cijela duševna zgrada se ruši, pada 
i praši... 

Da, život je više nego li umjetnost, književnost; on je za nas ljude 
jedina veličina, izvor svega. 

Kako sam sretan kad uzmognem isplivati iz tih svagdašnjih križića pa 
uživati u mislima na ovo divotno uređenje makrokozma i mikrokozma. 


26 Ovdje završava 7. bilježnica Dnevnika Ivana Merza koja obuhvaća razdoblje od 7. III. 1916. do 
15. VII. 1916. 

27 Ovdje započinje 8. bilježnica Dnevnika Ivana Merza koja obuhvaća razdoblje od 17. VII. do 
28. XII. 1916. 

28 Lat.: misao iz Nasljeduj Krista: moraš se podložiti svima. 

Tu zemlja kano da visi u zraku, u silnoj udaljenosti su oni gordi svjetovi; 
sve živi i vrije. Pa onda su tu oni sitni ljudi što rade (sada žanju i snopove 
vežu), a uz to skakavci se po poljima natječu. 

Onda je tu ljubav; mladić se okreće za djevojkom, a ona se pretvara kano 
da ne gleda. Sve se miče, živi, vrije - svuda je život; a ja u ovoj ljetnoj prirodi, 
punoj plodova kano kakav stari filistar 
ljutim se na one koji zatraže koju kru¬ 
nu ili galame u obijesti. 

Oh, Bože, Bože, iščupaj sve to 
iz mene pa stvori od mene čovjeka, 
a ne žabu koja uvijek gmiže u ovo¬ 
me blatu. 

Čežnja za Euharistijom 

Kad pomislim da je ovaj život 
samo sjena, jedna realna hipoteza, i 
ništa više, to se sebi najviše čudim. 

Kad navečer legnem pa se zadubim 
u ono sivo, tamno, pa mi se učini da 
uopće ništa u meni nema, pa sve više 
i više u ono ronim i svukuda tražim. 

I ništa ne mogu naći. Sve je neodre¬ 
đeno, a sam ne znam, bez ikakve misli tu je ona silna želja za kruhom, za 
onom malom Hostijom. Ništa ne znam tada, sav razum spava, a moja bi usta 
i sva moja unutarnjost htjela bi Hostiju da se s njom spoji. Zaista, ne mogu 
osjetiti svu veličinu toga. Instinkt je tu. 

Treba se pripremiti za vječnost 

Kako sada mnogo učim, promatram se u svim fazama. Skoro će meni 
ispit 29 , no uvijek vidim kako sam daleko od savršenosti. Uvijek nastojim 
biti gospodarom situacije oko sebe; želim upoznavati ljude i gledati nji¬ 
hove čine, kao da se to mene ne tiče, a katkada se u me ušulja neki mali 
strah, strah pred ispitom. Koja li slabost kad pomislim kolike su generacije 
umrle, a da se za njih ne zna; a mene prođe jeza. 

Blato, gadno blato visi još na meni. Trebat ću još dugo posla dok ga ope¬ 
rem. Ta zašto sam takav?! Kad pomislim da će i smrt doći i ovo tijelo strunu- 
ti, a ono što ćutim besvjesno, ono tamno duševno koje jedva osjećam postat 
će ogromno veliko, puno svjetla i perspektive, te zapremati cijeli prostor. 



Ivan (prvi zdesna) s kolegama na 
oficirskom tečaju u Slov. Bistrici 


29 Ovdje misli na onaj konačni ispit u času smrti. 

Slovenska Bistrica, nedj., 23. VII. 1916. - (19. g. i 7 mj.) 
Osuđuje nehumani postupak prema zarobljeniku 

Imam službu u Stationswache (stražarnica)... Unutra u sobici otraga 
visi jedan Rus, velika okrugla lica i malih žutih brkova. Plave su mu oči. Veli 
da u Rusiji takve kazne nema. Bože moj, grozno. »Civilizirana« Europa je još 
nekulturnija nego što su bili prijašnji vjekovi. I tu se govori o slobodi duha, o 
individualitetu moderna čovjeka, a dotle je ovaj gore skučeniji nego li prije. 

Zašto se toliko predbacuje katolicizmu da podjarmljuje individua¬ 
litet, da nameće dogme koje se moraju vjerovati? I opet taj katolicizam 
poštuje onoga koji to ne čini, razumije muku čovjeka koji cijeloga svog 
života traži, a ta moderna Europa tiranizira duh, podjarmljuje ga i zapovi¬ 
jeda; kad se duh ovome samo malo opre već visi ili kako Dienstreglement 
(pravilnik službe), apologetika toga sistema, svaku rječicu završava s nst 
niederzumachen« 30 . Mnogo ljudi trpe. Čovjek koji zna gledati u veličan- 
stvenost noćnog neba, svemira, da razumije tok historije, radi ničega se 
taj dobri čovjek veže jer hoće biti slobodan. Grozno je zapao kulturni, 
moderni svijet; kao da se već približava kraj. 

Filozofsko-religiozna kritika Bourgetova djela Le crime 

Mislim da Le crime (Zločin ) ne spada u najbolja Bourgetova djela. (...) 
No, ima još jedna druga osobina koja pokazuje da ovo djelo nije vrhunac 
umijeća. Turgenjev je u svom Plemićkom gnijezdu te Očima i djeci znao 
sugerirati sva svoja čuvstva i svoj filozofski zaključak. Bourgetu to nije tako 
sjajno uspjelo. Nije umio prikazati onu veličinu sukoba između filozofije i 
života, nije umio iz onog grandioznog vrtloga života iskristalizirati onaj bla¬ 
gi svijet religije koji je uvijek jedan te isti, koji izdiže nada sve i jedini on 
rješava faustovski problem »Zašto, Kako?« te daje čovjeku ono jedino što 
nama modernim ljudima nedostaje: zadovoljstvo. Bourget je pravo izveo 
logički zaključak; velim izveo, a trebao ga je prikazati. Namjesto da ispriča 
do kakvog je zaključka došao glavni junak Corbiere, trebao je prikazati one 
duševne trzavice zbog borbe filozofije i morala te se je napokon morao sam 
od sebe iskristalizirati zaključak. Doduše, oni koji imaju u sebi bar nešto 
toga religioznog života, zaključak je naravan; no ne znam da li jedan moderni 
čitatelj koji boluje bolešću Corbieresa, sam pri kraju djela dolazi do pravog 
rezultata. Držim da na kraju radnje njemu zapne mišljenje, ona ljudska riječ 
»ne znam« navire mu na usta. To ne bi smjelo tako biti; vates - pjesnik, koji 
na poseban način gleda u život, mora - vidjevši ono što mi obični ljudi ne 
vidimo - naći onu tendenciju koja leži u životu i u svemu što postoji znati 
dovesti najmanje kao i najveće uvijek k istom Vrelu. (...) 


30 Prijevod s njemačkog: treba uništiti. 

Sada, kako sam neke stvari opet pročitao, osobito onaj teški plač majke 
i sina kad se je sve otkrilo, uviđam da sam bio malo preoštar. Bourget je raz¬ 
mjerno dosta snažno naslikao ovu nesalomivu silu života; pri kraju se svejedno 
dolazi do zaključka da izlaz mora biti, a taj je Corbieres našao u religiji. (...) 

Bliskost Bourgeta hrvatskom čitatelju, razlika psihe Hrvata i Srba 

Uza sve svoje slabosti, Bourget je nama osobito mio jer zna otkriti 
naše tajne zakutke poezije i slika prilike koje upravo odgovaraju današ¬ 
njem kulturnom razvoju Hrvata. Koga od nas nisu mučile misli Eugenove, 
tko nije osjetio u sebi ono protuslovlje između razuma i čuvstva. Bourget 
je krasno znao prikazati one večeri mladenačkog oduševljenja kad se kod 
mjesečine ili uz treptaj zvijezda raspravlja o Bogu, moralu naroda, o boli i 
budućnosti, te se ostaje do u kasnu noć, dok se obojica pijani od čuvstava 
ne vrate kući. Imaju li Srbi ovo metafizičko shvaćanje života? Čini mi se da 
nemaju i u tome je ona najdublja razlika između psihe Hrvata i Srba! (...) 

Pjesnik - iako katolik - još nije sam došao do one potpune dječje 
vjere pa govori poput čovjeka na raskršću: »Nikad nisam znao je li među 
ljudima moga vremena bio i onaj kojega sam najviše žalio ili kojemu sam 
najviše zavidio.« 

(U nastavku slijede opširni citati iz samoga djela, prikaz sadržaja i 
kritički osvrt na likove glavnih junaka.) 



Okolina Slovenske Bistrice 


223 



Pogled s planine na Miirzuschlag 


Slovenska Bistrica, sri., 26. VII. 1916. - (19. g. i 7 mj.) 
Shakespeareova komedija Vesele žene vindzorske 
(Prikaz, analiza i kritika djela). 

Mtirzzuschlag, 15. VIII. 1916. - (19. g. i 8 mj.) 
Nutarnje krize i nemir, sumnje, sve mu je upitnik 

Bol, bol, bol. Ili sam bolestan ili je to opet pomanjkanje društva da se 
ne mogu od srca nasmijati. Bio bih sav sretan kad bih mogao poput malena 
djeteta plakati ili biti veseo 
oduševljen za kakve mla- 
denačke ideale. Uvijek me 
muči problem života; zgadi 
mi se gledajući u ovaj, a uza 
sve napore želim da vječno 
uživam u religiji pa ne ide. 

Rano sam ustao, otišao na 
Pričest i nastojao sam se za- 
dupsti u taj misterij. Pa mi 
se čini da sam dosta dubo¬ 
ko zaronio u sama sebe i u 
onaj svijet. Ne, nisam vidio 
sve, no kano da sam osjetio, 

kano u nekoj magli one zakone, ono nešto što pokreće sve, pa iza toga Ma- 
donu s Djetetom, a uz to Ono još veće koje je sve skupa što sam osjetio 
ujedinjeno u Hostiji. 

To su samo časovi i ono uvjerenje da bih mogao u nekakvom samostanu 
naći potpuno zadovoljstvo nije se obistinilo. Nemir me nakon toga nepresta¬ 
no tjera; jednostavno osjećam da bi nešto moralo biti što će me zadovoljiti. 

Uviđam svoju slabost, svoju ovisnost. Čudim se kako sam nekada mo¬ 
gao biti oduševljen za umjetnost i slično; kano da je to bilo samo zavaravanje 
samoga sebe. Život je više od svega, a ja živjeti ne znam i ne nalazim sreće u 
životu. Eto, tražim zadovoljstvo. Kad bih pomislio na neki rad, na stvaranje 
jednog umjetničkog djela koje god vrste, dođe mi pomisao da to nije ništa. 
Čovjek je u stvaranju, to je kano precjenjivanje samoga sebe, dok je on uisti¬ 
nu grozno skučen, vezan za društvo i što je najgore za svoj genus. 

Koliko bih se rado odavao ljubavi uviđajući da ona služi raširenju lju¬ 
di, koliko si dana poduzmem ne pogledati djevojku samo da me ne bi 
snašla misao oplođivanja, to me opet sve vuče da vidim lijepo lice i da s 
njom govorim. I to me grozno muči. Znam da mi ni žena neće dati zado¬ 
voljstvo, a opet me neka vulkanska sila tjera k njoj. Ono što mi se gadi kod 
drugih, ovisnost u pogledu cigareta, vidim na sebi. Zgražam se kad slušam 

kako kolege sjetilno govore o ženskima, a zaista je u dnu duše moje to isto. 
Osjećam kao Whitman onu želju za sjedinjenjem s djevojkom. Gadim se 
sam sebi, ne znam ništa, sve mi je upitnik. Bilo bi još toga za reći u po¬ 
gledu moje iskrenosti. Malo sam nenaravan itd. No moram naći ženskoga 
društva pa ću možda opet naći oduševljenja za život i umjetnost, pa će mi 
možda i nestati one sjetilne misli. - Bol, bol, bol me obuzeo ljut i crn. 

Mtirzzuschlag, sub., 26. VIII. 1916. - (19. g. i 8 mj.) 
Kritizira egoizam i robovanje sjetilnom užitku kod kolega 

Vječna je borba, vječna je glad u meni. Uvijek tražim istinu. Veselim 
se kad otkrijem kakvu novu misao. Da, ogromno je to veselje. Samo što 
ih ne nalazim. 

Svakako je najzanimljiviji milje u kojemu živim. Najradije bih sve 
nazvao prosjacima i to u zlom smislu. Cijeli dan jedan od drugoga nešto 
prosi; a pitanje cigareta zapravo pokazuje onu ogromnu slabost moderna 
čovjeka (u koje i ja - mea culpa - spadam). Upravo se vidi ono poniženje 
i onaj osjećaj slabosti dotičnoga koji neprestano prosi. Pa onda - recimo 
Suljić - na licu mu se vidi onaj tren nutarnje borbe kako se misao potisne 
natrag i cigareta izvadi iz kutije. Pa kod jela se vidi onaj ogromni egoizam 
kako svaki zagrabi bez obzira na drugoga. Pače i oni koji su često gladni - 
Stibilj - vidio sam kako su škrti kad netko štogod od njih ište. Pa tipovi 
kao Winkelbauer koji u svoj kaplarskoj djetinjoj taštini zaustavljaju kolegu 
razvodnika što ne pozdravlja. Doduše ni ja nisam bolji; da, tu sam stao, ne 
znam što bih rekao. Svoje grijehe ne umijem izreći, iako skoro u svakom 
momentu osjećam da griješim. 

Prije zaboravih spomenuti poznanstvo sa Stipom Filipovićem. Silno mi 
je interesantan te onda put u 2000 m visine na Rax, u krasnu gorsku prirodu 
gdje se vjetri biju, a prodoli grozno strše. Usput sam sreo Jagića i Rešetara. Ti 
»slavisti« govore o »personenzugu« i upotrebljavaju silesiju tuđih riječi. (...) 

Sada mu je najvažniji problem smrti i mogućnost da pogine 

No najvažnije pitanje za čovjeka je problem smrti. I ovaj me mora sada 
ponajviše interesirati jer bih za dva mjeseca mogao već biti daleko od nada 
ove zemlje. Zapravo, sada vidim da mi život nema čvrste podloge. Sazdao 
sam si svoju ideologiju na budućem životu, na budućoj zemaljskoj sreći, pa 
sada ne mogu pojmiti da bih mogao skoro poginuti. I ova me misao katkada 
navede na pomisao da bih morao dulje misliti na smrt tako da u svakom 
času svoga života budem na nju spreman. A što je ona? (Talijani galame pa se 
ne mogu uživitil) Tako si zamišljam: odem na frontu, pogodi me kakva kugla 
za juriša (oh, Bože, na koga ću jurišati, oh, strašna je sila koja čovječanstvo 
nesmiljeno tjera u te muke) i ja se srušim mrtav. Tako su sve nade, svi ideali 

prestali biti, a zemlja i zvijezde nadalje jure. A duša? Moram prestati s pi¬ 
sanjem, iako u nekim momentima vidim onaj divan prijelaz iz ovoga grozno 
ograničenog svijeta u onu daleku širinu. Drugi put o tome. 

Oštro kritizira Whitmanove nemoralne stavove o ženi 

Seksualno se zapravo još nisam posvema umirio; no, čini se da sam 
Whitmana 31 već prebolio. On je poput Rodina vrlo plitko shvatio samo ovaj 
materijalni svijet i njegovu psihu. Fakat je da je sve opravdano što jest, no 
sve nije dobro. On uživa u ovom krasnom skladu u prirodi, u toj ljepoti 
oplodnje i rađanja generacija, u krasoti čovječjeg tijela itd. Ali on time zabo¬ 
ravlja jedan sasvim drugačiji i mnogo veći svijet: svijet čovječje duše i svega 
onoga što ona obuhvaća. Da, za Whitmana ne egzistira nemoral. Ali neka 
zaviri u psihu ljudi koji se muče, koji boluju od duševne borbe jer su izgubili 
nevinost pa će vidjeti da ovaj seksualni nagon nije bit čovječjega života i da 
priroda nije kao sfinga koja se sama rađa, nego da je u njenoj dubini Tvorac 
koji daje život duši stvari (sv. Augustin). Ta, znanost, umjetnost sve je to 
za nj podređeno; jedini instinktivni seksualni život rađanja je za nj sve. Da, 
nastojao sam neko vrijeme uživati u lijepo građenoj djevojci, u onoj punoći 
njena zdravlja, pa sam u sebi proživio od poljupca sve do akta oplodnje, 
pa se je - kako Whitman veli - u onom osjećaju sjedinjenja, onog velikog 
procesa prirode, pokazao neki osjećaj opojnosti. Da, priznajem i to spada u 
život, no kako bi to izgledalo kad bih kod svake ljepše žene pomislio na taj 
seksualni akt. Ta, lako je o tom teoretizirati. To bi razrušilo ne samo mene i 
cijele države, već moral sam u sebi. Kakva bi to država bila kad bi se svi ljudi 
s tim mislima susretali, to bi uvrijedilo prirođeni čovječji ponos koji se opire 
poimanju životinje. Pače, ovaj svijet koji je iza toga sjetilnog je onaj pravi, 
mnogo veći; ovaj vanjski život je samo simbol onog duševnog. 

Lebring, 10. IX. 1916. - (19. g. i 9 mj.) 

Promjenljiva duševna raspoloženja, upravlja s 500 vojnika 

U ovom vojnom životu skačem »iz miljea u milje« pa se zbog toga i du¬ 
ševni interesi mijenjaju. Tamo u Bistrici sam, čini mi se, bio zapao u neki zdra¬ 
vi pesimizam: uvjerio se da je bol plug koji ore čovječanstvo, a da je život izvor 
svega. Da, život svakog pojedinca, volja koja podređuje sebi svaku žilicu tijela 
da to dovede u harmoniju s cijelim svemirom i onim Duhom koji sve pokre¬ 
će. U Miirzzuschlagu sam zbog interesa za probleme života, a osobito uslijed 
ovih seksualnih muka studirao Whitmana i sv. Augustina. A sada osjećam da 


31 Walter »Walt« WHITMAN (1819.-1892.) bio je američki pjesnik, esejist i novinar. Kao humanist 
bio je sudionik prijelaza između transcendentalizma i realizma, što je oboje uklopio u svoja djela. 
Whitman spada među najutjecajnije pjesnike Amerike, često zvan otac slobodnih stihova. Njegovo je 
djelo bilo veoma kontroverzno u njegovu vremenu, osobito njegova poezija u zbirci Leaves of Grass, 
koja je opisana kao opscena zbog pretjerana seksualizma koji u pjesmama iznosi. 

je nastala stagnacija 
u duši jer sam toliko 
među ljudima da tu¬ 
maram između ovih 
baraka kao kakav u 
se povučeni filistar. 

Pišući ove ri¬ 
ječi uz govor Arna- 
utovića živim dosta 
čudno. Došao sam 
među narod i osje¬ 
ćam se kao Njež- 
danov 32 . Eto, sada 
imam moć ravnati s 
500 njih pa bih imao 
prilike da »pomo¬ 
gnem narodu«. Ne znam što ću s njima početi: ne moraliziram rado, a da dr¬ 
žim analfabetski tečaj nezgodno je. Eto, razgovaram s njima, pričaju mi svoje 
boli, pokazujem nekima kako će pisati. 

Moj duševni život je rastrgan; čitam Carlylea, vidim da je prorok 
19. vijeka. 


Ivan (prvi slijeva) kao mladi časnik 
sa svojim vojnicima 


VOJNI DOPUST OD MJESEC DANA 

Pod konac mjeseca rujna 1916., nakon šest mjeseci provedenih u 
vojsci, Ivan je dobio dopust od mjesec dana. Kako sam piše u Dnevniku 
22. X. 1916., iskoristio ga je tako da je proveo po tjedan dana u Lebringu, 
Banjoj Luci, Beču, Pečuhu i potom ponovno u Banjoj Luci do kraja listopa¬ 
da. Svagdje je, osim u Beču, nastojao pisati dnevnik. 

Banja Luka, sri., 20. IX. 1916. - (19. g. i 9 mj.) 

Tuži se na nutarnju rastrganost, ne odgovara mu obiteljski život 

Kako vrijeme ludo prolazi. Sav je život rastrgan, nigdje se ne mogu 
sabrati. Ne mogu potpuno napisati jednu cijelu rečenicu, a kamoli da što¬ 
god temeljito razmislim. Eto, već to što sam bio u subotu na ispovijedi, a u 
nedjelju ne odoh na Pričest pokazuje onu rastrganost koja mi je u duši. Uz 
to je nezgodno došla lektira Hamsunova Glada s nekim suviše erotičnim 


32 Nježdanov je književni lik u Turgenjevljevu romanu Novi rod. Ima revolucionarne ideje da buni 
narod, ravna se po ideji: »Bolje je propasti u radu za narod, nego polučiti najveći uspjeh na književnom 
polju.« Merz je opširno analizirao njegov lik u svojoj prvoj studiji o Turgenjevu koju je napisao još 
1915. g. Vidi: Ivan Merz, Sabrana djela, svezak 1., Zagreb, 2011., str. 27-54. 

mjestima. Trebao sam štogod što će mi dušu sjediniti u Jednomu i dići, 
a ne rastrgati i siliti da proživljavam i po stoti puta svladavam sjetilnost. 

Pače, ovaj porodični život mi ne godi. Tiranija je to strašna. Ustaje se - 
proti prirode - kasno, jede vječno, a živi svakim danom jednako kano stroj. 
Dočim, kad sam sam, pa makar bio i gladan, osjećam da bar nešto svlada¬ 
vam, da se borim i dolazim sve bliže Savršenstvu. Tamo barem duša živi i 
promatra, dočim ovdje ne osjećam tako jasnu razliku između tijela i duše. 

Prekorava se zbog svog ponašanja prema djevojci Zori 

Sebi sam gadan. Kada pomislim kako sam razgovarao sa Zorom 33 , uvijek 
sam imao volju da je se dotaknem dlanom u dlanom samo da elektrine iz nje 
prođu do mene ili sam htio kakav sličan pogled. Čudno, osjećao sam više uza 
se žensko, a nisam ni pomislio da ona ima iste duševne interese kao i ja, da 
je rado slobodna, da bi studirala, da je zanimaju prirodne znanosti, umjetnost 
itd. Oh, koliko sam ju vrijeđao. Da, život je više nego sve knjige. Tu znam ana¬ 
lizirati sve vrste ljubavi i njenu bit, a kad dođem u doticaj sa ženama, ponašam 
se po predrasudama svoga niskog miljea kao i najobičniji bludnici. 

Prikaz i kritika romana Glad Knuta Hamsuna 

Kako rekoh, pročitao sam Hamsunov 34 Glad, moderna pripovijest 
koja je moju nesretnu krv suviše uzbunila. Razumijem da Hamsun prika¬ 
zuje moderna čovjeka - sebe - u svim svojim slabostima, pa otkriva i nešto 
iz seksualnog života kao vrlo važan faktor; svejedno, po učinku zaključu¬ 
jem da ovo nije za nas obične ljude. Mene jedan lijepi Tizianov akt neće ni 
najmanje dirnuti, ali, kako opazih, uzruja me najmanji opis ovih stvari. A 
mora se računati da nema mnogo čistih čitatelja. Hamsun u svojim djeli¬ 
ma opisuje uvijek sebe, moderna čovjeka, pa tako i tu. (...) 

Dakle, prikazana je psiha toga bezvjerca u časovima gladi i ludila. (...) 
Hamsun je prikazao kako je ljubav jedna sila sasvim neovisna od miljea, 
vanjskog izgleda itd. (...) Mislim da je ta ljubav, kako je on opisuje, pre- 
sjetilna; u životu bi mi se to zgadilo. I žena nije samo tu poradi ljubavi, i 
ona je animal religiosum. Treba samo pomisliti na duševnu veličinu časnih 
sestara i njihov veliki rad. 


33 Kako se vidi iz Ivanova Dnevnika, Ivan je održavao malo bliži prijateljski kontakt s učiteljicom 
Zorom Habdijom iz Banje Luke u vidu eventualne ozbiljnije veze koja se na kraju ipak nije ostvarila. S 
njom je održavao i pismeni kontakt te se je u njegovu arhivu sačuvalo nekoliko njihovih pisama iz kojih 
se vidi kako ju je Ivan nastojao privesti dubljem vjerskom životu koji je ona bila zanemarila. 

34 Knut HAMSUN (1859.-1952.), norveški pisac 

Banja Luka, 21. IX. 1916. - (19. g. i 9 mj.) 

Konačni sud o Hamsunovu romanu Glad 

Glad je psihološki ili bolje reći patološki roman jer prikazuje bolest 
duše moderna bezvjerca u čijoj glavi sve vrvi od osjećaja, uspomena, prigo¬ 
vora savjesti, instinktivne srdžbe, besmislenog kritiziranja samog sebe. (...) 

(Slijede citati iz romana i kritika lika glavnog junaka.) 

Pečuh, 22. X. 1916. - (19. g. i 10 mj.) 

Konačna odluka što će studirati 

Dobio sam četiri tjedna dopusta. Bijah tjedan dana u Lebringu, tje¬ 
dan u Banjoj Luci, tjedan u Beču i evo me sada ovdje tjedan dana. 35 

U Beču sam uzeo skripta i počeo učiti rimsko pravo; kad eto ti ovamo 
Kranjca i uvjeri staroga da je glupost nekoga siliti na studij. Dobro, stari se 
dade uvjeriti. S mamom je još sila okapanja; neće da se kotariše 36 svojih 
predrasuda o filozofima. Po njenom sudu to su ljudi koji idu zgrbljeno, sa 
starim zaprašenim halberima, žutim štapovima i vječnom pelerinom. No, 
stvar je gotova; uzet ću romanistiku i germanistiku; a za sporednu struku 
hrvatski. Pri duši mi je još i sada strašno: onaj vražji makinalni život, jesti, 
spavati i bez cilja i misli lutati. U čovjeku je ona težnja da nešto stvara, da 
ga jedna stvar zaokupi oko koje se, kano oko jezgre minerala, sve koncen¬ 
trično skuplja, a ne ovako 37 . 

Prolaznost, priprema za vječnost 

Zažmirim, mislim o procesu mišljenja i tražim da zaronim u onaj svi¬ 
jet, pa tražim onaj prijelaz, razliku između obadva. Pa onda gledam u ovo 
čudo svemira kako to sve visi i juri, kako se sve miče u toj praznini iz ni¬ 
čega; pa onda me spopadne strah pred paklom; najednom osjetim kako taj 
život nije ništa, samo prolazna faza u onaj trajni, kad se je ono što uvijek u 
nama kuha i vrije oslobodilo i pošlo u onaj svijet - za sada mi se čini dosta 
tamne, no silno duboke perspektive - da tada nastaje ono pravo. Misleći 
na ovu prolaznost ne mili mi se nikakav studij, nikakva literatura, nikakva 
djevojka; uopće ništa. Jedini asketski, monaški život u obožavanju Euhari¬ 
stije možda podaje zadovoljstvo. Drugo čini mi se ne. Kako bih imao npr. 
veselje skupljati umjetničke slike i slične stvari kad toliki svijet strašno 
gladuje?! Kako bih smio željeti da živim sam u svojoj sobici kad bih time 
sam sebe zavarao ne idući među svijet, gledajući mu muke i upoznavajući 
njegovu psihu?! Koje pravo imam uživati u umjetnosti i svemu tome kad je 
borba za kruh i život u svoj svojoj osebujnosti, sa svim mukama, porazima 


35 Ivanov otac bio je privremeno poslan na službu u Pečuh kamo ga je Ivan došao posjetiti. 

36 Kotarisati - bosanski izraz znači osloboditi, riješiti se 

37 Ovdje misli na već prethodno spomenuti monotoni »vražji« makinalni život, jesti, spavati... 

i pobjedama izvor sve poezije, pače i nužna potreba ako hoćemo shvatiti 
ovaj život kao pripravu, kao jedan mučan posao čija je nagrada onaj Veliki. 

Ne znam, moram izaći iz te dileme. Čini se, bit će najbolje kompro¬ 
mis; jer jamačno je naša dužnost i u ovom malom skladu što se zove civi¬ 
lizacija, kultura ili drugačije raditi oko spoznaje. Možda je spoznaja dobra 
i zla, težnja za Vječnosti svrha čovječanstva, pa sve uz svrhu materijal¬ 
nog života i uzdržavanje ljudi svaki čovjek ima zadaću da u svojoj grančici 
(struci) radi oko te spoznaje. Jedna struka više, druga manje; no mislimo 
da kod svake struke mora biti bol izvor svega; gdje toga nema mislim da 
je plod ako ne zao, barem uzaludan jer nije u harmoniji sa svrhom ovoga 
života. A sav rad, sve mora biti u harmoniji s idejom Svega. 

U Beču sam vidio Rheingold, Strindbergove Prijatelje i u Uraniji Wi- 
ener Volksmusik. Prvo sam djelo dosta loše razumio jer si nisam mogao ni 
tekst pročitati, a kamoli se pripraviti. (...) 

(Slijedi prikaz, potoni kritika etičkih stavova i komentar Strindber¬ 
gove drame Prijatelji.) 

Svjetske velikane uspoređuje s kršćanskim svecima 

Napokon sam pročitao Carlylova Heldenverehrung. S njegovim pro¬ 
suđivanjem historije do Luthera se slažem, a s općenitim mislima skoro 
uvijek. (...) 

(U nastavku Merz ukratko navodi pojedine svjetske velikane i njihove 
karakteristike, kako ih prikazuje i obrađuje Carlyle: Dante, Shakespeare, 
Muhamed, Luther, Knox, Cromvell i dr.) 

Sve su to veliki ljudi. Sve to priznajem, no držim da su sv. Franjo Asiški 
i ono nekoliko misionara što su obratili milijune ljudi mnogo veći heroji. 
Socijalna reforma što je sv. Franjo proveo te život osnivača ostalih redova i 
mučenici - sve su to mnogo veći heroji kao ljudi, a ne vanjske osobe. Carlyle 
kao da je poput sobara koji prepoznaje kralja samo po njegovom plaštu, a 
ne po naravi. Njihov asketski život je veće junaštvo, nego li sve pobjede 
Napoleona. I napokon, zašto nije prikazao Jana Husa? (...) A Krist? Njega je 
jamačno prešutio zato jer osjeća da nije dorastao o tome govoriti. 

Ovu knjigu trebam čuvati i češće u nju zaviriti. Ima zaista sjajnih 
misli; bar je sve sustavno i pregledno, svagdje je uhvaćena nutarnja veza. 

Dojmovi o posjetu Pečuhu i njegovim znamenitostima 

Sutra putujem opet kući. Svijet svagdje gladuje, samo ovdje ima svega 
u izobilju. Mnogo prekrojenih džamija. Crkva Szekesegyhaz iznutra je vrlo 
lijepa. Romanski stil, četiri tornja. Tri lađe, a u sredini crkve stoji žrtvenik tako 
da je publika okolo. Mnogo je mramora. Slike vise uokolo. Zlatna i plava mat 

boja. Umjetnine comme ii faut. 38 Sve slike, sva građa, pa orgulje i sama misa 
stoje u krasnoj harmoniji. Sve umjetnosti su spojene kao u akordu. 

Ima i starih kipova: Adam 
i epske pričice, Adam i Eva itd. 
rađene na srednjovjekovni na¬ 
čin. Glava trećina tijela, noge 
paralelne, neizrađeni aktovi. 
Najzanimljivije za naivno gle¬ 
danje svijeta u srednjem vijeku 
je kako sveta Tri kralja spavaju 
u jednom krevetu, a prikazano 
je da je glava na glavi - narav- 
ski u kruni spavaju - jedna na 
drugoj. Baš se treba diviti sred¬ 
njem vijeku; bilo je tako nesa¬ 
vršenih umjetnina - produkata 
kršćanstva - pa su tako duboko 
vjerovali, a mi moderni ljudi 
koji svakim danom gledamo skoro savršene produkte religije, najeklatan- 
tnije potvrde za njezinu istinitost na svim poljima, skoro ni ne vjerujemo. 
Novine, željeznica, gradovi, sve je to skrivilo. Predaleko smo od prirode, 
ne gledamo i ne razumijemo to »otvoreno čudo«, kako veli Carlyle. 

Banja Luka, 31. X. 1916. - (19. g. i 10 mj.) 

Posjetio medresu s mladim hodžom 

Čudan život; sada cijeli dan čitam Balsacov Le Cabinet des Intignes u 
namjeri da dobro naučim francuski. Pročitao sam također Nazorovu Utvu 
zlatokrilu, neuspio romantičko-idilički epos. O grješkama ću reći nešto 
drugi put. 

S Jusufom sam išao u medresu. Mladi hodža, dobro zna arapski, ima 
silesiju kitaba. No, uz svu svoju religioznost i zaista naivnu dobrotu ne 
može biti kao naš klerik. Dosta puši, pa onda se oprosti i prostodušno kaže 
da ide ašikovati. Bio je jedan Arapin, krasnih crnih očiju, postariji čovjek. 
Sjedi na zemlji i kuha čaj na svom aparatu. Slabo govori hrvatski pa sam 
ga malo razumio. Po izgledu je i on neki filozof jer se uvijek sjeća smrti i 
misli o tajni života. 

Gretchen, gdje si?.... 


t 



Poznata crkva Szekesegvhaz u Pečuhu 


38 franc. Comme ii faut - kako treba, kako se pristoji 

Lebring, 11. XI. 1916. - (19. g. i 11 mj.) 
Ponovno se sjeća Grete i za njom tuguje 

Plakao bih od ljubavi. Gorko, gorko; oh, Gretchen, da mi Te je vi¬ 
djeti, da budemo skupa i da skupa plačemo, dugo, dugo, dugo. Gdje si? 
Hodi da Te vidim, pokaži 
mi se! Ne znam što ištem 
od Tebe. Već sam dalek od 
svake sjetilnosti i znam za 
što je ljubav, ali opet moja 
duša Tebe traži, tebe treba; 
roni u mrak, za Tobom če¬ 
zne i na putu plače. Gdje 
si, Gretchen? Da budemo 
skupa i da plačemo - dugo, 
dugo, dugo. 

Noćas sam o njoj sni¬ 
vao; bili smo skupa, pričala 
mi je u sobi za goste uzrok 
smrti. - Oh, što si to učinila, Bože moj! Veli, nije imala ovdje prilike da 
se ujedinjuje s Bogom... Armes Gretchen 39 ; onaj hladni kamen s natpisom 
Grete Teschner - grozno ime; i u mali kamen gdje jedva koji cvijet pupa, 
zar je to sve što je od Tebe ostalo?... Budi Bog s Tobom! 

Sad valja opet u onaj mutni zrak, na mokro polje i muštrati jadne 
ljude; oca i sina skupa. Strašno; kako ljudi iskvariše život! Generacija za 
generacijom tako umire. 



Ivan (drugi zdesna) s banjalučkim kolegama 
u Seewiesenu 


Seewiesen, 23. XI. 1916. - (19. g. i 11 mj.) 
Umro car, povezanost trpljenja i etike, kritizira Nietzschea 
Prekjučer je car umro. R. I. P. 40 

Život je izvor svega; bol, najpotrebnija bit života duboko ore dušu 
i dokumentira bivstvo etike. Gdje nema boli i gdje je sve sito, tamo se 
upravo najjasnije vide etičke zablude. Nietzsche i slično; lako je teoreti¬ 
zirati o jakosti individua kojemu moraju slabiji podleći kad dotičnom in¬ 
dividuumu ne prijeti nikakva opasnost. No, neka ode u jednu nekulturnu 
zemlju gdje svaki čas čovjeku visi glava o koncu, instinktivno će težiti za 
jednom etičkom organizacijom gdje će uz jake individue biti i slabiji koji 
će zajedničkim silama, svaki po svojoj sposobnosti, raditi oko detaljiranja 
te etičke organizacije. 


39 Armes Gretchen (njem.) - siromašna Gretice 

40 Lat.: R. I. R - Requiescat in pače - počivao u miru. Austrougarski car i hrvatski kralj Franjo Josip 
vladao je od 1848. do 1916. 

Moralna pokvarenost suvremenog čovjeka 

Zastranio sam; hoću naime što prije navesti pričanja jednog moder¬ 
nog čovjeka, H. LLfrajrepa 41 , hvaljeni liričar itd., poznat s Jorgensenom i 
drugim velikim ljudima, agitator mira (na fronti nije bio!), socijalni de¬ 
mokrat (piše u katoličkim listovima), koji nalazi uzrok ratu samo u nekim 
individuima itd. Jučer kad smo ležali u krevetima stao je pričati historiju 
svojih ljubavi i u svezi s tim postanak svojih umjetničkih djela. Ne smijem 
opetovati te njegove riječi, samo moram podsjetiti na razne seksualne per- 
verznosti starog Rima. (...) Ne znam da li je uopće dopušteno opisati te 
perverznosti; uvjeren sam da ih ni Noldin 42 ne poznaje. (...) Tvrdi kako on 
uspije najdulje za tri dana da ženskima »otvori oči«. (...) Ispričao je zatim 
s kim je sve imao posla i na kakav način. Uvidio sam da je 98% modernog 
društva u tom kolu; da udate dame teže za takvom »ljubavi«. (...) Dosta 
o tom; pisao sam dosta blijedo, a ne htjedoh ni da oživim sve, škodilo bi 
meni i drugomu. 

Kako čovjek može tako duboko pasti, postati zvijer?] 

Da, kad sam slušao te opise »izljeva ljubavi«, opise kako je imao posla 
sa ženama, došlo mi je u svijest da on opisuje svoju, moju i svačiju majku, 
svoju sestru i dr. Zgrozio sam se. Bože moj, kako čovjek može tako du¬ 
boko pasti... postati zvijer, živinče i ništa više. Ne samo on; nego i cijelo 
moderno društvo je takvo. O braku i materinstvu tu nema govora, tu po¬ 
stoji samo tzv. »optimistički nazor života«, »razumijevanje« života i »lje¬ 
pota« života i kao najveći izražaj ti »izljevi ljubavi«. Iz ovog pričanja dobih 
kompaktnu, upravo snažnu sliku našeg društva od običnih jednostavnih 
gradskih gospojica spuštenih očiju do aristokratske »dobro oprane« male 
ženice koje nisu zaslijepljene »pozitivnom religijom, što je glupost«, nego 
što su »progledale« i »razumjele« smisao života. Sve oko mene je slično. 
(...) Da, to je bila duša jednog modernog čovjeka, koji hoće reformirati 
društvo! 

»Tiho miruju gore zvijezde, a dolje grobovi!« 43 (Goethe, Symbolum) 

Zar ne znaju da postoji svemir tako velik i krasan, a da je Onaj koji 
je to zamislio veći od svega toga... Da, da, on će umrijeti, nestati sa svim 
svojim ljubavima. (...) 


41 U izvorniku Dnevnika Merz mu je ime napisao ćirilicom pa je tako ovdje i ostavljeno. 
42 Hieronymus NOLDIN (1838.-1922.), poznati profesor moralne teologije u Innsbrucku (Austrija), 
pisac Summa theologiae moralis (1904.), autoritet u moralnim pitanjima. 

43 U izvorniku Merz je ovaj Goethov stih citirao na njemačkom: Still ruhen oben die Sterne und unten 
die Graber (Goethe, Symbolum). 

Seewiesen, 26. XI. 1916. - (19. g. i 11 mj.) 
Veza između boli, religije i kulture 

Jučer se jedan srušio i ostao mrtav. Danas sam se pričestio i kod toga 
dođoh do uvjerenja da je sva historija krvlju ispisana; da su sve kulturne 
vrednote produkt boli. Religija je nastala i potrebna zbog boli; bol je spa¬ 
šavala čovjeka od mlitavosti; ona mu je uvijek ulijevala strah pred nepo¬ 
znatom još većom boli. 

Tko hoće da razumije kulturu, morao je trpjeti; ne samo duševno, 
nego i tjelesno. Teško, grozno. Gospoda tehničari koji sjede u toploj sobi 
mogu se rugati svemu i nijekati Boga; ali neka stupe u život i neka trpe tje¬ 
lesno i duševno, pa neka reknu je li glupo stajati u studenoj crkvi i gledati 
»kerefeke« tihe mise. I opet se tu strpljivo stoji i uviđa da je bol potrebna 
i da ona zaista nije ništa obzirom na Krista koji je pokazao da u pogledu 
vječnosti to nije ništa. 


Seewiesen, sub., 9. XII. 1916. - (20. g.) 
Borba protiv pretjerane ovisnosti o hrani 

Sećem amo-tamo po svoj sobici i jedem čokoladu. Hodajući razmi¬ 
šljam kakvi smo mi ljudi - robovi mesa. Uvijek si poduzmem da započnem 
neku vrstu asketskog života, da jedem samo tri puta na dan i da u ostalo 
vrijeme ne mislim na jelo; pa vječno, čim osjetim da ima nešto u kovčegu 
- uzimam da jedem. Naravno, uvijek si nađem kakvu ispriku. 

Eto, grozni smo mi ljudi, sve se u nas vrti oko mesa umjesto da to 
samo mehanički radimo i uvijek razmišljamo ili bar osjećamo veličinu 
Stvorenja (Schopfung) i da otvorenim očima gledamo u sile koje život 
pokreću. To si govorim, ali uvjeren sam da ću sutra isto tako griješiti. 

Opet se vozimo na skijama. 

U nastavku Merz donosi bez svoga komentara riječi pjesme od Hansa 
Steigera Sangen Geigen iibern See (Pjevale su violine na jezeru) koju je 
1913. uglazbio mladi češko-židovski glazbenik Erwin Schulhoff , 44 Merza se 
dojmio opis noćne prirode u ovoj pjesmi i zato je navodi. 

Seewiesen, 17. XII. 1916. - (20. g.) 

Kroz bol čovjek sve vidi drugačije 

Uvjeren sam da sve ima svrhu: ovaj rad te moje male patnje. Kroz bol 
čovjek sve vidi drugačije i dublje razumije gorku riječ život . Tu mi misao 
potvrđuje Kempenac: »Evo, u križu se sve sastoji i u umiranju sve počiva« 


44 Riječi pjesme Hansa Steigera Sangen Geigen iibern See: 

Sangen Geigen iibern See... Halbvergessnes Liebesweh. - 
Weift nicht, wie der Klang verging. Lange ich in Traumen hing 
lange Irgendwo ein Kauzlein rief. - Nacht und Wald und See so tief... 
Alles wunderstill und sacht! Meine Seele trank die Nacht. 

[Nasljeduj Krista, II., gl. 12, r. 15.); osim toga to potvrđuju i mnoga mje¬ 
sta iz Evanđelja kao npr. »I govoraše Isus svima: Hoće li tko ići za mnom, 
neka se odrekne samoga sebe, neka danomice uzme svoj križ i neka ide 
za mnom« (Lk 9,23); te one silno dirljive riječi: »Reče mu Isus: ‘Lisice 
imaju jazbine, ptice nebeske gnijezda, a Sin Čovječji nema gdje bi glavu 
naslonio’« (Lk9,58). 45 

Koliko me ove riječi sjećaju na ovo ratno doba gdje ljudi poput Krista 
trpe, a ne bi moralo biti. Sve je to zbog loših ljudi koji uskraćuju noćište, 
koji produžuju rat. Meni se čini da bi to moralo uvijek biti jer Krist kaže 
»neka danomice uzme svoj križ« i u vječnoj muci i trpljenju sastoji se mi¬ 
sterij ovoga života. Da, lako je meni to govoriti u toploj sobi pun novaca 
i nakrcan hranom, a život znači i ono nevidljivo, duševno, bez ičega pro¬ 
laznoga. I reče im Isus: »Ništa ne uzimajte na put: ni štapa, ni torbe, ni 
kruha, ni srebra! I da niste imali više od dvije haljine!« (Lk 9,3). 

Nastavak razmišljanja o trpljenju koje dovodi do povratka religiji 

Jest, bol je sucus 46 života, ona ovim vlada, ona je začetnica religija. 
Gdje nje nema, možemo biti uvjereni da pravoga života nema. Bol, ta tako 
obična riječ, znači i nemati hljeba, biti bolestan, biti u vječnoj smrtnoj 
opasnosti, nositi silan teret, biti nepravedno zapostavljen i kažnjen; sve je 
to bol, sve ovo stvara historiju i nakon raznih duševnih trzavica opet svraća 
jedan dio čovječanstva k istinitom putu. 

Većina čovječanstva trpi; jedni više, drugi put opet manje, ali trplje¬ 
nje je uvijek tu. Da ga nema, mi jednostavno ne bismo mogli razumjeti 
kako ljudi idu u hramove, te studene mračne prostore pa se mole. Jest, 
život, trpljenje njih ovamo nesmiljeno tjera i govori da tijelo nije ništa i da 
će doći grob pa instinktivno osjećaju da s tim dolazi i naplata. A baš ljudi 
koji su trpjeli najbolje će znati što je to bol, patnja. Grozna je to stvar. Njih 
je već strah ovih tjelesnih boli na ovom svijetu, a kamoli kad pomisle na 
one silne muke u čistilištu ili čak u paklu. Da, čudno zvuče ove riječi ono¬ 
me koji nije nikada osjetio dugotrajne boli, koje mu ni u snu ne daju mira i 
uvijek ga proganjaju kano kob. Da, čovjek koji bi se htio poput Prometeja 
odreći poštivanja one više sile, ovo ga trpljenje i živa svijest o drugom živo¬ 
tu koja se uslijed muka potencira, nesmiljeno baca nazad religiji. 

Novi ljudi i novo doba proizašli iz ratnih stradanja 

I zato volim ovu sadašnju generaciju jer je trpjela i uvidjela da je ži¬ 
vot ozbiljna stvar, a ne igračka i da živjeti znači ratovati. Jest, volim naše 
ratnike jer su oni prozreli život. Nova je ovo, duboka generacija! Nije više 


45 U izvorniku Dnevnika sve ove citate iz Evanđelja i Nasljeduj Krista Merz navodi na latinskom jeziku. 

46 Sucus (lat.) - sok, srž 

onako instinktivan život; umjetnost i znanost dobiva duboke hrane. Sve¬ 
mir više nije mašina što se bez svrhe okreće, a čovjek proizvod slučaja jer 
sve ima svoj smisao; sve je uređeno i točno izračunano. Čovjek stupa kroz 
prirodu, kroz to »otvoreno čudo«, kako Carlyle veli, i divi se svemu ovome 
što ga okružuje i sveti strah ga spopada pred tim velikim i divnim djelima 
i ničice pada i ponizno se moli. Ta poniznost, mistički cvijet, jest plod 
ovoga rata; čovjek svjestan svoje slabosti, imajući svijest da može svaki čas 
stradati, poput strašiva djeteta očekuje sudbinu. 

Novo je to doba 47 s novim ljudima koji proživljavaju veliki život. Jest, 
život je izvor svega; u pogledu na »savoir vivre « 48 su umjetnost, znanost i 
svi ostali proizvodi ljudskoga duha sporedni; život je njihovo vrelo i njihova 
hrana; veliki ljudi su neiscrpivo vrelo poezije i oni su nosioci historije. A ta¬ 
kvih velikih ljudi bilo je razmjerno mnogo, oni su stvorili kulturne tečevine 
kojim se mi koristimo. Zato sebi i svima stavljam memento: proživljavajmo 
dubok i velik život i svakog trenutka budimo svjesni da mi zaista postojimo 
i da se ne suprotstavimo ovoj harmoniji koja vlada u svemiru. Ovo tjelesno 
zapravo nije život; život je ono tamno nevidljivo, puno dubine i perspektive 
što se u odabranim časovima još više proširuje da osjetimo onaj drugi veliki 
svijet, one neodoljive sile koje djeluju i pokreću sve ovo. I upravo da što 
bolje mognemo zaroniti u taj neizmjerni svemir te uz to mnogo objektivnije 
promatrati vanjski život što nas okružuje, moramo ubiti u nama svaku strast 
i težiti asketskom životu. Tko je barem malo pokušao ići tome cilju vidjet 
će, uz velike poteškoće, svijet oko sebe u sasvim drugačijem svjetlu; osjetit 
će bolje one tajne niti grijeha koje se isprepliću oko modernoga društva pa 
se s ovim igraju kao mačka s mišem. Velim vam, to je jedna velika istina i 
čim je život asketičniji, tim nas oni tajni glasni glasovi sve jače upućuju u 
misterij opstanka. 

»Proučio sam, ah, filozofiju, pravo, medicinu k tome nažalost također 
i teologiju i sve sam s velikim marom prostudirao.. .« 49 

Dragi Fauste, mogao si ti prostudirati još više i nikad nećeš ovim pu¬ 
tom doći do sjemena koji sve drži. 

47 Već pod konac prve godine boravka u vojsci Merz dolazi do određenih životnih spoznaja koje će 
nakon završetka rata utjecati na promjenu njegova života. Te je spoznaje opširno opisao u ovom dijelu 
dnevnika od 17. XII. 1916. Kasnije ih je nadopunio i priredio kao članak pod naslovom Novo doba 
koji mu je objavljen tek nakon rata u Luči, br. 9-10, 1919., str. 210-214. Bio je to njegov prvi u 
tisku objavljeni članak. U ovom dnevničkom zapisu po prvi puta spominje izraz »novo doba« koji će 
potom uzeti kao naslov istoimenog članka. U Merzovu Arhivu u Zagrebu sačuvan je izvorni rukopisni 
tekst ovoga njegova članka Novo doba. Članak je u cijelosti objavljen u 2. svesku Sabranih djela Ivana 
Merza, str. 17-22. Opširniji prikaz nastanka ovoga članka donosimo u ovoj knjizi na stranici 258. 

48 Savoir vivre (franc.) - znati živjeti. 

49 W. Goethe, Faust, 1. dio, stih 354 i dalje (početak, Faust u svojoj sobi). U izvorniku Dnevnika Merz 
ove riječi donosi na njemačkom: 

»Habe nun, ach, die Philosophie, Juristerei und Medizin 

und leider auch Theologie, durchaus studiert mit heissem Bemuhen...« 

»Da spoznam ka¬ 
kva je to sila što svijet 
u jezgri drži zajedno da 
djelovanja snagu zrem 
i sjeme, i zbacim pu¬ 
stih riječi breme.« 50 

Faustov rad je 
samo rad mozga koji 
sam po sebi dolazi i 
mora napokon doći 
do spoznaje Božan¬ 
stva, ali to je više »siva 
teorija«. Goethe je 
trebao Fausta posla¬ 
ti na frontu pa bi se 
on jamačno vratio s 
nazorom o 
životu. Lako je umi¬ 
rati pomoću otrova iz 
starodrevne fiole; ali podnašati tjelesne muke i uvidjeti da je rat i muka 
temeljna boja historije i napretka, da je bol podigla milijune ljudi na noge 
i srušila prijestolja, da je bol Kristova čovještva pokazala temeljni smisao 
života i rodila Divinu Comediu, to bi mudri Faustus morao uvidjeti. 

Još jednom, kad bude prošao taj rat što stvara velike ljude (o zlim 
posljedicama valja na drugom mjestu nešto reći), ne smijemo se zavući u 
svoje tople sobe i uz čašu vina pričati o junačkim događajima. Moramo si 
uvijek biti svjesni kratkotrajnosti življenja i da je to samo minimalna faza 
u vječnosti pa si gledajmo zasladiti i ovo kratko doba asketskim životom; 
zakunimo se poput trapista da ćemo se uvijek sami usavršavati pa budimo 
uvjereni da ćemo stvoriti i velika djela. 

Lako je pisati, ali teško je činiti. 

Beendet am Tage von Gretchens Geburtstage 1916. 51 

Seewiesen, 18. XII. 1916. - (20. g.) 
Sjećanja na Gretu i opis novih spoznaja 

Danas Ti je dvadeset godina! Bože moj, kako si lijepa i zdrava! Pa 
trebala bi se udati. Pa možda si već našla muža, a ja jadnik poput onog ju- 




Ivan s kolegama (prvi zdesna) u Seewiesenu 
23.VII. 1917. na skijaškom tečaju 


50 W. Goethe, Faust, 1. dio, stih 382 i dalje (početak, Faust u svojoj sobi). U izvorniku Dnevnika 
Merz ove riječi donosi na njemačkom: »Dass ich erkenne wass die Welt im Innersten zusammenhalt, 
Schau alle Wirkenskraft und Saamen, und zu nicht mehr in Worten kramen.« 

51 Prijevod s njemačkoga: Dovršeno na Gretin rođendan 1916. 

naka u Immenseeu dolazim Tebi u pohod i na oslabljenim ti rukama čitam 
da me još ljubiš. Pa koga bi drugoga?! Sjećam se kad si rekla svojoj majci 

- nakon buke oficirskog društva - da me od sviju još najradije imaš, mene 
šesnaestogodišnjeg dječaka koji nije ni mislio na ljubav nego se sav instin¬ 
ktivno (možda i previše) podao toj nepoznatoj sili. Sada da se s Tobom, 
Gretchen, sastanem, ne bih te smio više onako žarko poljubiti, možda 
bih sjeo do Tvojih nogu i postavio svoju glavu u Tvoje krilo i tiho plakao. 
Vrijeme je od mene stvorilo sasvim drugačijeg čovjeka; ovaj život više nije 
izvor sviju radosti, nego prije suzna dolina. Da, Gretchen, i ti bi plakala i 
uvidjela da je život jedna velika tajna kojoj je konac onaj tamni grob. 

Oh, da, Ti već tamo ležiš unutra, možda si sva istrunula, sve je prošlo, 
kao da ni postojalo nije. Oh, Bože, smiluj se, kako je to grozno. Zašto sve to 
propada, nestaje, zašto i mi onda ginemo i za nama opet generacije. I onda 
opet ista igra, pa opet smrt. Jest, Bože moj, ja te razumijem, život je - veliš 

- kratka teška kušnja i tko ovu preboli istom stupa u život pun sjaja i boja. 

Liebes Gretchen, bete fiir mich/ 52 

Navečer dolaze duboke i bogobojazne misli, a sa svjetlom dana se 
onaj mistički život gubi i čovjek skoro izgubi onu tajanstvenu vezu sa svr¬ 
hom života i provodi instinktivno životarenje, namjesto da si je svakog časa 
svjestan svoje ovisnosti s harmonijom svemira. 

Seewiesen, ut., 19. XII. 1916. - (20. g.) 
Prikaz i kritika Tolstojeva djela Moć tmine 

Tolstoju je prilično uspjelo da ovaj tako nedramatski materijal drama¬ 
tizira, da uvede u stvar jednog glavnog junaka, iako nije mogao stvoriti je¬ 
dinstvo radnje. (...) Glavni junak je grijeh ili kako naslov kaže Moć tmine. 
Grijeh raste poput brdskog potoka što se hrani snijegom iz planine. Sve 
više i više zauzima maha dok sve ne ponese sa sobom. (...) 

Tolstoj je iznio na pozornicu šušti, brutalni život i pustio da se ovaj 
razvija. Sto će tu moraliziranje. Život je najveći pedagog, tu teorija ništa 
ne vrijedi, on nesmiljenom bezobzirnošću pokazuje po posljedicama što je 
dobro, a što zlo. Sve je prožeto naivnom seoskom logikom. (...) 

Interesantan je i dobro je ovdje uspio psihološki problem ispovijesti. 53 
Čovjek koji je pun grižnje savjesti, koga tajni zločini ubijaju preporađa se 
javno ih priznavajući. Kraj djela se može smatrati kao apologija ispovijesti. 


52 Prijevod s njemačkoga: Draga Gretice, moli za mene. 

53 Ovdje se ne radi o kršćanskoj ispovijedi nego o javnom priznanju svojih zločina pred cijelim selom, 
nakon što zločinac nije više mogao izdržati grižnju savjesti budući da se zlo koje je započeo sve više 
uvećavalo. To je bio i početak njegova nutarnjega preporoda. 

(U ispuštenim dijelovima označenima s točkicama u zagradama Merz 
prikazuje kratak sadržaj djela te donosi kritiku glavnih likova i način 
kako je sve to Tolstoj obradio.) 

Seewiesen, 28. XII. 1916. - (20. g.) 
Put do savršenosti vodi kroz trpljenje 

U Osterreichische Rundschau nađoh članak dr. Z. Hadine Rat i nje¬ 
mačka mistika. Nađoh ovdje vrlo karakteristične rečenice Meistera Eck- 
harta, glavnog njemačkog mistika (1300. g.): 

»Zapamtite svi vi koji razmišljate: najbrži konj koji će vas dovesti do 
savršenosti jest trpljenje. Ništa nije tako žučno-trpko kao trpljenje i ništa 
nije tako medeno-slatko nakon što je čovjek otrpio. Najsigurniji temelj na 
kojem može počivati savršenstvo jest poniznost. Samo će se onaj svojim 
duhom dovinuti do najviših božanskih visina čiji je tjelesni čovjek ovdje 
bio ponižen do najniže nizine.« To je samo zgodan dodatak za Mysterium 
crucis (otajstvo križa). AMysterium zaista jest! 

Mlada misa prijatelja Bilogrivića 

Još sam šuštao od puta: dopust je bio prekrasan, a prošao je utoliko 
brzo što ne mogoh sve dojmove proživjeti. Dojmova je bilo silno: primitiae 
Bilogrivića 54 , sv. Pričest kod Trapista i razgovor s njima te napokon, što je 
zaista ostavilo dubok dojam u meni, jest nekakvo čuvstvo k Zori koje me 
je dovelo do poljupca. 

Analiza ponovno probuđenoga ljubavnog osjećaja 

Stare se rane otvaraju! Kako sam se amo-tamo šetao po mračnoj aleji, 
spopalo me je čuvstvo da bih je najradije bio zgrabio i izljubio. Sav sam bio 
izvan sebe, a i ona je bila takva. Osjetio sam da je i ona jedva čekala da to 
učinim, iako joj je samoj ta stvar bila nenadana. Žensko je uvijek pasivno. 

Uvidio sam da žensko počne ljubiti kad joj se dade povod. Pričala mi 
je o svojoj osamljenosti i o njenoj neprestanoj čežnji za ljubavlju te za ne¬ 
kim koji bi je umio voditi. Nikoga zapravo nije imala tko bi je vodio, pače 
ni pravu majku. Od djetinjstva je, veli, zbog toga tako povučena sama u se 
i u svoju dušu koja je negda u religiji tražila utjehe i sada se ogradila zidom 
neke rezignacije i bešćutnosti. 

Bio bih spreman uvesti je u naš Pokret 55 da tu nađe veselja i odušev¬ 
ljenja za rad. No i ja sam sam teoretik pa je jamačno ne bih zadovoljio. Nju 
je oduševilo moje pričanje o životu i mysteriumu boli te o mojim davno 


54 Mlada misa njegova prijatelja, mladoga svećenika Nikole Bilogrivića. Kasnije je N. Bilogrivić postao 
banjalučkim župnikom i nakon dolaska komunista na vlast zajedno s Feliksom Niedzelskim, apostolom 
mladeži, strijeljanje u Banjoj Luci 1947. 

55 Hrvatski katolički pokret 

usnulim planovima o svečanoj hrvatskoj drami. Da, to najviše jednu ženu 
osvoji kad je uvjerena da se muž razumije u stvar i da bi je umio voditi. I 
meni je opet drago da ima tko me razumije i povjerljivo sluša. 

Ne znam zapravo da li je to ljubav, ali mislim da bi bez sjetilnosti sve 
propalo. Mislim da Gretchen ne bih nikada toliko volio da se nismo upra¬ 
vo eruptivno ljubili. Tako je do poljupca moralo doći samo da pokažem - 
iako sam sa sobom nisam na čistu - da neću ravnodušno odbiti taj osjećaj. 
Da li je to ljubav, veliko je pitanje, strah me je da je bila puka sjetilnost. 
Svakako držim da bi se iz ovoga mogla razviti ljubav; to samo o njoj ovisi... 

U čovjeku je zaista ona težnja za ženom pa zato neću ni zanijekati 
taj osjećaj. Čudno je samo to da je to isti osjećaj koji sam gajio prema 
Gretcheni pa sam ga prenio na Zoru. Upravo to pokazuje da za ljubav 
treba nešto živo, tjelesno. Još nisam siguran na koju ću stranu; ili ostati 
Greti vjeran i s njom nadalje voditi duševnu vezu. Neću za sada ništa po¬ 
duzimati, pustit ću neka se događaji razvijaju po miloj volji; glavno je samo 
sačuvati moralnu neovisnost. 56 



Ivan (četvrti zdesna u gornjem redu sa smješkom na licu) 
s kolegama vojnicima na vojnoj obuci u Grazu. 


56 Ovdje završava 8. bilježnica Dnevnika Ivana Merza koja obuhvaća razdoblje od 17. VII. do 
28. XII. 1916. 

NA TALIJANSKOM BOJIŠTU 
POČETKOM 1917. g. 


Ovdje za trenutak prekidamo tijek Dnevnika da bismo ga nado¬ 
punili drugim izvorima i dobili potpuniju sliku o boravku Ivana Merza na 
bojištu početkom 1917. g. Prva tri mjeseca 1917. g. Ivan nije vodio Dnevnik 
tako da nemamo dnevničkih podataka gdje se točno nalazio i što je radio. 
Međutim, tu nam prazninu nadopunjuju dva izvora: njegova koresponden¬ 
cija s prijateljem Nikolom Bilogrivičem i dr. Ljubomirom Marakovičem te 
članak Borac s bijelih planina što ga je deset godina nakon Ivanove smrti, tj. 
1938. g. objavio u Hrvatskoj prosvjeti njegov ratni kolega i tada nadređeni 
časnik Sime Cvitanovića 1 . U članku nam je autor detaljno opisao situaciju 
na bojištu u tome razdoblju te kako se Merz u svemu tome snalazio. Čla¬ 
nak, proizašao iz pera ovoga iskrenog hrvatskog rodoljuba koji je zbog toga 
i stradao 1945., daje nam i važne podatke o tome kako su Hrvati općenito 
doživljavali Prvi svjetski rat posljednjih mjeseci pod austrougarskom vlada¬ 
vinom. Doznajemo iz njega važne podatke o društvenoj i političkoj situaciji 
u kojoj se našao hrvatski narod nakon završetka rata, o važnosti Hrvatskoga 
katoličkog pokreta, o nastojanju liberalnih krugova da naškode Katoličkoj 
Crkvi itd., itd. Članak je malo podugačak, ali ga se čita s velikim zanima¬ 
njem. Naravno, glavni sadržaj članka jest Ivan Merz i njegov lik koji nam je 
autor izvanredno lijepo ocrtao s mnogo detalja te tako imamo Merzovu sliku 
s bojišta onako kako su ga tada vidjeli njegovi kolege. 

Drugi izvor za ulazak u njegovu duhovnost toga razdoblja jesu 
njegova pisma i poštanske karte koje je uputio svome prijatelju, mladom 
banjalučkom svećeniku Nikoli Bilogriviću koji je pod konac 1916. g. bio 
zaređen i kojemu je Merz, dobivši kratak dopust, bio na Mladoj misi, kako 

1 Dr. Sime CVITANOVIĆ, rođ. u Sumartinu na Braču 1891., gimnaziju je završio u Zagrebu 1912. 
Medicinu studirao u Innsbrucku i Grazu, a kirurgiju je specijalizirao u Zagrebu. Bio je član Hrvatskoga 
katoličkog pokreta i Hrvatske pučke stranke. Do 1939. radio je kao liječnik i ravnatelj u Glini, a potom 
je premješten za ravnatelja bolnice u Gospiću. God. 1940. kao istaknuti hrvatski rodoljub zatvoren je 
u Lepoglavi te interniran u Krušćici kraj Travnika. Sredinom travnja 1941. vraća se u Zagreb gdje je 
od 1942. do 1945. bio upravitelj bolnice Rebro. Prije okupacije Zagreba od komunističko-partizanskih 
postrojbi kao liječnik 7. svibnja 1945. prati vlak s ranjenim vojnicima pri povlačenju. Zarobljen je kod 
Maribora. U srpnju 1945. zločinački komunistički režim osuđuje ga na smrt i strijeljan je u Zagrebu 
10. XI. 1945. Za grob mu se ne zna. 

to spominje i u svome Dnevniku od 28. XII. 1916. Tu su i dva pisma dr. 
Ljubomira Marakovića u kojima Merz daje dragocjene podatke o nastan¬ 
ku njegova članka Novo doba. Upravo iz tih pisama s bojišta koja je pisao 
veoma iskreno možemo dobiti još potpuniju sliku njegove duševnosti, što je 
sve proživljavao i doživljavao tih mjeseci u kojima njegov Dnevnik šuti. 
Vidimo kako se uspijevao boriti da se održi na visini, kako je uspijevao 
nadvladati poteškoće i ostajao gospodar situacije pogotovo pod duhovnim 
i religioznim vidikom. 

Donosimo najprije članak Sime Cvitanovića Borac s bijelih plani¬ 
na. Članak je pisan po sjećanju 1938. g., dakle deset godina nakon smrti 
Ivana Merza, a dvadeset i jednu godinu nakon događanja na bojištu i 
susreta s Ivanom. 


BORAC S BIJELIH PLANINA 

ratne uspomene na dr. Ivana Merza 
od Sime Lukina - Cvitanovića 
Hrvatska prosvjeta, Zagreb, 1938., br. 9/10, str. 331-337 

»Dosso del Fine 1917. - Strašna je zima - visina 2021 m. Jadno je 
svršila ofenziva nasljednika austrijskog prijestolja Karla 2 - jer ni ta ofen¬ 
ziva nije donijela Austriji ono što je htjela - da pokori Italiju prodorom u 
talijansku ravnicu. Decimirane dalmatinske i bosanske bataljune prebacili 
su iz Val Sugana, gdje su uništili drugu talijansku armiju, u predjele vječ¬ 
nog leda i snijega - Monte Zingarella, Monte Zebio, Cima Dodici. Tako 
je i štab 22. dalamatinskog puka dospio na Dosso del Fine. Nekakav put 
postoji od Osteria del Termine na Asiaškom platou do Dosso del Fine, ali 
samo do visine od tisuću metara, a zatim se ide kroz sniježne tunele, preko 
gorskih kosa, uvijek u pogibelji od lavina. Kod komande puka zbile su se u 
to doba velike promjene. Viša je komanda izmijenila starog i dobrog Bečliju 
pukovnika Zechbauera, a poslali su nam dvorskog čovjeka pukovnika Wol- 
fa. Taj Wolf bio je donedavna vođa austrijskih monarhista, dok nije Hitler 
i tomu učinio kraj. Taj zlobni i nesposobni dvorski čovjek dobio je koman¬ 
du puka posredovanjem dvorskih gospođa, a cilj mu je bio unapređenje i 
odlikovanja preko krvi naših bataljuna. U to vrijeme bio sam na dužnosti 
kod štaba puka kao spojni oficir - težak mi je bio život jer sam po čitave 
dane i noći morao biti u vezi s bataljunima, te s višim komandama otraga. 


2 Karlo Habsburški - posljednji austrougarski car i legalni hrvatski kralj koji je tijekom rata nakon 
smrti cara Franje Josipa stupio na carsko prijestolje. Učinio je sve da što prije dođe do mira u zara¬ 
ćenoj Europi. Umro je u progonstvu na Madeiri 1922. g. Papa Ivan Pavao II. proglasio ga je blaženim 
2004. g. 


242 



Morao sam sve vi¬ 
jesti skupljati i 
sređivati te ih do¬ 
stavljati pukovni¬ 
ku Wolfu. Moj je 
podzemni zaklon 
bio ponešto uda¬ 
ljen od zaklona 
pukovnika Wol- 
fa, pa sam tako 
mogao nesmeta¬ 
no raditi, osobito 
po noći jer bi se 
taj zlobni dvorski 
kreten rano uvalio 
u svoju jazbinu, a 

osobito po noći nikako se nije ufao izići van. Znao je da su dalmatinski 
pješaci ipak dobri strijelci. 

Upravo u to doba prebjegli su neki naši ljudi k Talijanima - mi smo 
već u to doba znali za našu emigraciju. - Dnevno sam u 4 sata popodne već 
na Monte Salubio primao direktne talijanske obavijesti za štampu preko 
radija kod naše grupe, a osim toga primao sam štoviše i vijesti sa Solun¬ 
ske fronte kad su ih slali za štampu u London. Sve je te vijesti prenosio 
talijanski radio koji je bio u velikoj blizini našeg radija i mi smo ih hvatali. 
Dvorski kreten Wolf pao je u bjesnilo kad su opet nekoji naši prebjegli; a 
budući da sam ja imao i poštu preko sebe, čitao sam izvještaje pukovnika 
Wolfa u kojima nas je titulirao samo imenima: veleizdajnici, podlaci, fa- 
ule Bestien (lijene životinje) itd. Dvorske dame morale su te raporte slati 
dalje. Strašno se u te dane otezala konačna propast Monarhije. Mi smo 
bili na paklenim mukama jer je kod kuće od gladi propadao naš živalj, na 
fronti su nas slali na najteža mjesta, a svaki sumnjivi pokret značio je smrt. 
Mi pak, koji smo još iz civila, iz škole, iz obitelji ponijeli smrtnu mržnju na 
Austriju - mi smo bili razapeti na stotinu muka - a nigdje nismo u to doba 
još vidjeli jasnijih tragova oslobođenja. Moje je duševno stanje bilo straš¬ 
no. Prikrivao sam svoju nutrinu kako sam i koliko mogao, a noći, strašne 
i ledene noći uz čašu ruma s čajem, kratile su časove jer bi ipak tu i tamo 
u mom zaklonu našao mjesta koji naš čovjek na časak razgovora i utjehe. 
Oko štaba puka vrzli su se ponijemčeni češki oficiri i Židovi - potalijanče- 
ni naši ljudi iz okolice Trsta koji su divljački mrzili i samo ime Hrvat - a svi 
ti uživali su blagodat zaklona kod kancelarije i štaba. Tako se jednog dana 



Dosso del Fine u Dolomitima gdje je Ivan boravio 
početkom 1917. na službi i gdje je dobio naziv 
»Borac s bijelih planina« 

Ivan u sredini s bijelom kapom na glavi početkom 1917. 
Služba mu je bila kao skijaš voditi čete na položaje. 


početkom 1917. god. najavio kod mene jednog hladnog jutra neki mladi i 
mršavi kadet - aspirant. 

Strogo je vojnički pozdravio u odori bosanskog vojnika s fesom na 
glavi, a vunenim šalom oko vrata: »Herr Leutnant, Kadett-Aspirant Hans 
Merz stellt sich gehorsamst zum Befehl vorUd - Jedva sam ga pogledao kad 
sam mu čuo ime i prezime, a u sebi sam promrmljao: opet mi je jedan od 
njihovih poslan da mi samo smeta i da me ždere! Baš taj čas javljao se te¬ 
lefon od drugog bataljuna s izvještajem za zapovjedništvo puka. Telefonist 
od službe dodao mi je slušalicu i počeli smo zajedno pisati pojedinačno 
slova brzojava. Kod drugog bataljuna bio je ađutant neki Kranjac, po zani¬ 
manju profesor iz Ljubljane - daleko je bio od nas - još dalje od slavenske 
ljubavi u koju nisam nikada ni vjerovao, navlastito gledajući takve slaven¬ 
ske tipove crno-žutog patriotizma. Kadet je ostao u stavu mirno dok sam 
primao brzojav. Skoro sam bio na nj i zaboravio, a kad sam podigao oči 
mahnuo sam rukom da uzme stav voljno, te naredio jednom vojniku neka 
ga odvede u zaklon za telefoniste do narednika Kudrića i da mu dadu čaj s 
kruhom. Pročitao sam spis kojim se dodjeljuje mome vodu taj mršavi ka¬ 
det Hans Merz, a u spisu je stajalo da je izvanredan skijaš i dobar borac na 
visokim planinama. Borac s bijelih planina - ironizirao sam u sebi novoga 

3 Prijevod s njemačkoga: Gospodine poručnice, kadet-aspirant stavlja se poslušno na zapovijedi 

kadeta. - Pa to ćemo i vidjeti! - rekao sam glasnije kad ga je moj vojnik 
odveo u zaklon k telefonistima! U to doba trebao je puk mnogo dobrih 
skijaša kod odjela za vezu jer su lavine često kidale brzojavne uređaje, a 
onda su vijesti morali prenositi skijaši. 

Novom kadetu-aspirantu nisam htio priuštiti da dobiva hranu u ča¬ 
sničkoj blagovaonici jer sam mislio da nije naš, da je jedan od »njihovih«, a 
htio sam biti dosljedan kad god sam mogao. Dnevno se morao kadet rano 
ujutro javljati kod mene na prijavak, davao sam mu teške skijaške zadaće, 
ali on ih je uvijek u redu riješio, pokazao se »stramm«, što bi se reklo u 
žargonu vojnog regimenta i zbilja pravi borac s bijelih planina. Naloge bi 
izvršio pedantno, ali upravo uslužno i bez protesta, tako da me počeo sve 
više zanimati i postajati mi simpatičan. Bio je mršav, »šlank« što bi se danas 
reklo, imao je prilično dug vrat, duga, uska i plitka prsa, gipke zglobove i 
nježnu kožu, a vrlo malo masti na sebi, nježno razvijenu muskulaturu. Po 
vanjštini sam ga eto tako medicinski ocijenio - liječnici bi rekli za tijela 
ovakve građe da pripadaju u grupu asteničara, a pošto je bio vrlo pedantan, 
to sam ga nekada pače upotrijebio i kod telefona. 

Među raznim specijalnim kartama i skicama na mom stoliću u zaklonu 
stajala je i jedna mala knjižica španjolskog isusovca Palaua: Katolik na dje¬ 
lu. Tu je knjigu preradio za hrvatske čitatelje sarajevski nadbiskup Ivan Ev. 
Sarić, a meni ju je jednom dao pukovnijski svećenik, jedan franjevac. Upo¬ 
zorio me je da je to neki pokušaj modernog De imitatione Christi. I taj je 
Španjolac zaista zgodno i zanimljivo vodio čovjeka u svojim razlaganjima! U 
časovima odmora čitao sam prije toga u ratu Ciceronove Disputationes tus- 
culanae, pa sam nakon toga, počevši čitati ovu modernu katoličku knjižicu 
osjetio drugi ton života, misli i osjećaja. Novi je kadet jednog dana ugledao 
tu knjigu kod mene i propisno vojnički me zamolio da li bih mu je htio po¬ 
suditi. - Sie verstehen kroatisch, Kadett? 4 - Pače, veoma dobro, gospodine 
poručnice! - odgovorio je kadet-aspirant Hans Merz. 

Izbuljio sam u njega oči. Što je taj mladi čovjek, odakle je, kako je 
ovamo došao? 

- Pa, odakle ste? 

- Gimnaziju sam svršio u Banjoj Luci! 

- Hm! pa onda dakako da znate i hrvatski. 

Dao sam mu knjigu. 

Onu sam noć mnogo mislio na toga mršavog kadeta i pušeći svoju 
lulu kod telefona opet sam stvarao krive zaključke. Valjda je sin kojega 
visokog švapskog »beamtera« iz Bosne - mislio sam. Ti su pak pogibeljni 
- moram biti dvojako na oprezu. A onda sam dalje o njemu mislio i na 


Prijevod s njemačkoga: Vi razumijete hrvatski, Kadet? 

kraju ne znam zašto sam se upravo morao baviti mišlju o tom kadetu. Po 
imenu mi je bio sumnjiv, zato ću ga radije priuštiti štabnom naredniku 
Kudriću - to je moj čovjek - a on će mladog aspiranta već udesiti. Nego, u 
to mi je došla nova misao - znao sam da je negdje u Banjoj Luci profesor 
g. Lj. Maraković - simpatična osoba predratnog đaštva - koji je bio jedan 
od važnih i jakih ideologa mladoga hrvatskog katoličkog narodnog đaštva. 
Stvari koje je pisao profesor Maraković u Luči osvajale su u ono doba đaš- 
tvo - pa tako i mene. Pokušat ću da vidim pozna li on našega g. Ljubu - a, 
ako ga ne pozna, onda ću ga i dalje držati za osobu koje se moram čuvati, i 
prema tomu se vladati. Na g. prof. Ljubi Marakoviću ostala je u ono doba 
čitava tradicija pokreta Hrvatskog katoličkog narodnog đaštva jer je sve 
skoro bilo odvedeno u rat koji nije nikako htio prestati, a u narodu name¬ 
tala su se nova i važna pitanja koja je trebalo rješavati, a nije bilo radnika. 
Ono jutro kad se kadet javio na raport dao sam mu neka sjedne i naredio 
vojniku da mu, iznimno, donese iz časničke blagovaonice čaj s dvopekom i 
maslacem jer sam ga htio iskušati. Kadet je slatko srkao ponuđeni oficirski 
čaj i grickao s apetitom dvopek namazan maslacem, pa kad je popio pitao 
sam ga odmah jer sam htio biti na čistu: 

- Dakle Vi ste svršili u Banjoj Luci... A poznajete li g. profesora 
Marakovića? 

- Bio je moj profesor već od petog razreda gimnazije! 

- A da li ste s njim dolazili u uži doticaj? 

- Jest - iz organizacije 5 ! - iskreno je odgovorio. 

Ta me iskrenost frapirala, smjesta sam promijenio mišljenje i ton 
govora. 

- Vi ste, dakle, organizirani hrvatski katolički đak? 

- Jest, gospodine poručniče! 

Digao sam se, okrenuo se prema njemu te mu pružio ruku. 

- Dakle pripadamo istoj organizaciji! Odsada smo izvan službe drugovi, 
a da budemo jedan drugome još bliži, ja, iako sam stariji, reći ću vam: ti. 
Molim Te, izvan službe me tako tituliraj kao druga, tako je običaj u našim 
organizacijama. Mladi se kadet kao preobrazio; djetinjski se veselio. Skoro 
nije znao kako će sa mnom početi razgovarati; možda je prenaglo vidio u 
praksi snagu tadanje organizacije hrvatskog katoličkog narodnog đaštva. 

Druže, rekoh, od sada si Ti ovdje moj gost; doduše nemaš još pristupa 
u časničku blagovaonicu, ali ja njom upravljam u neku ruku i ti ćeš dobiva¬ 
ti od danas u ovome mome zaklonu oficirsku hranu. Nosit će ti je moj voj¬ 
nik, a dat ću ti urediti ležaj ovdje uz mene. Sve ovo možeš zahvaliti tome 
što si organizirani hrvatski katolički đak i što poznaš našega Ljubu Marako- 

5 Pod »organizacijom« Merz podrazumijeva organizaciju hrvatskoga katoličkog narodnog đaštva koja je 
bila dio velikoga Hrvatskoga katoličkog pokreta što ga je još 1903. pokrenuo krčki biskup Antun Mahnić. 

vica koji te je uveo 
u našu organizaci¬ 
ju. Mi organizirani 
đaci moramo znati 
što nam je dužnost 
jednoga prema dru¬ 
gomu. 

Tako su se eto 
sastala dva nepozna¬ 
ta druga na predjelu 
Dosso del Fine, dva 
člana hrvatskog ka¬ 
toličkog narodnog 
đaštva da se drugar¬ 
ski pomognu i do¬ 
kažu da je jaka bila 
veza toga đaštva u 
ono doba, da je bila idealna i nesebična. 

Očajna zima 1917. god. na predjelu Dosso del Fine smetala je skoro 
svako kretanje, ali za nas dvojicu otada je bila ugodnija i snošljivija. Kad bi 
Ivo trebao kroz vijavicu poči s brzojavom do koje bojne ili kojega drugog 
zapovjedništva, izgubio bi se kao strijela niz bijele planine, a vraćao se 
promrznut, ali veseo natrag u zaklon gdje bi ga čekao topao čaj s dvopekom. 
Ironizirao sam ga sada, ali ne više zlobno kao prije kad je bio dodijeljen 
mome vodu, i pozdravljao bih ga: Borče s bijelih planina, uđi, popij čaj, to 
bar pripada borcu s planina! On se smijao i nastojao i u meni dignuti duh 
jer ja sam u to doba već počeo zbog teških prilika očajavati. 

Strašna je i bolna bila slika Flrvatske u ono vrijeme... Predratno vrije¬ 
me rodilo je liberalizam i naprednjaštvo i baš zbog toga se i razvio pokret 
hrvatskog katoličkog đaštva. Naprednjaštvo i liberalizam, potpomagano 
moralno i materijalno ložama 6 i drugim subverzivnim elementima, uzelo 
je kao glavni cilj da uzdrma i uništi katolicizam u hrvatskom narodu. Oni 
su točno znali što im je glavno jer plodove toga podloga rada osjeća danas 
krvavo na svojoj grbači hrvatski narod. Sve je bilo bačeno u borbu, Hrvate 
je trebalo oklevetati kao natražnjačke, ultramontance, sluge Austrije - tre¬ 
balo je uništiti katolicizam kao zadnju zapreku na putu do toga cilja. Mno¬ 
gi od onih ljudi još se i danas bore za istu stvar tek pod drugim imenom. 

Starčevićanska omladina u ono se doba bila razvodnila, primivši 
među sebe hrpe liberalnih beskičmenjaka koji su Hrvatskoj zadali smrtne 



Pogled na Bolzano (Bozen) kamo je Ivan silazio 
s okolnih brda u franjevačku crkvu na sv. misu, 
ispovijed i pričest. 


6 Podrazumijeva se: masonskim ložama 

udarce 1918. god. a i poslije još gore. Nas je nekolicina u Zadru npr. 
već 1910. g. moralo rušiti takvu starčevićansku organizaciju i osnovati 
žurno organizaciju hrvatskog katoličkog narodnog đaštva; a da smo imali 
pravo, danas je dokazano, jer se mnogi članovi starčevićanske tadašnje 
organizacije nalaze na drugoj strani barikada i u sumnjivim vodama. Nekoji 
su dali pucati u živo meso svoga naroda 1918. g., a što je poslije bilo, o tom 
i ne govorim. 

Tužna je bila slika Hrvatske kad se 
rađalo i odgajalo hrvatsko katoličko narodno 
đaštvo. Ta je organizacija pregnula da odgoji 
karaktere za budući rad u narodu, a mogla je 
to postići jedino tako da se stavi na obranu one 
organizacije koju su naprednjaci i liberali kušali 
uništiti - na obranu Crkve da bude od Nje i 
u Njoj odgojena - na korist svomu narodu. 
Jedan od najjačih ideologa toga đaštva bio je 
prof. Ljubo Maraković; zato sam i htio da mi 
moj novi ratni drug Ivo Merz kaže i razjasni 
sve ono što je čuo od toga čovjeka, jer rat je 
već previše trajao i ja sam gubio vezu sa svima 
našim ljudima. 

Stoji zapisano u mojim bilješkama kako 
je pokojni Merz govorio o prof. Marakoviću: 

- On me je uveo u drugi život - otvorio 
mi je oči - on je sebi dao truda da od nas stvori 
dobre radnike na neuzoranoj njivi jadnih naših 
prilika. Od petog razreda gimnazije pa dalje, 
on je moj učitelj i vođa. 

I zaista, veliku je snagu imala ideja našeg pokreta u tumačenju prof. 
Marakovića kad je pridobio za taj pokret i ovoga mladog čovjeka koji nije 
bio Hrvat ni po rođenju, ni po roditeljima, ni po tradiciji. On je pokojnoga 
Merza pridobio za ovu stvar samo snagom velike i pravedne ideje. Merz, 
dakako, nije bio nikakav nacionalni revolucionarac, kako su mu htjeli neki 
prišiti; pa dosta je već to što je postao među nama lojalan član hrvatskoga 
naroda i što je u tome narodu nesebično radio za njegovu korist. On je 
naučio biti Hrvat, ali čemu da mu se još dodaju pretenzije nacionalnog 
revolucionara u bilo kojoj formi kad bi on bio isto tako dobar Nijemac, 
Francuz ili Talijan da se odgojio među tim narodima. Ovako je dospio u 
organizaciju hrvatskog katoličkog narodnog đaštva i tu je pod vodstvom 
prof. Marakovića postao odličan član pokreta i kao takav dobar Hrvat. 
Došao je srećom među nas, postao je naš, radio je za nas i zbog toga je naš. 



Franjevačka crkva 
u Bolzanu (Bozenu) 
kamo je Ivan dolazio na 
sv. ispovijed i sv. pričest 
početkom 1917. 

Idejne su veze jače od krvnih, a idejne su veze njega privezale za hrvatski 
narod po organizaciji Hrvatskog katoličkog narodnog pokreta. 

Jedne strašne noći dok je vijavica nosila bregove snijega oko nas, mi 
smo opet u kutu zaklona uz peć raspravljali svoju omiljelu temu: što treba 
da stvara naša đačka organizacija? 

- Prof. Maraković je stvarao organizaciju za odgoj značajeva - veli 
Merz. 

- A pošto si i Ti bio u njegovoj organizaciji, borče s bijelih planina - 
ergo što slijedi? - nastavio sam ja s podsmijehom! 

On se zacrvenio, jer je bio veoma skroman. 

- Govori, govori, kadetski aspirante! 

- Pa on je, eto, htio ucijepiti pojam što je to značaj! 

- Dobro si se izvukao! - smijao sam se njegovoj skromnosti. 

Međutim je on dnevno sve više i više čitao knjižicu Katolik na djelu, 

i ne samo čitao, već je počeo o tome i sa mnom na dugo raspravljati. Vi¬ 
dio sam da je taj mladić na putu da postane moderni praktični katolički 
radnik. 

A onda opet jednog teškog dana morao je borac s bijelih planina u 
Bozen, morao je odnijeti neki izvještaj na više zapovjedništvo. Opskrbio 
sam ga dodatnim obrocima, a on je pritegao karabinku preko leđa, omotao 
vuneni šal oko vrata i preko prsa, stavio noge na skije i strjelovitom se 
brzinom izgubio preko bijelih planina. Nisam zabilježio datum toga dana, 
ali kad se vratio poslije nekoliko dana, došao je natrag osobito veseo, a ja 
sam mislio da ću ga morati poslati u bolnicu. 

- Što ti je da si tako veseo? Ja bih poslije takva napora klonuo! 

- Slušaj, u Bozenu sam našao jednog franjevca. On mi je i 

ime spomenuo, ali ga nisam ubilježio; samo znam da je bio profesor 
teologije 7 . 

Ivo se sprijateljio s njim i kroz ono vrijeme što je morao biti u Bozenu, 
rekao bih da je taj franjevac na njega osobito djelovao. 

- Uputio me u tajne sistematske meditacije! - Skoro nisam ni 
razumio što je s tim htio reći! 

- Nego, molim Te jednu važnu stvar! 

- Koju? 

- Ti to možeš, pusti me koji put k njemu u Bozen. 

- A pukovnik Wolf? 

On se zamislio. 

- Pa Ti si komandant odjela, nađi mi tu mogućnost! 


7 Bio je to p. Vjenceslav BARTA, OFM, član franjevačke provincije sv. Ćirila i Metoda. Vidi opširnije 
bilješku br. 13 na str. 256. 

Tako je usrdno molio da mu nisam mogao odbiti. Puštao sam ga često 
u Bozen, i on je svaki put dolazio veseliji natrag. 

- Znaš - reče mi 
jednom - prof. Lju- 
bomir Maraković me 
primorao na sistemat¬ 
ski rad u svemu; sad, 
eto, vidim vrijednost 
tih riječi otkad sam se 
počeo družiti s tim fra¬ 
njevcem. 

Ne mogu reći da 
mi nije bilo teško biti 
bez njega po koji dan 
jer su prilike bivale 
sve teže i teže, ali ja 
bih ipak uvijek našao 
načina da ga pustim u 
Bozen i da ga opskrbim 
hranom. Ivo je odlazio 
obično svake nedjelje u Bozen, meni je uvijek uspijevalo sakriti ga ispred 
očiju pukovnika Wolfa. Zadnju temu koju mi je razvijao pred moj odlazak 
od puka bila je: Čovjek mora biti u svome zvanju na svome mjestu. 

O toj je temi mnogo raspravljao s ocem franjevcem te mi je govorio 
da će mu to biti najmilija tema koju će praktički obrađivati kad se vrati 
iz rata. Pričao je kako će on sada s drugim poletom i žarom raditi po 
uputama profesora Marakovića jer sad istom potpuno shvaća njega, kao i 
đačku organizaciju po kojoj je naš prof. Ljuba Maraković nastojao odgajati 
i stvarati značaj eve. 

Za mene su međutim prilike u pukovniji postale grozne. Radio mi 
je o glavi dvorski kreten pukovnik Wolf. Morao sam mu se izgubiti ispred 
očiju. Poslali su me na kader. Moj oproštaj s Ivom bio je žalostan. On me 
je zavolio kao brata jer sam ga tako i primio kad sam doznao da pripada 
organizaciji kojoj sam i ja pripadao. Iako on nije bio rođen u seljačkoj kući 
kao ja, da je mogao u tančine razumjeti svaki politički jecaj i drhtaj naše 
pučke duše, ipak je uvidio da u tome narodu treba svim silama očuvati 
Crkvu i on se bez krzmanja uvrstio među borce koji su u mučeničkoj 
Hrvatskoj nastojali sačuvati neokaljan pojam Crkve jer je taj pojam 
donosio Hrvatskoj sve što je imala. Posjedovao je silnu energiju i karakter, 
i sve je sistematski počinjao i svršavao. 



Dvorište franjevačkog samostana u Bolzanu 
(Bozen) gdje se Ivan upoznao s hrvatskim 
franjevcem Vjenceslavom Bartom koji mu je bio 
duhovnik za vrijeme ratnog razdoblja 

Mršavi kadet, borac s bijelih planina, htio mi je na polasku dati što veći 
dokaz svoje ljubavi te mi je darovao svoju najdražu knjižicu: De imitatione 
Christi (Nasljeduj Krista ). Ta se knjižica i danas nalazi kod mene - na kojoj 
je vlastoručno napisao: Merz Hans, Dosso del Fine, 19. II. 1917. VI. I. D. 
III. Korpus XI. Armee. Tko pozna pok. Merza, zna što je značio taj dar. 

Teško smo se rastali. Toliko mi je puta naglasio da pohodim, ako 
budem mogao, prof. Marakovića, njegova učitelja. - Njemu sve zahvaljujem 
- znao bi reći - a to mi je i u onaj zadnji čas ponovio kad sam se spustio niz 
bijele planine u dolinu kamo me je ispratio. 

Ja sam na fronti postao nepouzdan, pa prema tome suvišan. Otpremili 
su me u kader, a onda u erdeljsku tvrđavu Gyula Fehervari, današnju Albu 
Juliju, domenu tribuna rumunjskih seljaka dr. Maniua. Mene su likvidirali 
kako su htjeli! 

Ali kod nas se mnogo zaboravlja. Pa tako se lako zaboravilo i prešlo 
preko toga da je Merz duhovno dijete g. profesora Lj. Marakovića, da ga 
je jedino on uveo u Hrvatski katolički pokret i učinio ga našim! Pa zašto 
se to zaboravlja? Ja sam samo stoga i napisao ono što mi je Merz rekao da 
se to ne zaboravi. A onda, kad su zatim pukli lanci i propala trula Monar¬ 
hija, sagrađena na uzdasima bijednika, susreli smo se dugo nakon toga u 
Zagrebu. Ja sam bio opet jadan jer su prilike išle naopako. Liberalizam je 
odgojio dosljedno naprednjačku inteligenciju, a ona je pokušala zavrnuti 



Ivanova skijaška jedinica na kratkom odmoru. 
Ivan prvi slijeva (u gornjem redu). 

vratom Hrvatskoj i katolicizmu. Stari naši drugovi morali su opet na posao 
kako su mogli i znali - uvijek s čistim namjerama! Bili su potrebni, jako 
potrebni, a to se danas zaboravilo! Možda su ipak nešto i pomogli, kako 
su znali i mogli! Nitko od njih nije postigao karijeru svojim radom u službi 
ideja pokreta. Oni to nisu nikada ni tražili. Servi inutiles sumus (sluge smo 
beskorisne) 8 - rekli su za sebe - ali su radili kako su mogli i znali. Baš ovo 
mi je tada sa zadovoljstvom govorio Merz i to me je veselilo. Odveo me 
svojoj gđi majci da joj pokaže, kako mi on tad reče, svoga dobročinitelja. 
Bilo mi je krivo što me tako nazvao, jer se nisam smatrao takvim, već jedi¬ 
no njegovim drugom. Bili smo povezani duhovnim vezama organizacije hr¬ 
vatskog katoličkog đaštva, a te su veze bile jake i silne - stvarale su čudesa. 

Deset godina prošlo je od njegove smrti. Ovih nekoliko redaka htio 
sam napisati da postavim neke stvari na svoje mjesto koje, iako se čine 
sitne, važne su i danas kad se htjelo zaboraviti da je jedan skromni, ali 
jaki čovjek, g. profesor Lj. Maraković, pok. Merza uveo, osvojio i odgojio 
za Hrvatski katolički pokret jer taj rad znači novu brazdu u hrvatskom 
narodu koja je donijela i donosi plod. 

Borac s bijelih planina - kako sam ga zvao - sigurno će biti zahvalan za 
ovih nekoliko redaka svom ratnom drugu jer spomenuh neke zaboravljene 
stvari o kojima ovisi istina, a on je nadasve cijenio istinu. 


* * 


* 


Dopisivanje s dr. Lj. Marakovićem 
i prijateljem N. Bilogrivicem 

Dosso del Fine, 6. II. 1917. 

Divi se ljepotama alpske prirode, ali misli i na smrt 

Tijekom rata Ivan se dopisivao sa svojim bivšim profesorom dr. Ma¬ 
rakovićem. U jednom pismu koje mu je uputio početkom veljače 191 7. koje 
nadopunjuje prazninu kad ne vodi Dnevnik, Ivan opisuje ambijent i situ¬ 
aciju u kojem se nalazi: 

»Nalazimo se par kilometara od linije; duboko gruvanje topova čuje se 
u razmacima - dumm - duuum. Daleko smo od ljudi na visini od 2050 m, 
okruženi još s tisuću metara višim brdima. Iscijepane stijene, negdašnji 
koraljni otoci (Dolomiti!) strše okomito iz zemlje. Po ovima se veremo, pa 
gledamo daleko, daleko u carstvo brda, što se pod nama prostire. Snijeg 
je dubok, a mi na skijama putujemo svakuda. Zamislite si mjesečinu u toj 


8 Lk 17,10 

visini; brda kao utvare, a osamljene borike se crne i na srebrni snijeg bacaju 
oštre sjene. Te alpske ljepote valja vidjeti. Uz svu ovu poeziju zaželio sam 
se mira i rada.(...) Jorgensena sam čitao, pa Danteov Nov život. Problem 
(samo problem!) ljubavi me je interesirao pa sam, čini mi se, sada na čistu. 
Ovdje sam naišao na Zapiske suvišna čovjeka ( Turgenjev ) pa ih po treći 
puta čitam. Čudno je, u raznim životnim dobima čovjek ovdje nešto drugo 
nađe; interesi se kod čitanja mijenjaju. Sad me naravski najviše zanimaju 
mjesta o smrti pa se divim kako točno analizira osjećaje umirućih. Pa sam 
štimung je tako prožet dubokom poezijom da se nehotice izgovaraju riječi: 
in valle lacrimarum (u suznoj dolini).« 

Poštanske karte prijatelju Bilogriviću 

Sa svojim bliskim prijateljem, bogoslovom Nikolom Bilogrivićem koji 
je pod konac 1916. bio zaređen za svećenika, Merz je bio u pismenom 
kontaktu tijekom boravka na talijanskom bojištu; bio mu je i na Mladoj 
misi, kako to spominje u svome Dnevniku od 28. XII. 1916. Sačuvala 
nam se njihova korespondencija. Iz nje smo izdvojili nekoliko dopisnica 9 
koje je prijatelju Nikoli uputio Ivan s bojišta opisujući svoj položaj i 
situaciju. Sadržaji ovih karata izvrsno upotpunjuju ono što nedostaje u 
Ivanovu Dnevniku iz toga razdoblja te s jednog osobnijeg vidika daju 
nam uvid u Ivanovu nutrinu i otkrivaju nam duhovno bogatstvo njegove 
duše. Potvrđuju nam kako je vodio intenzivan duhovni život i na bojištu 
i kako je sve što se događalo promatrao i pod religioznim vidom sve 
više dozrijevajući u duhovnom životu. Na poštanskim kartama Merz je 
redovito ostavljao svoju adresu te je uz ime i prezime dodao i svoju službu 
»Kadette-Aspirant, Bergfiihrer (planinski vodič)«, a potom i adresu vojne 
pošte. Nikola Bilogrivić nalazio se tada u Sarajevskoj bogosloviji gdje 
je završavao teološke studije. U jednoj poštanskoj karti koju je napisao 
prijatelju Nikoli odmah po povratku s njegove Mlade mise Merz, svjestan 
smrtne opasnosti u kojoj se nalazio pogotovo posljednjih mjeseci, piše o 
svojih osam dnevničkih bilježnica koje su se nalazile kod njegovih roditelja 
u Banjoj Luci; moli prijatelja da ih u slučaju svoje smrti uzme. Iz toga 
se vidi da je držao do svoga Dnevnika da se sačuva, a mi danas vidimo 
koliko je bio u pravu jer tada nije ni slutio kako će nam on biti dragocjen 
dokument za upoznavanje njegove osobnosti i onoga puta kojim ga je Bog 
vodio prema svetosti. 

U svojim pismima i na poštanskim kartama Merz se do kraja rata 
potpisivao s »Hans« kako su mu roditelji dali ime na krštenju i kako su 


9 S bojišta nije bilo dopušteno vojnicima pisati zatvorena pisma nego samo poštanske karte koje 
je svatko mogao pročitati. Stoga je Merz često upotrijebio dvije i tri poštanske karte koje je poslao 
uzastopno da tako priopći prijatelju opširniji sadržaj koji nije mogao stati na jednu kartu. 

ga zvali u Banjoj Luci. Nakon rata potpisuje se hrvatskim oblikom svoga 
krsnog imena - Ivan. 


Seewiesen, Obersteiermark, 28. XII. 1916. 
Upute prijatelju što s Dnevnikom u slučaju smrti 

Dragi Nina! Kako su odovuda već mnogi krenuli na Tirol, to Te 
molim da bi u slučaju da mi se što »desi« uzeo moje dnevnike koji se 
nalaze u mom pisaćem stolu (s lijeve strane, srednja ladica!), a numerirani 
su crvenom tintom od I. - VIII. Dakle »desi« li se štogod, poklanjam Ti ih, 
pa ih možeš s Marakovićem listati. - Uvjeren sam da ćeš naći uz mnoge 
maturalne djetinjarije i lijepih ocjena djela te u zadnjem (VIII.) osjetiti 
možda dah jedne nove epohe u mome životu. 

Pozdrav za sada Hans 

Sv. Kristina, Tirol, 26. I. 1917. 
Duboki doživljaj pobožnosti u franjevačkoj crkvi 

Pax+ 

Dragi moj Nina! 

Hvala Ti na Tvojoj karti. Stigla 
je... U Bozenu (Bolzanu) mi se je 
osobito svidjelo. Dobio sam donekle 
dojam kakav je bio religiozni život u 
srednjem vijeku. U nedjelju Ti je na 
hiljade svijeta išlo u crkvu (franjevač¬ 
ka!) i van. Cijeli promet. Neprestano 
se sv. Pričest dijeli. No najviše me 
se je dojmilo kad sam pred odlazak, 
radni dan je bio, otišao u crkvu da se 
svojih grijeha kotarišem 10 i da primim 
Onoga najvećeg što nas slabiće tako 
voli. Nisam se ni nadao, vani je još bio 
mrak, tu i tamo se vidjela kakva za¬ 
kukuljena osoba gdje se nekamo žuri. 

Inače je bilo tiho. Kad stupih u veliku 
gotsku crkvu, duboko me dirnu gdje 
su klupe ispunjene osobama što po¬ 
put duhova nepomično sjede; na svim 
oltarima, sprijeda i sa strane (ima ih 
preko deset), fratri velikih tonzura služe mise u crvenim lijepim plaštevi- 
ma. Sad na ovom oltaru sitna zvonca srebrnim glasom zabrencaju, a onda 

10 kotarisati - bosanski izraz za osloboditi, riješiti se 



Unutrašnjost franjevačke crkve 
u Bolzanu (Bozenj kamo je Ivan 
dolazio na sv. misu prvih mjeseci 
1917. g. 

se opet na drugom oltaru okrene misnik i raširivši ruke šapće: »Dominus 
vobiscum.«. 

Neopisivo duboko djeluje crkva gdje se uz mistični sjaj od mnogo 
i mnogo svijeća obavlja u isti čas toliko puta taj misterij svih misterija. I 
svijet u toj tišini stupa glavnom oltaru gdje svećenik u nekakvom crnom 
čipkastom ogrtaču dijeli Kruh Gospodnji. 

Direktno se osjeća kako je čovjek kano na nekom otoku usred burnoga 
mora; na otoku istinitog i pravog života. Iz onih malih ženica što su trpjele i 
na sebi razumjele sfingu ovog života proizlazi u tim velikim časovima, kada 
su sasvim sitne kod Stola Gospodnjeg, neko čudno nadnaravno svjetlo koje 
cijelu crkvu ispunjava melodijama nečujnih pjesama anđela. Nemam riječi 
da izrazim kako religiozna okolina pozitivno djeluje na čovjeka! 

Kod ovoga ću da nadovežem na Tvoju misao o banjalučkoj religio¬ 
znosti. Zaista, pravo veliš, ako kažeš da je tamo nema. Treba da je čovjek 
vidio druga prava religiozna mjesta pa da sudi. 2-3 babe što se tamo nalaze 
u crkvi i mole zbog starosti je sve. Svijet ili nije trpio pa ne shvaća - bolje 
reći ne osjeća - ono veliko čudo pretvorbe, ili je uslijed psovke - zaista 
naš najveći, upravo strašni grijeh - tako zaglibio da bi trebao jedan veliki 
čovjek koji bi ga spasio. 

Prije sam držao da je naš narod vrlo religiozan, ali iskusio sam da je 
njegova religija više tradicija baštinjena od otaca. Pomisli: ovdje Ti svaki 
grad ima svoga sveca, prave pravcate svece na čiji se zagovor čudesa zbi¬ 
vaju; mene je frapiralo, ali istina je. A u nas? Teško bi se našao čovjek za 
koga bi čovjek mogao ustvrditi da je blažen. (Tvrde mnogi za Eckerta 11 da 
je umro kao kakav svetac! - usput spomenuvši!) A kakve su naše crkve? To 
je bruka. Kad gledam ovdje, svako najzabitije selo ima crkvu koja bi mogla 
ukrašavati Zagreb. Tu su umjetničke slike, velike orgulje i dr. 

Naš svijet mora da je tako stradao uslijed Turaka. Često sam s njima; 
pa kad čujem kako neprestano imaju stanovite stvari i slične svinjarije u 
ustima, pomislim odi prafanum vulgus n . Grijeh je to, ali uvijek mi se ta 
poganska misao nameće. 

Mnogo sam Ti nakudio druge, ali sam radoznao uza svu svoju vjeru 
kakav ću biti praktičan katolik u podnašanju ovih ratnih muka. Često mi 
je na pameti smrt pa me uza svu svoju vjeru u budući život obuzima strah. 
Moli se za me, bit će mi lakše. 


11 Vidi bilješku br. 24 na str. 118. 

12 Odi profanum vulgus -poznata je latinska izreka staroga rimskog pjesnika Horacija kojom započinje 
treća knjiga njegovih Oda (III., 1,1). U doslovnu prijevodu znači »mrzim prostu svjetinu«. Pjesnik je 
tim želio reći kako prezire neuki narod koji ne uspijeva shvatiti i uživati ljepote poezije. 

Za sada mi je lijepo u toj Svetoj Kristini; vozim se na skijama. Dobro 
sam se sprijateljio s domagojcem fratrom u Bozenu (p. Vjenceslav Barta) 13 . 
Nije bosanski fratar. (Capias!) 

Čuvaj te karte. Pozdrav Hans 

Merz Hans, Bergfiihrer Ersatz, K.U.K. Feldpostamt 605, Bozen, Tirol 

Dolomiti, 28. III. 1917. 

Bijela nedjelja u sunčanoj alpskoj prirodi 
+ Dragi Nino, 

Osvanula Bijela nedjelja. Veliki predjeli Alpa sa svojim vršcima, 
dolovima i stranama sijevaju od bjeline. Tamno zelene omorike se dižu 
veličanstveno u vis i diče se sa svojom svijetlo-modrom pozadinom. Svjetlo, 
svjetlo i sjaj posvuda. U doli je napravljena mala kapela, pokrita smrčevim 
granama, a sprijeda na njoj je drveni križ. Zdesna su pod stijenama, crnima 
od dima, baračice iz kojih se dimi. Pred kapelom kleči jedno dvadeset 
vojnika: crna ispaljena lica i tamnih kabanica... a sunce i svjetlo posvuda, 
sjaj, ljepota, samo što su ovi ljudi crni i bijedni. 



Vojni svećenik služi sv. misu za vojnike na bojištu. (Ovu je fotografiju u 
obliku razglednice Ivan poslao poštom svome ocu 2. 4. 1917.) 


13 Franjevac, o. Vjenceslav BARTA, OFM, bio je član sjevernohrvatske franjevačke provincije sv. Ćirila 
i Metoda. Za vrijeme rata vršio je službu vojnoga kapelana za hrvatske vojnike koji su se nalazili na 
talijanskom bojištu. Stanovao je za to vrijeme u franjevačkom samostanu u Bozenu (danas Bolzano). 
Bio je i član katoličkoga društva Domagoj u Zagrebu pa ga stoga Merz naziva »domagojcem«. 

Pričest se dijeli. Ona mala bijela Hostijica, bijela i sjajna i sjaj toga 
vedroga dana ide ovim crnim izmučenim ljudima. A ovi su sklopili preko 
prsiju ruke, spustili glavu sve do zemlje i u sebi proživljavaju taj Misterij. 

Sva priroda je divna, uopće sve osim čovjeka je sretno i lijepo. Izgleda 
samo. Duša im je danas čišća i svjetlija od ovog ogromnog svjetla alpske 
nedjelje; sva ova veličina prirode je samo simbol čovječje duše. A ovo 
njegovo jadno, skršeno i slomljeno crno tijelo i ne spada zapravo ovamo i 
ono mora propasti i doći u harmoniju s ostalom ljepotom. 

Meni je dobro. 

Pozdrav Hans 

Merz Hans, Bergfiihrer, K.U.K. Feldpostamt, 369, 

Infanteriergiment Graf von Lacy Nr. 22 


29. IV 1917. 

Otpratio pravoslavne vojnike da prime Pričest kod vojnog prote 

Dragi moj Nina! 

Na uzburkanom jezeru u maloj lađici prepadoše se apostoli za svoj 
život. Isus je bio uz njih, a oni držahu da On spava. O, kako su bili malo- 
vjerni! I vjerujući u sve to znajući da je ono uzburkano more život i smrtna 
opasnost, opet se strašim kao da je Bog na mene zaboravio i zaspao. Kako 
sam malovjeran! Ta, On zna što će sa mnom biti pa zašto se još strašim 
smrti?! Kukavno je! 

Pošto kod regimente nema katoličkog svećenika, otišao sam danas 
pravoslavnom i odveo svoje (pravoslavne) momke na presvetu Pričest. 
Razmišljao sam pače da i ja idem primiti Njega, ali kad vidjeh onaj »šti- 
mung«, odlučih pričekati i ne ići pravoslavnima. Iako odoh proti lišen svih 
bosanskih predrasuda, opet me je sve odbilo od njega; nema ni trunka 
mističnosti i one duboke religioznosti. »Teško je za nas sveštenike, mi mo¬ 
ramo uvijek istinu govoriti i biti iskreni« (a zar mi ne moramo?). Ili: »Ako 
traže da se markira, markirat ćemo« i dr. Ne mislim time osuđivati čovje¬ 
ka, nego je to tako karakteristično za naše bosanske pravoslavne popove. 

Ne znaš kako mi je žao što su Crkve razdijeljene; to upravo kata¬ 
strofalno djeluje na čovječanstvo! A evo opet nešto o našim Bošnjacima! 
Groza me hvata kada čujem njihove govore, njihove pjesme. Dekadentno 
je sve u najgorem smislu; dekadentno osjećaju i misle. Čini mi se da je to 
loš utjecaj muslimana koji uslijed strogoće svojih zakona izgubiše svu vezu 
s religijom. Upravo zato što su prekršili najobičnije zakone (krmetina, al¬ 
kohol), držim da narod koji toliko psuje ne zavređuje slobode. Morao bi se 
osnovati kakav svjetovnjački red kojemu će biti zadaća da suzbija psovku. 

Rat se po svoj prilici neće brzo svršiti; još narodi nisu uvidjeli što je 
život i tko ono tamo gore stoluje. 

Pozdrav poznatima! Hans 

Kdt. Asp. Merz Hans, Fr. 3 69, 
bh 2 R štab, Bergfiihrer 


* * 


* 


Nastanak članka »Novo doba« 

Pod konac 1916. g. boraveći na bojištu i živeći neprestano u smrtnoj 
opasnosti, Merz duboko doživljava i proživljava životnu situaciju u kojoj 
se našao, a bila je ispunjena patnjom, trpljenjem, strahom, neizvjesnošću. 
To ga je ponukalo te je počeo ozbiljno o tome misliti, a svoja razmišlja¬ 
nja najprije je zabilježio u svome Dnevniku od 17. XII. 1916. Potom ih 
je prepisao i malo dotjerao te poslao svome profesoru dr. Ljubomiru Ma- 
rakoviću. Tada još nije imao u planu ta svoja razmišljanja objaviti kao 
članak. Njegovo popratno veoma iskreno pismo dr. Marakoviću poslano uz 
taj članak pokazuje nam kako je imao veliku nutarnju potrebu svoja raz¬ 
mišljanja i spoznaje s bojišta s nekim podijeliti, a prvi je bio upravo njegov 
profesor. Posebno se doimlju njegove riječi s početka pisma kad veli kako 
je taj članak pisan »vlastitom krvlju«. Maraković mu je odgovorio kartom 
i predložio da taj članak i objavi, što Merz inače nije namjeravao. On se 
s time složio te je preko svoga prijatelja Bilogrivića zamolio da mu se taj 
članak vrati kako bi ga s vremenom pripremio za tisak. O tome čitamo u 
njegovoj karti od 7. V 1917. prijatelju Bilogriviću koji mu je taj prvi ru¬ 
kopis ponovno poslao na bojište. Pod kraj godine 1917., boraveći u mjestu 
Rocca u Dolomitima, kako to stoji i u njegovu Dnevniku iz tih dana, Merz 
je prepisao članak i navodi datum prijepisa: Rocca, 19. XII. 1917. Uz 
prijepis članka Merz dodaje i kratki dopis Bilogriviću koji glasi: »Dragi 
Nina! Napokon sam prepisao. Šaljem Ti na pregled i na korekturu. Ne 
znam kuda ćemo sutra. Srdačan pozdrav Hans. - Rocca, 19. XII. 1917.« 

Dok se prvotni izvorni tekst članka zagubio, u Arhivu Ivana Merza u 
Zagrebu sačuvao se upravo taj prijepis. 

Nakon rata kada je Merz nastavio studij u Beču, u veljači 1919. g. 
pročitao je ovaj svoj članak kao predavanje u obnovljenom hrvatskom 
katoličkom studentskom društvu Hrvatska u Beču. Kako ističu njegovi 

biografi, oni koji su ga tada slušali ostali su pod dubokim dojmom snažnih 
misli koje je u predavanju iznio. 14 

Članak je napokon objavljen u časopisu Luči, br. 9-10, 1919., str. 
210-214. Bio je to ujedno i Merzov prvi u tisku objavljeni članak. Može¬ 
mo ga smatrati i njegovim programatskim člankom za njegov daljnji život 

jer u njemu indirektno 
naviješta da je i on 
sudionik toga »novoga 
doba« koje započinje 
nakon Prvoga svjet¬ 
skog rata i svih nesre¬ 
ća koje su se u njemu 
zbile. 

Budući da je 
ovaj članak nastao na 
bojištu i pisan »vlasti¬ 
tom krvlju«, svakako 
treba biti pridružen 
Merzovim dnevničkim zapisima i objavljen na ovom mjestu. Tekst nam ot¬ 
kriva najintimniji dio Merzove duševnosti i otkriva nam ono najhitnije što 
je proživljavao i do kojih je zaključaka došao u susretu s patnjom i smrću 
tijekom svoga boravka na bojištu. Dokumentira nam njegove nove spoznaje 
a koje će biti mjerodavne i odlučujuće za njegov daljnji život nakon rata. 

Uspoređujući ovaj rukopisni original članka s onim koji je objavljen 
u Luči 1919., nalazimo u tom objavljenom članku nekoliko manjih varija¬ 
cija i nadopuna koje bitno ne mijenjaju sadržaj članka i njegovu poruku. 
Onako kako je članak objavljen u Luči ponovno je objavljen u 2. svezak 
Sabranih djela Ivana Merza, Zagreb, 2011., str. 17-22. 

Prije samoga članka donosimo najvažnije dijelove iz dva Ivanova po¬ 
pratna pisma dr. Marakoviću u vezi s člankom. Dodali smo i Ivanovu kar¬ 
tu prijatelju Bilogriviću iz koje se vidi koliko mu je stalo da se taj članak 
sačuva. Na kraju donosimo sam članak i to prema rukopisnom originalu 
sačuvanom iz 1917. g. 



Ratna zona u Dolomitima. (Snimio I. Merz) 


Dosso del Fine, siječanj 1917. - (20 g. i 1 mj.) 
Članak pisan vlastitom krvlju 

Dragi Ljuba! (...) Ovaj članak što Vam ga prilažem pisan je »vlasti¬ 
tom krvlju« (da se tragično izrazim). I sam znadem daje pisan suhoparnim 
i lošim stilom i da bi se ta tema morala mnogo dublje proraditi. Htio sam 
sve ovo ilustrirati i oživjeti Danteovim stihovima jer je on jedini pjesnik 

14 Avelin Ćepulić, Iz đačkih dana Ivana Merza , Orlovska misao, br. 5, 1928., str. 130-134. 

što je posvema razumio smisao boli, ali nemam nikakvih knjiga pri ruci, a 
za takvu temu treba mnogo predradnji. Vremena za to nema. 

To sam napisao jer sam jednostavno morao. Cijelo vrijeme sam bio 
kao u nekakvom ludilu; morao sam samome sebi tumačiti po hiljaditi puta 
smisao života kad sam doživio kako se je jedan vojnik srušio s vrletne 
stijene u ponor i ostao mrtav te kada sam šuteći morao gledati kako ovo 
»kulturno, emancipirano« doba ljude za kolac vješa. 15 

Pomisao da bih mogao svaki čas na frontu i tamo se patiti, možda i 
poginuti, pospješila je taj rad. Morao sam se pošto poto snaći u tom svijetu 
i opravdati si, ili bolje reći sam sebi dokazati, da je sve dobro i razumno 
zato što opstoji. Onaj duševni nemir i neki nesvjesni strah pred smrću, 
bar me je za sada ostavio (ili si to umišljam) i sve upravo rado ili bolje reći 
dragovoljno podnosim. Tim člankom sam se izmirio za sada sa sudbinom. 

Do sada sam imao razmjerno vrlo mnogo sreće. Suljić je već otišao u 
polje, a ja sam se izvukao iz Marschkompanije. Iz ovoga su kursa neki dan 
već stali polaziti u Bozen, a za Bošnjake još ništa nema. Vidite i odviše ima- 
dem sreće. Spreman sam svakog časa, a Bogu hvala, ništa ne dolazi. (...) 
Na Božić sam bio kod kuće. Bilogrivić je imao Mladu misu pa sam skoro 
čitav dan proveo kod trapista. Zaista, veliki život ti ljudi provode. (...) 

Dosso del Fine, 2. III. 1917. - (20 g. i 3 mj.) 
Pozadina članka »Novo doba« 

Dragi gosp. profd Vaša karta me je iznenadila. Onu stvarcu sam u 
prvom redu zbog sebe napisao i htio sam da izađem na čistac sa životom 
što me je zgrabio; htio sam samome sebi protumačiti da je »sve opravdano 
zato što postoji«. Istom kad je bilo napisano, osjetio sam potrebu da 
saopćim drugome, a to ste naravski bili Vi. Ako Vi mislite da je zgodno za 
štampu, to sve Vama prepuštam; ako ne, to barem ovo čuvajte dok se ne 
vratim s ratišta. Duplikata ni sam nemam. (...) 

Na fronti se ništa ne događa; svakog je dana borba s aeroplanima. 
Srapnele i puščana zrna također češće dolijeću, ali opasnosti za sada nema 
nikakve. 

S Bogom! Hans 


15 U Dnevniku od 23. VII. 1916. Merz navodi slučaj jednoga ruskog vojnika kojega su nadređeni 
zbog nečega kaznili tako da je za kaznu bio obješen rukama na štap. Merz je upravo neko vrijeme 
držao stražu u toj zgradi, to je vidio, ali mu nije smio ni mogao pomoći. Jedino što je učinio bila je 
osuda takva postupanja što je iznio u Dnevniku, a vjerojatno je i Rusa utješio kojom riječju i s njim 
razgovarao, kako se vidi iz njegova Dnevnika toga datuma. 

Zingarella, 7. V 1917. - (20 g. i 5 mj.) 
Briga za rukopis teksta »Novo doba« 

+ Dragi Nikola! 16 Kada si već u Ljubinoj blizini 17 , to ga zamoli neka 
Ti dade moju radnju Novo doba pa je ponesi u Banju Luku i predaj mojim 
roditeljima - ako već budu bili kod kuće - ako ne, a Ti je čuvaj i moli se 
Bogu da se što prije sastanemo. 

Horvata se dakako sjećam; kad smo bili kod trapista, on se ojunačio 
pa uhvatio u ruke stroj za elektriziranje, a ja nijesam smio. (...) Inače 
dosta loše; svijet demoraliziran. 

Pozdrav Hans 

Pošiljatelj: Merz Hans , Kadett-Asp. Bergfuhrer 
Feldpost 369, bh 2, Rstab 



Austrijska vojska pred kasarnom u Dolomitima prije odlaska u akciju 
na prve linije 1917. (snimio Ivan Merz) 


16 Nikola Bilogrivić 

17 Nikola Bilogrivić se nalazi u Sarajevu na teološkim studijama, a dr. Ljubomir Maraković (Ljuba) 
nalazi se također u Sarajevu na službi u Zemaljskoj vladi. 

NOVO DOBA 

prijepis rukopisa od 19. XII. 1917. 

Ecce in cruce totum constat 
et in moriendo totum iacet. 
De Im. Chr., II. 12 . 18 

Život je strašan; bol, njezina muka i zlo prožimaju ga u vječnim vari¬ 
jacijama i daju mu svoje obilježje. Gdje boli nestaje, iščezava život - rađa 
se sumnja i grijeh. To potvrđuju velebne epohe u razvoju čovječanstva i 
velika umjetnička djela u njima. Ona su refleks muke i po njima možemo 
utvrditi koliko i kako su narodi u ono vrijeme trpjeli. 

Kada je čovjek stekao dovoljno sredstava za udoban materijalni život pa 
se ne mora boriti za svoj opstanak, porodila se bol duha koji razmišljanjem 
dolazi do osjećaja tragike čovječjega života: pomanjkanje spoznaje i grozota 
grijeha. Razdoblja koja reprezentiraju ovaj životni nazor jesu dekadentna. 19 

Boli ima uvijek u svijetu. Kao što morski vali za vrijeme tišine glade 
obalu, a kada nadođe bura, sve poplave, raznesu i poremete, tako i bol u 
doba mira zahvaća one koji su joj najbliži, a kada oluja potrese čovječan¬ 
stvom, onda se i bol razlije i uzdrma sve na daleko i široko. Tko je zalazio 
u radničke stanove, promatrao postupno umiranje živih, nesretnih ljudi 
uvjeren je o tome. A kako je sada? 

Rat poput bure bijesni, vrela, crvena krv toči se iz rana živih ljudi koji 
u smrtnoj borbi dozivlju svoju daleku majku i nastoje sakupiti u mislima 
mrvice vjere na koju su u žurbi svijeta već davno zaboravih. Jadni ljudi, 
bez krova i noćišta, često i bez pokrivača, bore se s elementima prirode: 
kišom, snijegom, studeni i glađu. Ti narodi na bojištima davno su već pre¬ 
gorjeli ovaj život pa i s malo straha mučke idu u smrt. A koliko istom trpe 
oni koji iz dana u dan gladuju, puni tuge i straha za one koji su u opasnosti? 
Kolike je ljude što poznavahu samo sreću potresla ova bol i udarila njiho¬ 
vim mislima novi smjer? 

Bol je stvorila i stvara nove generacije. 

Sva je povijest krvlju ispisana. Tečevine ljudskoga duha, kultura, što¬ 
više religije koje su najvažniji čimbenik u razvoju čovječanstva, ukoliko 
uz židovstvo i kršćanstvo nisu Božje djelo, djela su naroda koji trpe. Bol 
je spašavala čovjeka od mlitavosti i ulijevala mu u srce strah od još veće i 
nepoznate boli. Tko hoće barem donekle shvatiti smisao života i razumjeti 
kulturu, mora da trpi tjelesno i duševno. Teoretičari što sjede u toploj, 
rasvijetljenoj sobi za obilatim objedom, imajući sve što im godi tijelu, neće 


18 Nasljeduj Krista: Evo u križu se sastoji sve i u umiranju počiva sve (knj. II., gl. 12, r. 15.). 

19 podrazumijeva se dekadentna u kršćanskom smislu 

nikada upoznati ideju života. Religija sa svim svojim dogmama i obredima 
ostat će takvim ljudima uvijek tajna jer oni neće razumjeti da umna bića 
idu u mračne studene hramove i ponizivši se do krajnosti, mole klečeći na 
tvrdom pločniku. No, neka zađu u realni život, noće bez krova na kiši, u 
groznome mraku, gladni i žedni. Neka se uzveru po klancima iznad ponora 
u koje se mogu svaki čas strovaliti, neka eventualno vide stotinu iznakaže- 
nih mrtvaca koji kao klade nepomično leže ili neka poslušaju jauk i jecanje 
ranjenih iz čijega mesa curi crvena krv, a čiji pogledi lutaju zaprepašteno, 
tražeći nešto neshvatljivo. Ne znam hoće li se onda usuditi da ustvrde da je 

»čovjek produkt 
nužde, vječna 
glazba svemira, 
samo monotono 
klepetanje ogro¬ 
mnoga mlina 
kojega pokreće 
struja slučaja, 
mlin bez gradi¬ 
telja i mlinara, 
pravi perpetuum 
mobile, mlin 
koji se sam me¬ 
lje« (Novalis). 
Oni koji ne pro¬ 
mijene svoje na¬ 
zore barem će šutjeti pa će im kao u Kranjčevićeva zadnjeg Adama uvijek 
pred očima lebdjeti veliki upitnik... 

Valja zaći u život gol, kao od majke rođen »bez palice i torbe, bez 
hljeba i samo s jednom tunikom« (Mt 10,10), boriti se s prirodom kao 
pračovjek i nju pobijediti. Tada će istom čovjek uvidjeti da život nije 
nikakav filozofski sistem koji se stvara u biblioteci ili u kabinetu, već je on 
jedna vrlo ozbiljna i realna stvar koju čovjek mora osobno upoznati. 

Sam Kristov život koji je proživio borbu cijeloga čovječanstva i bol 
cijele historije očito pokazuje da je smisao života bol: mysterium crucis. 
Evanđelje, te razvoj kršćanstva, epopeje su boli. Život velikih pojedinaca 
bio je samo stih u toj velepjesni. »Želi li tko mene nasljedovati, neka zataji 
samoga sebe i neka nosi svoj križ dnevno« (Lk 9,23), uči nas jedno mjesto 
iz Evanđelja, a malo dalje slijede još dirljivije riječi koje upravo snažno isti¬ 
ču tragiku čovječjega života, čovjeka boli: »Lisice imadu špilje, a ptice ne¬ 
beske gnijezda, Sin čovječji nema mjesta gdje bi glavu sklonuo« (Lk 9,58). 



Ranjenici na bojištu 1 . svjet. rata. (Snimio I. Merz1 

Koliko li bijaše generacija u pradavno vrijeme koje su osjetile ovu bol. 
Toliki su danas ljudi na sebi iskusili i razumjeli djelić historije; oni shvatiše 
napokon to poglavito poglavlje Kristova života. Sva historija, sadašnji život 
čovječanstva i pojedinca isprepreden je poput mozaika sličnim momenti¬ 
ma. Živjeti duboko znači: »Križ svoj nositi dnevno« (Lk 9,23). 

Volim ljude današnje generacije, one što su trpjeli i shvatili ozbiljnost 
života. Ti su praktički riješili faustovski problem. Uzaludno je naime svako 
filozofiranje u udobnoj gotskoj sobi uz sjaj mjesečine; na taj način se ne 
može odgonetnuti sfinga života. Laka je stvar govoriti: 

»Habe nun achl Philosophie, Juristerei und Medizin 

Und leider auch Theologie durchaus studiert mit heissen Bemuh’n.v. 

(Goethe, Faust ) 20 

Još je lakše, snabdjeven svim sredstvima, zaći u vrevu života i zavesti 
nevino djevojče. Ali, da se je Faust morao boriti za svagdanji hljeb ili da je 
proživio bol rata u svim njezinim fazama, došao bi jamačno do rezultata 
do kojega dođoše mnogi neznatni ljudi koji na svoja leđa uprtiše sav teret 
historije, umirući, a da im se ni za ime ne zna. 

Nije to ništa osobito sjediti u toploj sobi, opkoljen zastarjelim luba¬ 
njama i bez boli prelaziti u drugi svijet, pijući otrov iz starodrevne fiole 
(bočice); no sasvim je druga stvar trpjeti i boriti se, boriti se k tomu sa sa¬ 
mim sobom. Tada istom čovjek uviđa da je bol sok historije koja je vodi iz 
epohe u epohu; koja podiže na noge milijune, stvara države, ruši prijestolja 
i vrlo uspješno satire grijeh. Kristova smrt, te historija kršćanstva realno i 
simbolički potvrđuju ovu misao. 

I današnja će bol ucijepiti sadašnjoj generaciji svoje vječne biljege. Već 
se opažaju tragovi novih ljudi koji u sebi proživljavaju dubok i velik život. 

Život pojedinca je izvor svega. S obzirom na njega su umjetnost i znanost 
i sve ostalo sporedne stvari. Umjetnost života ili mudrost po nazivu Starih 
je ona nit koja se provlači kroz svu povijest. Ona je stvorila države i udarila 
zasebni biljeg svim granama kulture. Veliki ljudi, koji umjedoše i u najsitnijem 
času života duboko i nesebično živjeti, usprkos svim protuslovnim težnjama 
tijela i vremenitosti, neiscrpivi su i jedini radnici na zgradi čovječanstva. Oni 
su tvorci pozitivne historije. Takvih ljudi ima uvijek, oni javno ili neopaženo 
djeluju. Sva kultura, sve tečevine ljudskoga duha njihovo su djelo. 

Etička strana života postaje aktualna; ne, ona je dandanas jedina za ovu 
generaciju koja proživljava duh ovoga vremena. Estetska pitanja su u pozadi¬ 
ni jer se radi o životu i smrti, o požrtvovnosti, o samozataji i junaštvu. Straš¬ 
ne danteovske slike, pune zbilje i istinitosti; iznakažene lešine, glad, krv i lu¬ 
banje napuniše zemlju i sa svim time mora se izmiriti današnji čovjek; mora 

20 »Proučio sam, ah, filozofiju, pravo, medicinu, k tome nažalost također i teologiju i sve sam s velikim 
marom prostudirao...« W. Goethe, Faust, 1. dio, stih 354 i dalje. 

shvatiti smisao tih grozota i uklopiti ga 
u svoj svjetonazor. Estetska pitanja će 
se poroditi kao nužna posljedica svih tih 
velebnih problema; no neće to biti laka 
ljepušna igrarija, l’art pour l’art koju je 
stvorio siti umjetnik u blistavom ateli¬ 
jeru ili urešenom parku, ne doživjevši 
ništa. Umjetnik nije ptica koja pjeva 
kada i o čemu joj je ugodno, nego sve¬ 
ćenik, prorok, nadčovjek koji promiče 
ideje svijeta i poput Praumjetnika stvara 
mikrokozmose, svjetove za se. Oni su u 
harmoniji s ostalim svemirom; oni otkri¬ 
vaju neumjetnicima velebna djela i nje¬ 
gove ideje. Umjetnika ponajčešće tjera 
krv i suza u njegov radnički hram. 

Želimo li mi imati veliku državu, 
velike epohe i velika djela te izvrši¬ 
ti našu zadaću u historiji, potrebni su 
nam jedino veliki ljudi. To nam je dirljivo rekao Varga u svome Umjetniku 
vječnoga pera, a i Carlyle slično izvodi svoje misli: »Jer je vrlo ozbiljna 
stvar živjeti u ovome svijetu, smrt nije nikakva šala za čovjeka, život nije 
bio nikada igračka, bio je kruta istinitost i vrlo ozbiljna stvar.« Svjesni toga, 
razumjet ćemo život i shvatit ćemo da ima ljudi koji se odriču svijeta te u 
asketskom životu, u kontemplaciji i radu nalaze sreću. I za nas mora sve¬ 
mir biti samostan, radionica i hram. 

Nije to tako strašno i bezbojno kako se na prvi mah čini; valja samo 
pokušati tako živjeti pa će život biti pun sreće, rada i blistavila. - Radovat 
ćemo se gledajući ovaj vidljivi svijet, dostojanstvo čovjeka i nadnaravnu lje¬ 
potu muke koja čovjeka postavlja za gospodara vremenitosti, a najdublje 
ćemo osjetiti veselje roneći u se, u onaj sasvim drugi, široki, duševni svijet, 
pun perspektive i boja što ga je Novalis tako lijepo opjevao i koji je stan mi¬ 
stika. Ovaj život duše zapravo je onaj pravi, nepromjenjivi, vječni život koji 
ne poznaje vremena ni kraja. Za nas obične ljude je odviše taman, jedva smo 
si ga svjesni, ali čim budemo etičnije živjeli, proširit će se i vidici. 

Čovjek je silno slab i bez tuđe pomoći ne može ništa. Zato je On iz 
vječnosti stupio u povijest i, postavši središtem cijeloga makrokozmosa, 
dao nam je Sebe da nas tjelesno i duševno preporodi. Ne zaboravimo 
na tu neizmjernu ljubav i posvetimo veću pažnju maloj, bijeloj Hostijici 
koja osamljena na nas čeka u studenim crkvama. Svijet živi za se kao da se 



Ivan - časnik 
u Prvom svjetskom ratu 

nije dogodilo to čudo čudesa na koje je silnom čežnjom čekao kroz eone 
cijeli makrokozmos (Solovjevl). 

Tko je živio ili barem nastojao živjeti ovako, vidio je jamačno svijet 
u sasvim drugačijoj rasvjeti i osjetio je jasno grozne niti grijeha u koje 
se je zaplelo sadašnje društvo. Mnogo se muka mora pretrpjeti (muka 
nije šala!) da se barem donekle usavršimo; pri svakome koraku proteći će 
mnogo suza i krvi, no bez boli i muke nema života. Njemački mistik Tauler 
govori: »Zapamtite dobro, oj vi ljudi što razmišljate, najhitriji konj koji vas 
nosi k savršenosti jest trpljenje.« 

Ovim se velikim dobom moramo i mi okoristiti; valja se pobrinuti da 
odgojimo velike ljude koji će sazdati i veliku domovinu. Oslobađati duh 
od vremenitosti i nezaslijepljenim pogledom promatrati razvijanje života, 
imao bi biti cilj novih ljudi. Borba za savršenošću, askeza mora biti naš 
svagdanji kruh. Ona nam otvara nutarnje vidike, stvara od nas nesebične 
ljude, podržava u nama borbu sa zlim i daje nam snage da ne podlegnemo. 
Askeza rađa sposobnost podnašanja boli i čuva nas od malodušnosti koja 
je mnoge ljude zaskočila kod prve nezgode. 

Uslijed sasvim novih prilika koje nastaše tijekom ovoga rata, pojaviše 
se u našemu javnom životu mnoge trzavice. One su karakteristične za pri¬ 
jelazne epohe. Kod nas se odmah osjetio duh novoga vremena jer mi zaista 
i snažno živimo. No granice su se prekoračile: od bezuvjetno potrebnih 
diskusija porodiše se nepotrebne prepirke. Duh slabosti se je uvukao u 
naše redove; efemerna politička pitanja nas razdvojiše. Zaboravismo na 
kozmopolitizam Crkve i na njezin kroz vjekove izgrađeni politički pro¬ 
gram 21 koji se jedino temelji na Kristovoj nauci. Nacionalni egoizam se 
uvukao u raspaljene duhove te oni zaboraviše na poniznost i samozataju i 
započeše svijetu pokazivati svoje vrline, a mane svoje najbliže braće izno¬ 
siti pred forum onih koje ni sami ne cijene. Umjesto da dalje gradimo, 
stadosmo rušiti ono što smo s mnogo muke zajednički sazdali. 

Moramo zato svu pažnju posvetiti odgoju samih sebe i studiju katoli¬ 
cizma koji mi nažalost ne poznajemo nimalo bolje od kakvoga pučkoškolca. 

Stvoriti velike ljude cilj je svenarodnoga katoličkog pokreta jer će se jedi¬ 
no oni znati umjeti snaći u nezgodi i podnašat će s nekim nutarnjim veseljem 
boli koje su karakteristične za svaki razvitak, za svaku epohu i za najdublje 
umjetničke tvorevine. In cruce totum constat et in moriendo totum iacet. 22 

Rocca, 19. XII. 1917. 


21 Vidi raspravu u »Času«: Respublica christiana. XI. letnik, Zvezak 4-5. 

22 Vidi bilješku br. 18 na str. 262 

DNEVNIK 31. III. 1917. - 15. X. 1918. 


Zingarella, 31. III. 1917. - (20 g. i 3 mj.) 23 

Loša situacija na ratištu 

Rat ne može dugo trajati. Pričao mi je jedan stari Sinjanin da mu pišu 
od kuće kako je u jednoj kući pomrlo devetero od gladi. Nina 24 je između 
redaka stavio noticu: »Svijet ovdje gladuje. Između Pala i Višegrada umiru 
od gladi.« Uz to su neki dan dva vodnika prebjegla Talijanima i ostavila 
pismo u kojem i ostale pozivlju da slijede njihov primjer. Predugo već 
traje rat, a vojska ne vidi zašto ratuje. Uz to im još stižu kobne vijesti od 
kuće. Političke prilike, osobito plan Nijemaca da se uvede njemački jezik 
za državni, bit će da još također utječe na ljude. Ljudi ovdje gladuju; danas 
pače nije bio ni kukuruzni hljeb (bolje reći komis), nego dvopek. 

Prikaz romana Putem ljubavi češkoga pisca I. Baara 

Djelo češke katoličke moderne. Nešto velikog zaista nije. Motiv, ideja 
- mysterium crucis - je silna, ali je obrada odveć fragmentarna, nabačena. 
(...) U današnje doba gdje liberalizam trijumfira, katolički duševni život 
morao se probiti kroz tu struju da bi izišao bistar i nov, sasma nov i velik. 
Treba samo uzeti u ruke Verlainea, Huysmansa, Jorgensena i druge pa 
vidjeti kako je katolicizam neiscrpivo vrelo poezije, kako su moderni 
katolici - glavni junaci - sasma novi ljudi koji uza svu modernu naobrazbu 
imaju upravo naivnu, duboku vjeru koju produbljuju umjetnostima i 
studijem kršćanskih velikana. 

A što ovdje imamo? 

Nijednu scenu religioznog 
života, nijednu molitvu. Sav 
onaj religiozni život prika¬ 
zan je tako konvencionalan 
pa bi se mogao primijeniti 
na seljaka ili kakvog indife¬ 
rentnog kršćanina. (...) 

Već iz toga razloga 
mora se reći da to nije ro¬ 
man, i ne zauzima nikakvo 
mjesto u umjetničkoj literaturi, nego spada više u kulturno-historijska dje¬ 
la iz života Crkve i to jedna scena iz epopeje mukotrpnog života svećenika. 



Područje Dolomita gdje se Ivan kretao za 
vrijeme Prvoga svjetskog rata 


23 Ovdje započinje 9. bilježnica Dnevnika bi. Ivana Merza koja obuhvaća razdoblje od 31. III. do 
5. V 1917. 

24 »Nina« je Merzov nadimak za prijatelja, vlč. Nikolu Bilogrivića. 

Motto toj epopeji bi mogle biti Kristove riječi. »Svi će vas zamrziti zbog 
imena moga. Ali tko ustraje do kraja, bit će spašen.« 

Još ćemo se malo pozabaviti tehnikom. Psihološka analiza boli je 
vrlo uspjela i ona daje djelu vrijednost. Upravo kroz cijelo djelo osjećamo 
misterij boli, onu groznu silu koja dokumentira da je život križni put. 
Bol majke koja je u nadi ostarjela i nije zapravo imala nijednoga sretnoga 
časa, a isto i Đuro. Promatrajući taj život dolazimo nehotice do pomisli 
o etičkoj nuždi drugoga života. Samo što je pisac u nekim momentima 
s početka trebao naglasiti tu misao sve jače i jače, dok ne bi u završetku 
»vjerujem u općinstvo svetih, oproštenje grijeha i život vječni« kao u vrhu 
tornja našla svoju odsječenu, snažnu kulminaciju, iza koje slijedi mir i naše 
razmišljanje. Umjetničko djelo mora biti građevina gdje je svaki stup, 
svaki potez i svaki nakit umjetnina za se, a sve skupa stoji u harmoniji i 
izražava jednu misao. (...) 

(Slijedi daljnja analiza djela prema kriterijima po kojima analizira 
i ostala djela: ideja, sadržaj, tipovi, detalji. Potom donosi kratak sadržaj 
djela te analizu glavnih likova.) 

Zingarella, 10. IV 1917. - (20 g. i 4 mj.) 

Prikaz djela Za hljebom H. Sienkiemicza 

Socijalna pripovijest s umjetničkom tendencijom s ciljem odvratiti 
Poljake od iseljavanja. (...) Inače je slikovitost velika; vidimo njegovo selo, 
put po moru, oluju. Njujoršku luku, Boarding House, stepa i prašuma, 
poplava i zadnje scene. Rodoljublje prožima djelo poezijom i ona mu daje 
vrijednost. Inače nije Bog zna što. (...) 

(Slijedi u nastavku prikaz seoske novele Conscience od istoga pisca. 
Djelo iz doba kasne njemačke romantike.) 

Zingarella, 15. IV 1917. - (20 g. i 4 mj.) 

Razočaran Bošnjacima, moli od Boga snagu 

Vani snijeg i kiša. Pravi osjećaj za prirodu nemam otkada se s njome 
moram boriti. Uz to je ona slabost: strah da me ne bi bacilo satniji čim 
okopni snijeg. Zadnje vrijeme ni sam ne znam kako živim. Veza s Bogom 
je popustila. Suviše sam se veselio na dolazak Bošnjaka Suljića, Mujagića 
pa sam se razočarao. Bili smo dugo rastavljeni u svijetu pa su se razišli naši 
nazori i sva naša ćud. Bio sam ražalošćen jer, Bože, tamo gdje Tebe nije, 
tamo ni veselja nema. 

Snage, snage, snage!!! Koga bih se bojao kad smo putnici ovdje, a za 
nas je dika probijati se kroz život i gomilati blago za onaj veliki ŽIVOT. 

Snage i opet snage Te molim! 

Zingarella, 17. IV 1917. - (20 g. i 4 mj.) 

Dileme o opravdanosti rata, otpora i revolucije 

Talijani su dosta pucali. Kada top grune, mislim da mi propovijeda 
sv. Franjo: advenae et peregrini sumus. 25 Vidim da u toj vojsci dušu gubim. 
Pa imam li ja pravo da se silom oprem onomu koji hoće da mi kida dušu? 
Revolucija je dakle opravdana? »Ako Te tko ošine o jedan obraz, ti mu pruži 
drugi!« (Lk 6,29) Poniznost - revolucija, ne znam kako se podudaraju. 
Samo sam uvjeren da rat nije suvremen jer neprijateljstvo između naroda 
faktički ne egzistira, nego samo neprijateljstvo između klasa. Moderni rat 
je revolucija. 

Prikaz romana Ponor I. A. Gončarova 26 

Pravi ruski naturalistički roman. (...) Rusija je u prošlom stoljeću 
porodila stanovitu vrstu ljudi - ruske Hamlete, ili ako ćemo se točnije 
izraziti - anarhiste u najboljem smislu riječi. Anarhiste muževe i žene; ljude 
nezadovoljne s tadašnjim društvenim prilikama koji ih analiziraju i ruše 
svaku tradiciju i svaki pojam dužnosti. Ti nesretni ljudi su uostalom tipični 
za moderan roman. (...) Gončarova ja zanimao problem žene imenom 
Vere. Taj se problem može slobodno nazvati tim imenom jer ga je on prvi 
umjetnički riješio. Problem je taj vječan i uvijek će se naći žena koje će 
htjeti slomiti okove društvenoga konvencionalizma da dođe do pravoga i 
istinitoga pojma o ljubavi, braku i ostalim ženskim pitanjima. Dakle, neka 
vrsta ženskog Fausta, i to ruskoga ženskog Fausta jer nailazimo na tragove 
teorijskog nihilizma. (Opiranje babuški, neka umišljenost u doticaju sa 
starom generacijom.) 

Vera - ženski ruski Faust 

Glavna junakinja u romanu je Vera i pripovjedač je upotrijebio sva 
sredstva da nam je prikaže. (...) Vera ne živi kao ostale žene. Ona ispituje 
svoje biće i sve tradicionalne nazore suvremenoga društva. Vječno je osa¬ 
mljena sa svojim knjigama u zasebnom starom dvorcu i u prirodi, dolazi 
ponajprije do gorkoga zaključka da danas žena nije slobodna. Svatko je pro¬ 
matra samo fizičkim pogledom, gleda i špijunira, a ne dopušta da ona živi 
sama za se i sa svojim nazorima. (...) Pripovjedač je upotrijebio svu svoju 
moć psihološke analize da prikaže upravo brutalnu moć strasti. Strast ne 
poznaje logike ni sofizama, ne zna što je predrasuda, pristojnost, društvo, 
odgoj, ljepota karaktera. Ona je tu i traži svu svoju žrtvu. Tko bi rekao da 
će se naša mila Vera, koju smo toliko zavoljeli, podati. (...) Tako je strast 

25 Latinski: pridošlice smo i putnici (misao iz Nasljeduj Krista). 

26 Opširan prikaz ovoga romana Merz je u svome Dnevniku pisao ćirilicom. Vjerojatno ga je čitao u 
srpskom prijevodu. Inače, to je jedini tekst u cijelom Dnevniku što ga je Merz pisao tim pismom koje 
je inače morao poznavati jer ga je učio u školi u Banjoj Luci. 

pobijedila sve logike, misli i dr. Nastaje u Verinoj duši reakcija; ni sama ne 
znajući zašto, osjeća da je zgriješila. Duševno trpi, skoro umire. (...) Po¬ 
sljedica grijeha svom silom traži žrtvu i dokumentira da ljubav nije prola¬ 
zna strast, nego 
da su uz nju ve¬ 
zane i dužnosti. 

Tehnika 
djela je izvanred¬ 
na, a opet ruska. 
Tu je psihologija 
govora i odgovo¬ 
ra, prethistorije i 
dr. Živo je prika¬ 
zan seoski milje 
pun baba, škrta- 
ca i dobroćudnih 
ljudi, slugu i dru¬ 
goga. (...) 

(Slijedi veoma opširan prikaz cijeloga djela, s brojnim citatima 
dijaloga i analizama karaktera samih likova.) 



Ivan (drugi slijeva) pred vojnim zapovjedništvom 
na bojištu u Dolomitima 


Zingarella, 20. IV 1917. - (20 g. i 4 mj.) 
Osjeća potrebu za Bogom i za ozbiljnim duhovnim životom 

»A drugi su oni u trnje zasijani. To su oni koji poslušaju Riječ, ali 
nadošle vremenite brige, zavodljivost bogatstva i ostale požude uguše 
Riječ te ona ostane bez ploda« (Mk 4,18-19). Najzgodnije je primijeniti 
ove riječi na mene. S jedne strane bilo je ono oduševljenje za umjetnost 
kojemu sam žrtvovao u svoje doba, a dosta i danas, sav religiozni život. 
Zapravo bi ovaj poput jela morao biti temeljna nit u životu, a ono ostalo 
ima da se samo naniže. Ali suviše sam zaljubljen u ovaj svijet ne pomišljajući 
da smo advenae et peregrini 27 pa čitam sve do pretjeranosti. Nastojat ću 
da od sutra pomognem momcima nositi njihov križ; ići ću češće brigadi. 

Bože, Bože, oprosti mi što sam Te ostavio. Daj mi opet snage da te 
svagdje i u svačemu spoznam, da Te svagdje osjećam, a da se ničega ne 
strašim (jer smo advenae!). 


27 lat.: pridošlice i putnici 

Zingarella, 25. IV 1917. - (20 g. i 4 mj.) 
Uspoređuje Gončarova s ruskim i francuskim piscima 

Gončarov je sjajan pripovjedač, ali forme nema. Sve je široko, veliko. 
La vie toute entiere, toute detaillee. 28 Po ovoj detaljnoj slici života podsjeća 
jako na Zolu kod kojega je uz glavnu radnju detaljno prikazana i pozadina s 
istom minucioznošću kao i glavna ideja. Zola doduše pretjeruje tako da se 
pače glavna ideja niti ne može uloviti, nego je poput fotografije uslikan sav 
život. Gončarov nam na sličan način daje sva dugačka pisma, sve sporedne 
slike i govore, a ne poput Turgenjeva da ono što se ne tiče glavne ideje pri¬ 
kaže u par riječi. Tako su formalno nezgrapni i Tolstoj i Dostojevski, dočim 
je od Rusa jedini Turgenjev pravi umjetnik. Koncizne forme, gdje kao i kod 
Flauberta, ni jedna rječca ili prispodoba nije suvišna jer sve arhitektonski 
teži k jednoj točki. 


Zingarella, 26. IV 1917. - (20 g. i 4 mj.) 
Razvoj materijalne i duhovne kulture 

Kada je čovjek u smrtnoj opasnosti, onda cijelu prirodu promatra 
samo s jednog stanovišta: je li ovaj ili onaj njezin dio tu opasnost povećava 
ili umanjuje. Istom kad se ona pobijedi, može se polako uočiti ova veličan- 
stvenost prirode i kulturno se razvijati. 

Ova je misao psihološka baza za shvaćanje kulture. Dok je čovjek 
živio u špiljama i borio se za svoj opstanak, nije zapravo mogao da u tim 
momentima vječne opasnosti filozofski - objektivno shvati prirodu i život. 
Duševna kultura se tada ne mogaše razvijati kao u doba gdje su se životne 
potrebe bez velikog truda same od sebe namirivale. 

Jedan narod mora biti materijalno samostalan, ako se hoće kulturno 
razvijati. Mysterium crucis 29 koji je izvor života i napretka uključujem u 
ovu tezu. Ne mora biti samo crux materialis, već i spiritualis 30 (Sveta 
Gospa!). (...) 

(Slijedi još kratak završni osvrt na Gončarov Ponor te zaključna 
ocjena njegovih likova i njihovih karaktera.) 

Zingarella, 4. V 1917. - (20 g. i 5 mj.) 
Plan za novelu Prebjeglice o uzrocima i pozadini ratova 

Imam plan napisati kakvu novelicu na način Maupassantove La mere 
sauvage. Idejna podloga je ova: narodi što se bore i to junački bore, ne¬ 
maju zapravo nikakvog patriotskog osjećaja. Jasno osjećaju da im Talijani i 
druge narodnosti nisu nikakvi neprijatelji, nego da su oni neprijatelji koji 


28 Prijevod s francuskoga: Život u cjelini, sa svim detaljima. 

29 lat.: misterij križa 

30 lat.: materijalni i duhovni križ 

su stvorili taj rat. Zašto da oni trpe za tuđe kese; da gladuju kroz toliko 
godina i da žrtvuju život u najtežim kreševima? Kad se budu vratili kući, 
bit će ti ljudi opet kmetovi iz kojih će takozvana država opet krv ispijati. 
Dvojica će to vidjeti i prebjeći. Po tome će djelo nositi naziv Prebjeglice. 
Držim da će ova novelica karakterizirati cijeli ovaj vijek gdje uistinu ne 
postoje narodnosne napetosti - osim na istoku Srbi i Nijemci radi Dranga 
nach Osten - nego samo staleške razlike. Ovaj rat je fabriciran, danas 
postoji napetost između sita i gladna. Dan danas je revolucija historijski 
opravdana - o etičkom opravdanju se još ne usuđujem govoriti pa je stoga 
postupak one dvojice revolucionarni izraz njihove zdrave pameti . 31 

Zingarella, 5. V 1917. - (20 g. i 5 mj.) 
Prikaz i kritika romana Mati M. Gorkoga 

Nije nikakvo umjetničko djelo. Tendencioznost i njegovo socijal-de- 
mokratsko uvjerenje zasljepljuju pripovjedača da postaje neobjektivan u 
prikazivanju likova. Svi ti junaci, ti socijalisti, svi su dobri ljudi i to svaki u 
svojoj vrsti, dočim su reprezentanti vlasti robovi, glupani, preživjeli ljudi i 
dr. Nimalo višeg promatranja. A uz to je psihologija tzv. glavnog lica - Maj¬ 
ke, tako banalna i slaba. Od početka do kraja se opetuju skoro iste riječi: 
Ona osjećaše u sebi... Mati je osjećala. 

Nije prikazana njena psiha kako se u njoj to zaista zbiva, nego se priča 
što se je dogodilo u njenoj duši. Po tom izlazi sva psihologija mlitava; cijelo 
njeno oduševljenje je blijedo. 

No, piščevi nazori izlaze sjajno na vidjelo. Ti njegovi junaci koji se 
bore za napredak čovječanstva, za poboljšanje radničkog stanja govore 
vječno i oduševljeno. Tako to čudno zvuči gdje se ljudi toliko hvale i toli 
oduševljeno govore, a zapravo nemaju ni jedan od njih dubljega duševnog 
života. Sva njihova ideologija se sastoji u riječima »borba za istinu« koja 
dozvoli materi da često puta slaže. Razni su tipovi tih revolucionara, oso¬ 
bito Pavao, koji osim snažne volje, ne posjeduju dubljih misli. 

Djelo je naravno kulturno historijski zanimljivo jer je ogledalo onih 
boljih težnja socijalne demokracije. Tko njih poznaje u životu vidjet će da 
uz ove zaista plemenite ljude, većina radništva viče: panem et circenses 32 . 
Radnici najviše psuju, idu u bludilišta i u kabarete. Nakon rada zabava; kao 


31 Ovu novelicu Merz ipak nije uspio napisati. Ali i iz ovoga kratkog nacrta jasno se daje zaključiti 
društvena i politička situacija s kojom se Merz suočio boraveći na bojištu jer novela ima realnu 
podlogu u situaciji u kojoj je Merz živio. Naime, u austrijskoj vojsci bilo je tada dosta slučajeva, 
pogotovo hrvatskih vojnika, koji su napuštali vojsku i prebjegli Talijanima, što i sam Merz spominje 
na nekoliko mjesta u svome Dnevniku. Čak se i on sam u jednoj situaciji bavio tom mišlju jer je bio 
svjestan besmislenosti tadašnjega ratovanja. 

32 Lat.: Kruha i igara. 

da je ovaj život vječnost. Maksim Gorki u djelu Mati nije spomenuo ni 
jedne ljage na tim ljudima. 

Da, rekosmo da je djelo zanimljivo jer je ovo danas socijalni vijek što 
se bori proti onima koji posjeduju prekomjerni imetak. 

Ovo je djelo literarni izražaj te socijalno-demokratske epohe. Doduše 
ni ova epoha nije duboko shvaćena; jer tu je zapravo samo materijalna bor¬ 
ba. Radnici i seljaštvo su fizički podjarmljeni i zato se organiziraju fizički da 
taj režim sruše i da tako dođu do materijalnog blagostanja. O onom dušev¬ 
nom podizanju, o duševnoj revoluciji duhova ovdje nema ni govora. Ono ne¬ 
koliko riječi o vjeri, ona nevjera tih boraca za istinu nije nimalo obrazložena; 
pače, religija same matere je religija nekakve čuvstvenosti koja se sva sastoji 
iz osjećaja. Na kako čudan način majčino kršćanstvo prelazi u drugu religiju 
ljubavi k čovječanstvu! Grozni psihološki skokovi, silno nerazumijevanje kr¬ 
šćanstva! Kao da se kršćanstvo ne brine za one koji trpe! (...) 

Pokojni Krek 33 je volio ovo djelo. 34 

(Slijedi prepričan kratak sadržaj ovoga djela.) 

Otajstva žalosne krunice 

Na kraju ove svoje devete dnevničke bilježnice Merz je dopisao sedam 
otajstava žalosne krunice. Čini se da nisu sastavni dio Dnevnika, nego ih 
je odnekle prepisao vjerojatno za osobnu molitvenu uporabu. 

1. Isus, koji je za me radi pravde osuđen. 

2. Isus, koji je za me bičevan. 

3. Isus, koji je za me trnovitom krunom okrunjen. 

4. Isus, kojega su radi mene ponižavali. 

5. Isus, kojega su pojili žuči i sirćetom. 

6. Isus, koji je za me poput zločinca na križu raspet. 

7. Isus, koji je u zadnjim mukama za me trpio uvrede. 

+ + + 

Kadett - aspirant Merz Hans, c. phil 
Banja Luka, Bosnien, Kolodvor 

Na kraju bilježnice slijedi gornja adresa koju je Merz stavio i na ostale 
dnevničke bilježnice; učinio je to za slučaj da se zagube, ili ako pogine, pa da 
se znade kome su pripadale i kome bi trebale biti vraćene. Na jednoj takvoj 
dnevničkoj ratnoj bilježnici to je izričito napisao čak na nekoliko jezika. 
(Vidi početak 13. bilježnice Dnevnika, 27. I. 1918. na str. 296). 


33 Dr. Janez Ev. KREK (1865.-1917.), slovenski svećenik, profesor teologije, sociolog, pisac i publi¬ 
cist. Poznat je po promicanju kršćanskoga socijalnog gibanja i po organiziranju kršćanskih socijalnih 
tečajeva. Njegove ideje i djelovanje imale su velika utjecaja i na hrvatske katolike, pogotovo one mlađe 
organizirane u Hrvatskome katoličkom pokretu. 

34 Ovdje završava 9. bilježnica Dnevnika Ivana Merza koja obuhvaća razdoblje od 31. III. do 5. V 1917. 

Zingarella, 7. V 1917. - (20. g. i 5 mj.) 35 
Stječe iskustva u postupanju s podređenima 

Čudna li svijeta! Učinio sam svega dobroga svojim momcima, a ono 
me neće ni putzer (čistač) da sluša. Kako je to čudno i nerazumljivo! Stro¬ 
že ću postupati pa će možda koristiti. Dosada sam držao da sve ide dobro¬ 
tom i gadno se prevarih. One što ih tuku i preziru slušaju kao janjci, pače 
sam opazio da ih i poštuju. 


Zingarella, 9. V 1917. - (20. g. i 5 mj.) 
Kritika ideologije Maksima Gorkoga 

Pročitao Doge und Dogesse R. T. A. Hoffmanna. Vidi se da su nje¬ 
mački romantici majstori novele. Silno prostodušno gledaju u život pa su 
im tim naivnim tonom prožeta i njihova djela. (...) Romantička poezija 
me silno privlači, a osobito kao izmjena nakon naturalističkih djela Gorko¬ 
ga, osobito Matere. Sve vrije i ključa, sva priroda živi i govori, a u Gorkog 
su samo crni problemi života, traženje u tmini i nenalaženje. Ovaj život 
bez Boga, ideali u sadašnjosti, progres, revolucija, sve je tako tamno i nei¬ 
stinito. Bijeda radnika jest bijeda i muka, ali nije to apsolutna bijeda, nego 
jedna faza koja potvrđuje samo veliku optimističku misao o mysteriumu 
crucisa i drugom životu. Gorki se bori proti bijedi kao proti apsolutnom 
zlu, a uspjesi njegove revolucije su u njegovim očima apsolutno dobro; dje¬ 
lovanje majke i njena radost je u njegovim očima Kraljevstvo Božje. Bože 
moj, tamna li Kraljevstva Božjeg kad sa smrću sve prestaje! Čemu borba 
za etičke misli kad je smrt od ovih jača? 

Zingarella, 18. V 1917.- (20. g. i 5 mj.) 
Uočava prolaznost života i osječa težnju za usavršavanjem 

Naši su topovi gadno gruvali. Sva se baraka strese kad onaj od 15 cm 
zagrmi. Čovjek se na sve privikne. Pucali topovi ili ne pucali idem svojim 
putem. Kao da nije ništa. Misli da smo advenae 36 ne pojavljuju se tako če¬ 
sto. Donekle žalim da nisam sav ovaj rat proživio na svoje oči. Bol, patnja, 
pogled tolikih hiljada iznakaženih mrtvih i ispaćenih ljudi, jamačno pere sa 
čovjeka sve prolazno i velikom mu energijom sugerira smisao života. Ono 
malo boli što pretrpjeh, onaj prvi skok pred puščanim tanetima i šrapne- 
lama (na putu k brigadi) govorile su mi uvijek Gospodareve riječi: »Sto se 
bojite? Zar još nemate vjere?« Pa čemu se bojati? Ta On gore već zna što će 
sa mnom biti. On me neizmjerno voli pa zna je li za me bolje da poginem 
ili da dalje živim. Pa čemu se bojati kad On moje određuje putove? Valja 


35 Ovdje započinje 10. bilježnica Dnevnika Ivana Merza koja obuhvaća razdoblje od 7. V 1917. do 
22. 7. 1917. 

36 advenae (lat.) - pridošlice 

živjeti i Njega vječno hvaliti 
i za smrtnu opasnost se ne 
brinuti. 

Sto je život? Neki dan 
je jedan ležao kod groblja, 
izvrnuo se i leži kao klada. 
Kano da ni živio nije. Zar 
je onda svrha života uživa¬ 
ti, popustiti strasti? Čudna 
li smisla kad smrću sve to 
nestaje. 

Zašto je u meni tolika 
težnja za usavršavanjem sa¬ 
moga sebe, za zbliženjem s 
Onim najvećim, zašto neka 
nadnaravna sila uvijek govo¬ 
ri posti, ne jedi previše, budi 
nadčovjek? 



Ratna zona u Dolomitima. 
(Snimio I. Merz) 


Zingarella, 19. V 1917. - (20. g. i 5 mj.) 

Stanje na fronti, topovi pucaju 

Vele da će noćas početi velika vatra na Talijane da ih zavaraju pa da oni 
ovamo povuku vojsku. Noćas su Talijani na desnom krilu oteli neko brdo; 
kroz cijelu noć se je čula daleka topovska vatra: tutnji u daljini kao da je 
tamo negdje nekakva kuglana pa se čuje muklo i nepravilno koturanje. 


Prikaz djela Solovjeva i razmišljanja o Kristu i Antikristu 

Duhovni temelji života tri su razgovora, rasprava u dramatskoj formi 
u kojoj se sastaju ljudi raznih načela i raspravljaju o vječnim pitanjima. 
Istom formom poslužio se je i Moravski u svojim Razgovorima na Ženev¬ 
skom jezeru. Najzanimljiviji je kraj - pripovijest o Antikristu. Njome pisac 
hoće dokazati realnu egzistenciju zla i dobra i apsolutnu premoć dobra. 

Ideja Antikrista je u glavnim potezima shvaćena kao i u Bensona: 
egoizam vijeka koji nalazi personifikaciju u tome čovjeku i kao njegova 
kulminacija jest mržnja i zavist na Galilejca u kojega vjeruje, ali neće da 
pred njim klekne te mu se pokloni. Kao što je Krist točka iz koje se kao 
zrake iz Božanstva šire ideje, tako je Antikrist Protukrist, to jest produkt 
je doba, a on njena kulminacija: protubog - vrag - čovjek. 


Bog-čovjek-Krist 


vrag-čovjek-Antikrist 

Ovaj pakt s vragom već je u antikristologiji neka vrst dogme. Oko 
ovoga je Solovjev poredao historijske događaje. Jedna velika centralna 
država stvorena pod pritiskom Mongola, a na njenu čelu je Antikrist. 

Duševni kolorit tadanjeg svijeta je sličan današnjem: humanizam, 
bratstvo, socijalno blagostanje. To daje taj »budući čovjek«, pače brine 
se i za zabavu. Panem et circenses jest njegovo državnopravno geslo. Čini 
»čudesa«, kao što je i pretkazano u Svetom pismu. Taj njegov čudotvorac je 
nekakav katolički ex-biskup koji se razumije u istočna mistička umijeća i u 
rezultate suvremenih pozitivnih iznašašća. U očima svijeta je čudotvorac. 

Kraj mi se ne sviđa. Solovjev je odviše tolerantan spram protestanata. 
Antikristovo doba dolazi polako, postepeno. Sve pozitivne religije bit će 
izložene napadajima i one će se ujediniti pod pritiskom tih prilika prije nje¬ 
gova dolaska. Protestanti, studirajući izvore - kako Solovjev pretpostavlja - 
moraju sami po sebi doći do zaključka o presv. Euharistiji. Upravo zaoštreno 
doba desperacije, rezignacije i sumiranja svih duševnih boli tjera čovjeka na 
pomisao da Bog nije samo izvan nas, gore u nebu, nego da on od dolaska Kri¬ 
stova među nama uvijek živi. Inače, Krist ne bi izvršio svoje misije da je do¬ 
šao i otišao; svojim dolaskom i inkarnacijom je preporodio cijeli svemir, svu 
vidljivu prirodu i od toga dana se ovo obnavljanje prirode ponavlja vječno. 

Smrt je samo jedna prividna faza života i mi je previše osječamo, 
premalo smo kršćani. Da si budemo uvijek što svjesniji tog preporoda 
prirode, te realne egzistencije dobra u prirodi i u nama, ostavio je On sam 
Sebe ovdje da ga što češće, po mogućnosti dnevno, primamo pa da uvijek 
živimo u mističnom svjetlu da je ovaj život stvarno, a ne samo teoretski, 
Kraljevstvo Božje. (Lako je govoriti; no grijeh je jak pa ni sam nisam takav.) 
Do toga moradoše i učeni protestanti doći. Misao da Rim ima ulogu snažne 
kozmopolitske organizacije, Istok mistične tradicionalnosti, a protestanti 
ulogu kritične, razumne religioznosti je vjerojatna. Samo se je ovaj utjecaj 
i regenerativna moć Rusa i Nijemaca imala prije izvršiti i stvoriti malu, ali 
snažnu Rimsku Crkvu. To nije produkt kraja i dvojice ljudi, Ivana i Ernsta 
Paulia, nego posljedica dugih nastojanja. 

Zingarella, 25. V 1917. - (20. g. i 5 mj.) 

»Ovaj sakrament udjeljuje milost Duha Svetoga, paloj duši vraća kre¬ 
post i oživljuje joj njezinu prvotnu ljepotu koju joj je grijeh oduzeo« ( Na¬ 
sljeđuj Krista, IV. knj., pogl. 1., r. 3 8). 

Zingarella, 26. V 1917. - (20. g. i 5 mj.) 

»Ova se milost koji puta širi poput oceana; i vjernik sav preplavljen 
ljubavlju osjeća da mu je duša, pa čak i njegovo slabo tijelo ispunjeno 
nepoznatom snagom« ( Nasljeduj Krista, IV. knj., pogl. 1., r. 39). 

(Slijedi kratak citat na njemačkom iz Solovjeva djela Sonntags und 
Osterbriefe 16.) 

Zingarella, 4. VI. 1917. - (20. g. i 6 mj.) 
Crkva, vrhunac i središte kulture i čovječanstva 

Gledao sam s Monte Kuka na Roanu. U dolini se vidi grad s crkvom. 
Crkva, Bože moj, vrhunac i središte kulture i cijeloga čovječanstva. Kako 
se divim čovječanstvu koje izgrađuje gradove i ujedinjuje to ljudsko djelo 
s Božjom idejom; poput slike Kristove. 

Onamo me dolje vuče srce; zaželio sam se ljudi i rada, kolorita raznih 
jezika i umiječa; boja, šarenila, raznolikosti. Zaželio sam se kulturnih usta¬ 
nova, raznih društava, raznih redova koji djeluju u čovječanstvu. Središte 
svega neka bude Gospodin naš Isus koji je posvetio cijelu prirodu i djelo¬ 
vanje u čovječanstvu u Crkvi, njegovom živom tijelu. 

A grad dolje stoji prazan, Crkva simbol religije je nekakav memento 
pokoljenjima. A ozgor sipaju geleri i prolazni vojnici tužno onamo gledaju. 
Svi su proti ratu, a nitko nema snage da se opre i stvori normalno stanje u 
prirodi - slogu. 

Zingarella, 6. VI. 1917. - (20. g. i 6 mj.) 
Ranjenici, mine, geleri, aeroplani 

Već češće pronašaju ranjenike. Najviše djeluju mine; raznesu i ozlijede 
gadno. Aeroplan je sila; geleri frcaju oko glave. Uz to Talijan puca na put 
teškim oružjem. 


Zingarella, ut., 12. VI. 1917. - (20. g. i 6 mj.) 
Topovi, granate, pucanje, eksplozije... 

U subotu u noći sam vodio dvije kompanije 14. pukovnije do Malga 
Cime. Momci, umorni od puta, jedva se smjestiše, kad moradoše, kako 
kasnije saznadoh, dalje na Monte Forno. Pred zoru se vratih; kad nakon 
jednog sata kroz san čujem pucanje i zvižduk topovskih taneta. Talijan za¬ 
počeo malu bubnjarsku vatru; granate eksplodiraju pokraj naših baraka. S 
momcima se došuljam do Regimentskomande i onda se je dobro razabirala 
eksplozija zračnih topova koji su tresli zemljom. Silna galama, huka, buka, 
zvižduk, prasak. Svi mogući tonovi na kojima se je vrag u obijesti balansi¬ 
rao kao na kakvoj gumi. 

Smrtna opasnost, predanje u volju Božju 

Naši momci zapravo nisu fatalisti, oni se prepuštaju Božjoj volji jer 
vele da će živjeti koliko im je On upisao, koliko se naime Njemu bude svi¬ 
djelo. Tako i ja osjećam pa me nije ni strah, samo se molim da mi grijehe 
oprosti. Ova silna galama, eksplozija granata, mina, onda tišina i glasovi 

pušaka, u zraku zvrka aeroplana, mrtvi i ra¬ 
njenici; sve je to živa historija. 

Iznad svega ovoga lebdi bijela velebna 
pojava Krista. »Ja sam donio mač.« Istom 
sada razumijem punoću i slikovitost ovih ri¬ 
ječi; ako me ne budete slijedili, ako budete 
mislili svi samo na se, otrgnut ćete se od 
moga Tijela i nastat će između vas nesloga, 
rat sa svim svojim strašnim fazama. »Ja do¬ 
nosim mač«, uvijek mi zvuče njegove riječi. 
Lijek ovomu: Revenons a l’Eglisel - Vrati¬ 
mo se Crkvi! 

Kako sam se prekjučer nakon pregleda 
straže vraćao natrag u Regimentskomandu 
uletio sam u baraku gdje je bio Dervišević. 
Govorio mi je otegnutim glasom: »Ne bo¬ 
jim se ja, brate, nimalo. Pa neka me pogodi. 
Na Soči sam se Bogu molio neka ne pro¬ 
metne; ne može se, čovječe, trpjeti i nositi 
menjaža 37 gdje je na njoj više blata, nego što je sama teška. Zao je meni 
tako mladih kao što si ti. Ej, sretan put, uzdaj se u Boga pa se ne boji« 

Prikaz Scheffelova djela Der Trompeter von Sackingen 38 

Spada u onu vrstu epova koji su nastali u doba romantike. Poglavito 
im je pozadina narodna historija i narodni običaj. Njihova se tehnika tako¬ 
đer prislanja uz narodne tradicije. Za to je i razumljivo kolike li sličnosti s 
Panom Tadeuszom, s Homerom, s Tennysnom, s Puškinom i dr. Folklorni 
elementi su ovdje najzanimljiviji: a ljubav Wernera k Margareti je ona nit 
koja veže cijelo djelo. Svježinu djela podaje osobito humor po kojemu se 
ono razlikuje od svih ostalih eposa te vrste. Historijska pozadina: odigrava 
se u 17. stoljeću nakon Tridesegodišnjeg rata, a za vrijeme turskih navala. 
Glavni junaci su katolici, a njihove zapreke rješava sam papa u Rimu. (...) 
(Slijedi opširan prikaz sadržaja, književna analiza djela i njegovih likova.) 



Prizor s talijanskog bojišta 
1917. gdje je Ivan boravio 


37 vojnička hrana 

38 Zanimljiva je činjenica, koja se uočava ovdje i na drugim mjestima njegova ratnoga Dnevnika, da 
Merz ima toliko prisebnosti duha te unatoč situaciji na bojištu ima volju i nađe vremena da čita i 
potom u Dnevniku analizira književna djela. Vidi se da je iznutra potpuno smiren, predan u volju 
Božju u vezi sa smrtnom opasnosti i budućnosti pa nastavlja posao koji ga zanima kada mu to prilike 
dopuste. 

Zingarella, 17. VI. 1917. - (20. g. i 6 mj.) 
Zanima ga najviše filozofija života i etička pitanja 

Polako gine mladenačko oduševljenje. Sve više padam na nivo obična, 
slaba čovjeka. Nekad sam mislio da ću naučiti nekoliko jezika, a sada ne 
znam ni toliko francuski koliko sam nekada znao. Uopće, sve ove estetske 
i literarne misli kano da više ne egzistiraju; na površinu su stupila druga, 
etička pitanja. Filozofija života me najviše zanima 39 ; čitam Solovjeva (Die 
geistigen Grundlagen des Lebens !), Sveto pismo, Pellica i hoću da pro- 
drem u misterij života. Ali, Bože moj, kako ću u ovaj prodrijeti kada imam 
odviše slabu volju pa neprestano griješim, osobito u jelu. 

Zaista je život mučan; strah me je s užitkom pojesti komad kruha jer 
mi često savjest veli dosta je pa ga opet pojedem i svojevoljno se otkidam 
od tijela Kristova. 

Odnos životinja prema Bogu, Krist spašava cijeli kozmos 

Razgovarajući s Fialom - ateist - nametnulo mi se je pitanje u kakvoj 
ovisnosti stoje životinje prema Bogu i kako to da jedna životinja ubija 
drugu. Mi u sebi faktično osjećamo sažaljenje kad ubijemo kakvu zvijer jer 
ona kod toga trpi. A prisiljeni smo po naravi tuđi život ubijati, ako hoćemo 
svoj uzdržati. Tako je u cijeloj prirodi. Kod čovjeka razumijem mysterium 
crucis, ali što su zvijeri skrivile da i one trpe? 

Kod toga pomišljam da je prije stvaranja čovjeka bila i u prirodi 
nekakva slobodna volja koja se je također od Boga odcijepila pa zato trpi. 
Ali ovo trpljenje je kod životinja posljednje, dočim je kod čovjeka prvo. Ili 
je možda Adam, otrgnuvši se od Boga, skrivio i unesrećio također cijelu 
prirodu. Krist - drugi Adam - spašavajući čovjeka, spašava i cijeli kozmos. 
Doduše, od toga ništa ne vidim. 

Zingarella, 18. VI. 1917. - (20. g. i 6 mj.) 
Od vatre i eksplozija sunce potamnilo 

Bi velika vatra i sunce potamnje. Gruva na Monte Zebio, prozor 
se trese od silnih mina. Od vedra dana nasta tmurno. Kroz dolinu Stra- 
ssenperrze polako se povlači magla i prekriva sve. 7 sati, eto uslijed puca¬ 
nja i kiše... 

Zingarella, 20. VI. 1917. - (20. g. i 6 mj.) 
Dramatičan opis bitke, zemlja vrije, buka grozna 

S uzvišenog mjesta - iznad Regimentskomande promatrao sam bubnjar¬ 
sku vatru na Monte Zebio. Zemlja vrije, u cijeloj jednoj pmzi se dižu mlazo¬ 
vi dima, bijeli, tamnocrni, crvenkasti. Neprestano, sve na drugim mjestima 


39 Merz je sam u originalu podcrtao ovu rečenicu. 

taj mlaz šikne u vis. Onda koja granata doleti iza linije, zapraši i digne crni 
mlaz. Buka grozna: u raznim nijansama. Od pucnjave mi prozori popucaše. 

Aeroplani su kao kakva mornarica dostojanstveno dolazili u određenom 
redu u obliku šahovske ploče. Iznad nas se razidoše i bacaše bijele bombe. 
Jedna je pala kojih sto koraka od nas, potresla zemlju i digla ogromni crni 
oblak dima. - C'est la vie; c'est l’histoire. (To je život, to je povijest.) 

Zingarella, 22. VI. 1917. - (20. g. i 6 mj.) 
Susret sa smrću, velik poticaj i poziv za asketski život 

Gledao sam oko deset mrtvaca što su poginuli kod ovih zadnjih bo¬ 
jeva. Leže pokriveni »zeltovima«; dobro se razaznaje da su trupla, nekoja 
bez noge, nekoja bez glave. Jednome je provirivala žuta noga kojoj je koža 
poput pergamenta smežurana. Eto, to je život. Neću da sentimentališem 
jer je to slabost, ali je to najkruća zbiljnost koja dovikuje: Ne daj se! Pobi¬ 
jedi smrt! Krist nad ovim lebdi: »Tko bude u me vjerovao, neće znati što je 
smrt.« Askeza, promatranje života i rad jedino u tom smjeru bez ikakvih 
koncesija »ovoj« zemlji je jedini pravi životni postupak. A tko danas tako 
živi? Sve se to odigrava, a ljudi i ovdje instinktivno žive kao i u pozadini. 
Kad zapuca, sakrivaju se u kavernu, a kada je prestala pucnjava, ogovara se 
koji se više bojao, koji je dulje bio u kaverni itd. I ja nisam bolji. Koliko li 
se razlikujemo od kršćana! 

Čežnja za Euharistijom 

Htio bih blagovati Gospodina koji me voli više nego itko i koji mi je 
draži od svega na svijetu. Samo ga nisam dostojan, slab sam odviše da bih 
se i bez najmanje pomisli žrtvovao za Presvetu Hostiju. Pravo veli Kempe- 
nac: uživati u Hostiji smo pripravni, a kad nam valja križ nositi u veselju, 
očajavamo. 

Prikaz i analiza Shakespeareova djela Henrik IV. 

Stari Shakespeare. Koliko li mišljenje ima o čovjeku! Koliki li je čo¬ 
vjek Koriolan, Hamlet, Henrik IV! Samo, svaki ima svoje pogreške i zbog 
njih strada. Da, stradanje je nužna posljedica krivnje. U ovome rasplitanju 
krivnje sastoji se poglavito radnja svih Shakespeareovih djela. 

Henrika IV je iz slavohleplja ubio Rikarda II. Naplata mu bi: »Teško 
miruje koža koju pritišće jedna kruna« (II/III./l); i napokon umre zbog 
toga. Ova tragična krivnja vuče se kroz sve kraljevske drame i kao heredi- 
tarno kazni nositelje krune. (...) 

(Slijedi kraći prikaz i kritika ovog djela i njegovih likova.) 

Zingarella, 26. VI. 1917. - (20. g. i 6 mj.) 
Opis bojišta, posjet cara Karla Habsburškoga 
Jučer popodne oko 4 s. krenuh 
odavle na Campo Verde. Odozgo se je 
vidjela talijanska bojna pruga i bijeli dim 
granata koje oko nje eksplodiraju. Kod 
divizije primih srebrne kolajne da ih no¬ 
sim u Blaitle, III. korpus jer car 40 ona¬ 
mo dolazi pa će sam odlikovati momke. 

Oko divizije je vreva; automobili, konji, 
kola, topovska municija, zveka žice i 
frka strojeva za kopanje rovova. Tran¬ 
sporti ranjenih Talijana u kacigama (s 
Porta Lepozze). Razderani i krvavi. Fa- 
kina i lijepih kulturnih ljudi, lijepo obri¬ 
jane crne brade. - Mysterium crucis... 

S kote 1949 m krasan je vidik u do¬ 
linu 800 m dubine pod nama; smrekova 
i bukova šuma, trava, cvijeće i svakakvo 
lišće. Čovjeku od miline srce zadrh- 
će kada nakon duga vremena vidi opet 
ovako lijep kraj. Sidosmo dolje u dolinu 
Asse i onda na Blaitle. Vratismo se da¬ 
nas u 10 s. prije podne preko Ghartela 
(cijeli grad) i kote 981, kroz Galinarovu 
»Kuću«. 

Zingarella, 27. VI. 1917. - (20. g. i 6 mj.) 
Nesuglasice s majkom zbog čitanja knjiga 

»Takve knjige kao Jorgensenov Pilgerbuch nemoj čitati, to su potpuno 
abnormalne stvari.« To mi mama piše pa da se onda veselim kući na dopust! 
Ne sastoji se sva sreća u dobroj hrani i čistom rublju, pa ni u obiteljskoj 
ljubavi. Hoću da me razumiju, a ne da onako slijepo sude. Čudno da rat 
nije na nju djelovao pa joj pred očima još lebdi lijepo odjeven »feš« sin. 

Prikaz i analiza djela Lettres de mon moulin A. Daudeta 

(...) U ovim pripovijetkama koje Daudet piše u samoći u jednome 
provansalskom miljeu priča se o uvođenju parnoga mlina i posljedicama, 



Karlo Habsburški, posljednji 
austro-ugarski car i hrvatski 
kralj, posjetio je bojište u Tirolu 
1917. Poštansku kartu s ovom 
njegovom slikom poslao je Ivan 
svome ocu s bojišta 
12. V 1917. 


40 Car Karlo Habsburški, posljednji austrougarski car i legalni hrvatski kralj. Papa Ivan Pavao II. proglasio 
ga je blaženim 2004. g. kao i Ivana Merza godinu dana ranije 2003.1 Kada je nakon smrti cara Franje 
Josipa 1916. g. mladi car Karlo stupio na prijestolje, poduzeo je sve da se rat okonča i dođe do mira. 

o pastirskoj i malograđanskoj ljubavi, o svećeniku koji pripovijeda svoj san 
na propovjedaonici i tako narod pridobiva, o legendama, dvorcima i lovu, 
o Africi i Parizu. Sve su prožete svježinom i u ovih nekoliko sličica slikaju 
velik dio francuske Provanse, Pariz, more, Alžir, legende i moral naroda. 
Mogao bi čovjek djelo nazvati galerijom minijaturnih slika iz običnog ži¬ 
vota Francuza. 


Završetak prikaza Shakespeareova djela Henrik IV. 

Henrik živi u prijateljstvu s Falstaffom i »vesela je kuća«, no kad pre¬ 
uzima krunu, Falstaffa se odriče i postaje tradicionalni kralj. Skok je od¬ 
više velik, iako je u povijesti dosta takvih slučajeva. Shakespeareu je bio 
običan narodni život zanimljiv i gledao ga je s interesom ne prosuđujući 
njegovu moralnu dosljednost, iako zaključujemo da je on iznad njega. 


Kranjčevićevim stihovima ilustrira sadašnju situaciju hrvatskoga naroda 


A kada bi zapjevo pjevač, 

To utvrdo vjeruju svi: 

E, umah bi uskrsli opet, 

Ko nijesu ni umrlil 

Nu lijena pjevčina šuti 
I drijema na buništu; 

A divovi junačkog roda 
Svi u grob se vraćaju 

(S. S. Kranjčević, 
Uskočke elegije, 2. Sijelo) 


Pustite me u samoći; 

Bog jedini samo znade, 

Kako li je srcu mome 
U čas, nade kad ne’madel 
(S. S. Kranjčević, 
Uskočke elegije, 9. 

Pred kraljevskom pločom 
u Baski) 


Podloga je to cijeloj Kranjčevićevoj filozofiji. Jer zaista, promatrajući 
danas naš narod koji iz dana u dan sve više gubi moral, mora da postaje 
rodoljubni pesimist. 

Poznao ga niko nije i okle je međ nje došo, 

Pobjedivši nisu znali, kud je tajni stranac - pošo? 

Iz neznana da je došo i u neznan da se vinu, 

Ko meteor, što na časak rasvijetli pomrčinu. 

Gledahu mu sjajnim tragom, izdisahu lako, ti'o: 

Hrist je ovo s križa sašo, sad je evo u nas bio ! 41 

(S. S. Kranjčević, Resurrectio) 

Vođe Francuske revolucije nisu pomišljali da je ideja za »jednakost 
i za bratstvo i slobodu« zapravo Kristova ideja. Ljudi su to onda tamno 
naslućivah, ali On je to prvi apokaliptički izrekao. 

41 Sadržaj pjesme govori o Francuskoj revoluciji. 

I struna mu neka zvoni 
Ko da jedan narod plače 
(S. S. Kranjčević, 
Uskočke elegije, 

8. Trsatska sjena) 


Iskopajmo grob si velik 
S kraja na kraj domovine; 

I ležimo u njeg mirno 
Kao braća zagrljeni. 

Aj ; mi ćemo spavat skupa 
Kralju Dmitre Zvonimire. 

(S. S. Kranjčević, Uskočke elegije, 

9. Pred kraljevskom pločom u Baski) 


Zingarella, 5. VII. 1917. - (20. g. i 7 mj.) 
Veliki pisci tumače svijet i odnos Boga i prirode 

Jedino su one knjige velike i vječne koje se mogu uvijek čitati. Čovjek 
koji živi i proživljuje traži velike duhove koji shvaćaju ideju svijeta i života i 
nehotice ga tumače u svojim djelima. Zašto je Kempenac (Nasljeduj Kri¬ 
sta) tako dubok? Jer nam 
tumači svaki moment živo¬ 
ta, poznaje svaki poriv u sa¬ 
mome sebi. Solovjev je isto 
takav. On je jamačno među 
prvima koji ono okrutno pi¬ 
tanje Bog i priroda dovodi u 
sklad i pokazuje smisao ovo¬ 
ga odnosa. Čitajući ovo osje¬ 
ćam se kao oslobođen jer mi 
je bilo nerazumljivo ono ne¬ 
prijateljstvo duše i stvorenja 
koje toliko izbija na javu kod 
asketskih filozofa. To je ne¬ 
prijateljstvo dotle upereno 
samo zlu u sebi samome i u 
prirodi, ali protiv one har¬ 
monije i ljepote oni se ne 
opiru. Opirati se mogu samo istočne askete koji drže da je Bog izvan svi¬ 
jeta i da cijela ova priroda nema pozitivna smisla. Za nas zapadne kršćane 
također je i ovaj svijet neka mala domovina jer je Bog u njoj i djeluje u 
njoj; samo što si toga još nismo posvema svjesni. No, dok se vremenom 
Kraljevstvo Božje bude u našim srcima dizalo, shvatit ćemo sve dublje da 
se ono mora i u prirodi ostvariti, da se sva priroda mora preporoditi. 



Dolomitsko područje gdje se Ivan nalazio 
za vrijeme Prvoga svjetskog rata. U sredini 
je vojnik s planinskim konjem. 

(Snimio Ivan Merz) 

Istinu o životu prikazuju umjetnici 

Iz istoga razloga volim Tolstoja, Dostojevskog, Turgenjeva. Oni vide 
svijet na poseban način i indirektno nam ga tumače. Radi toga je svaka 
umjetnost pedagogijska; jer umjetnik prikazujući svoju temu i gledajući na 
nju tumači nam je na svoj način. Ili, pomislim li na ona mnoga prikazivanja 
Krista, skoro u svakoj je slici izražen kršćanski nazor o svijetu. U Mona Liši 
opet osjećamo ono neodređeno u ženi što je faktično u njenoj duši, samo 
što svi mi nismo toga svjesni. Za Leonarda da Vincia to je bila činjenica. A 
Deveta simfonija (Beethoven) opet tvrdi da je svemirska harmonija dublja 
od borbe, no da se bez borbe ona ne može spoznati. 

Tolstojeva Kreutzerova Sonata gleda na svoj način u dušu modernog 
društva i dolazi do zaključka da je ova iskvarena i da se je udaljila od svoga 
cilja. Čitajući je, nama odlane jer nije svakome dano da objektivno spozna 
istinu u životu. 

Prikaz i analiza Kuprinova djela Dvoboj 

Poput Tolstoja htjede i Kuprin vatrom istine obasjati jednu stranu 
ruskoga života - časničke krugove. Realistično opisivanje tih ljudi i njihovo 
djelovanje jest zaista vrlo živo i »rukopipateljno« i ovo prikazivanje stvoreno 
historijskom, naturalističkom objektivnošću djeluje pedagoški. Apsolutna 
objektivnost u umjetnosti je nemogućnost; Zola i svi francuski naturalisti 
mogu tvrditi da su njihova djela »izrezak iz života« ili »fotografija« života 
(Maupassant), to se mora ustvrditi da su »izrezak« ili fotografija negativa 
u njihovoj duši. (...) No gledajući umjetninu na običan način, to čovjek 
ne uživa u njoj samo radi tog pedagoškog tona, nego uživa u njoj poradi 
nje same. To je neki l’art pour l’artizam koji zaista egzistira jer je duševni 
aksiom ona Keatsova misao: A little beauty is a joy for ever. 42 

Vratimo se Kuprinu! Poput ostalih ruskih realista znade zaista živahno 
predočiti društvo. Velim, samo društvo - ljude. Njega ne zanima poput 
Balsaca i Turgenjeva cijeli realistični milje, u njega je on sporedna stvar; 
gleda na nj očima obična čovjeka, bez interesa i ljubavi. Naturalistička 
tehnika kod njega služi da osvijetli životinjski, instinktivni, časnički život. 
(...) 

(U nastavku slijedi opširan prikaz Kuprinova djela, kratak sadržaj, 
analiza i ocjena likova i kritička valorizacija negativnosti i ponašanja u 
životu ruskih časnika.) 


42 Prijevod s engleskoga: Malo ljepote je trajna radost. 

Zingarella, 6. VII. 1917. - (20. g. i 7 mj.) 
Prikaz djela Novela autora Kiellanda 

Zingarella, 19. VII. 1917. - (20. g. i 7 mj.) 
Buhverov roman Zadnji dani Pompeja 

Historijski roman koji se poput Q uo vadisa odigrava za vrijeme prvo¬ 
ga kršćanstva. Zgodno i vrlo očito je prikazan život Rimljana-Pompejanaca 
za vrijeme cvata njihove kulture. Intriga je skroz romantična, kao i u Quo 
vadisa i uklopljena je u onaj milje. Točno se opaža da je romantički roman 
prijelaz k realističkom. (...) 

(U nastavku se donosi prikaz, kratak sadržaj, analiza i komentar 
djela i njegovih likova.) 

Zingarella, 22. VII. 1917. - (20. g. i 7 mj.) 43 

»I ako sam sebi ne naneseš silu, nećeš pobijediti svoje mane« (Naslje- 
duj Krista, knj. I., gl. 22, r. 26). 

Feldpost 369, Bh 2, Štab, Fhnr. blizu Asiaga, 
25. VIII. 1917. - (20. g. i8mj.) 

Merzov osvrt na mirovni poziv pape Benedikta XV. 

Tijekom mjeseca kolovoza 1917. g. Merz nije ništa upisao u svoj 
Dnevnik. Iz njegove korespondencije s roditeljima razaznajemo da je če¬ 
sto morao mijenjati mjesto boravka. Uglavnom je to bilo u blizini grada 
Asiaga. Odatle je uputio ocu jedno veoma zanimljivo pismo na aktualnu 
političku situaciju. Naime, papa Benedikt XV. uputio je 14. VIII. 1917. 
svim zaraćenim državama i njihovim vladama apel za prestanak rata i 
sklapanje mira. U svome apelu dao je i temeljne smjernice kako doći do 
mira. Merz u svome pismu ocu od 25. VIII. 1917. komentira ovaj Papin 
apel. Čitatelja može malo iznenaditi ovaj Merzov komentar, međutim tre¬ 
ba imati u vidu da je njemu tek 21 godina i još nije u to vrijeme imao 
onakav stav prema Papi i papinstvu kakav će imati po završetku studija 
i svoje duhovno-intelektualne formacije. Međutim to što je iznio u svome 
komentaru objektivno stoji i čovjek se divi mladiću te dobi da ovako zrelo i 
široko razmišlja o tadašnjoj društvenoj i političkoj situaciji u kojoj se našla 
Europa zahvaćena Prvim svjetskim ratom. 

Dragi tata! Papin nalog za mir zasigurno neće imati uspjeha jer on 
uopće ne posjeduje autoritet nad narodima. Nekoć je to bilo sasvim dru¬ 
gačije kad je dijelio kraljevske krune, postavljao vladare i sklapao saveze 
s državama. Onda je naravno mogao i uspostavljati mir jer su narodi zbog 


43 Ovdje završava 10. bilježnica Dnevnika bi. Ivana Merza koja obuhvaća razdoblje od 7. V 1917. do 
22. VII. 1917. 

svoje zajedničke religije imali prema njemu povjerenje. Ponašanje sadaš¬ 
njega Pape je na liniji tradicije jer on stoji iznad nacija i želi pribaviti sva¬ 
komu narodu njegova prava; ali njegove riječi moraju pasti na neplodno 
tlo jer svaka država tjera svoje vlastite interese i ne želi ništa čuti o zajed¬ 
ničkim kulturnim težnjama. Danas su sve države tako demoralizirane da 
samo sila i moć donosi mir, a velike misli ništa ne ostvaruju. Upravo sada 
se razabire nužnost da Papa, kako bi mogao djelovati na svjetskoj razini, 
bezuvjetno mora posjedovati izlaz na more i slobodnu državu 44 , inače će 
pravedni interesi cijelih naroda biti teško osakaćeni od pretjerano naci¬ 
onalističke talijanske cenzure. Danas postoje samo dvije mogućnosti da 
se dođe do mira: silom, tj. da će jedna strana biti prisiljena na mir jer u 
sadašnjem moralnom stanju država vrijede samo ekspanzivno-nacionalni 
interesi. Ili s mirovnim ponudama temeljenim na idealnoj pozadini ili me¬ 
đunarodne mirovne konferencije; ali to je utopija. (Stockholmska konfe¬ 
rencija!) Dobro sam. Hans. 

Monte Rasta, 9. IX. 1917. - (20 g. i 9 mj.) 45 

Nastradali grad Asiago 

Nastadoše teže prilike. Ovdje valja počesto ići u patrolu. Inače je 
lijep, a i tužan pogled na Asiago čije su kuće velikim dijelom dosta poruše¬ 
ne. Vrlo je žalostan pogled na mrtav grad; gdje je negda fićukala željeznica, 
kola i konji trčali, a zvonovi dviju crkava navečer brujali Zdravo Marijo, 
sada prisluškujući čuje se frka automobila, lupanje krampova, dreka pod- 
časnika. Nije me strah ići u patrolu, ali zašto da izlažem svoj život radi 
hirova kakvoga kapetana. Ta, kod kuće mati jauče što tjedan dana ne dolazi 
pošta, a što bi istom radila da znade zašto sam ovdje. 


44 U to vrijeme Papa je još uvijek bio »vatikanski sužanj«. Godine 1870. kada je silom okupirana i 
dokinuta papinska država od strane Garibaldija i njegovih trupa i pokreta za ujedinjenje Italije, Papa 
se povukao unutar vatikanskih zidina odakle nije nikuda izlazio. Čak se nije pojavljivao ni na ložama 
bazilike. Bio je to protest protiv nepravde koja je nanesena Svetoj Stolici i papinstvu još 1870. g. Tek 
1929. g. za vrijeme pape Pija XI. došlo je do pomirenja između Svete Stolice i Italije i uspostavljeno 
je normalno stanje koje traje do danas. Dana 11. II. 1929. g. sklopljeni su Lateranski ugovori između 
Svete Stolice i države Italije po kojima je stvorena današnja država Vatikan - Stato della Citta di 
Vaticano kao subjekt međunarodnoga prava. Ujedno su riješeni i brojni drugi imovinski problemi 
nastali 1870. nasilnom okupacijom Rima i oduzimanjem crkvenih dobara koji su opterećivali odnose 
Vatikana i Italije punih šezdeset godina. U pripremi i sklapanju Lateranskih ugovora pozitivnu ulogu 
odigrao je tadašnji predsjednik talijanske vlade Benitto Mussolini. - Za vrijeme Merzova života još 
uvijek nije bilo riješeno to pitanje obično nazivano questione romana te se u njegovim spisima češće 
može susresti aluzije i spominjanje toga problema i želja za što skorijim njegovim rješenjem. Tek godi¬ 
nu dana nakon njegove smrti to je pitanje riješeno. 

45 Ovdje započinje 11. bilježnica Dnevnika Ivana Merza koja obuhvaća razdoblje od 9. IX. 1917. do 
5.X. 1917. 

Samokritika o svom odnosu prema pretpostavljenima 

Pretpostavljeni me ne trpe. Jednoga obersta (nadređenoga) sam tituli¬ 
rao » Herr General «. Kod toga sam zamucao. Uz to sam dobio ukor što sam 
»apatično« za vrijeme »marša« promatrao ekscese pijanog veljbabe Medica 
i drugih šarži. Inače sam se kapetanu Jasbecu ogadio jer odviše govorim. Tu 
ima pravo jer nisam bio ponizan i nisam se trebao opravdavati. Ubuduće ću 
nastojati biti ponizniji i ne braniti se ako me tko bezrazložno okrivljuje. 

Zali što nema sv. Euharistije, moli se Bogu 

Svete Euharistije nema. Živim ovdje kao poganin ili kakva zvijer. Kao 
da Agnus 46 više nije u centrumu kozmosa, kao da Ga uopće nema. Bože, 
Tješitelju, dođi da moju prirodu prožmeš atomima vječnosti pa da tako 
sličniji Tebi razumijem tijek bivovanja. Za rum se brine moderna država, a 
sv. Euharistija je sporedna stvar! Gdje su vojni svećenici? Zašto napuštaju 
svoja stada upravo onda kada im je Bog najpotrebniji?! 

»Sinko, neka ti ne bude teško, ako neki o tebi zlo misle i govore ono 
što ne bi rado slušao. Ti o sebi moraš još gore misliti i nikoga ne smatrati 
gorim od sebe« ( Nasljeduj Krista, knj. III., gl. 28, r. 1-2). 

Monte Rasta, 17. IX. 1917. - (20 g. i 9 mj.) 
»Duša mi je katkad žalosna do suza; kadšto pak i u sebi uznemirena 
zbog strasti koje joj prijete« ( Nasljeduj Krista, knj. III., gl. 50, r. 5). 

Nutarnja praznina, nezadovoljstvo, odsutnost Duha Svetoga 

Jorgensen veli da pjesnik u tim časovima uzme svoje pero i baci ga, a 
slikar svoju risariju razdere. To su oni grozni časovi kada čovjek ne uviđa 
zašto živi, kada ne zna čemu sav ovaj trud. Gemu umjetnost, zvanje, sve 
ono što je čovjeku toliko milo. Da li je zaista vrijedno da čovjek studira, da 
se bavi književnošću kada ima nešto drugo što je možda vrjednije? 

Grozni časovi u kojima je čovjek izgubio vezu s kozmosom, kada je 
njegov rad poput izgubljena putnika u pustinji koji se muči i pati, a ne zna 
u kojem je to savezu s težnjama cijeloga društva. Strašni li časovi kada se 
Duh Sveti nekuda povuče pa u nutrini zavlada tama. To su oni časovi u 
kojima Faust i moderno društvo očajava jer je izgubilo savez s Praizvorom. 
Naravski da filozofija, pravo, medicina i teologija ne mogu biti same sebi 
svrha i ne dovode do Istine. A i život (Faust!) onakav instinktivan isto je 
bezuspješan, tvrd. Zato se i Faust naposljetku približuje Istini čineći dobra 
djela kao praktičan čovjek. 


46 Agnus (lat.) - Jaganjac (Krist) 

Rasprava s Goetheom i sudbinom njegova Fausta 

Predbacuje se Goetheu što je Faust izabrao praktično zvanje ne nala¬ 
zeći zadovoljstvo u umjetnosti. Psihološki bi to bilo nerazumljivo. Goethe 
nije došao do pojma Božanstva, bio je neke vrsti panteist. Kao takav se 
nije mogao zadovoljiti sa znanošću jer u kakvom logičkom savezu je ona 

s Panteusom? Ili drugim 
riječima: što je zadnji 
»Zašto« u pogledu na 
znanost? Na to panteist 
ne može odgovoriti. Da 
imitira prirodu, prozre 
ili je shvati ?! Ali, to još 
nije zadnji »Zašto« jer 
kako i Faust sam doka¬ 
zuje, to samo sebi ne 
može biti svrha. Isto je 
tako i s umjetnošću. Zar 
može umjetnost sama 
sebi biti svrha? Zar je¬ 
dan konsekventni slikar 
neće baciti kist pitajući se zašto slika, zašto hoće neke ideje, možda dati i 
krv svoga nutarnjeg života, zašto da to prikazuje? On ne može to raditi jer 
to njemu godi. Napokon i sam ovaj užitak prestaje. 

Faust dakle logično nije mogao postati umjetnik iako je njegova narav 
umjetnička jer Goethe nije došao do Boga. U ovim prilikama Faust je na¬ 
šao zadovoljstvo u praktičnom radu, u dobrim djelima. Ova pojava dovodi 
do Boga, ali je ona instinktivna, slična materinjem čuvstvu majki koje, ako 
i ne vjeruju, štoviše koje su zle, mogu ljubiti svoju djecu. Isto i plemeniti 
ljudi, ne obazirući se na njihove nazore, mogu naći relativno mnogo više 
zadovoljstva nego te umjetnosti. Jer tu se vidi uspjeh koji se polučuje. Ap¬ 
solutno zadovoljstvo je samo u Bogu i da se je Goethe još dalje razvijao i 
došao do Boga, onda bi Fausta usrećila umjetnost. Istom tada bi ona dobila 
onu pravu vrijednost; istom tada bi Faust razumio zašto filozofija, pravo, 
umjetnost: ad maximam Dei gloriam 47 1 

Da je Faust postao benediktinac gdje se gaji sakralna umjetnost, ili 
da je napokon postao dubok religiozan umjetnik ili tzv. Kunstliebhaber 48 
koji djeluje u svijetu, a uživa u umjetnosti jer je ona neko predvorje k 
nebesima gdje je sve izvanredno lijepo, onda bi Faust III. dio bio istom 
pravo rješenje koje bi čovjeka i literarno zadovoljilo. 

47 Prijevod s latinskoga: Na najveću slavu Božju. 

48 njem. Kunstliebhaber - ljubitelj umjetnosti 



Ivan (prvi slijeva) u baraci vojnog 
zapovjedništva na talijanskom bojištu u 
Dolomitima 1917. 

Monte Rasta, 17. IX. 1917. - (20 g. i 9 mj.) 
Prikaz romana Familie Polaniecki I. H. Sienkiewicza 

Sienkiewiczeva životna zadaća bijaše pridonijeti nešto poljskoj drža¬ 
vi. Ovo djelo pokazuje da je fundament države obitelj. Prvi dio nije ono 
što je zapravo pjesnikova misao. Drugi dio nisam čitao, a znadem zapravo 
da će obrađivati obiteljsku sreću u svim svojim fazama: djeca, porod, obi¬ 
čaji, bolest i dr. Ljubavni razgovori su odviše svakidanji pa dosađuju. Cijela 
evolucija ljubavi, iako je vrlo realna, odviše je fotografski prikazana. Nema 
one umjetničke konciznosti koja eliminira samo karakteristično. Osim 
toga glavni junak je odviše blijed; bar njegova vanjština nije tako markan¬ 
tna kao njezina. Uzrok je taj što je glavni junak autoportret pjesnika. 

Uza svu opširnost i svakidašnjost ima osjećaja i vrlo lijepih osobina. 
Djelo nema osobite umjetničke vrijednosti, a i ne rješava nikakav daleko¬ 
sežan problem. Običan je to ljubavni roman koji se ugodno čita, ali kada 
se knjiga zatvori, zaboravi se na nj. Drugi dio je jamačno interesantniji jer 
obrađuje samu familiju. Osim toga će se po mom shvaćanju i karakter 
Plawickog razvijati, postat će praktičan kršćanin. Držim da će ovaj pro¬ 
blem biti odviše slabo izveden jer Sienkiewicz je više estetski kršćanin, 
nego li pravi. I u romanu Quo vadisu ima više kršćanskih efekata koji su 
realni, ali ne naslućujemo nikakvu borbu koja je dan danas bitna za svakoga 
obraćenika. (...) Kad pročitam II. dio, promotrit ću neka lica. 

(Slijedi kratak prikaz sadržaja ovoga romana.) 

Prikaz i kritika triju Moliereovih komedija 

Starac Moliere! Kako snažno prikazuje ljudske mane. Dovodi ih na¬ 
ravno ad apsurdum. Pa i sam duh vremena bio je apsurdan - romantičan. 
Doba vitezova, lijepih koketa, škrtaca, lepir-efendija i drugih ljudskih ku- 
riozuma. No, vrijednost djela leži u slikanju ljudskih strasti, u tipovima 
koji su trajni. Ovo djelo tehnički nije najbolje. Drži se još suviše starih 
tradicija. Slučaj Deus ex machina igra još odviše veliku ulogu. Satira je na 
liječnike koji su krcati nerazumljivim frazama, a ubijaju ljude - naravno da 
su bez odgovornosti. (...) 

Prikaz i analiza Moliereovih komedija Le medecin malgre lui, 

Le Sicilien ou l’Amour peintre i Le Mariage force (...) 

Kod Moliera su uvijek isti tipovi. Ova su djela još pod utjecajem kla¬ 
sične komedije, ali se već osjeća jak duh koji opaža i prikazuje slabosti svog 
vremena. Njegova su djela satira bez ikakve zlobe. On je položio temelje 
modernoj francuskoj drami koja također prikazuje suvremene društvene 
prilike, ali bez onoga romantičkog ruha. U tehničkom pogledu djela su 
jedinstvena. 

Monte Rasta, 20. IX. 1917. - (20 g. i 9 mj.) 

Noćna uzbuna u taboru 

Dana 18. rujna izjutra pucalo je talijansko topništvo. Bili smo četiri 
sata u kaverni. Porušilo je nekoliko kućica. Noćas oko ponoći zagalamiše 
i dovikuju: »Alarm, Talijani! Eto, već su tu!« Nasta gungula, već sam ih u 
fantaziji vidio gdje se veru preko bedema. Sada će i ovamo. Kada ja van, a 
momci se poredali i čekaju. Pitam, a straža veli: »Lampa zasvijetli, jedni se 
bacaju dolje, a drugi lete naprijed.« Gledam, bacam Lichtrakete 49 . Poljska 
straža se povrati i ne bi ništa. Ovih dana vele da ćemo na Soču! 

Monte Rasta, 26. IX. 1917. - (20 g. i 9 mj.) 
Pad aviona usred grada, smrt i bol 

Malo prije gledah kako se jedan naš zračnik 50 ruši. Ponajprije se je 
vidio dim, a onda planu žuta vatra, a on je okomito jurio dolje ostavljajući 
za sobom bijeli dim. Pao je usred Asiaga, pokraj manje crkve odakle se je 
još dugo nakon toga dizao dim. Vele da su vidjeli ljude u zraku »kao da 
pada fes«. Brzo nakon toga zaprašile su se dvije maskirane ceste što vode u 
Asiago: sjeverno-istočna i istočna. Automobili su dojurili u grad. Bile su to 
dvije snažne slike, dva mala ekscerpta iz svjetskoga rata. Zračnik što gori i 
čovjek što »poput fesa pada«. Smrt i bol! 

Monte Rasta, 5. X. 1917. - (20 g. i 10 mj.) 
Tužno sjećanje na prvu ljubav nakon Gretine smrti 51 

Draga Greta! Dan je kišovit. Sjedim u svojoj polutamnoj sobi i obu¬ 
hvaća me turobnost. Uzeo sam olovku i pokušao sam napisati Tvoje ime, 
koje već godinama nisam napisao. Greta Teschner! Sto sve ne sadržava 
ovo ime! Kolike se uspomene koje paraju srce vežu na melodiju ovih riječi! 
Pred mojom dušom opet se pojavljuje Tvoja plava kosa i Tvoje lice, tako 
puno života i zdravlja. 

Mi nismo znali što je to ljubav. Nikad nije ta riječ prešla preko naših 
ustiju. Ali kad sam nejasno saznao da si Ti teško bolesna, proveo sam noć u 
molitvi. Molio sam Boga da Te ostavi na životu, a drugog dana saznao sam 
da si već bila mrtva. Mrtva! Tecite, suze, u vječnost, jadikuj, dušo, pecite 
oči - Gretica je mrtva. Ona leži na krevetu nepokretna. Moja zaručnica. 
Onda su je odnijeli na groblje. A kad sam nakon nekog vremena i ja došao 
onamo, našao sam na križu napisane tužne i strašne riječi: Greta Teschner. 
Ti lebdiš iznad svjetova i mene još uvijek peku moje oči koje su pune suza. 


49 njem.: svijetleće rakete 

50 avion, aeroplan 

51 Ovaj tekst posvećen sjećanju na Gretu Merz je napisao u izvorniku na njemačkom. Ovdje ga 
donosimo u hrvatskom prijevodu. Inače to je jedini tekst o Greti o Merzovu Dnevniku na njemačkom 
jeziku. 

Sva se moja unutrašnjost uzdiže k Tebi. Sklad moje duše hoće da prijeđe u 
Tvoju. Tebe nema više ovdje, a približava se i moja starost. I moj će život 
proći i nestati. Nova pokoljenja dolaze i prolaze, i našoj ljubavi neće ovdje 
više biti spomena kao da nikad nije ni postojala. Tako ja i dalje ovdje živo¬ 
tarim. Gone me želje, potkapa me borba i nestalnost. 

Kad ćemo vidjeti uskrsnulog Jaganjca? 

Kad će konačno doći vrijeme kada neće više biti nikakve odvratnosti, 
nikakve noći i nikakvog grijeha? Kad će doći vrijeme vječne slave, vječnog 
osvjetljenja? Kad ćemo vidjeti uskrsnulog Jaganjca i sjaj njegove vječno 
lijepe Majke, koji se proteže iznad svih svjetova? Kada, kada ćemo biti 
ujedinjeni u pjevanju nebeskih korova, kada ćemo se izgubiti u vječnom 
pjevanju Sanctus, Sanctus, Sanctus, obavijenom božanskim sjajem? 

Post i Pričest - sredstva za svladavanje tijela 

Kada će doći vrijeme da se neće morati jesti, kada se neće morati 
boriti za najmanje dobro djelo? Oj, Adame, nisi mislio što radiš. U našim 
tijelima je zakon koji je sasvim drugačiji od onoga što je u našoj duši. Sva 
priroda je pokvarena, sve je zlo i naša duša zapada u svu tamu. 

Kada ćemo si sami sebi biti svjesni, kada će duša sama sebe razumjeti 
te realno oćutjeti onaj savez s Bogom? 

Apstinencija i Euharistija putovi su koji nas vode onamo. Post i Pričest, 
dvije oprečnosti. Post koji zadaje muku i lišava nas užitka, a Pričest koja 
nam daje neizmjerni užitak i naše tijelo pretvara u božansko tijelo. 

Razmišljanja pred ofenzivu, mogućnost da pogine 

Čudni su putovi čovjeka. Tko zna hoću li ostati živ? Otići ćemo na 
Korušku odakle će započeti navala. Bog vodi sudbinu naroda; on zna što je 
za me najbolje. Bit ću zadovoljan sa svime i primit ću zahvalno sve što mi 
on dosudi. Ako se rastuže moji roditelji, proći će i ta bol. Ta, nije »suzna 
dolina« naša domovina! Razmišljam kako su sretni ljudi u samostanu koji 
se uvijek mogu baviti molitvom i dobrim djelima, gdje čovjek nema slo¬ 
bodne volje, nego onako radi kako drugi odrede. Abnegatio sui ipsius 52 i 
utopljenje duše u sve tako da ona sama na se zaboravi. 

Samo me nemojte siliti da ubijam ljude, ljudi bezdušnici! 53 


52 Prijevod s latinskoga: Odricanje od samoga sebe. 

53 Ovdje završava 11. bilježnica Dnevnika Ivana Merza koja obuhvaća razdoblje od 9. IX. 1917. do 


5.X. 1917. 

Homec, 27. X. 1917. - (20. g. i 10 mj.) 54 

Prolaz kroz napuštena područja 

24. listopada bili smo u Smojaru. 25. listopada prijelaz preko Krna. 
Mjesečina obasjava sniježna brda. Talijani ostavili Krn navrat-nanos, ma¬ 
gazine pune hrane, rublja, cipela; u skloništima slikarski aparati i druge 
vrijedne stvari. Noćenje među dekama. Sljedeći dan izlaz. Usput nalazimo 
topove, strojne puške, šampanjce, piće, kave, sve stvari koje su u nas rijet¬ 
kosti. Uz cijeli put s Krna do dolje puno je stvari koje su Talijani ostavili 
bježeći. Na put k Drežnicama, pa u Kobarid (Karfreit) cijele su kolone 
automobila, bicikla, pušaka, rasutih spisa, telefona. Momci su jeli cije¬ 
lo vrijeme, presvukli se, natrpali ruksake hranom. Pjevaju. Na zarobljena 
kola smo potrpali ruksake pa sada momci idu bez ičega. 

Tarcento, 30. X. 1917. - (20. g. i 10 mj.) 

Osuđuje pljačkanje vojske u osvojenim područjima 

Bio je težak put. Kiša je pljuštala, a mostovi bijahu srušeni tako 
da moradosmo po noći gaziti kroz močvarno tlo. U tim časovima očaj 
zaokuplja čovječju dušu. Iz jedne nezgode u drugu stupa vojnik. Noćili 
smo u Pascolo. Čudili smo se da smo našli pirinča 55 . Jučer ostasmo u 
Molmentu. Ovo je ovdje lijep gradić. Hrane i svih ostalih stvari ima u 
izobilju. Toliko toga nema u nas ni u mirno doba. Obližnji stanovnici 
su utekli, a naša vojska nesmiljeno robi. Zalazi u kuće, prevrće ormare, 
krevete i gleda ne bi li što našla. Časnici se vuku po ljekarnama i traže 
alkohola. Grozota je gledati kako leži porazbacano bijelo rublje, crne hlače, 
strojevi za krojenje. Mislim na svoje roditelje; kolika bi to bila nesreća ako 
bi morali bježati od svog doma i sve one malenkosti koje je čovjek kroz 
toliko vremena zavolio, prepustiti nesmiljenim vojnicima koji u časovima 
pobjede poput zvijeri misle samo na se. Užasne slike! 

5. XI. 1917.-(20. g. i 11 mj.) 

Opis bitke na Tagliamentu 

Dana 3. studenog u noći bio se je boj na Tagliamentu. S istočne strane 
rijeke večerao je štab pri vatri uz sjaj mjesečine. Čulo se je puškaranje, lavež 
strojnih pušaka, prasak ručnih granata. Na to stiže zapovijed da se kreće i 
mi smo pri mjesečini prelazili preko mosta. Na otoku se zaustavimo i tu 
nas dočekaju šrapnele koje su nas uz prasak i bljesak obasipale željezom. 
Ranilo ih je dosta. Polegosmo svi uz željeznički bedem, no spavati ne 


54 Ovdje započinje 12. bilježnica Dnevnika Ivana Merza koja obuhvaća razdoblje od 27. X. 1917. do 
25. XII. 1917. 

55 pir inč - riža 

mogosmo jer su oni topovi s lijeve strane odviše točno gađali. I drugi dio 
mosta je četvrta osvojila. I mi nahrupismo s njima. 56 



Ratne operacije na talijanskom bojištu. 


Feldre, 13. XI. 1917. - (20. g. i 11 mj.) 

Osuđuje pljačku napuštena grada 

Pogubiše se spisi pa valja iznova popisati najvažnije stvari. 25. X. u 
noći pri mjesečini prijelaz preko Krna koji bijaše snijegom pokriven. Sjajan 
pejsaž. Napušteni rovovi puni hrane: hljeba, konzervi, vina. U časničkoj 
menzi bilo je šampanjca i drugih vrijednih stvari. Noć prospavana na Krnu 
i silaz u Kobarid (Karfreit). Stanovništvo pijano od veselja, jedna stara 
učiteljica pjeva. Nijemci provaljuju u kuću i ponašaju se poput pravih 
barbara. Preko Komeca, Bergogne, Pascola, Molmenta u Torcento. Naša 
vojska nesmiljeno plijeni napušteni grad. Časnici se klatare po ljekarnama. 
Silno bogatstvo zemlje. Sira, kave, ulja, riže u izobilju. 

Santa Maria 18. XI. 1917. - (20. g. i 11 mj.) 

Opis dramatične bitke na Cornelli 

Prekjučer se je bio boj na Cornelli. Promatrao sam s kote 1093 kako 
naša artiljerija lupa u brdo. Prije je nastala panika na cesti. Topovi udarahu 
u naš tram, razoriše jednu bateriju. Kapetan Huber je tada poginuo. 
Svijet misli na medalje, na čast pukovnije i druge gluparije. Talijani, koji 

56 Događaje od 27. X. ; 30. X. i 5. XI. 1917. Merz je zabilježio na papire koje je u međuvremenu 
zagubio kako bilježi 13. XI., ali ih je kasnije pronašao pa ih kronološki stavljamo ispred toga datuma. 

se htjedoše predati, bijahu svi ubijeni. Ne znam što je patriotizam, čast 
i dr. Ubijanje i mrcvarenje mi se gadi i gledajući na ovo svi se apstraktni 
pojmovi gube. Ja volim čovječanstvo, volim male, nepoznate ljude koji na 
svojim leđima nose sav teret historije. Narod bez religije spada u zoologiju. 
Ne misli na smrt, pljačka i jede. Kada ga optereti bol, malodušan je i 
prijeti Bogu. 

Patnje, krv, smrt pridonose njegovu duševnom preporodu 

I ja sam izgubio vezu s Njim. Tagliamento bijaše duševni preporod. 
Gledajući mrtvoga Kunca, Hercegovca kako je poginuo kod juriša, ranjeni 
Talijani što uzdišu: »O, mia mama«, a krv im se cijedi iz rane, postao sam 
bolji uvidjevši da život nije ništa, da se sav smisao sastoji u duhovnosti 57 . 
Samostanske misli, težnja za samostanskim životom gdje čovjek živi s Bo¬ 
gom koji je uvijek nepromjenljiv i realan... Slava, medalje, »rodoljublje« 
budalaština su. Poniznost, samozataja, šutnja i dobra djela jedina su realna 
sada i nakon smrti. 

Virgo Maria adiuva nos. 58 


Rocca, 17. XII. 1917. - (21. g.) 

4 s. popodne 

Situacija na fronti i u pozadini 

Dva dreisigera 59 pucaju već cijelo poslije podne, vele, na Monte 
Gruppu. Cijelo selo se trese, a vatra šikne iz grla da je upravo grozno. 
Trebala je sinoć započeti ofenziva na Italiju, no snijeg ju je pomeo. Noćas 
će kažu započeti. Naša pukovnija je već skoro mjesec dana na odmoru. Bili 
smo u vili Pajeri u Carara alle Stalle, Rasain, Artenu, Canu, Pedaveni, Fon- 
casu. Noćio sam na sijenu, u hladnim sobama i učio sam pomalo talijanski. 
Misao mira - s Rusijom je primirje - drži nas. Zarobljenici više nisu onako 
veseli i bezbrižni kao što su s početka bili. Građani su u ovim zapadnim 
krajevima mnogo ponosniji nego li oko Toppa gdje nas dočekaše vinom i 
jabukama vičući: »A Roma «. 60 


Rocca, 18. XII. 1917. - (21. g.) 
Zarobljenici, ranjenici, izgubili ljude od vlastitog topništva 
Gretin rođendan! 

Noć bijaše mirna. Oko šest izjutra grunu dreisiger i bubnjarska vatra 
započe. Sve je ječalo. Otišao sam u Cismone postavljati Relais Pošten. Jedna 


57 U izvorniku za ovu riječ stoji izraz »spiritualiziranje« koji smo preveli s »duhovnost« jer točno 
odgovara onome što je time želio reći kako se vidi iz ostalih misli koje slijede. 

58 Djevice Marijo, pomozi nas! 

59 Dreisiger - Top promjera 30 cm. 

60 Prema Rimu! 

mala talijanska granata zaletila se i pala oko 80 koraka od nas. Bilo je to na 
mostu gdje se slijeva Cismone u Brentu. Cismone je sav razrušen. Dolovi 
su ječali, a visoko u zraku »lajalo« je više od hiljadu pasa; izdaleka su pucali 
dreisigeri. Dolažahu zarobljenici, oko 800; slabašni ljudi, zakaljani žutom 
zemljom, vrlo potišteni. Naši ranjenici su se u istom stanju vukli za njima. 
Vele da smo prodrli, ali izgubili mnogo ljudi; najviše od vlastitog topništva! 

Incin, 25. XII. 1917. - (21. g.) 

Prvi Božić u tuđini dočekao poganski 

Prvi je to Božić koji provedoh u tuđini. U prirodi je sinoć bilo onoga 
štimunga koji je tako karakterističan za Badnjak. Nebo je bilo pokriveno 
maglom koja je svojim zagonetnim bijelim sjajem, osvijetljena od mjeseca, 
bacala svoje reflekse na brda koja bijahu djelomično pokrivena snijegom. 
Na suprotnom brežuljku s one strane Cismone tinjale su logorske vatre 
(Lagerfeuer). 

Božić, tu svetkovinu djece, dočekao sam poganski. Nisam ulovio ni 
priliku da se savršeno pokajem i da započnem snažniji duševni život. Meso 
je bilo za večeru pa sam ga jeo... dakle ni jelo nije bilo u harmoniji s veli¬ 
kim kršćanstvom koje je toga dana i tjelesno jedno. 61 

Teška situacija na prvim linijama u brdima 

A kako je istom onima gore na Monte Tossolone?! Put do gore obasi¬ 
plju dan i noć granate. Sklizavica i strmina. Gore noćiti bez krova, gladova¬ 
ti i biti u neprestanoj 
vatri. Vele da takvo 
što nisu još dosada do¬ 
živjeli. Ostadoh dolje; 
ne znam čemu bih to 
pripisao. Bit će da je 
uzrok protekcija! Ili to 
učiniše molitve mojih 
roditelja, prijatelja? 
Zao mi je što ne trpim 
s ostalima, nego ovdje 
uživam. Sam neću da 
idem gore jer gore ne¬ 
mam nikakva posla. 62 



Vojne operacije na talijanskom bojištu 


61 U ono vrijeme na Badnjak je, uključujući i večeru, bio još strogi post i nemrs. 

62 Ovdje završava 12. bilježnica Dnevnika Ivana Merza koja obuhvaća razdoblje od 27. X. 1917. do 


25. XII. 1917. 


295 




St. Gregorio, 27. I. 1918. - (21 g. i 1 mj.) 63 
Natpis na početku 13. dnevničke bilježnice na nekoliko jezika 
Vlasnik, Besitzer, possessore: 

Merz Ivo, Kolodvor Banja Luka (Bosnien, Bosnia) 

Fališ es verloren geht bitte hinzusenden. Se si perdesse questo 
quaderno si prega di mandarlo a l’indirizzo scritto la su. S’il se perdait ce 
cahier, ayez la bonte de l’envoyer a l’adresse marquee dehaut. U slučaju 
da se ova bilježnica izgubi, molimo pošaljite je na gornju adresu. 

St. Gregorio, 27. I. 1918. - (21 g. i 1 mj.) 

Sebe kritizira i počinje provoditi asketski život 

Život je težak; težim za apstinencijom pa ne ide tako lako. Nastojim 
se odučiti zajutarka i popodnevnog jela. Spavam već nekoliko dana na ze¬ 
mlji i kušat ću ustajati ranije nego obično (barem oko 6 s.) pa da se mogu 
sam više pozabaviti s Bogom. Odviše govorim, suviše sam u društvu, slab 
sam u patnji. Kada naša pukovnija ode gore na položaj, javit ću se drage 
volje da odem s njima i da se malo priviknem na dočekivanje smrti. 
Gospode, pomozi! 64 


Fonzaso, 2. II. 1918. - (21.g. i 2 mj.) 

Komentira sadržaje talijanskih pjesama 

Po treći puta sam u ovome gradu među veselim djevojkama. Pjevaju 
o ljubavi, o vitezovima, o zaručnicima što su u ratu, o smrti i temama koje 
su zajedničke svim narodnim pjesmama i te melodije uza sav južnjački ko¬ 
lorit pune su sjete, tuge. Ove djevojke jedino žive poradi ljubavi i smijeha. 
Vole glazbu i igru; ljubav je jača od svega, štoviše i od roditeljskog čuvstva. 
Nešto viteškoga ima u tome; one su u stanju uteći, prevariti svoje roditelje 
samo da dragome ugode. 

I kako lijepo pjevaju: soprani i altovi uvijek složno. Prvi puta zapje¬ 
vaju; u nas iza duga školovanja ne bi djevojke tako točno pjevale. Dvije 
pjesme sam si zapisao. Prva je slična po sadržaju našim operetnim teksto¬ 
vima, ali po melodiji odiše veseljem i sjetom koji su tako karakteristično 
spojeni u talijanskoj umjetnosti. (...) Druga pjesma je prava romanska; vi¬ 
teški motiv u pozadini, karakterističan za španjolske narodne pjesme. (...) 

(U nastavku slijede tekstovi obiju pjesama na talijanskom jeziku.) 


63 Ovdje započinje 13. bilježnica Dnevnika Ivana Merza koja obuhvaća razdoblje od 27. I. 1918. do 
24. IX. 1918. 

64 Iz ovoga zapisa vidimo kako Merz već tijekom boravka na fronti započinje provoditi ozbiljan asketski 
život, premda još osjeća svoju ljudsku slabost. Još jasnije će formulirati ove svoje odluke i zapisati ih 
u Dnevniku za nekoliko dana, 5. II. 1918. 

Fonzaso, 5. II. 1918. - (21 g. i 2 mj.) 

Prvi ozbiljan program za duhovni život 

Izišao je proglas po kojemu bih mogao dobiti tromjesečni dopust za 
nastavak studija. Strah me je toga. Bojim se gladi i držim da se neću moći 
posvema posvetiti studiju. Gledat ću ponizno vršiti Božju volju, da ne 
budem odviše pohlepan 
za znanjem i da radim to¬ 
liko koliko mogu. Nauka 
ne smije biti sama sebi 
svrhom, ona mora uza 
svu ljepotu koju sama u 
sebi krije pridonijeti ne¬ 
što Kraljevstvu Božjem na 
zemlji. Mislim zato da uza 
svu ljubav prema svojoj 
struci svaki čovjek mora 
socijalno živjeti, živjeti u 
životu i potpomagati one 
koji trpe. Jer nauka je 
produkt trpljenja; tehni¬ 
ka hoće olakšati čovjeku 
materijalne nezgode, a 
umjetnost promatra mu- 
život ljudi i povla¬ 
či idejne konsekvencije. 

Život je sve... 

Mislim kao đak ra¬ 
diti u Društvu sv. Vinka 
- internacionalna religio¬ 
zna pozadina - i u Hrvat¬ 
skoj 65 (nacionalno-religi- 
ozna pozadina). Nastojati 
onda valja da samo dva 
puta dnevno jedem, tako sam materijalno slobodan. Iz principa ne jesti u 
ostalo vrijeme pa makar netko i ponudio. 

Na svladavanje tijela ne smijem zaboraviti. Tvrd ležaj, rano ustajati, 
katkad strogo postiti tako da u svakom momentu mogu raditi sa svojim 
tijelom što je meni volja. 




Na talijanskom bojištu u Dolomitima. 
Vojnici gore u snijegu na prvoj liniji bojišnice 
(Snimio I. Merz) 


65 »Hrvatska« - Društvo hrvatskih katoličkih studenta u Beču osnovano još 1903. 

Faksimil dnevničkog zapisa od 5. veljače 1918. u kojem Ivan donosi 
svoj vjersko-moralni životni program sastavljen na temelju proživljenog 
ratnog iskustva. Ove svoje odluke za savršeniji kršćanski život stvarno je 
provodio nakon rata. 

Njega zdravlja i tjelesne ljepote isto je važna. Grozan utisak čine sve¬ 
ćenici, časne sestre i drugi dobri ljudi velikim dijelom zapuštene vanjšti¬ 
ne, dosta neestetska izgleda itd. Nova generacija mora biti zdrava, vesela, 
lijepa. Ono što je ružno posljedica je grijeha. Zato se čovjek treba svladati 
i njegovanje zdravlja i ljepote smatrati kao sredstvo da sebe svlada i da 
ojača volju. 

Boga zaboraviti nikada! Težiti neprestano za ujedinjenjem s njime. 
Svaki dan - ponajbolje zoru - upotrijebiti jedino za razmišljanje, molitvu 
i to po mogučnosti u blizini Euharistije ili kod sv. Mise. Taj sat mora biti 
izvor dana, u tome satu valja čovjek zaboraviti na cijeli svijet, izgubiti sve 
brige svijeta, svu nervozu života, biti miran kao u kolijevci. U tome se satu 
moraju stvoriti planovi za budući dan, tu se razmišlja o svojim greškama i 
moli milost da se svlada sva slabost. 

Bilo bi grozno kada ovaj rat ne bi imao nikakve duševne koristi za me! 
Ne smijem onako živjeti kao što sam prije rata živio, moram započeti novi, 
preporođeni život u duhu novospoznatog katolicizma. Jedini Gospodin 
neka mi pomogne jer čovjek sam iz sebe ne može ništa! 

Casara Bolzano, 14. II. 1918. - (21 g. i 2 mj.) 

Društvo, rakija, vino, dim, nije društvo za me. - Bože moj, upravo 
sada gdje navodno Jugoslaveni slave slavlje, zoru, klicu buduće snage kr¬ 
paju sebi krov Slovenci, Srbi, bosanski Muslimani. 

Bože, pomozi mi da svladam samoga sebe. 

Casara Bolzano, 20. II. 1918. - (21 g. i 2 mj.) 
Bori se protiv proždrljivosti 

Odvratno je gledati čovjeka proždrljiva, čovjeka koji bi cio dan jeo! 
Moram se čuvati proždrljivosti jer je to moja velika slabost. Dosta bi bilo 
jednom dnevno jesti! Kod prve prilike pokušat ću. Sjećam se jednoga 
trapista koji je jeo vrlo malo. Bilo je to godine 1916. o Božiću; Nina je 
slavio Mladu misu. Kao jednog dobrovoljca, došavši iz Seewiesena na 
trodnevni dopust, pozvaše i mene k ručku! Imao sam tek i mnogo sam 
jeo. Jedan stari trapist od svega je samo malo uzeo. Čudio sam se. Nisam 
ga razumio. Ali sada ga razumijem! 

Samo onaj koji radi ima pravo da jede. Vrsta rada je sporedna! Čitam 
Arbeiter Zeitung. Mnogo istine ima u njima. Klasa što trpi najrealnije misli. 

Položaj je očajan. Nijemci su machiavelisti; ako narod ustraje u svojoj 
nadutosti, propast će. 

Faksimil drugog dijela dnevničkog zapisa od 5. veljače 1918. u kojem 
Ivan donosi svoj vjersko-moralni životni program za savršeniji kršćanski život. 

Banja Luka, 4. III. 1918. - (21 g. i 3 mj.) 
Veoma zanimljiv prikaz, komentar i kritika djela 
Lazarina Faula Bourgeta pod religioznim vidom 

Bourgetov način pisanja sastoji se u razrađivanju jedne filozofske ide¬ 
je. Ta je ideja u većini njegovih djela ista - obraćenje. On u svojim djelima 
vodi svoje junake u razne faze života i na kraju kazuje da čovjek mora 
postati katolikom ako povuče sve logičke konsekvencije iz života. Kao da 
si je to Bourget uzeo za zadaću! Po tome postaju njegova djela monotona. 
Bourget je jedanput proživio taj proces obraćenja i prvo djelo je jamačno 
najelementarnije. Čovjek bi očekivao da će ostala djela u svojoj nutrini biti 
sve katoličkija, etičnija, gdje će se mnoge stvari smatrati već kao obične. 
Nije, doduše, nijedno mjesto u suprotnosti s etikom, štoviše na nekim 
mjestima je citiranje Svetog pisma vrlo zgodno, ali religiozni život Laza- 
rine odviše je jednostavan, konvencionalan. Kako je Bourget psihološki 
sjajno analizirao ubojstvo! A kako nije ni jednom pokušao analizirati moli¬ 
tvu?! Ako on možda još nije tako dubok da bi iz vlastitog iskustva znao što 
sve u sebi krije molitva - taj mistički saobraćaj s Apsolutnim Bićem - to 
je barem malo više trebao studirati mističke pisce pa bi sebi jamačno znao 
rekonstruirati duševne osjećaje jedne duše koja je tako prožeta religijom 
kao što je Lazarina. 

Rasplitanje djela, način kako se glavni junak obraća odviše je nena¬ 
ravan, nepsihološki. Graffeteau, glavni junak koji je toliko toga proživio u 
ratu, nikada nije pomislio na prekogrobni život. Čudno! Vidi se da Bourget 
nije bio u ratu. Umrijeti za Francusku po sebi je vrlo lijepa misao; ali je samo 
misao koja se u smrtnom strahu jednostavno raspline jer nije nimalo realna. 
Junak koji se bori za domovinu ili silom potisne u pozadinu sve nove misli 
koje bi se pojavile i s nekom jakom voljom se bori govoreći sebi da se ne smi¬ 
je iznevjeriti nakani 66 , dok drugi koji ne zaustavlja misli koje se javljaju u tim 
časovima bezuvjetno dolazi do vjere u Boga, u prekogrobni život i do vjere 
u Krista. Vidi se da je djelo pisao umjetnik; no umjetnik koji bolje poznaje 
psihu grijeha nego li psihu Milosti. (...) Obraćenje Graffetteaua Bourget 
odviše pripisuje Milosti koja je uslijed Lazarininih molitava sašla na njega. 
No, zašto nije barem pokušao analizirati ovo djelovanje milosti? U tome se 
i sastoji veličina novoga katoličkog pisca. Logički nije teško dokazati: Laza¬ 
rina je dobra i pobožna, njena pobožnost stvara realna djela, dakle mora da 
pobožnost nije samo fikcija, nego vrlo realna stvar itd. 

Za sada je vrlo zanimljiv historijski milje. Uza mnoge odlike, osobito 
prikazivanje pozadine sa svim svojim grijesima, ali fronta, život na fronti, 
umiranje, lešine, krv, obraćenje to nam nije prikazao. Držim da pjesnik i sam 


66 tj. umrijeti za Francusku 

mora proživjeti boli koje narod proživljava, ako želi ostati suvremen. Da, 
držim da poradi toga djelo pomalo zaudara mirisom mirnoga doba kada lju¬ 
di još nisu osjetili što je rat; da, rat koji sve poremećuje i stvara nove ljude. 

I onda mi je još nešto čudnovato. Zar doista Francuzi još misle, kao 
u sedamdesetoj godini, da je to borba za Francusku, da su Nijemci ne¬ 
prijatelji itd. Zar u narodu nema ni malo socijalnoga duha, kršćanskoga 
duha koji bi trebao gledati samo na čovječanstvo koje trpi ne gledajući na 
narodnost?! To se možda misli u pozadini gdje ljudstvo crpi svu ideologiju 
iz života. Vojnici koji podnašaju sve tegobe jamačno drugačije misle. (...) 

Zaista je heroizam svojevoljno se izručiti opasnosti i poginuti, ali ne 
u današnjem ratu gdje se narodi bore proti svoje volje. Danas je bankroti¬ 
rao krvavi patriotizam koji poznaje samo narodnosti, koje nemaju po sebi 
ništa zajedničkoga. Valja misliti da je fronta ne samo defenzivna gdje se 
podnašaju tegobe, nego također gdje se ubija bližnji. To kao da je i Bourget 
osjetio te nam ne pokazuje Graffeteaua gdje pogiba na jurišu, nego gdje 
spasava jednog ranjenika i ovako pogiba. (...) 

(Slijedi detaljan prikaz, komentar te kritika i analiza likova iz romana.) 

Banja Luka, 14. III. 1918. - (21 g. i 3 mj.) 
Prikaz i kritika Goetheova romana Wahlverwandschaften 

Silno opširan roman pisan na način ostalih sličnih djela iz istoga 
vijeka. Roman u kojemu se zrcali razmjerno bezbožno doba u kojemu 
ljudi ne znadoše za novine (u današnjem značenju), brzojave, željeznice. 
Idiličan život u selu, na dvorcu, razmišljanje o samome sebi, to bijaše sve. 
Zaista, ljudi onda imadoše mnogo vremena; jer tako detaljno opisivanje 
najneznatnijih događaja i strasti nama je danas skoro nerazumljivo. Tako 
nešto mi danas više ne proživljavamo. Djelo je preživjelo. (...) 

Campo, 25. III. 1918. - (21 g. i 3 mj.) 
Zamisao i skica za jedan trodijelni roman koji bi napisao 
na temelju svoga ratnog i vjerskog iskustva 

Kad sam s ocem sjedio u Zagrebu u kavani Korzo gledajući svjetinu 
koja živi bez boli, razmišljao sam: evo, kulturni, moderni čovjek udobno 
si je uredio život. Izdigao se je nad tijelo i sjetilnost time što na najjed¬ 
nostavniji način ima sve na raspolaganje što mu tijelo treba. Njegova du- 
ševnost oslobođena briga oko tjelesno-materijalnih potreba precizira se 
i moderni čovjek postaje time duševno silno istančan. Misliti valja samo 
na Doriana Greya i na mnoge druge senzitivno profinjene moderne ljude 
(Huysmans). U ovome životu je istinit poriv da se duša oslobodi ropstva... 

Eto, sjede ti ljudi u kavani. Čitaju novine, udovoljavaju radoznalosti, 
ubijaju prirođenu dosadu. (Sve izvan Boga stvara dosadu i čovjek je zato 

otklanja umjetnim sredstvima: pićem, novinama, kinom, korzom, roma¬ 
nima.) Kada se smrači, malo potegne, a ono se rasvijetli; zaškaklji ga grlo, 
doleti konobar kao krilati i donese mu kavu. Dosadi mu, ustane, sjedne u 
tramvaj i za čas je kod kuće. Najsit¬ 
nija tjelesna želja se ispuni tako da 
njegov duh može, nevezan na potre¬ 
be tijela, lutati svojim putovima. To 
je slika kavane. Prvi dio jednog tro- 
dijelnog romana. 

Drugi dio: uzmimo da je jedan 
takav čovjek, mladi đak ili sudac ili 
slično koji j e provodio takav kavanski 
život, otišao u rat. Koji li kontrast? 

Prije nije ni znao da ima tijelo, a sada 
pljušti kiša pa ide uz jedno brdo i sav 
prokvašen nosi svoj ruksak. Ovaj ga 
vuče k zemlji, ramena ga peku, kroz 
noge idu trnci, noge su ožuljale. 

Ide trupa i on zastaje, sjedne, 
izvali se na kamen pa onda opet da¬ 
lje nastavlja svoj križni put. A nije 
dugo jeo. Praznina u stomaku ga ste¬ 
že, slab i obnemogao jedva se miče. 

Osjeća faktično da živi: da ima vrat 
koji mu se koči, da ima ramena koja ga peku, ruke koje su same sebi teške, 
križa koja ga bole, trbuh koji mu se steže, noge koje od umora jedva miče. 
A koža je sva mokra: sve curi ispod odijela. I ide dalje taj čovjek kojemu 
se je prije snuždilo kada je slušao gdje glazba prati sprovod, ide preko 
iznakaženih lešina, gleda glave, trupla, noge, osušenu krv i pita se čemu to. 
I zapuca i on gleda kako padaju oko njega, jecaju, stenju, krv curi, crveni 
se. Pa i on će tim putem. Kada, kamo? Što je život? Jedina je smrt realna. 
Što su naše ideje, čežnje, planovi, strasti? Jedina je smrt istinita. I on će 
tu ležati mrtav, žut, nepomičan kao klada. I zemlja će se dalje okretati i 
sunce će svijetliti i ljudi nadalje živjeti kao da se to nije dogodilo, kano da 
on nikada ni živio nije. Pa čemu je onda živio kad sve ostaje nepromijenje¬ 
no? Zar je to sve bez smisla, slučaj...? Ne, to ne može biti. Pa zašto bi se 
on toga bojao? Smrti? Nije on jedini. Ima ih toliko hiljada koji su poginuli, 
koji sada ginu, a njemu je to svejedno. Pa zašto njemu nije svejedno kad on 
pogine? Nije ni on više nego drugi? Pa koji je onda smisao životu? U ovo¬ 
me životu jamačno da nije... jer smrću prestaje sve. Nema li on kršćansku 



Ivan s ocem u Zagrebu 
na dopustu 1918. g. 

ideju? Izvodeći iste silogizme dolazi do kršćanstva. Preživljuje rat i vraća 
se kući. Drugi dio se svršava. 

Do kojeg je rezultata došao? U kavani ne može proživljavati dio svog 
života. Uvijek mu je pred očima slika čovječanstva što trpi pa on ne može 
ovdje živjeti udobno kad zna da toliki ljudi osjećaju nestašicu svega, da 
imaju tijelo... I kakav li je život prav? U suglasju s idejom iz prvoga di¬ 
jela da duševnost zahtijeva da čovjek bude nezavisan od tijela, prvi dio 
to rješava dajući čovjeku sve što treba tijelu. No ta ideja nije u suglasju s 
trpećim čovječanstvom u drugome dijelu. Treba naći kompromis. Jedina 
askeza može praktično riješiti ovo protuslovlje. Askezom čovjek postaje 
gospodar v remenitosti. Upotrebljava samo najpotrebnije, živi najskromni¬ 
je kao najbjedniji čovjek. To je za materijalni život. Za duševni treba razviti 
evoluciju kršćanstvu, dovesti koliziju u duši tog čovjeka do apsurda: taj je 
čovjek dobro uvidio da askeza vodi savršenosti, ali sam iz sebe ne može 
ništa. Očaj, kuda, kamo? 

Reprezentant je cijeloga čovječanstva koje očekuje Mesiju. Razmi¬ 
šljanjem, gledanjem, promatranjem historije dolazi do središta svega, do 
univerzuma, dolazi do centruma oko kojeg se čovječanstvo vrti u krugu, 
priroda, svemir i nadgrobni život u koncentričnim krugovima: Hostija. 
Djelo završava Ivanovim Otkrivenjem; ne sjećam se više riječi, a smisao je 
da je Janje /žrtva/ centrum univerzuma. 

U romanima se najbolje zrcali život. Ovaj je uvod u opažanje iz ži¬ 
vota sadašnjega rata. To je za roman; valjalo bi još uplesti problem smrti 
i duševna atmosfera sadašnjega doba bila bi u glavnim obrisima izrađena. 

Suvremeni poratni životni problemi i njihov odraz u literaturi 

Taj život nalazi odraza u literaturi. No, u Nijemaca nema ni govora 
o tome, u nas još manje jer su Jugoslaveni odviše zabrinuti za svoju egzi¬ 
stenciju: oni se još bore. Francuzi su duševno još najagilniji. Bourgetova 
Lazarina već se dotiče tih novih problema, a roman Smisao smrti njih 
rješava isto na sličan način. No, Bourget je već zapao u nekakvu šablonu. 
On proizvodi djela u kojima je zaglavak obraćenje katolicizmu. Njegova je 
karakteristika studirati u životu onu evoluciju koja dovodi do kršćanstva. 
On traži mnoge varijante po kojima osoba doživi obraćenje. U Krivnji se 
obraća liječnik, čini mi se da okaje krivnju roditelja, u Lazarini molitva 
obraća, ovdje lako umiranje mladoga borca obraća... 

Prikaz, analiza i komentar romana Smisao smrti 
Faula Bourgeta, usporedba s Jorgensenom 

Psihologiju obraćenja Bourget provodi u dijalozima. Glavne osobe go¬ 
vore i raspravljaju nakon događaja i za njihovu evoluciju saznajemo iz njihova 

govora. No, ova obraćenja ne čine na nas neki duboko sugestivni dojam jer 
se upravo događaju u dijalozima. Slika, više slika! Umjetnik treba, pa makar 
dotjerao ad apsurdum, iznijeti slike boli, slike Danteovske, prave, brutalne 
slike. Treba kontrasta između jednoga i drugoga. (...) Jorgensen je sa svojim 
kontrastima sto puta spontaniji. Ona scena u tihoj kapelici, udaljena od vre¬ 
ve svijeta u kontrastu sa žurbom, svijetom i njegovim strastima spontana je 
i sugestivna. Bourget je odviše blijed. Njegovi dokazi su istiniti, ali nemaju 
onu dubinu kao kod Jorgensena; on je obraćenje samo jednom proživio, 
dočim je Bourget postao katolikom već prije rata tako da je unaprijed znao 
čim će uroditi ti veliki događaji. On je nastojao da se uživi u evoluciju drugih 
ljudi, a da je sam sada više ne proživljava. Zato ta bljedoća! (...) Veliko djelo 
će napisati onaj koji se je zaista sam obratio i koji je proživio na vlastitoj koži 
sve grozote ovoga rata. Od toga se nadamo velikom djelu. Taj će biti prorok 
novom dobu i podat će nam tip novoga modernog čovjeka jer se njime još 
uvijek bavi moderna literatura. (...) 

(U nastavku slijedi detaljan prikaz sadržaja samoga djela i njegovih 
likova.) 

Campo, Veliki petak, 28. III. 1918. - (21 g. i 3 mj.) 

Problemi vojničkoga suživota 

U ovoj je sobi jedan stroj koji iz sebe po cijeli dan pušta dimove tako 
da je soba uvijek kao u kakvoj magli. Jedva zrake sunca probijaju kroz taj 
dim. Ta tvornica dima zove se Musmin eff. Harambašić, hodža iz Novoga, 
a Feldkurat ovdje. 


Beč, 8. IV 1918.-(21 g. i4mj.) 

Razmišljanje nakon povratka iz kazališta 

Vratih se iz Bourgtheatra. Predstavljala se Ibsenova Hedda Gablero- 
va. Kao da sam živio u nekom poganskom svijetu i bi mi žao tih ljudi koji 
žive bez svrhe i smisla, bez religije; koji si stvaraju neke ideale koji se na 
ništa ne oslanjaju. Sa smrću nestaje sve. Pa kada je tako, zašto je »lijepo 
djelo« kada se netko ubije jer neće da robuje? Zašto slobodna volja ima 
svoju vrijednost kad sa smrću prestaje sve? 

Beč, 9. IV 1918.-(21 g.i4mj.) 
Prikaz i kritika Ibsenove drame Hedda Gabler, 
analiza pod vidom vjerskih i moralnih kriterija 

(...) Hedda je produkt modernoga miljea koje o velikim idejama sa¬ 
dašnjega vijeka, o ideji religije ne zna ništa. Kći je jednog generala. To dosta 
govori. Uzevši dakle u obzir da je živjela isključivo u otmjenom, udobnom 
ambijentu, poznavajući bol i smrt samo iz razgovora, divimo se zaista njenoj 

težnji za snagom i slobodom. Ona bi trebala muža koji bi je slomio (ona 
to nikada ne kaže) i ne našavši ga, nekom demonskom moći nastoji kršiti 
muževe (Kampf des Geschlechterl) . Zaista moramo sažalijevati Heddu da 
uza sav otmjeni duh tako jadno i gadno živi i tako gadno umire. Objektivno 
promatrajući njena djela i njen život sve je odurno. Sita je pa si dosađuje. 
Ne poznaje elementarnu bol kojoj su izvrgnuti milijuni. Gadna je poradi 
toga što hoće slugu, konja i drugo. Ne radi ništa. No, pjesnik bi možda na to 
odgovorio: u tome se upravo i sastoji osebujnost Heddina značaja (osebujan 
zaista jest), što nije našla pravoga muža koji bi bio jači od nje te upravio 
njeno djelovanje na blagoslovljen put. Ona nije našla druga i udarila je kri¬ 
vom stazom udavši se za onoga koga ne ljubi (a poput Coriolana više nazad 
ne može) i mora poradi toga stradati. Obećana vjernost joj je sveta i zato 
ide ravno u propast. A što ostaje nakon njezine smrti? Ostaje ideja zadane 
riječi. Ova posvećuje djelo. Jer mogla se je ona spasiti. 67 (...) Držim da ni 
Ibsen na to nije mislio. Samoubojstvo je samo po sebi jedno zlo, plod jednog 
ovdje pritajenog i nepoznatog grijeha. Ono je ovdje jedno nužno zlo jer po¬ 
tječe iz nepoznavanja fundamentalnog životnog zakona: svrha ovoga života. 
(...) Hedda je demonska žena koja samo ruši druge, a najzad i sebe. Ona 
je ubila Lougarda i gospođu Elosted i uništila je njeno dijete - manuskript 
Lougardov koji je nastao pod njenim utjecajem. Onaj prainstinkt zavisti, ne¬ 
ukroćen i velik instinkt prikazan je upravo naturalistički. U svome bijesu da 
je njen dragi po srcu pomoću druge žene stvorio veliko djelo, napunja je bi¬ 
jesom i ona to djelo baca u vatru uništavajući time egzistenciju dvojice ljudi. 
(...) Hedda je zaseban literarni tip s kojim se češće susrećemo u životu i u 
književnosti. Tip je to bujan i lijep koju je pjesnik izvadio iz historijskog niza 
ljudi, iskvarenu u svojoj prvobitnoj ljepoti istočnim grijehom (a ne znajući 
za Božju objavu) i postavio je onako lijepu i groznu (radi grijeha) u svojoj 
brutalnoj realnosti na pijedestal umjetnosti. To je umjetnički tip i ne smije 
nikada postati uzorom života; jer je grijeh, on ovoj ljepoti daje zaseban kolo¬ 
rit, ali kolorit grize, pustoši, on daje negacije. Ljepota njenih dobrih osobina 
poradi grijeha pozadine jače izbija na javu i povisuje tragičnost Heddinog 
značaja do silne visine. S tehničke strane djelo je klasično. Odgovara staro¬ 
grčkoj klasičnoj drami. (...) 

(Slijedi prikaz sadržaja djela i detaljna analiza njegovih likova.) 

Kritika duševnog stanja, potreba za dubljim duhovnim 
životom, divi se ljepoti kršćanske obitelji 

Život je sve... a meni prijeti opasnost da opet zagrezemu sivi teoretski 
život knjiga. Idem sutra na sv. Pričest da opet upijem snage za borbu. Ovih 


67 U drami Hedda završava samoubojstvom. 

zadnjih dana sam dosta popustio. Bio sam polijen, neuredno sam jeo, malo 
se molio, nimalo trpio, ljutio se, bio i poškrt... i izgubio zato vezu s Onim. 

Nema ništa velebnijega od kršćanske obitelji. Onaj duh koji vlada 
među članovima, ona iskrenost, kratkoća, jednostavnost u najpožrtvovnijim 
(inače kompliciranim) djelima prožeta je neopisivom duševnošću. Češće 
mislim na Jovićevu porodicu. 68 

Ozbiljno razmišlja o svojoj budućnosti i o svome 
životnom pozivu, misli i na ženidbu 

A što ću ja biti? To je teško pitanje koje me muči već dulje vremena. 
Zanima me književnost i umjetnost, iako sada više ne uživam toliko u nji¬ 
ma. Izgubio sam ono mladenačko potpuno oduševljenje za nešto... jer smo 
na ovome svijetu samo provizorno... za čas nismo tu, a ovaj život ima samo 
utoliko smisao ukoliko je priprava za drugi. (Tako je i sa životom naroda i 
čovječanstva.) Svršim li filozofiju i postanem profesorom, ženit ću se; jer 
držim da tko misli ostati neženja (bar studirani) neka primi sv. red i djeluje 
u apsolutno mističkom životu. Tko nije studirao, neka stupi u samostan. 
Težit ću za svetošću, za ujedinjenjem s Gospodinom Bogom i molit ću ga 
da mi dade otporne snage u životnoj borbi i energije u stvaranju. 

Sve je to lako reći, ali hoću li ja kao profesor sa ženom i domom moći 
da djelujem i izvan svoje porodice? Strah me je jer je profesorski položaj vrlo 
ovisan i materijalne brige bi mogle razbiti najljepše snove. A nama ne treba 
blijedih teoretičara, propalih profesora; takvih individua ima u nas i previše. 
Potrebni su zdravi, praktični ljudi, a ja i sam uviđam da je u nas profesor 
najveći teoretičar jer je odviše skučen apsolutističkim sistemom. Majka ima 
pravo što se boji toga zvanja. A što bih izabrao kad su već prošle tolike godi¬ 
ne, a ništa me toliko ne zanima kao umjetnost i književnost. Odrastao sam 
u takvom miljeu gdje se prati svako novo izdanje, čita svaki časopis, kupuje 
novoizišla umjetnička karta, pa onda čovjek teško pregori ovu bolest i laća 
se nečega sasma, sasma novoga. Istina je, književnost nije sve; literatura, 
umjetnost su samo detalji u tom velikom djelu Kraljevstvu Božjemu. I plug i 
postolar i mesar i pravnik i stražar, svi su oni radnici na toj velikoj zgradi. Ne 
pita se mnogo što se radi, nego kako se radi. Sve struke imaju pred Bogom 
jednaku vrijednost; samo se mora raditi po Njegovoj volji. I opet bih toliko 
volio studirati literaturu i umjetnosti No, ako je potrebna žrtva da obratim 
svoju majku, što je mnogo i mnogo važnije nego li sve znanosti svijeta - jer 
grozna mi je to pomisao da bi ona koju toliko volim morala biti odijeljena od 
Njega i u vječnim mukama trpjeti (grozne li pomislil) - zašto se ne bih sam 
zatajio, ponio svoj križ i pridonio tu žrtvu svojoj majci. Lako je teoretizirati 

68 Obitelj JOVIĆ - brojna banjalučka hrvatska katolička obitelj koju je Ivan poznavao i s čijom je 
djecom prijateljevao u Banjoj Luci. Dvojica sinova iz te obitelji, Matija i Dragan, postali su isusovci. 

o kršćanstvu i ushićivati se za Gospodina Boga kada On od nas ništa ne traži, 
ali biti praktičnim katolikom mora biti moja svrha. 

Bože moj, prosvijetli me da ubrzo dođem do čvrste odluke. Svagdje neka 
se vrši volja Tvoja jer smo ovdje samo provizorni, a u našoj pravoj domovini ne 
će se mnogo pitati jesam li bio profesor ili zidar. Ali nešto biti valja! 

Beč, 11. IV 1918.-(21 g. i 4 mj.) 

Osuda bludnoga grijeha kojemu je bio neizravni svjedok 

Noćas bijah svjedokom jedne grozne stvari. Već sam ležao u »poste¬ 
lji« kada u obližnju sobu dovede jedan čovjek prostitutku. (...) U meni se 
je - bio sam radoznao (grijeh!!!) - silno uzburkala krv i priznajem da još 
ni izdaleka nisam mortificatus , 69 No, to uzbuđenje je za čas prestalo kada 
sam iz govora i glasova osjetio onaj grozni položaj u kojem se nalazi prosti¬ 
tutka gdje sama kaže da od nečega mora živjeti. (...) Osjetio onu duševnu 
prazninu koja vlada u onoj sobi, ono nešto nezajedničkog sa životom, ono 
odcjepljenje, crnilo, bezbojnost. Ne mogu opisati tu za me sasvim novu 
predodžbu koju najlakše izražavam da sam osjetio grozotu gdje se odigra¬ 
va jedna gigantska čovječja tragedija u naravi, u životu (ne na pozornici), 
koja uništava egzistenciju duševnog čovjeka koja ga iz nepregledne visine 
čovječjeg dostojanstva titanskom snagom baca u besmislenost, nerazum - 
gdje stvara nov pojam, koji više nije u nikakvoj vezi s čovjekom. Najradije 
bih bio pozvao djevojku k sebi da joj bar nekako pomognem. Nekako mi 
netko reče da se tu odigrava veliki smisao prirode, da je to ljubav, jedan 
veliki životni princip ili slično! Duševno je to siromaštvo, praznina, grijeh. 
Izvanbračni odnos s bračnim općenjem nema u sebi realno ništa zajednič¬ 
koga. Kod prvoga nedostaje svaka duševnost, kako to simptomi govore i 
drugo dokazuje. Čovjek postaje samo zvijer. 

Beč, 17. IV 1918.-(21 g. i 4 mj.) 

Jučer sam govorio s dr. Korošcem. 70 

(Istoga dana, 1 7. IV, kada Merz spominje u svome Dnevniku susret 
s dr. Korošcem, pisao je i svome ocu da ga je susreo i dodaje u pismu ovu 


69 mortificatus (lat.)- umrtvljen 

70 Dr. Anton KOROSEC (1872.-1940.), slovenski katolički svećenik, istaknuti političar u Slovenskoj 
ljudskoj stranci. Kao njezin zastupnik 1917. godine postaje predsjednik Jugoslavenskoga kluba u 
Bečkom parlamentu. Dana 30. V 1917. Korošec je s nekoliko svojih kolega izdao deklaraciju kojom je 
pozvao na ujedinjenje »sve zemlje u Monarhiji koje nastavaju Slovenci, Hrvati i Srbi«. U kolovozu 1918. 
kad je bilo jasno da Austrija gubi rat ponovo je oko sebe okupio političare koji su osnovali Narodno 
vijeće radi »ujedinjenja jugoslavenskog naroda u nezavisnu državu«. Predsjednikom Narodnoga vijeća 
postaje 29. X. 1918. godine, a nakon ujedinjenja s Kraljevinom Srbijom, 1. XII. 1918., postaje 
potpredsjednik prve vlade Kraljevine Srba, Hrvata i Slovenaca. Između 1920. i 1940. bio je ministar 
u većini vlada monarhističke Jugoslavije (saobraćaja, policije, vanjskih poslova, prosvjete) te ministar 
predsjednik i predsjednik Senata. Pred kraj života otvoreno se zalagao protiv masonerije i komunizma. 
Također je organizirao antikomunističku organizaciju Straža v viharju. Umro je u Beogradu 1940. 

rečenicu: »Bio sam kod dr. Korošca i nešto će se dogoditi.« Očito je da su 
razgovarali o budućnosti južnoslavenskih zemalja nakon raspada Austro¬ 
ugarske na čemu je posebno bio angažiran dr. Korošec, tada već kao ista¬ 
knuti slovenski političar projugoslavenski orijentiran.) 

Prikaz i kritika komedije Was ihr wollt IV Shakespearea 

(...) Historijska podloga za nas je Hrvate osobito zanimljiva. Sve do 
Engleske je dopro glas o našim gusarima i jamačno su putnici pripovijedali 
mnoge zgode o tim gusarima. Vidi se kako su onda Englezi mislili o Hrvatima 
koje nazivahu imenom Ilira. Spominju se i starinski gradovi Solin, Split. 
(...) Englezi su držali da je Primorje još dosta dolje, neistraženo. Uz obalu 
su stari gradovi čije su starine svagdje poznate. Narod su velikih gusara, no 
nisu to samo razbojnici i ubojice, nego ima među njima veliki broj ljudi koji 
gusare iz nekih drugih, viših poriva. Ti ljudi su poštenjačine koji i u smrt 
idu lako. To je ta historijska podloga i bila mu je zgodna da starodrevni 
motiv presvlačenja uplete u ovu pozadinu. (...) Narodni engleski motiv 
je najvredniji. Intriga je transplantirana na ilirsko tlo, no ljudi su Englezi 
onoga doba i u njihovu prikazivanju leži sva vrijednost djela. (...) 

(Navode se citati iz komedije koji ilustriraju poveznicu s hrvatskim 
krajevima, a potom slijedi prikaz sadržaja komedije te analiza likova.) 

Prikaz djela Carević Grofice Zapoljske 

Prikazuje se moralni život na ruskom carskom dvoru gdje se na vrlo 
vješt način slikaju prilike na dvoru, slabi ljudi koji odlučuju sudbinom na¬ 
roda i mizerno stanje u kojem se oni nalaze. Stari car kao utvara švrlja 
po kući. Carević radi sve što mu se zapovijeda. Nema toliko snage da se 
istrgne iz pandža svojih tutora. Carev ujak, militarist, prezire diplomaciju. 
Ministar predsjednik prototip je diplomata koji na lukavosti i laži sve ba¬ 
zira i čvrsto vjeruje u svoju taktiku. (...) I takva djela imaju svoje opravda¬ 
nje. To su slike iz života koje djeluju moralizatorno. Ibsen je spram tih dje¬ 
la klasičan, kao što je Sofoklo spram Euripida, ili Goethe spram Lessinga. 

Beč, 18. IV 1918.-(21 g. i4mj.) 

Upoznao vlč. Bozu Milanovića i s njim razgovara o askezi 

Govorio sam s nekim Daničarima (u klubu). 71 Religiozni su ljudi. Ju¬ 
čer se upoznah s Božom Milanovićem 72 i raspravljamo ja i Mato Filipović 73 
s njim mnogo o askezi. Pavešića također vidjeh. Večeras putujem natrag 
pukovniji. 


Blizu Feltre Villago, 25. IV 1918. - (21 g. i 4 mj.) 

Politička situacija u zaraćenim državama 

Imenovan sam za Geschutzoffizira kod II. Rajona. Teško se je izdi¬ 
gnuti nad ovaj svijet. No, čitajući talijanske ilustrirane listove dolazi mi 
jasno pred oči sva tragika ovoga rata. Ta, mentalitet Evrope je jedinstven. 
Države su jedna od druge razmjerno vrlo dobro odijeljene, a kada gledamo 
austrijske, njemačke ili talijanske listove, vidjet ćemo da su vrline i greš¬ 
ke podjednake. Kod raznih naroda je samo drugo odijelo. Talijani svuda 
opisuju kako oni napreduju, kako njihova vojska čini junačka djela, kako 
trpi. Svagdje se ističu slabosti neprijatelja; o kakovoj objektivnoj kritici ni 
govora. Kao i kod nas. (I ti se ljudi istoga mentaliteta tuku.) U svakom 
talijanskom listu nešto je o kraljevskoj porodici. Čini se reklama za prije¬ 
stolonasljednika. Eto, dinastijska ideja postade »grijeh«. Hoće Emanuele 
da svom sinu osigura ugledno mjesto. I u nas nije drugačije. 

Nemoral na bojištu 

Talijanske žene! Nisam ništa vidio, ali opažam, a i po pričanju drugih 
ne biraju mnogo. Kad su Talijani ovdje, mora da je »to« običaj. Sve su 
jednake... I svi naši časnici o tome govore i ne žacaju se sa ženama, 
majkama tako postupati. No ni one nisu mnogo bolje, iako su razmjerno 
dosta lijepe, zdrave i snažne. Ne znam kakvu budućnost ima taj narod. U 
nas se je još sačuvao tip poštene, nepokvarene djevojke. Treba svom silom 
nastojati da taj ostane neoskvrnjen. 


71 članovi slovenskoga studentskog društva Danica u Beču 

72 Mons. Božo MILANOVIĆ (1890.-1980.), hrvatski katolički svećenik i političar iz Istre, istaknuti 
javni vjerski i kulturni radnik za očuvanje hrvatskoga jezika i opstanak hrvatskoga naroda u Istri. Za 
vrijeme talijanske fašističke uprave u Istri bio je jedan od rijetkih koji su političkim djelovanjem 
promicali prava netalijanskoga stanovništva protiv talijanske asimilacija. Najpoznatiju ulogu imao je 
kao jedan od predstavnika Istre na Mirovnoj konferenciji u Parizu 1946. na kojoj se odlučivalo o 
sudbini Istre nakon rata. Podatke koje su prikupili mons. Božo Milanović i drugi hrvatski svećenici 
bili su jedan od glavnih argumenata da je Istra pripala Hrvatskoj u sklopu tadašnje komunističke 
Jugoslavije. U studenome 1946. preselio se iz Trsta, gdje je do tada živio, u Pazin i ondje preuzeo 
dužnost ravnatelja sjemenišne gimnazije, a vodio je i Visoku teološku školu u Pazinu, predavao je i 
pisao udžbenike. Autor je nekoliko povijesno-publicističkih knjiga o novijoj povijesti Istre. Vodio je 
Istarsko književno društvo sv. Cirila i Metoda u Pazinu, dobio je više državnih odličja, počasni naslov 
prelata Njegove Svetosti te počasni doktorat zagrebačkoga Teološkog fakulteta. 

73 Mato FILIPOVIĆ, isusovac, bio je tada student filozofije u Beču. Merz je s njime održavao kasnije 
veoma prijateljske veze. Sačuvala nam se i njihova korespondencija. 

Politička razmišljanja i predviđanja 
o budućnosti naroda nakon rata 

Nama je na svaki način potreb¬ 
na jugoslavenska država 74 , ali držim 
da bismo trebali ostati u savezu s 
ostalim narodnostima s kojima nas 
vežu historijske veze. Habsburg je 
najzgodniji koji će formalno držati 
taj skup, samo narodi moraju dobi¬ 
ti apsolutnu ravnopravnost, štoviše 
i ravnopravnost da glasanjem svrgnu 
vladara, ako bi on išao za dinastičkim 
ciljevima. Takva država trebala bi biti 
novi tip buduće Europe i cijeloga svi¬ 
jeta. Odcjepljenje iz sklopa Austrije 
držim da nije korektno, iako razumi¬ 
jem da nije ugodno slušati zapovijedi 
degeneriranih i nemoralnih birokrata, 
borom, a ne imenovanjem i rangom. 

Monte Fontanel, 7. V 1918. - (21 g. i 5 mj.) 
Bezosjećajno ubijanje neprijatelja 
Mjesec svibanjske Kraljice. 

Gore lijeva kiša, a ja sam zaposlen taktičkim proučavanjima kao ni¬ 
kada prije. Robovanje... Lijepa su to brda, no posvuda izrovana. Evo jedne 
sličice. Gledamo kroz 15-struki dalekozor i promatramo jednu hrpicu od 
osam Talijana kako komotno pletu žicu. Natporučnik s topništvom odmah 
pun radosti opali salvu i jedna granata eksplodira upravo među njima i baci 
jednoga (kasnije prođoše onuda sanitarci). Kako je pogodilo, natporučnik 
se je smijao od radosti i njegov smijeh nije nikako prestajao. Bilo mu je 
drago da je pucanj tako dobro pogodio. Tako ide rat, nekome je šport, 
nekome zarada, a mnogome smrt! 

Monte Fontanel, 10. V 1918. - (21 g. i 5 mj.) 

Talijani pucaju 

Na putu prema petoj kompaniji (Calcinohang) puca Talijan na naše 
momke kao na zeca. Oni jadnici lete niza stranu, a on pali i pali kao na div- 



Rov na prvoj crti bojišta gdje je 
Ivan neko vrijeme boravio. 

Nova se vlada mora konstituirati iz- 


74 Merz je, kao i mnogi Hrvati njegova vremena tijekom Prvoga svjetskog rata, bio uvjeren o koristi 
formiranja jugoslavenske države. Ali tada se još nije naslućivalo kako će to Srbi iskoristiti u svoju 
korist. Kada je došlo do ujedinjenja, Merz se kritički osvrće na osnivanje nove države, a kasnije kao 
student u Parizu raskrinkava njezine progone hrvatskih katolika. O svemu tome nam je ostavio zapise 
u svome Dnevniku. 

Hrvatski vojnici na talijanskom bojištu kojima je Ivan bio nadređen. 

(Snimio I. Merz) 


ljač, dok ga najposlije ne pogodi. Šport! S raznim kalibrima puca u dolinu 
Cinespa. Naša osmatračnica je razorena. 

Monte Fontanel, 16. V 1918. - (21 g. i 5 mj.) 
Ratne operacije, konstatira svoju duhovnu slabost 

Dosta se pucalo s minama. Fleger je na Spinuci. S kakvim sredstvima 
ratujemo! Ovdje je Propagandni ured i ovom je zadaća širiti među Talija¬ 
nima revolucionarne ideje i sijati mržnju i razdor u Antanti. (...) 

Grešno živim. Slaba volja. Odviše sam odan jelu. 

Monte Fontanel, 20. V 1918. - (21 g. i 5 mj.) 
Nove pozicije na bojištu, pucnjava, ranjenik, 
njegovo fizičko i duševno stanje 

Ispod prozora pronesoše sanitetci na nosilima krvlju oblita kuhara; 
dekom pokriven, a lice crveno, crveno, crveno - krv, krv, krv da se ne 
mogu prepoznati ni crte lica. Kuhar je kod jedne kompanije. Cijelo po¬ 
podne puca se s granatama od 15 cm u dolinu Cinespa i na Fontanel. 

Mysterium vitae - krvlju obliven čovjek. Od Adama do danas milijuni 
su ljudi to prepatili i prepatit će do sudnjega dana. 

Bio sam na Fontana Secci i razgledao naše nove pozicije. Lijepo je 
gore. Kao na ljetovalištu. Žica dolazi do komande. Krasan je pogled na 
snijegom pokrivene Dolomite, na Meletu, Pasubio. Vidi se Seren i Campo 
i cesta do kote 433. Na drugu stranu pruža se pogled na Tombu, dolinu 

Piave i nizinu. Za vedrih dana - vele - vidi se more, crkva sv. Marka (Ve¬ 
necija) i parobrodi. 

Duhovi. Bolestan sam. Katar želučani. Duševno padam uslijed te boli. 

Fontana Secca, 28. V 1918. - (21 g. i 5 mj.) 
Osjeća duševnu slabost, nastoji asketski živjeti i na bojištu, moli se 

Slab sam. Odlučih ne piti vode - i popio sam je. Iz dana u dan pa¬ 
dam. Slabić sam. Čitam Ii Santo od Fogazzara. Zanima me. Promatram 
izrovanu Grappu, Mt. Meate, So- 
larolo i druga brda. Sa svih strana 
zjape ždrijela kaverna. Novi jarci 
niču, novi topovi pucaju. Proma¬ 
trači gledaju na durbin. Sve vrije 
od rada. Prave maskiring, idu po 
»menažu« 75 , nose materijal, ko¬ 
paju i rade dan i noć. 

Posvuda se vide debele žice; 
električna struja koja jamačno 
tjera strojeve i puni prepreke. 

Na Grappi je nekakav spomenik. 

Talijani utrošiše silnu energiju u ova brda. Za ovo nekoliko mjeseci su ih 
provrtjeli; učiniše zaista velebno djelo za obranu svoje domovine. Vele da 
će oko 15. VI. započeti ofenziva. Naš narod stradava od gladi. 

Bože, pomozi! Daj mi milost da postanem bezuvjetni gospodar tijela! 
Bolje je umrijeti, nego li biti mekušac, igra strasti. 

Svibanjska Kraljica neka mi oprosti što na Nju tako rijetko mislim! 
Bože, Bože - više mističnog svijeta! 

Fontana Secca, 1. VI. 1918. - (21 g. i 6 mj.) 
Pripreme za veliku ofenzivu 

Zanimljivo je promatrati kroz durbin vrevu u talijanskim brdima. 
Udaljeni na Mt. Meate, kod kote 1489 neprestano rade i kopaju. Na 
Pyramidenkuppi i Solarolu opažao sam gdje kroz jarak (u svojim zelenim 
pelerinama) nešto vuku, idu, kopaju. Straže su njihove uvijek na istom 
mjestu; glava s kacigom proviruje malena kao orah. Dolazi silna municija. 
Naše topništvo gađa na razne strane; priprema gađanja. Prekjučer gledah 
Veneciju. Vidjelo se je more i u magli crkva sv. Marka, jedan most i lađe 
što plove poput crnih sjena. 



Ratna zona u Dolomitima. 
(Snimio I. Merz) 


75 menaža - vojnička hrana 

Fontana Secca, 8. VI. 1918. - (21 g. i 6 mj.) 
Stanje na bojištu i među vojnicima uoči ofenzive 

Jutros je opet kao plamena kugla sletio naš zračnik (pao je u pravcu 
Giarona). Krasan je pogled s kote 1611. Na cesti što u serpentinama vodi 
na Grappu radi mnogo stotina Talijana. Kaverne zjape na sve moguće stra¬ 
ne. Kod crkvice (Bassano) izjutra se 
skupljaju na posao pa polako odilaze. 

Na Schiaveru izlaze polako iz svojih 
skloništa i idu prijekim putem na sve 
moguće strane. Vide se konji, topo¬ 
vi, miniranje... Radi se marljivo, sve 
u obranu svoje domovine... Da, da, u 
obranu svoje domovine! Oko 11. VI. 
započet će, vele, velika ofenziva iz 
predjela Frenzella, Cima, Ecker, Col 
del Rosso. Austrijanci se oboružaše 
do zuba; nebrojeni topovi od 42 cm i 
od 30,5 smjestili su se u Val Frenzelli. 

Silne divizije pješadije spremne su na 
udarac. 

Vele da su Talijani u silnome 
strahu. Strah ih je bojnih plinova 
(pa kako se ne bi bojali!). Svakog 
se dana nadaju ofenzivi, uvijek su 
gasbereit. 

U nas se je sve pomamilo za 
zecom u šumi. Kapetan hoće zlata i 
novca, platna i čarapa za svoju ženu; 
drugi vrebaju na sukno, a gladni 
momci, gladni iz dana u dan već vide talijanske konzerve i hljebove gdje im 
lete u usta! 

Bože, uspije li prodor, sačuvaj me od svake lakomosti, udijeli mi Tvo¬ 
ju Milost, zdravlje roditeljima i meni, pa neće biti bogatijih ljudi na svijetu. 

Fontana Secca, 10. VI. 1918. - (21 g. i 6 mj.) 
Nastoji postiti i na bojištu, pomaže mu milost Božja 

Prepostio sam jučer cijeli dan jer sam prekjučer bio odviše odan jelu 
(crna kava i dr.). Bilo je dosta teško; čovjek je odviše rob tijela. Zbog toga 
što nisam jeo bio sam neraspoložen. No, navečer je pomogla Milost Božja. 
Kada držah da sam najosamljeniji, idući pokraj Mgk I. čuh gdje jedan čita 
narodne pjesme. Uzmem knjigu, stanem čitati, malo se porazgovorim s 



Ivan kraj zgrade vojnog 
zapovjedništva na kratkom odmoru 
prije ofanzive 

njima i momci bijahu kao nekom tajnom silom oduševljeni. Pripisujem 
to samo djelovanju Milosti. Čovjek može pričati i tumačiti koliko hoće, 
ali kad on nije čovjek a la bonheur, to su neplodne riječi. Našoj generaciji 
manjka snažna volja. 

Treba samo promatrati fotografije današnjih znamenitih ljudi (kočni¬ 
čara i drugih), pa promatrati i debela podbuhla lica (vidi se na njihovu 
licu skoro sva ona krmetina što su je pojeli), trbuhe, stara lica su nekako 
otegnuta... 


Fontana Secca, 12. VI. 1918. - (21 g. i 6 mj.) 
Prikaz i kritika Jokarova romana Traurige Tage 

Romantičko-historijski roman sa snažnom realističkom poantom, a sa 
životnim nazorom ljudi koji žive u tom djelu. Dovoljno je pročitati jedno 
djelo toga pisca koje je pisano za puk, a koje ne može ni izdaleka udovoljiti 
istančanim umjetničkim zahtjevima. Obrađuje se pobuna seljaštva protiv 
svoga doba za vrijeme europske kuge oko 1830. (...) 

(Slijedi prikaz sadržaja romana te analiza njegovih likova.) 

Fontana Secca, 13. VI. 1918. - (21 g. i 6 mj.) 
Sve spremno za ofenzivu 

Sutra počinje ofenziva. Silna je vojska ovdje. Sibneri, naš prvi bataljon 

1 drugi. Sutra idem za dva sata 110. brigadi da ih točno naravnam. U noći 
počinje bubnjarska vatra, u podne se nadaju biti kod Monte Meate. 

Fontana Secca (500 x j.z. god + 1385 Stallau), 
19. VI. 1918.-(21 g. i6mj.) 

Dramatičan opis ofenzive 

Na 15. lipnja u 3 sata izjutra započe naša bubnjarska vatra. Bio sam 
gore na vrhu Fontana Seccae i sjedio sam u električno rasvijetljenoj kaver¬ 
ni s divizionarom Le Beauom, s njegovim zastupnikom i drugima. Igrahu 
se karata sve upotrebljavajući francuska imena coeur i druge riječi. O do¬ 
gađajima koji su imali slijediti, o mrtvima ni govora. Igrahu neprestano do 

2 sata 59 časaka. Prestadoše; i već započe vani koturanje topova. Iziđemo 
napolje. Sijevaše nebo i zemlja i cijeli orkestar niskih i visokih tonova pra¬ 
tio je to svestrano velebno sijevanje oblaka, brda i dolina. Popeh se gore 
i promatrah sijevanje granata što se rasprskavahu po talijanskim brdima. 
S raznih strana dizahu se iz talijanskih jaraka vatrometi koji spuštajući se 
polako rasvjetljivahu svu okolinu. Tako to trajaše do 7 sati izjutra. Talijan 
je odgovarao raznim kalibrima; to ne očekivasmo, držali smo da će biti sve 
baterije otrovane plinom, a i plinskim granatama. Moradosmo se poslužiti 
krinkom za plin. U 7 i 40 s. zastade bubnjarska vatra, a u 7 i 50 dođe vijest 

da je Solarol, Porte di Sallon u našim rukama. Nakon pola sata stiže vijest 
da je Borojević prešao Piavu. Stadoše napredovati i naš bataljun za njima. 
Dolaze prvi ranjenici, dolaze Talijani, časnici i momci. Saznajemo da je sila 
naših izginulo, da su se Talijani dobro branili... 

Kritizira komandu koja besmisleno žrtvuje 
ljude, pomaže ranjenom Talijanu 

Topništvo nije ubilo Talijane, nije uopće pogodilo u rovove. Naše juriš- 
ne patrole (Kovač i Greger) zauzeše Solarolo (Pyramidenkuppe) i jedno 70 
momaka i 4 ručne strojne puške. Valovi pješadije ne stigoše, a preostalih dva¬ 
deset momaka braniše se protiv 4 talijanske kompanije koji nahrupiše dok se 
ne moraše povratiti. Tako naše komande besmisleno žrtvuju ljude. Kartaju se 
u najvažnijim situacijama, a ne brinu se za najelementarnije principe navale. 

Stigosmo u vatri do sadašnjega mjesta, bivše časničke predstraže i 
zakonačismo se u kaverne. Stigoše vodnici što su vodili jurišne patrole, 
krasni ljudi, odvažni što umiru bez ikakva straha. Krasan li je naš svijet, 
samo da ga ima tko voditi! 

Ležao je ovdje jedan teško ranjeni talijanski časnik. But mu je bio 
poput pršuta razrezan, jaukao je i roktao od boli. »Quanto male Manfredi «, 
opetovao je po dvadeset puta kao kakav stroj. Više od sata je tako uzdisao. 
Dadoh ga prenijeti nazad do kote 1580 gdje bijaše jedan mali Hilfplatz 76 . 
Neću nikada zaboraviti njegov zahvalni pogled, stisak njegove krvave ruke. 
Bijaše krasan mladić. Učiniti djelo ljubavi čovjeku što trpi najveća je stvar 
na ovoj zemlji. Temelj je to svakoga duševnog života. 

Zastala je ofenziva. Vele, iz političkih razloga. Karakteristično je za 
nered što vlada u Austriji. Talijanski su rovovi puni naših mrtvaca. Grozne 
su slike. Grozan smrad. Jarci su im duboki, slabi i neuredni. Boravišta su 
vlažna, kaverne slabe. Vele da je Krndelj pokopan u Rasaiu. Strahota! Ono 
nasmijano lice, puno idealizma i života da nas je za tren oka ostavilo! Bože, 
smiluj mu se! 

Na podnožju Mt. Solarolo, 21. VI. 1918. - (21 g. i 6 mj.) 

Ovdje Merz navodi jednu pjesmu o Bošnjaku od anonimnog autora 
spjevanu na bojištu koja daje sliku teškog duševnoga stanja vojnika. 

100 koraka ispod kote 1672 Mt. Solarol, 
25. VI. 1918.-(21 g. i6mj.) 

Teška situacija na bojištu, rasap austrijskoga sistema 

Žalostan život provodimo. Noćimo u mračnoj i vlažnoj talijanskoj 
kaverni. Tu je naša Baons-komanda. Preuzeo sam adjutanturu i tako sam 


76 mjesto za hitnu pomoć 

zaposlen da se jedva mogu sabrati i pomoliti. Silna je pucnjava ovdje. 
Jučer je poginulo dvanaest momaka. Jarci su krvavi; momci od vlage i 
nevremena bolesni. Velik je to križ za ljude. Hvalim Bogu što sam ostao 
potpuno zdrav u ovoj vlagi. Magla i studen nas bije. 

Kažu da se je naša vojska povukla s Montella. Sjajno to dokumentira 
naše vodstvo; drugim riječima nesposobnost austrijskog sistema. Božji prst 
je tu također posrijedi. Svagdje je mala šaka austrijskih vojnika nadjačala 
talijansku nadmoć; a sada nadmoć Austrije (materijalna i brojem vojnika) 
ne može svladati tu lošu talijansku vojsku. Da, polakomili su se za blagom 
talijanske nizine! Grijeh je povod najvećim katastrofama čovječanstva. 

Smisao života je mysterium crucis ; moram dakle biti zadovoljan 
sa svojim sadašnjim stanjem. No, odviše je teško robovati sistemu koji 
čovjeku i njegovim idejama radi o glavi. Kuda? Kamo? Ni s one strane 
rovova nije bolje! Valja se poslužiti lukavošću i izmaći se ovom sistemu. 

Vilaga, 5. VII. 1918. - (21 g. i 7 mj.) 

Prebolio bolest, nada se oporavku 

Bio sam malo bolestan i sišao sam ovamo na oporavak. Sve se je 
zazelenjelo. Ulovio sam nešto reume, a i moje zdravlje nije onakvo kao što 
je bilo. Izgubio sam mnogo od svoje moralne snage, no držim da bih se za 
nedjelju dana mogao popeti do staroga stupnja. 

Vilaga, 6. VII. 1918. - (21 g. i 7 mj.) 

Prikaz i analiza Strindbergova romana Sin služavke, kritika pijetizma 

Knjiga je zanimljiva, ako je uspoređujemo s drugim djelima iz nordij¬ 
ske književnosti. Sama po sebi nema velike vrijednosti, nakrcana je svačim 
i pjesnik nema uopće nikakvog ustaljenog nazora doli sumnje; a sumnja 
ne može biti nikada nazor jednog umjetničkog djela koje mora biti u sebi 
nešto cjelovito, harmonično, odmjereno, prirodno. (...) Djela su Strind¬ 
bergova zato plač nesretnog modernog čovjeka koji svagdje vidi bol, gad 
i nesreću, a ne nalazi uopće ni trunka nade da bi se ovo s vremenom dalo 
popraviti. Ali kršćanstvo, koje je Strindberg upoznao u patristima, pasto¬ 
rima i Kierkegaardu, ne služi ni izdaleka onom velikom Kršćanstvu koje 
ostaje neprestano snažno. No toga Strindberg nije upoznao i mi žalimo 
ovu izgubljenu energiju, kao što i žalimo cijelo to nesretno društvo iz ko¬ 
jega je potekao i koje još uvijek postoji. (...) 

Kroz cijelo djelo provlači se analiza religiozne borbe. Ni ova nije za 
nas interesantna jer ne pokazuje nikakvih vječnih poteza religiozne borbe 
koja će uvijek postojati, dok svi ljudi ne postanu katolici (poslije ona i 
dalje postoji, samo poprima sasvim drugi karakter). To je provincijalna, 
skandinavska borba. Uglavnom se sastoji od narodne emancipacije od pi- 


317 


jetizma. Čudan je taj religiozni život pijetista. Čovjeku se grči kad pomisli 
da to pjesnik uopće identificira s religioznim životom; štoviše, pisac si 
odviše dopušta te opažanja na pijetizmu proširuje na cijelo kršćanstvo. 
Taj pijetizam nije nikakva religija; sva ta nezdrava pijetistička askeza, te 
molitve, shvaćanje seksualnog problema, sve je to tako jadno da je čovjeku 
žao što je Strindberg ili taj mladić Ivo upoznao kršćanstvo upravo u tim 
izrodima ili u kršćanstvu Kierkegaarda. O pravom kršćanstvu ili o kakvom 
snažnom, optimističkom svjetonazoru Strindberg kao da nikada nije ni 
čuo. Istina je da su društvene prilike koje je opisao i u kojima je odrastao 
loše do ekstrema, ali to ne znači da se mora uopće sumnjati u dobro ili se 
pitati ima li uopće u svijetu i dobra. Ali ono dobro koje je on prikazao kao 
neku relativnu vrednotu (život imućnih slojeva na ladanju i dr.) sada nije 
dobro jer je to bezbrižni život koji se oslanja na leđa potištenih. (...) 

(U nastavku slijedi kratak prikaz sadržaja djela i zaključna ocjena o 
naravi djela koje se ne može smatrati romanom zbog raznih ograničenosti 
u prikazivanju života.) 

Solarol (kaverna), 11. VII. 1918. - (21 g. i 7 mj.) 
Pasji život na bojištu, priviknuo se na smrtnu opasnost 

Pasji život. Ne spavam više u mokroj kaverni. Ležaj je moj u otvo¬ 
renoj baraki između ušljivih momaka. I sam sam pun ušiju, nečist i živim 
poput zvijeri. Ne mislim ništa. Vedriji momenti su kad dolazi »menjaža«. 77 
A i na pucanje sam se naučio; ta zvijer sam. Mine i granate sve grme i 
frču oko nas, lete i puše preko glave, a mi se jedva sagnemo da zaklonimo 
glavu od »gelera«. Kada je čovjek dulje vremena u fronti, postaje smrtna 
opasnost svagdanja stvar i čovjek zaista malo misli na smisao života . To je 
doduše kada se ne viđaju mrtvi, niti se bol gleda licem u lice. Eksplozije 
mina djeluju kao gromovi i ništa više. Bojao bih se juriša; bio bih, čini mi 
se, junačan da ovo ratovanje ima idejnu podlogu. Onda bih se i vježbao 
u junaštvu. Ovako sam ravnodušan i polažem svoju sudbinu u Božje ruke 
koji zna što je za me bolje; zašto bih se dakle bojao? 

Solarol (u kaverni), 13. VII. 1918. - (21 g. i 7 mj.) 
Umalo da nije poginuo, zahvaljuje molitvama majke i 
prijatelja što je ostao živ, moli Boga da može sveto živjeti 

Dohvatilo je u našu baraku; Šimi odbilo glavu, Šobrta i druge teško 
ranilo, a klapca je diglo u zrak i bacilo ga je za nekoliko metara. Gledao 
sam gdje aktivni kapetan, 40-godišnji muž, plače što je izgubio momka. I 
drugi bijahu svi zaprepašteni. 


77 menjaža - vojničko jelo 

Zahvaljujem molitvi majke i mojih zlatnih prijatelja što živim jer ja 
- iako mnogo mislim na Boga - zapravo malo molim. Po cio dan ležim u 
kaverni, nešto jedem, pomalo pišem, pa se ne mogu sabrati i zaroniti u 
ogromno mistično more. Neki dan vidjeh svećenika; najradije bih poljubio 
ruke koje držahu Krista u rukama. Trebam li zaželjeti bolje dane kada ću i 
ja onamo kuda je Simo otišao? 

O, Bože, da sam već kod Tebe, najbolje bi bilo! Sažgi plamenom 
svojega milosrđa sve parazite grijeha što su se usukali u moju dušu pa da 
dobar i svet stupim u Te; ili barem da u životu budem nadahnut svetom 
radošću i nadčovječnom voljom. 

Lako je pisati, ali je teško sveto živjeti. 



Vojnici u rovovima na talijanskom bojištu. 


Solarol (kaverna), 16. VII. 1918. - (21 g. i 7 mj.) 
Opis novoga juriša i bitke 

Prošla je jučer velika navala. Talijani već bijahu na vrhu i već sam 
pomišljao na bijeg. Naši su ljudi zaista junaci; oni su veseli u borbi kao da 
uživaju kada se mogu pokazati. Šteta je samo što nisu prosvijetljeni. 

Nekoliko je dana Talijan tukao teškim topništvom, razorio jarke, 
potrgao žice. U 4.30 s. započe navala. Jurišne patrole biše odmah na vrhu, 
započeše djelovati bacači plamena, odvukoše tautschera što se nalazio 
naprijed u kaverni i promatraše vatru od topništva. Bacahu ručne granate 

i zapucaše s vrha iz strojnih pušaka. Naši momci, svaki za se, tjerahu 
Talijane, zarobiše ih. Mnogi ostadoše mrtvi. Navališe još dva puta, no do 
vrha više ne dođoše. 

Prijepis dirljivoga oproštajnog pisma poginuloga talijanskog vojnika 

Ovo je pismo 78 nađeno s drugim dopisnicama i fotografijama kod ca- 
poral maggiorea Luigino Odorico koji je poginuo pred našom žicom izjutra 
dne 15. VII. 1918. jurišajući na kotu 1672 Mt. Solarol. Iz spisa i fotografi¬ 
ja razabire se da je rođen 1899. i odgojen u bogatoj kući. Slikan je kao civil 
i kao vojnik s pelerinom, kod tenisa s djevojkama u veselom društvu. Silu¬ 
ete djevojke kod prozora pri zalazu, njegov otac i mala sestra pred kućom, 
pred kojom je velika kapija s rešetkama, renesansni stupovi s verandom. 

Ratno područje, u srpnju 1918. 

Predragi roditelji, 

Pišem Vam ovo pismo očekujući da pođem u juriš, ali ne zato što mož¬ 
da predosjećam svoju smrt, nego jer sam vidio da ona dolazi i zahvaća nas 
u svojem vrtlogu kada je čovjek najmanje očekuje. Stoga želim da upoznate 
moje najintimnije misli. Kad sam bio pozvan pod oružje, odazvao sam se 
radosno, slijedeći više osjećaj dužnosti, nego patriotizma (koji je također 
u meni značajan). Obje su ove vrline bile utisnute u moju dušu više Vašim 
primjerom nego riječima. Prije rata moje su ideje bile neutralne, ali samo 
zato jer sam predviđao da će se taj rat previše odužiti, svodeći kako pobi¬ 
jeđenog tako pobjednika u najlošije 
stanje. Sada mi činjenice daju za 
pravo i nitko ne može ne priznati 
ovu istinu. Kada je međutim rat 
započeo, odmah sam shvatio da je 
jedino sredstvo da se iz njega što 
je moguće prije izađe da ga se dje¬ 
lima pomogne bez puno riječi i da 
svi izvršimo svoju dužnost. Je li to 
učinjeno, o tome trebaju suditi dru¬ 
gi. Od toga uvjerenja ja sam si sa 
svoje strane učinio ideju vodilju. 

Ali udaljio sam se puno od 
onoga što sam Vam želio reći. 

Želim govoriti o nama. Zahvaljujem Vam od svega srca što ste nam 
nastojali uvijek dati dobar i dubok odgoj i što ste nam željeli pružiti miran 

78 Očito ganut njegovim sadržajem, Merz je cijelo pismo prepisao u svoj Dnevnik na talijanskom kako 
je u izvorniku bilo i napisano. Ovdje smo ga donijeli u hrvatskom prijevodu. 

i sretan život. Znam da Vas je taj cilj koji ste si postavili koji puta stajao 
mnogih briga i teških misli, ali to čini samo veću Vašu zaslugu. Veoma mi 
je žao što Vam ne mogu uzvratiti sve ono dobro koje ste za nas učinili, ali 
nadam se da će taj zadatak izvršiti Pietrino i Federico i učiniti Vam život 
lijep i sretan nakon rata. Mogu vam reći da ako sam proživio veoma sretnu 
mladost, to je bilo moguće samo zato jer je u našoj obitelji vladao duboki mir. 
I to imamo zahvaliti Tebi, dragi oče, koji nisi nikada volio prevelika znanja 
i veze i imao si orlovsko oko tako da se osobe s nepoštenim osjećajima nisu 
mogle među nas uvući. Da sam imao sreću da se spasim, slijedio bih tvoje 
tragove: zdrava i poštena razonoda bez pretjerivanja i u svoje vrijeme; do- 
puštanje ulaska u obitelj malom broju, ali samo zaslužnih. Jedne stvari mi je 
žao, a to je da nisam mogao zbog nesretnih i glupih okolnosti postati časnik, 
i tako sam morao biti podložan osobama jednakima meni, a grubi su i oholi. 

Nadam se da ću umrijeti dostojan svoje lijepe domovine misleći na 
Vas, dragi roditelji. Nisu svi dostojni naših žrtava, ali ja ne mislim na 
njih. Mislim samo da se borim za Vas, za moje sestre, za moju kuću, za 
našu Italiju. 

Zbogom svima Luigino 

Talijani se bore za svoju slobodu i svoju domovinu 

Razabire se da se Talijani sada bore za svoju slobodu i za svoju zemlju, 
a ne za ideje za koje su se borili početkom rata. A ja se moram ovdje boriti 
protiv ljudi što se bore za svoju domovinu?! Moram se izvući iz ove nepri¬ 
like; jer Austrija ne može reći da se brani, a ni Njemačka jer su trupe An- 
tante 79 svugdje u defenzivi i samo brane »svoje sestre, svoju kuću«, svoju 
domovinu 80 od navale protivnika kojemu je svrha da sve opljačka i orobi 81 . 

Solarol (kaverna), 26. VII. 1918. - (21 g. i 7 mj.) 
Kritizira one koji su prouzročili rat, tuži se na besmislen život 
na bojištu, pomišlja na bijeg, kritizira vojne svećenike 

Rat! - Roblje - roblje - roblje! Bijelo roblje! Toliko milijuna ljudi 
mora robovati nekolicini. Gore je nego u staroj Heladi, u Egiptu, u Misiru; 
jer danas su pojmovi o jednakosti aksiom, a onda se je to samo naslućivalo. 

Danas ljudi ne rade samo za svoje gospodare, nego idu u smrt i 
ubijaju druge... I dolaze ovamo svećenici nadvremenske Crkve i ne vide 
da milijuni robuju, nego u zaslijepljenosti podsjećaju na prisilne zakletve 


79 Antanta je savez koji su još prije Prvoga svjetskog rata stvorile Rusija, Francuska i Velika Britanija, a 
njima se 1915. priključila i Italija suprotstavljajući se centralnim silama Austrougarskoj i Njemačkoj. 

80 Aluzija na završetak pisma Luigina Odorica u kojemu govori kako se bori »za svoje sestre, svoju 
kuću, za Italiju«. 

81 »protivnik« - Austrija i Njemačka 

kao da je ta prazna, nesvojevoljna riječ vrednija od čovječjega života, od 
života hrama Božjega. 

Kada bi svi mislili kao naše svećenstvo, ne bi uopće egzistirala evolu¬ 
cija, borba, historija. Fiat voluntas Tua 82 znači radi, djeluj sam da se ostva¬ 
ri Kraljevstvo Božje. Bez krvi ne ide na zemlji. Jedni ubijaju sada milijune 
za nepravednu stvar, za ostvarenje kraljevstva sotone; zar nemaju onda mi¬ 
lijuni pravo da se oslobode ispod jarma jednih, štoviše da u skrajnjoj nuždi 
i ubiju jedne. Držim da je s toga stanovišta revolucija, rat za oslobođenje 
dozvoljen... Grozno je, ali je smisao života grozan. 

Živi mrtvaci. Ležim po cio dan u svom rovu i sve mislim da sam u 
kakovoj grobnici. Nigdje slobode, svjetla. Gori lampa: kapetan G. čita 
Doriana Graya, a ja primam spise, stavljam ih u oklop, čekam »menažu«. 
Zaista je to život nedostojan čovjeka. Da ne mislim na svoje roditelje i na 
domovinu jer se uzdam da će se i ovo svršiti, ne bih ostao ni časka ovdje. 
Tražio bih si drugu egzistenciju. 

Offiziers Feldwache 
(između Fonte Secca i Mt. Solarola) 
31. VII. 1918.-(21 g. i7mj.) 

Sjećanje na preminulog don Ivu Kuvačića, velikog protivnika Jugoslavije 
Čitah u »novinama« da je don Ive Kuvačić 83 umro. Bio je sveta duša. 
Vječno je u njemu bjesnila nutarnja borba i došao je do priličnog stupnja 
askeze. Bio je filozof ex professo ; nešto što se u našem životu ne nalazi. 
Oduševljeni pristaša Solovjeva; najdraži nam je bio kad je o ovome pričao. 
Htio je otkriti sfingu svoga naroda i bio je do kraja u trzavici. Bijaše najveći 
protivnik Jugoslavije i o ovome problemu sam s njim govorio još na smrt¬ 
noj postelji. Stedili smo ga. Simraka bi nazivao bizantinskim licemjerom 
i sav ovaj pokret je žigosao. Odgojio se je u austrougarskom duhu i volio 
je Kralika. Federativna Austrija kao nositeljica katolicizma bila mu je ide¬ 
alom; nikada nije pomišljao na Hrvatsku izvan sklopa katoličkih naroda. 
Njegova smrt kao da je simbol jedne preživjele ideje tzv. austrijske. S njim 
nestaje jedan njezin plemeniti zastupnik. Nova misao Jugoslavije bit će 
jamačno prava, samo ne znam da li ima tako plemenitih nositelja. 

Velik sam grešnik; živim ko zvijer, žderem i robujem. 

Offz. F. W, Solarol, 2. VIII. 1918. - (21 g. i 8 mj.) 
Odnos prema ženi na otoku Javi 

Govorio sam sinoć s civilom, jednim mladim holandeskim slikarom 
(Fabritius). Dobro radi. Mnogo je pričao s otoka Jave. Zanimljivo je ondje; 

82 Prijevod zaziva iz Očenaša s latinskoga: budi volja Tvoja. 

83 Vidi bilješku br. 41 na str. 133. 

osobito je odnos spram žene svet. Ples je zabranjen, a ni dirnuti se ne smije 
djevojka. Poljubiti djevojku pred ljudima je skandal... 

Offz. F. W, Solarol, 3. VIII. 1918. - (21 g. i 8 mj.) 
Našao potvrdu za svoj asketski život u knjižici Nasljeduj Krista 

Ovo je za me jedino aktualno za sada: »Češće se treba poslužiti silom 
i muževno se suprotstaviti sjetilnim težnjama. I ne treba paziti na to što 
hoće tijelo, a što neće, već više na to skrenuti pažnju da tijelo bude - i 
protiv svoje volje - podvrgnuto duši. I tako dugo treba tijelo trapiti i si¬ 
liti ga da robuje duhu, dok bude spremno na sve, dok se priuči da bude 
zadovoljno s malim te se veseli jednostavnim stvarima i da se ne protivi u 
teškoćama« [T. Kempenac, Nasljeduj Krista, knj. III, gl. XI, r. 10-11). 84 
Veličajnih, snažnih li riječi. Kao da je tijelo jedna sasvim druga osoba kojom 
duh barata po miloj volji. Da mi je doći do te snage, ne bih se trebao toliko 
gnjaviti sam sa sobom. 

Offz. F. W, Solarol, nedj., 4. VIII. 1918. - (21 g. i 8 mj.) 
Cijeni i voli roditelje i želi da postanu dobri kršćani 

Moj je otac plemenit čovjek; kada je čovjek dulje vremena udaljen od 
kuće, onda mu se u perspektivi pokaže sve mnogo objektivnije. Položaj u 
okolici, mjere, sve se točnije prikaže. Zaista je sve čudno. On je slobodan 
čovjek i kako ga očinski osjećaj veže uza me.... samo on to kao muž neće 
upravo da oda, ali između redaka i neke nabačene riječi tako silno poka¬ 
zuju koliko li me voli da bi sve, čak i svoj život za me žrtvovao. Bog mu tu 
ljubav uzvratio! 

A majčica? Duboko 
stoji pod njim. Ona mene 
uz oca jedino voli. Za me 
bi sve žrtvovala i malo pita 
za etička načela. Pa, oda¬ 
kle bi ih imala?! Odgoje¬ 
na u židovskoj trgovačkoj 
kući nije kao dijete usisala 
u se ideju duševnoga. Naj¬ 
sretniji dan bi bio kad bi 
majka i otac postali dobri 



84 Ovaj je citat u Dnevniku Merz napisao na latinskom. Iz ostalih citata na drugim mjestima vidi se 
da je Merz knjižicu Nasljeduj Krista imao na tri jezika: latinskom, francuskom i njemačkom i kako 
je koju čitao i našao koji zanimljiv citat, tako je na tome jeziku isti citat unio u svoj Dnevnik. Latinski 
primjerak poklonio je svome prijatelju Šimi Cvitanoviću, kako on to navodi u članku Borac s bijelih 
planina koji je objavljen u ovoj knjizi - vidi str. 242. Njemački se primjerak zagubio. Jedino se 
sačuvao francuski primjerak i čuva se u Arhivu Ivana Merza u Zagrebu. 

kršćani, kada bi naša obitelj postala katoličkom obitelj; jer obitelj je na 
zemlji najsvetija stvar. Molitvom će se dati mnogo toga učiniti. Kod oca 
dobro djeluju logički dokazi i treba samo biti uvjeren da je i on odgojen u 
predrasudama, kao što drži da je »klerikalizam« predrasuda. A kod majke 
će moći djelovati ljubav k meni. Treba je samo dovesti u škripac pa će već 
ići. 


Roalte blizu Belluna, 23. VIII. 1918. - (21 g. i 8 mj.) 
Nakon borbi došao u normalne životne uvjete, 
sjeća se proživljenih strahota na bojištu 

Krasno li je ovdje. Prvi dan se ne mogoh ni snaći. Mirisno cvijeće 
na stolu, blistajuće u raznim bojama, bjelina dana i svježa ljetna priroda 
pričiniše mi se kao kakva sanja. Ili ne, učini mi se da sam snio grdan, 
tmuran san o nekakvom životu u mračnoj, vlažnoj kaverni, o kamenitoj 
prirodi do koje niti sunce, niti biljke, niti blagoslov Božji ne dospijeva. 
Kano da je gore sam stan studenih sablasti što se ganjaju obijesno urlajući, 
zviždeći i sijevajući. Prošla je ta ružna sanja i zahvaljujem Bogu što će 
mojim roditeljima nakon dugog, teškog bolovanja odlanuti. 

Nastavlja borbu sa svojim strastima 
i moli Boga da mu pomogne svladati ih 

Zaljubljeni čovječe: slanina, sočni kruh, mnogo, mnogo žderi, siši sok 
nek’ se sve cijedi niz grlo i napunja trbuh! Život? Smisao svega? Hoćeš biti 
dobar, da sjajiš kud prolaziš, a rob si svoga vječno gladnog želuca koji sve 
traži, traži, nešto snažno i sočno. 

Sutra ćeš umrijeti, čovječe! Umrijeti! Da, i komis i špek i sve drugo 
će još tu biti i ležati na stolu i tebe neće biti, ni tvoga trbuha i kao da nisi 
ništa jeo. Kukavico jedna, kada ćeš već umrijeti, a ti barem gledaj da ti duh 
bude slobodan, da trbuh izgubi vlast nad tobom, kukavico jedna! 

Bože, daj mi urnebesnu snagu da sve svoje strasti skupim u šaku, da 
ih zahvatim rukom desnicom i topovskom snagom hitnem o stijenu, da se 
kao staklo razbiju i razlete na sve strane. 

Bože, Bože, kada ću to moći, kada ću zemljom stupati pročišćen? 
Pomozi mi, Bože, jer je bolje ne živjeti, nego tako živjeti. 

Memento mori - slanina u kutu vreba! Tko veli da je post glupost, 
taj ne zna ništa. Bez posta nema pravoga duševnog života; čovjek onda 
nema sam nad sobom autoritet. A taj je glavni. Daj mi, Bože, silnu volju 
pa makar bio gol i bos, jer kad sam već na svijetu, svejedno je imam li 
zvijezdu pod vratom ili da mi proviruju lakti na košulji. Glavno je veliko 

ja, sloboda duha koja se ni smrti ne boji, a ostalo je sve sporedno. (12 kg 
sam izgubio na težini!) 85 

Banja Luka, 20. IX. 1918. - (21 g. i 9 mj.) 
Prikaz i analiza Fogazzarova romana Ii Santo 

Iako je roman s formalne strane odviše neistančan, vrijedno je da ga 
čovjek pročita. Mogao bi služiti kao uzor našim novim, a i starijim pripo¬ 
vjedačima koji se vrlo često dotiču problema religioznog čovjeka, odvažuju 
se štoviše da nam prikažu uzornoga svećenika, a zapravo nemaju ni pojma 
što se događa u duši religioznog čovjeka. To je prvo djelo takve vrste što 
sam pročitao. Meni je samo žao što pisac u Svecu nije prikazao jednog 
aktivnog kršćanina koji djeluje u svijetu; jednog velikog kršćanskog umjet¬ 
nika (Rafaela, Leonarda) ili kakovog drugog velikana (sv. Franjo Asiški) 
koji se je istaknuo na polju reformi. Ako nije historijsko lice, onda je cijelo 
djelo dosta iluzorno. U tome se osjeća manjak Ii Santa jer se stvar događa 
u naše vrijeme, u našim gradovima, a za tog sveca mi nismo ništa čuli. 

No djelo je opet vrlo zanimljivo. Analizira se religiozni život jednog 
modernog apostola. I taj religiozni život je dobro prikazan. Samo što to nije 
religiozni život jednog sveca u doslovnom smislu riječi. Piero Maironi je sve¬ 
tac po nazivu puka, nipošto jedan objektivni svetac. Da se prikaže duševni 
život jednog pravoga, proglašenoga sveca, trebalo bi silno mnogo studirati 
mistiku jer kakve nutarnje vidike Bog otvara odabranim dušama i na koji 
način On po njima djeluje tek možemo naslutiti po pisanim mističkim dje¬ 
lima, a još više po onim silnim preokretima što su se pokrenuli u historiji. 

Ideja djela je religiozna, iako pjesnikova prava misao ne izbija snažno. 
Htio je pokazati da je duševni život, prava i duboka molitva jedini izvor 
vjere i rada zato što Bog realno živi u nama. (...) 

(Slijedi prikaz sadržaja djela i detaljna analiza njegovih likova.) 

Banja Luka, 23. IX. 1918. - (21 g. i 9 mj.) 

Prikaz i kritika Voltaireove tragedije Mahomet 

(...) Izrabljivati historijsku ličnost Muhameda je odviše. (...) Voltaire 
je iskvario historiju i napisao je jednu tragediju koja sama po sebi ne vrijedi 
jer je glavna ličnost zla i ostaje na životu, a sporedne ličnosti - žrtve su 
fanatizma i stradaju. (...) Voltaire je zlorabio tako veliko ime samo da 
sugerira jednu ideju. Zato je to djelo danas već zaboravljeno. (...) 

(Slijedi detaljan prikaz sadržaja tragedije i kritička analiza likova.) 


85 Iz ove se napomene u zagradi vidi da težnja za jelom na koju se Ivan tuži i koju je nastojao svladavati 
nije bila neuredna pohlepa nego prirodna potreba oslabljena organizma nastala od mršavljenja zbog 
neishranjenosti, patnji i stradanja tijekom boravka na bojištu. 

Banja Luka 24. IX. 1918. - (21 g. i 9 mj.) 
Prikaz i kritika Voltaireove basne Ce qui plait aux dames 

Slijedi kratak sadržaj i prepucavanje basne i njezinih likova s dosta 
citata na francuskom. Merz je ocjenjuje ovako: Dosta frivolna basna bez 
umjetničke vrijednosti . 86 

Banja Luka, 25. IX. 1918. - (21 g. i 9 mj.) 87 
Prikaz sadržaja, analiza i kritika Voltaireovih Satira i Les trois manieres 

Banja Luka, 29. IX. 1918. - (21 g. i 9 mj.) 

Posjet rudniku u Ljubiji 

Bio sam u Ljubiji i razgledao sam si rudokop. Jednostavan je rad. Toliko 
je te željezne rudače da se brdo miniranjem ruši i odvaža. (Tagbau!) Sve 
je moderno uređeno; radnici su većinom Talijani. Isplatit će se kopanje te 
rude mnogo stotina godina. Kako bi bilo zgodno da se i u drugim mjestima 
stane uvađati industrija. 

Cidalchis (kod Tolmezza), 4. X. 1918. - (21 g. i 10 mj.) 
Prikaz Voltaireove tragedije Tancred 

Ova tragedija ima veću umjetničku vrijednost od Mahometa. Histo¬ 
rijska pozadina s motivom »ljubav sve do smrti«. Junaci stradaju zbog jed¬ 
nog nesporazuma koji je ujedno i tragična krivnja Tancreda što je povjero¬ 
vao brbljanju svijeta. Djela junaka - nadljudi - uvijek nas zanimaju. Naša 
narav žeđa za nečim velikim i lijepim pa je uvijek ugodno promatrati kako 
se veliki ljudi ponašaju u raznim zgodama. 

Problem odnosa nutarnjeg života i vanjskih velikih djela 

Za me samo ostaje neriješen problem da svi ovi ljudi čine velika djela 
neovisno od nutarnjeg života, a ovi vanjski usklici »Bože« i drugi slični 
samo su štafaža. No, držim da drama, izuzimajući one kod kojih je sav 
temelj psihološka analiza (Sofoklo), ima pokazati vanjsko djelovanje tih 
junaka pretpostavljajući da se je nutarnja radnja koja je agens vanjskih 
događaja zbila iza pozornice. (...) 

(Slijedi prikaz sadržaja tragedije, komentar i analiza likova.) 

Cidalchis, 5. X. 1918. - (21 g. i 10 mj.) 
Prikaz Voltaireove tragedije Smrt Cezara 


86 Ovdje završava 13. bilježnica Dnevnika Ivana Merza koja obuhvaća razdoblje od 27. I. 1918. do 
24. IX. 1918. 


87 Ovdje započinje 14. bilježnica Dnevnika Ivana Merza koja obuhvaća razdoblje od 25. IX. 1918. do 
21. XI. 1918. 

Cidalchis, 7. X. 1918. - (21 g. i 10 mj.) 

Prikaz Rodenbachova djela Hrast na raskršću 

Obrađuje se ljubav koja zbog dolaska stranaca svršava nevjerom (ona) 
odnosno samoubojstvom (on)... Bijaše to na jednom nizozemskom otoku 
koji je, još netaknut od civilizacije, sačuvao svoju nevinost i svoje običaje. 
(...) Stranci su počeli dolaziti da izgrade željeznicu i sa sobom donesoše 
zavist, alkohol i nemoral. Zlatno doba je nestajalo. (...) Prikazuje se prijelaz 
dviju epoha. Zlatno doba nevinosti i jednakosti u dodiru s civilizacijom 
koja naposljetku nadvlada porušivši sve dobro. (...) 

(U nastavku slijedi opširan prikaz sadržaja djela i analiza likova.) 

Cidalchis, 10. X. 1918. - (21 g. i 10 mj.) 

Smisao odricanja i vrijednost trpljenja 

Poredak mora biti u svemu. Trpljenje je podloga životu. Ako jedem 
samo najpotrebnije, tijelo traži više, mislim na jelo, a ne jedem i trpim. Zbog 

tih misli - čovjek sebe brani 
- nesposoban je za rad; da¬ 
kle jedi koliko možeš pa ćeš 
moći dobro raditi. U tome 
kao da je neko protuslovlje 
jer je apstinencija put k Bogu, 
a trpljenje koje zbog ovoga 
nastaje mora pojačati energije 
života - ako je ono princip ži¬ 
vota - i stvoriti od nas snažne 
ljude, ne samo u etičkom po¬ 
gledu, nego ljude potpune za 
život: učenjake, radnike itd. 
Apstinencija ne samo 
da nije zapreka naučnom radu, nego mora biti i njegova baza. Danas mi je 
tako snažna volja da te nazore provedem u praksu - jer, zaista, čovjek se 
gadi samom sebi zbog svojih neukroćenih strasti. 

Cidalchis, nedj. 13. X. 1918. - (21 g. i 10 mj.) 

Prikaz i analiza Rodenbachove novele Poziv (La Vocation) 

Vrlo dobra novela i kao da je Rodenbach opet digao novelu na onu 
visinu koja joj pripada. Flamanski kolorit - narodna pozadina - koja kod 
pisca igra važnu ulogu, podaje ovim novelama [La chene au carrefour) 
trajnu vrijednost. (...) Dječaka koji osjeća u sebi svećeničko zvanje odvrati 
majka od toga, davši mu priliku bludnog grijeha s kućnom pomoćnicom 
samo da je on ne ostavi. Time se je pokazao nevrijednim svojega zvanja. 



Vojne operacije na talijanskom bojištu 
u Prvome svjetskom ratu 

(...) Majčin je san ispunjen. Time je etički ovo djelo završeno: protiviti 
se zvanju grijeh je i majka mora ovaj grijeh okajavati jer joj je sin kroz sav 
život nesretan. (...) 

Ova novela (ljudi u njoj) nema nikakvih pretenzija na život. Rode- 
nbach ne govori je li dobro ili zlo ovo rješenje u životu... Turgenjev bi 
svoga junaka već nekako izliječio socijalnim radom; mi bismo ga uputili na 
praktični katolicizam, na veliku misiju zajedničkog svjetskog kršćanstva, a 
pisac mrtvog grada Briiggea, pjesnik naroda koji živi samo u uspomenama, 
pokraj kojega prolaze događaji neopaženo za koje treba dobrih ljudi, pušta 
te ljude da besplodno završe svoj život. Narod nema pretenzije na život 
pa su ljudi samo zanimljivi »portreti« koji žive svoj život, jedva se dotiču 
jedan drugoga i u svojoj osamljenosti izblijede. To su ljudi mrtvog Briiggea 
pa je utoliko to djelo krasno jer je simbol umiranja slično kao što u prvoj 
noveli Le chene au carrefour crta proces umiranja naroda samo u sasvim 
drugom ambijentu. (...) 

Od tih ljudi, koji su mogli nešto uraditi u životu nastaše »portreti«, 
okruženi nekom tajnom maglom koji pobuđuju znatiželju onih koji ne po¬ 
znaju njihovu pripovijest (jer dijeliti milostinju, ići u crkvu i živjeti sam za 
se to nije nikakav život). Etički bi se moglo i drugačije završiti, ali rečeno 
je, Rodenbach je pjesnik mrtvog Briiggea, pjesnik ljudi, koji više nemaju 
pretenzija za život, pa ti ljudi moraju ovako besplodno završiti: inače ne bi 
bio Rodenbach Rodenbach. (...) 

(U nastavku slijedi opširan prikaz sadržaja ove novele, analiza li¬ 
kova, komentar, prosudba i analiza bludnoga grijeha zbog kojega mladić 
odustaje od svećeničkog poziva, nesreća majke koja je iz svoje sebične lju¬ 
bavi upropastila život svome sinu itd.) 

Cidalchis, na sv. Terezu, 
15.X. 1918.-(21 g. i lOmj.) 
Prikaz i kritika Voltaireova epa Henoiade 

Herojski epos od vrlo male vrijednosti. Sve je nakrcana historija i 
zanimljiv je utoliko ukoliko ima zanimvljivih historijskih pojedinosti. Do¬ 
bar epos mora biti plod konsolidiranog životnog nazora jer se epos inače 
sam od sebe ruši. Glavni junak mora biti etička ličnost i poradi toga mora 
raditi po etičkim principima koji su po auktorovu mnijenju pravi. (...) Taj 
nedostatak kvari cijelo djelo. U cijelome djelu nema ni jednog plemenitog 
svećenika. (...) A uz to znamo da ni sam Voltaire ne vjeruje u katolicizam, 
da mu je štoviše grozan protivnik ( Ecrasez l'infamel 88 ) . Djelo prema tome 
nema ni truna naivnosti i oduševljenja (Homer, Tasso), koji su glavni uvjeti 


88 »Ecrasez l'infame « - zgazite bestidnicu. To je poznati Voltaireov izraz kojim izražava svoju sotonsku 
mržnju prema Katoličkoj Crkvi. 

za epos. Vidi se da je Voltaire učen čovjek i da je ovo djelo plod knjiga, a 
nipošto života. (...) Uz zanimljive historijske detalje osjeća se da je histo¬ 
rija namjerno zlo tumačena, sve je to tendenciozno i izvrnuto. (...) Radnja 
ovoga junačkog epa u kojemu su razmaknuti mnogi historijski događaji 
prema svrsi djela zbiva se u vremenu od 1572. do 1590. g. 



Rat je završio. Koncem listopada 1918. 
preživjeli vojnici vraćaju se svojim kućama, 
među njima i Ivan. 

TRI BLAŽENIKA 
IZ PRVOGA SVJETSKOG RATA 



Car Karlo Habsburški, posljednji hrvatski kralj 
proglašen blaženim 2004. 


Alojzije Stepinac 
kao vojnik. Proglašen 
blaženim 1998. 

Ivan Merz kao vojnik. 

Proglašen blaženim 
2003. Sliku je naslikao 
general Ante Gotovina 
u Haagu 2009. 


Na slikama vidimo trojicu sudionika Prvoga svjetskog rata. Prvi je Kar¬ 
lo Habsburški, posljednji austrougarski car i hrvatski kralj koji je, naslijedivši 
na prijestolju cara Franju Josipa, bio do kraja rata i vrhovnih zapovjednik 
austrougarske vojske. Drugi je Alojzije Stepinac, a treći Ivan Merz. 

Sva su trojica proživjela rat, svatko na svoj na svoj način ne okaljavši 
svoju savjest. Kad je Karlo Habsburški 1916. došao na carsko prijestolje 
učinio je sve da se rat što prije zaustavi i da dođe do mira. Ivan Merz na¬ 
kon rata kreće putem novospozantog katolicizma kao angažirani katolički 
laik i apostol mladeži, a Alojzije Stepinac odlazi na studij teologije i posta¬ 
je svećenik, potom zagrebački nadbiskup i kardinal. 

Svu trojicu papa Ivan Pavao II. proglasio je blaženicima Katoličke Cr¬ 
kve: najprije kardinala Stepinca 1998. na Mariji Bistrici, potom Ivana Merza 
u Banjoj Luci 2003. i na kraju njihovog vrhovnog komandanta iz Prvog svjet¬ 
skog rata, Karla Habsburškog u Rimu 2004. Ova tri blaženika pokazuju kako 
čovjek i najteže životne okolnosti može iskoristiti za svoje posvećenje. 

ZAPOVJEDNIK UGLJENOKOPA MASLOVARE 
KRAJ KOTOR VAROŠA U BOSNI 
1918 . 


Koncem mjeseca listopada 1918. pred definitivnu kapitulaciju Au- 
stro-Ugarske Ivan se vraća s bojišta u Banju Luku. Za njega je rat završen. 
Opet je postao civil i slobodan čovjek. 

Kao poručnik već 1. studenog 1918. poput svojih drugova stavio se 
na raspolaganje Narodnom vijeću i stupio je u službu Narodne obrane. 
Oružničko zapovjedništvo Narodnoga vijeća u Banjoj Luci naređenjem 
od 4. XI. 1918. br. 3838 imenovalo ga je vojnim zapovjednikom rudnika 
ugljena u Maslovarama kraj Kotor Varoša. 

Za vrijeme prevrata nastala je mučna situacija u rudniku Maslovare; 
pobunili su se radnici, djelomice i zbog toga što nisu imali hrane i drugih 
potrebnih stvari. Radnici su ugrožavali život i sigurnost svojih pretpostav¬ 
ljenih, a postojala je i pogibao da željeznica ostane bez ugljena koji je 
dobivala upravo iz rudnika Maslovare. Merz je bio pozvan da što prije 
onamo otputuje i uznastoji kako bi se normalan rad u rudokopu bezuvjetno 
održao. Nije to bila laka zadaća, ali ju je Ivan pravilno riješio. Polazeći sa 
stanovišta da ne smije upotrebljavati grubu silu naprama nezadovoljnici¬ 
ma, nego da treba najprije udovoljiti njihovim pravednim zahtjevima, on 
je iz vojnih skladišta ponio radnicima, kojima je mnogo toga nedostajalo, 
cipela, slamnjača, hrane i duhana. Radnici su ga odmah veoma zavoljeli i 
prionuli mirno uz posao te su mu za Božić poslali i božično drvce, premda 
je zbog još nesređenih prilika bilo zabranjeno uzimati borove iz šume te su 
samo rijetke obitelji imale božično drvce u kući. 

Ivan je ostao u Maslovarama dva mjeseca, do kraja prosinca 1918. g. 
Osim povjerene mu službe imao je dosta slobodnoga vremena pa je i ondje 
čitao razna književna djela čije je prikaze i analize zapisivao u svoj Dnev¬ 
nik koji je i ondje marljivo vodio. U Dnevniku nastavlja dalje analizirati 
svoje duševno stanje, ne ustručava se osvrtati i priznavati svoje slabosti, 
posebno je oduševljen životima pojedinih svetaca čije je biografije čitao i 
koji ga privlače i oduševljavaju svojim svetačkim životom. 

Budući da su to bili prvi dani u procesu formiranja nove jugoslaven¬ 
ske države, Ivan u Dnevniku donosi veoma zanimljive osvrte na politička 
zbivanja tih sudbonosnih dana. Njegove procjene, prosudbe i predviđanja 
za budućnost naroda koji su ušli u sklop nove države koja se formirala pod 
srpskom dominacijom pokazali su se nevjerojatno točni, gotovo proročki. 
Već je tada predvidio pad Karađorđevića itd. 

U nastavku donosimo njegove dnevničke zapise iz vremena boravka 
u Maslovarama. 


DNEVNIK 24. X. 1918. - 3. I. 1919. 

Banja Luka, 24. X. 1918. - (21 g. i 10 mj.) 
Prikaz sadržaja i analiza Racineova djela Iphigenie 1 2 

Banja Luka, 25. X. 1918. - (21 g. i 10 mj.) 

Rat je završio, povratak kući, utemeljuje se nova država 

Svijet umire od karapače (španjolska bolest). Moderna znanost još 
nije našla lijeka. Austrija se raspada. U Zagrebu se je konstituiralo Narod¬ 
no vijeće, u Rijeci su nemiri... 

Zora sviće, bit će dana! 

Prikaz sadržaja i analiza Racineova djela Phčdrc“ 

U djelu su prikazane ljudske mane i strasti ad absurdum. (...) 
(Slijedi opširan prikaz sadržaja djela i analiza njegovih likova.) 

Banja Luka, 29. X. 1918. - (21 g. i 10 mj.) 

Osniva se Jugoslavija 

Jugoslavija je formalno slobodna. Narodno vijeće pod Korošecom, 
Pavelićem i Pribičevićem je legislativa. Ugarski su željeznički činovnici 
utekli. Promet je stao. Ovdje se osnivaju zborovi. 

Prikaz sadržaja i analiza Racineova djela Athalie 

Biblijska je tragedija koja s nepravom nosi naslov Athalie i uopče tragedi¬ 
je. (...) Athalie nije tragedija jer sama Athalie nije glavna junakinja u kojoj je 
koncentrirana sva naša pozornost i čija smrt nas ispunja žalošću. Naprotiv: mi 
se veselimo njenoj smrti i zadovoljni smo što Joas ostaje na životu. Račine je 
jednostavno dramatizirao biblijsku priču. (...) Djelo je napisano za samostan 
i u doba kada je Louis bio maloljetan; ima neku moralizatornu poantu. (...) 
(Slijedi opširan prikaz sadržaja djela i analiza likova uz brojne citate.) 


1 Prikaz ovoga djela Merz je u Dnevniku napisao na francuskom jeziku. 

2 I ovaj je prikaz Merz napisao na francuskom. 

Hvali knjigu biskupa Kepplera? Mehr Freude (Više radosti) 
i donosi citat koji mu se posebno svidio 

Krasna je knjiga. Plod je dubokog duševnog života. Drugi dio je 
veličajan; upravo je apologija kršćanstva koje je danas tako nepoznato: 

»Takve duhovne radosti može uživati samo onaj koji vodi duhovni ži¬ 
vot, koji je naučen uvijek nanovo povući se iz izvanjskog svijeta i vanjskog 
djelovanja u konklavu vlastitog nutarnjeg svijeta, oduprijeti se utjecajima 
vanjske sjetilnosti, sebe od toga osloboditi, stvoriti si nutarnji svijet neo¬ 
visnim od vanjskog s predivnom okolicom i tajnovitim dubinama iz kojih 
izlaze praizvori života. Otoci svetaca postoje samo u tihom oceanu duše.« 

»Volja koja je oblikovana i izgrađena za kralja, koja nije rob strasti i osje¬ 
ćaja, te ne stoji izvan povezanosti sa snagama drugoga svijeta koje određuju 
vrijeme duši za današnji dan i sadašnji sat, ona zna unatoč svih kolebanja i 
promjena uvijek ponovno postaviti barometar na lijepo vrijeme.« 

Banja Luka, 2. XI. 1918. - (21 g. i 11 mj.) 
Političko i društveno stanje u narodu nakon uspostave Jugoslavije 

Jugoslavija je slobodna. Prije četiri dana ovdašnje se je vojništvo (dal¬ 
matinska konjica) oslobodilo. Provalili su u skladište robe i hrane i opljač¬ 
kaše sve. Bolnicu su također silno oštetili. Podzemna raja, babe iz raznih 
staleža, talijanski zarobljenici pokazaše svoj heroizam. Pucnjava se je orila 
po cijeli dan. Puna dva dana bila je otpremana vojska, a Narodno vijeće 
preuzelo je vladu. Većinom su Srbi koji neumornom energijom djeluju i 
pokazuju da su zaista zaslužili slobodu. Njihove patnje i suze što ih pretr- 
pješe i proliše ovih posljednjih godina po tamnicama osnažile su ih. Flrvati 
vrlo malo rade, a svaka akcija ima srpski karakter. 

Red su ubrzo uspostavili; osnovaše narodnu vojsku. Iako se veselim 
slobodi, ne mogu se snaći jer svi gledaju na me s nekim prezirom jer sam 
tuđinac. No držim da će se ova kriza uskoro prebroditi. Mogu se sada učiti 
poniznosti i pokazati se da sam duševno slobodan ne osjećajući nikakav 
strah pred instancijama koji na tuđince gledaju prijekim okom. 

No, sve je u Božjoj namjeri pa se zato ne bojim ni za roditelje ni za se; 
On je Otac sviju nas i brine se za svoju djecu sve do smrti. 

Tisza 3 4 , vele, da je umoren, a u Beču i Pešti je pobuna. Fronta uzmiče, 
a Antanta je priznala južnoslavensku državu. Mir je, a ja sam civil. Razmi¬ 
rice glede vladavinske forme već se osjećaju. 


3 Biskup Paul Wilhelm KEPPLER, (1852.-1926.). Poznati profesor teologije u Njemačkoj, pisac 
mnogih vrijednih duhovnih knjiga i spisa, postao biskup Rottenburga 1895. 

4 Vidi bilješku br. 86 u Dnevniku od 26. VII. 1914. na str. 78 


333 



Maslovare, 14. XI. 1918. - (21 g. i 11 mj.) 
Uspoređuje Kristov život i živote svetaca, moli za milost svoga posvećenja 
Kristov život odviše je uzvišen pa se teško dovinem do tolike visine 
da ga mogu razumjeti. Životi svetaca koji nisu na tolikoj visini za me su 
razumljiviji i oni su neki posrednici koji čovjeka uvađaju u shvaćanje Kri¬ 
stove veličine. Čitam sada život svete Elizabete turinške pa ga vrlo rado 
čitam. Otvara mi se svijet katoličke književnosti koja predočuje velike 
svete ljude - nadljude, dočim profana književnost slika život kakav jest 
bez pretenzije na posvećenje života. Zapravo crta se ljudska zvijer - i u 
tome Zola ima pravo - koja djeluje onako kako joj tijelu godi, a kada podu¬ 
zima kakva etička djela, to je samo zato jer grijeh rađa bol i smrt i da se ove 
uklone prisiljen je i nereligiozni čovjek da si stvara neke etičke principe 
koji su danas formulirani u pravnoj znanosti... 

Bože, molim Ti se za Milost da sažgeš moju lijenost i sjetilnost i po¬ 
daj mojemu duhu nadmoć nad želucem koji me hoće pokoriti. Posveti mi 
tijelo i dušu! 



Maslovare kraj Kotor Varoša (Bosna). 
Slika iz vremena kad je Ivan ondje boravio. 


Prikaz, kritika i prosudba djela Jocaste Antola Francea 

Opisuje se Jokasta, žena koja je pošla za muža koga ne voli, ljubeći u 
duši drugoga koji nema toliko energije da je zaprosi, i koja zaršava samo¬ 
ubojstvom. (...) 

(U nastavku slijedi opširniji prikaz sadržaja samoga djela nakon 
čega Merz dodaje ovaj svoj komentar:) 

Život sam po sebi kako ga A. France predočuje ima u sebi neku poe¬ 
ziju. On prikazuje današnje ljude, današnju generaciju onakvu kakva jest. 
To je život bez Boga, bez ikakvoga nadnaravnoga života. Ti ljudi idu zato u 
kavanu, igraju biljara, spavaju do podne. Žene osjećaju strah kada dolazi 
policija, pune su fantazama i osjećajući dosadu, ne shvaćajući ni malo ži¬ 
vot, dosljedno si ga oduzimaju. Silna je u tome tragika; promatramo ljude 
koji su stvoreni da se posvete, da se u borbi napune nadnaravnog svjetla, a 
žive ovdje kao da je sav ovaj život čudni slučaj i da poslije ovoga slijedi pra¬ 
znina. Jamačno si A. France ni sam toga nije svjestan; djelo svršava nekim 
bazarovskim cinizmom punim tragike jer se i u pjesniku budi ona čežnja 
za nekom nepoznatom, toplom nadom. Rene, glavni junak, s podsmjehom 
otkrije na sebi simptome neizlječive bolesti; tužan je to podsmjeh, u nje¬ 
mu se krije ironija cijeloga njegova života nakon kojega slijedi isto tako 
tajanstvena zagonetna stvar - smrt. Podsmjeh je to sa suzom u oku, sa 
suzom punom tuge za izgubljenim rajom. 

Zanimljivo je to djelo jer je dokument našega doba i čovjek bi zapla¬ 
kao nad tim čovječanstvom koje tako žalosno živi ne znajući ni najprimi¬ 
tivnije stvari. Strašno je pogledati te ljude s tolikim sposobnostima (Rene 
je izvanredan liječnik i učenjak) i tako nepokvarene nutrine gdje žive sami 
za se, ne donoseći zapravo nikome koristi ili tužni i nezadovoljni ili s cinič¬ 
kim podsmjehom, rugajući se samo sebi. (...) 

Maslovare, 21. XI. 1918. - (21 g. i 11 mj.) 
Svladao se da ne poljubi neku učiteljicu 

Jedva sam se svladao da ne poljubim neku učiteljicu Irmu s kojom 
sam se dovezao iz Banje Luke. Držao sam da sam već u tom pogledu 
čvrst; ni ono žensko nepostojano ponašanje, hodanje amo-tamo, približa¬ 
vanje, micanje usnama, zatim govor u isprekidanim riječima sve je govo¬ 
rilo: dođi, poljubi, zagrli me. Nije mnogo falilo i Božjom pomoću sam se 
svladao. Kasnije sam joj točnije promatrao lice: sjaj nosa, tanke plave žilice 
iznad nosa, fino zagasita boja ispod očiju sve oda vaše da njena duša nije 
djevičanska, da je prošla dosta studentskih cmakanja. - U svemu tome 
bilo je dosta grijeha i već zli sni nakon toga odavahu tragiku ovoga grijeha. 
Pomišljao sam osim Boga i na Zoru; pa sam uvjeren da bi ona mnogo ju- 
načnije odbila takvu napast. Inače sam izgubio dosta nutarnjeg veselja koje 
je najbolji dokaz za Milost Božju. 5 


5 Ovdje završava 14. bilježnica Dnevnika Ivana Merza koja obuhvaća razdoblje od 25. IX. 1918. do 
21. XI. 1918. 

Maslovare, 23. XI. 1918. - (21 g. i 11 mj.) 6 
Razmišljanje o duhovnoj veličini svetaca 

Oh, idealan život! Koliko li borbe, koliko li traženja kod starih kultur¬ 
nih naroda za idealom života; kolike li blizine Istini kod Platona, Aristotela 
i kolikih li grešaka. I mi moramo biti sretni i presretni jer kršćanstvo sa 
svojom legijom svetaca, Krista izuzimam jer je odviše visok, u najšarolikijim 
zgodama predstavljaju ideju života koja u sebi dosiže visinu harmonije s 
cijelim makrokozmosom, tako da im se kao i prvom Adamu sve pokorava. 

I Alban Stolz napisao je klasično djelo; najbolji život sveca koji sam 
dosada čitao. Obično se prikazuju sveci kao grozni, mračni ljudi, ljutita 
mršava lica koji sebe bičuju - grozno! - a zapravo su to svijetla stvorenja, 
puna nutarnjega veselja i sreće čija se ljepota tim samim zrcali na njihovu 
tijelu. To su idealna bića; nadljudi u pravom smislu riječi. Oni su luči i stu¬ 
povi Crkve koji mogu izrasti u toliko nedosežnu visinu na jedinome stablu. 

Kod svih vjera i konfesija može biti u katoličkom smislu svetih ljudi; 
ali do tolike visine kao što su sv. Terezija, sv. Elizabeta i sv. Franjo Asiški 
mogu izrasti samo na stablu mističnog tijela Kristova, sišući tako rekuć 
Duha Svetoga direktno i materijalno. 

Stolz je sam po sebi velik čovjek; inače on ne bi mogao nikada ra¬ 
zumjeti pojedine momente svetosti. Sav je ovaj naš život - kao što je 
rečeno i u predgovoru - osvijetljen nadnaravnim svjetlom; smisao svake 
boli, svakog događaja nastojao je Stolz protumačiti po Božjem planu. Ove 
brojne detalje nemoguće je navesti; knjiga obuhvaća cio život i može se 
cio život bez prestanka čitati. Ona je put jednoj novoj velikoj umjetnosti: 
katoličkoj. Djelo je plod njemačke katoličke književnosti i nama putokaz. 
Puno je vječnih motiva: za slikarstvo, za glazbu, za skulpturu, a što je bitno 
i najglavnije - za život. Oni ga posvećuju i stvaraju ljude koji će biti opet 
nosioci velikih ideja, koji će opet oploditi bilo koju granu kulture i stvoriti 
opet velika djela. 

Veliki, sveti ljudi su izvor svemu; oni su začetnici Kraljevstva Božjega 
na zemlji. I to Kraljevstvo nije onakav svijet kao što si protivnici kršćan¬ 
stva s mnogim pravom zamišljaju, ljudi koji u toplim lijepim odijelima idu 
nedjeljom na misu, a dotle se vani sirote smrzavaju, svećenici koji trguju 
i nemaju smisla za modernu propovijed; nego bi to bio život pun topline i 
požrtvovnosti gdje bi se jedan drugome smilovao i gledao da mu pomogne 
i ne bi gledao (čitam upravo Le chat maigre Anatolea Francea) s osmje¬ 
hom na usnama gdje se mladić ogrješuje o šestu zapovijed, u taj grijeh nad 
grijesima, u tu vječnu katastrofu čovjeka koja ga lišava svake duševnosti i 
vječne glorije za koju je određen. Ne, u modernoj književnosti nema ljuba- 

6 Ovdje za počinje 15. bilježnica Dnevnika Ivana Merza koja obuhvaća razdoblje od 23. XI. 1918. do 
15. VII. 1919. 

vi spram bližnjega. Moderna djela su pisali ljudi koji su pustili maha svojim 
instinktima ne razlikujući se mnogo od životinja - uživajući; ili pak ljudi 
koji su trpjeli, ali svoju bol ne umjedoše prožeti i posvetiti vrhunaravnim 
shvaćanjem, već trpeći isto tako instinktivno kao životinje, elementarno 
bjesneći protiv svojih progonitelja, kudeći socijalne prilike, druge, a sebe 
nikada. Upravo ono što čini čovjeka čovjekom - sveto biće predestinirano 
za gloriju (Kuvačiću 7 moli za me!) kao što je poniznost, samozataja, ne 
vidi se kod naših umjetnika. Štoviše, oni opijaju narkotičnim sredstvima 
svoju tzv. narav - svoj ja (što je zapravo njihova životinjska narav) i pišu u 
takvom nadživotinjskom stanju. Da je takva umjetnost bolesna i pogubna, 
to se razumije. Glorifikacija je to »Uberteufeltuma«. (Stipe !) 8 

Apsolutna snaga duha nepoznata je današnjem umjetniku. Tko bi iole 
proživljavao borbu za svetost, bio bi pun neiscrpivih motiva. To bi sve bu¬ 
jalo i buktjelo. A današnja umjetnost je gola; kult akta, mesa i životinjske 
slobode - te posljedice tih grijeha - gadni životi, siromašni, skučeni bijeli 
robovi, to je njen sadržaj. Velika umjetnost, sveta umjetnost! Onaj čin sv. 
Elizabete gdje prelazi preko potoka i jedna je prosjakinja (kojoj je prije 
darovala milostinju), baca je u vodu jer je nosila nekada srebro i zlato, pa 
ne samo da joj oprašta, nego joj se u svojoj djetinjoj duši od srca zahvaljuje 
jer je zaslužila tu kaznu, više vrijedi nego sva Moderna. 

Sveta djetinja naivnost, vrednija od svega blaga ovoga svijeta, što li 
je sve već stvorila u praktičnom životu, a što li u umjetnosti?! Veličina 
Homera, te naše narodne poezije, temelji se upravo na naivnosti. A kakvo 
će biti istom umjetničko djelo posvećeno kršćanskom naivnošću?! To će 
biti najveća umjetnina na svijetu; remek-djelo, blistavo i prožeto slavljem. 
To bi bilo djelo; a život svetih duša su umjetnine nad umjetninama koje 
nadvisuju ljudski razum, nebeske pojave na zemlji pred kojima valja kle¬ 
knuti i plakati od neizmjerne radosti, dok će milijuni glasova Anđela u 
svim tonovima od najviših soprana do najzvučnijih basova pjevati: Glorija, 
glorija, glorija! 

(Slijedi kratak prikaz biografije sv. Elizabete.) 

Detalje je nemoguće ispisati, morala bi se cijela knjiga prepisati. Sve 
je pravi, istiniti, topli život. Djelo je od silne kulturno-historijske vrijedno¬ 
sti. To je doba velebno prikazano. Zanimljiva su proročanstva bi. Djevice 
Marije; krasna je to psihološka analiza njenog djevičanstva i da je to samo 
legenda, morali bismo se diviti umjetniku koji se je mogao zadubiti u psi¬ 
hu Madone. Život je njen tako visok te mi obični ljudi mislimo da moramo 
propasti. Silna je to visina; djelo je to jedino Milosti Božje. Ne valja zato 

7 Vidi bilješku br. 83 o pok. vlč. I. Kuvačiću u Dnevniku od 31. VII. 1918. - str. 322 

8 Uberteufeltum - riječ ne postoji u službenom njemačkom jeziku, nego je jedna amaterska složenica 
dviju riječi a želi istaknuti đavolsku prisutnost u suvremenoj umjetnosti koju ista umjetnost glorificira. 

očajavati ako smo duboko, duboko ispod nje. Ona je putokaz i mi budimo 
ponizni i molimo se pa nas dragi Bog neće ostaviti. 

Sveta Elizabeta, moli za nas! 

Maslovare, 26. XI. 1918. - (21 g. i 11 mj.) 
Filozofsko-književna razmišljanja o smijehu kao plodu ljudske nesavršenosti 
Smijeh je cvijet ove zemlje. Na drugom svijetu duhovi će biti sretni, 
ali se smijati neće. Iskreni, čisti smijeh je plod nesavršenosti, slabosti koje 
su opet posljedica grijeha. Adam se u raju nije smijao; izbačeni Adam imao 
je u svojim lakim časovima dosade povoda smijehu. A vjekovi kulture su 
zapravo riznica smijeha jer su vjekovima nagomilane posljedice nesavrše¬ 
nosti sadašnjeg makrokozmosa neiscrpive. Središte smijeha je čovjek koji 
je u mnogome produkt svoje okoline i prema tome kakva je ona to je čo¬ 
vjek smješniji ili manje smiješan. Zato i vidimo zanimljive reprezentante 
smiješnih tipova u Molierea, Daudeta, Spitzwega i Francea. To su smiješni 
tipovi koji postadoše smiješnima, a da to nisu sami etički skrivili. Poradi 
toga nam za prosuđivanje komike u književnosti mora biti jedino mjero¬ 
davno: je li to komika koju je prouzročio grijeh, tj. svjesni prekršaj etičkih 
zakona, ili je plod nesavršenosti. I ta nesavršenost je doduše plod grijeha, 
većinom hereditarna (jer se generacijama prenose posljedice jednog gri¬ 
jeha što ga je počinio jedan predak) u općenitom smislu, ali nije grijeh 
dotične osobe jer ona ne zna da time griješi. Druga bi stvar bila kada bi taj 
tip sam spoznao svoju smiješnost i bio tako lijen te ne bi nastojao da je se 
otrese. U tom je momentu sva komika razorena i dotični reprezentant je 
već pojava koja mora pobuditi naše sažaljenje, a ne naš smijeh. U ovome 
poglavito griješi moderna umjetnost. Nemajući pravi pojam o grijehu, ili 
jasnije rečeno, nemajući jedinstveni nazor o svijetu (pa bio to i poganski), 
ona prikazuje smiješnim i ono što nas mora ganuti do suza da pobudi naše 
sažaljenje. Neka samo pogledaju Molierea, Shakespearea, Cervantesa i 
druge pa će se uvjeriti da je temelj klasičnoj komici izgrađeni svjetonazor, 
dočim je sve ostalo grozan zločin, otrov koji uništava ljudsko dostojanstvo 
i čovjekovu svrhu. To je grijeh egoizma, gori od neslanih pikanterija u da¬ 
našnjim podživotinjskim šaljivim listovima. 

Prikaz, analiza i kritika djela Le chat maigre Anatola Francea 

France nema izgrađeni svjetonazor i Le chat maigre nije radi toga ni 
tehnički ni idejno jedinstveno djelo. Uostalom je vrijedno pročitati ovo 
djelo u kojem su karikirani pariški špicveški boemi. To je podloga djelu i 
zbog toga je ono i napisano. Tu se upravo vidi da je pjesnik na svoj način 
jedinstveno prosudio ove ljude i zato mu je uspjelo prikazati ih u stanovi¬ 
tom svjetlu. 

DSSfluiliiBbffli 

Zgrada direkcije rudnika Maslovare u kojoj je Ivan radio za vrijeme 
svoga upravljanja ugljenokopom. 


Nešto malo o pozitivnoj strani djela. Kada čovjek čita opise ovih ljudi, 
nehotice se sjeti Spitzwega s tom razlikom što je Spitzweg mnogo vedriji 
i veseliji, a ove ljude okružuje neki tragični veo da suza u oku najednom 
prekine taj smijeh; jer to su jadni, besplodni ljudi koji su izrasli izvan Boga 
i prirode, među pariškim zidovima, u vrtlogu beskarakternog modernog 
društva, šišajući otrov iz knjiga moderne filozofije, s nepreglednim brojem 
životnih nazora. Naravno, produkti takvih okolnosti moraju biti komični 
ljudi, komični skoro bez vlastite krivnje, ali gorka je to komika jer kod 
čitatelja izaziva sažaljenje nad tim ljudima koji će i umrijeti ne izdignuvši 
se ni malo iznad komične svagdašnjosti u kojoj se vrte. (...) 

(U nastavku slijedi opširan prikaz sadržaja djela, citati iz djela te 
analiza i kritika njegovih likova.) 

Maslovare, 27. XI. 1918. - (21 g. i 11 mj.) 
Osvrt na političke prilike i imenovanje kralja Jugoslavije 

Vele da je Kralj Petar imenovan kraljem Jugoslavije. Pokoravam se, 
ako to utanači Korošec u koga imam povjerenje, no silno mi je žao da nije 
republika do koje će napokon i doći. Osim toga Karađorđevići mi nisu 
najsimpatičniji. Uostalom, ako država bude demokratski uređena da kralj 

bude samo štafaža, a nema pravo odlučivati o ratu i miru i ako mu se oduz¬ 
me veto, onda je dobro. 

Trenutne okolnosti u kojima živi i radi, kritizira svoju 
malovjernost, boji se vukova, pucao u psa 

Vodim silno udoban život; mogu reći da je to idealan život. Radim za 
se i čitam do mile volje. Preslušavam narod, a osobito žene. Silan je nemoral 
zavladao. Žene su zagrezle u bljutavost i tvrdoglavost; osobito neka Toda La- 
zarevićeva, lijepa birtašica koja se u svojoj tvrdoglavosti nikome ne pokorava. 

Inače, mnogo druge kritiziram, a sam sam grozna kukavica. Bojim se 
vukova pa sam malo prije pucao na psa gazde Urbaisa i srećom ga nisam po¬ 
godio. Ovdje je zgodna prilika da praktički vježbam vjeru; da idem u mrak 
na strašiva mjesta. Bože, Bože, pobijedi u meni taj nesretni kukavičluk! 

Maslovare, 29. XI. 1918. - (21 g. i 11 mj.) 
Prikaz aktualne političke situacije, Srbi uzurpirali vlast, moć grade 
na sili, katolici potišteni, predviđanja o rušenju Karađorđevića 

Zaista je mentalitet Srba sasvim drugačiji od hrvatskoga - katolič¬ 
koga. U njih vlada silno oduševljenje, toliko veselje i sreća kao da su na 
nebesima. Uzurpirali su narodnu volju i proglasili Petra kraljem, iako su 
muslimani i katolici protiv toga. Zapadaju u one iste greške u koje zapade 
Austrija: svoju moć grade na sili. 

Hrvati - katolici dobiše eto slobodu, a zapravo su svi potišteni. Upra¬ 
vo je to radi toga što osjećaju da imaju sada mnogo manje slobode, nego 
što je prije imadoše. Ako Petar zaista zavlada i Srbi budu nastojali silom 
pokoriti sve, rađat će se otpor koji će srušiti Karađorđeviće. Ne trebamo 
kraljeve i hegemonije; hoćemo pravednost i ljubav! 

Katolici se ne mogu toliko oduševiti jer je u njima i nesvjesno onaj 
kozmopolitski značaj koji ne poznaje neprijatelje koji su samo zli, ili prija¬ 
telje što su ideali dobra. Katolički mentalitet je nesvjestan u našem svijetu 
i oni neće nikada pokazati u sebi toliko revolucionarne tendencije koja 
iziskuje i nevine žrtve. Katolička evolucija je polagana i milosrdna. Reći će 
mi se da bez revolucionarne tendencije ne bi došlo ni do ovoga prevrata, ni 
do slobode. Ne bi tako brzo. Ali to je zapravo samo formalna sloboda koju 
narod ni ne razumije; inteligencija se opaja veseljem i alkoholom, a dotle 
seljaci propadaju materijalno i najviše moralno. Srpski seljak je moralno 
duboko pao. Našega još ne poznajem. Sloboda je zaista krasna; ali učinci 
slobode se još ne osjećaju kao što bi trebalo biti. 

Prikaz, analiza i kritika djela Plave ptice M. Maeterlincka 
i njegove filozofije koja nije za život 

Lijepa je to sanjarija, ali je plod udobnoga života. Dira se samo jedna 
strana života, naravno veselje, a misterij boli, straha, junaštva ne tangira. 
Životna filozofija što se zrcali u ovoj drami može samo zadovoljiti buržo¬ 
aziju bogatih i siromašnih koji vode svoj normalni, predratni život. Danas 
to djelo više ni malo ne zadovoljava; uskrsli su pred današnjeg čovjeka 
novi, vječni problemi koje on hoće riješiti. O njima u tome djelu nema ni 
spomena. Kršćanstvo je davno, davno riješilo te probleme i ovaj svjetski 
rat samo je potvrdio njegovu istinitost i veličinu. Ovo je djelo produkt 
flamanskog života gdje se nije znalo za bijedu i bol. Siromašan biti značilo 
je u njih ne imati svaki dan kolača i šećera, ali ostale životne potrepštine, 
hljeb, gorivo i kuću su imali. Ali kako će ovo djelo zadovoljiti čovjeka 
koji u ciči zimi nema ni odijela, ni krova, ni hrane. Tu odgovor o raznim 
srećama ne zadovoljava, a kršćanstvo s onom jedinom prispodobom »vuci 
i lisice imaju špilje, a Sin čovječji nema gdje da glavu skloni« (Mt, 8, 20) 
pokazuje da ima Netko koji uza nj križ nosi (Drago: propovijed jednog voj¬ 
nog svećenika) i sa svojom filozofijom strpljenja i pogledima u vrhunaravni 
život rješava svaku sitnicu. 

Svatko mora priznati plemenite tendencije Maeterlinckove i shva¬ 
ćanje ove strane života (da ljudi traže sreću u i oko sebe, a ne tamo gdje 
nisu) i time će biti mnogo sretniji. U tome se je on i približio kršćanstvu 
koje također voli ove male, naivne sreće (Keppler, Mehr Freude i sv. Fra¬ 
njo), ali čovjek čitajući ovo djelo žali toliki trud tih ljudi koji iskreno traže 
Istinu negdje daleko, a ne obaziru se oko sebe, ne vide Kršćanstvo. Time 
Maeterlinck govori sam protiv sebe: zar nije plava ptica tako blizu, zar nije 
Kršćanstvo svestrano riješilo sve probleme? I tražeći Maeterlinck Istinu 
nije riješio najvažniji problem, problem smrti, ili ako on vjeruje u svoju 
priču, to je on naivniji od djeteta. Maeterlinck prikazuje smrt simbolički: 
mrtve osobe egzistiraju za nj samo u ljudskoj mašti, a kada ih se čovjek 
ne sjeća, onda spavaju. Ili drugim riječima, objektivno više oni ne postoje. 
Lijepe utjehe! Ne razumijem onda sreću - biti dobar, kada ona sa smrću 
nestaje, a što znači uopće biti dobar. Moderni ljudi svi su uvjereni da su 
dobri, a opet se zbivaju toliki zločini i tolike katastrofe. 

Inače je zanimljivo pročitati djelo i sa svojom plemenitošću i klasič¬ 
nim mirom djeluje ugodno; ali zbog svoje moderne bezvjerne filantropije 
zaslužuje da se stavi na indeks. Ovo će djelo dobro djelovati samo na ljude 
koji lijepo i pošteno žive, a stavi li se pred ove ljude kakva elementarna bol, 
budu li osramoćeni i proganjani pred ljudima ne mogavši svojom eudemo- 
nističkom filozofijom osvijetliti i ovu stranu života, latit će se samoubojstva. 

Govoreći s mnogim dobrim ljudima 
koji su toga životnog nazora, rekoše da 
će se u slučaju nesreće ubiti. 

A toliko, toliko ljudi neprestano 
trpi. Toliki robuju kroz mnoge godine 
gladni i žedni, tolikima propane nji¬ 
hov trud. Što će reći istom ljudi koje 
nesreća skoro neprestano progoni pa 
napokon iznemogli umiru? Zar bi se 
trebali ubiti? Zar je bol besmislena? 
Na ovo ne odgovara Maeterlinck. 
Zato će on biti ljubimac gradske pu¬ 
blike koja sretno živi, ali u šire krugo¬ 
ve on neće prodrijeti. Njegova filozo¬ 
fija nije za život. 

Analiza drame: Plava ptica je 
simbol apsolutne sreće, tajna živo¬ 
ta, kamen mudrosti, tako nešto kao 
Bog, samo što Maeterlinck nije osje¬ 
tio veličinu toga. Neka je to varijanta 
panteizma i materijalizma, slična onoj 
prašili, elektronima s praenergijom koji su izvor kretanju, a i sreći. (...) 

Kršćanski umjetnik ne bi nikada mogao stvoriti takvo djelo jer se 
njemu životni nazor nudi gotov, njegova je zadaća samo da otkrije njego¬ 
vu veličinu, da se zadubi u nj i da ga izgradi. Kada bi moderni umjetnik 
svestrano proživio ovu borbu, morao bi doći do rezultata da je plava ptica 
Božja ljubav. Taj bi se umjetnik morao obratiti, a njegova umjetnina bi bila 
po strukturi slična Maeterlinckovu djelu, ali bi idejom bila kršćanska. Bilo 
bi to umjetničko djelo u potpunom smislu riječi. Ovako ono u sebi krije 
mnoga lijepa mjesta, ali mu je baza odviše šuplja. (...) 

(Slijedi veoma opširan prikaz i prepričavanje sadržaja drame, knji¬ 
ževna analiza likova u drami te književna ocjena tehnike sastavljanja dra¬ 
me uz komentar i kritiku piščevih tvrdnji koje nisu u skladu s kršćanskim 
svjetonazorom.) 

Maslovare, 12. XII. 1918. - (22 g.) 
Prikaz i kritika Beaumarchaisove komedije Figarov pir 

(...) Ova komedija već predstavlja dekadentnu umjetnost i u njoj 
može uživati samo takvo društvo. Sve se vrti oko motiva bludnosti koji 
je pisac odviše bezbrižno obradio. Takav sadržaj uopće nije za komediju, 
mogao bi prije poslužiti za kakvu dramu. Umjetnost mora uvijek stajati u 

harmoniji sa životom; ona mora izgrađivati i posvećivati život, a nipošto ga 
rušiti. Iako kraj komedije donekle etički zadovoljava - grof ostaje prevaren 
i Figaro dobiva neoskvrnjenu Suzanu - svejedno su Figaro, Suzan a, grofica 
i ostale osobe niski ljudi, koji čistoću odviše lako shvaćaju. (...) 

(Slijedi prikaz i prepričavanje sadržaja komedije, književna analiza 
i ocjena likova.) 

Maslovare, 13. XII. 1918. - (22 g.) 
Kratak prikaz i komentar komedije Venecijanska noć Alfreda de Musseta 

Maslovare, 16. XII. 1918. - (22 g.) 
Smrt vrhbosanskoga nadbiskupa J. Stadlera 

Stadler 9 je umro... Imao je mnoge protivnike; nazivahu ga austro- 
filom, bogatašem, trgovcem... Osjećao sam da to mora biti izvanredan 
čovjek dok ga toliko proganjaše... 

Opširniji prikaz i komentar lirske drame Andre del Sarto Alfreda de 
Musseta i kritika njegova neopoganskog shvaćanja ljubavi i života 

To je vrlo živahna lirska drama i čita se sa zanimanjem. Jedna je od 
rijetkih Mussetovih drama u kojima je dramatska radnja toliko jaka da se 
mogla i prikazivati. Ona nosi subjektivni, lirski karakter i Mussetov men¬ 
talitet obožavanje žene, ljubavi, ljepote s rafiniranom erotičnom poantom; 
on je ovaj sadržaj proživio i historijska priča Andrea del Sarta samo je 
ruho jer je Musset u drami sama sebe prikazao u liku Cordianija. Djelo je 
apologija ljubavi, žena i ljepote. 

Tako je romantika ponovo oživjela čuvstvo i uspostavila prekinutu 
vezu s religijom. Musset je stao na pola puta. Sva njegova ideologija je he¬ 
lenska, on je lirski epigon renesanse. Onaj svemoćni kult ljepote i ljubavi 
koji je igrao tako važnu ulogu u Mussetovu životu isti je kojim se zanosiše 
klasični umjetnici za koji su živjeli i umirali. To apsolutno obožavanje žene 
nama je danas upravo nerazumljivo, a postojalo je zaista. I jer taj životni 
nazor, iako u sebi krije velike istine, nije sam po sebi ideal kojemu se 
mora sve podrediti, etički dosljedno mora prouzročiti katastrofe u životu. 
Velike kršćanske ideje o samozataji i žrtvi jedine su u stanju da uveličaju 
zdravu ljubavnu težnju. Apsolutno se odati toj ljubavi, kao što to čine 
Mussetovi junaci, grozan je zločini Badava svako idealiziranje osoba i mo¬ 
tiva, zavodnik žene, ma koliko se oni platonski i voljeli (kod Musseta je 

9 Nadbiskup Josip STADLER (1843.-1918.) rodom iz SI. Broda u Rimu je završio studij, a po 
povratku u Zagreb postaje profesor filozofije i teologije. Obnovom redovne crkvene hijerarhije 1881. 
u BiH imenovan je prvim vrhbosanskim nadbiskupom. Pokrenuo je brojne pastoralne inicijative, 
izgradio je sarajevsku katedralu, bogosloviju, travničko sjemenište te niz karitativnih zavoda. Pokrenuo 
je nekoliko časopisa. Osnovao je red sestara Služavki maloga Isusa. U tijeku je postupak za njegovo 
proglašenje blaženim. 

to skopčano i s tjelesnim, kao što to i ljudska narav traži), ostaje slabić i 
nevrijedan čovjek. Musset je prikazao Cordiania dosta idealno jer po Mu- 
ssetovoj poganskoj ideologiji ova je ljubav jedan elementarni fatum koji 
uništava sve što mu se protivi. (...) 

Teško je etički raščlaniti cijelu dramu: ona je sazdana na sasvim neo- 
poganskim temeljima i plod je jednoga lirika koji je prožet kultom ljepote 
i ljubavi (l’art pour l’art ) po prirodnom instinktu bez ikakve filozofske 
podloge. Kršćanstvo bi riješilo motiv ljubavi prema ženi sasvim drugačije i 
etički bi zadovoljilo sve stranke. Potekle bi mnoge suze, trebalo bi žrtve i 
junaštva... i to krije u sebi silnu poeziju. 

Ali Musset nije pisao za život, njegova djela nemaju nikakve pretenzi¬ 
je da grade. Musset je još idealist, a ova drama je po svojoj temi i filozofiji 
putokaz modernoj naturalističkoj drami koja povlači i za život konsekven- 
ce iz ove filozofije: sloboda ljubavi u najširem smislu geslo je moderne 
drame i moderna života. (...) 

Odnos lirike i drame kod Musseta, traženje Istine i Božje ljubavi 

Sto je za lirsku poeziju, nije za dramu. Drama mora biti objektivna 
cjelina; harmonički životni nazor koji sazdaje ideju. Lirik može slobodnije 
izraziti svoja subjektivna čuvstva, svoje duševne nemire, pa makar bili i 
posljedica grešnog stanja. Zato se ova drama ima smatrati dramatiziranom 
pjesmom koja je produkt Mussetovog ljubavnog razočaranja: mislio je da 
je uhvatio fantom ljubavi, a ona mu se iznevjerila. Lirika daje momental¬ 
na raspoloženja, izvatke duševnoga života. Naravno da samo veliki čovjek 
koji ili traži Istinu ili napreduje u ljubavi k Bogu može biti dobar liričar; 
te pjesme mogu biti biseri lirike, mogu veličati Božju veličinu kao što je i 
pakao himna Božjoj pravednosti. Lirska podloga Andre del Sarta se može 
dakle smatrati kao lirski izvadak (pjesma) iz Mussetovog života traženja 
Ljubavi. Ako on nije našao pravu Ljubav, nego nešto drugo, to nije stvar da 
književna kritika razglaba je li je on zašao s puta vlastitom krivnjom ili ne. 
Musseta je vrijedno čitati i proučavati, pa makar on u svojem traženju nije 
našao rješenja. A tražio je i to je za nas dosta! (...) 

(Slijedi opširan prikaz i prepričavanje sadržaja drame, književna 
analiza likova u drami uz komentar i kritiku stavova koji nisu u skladu s 
kršćanskim svjetonazorom.) 

Maslovare, 17. XII. 1918. - (22 g.) 

Prikaz i kritika drame Marijanini kaprici Alfreda de Musseta 

U ovoj su drami obrađena dva prastara literarna motiva: ljubav prema 
mladoj ženi koja ima starog muža i motiv plašljivog ljubavnika. Etički ne- 

dostaci i odviše subjektivno shvaćanje umjetnosti utjecahu i na ovo djelo 
pa zbog toga ono poput ostala dva djela ne čini harmonične cjeline. (...) 

Lik Marijane je izvanredan... Da, to je moderna žena koja bez ikakve 
ideologije živi instinktivno (tj. grešno). Ta žena nije uvrštena u broj ljudi koji 
nešto pridonose kulturnom razvitku, to je ona kroz vjekove izrabljena i po¬ 
tisnuta žena koja je jedino bila stvar ljubavi i užitka, a nikada razumno biće 
- čovjek. To je ljubavnica što je centar dekadentne poezije svih vjekova, a i 
Musset nije imao snagu duha da se izdigne nad vremenitost i poput Sofokla, 
Dantea, Shakespearea i Goethea uoči ono što ženu čini čovjekom i ženom. 

(Slijedi opširan prikaz, analiza i komentar drame i njezinih likova.) 

Dekadentna poezija kulta ljepote i ljubavi 
ignorira etiku i njezine vrijednosti 

Sva ova poezija produkt je doba u kojem su ljudi bili siti i sigurni. 
Nije bilo životne borbe ni straha. Ljudi bijahu besposleni pa su sebe i 
sve oko sebe analizirali i promatrali jednostrano. Etički motivi za svu ovu 
poeziju nemaju vrijednosti; oni stvaraju ljude i tipove bez ikakvih etičkih 
pretenzija. Sve društvene forme su samo štafaža (brak Klaudija itd.), a 
jedina realnost je rafinirana erotika. Doba koje ne poznaje borbe ni junaš¬ 
tva ne može ni da razumije etike: ova za njih ne egzistira. Poradi toga se 
oni bacaju svom snagom na estetiku: kult ljepote je sve, ali pošto mu je 
jedini temelj subjektivni instinkt, to on stvara samo subjektivne vrednote, 
a nipošto objektivno-vječne. U isto doba besposlenosti, lijepe prirode gdje 
čovjek na smrt ne misli, seksualni je nagon uvijek na površini i zato vidimo 
da je u takvim epohama poezija ljubavi - pa makar se erotika i spirituali- 
zirala - glavni potporanj umjetnosti. Doba bez etičkih vrednota ne može 
dati veliku umjetninu. 

Maslovare, Gretin rođendan, 18. XII. 1918. - (22 g.) 

Bog joj se smilovao ! 10 

Prikaz sadržaja i kritika komedije Fantasio Alfreda de Musseta 

S etičkog gledišta ovo je djelo najbolja Mussetova drama. Društvena 
ekonomija i rezultat nas potpuno zadovoljava. Karakter djela je također 
subjektivan, samo što to u ovome djelu ne smeta toliko. 

(Slijedi opširnije prepričavanje sadržaja komedije.) 


10 Ovo je posljednji put da Merz spominje Gretu u svome Dnevniku. Nakon ovoga datuma ona 
iščezava iz njegova života! Pet godina je prošlo od njezine smrti (umrla je u srpnju 1913. g.). Ovdje 
postaje sada sasvim aktualan njegov zapis iz Dnevnika od 8. VII. 1914. kada se osvrće na doživljenu 
ljubav prema toj djevojci: »Prošlo je, sjećam se, oplemenilo me je, ali se i bez toga može živjeti!« Druge 
vrijednosti i ideali stoje sada pred njim. 

Prikaz životopisa sv. Jozafata Kuncevića. u Eminentno mjesto 
životopisa u književnosti, sveci poput alpskog gorja 

Životi Božjih svetaca najuzvišenija su tema književnosti. Životopis, 
pa i najlošiji, krije u sebi toliku poeziju i tolike vrednote zato što je to sam 
život sveca. Crkva Božja je vrt u kojemu uspijevaju raznovrsni sveci. Svi 
su si tako slični, a opet kolike li razlike između jedne sv. Terezije i jednoga 
sv. Franje, sv. Elizabete i sv. Tome, sv. Augustina i sv. Jozafata. Sve su to 
nadljudi kod kojih su temelji zajednički: mistično sjedinjenje s Bogom, ap¬ 
solutno gospodstvo nad tijelom i evanđeoska ljubav k bližnjemu. Uslijed 
Milosti Božje jedan se ističe svojim organizatorskim radom, drugi mistič- 
ko-pjesničkim životom, treći u materijalnoj borbi, četvrti u znanstvenom 
životu. Sve su to vrletne visine poput alpskog gorja gdje je zrak čist i oda¬ 
kle se čovječanstvo promatra u sasvim drugoj perspektivi. A mi obični 
ljudi smo kao turisti koji želimo doseći te vrhove i dospjevši do neke visine 
ne možemo dalje... ili se skliznemo i padnemo u dubinu. 

Kod života jednoga sveca svakako je najzanimljiviji njegov vlastiti 
duševni i tjelesni život; njegovo djelovanje u društvu samo je posljedica 
ovoga. Sv. Jozafat ustajao je ljeti u 2 s., a zimi u 3 s. Jeo je pred večer 
nakon dovršenih poslova, spavao je na tvrdome, mesa nije jeo i bičevao 
se je do krvi. U molitvi su ga vidjeli poput mnogih ostalih svetaca osvi¬ 
jetljena nekim svjetlom i uzdignuta nad zemljom. Sto se je tada zbivalo u 
njegovoj duši ne možemo ni slutiti. Uslijed Božje Milosti što ju je crpao 
molitvom stekao je toliko junaštvo da je s veseljem išao u smrt. Zaista, za 
svetu dušu nema veće i uzvišenije želje od mučeničke krune. To je kruna 
nutarnjeg zadovoljstva što je čovjek postao gospodarom tijela i što može 
postati sličan svome Zaručniku da može, ujedinivši se s njim u križu, osje¬ 
ćati najveću duševnu milinu što je uopće moguće na ovome svijetu. Takav 
je bio nutarnji život. 

Potreba uvođenja narodnih formi u crkveni život 

Krist je došao na svijet da posveti svu prirodu, da posveti svakoga 
čovjeka i svaku narodnost. Zato držim da je pogreška sa strane crkvenih 
faktora što s bojazni gledaju na ponarođenje crkvenih formi. 12 Upravo se 
u tome ima pokazati vječnost Duha što vodi Crkvu da On uz svaku formu, 
uz svaki jezik može jedinstveno i snažno držati na okupu svu tu veliku or- 


11 Sv. Jozafat KUNCEVIĆ (1580.-1623.). Rođen je u Ukrajini od pravoslavnih roditelja. Stupa u 
red bazilijanca prihvaćajući odmah i katoličku vjeru. Postaje nadbiskup Polocka. Veoma se zalagao za 
jedinstvo pravoslavnih s rimskom Crkvom. Zbog toga je i podnio mučeničku smrti 1623. g. Tijelo mu 
je preneseno u baziliku sv. Petra u Rimu. 

12 Ovo je veoma zanimljivo razmišljanje bi. Ivana Merza. Mnoge su se od ovih proročkih ideja ostvarile 
na 2. vatikanskom saboru (1962.-1965.), a za čiju je provedbu Merz osjećao potrebu i o tome pisao 
pedeset godina ranije! Imao je tada samo 22 godine! 

ganizaciju što ju čine raznobojni narodni elementi koji su sav svoj narodni 
mentalitet i kolorit stavili u službu uzveličanja Crkve. Rimski kolorit dao 
je do sada zaista najveće vrednote Crkvi, ali on nije, i to ni Božja Provid¬ 
nost tako ne želi da on bude jedini kolorit. Time se mladenački žar mora 
gubiti i napokon mora zavladati skučenost čiji se tragovi već zapažaju. Na¬ 
rodne se liturgije moraju nakalemiti na trs 13 ( VVeinstock ) Crkve i tako će u 
nju ući silne bujice života koje će sav narod preporoditi. Mi to danas jedva 
i shvaćamo, ali povijest Crkve će drugačije suditi. Crkva je živi organizam 
koji se razvija i ona je zapravo istom proživjela romansku ili latinsku fazu 
jer su romani dosada i bili nosioci katoličke kulture. Germani zbog pro¬ 
testantizma ne pridonesoše ni izdaleka toliko razvoju Crkve, a na kršćan¬ 
skim Slavenima sada leži sva budućnost. Pripoje li se, to će se oni usrećiti, 
a Crkvi će dati opet silnih vrednota; istrgnut će Crkvu iz latinske sfere i 
proširiti joj internacionalni horizont tako da će nastati u narodnim jezici¬ 
ma velike i starostavne 14 knjige poput Tominih, Augustinovih; u Crkvi će 
vladati narodni običaji i neke će Istine, kojima je narav dotičnih naroda 
nekako sklonija i koje su do onda nekako bile neopažene i nerazumljive, 
izaći u svoj svojoj svetosti i veličini po novim svecima na javu. 

Unijatski problem je za naše prilike najvažniji; Bosna ima veliku misiju 
da Pravoslavlje pripoji Rimu i da tako bude putokazom za sav istok. Bit će 
teške borbe, kako se vidi iz života sv. Jozafata. Religiozni nehaj i neznanje 
najveći su neprijatelji unije. Jozafat je zbog toga bio i progonjen i ubijen. 
Istom nakon njegove smrti uvidješe njegovu veličinu i silan svijet za kojega 
se je on u tu svrhu žrtvovao, obratio se. Ruska crkva je sve do najnovijeg 
doba krvoločno proganjala unijatski narod i uspomenu na toga čovjeka. 

Maslovare, 20. XII. 1918. - (22 g.) 
Prikaz komedije S ljubavlju se ne šali A. de Musseta 

Ovo je bezuvjetno najjača Mussetova drama; u njoj najbolje iskaču 
pjesnikove vrline i greške. Talent karikiranja je jedinstven, dosegao je ov¬ 
dje vrhunac. (...) Vidi se i elementarna nestašica pjesnikove umjetnosti 
koja razara umjetnost i ubija sreću života. Pjesnik se naslađuje silnim gri¬ 
jesima koje u komediji prikazuje. (...) Nema tu one ljubavi prema ljudima 
koja je spremna da se žrtvuje. Musset je izrastao u egoističnom društvu 
koje ima sve potrebno za živjeti i koje se ni najmanje ne brine za boli i 
potrebe bližnjih. (...) Tu je simpatija koja tako dugo traje dok se ne traže 
žrtve. (...) Divimo se tehničkoj sposobnosti Musseta da stvori ovakve li- 


13 U izvorniku umjesto trsa stoji riječ loza. Ali iz smisla rečenice kao i iz njemačke riječi u zagradi jasno 
se vidi da je Merz mislio upravo na trs, čokot. 

14 Starostavne knjige - istočni izraz za starinske knjige pune mudrosti i drevnoga narodnog kolektivnog 
pamčenja. 

kove, ali poput njega ne možemo uživati u njima; to su gadni ljudi. (...) A 
opisivati takve ljude s uživanjem blati i obeščašćuje umjetnosti (...) Sve je 
ljubav, sve se vrti oko ljubavi! (»Blago se« ljudima koji nemaju drugih briga, 
ne moraju da se bore sa životom i mogu samo analizirati ljubavni osjećaj u 
svim svojim nijansama!) (...) 

Kritizira Mussetovo shvaćanje ljubavi i braka 

Da je Mussetova jedina vjera - ljubav prema ženi, dokazuju zadnje 
riječi iz ove drame koje navodi u jednom pismu Georges Sandovoj. (...) 
Nešto ima istine u Mussetovoj filozofiji u kojoj ljubav posvećuje brak. Ali 
upravo je tu Musset zastao i u tome se pokazuje njegova silna jednostra¬ 
nost: problem braka u poeziji nije nikada nastojao riješiti. Svi brakovi u 
njegovim dramama samo su vanjska društvena forma, i svi brakovi koje 
nam predstavlja ili o kojima se govori jesu bez djece. Čudno da se je Mu¬ 
sset upravo ovdje zaustavio; zar je on upotrebljavao umjetna sredstva da se 
ne porode djeca iz njegovih ljubavi? Bilo bi to nevjerojatno za idealizirano 
shvaćanje njegove ljubavi, ali dijete je realna činjenica koju on jamačno 
nije mogao nikako uklopiti u svoju filozofiju ljubavi. Zbog toga o djetetu 
nema nigdje ni spomena; i to dokazuje nedostatnost njegove filozofije. 
(...) On je nezadovoljan uza svu svoju filozofiju i u dubini njegove duše 
ostaje osjećaj da nije riješio problema... Kruta istina i poezija ljudske nesa¬ 
vršenosti prožima sva njegova djela. (...) Sve Mussetove drame nastaše od 
1830. do 1834., dakle od 20. do 24. pjesnikove godine. Zbog toga je i ra¬ 
zumljivo da pjesnik u toj mladoj dobi nije mogao stvoriti ništa pozitivnog, 
etičnog. On je imao silan lirski talenat i ljubav je za nj u toj dobi, dok je 
seksualni život najjači, igrala za nj najveću ulogu. Ona mu je bila vjera. (...) 

(Slijedi detaljan prikaz sadržaja drame, analiza likova s brojnim ci¬ 
tatima iz same drame.) 

Maslovare, 27. XII. 1918. - (22 g.) 
Strah pobjeđuje vjerom u Božju Providnost 

Sveto siromaštvo! Ne brinuti se za sj etilne slasti! Pokloniti sve i žarko 
ljubiti bližnjega, koliko li veselja ima u svemu tome! A strah nestane sam 
od sebe. Stoga živjeti jedno odulje vrijeme upravo onako kako Ti savjest 
nalaže, pa ćeš biti sretan, a smrti se nećeš bojati. 

Strah od noći i tame i od vukova dokaz je samo da nešto nije u redu 
kod tebe. Zašto se strašiš, malovjerniče! Ne spavam Ja, Ja sam uvijek uza 
Te i bdijem nad Tobom pa makar Ti misliš da spavam. Kao na lađi - ni Ti 
nisi na sigurnijem mjestu kada si u toploj, zatvorenoj sobi, nego li u mrač¬ 
noj šumi okružen urlajućim vucima. Zašto se bojiš smrti i muke? Ja znam 
kada i kako ćeš umrijeti i gorim od ljubavi prema Tebi pa zar misliš da ću 

ja Tebe ostaviti?! Pa ako dopustim da te vuci razderu, zar misliš da to nije 
moja odluka i da Te ja za to manje volim? Ne boj se nikoga, moj sinko, i 
ako Tvoje tijelo strune, Ti ćeš i nadalje biti. 

O, moj Bože, daj mi snagu da Te žarko ljubim, da tako snažno u Te 
vjerujem, da se bez ikakvog promišljanja i straha, nevin kao dijete kojemu 
nije nitko pričao o strahu, prošećem kroz mjesta koja prijete smrću. 

Banja Luka, 28. XII. 1918. - (22 g.) 

Prikaz Moliereove drame Škola za muževe 

Jedna od lošijih Moliereovih drama. Ali u svim djelima jasno iskače 
da je struktura etički sazdana (ne dira se npr. u svetost braka), iako su de¬ 
talji sami po sebi realistički. Na kraju je gledatelj zadovoljan: pravednost 
pobjeđuje. 

(Slijedi kratak prikaz sadržaja drame i analiza likova.) 

Banja Luka, 3. I. 1919. - (22 g. i 1 mj.) 

Prikaz i komentar Pascalova djela Misli 

Prvi dio mi se ne sviđa; rasprave su to i disertacije skroz teoretske 
o raznim filozofskim metodama. Drugi dio je vrlo zanimljiv i u ovom se 
snažno očituje Pascalov duh koji s genijalnom minucioznošću brani i uzvi¬ 
suje kršćanstvo. To su danas poznate stvari, ali upravo po ovima se vidi nje¬ 
gova genijalnost kako je snažno shvatio život i Sveto pismo. Ima također 
hereza i kroz sve provejava njegova bolest pa je odviše rigorozan. O život¬ 
nom veselju i veselju stvaranja (Crkve Kristove), što je također karakteri¬ 
stika Kršćanstva, malo je govora. Dokazi su jasni, ali je sve odviše prožeto 
strogim janzenističkim tonom tako da po njemu izgleda da je ovaj život 
nesreća po čovjeka i da bi sveti ljudi morali biti žalosna lica. A upravo je 
obratno! Nutarnje veselje koje nastaje uslijed predanja volji Božjoj prenosi 
jedan dio slave na ovaj svijet. Po Pascalovoj molitvi se vidi da je došao do 
jednoga stanovitog stupnja visine odakle nije mogao dalje. Stadij je to sa¬ 
svim obične, poštene duše, ali eterne visine Mistike, aroma i poezija blizog 
Neba se ne osjeća. Koje li razlike između izljeva svetaca (o blaga, o mila, 
o slatka Djevice Marijo - sv. Bernard) i onih dugačkih Pascalovih molitava 
u koje upliće dokaze razuma samo da sebe uvjeri u istinitost Kršćanstva. 
Pascal je spekulativni kršćanski filozof, od mistike je daleko. Njegove misli 
o dolasku Mesije, o istočnom grijehu, o zaslijepljenosti ondašnjeg društva 
podudaraju se uglavnom s učenjem Crkve. (...) 

Epilog Ivanova ratnoga životnog razdoblja 

KAPELA POSVEĆENA BL. I. MERZU 
NA NEKADAŠNJEM TALIJANSKOM BOJIŠTU! 

Kao zaključak na ratni period Ivanova 
života donosimo ovu zanimljivost. Prva ka¬ 
pela izgrađena i posvećena hrvatskom bla- 
ženiku Ivanu Merzu nije u Hrvatskoj niti u 
BiH nego u Italiji i to na bivšem bojištu u 
Dolomitima gdje je Ivan Merz boravio za 
vrijeme Prvoga svjetskog rata nalazeći se 
na drugoj strani fronte. Na planini Monte 
Lefre na visini od 1300 m., u mjestu Vil- 
la Agnedo kraj Trenta mjesni biskup Luigi 
Bressan 19. rujna 2004. blagoslovio je sliku 
bi. Ivana Merza i novoizgrađenu kapelu po¬ 
svećenu hrvatskom blaženiku. U izgradnji 
kapele sudjelovah su brojni dobrovoljci, 
napose talijanski »alpini«. Kako je došlo do 
ostvarenja ove inicijative? Za gradnju kapele 
i da ona bude posvećena upravo bi. Merzu za¬ 
služan je župnik iz Trenta, don Lučio Tomaselli, 
rodom iz Villa Agnedo. Don Lučio ovako to 
objašnjava: «U Prnjavoru i okolici živjeli su 
mnogi Talijani, porijeklom iz okolice Trenta, 
koji su se onamo doselili koncem 19. stolje¬ 
ća. Kad je započeo posljednji rat u BiH oni 
su se vratili, nažalost kao izbjeglice, natrag u 
domovinu svojih djedova i sa sobom su poni¬ 
jeli uspomene na duhovne vrijednosti kraja u 
kojem su do tada živjeli, među njima i spomen na bi. Ivana Merza. Kad 
se krenulo u izgradnju kapelice na planini Lefre odlučili smo da bude po¬ 
svećena Ivanu Merzu jer je upravo u ovim planinama blaženi Merz tije¬ 
kom rata kroz iskustvo trpljenja doživljavao svoje duboko obraćenje Bogu 
i početak uspona prema svetosti.« Don Lučio je za svečanost blagoslova 
kapele priredio brošuru na talijanskom jeziku s tekstovima iz ratnog dnev¬ 
nika bi. Ivana Merza. Tako je područje na nekadašnjem bojištu, gdje je bi. 
Ivan Merz kroz ratnu patnju i stradanje započeo svoj uspon prema Bogu i 
svetosti, ovom kapelom dobilo dostojno obilježje. 



Talijanski vjernici na 
blagoslovu kapele. 



Biskup Trenta mons. Luigi 
Bressan blagoslivlje sliku i 
kapelu bi. Ivana Merza. 

NASTAVAK STUDIJA U BEČU 

1919 . - 1920 . 


Povratak u Beč, upis na fakultet, stanovanje 

Nakon što je Ivan izvršio svoju dužnost i sredio prilike među rudari¬ 
ma u Maslovarama, zamolio je predsjednika banjalučkoga Narodnog vijeća 
Koštica, inače pravoslavnoga svećenika, da ga razriješi dužnosti zapovjed¬ 
nika rudnika kako bi mogao nastaviti studij. Dobio je dopuštenje i pošao je 
u siječnju 1919. zajedno s drugim hrvatskim studentima u Beč na nastavak 
studija. Nastanio se najprije zajedno s ostalim kolegama u katoličkom in¬ 
stitutu Augustineumu gdje je bilo studenata različitih narodnosti, a ravna¬ 
telj doma bio je istarski svećenik dr. Josip Ujčić. 1 Nakon nekoga vremena 
Ivan se preselio svojim bivšim stanodavcima. 

Na sveučilištu upisuje predavanja o njemačkom i francuskom jeziku 
i književnosti. Marljivo čita književna djela koja su mu bila potrebna za 
studij i često posjećuje bečki Burgtheatar, Staatsoperu i Volkstheatar. O 
svemu tome daje opširne prikaze u Dnevniku. 

Preseljenje obitelji u Zagreb 

Uskrsne i potom ljetne praznike 1919. proveo je Ivan u Banjoj Luci, 
a u mjesecu rujnu roditelji su se preselili u Zagreb gdje je otac dobio na- 
mještenje kao nadzornik državnih željeznica. Stan su dobili u Starčevićevu 
domu odmah nasuprot Glavnomu kolodvoru (danas Starčevićev trg br. 6). 
Tu je Ivan po povratku sa studija stanovao s roditeljima sve do svoje smrti. 

Intenzivan duhovni život 

Tijekom boravka u Beču uz svoj marljivi studij Ivan se intenzivno 
posvećuje produbljenju svoga vjerskog života i življem apostolskom dje¬ 
lovanju, osobito u društvu Hrvatska, kako se vidi iz njegova Dnevnika. 
Intenzivno prati razna zbivanja u katoličkom životu kako u Beču, tako i u 
Zagrebu. 


1 Dr. Josip UJČIĆ (1880.-1964.), istarski hrvatski svećenik, nakon službe u Beču postaje sveučilišni 
profesor u Ljubljani i potom beogradski nadbiskup. 

Njegova veza s Bogom obilježena je u to doba pobožnošću Srcu Isuso¬ 
vu i liturgijom. Obavio je pobožnost Devet prvih petaka i bilježi u Dnev¬ 
niku: »Jučer je bio najznamenitiji dan u mome životu. Obavio sam devetu 
svetu Pričest na slavu Presv. Srca Isusova i vjerujem da ću gledati dubine 
presv. Trojstva. Neizmjernu ovu ljubav Kristovu moram barem nekako 
ovdje zaslužiti pa ću s Božjom pomoću gledati da djelo posvećenja što 
snažnije nastavim.« 2 

Po kasniji njegov duhovni život, ali i apostolat, bile su odlučujuće li¬ 
turgijske duhovne vježbe u samostanu St. Gabrielu kod Modlinga, gdje se 
nalazila velika misionarska škola. Bilo je to u samom Velikom tjednu 1920. 
g. Tu se Ivan upoznao i oduševio za liturgiju Katoličke Crkve na kojoj će 
crpsti nadahnuća i snagu za svoj duhovni život, a dolaskom u Zagreb po¬ 
stat će i veliki promicatelj liturgijske obnove u hrvatskom narodu. 

Obnova Katoličkoga akademskog društva Hrvatska u Beču 

Dolaskom u Beč Ivan je s trojicom kolega studenata odmah obnovio 
Katoličko akademsko društvo Hrvatska koje za vrijeme rata nije djelova¬ 
lo. Uz Merza kolege-obnovitelji bili su Dragan Marošević, Avelin Ćepulić 
i Mato Filipović, SJ. 

Redovnim sastajalištem Ivana i njegovih kolega iz društva Hrvatska 
bile su prostorije u Merzovu stanu. Doskora su im se pridružila dvojica 
vrijednih hrvatskih franjevaca. Ivan je kao tajnik društva neumorno pratio 
sva javna predavanja o katoličkoj kulturi, organizacijama itd. te je svojim 
drugovima javljao mjesto i vrijeme tih predavanja. 

Na sastancima Ivan inzistira na važnosti duhovnoga života. To je po¬ 
sebno naglasio u svome predavanju Novo doba koje je održao kolegama 
u veljači 1919. i koje se duboko dojmilo svih nazočnih. 3 Ivan tu zapravo 
opisuje obrat i težnje svoga života i postavlja programatske ciljeve praktič¬ 
noga suvremenog katolicizma. 

Zbog tadašnjih novih okolnosti nastalih osnivanjem nove jugoslaven¬ 
ske države društvo Hrvatska promijenilo je ime u Jug pa su se u njega 
učlanili i slovenski studenti. 

Sudjeluje u radu raznih društava i na katoličkim manifestacijama 

Osim u društvu Hrvatska, gdje je vršio službu tajnika, a Avelin Će¬ 
pulić bio predsjednik, Ivan je bio član i akademske Marijine kongregaci¬ 
je koja je promicala dublji duhovni život, na što se osvrće Ivan u svome 
Dnevniku donoseći sažetke predavanja koja je ondje slušao. 


2 Dnevnik, 6. IX. 1919. 

3 Dr. Avelin ĆEPULIĆ, Iz đačkih dana dr. Ivana Merza, Orlovska misao, lipanj 1928., br. 9, str. 
130-134. 

Mnogo je utjecalo na Merzov život i akademsko društvo Logos, ko¬ 
jemu je Ivan bio među prvom desetoricom osnivača! To je društvo imalo 
zadaću da temeljito i znanstveno proučava vjerska pitanja i nutarnji život. 
To se društvo kasnije znatno razvilo i napredovalo. 

Na Blagovijest 25. III. 1920. prisustvovao je Ivan Katoličkom kongresu 
bečke nadbiskupije. Osobito su ga se dojmile misli koje se odnose na univer¬ 
zalnu katoličku svijest pa je o tome u domovinskom tisku objavio članak. 4 

Početkom kolovoza 1920. g. sudjeluje Ivan na velikom sastanku Or¬ 
lovske katoličke organizacije u Mariboru na kojem je održao i predavanje 
o Katoličkoj internacionalnoj đačkoj uniji. »Govorio sam sa žarom, koji mi 
je dala presveta Euharistija«, dodaje Ivan u Dnevniku nakon što je opisao 
cijeli mariborski tabor. 5 

Za svoga boravka u Banjoj Luci preko ljetnih praznika 1919. pomaže 
Ivan osnovati omladinsko društvo i ferijalne tečajeve te oživljuje srednjoš¬ 
kolsku organizaciju. 6 

Ivanov katolicizam već u Beču nije ni kulturni, ni politički, ni socijal¬ 
ni, ni estetski, nego katolicizam Krista i duše, katolicizam vječnih vrednota 
koji obuhvaća čitava čovjeka i sebi podređuje sve ostalo u vidu vječnosti. 

Pridonosi rješavanju problema u Hrvatskome katoličkom pokretu 

Sa svojim kolegama Ivan budno prati razvoj Hrvatskoga katoličkog 
pokreta u domovini kojemu je preko društva Hrvatska pripadao. Uočavao 
je u Pokretu određene nepravilnosti, pomalo skretanje prema pretjeranu 
nacionalizmu te je nastala opasnost da se Pokret rascijepi. O tome je puno 
raspravljao sa svojim kolegama, a na jednom sastanku iznio je otvoreno 
svoje mišljenje u obliku predavanja. Povod ove rasprave i Ivanove reakcije 
bio je časopis Luč u kojemu su se iznosile te ideje, a koje su Ivana i njegove 
kolege zabrinjavale. Original se toga predavanja zagubio, ali ga donosi dr. 
D. Kniewald u Ivanovoj prvoj biografiji. 7 Zbog važnosti iznesenih misli 
donijeli smo ovo predavanje u tekstu Dnevnika gdje kronološki pripada. 

Otpor srpskom teroru u Beču 

U svome bečkom Dnevniku od 12. VI. 1919. Merz donosi ovu za¬ 
nimljivu bilješku: »Jučer su u menzi Srbi nastupili terorom (Kostić, dr. 
Jakšić, Adamović). Hoće da se zavjerimo dinastiji, centralnoj vladi i jedin¬ 
stvenom narodu.« Dalje više ništa ne spominje o čemu se konkretno radilo 
i kako su se stvari odvijale. 


4 Vjerski preporod austrijskih katolika, Narodna politika, Zagreb, br. 48, 17. IV 1920., str. 2. 

5 Dnevnik, 3. VIII. 1920. 

6 Dnevnik, 28. VIII. 1919. 

7 D. KNIEWALD, Dr. Ivan Merz život i djelovanje, Zagreb, 1932., str. 108-109. 

Međutim, dr. D. Kniewlad u Ivanovoj biografiji donosi nam opširnije 
objašnjenje cijeloga slučaja, 8 a preuzeo ga je iz članka dr. Avelina Ćepuli- 
ća koji je bio neposredni svjedok tih zbivanja. Naime, već prvih mjeseci 
nakon utemeljenja nove jugoslavenske države beogradske su vlasti preko 
svojih izaslanika počele progoniti otvoreno ili potajno sve što je bilo hr¬ 
vatsko i katoličko, kako u zemlji, tako i u inozemstvu. U bečkom slučaju 
Merz se odlučno odupro ovome srpskom teroru, kako ga sam naziva, i svo¬ 
jim je primjerom ohrabrio ostale hrvatske studente koji su slijedili njegov 
primjer. Donosimo cjelovit navod opisa cijeloga slučaja iz pera dr. Avelina 
Cepulića, neposrednoga svjedoka zbivanja: 

»U mirnom društvenom radu poremetili su naime Hrvatsku neki ne¬ 
mili događaji koji su ugrozili i našu egzistenciju (gospodarski opstanak). 
U Beču je naime bila tzv. 'jugoslavenska menza’ za studente iz naše dr¬ 
žave, a tih je bilo oko stotinu. Tu je zavladala skupina đaka, jugoslaven¬ 
skih orjunaša, 9 kojima je Hrvatska bila trn u oku, a osobito radi njezina 
odlučnog utjecaja i ugleda među većim dijelom hrvatskih studenata koji 
su teško podnosili orjunaško-jugoslavenski jaram u menzi. Da se ovi or- 
junaši riješe Hrvata i svoga glavnoga takmaca Hrvatske, poduzeše jednu 
crnu osnovu. Zaključiše da članovima menze mogu biti smo oni đaci koji 
potpišu neku političku izjavu, uvredljivu po hrvatski narod. 10 Tko to ne 
potpiše, isključuje se iz menze! A to je bilo u doba kada se u Beču tako reći 
ni za kakav novac nije moglo dobiti hrane osim u menzi. I evo što se do¬ 
godilo: svi mogući hrvatski liberalci i »veliki« Hrvati, bili to starčevićanci, 
republikanci itd. potpisali su ponizno bez ijedne riječi prosvjeda onu pro- 
tuhrvatsku izjavu. No sada je došao na red najtvrđi orah - Hrvatska. Prvi 
je bio Merz kojega su pozvali da potpiše izjavu. »Ne potpisujem!« Orjunaši 
su se skamenili od čuda jer nisu znali da može biti čovjek koga oni ne bi 
mogli slomiti. Sazvali su odmah izvanrednu sjednicu na kojoj su isključili 
Merza iz menze. - Mi drugi članovi Hrvatske pošli smo drugim, malo 
lakšim putem. Pridobili smo za naše stanovište diplomatskog poslanika 
Kraljevine SHS u Beču te je morao posredovati. Tako su morali orjunaši 


8 D. KNIEWALD, Dr. Ivan Merz život i djelovanje, Zagreb, 1932., str. 110. 

9 ORJUNA - ORJUNAŠI je kratica za Organizaciju jugoslavenskih nacionalista. Njeni članovi, a 
onda i drugi nasilnički jugoslavenski i jugoslavensko-integralistički monarhistički članovi zvali su se 
»orjunaši«. Orjuna je formalno osnovana u Splitu, nakon osnivanja nove države Kraljevine SHS 1918., 
kasnije prozvanoj Kraljevina Jugoslavija. Osnovala ju je skupina mlađih sljedbenika Svetozara Pribiće- 
viča (u to vrijeme zadrta velikosrbina). Cilj je Orjune bio borba protiv komunizma i hrvatskoga naci¬ 
onalnog pokreta uopće, što su bile snage koje su ugrožavale novu državu. Središnji ideološki koncept 
Orjunina unitarnoga jugoslavenstva bilo je stvaranje nove unitarne, jugoslavenske nacije uz favorizaciju 
srpskoga nacionalnog mentaliteta. Protuhrvatstvo Orjune proizlazilo je iz vrednovanja hrvatskoga na¬ 
cionalnog identiteta kao nepodobna za oblikovanje jedinstvene jugoslavenske nacije. 

10 Radi se o izjavi potpune podložnosti »dinastiji, centralnoj vladi i jedinstvenom narodu«. Vidi Dnev¬ 
nik I. Merza od 12. VI. 1919. - str. 359. 

sazvati skupštinu svih bečkih studenata iz naše države i tu je upravo onaj 
primjer Merzova značaja i neslomivosti tako duboko djelovao i na same 
mnoge liberalce te smo mi, članovi Hrvatske, dobili potrebnu večinu i 
srušili orjunaše s kormila.« 11 

DNEVNIK 17. II. 1919. - 14. X. 1920. 



Panorama Beča 


Beč, 17.11. 1919.-(22 g. i 2 mj.) 
Prikaz, kritika i komentar Pestalozzijeva romana Lienhard und Gertrud 
Ovo je pedagoški roman u kojemu se zrcali bijeda jednog dijela švicar- 
sko-njemačkog naroda. U doba kada je znanost i kultura na tako visokom 
stupnju, niži slojevi naroda žive u tami i u zlu. Taj dio Europe je grozniji od 
divljih nekultiviranih krajeva jer se taj narod udaljio od prirode i iskvario. 
Pestalozzi je živio u tom narodu i on nas uvodi u svaku kolibu, u gostio¬ 
nicu, k brijaču, svećeniku i spahiji. Detaljno nam prikazuje iskvarenost 
ovoga sela i indirektno pokazuje način kojim bi se ovo zlo dalo iscijeliti. To 
je svrha njegova rada koji je praktični socijalni radnik i imao je jedino na 
umu da ovim djelom popravi narod. Zato je ono i pisano običnim stilom, 
da ga svatko može razumjeti. (...) 

(Slijedi detaljan prikaz sadržaja romana te piščeve upute i smjernice 
na koji način popraviti ovo društveno zlo: poboljšati odgoj u obitelji, vlada¬ 
ri se trebaju poput oca brinuti za narod, a župnik mora biti duševni melem 
koji treba odgajati religiju srca.) 


11 Dr. Avelin ĆEPULIĆ, Iz đačkih dana dr. Ivana Merza, Orlovska misao, Zagreb, lipanj 1928., br. 
9, str. 130-134. 

Beč, 17. III. 1919.-(22 g. i3mj.) 

Posjet radničkoj kazališnoj predstavi kršćanskoga sadržaja 

Učim i zalazim u razne organizacije... Oni oko Grala 12 osnovaše 
Christlich-deutsche Volksbuhne i jučer je bila prva predstava: DerAbt von 
Fiecht. (Tom sam prilikom vidio i Kralika.) Predstavljali su radnici i radni¬ 
ce i vrlo su dobro, s oduševljenjem igrali i sve je vrlo ugodno djelovalo. I 
u nas ne bi bilo teško tako što stvoriti i tako dignuti samosvijest radnika. 

(Slijedi kratak prikaz sadržaja drame koja je sva prožeta kršćanskim 
duhom. Vojnik koji se borio protiv Turaka oženi se. Turci u međuvremenu 
prodru u mjesto i on drži da su mu žena i kći stradali. Ostavlja svijet i 
posvećuje se Bogu i gradi samostan. Ali doznaje da su mu žena i kći ipak 
na životu. Slijedi veliki zapletaj radnje...) 

Beč, 31. III. 1919. - (22 g. i 3 mj.) 

Srpski masoni bore se protiv hrvatskoga katolicizma 

Srbi imaju snažnu masonsku organizaciju. Sav njihov život od Petra 
pa do zadnjeg pobratima je u službi slobodnih zidara. Netko je na temelju 
dokumenata iznio stvari koje su nas zapravo trgle. Zar smo svi mi spavali i 
nismo opazili što se oko nas zbiva? Jedina uzdanica Crkve u nas, naš Đački 
pokret - razdvojio se, Hrvatska straža i Dan prestadoše izlaziti... Zar su 
to sve slučajnosti? Nije li baklja nesloge namjerno bačena u naše redove? 
I još se k tome opažaju centrifugalne težnje među svećenstvom (bosanski 
franjevci). Sva neprijateljska štampa je u rukama masona. Zadnji je čas 
da se organiziramo i započnemo borbu. Kršćanstvo kao zajednički temelj 
Srba i Hrvata za sada je skoro utopija, jer masoni potpomažu pravoslavlje 
ukoliko je ono u opreci s katolicizmom. Ne znam hoće li biti moguće orga¬ 
nizirati jedan dio srpske kršćanske inteligencije pa da zajednički započne¬ 
mo rad oko pridignuća kršćanske kulture. No, jao, držim da je prekasno; 
ne znam bi li se našao među svom srpskom inteligencijom i jedan jedini 
koji ne bi bio zadojen liberalizmom. 

Neka nam pomogne dragi Isus da svladamo sotonu u samome sebi 
i da ljubimo našega Stvoritelja i našega bližnjega pa da tako uzmognemo 
proslaviti i proširiti presvetu Crkvu! 

Beč, 31. III. 1919. - (22 g. i 3 mj.) 

Katolicizam je naš cilj, a ne sredstvo 

Ivan je još tijekom rata, a posebno za vrijeme studija u Beču, budno 
pratio razvoj Hrvatskoga katoličkog pokreta u domovini. Uočavao je u Po¬ 
kretu određene nepravilnosti, pogotovo nakon što je Petar Rogulja objavio 


12 Gral - njemački mjesečnik za katoličku književnost i kršćanski svjetonazor. Izlazio od 1905 do 
1937. Merz ga je na poticaj dr. Marakovića čitao još u Banjoj Luci. 

u Luči 1916. g. svoj članak Pred zoru koji je izazvao mnoge polemike te je 
nastala opasnost da se Pokret rascijepi. O tome je Ivan puno raspravljao 
sa svojim kolegama, a na jednom sastanku iznio je otvoreno svoje mišljenje 
u obliku predavanja. Ovdje donosimo glavne misli iz toga predavanja čiji 
se original nije sačuvao, ali ga donosi dr. D. Kniemald u Ivanovoj prvoj 
biografiji . 13 Premda ovaj tekst nije dnevnički zapis, ipak ga ovdje donosi¬ 
mo jer upotpunjuje sliku njegove duševnosti, njegov duhovni profil, njegov 
svijet misli te nam jasno daje sliku njegovih dubokih vjerskih uvjerenja, 
pogleda i prijedloga na koji se način vjera treba očitovati u svakodnevnom 
životu angažiranih katolika. 

»Braćo! Tako ne ide dalje. Naš se pokret rastvara i udario je lošim pu¬ 
tem. Religija je postala sredstvom nacionalizmu. Mi nećemo i ne smijemo 
biti nikada katolici zato da pomognemo narodu, već ćemo zato pomoći i 
narodu jer smo katolici. Katolicizam je naš cilj, a ne sredstvo. Jedan je dio 
naše generacije u ovoj ratnoj i političkoj vrevi sasvim zaboravio na smisao 
našega života i zanemario kulturu samoga sebe dok su se ostala braća po¬ 
tucala po bojištima, u ropstvu i u bolnicama. U tim su se časovima trplje¬ 
nja bavili isključivo njegom duše. Prilike su tako stvorile dva usporedna 
naraštaja, nacionalno-intelektualni i religiozni. Oba se tipa moraju stopiti 
i vodstvo mora dobiti u ruke drugi tip. 

Baza našega života mora biti naš preporod u Kristu, ostalo se sve 
samo od sebe na ovo niže. A kako smo mi daleko od toga! Dio je našeg 
pokreta prožet duhom modernizma i dekadence. Vodstvo dobiše u ruke 
ljudi koji su nesposobni za to. Namjesto da u Kristovu duhu svagdje siju 
sjeme ljubavi, da na rane i grijehe neprijatelja meću melem, oni štoviše 
gestom liberalaca napadaju i ono što nam je do sada bilo milo, pa iako baš 
nije bilo savršeno. 

Jedina je uzdanica katolicizma u našem narodu zaista đački pokret. 
To je naše miljenče i najveća naša nada. Provincija, koja polaganije pro- 
življuje sve ideje, sačuvala je nešto od starog »furtimaškog« idealizma koji 
je bio jamačno jedna od najljepših pojava u kulturnoj historiji hrvatskog 
naroda. Tko se ne sjeća dana veselja kad je Luč izašla? Tko s bolju i suza¬ 
ma ne pomišlja na našeg »pjesnika vječnog pera«, ili na Romana Tiecka, 
»umjetnika presv. Euharistije«? A gdje su danas ti ljudi koji bi težili za 
nutarnjom veličinom, za usavršavanjem samoga sebe, koji su rješavali naj¬ 
teže životne probleme na jedinstven način i udarili temelj jednoj zasebnoj 
kulturi? Veze su prekinute, jaz je ogroman. Sadašnja je naša ideologija 
liberalna dekadenca. Pjesnici Luči su epigončići Verlainea i Baudelairea... 
Naša poezija neće nikada biti velika ako se ne bude obnovio centar svega 


13 D. KNIEWALD, Dr. IvanMerz život i djelovanje, Zagreb, 1932., str. 108-109. 

života - čovjek. Valja poći radikalno natrag k vjeri, ona mora prožeti čitav 
naš život. Misao da se smije sve ono činiti što ne kolidira s katoličkim mo¬ 
ralom, nedostojna je naše misije. Svi trebaju biti uvjereni da su osnivači 
našega Pokreta jedino zato polučili tako lijepih uspjeha jer su bili radikalni 
katolici. Veliki je dio naših ljudi (danas) samo zato u Pokretu jer su uvje¬ 
reni da će se na ovom svijetu povoljno razvijati. Ali to je slaba religija; mi 
smo udovi mističkog Tijela Kristova i mi poznajemo samo jedan jedini 
gravitacioni centar i samo jedan jedini život. 

Da se premosti jaz koji je nastao između naše stare generacije, od 
koje živi još mnogo vrijednih članova, k novoj, valja obnoviti Luč. Ona je 
sada loš epigon moderne dekadence. Umjetnost najbolje reprezentira dob 
i ljude i ova dva smjera (Tieck i noviji pjesnici Luči ) jasno pokazuju da je 
veza između stare i nove generacije prekinuta. I tako je na svim poljima 
života. Smisao za kršćanskog velikana u nas zaboravljen je...« 

Zaključeno je da se uredništvu Luči pošalje mišljenje Hrvatske o ne¬ 
kim stvarima koje se tiču Luči. I doista u Luči br. 9., 1918./19., str. 246, 
u istom broju u kojem je otisnut i Ivanov članak Novo doba donesen je 
dopis iz bečkoga društva Hrvatske s prijedlozima za reformu Luči prema 
prijedlozima koje je Merz iznio u svome predavanju. 

Beč, 2. IV 1919.-(22 g. i 4 mj.) 
Prikaz Hebbelove tragedije Marija Magdalena 

Građanska tragedija koja nosi sve osobine Hebbelovih herojskih trage¬ 
dija i koja je po svoj prilici utjecala na Ibsena. Glavna junakinja Klara jedna 
je od mnogih Hebbelovih žena koje imaju silan pojam o ženskoj časti, pojam 
što ga mi, današnji svijet, ne može shvatiti. Taj pojam o ženskoj časti nije 
on doduše ovdje potencirao do vrhunca; djelo se dobrano kreće u realnom 
miljeu i Hebbelu na dnu duše leži neka moralizatorna tendencija.(...) Ovo 
je djelo promatrano s naravnog stanovišta apologija nevinosti i ljubavi prema 
ocu, dvije vrline koje su od naravi usađene u ljudsku dušu. (...) 

(Slijedi opširan prikaz sadržaja djela i analiza njegovih likova.) 

Beč, 4. V 1919.-(22 g. i 5 mj.) 
Gledao dramu Florian Geyer G. Hauptmanna 

Drama bez ikakve radnje. Prikazuje epski događaj modernom natu- 
ralističkom tehnikom. Zbiva se za vrijeme seljačkog ustanka u Luterovo 
doba. U kazalištu sam bio sa Stitićem. 

Beč, 12. VI. 1919.-(22 g. i 6 mj.) 


Srpski teror u Beču 

Učim gotski i staronjemački. Jučer su u menzi Srbi nastupili terorom 
(Kostić, dr. Jakšić, Adamović). Hoće da se zavjerimo dinastiji, centralnoj 
vladi i jedinstvenom narodu. 14 

Čitao sam Othella i slušao Aidu. 

Beč, 13.VI. 1919.-(22 g. i 6 mj.) 
Prikaz i kritika Verdijeve opere Aida 
Ne može se usporediti s Wa- 
gnerom. Glazba nije cjelina s ideja¬ 
ma djela; u njoj se ne vrši psihološka 
radnja i razni instrumenti nemaju 
svoju zasebnu ulogu. (...) Sve sam 
tražio u Verdiju Wagnera te sam po¬ 
glavito slušao orkestar. I u ovome 
ima prelijepih melodija: koračnica 
pobjednika te posmrtni pjev. Sadr¬ 
žaj je silno plitak. (...) Literarno se 
odražava onaj plitki duševni nazor, 
iako je motiv (Romeo i Julija, Tristan 
i Isolde) sam po sebi veličanstven. 

Romantičan je, ali ne odgovara da¬ 
našnjem vremenu jer nema nika¬ 
kve psihološke motivacije. Ovakva 
ljubav koja je sama sebi božanstvo i 
nije ničim malo oplemenjena psiho¬ 
loški je apsurd. Nama je danas, koji 
znamo što znači brak, ova poganska 
nezrela ljubav isto tako nezrela kao 
što danas svi uviđamo da je prijašnje robovanje i drugo bilo nemoralno. 
(Slijedi prikaz sadržaja opere.] 

Beč, nedj, 1. VII. 1919. - (22 g. i 7 mj.) 

Posjećuje predavanja Marijine kongregacije 

Pater Leifert govorio je u Marijinoj kongregaciji 15 o žrtvi; svi su je 
narodi imali; žrtvuje se postepeno uvijek više u geometrijskoj progresiji: 


4 

»i 



Katedrala sv. Stjepana u Beču 


14 Vidi pojam ORJUNA-ORJUNAŠI u uvodnom dijelu bečkog dnevnika, bilješka br. 9 na str. 354 

15 Marijina kongregacija - katolička udruga za njegovanje duhovnog života među vjernicima laicima 
svih uzrasta. Osnovali su je isusovci odmah na početku osnivanja svoga reda. Ovaj model promicanja 
duhovnoga života proširio se po cijelom kršćanskom svijetu. Nakon 2. vat. sabora promijenjeno je ime 
tako da se danas ove udruge nazivaju Zajednice kršćanskog života. 

životinja - razbojnik - dijete - mladić i sve ovo ne može uništiti neizmjer¬ 
nu uvredu. Istom ako se neizmjerno žrtvuje, može se neizmjerna uvreda 
okajati. 16 Kod svih svjetonazora je ta tendencija i već se stari filozofi pitaju 
odakle ta tendencija. Platon im odgovara da se ona temelji na starim pre¬ 
dajama. Prelazi na liturgiju. Ako bi učenjaci otkrili na kakvom otoku narod 
koji je sačuvao nošnju, običaje, jezik kroz dvije tisuće godina, ljudi to ne bi 
mogli vjerovati. A u liturgiji je to sačuvano. Spominje Luterovu revoluciju 
koji ne može vjerovati u takvog Boga koji se dnevno žrtvuje za naše dnevne 
greške, nego tvrdi da se je on samo jednom žrtvovao; spominje Calvina i 
Jansena i osvjetljava misterij svete Mise. 

Sastanak svih Marijinih kongregacija u Konzerthausu ; Dreisekolinden 
pjeva. Govori se o karitativnom radu, o apostolskom, direktor Smit refe¬ 
rira o djelovanju Volksbunda. Osvjetljuju socijalizam kao pseudoreligiju, 
herezu, protiv koje će se uspješno boriti. 

Pavešić i Poljaković donesoše hranu za menzu. 

Beč, 15. VII. 1919.-(22 g. i 7 mj.) 

Posjet isusovačkom samostanu u Kalksburgu, politička situacija u Rusiji 

U Kalskburgu smo razgledali isusovački samostan. Idealno je uređen; 
otok mira i zadovoljstva. 

Boljševici htjedoše proglasiti sovjetsku republiku. Vele da je dosta 
ranjenih. 

Učim staronjemački. Griješim... 17 

Beč, 17. VII. 1919. - (22 g. i 7 mj.) 18 

Posjet kazalištu 

Gledao sam Des Meeres und der Liebe Wellen od Grillparzera. To je 
Seelendrama, tehnički je kraj dosta rastrgan, a ima nekoliko dubokih tra¬ 
gičnih momenata, koji sjećaju na Vignyevu J’aime la majeste des douleurs 
humaines. 


Beč, 20. VII. 1919. - (22 g. i 7 mj.) 

Prikaz i kritika Mozartove opere Don Juan 

Dolazim s Mozartovog Don Juana. Sadržaj me podsjeća na romane 
s početka 19. vijeka koji dosta detaljno i zamamljivo opisuju grijeh, a na 
koncu završe moralno. Don Juan, poznati tip iz svjetske književnosti, čo- 

16 Merz je u izvorniku dodao ovdje još jednu rečenicu u obliku matematičke jednadžbe kojom je, očito 
prema sjećanju kako je to predavač na predavanju prikazao, pokušao izraziti odnos uvrede i žrtve. 
Kako sama jednadžba nije dovoljno jasna, to smo je ovdje izostavili. 

17 Ovdje završava 15. bilježnica Dnevnika Ivana Merza koja obuhvaća razdoblje od 23. XI. 1918. do 
15. VII. 1919. 

18 Ovdje započinje 16. bilježnica Dnevnika Ivana Merza koja obuhvaća razdoblje od 17. VII. 1919. do 
6. II. 1920. 

vjek bez savjesti zavarava i opčarava djevojke... Tekst ni izdaleka ne odgo¬ 
vara glazbenoj kompoziciji. 

(Slijedi kratak prikaz sadržaja opere.) 

Beč 25. VII. 1919. - (22 g. i 7 mj.) 

Američka karitativna djelatnost prema studentima nakon rata 

Amerikanci nam daju za 30 kr dnevno kavu od čokolade s jednim 
bijelim hljepcem [Semmelj. Iza ovoga djela i uopće iza ovoga organiziranog 
milosrđa kano da se krije nekakav religiozni duh. Kao melem djeluje ovo 
ponašanje u starome svijetu kojega je mržnja razrovala. 

Kritizira antisemitizam nekih kršćana 

Držim da se kršćani odviše nekršćanski ponašaju spram Zidova. Oni 
kano da ne razumiju tragiku toga nesretnog naroda koji je bio predestini- 
ran da proživi veličanstvenu prošlost i da rodi Mesiju; a sada luta proklet, 
prezren bez kralja i svećenstva u tuđini. Mislim da bi kršćani morali poka¬ 
zati više milosrđa spram toga zanimljivog naroda, ne samo iz historijskog 
pijeteta već i zato što će se jedan dio na koncu svijeta obratiti. I djedovi tih 
budućih obraćenika su među nama, a mi ih proganjamo. Treba više razu¬ 
mijevanja i ljubavi spram tih ljudi i mi ćemo tako već sada mnoge privući 
u zagrljaj naše svete Crkve. Osobito se moramo zauzimati za one Židove 
koji trpe, a takvih ima danas mnogo, pa će oni mjesto k boljševizmu doći 
k nama. Bogataš i kapitalizam bilo koje vjere bio je i ostaje naš protivnik. 
Scheeben prekrasno piše. 19 

Banja Luka, 27. VII. 1919. - (22 g. i 7 mj.) 

Apostolski rad s mladima u Banjoj Luci 

Osnovali smo ferijalne tečajeve. 20 U Luči je nedavno izišao članak 
Novo doba (god. XIV, broj 9-10, str. 210-214). 21 Učim cio dan. 


19 Matthias Joseph SCHEEBEN (1835.-1888.) bio je teološki pisac veoma poznat u 19. i početkom 
20. stoljeća. Još na Vojnoj akademiji (1914.) Merz je čitao njegovu knjigu Die Kunst zu beten koja mu 
se veoma sviđala i o čemu piše u Dnevniku. Ovu mu je knjigu preporučio njegov profesor dr. Ljubomir 
Maraković. Iz ove se bilješke podrazumijeva da je i nakon rata Merz nastavio čitati njegova djela, ali 
ovoga puta ne spominje o kojemu se djelu radi. 

20 Ferijalni tečajevi bili su ljetni skupovi za mladež kulturno-vjersko-rekreativnoga karaktera koje su 
organizirali članovi Hrvatskoga katoličkog pokreta. 

21 Ovaj članak Novo doba prvi je u tisku objavljeni rad Ivana Merza. U njemu je sažeo svoje duhovno 
iskustvo koje je stekao sudjelujući na bojištu u Prvome svjetskom ratu. Članak je napisao još početkom 
1917. g. - vidi stranice 258-266. Sadržaj toga članka Merz je u potpunosti iznio kao predavanje što ga 
je održao u studentskom društvu Hrvatska u Beču u proljeće 1919. g. Kolege koji su ga slušali ostali 
su pod dubokim dojmom njegovih snažnih misli koje je iznio u tome predavanju. Članak Novo doba 
ponovno je objavljen u 2. svesku njegovih Sabranih djela, Zagreb, 2011., str. 17-22. 

Banja Luka, 29. VII. 1919. - (22 g. i 7 mj.) 
Oholost - karakteristika reformacije koja je i majka šovinizma 

Čitam njemačke pjesnike iz 16. vijeka. Bujica reformacije zaokupila 
je duhove; sva poezija je u njenoj službi. Polemizira se o crkvenim istinama 
i mnogo zdravoga ima u tome pokretu. Potreban je bio da regenerira stare 
i trule crkvene predstavnike. Ali oholost je karakteristika toga pokreta i 
interesantno je čitati Fischarta i druge koji su sasvim zaboravili na kršćan¬ 
sku zajednicu držeći iznad svega nacionalni egoizam. Reformacija je majka 
nacionalnom šovinizmu; ona je »oslobodila« duhove ispod »jarma« rimskog 
univerzalizma i stvorila nacionalni ideal koji je unesrećio kasnije vjekove. 

[U nastavku Merz donosi njemačke citate iz Fischartove pjesme koja odi¬ 
še pangermanskim duhom, u kojoj se Njemačka naziva »domitrix gentium«, 
tj. ona koja pokorava narode i gdje se veoma ružno izražava o Francuzima.) 

Banja Luka, 31. VII. 1919. - (22 g. i 7 mj.) 
Luther je vrlo zanimljiva ličnost. Navodim samo pismo koje je pisao 
svojoj ženi 25. siječnja 1546.: 

»Ne što bismo bili žedni da (je) pijemo, nego smo zato uzeli dobro 
torgajsko pivo i dobro rajnsko vino, čime smo se krijepili i tješili sve dok 
se rijeka Sala nije opet prestala ljutiti. Jer đavao se ljuti na nas i boravi u 
vodi. (Sala koja je sve poplavila.) Bolje je pričuvati se nego se (kasnije) 
tužiti, i nije potrebno da bismo Papi i svoj njegovoj sviti priredili luđačko 
veselje; (da usprkos poplave htjedoh preči Salu).« 

Interesantan je i dosta umišljen, iako je velik duh koji je jasno prozreo 
mnoge pogreške svoga naroda: 

»Svaki narod mora imati vlastitog đavla, Švicarska svoga, Francuska 
svoga; naš njemački đavao postaje dobra vinska mješina, i mora se zvati 
pijanstvo, koji je toliko žedan i vedar te se ne može ohladiti s toliko ve¬ 
likim ispijanjem vina i piva. I takva će vječna žeđ njemačka muka (zabri¬ 
njava me) ostati sve do sudnjeg dana« (Gorchen 7, str. 95.). 22 

Banja Luka, 3. VIII. 1919. - (22 g. i 8 mj.) 
Uspoređuje književnost i umjetnost katoličkih zemalja 
s protestantskom Njemačkom gdje je gotovo i nema 

Zanimljivo je pratiti razvitak njemačke književnosti, bujna djela nje¬ 
mačkog epičara Wolframa, duboku liriku Walthera von der Vogehveidea, 
blistavu prozu mistika Seusea, Mechtilde; a onda dolazi reformacija i na¬ 
staje jaz. Tražite jakih i dubokih vrednota? Sve je sama polemika, nacio¬ 
nalno šovinističko brutalno natezanje do ekstrema. Hans Sachs kao da još 


22 Ove Lutherove tekstove Merz navodi na njemačkom jeziku. Na hrvatski ih je ovdje preveo prof. dr. 
Ivan Macan, SJ. 

nešto vuče snage iz katoličke tradicije, a Fischart i svi koji slijede ne znaju 
više za poeziju. 

Nastade preko noći praznina dok su u Italiji klasici stvorili univer¬ 
zalne umjetnine, u Francuskoj i Španjolskoj procvjetavaju umjetnosti, u 
Engleskoj bazirajući se na katoličkim narodnim tradicijama dolazi do Sha- 
kespearea, a u protestantskoj Njemačkoj nema ništa. 

Iako nastaju vrednija djela, to je samo pobudom iz susjednih, veći¬ 
nom katoličkih zemalja. Grozna je to narodna tragika. A poslije toga?! O 
tome ću drugi put razmišljati. 

Kakve su u nas prilike? Dubrovačka književnost je velika - ona je 
katolička. Srbi je nemaju. O kasnijim vremenima ću također razmišljati, 
odviše su bliza, a da bi mogli objektivno izlučiti trajne vrednote. No, uvje¬ 
ren sam da će se iz mnoštva djela iskristalizirati djela koja će niknuti na 
tlu katolicizma. 


Banja Luka, 5. VIII. 1919. - (22 g. i 8 mj.) 
Oduševljen za velikane katoličke vjere, zabrinut za Crkvu u domovini 
Oh, studij literarne historije silno je zanimljiv. U pustoši književnosti 
17. vijeka, među grubim ili rafiniranim formalistima, među bezdušnim 
ili bombastičnim dramatičarima, među idilično blaženim debeljakovićima 
(P. Gerhard) izdiže se veličajna pojava isusovca Friedricha Speea koji se u 
djelu Cautio criminalis bori protiv spaljivanja vještica, pjeva oduševljeno i 
blistavo o zaručništvu duše i umire od priljepčive bolesti njegujući ranjene 
vojnike. Čovjeka obuzme oduševljenje za našu svetu vjeru koja u očajnim 
vremenima rađa nadljude: sv. Ignacija, sv. Franju Ksaverskog i druge. Uz- 
dam se u Boga da će se i sada naći takvih ljudi u nas upravo sada gdje se 
Crkva zadrmala i prijeti pogibelj da će se kod nas srušiti. Pokret protiv 
celibata, protiv crkvene discipline, akcija masonskih »reformatora« da se 
potpomognu svećenici-buntovnici, sve su predznaci golemog kulturnog 
boja u našoj domovini. 

Moliti valja dragoga Boga da nam dade velikih ljudi! 23 

Banja Luka, 21. VIII. 1919. - (22 g. i 8 mj.) 
Prikaz romana Simplicissimus H. J. Ch. von Grimmelshausena 

Vrlo dobar roman i utješljiva je pojava da je niknuo u pustoši prote¬ 
stantske književnosti. Ne poznajem starijeg obraćeničkog romana. Autor 
je prešao na katolicizam i ovo duboko etičko shvaćanje provejava cijelo 

23 Kada je Merz pisao ovaj tekst i posljednju rečenicu, nije slutio da ga je Bog predodredio da upravo 
on postane jedan od tih velikih ljudi. O njemu je dr. C. Cekada u sarajevskom Katoličkom tjedniku 
pet godina nakon njegove smrti napisao i ovu rečenicu: »Ivan Merz nikad nije obukao reverendu, a bio 
je stup Crkvi Božjoj« fCedomil Cekada, »Naš svetac u fraku«, Katolički tjednik, br. 19, Sarajevo, 7. 
V 1933, br. 7, str. 4). 

djelo... Glavni junak Simplicius nakon mnogih avantura tijekom života 
postaje pustinjakom ; piše svoje doživljaje iz dna duše zahvalan što mu je 
Bog poslao Milost obraćenja. (...) 

(U nastavku slijedi prikaz sadržaja romana i ocjena njegovih likova.) 

Banja Luka, 28. VIII. 1919. - (22 g. i 8 mj.) 
Aktivan u osnivanju katoličkih društava za mladež 

U posljednje vrijeme osnovali smo Omladinsko društvo i oživjeli 
Srednjoškolsku organizaciju. Ostvarili bismo žensku organizaciju da je nije 
biskup zabranio, ne htijući da muški drže djevojkama predavanja. Obratili 
smo se na zagrebački Seniorat da nam u toj stvari pomogne. 

Zagreb, 6. IX. 1919. - (22 g. i 9 mj.) 
Preseljenje u Zagreb, žali za Bosnom, 
završio Veliku devetnicu u čast Srcu Isusovu 

Preselili smo ovamo. Žalim za Bosnom i ljudima. Teško da ću se uži¬ 
vjeti u ovaj mentalitet. Tamo su ljudi izrazitijeg značaja; ovi ovdje mi se 
čine bezbojni i mlitavi. Francuski časnici i vojnici! Koja li razlika između 
plavih Germana, njihovih visokih plećatih časnika, razvijenih vojnika. 

Jučer je bio najznamenitiji dan u mome životu. Obavio sam devetu 
svetu Pričest na slavu Presv. Srca Isusova i vjerujem da ću gledati dubi¬ 
ne Presv. Trojstva. Neizmjernu ovu ljubav Kristovu moram barem nekako 
ovdje zaslužiti pa ću s Božjom pomoću gledati da djelo posvećenja što 
snažnije nastavim. 


Zagreb, 1. X. 1919. - (22 g. i 10 mj.) 
Prikaz i analiza Novalisova romana Heinrich von Ofterdingen 

Iznenadio me je ovaj roman. Držao sam da ću u njemu naći izgra¬ 
đenu, preciznu životnu filozofiju; a kad tamo većina je veliko sanjarenje 
lirske, pjesničke duše koja prosuđuje historiju i velike epohe u historiji, a 
da sam nije zavirio u život. Uz upravo genijalne ideje, uz blistavu maštu, 
roman ni malo ne zadovoljava. (...) Vidi se izvanredan dar u Novalisa, ali 
mu je iskustvo potpuno manjkalo. Kad se pjesnik razvija, to moraju na nj 
djelovati dvije sile: bol i grijeh. On se mora upustiti s njima u borbu, mora 
ih svladati i onda si stvoriti poetsku orijentaciju obzirom na ove dvije ideje 
(Dante). (...) 

(U nastavku slijedi prepričavanje sadržaja romana i kritika njegovih 
likova.) 

Beč, 9. X. 1919.-(22 g. i lOmj.) 

Prikaz i analiza romana Lucinde Fr. Schlegela 

Nije to nikakav roman. Nema skoro nikakva sadržaja. Ironija je uni¬ 
štila svaki oblik. Tek nakon nekoliko poglavlja dolazi početak. Ideja je slo¬ 
bodna ljubav. Apologija je individua koji sam sebi stvara moral. (...) Poradi 
toga djelo ima i lascivan karakter. Fr. Schlegel htio je da na romantički 
način riješi smisao ljubavi o kojemu se je u ono vrijeme toliko debatiralo i 
pisalo (Schleiermacher). Samo je djelomično uspio. (...) 

(Slijedi kraći prikaz sadržaja djela te kritika njegove ideje i likova.) 

Beč, 10. X. 1919. - (22 g. i 10 mj.) 

Ljudska ljubav je slika ljubavi između Krista i Crkve 

Zanimljiva su romantička pisma Schlegelove osobito pisma Doroteje 
Veithove i Karoline Bohmer. Iz njih se može studirati bit ljubavi. U nji¬ 
hovim ženskim dušama projicirana je slika ljubavnika. One žive u idejama 
svojih ljubavnika, misle i zaključuju kao i oni. On njih diže na svoj nivo i 
u njihovim dušama vidi svoje produkte, vidi sam sebe. - Upravo mi ova 
pisma potvrđuju nauk Crkve koja veli da je brak (ljubav) odnos između 
Krista i duše (Crkve). Krist projicira po Milosti svoju narav u čovječjoj 
duši, diže je na svoj nivo, prožimlje je svojom slikom, ogledava se u njoj i 
ljubi je neizmjerno. Sve prolazno je samo jedna usporedba. 

Beč, 12. X. 1919. - (22 g. i 10 mj.) 

Kršćanstvo vraća dostojanstvo ženskom, dječjem i radničkom staležu 

U pogansko su doba bila ova tri staleža bespravna: ženski, dječji i rad¬ 
nički. O ženi je loše mislio Demosten, nju su prezirali, ako je bila nerotki- 
nja, u Rimu su žene bacali u Tiber. S djecom je bilo slično. Majke su često 
djecu bacale psima. Radnici bijahu robovi. Ciceron spominje da je sramota 
boraviti u radionici. Majka Božja, mali Isus i sv. Josip - božanska obitelj (po¬ 
mislimo na Rafaela!) nije li ona alegorija socijalnog preporoda u kršćanstvu i 
oslobođenja žene (Marija), djeteta (Isus) i radnika (Josip). Historija poznaje 
velike socijalne pokrete, ženski i radnički i mi ih proživljavamo; do dječjega 
treba doći. Mali Perica, Mala Haly od »svetoga Boga«, dječje organizacije 
Anđela čuvara naviještaju dječju revoluciju. Psihološki se čini apsurdno da 
nerazumna djeca vode socijalne pokrete, ali se to događa. Dijete je danas 
u mizernoj situaciji; u sličnoj kao što je prije bila žena. Jedini roditelji ljube 
djecu životinjskom ljubavlju, a drugi ih sasvim zapuštaju tako da ogromne 
mase djece skapavaju od bijede. Djeco, organizirajte se! Kad za kojih sto ili 
tisuću godina dođe do velikog dječjeg pokreta koji će biti produkt krajnje 
materijalne nužde i koji će naravno povesti liberalci, to će oni naravno ovaj 
propust sa strane Crkve iskoristiti navalivši na nju; neće pomišljati na bo- 

žansko proročanstvo koje nam je Svevišnji dao alegorički i realno u Svetoj 
Obitelji, neće pomišljati da je kršćanstvo začetnik dječjeg pokreta, da je ono 
u doba kada se nije slutila važnost organizacije ni svetost dječje duše, oboža¬ 
valo u Djetetu cijeli dječji rod od postanka svijeta do njegova kraja. Katolici 
bi već morali započeti s organizacijom djece! 

Beč, 14. X. 1919. - (22 g. i 10 mj.) 
Prikaz i kritika romana Siebenkas Jeana Paula 

Započeo sam s čitanjem romana Siebenkasa. Ne mogoh ga svršiti. Silno 
je opširan, s upravo užasnim digresijama, a radnja neće da se makne. To je 
loši Jean Paul, formalna neznalica, opširan do krajnosti. Prikazuje sitne ljude 
koji su sretni sa svojim neznatnim horizontom. (...) Motiv je život provinci¬ 
jalnog školnika koji zadovoljno svršava nauke, ženi se i napokon umire. 

(Slijedi kratak prikaz sadržaja romana.) 

Upoznavanje ljudi i njihova karaktera, razlikuje vanjštinu i nutrinu 

Zašto se u mraku dade zanimljivije raspravljati? Zašto se iz intimne 
korespondencije može čovjeka bolje upoznati negoli iz razgovora? Zašto 
ćemo više djelovati na ljude i zašto ćemo ih bolje upoznati ako im ne pro¬ 
matramo odviše vanjsku pojavu (lice, tijelo itd.)? Zato, jer promatrajući 
recimo lice opažamo čovjeka onakva kakav zaista jest. U licu se kristalizira 
uglavnom dobra i loša njegova narav. Ono je odraz momentalne duševne 
veličine čovjeka. U razgovoru dakle komentiramo nesvjesno govor dotič¬ 
noga s raznim potezima na njegovu tijelu (licu). Time i najidealnije nje¬ 
gove tendencije u govoru ne djeluju onako kao što bi one zapravo htjele. 
Slušamo li dotičnog čovjeka u mraku, a da ga nismo nikada vidjeli i zane- 
semo li se u kakav idealistični razgovor, čovjek će nam se svidjeti i obratno 
- mi njemu. Upoznat ćemo njegovu dobru narav i na ovu ćemo nadovezati 
naše razmatranje, ulovit ćemo njegovu simpatiju i djelovat ćemo povolj¬ 
no. U pismima se također pokazuje dobra narav jer čovjek instinktivno 
krije svoje greške pred drugima, i upoznat ćemo njegove dobre tendenci¬ 
je. Najzgodniji način, dakle, da čovjeka pridobijemo... - Svećenicima se 
preporučuje da ne gledaju odviše u ljude; svraćat će tako manju pažnju na 
vanjštinu i ucijepit će im se bolje u pamet dobra narav dotičnih s kojima 
imaju posla i tako će pridobiti ljude reagirajući naime na dobro koje ne¬ 
hotice opaze na dotičnome. U govoru se kao i u pismu također krije loša 
narav, samo što se to ne opaža toliko jer promatrajući drugoga vidimo da 
lice komentira riječi. 

Ne gledati odviše u ljude zgodno je sredstvo askeze; emancipirati se 
od radoznalosti čiji smo robovi! 

Beč, 16. X. 1919. - (22 g. i 10 mj.) 

Prikaz sadržaja i kritika djela Mačak u čizmama LuduAga Tiecka 

Beč, 30. X. 1919. - (22 g. i 10 mj.) 

Prikaz epa Savonarola N. Lenaua, usporedba sa sv. Franjom 

Neke vrsti epska pjesma poput Hrvatskih kraljeva. Romance su na¬ 
nizane jedna uz drugu, svaka je za se jedna slika i cjelina. Djelo ima lirski 
karakter; religiozne borbe koje autor prikazuje sam je proživio. (...) Ne 
poznajem historiju da bih mogao pro¬ 
suditi koliko se autor drži istine, ali 
mogu reći da Savonarola nije, kako ga 
je Lenau prikazao, nikakav heroj kr¬ 
šćanstva, nikakav svetac. Na nekoliko 
mjesta naslućujemo njegove duševne 
borbe, ali to nije obrađeno. Pod tim 
vidom djelo je fragment. 

Savonarola je protestant, predša- 
snik Lutherov; za jednoga katoličkog 
reformatora motiv je presv. Euharistija 
i o tome se u djelu osjeća neka grozna 
autorova hladnoća. Kada se Savanarola 
nakon propovijedi obraća Bogu za bla¬ 
goslov, instinktivno očekujemo da će se 
okrenuti spram svetohraništa. (...) 

Lenau je dakle svoje osjećaje, 
osjećaje laika protestanta (pa makar 
se on zvao katolikom) projicirao u Sa- 
vonarolinu dušu. U njegovim je očima 
on velikan, dok je u očima katolika sv. Franjo pravi reformator koji orga¬ 
nizira i gradi i tako suzbija trulež. U današnjem socijalnom vijeku svatko 
priznaje da rad Savanarole, koji se sastoji u negativnim kritikama, nije 
pozitivan. To je bilo uvijek stanovište Crkve, a najnoviji događaji odgojili 
su u tom smjeru i liberalce kojima je naravno još prije osamdeset godina 
bio simpatičniji energično muževni ton Savanarole, negoli pozitivni revo- 
lucionarizam sv. Franje. - Sve nam pokazuje da je Crkva jedini kompas za 
prosuđivanje života i svega što iz ovoga proizlazi. (...) 

(Slijedi opširno prepričavanje sadržaja epa i njegova analiza te kriti¬ 
ka likova uz nekoliko izvornih citata.) 



Ivan Merz - student u Beču. 
Naslikao General Ante Gotovina 
2009. g. u Haagu. 

Beč, 2. XI. 1919.-(22 g. i 11 mj.) 

Prikaz i kritika drame Die Ahnfrau F. Grillparzera 

Motiv djela je: ubojica sam sebe ubija. Zločin je smrtna osuda zločin¬ 
ca. Djelo je nacionalna romantična tragedija sudbine. U djelu ima nešto 
fatalističko - hereditarne natruhe. Otac ubojica, brat čudak, sin ubojica i 
samoubojica. Ideja je etička naplata. 

(Slijedi opširan prikaz sadržaja i analiza drame prema kriterijima: 
motiv, opći karakter, ideja djela, realna podloga, ruho itd.) 

Beč, 4. XI. 1919. - (22 g. i 11 mj.) 

Prikaz i kritika poeme Feldblumen A. Stiftera 

Motiv: Idealna ljubav prema djevojci koja (ljubav) radi predrasuda 
ljubavnika skoro strada, ali poticaj em posrednika opet sretno prođe. Biser 
je njemačke poezije. Sve je prožeto divnim ugođajima. Jedino se osjeća da 
je djelo Nijemca koji nije prošao kroz formalnu školu Francuza. Tako su 
neki opisi preopširni i lica su odviše blijeda. Nema one turgenjevske krat¬ 
koće i jasnoće koja stvara formalno dotjerano umjetničko djelo. 

(Slijedi opširnije prepričavanje sadržaja poeme, prikaz likova i analiza 
djela prema kriterijima: lica, detalj, ruho, opća karakteristika itd.) 

Beč, 9. XI. 1919.-(22 g. i 11 mj.) 

Prikaz i kritika vesele drame Razbijeni lonac H. von Kleista 

Nije drama, već genre. Razvoj radnje nas ne zanima jer odmah u po¬ 
četku znamo kako će se završiti. Lica su dobro prikazana i u svom snažnom 
realizmu u mnogome podsjećaju na Moliereova lica. (...) 

(Slijedi kratak prikaz sadržaja drame.) 

Beč, 12. XI. 1919.-(22 g. i 11 mj.) 

Prikaz i kritika tragedije Der Erbforster O. Ludunga 

Građanska tragedija prožeta upravo divljom, tmurnom snagom. Ka¬ 
rakteri, osobito Erbforsterovi, psihološki su izgrađeni u detalje. Nema 
dvojbe da je ova tragedija cjelina za se, ali uočimo li tragičnu krivnju, to 
nam se pričinja da je ona sazdana na prilično labavim temeljima. Kriv¬ 
nja je u Ulrichovu karakteru: tvrdoglavost koju on identificira s karak- 
ternošću, poštenjem. (...) Njegov naravni pravni osjećaj mu govori da se 
uvreda mora osvetiti. U tome ga »potkrepljuje« Biblija. Zar on ne zna da 
Bog nije odredio njega da kazni zločin, već da On, ili narod u ime njega, 
a nipošto pojedinac, to smije učiniti?! Ako ovo loše poznavanje Svetoga 
pisma opravdamo, što ne možemo dopustiti kod jednog protestanta, to 
je također samoubojstvo psihološki opravdano. Pošto je on ubojica, to je 
uvjeren da i on mora istom smrću poginuti. Zbog toga on opet nad sobom 

sam izvršava Božju osudu. - Dakle svi ovi tragični čini su usko spojeni. 
Dopustimo li jedno, moramo dopustiti i drugo. Sadržaj je dakle nedra- 
matski (epski je) i autor je bio prisiljen izmisliti razne motive i sredstva 
da ovaj epski sadržaj pretvori u dramatski. Ludwig je prikazao glavnoga 
junaka uza sav religiozno-protestantski milje kao da za nj ni kršćanstvo ni 
Bog ne egzistira. Apstrahirajući dakle Boga, Bibliju i cijelo kršćanstvo, te 
promatrajući djelo sa stanovišta jedino naravnog morala - gola golcata na¬ 
ravnog čovjeka, to vidimo ove grozne poteze koji daju tako tmuran osjećaj 
cijelome djelu: do krajnosti plemenit i tvrdoglav, snažan, sijedi starac koji 
se rado porječka, ne popušta od svoga uvjerenja ni za trun. Tvrdoglavost 
tangira zločin. (...) Otto Ludwig ga je dakle istrgnuo sasvim iz kršćanskog 
miljea i postavio u svijet darvinističkog morala. (...) 

(Slijedi opširan prikaz sadržaja i kritička analiza djela prema knji¬ 
ževnim kriterijima po kojima djelo predstavlja: ekspozicija, zapletaj, pe¬ 
ripetija.) 

Beč, 16. XI. 1919. - (22 g. i 11 mj.) 
Prikaz i kritika drame Der 24. Februar Z. VVernera 

Grozomorna Schicksals-tragedija. Werner ima snažan dramatski ta¬ 
lent; djelo je tehnički vrlo koncizno, ali ideja i motivacija ne vrijede ništa. 
Werner je jamačno htio nastaviti Schilerova nastojanja oko sudbonosne 
tragedije, ali u ovom djelu nema ni govora o kakvom fatumu koji bi se dao 
svesti na skrivene sile u karakteru pojedinih ljudi. (...) 

(Slijedi kratak prikaz sadržaja drame i kritika njezina autora .) 

Prikaz i kritika pripovijetke Phantasien im Bremer Ratskeller W. Hauffa 
Misli i snovi pjesnika na dan 1. rujna kada vinski demoni iz narodnog 
praznovjerja dolaze na zbor u jednom podrumu njemačke vijećnice. Pje¬ 
snik se po obiteljskoj tradiciji hoće uvući u svoju dušu da promisli prošlost 
i sadašnjost. Zalazi u podrum vijećnice uz pratnju jednoga sluge koji s njim 
neće da ostane jer se boji duhova koji se ove ponoći sastaju. (...) Djelo je 
prožeto naivnim humorom. Iako bismo morali nešto prigovoriti etičkom 
karakteru djela, to se pjesnik sam nekom humorističkom gestom stavlja na 
stranu čitatelja. Djelo je vrijedno jer na vrlo lijep način uskrišava narodna 
vjerovanja. Mogli bismo ovo djelo nazvati prijelazom od bajke k realistič¬ 
noj noveli. (...) 

(Slijedi opširniji prikaz sadržaja pripovijetke i njenih likova te anali¬ 
za prema kriterijima: motiv, ruho, tipovi, detalj, opći karakter.) 

Beč, 25. XI. 1919. - (22 g. i 11 mj.) 

Prikaz i kritika romana Der Oberhof K. Immermanna 

Dosta nezgodan roman ako ga usporedimo s romanima ruske književ¬ 
nosti koji hoće shvatiti velike ideje u razvoju čovječanstva. Oberhof bismo 
mogli uvrstiti među ljubavne romane koje poznaje obična književnost na 
stotine tisuća, no ovaj se roman diže iznad nivoa prosječne literature za 

dame zbog realističnog 
prikazivanja kulturne 
pozadine westfalskih te¬ 
žaka i malograđana. (...) 
Izrezak iz narodne um¬ 
jetnosti. Snažni prijelaz 
od romantičkog romana 
k realističnom. Svjeto¬ 
nazor je dosta plitak; u 
tim ljudima nema ništa 
idealističnog. Seljaci su 
egoisti, ostali su kariki¬ 
rani, jedini je đakon na 
višem stupnju. Lisbet- 
hova religija je vrlo čud¬ 
na. Oswald uopće nema 
svjetonazora osim svoga 
nacionalizma. Djelo se 
dakle vrlo malo izdiže 
iznad nivoa tridesetih godina prošloga stoljeća. Vrijednost djelu daje opis 
couleur locale 24 : opis narodnih običaja. Djelo ima neku kulturno-historij- 
sku vrijednost. (...) 

(Slijedi opširan prikaz i kritička analiza sadržaja djela i njegovih 
likova prema ovim kriterijima: motiv, sadržaj, glavna radnja, sporedna 
radnja, tipovi, detalj, opći karakter.) 

Beč, 26. XI. 1919. - (22 g. i 11 mj.) 

Prikaz i kritika pripovijetke Undine F. Motte Fouquea 

Motiv: ljubav između čovjeka i prirodnog duha ( Elementargeist ) koja 
se za nj tragično svršava. Romantička je bajka na prijelazu k noveli. Po¬ 
četak ima i svoje alegorijsko shvaćanje; upravo je divno prikazan odnos 
tog prirodnog duha (Undine) k Bogu za razliku od čovjeka koji ima dušu. 
Nažalost, djelo postaje sve fantastičnije, koncepcija se kida i umjetnička 



Članovi studentskog društva »Hrvatska« u 
Beču. Ivan u gornjem redu drugi zdesna. 
Proljeće 1919. 


24 Prijevod s francuskoga: lokalna boja, tj. misli se na ambijent mjesta u kojemu se radnja odvija. 

vrijednost pada. Da je djelo ostalo samo bajka bez novelističkih primjesa, 
imalo bi veću umjetničku vrijednost. (...) 

(Slijedi kritički prikaz sadržaja djela prema kriterijima: sadržaj, 
glavna radnja, tipovi, detalj, opći karakter.) 

Beč, 2. XII. 1919.-(23 g.) 

Prikaz i kritika djela Izabela iz Egipta A. Arnima 

Motiv: Ljubav ciganke i kralja koja kani povratiti svoj narod u Egipat. 
(...) S moralnog stanovišta djelo je loše: dotiče veoma često prostu eroti¬ 
ku, napada gadno na Židove. Iako je bajka, tu je podloga slobodna ljubav. 
Bajka se mora otrgnuti ispod sila zemlje, ali i ona poznaje zakone logike 
koje je Arnim upravo uništio. Djelo ne vrijedi iako se vidi dobar pripovje- 
dalački dar pjesnika. (...) 

(Slijedi kritička analiza djela i njegova sadržaja prema ovim kriteri¬ 
jima: sadržaj, tipovi, ruho, detalj, opći karakter itd.) 

Prikaz pučke drame Der Meineidbauer L. Anzengrubera 

Meineidbauer je karikatura, zločinac nedostojan da bude glavni junak 
jednog djela. (...) Djelo je tendenciozna pučka drama uperena protiv fari- 
zejštine (koja li razlika spram Tartuffeal). Ako ima takvih ljudi kao što ih 
je Anzengruber prikazao, zašto gadni život iznašati na pozornicu? Ideja nije 
umjetnički prikazana. Ljubav je baza umjetnosti, ljubav mrzi farizejstvo, 
ali ne mrzi farizeja. Ona traži u njemu dobra svojstva. (...) 

(Slijedi kritička analiza drame i njezina sadržaja.) 

Beč, 9. XII. 1919.-(23 g.) 
Prikaz tragedije Život i smrt sv. Genoveve L. Tiecka 

Sadržaj je epski pa u drami nema mnogo dramatskih elemenata (fra¬ 
nački tabor i boj s Maurima). Sama Genoveva je ideal, maksimum moralne 
snage i prema tome je epski tip. Kraj djela koji se snažno doimlje čitatelja 
(ne promatrača) doimlje se upravo zbog svoga epskog karaktera. U trage¬ 
diji se nadamo da će Genoveva umrijeti ne vidjevši više svoga viteza, ali 
se veselimo (epsko veselje) da se opet nalaze. (...) Prolog i epilog drži sv. 
Bonifacije. Koliko se djelo drži historije ili legende ne znam, ali je vrstan 
pokušaj da se iskoristi blago koje je skriveno u kršćanskim legendama. (...) 

(Slijedi opširno prepričavanje sadržaja tragedije te analiza i ocjena 
njezinih likova.) 

Prikaz djela Šetnje jednog bečkog pjesnika A. Griina 

Pisano u šesnaestercima u djelu se jadikuje za slobodom koju ugnje¬ 
tava reakcionarna vlada Metternicha. Djelo je tiskano 1831. anonimno. 

Posvećeno je Uhlandu koji se je također borio za političku slobodu. Djelo 
završava himnom mrtvom caru koji je bio posljednji reprezentant ideje o 
ujedinjenoj Njemačkoj. (...) Još jednom bi bilo zanimljivo pročitati ovo 
djelo. Vječna je vrednota ona nostalgija za slobodom i bijes radi ropstva 
koja obrubljuje i nijansira kao zlatom sve ove slike. 

Zagreb, 24. XII. 1919. - (23 g.) 
Prikaz pjesama Lieder des Mirza Schaffy F. von Bodenstadta 

Anakreontske 25 pjesme bez ikakve vrijednosti i vrlo niskog epiku- 
rejskog svjetonazora. (...) Svaki stih je dokaz pjesnikove plitkoće. (...) 
Odraz je stanovitih kapitalističkih krugova onoga doba koji nisu ništa znali 
o težnjama čovječanstva u njihovom vremenu. 

Zagreb, 28. XII. 1919. - (23 g.) 

Kratka kritička ocjena djela Tako je govorio Zarathustra F. Nietzschea 
Snažan jezik, ditirambske slike, a u pozadini drijema anima natura- 
liter christiana 26 . Ostali izljevi snage koja brutalno ruši sve što postoji tri¬ 
jumf je životinje u čovjeku. Oštar promatrač: misli o braku su kršćanske, 
težnja za Ubermenschom je težnja čovjeka da postane apsolutan; dakle, 
opet kršćanska težnja. Samo Nietzsche iz tih naravnih tendencija koje su 
ucijepljene u čovječju dušu ne izvodi nikakvih logičkih zakona. (Nietzsche 
to ni ne želi.) Ispod grohotnoga smijeha, obijesnoga podcikivanja i Kristo¬ 
va parodiranja na dnu duše drijema vječna tuga. (...) 

(Slijedi nekoliko stihova iz samoga djela koji ilustriraju posljednju 
Merzove riječi o vječnoj tuzi u tom Nietzscheovu djelu.) 

Zagreb, 5. I. 1920. - (23 g. i 1 mj.) 
Kritika Goetheova romana Wilhelm Meister 

Roman staroga njemačkog kova... Djelo kao roman ne vrijedi mnogo 
jer je 1) s formalne strane preopširan, 2) politička je pozadina odviše uska, 
3) realistički detalj odviše je shematski (ne znamo kako izgledaju glavna 
lica), 4) radnja se ne razvija biološki, nego kao u kakovom ogledalu. (...) 

Društvo koje Goethe slika su obični ljudi bez dublje naobrazbe i bez 
kakvih viših moralnih pretenzija i koji žive instinktivno. Pošto za Goethea 
ne egzistira objektivni moral, to je naravno da sav život od ljubavnih scena 
pa sve do bohemske sobe nakon burne večeri slika bez ikakvih strasti; bolje 
bi bilo reći da se sam taj život biološki razvija (mi to vidimo u ogledalu re¬ 
fleksije) i svaki čovjek raznih svjetonazora može onda na svoj način te čine 

25 ANAKREONT (550.-495. pr. Kr.) bio je starogrčki pjesnik koji je u svojim pjesmama često koristio 
motive ljubavi i vina te slavio vedre strane života. Takva je vrsta poezije prozvana anakreontskom 
poezijom. 

26 Prijevod s latinskoga: Duša je po naravi kršćanska. 


372 



osuđivati ili primiti... Ideja je djelu pokazati kako najsnažniji događaji utječu 
na razvoj duše. (...) Pošto Goethe nema izgrađenog svjetonazora, to rješenje 
njegovih ideja možemo promotriti samo sa stanovišta naravnog morala. (...) 

(Slijedi kratak prikaz sadržaja romana, kritika njegove kompozicije 
te analiza likova). 

Zagreb, 7. I. 1920. - (23 g. i 1 mj.) 
Kritički osvrt na poznatu knjigu Martina Luthera 
An den christlichen Adel deutscher Nation 

Prvi dio te Lutherove knjige 27 opisuje korupciju koja je uništavala kr¬ 
šćanstvo što je izazvalo njegovu energičnu reakciju i on je bio duboko uvje¬ 
ren u prvi mah da čini pravo. No manjkala mu je teološka naobrazba, a uz to 
se je uzoholio i stao je kritizirati i ono što nije razumio. Cijelo crkveno pravo 
zabacuje, svjetsko također tvrdeći da je Biblija dovoljna da sve nadomjesti. 
Tvrdi da poznaje Aristotela bolje od sv. Tome i zahtijeva da se poganska 
djela ne čitaju. Preporučuje da se svi ljudi bace na obrađivanje zemlje da se 
ispuni zapovijed Božja »u znoju lica svoga...« (teološko znanje!), zabranjuje 
uzimanje kamata, iako sam kaže da se u te stvari ne razumije. (...) Sveće¬ 
nika ne mora pomazati drugi, već je dovoljno da ga izabere narod iz svoje 
sredine. Uz ova mjesta koja pokazuju teološku nespremu ima mjesta gdje 
zahtijeva da papa živi u siromaštvu, da se ukinu bludilišta i dr. (...) U djelu 
se vidi snažna kao iz mramora isklesana Lutherova osoba gdje se nemilosrd¬ 
no bori protiv zlu, a sam opet zapada u ogromnu pogrešku da se upliće i u 
ono što ne razumije. Tragično je kada utjecajni ljudi s tolikim autoritetom 
griješe; oni ruše stoljetne institucije i upropašćuju generacije. 

Zagreb, 8. I. 1920. - (23 g. i 1 mj.) 
Komentar Knjige o njemačkoj poeziji M. Opitza 

Zanimljivo pisano znanstveno djelo (1624.). Razvija teoriju njemačke 
poezije. (...) Iako donosi mnogo vlastitih pjesama, veoma je loš pjesnik. 
Sve je u nj forma i razum. Upotrebljava mitološka bića i oslanja se na 
Ronsarda i Henisiusa. 

Kratak komentar komedije Horribiliscribrifax A. Gryphiusa 

Komedija (1664.) nastavlja tradiciju porazbacanih scena H. Sachsa 
po uzoru Plauta. Moralna zapuštenost vojnika je kulturno-historijski do¬ 
kument iz 30-godišnjeg rata. Gryphius je žalostan vrhunac. (...) Svinjarija 
ima mnogo; naravno, Gryphius iznašajući ih žigoše moralnu zapuštenost 


27 Prijevod: Kršćanskom plemstvu njemačke nacije.To je prvi od tri glavna Lutherova spisa kojima je 
započeo reformaciju 1520. g. 

vojske. Drži se Opitzovih načela da komedija smije pokazivati samo loše 
ljude i da se smije služiti prostim govorom. 

Zagreb, 12. I. 1920. - (23 g. i 1 mj.) 
Kritika novele Der Heilige C. F Meyera 

U uspjeloj raspravi Pjesnici, čitatelji i kritičari 28 Petar Grgeč vrlo oštro¬ 
umno dokazuje kako je vrijednost umjetničkih djela dosta relativna: ona ovisi 
u duševnom horizontu epohe, pjesnika i čitatelja. Umjetničko djelo će nam se 
svidjeti ako je duševni horizont pjesnika opsežniji od čitatelja. Zato se događa 
da osobito mali ljudi uživaju u pjesnicima s malim umjetničkim horizontom 
dok im se ta djela više neće svidjeti, ako se s vremenom razviju i dođu iznad 
onog duševnog obzorja u kojemu je djelo pisano. - To su Grgčeve misli. 

Zbog toga mi se Meyerovo djelo ne sviđa. Njegov je duševni horizont 
u promatranju historije minimalan. Već poradi toga što su junaci ove pri¬ 
povijesti markantne historijske ličnosti i što čitatelj koji donekle poznaje 
historiju ima svoj stalan sud o sv. Tomi Canterburyskom, to nam se ova 
novela čini karikaturom istine. Taj isti sadržaj mogao je Meyer doslovno 
obraditi, ali je trebao izmijenjati samo imena i djelo bi se dalo čitati. Ali 
time što znamo da su junaci ove pripovijesti nama dobro poznate histo¬ 
rijske ličnosti, to je u nama stvorena predispozicija za čitanje; svaki potez 
koji kolidira s historijom boli nas i ruši dojam djela. S ovoga stanovišta 
svaki ozbiljni čitatelj promatrao bi ovo djelo jamačno već u doba kada je 
nastalo (1880.). On je jamačno odložio knjigu nezadovoljan; nezadovoljan 
je što zna da takav razvoj ne može odgovarati istini, da je historijska poza¬ 
dina pjesnika bila samo sredstvo za dvije stvari i to: prvo da napiše jednu 
zanimljivu pripovijest i drugo da narodu na jednostavan način pokaže svoje 
»ispravno« stanovište koje zauzima spram Crkve. 

Jedino pravi kršćanin može biti najobjektivniji kritičar 

Evolucija književnosti pokazala je da je objektivni čitatelj osamdese¬ 
tih godina pravo slutio: mi imamo danas vrsnih životopisa svetaca, djela 
koja su zasebna pjesnička vrsta i stoje na granici između romana (pripo¬ 
vijesti) i monografije. U tom su pravcu klasični reprezentanti A. Stolzova 
Sv. Elizabeta, Jorgensenov Sv. Franjo Asiški i, kako vele, njegovo najuspje¬ 
lije djelo Sv. Katarina Sijenska. U umjetnosti mora princip istine i vjero¬ 
jatnosti (pa i u bajci) dominirati nad svime. Autori ovih djela zato ozbiljno 
proučavaju povijest, sve moguće rukopise, pohađaju one krajeve gdje su 
njihovi junaci živjeli i daju nam maksimum vjerojatnosti. I ako bi povijest 
ili druga znanost za nekoliko godina uznapredovala pa bi neke pojave u 
životu tih ljudi ili onoga doba znala protumačiti, ova djela koja nas danas 

28 Hrvatska prosvjeta, VI. god., 1919., br. 11 i 12. 

ushićuju nećemo više htjeti čitati; čitatelj, dakle, traži maksimum istine. 
Najobjektivniji kritici mogu biti jedino veliki ljudi u kršćanskom smislu jer 
kršćanstvo stavlja zahtjeve na njihov život koji su se u razdoblju od dvije 
tisuće godina pokazali da odgovaraju najidealnijem stanju u svakoj epohi. 

Zanimljiva razmišljanja o opravdanosti posta i njegovoj koristi 

Uzmimo npr. stav prema postu. Još prije rata u doba sveopće europ¬ 
ske sitosti ljudstvo je smatralo post ludim apsurdom kojim se religija mi¬ 
ješa u osobni život pojedinca. A i mnogi uvjereni katolik nešto je skeptično 
promatrao ovaj zahtjev svih pozitivnih religija. Nadošlo je doba europskog 
gladovanja; mnoge predrasude su propale i mnoge duševne vrednote su 
zaokupile ljudstvo. U očima onih koji su prisiljeno gladovali ljudi koji su 
dragovoljno gladovali dobivali su neki nimbus. Ti su ljudi instinktivno na¬ 
slućivali da je odricanje od hrane postulat ljubavi prema bližnjemu. Eto 
tako je jedna historijska epoha dokazala da je post nešto uzvišeno. 

No uzmimo jedno drugo historijsko doba, npr. doba Fichteovog ide¬ 
alizma kada je mladež zadojena nacionalnim oduševljenjem nastojala da 
si na spartanski način stvori otporno tijelo i da se sprema na velika dje¬ 
la jačajući svoju volju. Zar nije jedno od najuspjelijih sredstava za to, uz 
mnoga druga, npr. bio post. Zar ondašnjim oduševljenicima ili čak Spar¬ 
tancima nije imponirao svaki koji je stegnuo svoje tjelesne potrepštine na 
minimum? Eto, tako je jedna druga velika epoha dokazala da je postulat 
pozitivnih religija u pogledu posta upravo veličanstven. 

Ljudi koji ne razmišljaju, promatraju sve s današnjeg stanovišta i radi 
toga ne mogu objektivno prosuđivati ni život ni umjetnost pod lećom vječ¬ 
nih istina. Njihovo je mjerilo odviše usko, to je ona mala mjera efemernog 
svjetonazora. No, ima jedan životni nazor koji tako rekuć kroz vjekove 
gradi na objektivnom prosuđivanju svega što postoji, života, umjetnosti i 

koji u harmoničnu cjelinu niže kroz historiju svoj objektivni kritički sud o 
svim pojavama koje se razvijaju i mijenjaju. Taj organizirani kritički nazor 
je shvaćanje Crkve koja se je kao gorušičino zrno razvila do velikog stabla. 
Kritika će prema tome biti najobjektivnija onda kad promotrimo djela 
u svjetlu kršćanskih istina čiju su vjerodostojnost vjekovi dokazali. Tako 
ćemo postići maksimum objektivne kritike; apsolutna će postati jedino 
onda kada sam Bog progovori u nama. 

Procjena i kritika Falstaffa u svjetlu kršćanskih načela 

Evo jedan drastičan primjer: tko se nije nasmijao Shakespeareovom 
Falstaffu. Literarna kritika tvrdi da je Falstaff jedna od najuspjelijih ko¬ 
mičnih figura u svjetskoj književnosti. Dovedite u kazalište od gladi izmo¬ 
renog čovjeka pa neka gleda proždrljivog debeljaka, to veliko bure koje 
misli samo na jelo i piće i na druge tjelesne užitke. Izgladnjeli će gledatelj 
pobijesniti gledajući Falstaffa jer je glad istančala u gledatelju smisao za 
socijalnu odgovornost i on će kako u životu tako i na pozornici (i u ostaloj 
umjetnosti!) zamrziti toga čovjeka koji tu uživa preko mjere dok drugi 
gladni trpe u najvećoj bijedi. 

Ali literarni kritičari koji su do sada stvarali kritičke norme uživajući 
gledajući Falstaffa, živjeli su kroz posljednja tri stoljeća u sitoj atmosferi 
kao i Shakespeare i nisu jednostavno ni opazili da je Falstaff, uz vrlo oštru 
vanjsku izradbu, gadan čovjek koji nam se ne može svidjeti. A da smo za¬ 
pitali mnijenje Crkve, ona bi nam svojim konačnim stilom rekla da je ne- 
umjerenost u jelu i pilu grijeh, a grijeh je gadan. Da, ali kritičari su obično 
sami sebi autoritet i neće da se zadube u ljepotu vječnih ideja i da s toga 
stanovišta promotre umjetnost. Tako se, eto, obistinjuju Grgčeve riječi: 
»Isto je tako teško odsjeći najviši stupanj pjesničke stvaralačke snage za 
sve ljude i sva vremena. Neke smo pjesnike uvrstili u red genija označivši 
time najviši stupanj dojakošnjega pjesničkoga dara. Ali tko može reći da se 
u budućnosti neće naći tkogod tko će nadmašiti i te genije?« Mi možemo 
barem zamisliti takve ljude prema kojima će npr. Shakespeare iščezavati 
kao Ivo Vojnović ili D’Annunzio prema Shakespeareu. Evolucija svjetona¬ 
zora među širom publikom dokazala nam je da ni Shakespeare nije više 
apsolutni uzor: pojava Falstaffova npr. ruši umjetnički sklad. No, time ne 
želim reći da je on već na taj način pao na nivo D’Annunzia. Dokazali smo 
da je nauk Crkve sa svojim objektivnim kritičkim aparatom, čije poznava¬ 
nje je uvjetovano historijskim razvojem i raznim miljeima Qer sve učenje 
je kao u gorušičnom zrnu koncentrirano u Evanđelju), naj objektivniji kri¬ 
terij za prosuđivanje života i umjetnosti. 

U nauku Crkve najsigurniji su kriteriji za književnu kritiku 

Moglo bi se onda prigovoriti da tada svaki čovjek može o svemu izreći 
svoj objektivni sud ako samo promisli kako Crkva o tome misli. U mnogo¬ 
me zaista i može. Ako npr. u jednom romanu vidi preljub, ili na kakvoj slici 
prikazan sodomski grijeh, a autor uživa u tome prikazujući to sa stanovišta 
slobode braka, veseleći se tome i tako dalje, svaki uvjereni kršćanin će 
moći reći da je to zlo, pa makar se on ne mogao ni uživjeti u sve faze tog 
čina. On, ako je uvjeren o istinitost svoga svjetonazora, bit će uvjeren i o 
svojoj ispravnoj osudi. 

Druga je opet stvar kod kršćanskoga kritičara od zanata. On će moći 
proživjeti sve faze koje od njega traži umjetnička tvorevina i on će moći 
osjetiti i nijanse nedosljednosti, onu granicu između dobra i grijeha zato 
što on u sebi dnevno proživljuje ili nastoji proživljavati objektivno najvred¬ 
niji život - kršćanski život - tako da vrlo lako opazi kada logički i psihički 
razvitak umjetnine stane izlaziti iz kolotečine objektivnih kršćanskih isti¬ 
na. Time dolazimo do zaključka da kritičar koji je za to zvanje nadaren, 
mora gajiti što intenzivniji kršćanski život (euharistijski, apstinentski i so¬ 
cijalni), mora nastojati postati što veći čovjek - mora težiti za svetošću. 

Prikaz i kritika djela Izgubljeni sin P. Heysea 

Djelo obrađuje život i smrt nadbiskupa Thomasa Becketa, engleskoga 
mučenika kojega je dao ubiti kralj Henrik II. Merz opširno prepričava sa¬ 
držaj djela, nije zadovoljan načinom prikazivanja ovoga sveca te na kraju 
donosi ove kritičke primjedbe: 

(...) Ne smijemo ni pomisliti da je [Thomas Beckette kako je pri¬ 
kazan u ovom djelu] to kakav svetac; svetac koji u radosti neopazice čini 
pokoru, koji sjaji svjetlom kuda dolazi. O poznavanju religioznog života tu 
nema ni govora; uopće, psihološki kauzalitet je odviše romantičan pa djelo 
zbog toga ne može zadovoljiti istančanijim potrebama. (...) Opći karakter: 
realistička pripovijest, formalno vrlo dotjerana. Sve je stilizirano kao da 
je Francuz napravio koncepciju. Objektivni ton je zadržan, iako tu i tamo 
štošta miriši po mržnji na katolicizam. 

Prikaz i kritika djela Ffuttens letzte Tage C. F. Meyera 

(...) Djelo je odviše tendenciozno; upravo je prožeto mržnjom na 
Rimsku Crkvu. Uživati u ovom djelu može samo onaj koji ima isti ogra¬ 
ničeni historijski nivo kao C. F. Meyer, tj. da je reformacija »oslobodi¬ 
la« nijemstvo ispod »antikrsta pape«, ispod »duševnog ropstva« itd. (...) 
Meyer ima upravo grozno shvaćanje o katoličkim svecima; drži da su to 
mračnjaci, tužni ljudi, a ne puni sreće i veselja. (...) 

Slijedi kratak kritički prikaz sadržaja djela i njegovih likova. 

Zagreb, 14. I. 1920. - (23 g. i 1 mj.) 
Prikaz i kritika romana Hadlaub G. Kellera 

Motiv: Ljubav srednjovjekovnog pjesnika s početka 14. stoljeća koja 
dovodi do braka. Hadlaub, sin slobodnog seljaka, dolazi u grad Ziirich, uči 
pisati, slikati, pjevati. Zaljubljuje se u kćer biskupa i neke opatice; dobili 
su dijete, čini mi se, prije zaređenja. Tu se vidi onaj čudan nagon liberalnih 
autora kao npr. i Meyera, da bez ikakve skepse prikazuju grešne odnose 
na lijep način. Ovaj psihološki apsurd upravo kriči da je to laž, silna laž; 
nemoguće je da se jedan biskup iliti opatica osjećaju mirne i zadovoljne 
savjesti, i još k tome u religioznom srednjevjekovnom ambijentu, kao što 
se u tom slučaju osjeća obitelj koja je na zakonit način stekla dijete. Lik 
biskupa i opatice su dakle lažni i ako hoćemo uživati u ovoj pripovijesti, 
moramo na njih ili zaboraviti ili si moramo zamisliti da su oni zakoniti muž 
i žena. Umjetnički užitak traži sklad između istine, dobrote i ljepote. (...) 

Slijedi prepucavanje sadržaja romana i njegova kritička analiza prema 
kriterijima: motiv, sadržaj, likovi, realistički detalj, psihološki detalj, ruho, 
opči karakter. Merz zaključuje svoj kritički prikaz romana ovim riječima: 

(...) Vrlo fina ironija provlači se kroz djelo, osobito u početku gdje 
autor sadašnjost i budućnost postavlja jednu uz drugu. Kod slikanja ljepuš- 
kastih lica djevojčica odmah pokazuje njihova gadna lica kako će izgledati 
nakon nekoliko godina; ili kod pripovijedanja o vitezovima koji su u na¬ 
ponu snage, spominje kako će ovoga nakon nekoliko godina trgati kotači. 
Tragika života na taj sotonski način kao da leprša nad cijelim djelom poput 
slijepoga miša. 


Zagreb, 15. I. 1920. - (23 g. i 1 mj.) 
Pohvalno o dojmljivim pismima Terseglava iz zarobljeništva u Rusiji 

U današnjoj Narodnoj politici objavljena su prekrasna pisma Terse¬ 
glava 29 (urednik Slovenca] iz ropstva (Ekaterineburg). Piše o velikoj misiji 
nove Rusije koja bi se morala sjediniti s Rimom, o borbi koju moramo 
započeti za internacionalu. Završava da ne očekuje naplate od ljudi, već 
jedino odozgor; da je njemu jedini cilj rad na slavu Božju i za Crkvu. 


29 Franc TERSEGLAV (1882.-1950.), slovenski katolički novinar, pisac, esejist, prevoditelj. Učenik 
biskupa Antuna Mahnića i Janeza Kreka. Istaknuta katolička ličnost u Sloveniji. Pisac brojnih djela 
s vjerskom tematikom i angažirani katolički laik. Za vrijeme 1. svjet. rata bio je na ruskoj fronti, a 
onda do 1920. g. na robiji u Sibiru. Godine 1910. napisao je priručnik za članove slovenske Orlovske 
organizacije Zlatna knjiga slovenskih orlova koju je na hrvatski preveo i preuredio Ivan Merz 1924. g. 

Prikaz pripovijetke Der Narr auf Manegg G. Kellera 

Prikaz novele Landvogt auf Greiflensee G. Kellera 

Lijepa, tehnički dosta dobra novela. Svaka će je gospođa rado proči¬ 
tati; višim potrebama ne odgovara. (...) 

(Slijedi prepričavanje sadržaja novele.) 

Zagreb, 16. I. 1920. - (23 g. i 1 mj.) 

Kritički prikaz sadržaja drame Čast H. Sudermanna 

Naturalistička i tehnički dotjerana drama. Kad izumre generacija 
koju slika ta drama, neće je nitko čitati. Ova je drama vrlo plitka i njezini 
pojmovi o časti su vrlo, vrlo sićušni. (...) 

Sama ideja o relativnoj časti upravo je nerazumno motivirana. Do¬ 
kazuje pripovijest Tafta (jedan od likova drame) koji je bio u Tibetu kod 
velikaša, a koji mu je poslao vlastitu ženu da ga kupa. On je nije ni dirnuo 
i sav se narod digao na nj uvrijeđen što je prezreo tako dragocjen dar. To 
je puka izmišljotina: takovog shvaćanja o časti ne može biti nigdje. Anima 
naturaliter christiana 30 govori protiv toga. Upravo to moramo uzeti kao 
filozofsku bazu i na njoj je sagrađen sveopći pojam časti. Sve ono što od¬ 
stupa od naravnog morala je nečasno. I na tome su onda sazdani pojedini 
običaji raznih naroda, staleža, ljudi i tu ima raznih shvaćanja o časti koji 
su prema tome podvrgnuti dobi, običajima itd. Sudermann ove prolazne 
»vrednote« nazivlje čašću i pokazuje njihovu koliziju. No, s filozofskog 
gledišta to nije čast, to su samo predrasude, a svi ljudi, osobito Robert (lik 
u drami) su bijedni kada rade samo instinktivno, po nagonu svoje nutrine, 
a nemaju toliko duševne veličine da se dignu iznad miljea. Jednom riječi, 
Sudermann je prikazao niski nivo čovječanstva koji živi bez vjere. (...) 
(Slijedi opširnije prepričavanje sadržaja drame i kritika njezinih likova.) 

Zagreb, 19. I. 1920. - (23 g. i 1 mj.) 
Kršćanska načela, ako se usvoje u zakonodavstvu, 
pridonose općem napretku društva 

U razvoju država uočava se tendencija k Apsolutnom. Pošto je kr¬ 
šćanstvo apsolutna istina, to će se ostvariti napredak u razvoju svega, pa i 
državnog prava, državnih institucija, ako u svojem zakonodavstvu provedu 
kršćanska načela i to ne samo s obzirom na zahtjeve kršćanskog morala, 
već i na zahtjeve kršćanskih vrednota. One traže od čovjeka i od države 
da svlada čovjeka, državu 31 i da postanu nešto više od naravne tvorevine, 
tj. da provedu životne norme za pojedinca, kao i za veću organizatornu 

30 Prijevod s latinskoga: Duša je po naravi kršćanska. 

31 »Svladati čovjeka, državu« - podrazumijeva se svladati, ukloniti grešne i negativne tendencije i 
stanja u čovjeku i u institucijama, tj. državi. 

jedinku koje se inače protive naravi. U Americi je tako izišla zabrana alko¬ 
hola i time je Amerika revolucijom došla do kršćanske misli: apstinentia 
vera pax invenitur 32 . Svaka prava evolucija - bila to u životu pojedinca ili 
čovječanstva - jest put kršćanskoj savršenosti. Sve ostalo je dekadenca. 

Zagreb, 23. I. 1920. - (23 g. i 1 mj.) 
Prikaz romana Soli und Haben G. Freytaga 

(...) Dvije su ideje ovoga ogromnog djela: 1. čovječja sreća je u radu i 
2. u radu za svoj narod. Ove je ideje autor vrsno proveo kroz djelo i pošto 
to ne može biti čovječja svrha, to odlažemo djelo s pitanjem: a zašto sav taj 

rad, zašto sve te muke? (...) Ova 
glorifikacija rada zbog rada je uža¬ 
sna filisterija 33 koja oduzima čo¬ 
vjeku dostojanstvo. (...) S etičkog 
stanovišta djelo ne valja pa zato ni 
s estetskog ne vrijedi ništa. Poezija 
mu manjka. Liberalni autori silom 
izbacuju iz duša tih ljudi religiozni 
element. Anton (lik iz romana) za 
cijelog svoga života nije ni pomislio 
da ima Bog, nije ni osjetio da ima 
kakva viša sila. Isto tako skoro sva 
lica u romanu. A to je jedna veli¬ 
ka laž jer svaki čovjek, pa živio on 
izvan ljudskog miljea, mora imati 
časova kad osjeća višu silu koja ga 
može uništiti. (...) Autorov svjeto¬ 
nazor je dakle vrlo plitak. Njegov 
glavni junak kojega je htio ideali¬ 
zirati to potvrđuje. On radi samo 
iz instinkta, pije rakiju, puši; kada 
osiromaši, okani se duhana, ali o 
kakvoj višoj socijalnoj svijesti nema 
ni govora. Anton je dakle tip radinog Nijemca iz druge polovice 19. vijeka, 
koji je sazdao silnu njemačku državu i koja je morala propasti jer je bila 
materijalistička. 



Unutrašnjost Bečke katedrale kamo 
je Ivan dolazio na molitvu 


32 Prijevod s latinskoga: Odricanjem se dolazi do pravoga mira (iz knjižice Nasljeduj Krista). 

33 Filisterija, odnosno filistarstvo je malograđanština, tjesnogrudnost, ograničenost, uskost duševnoga 
horizonta. Filistar je čovjek ograničena malograđanskoga mentaliteta, uskogrudan, licemjeran i 
sitničavo uporan u svojim pogledima i postupcima. 

Djelo je kulturno-historijska slika iz sedamdesetih godina 19. vijeka. Poka¬ 
zuje podizanje građanskog staleža i propadanje plemstva. Poljski ustanak 
je historijska pozadina. (...) 

(U nastavku slijedi opširan kritički prikaz i komentar pojedinih liko¬ 
va romana.) 

Zagreb, 25. I. 1920. - (23 g. i 1 mj.) 

Prisustvovao komunističkoj skupštini 

Bio sam na protestnoj komunističkoj skupštini. Dmg Delić i dr. Radoše- 
vić govorili su protiv bijeloga terora u Ugarskoj. Po njihovim izvodima u Ugar¬ 
skoj je grozno: bijele vojske uništavaju, ubijaju i kolju tisuće nedužnih ljudi. 
Dmg Delić je vrlo objektivno govorio: razvio je svoje misli zašto je ugarska 
komuna propala. Uzrok je pomanjkanje internacionalne svijesti. Jedan je Sr¬ 
bin frazama udarao na kapitalizam i na zagrebački kapital, dok je dr. Radošević 
vrlo nelogično iznašao kako bi oni ubili svakog socijala koji bi počinio zločin, 
dok malo kasnije slavi rusku komunu koja je ukinula smrtnu kaznu. Komuni¬ 
zam ima u sebi tri četvrtine istine. One velike ideje koje oduševljavaju mase 
su kršćanska svojina. Jadne mase koje vode bezdušne vođe! 

Zagreb, 29. I. 1920. - (23 g. i 1 mj.) 

Slušao dva predavanja nove vjere »Apsolutista« 

Bio sam na dva predavanja u evangeličkoj školi nove vjere »Apsoluti¬ 
sta«. Neki gosp. Tomić, čovjek suhonjav, mršav, ošišan, dugoljasta lica, ta¬ 
mne boje zagrebački je pobornik te religije. Publika se sastoji od inteligen¬ 
tnijih radnika, nižih činovnika i računovotkinja. Vjera mi se čini budistič¬ 
kom sektom koja bi mogla osvojiti dosta ljudi da je postave na znanstvenu 
podlogu. Temelji se na teoriji apsolutne evolucije. Iz kaosa nastaje kozmos. 
Mi smo u procesu razvijanja. Iz nižega organizma razvija se viši. Čovjek se 
je prema tome razvio iz majmuna. Svijest je vječna, ali ona raste. Moramo 
težiti za nutarnjim perspektivama da upoznamo naš unutarnji svemir. Sre¬ 
ća je u čovjeku, nužan je razvoj svemira pa tako i čovječanstva. Taj nužan 
razvoj moramo upoznati i našom ga sviješću osvjetljivati. Bol je konflikt 
između želje i mogućnosti. Sam g. Tomić govorio je uvjerljivo, s elanom 
iz kojega se vidi da je on sve te ideje proživio i da mu je iskreno stalo do 
istine. U svakom titraju njegova glasa strujala je ona čežnja za apsolutnom 
srećom, titrao onaj umor nakon dugog lutanja i traženja te se je napokon 
smirio u toj vjeri. Slušatelji su pažljivo slušali; ali ono istinito u toj vjeri 
što im se sviđa, jao, oni ne znaju da je to mnogo veličanstvenije u njihovoj 
vlastitoj. Ne poznaju kršćanstva. Koliko bi bilo veselje g. Tomiću kada bi 
se nakon toga burnoga traženja upoznao s kršćanstvom. 

Ovakve sekte niču u bolesnom društvu i pokazuju koliko kršćani nisu 
ispunili svoju zadaću. Zelja je u ljudi da individualno upoznaju kršćanstvo i 
zato su potrebna društva gdje se mogu porazgovoriti o tim stvarima sasvim 
slobodno, bez stege. U svim mogućim društvima, sektama, vjerama može 
svatko studirati animu naturaliter christianu. 

Zagreb, 2. II. 1920. - (23 g. i 2 mj.) 

Prikaz autobigrafije J. W. Goethea 34 

Dichtung und Wahrheit (Poezija i zbilja) je divno pisana Goetheova 
autobiografija gdje je autoru stalo do toga da prikaže duh u kojemu se 
je odgajao i da nam predoči kulturno-historijski milje iz kojega se razvi¬ 
jao. To mu je zaista i uspjelo, iako je mnogo toga ispustio, mnogo dodao, 
kronološki red poremetio itd. Osobito je zanimljivo studirati religiozne 
pretpostavke koje su djelovale na njegov razvitak. Odgojen u protestant¬ 
skom miljeu, gdje je svaka kuća zasebna sekta, nije nikada našao ljudi 
velikog kršćanskog pogleda. Razmirice među protestantima bile su tako 
mizerne: podjele su nastale uslijed dogmatskih shvaćanja i religiozni život 
Herrenhuttera 35 sastojao se je više u sentimentalnom religioznom osjeća¬ 
ju, a nipošto u razumnom shvaćanju kršćanstva. Službeni protestantizam 
mu je bio dosadan. Već kao dijete htio je nekome iskaliti svoje religiozne 
poteškoće, htio je to kod ispovijedi, a protestantska ispovijed je tako ša- 
blonska da joj se je podvrgao nezadovoljan. Zanimljivo je također kakva 
neznanstvena djela Goethe čita o kršćanstvu. Kako iz ove autobiografije 
razabiremo, Goethe je bio tako nadaren od prirode da su mu se svi divili. 
Već u djetinjstvu nagomilao je silno znanje: znao je Bibliju u tančine, pisao 
komedije, sipao stihove kao iz rukava, crtao, plesao itd. Religioznih je po¬ 
teškoća imao u mladosti mnogo, ali mu ih nitko nije mogao riješiti. 

Odrastao u protestantizmu zbog kojega je otpao od vjere 

Odrastao je u protestantskom miljeu i instinktivno je osjećao da ga 
protestantizam ne može zadovoljiti. Zato je tražio Istinu i može se reći da 
ju je tražio cijeloga svoga života. Izgubio je pouzdanje u svaki autoritet i 
zato nije mogao vjerovati da postoji objektivno istiniti vjerski sistem. Go¬ 
ethe je dakle indirektno dijete protestantizma. Radi protestantizma otpao 
je uopće od vjere. One velike ideje koje je on intuitivno shvatio su kršćan¬ 
ske, što on češće sam priznaje. Ostalo nekršćansko, njegovo naginjanje 
panteizmu ne čini Goethea velikim. A smatrati ga vjerskim autoritetom, 
kao što se to često čini, je apsurd: on je u vjerskim stvarima pravi laik. 
Treba se samo dublje uživjeti u njegov razvoj. Silan je talent i u njegovim 
djelima ima toliko skrivenih istina da se možemo posve podati užitku. 

34 Johann Wolfgang Goethe 1749.-1831. 

35 Herrenhutteri - jedna od protestantskih sekta 

Utjecaj kršćanstva na umjetnost i kulturu 

Upravo je veličanstveno pomisliti da se svi ti autori, ma koliko oni bili 
svjesni neprijatelji kršćanstva, ne mogu ga se otresti, oni nehotice misle 
kršćanski. I sva velika djela svjetske umjetnosti, potekla ona makar i od 
najvećih neprijatelja kršćanstva, jesu glorifikacija kršćanstva jer ono vrši 
direktno i indirektno svoj utjecaj u životu. Da njega nema, cijela bi kultura 
smjesta propala i ono je jedino drži. Zato je dosta nesmisleno zabacivati 
djela nekršćana ili svom silom htjeti dokazati da su stanoviti umjetnici 
sudili povoljno o Crkvi. To ništa nije potrebno: sve što je u životu veliko 
jest produkt kršćanstva ( animae nataruliter christianae 36 ), indirektnog ili 
direktnog utjecaja Crkve. 

Goethe nije religiozni autoritet jer nije dovoljno proživio život 

Goethe nam ne može biti religiozni autoritet jer on nije dovoljno pro¬ 
živio život. Novaca je imao uvijek: kuda god je stigao, svatko ga je dočekao 
raširenih ruku. Svu historiju i sav život - od boli do užitka - upoznao je 
samo indirektno, stvorio si je promatralački sud, ali je vrlo malo aktivno 
sudjelovao u životnoj borbi. Iskustvo je jedino imao u ljubavi i u društvenim 
odnosima. Zbog toga nije mogao intuitivno shvatiti kršćanske istine. Taj ne¬ 
dostatak zapažamo i u Faustu. On se baca u vrevu života s mnogo novaca. 
Faust objektivno proživljava samo ljubav s Gretchenom i u njoj se digne do 
objektivne spoznaje svoga grijeha, ali u religioznoj spoznaji zaostane jer život 
nije osvijetlio s više strana i tako si stvorio objektivan sud o njemu. 

Goethe nikada nije dublje upoznao katolicizam 

Da je Goethe u mladosti iskreno tražio Istinu, dokazuje i to što se je 
bavio magijom ne bi li na taj način došao do kakovog rezultata. On se ni¬ 
kada dublje nije upoznao s katolicizmom i zato nije mogao riješiti Faustov 
problem. (1772. prvi put se je upoznao s katoličkim svećenikom). Inte¬ 
resantno da Goethe u cijelom djelu samo jednom govori o seksualnom 
odnosu spram svojih ljubavnica. Iz njegova pisanja naslućujemo samo da je 
postao »liberalniji« kako se je zaručio s Lilijom jer opisuje osjećaj zaručnika 
koji više ne mora obuzdavati strasti itd. Kako je Goethe imao vrlo istan¬ 
čan ukus, to mu se je svidjela liturgija i običaji katolicizma. O plemićima 
govori uvijek sa strahopoštovanjem i to na nas čini odviše filistarski dojam. 

Djelo je od velike vrijednosti jer se je Goethe poznavao sa svim lič¬ 
nostima onoga doba pa nam ih jasno prikazuje, a o ostalima iznaša svoj sud 
koji je vrlo blag. (...) 

(Na početku prikaza Merz najprije donosi opširan sažetak sadržaja 
svake od dvadeset knjiga ove Goetheove autobiografije. Potom daje nave- 


36 Prijevod s latinskoga: Duše po naravi kršćanske. 

deni komentar nakon kojega slijedi opširno nabrajanje značajnijih osoba 
onoga vremena s kojima je Goethe bio u kontaktu.) 

Zagreb, 6. II. 1920. - (23 g. i 2 mj.) 
Prikaz sadržaja drame Das Katchen von Heilbronn 

Nepoznate su mi pretpostavke iz kojih se je ova romantična drama 
H. von Kleista razvila i zato ću je samo površno analizirati. Ovo je djelo 
plod nesigurna duha i s neizgrađenim svjetonazorom. Klasične vrijednosti 
nema, iako ne poričemo da ideja apsolutne vjernosti daje zaseban čar dje¬ 
lu. Ostalo je odviše sklepano; konstrukcija drame se tako jasno vidi. 

(U nastavku Merz opširno analizira dramu prema ovim kriterijima 
koje navodi ispred svakoga odlomka: 1. ekspozicija, 2. zapletaj, 3. kulmi¬ 
nacija, 4. peripetija, 5. katastrofa.) 

Zagreb, 7. II. 1920. - (23 g. i 2 mj.) 
Prikaz tragedije Penthesilea H. von Kleista 

Odavna ne čitah Racinea, ali mi se čini da je ova tragedija vrlo slična 
Phaedri i drugima. Sadržaj je antikan 37 , a uz to je glavna junakinja utjelov¬ 
ljena strast: ovdje je to strast ljubavi i slavohleplja. (...) 

Čini mi se da se problem tragičnoga bazira na misteriju grijeha (iniqu- 
itatis ): označuje opreku između onoga za što je čovjek određen i ništavila 
današnjeg kozmosa. No, kršćanstvo poznaje samo relativnu tragiku, a ako 
bismo to jurišanje strasti promatrali s objektivnog stanovišta, odbacili bi¬ 
smo svu tu tragiku jer su sve ove strasti grijesi. Valja dakle da mjerimo 
etičke vrednote izvan kršćanskih djela njihovom vlastitom mjerom. »Gdje 
nema Zakona, nema ni prekršaja« ( Rim 4,15). - »Kad se god pogani, koji 
nemaju Zakona, po naravi drže Zakona, i nemajući Zakona, oni su sami 
sebi Zakon« ( Rim 2,14). A njihova vlastita idealna mjera je naravni moral 
koji je kod poganskih naroda, čini mi se, obasut zasebnom kulturnom ide¬ 
ologijom. No, vječno na svim tim njihovim tvorevinama može biti samo 
ono što je u skladu s tim naravnim moralom. To nam se sviđa u klasičnim 
dramama Racinea, Goethea, Ibsena. U Ibsenu je samo kostim kršćanske 
epohe, ali njegovi junaci se vladaju kao da kršćanstvo uopće ne egzistira. 
Kršćanske junake moramo mjeriti mjerom kršćanstva koja je mnogo veća 
pa bi mnogi junaci, koji bi pod naravnom mjerom bili velikani, pod ovom 
mjerom bili pigmejci. 

Slijedi opširno prepucavanje sadržaja drame čija se radnja odvija u 
starogrčkoj Troji te analiza njezinih likova - Odiseja, Ahileja, Penthesileje, 
Hectora itd. a sve je isprepleteno starogrčkom mitologijom. Prikaz drame 
ide prema ovim kriterijima: 1. predradnja, 2. ekspozicija, 3. zapletaj, 4. 


37 iz starogrčke povijesti i mitologije (Troja, Odisej itd.) 

vrhunac, 5. peripetija, 6. katastrofa. Na završetku opširnog prikaza ove 
tragedije i njezine analize Merz zaključuje razmišljanje ovim riječima: 

Tragedija Penthesileje je orijaška pojava u kojoj se dva snažna karaktera 
sudare tako da se oba od udarca rasprsnu. No uživati u ovoj drami može 
samo onaj koji proživljava slične 
borbe između slavohleplja i ljuba¬ 
vi. Ideja ljubavi je ona plemenita 
ideja radi koje su nam Penthesi- 
leja i Ahil simpatični (naravno 
shvaćanje kršćanske ideje), a sla¬ 
vohlepne ruši tu harmoniju (mi 
bismo danas rekli grijeh), tako da 
glavni junaci moraju nastradati, 
ako ta disharmonija prevlada. Po¬ 
gani nisu imali jasne predodžbe o 
moralnoj naplati pa su onu čežnju 
prirođenu ljudskoj naravi da se svaki grijeh mora naplatiti transponirali na 
ovaj svijet. Onaj koji se ogriješi o poredak mora umrijeti. To je njihova filo¬ 
zofija, a mi vidimo u tome samo simboliziranu ideju: zlo se mora naplatiti. 
No pošto kršćanska ekonomija veže ovaj svijet s onim, to ona ne mora zlo 
naplatiti ovdje. Glavno je samo to da zlo valja naplatiti. (Štogod studirali, 
grijeh ili dobro, sve je apologija kršćanstva!) (.. .) 38 

Beč, 22. II. 1920. - (23 g. i 2 mj.) 39 
Posjet samostanu u Modlingu, smrt Rogulje 

Zaren je sinoć u Jugu (Hrvatska) održao sjajno znanstveno predava¬ 
nje o boljševizmu. Jučer sam s Ivankovićem i Fuchsom pohodio samostan 
St. Gabriel kod Modlinga, razgledavao crkvu, kolonijalni muzej (sjajni su 
kineski drvorezi, sav je život umjetnički isklesan u drvetu) te tiskaru. 

Danas stiže Cepulić 40 iz Zagreba i donese kobnu vijest da je Pero 
Rogulja 41 umro. Bog mu se smilovao! Užasan udarac za nas! Najjača lič- 



Carska palača Schonbrun u Beču 


38 Ovdje završava 16. bilježnica Dnevnika Ivana Merza koja obuhvaća razdoblje od 17. VII. 1919. do 
7. II. 1920. 

39 Ovdje započinje 17. bilježnica Dnevnika Ivana Merza od 22. II. 1920. do 4. XI. 1921. i od 21. I. 
1928. do 27. III. 1928. 

40 Avelin CEPULIĆ (1896.-1938.), tada student medicine, bio je blizak prijatelj Ivana Merza i po 
povratku u Zagreb postao je njegov suradnik u vodstvu Hrvatskoga orlovskog saveza i angažirani 
katolički laik. Kao liječnik bio je veliki dobrotvor zagrebačke sirotinje koju je liječio besplatno. 

41 Petar ROGULJA (Sarajevo, 1888.-1920.), katolički novinar i političar. Sveučilišne studije završio 
je u Zagrebu. Proučavao je socijalna pitanja i nadahnjivao se idejama Janeza Kreka. Napisao je brojne 
članke i rasprave o ciljevima i smjernicama Hrvatskoga katoličkog pokreta. Njegovom knjižicom Pred 
zoru (Prilog idelogiji katol. pokreta u Hrvatskoj) (Zagreb, 1916.) započinje ideologizacija i politizacija 
Hrvatskoga katoličkog pokreta. Uređivao je Riječke novine (Rijeka), Novine (Zagreb) i Narodnu 

nost u Hrvatskom katoličkom pokretu. Umro u naponu rada kao pokojni 
Eckert 42 ! 

Korošec je potpredsjednik novog ministarstva. Možda će narod malo 
odahnuti ispod terora Pribičevića. 


Beč, 25. III. 1920.-(23 g. i 3 mj.) 

Dojmovi s katoličkoga kongresa Bečke nadbiskupije 

Veliki katolički kongres Bečke nadbiskupije. Austrijski su katolici u 
zadnje vrijeme silno mnogo uradili. Mreže njihovih organizacija su svuda; 
štampa im je jaka. Slušao sam predavanja o radu Caritasa koji ima u ruka¬ 
ma dvije trećine svih karitativnih organizacija i koji su se na uzoran način 
organizirali. Sjajno je govorio jedan svećenik o internacionalnoj i interkon- 
fesionalnoj organizaciji za zaštitu djece i kako je Papa ovima dao dvadeset 
milijuna lira. Najviše djeluju upravo one misli koje se tiču univerzalne 
katoličke svijesti. Tako je poslije podne pri predavanju o štampi jedan se¬ 
kretar nizozemskih katoličkih zadruga ocrtao rad Nizozemaca za katoličku 
štampu: kako su organizacije samoinicijativno započele tražiti novine po 
kolodvorima itd. U Italiji je dužnost svakoga organiziranog člana da drži 
jedan katolički list. 

Oduševljenje je silno među narodom. Nešto mučeničkog žara ima 
na tim ispaćenim ljudima koji su nakon krvavih borbi sa socijalistima i 
bezvjerskim kapitalizmom ostali oduševljeni pristaše Krista i poslušni svo¬ 
me nadbiskupu F. G. Pifflu 43 kojega silno vole. 

Beč, Uskrsni ponedj., 5. IV 1920. - (23 g. i 4 mj.) 

Duboko proživio liturgijske duhovne vježbe 

Proveo sam od Velike srijede do danas u St. Gabrielu kraj Modlinga. 
Bio je to moj najljepši Uskrs; proživljavao sam umjetnički refleks velikih 
događaja - Kristovu muku i njegov Uskrs - uživivši se u liturgijsku umjet¬ 
nost. Ispočetka smo postili, šutjeli i razmišljali. Kada se je svjetska buka 
raspršila i duša ostala mirna, sama sa sobom, iz dubine se je poput pjene 
dizalo blato grijeha koje se je nakupilo skoro nesvjesno. Zatim sjajno pje- 


politiku (Zagreb). Bio je član Hrvatskoga katoličkog seniorata. Suosnivač je i prvi predsjednik 
Hrvatske pučke stranke. 

42 Rudolf ECKERT (Travnik, 1889. - Rijeka, 1915.), katolički novinar. Od 1907. do 1911. studirao 
je u Zagrebu. Izabran je 1909. za predsjednika Hrvatskoga katoličkog društva Domagoj, a već sljedeće 
godine postaje urednik Luči (Zagreb). God. 1911. odlazi u Miinchen, a 1913. u Louvain na studije 
nacionalne ekonomije, sociologije i filozofije. Jedan je od ideologa i najznačajnijih promicatelja ideja 
Hrvatskoga katoličkog pokreta. Bio je urednik Riječkih novina (Rijeka) i Novina (Zagreb). Bio je član 
Hrvatskoga katoličkog seniorata. Nakon što je mobiliziran u austorugarsku vojsku, razbolio se i umro 
u Rijeci na glasu svetosti. 

43 Kardinal Friedrich Gustav PIFFL (1864.-1932.), nadbiskup Beča 

vanje lamentacija 44 , pa divna misa Velikog četvrtka sa svojim veseljem i 
sv. Pričesti unutar svečane mise upravo onako kao kada je Isus ustanovio 
presv. Euharistiju, pa onda žalost usred te mise s ritmičkim kretnjama svih 
redovnika i sjajnom pratnjom orkestra itd. Otkrivenje križa te trpljenje 
Križnoga puta potresli su mojom dušom. U subotu opet ono silno veselje 
nad uskrsnulim Spasiteljem koje je tako divan izražaj našlo u liturgiji. 



Samostan St. Gabriel u Modlingu kraj Beča gdje je Ivan obavio 
liturgijske duhovne vježbe pred Uskrs 1920. g. Tu je zadobio veliku 
ljubav za liturgiju i kasnije za liturgijski apostolat. 


Razmišljanja o liturgiji kao centralnoj umjetnosti 

Kao što je teologija centralna znanost, tako je liturgija centralna umjet¬ 
nost. Ona je sasvim objektivna i odgovara Wagnerovu idealu koji je htio 
sjediniti sve umjetnosti u jednu. Liturgija je izražaj duše Crkve, na njenom 
temelju lako bi bilo izraditi teoriju umjetnosti. U njoj se ogledava kao u 
kakvom zrcalu život Kristov, ali ne onakav kakav nam se čini u historiji, 
nego onakav kako ga gleda objektivni gledatelj koji nije vezan na vrijeme 
ni na mjesto, već život promatra iz visine gledajući nadnaravnu vezu svih 
događaja: recimo kako ga promatra anđeo. Na taj način postaje umjetnost 
objektivno zrcalo za život koje pohvata i one niti koje obični čovjek ne opa¬ 
ža. Liturgija je dosegla vrhunac: ona je najveća umjetnička tvorevina koja 
postoji na svijetu, a uz to je ona centralna umjetnina jer umjetnički prika¬ 
zuje Kristov život koji je centar historije. Sve ostale umjetnosti moraju se 
služiti istom metodom kao Duh Sveti u liturgiji: umjetnik, recimo, mora 
motiv rata, ljubavi, bluda, ubojstva i razne ostale teme umjetnosti prikazati 
u nadnaravnoj povezanosti i čim bolje on to učini, tim je umjetnina vrednija. 
Naravno, za to se traži da umjetnik bude svet. Uzmimo npr. kad Krist kaže: 


44 Lamentacije - tužaljke proroka Jeremije koje su se prije liturgijske reforme 2. Vatikanskog sabora 
(1962.-1965.) redovito pjevale u obredima Velikoga tjedna. 

Tko pogleda na ženu bližnjega s pohotom, čini u svojoj duši grijeh. Za Krista 
je to dovoljno i on tu ideju ne može dalje na daleko i široko razlagati jer on 
mora zasijati sjeme svih ideja koje vladaju i koje će vladati u čovječanstvu. 
Tu je ideju Tolstoj obradio u Kreutzerovoj sonati i to vrlo dobro: on objektiv¬ 
no promatra ljudsko društvo i ono se zrcali na zaseban način u njegovoj duši. 
Slika u tom zrcalu pokazuje sve niti bludnje i grijeha u koje se je zaplelo 
moderno društvo... Tolstoj se dakle služi liturgijskom metodom. Ona izreka 
u Evanđelju samo je karika na koju je nadovezan ovaj roman. Ova metoda se 
dade primijeniti na sve umjetničke tvorevine i ukoliko su one teocentrične, 
imaju umjetničku vrijednost. 

Samostan St. Gabriel ostat će mi nezaboravan za cijeloga život. Po¬ 
kazuje kako Katolička Crkva rađa svakuda novo, prekrasno cvijeće. Ima 
oko 300 teologa Nijemaca iz Reicha koji idu u Togo, Novu Gvineju i druge 
zemlje da šire Kristovo Evanđelje. Većinom su snažni, lijepi ljudi, šutljivi 
i ponizni. Ustaju u 3,15 s. izjutra i svu svoju ljubav su koncentrirali na 
službu Božju. St. Gabriel je mali Beuron. 45 

Gledao u kazalištu dramu Drvo križa Pedra Calderona 

Prije par dana vidio sam Calderonovu dramu: Drvo križa. Same su 
muške uloge. Romantička »šiksal-tagedija«. (...) 

(Slijedi kratak sadržaj drame.) 

Posjetio bolnicu za umobolne 

Bio sam također u Steinhofu i vidio razne psihičke bolesnice. Grozne 
su te žene. Jedna poljska Židovka zna da ima maniju pa se dosta lijepo po¬ 
naša, druga ženica pjeva svete pjesme, liježe na pod i vuče se po zemlji, a 
jedna dršće i svaki čas izgubi asocijacije. (...) 

Beč, 18. IV 1920.-(23 g. i 4 mj.) 

Sugestije za političku borbu protiv liberalizma i komunizma 

Sinoć je bila znimljiva sjednica Juga 46 . Prisustvovali su osim Avelina, 
Žarena i Besednjaka, dr. Izidor Cankar, dr. Sarabon, Ivančić i još jedan star¬ 
ješina. Htjeli smo poslati Ljudskoj stranci jedan list u kojemu im se daju 
savjeti kakvu bi protuakciju započeli protiv komunista koji se spremaju da 

45 Beuron je samostan benediktinaca u Njemačkoj koji je bio centar liturgijske obnove u Njemačkoj i 
u Europi u 19. i 20. st. 

46 Jug je novo ime za bivše hrvatsko studentsko društvo Hrvatska koje se nakon stvaranje nove 
jugoslavenske države ujedinilo s preostalim slovenskim studentima čije se društvo Danica preselilo 
u Prag. O promjeni imena obavještava Luč 5. 3. 1920., br. 8 i 9, str. 70, ovim riječima: »Nedavno 
smo promijenili ime Hrvatska u Jug jer odlaskom Danice iz Beča organizirani smo u istom društvu i 
Hrvati i Slovenci te obzirom na to, ne odgovara više ime. Hoćemo da imenu našega društva damo čisto 
jugoslavenski značaj.« Jug je 1920. g. brojio 47 članova: 27 Slovenaca i 18 Hrvata. - Bile su to prve 
godine nove jugoslavenske države kada se još nije dovoljno znalo kakve će sve negativne posljedice 
imati po Hrvate pa odatle i početna naklonost prema jugoslavenstvu. 

nakon žetve prouzroče prevrat u Jugoslaviji. Započeli su već s agitacijom 
među vojskom. Besednjak je predlagao da i mi započnemo agitirati među 
vojskom, a Ćepulić je predložio da sve nekomunističke stranke sklope blok 
protiv njih. Jedni su bili za koaliciju, drugi protiv nje. Vlada dosta velika 
zbrka pojmova. Po mom mnijenju liberalne su stranke isto tako jak, što više 
jači neprijatelj od komunista. Liberalizam nam razara moral, truje polagano 
narod, dok komunisti bezobzirno uništavaju materijalnu kulturu misleći da 
će time uništiti i našu vjeru. Oni imaju jasan program pa se može lako pred¬ 
vidjeti, dođe li do prevrata, da će nam razbiti naše tiskare, uništiti sistem na¬ 
šeg zadrugarstva i postrijeljati naše vođe. No, time će nas samo ojačati. Zato 
mislim da princip naše taktike mora biti ovaj: Pučka (ljudska) stranka ne 
smije u koaliciju ni s liberalima ni s komunistima. Mi ne smijemo organizi¬ 
rati otpor protiv komunističkog prevrata jer bismo tako branili kapitalistički 
gospodarski poredak koji je isto toliko nekršćanski kao i komunistički. Glav¬ 
no je sada isticati u narodu ideju katolicizma kao markantnu oznaku koja nas 
dijeli od buržoazije kao i od komunizma. Nas ne može tisuću progona uništi¬ 
ti, ako imamo uvjerenih katolika koji će uspostaviti svoje organizacije, čim 
se bujica komunizma splasne. Moramo precizno izgraditi naš solidaristički 
gospodarski program i pokazati masama koje trpe uslijed kapitalističkog po¬ 
retka da se ne zauzimaju samo komunisti za bijednike, već u prvom redu 
kršćani. Mi se dakle moramo sada boriti s komunistima i buržujima ističući 
što nas dijeli, a ne spominjući što nas veže (kao npr. nas i komuniste borba 
protiv kapitalizma) jer je Providnost, čini mi se, dala komunistima misiju da 
sruše kapitalizam i da time uspostave ravnotežu koju je poremetio liberali¬ 
zam - da se ostvari solidarizam. 

Čitam Goethea Alexandera Baumagartnera. Goethe je kao čovjek s 
estetskog stanovišta vrlo dobro prikazan. Pročitao sam Leipziško doba - 
djelo je upravo loše. 

Pomalo gladujem. 


Beč, 24. IV 1920.-(23 g. i 4 mj.) 

Sluša predavanja i sudjeluje u radu društava Logosa i Juga 

Bio sam jučer na akademiji Logosa 47 . Zanimljivo je bilo predavanje P. 
Streichera o rastavi Crkve od države. Lijepo je dokazao da u principu ne 
smije biti ni govora o kakvoj rastavi jer se je Crkva od početka (u rimsko 
doba su već tražili da se ukinu božanstva) uplitala u javni državni život 
i htjela ga je preporoditi. Citirao je Syllabus 48 pape Pija IX. od godine 


47 Udruženje za katoličke studente u Beču kojemu je Ivan bio jedan od deset suosnivača. 

48 Papa Pio IX. objavio je 1864. g. encikliku Q uanta cura protiv modernih zabluda i glasoviti dodatak 
Syllabus, u kojemu osuđuje više od 80 najvažnijih zabluda toga vremena u odnosu na kršćansku vjeru 
i Katoličku Crkvu. 

1864. te mišljenje Lacordairea i Montalemberta koji su tražili rastavu Cr¬ 
kve i države iz plemenitih razloga, tj. da Crkvu oslobode ispod državnoga 
jarma. Dr. Razowsky predavao je o češkoj shizmi. 

Večeras je bila glavna skupština Juga i dr. Izidor Cankar predavao je 
O vjeri kao podlozi kulture. Najviše se je obazirao na prvo kršćanstvo koje 
je nastojalo preporoditi samo duše, a ostalo je sve došlo spontano. Tako 
traži i od nas da naše duše preporodimo, da budemo sjeme novoj kulturi. 
Avelina proglasismo seniorom i dadosmo mu 1. broj Našega kola za dar. 

Beč, 25. IV 1920.-(23 g. i 4 mj.) 

Dojmovi o jednom novom umjetničkom raspelu 

Današnje doba našlo je trajan umjetnički izražaj u velikom Isuso¬ 
vu raspelu u Karmelićanskoj crkvi Dobling koje je ove godine dovršeno. 
U izradi Kristova trpljenja koncentrirana je sva bol milijuna. Svaki nož¬ 
ni prst, upali trbuh, 
iznemogle ruke, miši¬ 
ći, sve kao da je pre¬ 
uzeto od ratnih lešina 
itd. Pod njim stajahu 
žene koje su se moli¬ 
le. Čini se, dakle, da 
je umjetniku uspjelo 
prikazati ovo tmurno 
doba. Na me je djelo 
isto snažno djelovalo, 
no ne znam da li će 
imati trajnu vrijed¬ 
nost. Morao bih se zadupsti u nju da vidim sijeva li iz propela glorija svla¬ 
dane muke. Bojim se da odgovor ne bi bio sasvim pozitivan; i u tome bi 
djelo bilo odraz ovoga doba. 





Hofburg - stara rezidencija 
carske obitelji Habsburg 


Beč, 27. IV 1920.-(23 g. i 4 mj.) 

Komentar predavanja p. Schmidta o Samaritanki 

Pater Schmidt predavao je danas o sceni sa Samaritankom. Psihološki 
je razvio kako Krist odlazi iz Judeje gdje su farizeji bacili Ivana Krstitelja u 
zatvor i gdje hoće da i njega uhvate. Uklanja im se, putuje kroz narod koji 
Zidovi preziru da tamo ugasi svoju žeđ za dušama. Samaritanci su imali 
dekalog, ali drugo ne vjerovaše. Isus sjeda uz bunar, dolazi Samaritanka s 
vrčem u ruci (podne je) i ište od nje vode. Krist je precizno stvorio plan 
kako će osvojiti ovu dušu. Ne žeđa za vodom, već za nečim drugim. Ćudi 
se Samaritanka da on, Židov, od nje traži vode i s njom govori. Kada joj 

on spomene da u nj ima bolje vode od koje čovjek nikada ne žeđa, to ona 
opet doslovno shvaća i traži je od njega, nagovorivši ga već s »Gospodin«, 
a kada joj napokon reče da je imala pet muževa i da živi s jednim koji joj 
nije muž, to je ona sva postiđena i nagovara ga s »Prorok«. A kada ona hoće 
napokon saznati - sjajne psihološke finese - koja je razlika u kultu između 
Židova i Samaritanaca, jer su se u ovome razlikovali, izdiže se Krist nad 
nacionalnu skučenost Židovstva tvrdeći da se Bog može štovati svagdje, ali 
to mora biti u duhu i u istini. Time naime misli na liturgiju jer ga je zbog 
toga Samaritanka pitala. Kada joj Krist reče daje Mesija, ova intelektualno 
i moralno slaba žena sva je smrvljena; radoznali smo što će mu ona odgo¬ 
voriti, ali Evanđelist sjajno prekida ovo mjesto, dolaze apostoli, donoseći 
hrane, a Samaritanka, duševno potresena, bježi u grad, zaboravljajući vrč, 
da sve tamo ispripovjedi. Isus ostaje u gradu dva dana i vjerovaše u nj ov¬ 
dje. Zato vidimo da je sv. Ivan Evanđelist tako volio Samaritance da je ovu 
scenu tako detaljno opisao. Tu je nastala i prva kršćanska općina. - Isus 
ide u Galileju, usput najednom dolazi otac i traži ga da mu izliječi sina, 
traži to od njega, ali bez ikakve vjere. Isus mu skoro oporo reče da njegovi 
zemljaci hoće samo gledati čudesa (misleći kako strani Samaritanci brzo 
povjerovaše) i zapovjedi mu: Idi, tvoj sin živi. Kada otac vidje da se sve 
zbilo po određenoj zapovijedi, povjerova on i sva obitelj. Tako je Krist sada 
osvojio cijelu obitelj. Jasno se opaža kako je Kristu stalo da osvaja pojedine 
duše i otklanja psihozu masa. 

Danas su njemački nacionalisti i ostali arijci zatvorili Sveučilište. Bi¬ 
jesni su na Židove koji poplaviše Njemačku i Austriju. 

Beč, 28. IV 1920.-(23 g. i 4 mj.) 

Susret s jugoslavenskim komunistima na njihovoj skupštini 

Bio sam na jugoslavenskoj komunističkoj skupštini u Cafe Schlossel- 
hof. Komunisti su htjeli u ime cijeloga đaštva protestirati protiv terora 
vlade koja je poslala vojsku na radnike u Ljubljani i pri tome ih nekolicinu 
ustrijelili. Usput su razvili svoj program i pokazali su dosta nisku naobraz¬ 
bu ne poznavajući ni sam komunizam. Besednjak i Kamušić su dobro opo¬ 
nirali tvrdivši da su vođe komunista krive koje šalju mase protiv bataljuna 
vojske igrajući se njihovim životima. 


Beč, 10. V 1920.-(23 g. i5mj.) 

Komentar i kritika Goetheova Torquata Tassa 

Gledao sam Torquata Tassa. Djelo na me nije učinilo nikakav dojam jer 
te Tassove osjećaje nisam nikada imao. Problem koji Goethe ovdje rješava 
nije prema tome opće ljudski i kao potpuna umjetnina može djelovati samo 
na onoga koji je proživljavao sličan niz osjećaja. Ne! Mislim da ni ovaj ne 

može uživati potpuno u djelu jer je rješenje loše. (...) Karakteristično je za 
Goethea da njegovi klasicistički tipovi nemaju nikakve savjesti. (...) Tasso je 
poeta s kim ravnaju samo osjećaji. U životu bi osudili takvog čovjeka. (...) 

(U nastavku Merz detaljnije kritizira ovo djelo i slaže se s Baumgart- 
nerom koji navodi nepovoljne sudove o Goetheu.) 

Beč, 12. V 1920.-(23 g. i 5 mj.) 

Koristi od trpljenja i želja za asketskim životom, 
plamen za beskrajnim visinama 

Duševno sam najproduktivniji kada svladavam otpore ili kada trpim. 
Do sada sam trpio i svladavao otpore (rat, glad) jer me je Providnost po¬ 
stavila u taj položaj. Tada sam rado trpio. No nisam se još dovinuo do te 
visine da svojevoljno izaberem savršeniji put: put trpljenja. Ako svoj život 
pravo analiziram, to ne trošim mnogo više energije za svladavanje samoga 
sebe, nego li recimo obični liberalci. Popeo sam se na stanovitu visinu i 
sada me sila ustrajnosti na ovoj drži. Ali u meni je plamen za beskrajnim 
visinama, žar za nepomućenim grljenjem Sina i Oca i Duha, a do toga se 
dolazi samo discipliniranim, taktičkim svladavanjem samoga sebe. 

Ne bi li bilo moguće ne misliti nikada na jelo, ne zasititi se sasvim kod 
ručka, spavati samo šest sati, primati dnevno sv. Pričest, dnevno gimna- 
sticirati i uza sav gubitak energije koji se u ovo utroši, sistematski učiti još 
jedno deset sati dnevno i postati u znanosti čovjek vrstan?! Sv. Katarino 
Sijenska, moli se da dobijem željeznu volju ! 49 

Beč, Ascensio Domini 50 , 14. V 1920. - (23 g. i 5 mj.) 

Mladomisnici - misionari i herojsko shvaćanje kršćanstva 

Bio sam u St. Gabrielu. Sedamnaest mladomisnika odslužilo je u 
dupkom punoj crkvi primicije 51 . Propovjednik im je održao žestoku pro¬ 
povijed: o žrtvama koje ih čekaju iza oceana i o uzoru misionara Isusa Kri¬ 
sta koji mora u njima živjeti ako hoće učiniti herojsko djelo te ostaviti do¬ 
movinu i roditelje i otići u tuđinu propovijedati Evanđelje i tamo umrijeti. 

Sve su snažni primicijanti; većinom su bili časnici u ratu, koštunjava 
izgleda. Gine herojski dojam. 

Kada bismo mi dolje imali misionare, to bi se silno raširilo herojsko 
shvaćanje kršćanstva. Pojave kao npr. epikurejskih zagrebačkih kanonika i 


49 Ovo je skica-navještaj budućega životnog pravila - Asketskih regula koje će Merz sastaviti u Parizu. 
O tome govori u svome pariškom Dnevniku 4. XI. 1921. gdje ih i donosimo prema izvorniku koji se 
čuva u njegovu Arhivu. Te će svoje odluke Ivan usavršavati tijekom sljedećih godina. 

50 latinski naziv za Uzašašće Gospodinovo 

51 primicije - Mlada misa. Primicijant - mladomisnik 

secesije žutih 52 pokazale bi se istom narodu u pravom svjetlu kada bi ih se 
usporedilo s herojima kršćanstva. Blago narodu koji rađa misionare! 

U Narodnoj politici izišao je moj dopis Vjerski preporod austrijskih 
katolika, a u jednom od zadnjih brojeva Luči dopis o katoličkom đaštvu 
u Austriji. 


Beč, 16. V 1920.-(23 g. i 5 mj.) 

Aktivnosti katoličkih organizacija za mladež 

Kongregacija 53 Juga već prilično funkcionira. Popodne sam bio kod 
Brauniasa i vidio nizozemski katolički srednjoškolski list i izvještaj talijan¬ 
skih katoličkih omladinskih organizacije (od 16 do 40 godina su njihovi 
omladinci), koji je veoma militarističan i nacionalan. Vidio sam list Unitas 
koji je centralni organ od 33 akademska katolička društva. Silno živahno 
rade, hoće ujediniti Wiessenschaftsverband i ostale necentralizirane gru¬ 
pe. Osim toga je Dmickborn, savez njemačkih katoličkih apstinentskih 
športskih srednjoškolskih organizacija, izdao mali ilustrirani almanah i ku¬ 
pio kulu negdje na Majni. Prema tome katoličko đaštvo u Njemačkoj radi 
vrlo žestoko. 



Karlskirche u Beču 


52 Pripadnici skupine hrvatskih svećenika i njihovih istomišljenika u prvoj polovini 20. stoljeća koji su 
se zalagali za ukinuće celibata, a njihov pokret zvao se »žuti pokret«. 

53 Radi se o Marijinoj kongregaciji, udruzi za promicanje duhovnoga života, koja je osnovana za 
katoličke studente s područja Kraljevine SHS unutar društva Jug. 

Buđenje i razvoj katoličkih pokreta kod europskih naroda 

S Brauniasom sam pohodio dr. Kata ma, glavnog urednika Grala, koji 
je tražio od mene informacije o jugoslavenskoj katoličkoj literaturi. Narav¬ 
no da sam mu mogao dati informacije o Hrvatskoj. Stupit će u kontakt s 
Marakovićem i molit će ga za dopis. Dobio sam od njega adresu Terhiintea 
koji je stručnjak za francuski katolički pokret. Posjetili smo i Isenkrakea, 
autora djela iz eksperimentalne teologije itd. 

Nijemci silno rade. Oni su na pragu romantične epohe. Katolička 
ideja koja je zanijela inteligenciju mora samo prodrijeti u mase i stvoriti 
od naroda jedinstveni katolički organizam koji će sam od sebe poroditi sve 
grane velike kulture. 

Kada se promatra razvitak univerzalnog katoličkog pokreta u svim 
zemljama, opaža se kako je Crkva izvršila veličanstvenu zadaću; narodi za 
sada skoro bez ikakvih organizacija na kršćanskoj podlozi, ne poznavajući 
se među sobom, stvorili su neovisno sasvim slične institucije: onaj nizo¬ 
zemski srednjoškolski listić mogli bi s veseljem čitati čitatelji Zore-Luči 
i obratno. Katolicizam je uzoravao duše, a iz ovog tla je nikla zajednič¬ 
ka svijest. Trebalo je samo doći i izabrati predsjednika, potpredsjednika, 
tajnika i blagajnika i društvo je već tu. Svijest solidarnosti je već u vjer¬ 
nicima. Baza kulturnog, ekonomskog i svakog napretka je: »Tražite stoga 
najprije Kraljevstvo i pravednost njegovu, a sve će vam se ostalo dodati« 
(Mt 6,33). Ostalo raste kao što to pokazuju prvi vjekovi kršćanstva koji 
su samo gajili duševni, religiozni odgoj, a indirektno su nastale katedrale, 
kršćanske države, filozofija itd. 

Zasluge isusovaca za europsku kulturu 

Opažam da isusovci imaju silnu zaslugu za kulturu Europe. Refor- 
macija znači početak anarhije, današnja faza je liberalizam i boljševizam. 
Kada s druge strane promatramo kulturne radnike: u Nizozemskoj izdaju 
isusovci Bouchershow, u Njemačkoj vode oni intelektualno katolički kul¬ 
turni pokret ( Stimmen der Zeitj. Katann je kalksburgovac 54 , Maraković 
je isusovački đak. Akciju među ovdašnjim đaštvom vode isusovci. Sam 
zahvaljujem vrlo mnogo indirektno isusovcima po Ljubi te Nini. 

Beč, 27. V 1920.-(23 g. i 5 mj.) 

Dobro mu uspjelo predavanje zahvaljujući Duhu Svetomu 

Svetom Duhu zahvaljujem što je uslišao molbu da je moje improvizi¬ 
rano predavanje O francuskim katoličkim organizacijama dobro uspjelo. 
Pročitao sam jedino Teschuntea i nadovezao neke misli o katoličkoj inter- 
nacionali [Kipa, Osterr. Korrespondenz itd.). 

54 Kalksburgovac - učenik isusovačke gimnazije u Kalksburgu u Austriji 

Beč, 8. VI. 1920.-(23 g. i 6 mj.) 

Diskusije u društvu Jug, predavanje p. Kronsedera 

U Jugu 55 su žestoke debate da li bi se u principu primili Srbi u Jug, 
da se na taj način pokrene među njima pokret analogan našemu. Slovenci 
su za, Hrvati protiv primanja. Štoviše, Slovenci hoće da se ime društva 
»katoličko« promijeni u »kršćansko«. 

P. Kronseder nam je u Jugu održao izvanredno predavanje o Religion 
und Personlichkeit. Nijemci mi uopće imponiraju. Predavanje je bilo nakr¬ 
cano zanimljivim znanstvenim materijalom. Ni jedna riječ nije bila suvišna, 
a svaka istinita. Posljednje me se je osobito dojmilo. Govorio je o shizma- 
tičkim prilikama, crkvama, monasima, Atosu, iako nije nikada bio gore, sve 
se je na dlaku slagalo s onim što sami iz iskustva znamo. Neki genij veličine 
nas je poklopio slušajući ga. Kada usporedimo duboki život i temeljito zna¬ 
nje mnogih katolika u Beču, to se osjećamo kako smo mi sićušni s našim 
piskaranjem po raznim listićima; kada promatramo naše unutarnje borbe i 
naš religiozni život pa usporedimo sa životom u domovini, čini nam se da 
smo velikani, a kada ga opet usporedimo s nutarnjim životom p. Schmidta, 
p. Kronsedera, to istom osjetimo našu površnost, pokvarenost, trulež. 

Bože, pomozi mi da se iskopam iz površnosti i laži! 





Članovi studentskog katoličkog društva Hrvatska u Beču 20. VI. 1920. 
Ivan Merz u gornjem redu u sredini. Društvo je primilo slovenske studen¬ 
te i zbog novih prilika nakon rata promijenilo ime u Jug. 


55 Vidi bilješu br. 46 na str. 388 

Beč, 21. VI. 1920.-(23 g. i 6 mj.) 

Javni moral u Njemačkoj pao zbog reformacije 

Zašto se u Njemačkoj nije u 16. ili 17. vijeku rodio kakav Shakespe- 
are? Vjerojatno zato što je zbog reformacije javni moral masa pao pa takav 
milje nije mogao izlučiti genija. Karakteristična djela za moral onoga doba 
su Folyjev Gartengeschenk, Schumannov N achtbuchlein itd. 

Zagreb, 3. VIII. 1920. - (23 g. i 8 mj.) 

Sudjelovao na Orlovskom taboru u Mariboru 

Prošao je Orlovski tabor u Mariboru. Otputovali smo odavle poseb¬ 
nim đačkim vlakom, đaci i učenice. U Mariboru smo konačili u jednoj 
školi na slami. Spavao sam u Liginoj 56 sobi s Galkovskim, Prikrylom, 
Protulipcem, Radićem, Lj. 

Marakovićem, Meyrom i 
Hartingom (izaslanik kato¬ 
ličkog studentskog sekreta¬ 
rijata Njemačke i Austrije). 

Među nama je vladala pot¬ 
puna harmonija. Na hodnici¬ 
ma i u drugim sobama ležali 
su također na slami ostali 
akademičari i srednjoškolci. 

Svečano đačko zborovanje u Svečana orlovska povorka prolazi kroz 
dupkom punoj velikoj dvo- Maribor, 1. VIII. 1920. 

rani bio je zaista najsvečaniji 

moment. Govorili su Mika Galkovski i Protulipac. Osobito je njegov go¬ 
vor upalio kada je stao iznositi vladina progonstva kod ukidanja Marijinih 
kongregacija itd. Akademsko zborovanje bilo je dosadno. Žaren je dosta 
stručno iznio naše potrebe na ekonomskom polju te studij socijalizma, 
boljševizma, ali o kakvoj temeljitoj kršćanskoj podlozi svemu ovome nije 
govorio. Zborovanje akademskih ferijalnih društava bilo je nešto živahni- 
je nakon što je ustao Zužek, socijalistički tip u našim redovima, tražeći 
da se moramo baviti praktičnim socijalnim pitanjem zalazeći među razne 
staleže i tamo studirati njihove potrebe. Tvrdi da samo socijalistički i to 
kršćansko-socijalistički gospodarski red može danas srušiti kapitalizam. 
Kršćanski socijalizam, tvrdi, jest pojam podređen solidarizmu. Prema vre¬ 
menu su feudalizam, kapitalizam i drugi gospodarski sistemi dobri, a da¬ 
našnje društvo može samo socijalizam izliječiti. Protivi se nazivu kršćanski 
socijal jer kaže da su i bogataši u našim redovima socijalni, ali nisu soci- 

56 Liga je skraćeni naziv za Jugoslavensku katoličku đačku ligu što je bio naziv za ujedinjenu hrvatsku 
katoličku srednjoškolsku omladinu, a bila je podmladak Hrvatskoga katoličkog pokreta. 

jalistički jer da su takvi, dali bi svoje sobe na raspolaganje radnicima bez 
stana itd. Na nj je svim žarom ustao dr. Lovrenčič, protiveći se jer se time 
unaša nesloga u naše redove, a što se uzima socijalističko ime, to je samo 
popuštanje ateističkom liberalizmu. On je naglašavao vjerski moment koji 
je u opasnosti. Pozdraviše ga burnim pljeskom. Vidio sam da je dr. Lovren- 
čić pravi tip stare slovenske katoličke generacije koja je stvorila solidne 
temelje na kojima se je počela dizati katolička Slovenija. 

Predstavnički sastanak Lige, iako je silno umarao, bio je vrlo zanimljiv 
i pokazao je kakve struje vladaju među našim đaštvom. Najzanimljivija je 
bila afera Kreka 57 i pobojali smo se da bi zbog nje moglo doći do rascjepa 
u đačkom pokretu. Bog je uslišao naše molitve i došlo je do primirenja. 
Krekovci obećaše da će se pokoriti episkopatu. 

Maraković je osobito dirljivo opominjao da se složimo da se Krek po¬ 
kori duhu Crkve. Dugo je trajala debata jer mnogi krekovci nisu potpuno 
proživjeli ovu ideju te su upravo na revolucionaran način galamili ne želeći 
se podvrći episkopatu. 



Veliki Orlovski slet iz nekoliko slavenskih zemalja u Brnu 1922. (Češka). 
Na ovome sletu sudjelovali su članovi Orlovstva iz Hrvatske, među 
njima i mladić Alojzije Stepinac koji je u svečanoj orlovskoj povorci 
obučen u narodnu nošnju nosio hrvatsku zastavu. 

Svečani ophod bio je velik; nekoliko tisuća orlova i orlića, slovenskih 
i nešto čeških prolazilo je pokraj nas, zatim narodne nošnje iz svih naših 
krajeva itd. Jednostavne vježbe na terenu bile su dobro izvedene, ali govor 
Kerstovica dobro je karakterizirao stanje katoličke misli među intelektu- 


57 Vidi bilješku br. 33 na str. 273 

alcima današnje Slovenije. Pozdravljao je regenta Aleksandra, klicao mu 
je itd. O katoličkoj misiji Orla 58 nije ništa rekao. Upravo religiozna misija 
nasuprot liberalnom Sokolu nije nigdje istaknuta tako da tabor ne može 
uroditi onim rezultatima koji su mu bili namijenjeni. Među današnjim 
Slovencima sve je djelo i organizacija, a religiozni moment iščezava. Zato 
vidimo da je u njih sve hladno, bez oduševljenja. Među Hrvatima je religi¬ 
ozna ideja mnogo jača, a organizacija će niknuti sama za nekoliko godina. 

Osobito je bila lijepa slika na terenu - kolo u hrvatskim narodnim 
nošnjama što ga je poveo Ljubo Maraković. Kao da je čovjek posijao bijelo 
i šareno cvijeće na zelenu travu i ono je igralo uz svirku Seljančice. 

Maraković je bio svagdje i promatrajući ga pomnije uvjerio sam se 
ponovo kako je do dna duše prožet živom vjerom. 

Kod moga referata o Katoličkoj internacionalnoj đačkoj Uniji bilo 
je oko sto slušača. Maraković je predsjedao i srdačno je pozdravio češke i 
njemačke zastupnike (dr. Farber, Meyr, Harting, Kohl i Winter). Govorio 
sam sa žarom koji mi je dala presv. Euharistija. 

Glede internacionale stvorili smo nekoliko praktičnih zaključaka (iz¬ 
mjena đaka, edicija itd.). 

Zagreb, 6. IX. 1920. - (23 g. i 9 mj.) 
Narodna skupština u Ivanič-gradu, osuđuje purgersko kršćanstvo 

Jučer je omladinsko društvo priredilo u Ivanić-gradu narodnu skup¬ 
štinu. Dr. Maraković, Kolarek, gospođa Bedeković, Jesih, vlč. Rihtarić, 
drugi i ja otputovali smo onamo. Nakon sv. mise i užasno obilatog objeda 
održao je dr. Velimir Deželić predavanje o kršćanskoj prosvjeti. Djevojke 
su bile sve u narodnim nošnjama (motivi crvenog lišća). Članovi Trećega 
reda i Domagojci 59 ujutro su prekrasno pjevali staroslavensku misu, a po¬ 
podne Lauretanske litanije na hrvatskom i Ave Marija. Pučka svečanost 
bila je nakon toga. Predavao je medicinar Ivančević. Horvat je recitirao 
jednu pjesmu, jedan đak deklamirao je Senoinu Fratarsku oporuku. Zbor 
Ivanić-grada dobro je pjevao. Nakon kola nastavio se ples u jednoj dvorani. 

Dojam: čudni su putovi Božji. Svagdje djeluje Milost i ljudi upravo ne 
znaju da su samo lutke velikih ideja koje sve pokreću. Građani su grozni 
buržuji. Drže do vjere, ali se ta vjera uglavnom sastoji u ovome: treba nam 
vjera da dobro i zadovoljno živimo tu na zemlji. Karakteristične su riječi 
moga gostoprimca: tuži se naime da jedva diše kada se najede. Naivno! A 
međutim za ručkom jede do 3 razne vrste mesa i skoro nikakvog zelja uz 


58 Orao - skraćeni naziv za Orlovsku katoličku organizaciju, odnosno Orlovstvo. 

59 Domagojci - članovi Domagoja, katoličkoga društva za studente koje je osnovano u Zagrebu 10. XI. 
1906. kao dio velikoga vjerskog gibanja pod nazivom Hrvatski katolički pokret. 

to. - Ovo purgersko kršćanstvo za nas je užasna opasnost i ono je u mno¬ 
gome krivo da se kršćanska ideologija svagdje diskreditira. 

Kritičke primjedbe na kler, naglašava važnost posta za duhovni život 

Isposnička ideja još nije prodrla u narodne slojeve, a ni u kler. Kud 
god dođem, župnik najidealnije govori o kršćanstvu, nazdravlja po pola 
sata čašom vina vjeri i domovini, a napunja si svoj želudac guskama, pat¬ 
kama i drugom teškom hranom. U njemu se mogu poradi toga opaziti du¬ 
ševne borbe; ispričava se npr. da s nama ne može ići (noć je!) jer je satrven 
od umora. A umor motivira npr. ovim: do 3 sata u noći nije mogao zaspati. 
Ovo nije nikakva optužba, ali karakterizira na kojim visinama se vrti nu¬ 
tarnji život duhovnog vođe jednog provincijalnog grada. Naravno da moral 
građana koji se orijentira po tom župniku mora biti niži. Kvantum hrane 
koji npr. moj gostoprimac, užar, konzumira za nj uopće nije više nikakav 
problem nutarnjeg života: ta, dosta radi, stoga mora mnogo i dobro jesti. 
Jesti je za nj moralno indiferentan čin. 

Da se kršćanstvo digne, mora biti u prvom redu kler svet, mora imati 
uvijek pred očima Krista na Maslinskoj gori kako svladava jurišanje svih 
križeva, Krista koji svladava đavla koji ga napastuje da pretvori kamenje u 
kruh. Odgoj volje aktualna je tema za hrvatski kler! 

To površno kršćanstvo zagrebačke bogoslovije očituje se također u 
pušačkoj himni koja slavi duhan kao razbibrigu. Bogoslovija u kojoj vlada 
tako površan duh mora proizvesti svećenike za koje je ideal kršćanstva 
onaj purgerski moral: budi kršćanin da materijalno dobro živiš na zemlji. 
Zato imamo toliko borbe s klerom koji ne mogu razumjeti elan našega 
Katoličkog pokreta koji Kristovu vjeru širi propagandom u i izvan Crkve, 
koji ne djeluje toliko propovijedima, već čije ličnosti ostavljaju neizbrisiv 
trag u svojoj okolini. 

Isposničko-apstinentsku ideju, pasionizam valja širiti. Sa strahom sam 
konstatirao da i naši najbolji ljudi kojima imam zahvaliti što sam našao put 
k Bogu nisu upoznali tu ideju. Trebali bi proživjeti nekoliko godina među 
gladnim i bijednim ljudima i onda bi se istom dovinuli do tih spoznaja. 

Mislim da su mi milije od glada i bijede izmorene socijalističke mase 
od sitih katoličkih purgera. 

Zagreb, 30. IX. 1920. - (23 g. i 9 mj.) 

Kontakti s međunarodnim katoličkim organizacijama 

U listu Le Semeur (Septembre 1920.), Montreal, Kanada, izišao je 
Jugov poziv da dođu u Maribor. 

Zagreb, 7. X. 1920. - (23 g. i 10 mj.) 

Neuspio pokušaj mirenja Pučke stranke i Kršćanskih socijala 

Zanimljiva je bila večer. Građanska Marijina kongregacija pozvala je 
sve Kongregacije na dogovor da se premosti jaz između Pučke stranke i 
Kršćanskih socijala, da se uopće premoste ove dvije struje koje su prisutne 
u katoličkom životu u Zagrebu. Pod predsjedništvom biskupa Langa za¬ 
počeo se je g. Zatluka braniti prije nego li ga je itko optužio, ističući da su 
kršćanski socijali već izdali svoje proglase i da idu na izbore kao samostalna 
stranka. Naglašava da su oni čvrsti katolici, ali će u politici dalje raditi tim 
smjerom pa makar ih nastojale i najviše instancije nagovoriti da stupe u 
Pučku stranku. Istaknuo je da oni stoje na hrvatskom stanovištu. Vlč. Je- 
sih je replicirao istaknuvši da njegovu struju vodi vrhunaravni motiv i da u 
njih ne postoji jaz između života u Crkvi i onoga u vanjskom životu. Hoće 
kršćanstvo unijeti i u politiku i ne žele ga odijeliti od nje kao Zatluka koji 
je istaknuo da katolici mogu raditi i za oprečne socijalne i političke pro¬ 
grame. Mika Galkovski istaknuo je da se danas ne radi samo o političkim 
i socijalnim programima, već o egzistenciji kršćanstva u našoj domovini. 
Protiv materijalizma se mora boriti jedna jedinstvena katolička stranka po 
direktivama raznih papinih enciklika. Tko radi po Rerum novarum , 60 ne 
može se dijeliti po socijalnom programu. Zatluka je uvijek naglašavao da 
on ne može popustiti. Sastanak se je razišao bez unifikacije. 

Predavanje ministra Korošca domagojcima 

Zatim je dr. Korošec 61 u katoličkom kazinu održao domagojcima 62 
izlaganje o našem vanjskom i nutarnjem položaju; tvrdi da smo izgubili 
Dalmaciju jer je delegacija u Parizu pogriješila što je iza kulisa govorila da 
ne reflektira na Istru i Goricu. Odsada će naša vlada gajiti nekoliko godina 
prijateljstvo s Italijom da joj ona ne smeta na Jadranu, a kada se dovoljno 
ojača, onda će promijeniti taktiku. Međutim se u Italiji širi iredenta, a đaci 
su za taj posao najzgodniji. S Bugarima će doći do sjedinjenja, ako naša 
država opstane i to kada se stranke dovoljno konsolidiraju (a drži da će ona 
opstati jer ne egzistira nikakva ideja koja joj ugrožava život). Već je sada s 
njima prijateljstvo. Mala antanta je defanzivnog karaktera protiv Ugarske. 
Ona je na papiru, bez paragrafa, jer Cesi ne mogu sada dati prave pomo¬ 
ći budući da im je vojska rastrovana. Naša vojska, tvrdi, da je najbolja u 
Europi samo što nema municije ni za tri mjeseca, a oboružati se ne može 
jedinstveno niti jedna armija. Nedavno je naša vojska prodrla u Italiju na 

60 Rerum novarum - enciklika pape Leona XIII. o socijalnom pitanju objavljena 1891. To je prvi 
crkveni dokument u novijoj povijesti na kojemu se temelji socijalni nauk Crkve. 

61 Dr. Anton KOROSEC, slovenski katolički svećenik i političar, ministar u Vladi Kraljevine SHS. 
Vidi bilješku br. 70 na str. 308 

62 Domagojci - vidi bilješku br. 58 na str. 398 

Strafekspediciju 63 i u udaljenosti od 15 km sve živo sravnila sa zemljom. 
Mi sada spadamo pod interesnu sferu Francuske; Njemačka i Austrija pod 
sferu Engleske, Mađarska i Rumunjska pod talijansku. Naš cilj je također 
Carigrad. Mira u Europi nema dok se Rusija ne konsolidira. 

U unutrašnjoj politici je zamršeno. Naša sloga s radikalima je konku¬ 
binat jer su i oni liberalci. Od protivnika drži da je dr. Spalešković najso- 
lidniji političar. Pri programu Kongregacija moramo započeti javnu borbu 
jer Grdića podupire Pribičević. Isto se treba boriti protiv Židova [nume- 
rus clausus na univerzi itd.). 

Kritizira politička shvaćanja Korošca 

Dobio sam dojam da mi katolici nemamo politiku velikih poteza ko¬ 
jemu bi alfa i omega bilo širenje Crkve Kristove. I Korošec misli poput 
svih političara. I njemu su Talijani, Rumunji itd. prijatelji ili neprijatelji 
iz političkih razloga umjesto da nastoji unijeti Kristova načela u državni 
život: ljubav među državama, autodisciplina svake države, širenje mira, a 
ne već sada pomišljati na rat s Italijom, Mađarskom itd. 

Dvije struje u katoličkim redovima 

Dvije su struje u katoličkim redovima: jednoj je Crkva alfa i omega, a 
druga hoće da kršćanska načela prožmu sav javni život jer su ona najbolja 
garancija da će on cvasti. Druga struja podređuje Krista javnom životu. 
Hrvati su bliži prvoj, Slovenci drugoj struji. Razvoj u Hrvatskoj je više 
osobnog karaktera. Zatluka nema suvremenog katoličkog odgoja, a osim 
toga je za nj vjera neovisna od politike. 

Ministar Korošec je rekao da u zoni A u Koruškoj ima statistički 500 
njemačkih glasova više, ali smo mi za agitaciju potrošili tamo 35 milijuna 
kruna, narod korumpirah kako bismo dobili također zonu A. Slovenci sada 
forsiraju plebiscit jer su im odijela i novac kojima su podmićivah sada iste¬ 
kli tako da svako zavlačenje znači gubitak glasova. 

Zagreb, 13. X. 1920. - (23 g. i 10 mj.) 

Dojmovi s posjeta Meštrovićevoj izložbi 

Kod plebiscita u Koruškoj pobijedili su Nijemci. 

Upravo sam došao s Meštrovićeve izložbe. Mlazovi ideja su me iz 
nje obasuli. Razapeti Krist, Krist i Magdalena, Krist i Samaritanka, Pieta, 
Krist tjera Židove iz hrama, Madone s djetetom, Krist i napasnik, Japanske 
Madone karijatide itd.; sve je sama lirika, subjektivizam ad apsurdum. Ek¬ 
spresionizam forme. Neanatomske forme realiziraju silan intenzivni unu¬ 
tarnji život. Autodidakt Meštrović došao je u svijet i trpljenje čovječanstva 


63 kaznena ekspedicija 

postaje za nj problem. On koji je dosada bio liberalac, koji je do sada samo 
uzgred obradio koji religiozni motiv, najednom vidi da ima jedan poseban 
svijet koji se je od vajkada bavio kardinalnim ljudskim problemima. Bavi 
se kršćanskom religijom i unaša u vanjske forme kršćanstva svoju vlastitu 
dušu i ta duša razara te forme. Nema dvojbe. 

Meštrovićev odnos prema Bogu i kršćanstvu 

Meštrović je od Boga silno obdaren čovjek, ali moderni subjektivi- 
zam je našao u njemu svoga tipičnog reprezentanta. Meštrović je bio u 
Americi. Možda je religiozni pokret kvekera na nj djelovao. Prijala mu je 
njihova čežnja za beskrajnim i subjektivno in¬ 
terpretiranje Evanđelja. Tu se vidi i autodidakt 
Meštrović. Nikada dosada nije potanje pozna¬ 
vao kršćanstvo; nije studirao npr. opise miljea 
iz kojega je Krist nikao i sve one faze života 
koje je trpio, zašto je radio; nije imao dosta živa 
Krista pred sobom, kao npr. katolik kada živi 
liturgijski. Kada najednom ispaćeni, bezbojni 
liberalac Meštrović dobi u ruke Evanđelje i u 
njoj Kristovu muku koji li mlazovi ideja naj¬ 
ednom iskočiše! Meštrović vidi Krista sub spe- 
cie 64 svoga ja; promotri tu historijsku pojavu 
kao pravi reprezentant 20. vijeka koji je otpao 
od Krista. To nije historijski Krist, ali iz mora 
tih efemernih poteza našega vijeka tu i tamo 
prodire koja crta pravoga historijskoga Krista. 

Meštrović je prema tome čisti lirik koji je svojim Kristovima dao izreske 
iz svoje duše, duše koja ispod ruševina idejnih vrednota 20. vijeka nalazi 
polako put k Isusu Kristu. 

Kritički osvrt na Meštrovićeva djela i njihovu vrijednost 

Diviti se valja Meštroviću što je s tolikom virtuoznošću znao izraziti 
svoj unutarnji život. Umjetnici su tipovi čovječanstva i iznoseći svoj dušev¬ 
ni svijet i svoj put k Isusu Kristu pokazuju smjer kojim je pošla okolina iz 
koje je Meštrović niknuo. To je civilizirana zapadna Europa koja je u stanju 
obraćenja, a nipošto jugoslavenski milje. Meštrović je nama tuđ i dao Bog 
da naš narod ne dođe nikada u stadij onih naroda čijem psihičkom raspo¬ 
loženju odgovara Meštrovićevo propelo. 

Jedna moleća žena je divno stilizirana. U Madonama je također sve 
sam subjektivizam; sav taj život Kristov, Marija s djetetom itd. su umjet- 



Ivan Meštrović: Pieta 

ničke koncepcije bezvjerskog gledatelja na čiju dušu neprestano kuca Mi¬ 
lost. Hoće li naći put do nje? 

Svako umjetničko djelo, ako je tehnički uspjelo, jest dokument o od¬ 
nosu umjetnika prema Bogu. Prema tome mogu biti i umjetnine djela pro¬ 
tiv Boga, ako one izražavaju taj odnos. Kod lirske umjetnosti to se najbolje 
može konstatirati. Ako npr. umjetnik sasvim krivo gleda na Kristov život, 
npr. u mnogome i Meštrović, i ovo krivo gledanje života zna inkarnirati u 
jednoj tvorevini, to on time dokumentira svoj nutarnji stadij. Premda je 
tehnički virtuoz, on će stvoriti remek-djelo, ali prava umjetnina to nije jer 
od prave umjetnine se zahtijeva uz virtuoznost ekspresije i ispravno shva¬ 
ćanje ideja koje pokreću svijet. Prema tome su dvije vrste grupiranja um¬ 
jetnosti: prvo su djela koja sjajno izražavaju unutarnji život bez obzira na 
ispravnost shvaćanja života, a drugo su djela koja i uz formalnu virtuoznost 
dobro shvaćaju život. Djela prve grupe su dokumenti odnosa umjetnika 
prema Bogu i ne spadaju zapravo u uži pojam prave umjetnosti. 

Zagreb, 14. X. 1920. - (23 g. i 10 mj.) 

Materijalno je situiran i može studirati problem križa 

Materijalno mi možda u životu neće nikada tako dobro ići. Sve mi 
ide po želji. Mogu se svake večeri tuširati, ležati na čistu podu, ustati u 
5 ujutro, otići na sv. Misu i često primiti presv. Euharistiju. Hrane imam 
dovoljno, mesa nikada, odijelo mi nije poderano, kragni uvijek čisti. Sve 
dakle imam što mi tijelo zahtijeva. Obitelj, dakle, čovjeku daje najjače 
sredstvo da uzmogne biti duševno krepak. Problem križa mogu sada teo¬ 
retski studirati i dao Bog da si sada stvorim tako snažnu bazu da u praksi 
ne podlegnem križu. 


Ivan Merz kleči u molitvi 
pred raspelom. Izradio akad. 
kipar Kuzma Kovačić 2012. 
Skulptura se nalazi pred 
župnom crkvom Marijina 
Pohođenja u Banjoj Luci 
gdje je Ivan Merz kršten. 

STUDIJ U PARIZU 

1920 .- 1922 . 



Panorama Pariza 


Nakon što je hrvatski isusovac o. Miroslav Vanino pronašao u katolič¬ 
kim krugovima u Francuskoj mogućnost stipendiranja za nekoliko hrvat¬ 
skih studenata u Parizu, vodstvo Hrvatskoga katoličkog pokreta u Zagrebu 
odabralo je trojicu dobrih katolika studenata i ponudilo im je ovu moguć¬ 
nost studija što su oni i prihvatili. Bili su to Ivan Merz, Đuro Gračanin 
i Juraj Šćetinec. Početkom listopada stigli su u Pariz gdje su ih srdačno 
primila dvojica njihovih francuskih dobrotvora koji su se kasnije za njih 
brinuli: mons. Alfred Baudrillart, rektor Katoličkoga sveučilišta (Institut 
Catholique), i mons. Eugene Beaupin, tajnik društva Comite Catholique 
des Amities Frangaises a l’Etranger. 

Međutim, čim su Srbi koji su boravili u Parizu čuli da je došlo i ne¬ 
koliko Hrvata studirati u Pariz, htjedoše im preko konzula SHS na svaki 
način spriječiti studij optužujući ih da su ih poslali isusovci, da su pristaše 
svrgnutoga austrijskog cara Karla itd. Ipak u tome nisu uspjeli. Treba imati 
u vidu da je francuska vlada obilno pomagala Srbiji kao svojoj saveznici 
iz Prvoga svjetskog rata za školovanje srpskih studenata u Parizu. U isto 

vrijeme kada su ova trojica hrvatskih studenata došli na studij u Pariz stu¬ 
diralo je 600 studenata iz Srbije, koje je financirala francuska država! 

U Francuskoj je Ivan ostao pune dvije godine. Gotovo je čitavo vri¬ 
jeme proboravio u Parizu, osim što je u ljetnim praznicima 1921. pošao u 
Lurd preko Bordeauxa i Toulousea. 

U Parizu se Ivan zajedno sa svojim drugovima nastanio kod gospođe 
Michaut, dobre katolikinje, koja je u svemu nastojala hrvatskim studen¬ 
tima u tuđini nadomjestiti majku. Njezina će kćerka kasnije dati lijepo 
svjedočanstvo o Ivanovu svetačkom životu za vrijeme studija. 

Studij umjetnosti i književnosti, priprema disertacije 

Ivan je paralelno studirao književnost na Sveučilištu Sorboni i na Ka¬ 
toličkom sveučilištu (Institut catholique). 

Studij se u Parizu Ivanu osobito sviđao te piše svome ocu početkom 
1921.: »U Francuskoj katolički duh vjekovima živo djeluje, posve dru¬ 
gačije nego u Njemačkoj. Osim mnoštva divinih gotskih crkava iz XII. i 
XIII. vijeka i krasnih literarnih djela iz XVII. vijeka, doživljava Crkva u 
današnjoj Francuskoj svoje trijumfe. Tako su npr. najveći moderni francu¬ 
ski mislioci i pisci uvjereni katolici, što npr. kod nas ne zapažamo. Mi smo 
točno obaviješteni o prilikama kod nas i sada započinjemo obavještavati i 
francusku štampu o progonima katolika...« 1 

Ivanove literarne bilježnice i njegovo bogato znanje iz francuske knji¬ 
ževnosti svjedoče kako je mnogo radio. Tijekom studija prikupljao je ma¬ 
terijal za izradu svoje doktorske disertacije koju je potom napisao i obra¬ 
nio u Zagrebu na Filozofskom fakultetu Zagrebačkoga sveučilišta 1923. g. 
Disertacija nosi naslov »Utjecaj liturgije na francuske pisce«. 

Zdravstvene poteškoće, bolest očiju, posjet Lurdu 

Tijekom studija u Parizu Ivan je imao ozbiljnih problema s očima koje 
su mu bile veoma slabe pa je već pomišljao prekinuti studij. U tu svrhu 
često se moli i biva djelomično uslišan, kako to bilježi i u svome Dnevniku. 
»Vid mi se nešto popravio, ali još nije isključeno da ću i ja biti među miliju¬ 
nima koji cijeli svoj život trpe. Radije bih naravno za ideju direktno trpio, 
ali Bog zna najbolje što je za Crkvu i za me bolje.« 2 U ljetnim praznicima 
1921. putuje preko Bordeauxa i Toulousea u Lurd i tamo se moli Gospi 
za svoje oči; ispire ih lurdskom vodom. Olakšalo mu je toliko da je mogao 
nastaviti studij. Na drugom mjestu u Dnevniku Ivan zapisuje: »Srce Isu¬ 
sovo, Tebi posvećujem svoj život; ako je na Tvoju slavu, da trpim i tako 


1 Pismo ocu iz Pariza od 16. I. 1921. 

2 Dnevnik, 12. II. 1921. 

dođem Tebi, neka bude Tvoja volja i molim Te da uza me budu u Tvome 
Kraljevstvu i moji roditelji!« 3 

Upoznavanje francuskoga katolicizma 

Osim studija koji marljivo obavlja, Ivan nastoji što bolje upoznati 
francuski katolički život, djelovanje Crkve i brojnih katoličkih udruga. 
Često se stoga kreće u društvu najviše francuske katoličke inteligencije i 
konvertita. Marljivo polazi sve važnije katoličke priredbe u Parizu. Tu upo¬ 
znaje Katoličku akciju, tu ideja papinstva kao živoga Krista dobiva u nje¬ 
govoj duši konačan i dosljedan oblik, tu se posve izgradio njegov neslomivi 
entuzijazam za papu i za studij katolicizma u svjetlu papinskih poslanica, 
enciklika i smjernica. 4 

Na svome prvom hodočašću u Lurd zaustavio se je u Toulouseu gdje 
je s dvojicom kolega sudjelovao na »Semaine sociale - Socijalnom tjednu«, 
katoličkoj manifestaciji za proučavanje i promicanje socijalnoga nauka Cr¬ 
kve. Ivan je bio veoma oduševljen onime što je vidio i čuo pa o tome op¬ 
širno piše u svome Dnevniku. 5 

Katoličke organizacije 

Ivan se bavio i proučavanjem katoličkih organizacija u Francuskoj. 
Od svih njih najviše mu se svidjela Croisade Eucharistique - Euharistijska 
križarska vojna od koje je preuzeo i geslo, donio ga u Elrvatsku i unio ga u 
Orlovsku organizaciju koja ga je prihvatila u nešto skraćenu obliku: »Žrtva 
- Euharistija - Apostolat«. Proučavao je modele ostalih katoličkih organi¬ 
zacija i uočio je kako u njima važnu ulogu ima svećenik, ali kao duhovnik 
koji povezuje organizaciju s hijerarhijskom Crkvom. Na tome će Ivan in- 
zistirati kada bude razvio svoji veliki apostolat u Zagrebu nakon povratka 
sa studija u Parizu. 

O biskupu Mahniću za Francuze 

Kada je Ivan doznao za smrt biskupa Mahnića, bilježi u svoj Dnevnik: 
»Mahnić je najmarkantnija ličnost u jugoslavenskoj historiji koju pozna¬ 
jem. Koliko dosada saznadoh o njegovom unutarnjem životu, najviše se 
približava svecu Katoličke Crkve. (...) Naš Mahniću, moli za nas; moli se 
da iz našega Pokreta nikne što više snažnih ličnosti, koje će raditi samo za 
svetu Crkvu katoličku!« 6 Ivan je odmah obavijestio francusku katoličku 
javnost o biskupu Mahniću objavivši o njemu u jednom časopisu članak 


3 Dnevnik, 23. IV 1921. 

4 Usp. Dr. Drago ĆEPULIĆ, Uspomene na dr. Ivana Merza, Nedjelja, Zagreb, 1929., br. 5., str. 2. 

5 Dnevnik, 29. i 30. VII. 1921. 

6 Dnevnik, 28. XII. 1921. 

na francuskom pod naslovom: »Život i djelo velikog prelata iz Jugoslavije 
msgr. Antuna Mahnića.« 7 

Informiranje francuske javnosti o napadima na katolike u Jugoslaviji 

Hrvatski katolički studenti u Parizu bili su vrlo aktivni. Oni drže pre¬ 
davanja u francuskim društvima i u francuskim katoličkim novinama pri¬ 
kazuju tadašnje napadaje na katolicizam u Jugoslaviji. Na poticaj sloven¬ 
skoga svećenika, vlč. Kuhara, skupili su hrvatski studenti mnogo materija¬ 
la o kulturnom boju u Jugoslaviji i o tome su novine Libre Parole od 3. do 
7. IV. 1921. donijele četiri članka koji su pobudili senzaciju u francuskoj 
javnosti. 8 Nastojalo se s jugoslavenske strane da se ti članci obustave, no 
redakcija je odgovorila: »Ako nije istina što je u člancima, demantirajte; 
ako jest, to oni imaju pravo da se brane.« U sastavljanju tih članaka veliku 
je ulogu imao Ivan. Premda su jugoslavenske vlasti istraživale tko stoji iza 
tih članaka, nisu uspjeli doznati. Inače se Ivan pribojavao da bi mogli zbog 
toga imati posljedica, ali se sve ipak smirilo. 

Planovi za budućnost 

O svome budućem radu oko katoličke obnove u domovini piše Ivan 
prijatelju, ing. Draganu Maroševiću: 

»Ako bude volja Božja, ja se nadam da ćemo moći za nekoliko godina 
postaviti snažne temelje Katoličke akcije među Hrvatima. Sada tek uvi¬ 
đam kako je naš pokret na labavim temeljima jer su svrhunaravni motivi 
podređeni utilitarističkima... « 9 

U drugom pismu nakon hodočašća u Lurd nastavlja sasvim konkret¬ 
no: »Katolicizam se u nas neće širiti, ako ne bude radnika, molitelja i pat¬ 
nika. To je jedan zakon u širenju Kraljevstva Božjega na zemlji. Naš pokret 
je stvorio dosad samo prvi tip (radnika) i mi smo stvorili u našim dušama 
ideal radnika za katolički pokret. Molili smo se manje, a trpjeli smo kad 
smo morali. Zadnji je tip svakako vrhunac - imitacija potpune Spasiteljeve 
žrtve na Križu... Trebamo spoznati misterij iz Njegova života: trpjeti za 
druge...« 10 


7 La vie et l’oeuvre d’un grand prelat de Yougo-Slavie - Mgr Antoine MAHNIC. U: Les Amities 
catholiques frangaises, Pariš, br. 2, 15. VI. 1921., str. 8-10. 

8 Zajednički je naslov tih članaka: La Yougoslavie menacee de dissolution par 1' action magonique et 
anticatholique [Jugoslaviji prijeti raspad zbog masonskog i antikatoličkog djelovanja) , Libre Parole 3, 
4, 5, 6, 7. Avril 1921 

9 Pismo Draganu Maroševiću, Pariz, na dan Uzašašća Gospodinova 1921. 

10 Pismo Draganu Maroševiću, Pariz, 18. X. 1921. 

Život molitve, posta i karitasa 

Malo pred polazak u Pariz Ivan opisuje u Dnevniku svoj asketski na¬ 
čin života. 11 Takav život prožet molitvom i kršćanskom pokorom Ivan će 
nastaviti i k tome još usavršavati u Parizu. Svaki dan ide na sv. misu i 
prima sv. pričest. Dvije su crkve koje je pohađao naizmjenično: kapela 
sestara benediktinki u ulici Monsieur i središnja crkva lazarista gdje je 
grob sv. Vinka Paulskoga u ulici Sevres. Poznate su njegove pariške odlu¬ 
ke, odnosno Asketske regule kako ih je sam nazvao. (Donosimo ih unutar 
dnevničkih zapisa gdje kronološki pripadaju.) 12 Cesto je spavao na podu, 
malo je jeo, mnogo i dugo postio, mnogo molio i u svemu se svladavao. 
Ivanov se molitveni život u Parizu kreće posve liturgijskim putem. Osim 
svakodnevnoga sudjelovanja na sv. misi, on moli i svećenički časoslov. Uz 
osobni intenzivni duhovni život Ivan se upisao u karitativno društvo sv. 
Vinka Paulskoga za pomaganje siromasima. Dodijeljena mu je bila jedna 
siromašna pariška obitelj koju je posjećivao, za nju se brinuo i pomagao 
joj prema svojim mogućnostima. Početkom srpnja 1921. g. Ivan je obavio 
duhovne vježbe u isusovačkom centru Manrese u Clamartu kraj Pariza. 
Sačuvale su nam se bilješke iz tih njegovih duhovnih vježba. 

Dana 4. XI. 1921. prisustvuje kod sestara benediktinki oblačenju no¬ 
vakinje. Obred ga se duboko dojmio. Iste večeri u Dnevniku donosi dirljiv 
i dojmljiv opis toga događaja o kojemu je poslije objavljivao i članke u 
katoličkom tisku nakon svoga povratka u Zagreb. 

Sin obraća roditelje 

Jedna je od velikih Ivanovih briga bila vjerski preporod njegovih rodite¬ 
lja koji do tada nisu bili praktični katolici. Zahvaljujući svojemu nastojanju, 
a posebno molitvama i žrtvama, on je to doživio u Parizu, a onda, u punoj 
mjeri, u Zagrebu. No to je išlo polagano. Dana 20. I. 1921. bilježi Ivan u 
svoj pariški Dnevnik: »Tata je primio nakon 25 godina na 12. I. sv. Pričest. 
Moje su molitve Srcu Isusovom uslišane. U pismu, što mi ga je pisao, vidim 
tipičan primjer konverzije. Milost - nadnaravni moment ga je obratio. Još 
ostaje mama na brizi! Srce Isusovo pomozi!« I Srce Isusovo je pomoglo! 

Ivan je sa svojim roditeljima, posebice s majkom, vodio iz Pariza živu 
korespondenciju. Majka nije shvaćala Ivanov duboki religiozni i asketski 
život koji je provodio u Parizu pa ga želi od toga odvratiti. A Ivan joj u svo¬ 
jim pismima objašnjava i opravdava takav način života. Iz tih pisama majci 
potječu i one dvije čuvene rečenice koje se često navode i u kojima Ivan 
objašnjava svoj vjerski način života: »Znadeš da me je život na sveučilištu 
u Beču, onda rat, studij i napokon Lurd potpuno uvjerio u istinitost kato- 


11 Dnevnik, 14. X. 1920. 

12 Dnevnik, 4. XI. 1921. 

ličke vjere i zato se cijeli moje život kreće oko Krista Gospodina« (Pismo 
majci od 6. XI. 1921.). I druga još poznatija: »Katolička vjera je moje 
životno zvanje« (Pismo majci od 20. X. 1921.). 

Ta veoma zanimljiva pisma donosimo na kraju pariškoga Dnevnika 
prema kronološkom slijedu gdje pripadaju. 

Dopisivanje s dr. Lj. Marakovićem 

Ivan je vodio i intenzivno dopisivanje sa svojim bivšim profesorom 
dr. Ljubomirom Marakovićem. Sačuvana su nam mnoga njegova pisma. 
Uglavnom su to bile teme o književnosti, umjetnosti i potom o katolič¬ 
kom životu i radu u Francuskoj, o vjerskim pothvatima i ustanovama i 
o svemu što se ticalo promicanja katoličke vjere. Iz tih brojnih Ivanovih 
pisama, koja će zajedno s ostalom njegovom korespondencijom biti objav¬ 
ljena u posebnom svesku Sabranih djela, izdvojili smo samo jedno pismo 
od 12. IX. 1921., upravo programatskoga karaktera, i objavili ga na kraju 
pariškoga Dnevnika. 13 U njemu Ivan iznosi svoje planove i programe za 
duhovnu obnovu hrvatskoga naroda i potiče svoga profesora da na tom 
području započne djelovanje. Upravo iznenađuje da jedan mladić od 26 
godina, pariški student, tako razmišlja i iznosi program za vjersku obnovu 
svoga naroda. Vidi se kako je Božja milost duboko prožela Ivana i pripre¬ 
mala ga za onaj veliki apostolski rad koji je bi. Ivan ostvario nakon svoga 
povratka iz Pariza. 

Ostala svjedočanstva o Ivanovu boravku u Parizu 

O Ivanovu svetačkom životu u Parizu osim njegovih spisa, Dnevnika i 
korespondencije, imamo izjave izravnih svjedoka koji su s njime bili goto¬ 
vo u svakodnevnom kontaktu. Njegov kolega sa studija s kojim je zajedno 
stanovao, Đuro Gračanin, objavio je 1933. u Sarajevu brošuru Moje uspo¬ 
mene na ličnost dr. Ivana Merza u kojoj opširno donosi svoja sjećanja na 
pariške dane Ivana Merza. Drugi njegov kolega sa studija iz Pariza, dr. Dra¬ 
go Cepulić, objavio je svoja sjećanja o Ivanovu životu i studiju u Parizu u 
članku pod naslovom Uspomene na dr. Ivana Merza, Nedjelja, Zagreb, 3. 
II. 1929., br. 5, str. 2. Posebno je vrijedno svjedočanstvo gospođice Micha- 
ut kod koje je Ivan stanovao i koja ga je svakodnevno susretala. Iznijela ga 
je u jednom pismu od 15. XII. 1928. upućenu dr. D. Ćepuliću koje je on 
objavio u članku Uspomene na dr. Iv. Merza, Nedjelja, Zagreb, 10. veljače 
1929., br. 6, str. 2. Isto pismo objavljeno je i u Ivanovoj prvoj biografiji. 14 


13 Pismo dr. Lj. Marakoviću od 12. IX. 1921. 

14 Dr. Dragutin KNIEWALD ; Dr. Ivan Merz - život i djelovanje, Zagreb, 1932., str. 117. 

DNEVNIK, 7. XI. 1920.-4. XI. 1921. 


Pariz, 7. XI. 1920. - (23 g. i 11 mj.) 

Opis putovanja preko Slovenije kroz Italiju do Pariza 

Još nije započeo normalni život. 
U Ljubljani smo govorili u uredništvu 
Slovenca s Terseglavom 15 , a putovali 
smo do Trsta s našim iseljenicima. Tužna 
slika Jugoslavije! Mlada zdrava Sremica 
pjevala je u vlaku o srpskoj slavi, a putuje 
da se nikada ne vrati. 

U Italiji smo se vidjeli s D’Annun- 
zijevim 16 vojnicima koji pripovijedahu 
da D’Annunzio zna vršiti službu caporal 
del giorna i dijeliti hranu. U Veneciji se 
je upravo slavio rekvijem nekom admiralu 
koji je Veneciju obranio od invazije Au¬ 
strougarske vojske. Razgledali smo Mar¬ 
kovu crkvu i duždevu palaču. Na stanici 
nas htjela dječurlija pokrasti... U Milanu 
smo dugo čekali, a u Modani smo se na 
granici napatili. Vožnja kroz Francusku 
bila je divna; u jedan dah stigosmo brzim 
vlakom do Pariza. Metro je u prvi mah 
učinio na nas zaseban dojam, a zatim se začudismo kako je svijet ovdje prija¬ 
zan. Osim toga bi nam neobično da su knjige izložene na ulici, a da nitko ništa 
ne ukrade. Začudili su se kad smo došli. M. Baudrillard 17 nas je lijepo primio, 
ali konzul Georgijević 18 skoro nas htjede poslati nazad jer je tvrdio da smo 
pristaše Karla 19 , jer su nas isusovci poslali. Nakon mučna traženja jedva na¬ 
đosmo nešto stana, ali je studen velika, a i hrana je nezgodna (dva puta meso 
dnevno 20 ) tako da se ne mogosmo još posve koncentrirati. 

15 Vidi bilješku br. 29 na str. 378 

16 Gabriele D’ANNUNZIO (1863.-1938.), talijanski pjesnik, dramaturg, političar. Jedan je od 
značajnijih članova iredentističkoga pokreta te duhovni inspirator Benita Mussolinija. Kada je Merz 
zapisao ovu bilješku, D’Annunzio je još bio u Rijeci koju je silom okupirao 1919. g., a iz nje je protjeran 
u studenom 1920. g. 

17 Msgr. Alfred H. M. BAUDRILLART (1859.-1942.), rektor Katoličkoga sveučilišta ( Institut Cat- 
holique ) u Parizu. Postao kasnije kardinal. 

18 Konzul Kraljevine SHS u Parizu, Srbin 

19 KARLO HABSBURŠKI (1887.-1922.), svrgnuti posljednji austrougarski car i posljednji hrvatski kralj, 
koji je u to vrijeme bio u izgnanstvu na Madeiri. To je otac Otta von Habsburga, velikoga prijatelja Hrvata. 
Papa Ivan Pavao II., koji je na krštenju po njemu dobio ime Karol, proglasio ga je blaženim 2004. g. 

20 Merz je nastavio svoj asketski način života i u Parizu pa mu je meso dva puta dnevno bilo protiv 
njegovih asketskih načela koja će u Parizu još više usavršiti. 



Ivan - student u Parizu. Slika 
iz studentskog indeksa 

Pariz, 16. XI. 1920. - (23 g. i 11 mj.) 

U C ercle Montalembert govorio je kanonik Desgranges o proporcio¬ 
nalnoj školskoj raspodjeli. U nekim se krajevima plaćaju učitelji, a đaka 
nema, dok su katoličke škole pune, a od države ne dobivaju pomoći, iako 
katolici plaćaju porez kao i drugi. Kaže da će katolici započeti kampanju 
da iznude od države obligatornu potporu za konfesionalne škole. Držim 
da se Francuzi odviše uzdaju u državu i njenu pomoć mjesto da se, ne 
obazirući se na državu, posve samostalno organiziraju, katoličku štampu 
centraliziraju i jedinstveno se zaprijete radikalima da neće plaćati poreza 
ako ne budu pravedni. 

Upoznao sam se s katoličkim Englezom. Čini mi se da su engleski 
đaci po svemu sudeći još nesamostalnije odgojeni od Francuza. Oni su 
dobro odgojeni mladići, ali u njima se ne zrcali katolički pokret. Svećen¬ 
stvo za njih misli i njih vodi, ali o katoličkom laikatu koji bi sam zastupao 
stanovište Crkve u stvarima koje ne spadaju strogo u djelokrug svećenstva 
ne opazih dosada ništa. 

Naš Katolički pokret je jedinstven. Svaki član je svjesna jedinica u 
radu za Crkvu. Samo treba nastojati da veza s Crkvom bude što jača, da uz 
sposobnost i svijest vođa bude u njih heroizam poniznosti i pokoravanja. 

Pariz, l.XII. 1920.-(24 g.) 

Prisustvuje na predavanju o irskom pitanju 

Danas je bila burna sjednica u Conference Olivantu. Održano je pre¬ 
davanje o irskom pitanju. Predavač je opisao krvavu historiju Irske kroz 
osam stoljeća i zadnje borbe »Irske republike«. Skoro svi su oduševljeno 
pljeskali za slobodnu Irsku. Doskora se diže reakcija tvrdeći da Irci uopće 
nisu narod već pleme poput Provansalaca, da uopće još nemaju nikakve 
republike i da badava svoju krv prolijevaju jer ionako bez Engleza ne mogu 
živjeti. Drugi zagovaraše to stanovište jer se radi Irske ne smije prekinuti s 
Engleskom koju će još trebati protiv Njemačke. Jedan Irac, delegat Irske 
republike, molio je Francuze da samo simpatiziraju s njegovim narodom 
koji ima oko 25 milijuna pripadnika (u Americi i po kolonijama). 

Francusko katoličko đaštvo je u političkom pogledu posve liberal¬ 
no orijentirano. Oni svoje političke saveze sklapaju samo onda ako će taj 
savez biti od materijalne koristi i na slavu francuskog naroda. O kakvoj 
političkoj kristocentričnoj orijentaciji nema kod njih ni govora. Nijemac je 
njima neprijatelj pa makar on dnevno išao Stolu Gospodnjemu! 

Pariz, 22. XII. 1920. - (24 g.) 

Sudjeluje na predavanju o španjolskom pitanju 

U C onference Olivantu održano je predavanje o španjolskom pitanju. 
Najviše se je obratilo pozornosti franko-španjolskoj mržnji. Predavač (M. 
Dijon) iznio je sljedeće uzroke: francuski narod mrzi Engleze i samim time 
saveznike Engleza - Španjolce. Francuzi su 1808. osvojili Italiju i protje¬ 
rali monahe iz samostana. Francuska je 
posljednjih godina bila protukatolička i 
zato su španjolski katolici naginjali Ni¬ 
jemcima jer su oni potpomagali konzer¬ 
vativne i protu-republikanske stranke 
(što je u Španjolskoj ekvivalentno s pro- 
tu-revolucionarni). Predavač je istaknuo 
da Španjolska nije mrtav narod, da su 
španjolske radničke i seljačke organiza¬ 
cije moćne i da Španjolci hoće usposta¬ 
viti katoličku seljačku internacionalu. 
Katolici su uz kralja i monarhiju jer mo¬ 
narhija reprezentira za sada red, iako su 
protiv sadanje vojničke klike koja hoće 
da manevrira po Maroku. Debate su bile 
stereotipne. Španjolci moraju predati 
Francuzima Tangers radi Maroka i moraju postati anglofili. Politika mora 
biti realna, a ne sentimentalna. Predavač je lijepo istaknuo zajedničke re¬ 
ligiozne interese i mnogo je bliži univerzalnom poimanju katolicizma od 
ostalih drugova. 



Hrvatski studenti u Pariz. 
Ivan (prvi slijeva) sjedi 


Pariz, 28. XII. 1920. - (24 g.) 

Osvrt na smrt biskupa Antuna Mahnića 

Mahnić je mrtav. Nisam bio tako sretan da ga vidim prigodom se- 
damdesetogodišnjice, ni da čuvam s ostalom braćom stražu kod njegova 
odra. Mahnić je najmarkantnija ličnost u jugoslavenskoj historiji koju po¬ 
znajem. Koliko do sada saznadoh o njegovu unutarnjem životu, najviše 
se približava svecu Katoličke Crkve. Koje li sreće za Jugoslavene imati 
jednoga Mahnića, prvoborca koji jugoslavenski narod hoće dignuti u na¬ 
ručje Trojstva gdje sada slavi slavlje. Naš Mahniću, moli za nas; moli se da 
iz našega Pokreta 21 nikne što više snažnih ličnosti koji će raditi samo za 
presvetu Crkvu Katoličku! 


21 Hrvatski katolički pokret 

Pariz, 16. I. 1921. - (24 g. i 1 mj.) 
Prisustvovao sam jednom predavanju što ga priređuje revija Lettres. 
Revija, koja je na svojim njedrima odnjihala Peguya i Jammesa, hoće zain¬ 
teresirati sav narod za probleme estetike, hoće da sav narod, kao u sred¬ 
njem vijeku, bude inspirator velikih umjetnina. Ovaj je pokret analogan 
Gralu i našem literarnom shvaćanju. Nikao je na tlu Crkve. 

S dr. Belićem 22 sam bio danas prvi put. 

Pariz, 20. I. 1921. - (24 g. i 1 mj.) 
Zahvaljujući molitvama otac mu se vratio k vjeri 

Tata je primio nakon dvadeset godina, 12. I. (srebrni pir) sv. Pričest. 
Moje su molitve Srcu Isusovu uslišane. U pismu što mi ga je pisao vidim 
tipičan primjer konverzije. Milost, nadnaravni moment ga je obratio. Još 
ostaje mama na brizil Srce Isusovo, pomozi! 

Pariz, 22. I. 1921. - (24 g. i 1 mj.) 
Predavanje H. Gheona o Peguyjevim djelima 

Kod Revue des jeunes čitao je g. Henri Gheon neke izvatke iz Peguya. 
Većinom su bile gospođe i djevojke lijepo i otmjeno obučene u svili i dru¬ 
gom. Kod nas je uz takvu otmjenu nošnju skopčama asocijacija i lošega 
morala, dok se kod Francuza literarni život vrti upravo u tim salonima. 
Gosp. H. Gheon je sa žarom čitao izvatke iz djela Peguya, čiji je bio osob¬ 
ni prijatelj. Po prvi puta, eto, upoznah se s tim autorom koji je ljubimac 
mlade katoličke Francuske. Ne mogoh si točno zapamtiti naslov svih djela, 
ali Peguyeva slika mi je jasna: seljačko dijete koje je niklo i odraslo u fran¬ 
cuskom kršćanskom narodu, koji je, kao što je to još i danas naš narod, bio 
pun životne energije. Rad mu je bio liturgijski čin. Peguy se stavlja u opozi¬ 
ciji s pariškim salonskim društvom i oštro kritizira duševnu revoluciju koja 
je u narodu ubila vjeru i uništila pojam naroda. Današnji narod misli poput 
svojih novina i nacionalnost mu više nije na jeziku kao negda. Iako su ovi 
socijalni prikazi ocrtani vrlo snažnim potezima, npr. najmrži su mu mlaki 
ateisti jer revolucionari imaju nade u bolju budućnost, a u nadi je uvi¬ 
jek skrivena ljubav, ipak ne leži veličina Peguyova, po mome mnijenju, u 
tome. Kada nestane ovaj milje, to nas neće više zanimati od Labruyerovih 
karaktera, ali njegova mistička poezija će ga nadživjeti. Doduše, sve je u 
tom pogledu samo torzo; ironija Peguya koji je sa srcem punim gorčine 
gledao na propadanje Francuske katkada zasmeta u prekrasnim himnima. 
Neki, kao onaj gdje se Bog divi nad svojim stvorenjem, upravo su divna 

22 Dr. Matija BELIC, poznati hrvatski pravnik iz Đakova (kasnije preselio u Zagreb) s Merzom je 
godinu dana studirao u Parizu. Iz te brojne katoličke obitelji s kojom je kasnije Merz bio u srdačnim 
prijateljskim vezama potekla su i dvojica isusovaca, p. Predrag i p. Miljenko Belić, profesori na 
Filozofskom fakultetu Družbe Isusove u Zagrebu. 

nadopuna nekim sličnim mjestima iz Biblije (Misal, svetkovina Bi. Djevi¬ 
ce Marije). Karakterističan za Peguya je njegov Plač Bogorodice. Duševni 
život Bogorodice nakon smrti Sina prikazan je sugestivnom moći, ali ta 
Bogorodica - čini mi se nije posve liturgična, prava Majka Božja - već 
francuska seljačka majka koja je izgubila svog sina. 

Upoznao sam se s patrom Sertillangesom 23 . 

Pariz, 24. I. 1921. - (24 g. i 1 mj.) 

Upoznao Bernovillea, Portuglaci za katoličku Internacionalu 

Govorio sam dulje s g. Bernovilleom, urednikom Lettrea, i razvio mu 
naše ideje o katoličkoj literaturi i katoličkoj Internacionali. Bio je ushičen 
i dao mi je adresu Renea Johanneta i poklonio kartu za predavanje o ka¬ 
toličkoj literaturi. 

Portugalci se također zanimaju za katoličku Internacionalu. Dva sve¬ 
ćenika traže da se osnuje informativni katolički ured. Uopće se osjeća da 
svi narodi koji su stradavali osjećaju veću potrebu da se prislone uz inter¬ 
nacionalnu organizaciju, negoli oni kojima je dobro. 

Pariz, 28. I. 1921. - (24 g. i 1 mj.) 

Predavanje o francuskim katoličkim organizacijama 

Gosp. kanonik Beaupin 24 odr¬ 
žao je na Katoličkom institutu 25 
predavanje o patronažama. Ovo su 
glavne ideje: nakon francuske re¬ 
volucije svećenik Allemand u Mar- 
seilleu i svećenik Chaminad u Bor- 
deauxu (obični poput radnika chau- 
dronnier-kotlara) okupljaju mladež 
i obrazuju je. Druga etapa u razvoju 
jest u uskom savezu s Ozanamom i 
braćom sv. Vinka koji su red sa za¬ 
vjetima i s misijom za odgoj mladeži. 
Tip toga reda i osjećaj da su zavjeti 

23 Antonin-Gilbert SERTILLANGES, OP (1863.-1948.), dominikanac, poznati francuski katolički 
filozof i duhovni pisac 

24 Kanonik Eugene BEAUPIN bio je predsjednik katoličke udruge Association des Amitiees 
Catholiques frangaises koja je stipendirala Ivana Merza i ostale naše hrvatske studente za vrijeme 
studija u Parizu. Nakon što je Merz završio studij i vratio se u Zagreb, kanonik Beaupin, kao veliki 
prijatelj Hrvata, posjetio je Hrvatsku, a Merz mu je bio vodič. Nakon Merzove smrti dao je veoma 
lijepo svjedočanstvo o njemu. 

25 Katolički institut - Institut Catholique jest Katoličko sveučilište u Parizu na kojemu je Merz 
studirao, a osnovano je 1875. Prigodom osnivanja nije se moglo zvati sveučilište jer francuske liberalne 
državne vlasti nisu dopustile Crkvi da upotrijebi izraz »sveučilište« koji su rezervirali samo za državno 
sveučilište Sorbonu. Međutim i Sorbonu je u 13. stoljeću osnovala Crkva! 



Pariško sveučilište Sorbona na 
kojem je Ivan studirao 

potrebni da se održi kontinuitet akci¬ 
je mogao bi nam biti putokaz za našu 
akciju. Patronaži koji su se do sada 
razvijali neovisno od župnika polako 
prelaze u njegove ruke i u okviru hi¬ 
jerarhije provodi se organizacija. Uz 
svakog biskupa je upravitelj djela koji 
je u neku ruku zastupnik ili posred¬ 
nik hijerarhije i te jedinstvene akci¬ 
je. Tajna velikog razvoja patronaža su 
zatvorene duhovne vježbe, a od silne 
koristi su duhovne vježbe za mladež 
između 12-14 god. Naravno, način tih 
duhovnih vježbi primjeren je njihovoj 
dobi. Učinak posebne sobe za svakoga 
i unutrašnja koncentracija ima, kako 
reče kanonik Beaupin, silan utjecaj na 
te mlade duše. Nakon duhovnih vježbi 
ti mladići obično sastave mali izvještaj 
o dojmovima s tih duhovnih vježbi. Za nas je to također zanimljiv modeli 
Patronaži su prema tome zaseban odgojni tip francuskih katolika i iz ovih 
patronaža se sada razvijaju stručne škole za šegrte u kojima uz religiozni i 
moralni odgoj mladići dobiju solidnu stručnu naobrazbu. 

Pariz, 30. I. 1921. - (24 g. i 1 mj.) 
Zamjećuje Božje djelovanje u katoličkim organizacijama 

Bio sam na posljednjoj sjednici Regionalnog kongresa francuskih ka¬ 
toličkih društava. Raspravljalo se je o socijalnoj orijentaciji među radniš¬ 
tvom, o agrarnim organizacijama, o studijskim kružocima i o liturgijskom 
pokretu. Struja života prožima ovu organizaciju i u njoj vlada divan duh. 
Među članovima postoji harmonija duša i u debatama se jedva zapaža 
afekt. Ova katolička mladež je socijalnija od đaštva i to su opazili i neki 
svećenici. Promatrajući ovaj silni interes katoličke generacije oko obnove 
cijeloga javnoga života u Kristu, opažam djelovanje jedne Energije koja 
posvuda djeluje. Gdje god sam promatrao - u Austriji, kod nas, pa sada, 
eto, ovdje - divim se jedinstvenosti koja inspirira katoličke pokrete svih 
zemalja. Najbolja apologija Božjeg djelovanja u čovječanstvu jest taj jedin¬ 
stveni duh koji prožima katoličke pokrete svijeta. To remek-djelo ne može 
stvoriti nikakva ljudska sila, nikakav filozofski sistem. To je djelo Sile koja 
je iznad nas i koju mi tražimo i želimo spoznati. Ateisti, internacionalci 



Ivan (lijevo) s kolegom Jurjom 
Sčetincem, s gospođom Michaut 
i njenom kćerkom kod kojih je 
stanovao 

i svi mogući teoretici neka proučavaju historiju Crkve i njenu sadašnju 
aktivnost pa će vidjeti da je ona jedina koja čovječanstvo vuče naprijed. 

Duboki je dojam učinila na me molitva. Nakon završenih debata gdje 
se je raspravljalo o svim potrebama javnoga života, svi se okrenuše spram 
presv. Sakramenta i jednoglasno zapjevaše O Salutaris hostia, Magnificat, 
Tantum ergo. Oduševljeno pjevanje bio je umjetnički izražaj jedinstvenosti 
njihovih duša; afirmacija vjere u katoličkoj Francuskoj 20. vijeka! Zaista, 
Francuzi, barem ovi koje sam danas slušao, mogu se ponositi svojim kle¬ 
rom i svojom mladeži. 


Pariz, 1. II. 1921. - (24 g. i 2 mj.) 

Kritika »zlatnog vijeka« Luja XIV. 

Čitam Bossueta 26 i začudih se da kod njega ( Govor o smrti ) nalazim 
skoro sasvim iste misli kao kod Pascala ( Dva beskraja). Je li Pascal slušao 
govore Bossueta? Po svoj prilici da jest, ali mi se čini da prvobitna inspira¬ 
cija potječe od sv. Vinka koji je u samostanu Lazarista tumačio Evanđelje. 

Kada se promotri vijek Luja XIV, to se vidi da njegova veličina nije 
u velikim umjetninama i državnoj moći. Ovi kraljevi, kardinali, sva ari¬ 
stokracija u sebi je imala malo kršćanskoga i taj »zlatni vijek« rafinirane 
kulture našao je svoje kritičare u predstavnicima Crkve: sv. Vinko, Pascal, 
Bossuet i drugi u doba tih feudalnih predrasuda naglašavali su veličinu 
siromaštva, trpljenja, sramote. Divnog li djelovanja Crkve koja u svakom 
vijeku pokazuje čovječanstvu pravi smisao života! 

Pariz, 12. II. 1921. - (24 g. i 2 mj.) 

Predan u volju Božju 

Duševno trpljenje, krize skoro do očaja. Sve zbog očiju. Već mišljah 
da ću morati prekinuti sa studijem; pomisao na roditelje, na naše ljude sve 
me je mučilo. Bogu hvala, vid se je nešto popravio, ali još nije isključeno 
da neću i ja biti među milijunima koji cijeli svoj život trpe. Radije bih, 
naravno, za ideju direktno trpio, ali Bog zna najbolje što je za Crkvu i za 
me bolje. Ako, dakle, svi planovi, sav moj dosadašnji rad bude prividno 
uzaludan, ipak će Crkva rasti i Krist drugi put doći. Jedan čovjek više ili 
manje - samo taj čovjek neka vrši volju Božju u tim časovima. 

Krasna su predavanja što ih priređuje revija Lettres. Danas je govorio 
g. Storez, osnivač Archea, o temi katedrala - ogledalo svijeta. Skicirao je 
idealnu sliku srednjega vijeka kad je umjetnost bila znanost, a cijeli svemir 
remek-djelo Praumjetnika. Čovjek je samo riječ u toj velikoj simfoniji. Sim¬ 
boli, brojke igraju veliku ulogu. 3 ( Trinitas ) + 4 (elementa-tijelo) = 7 tvore 


26 Jacques-Benigne BOSSUET (1627.-1704.), francuski biskup, teolog, pisac duhovnih spisa, veliki 
govornik i propovjednik svoga vremena. 

ljudski broj. Veza duše i tijela, sakramenti, 3 
x 4 = 12 apostoli. Krasnom logikom je sred¬ 
nji vijek iskitio te simbole. Trinitas, anđeli, 

Krist se mogu prikazati goli, čovjek nikada. 

Životinje, biljke imaju u tom svjetonaziranju 
svoje značenje. A rt pour art ne egzistira jer 
sva priroda ljubi kao izraz jedne ideje, a ne 
ona sama bez ikakve veze s ostalim makro- 
kozmosom. 

Komunisti npr. (vidi Le Journal du 
peuple od 28. I. 1921. i 7. II. 1921.) već 
ističu da umjetnost mora poprimiti socijal¬ 
ni karakter, da je liberalizam u umjetnosti, 
izoliranost svakog pojedinog individua ubi¬ 
tačan po umjetnost. Oni, naravno, traže 
diktaturu, ali po svom shvaćanju približuju 
se već našem stanovištu. Osuđuju npr. da 
se djelo stvara izolirano za muzej, već žele 
da bude oris kuće, groblja itd. Zadnji korak 
toga shvaćanja bila bi katedrala u kojoj sve umjetnosti surađuju. Katedrala 
je prema tome abrege du monde. 27 Makrokozmos, Trinitas, creatio. 

Isuse Kriste, molim Te da ozdraviš moje oči! 

Pariz, sv. Đurđevdan, 23. IV 1921. - (24 g. i 4 mj.) 
Srcu Isusovu posvećuje svoj život 

Bol moja još uvijek traje i zbog toga ne pisah skoro ništa. U prošlom 
razdoblju hvalim Isusu Kristu što sam mogao za vrijeme korizme zaroniti 
u more boli Njegova Srca i što sam živio u tako uskoj vezi s Njime. Usput 
sam preveo Križni put Paula Claudela 28 i čini mi se da bi svaki katolički 
pjesnik morao napisati jedan križni put da uzmognemo ocijeniti njegovu 
veličinu kao čovjeka. 

Zbog te moje očne bolesti ne mogoh se posvetiti studiju katoličke 
literature kako bih želio, a francuski jezik koji sam međutim učio također 
uslijed unutrašnje rastresenosti ne naučih. 

Srce Isusovo, Tebi posvećujem svoj život; ako je na Tvoju slavu da 
trpim i da tako dođem k Tebi, neka bude Tvoja volja i molim Te da uza me 
budu u Tvome kraljevstvu i moji roditelji. 



Pariška katedrala 


Notre Dame 


27 franc. abrege du monde - sažetak svijeta 

28 Merzov rukopis prijevoda Križnoga puta francuskoga pisca Paula Claudela, što ga spominje ovdje u 
Dnevniku, čuva se u njegovu Arhivu u Zagrebu. Ovaj Merzov prijevod objavio je Glas Koncila 2005. 
kao posebno izdanje. 

Promicanje istine o progonu katolika u Jugoslaviji 

Rad našega društva je ponajviše žurnalistički. Na inicijativu vlč. Kuhara 
pripremili smo svu silu materijala o kulturnom boju u Jugoslaviji i o tome je 
Libre Parole od 4. do 7. IV 1921. donijela četiri članka koja su pobudila sen¬ 
zaciju u francuskoj javnosti. Naša delegacija u Parizu je kod francuske vlade 
intervenirala da zaustavi te članke, a ova je odgovorila: ako nije istina što je u 
člancima, demantirajte, ako jest, to oni imaju pravo da se brane. Osim toga 
je La Croix od 21. IV donio članak o Jugoslaviji, a danas demonstracije. 
Francuski katolici nas prema tome svim silama podupiru. 

Posjećuje razna katolička društva 

Od 14. do 17. IV sudjelovao sam na kongresu Katoličke unije me¬ 
đunarodnih studenata na kojem se, među ostalim, raspravljalo o Irskoj. 
Stanovište koje katolici moraju zauzeti, jer i većina engleskih katolika tako 
misli, jest da Irskoj valja priznati pravo narodnosti; pošto Irska želi biti 
slobodna, ima i pravo na slobodu ispod jarma Engleske. 

Ovakvi sastanci su zgodni jer se na taj način katolici protivnih naci¬ 
onalnih i drugih tendencija sastaju i kuju jedinstvenu direktivu akcije za 
budućnost. No, čini mi se, o jednom solidnom internacionalnom kato¬ 
ličkom radu ne može biti govora dok se Nijemcima ne bude dalo pravo 
surađivanja. Čini mi se da naš Gospodin Bog svim tim internacionalnim 
katoličkim akcijama u tom slučaju uskraćuje svoj blagoslov. Držim, da se 
provede jedna ideja, treba žrtava! Parola našega Gospodina Isusa Krista 
»da svi budu jedno kao što si ti, Oče, u meni i ja u tebi« (Iv 17,21) je tako 
velika da bi skoro bilo potrebno osnovati stanovitu vrstu reda koji bi se 
bavio time da francuske katolike sprijatelji s njemačkim katolicima. Srce 
Isusovo, blagoslovi francusko-njemačku ljubav! 

Održao predavanje o katoličkim organizacijama 
kao temelju Republicae cristianae 

17. IV održao sam prvi francuski govor u katoličkom sindikatu u ulici 
Cadet 5 u ime đaka stranaca u kojem sam iznio da su katoličke konfesio¬ 
nalne organizacije one stanice iz kojih bi se imala razviti u budućnosti Re- 
publica christiana. Danas je bila proslava Katoličke organizacije francuske 
mladeži na kojoj je Sćetinec vrlo lijepo prikazao Francuzima naš Pokret. 29 
Dr. Dvornik, s mnogo pomade, ocrtao je borbe katolika u Čehoslovačkoj, 
a Irac, gospodin Valš, kao uvijek sa žarom je prikazao vjerski rat suvre¬ 
mene Irske u kojem Englezi pale i uništavaju. Spominje da protestanti 
koji su među Sinutenierima, poštuju katolicizam, da često mole zajedno 
s katolicima krunicu. Španjolac Nerrero na živahan način prikaza kako je 


29 Hrvatski katolički pokret 


418 



Španjolska izgubila sve svoje kolonije, ali je ostala bogata jer je sačuvala 
svoju vjeru. 

Kritika liberalnih profesora Sorbone 

Msgr. Baudrillart 30 , pohvalivši španjolsku civilizaciju koja je raširila 
katolicizam i latinsku kulturu diljem Amerike, traži da se Francuzi ne smi¬ 
ju odviše ponositi samima sobom, već moraju upoznati i druge narodnosti. 
Pripovijeda sramotni slučaj na Sorboni: danas su proglasili predsjednika 
Kineske republike doktorom honoris causa Sorbone. Prigodom te sveča¬ 
nosti istaknulo se je zbližavanje ovih civilizacija i kao veličinu zapada ista¬ 
knuo se Darwin, dok su Kinezi hvalili superiornost istočne kulture koju 
karakterizira dominacija duha nad tijelom. Tako profesori na Sorboni nisu 
kršćanstvo niti spomenuli, a koje je najmarkantniji biljeg zapadne kulture. 
U govoru je istaknuo negodovanje što Srbi žele podjarmiti Hrvate i nji¬ 
hovu vjeru. Talijanski novinar Ruso reče da će u talijanskom parlamentu 
organizirati manifestaciju protiv progona katolicizma u Jugoslaviji. 

Pariz, 14. V 1921- (24 g. i 5 mj.) 

Jugoslavenska vlada progoni hrvatske studente u Parizu 

Svečanost sv. Ivane Arške u Orleansu bila je lijepa. Osvijetljena kate¬ 
drala, kler, vojska... U uredništvu časopisa Libre Parole lijepo nas dočekaše. 
Naša vlada nas traži radi članaka u Libre Parole i jučer je bio kod nas neki 
Comte Polocki po svoj prilici s namjerom da ispita tko je autor članaka. 

Toulouse, 27. VII. 1921. - (24 g. i 7 mj.) 

Putovanje za Lurd, zaustavljanje u Bordeauxu 

U željeznici Paris-Bordeaux sastadosmo se s dva isusovca - bogoslova 
rodom iz Kanade. Pripovijedaju o jakom vjerskom životu u Kanadi, 
o velikoj plodnosti francuske narodnosti u Kanadi i dr. U Bordeauxu 
pregledasmo Šćetinec, Gračanin i ja - brod Asie te sve moguće katoličke 
organizacije. U Arcachonu smo prisustvovali sastanku avangarde, mališana 
francuske katoličke mladeži. Posvuda se osjeća blizina Lurda; tako je jedan 
član tih mališana ozdravio (imao je, čini mi se, sušicu u nozi) i sada igra 
nogomet. Na obali mi pokazaše također jednu gospođu u bjelini koja je 
ozdravila od iste bolesti. Po prvi put vidjeh svijetloplavi Atlantski ocean 
čiji su valovi hitali pjeneći se i natječući se. Taj neprestani život, to kretanje 
neizmjernosti kao da je slika Duha Svetoga koji je također neprestani, 
vječni, neizmjerni i lijepi život. 


30 Rektor Katoličkoga sveučilišta (Institut catholique ) u Parizu 

U Toulouse stigosmo u noći, lutasmo po tijesnim ulicama po mjesečini, 
čovjek bi rekao da je bosanska mjesečna noć, i napokon udarimo o alku i 
odškrinuše nam velika srednjovjekovna vrata. 

Ovdje mi se najviše svidjela velika, teška i pokornička romanska crkva 
sv. Sernina gdje se čuva glava sv. Tome. Inače je puna relikvija i čuva se dio 
drveta sv. Križa, dio odijela bi. Djevice Marije i dr. 

Sudjelovanje na Socijalnom tjednu u Toulouseu 

Socijalni tjedan ( semaine socialej. Iako je karakter odviše stručan da 
zapravo ništa ne razumijem, ipak je cjelokupni utisak veličanstven. Zastupa¬ 
ni su vođe katoličke Francuske i Belgije. Osim E. Duthoila, Ponina, isusovca 
Lerollea nalazi se ovdje dominikanac Pere Rutten, vođa belgijskih radničkih 
organizacija, Max Turmann, autor knjige Crkva i društvena ekonomija. 

Najbolji dokaz o vrhunaravnoj atmosferi koja posvuda vlada je taj što 
predsjednik kongresa prima dnevno sv. Pričest. 

Raspravlja se o nepravdi u ekonomskim odnosima i do u detalje se 
ispituju uzroci socijalne nepravde i stvara se direktiva za socijalni rad u 
budućoj godini. Tako je Socijalni tjedan poprimio karakter putujućeg 
sveučilišta. 

Sve je centralizirano u Katoličkoj univerzi koja je, kao posvuda, žarište 
katoličkog života jednoga grada. Zanimljivi su objedi u vrtu Katoličkog 
sveučilišta, gdje sudjeluje uz dugačke stolove više stotina muškoga i 
ženskoga, svećeničkog i laičkog svijeta. 31 Po francuskom običaju drže se 
duge zdravice u kojima se prilično laska Francuzima. Od svih govora bila 
su najzanimljivija dva: jedan priprosti francuski misionar iz Kine tužio se 
da sva kineska mladež koja dolazi u Francusku pada u ruke protestanata 
ili boljševika. Zaklinjao je francusku mladež da se zauzme za Kineze koji 
dolaze u Francusku. Iz cijeloga govora sjala je inspiracija svetosti. Pater 
Rutten je molio Francuze da više obrate pažnje radnicima. On je tvrdio 
da se radnik može pridobiti jedino pomoću radnika (apostolat radnika 
pomoću radniku). Svaki svećenik mora odgojiti nekolicinu radnika koji 
će onda dalje širiti ideje kršćanskog socijalizma među svojim drugovima. 
Zatim je tražio da se osnuje dnevni katolički radnički nezavisni tisak jer 
radnik ne može vjerovati katoličkoj štampi ako je buržoaska. Jedino radnik 
zna da pogodi radnički ton. 

31 Merz je sa svojim kolegama J. Sćetincem i Đ. Gračaninom sudjelovao na ovim objedima. Najednom 
takvu objedu sjedio je do njega šesnaestogodišnji francuski mladić Joseph de Finance. Srdačno su 
razgovarali, a Merz mu je dao i svoju posjetnicu koju je on dugo čuvao. Kasnije je taj mladić postao 
isusovac i potom veoma poznati profesor filozofije na Papinskom sveučilištu Gregorijani u Rimu. Ovu 
je zgodu p. J. de Finance pripovijedao postulatom p. Božidaru Nagyu, SJ, kojemu je p. de Finance bio 
profesor za vrijeme njegova studija u Rimu. Usput spominjemo da je jedan drugi hrvatski isusovac, 
p. Anto Pavlović, SJ, napisao svoju doktorsku disertaciju o filozofiji p. J. de Financea i obranio je na 
Gregorijani 2009. g. 

Toulouse, 29. VII. 1921. - (24 g. i 7 mj.) 
Posjet isusovačkoj agronomskoj školi 

Pregledali smo u Panpanu agronomsku školu koju vode isusovci. Cilj 
im je stvoriti stručnjake koji će svojim stručnim autoritetom provesti re- 
kristijanizaciju francuskog sela. Odgajaju kršćanske radnike i kršćanske 
inženjere. 


Toulouse, 30. VII. 1921. - (24 g. i 7 mj.) 
Komentar predavanja na Socijalnom tjednu 

Zanimljivo je govorio sinoć u dvorani Jacobin (negda crkva domi¬ 
nikanaca) general Castelnau. Osobito mi se je svidio njegov priprosti 
demokratski nastup i njegovo kršćansko ponašanje (štoviše, poljubio je 
prsten kardinalu!). Govorio je o sedam glavnih grijeha i primijenio ih je 
na historiju raznih naroda. Izgovarao je riječi naoružana nacija iz defen- 
zivnih razloga protiv Prusa. U njegovom govoru nije bilo mržnje. Kolika li 
razlika spram austrijskih generala koji nisu znali govoriti u tom tonu pred 
narodom! Gosp. Las Casas je dao zanimljiv prikaz o pobjedi kršćanske 
socijalne ideja u francuskom parlamentu; neki zakonski prijedlozi koji su 
bili prostudirani i predloženi od katoličkih zastupnika, primljeni su. - Ka¬ 
rakteristika je naime francuskih katolika da oni svoju državu vole i da se 
vesele svakom državnom uspjehu kao narodnom uspjehu. 

Žalosno me se je dojmio govor kardinala pun mržnje na Nijemce. 
Bože, oprosti nam grešnicima i uskrisi apostole koji će pridonijeti žrtve za 
kršćansko jedinstvo! 

Predavanje g. Goyana (čitao ga je jedan profesor iz Lillea) je divno: 
prikazuje divni sistem kršćanske socijalne mistike i općinstvo svetih. 
Prikazao je svu poeziju koja se zrcali od duše do duše u tri dijela Crkve. 

Ovdje sam razumio jakost kršćanske molitve. Natovariše na me teret 
molitava da ih odmolim u Lurdu za najnepoznatije osobe: za P. Desburquo- 
isa iAction Populaire, pa sve do jedne nepoznate karmelićanke. Upoznao 
sam također tip francuske katolkinje-djevojke (Mlles Fayol). Pune su nad¬ 
naravnog žara. Teško se rastati od takvoga sveta svijeta. Otkrile su mi da 
je bilo među njima Srpkinja koje su simpatizirale s katolicima. Neka Ruža 
Kuzmanović se obratila i ima nakanu osnovati u Beogradu dječju kliniku 
te pozvati francuske milosrdnice. Hvaljen budi Bog i njegovo sveto ime! 

Kod P. Bessieres sam pregledao Apostolat molitve i on mi je rastu¬ 
mačio dječju križarsku vojnu ( Croisade eucharisticjue) . Djeca sa sedam 
godina započinju s askezom i kršćanskom propagandom među vlastitim 
drugovima. Velebno djelo! 

Belgijanci mi obećaše da će nastojati naći kakvo mjesto za naše 
radnike u njihovim organizacijama. 

HODOČAŠĆE U LURD 

O svome doživljaju Lurda kamo je Merz pošao s dvojicom svojih pri¬ 
jatelja, Đurom Gračaninom i Jurjem Sćetincem nakon sudjelovanja na 
Socijalnom tjednu u Toulouseu, Ivan nije ništa zabilježio u Dnevniku. 

Međutim svoje dojmove o ovome svome prvom lurdskom hodočašću 
ipak nam je ostavio na tri mjesta. To je u prvom redu članak Dva čuda u 
Lurdu što ga je još iz Lurda poslao u novine Narodna politika u Zagreb i 
koje su ga i objavile 20. VIII. 1921. Potom su tu dva pisma, jedno uprav¬ 
ljeno dr. Lj. Marakoviću a drugo njegovu prijatelju Draganu Maroševiću. 
Donosimo sva ta tri dokumenta kronološki kako su nastali. U njima vidi¬ 
mo kako je Lurd na Ivana posebno duboko djelovao i pridonio učvršćenju 
njegove vjere, a posebno mu je produbio pobožnost prema Bi. Djevici Mari¬ 
ji. U jednom pismu svojoj majci iz Pariza iste godine Ivan je zapisao i ovu 
rečenicu: »Znadeš da me je život na sveučilištu u Beču, onda rat, studij i 
napokon Lurd potpuno uvjerio u istinitost katoličke vjere i zato se cijeli moj 
život kreće oko Krista Gospodina« (iz Pariza, 20. X. 1921.). 

Premda ova tri dokumenta nisu dnevnički zapisi, ipak ih ovdje do¬ 
nosimo da ispunimo prazninu doživljaja Lurda što nedostaje u njegovu 
Dnevniku iz toga vremena; ujedno nam ovi dokumenti otkrivaju njegov 
duboki duhovni doživljaj Lurda koji je bio tako važan za njegov budući 
vjerski i apostolski život. 


Lurd, 4. VIII. 1921. - (24 g. i 8 mj.) 
Doživljaj Lurda kroz čudesna ozdravljenja 

Iz Merzova članka Dva čuda u Lurdu koji su objavile novine Narodna 
politika (Zagreb, 20. VIII. 1921., br. 187, str. 2-3) donosimo početak i za¬ 
vršetak. Izostavljamo izravne opise dvaju čudesnih ozdravljenja. Članak 
je ponovno objavljen u cijelosti u 2. svesku Sabranih djela Ivana Merza, 
Zagreb, 2011., str. 285-288. Ovaj je članak pisan još u Lurdu i u njemu 
nalazimo one prve, izravne, svježe dojmove kako je Ivan doživio Lurd i 
njegovu poruku: 

Nevjerojatni se događaji zbivaju još uvijek u Lurdu. Mnoge tisuće 
poklonika iz svih krajeva svijeta vrve ulicama i mole pred poznatom špi¬ 
ljom krunicu raširenih ruku. Kada se noć spusti s Pirineja, duge procesije 
sa zapaljenim svijećama u rukama kreću od špilje Masabielle niz potok 
Gavu, pjevajući Ave Maria čija se lijepa melodija diže Gospi Lurdskoj. No 
najdirljiviji je trenutak procesija Presvetoga Otajstva. U pet sati poslije 
podne mnogo stotina bolesnika - broj ovisi o veličini hodočašća - ležeći 
na nosilima ili na kolicima, čekaju Presveto Otajstvo na velikome prostoru 
ispred crkve Svete Krunice. Dok se povorka s Presvetim Otajstvom kreće 
od spilje, mnoštvo naroda glasno moli krunicu u svim jezicima svijeta. 

Svećenik zatim s Presvetim Otajstvom ide od bolesnika do bolesnika, dok 
usred prostora pred crkvom odjekuje glas drugoga svećenika: 

Gospode, klanjamo Ti se! A tisuće glasova odvraća: Gospode, 
klanjamo Ti se! I tako se nastavlja: Gospode, mi se uzdamo u Te! 
Gospode, mi Te ljubimo! Hosana, hosana, sinu Davidovom! Blago¬ 
slovljen koji dolazi u ime Gospodnje! Ti si Krist, Sin Boga živoga. Itd. 

Slušajući molitve i poklike tih tisuća, bez sumnje svakoga gledatelja 
prožima neki neobičan osjećaj. Ponavljaju se prizori što su se događali prije 
1900 godina kad je naš Spasitelj prolazio jeruzalemskim ulicama, liječeći 
bolesne. - Stigli smo, nažalost, u Lurd četiri dana nakon što su se zbila 
dva velika čuda. Donosimo zbog toga izvještaj koji je donio La Croix de 
Lourdes od 31. srpnja 1921. 

Slijedi detaljan opis dvaju čude¬ 
snih ozdravljenja čiju je dokumenta¬ 
ciju Merz zajedno s člankom poslao 
uredništvu Narodne politike. Članak 
potom završava ovim riječima: 

Lurdski događaji svakoga oče- 
vidca sile na razmišljanje. Budući da 
se oni odigravaju posve javno - pred 
tisućama gledatelja - i budući da 
svaki liječnik može posve slobodno 
pregledati i ispitati svako ozdravlje¬ 
nje, veliki broj nevjernika obraća se 
na katoličku vjeru. 

Lurd, koji je prije 66 godina 
bio zapušteno selo, sada je lijep grad 
među ostalim pun samostana. Sve 
podsjeća na Bernadette Soubiro- 
us, djevojčicu kojoj se je Bi. Gospa 
ukazala 18 puta. Kada, među inim, 
pohodite samostan »Sirotište neverskih sestara«, tamo će vas lijepo doče¬ 
kati jedna časna sestra, Bernadettina prijateljica, i darovat će vas njezinim 
uspomenama. 

Lurdski događaji živa su istina i svatko se o njima može uvjeriti na 
vlastite oči. Oni su svesilna opomena čovječanstvu da se obrati pravo¬ 
me i silnome Bogu. Ideja vodilja tim potresnim događajima bezvjerskoga 
dvadesetog stoljeća kao da je izrečena u Zaharijinu hvalospjevu. Lurdska 
čudesa morala bi »obasjati one koji sjede u tmini i sjeni smrtnoj i upraviti 
noge naše na put mira« (Lk 1,79). 



Lurd 

Pariz, Ime Marijino, 12. IX. 1921. - (24 g. i 9 mj.) 
Iz pisma dr. Lj. Marakoviću - osobni doživljaj Lurda 

Na blagdan Imena Marijina, 12. rujna 1921., uputio je Ivan svome 
profesoru dr. Lj. Marakoviću iz Pariza veoma važno, programatsko 
pismo koje u cijelosti donosimo pri kraju njegova Dnevnika iz pariškoga 
razdoblja. Iz toga pisma ovdje izdvajamo samo onaj dio koji se odnosi na 
njegov doživljaj Lurda: 

Htio bih Vam još nešto reći o hodočašćima. U Lurdu sam doživio ve¬ 
like manifestacije. Hodočašća su najbolje škole molitve. Mogu Vam reći da 
sam se prvi puta u Lurdu pravo molio Bi. Djevici Mariji. Moja dosadašnja 
molitva Bi. Djevici Mariji bila je kontemplacija jednoga fantoma moje fanta¬ 
zije. Priznajem da jednostavno nisam osjetio što znači veličina Majke Božje, 
žene koja je bila predestinirana od početka da bude nositeljem Onoga koji 
je tvorac cijeloga svemira itd. A u Lurdu čujem gdje se tisuće ljudi glasno 
moli i svaki zvuk i svaka kretnja pojedinoga vjernika - budući da je izražaj 
njegova vjerskoga života - sugerira mi njegovu vjersku spoznaju Bi. Djevice. 

Zamislite si više tisuća glasova, kretnja, mirisa i boja i sve govori o 
Bi. Djevici Mariji. Je li čudno kada ona njena milozvučnost, njena formal¬ 
na ljepota, njeni miomirisi, njena neizmjerna veličina, dobrota poprima 
u našemu srcu neizmjerne konture i zajedno nam izgrađuje u duši sliku 
prave Madone... A k tome čujete prodiruće glasove bolesnika koji mole za 
ozdravljenje, a i čudesa se događaju - pa da onda ne ostanete skršeni pred 
veličinom One o kojoj ovisi vječni spas svih naroda! Kada navečer pođete 
procesijom držeći u ruci upaljenu svijeću i gledate te hiljade svijeća kako 
igraju na vjetru - a jedna se ne razlikuje od druge - to osjetite da nema 
nikakve razlike među ljudima, staležima, da smo mi svi u ovoj suznoj do¬ 
lini djeca jedne te iste Majke i da je jedini smisao života da bez ljudskoga 
obzira radimo na našemu spasu i spram naših bližnjih i da tako dođemo 
onamo za što smo stvoreni. To je vrlo uska skica onoga što sam proživio 
i smatram da bismo morali organizirati hodočašća u Mariju Bistricu ili 
druga svetišta gdje ćemo se zajedno moliti Bi. Gospi. Uvjeren sam da će 
biti koristi od tih molitava i za naš ovozemski život jer »tražite kraljevstvo 
Božje i sve ostalo će vam se nadodati« (Mt 6,33). 

Pariz, sv. Luka, dr. med., 18. X. 1921. - (24 g. i 10 mj.) 
Pismo prijatelju Draganu Maroševiću - Susret s nadnaravnim svijetom 
Mjesec dana nakon javljanja svome profesoru dr. Marakoviću Ivan 
piše 18. listopada svome bolesnom prijatelju Draganu Maroševiću s kojim 
je zajedno studirao u Beču. Premda su prošla već dva i po mjeseca od 
njegova hodočašća u Lurd, još uvijek su dojmovi veoma duboki, pogotovo 
pod vidom susreta s nadnaravnim svijetom. 

Dragi Dragane, 

Obradovao si me Tvojim brzim odgovorom. (...) Osobito mi je žao 
što Ti ne pisah iz Lurda tako da će biti sada prilično teško reproducirati 
svoje dojmove. 

Jamačno se sjećaš onih scena iz Evanđelja kad je naš Spasitelj utjerao 
vraga u krmke, koji su poletjeli u jezero i utopili se. Ljudi se prepadoše 
i zamoliše Isusa da ode iz njihova kraja. Isto je ljude obuzeo strah kada 
je naš Gospodin izliječio jedinca. Taj fenomen kao da se uvijek pokazuje 
kada nadnaravna Sila stupa u krepost. (Na fronti se to često događa!) 
Isto u Lurdu; samo te tamo ponajprije obuzme osjećaj da je tamo »Ona«, 
Majka Božja koja je veća i moćnija i ljepša i mirisavija i jača nego li svi oni 
pirinejski gorostasi koji Lurd okružuju. Ona tamo na zaseban način stoluje 
i ja mislim da svi koji su tamo, pa makar i ne vjerovali, moraju imati taj 
osjećaj da ona tamo jest. (...) Ti se onda nalaziš u Lurdu pokraj Nje: Ona 
tamo izdiže glavu iznad Pirineja, drži u naručju Boga - zamisli si Boga. (...) 
Dakle pred Tobom je Ona - to je jedan realan osjećaj kojega se ne može 
otresti, a tisuće vjernika, po noći svaki s upaljenom svijećom u ruci ide u 
serpentini uz brežuljak i pjeva bez prestanka Ave, Ave, Ave Maria. Svaka 
svijeća koja trepti to je jedna duša koja će danas, sutra ili za koju godinu 
k Njoj. (Oh, hoće li što prije doći taj čas, čovjek tamo pomisli, jer zaista 
tamo ima neki »predokus« Neba). - To je poetski dio. 

Po danu stotine (više) bolesnika leži na nosilima, svijet raskriljenih 
ruku glasno moli krunicu, a Isus u Presv. Sakramentu ide od bolesnika do 
bolesnika, naginje se svakome posebice i blagosivlje ga. Međutim jedan 
svećenik glasno viče: Gospodine, mi te ljubimo, Gospodine, mi ti se kla¬ 
njamo, daj da pregledam itd. Katkada netko povikne: »Ozdravio sam«... 
Ja sam stigao dva dana nakon čuda i otputovao isto nekoliko dana prije 
novih čudesa. Ove godine je vrlo mnogo ljudi ozdravilo. U toj te atmosferi 
strah često obuzme kao one ljude iz Evanđelja. 

Da, u Lurdu sam naučio što je Krunica i to mi je odsada drugi najbolji 
prijatelj. Prije Lurda, iskreno priznajem, bila je u dnu duše neka sumnja, 
neki osjećaj, da li se ja molim kakvome fantomu moje mašte!? Molio sam, 
dakako, jer da sam prestao, znači ne vjerovati u Bi. Djevicu Mariju. A kuda 
onda? Okreni se od Katolicizma, sve je oko tebe mračno i ružno. Dakle, 
Lurd je mojoj razumnoj vjeri pridodao osjećajni moment... 

Sebe spominjem jer držim da je cijeli naš Pokret 32 - a ja sam čedo 
toga pokreta, u vjerskom pogledu vrlo racionalističan. Za svaku najsitniju 
stvar treba im apologija da ih uvjeriš. Ne postoji onaj kontakt od srca k 


32 Hrvatski katolički pokret čiji su članovi bili i Ivan Merz i njegov prijatelj Dragan Marošević. 

srcu i s Bi. Djevicom Marijom, ona slijepa djetinja ljubav koja vjeruje, a ne 
traži hiljadu argumenata za tu vjeru. 

Što Ti pišem, to je samo nabačeno, ali znam da rado meditiraš. Dr¬ 
žim da ćeš ono što sam izostavio sam nadopuniti. Nijesi li i ti malo racio- 
nalističan? Čedo našega Pokreta?! Znam da je teško trpjeti, ali neki ljudi 
imaju poziv ( vocatio ) trpljenja. Mi smo tijelo Kristovo te su na njemu 
uloge podijeljene. Jedni moraju trpjeti da uklone kaznu Božju koja bi se 
morala stresti na okolicu. Huysmans bi nazvao te odabranike mističnim 
gromobranima. Jesi li ikada na to pomišljao da Ti trpiš za naš Pokret? Jesi 
li svoje muke prikazao Gospodinu Kristu za Pokret? Katolicizam se neće u 
nas širiti ako ne bude bilo Radnika. Molitelia i Patnika . To je jedan zakon 
u širenju Kraljevstva Božjega na zemlji. Naš Pokret je stvorio do sad samo 
prvi tip (radnika) i mi smo si stvorili u našim dušama ideal Radnika za Ka¬ 
tolički pokret. Molili smo se manje, a trpjeli smo kada smo morali. Zadnji 
tip je svakako vrhunac - imitacija potpune Žrtve Spasiteljeve na Križu - i 
vidim u našemu Pokretu već priličan broj patnika. Pošto slučaja nema, to 
držim da je plan Providnosti upravo u tome da spoznamo ovaj misterij iz 
Njegova života; trpjeti za druge. 

Istina je da je lako govoriti o Križu, a teško ga je nositi. Svakako se 
moraš svim silama i nadalje moliti Bi. Djevici Mariji (po mogućnosti pro- 
meditiraj dnevno cijelo krunicu). Kod žalosnog otajstva »koji je za nas teš¬ 
ki križ nosio« možeš promotriti cijeli Križni put i moraš joj nešto obećati: 
npr. da ćeš kroz cijeli život jednom dnevno izmoliti krunicu ili što drugo. 
U obećanju je glavno da ono bude jedna stvarna obveza da ćeš do konca 
života ostati u Njenoj službi. Možda Ona to upravo od Tebe traži jer misli 
da bi ti mogao postati kroz kraće vrijeme nehajan, a ovakva obveza poput 
kakve regule disciplinira čovjeka u vjerskome životu. 

To je moje mišljenje. Ne znam jesam li pravo pogodio Tvoje duševno 
stanje, ali držim da je redovita i konzekventna meditacija jedino sredstvo 
da čovjek na zemlji ne izgubi nikada ravnotežu i da se radosno iz dana u 
dan (budućnost to nije ništa spram vječnosti!) s Kristom raduje ili s Njime 
trpi. (...) 

Tebe voli i za Te se Bogu moli Tvoj Ivica 

NASTAVAK PARIŠKOGA DNEVNIKA 

Pariz, 4. XI. 1921. - (24 g. i 11 mj.) 

Opis obreda oblačenja novakinje benediktinke 

Prisustvovao sam kod benediktinki 33 oblačenju 
novakinje. Liturgija veličajna: dojam kao da djevoj- 
če ide pod giljotinu, u smrt. Umire svijetu, postaje 
struna koja će pjevati na vijeke slavu Božju. Izgarat 
će poput vatre i ući poput mudre djevice s užganom 
svjetiljkom u bračne dvore Zaručnika. 

Rob sam Božji. Rezultat trpljenja (oči) jest da 
sam stvorio direktive za život 34 i dnevno molim cije¬ 
lo čislo 35 . Ozdrave li mi oči, svršim li ispite, i ako ne 
bude tome vanjskih zapreka, idem u isusovce (ako 
me prime). 

Valja svijet zaboraviti i sve sile koncentrirati u 
radu za Isusa. Zaboraviti prijatelje, planove, sve - 
iščeznuti sa zemlje, izgorjeti da zaista uđem sa što 
više bližnjih onamo gdje nas čeka Otac, Sin, Blažena 
Djevica Marija u Duhu Svetome, apostoli, mučenici, 
anđeli, djevice, Toma, Mahnić, Rogulja, svi oni be¬ 
skrajni svjetovi Apokalipse. 

Kada su u staro doba ljude žrtvovali (Ifigenija) 
da umire Božanstvo, prisutne je prolazila jeza. Mlada, mudra benediktinka 
ulazi u zatvor da iz njega nikada ne iziđe. Prešla je prvi prag smrti koji vodi 
u nebo. 

Stare poganske ceremonije 
su naslućivale velike misterije, 
kršćanstvo ih je tek ekspliciralo. 

Generalova kći napušta svi¬ 
jet, obučena kao bijela zaručnica, 
da ne utone. Post, jesti stojećki, 
ustati u tamnoj noći, studenoj 
sobi, križ naprtiti na leđa da se 
spasi pogani Babilon, hiljade 
prostitutki i razbludnika. 



Unutrašnjost samostana sestara 
benediktinki u Parizu 



Marie Denise 
Chevillotte, 
generalova kćerka 
prije ulaska 
u samostan 
benediktinki 1921. 


33 Samostan sestara benediktinki u ulici Monsieur u Parizu 

34 To su poznate Merzove pariške odluke, odnosno Asketske regule po kojima je nastojao živjeti 
dubljim kršćanskim životom. Sačuvao nam se original tih njegovih odluka pa ih donosimo ovdje u 
nastavku prema izvorniku. 

35 čislo - krunica 

Bože, velik si, koji sitnim dušama ulijevaš nadnaravnu snagu i sramotiš 
članove znanosti, akademičare, političare koji stvaraju velike govore, a nisu 
spremni da žrtvuju ni najmanje od svoje udobnosti. 

Da, zrno mora biti 
bačeno u zemlju i tamo 
umrijeti ako želi da done¬ 
se ploda. 

Kraljice Djevica, ulij 
ulje svetosti u njenu dušu i 
njeno tijelo. Neka miomi¬ 
ris izgarajuće žrtve napuni 
zemlju svojim parama. 

Danas čovjek mora 
pročitati knjižnicu, a lju¬ 
di ne znaju da Crkva po¬ 
sjeduje ljepšu dramsku 
poeziju od svih mogućih 
Sofokla i Shakespearea. 

Ceremonija, osim ljepote teksta, ima tu prednost nad svjetskom dra¬ 
matskom poezijom, što posljednja fingira nešto što je bilo, dok mi kod 
liturgije prisustvujemo samoj drami. 

Oh, kako li su velike duše koje se posve odriču života! Adamovo sje¬ 
me je zgriješilo ne htijući slušati Boga, postalo je robom tijela koje je ispod 
čovjeka. Jedina poniznost uspostavlja poremećeni poredak: ne tražeći za 
se ništa, uništavajući sve u sebi što odvaja od Boga, nastojeći samoga sebe 
posve zaboraviti jest protuteža Adamova grijeha po kojem je on htio po¬ 
stati jednak Bogu. 

Oh, silno je žalostan čovječji život! Koliko li je stotina tisuća djevi¬ 
ca lijepih, zdravih, mudrih napustilo život, sreću, roditelje da se uzida u 
samostanu i da joj ime nestane. I danas generalova kći ostavi poput tih 
stotina tisuća svoga oca, dekorirana svakakvim medaljama, da nikada ne 
iziđe iz zidina ulice Monsieur. 36 

Što li je mislila? Misterij života morao ju je dugo i dugo mučiti. Napokon 
je uvidjela da je najbolje, pošto je ovaj život samo predradnja, što prije zapo¬ 
četi, pa makar s mnogo muke, onaj život koji će vječno trajati. Kod kuće je 
jedva čekala da što prije započne redoviti redovnički život jer su je svi mogući 
poslovi od toga odvraćali. Kada je prešla danas prag samostana, što li je misli¬ 
la? Da će sada zapravo započeti prava priprava na onaj život. Nije li je obuzeo 
strah da bi se mogla priviknuti na samostanski život i ovaj joj postati navikom? 

36 Ulica u Parizu u kojoj se nalazio benediktinski samostan s kapelom u kojoj se odvio obred ulaska 
novakinje benediktinke u samostan. 



Kapela samostana sestara benediktinki 
u Parizu u koju je Ivan često dolazio na 
sv. misu i u kojoj je prisustvovao opisanom 
oblačenju novakinje 

Oh da, morat će svim mogućim sredstvima da sama sebe budi, da bude uvijek 
spremna na dolazak Zaručnika. Morat će joj ovaj život postati tako nemio, da 
želi čas da prijeđe preko drugoga praga koji vodi u samostan Neba. 

Bože moj, daj da iščezne poganstvo u kojemu živimo. 

* * * 

Ovoj redovnici Ivan Merz nije znao imena niti se je kasnije više za 
nju zanimao. Pod dojmom toga oblačenja preveo je i objavio u hrvatskom 
katoličkom tisku cijeli crkveni obred oblačenja novakinja u samostanima 
sestara benediktinki. Kasnije je objavio kao poseban članak i ovaj svoj opis 

obreda kako ga je doživio u Parizu. Merz je 
završio svoj zemaljski život, a da nije znao 
što je dalje bilo s tom sestrom. 

U svome Dnevniku Ivan je ostavio 
samo tri podatka: da je toj mladoj novakinji 
otac bio francuski general, da se njezino 
oblačenje dogodilo 4. studenog 1921. god. i 
da je to bilo u benediktinskom samostanu u 
ulici Monsieur u Parizu. 

Na temelju ta tri podatka postulator za 
njegovu kauzu kanonizacije o. Božidar Nagy, 
SJ, uspio je pronaći tu sestru 1979. god. u nji¬ 
hovu samostanu, ali u Vauhallanu kraj Pariza, 
kamo se je u međuvremena samostanska za¬ 
jednica bila preselila. Tada se doznalo i njezi¬ 
no ime. Zvala se je Marie Denise Chevillotte. 
Njezin se život odvijao točno onako kako je 
Ivan predvidio na dan njezina oblačenja. Ni¬ 
kada do tada nije bila čula za Ivana Merzapa 
joj je bilo veliko iznenađenje kada joj je postulator donio prijevod opisa njezina 
oblačenja kako je to bio doživio tada jedan mladi hrvatski student. 

Sestra Marie Denise doživjela je duboku starost. Umrla je 24. X. 1991. 
u 90. godini života, deset dana prije nego što se navršilo 70 godina od nje¬ 
zina ulaska u samostan. Na njezinu pogrebu prigodom njena ulaska »u sa¬ 
mostan neba« sudjelovao je postulator o. Božidar Nagy. Tom prigodom opa¬ 
tica samostana poklonila je za muzej Ivana Merza redovnički križ i krunicu 
s.Marie Denise gdje se danas nalaze kao dragocjeno svjedočanstvo jednoga 
Bogu posvećenog života s kojim je bi. Ivan Merz bio duhovno povezan. 37 



Sestra Marie Denise 
Chevillotte, benediktinka 
kojoj je Ivan bio na 
oblačenju prilikom ulaska 
u samostan 1921. 
Slika iz 1979. g. 


37 Svu dokumentaciju o redovničkom životu s. Marie Denise Chevillotte objavilo je Glasilo Postulature 
IVAN MERZ, br. 1-2, 1979./1980., br. 1-2, 1991., br. 1-2, 1992. 

Pariz, 4. XI. 1921. - (24 g. i 11 mj.) 


Direktive za život 

U svome Dnevniku od 4. XI. 1921. Merz također spominje kako si 
je sastavio »direktive za život«, tj. odluke za savršeniji kršćanski život 
usmjeren prema svetosti. Premda ih ne navodi u svome Dnevniku, te su se 
odluke sačuvale u njegovu Arhivu i to u izvorniku, ispisane još u Parizu 
njegovim rukopisom na posebnom listu papiru. Dao im je naslov Asketske 
regule, ali su općenito poznate kao Pariške odluke. Donosimo ih ovdje u 
prijepisu iz izvornika jer tematski pripadaju na ovo mjesto: 

Asketske regule 

1. Na sasvim tvrdom ležati. 

2. Cijelo tijelo dnevno ledenom vodom umivati. 

3. Izjutra ništa ne jesti. 

4. U petak glad osjećati. 

5. Češće u najboljem teku prestati. 

6. Gimnasticirati svaki dan u kojim god prilikama. 

7. O sebi nikada ne govoriti. 

8. Samo ručati i večerati. 

9. Jednom mjesečno 24 sata ništa ne jesti ni piti. 

10. Suvišak svojih dobara siromahu pokloniti. 

11. O svojoj boli nikada ne govoriti. 

12. Sto manje govoriti. 

13. Svaki dan bar se jednom posvema Bogu pomoliti. 

14. Ići u neugodne situacije. 

15. Vlastitu bol blagosivati. 

16. Katkada si svojevoljno bol zadavati. (Sjećanje na muke u paklu!) 
(U potaji.) 

17. Materijalija vršiti što skrivenije od svijeta. 

18. Katkada iz najboljeg sna ustati i gledati zvijezde. 

19. Ići po najtamnijoj noći na strašiva mjesta (pobijediti strah, 
ojačati vjeru). 

20. Poniženje pred ljudima s veseljem primiti. 

21. Ne odati se nikada odviše jednostrano znanosti. 

22. Biti sa životom u najužem kontaktu. 

23. Kad sunce pomoli lice, biti spreman za materijalni život. (Ljeti 
u 4 h, zimi u 5 h ustati.) 

24. Čuvati se jednostranosti u nauci, koja ubija veselje. 

KORESPONDENCIJA S RODITELJIMA 
Pariz, 1921. 

U pariškom razdoblju Merzova života imamo relativno malo dnevnič¬ 
kih zapisa; posljednji zapis je od 4. XI. 1921. Međutim iz toga vremena 
sačuvala nam se opširna korespondencija s njegovim roditeljima i pogotovo 
s dr. Lj. Marakovičem. U korespondenciji s dr. Marakovičem možemo pra¬ 
titi Ivanovu vanjsku aktivnost što se tiče studija i proučavanja francuskoga 
katoličkog života, njegovih posjeta raznim istaknutim crkvenim osobama 
i katoličkim ustanovama. U pismima roditeljima, međutim, što nije bio 
slučaj prijašnjih godina, možemo zaviriti u njegovu duševnost, njegovo 
shvaćanje života i svoga životnog poziva u svjetlu katoličke vjere. Ivan je u 
Parizu još intenzivnije živio duhovnim životom ispunjenim raznim asket¬ 
skim i pokorničkim elementima. Njegovi roditelji, pogotovo majka, to nisu 
razumjeli i nastala je veoma zanimljiva izmjena pisama između majke 
i sina. Ivan želi da i njegovi roditelji počnu živjeti dubljim kršćanskim 
životom, što mu je bila velika briga. Kod oca je uspio svojim pismima i 
uvjeravanjima i najviše molitvom, kako se vidi iz korespondencije s njime. 
Međutim kod majke je to išlo teže. U tome je uspio tek po svome povratku 
u Zagreb. Majka, međutim, još uvijek želi uvjeriti Ivana da živi »normal¬ 
nim« životom, da iskoristi vrijeme u Parizu za svjetovne stvari itd. Iz Iva¬ 
novih pisama vidi se koliko je on već duboko zašao u kršćansku duhovnost i 
počeo se uspinjati prema svetosti. Ovdje donosimo Ivanova pisma gotovo u 
cijelosti (ispuštene su samo neke nebitne stvari), dok iz pisama njegova oca 
i pogotovo majke navodimo samo po koji odlomak koji će nam ilustrirati 
za sada još uvijek veliku razliku između majke i sina u shvaćanju života. 

Pariz, siječanj 1921. 

Otac se vratio k Bogu 

Nakon Nove godine 1921. piše Ivan ocu: »Tvoj me list razveselio 
kao ni jedan dosad. To je prvi put da si mi otvoreno i jasno otkrio svoje 
najtajnije misli, svoje borbe i nutarnje nastojanje. Ja ću nastojati da moja 
razmatranja nadovežem na Tvoje misli. Ti mi pišeš da osjećaš u sebi često 
puta neku težnju da izađeš iz samoga sebe... Ova je težnja naročita značaj¬ 
ka našega vijeka. Posjećujem ovdje različita udruženja, koja su osnovana 
na veoma različitim svjetovnim nazorima i svagdje osjećam veliku borbu i 
traženje duša... Postoji jedan Bog koji neprestano djeluje na ljudske duše. 
U svakoj je ljudskoj duši težnja za nečim velikim: jedan teži za slavom, 
drugi za velikim djelima, treći je težio da postigne nešto veliko, ali mu 
se već čini da mu neće uspjeti, pa je postao pesimistom... U svakom je 
čovjeku težnja da postane u neku ruku Bogom. Ti nećeš, dragi oče, naći 

ni jednoga filozofskog sustava koji bi ovu misao tako istaknuo i tako divno 
izgradio kao što to čini kršćanstvo koje tvrdi da je težnja i zadaća svakoga 
čovjeka da postane djetetom Božjim. Ova Tvoja težnja, Tvoje nastojanje i 
Tvoje nezadovoljstvo, to je nesvjesna težnja za Bogom.« 

Kad mu je otac odgovorio na ovo pismo, odvraća on ocu iz Pariza 
21. I. 1921.: »Dragi moj oče! Tvoje me pismo od 15. I. 1921. osobito 
razveselilo i zahvaljujem Bogu koji je uslišao moje neprekidne molitve i 
Tebi darovao milost svete vjere. Tvrdo sam osvjedočen da događaji koji 
su okruživali Tvoj srebrni pir nisu bili puki slučaj, već su bili spremljeni 
od Providnosti koja neizmjerno ljubi svoje stvorenje. Tvoje je pismo tako 
snažno da bi moglo naći mjesta u novijim izdanjima ispovijedi modernih 
obraćenika kao dokaz za istinitost kršćanstva. To, što si Ti doživio, preži¬ 
vjeli su svi konvertiti od sv. Augustina do Bensona i Brunetierea. Nadam se 
da će ona ljubav koja nas veže sada postati još dubljom i većom i da ćemo 
nakon borbe, što je imamo voditi u ovom životu i u vječnosti, biti združeni 
u Bogu... Posve je prirodno da treba sada ono što smo primili i sačuvati. 
Uvjeren sam da ćeš morati još mnogi boj u svojoj duši izvojevati. No naj¬ 
veće je već tu, sv. vjera, a uspon će poći za rukom uz dobru i jaku volju. 
Najbolje je sredstvo da okušamo snagu kršćanstva pustiti da na nas djeluje 
život Kristov kako nam ga prikazuje Evanđelje i liturgija.« (...) 

Iz Pariza piše Ivan ocu 16. III. 1921.: »Rado bih znao kako se razvija 
duševni život Tvoj i majčin. Treba da budete uvijek uvjereni da je život 
kratak, a vječnost vječna i da je ljudska duša, kako je nedavno rekao jedan 
francuski političar (Mare Sangnier), vrednija nego cijeli svijet, jer će svijet 
propasti, a duša će uvijek ostati na životu. Ne zaboravite na uskrsnu sv. 
Pričest, jer je to najmanje što od nas traži naš Stvoritelj.« (...) 

»Gotovo svaki dan mislim na majčin duševni život. Priznajem da je 
kod nje vrlo utjecao njezin odgoj. Evo, dragi oče, nastoj da u majčinu dušu 
uneseš potpuno zadovoljstvo, tada bi naša obiteljska sreća ovdje na zemlji 
bila savršena. A patnje, koje bi mogle ići za tim da potkopaju ovu sreću, 
neće tada moći poremetiti nutarnje ravnoteže...« 38 

Pariz, 9. X. 1921. - (24 g. i 10 mj.) 

Sv. Dionizije Areopagita 
Filozofija sreće - težište želja postaviti u drugi svijet 

Dragi roditelji! Hvala tati na listu i mami za kartu od 26. IX. i 2. X. 
Za moju sam disertaciju sakupio već dosta materijala... ali moram još ve¬ 
liki broj djela pročitati. Moje su oči zaista slabe, ali ne zbog prevelikog 
rada, barem ja tako mislim, već jer imam naravnu pogrešku. Nosim uvijek 


38 Pismo ocu, iz Pariza, u siječnju 1921. 

naočale na ulici i za čitanje (lijevo oko + 2 1/2 dioptr., desno oko + 3 d.). 
Vidite, dakle, da je stadij mojih očiju skoro onaj isti kao prije nekoliko go¬ 
dina. Vi se nemojte zato uznemirivati, već Vas molim da uzmete krunicu 
u ruke i da pokatkada izmolite Majci Božjoj Lurdskoj koji desetak Zdravo 
Marija na tu nakanu. Možda ćete se začuditi da ja računam s nadnaravnim 
faktorima kao s najobičnijim stvarima. To sam naučio u Lurdu gdje je više 
slijepaca progledalo. Poznato je na primjer da je književnik Henri Laserre 
prao svoje oči s lurdskom vodom i posve ozdravio. Napisao je, da se oduži 
Bi. Djevici Mariji, poznato djelo o Lurdu. Ja sam se ugledao u njega i mo¬ 
lim Vas da me svojim molitvama potpomognete. (...) 

Tvoja je primjedba mojoj tvrdnji, tata, da su »konvertiti spasili Fran¬ 
cusku« istinita i hvala Ti da si me upozorio. Francuska još nije posve spašena 

jer iako katolici broje među 
svojim članovima veliki broj 
intelektualaca (Bourget, Por- 
deau, Baumann, Bazin, Do- 
umic, Boudrillart, Jammes, 
Claudel itd.) koji su stekli 
svjetski glas, to su narodne 
mase vrlo demoralizirane. 
Katolici su uglavnom u ma¬ 
njini. Kod nas je inteligencija 
bezvjerska, a narod se drži 
još kršćanskih običaja, dok 
je ovdje slučaj skoro obratan. 
Istinita je Tvoja tvrdnja da 
su svećenici i redovi najviše 
pridonijeli toj katoličkoj renesansi među francuskim intelektualcima, ali 
ovi intelektualci (koji su velikim dijelom konvertiti) u javnom su životu 
rehabilitirali katoličku doktrinu. Mi dolje živimo na granici Crkve i po¬ 
sve je naravno da tamo niču sekte i da su apostazije na dnevnome redu. 
Lijepo veli današnja pričesna molitva u misi sv. Dionizija: »Kažem vam, 
prijatelji moji: ne bojte se onih koji vas progone....«; a sv. Pavao stavlja 
nam se za uzor govoreći: »A ja, Bože sačuvaj da bih se ičim ponosio osim 
križem Gospodina našega Isusa Krista po kojem ie meni svijet raspet i ja 
svijetu « (Gal 6,14-18). (Dobro meditirajte o značenju podcrtanih riječi!) 
U tome leži filozofija sreće, to jest valja postaviti težište svih naših želja u 
onaj svijet, sebe posve zaboraviti radeći za našega Gospodina Isusa Krista 
koji je jedini vječan. Ti, tata, mogao bi mi reći da bi s tim idejama mogli 
svi umrijeti od gladi. Držim da naše logičke dedukcije moraju biti konse¬ 
kventne. Ako naime vjerujemo u apsolutno Božanstvo, a ja pretpostavljam 

da i mama u to vjeruje, prema tome nema slučaja . (»Ne prodaje li se pet 
vrapčića za dva novčića? Pa ipak ni jednoga od njih Bog ne zaboravlja. A 
vama su i vlasi na glavi sve izbrojene. Ne bojte se! Vredniji ste nego mnogo 
vrabaca!« Lk 12,6-7) 

Moramo dakle činiti uvijek volju Božju i ako On hoće da gladujemo, 
gladujmo; a ako traži da si damo glavu odsjeći, recimo: hvala Bogu. Osim 
toga valja znati da dragi Bog nikada neće natovariti na čovjeka onaj teret 
koji ne bi mogao podnijeti. Ovo pišem poglavito radi mame koja je uvijek 
u neprestanom nervoznom strahu. Da nema Boga i da slučaj egzistira, ra¬ 
zumio bih mamu (tada bi bilo bolje ustrijeliti cijeli ljudski rod); ali pošto 
smo tako sretni da znamo da je ovaj život kratka faza i da ćemo zatim 
biti u vječnome nebu, budimo junačni, žrtvujmo sekundu ovoga života da 
uđemo u široko, beskonačno Nebo. (Meditirajte barem pola sata o omjeru 
između ljudskoga života i vječnosti.) 

Molim da mi javite svaku opozicionu misao i da tako uzmognemo u 
međusobnome nastojanju za ovo dvadeset-trideset godina što nam je biti 
na zemlji, upotrijebite sve naše zajedničke energije da spasimo naše duše 
i što više duša naših bližnjih. 

Ljubi vas Vaš sin i brat u Isusu Kristu Ivan 

Ivanovo pismo izazvalo je veoma oštru reakciju majke. Ona nikako 
ne može shvatiti ovakvo Ivanovo razmišljanje pa mu odgovara sa svoga 
svjetovnog gledišta. Donosimo samo neke dijelove njezina pisma: 

Zagreb, 17. X. 1921. - (24 g. i 10 mj.) 

Kakve su to misli i još k tome u Parizu1 

Hans! Ne kažem »Dragi« jer sam cijeli dan zbog tvojeg preporučenog 
pisma plakala! Kakve su to misli i još k tome u Parizu! O biti i ne biti ne 
smije se razmišljati. Sve jest kako jest, pametne su glave time razbijale 
glavu i ljudi su poludjeli! Zašto mi praviš brige? Već godinama se mučim 
zato što želiš biti drugačiji od drugih! Zašto? Gdje je moj Hans koji je bio 
veseo i sretan, volio i razumio sve ljudsko? (...) Piši nam vesela pisma, a 
ne da uvijek dušu pripremaš za drugi svijet! Nemaš razloga za takve misli. 
Gimnasticiraj, razgovaraj s ljudima i ne budi jednostran! (...) Vječno i 
uvijek imati knjige za društvo koje su napisane prije nekoliko stoljeća, to 
je užasno! (...) 

Majka 

Po primitku prethodnoga oštra majčina pisma Ivan ponovno odgovara na¬ 
stojeći je uvjeriti u ispravnost svojih stavova i vjerskoga pogleda na život i svijet. 

Pariz, 20. X. 1921. - (24 g. i 10 mj.) 
Uvjeren je u istinitost katoličke vjere 

Motto: Evo uzeh pero i papira 
jer mi srce ne da mira. 

Moja draga mama! 

Premda je Tvoje pismo pisano u tonu bez nade i u njem oštro navalju¬ 
ješ na me, to me je ipak jako razveselilo. Nadam se da će odsad naše dopi¬ 
sivanje biti češće i da ćemo imati prilike da se međusobno dobro porazgo- 
vorimo. Potpuno je razumljivo i naravno da je moj sedmogodišnji boravak 
daleko od kuće i u raznim društvenim krugovima na mene jako utjecao. 
Osim toga znadeš da me je život na sveučilištu u Beču, onda rat, studij i 
napokon Lurd potpuno uvjerio u istinitost katoličke vjere i da se zato moj 
cijeli život kreće oko Krista Gospodina. Ti me ne smiješ zlo razumjeti i 
sebi predstaviti, da znači jedno te isto vjerovati i žalostan biti. Upravo je 
protivno istina. Gospodinu se mora s veseljem služiti i veseliti se neobično 
lijepoj prirodi, sreći obiteljskoga života i svim ostalim darovima. 

Znao sam da će Ti moje preporučeno pismo prouzročiti boli i ja sam 
ga pisao s tom nakanom da se naša ljubav probudi i oplemeni. Znadem, 
naravno, unaprijed da me voliš više od svega i zato hoću da izrabim Tvoju 
dobrotu. Uvijek mi je bilo u srcu neizmjerno teško što Ti samo karte pi¬ 
šem i saopćujem o hrani, vremenu i zdravlju gđe Michaut. Ja sam Ti već 
u Beču htio saopćiti tu i tamo štogod o mom unutarnjem životu, o svom 
srcu, no ipak se nisam usudio. Sad je led probijen i molim Te, draga mama, 
da mi uvijek točno odgovaraš. (...) Htio bih da se naše međusobno nasto¬ 
janje ne upravlja samo na naše blagostanje, na naše zdravlje, već da pro¬ 
matramo obiteljski život kao sredstvo k jednom cilju: to znači djelovati u 
našem krugu na čast Božju i sreću našega bližnjega. U tome će slučaju naši 
interesi biti isti i neću biti prisiljen prema Tebi voditi odijeljen (dvostruki) 
život. (...) Osim veza naravne ljubavi koje priroda i zahvalnost učvršćuju, 
mora među nama biti uspostavljena i duševna srodnost. 

Naravno je da se moraju odstraniti neke zapreke, to su na primjer pre¬ 
drasude koje gajiš prema vjeri koja se, kako se pričinja, brine samo za drugi 
svijet, a unatoč tome stvara na zemlji sreću i blagostanje (Montesquieu). 

Molim Te da još jednom o tome razmišljaš da kršćanin mora biti 
veseo i da se ne mora plašiti života i ljudi. Jedna francuska poslovica veli: 
un saint triste-un triste saint ; svetac koji je žalostan - to je žalosni svetac. 

Što se mene tiče, nastojim biti naravan, ali ja ne mogu proti tome 
ništa što sam baštinio od svoga oca potrebu za razmišljanjem. 

Ti možeš dakle biti sigurna da sam ja zadovoljan i da mi je dobro. Za 
vrijeme ljeta bio sam vrlo često cijeli dan u šumama pariške okolice i jeo 
sam u prirodi. No sad sebi priuštim taj užitak samo nedjeljom. Osim toga 
uvijek sam u društvu. Imamo ovdje svoju organizaciju i često smo zajedno. 
I u francuskom sam društvu često, nekoliko sam puta bio prisiljen govore 
držati itd. Hans 

Zagreb, 27. X. 1921. - (24 g. i 10 mj.) 

Znadem da se tvoje misli kreću oko kršćanske vjere, ali... 

Dragi Hans! Tvoje me je pismo djelomično razveselilo, djelomično 
nije. Mnogo je u njem što ne razumijem (...) Da se Tvoje misli kreću oko 
kršćanske vjere to znadem i tome nema ni jedan čovjek štogod prigovoriti; 
ipak, ne mogu sebi predstaviti da je to Tvoje životno zvanje. (...) Hans! Ti 
si na krivome putu. Raditi se ne može samo za druge, a za sebe ne! (...) Mi 
smo Te, Hans, već kao dječaka izgubili i Ti si nam izvorom vječnih briga. 
Hans! Ti si mlad, Ti si naobražen, Ti si dobar, Ti si bistra glava. Baci sve od 
sebe što si sebi preduzeo kao nezreli dječak. (...) Radi, Hans! Položi svoje 
ispite! Savij sebi gnijezdo i Tvoje vlastito ognjište neka je Tvoja najsvetija 
sreća. Onda možeš također djelovati prema vani; najprije ovo, a onda 
također i drugo! Onda Lurd! To je bila jedna epizoda u Tvome životu! 
Zaboravi je! Ne može se uvijek misliti na sve što nekoga potrese. (...) Ti 
si, Hans, svoje vrijeme i u Beču samo prosanjario i to isto činiš i u Parizu. 
Ovdje je snijeg. Budi moje dobro dijete i piši! Ljubi Te majka. 

Pariz, 6. XI. 1921. - (24 g. i 11 mj.) 

Katolička je vjera moje životno zvanje 

Draga mama! 

Moji su planovi sasma jednostavni. Položit ću ispite, zaposliti se i 
radit ću u našoj organizaciji i časopisima. O tom da sam izgubljen za Vas 
nema ni govora! Naravno je i razumije se samo po sebi da ću se uvijek 
odazvati Vašem pozivu i da ću, ako ustreba, najprije Vama pomoći, a onda 
istom svojim prijateljima. Među nama je nesporazum. Katolička je vjera 
moje životno zvanje i to mora biti svakom pojedinom čovjeku bez iznim¬ 
ke. Budući da je ovaj život samo kratka priprava za vječnost, to je naravno 
da sav naš rad ide za tim. Jedan se ženi da dobavi nove stanovnike neba, 
drugi je osim toga novinar i širi istinu, jedan je željezničar i pridonaša br¬ 
zom širenju Kraljevstva Božjega itd. 

To se čini neobično jer živimo u stoljeću gdje je jadno duhovno stanje. 
Zaboravilo se natprirodno misliti i živi se i umire, a da se ne zna zašto. 

Moguće je da će to jadno stanje doći napokon kraju, ali ne smijemo se dati 
zgnječiti od ove blatne atmosfere u kojoj živimo. 

Što se tiče Lurda, to su i protivnici složni da ono što se tamo događa 
znanost ne može danas protumačiti. (...) Ti nisi prisiljena vjerovati u lurd- 
ska čudesa, ali nenadana se ozdravljenja ne mogu poricati. 

Nadam se da smo istog mišljenja i da ćemo se zajedno moliti dragom 
Bogu. On neka upravlja naše putove tako kako nalazi da je dobro, a ne 
kako bi željela naša mašta. 

Pokušaj, draga mama, moliti krunicu, koju sam Ti poslao i zazivlji 
dragu Majku Božju iz Lurda da ozdraviš, ona će Ti možda pomoći. Otac Ti 
može kod toga pomoći, a ni ja neću sigurno biti lijen. 

Pismeni, brzi, točni odgovor moli Hans 

Zagreb, 12. XI. 1921. - (24 g. i 11 mj.) 

Majka ga ponovno uvjerava da se treba vratiti na »pravi put« 

Moj dragi Hans! Ovakvog Te volim, kad si mi iskren. (...) Uvidi jed¬ 
nom, Hans, da si skrenuo s pravog puta, uči se od životinja koje instinktivno 
čine ono pravo, a ne traže svoj spas Bog zna gdje. Istina je, Ti živiš u zlom 
svijetu, sve je tako blatno, kako Ti kažeš. Ti si sretno izašao iz svega, zlatna 
bi mladost trebala u Tebi mahnitati i Ti bi se morao veseliti nad prekrasnim 
Parizom. Mjesto toga sjediš nad starim knjigama, hoćeš da po njima, po 
njihovim slovima živiš i na tom ćeš razlupati svoj život. Primala sam od Tebe 
nekoliko mjeseci samo slike samostana i zatvorenih vratiju i nad tim sam se 
jako žalostila. Zar se zato ide u krasnu tuđinu da pobudimo takve osjećaje? 

Hans, dođi kući! Ti trebaš obitelj, Ti trebaš ljubavi, Ti sad trebaš me¬ 
haničkog rada, a ne misli. Gotovo 17 godina sjediš neprestano u školskoj 
klupi i sad neka je kraj. Onda kad si kao dvadesetogodišnji zastavnik došao 
iz rata kući, bio si jak i snažan, imao si pune džepove, donio si darove i bio 
si zadovoljan. Rekao si: »Mama, vidiš, sad sam sretan.« Ne smije se htjeti, 
Hans, što nije moguće. Moramo se prilagoditi životu i ipak se može ostati 
uz to pošten, potpun čovjek. (...) Ja mišljah, Hans, ti studiraš u Parizu 
jezike, povijest umjetnosti, a mjesto toga daješ se povlačiti za nos i čudesa 
doživljavati. Idi u ulice, smij se, skači i vrati se zdrav k nama u domovinu. 
(...) Život neka ne prođe samo u zvanju i poslu, on ima i svoje ljudske 
zahtjeve i dužnosti, koje, ako se zanemare, grijeh je. Ali ne idi okolo kao 
nadčovjek, živi jednostavno, ljudski. Ljubi Te majka 

Pariz, 27. XI. 1921. - (24 g. i 11 mj.) 

Ivan opravdava čudesa u kršćanstvu u koja vjeruje 

Draga mama! Hoću da Ti odgovorim na Tvoje zadnje pismo. Razumije 
se da me od svega najviše veseli Tvoje mnijenje, ali Ti moraš, draga mama, 

priznati da jedan čovjek ne može sve znati i zato se mora obratiti na 
stručnjaka koji će ga poučiti u dotičnoj struci kojoj je posvetio svoj život. 

Neću da upravljam Tvo¬ 
ju pažnju samo na događaje u 
Lurdu koji su ustanovljeni od 
liječnika kao događaji nad pri¬ 
rodnim zakonima. O tome su 
napisana znanstvena, medicin¬ 
ska djela, na sveučilištima su 
predavanja održana i unatoč 
tome ne traži Crkva od nas da 
vjerujemo u lurdska čudesa. 

Ali Ti si u zabludi ako misliš 
da se u čudesa ne treba uopće 
vjerovati. Cijeli Stari zavjet je 
historijsko svjedočanstvo is¬ 
punjeno čudesima koja je Bog činio židovskom narodu da održi njihovu 
vjeru. Kršćanska vjera proizlazi iz Kristova uskrsnuća i kad ne bi vjerovali 
u uskrsnuće, to bi se onda srušila cijela zgrada kršćanstva. (...) 

Sto se tiče svetaca i mojega nazora iz »staroga vijeka«, tog se moram 
čvrsto držati dok me tko ne uvjeri o mojoj »zabludi«. To doduše nije mo¬ 
guće jer se povijesne činjenice ne smiju krivotvoriti. 

Sto se tiče mog zdravlja, kažu mi općenito da u zadnje vrijeme dobro 
izgledam i da sam deblji. Pisao sam Ti već da je hrana ovdje obilnija. (...) 

Ljubi Te Hans 

Ova je korespondencija između Ivana i njegovih roditelja već bila 
objavljena u prvoj Ivanovoj biografija dr. D. Kieiualda, Dr. Ivan Merz - život 
i djelovanje, Zagreb, 1932.. (str. 127-133) odakle smo je i mi preuzeli i 
ovdje objavili u nešto skraćenu obliku. Na kraju dr. D. Knieivald dodaje 
ovaj kratak komentar: 

»Zahvaljujući velikodušnoj susretljivosti Ivanovih roditelja donijeli 
smo svu ovu važnu korespondenciju između majke i sina. Majka hoće da 
njezinom jedincu ovdje, na zemlji, bude dobro i lijepo. A Ivan, rasplamćen 
žarom božanske ljubavi, nastoji svoju majku i oca uzdići do jednog višega 
gledišta koje ovaj zemaljski život smatra samo putem u nebo. Ukoliko 
toga nije mogao u punoj mjeri postići svojim pismima iz dalekoga svijeta, 
nastojao je kasnije oko istoga cilja osobnim saobraćajem, molitvom 
i žrtvama. Danas Ivanova majka gleda na sve to sasvim drugačije. Ona 
gotovo sama sebi ne vjeruje da je mogla tako pisati i tako misliti - jer danas 
promatra sva ta pitanja Ivanovim očima.« 



Unutrašnjost kapele sv. Vinka Paulskog. 
Grob sv. Vinka je iznad glavnog oltara. 
Ovamo je Ivan često dolazio na sv. misu. 

BILJEŠKE IZ DUHOVNIH VJEŽBA 
Pariz, Clamart 4. - 6. VII. 1921. g. 

Nakon završene prve godine studija u Parizu, početkom ljeta, od 4. 
do 6. srpnja 1921. Ivan je obavio duhovne vježbe u Clamartu kraj Pari¬ 
za gdje isusovci vode Dom za duhovne vježbe koji nosi naziv Manreza. 
Sačuvale su se u Ivanovu Arhivu male bilježnice gdje je zapisivao svoje 
dojmove i misli, ali i neka pitanja o kojima je očito razgovarao s voditeljem 
duhovnih vježba. Donosimo nekoliko izabranih tekstova iz ovih Ivanovih 
pariških duhovnih vježba. 

Treba umrijeti i doći k 
Bogu. Odnos dužine ovoga 
života i onoga u vječnosti jest 
nula prema beskonačnosti. 

Stoga treba već sada sve naše 
sile ovoga života koncentrirati 
u život koji slijedi nakon ovoga 
zemaljskog. Ako je Bog apso¬ 
lutni Gospodar onda je naj¬ 
bolja upotreba vremena kon¬ 
templacija o Bogu i o objavlje¬ 
nim istinama. 

Naša je narav slaba i bez 
prestanka nas odvraća od na¬ 
šega određenja. Duh mora postati apsolutni gospodar, on mora svladati 
najmanju tendenciju naravi koja bi htjela spriječiti da izravno slijedi jedini 
cilj života. Taj čin volje proizvodi trpljenje. Treba dakle trpjeti, treba se 
svladavati čvrstom voljom. Da bismo uvijek živjeli u prisutnosti Božjoj 
treba se mrtviti. Svetac je čovjek u središtu stvaranja koji sve usmjeruje 
prema Bogu.(...) 

PROGRAM ZA REKRISTIJANIZACIJU 
HRVATSKOGA NARODA 

Gornji naslov zvuči pomalo bombastično i možda preuzetno, ali kada 
se pročita ovo Merzovo pismo koje slijedi, vjerujemo da če se čitatelj složiti 
s takvom formulacijom. Među brojnim pismima koja je Merz uputio svome 
bivšem profesoru dr. Lj. Marakoviču iz Pariza, ističe se posebno ono od 
12. IX. 1921. U njemu Ivan donosi svoj apostolski program za rekristija- 
nizaciju hrvatskoga naroda za koji želi da se več odmah počne provoditi. 



Dom duhovnih vježbi »Manreza« u 
Clamartu kraj Pariza gdje je Ivan Merz 
obavljao duhovne vježbe 
od 4. do 6. srpnja 1921. g. 

Ivan je završio tek jednu godinu svoga studijskog boravka u Parizu. Puno 
je toga već vidio kod francuskih katolika, a doživio je i posebnu obnovu 
svoje vjere za vrijeme hodočašća u Lurd. Zahvaćen tim žarom revnosti za 
širenje Božjega kraljevstva i spasenje duša, Merz piše svome profesoru što 
bi trebalo učiniti u hrvatskom narodu. Čitajući ove njegove misli i pro- 
gramatske ideje ostajemo ne samo iznenađeni nego upravo zadivljeni da 
jedan mladić od 25 godina boraveći u Parizu, svjetskom središtu kulture i 
politike, uz pripreme za svoje profesorsko zanimanje na prvo mjesto stavlja 
brigu i nastojanje za vjersku obnovu svoga naroda. Raspaljen je nutarnjim 
apostolskim žarom za učvršćenje i širenje vjere u hrvatskom narodu. 

Pismo donosimo gotovo u cijelosti; izostavili smo samo neke nevažne 
stvari koje se odnose na njegovo materijalno stanje i svakodnevni život. 

Pariz, Ime Marijino, 12. IX. 1921. - (24 g. i 9 mj.) 

Dragi Ljuba, 

Primio sam Vaš list i broj 9-10 Hrvatske prosvjete. Hrvatska pro¬ 
svjeta je veoma lijepa, samo je premalo neliterarnih članaka. Mene najviše 
zanimaju Lahnerovi članci jer mi je najdraže proučavati kako prodiranje 
kršćanstva ostavlja svoj umjetnički refleks u literaturi. 

Prijedlog za sastavljanje hrvatskoga liturgijskog almanaha 

Cesto pomišljam ne bi li se mogao sastaviti jedan hrvatski liturgijski 
almanah gdje bi za svaku svetkovinu bila po koja narodna pjesma koja od¬ 
govora toj svetkovini ili koji solidni prijevod himna, psalma i dr. za taj dan. 
Uz to bi valjalo pridodati komentar o poeziji liturgijske godine i objasniti 
poeziju najvećega literarnog djela čovječanstva - Brevijara 1 . Mislim naime 
da su Dubrovčani, a također i Prerado viceva generacije, bolje poznavali 
liturgiju od nas i da neće biti teško naći lijepih prijevoda psalama, antifona 
i himana. Moglo bi se poslužiti glagoljskim prijevodima, a kod ilustracije 
crkvene godine postaviti za paralelu Istočni obred. (...) 

Potreba širenja Evanđelja u narodu 

Mi nemamo nikakve religijske literature, naši đaci nemaju dobre moli¬ 
tvenike, Evanđelje nije prošireno u narodu, a da ne govorim o znanstvenim 
vjerskim djelima koja su neophodno potrebna za svakoga našeg intelektual¬ 
ca. Kada to sve znam, ipak vidim da se radi te hvalim Božjemu milosrđu da 
nas unatoč svih tih nedostataka prožima apostolskim žarom. Ali, mislim da 
moramo napokon započeti s konsolidacijom temelja i sve svoje sile uložiti 
da se prevede Evanđelje i proširi po cijelome narodu. Plodovi će se kasno 

1 Brevijar - Božanski časoslov ili Casoslov naroda Božjega koji su obvezni moliti svećenici i redovnici, 
a nakon 2. vat. sabora, kada je preveden s latinskoga na narodne jezike, pozvani su ga moliti i vjernici 
laici. Merz ga je redovito molio tada još na latinskom jeziku. 

pokazivati - mi ćemo i naši potomci biti tada već mrtvi - ali sam uvjeren 
da će riječ Božja posve spontano rekristijanizirati sve slojeve našega naroda. 
Naravno da analfabetski tečajevi moraju nadomjestiti likovnu umjetnost 
srednjega vijeka. Kada bude bilo u svakoj kući - gradskoj i seoskoj - Evanđe¬ 
lje za stolom, kada se bude uz objed čitao koji odlomak iz njega, onda se tek 
možemo nadati da ćemo imati brojan kler, da će se napuniti naši samostani i 
da će se osnivati redovi koji će odgovarati potrebama dotične epohe. Širenje 
kraljevstva Božjega u našoj zemlji mora polaziti od stupovlja episkopata i 
svećenstva, a mi smo laici samo kamenje ili malter te velebne zgrade. 

Duboki dojmovi s hodočašća u Lurd 

Htio bih Vam još nešto reći o hodočašćima. U Lurdu sam osjetio ve¬ 
likih manifestacija. Hodočašća su najbolje škole molitve. Mogu Vam reći 
da sam se prvi puta u Lurdu pravo molio Bi. Djevici Mariji. (...) 

Slijedi opis njegova doživljaja Lurda i susreta s Bi. Djevicom Ma¬ 
rijom. Taj smo opis donijeli u poglavlju o njegovu doživljaju Lurda, str. 
422. Svoje dojmove o Lurdu završava ovim zaključkom: 

Smatram da bismo mi morali organizirati hodočašća u Mariju Bistri¬ 
cu ili druga svetišta gdje ćemo se zajedno moliti Bi. Gospi. Uvjeren sam 
da će biti koristi od tih molitava i za naš ovozemski život jer »tražite kra¬ 
ljevstvo Božje i sve ostalo će vam se nadodati« (Mt 6,33). 

O potrebi novih svećenika i suradnji bolesnika za vječno spasenje naroda 
Kako rekoh, jedini je smisao života spasiti vlastitu dušu i spasiti što veći 
broj duša naših bližnjih. Prema tome svećenički je stalež najveći stalež jer se 
u njemu ulažu sve energije da se ta ideja realizira. Tkogod nema poteškoća s 
obdržavanjem celibata ili kojih drugih zapreka, neka ide u svećenike. 

Ne znam da li se još sjećate onoga poglavlja iz Huysmansovog En 
Route, gdje on govori o mističnom gromobranu, o redovima koji trapnjom 
udovoljavaju Božjoj srdžbi. Mi, osim trapista, nemamo nažalost takvih re¬ 
dova, ali imamo u našemu Pokretu priličan broj bolesnika, koji bi mogli na 
se preuzeti, strpljivo trpeći, sve kazne za grijehe koje se u našemu Pokretu 
počine. - Bogu je plakati promatrajući kako naši bolesnici nestrpljivo trpe, 
a imaju od dragoga Boga tu milost da na taj način rade za Pokret. Kada bu¬ 
demo imali vojsku patnika, molitelja i radnika, moći ćemo na svim fronta¬ 
ma polako, ali sigurno napredovati. Uvjeren sam da tako moramo osvojiti 
sve slojeve našega naroda i spasiti za vječnost cijeli naš narod. 

Kritika kršćana koji se boje javno očitovati svoju vjeru 

Iako katolicizam u Europi sada raste, ipak je on u užasnoj regresiji. 
I shvativši, osjetivši u Lurdu upravo na nerješivo silan način da je cijelo 
čovječanstvo - ta mrvica - stvorena da odaje čast neizmjernome Bogu, a 

kad tamo države, zakoni, radnici, zidari, cijeli činovnički aparat funkcioni¬ 
ra kao mašina, kao da Bog ne egzistira. Čovjeku se zgrozi kad to pomisli. 
A tko je kriv? Dobri, jer nisu bolji! Čovječanstvo jednostavno ne zna da 
Bog egzistira jer katolici mjesto da se mole na javnim mjestima, mjesto da 
napuste svaki položaj ako je u protuslovlju s vjerom, oni se sakriju kada se 
Bogu mole, pričešćuju kada nije nitko u crkvi itd. Na nama je krivnja. Prvi 
kršćani su bili veleizdajnici, u opoziciji s državom i okolinom, bili bičevani 
i bacani u tamnice, a mi zašutimo čim vidimo opasnost. 

Konkretan program za rekristijanizaciju hrvatskoga naroda 

Prije nego što završim, htio bih reći što su mi rekli u Action populaire: 
»Najbolji rad je požrtvovni rad. Loš poredak valja nadomjestiti postavivši 
na njegovo mjesto dobar. Sto manje napadati na druge i rušiti! Čemu to 
ako ne znamo čime da nadomjestimo zlo?« Mogli ste vidjeti da se Dorsieri 
drže toga principa i da oni zaista svojim radom polako nadomještaju kapi¬ 
talistički gospodarski poredak kršćansko-solidarističkim. 

Na srcu mi je prema tome sljedeće: 

1. da se što prije započne s prevađanjem i izdavanjem Evanđelja, 

2. da se priređuju hodočašća, 

3. da se u svim našim listovima započne agitirati za svećeničko zvanje 
i stalež, 

4. da se upozore naši bolesnici na veliku korist dragovoljnog trpljenja 

5. da se energija, koja se je do sada utrošila u negativnu kritiku, upo¬ 
trijebi za objašnjenje i propagiranje naše doktrine. 

Molim Vas da se ne ljutite što sam vam toliko toga napisao. Pošto 
se je Milost Božja Vama poslužila da sam spoznao istinu katolicizma, to 
držim da sam morao sve ovo reći upravo Vama. Naravno da se i nadalje 
preporučam u Vaše molitve jer kako Apostol kaže »ja spoznajem dobro, a 
činim zlo...« i »naš neprijatelj vrag ne miruje, već poput ričućeg lava nao¬ 
kolo traži, koga bi proždro«. (...) 

U pismu sam Vam priložio relikviju Bernadette, koju mi je u Lurdu 
dala jedna časna sestra, prijateljica Bernadette, na koju sam slučajno na¬ 
basao. (...) 

Poslao sam Vam iz Toulousea preporučeni članak o Lurdu. Je li ga 
Narodna politika objavila? Šaljete li Hrvatsku prosvjetu u zamjenu za De- 
mokratie ? Jeste li primili brzojav koji smo spremili za đakovački sastanak? 
Dobivate li već C roix de Lourdes ? Jeste li primili Art et Scolastique ? Re¬ 
zultat o našim stipendijama imat ćemo doskora. 

S poštovanjem Hans 

ZAGREB 
1922 .- 1928 . 

Tekstovi dnevničkoga karaktera 



Panorama Zagreba 


Nakon povratka sa završenoga studija iz Pariza u jesen 1922. g. Ivan 
dobiva namještenje u Nadbiskupskoj gimnaziji u Zagrebu kao profesor 
francuskoga i njemačkoga jezika. Sljedeće 1923. g. postiže doktorat iz fi¬ 
lozofije na Zagrebačkom sveučilištu disertacijom o utjecaju liturgije na 
francuske pisce. U jesen iste godine polaže i profesorski ispit. Nakon što 
se potpuno osposobio za profesorsko zvanje i počeo raditi, Ivan se odmah 
aktivno uključuje u katolički odgojni rad s mladeži te u kolovozu 1923. 
biva izabran za predsjednika Hrvatskoga katoličkog omladinskog saveza 
koji će se koncem iste godine ujediniti s Hrvatskim orlovskim savezom, a 
kojemu je Merz bio suutemeljitelj i tajnik. 

Ovih posljednjih šest godina Ivanova života bile su ispunjene brojnim 
aktivnostima na području katoličkoga laičkog apostolatala i odgojnoga rada s 
mladeži, posebice unutar Orlovske organizacije. Zalagao se intenzivno za pro- 

vođenje Katoličke akcije, potom za promicanje poznavanja papinskoga učenja 
i provođenje njegovih smjernica, radio je na liturgijskoj obnovi itd. Tijekom 
toga razdoblja velike vanjske aktivnost Ivan nije dospio voditi svoj Dnevnik. 
Tek nekoliko mjeseci prije smrti ispunio je nekoliko stranica ostavivši nam 
dragocjene informacije o svome duševnom stanju trpljenja u kojem se tada 
nalazio. Međutim, i iz toga razdoblja imamo njegovih tekstova koji imaju 
dnevnički karakter, premda nisu zapisani u službenu dnevničku bilježnicu. 

U prvom redu tu je njegov zanimljiv članak pod naslovom Moj dnev¬ 
nik objavljen u novinama Narodna politika. Radi se o izvještaju s puto¬ 
vanja u Milano 1923. god. u kojem je na dnevnički način opisao posjet 
nekim katoličkim ustanovama za koje se posebno zanimao i želio da se 
nešto slično i u Hrvatskoj organizira i utemelji. 

Izvještaj i dojmove s 52. francuskog nacionalnog hodočašću u Lurd na 
kojem je sudjelovao koncem kolovoza 1924. g. objavio je u zagrebačkom Ka¬ 
toličkom listu u nekolika nastavaka u obliku dnevničkih zapisa, a kasnije je isti 
tekst tiskao i kao posebnu brošuru pod naslovom Najnovija čudesa u Lurdu. 

U mjesecu rujnu iste godine boravi nekolika dana u dvorcu Argent u 
Francuskoj na poziv plemićke obitelj De Montbel. Taj svoj posjet opisao je 
u obliku dnevničkoga zapisa koji je sve do sada ostao neobjavljen. U njemu 
iznosi veoma zanimljiva zapažanja o francuskom plemstvu i njihovu životu. 

Posebno su važne njegove bilješke s trojih duhovnih vježba koje je 
obavljao u Zagrebu 1923., 1924. i 1926. kao i posebne bilješke iz 1927. 
(Liber luminum) koje svakako pripadaju u kategoriju dnevničkih spisa. 
Ove nam bilješke otkrivaju najintimniji dio njegove duhovnosti i daju nam 
uvid u njegov osobni odnos prema Bogu. Njima smo dodali i njegove po¬ 
sljednje odluke za savršeniji kršćanski život koji je nastojao provoditi. 

Iz 1925. god. imamo veoma zanimljiv autografski spis koji smo na¬ 
zvali duhovni autoprofil. Radi se o njegovim odgovorima na pitanja ankete 
koju je među dvije stotine mladića proveo dr. D. Kniewald kada je pripre¬ 
mao vodič-molitvenik Katolički đak. 

Prema kronološkom slijedu nastanka pojedinih tekstova već na po¬ 
četku ovoga niza tekstova dnevničkoga karaktera dodali smo još jedan 
Merzov važan tekst, a to je njegov čuveni Predgovor Zlatnoj knjizi. U 
tome tekstu progovara duša Ivana Merza na početku svoga javnog dje¬ 
lovanja zahvaćena apostolskim žarom koji želi proširiti i na svu orlovsku 
mladež s kojom je radio. 

Ovim tekstovima dodali smo njegovo posljednje veoma zanimljivo 
pismo napisano svega tri dana prije odlaska u bolnicu na operaciju. Uputio 
ga je prijatelju svećeniku don Mati Blaškoviću s Hvara. I u tom nam je 
pismu omogućio uvid u stanje svoje duše neposredno prije smrti. Ovome 
smo pridružili i njegov posljednji razgovor dnevničkoga karaktera što ga je 

vodio sa svojim duhovnikom, p. Vrbanekom, prije svoje smrti. Premda ga 
nije sam zapisao nego njegov duhovnik, u njemu nalazimo dragocjene po¬ 
datke o Ivanovu raspoloženju pred smrt; Ivan je svjestan da Bog od njega 
traži žrtvu života, da umre mlad, no on to ne prihvaća samo pasivno, nego 
svoju smrt prikazuje Bogu kao žrtvu za hrvatsku mladež. 

I na kraju donosimo posljednji spis što ga je Ivan napisao svojom ru¬ 
kom prije smrti koji je naslovio Testament. Radi se o tekstu za njegov nad¬ 
grobni natpis. To je posljednja, svečana ispovijest njegove duboke vjere. 

Kao što je istaknuto u Uvodu, ovo prvo pisano djelo Ivana Merza, 
Dnevnik, nije njegova autobiografija ni biografija nego najvažniji dokument 
pomoću kojega možemo ući u svetište njegove duše koju je Bog postupno 
prožimao i odakle su izlazile ideje, inicijative, programi koje je ostvarivao 
tijekom posljednjih šest godina života na slavu Božju i širenje Kristova 
kraljevstva u dušama. Premda nam posljednjih godina nije ostavio mnogo 
tekstova dnevničkoga karaktera, ostavio nam je, međutim, iz toga vremena 
brojne spise, jedan dio objavljene tijekom života, a većinu u rukopisu 
koji se sada objavljuju unutar njegovih Sabranih djela; ti su nam njegovi 
spisi, radovi, članci i studije veliko svjedočanstvo njegove duše koja je bila 
ispunjena revnošću za Boga i za širenje njegova Kraljevstva. Brojni radovi 
koje je objavio u tisku tijekom posljednjih šest godina života plod su onoga 
uvjerenja koje je duboko nosio u sebi i s kojim je došao nakon završenih 
studija u Zagreb, a to je da je »katolička vjera njegovo životno zvanje« 1 . U 
tim radovima, kako onima objavljenima, tako i onima u rukopisu možemo 
čitati njegovu duhovnost, bogatstvo njegove duše itd. Bitne karakteristike 
njegove duhovnosti - ljubav prema Crkvi i papinstvu te borba za Katoličku 
akciju - dolaze posebno do izražaja u tim spisima. Ovdje nije bilo moguće 
donijeti izjave brojnih svjedoka da bi se vidio i doživio cjeloviti Merz. Kao 
što smo napisali u Uvodu, da se Merza potpuno doživi i upozna, potrebno 
je konzultirati njegovu biografiju, i u njoj one dijelove koji nam donose 
Ivanov rad i djelovanje posljednjih šest godina njegova života. 



Grb hrvatske Orlovske organizacije: orao nad štitom s bijelim križem s 
tri slova Z.E.A., skraćenice triju riječi: Žrtva - Euharistija - Apostolat. Bila 
je to lozinka Orlovstva koju je Ivan Merz dao prilikom osnivanja Hrvatskog 
orlovskog saveza 1923. g. u kojem je aktivno djelovao sve do svoje smrti. 

1 Pismo majci iz Pariza od 6. XI. 1921. g. 

POSJET KATOLIČKIM INSTITUCIJAMA U MILANU 

»Moj dnevnik« 

Milano, od 22. do 27. X. 1923. 

Prvi tekst dnevničkoga karaktera iz razdoblja kada Ivan u Zagrebu 
nije vodio Dnevnik jest onaj od 22. do 27. X. 1923. U njemu opisuje svoje 
putovanje u Milano u društvu s dr. Marakovićem i don Antom Radićem 
gdje je razgledao nekoliko katoličkih institucija i susreo se s uglednim ka¬ 
toličkim osobama. Taj je svoj dnevnički zapis objavio kasnije u novinama 
Narodna politika (Zagreb, 10. I. 1925., br. 2, str. 3) pod naslovom Moj 
dnevnik koji donosimo u nastavku. 

Milano (Italija), 22. X. 1923. 

Odsjeli smo kod otaca isusovaca Corso Piazza Nuova. Sami smo otišli 
na Katoličko sveučilište gdje nam je jedna gospođica rastumačila sadašnji 

položaj novoga zavoda. Semestri se broje; 
samo oni koji se kane posvetiti državnim 
službama, moraju polagati ispite na držav¬ 
nim sveučilištima. Ovaj odnos posve odgo¬ 
vara odnosu Katoličkih instituta (sveučili¬ 
šta) u Francuskoj spram ostalih državnih 
sveučilišta. Uostalom, hvalila nam je ona 
gospođica fašističku vladu koja katolicima 
ide uvijek na ruku i koja polaže veliku važ¬ 
nost na religiozni odgoj omladine. 

Po izlozima vidjesmo svu silu dobrih katoličkih knjiga (8, via 
Boschetto) i uvjerismo se da je katolička produkcija prilično intenzivna. 
Djela mistička, liturgijska, o kršćanskoj poeziji, o ženskim i socijalnim 
problemima kao da su i ovdje najaktualnija. 

Popodne nas je vlč. gosp. Palaviccini, vanjski svećenik ambrozijev- 
skoga obreda, odveo u Operu »Cardinale Ferrari« 2 . Usput nam je pripo¬ 
vijedao da je katolički život u poslijeratnoj Italiji iz dana u dan sve bujniji. 



Katedrala u Milanu 


2 Opera »Cardinale Ferrari« je talijanska katolička socijalna institucija utemeljena u Milanu nakon 
1. svjetskog rata za pomoć radništvu i siromašnijim slojevima pučanstva. Merz je donio opširan prikaz 
nastanka i djelovanja ove ustanove u posebnom članku pod naslovom Opera »Kardinal Ferrari« koji je 
objavio u Katoličkom listu, Zagreb, 1922., br. 46, str. 551-554. Članak je pretiskan i ponovno objav¬ 
ljen u 2. svesku njegovih Sabranih djela, Zagreb, 2011., str. 55-61. Merz se bavio mišlju da jednu 
takvu ustanovu utemelji i u Hrvatskoj. 

Italija je zadnje vrijeme proživjela 
teške dane. Oni koji su se vrati¬ 
li iz rata ne htjedoše ništa znati o 
Crkvi. Kapitalisti; koji su na nečo¬ 
vječan način izrabljivali narod, na¬ 
gnali su radništvo u očaj. U Italiji 
je došlo do formalne revolucije za 
koje inozemstvo nije znalo jer je 
talijanska vlada utrošila silan no¬ 
vac da ušutka strani tisak. Radnici 
su okupirali tvornice, oružanom 
silom obavljali gradsku službu, či¬ 
nili premetačine... U kazalište »Diana« bacili su usred predstave bombe i 
na taj način ubili cijeli orkestar i veliki broj gledatelja. Svijet je ovdje od 
očaja drhtao i plakao. Ipak je Italija spašena od revolucije - socijalisti su 
ovdje posve slomljeni. A što je bio jaki faktor da je narod uvidio kako su 
socijalističke utopije neprovedive? Po svoj prilici »Opera Cardinale Ferra¬ 
ri«, jedna od najljepših ustanova koje sam ikada vidio. 

To je laički red: tri su zavjeta, a polažu se (ako se ne varam) na godinu 
dana. Svi su oni, dakle, namještenici, a ujedno svi su - muški i ženski - 
redovnici. Imaju odjel za muške, za ženske i za tisak. U muškome odjelu 
se nalazi prehrana za 1500 ljudi, stanovi, škole za 3000 đaka. Sve je u 
ogromnomu stilu. Tu su sve grane tehničke izobrazbe (šivanje, strojopis, 
slikanje, keramika, elektrotehnika, bravarstvo, crkveno pjevanje i još kojih 
dvadesetak drugih stručnih obrta). 

Glavni nas je sekretar - čija se vanjština ni malo ne razlikuje od sva¬ 
kog drugog civila - odveo u kapelicu i zatim u jednu drugu kapelicu gdje 
je bez prestanka izložen presv. Sakrament i rekao je da ovdje leži snaga 
svih njihovih poduzeća. Oni cijelu noć od četvrtka na petak probdiju pred 
Presvetim, a sljedeći dan rade kao da su noć prospavali. 

Uvidjeli smo ponovno kako je svetac ipak najmoderniji čovjek. Kar¬ 
dinal Ferrari podigao je ovu ustanovu, uvijek na tako suvremen način - 
služeći se najmodernijim sredstvima (imaju i telegraf bez žica) - da širi 
socijalno Kraljevstvo Presv. Srca Isusova. 

Katoličko sveučilište Srca Isusova 
u Milanu 


Milano, 24. X. 1923. 

Jučer je kod zasjedanja Union catholique d’etude internationale došlo 
do dosta nezgodnih scena. Talijani ne mogaše razumjeti da Francuzi ne pri¬ 
staju da se propuste Nijemci, a Francuzi se uvrijediše što su Talijani htjeli 
na svaki način da Nijemci odmah uđu. 

Današnji je dan korisno prošao. Kupili smo si - Ljuba i ja - nekoli¬ 
ko asketsko-mističnih knjiga. Na sjednici je došlo do sporazuma između 
Talijana i Francuza, a g. Raynald je govorio o Bureau Internationale de 
Cooperation Intellectuelle i pokazao kako katolici mogu praktično utjecati 
na smjer toga biroa. 

Objedovali smo u Operi Kardinala Ferrari- 
ja, zatim pohodili Institut za strane misije koji 
kao da nije osobito istaknut. U galeriji »Brera« 
smo duže promatrali Rafaelov Sposalizzia; inače 
nema osobito vrijednih slika u toj galeriji. 

Popodne je sjednica bila zanimljiva: govorilo 
se je uglavnom o onim zemljama koje uslijed niske 
valute ili uslijed neuređenih političkih prilika stra¬ 
daju. Valja nastojati da katolička sveučilišta dobiju 
pomoć; da se stipendije dijele i katolicima. 

Novine Pučke stranke L Italia, koje smo 
pohodili, imaju svu silu velikih strojeva. U direk¬ 
tnoj su telefonskoj vezi s Parizom. Usporedimo li 
svu tu redakciju, administraciju, tiskaru s našom, 
onda tek vidimo kako smo mi zaostali. Ovdje je 
mnogo vjere - dignimo je kod nas, imat ćemo slične institucije. 

U Gabinetto Cattolico milanese, gdje su nas starija gospoda dočekala, 
nije bilo ništa osobitoga. 



Sluga Božji 
Don Luigi Sturzo 


Zagreb, 27. X. 1923. 

U Kartuziji u Paviji 3 vidjeli smo silno bogatstvo, ali ona nije na mene 
učinila nikakav vjerski dojam. Na sjednicama Uniona došlo je često do su¬ 
koba između francuskog i talijanskog stajališta. Zato je don Sturzo 4 učinio 
na me dojam čovjeka koji poznaje unutarnje potrebe talijanskoga naroda, 
ali koji ne poznaje dobro potrebe Crkve u svijetu. Njegov pogled kao da 
seže samo do granica Italije. Inače je i on zastupao ovo intransigentno in¬ 
ternacionalno stanovište: ali, čini mi se, više kao teoretičar koji nije imao 


3 Poznati kartuzijanski samostan, velike povijesne, kulturne, vjerske i umjetničke vrijednosti u Paviji 
u Italiji. 

4 Don Luigi STURZO (1871 .-1959.), poznati talijanski svećenik i političar, jedan je od suutemeljitelja 
stranke Democrazia Cristiana (Kršćanska demokracija) (1900). Godine 1919. osniva novu stranku 
Partito popolare italiano koja je imala znatan utjecaj na talijanski javni život. Njegova je glavna 
ideja bila da se katolici trebaju baviti politikom, trebaju ulaziti u političke strukture kako bi kroz 
njih primjenjivali načela socijalnoga nauka Crkve. Suprotstavio se fašizmu pa je zbog toga morao 
u izbjeglištvo koje je proveo u Lodnonu i New Yorku. Uz dopuštenje pape Pija XII. imenovan je 
»doživotnim senatorom« u talijanskom parlamentu zbog velikih znanstveno-socijalnih zasluga. Godine 
2002. i za njega je pokretut postupak za proglašenje blaženim i svetim. 

prilike dolaziti dovoljno u vezu s katolicima 
drugih naroda i shvatiti njihove potrebe. 

Gospođica Barelli 5 , predsjednica Ženske 
omladinske sveze, prikazala mi je disciplin¬ 
ski rad talijanskih djevojaka čiji se list tiska u 
205.000 primjeraka. One su sada izdale litur¬ 
gijski priručnik i počet će pjevati liturgijski. 

Osim toga su skupile nedavno svu silu liječnika 
i dogovorile se o ženskoj gimnastici. One su ta¬ 
kođer skupile najviše novaca za Katoličko sve¬ 
učilište. Mussolini je, naime, odredio da žene 
uče gimnastiku, a Ženska sveza preuzela je na 
sebe da sama toj nevolji udovolji. 

Na povratku iz Milana opazili su neki že¬ 
ljezničari kako razrezujemo stranice talijanskih 
religioznih knjiga. Bili su katolički omladinci i 
lijepo smo se s njima pozabavili. Dali smo im kao spomen fotografiju Sve¬ 
toga Oca s blagoslovom Hrvatskoga katoličkog omladinskog saveza. 



Časna službenica Božja 
Armida Barelli 



Reljef bi. Ivana Merza prikazuje kako Blaženik povezuje Hrvate 
s Rimom. Izradio ga je 1991. akad. kipar Ante Starčević. 
Izvornik se nalazi u Domu hrvatskih hodočasnika u Rimu, a prije 
postavljanja blagoslovio ga je papa Ivan Pavao II. u Vatikanu. 


5 Armida BARELLI (1882.-1952.), poznata talijanska katolička javna radnica, nacionalna predsjednica 
talijanske Katoličke akcije za djevojke. Bila je veoma angažirana uz franjevca p. Agostina Gemellija 
u osnivanju Katoličkoga sveučilišta u Milanu. I za nju je pokrenut postupak za proglašenje blaženom 
1970. koji je dovršen proglašenjem dekreta o herojskim krepostima 2007. Tim činom dobila je 
naslov »časna službenica Božja« i tako će se zvati do beatfikacije. Usporedbe radi: ono što je č.sl.B. 
Armida Barelli bila u Italiji pod vidom apostolata laika, to je u Hrvatskoj bila službenica Božja Marica 
Stanković, mučenica, za koju je također pokrenut postupak za proglašenje blaženom. 

BILJEŠKE S DUHOVNIH VJEŽBA 

Zagreb, od 7. XI. do 9. XI. 1923. 


Jedno od sredstava koje je Ivan visoko cijenio za napredak u duhovnom 
životu bile su duhovne vježbe. Neprestano se isprepliću tijekom godina 
njegova studija i kasnijega djelovanja u Zagrebu. Obavio ih je prvi put 
kao student u Beču u Velikom tjednu sve do Uskrsa, od 31. III. do 5. IV. 
1920. god., potom ih obavlja u srpnju 1921. godine u Parizu. Vrativši 
se u Zagreb nastavlja s tom praksom. Iz godine 1923. sačuvane su nam 
njegove bilješke iz duhovnih vježba koje je obavljao od 7. do 9. XI. 1923. u 
bazilici Srca Isusova u Zagrebu pod vodstvom svoga duhovnika, p. Josipa 
Vrbaneka. Općenito, bilješke iz duhovnih vježba osoba koje su nam ih 
ostavile jesu dragocjen dokument kroz koji možemo najbolje zaviriti u dušu 
dotične osobe i njezin odnos s Bogom. Tako je to i u slučaju našega Ivana. 
Ove nam njegove bilješke omogućuje dubok uvid u njegov duhovni život. 
Neke je riječi u bilješkama kao »korektiv« i »stvara« Ivan posebno podcrtao 
želeći time naglasiti njihovu važnost za sebe. Mi smo ih stavili u kurziv. 

Prema svjedočanstvu p. Josipa Vrbaneka, Ivanova ispovjednika 
i duhovnoga vođe, Ivan je u ovim duhovnim vježbama odlučio da neće 
osnivati vlastitu obitelj i da će sav svoj život i rad posvetiti Bogu. Mjesec 
dana kasnije za blagdan Bezgrešnoga začeća 8. XII. 1923. Ivan je položio 
vječni zavjet čistoće. (Vidi: J. Vrbanek, Vitez Kristov - Ivan Merz, Zagreb, 
1943., str. 183.) 

Zagreb, 7. XI. 1923. 

I. razmatranje 

Nikakva lumina kod razmatranja. 

Molitva Confiteora (Ispovijedam se) vrlo jasna. U njoj se očituje plod 
razmatranja. Osobito: Quia peccavi nimis cogitatione verbo et opere Qer 
sagriješih vrlo mnogo mišlju, riječju i djelom). 

1. Jer nas je Bog stvorio na svoju slavu. Dao nam je misaoni svijet koji 
potječe od Njega i mora biti samo produženje Njegovog unutarnjeg 
života. Peccavi (sagriješih): jer kod mene to nije uvijek tako bilo. 

2. Jer nas je Bog stvorio na svoju slavu. Naše riječi moraju davati 
samo svjedočanstvo o Njemu, moraju prenositi Njegov unutarnji 

život u duše bližnjega. Peccavi (sagriješili) jer kod mene to nije 
uvijek tako bilo. 

3. Jer nas je Bog stvorio na svoju slavu. Dao nam je sposobnost stva¬ 
rati djela koja predočuju njegov unutarnji život i daju takvo svjedo¬ 
čanstvo o Njemu. Peccavi (sagriješih) jer kod mene to nije uvijek 
tako bilo. 

Kod Krunice bolje meditiram kada je molitva usmena (još bi bolje 
mogao razmatrati o njoj kada bi je nekolicina glasno molila). 

II. razmatranje 

Služit ću Gospodinu Bogu kao korektiv u katoličkim organizacijama jer 
spoznajem permanentne odstupe od pravih doktrina (Seniorat, Orlovsto, 
Domagoj). 6 

Reprezentant idealizma Katoličke akcije u sjemeništu. Nikakav lumen 
o sv. Liturgiji. 

Sve što mi se učini, dogodi, kao da dolazi od samoga Boga i zato nam ne 
smije ništa narušiti duševni mir. Uvijek si zamisliti da su samo Gospodin 
Bog i ja na svijetu. 

III. razmatranje 

Najbliži, najsigurniji put k cilju - k spasu duše moje. Ostajem li u 
svijetu kod roditelja, idući u školu i zalazeći u organizacije, pišući po 
listovima, neće biti u mome životu snažnoga poteza; sve će biti »prtljanje«. 
U red da stupim? Skoro je isključeno da bi moje oči još mogle podnijeti 
intenzivniji studij (moguće bi operacija mogla pomoći). Kako, dakle, 
sigurno spasiti dušu svoju? Kako životu dati pun sadržaj? Trebalo bi položiti 
zavjet poslušnosti jednoj grupi, organizaciji, koja je nedvojbeno pod 
utjecajem Duha Svetoga, koja nedvojbeno stvara u svim svojim - glavnim 
i sporednim, velikim i malim - akcijama Kraljevstvo Božje. To bi mogao 
biti Katolički pokret kada bi se zagrebački nadbiskup za ovaj brinuo. Ali 
kako se nigdje ne opaža njegovo zanimanje za Katolički pokret, a jedino 
njemu bi se mogla zavjetovati poslušnost, to se moram prisloniti uz kakav 
red koji je po svom internacionalnom karakteru neovisan od hijerarhije, a 
ipak stvara Kraljevstvo Božje. 


6 Ova je Ivanova rečenica-odluka veoma važna. Kako je u tim duhovnim vježbama Ivan donio konačnu 
odluku da neće ući u samostan i postati redovnik nego da ostaje u svijetu kao posvećeni laik, svoje 
služenje Bogu shvatio je kao »korektiv« tj. ispravljač krivih shvaćanja i dosljedno tome krivog djelovanja 
u prvom redu unutar katoličkih organizacija svoga vremena. Njegov veliki i uspješan apostolski rad 
koji je razvio posljednjih godina svoga života jest upravo ostvarenje toga poziva. U našu katoličku 
javnost, posebice među angažirane katoličke laike, unio je preko Katoličke akcije pravo shvaćanje 
laičkog apostolata u jedinstvu s hijerarhijskom Crkvom. 

Zagreb, 8. XI. 1923. 


I. razmatranje 

Moram češće negoli dosada razmišljati o zloći grijeha i o raznim mo¬ 
mentima iz Staroga zavjeta. Tek kada upoznam i osjetim značenje grijeha, 
znat ću pun ljubavi da zagrlim sv. Križ koji 
me je oslobodio tako velike, vječne nesreće. 

- Svladati ljudski obzir da mi ovaj ne pokva¬ 
ri i ono malo časova koje čovjek u svijetu 
može posvetiti vječnim istinama. 

II. razmatranje 

Pitao sam Gospodina Boga ne bih li se 
rado vidio na samrti kao svećenik ili redov¬ 
nik. Nisam dobio u tome pogledu nikakvog 
osobitog rasvjetljenja. Posve bih bio sretan 
kada bih umro u položaju u kojemu jesam, 
samo me je strah što sam u radu u katolič¬ 
kim organizacijama, pisanju i drugom više 
išao za svojim osobnim simpatijama, negoli 
za onim što je više u Božjem interesu. Zato 

bi bilo potrebno da, radeći i nadalje u onome miljeu u koji me je postavila 
Božja volja, radim pod nečijim direktivama, tj. onih čije je zvanje i čiji je 
život pod neposrednijim utjecajem Duha Svetoga. 

Sposobnosti tijela: slabe oči. Dakle: ne posvetiti se posve intelek¬ 
tualnom radu. Otpornost tijela prema umoru, lošoj hrani, kiši, tvrdom 
ležaju - sposobnosti koje me upućuju na putovanja po mjestima gdje su 
naše organizacije. 

Sposobnosti duše: poznavanje jezika i katoličkih pokreta u raznim 
zemljama. Biti posrednikom između tih pokreta i našega (djelovanje ko¬ 
rektora). Orijentacija u književnosti - prosuđivati ovu s katoličkog stajali¬ 
šta. Isto i o Liturgiji. Ako što napišem, dati prije toga nekome da pročita. 



Ivan Merz - profesor 
u Zagrebu 


Consideratio 

Kao što se je Spasitelj otrgnuo od roditelja, mora se i moje srce osloboditi 
od njih. Vršiti volju Oca Nebeskoga i biti pripravan ostaviti dom kada On 
to traži. Sada dok još boravim kod roditelja, voditi slobodnu egzistenciju 
i raditi ondje gdje to Katolički pokret traži bez obzira na roditelje. Moja 
je obveza da im pribavim onoliko sredstava koliko im je potrebno da 
pristojno žive i gledati da njihov život i rad budu po srcu Božjem. 

III. razmatranje 

Kako je slatko, Isuse, boraviti u 
Tvojoj vojsci, služiti pod Tvojom zasta¬ 
vom. I oca i majku i sve što mi je drago 
zaboravljam kada se sjetim Tvoje nebe¬ 
ske pojave i Tvoje mile Majke. Isuse, 
sav se predajem Tebi! Najradije bih Ti 
tamo služio gdje se neprestano o Tebi 
razmišlja i samo, samo Tebi i više niko¬ 
me ne služi. Ti valjda ne ćeš da stupim u 
koji red jer što bih tamo sa svojim lošim 
očima; ali Isuse Ti valjda hoćeš da Ti sa¬ 
vršenije služim u položaju u kojem sam 
sada. Ne bi li Ti želio da se osnuje jedna 
nova bratovština katoličkih laika koji će 
se posebno obvezati da Ti služe? Ne bi 
li Ti želio da su u njihovome programu 
svakoga mjeseca dvodnevne duhovne 
vježbe? Ne bi li se oni mogli obvezati da 
će Tebe primiti svaki dan i da će dnevno 
moliti po uputama onih koji budu po¬ 
glavari te bratovštine? A i njihov apo- 
stolat bi bio uređen po uputama tih 
poglavara prema kojima bi oni položili 
obvezu poslušnosti. - Isuse, neka bude 
Tvoja volja! Loquere, Domine, quia au- 
dit servus tuusl (»Govori, Gospodine, jer sluga Tvoj sluša!«) 





b\ 

'Lbi:-- 



Bazilika Srca Isusova 
u Zagrebu koju je Ivan 
svakodnevno posjećivao. U 
isusovačkom samostanu uz 
Baziliku obavio je i svoje 
duhovne vježbe 1923. 


Zagreb, 9. XI. 1923. 

I. razmatranje 

Isuse, kada Ti trkaču pokazuješ tri mete i na svaku postavljaš jedan 
poseban lovor-vijenac, tko ne bi želio u lijetu ugrabiti onaj koji je naju¬ 
daljeniji i do kojega je najteže doći? Molim Te zato, Isuse, da u staležu, 
koji sam izabrao, uvijek nastojim Tebi sličan biti; ne tražiti za se nikakav 
imetak, biti poslušan poticajima Tvojim u mojoj duši i savjetima moga 
duhovnog vođe kojim se Ti služiš i nemati drugog Zaručnika doli Tebe, 
Spasitelju moj. Ne dopusti da Ti se ikada iznevjerim i daj mi snagu da u 
dragovoljnome trpljenju postajem Tebi sve sličniji. 

Molim Te zato, Isuse, mogućnost da u svojem staležu uvijek uzmo- 
gnem posvetiti toliko vremena da razmišljam o vječnim istinama i da se s 
Tobom, mojim Bogom, dnevno ujedinjujem. 

II. razmatranje 

Ti mi veliš, Isuse, da Te slijedim. Zato te molim da uništiš u meni na¬ 
gnuća koja me još vežu uz roditelje i čine me katkada mlitava i neodlučna 
u Tvojoj službi. Odlučujem zato da ću živjeti od sada u obiteljskoj kući 
životom posve posvećenim Tebi. Uvidim li da me ovakav život i najmanje 
sprečava da vršim Tvoju volju i u neznatnim stvarima i da bih u drugome 
položaju mogao više učiniti na Tvoju slavu, obećajem Ti da ću ostaviti 
očinski dom. 

III. razmatranje 

Osjetio sam svu ljubav Božju, koja se očituje u njegovim neizmjernim 
dobročinstvima. U dobročinstvima tijela i duha. U svima je on sam nazo¬ 
čan, on sam radi dajući nam te darove. Pokreće svemir, sunca da ja mogu 
živjeti, da biljke koje će me hraniti mogu rasti. No najveće je dobročinstvo 
gdje nam se neizmjerni Bog sam daje. Očituje nam svoju veličinu u be¬ 
skrajnom svemiru, u velikim morima; svoju ljubav u milosti posvećujućoj 
koja te milijarde sićušnih nevjernih dušica ispunja samim sobom i čini 
dionikom neizmjernosti. - O, svoju beskrajnu ljubav najviše pokazuje ne 
dajući nam samo svoja dobročinstva, ne bivajući samo prisutan, radeći sam 
dajući nam te darove, nego dajući nam svu svoju neizmjernost, beskrajnost 
u maloj Hostiji za hranu. 

O preobilje Božje ljubavi, koja tako 
neznatnoga prašnog ljudskog stvora ob- 
daruješ nepojmljivim darom. 

Tebi za uzdarje, Bože, dajem sam 
sebe. Uzmi me i ne dopusti da svoje oko 
kada na stranu bacim i da požalim svoj 
izbor. Daj da kalež trpljenja primim i da 
zazovem na ovoj zemlji Tvoje ime da Te 
nakon toga mogu licem u lice gledati! 

Isuse, bez duhovne obnove hrvat¬ 
skoga naroda nema obnove. Sve ostalo 
su prtljanije. To je smisao riječi duhov¬ 
nog vođe. Ako želiš, Isuse, da budem 
redovnikom - evo me! Daj mi milost da 
ostavim Tebi za ljubav oca i majku! 



Mjesto u klupi s kojega je 
Ivan svakodnevno pratio sv. 
misu u bazilici Srca Isusova 
u Zagrebu. Na klupi je njegov 
francusko-latinski misal 

PREDGOVOR 
ZLATNOJ KNJIZI 

1924. 


Apostolski program Ivana Merza 

Premda ne pripada izravno u dnevničke zapise, ipak zbog važnosti 
ideja koje Merz iznosi u ovome tekstu smatrali smo potrebnim ovaj njegov 
tekst uvrstiti na ovome mjestu prema kronološkom redu gdje pripada. Ideje 
koje su u njemu dozrele tijekom studija, koje su u njemu živjele sve do smrti 
i koje je hrabro provodio i za njih trpio, stavio je Merz u ovome Predgovoru 
na papir. Ovaj njegov Predgovor objavljen je u 3. svesku njegovih Sabranih 
djela 5 malo opsežnijim komentarom i u sklopu cijeloga teksta Zlatne knjige 
kojoj je bio namijenjen. 1 U ovome tekstu izražena je srž njegova pogleda 
na apostolski rad i otkriva nam njegovo duboko uvjerenje koje je priopćio 
svojoj majci još iz Pariza onom čuvenom rečenicom: »Katolička vjera je 
moje životno zvanje.« Stoga je važno da se te njegove ideje još jednom ista¬ 
knu upravo na ovome mjestu gdje su kronološki nastajale jer pridonose još 
boljem otkrivanju njegova duhovnoga identiteta i bogatstva njegove duše. 

Nakon što je u Zagrebu 16. prosinca 1923. osnovan Hrvatski orlovski 
savez, katolička organizacija za mladež, Ivanu Merzu, koji je bio član Osni¬ 
vačkoga odbora, povjerena je dužnost da pripremi hrvatsko izdanje Zlatne 
knjige, temeljnoga priručnika organizacije za idejnu i duhovnu formaciju čla¬ 
nova. Ovaj je priručnik već postojao na slovenskom jeziku. Merz nije knjigu 
samo preveo, nego ju je na mnogim mjestima nadopunio i obogatio novim ele¬ 
mentima vjerske i crkvene orijentacije. Novu je Orlovsku organizaciju već od 
njezina osnutka Merz nastojao postaviti na temelje Katoličke akcije koju je 
tih godina pokrenuo papa Pio XI. u Rimu. Na sve te novosti Merz je upozorio 
u svojemu Predgovoru koji se smatra magna cartha njegova apostolskoga rada 
i u kojemu je izložio sve temeljne ideje na kojima se trebala graditi i po kojima 
je trebala djelovati nova organizacija. To su ujedno bile ideje koje je sam živio 
i provodio u djelo, a cijeli Predgovor smatra se njegovim apostolskim progra¬ 
mom. Kada ga čitamo, uočavamo kako zanos i polet ljubavi prema Kristu i 
Crkvi prožimaju jednoga mladog čovjeka koji svojim idejama želi oduševiti i 
povući mlade duše prema istim vrijednostima za koje je on živio. 


7 Ivan Merz, Sabrana djela, 3. svezak, Zagreb, 2011., str. 276-277. 

Nažalost, Predgovor u obliku kako 
ga je Merz bio sastavio i predložio nije 
objavljen u Zlatnoj knjizi. Skupina ka¬ 
tolika, inače njegovih suradnika koja 
tada još nije prihvaćala ideje papinske 
Katoličke akcije i protivila se Merzovu 
nastojanju njezine provedbe u Hrvat¬ 
skoj, uklonila je njegov Predgovor iz 
knjige kada je ona već bila u tisku. 8 No 
upravo je time taj »mučenički« Predgo¬ 
vor dobio na svojoj vrijednosti i zani¬ 
mljivosti. Djelomično ga je sam Merz 
objavio u Katoličkome tjedniku četiri 
godine kasnije pod naslovom »Iz povije¬ 
sti hrvatskog Orlovstva«. 9 

Dr. Dragutin Kniemald u svojoj bi¬ 
ografiji o bi. Ivanu Merzu ovim riječi¬ 
ma opisuje cijeli slučaj uklanjanja toga 
»povijesnog i mučeničkog« Predgovora: 
»Nažalost, ovaj je Predgovor, nakon što 
je bio već otisnut, u reviziji je odstranjen 
iz Zlatne knjige. Odstranjena su i gotovo 
sva mjesta gdje se naročito ističe posluš¬ 
nost, ljubav i odanost hrvatskih orlova 
prema Svetom Ocu i mjesnim biskupima. Dr. Ivan Merz je plakao - ali to 
nije bio plač slabića, koji popušta sili protiv koje bi se još mogao boriti. On 
je vidio da ovaj čas nije moguće drugačije pa je nastojao da po etapama, po¬ 
stepeno postigne ono što nije mogao postići odjednom. On je stao ova načela 
sustavno propagirati, braniti i provoditi u život u orlovskim redovima. Uza 
svu nasilnu cenzuru sa strane nepozvanih sadrži od dr. Merza prerađena or¬ 
lovska Zlatna knjiga posebno poglavlje o Crkvi i o duhovniku, kao zastupni¬ 
ku nadležne crkvene vlasti, vjerski su zahtjevi ponešto veći i posve se svjesno 
ističe Katolička akcija. Dr. Merz je dobro znao i uvijek je to isticao da je 



»Zlatna knjiga« - duhovni 
priručnik Orlovske organizacije 
koju je priredio Ivan Merz. 
Kardinal Alojzije Stepinac kao 
član ove organizacije u mladosti 
rekao je za nju: 

»Suho zlato ti je ta knjiga 1 .« 


8 Za bolje razumijevanje ovoga slučaja uklanjanja Predgovora Ivana Merza iz Zlatne knjige, koju je 
inače Merz redigirao i pripremio za tisak, upućujemo čitatelja na literaturu o Hrvatskome katoličkom 
pokretu (HKP) gdje je opisan spor koji je nastao početkom dvadesetih godina 20. stoljeća u redovima 
aktivnih hrvatskih katolika između Seniorata, vodstva HKP-a, i vodstva Orlovske organizacije. 
Posebice vidi članak: Božidar Nagy, Uzroci podjele u Hrvatskom katoličkom pokretu, objavljen u knjizi: 
Hrvatski katolički pokret, Zbornik radova s Međunarodnog znanstvenog skupa, Kršćanska sadašnjost, 
Zagreb, 2002., str. 639-652. 

9 Ivan Merz, Iz povijesti hrvatskog Orlovstva, Katolički tjednik, Sarajevo, 1927. g., br., 25, str. 8-9. 

prvi cilj Katoličke akcije, katolički socijalni apostolat, dakle obrana, širenje 
i utvrđivanje katoličkih načela u osobnom, obiteljskom i javnom životu.« 10 

Dodajmo ovome još nekoliko napomena u svezi s novim idejama što 
ih je Ivan Merz unio u Zlatnu knjigu, a kojih nema u slovenskom izdanju. 
Već prve riječi na samoj naslovnici (i vanjske korice i nutarnji naslovni 
list) odaju novost: Žrtva - Euharistija - Apostolat. To je geslo koje je Ivan 
Merz dao novoj organizaciji katoličke mladeži kod osnivanja Hrvatskoga 
orlovskog saveza i koje je bilo prihvaćeno od Osnivačkoga odbora. U nje¬ 
mu je ukratko, u tri riječi, izražen sav program što ga je kasnije provodilo 
članstvo Orlovske organizacije. To geslo Merz stavlja odmah na početak 
Zlatne knjige, čak i prije njezina naslova1 

Tekst neobjavljenoga Predgovora Ivana Merza za Zlatnu knjigu dono¬ 
simo sada u cijelosti prema izvornom rukopisu kako je sačuvan u njegovu 
arhivu. * 11 


PREDGOVOR 

Slovenski original Zlatne knjige izišao je već god. 1910. Gosp. Franc 
Terseglav, njen pisac, na genijalan je način zacrtao u njoj ideologiju slo¬ 
venske katoličke omladine onoga vremena. On je nastojao da ova knjiga 
dobije trajnu vrijednost tako da se uzmognu njom poslužiti sva buduća 
pokoljenja slovenske katoličke omladine. Vječna načela Katoličke Crkve, 
koja je on primijenio na slovenske prilike, bila su za nj jamstvo da će ovaj 
mali katekizam odgojiti više pokoljenja svjesnih slovenskih katolika. 

Ipak će se mnogi u čudu zapitati zašto smo se mi unatoč tomu usudili 
nadopuniti i preraditi ovu knjigu. Tomu je ponajglavniji razlog što se je od 
1910. godine, tj. od izdanja ove knjige, organizirana Katolička akcija po ci¬ 
jelome svijetu na osobito veličanstven način razvila i da je taj velebni život 
Katoličke Crkve ostavio i u našoj omladini svoje duboke tragove. 

Ono čim su se zadovoljavali naši stariji drugovi nas više ne zadovolja¬ 
va. Mi se više ne moramo toliko boriti u javnosti da sebi izvojštimo pravo 
opstanka, kao što su to oni s toliko oduševljenja i uspjeha činili. S organi¬ 
ziranom katoličkom omladinom danas računa javno mnijenje i malo kome 
se danas čini čudnim da naobražen čovjek može biti vjeran sin Katoličke 
Crkve. 

Novija katolička generacija pošla je za jedan korak dalje. Nju su danas 
zahvatili valovi onih rijeka koje potekoše iz vječnoga Rima već 1905. god. 
kada je blage uspomene papa Pio X. izdao Breve 12 o čestoj i svagdanjoj 

10 Dragutin Kniewald, Dr. Ivan Merz - život i djelovanje, Zagreb, 1932., str. 162-163. 

11 Arhiv Ivana Merza, F21, br. 6 i br.12 

12 Papinski dokument u kojem se nešto određuje da se provede u životu i djelovanju Crkve i njenih 
članova. 

svetoj Pričesti. Mladi naraštaj gaji zanosnu ljubav prema našemu Spasitelju 
koji je uvijek s njime u presvetoj Euharistiji; tu on crpi svoju snagu za svoje 
djelovanje, za svoj apostolat. Dok je starija generacija morala afirmirati kr¬ 
šćanstvo na intelektualan, apologetski način i pokazivala silnu odlučnost u 
suzbijanju navala liberalizma, nova je generacija smirenija. Ona je u nepre¬ 
stanome i intimnome dodiru s Isusom koji kraljuje i vlada u njenim dušama. 

S time je u vezi zanosna ljubav mladih prema svetoj Crkvi, Isusovoj 
neokaljanoj zaručnici te njenim biskupima i svećenicima. Oni su se uvjerili 
da svećenika zapada prva i najvažnija uloga u širenju Kraljevstva Božjega, 
a da se svjetovnjaci moraju njima pridružiti; moraju postati njihovim po¬ 
moćnicima. Zato i vidimo da su kod drugih naroda najvrsniji članovi kato¬ 
ličkih omladinskih društava otišli u sjemenište, a čini se da će doskora taj 
duh zavladati i kod nas. Ovo izdanje Zlatne knjige išlo je upravo za tim da 
svećeniku vrati ono dostojanstveno mjesto koje zapada Isusova učenika. 

Iz ove se Zlatne knjige također vidi da omladina ima oči uvijek usmje¬ 
rene prema Rimu, gdje je onaj svjetionik koji svojim zrakama obasjava 
cijelu zemlju. I iz samoga Rima potekle su u zadnje vrijeme smjernice 
koje računaju s Katoličkom akcijom kao činjenicom i koje na vrlo precizan 
način zacrtaše njenu ulogu. 

Mi smo se poradi toga, prerađujući Zlatnu knjigu, najviše obazirali 
na one upute koje su zadnji pape dali Katoličkoj akciji, a napose omla- 
dinskome pokretu. U Katoličku akciju spadaju prema tome »...povezane 
organizirane katoličke sile za očuvanje, proširenje, primjenjivanje i obranu 
katoličkih načela u individualnome, obiteljskom i društvenom životu«. 13 

Što se tiče same organizirane katoličke omladine, to je Sveti Otac Pio 
XI. - Papa Katoličke akcije - jasno izrekao da ona mora težiti poglavito 
za svojom vlastitom vjerskom, a zatim umnom, kulturnom, socijalnom 
naobrazbom. 14 Katolički omladinski pokret treba se brinuti za odgoj eli¬ 
te, za odgoj apostola. Društva katoličke omladine moraju biti - kao što 
je to bilo izrečeno na Trećem međunarodnom katoličkom omladinskom 
kongresu - prava sjemeništa koja će sistematski odgajati preporoditelje 
ljudskoga društva; moraju biti Crkvi koja sluša - Ecclesiae audienti - prava 
sjemeništa u kojima će se sustavno odgajati pomoćnici Crkve koja naučava 
- Ecclesiae docentis. 

Iz svega toga je razumljivo da mi danas stavljamo na našu omladinu 
daleko veće zahtjeve negoli se to moglo činiti prije četvrt stoljeća. Mi smo 
radi toga odredili posve u potankosti koje su vjerske dužnosti Orla, koliko 
puta najmanje mora primiti svetu Pričest, kakav mora biti njegov odnos 

13 Statuti talijanske Katoličke akcije odobreni od Svete Stolice 2. X. 1923. 

14 Ovaj govor pape Pija XI. organiziranoj katoličkoj omladini Merz je preveo i objavio na kraju Zlatne 
knjige. 

prema svetoj Crkvi i njenim službenicima. Dok je stariji naraštaj više na¬ 
glašavao ljubav prema Bogu i narodu, kod mladih je ta ljubav prema Bogu 
dobila konkretniji oblik u ljubavi prema euharistijskom Isusu, a ljubav pre¬ 
ma narodu treba da se podredi ljubavi prema svetoj Crkvi. 

Dao dobri Bog da Zlatna knjiga u ovome obliku odgoji vojsku 
apostola, 15 vojsku svetaca koja će se razletjeti diljem hrvatske domovine i 
osvajati poput katoličkih vitezova carstvo ljudskih duša. Neka i ona nešto 
pridonese da posvuda kod nas zavladaju načela svete Rimokatoličke Crkve 
i da na taj način Presveto Srce Isusovo privine što veći broj naše braće u 
svoj božanski zagrljaj! 



Orlovsko društvo »Kačić« koje je djelovalo u bazilici Srca Isusova u 
Zagrebu od 1919. do 1929. U ovo je društvo Ivan Merz često dolazio držati 
predavanja. U sredini (sjedi) isusovac o. Bruno Foretić, duhovnik društva. 
Slika je snimljena 1929. neposredno prije ukinuća Orlovske organizacije od 
strane beogradskog režima. 


15 BI. kardinal Alojzije Stepinac prije nego što je započeo studij teologije, bio je član Orlovske organi¬ 
zacije i veoma je cijenio Zlatnu knjigu. U svojim pismima zaručnici naziva je »suhim zlatom«. Merzova 
želja iz ovih završnih rečenica Predgovora potpuno se ostvarila u bi. kard. Alojziju Stepincu.Vidi 
opširnije riječi bi. kard. A. Stepinca u: Ivan Merz, Sabrana djela, 3. svezak, Zagreb, 2011., str. 277. 

LU RD 

NAJNOVIJA ČUDESA U LURDU 

20. do 28. VIII. 1924. 


Među dnevničke zapise Ivana Merza svakako se ubraja i njegov opši¬ 
ran tekst o hodočašću u Lurd u kolovozu 1924. g. i o najnovijim čudesima 
koja su se tijekom toga hodočašća dogodila. Pridružio se bio 52. francuskom 
nacionalnom lurdskom hodočašću koje je bilo od 20. do 28. VIII. 1924. Ovaj 
svoj tekst objavio je Merz kao izravni svjedok, i to u dnevničkom obliku, 
opisujući točno zbivanja kako su se kojega dana dogodila označujući datum 
(koji puta čak i sat) pojedinih događanja. Ovaj dnevnički prikaz događanja 
u Lurdu Merz je objavio u pet nastavaka najprije u zagrebačkom tjedniku 
Katolički list, 16 a potom iste godine i kao posebnu brošuru pod naslovom 
Najnovija čudesa u Lurdu. Isti je tekst preveden i na njemački i objavljen u 
Osijeku u njemačkim novinama i kao posebna brošura . 17 

Činjenica da je ovaj članak objavljen najprije u Katoličkom listu, 
službenom glasilu Zagrebačke nadbiskupije, pokazuje ne samo njegovu ak¬ 
tualnost i vrijednost nego i uvažavanje njegova autora od strane službene 
crkvene hijerarhije koji je kao katolički laik dobio prostor za objavu svojih 
radova u tada najvažnijem službenom nadbiskupijskom listu. 

Ovaj Ivanov dnevnički prikaz lurdskoga hodočašća kojem je prisu¬ 
stvovao i opis čudesnih ozdravljenja već smo u cijelosti donijeli u 2. svesku 
njegovih Sabranih djela, stoga ih ovdje ne donosimo nego upućujemo čitate¬ 
lja na taj izvor. 18 Ovdje donosimo samo Merzov Uvod u kojem objašnjava 
svrhu pisanja ovih članaka. 

UVOD 

»Onaj koji je vidio svjedoči i istinito je 
svjedočanstvo njegovo.« - Iv 19,35 
Osobni dojmovi prigodom 52. narodnog francuskog hodočašća od 
20. do 28. kolovoza 1924. - Zoran opis Ureda za liječničke preglede. 


16 Katolički list, br. 37, 11. IX. 1924., str. 441-444; br. 38, 18. IX. 1924., str. 460-461; br. 39, 25. IX. 
1924, str. 477-480; br. 40, 2. X. 1924., str. 489-491; br. 41, 9. X. 1924., str. 503-506. 

17 Christlichen Volkszeitung, 1925., Osijek. - Brošura: Die neuesten Wunder in Lourdes. Tagebuch 
eines Laien wahrend der franzosischen Nationalpilgerfahrt vom 20. bis 28. VIII. 1924. - Verlag der 
Christlichen Volkszeitung, Osijek, 1925. 

18 Ivan Merz, Sabrana djela, 2. svezak, Zagreb, 2011., str. 306-333. 

- Kako se događa čudo. - Kako ga liječnici ustanovljuju. - Pet čudesnih 
ozdravljenja. - Što ozdravljenici govore. 

Ovaj prikaz lurdskih događaja nema literarnih pretenzija. To su 
izvatci iz dnevnika jednoga hodočasnika, laika koji nastoji da sa što većom 
jednostavnošću prikaže ono što je sam vidio i da tako djeluje na one ljude 
koji nisu bili tako sretni da se na vlastite oči uvjere u Lurdu o velikim 
događajima - o čudesima. Pisac je ovih redaka žalio što nije liječnik jer 
bi inače mnogo temeljitije shvatio veličanstvenost božanske intervencije. 
Nastojao je također što vjernije prikazati što je vidio. (...) Nadamo se 
kako će ovaj prikaz mnoge čitatelje uvjeriti o strogom postupanju Ureda 
za liječničke preglede koji je prigodom 52. francuskog narodnog hodočašća 
od 17 ozdravljenja samo 5 proglasio »ozdravljenjima koja nadmašuju 
prirodne sile«. (...) 

(Nastavak vidi u 2. svesku Sabranih djela Ivana Merza, Zagreb, 
2011., str. 307-333.) 



Bolesnici pred spiljom ukazanja u Lurdu 

DOJMOVI O FRANCUSKOM PLEMSTVU 


Argent - Francuska, 15. IX. 1924. 

Još jedan tekst dnevničkoga karaktera jest Ivanov opis posjeta i borav¬ 
ka od nekoliko dana polovinom rujna 1924. g. u francuskoj plemićkoj obitelj 
de Montbel u Argentu u Francuskoj. Ovaj tekst Merz nije nigdje objavio za 
života. Sačuvao se u listovima u njegovu Arhivu onako kako ga je pisao. Svo¬ 
jim izvanrednim darom zapažanja i najmanjih sitnica dao nam je zanimljiv 
opis profila i društvene situacije tadašnjega plemstva u Francuskoj. 

Argent, 15. IX. 1924. - (27 g. i 9 mj) 

Ovamo me je pozvala gđa Marguerite de Montbel, kontesa, supruga 
Charlesa de Montbela. Čisto monarhistička plemićka obitelj koja je zau¬ 
zimala dosta važnu ulogu u doba francuske monarhije. Za Ljudevita XVI. 
pređi ove obitelji bili su guverneri Berrya, načelnici Toulousea. Pradjed 
im je bio ministar financija Karla X. i pošao je s njime - čini mi se - u 
progonstvo. Njihov je djed također bio u progonstvu dugi niz godina i to s 
Compte de Chambordom u Frohusdorfu. 

Radostan sam što sam došao u takav milje; tek sada mogu pravo ra¬ 
zumjeti one francuske katolike koji su monarhističkog osvjedočenja. Za 
njih su katolicizam i monarhija dva nerazdruživa pojma. Oni su katolici i 
to iskreni katolici i mrze Francusku republiku. Sve što je zlo potječe od 
Republike, sve što je dobro dolazi od Monarhije. Loše je opće pravo glasa; 
loša je obvezatna školska dužnost. Posljednja se je uvela da se nauče čitati 
novine pomoću kojih će se ljudi trovati. Republika je dopustila ostvarenje 
ujedinjene Njemačke, Francuska monarhija to ne bi nikada dopustila. Da 
je ruski car bio energičan i objesio te boljševike, ne bi u Rusiji došlo do 
revolucije. Isto je morao činiti Ljudevit XVI. Treba raskomadati Njemač¬ 
ku. Treba imati jaku vojsku. Francuska revolucija oduzela je imanja Crkvi 
i plemstvu, ona je utjelovljeno zlo. 

To su uglavnom misli ovih monarhista. Drže da se Francuska neće 
smiriti dok ne bude imala kralja koji će svojim podanicima nametnuti mir 
i red. Papa Leon XIII. loše je savjetovao Francuzima da se prislone uz Re¬ 
publiku. Bio je pod uplivom kardinala Rampolle. 

Dugo sam nastojao saznati čime se bave ovi plemići; na koji način 
zarađuju svoj kruh. Još nisam došao do pozitivnog rezultata. Čini mi se 

da iščekuju kralja koji će ih imenovati ministrima, guvernerima, poslanici¬ 
ma... Tako će opet doći do ugleda, novca te će moći uljepšavati svoje dvor¬ 
ce, potpomagati umjetnost. No, međutim, sada se bave lovom, crtanjem, 
sviranjem... Ne znam je li to sav njihov život; ali ovo nekoliko dana što 
boravim ovdje uočio sam kako se ide danas jednom stricu na »gouter« - čaj 
i kolače, zatim se svira klavir, razgovara o raznim knjigama i umjetninama. 
Gospodar kuće pokazuje svoje slike, crtarije, lovački motivi prikazani s 
mnogo humora, a svi vele: »c’est charmant, ravissant - krasno, predivno.« 
Zatim se svi dive jednom starom ormaru stila Louisa XVI. te vrču i lavoru 
od tuča koji je služio pri krštenju kralja Karla X. A gosp. Gaston Lemaire, 
vrlo poznati francuski glazbenik, svira uz klavir »Vous dansez marquise« ili 
kakav ples u stilu Louisa XVI. i svojom glazbom dočarava čarobni dvorski 
život osamnaestog stoljeća sa svojim tananim, napudranim markizama i 
princezama, sa svom konvencionalnom ritmikom njihovih plesova i poklo¬ 
na, sa svim onim nostalgičnim ugođajem sretnika ovoga svijeta koji najbo¬ 
lje osjećaju prolaznost vremenitih radosti. 

U tim ugo¬ 
đajima živi ovdje 
aristokracija. I svi 
su oni odani Kato¬ 
ličkoj Crkvi; svi oni 
uvelike štuju sve¬ 
ćenika i idu često 
i dnevno na sv. Pri¬ 
čest. A njihove dje¬ 
vojke idu goloruke, 
ili vrlo, vrlo kratkih 
rukava, plešu ame- 
rikanske plesove i 
kao da ne osjećaju 
sav kontrast izme¬ 
đu njihova odije¬ 
vanja i vjere koju 
ispovijedaju. I po govoru i ponašanju vidi se da ove djevojke u poganskim 
nošnjama imaju vrlo lijepe duše. 

Njihov je odgoj dotjeran; znaju odgovarati na svaku riječ i primjedbu, 
svemu se dive, o nikome ne kažu ništa loše, kod stola dvore, a jabuke jedu 
s nožem i vilicom. 

I sav se ovaj šareni narod neprestano vozi u automobilu i priređuju 
lov monseigneureu iz Orleansa, a son altesse imperiale du Bresil - njegovoj 
visosti bivšem caru Brazila, studira kronologije Orleanske kuće itd. A kada 



Dvorac Argent u Francuskoj u kojem je 
Ivan Merz boravio u rujnu 1924. g. 
na poziv plemićke obitelji De Montbel 

dođe govor na izbore, tu se pokazuje mržnja na Republiku, na vladu i oči¬ 
taj e se neke vrste očaj da je u Argentu na 500 izbornika bilo 200 glasova za 
komuniste. Odakle svima njima novac za život? Čini mi se da su to prihodi 
od ogromnog posjeda koji ovdje imaju. No na koji način utjeruju taj prihod? 
Ništa nije obrađeno. Sve se raspada, propada. Gdje su negda bili vodoskoci 
te gdje su se odgajale stotine kunića i slale u Pariz, danas nema ništa. 

I gledajući sve to donekle razumjeh francusku revoluciju koja 
je identificirala vlastelu i kler i uništavala jedno i drugo. Shvaćam i 
današnji antiklerikalizam francuskog naroda koji s rehabilitacijom Crkve 
poistovjećuje rehabilitaciju socijalne reakcije - velike posjede, bezbrižni 
život vlastele te ubitačni, teški život seljaka i radnika. 

Gospod Bog dopušta revolucije da na taj način uspostavi svoje 
socijalno kraljevstvo među ljudima. 

I eto, na ovim poganskim socijalnim temeljima počiva, čini mi se, 
život katoličke francuske aristokracije. Ona kao da ne vidi da je dužna ex 
iustitia koristiti i obrađivati svoju zemlju, biti u svakom pogledu utoči¬ 
štem narodu koji je okružuje. Tolike prazne dvorane u dvorcu, a ni jedna 
ne služi narodnim udruženjima; bilo omladinskim društvima, katehizacija- 
ma, kooperativama i si. I te goloruke katoličke djevojke igraju tenis, voze 
se u automobilima, idu u lov, plešu tango, a ne misle na svoje družice u 
selu koje trebaju pomoć. Je li čudo da je sav narod protivnik plemstva, da 
glasuju protiv onih kandidata koji su pristaše plemstva i Crkve?! Je li čudo 
da na vladu dolaze bezbožnici koji izgone redovnice iz Alencona i Eviana? 
Zar nisu katolici u prvom redu krivi ako doživljavaju političke poraze? 

Unatoč ovom reakcionarnom socijalnom duhu, treba istaknuti da je 
ovo plemstvo nosilac mnogih pozitivnih vrednota. To je u prvom redu 
kult obiteljskih tradicija. Svaki član obitelji duboko štuje šukundjede i 
pradjede, djeda i baku, prastrica i praujaka. Svi su oni bili plemići koji su 
zauzimali važno mjesto u političkom životu Francuske. Mnogi su između 
njih pisali dnevnike, tako da se nije teško uživjeti u doba u kojemu su ži¬ 
vjeli. Mnoge su kreposti odlikovale muške pređe, a prva između njih jest 
vjernost kralju. O, nema ništa dirljivijega negoli biti uz kralja, proboraviti u 
progonstvu uz kralja, gledati kako kralj dostojanstveno umire. A majke su 
ovih plemića bile prave svetice. Odgajale su svoju djecu na uzoran način; 
podučavale su ih u crtanju, književnosti, gramatici... vodile su brigu o sva¬ 
koj sitnici. Živjele su u priprostoj sobici koja je naličila ćeliji iz koje ne bi 
skoro nikada izlazile. Neke bi majke odgajale i svoju unučad. Tako pripovi¬ 
jeda kontesa de Villeneuve da je njena baka (ili majka, ne sjećam se više) 
učila u svojoj šezdesetoj godini latinski da može podučavati svog unuka u 
tom predmetu. Pa i sadašnji je naraštaj nešto baštinio od svetačkog; ima ih 
koji nose kostrijet, koji se bičuju. 

Tu se nalazi jedna mala gospojica odjevena u tamno sivo - gospojica 
Louise de Souliac. Ima na sebi nešto redovničkog: rukavi do dolje, vrat 
zatvoren - prava katolkinja. Imala je redovničko zvanje, ali jer je poginuo 
brat koji je ostavio četvero nejake djece, to je ona preuzela odgoj siročadi. 
Svi na nju gledaju s udivljenjem. Uspjelo joj je da odgoji djecu; jedan je 
svršio u St. Cyru vojnu akademiju pa je nedavno postao poručnikom itd. 
I ta gospojica katkada iščezne, ode u Pariz ili kamo drugamo. I svi drže da 
je ona redovnica koja živi u svijetu svjetovnim životom; redovnica koja je 
položila zavjete i koja svojim poglavarima daje račun o svome životu i o 
svemu što potroši. To je red Djevojaka Marijinih koji su osnovali isusovci, 
neki ogranak reda Pomoćnica čistilišta. 

A sama grofica de Montbel ima na sebi nešto čudnovatoga: neka mje¬ 
šavina svetačkoga i estetskoga i reakcionarno-socijalnog. Ona se pričešćuje 
svaki dan, svira klavir, čita razna djela književnosti i zna govoriti o svakoj 
temi. Pohađa bolesnike, silno štuje svećenike i poznaje mnoge »svece«. 
Ona je revolucionarka u svom miljeu, protivnica je Action frangaisea 19 
protivi se terorističkim metodama fašizma, zauzima se za osam-satni radni 
dan. U debati se zauzima za radnike »pour le peuple qui est admirable - za 
narod, koji je divan«, dopisuje se s anarhistima i nastoji pomoći gdje može. 
A uz to joj se rukavi svršavaju iznad lakta, ima mnogo raznih odijela, nakita 
na prsima i vratu. Upravo je nerazumljiva ova mješavina svetačkog s ovim 
protukršćanskim tradicijama luksuza i mode. 

U Bonneeu sam pohodio grofove de Rousseau - gospođa je njemačka 
princeza Isenburg iz Hessena, rodica cara Vilima. U njihovoj se kući nalazi 
kapelica s Presvetim, a sve su odrasle djevojke obučene goloruke i na zido¬ 
vima vise slike iz Ancien Regimea 20 sa ženama i djevojkama golih ramena 
i vidljivih grudi. I moguće je to jedan razlog tragedije francuskog naroda 
koji izumire; kuda god gledate skoro posvuda su prazna ognjišta. Djece 
nema. Radnika nema koji će obrađivati zemlju. Plemstvo, koje bi moglo 
postati važnim faktorom za obnovu Francuske, kao daje najveći neprijatelj 
svoje zemlje. Posjeduje vjeru u Isusa Krista, ima na raspolaganju sva inte¬ 
lektualna sredstva, a ipak ne mogu ništa učiniti jer su robovi poganskog 
socijalnog poretka, robovi ljudskog obzira, robovi moda. Oni hoće biti uvi¬ 
jek na visini da ih svatko smatra elitnom klasom, a jer današnja tzv. elitna 
klasa hoda goloruko, to i oni sebi prisvajaju običaje koji dezorganiziraju 
obiteljski život. 


19 Action frangaise - politički, nacionalistički i roajalistički pokret ekstremne desnice u Francuskoj u 
prvoj polovini 20. stoljeća. Osudio ga je i papa Pio XI. 1926. 

20 Ancien regime - stari režim. Društveno-politički i upravni sustav za vrijeme Monarhije, a prije 
Francuske revolucije. 

BILJEŠKE S DUHOVNIH VJEŽBA 


Zagreb, l.XII. 1924. 

S duhovnih vježba koje je Ivan obavljao krajem studenoga i početkom 
prosinca 1924. u njegovu Arhivu sačuvale su nam se samo odluke koje 
je zapisao na dva listića papira gdje je stavio i datum. I iz ovih njegovih 
odluka vidimo kako ga Božji Duh potiče na sve savršeniji život, na 
svladavanje samoga sebe, na asketski i pokornički način života koji je još 
od svojih studentskih dana nastojao živjeti. 

Za savršenstvom težiti u vršenju raznih poslova. 

Obične stvari savršeno činiti. 

Trapiti se da »malo« škodi zdravlju. 

Iskreno voljeti sve ono što je teže. Sličniji si Kristu Spasitelju. 

O, kako se ne bojite kazne Božje u paklu! 

Popodne spavati, rano ustati. 

Nedjelju rezervirati za umnu meditaciju. 

U svemu neka je samozataja Krista raspetoga. 

»Negda sam od tebe više tražio, sada od tebe tražim samo to. 

Vidiš kako je moje Srce puno ljubavi.« 

U Korizmi ne smijati se niti dati povoda smijehu. 

Bez naočala po mogućnosti ići ulicom. 

Cesto plakati nad svojim grijesima. 

Ne govoriti drugima neugodne stvari. 

Petnaest minuta prije mise biti u crkvi (po mogućnosti). 

Govoriti s ljudima kao s kraljevima. 

Naučiti ministrirati. 

DUHOVNI AUTOPROFIL 

Odgovori Ivana Merza na pitanja jedne ankete 
Zagreb, 1925. 

Godine 1925. dr. Dragutin Kniemald pripremao je vjersko-moralni 
priručnik za mladiće pod nazivom Katolički đak. U tu svrhu proveo je 
među dvije stotine hrvatskih mladića anketu o vjerskom i moralnom životu 
kako bi priručnik mogao što bolje odgovoriti potrebama mladoga čovjeka 
koji teži za višim vrijednostima , 21 Dr. Knieu/ald zamolio je i dr. Ivana 
Merza, svoga prijatelja, da mu odgovori na postavljena pitanja. Anketa je 
bila anonimna, no kako je Merz osobno predao svoje odgovore dr. Kniemal- 
du, on je znao čiji su pa ih je nakon upotrebe i sačuvao. Kasnije su mu bili 
veoma korisni prigodom sastavljanja životopisa Ivana Merza. Originale 
tih Merzovih odgovora koji su napisani na trideset i četiri unaprijed pri¬ 
premljena anketna lista dr. Kniemald je prije svoje smrti predao u Arhiv 
Ivana Merza. Redni broj ispred pojedinih pitanja odnosi se na broj anket¬ 
noga listića na kojem je redovito bilo nekoliko pitanja. Listić br. 8 nema 
odgovora, a listić br. 9 nije se sačuvao. 

Ovi Merzovi odgovori na postavljena pitanja izvanredno su dragocjeni 
jer nam omogućuju još jedan uvid u njegovu dušu. Nazvali smo ovaj njegov 
tekst »duhovni autoprofil« budući da u njima nalazimo informacije koje ina¬ 
če ne nalazimo drugdje. U uvodnom anketnom listu Ivan je upozorio da je 
odgovorio »spontano, u brzini, bez ikakve pauze«. Ova je njegova primjedba 
važna jer time pokazuje veću autentičnost samih odgovora koji su pisani 
spontano, bez uljepšavanja ili dorađivanja; napisao je ono što mu je prvo 
došlo na um kao izraz iskustva koje mu je trajno bilo prisutno u duhu. 

1. Jesam li član kojega društva, organizacije, kongregacije? Koje? 

- Kongregacija, 22 Orao 23 . 

Sto me u tom društvu najviše zadovoljava? 

- Kongregacija: zajednička molitva, duhovna predavanja. Orao: kato¬ 
lički socijalni apostolat. 

Sto me možda smeta? - Ništa. 


21 Isti takav priručnik napisao je dr. Kniewald i za djevojke pod nazivom Katolička učenica. 

22 Marijina kongregacija - katoličko udruženje za promicanje duhovnoga života. 

23 Orlovska katolička organizacija za mladež u čijem je vodstvu Merz bio. 

2. Zašto sam kadgod izostavio nedjeljnu sv. Misu? 

(Ostavljeno prazno.) 

3. Sto sam radio pod sv. Misom (molio, razmišljao - o čemu? sanjario, 
pjevao?)? - Molio sv. Misu. 24 

4. Sto molim ujutro i uvečer? 

- Ujutro: razmatram 3/4 sata. Navečer: krunica, ispitivanje savjesti, 
pripravim materijal za razmatranje sljedećega dana. 

5. Koja je moja glavna pogreška? 

- Precipitatio (naglost) u molitvi i radu. 

Kako sam je upoznao? 

- Na duhovnim vježbama. 

6. Koja mi je korist od sv. ispovijedi? 

- Da lakše savladavam pogreške. 

Sto mi je najteže kod sv. ispovijedi? 

- Kazati grijehe protiv sv. čistoće. 

7. Kako sam se pripravljao za sv. pričest (iz molitvenika? kojeg? bez mo¬ 
litvenika? kako?)? 

- Razmatranjem o tekstu sv. Mise, ili iz Staroga ili Novog zavjeta. 
Koliko puta na godinu primam sv. pričest? 

- Dnevno. 

10. Sto je duhovni život? 

- Razmatranje o božanskim istinama; sudjelovanje u unutrašnjem 
Božjem životu; postati u neku ruku Bog. 

Je li duhovni život meni potreban? - Jest. 

Zašto? 

- Jer bih bez njega prestao bivstvovati. Bez toga je pakao. 

11. Koje i kakve knjige najradije čitam? 

- Filozofske (skolastičke) i teološke. 

12. Koje su mi knjige dosada najviše koristile? 

- Donat: Ethica, Brevijar, Misal, Stari i Novi zavjet. 

Kakvu su mi korist donijele? 

- Kanio se estetsko-literarnog gledanja na svijet i počeo promatrati 
život kakav je u stvarnosti, u koncepciji Stvoriteljevoj. 


24 Ovdje Merz misli na svoje aktivno molitveno praćenje sv. mise iz svoga francusko-latinskog misala 
koji je svakoga dana nosio sa sobom kada je išao na sv. misu u baziliku Srca Isusova u Zagrebu. 

13. Koje su mi knjige dosada najviše škodile? 

- Dostojevski: Zločin i kazna (u 20. god. života). 

Koju su mi štetu nanijele? 

- Umislio si da i ja moram spašavati prostitutke, pa sam tako skoro 
nastradao. 

14. Kako su dosad djelovali na mene romani koje sam čitao? 

- Horizont su mi jako proširili (čitao sam djela samo literarne vri¬ 
jednosti), ali u njima sam razmjerno našao prazninu filozofsko-teoloških 
istina. 

Kako su djelovali romani na moje drugove? 

- Isto kao i na me jer su čitali dobre romane. 

15. Koju sam pobožnu knjigu čitao? 

- Veoma mnogo klasičnih djela bogoslovske (asketske) književnosti. 
Koja mi korist od toga? 

- Jedino klasična djela (Sv. Franjo Saleški, Scheeben, Sv. Augustin) 
daju mi solidne upute za duhovni život. U čistilištu ču možda za kaznu 
morati čitati one knjige što se obično zovu pobožnima. 

16. Koje časopise i novine čitam? 

- Katoličke sve, francuske i talijanske. 

1 7. Kako sam se dosada vladao kroz praznike u vršenju vjerskih dužnosti? 

- Dobro. 

Nedjeljna sv. Misa? - Dobro. 

Sv. ispovijed i pričest? - Dobro. 

Jutarnja i večernja molitva? - Dobro. 

Zabave i društva u koja sam zalazio? - Dobro. 

18. Jesam li kada štogod učinio zbog drugih, što inače ne bih bio učinio? 
Sto? Zašto? - Ne sječam se. 

19. Zašto mladići idu rado u kino? - Pouka. 

Sto im se tamo sviđa? -Pouka. 

Sto im se tamo ne sviđa? -Raskalašenost, razbojništvo. 

Sto im u kinu koristi? -Poučno. 

Sto im u kinu škodi? -Raskalašenost, razbojništvo. 

20. Zašto mladići idu rado na ples? 

- U srednjoj školi ugodan topao osjećaj u djevojačkom društvu. 
Sto im se na plesu sviđa? - Djevojke. 

Sto im se na plesu ne sviđa? - Prašina. 

Što im na plesu koristi? 

- Čovjek se nauči ponašati prema gospođama i djevojkama, kad 
nema prilike da na drugim mjestima to nauči. 

Što im na plesu škodi? 

- (Ples) razdraži erotički u stanovitim momentima. 

2 1. Što mislim o modernim plesovima (tango, shimmy, onestep, foxtrott itd.) ? 

- Kada samo gledam plesanje modernih plesova (na primjer u 
školi Biškupovića), držim da se normalno razvijen mladić mora seksualno 
uzrujati. (...) Moje je mišljenje da bez obzira moraju katolici nastupati 
protiv tih modernih plesova; jer ako pomisle da jedan smrtni grijeh čovje¬ 
ka izlaže da promaši svoj cilj za koji je stvoren, onda bi se konsekventno 
trebali odricati i mnogo dozvoljenog samo da se što bolje očuvaju tako 
velike nesreće. 

Jesam li ih plesao? - Ne. 

22. Imam li vjerskih sumnja? - Ne. 

23. Kako bi mi bilo draže da se razvija rad u katoličkim organizacijama, 
da učenici rade posebno, učenice posebno, ili zajedno i to: 

U organizacijama kao takvim. - Posebno 
Na redovitim sastancima? - Posebno. 

U izvanrednim svečanim akademijama? 

- Eventualno iz važnih razloga pod stanovitim kautelama zajedno. 
Na šetnjama i izletima? - Zajedno samo pod pratnjom roditelja. 
Zašto? - Jer je prerano zaljubljivanje štetno za razvoj ličnosti. 

24. Kako bi po mojem mnijenju ili iskustvu djelovao takav zajednički 
rad na sam rad u organizaciji: 

- Paralizirao bi ga (za srednju školu retrospektivno). 

Na moje vanjsko držanje? 

- Pazio bih na svoju vanjštinu i da se dopadam. 

Na moj duševni život? - Paralizirao bi ga. 

Na učenice? - Zaljubile bi se. 

25. Jesam li bio u školi zajedno s djevojkama? 

U pučkoj? - Da. 

U srednjoj? - Ne. 

Na sveučilištu? - Da. 

26. Kako sam postupao prema svojim kolegicama? - Sveučilište: dobro. 

Kako su one postupale prema meni? - Dobro. 

Kako je to zajedništvo djelovalo na mene? 

- Indiferentno s estetskog gledišta koje vodi k zaljubljivanju. 

Na moje drugove? 

- O njima su govorili erotički. 

Na moje kolegice? 

- Mnoge su postale muškare. 

27. Kako se uopće držim prema gospođicama? 

- Indiferentno. 

Kako se one drže prema meni? 

- Isto tako. 

28. Kako bi trebalo da se držim prema gospođicama? 

- Indiferentno 

Kako bih želio da se one drže prema meni? 

-Indiferentno. 

29. Koju i kakvu ulogu igra u mom mladom životu 
nastojanje oko očuvanja čistog srca? 

- Da nije bilo posebne zaštite Božje, možda bih propao; borba stra¬ 
hovito teška. 

30. Koje je po mom mnijenju ili iskustvu najsigurnije 
sredstvo za očuvanje čistoga života? 

- Oduševljenje za svetu Crkvu koje se temelji na poznavanju vjere. 
Dnevna sv. Pričest, sistematsko dnevno svladavanje tijela (u jelu, 
naglom ustajanju iz kreveta, redovita tjelovježba barem 10 minuta 
dnevno) te ne tražiti žensko društvo. 

3 1. Koja je po mome mnijenju ili iskustvu najveća pogibelj za čisti život? 

- Razgaljena, goloprsa moda, kratke suknje s prozirnim čarapama... 

32. Koji je utjecaj dosada vršila na moj vjerski i ćudoredni život: 

Škola?- Pučka: loš (državna muslimanska). - Srednja: loš. - Sveuči¬ 
lište: dobar. 

Kolege?- Nikakav. 

Profesori? - Kateheta: porazan. Katolik-svjetovnjak spasio me za 
vječnost. Liberalci: utuvili su mi u glavu toliko laži da ih 
se možda još nijesam otresao. 

Sport? - Bicikl: sjajan. Ski: još bolji. Konj: dobar. Klizaljke: veoma 
dobre. Tenis: isto tako. Nogomet: kada je lijepo organiziran 
dobar. Turizam: dobar. (No sve umjereno.) 

Udruženja? - Dobar. 

33. Kojemu se staležu mislim posvetiti? - Profesor. 

Zašto ? - Jer se najviše može raditi u njemu za Katoličku akciju. 

34. Zašto ljubim Katoličku Crkvu i Svetoga Oca Papu? 

- Jer u njoj vidim jasnu 
sliku preljubljenog 
Spasitelja i Boga Isusa 
sa svim njegovim savr¬ 
šenstvima, a u Svetom 
Ocu Papi pod prilika¬ 
ma čovjeka vidim Boga 
svoga i Gospoda svog. 

* * * 

Kod 32. pitanja možda u 
prvi mah može zbuniti i iznena¬ 
diti Ivanov odgovor da je vjero¬ 
učitelj izvršio porazan utjecaj 
na njegov vjerski i moralni život 
dok ga je katolik-svjetovnjak 
spasio za vječnost. U srednjoj 
školi bio je neko vrijeme Ivanu kateheta jedan svećenik čiji život nije bio 
sasvim u skladu s njegovim svećeničkim pozivom. Katolik-svjetovnjak kojega 
u istoj anketi Ivan spominje da ga je spasio za vječnost bio je njegov profesor 
Ljubomir Maraković. 

Treba, međutim, napomenuti i to da je odgovor o »poraznu« utjecaju 
katehete Ivan napisao u vrijeme (1925.) kada je više nego itko cijenio 
svećeničko dostojanstvo i njegovu duhovnu misiju u katoličkim društvima. 

»Bio sam mladi svećenik«, pripovijeda o. S. Flodin, SJ, »kad sam jed¬ 
noga dana susreo Merza u Jurišićevoj ulici u Zagrebu. Nismo se osobno 
poznavali. Bio sam u svećeničkom odijelu, i Merz me je s velikim poštova¬ 
njem pozdravio. Malo je reći ostao sam impresioniran; bio sam sav iznena¬ 
đen, tako reći izvan sebe od divljenja. Nikad prije ni kasnije nisam doživio 
onakvog pozdrava od kršćanskog svjetovnjaka. Očito je bilo kako je Merz 
puno držao do svećenika.« 

Dr. Marko Klarić, prvi vicepostulator kauze u procesu Ivana Merza, 
poznavao ga je i bio je njegov suradnik u apostolskom radu. Češće je znao 
reći svojim prijateljima: »Nećemo nikad dosta shvatiti tko je bio naš Merz. 
Nije dopuštao da se u njegovoj prisutnosti iznese ijedna neopravdana kri¬ 
tika na bilo kojeg svećenika. Običavao bi reći: 'Nemojmo tako1 Tko će nas 
odriješiti, tko će nam podijeliti sv. Pričesti'« 

34. Zašto ljubim katoličku Crkvu i Sv. Oca 

Papu? 





Faksimil odgovora Ivana Merza 
na posljednje, 34. pitanje ankete 

Dr. Milivoj Mostovac, blizak Ivanov suradnik u radi s mladima, do¬ 
nosi ovo sjećanje: »Mi koji smo radili u katoličkim organizacijama bili smo 
usko povezani sa svećenicima. I kod Merza je bilo prijateljstvo, ali uvijek 
združeno s nekim počitanjem. Uvijek je davao prednost svećeničkoj duhov¬ 
noj misiji. I onom svećeniku koji bi privatnim životom kompromitirao svoje 
zvanje, Merz bi iskazivao visoko poštovanje zbog njegove uzvišene službe.« 25 


* * * 

Prof. dr. Dragutin KNIEWALD (1889.-1979.), 
svećenik, profesor teologije na Bogoslovskom fa¬ 
kultetu u Zagrebu, liturgičar i povjesničar um¬ 
jetnosti. Aktivno je sudjelovao u organiziranju i 
djelovanju raznih organizacija Katoličke akcije u 
Hrvatskoj. Zajedno s Ivanom Merzom, čiji je bio 
prijatelj i suradnik, odgojno je djelovao među hr¬ 
vatskom mladeži, posebice u Orlovskoj organiza¬ 
ciji. Uz brojna djela i studije teološko-liturgijskog 
karaktera što ih je objavio kao profesor teologije, 

1932. izdao je prvu biografiju Ivana Merza. Napi¬ 
sao je i dva molitvenika-vodiča za katoličku mladež. Začetnik je liturgijske 
obnove u Hrvatskoj u 20. stoljeću. Sudjelovao je u liturgijskoj komisiji za 
pripremu 2. Vatikanskog sabora. Njegov rad na dokumentiranom promi¬ 
canju poznavanja Ivana Merza pridonio je njegovu procesu za beatifikaciju. 



KNJIGE KATOLIČKOG ŽIVOTA 

ČETVRTO VANREDNO IZDANJE 


KNJIGE KATOLIČKOG ŽIVOTA 

PETO VANREDNO IZDANJE 


KATOLIČKI ĐAK 

VJERSKI VODIČ I MOLITVENIK 

PRIREDIO 

D R - DRAGUTIN KNIEWALD 

SVEUČILIŠNI PROFESOR 



IZDAO DR. STJEPAN MARKUL1N 
19 2 6 


KATOLIČKA UČENICA 

VJERSKI VODIČ i MOLITVENIK 

NAMIJENJEN KATOLIČKIM STUDENTICAMA 
I OBRAZOVANIM DJEVOJKAMA 

Naslovne stranice vjerskog 
vodiča i molitvenika 
Katolički đak i Katolička 
učenica koje je za mladež 

IZDAO DR. STJEPAN MARKULIN pripremio dr. D. Kniewald 

1926 uz pomoć bi. Ivana Merza 



25 Sva ova tri svjedočanstva o poštovanju Ivana Merza prema svećenicima objavljena su u knjizi: 
B. Nagy, Borac s bijelih planina - Ivan Merz , FTI, Zagreb, 1971., str. 276-277. 

BILJEŠKE S DUHOVNIH VJEŽBA 

Zagreb, 27. - 29. III. 1926. 


I s ovih duhovnih vježba koje je Ivan obavio početkom 1926. g. saču¬ 
vale su nam se dragocjene duhovne bilješke o onome što je razmatrao i 
potom što je poduzimao za napredak u svome duhovnom životu i u svome 
usponu prema svetosti. U svakim duhovnim vježbama Ivan je donosio 
odluke koje je kasnije primjenjivao i nastojao ostvariti u životu. To je 
posebno došlo do izražaja u ovim duhovnim vježbama gdje su mu odluke 
uzele sasvim konkretan oblik. Osim toga, u ovim bilješkama nalazimo 
odjeka njegove velike apostolske angažiranosti u Orlovskoj organizaciji 
kao i u provođenju Katoličke akcije. Uspoređujući ove bilješke s onima 
iz duhovnih vježba od prije tri godine možemo uočiti velik napredak na 
putu prema svetosti. 

Svoje odluke na kraju pojedinih razmatranja Ivan je u izvorniku po¬ 
sebno označio tako da ih je podcrtao želeći tako istaknuti njihovu važnost 
za svoj daljnji život. Ove je odluke Ivan naknadno prepisao na četiri 
manja lista koji se također čuvaju u njegovu Arhivu, očito s namjerom da 
ih se lakše može sjećati i da budu što prisutnije i da ih može lakše staviti 
u molitvenik ili misal koji je dnevno koristio. 


Subota, 27. III. 1926.-8 s. 

Gospod nas je stvorio da ga hvalimo. To je prvo. Anđeli ga bez prestan¬ 
ka hvale, sva priroda ga hvali. I mi ga moramo hvaliti. 

Sve drugo je sporedno. To je cilj radi kojeg nas je stvorio, inače nas ne 
bi stvorio. To je zašto nas bez prestanka u životu uzdržava. 

POPRAVITI: 

Hvaliti Gospoda radi sjaja kojim se očituje u prirodi. O tome misliti, 
govoriti. 

Hvaliti ga zbog dobročinstava, sv. Crkve, svetaca, Presv. Euharistije. 

Poticati HOS 26 da i on hvali Gospoda i svi njegovi članovi. HOS radi 
članstva, a ne obratno - stvoriti preduvjete da članstvo može izvršiti svoj 
životni zadatak: hvaliti Gospoda. 


26 HOS - Hrvatski orlovski savez 

Subota, 27. III. 1926.- 17 s. 

Budući da je grijeh najveće zlo, zapravo jedino zlo, jer nas lišava jedinoga 
dobra - Boga, slijedi da grijeh valja najviše mrziti i svim se sredstvima protiv 
njega boriti. I Orlovska organizacija ima zadaću da uništava grijeh. Ako se 
ne postigne da članovi budu bez smrtnoga grijeha, sva je organizacija besmi¬ 
slena jer čemu čovjeku sav svijet ako gubi onaj cilj radi kojega je stvoren. 
Minimalna mjesečna sv. ispovijed, što je propisuje Zlatna knjiga, morala bi 
biti svečana manifestacija orlovske borbe protiv tog jedinog zla, grijeha. 



Unutrašnjost bazilike Srca Isusova u Zagrebu u kojoj je Ivan svakodnevno 
pribivao sv. misi i primao sv. Pričest. Ovdje je obavljao duhovne vježbe. 
Tu mu se danas nalazi grob s desne strane. 


Orlovska organizacija veliko je dobročinstvo za članove jer im daje pre¬ 
duvjete da si spase svoju dušu. Da uzmognu svi članovi upoznati što bolje 
cilj za koji su stvoreni laudare, revereri, servire Deum 11 , Orlovska bi im 
organizacija iskazala najveće dobročinstvo ako bi za njih priređivala duhov¬ 
ne vježbe. Duhovnik u društvu dokaz je neizmjerne ljubavi Crkve prema 
vječnom spasenju orlova; uvesti bi trebalo sistematsku poduku katekizma. 
Prema tomu u prvome redu i prije svega Orlovska udruženja moraju paziti 
na unutarnji, intenzivni rad; na tako temeljit odgoj svakog pojedinca da 
svaki njegov čin bude svjesno odgovarao trostrukom cilju radi kojega je 


27 Prijevod s latinskoga: hvaliti, štovati i služiti Bogu. 

stvoren. Jedino ovako odgojene ličnosti kadre su da socijalno-apostolski 
djeluju, tj. da i drugim ljudima stvaraju uvjete te i oni isto tako spoznaju 
trostruku svrhu svoga života i prema njoj urede svoj život. Orao, koji ne 
zna trostruku svrhu svoga života, jest nesmisao. 

Nedjelja, 28. III. 1926.-8 s. 

Na smrtnoj bih postelji želio da sam svagdje bio odaslanih Velikoga Kra¬ 
lja, tj. uvijek u prisutnosti Božjoj, svjestan da je hvala, čast i služba Božja 
jedino važno, a sve ostalo je taština. Stoga, i ako sam u svojoj svojevoljnoj 
zaposlenosti bio rastresen, mrk, zaboravljajući na svrhu moga rada slijedi: 

Odluka: 

1. Sav rad mora ići bez žurbe, sve u tempu. 

2. U odlučeno vrijeme naglo skočiti iz kreveta. (Bolje kasnije odrediti 
ustajanje negoli ne ustati naglo). 

3. Prije razmatranja točno odrediti vrijeme (trajanje - bez žurbe!). 

4. Hod po ulici redovito umjerenim tempom, oči preda se; misli se 
bave jutarnjim razmatranjem. 

5. U zbornici raditi samo najnužnije poslove, ostalo vrijeme govoriti 
s drugim profesorima da zavole Krista. 

6. U razred ući polako i sabran, znajući unaprijed koju materiju valja 
preći. 

7. Bez velike nužde ne propustiti u određeni čas podnevno ispitiva¬ 
nje savjesti. Redovito treba trajati 5 časaka. Prije toga Anđeo 
Gospodnji. Moliti za Dragu i Biserku. 28 

8. S roditeljima sabrano govoriti; osobito s Majkom. 

9. Ne žuriti se s instruentima. 29 

10. Večernje ispitivanje savjesti redovito barem 10 časaka. (Kontroli¬ 
rati posljednju ispovjednu cedulju.) 

Nedjelja, 28. III. 1926.- 10,15 s. 

Opasnost prijeti omladini u interkonfesionalnim udruženjima. Gri¬ 
jeh koji čovjeka izlaže vječnim mukama tamo je neopažen. Ne samo to, 
već omladina dobiva prigodu da proigra svrhu radi koje je stvorena. 


28 Drago - Dragan Marošević, Ivanov teško bolestan prijatelj (tbc). Biserka - Biserka Brajša (Ivanovo 
kumče) iz poznate katoličke obitelji Brajša. Na molbu roditelja Ivan joj je bio kum na krštenju. 

29 Instruenti - đaci kojima je davao privatne instrukcije 

Kada bi samo biskupi svom odvažnošću upozorili na tu najveću opa¬ 
snost! Radi se o najvećem dobru, a njima je povjereno da stado sačuvaju 
od te najveće, neopisive nesreće. 

HOS mora upozoriti članstvo na to najveće zlo u narodu - grijeh. Sve 
mora prožeti svijest o tome užasnom zlu. Da se uzmogne u dušama Orlova 
užariti vatra apostolata za borbu protiv grijeha koji nas posvuda okružuju, 
treba se izraditi shema duhovnih vježbi za orlove te razaslati na duhovnike 
i još ove godine obvezati sve duhovnike da se u svim društvima održe ba¬ 
rem djelomične duhovne vježbe za sve članove. 

Srž svakog apostolata mora biti borba protiv grijeha. To je glavni okvir 
u koji ulaze druge vrste apostolata čisto vjerski, prosvjetni, politički, eko- 
nomsko-socijalni. 

Tko vojuje u redovima Crkve, ima samo jednog neprijatelja - grijeh, 
sve su ostalo indiferentne stvari kojima se valja služiti za pobijanje grijeha 
i promicanje spasa duša. 


Nedjelja, 28. III. 1926. - 2,45 s. 

11. Odluka: Ustati uvijek da dospijem četvrt sata prije početka sv. 
Mise da uzmognem razmatranje obaviti u miru do sv. Pričesti. 
Ostati dok svećenik ne ode s oltara, ako je još sv. Pričest poslije 
sv. Mise. Ako nije, barem još 5 minuta poslije sv. Mise ostati. 
Najkasnije ustati u 5 i 3/4 s. pod uvjetom da sna nije ispod 6 sati. 

Nedjelja, 28. III. 1926.- 17 s. 

Ratujući pod vodstvom raspetoga Kralja moram do konca života biti 
razapinjan. Zaručnica Isusova je kroz sve vjekove pribijena na križ; i ja isto 
moram biti dionikom te slavne sličnosti. Život bez križa - udoban - morao 
bi za mene biti najvećom sramotom. Stoga moram biti sretan i smatrati 
kao normalno stanje Isusova vojnika, a ne mrmljati kao do sada - teške 
staleške dužnosti, koje priječe dovoljni privatni studij i rad. 

12. Odluka: Savjesno obavljati staleške dužnosti i to smatrati za križ 
mojega života, za moje dnevno razapinjanje koje donosi blagoslov 
u radu za spašavanje duša u Katoličkoj akciji. 

13. Da ne suspregnem pred poteškoćama, tjelesnim naporima, neću 
sam prosuđivati već ću pitati osobnog duhovnog vođu za savjet. 

Ponedjeljak, 29. III. 1926. - 8 s. 

Spasitelj je u Nazaretu sve do 30. godine obavljao i posve tehničke po¬ 
slove. Bio je tesar. Posao je taj mogao i netko drugi obaviti. On nije došao 
na svijet da bude tesar, a ipak je radio taj posao skoro cijeli svoj život. 

Poduka za mene: Spasitelj mi daje primjer da se moram podvrći po¬ 
sve tehničkim poslovima, onima koje bi na mome mjestu mogao i drugi, 
možda još mnogo bolje obaviti (škola). Odricanje svoje individualnosti i 
obavljati službu i u onome što ne odgovara specifičnom individualitetu 
potrebno je da svladam vlastitu volju, superbiam vitae (oholost života). 
Stoga s radošću moram i dalje nositi križ svojih staleških dužnosti da si 
time zarađujem kruh. Ovo ispunjenje volje Očeve neka bude zalog blago¬ 
slova u radu Katoličke akcije. 


Ponedjeljak, 29. III. 1926.- 10,15 s. 

Među ljudima, među kojima želim djelovati, moram se ponašati kao i 
oni sami. Prije svog javnoga djelovanja Spasitelj se dao pokrstiti od Ivana, 
kao svaki drugi grešnik. On je to učinio nama za primjer; isto se među 
svim onim ljudima gdje hoću djelovati moram prikazati kao njima ravan u 
svim njihovim slaboćama. 

Prije negoli zađem među njih, moram svladati tri konkupiscencije 30 , 
poglavito prvu. 

Sve nove organizacije valja upozoriti da time što postaju dionicima Ka¬ 
toličke akcije moraju biti spremni na trpljenje, plač, nepravdu. Blago voj¬ 
nicima Isusovim jer oni trpe, plaču, podnose nepravdu. Duh udobnosti i 
težnje za isključivom zemnom srećom jest duh ovoga svijeta. 

14. Majci češće donositi što će je veseliti. Dolaziti kada zove i to pri¬ 
donositi kao žrtvu za nju (makar pri tome djetinjast izgledao). 31 
Gospin oltari 

15. Savjeti duhovnoga vođe: U nedjelju redovito dvije mise slušati. 
Posvetiti se roditeljima, prijateljima (lagan razgovor). Jedan sat u 
nedjelju pred večer adoracija. 

16. Kaniti se precipitancije. 32 

17. U sebi bez prestanka pobuđivati čine ljubavi prema dragom Bogu, 
Spasitelju. Krećem se kao riba u moru u dragome Bogu. (To će 
me očuvati brzine, dati mir i u drugima ljubav probuđivati.) 

18. Kod mojih se predavanja vidi (poglavito inteligenca) da su stvarno 
loša, odveć nepripravljena. Sto izgleda oduševljenje jest nape¬ 
tost. Kada javno predajem mirno govoriti, stvarno dobro pripra- 


30 Tri konkupiscencije - požuda tijela, požuda očiju i oholost života 

31 Ivanova majka bila je teško bolesna i prisiljena ležati u krevetu. 

32 Precipitancija - naglost 

viti. Pripraviti se barem razmatranjem. Ne govoriti ex abrupto. 
Inače ne primati predavanja. 

19. Nakon večere ne raditi osim duhovnoga štiva. 

20. Samo u najnužnijem slučaju iči ili razgovarati s gospojicom. 33 

21. Kolača jesti minimalno kada ima drugog hranjivog. 

22. Prije svake ispovijedi uzeti podsjetnik i referirati kako sam se 
držao prošle odluke. 


* * 


* 


Prvi kip bi. Ivana Merza izradio je 2006. g. 
akademski kipar Slaven Miličević za župu Presv. 
Trojstva u Zagrebu u naselju Prečkom. Kopija 
ovoga kipa zahvaljujući župniku vlč. Vjekoslavu 
Meštriću i donatoru g. Jozi Juriću postavljena je 
2013. g. i pred župnu crkvu Marijina Uznesenja 
u Stenjevcu u zahvalni spomen bi. Ivanu Merzu za 
herojski čin obrane ove crkve 21. studenog 1926. 
Toga je dana skupina 
nekatolika pokušala 
zaposjesti i oskvrnuti 
ovu crkvu. Saznavši 
za to, Ivan Merz or¬ 
ganizirao je trideset 
mladića članova Or¬ 
lovske katoličke or¬ 
ganizacije koji su pod 
njegovim vodstvom i 
uz cijenu prolijevanja 
krvi uspješno obrani¬ 
li crkvu. Na tome je 
mjestu bi. Ivan Merz bio spreman podnijeti 
mučeničku smrt za obranu katoličke vjere i 
svete Crkve. 


33 Zbog majčine bolesti Ivanovi su roditelji imali kućnu pomoćnicu imenom Katica. Nakon Ivanove i 
majčine smrti ona se udala. Kako je Ivanov otac ostao sam Katica je sa svojim mužem Ivanom Bajićem 
uzela Ivanova oca na dohranu i on je ostao u toj obitelji sve do smrti. 



Župna crkva u 
Stenjevcu koju je 1926. 
obranio Ivan Merz. 

LIBER LUMINUM 
1927. g. 


U Ivanovu Arhivu sačuvao se još jedan tekst kojemu je dao na¬ 
slov Liber luminum (Knjiga rasvjetljenja). Tekst je veoma kratak, ispisao 
je samo jednu stranicu sadržaja koji se odnose na dva datuma. Imao je 
namjeru bilježiti nutarnja duševna rasvjetljenja koja je dobio prigodom 
obavljanja molitava, meditacije ili čitanja duhovnih knjiga. Očito je da su 
ga brojne obveze, a onda i bolest spriječile te nije mogao nastaviti bilježiti 
daljnje svoje duhovne doživljaje. 

Započeo: 17. XII. 1927. u Zagrebu 

17. XII. - Ovih dana imao veliku duhovnu korist u razmatranju pakla 
i Sudnjeg dana te Petrova grijeha, Priče o Dobru Pastiru i Spasitelju kao 
Kralju, osobito kao Kralju Srdaca. - Sve prema sv. Ignaciju, a Meschlerovu 
izlaganju. 

20. XII. - Kod stola (jela) najviše misliti na jutarnje razmatranje; 
obnoviti dojam jutrom i ponašati se u tom duhu. 


NEKOLIKO ODLUKA IZ POSLJEDNJEGA PERIODA ŽIVOTA 

Još jedan tekst, ali bez datuma, sačuvan u njegovu Arhivu, po sadr¬ 
žaju se smješta u ovaj period njegova života. Radi se u stvari o nekoliko 
njegovih odluka koje je donio u slučaju da ozdravi. Tijekom cijele 1927. 
g. Ivan je ozbiljno pobolijevao pa se ovaj tekst smatra da potječe iz toga 
razdoblja. 

Budem li posve zdrav, to ću odmah nastupom praznika: 

1. obaviti 8-dnevne zatvorene duhovne vježbe; 

2. jednom mjesečno učiniti rekolekciju; 

3. jedanput nedjeljno načiniti izlet za tjelesnu okrepu. 

DNEVNIK 

Zagreb, 21. I. - 27. III. 1928. 

Posljednji dnevnički zapisi 

Ovo su posljednje stranice Ivanova 
Dnevnika. Ispisao ih je u parišku dnev¬ 
ničku bilježnicu u kojoj je posljednji tekst 
napisao još u Parizu 4. XI. 1921. Od tada 
pa sve do 21. I. 1928. prošlo je više od 
šest godina tijekom kojih Ivan nije službe¬ 
no vodio svoj Dnevnik, očito zbog prezapo- 
slenosti. Na tih nekoliko stranica ostavio 
nam je dragocjene misli i podatke o svome 
duševnom stanju, duhovnom životu i okol¬ 
nostima u kojima je živio neposredno prije 
svoje smrti koja je uslijedila za nekoliko 
mjeseci. 


* * * 

Sve na slavu Presv. Srca Isusova! 



Zagreb, 21. I. 1928. - (31 g. i 1 mj.) 

Pomaže prijatelju svećeniku u nevolji 

(Na početku donosi kratak opis slučaja jednoga uglednog svećenika, 
inače Merzova prijatelja, kojega su neprijatelji oklevetali i pokušali naško¬ 
diti njegovu dobrom glasu. Potom Merz nastavlja:) 

Trpi stoga toliko jer je veoma fine savjesti (...) On se sada isključivo 
uzda u molitve i prepustio se Maloj Tereziji koja je toliko radila za sveće¬ 
nike. Svakako, on je intelektualno jedna od najjačih svećeničkih ličnosti 
kod nas i bio je unaprijed spreman da svoj život dade da pobijedi Katolička 
akcija Svete Stolice. Jedino nije slutio da će Gospodin od njega tražiti tu 
žrtvu. (...) Uvjeren sam o njegovoj nevinosti da nije učinio ono što mu se 
predbacuje. (...) Mislim da mu valja pružiti bratsku pomoćnicu ruku i s 
njegova lica otrti suze i pljuvačku kojom je popljuvan. 

Zagreb, 8. II. 1928. - (31 g. i 2 mj.) 

Pohvalne riječi o mons. Milanu Beluhanu, duhovniku HOS-a 

Pišem jer sam uvjeren da se oko mene dešavaju važne stvari iz kojih 
posve jasno i realno zapažam kako Gospod vodi sve pojedinosti našeg ži¬ 
vota i rada. Pogotovo mons. Beluhan 34 doimlje se kao jedan svetac među 
nama; na službu je svima, radi za sve, na se ne misli. Ne zamišljam si 
drukčije sveca-župnika. Danas mi je potanko ispripovjedio svoj plan kako 
da se osnuje Katoličko osiguravajuće društvo s kojim će mnogima pomoći 
i financirati Langov Dom i neutralni politički katolički dnevnik. Presvije- 
tli Akšamović 35 primio nas je veoma srdačno i možda će uspjeti da bude 
primljen prijedlog PIrvatskog orlovskog saveza (BIOS) prema kojemu naša 
organizacija ostaje autonomna. 


Zagreb, 10. II. 1928. - (31 g. i 2 mj.) 

Konačno zajednička molitva s roditeljima 

Danas je po prvi put mama pristala da se zajednički moli krunica 
u našoj obitelji. Sutra je Gospa Lurdska. To je njezino djelo. Ali je zato 
moralo doći toliko bolesti preko mene i još ta operacija nosa kojoj ću se 
možda morati podvrći, ako sv. Gospa drukčije ne pomogne. 

Zagreb, 13. II. 1928. - (31 g. i 2 mj.) 

Trpljenje - najjače sredstvo za posvećenje i spasenje duša 

Dosta je velik križ na nama. Dobio sam gnojnu, akutnu upalu čelju- 
sne šupljine. Danas mi je vađen još jedan zub. Mama u silnim mukama; 
međutim vidim da se dosta rado moli. Sinoć smo stvorili kao zavjet da 
ćemo kad god to prilike i posao dopušta uvijek zajedno moliti krunicu. 
Čudno: ovo naše trpljenje kao da je stvorilo čudesa u mami koja sada do¬ 
sta lako moli i samu krunicu i sama veli da je danas koju stotinu Očenaša 
i Zdravih Marija izmolila. Eksperimentalan dokaz kako je trpljenje najjače 
sredstvo da spašava i posvećuje duše. Blago onim dušama koje s radošću iz 
ruku Gospodnjih primaju svaku bol i sjedinjene s Isusom pridonose je za 
raširenje Crkve Isusove u dušama i u društvu! 


34 Mons. Milan BELUHAN (1877.-1953.) bio je župnik župe Sv. Marije u Zagrebu i generalni 
duhovnik Hrvatskoga orlovskog saveza i kasnije Velikoga križarskog bratstva i sestrinstva. 

35 Đakovački biskup Antun AKŠAMOVIĆ (1875.-1959.) bio je zadužen od strane Biskupske 
konferencije za rješavanje problema nastaloga unutar Hrvatskoga katoličkog pokreta u vezi s 
nastojanjem da se Hrvatskomu orlovskom savezu oduzme samostalnost i učini ga se podmlatkom 
političke Pučke stranke. Merz sa suradnicima tomu se je veoma protivio jer bi se tako naškodilo 
temeljnom usmjerenju Orlovske organizacije koja je bila politički neovisna katolička odgojna 
organizacija za mladež, a nadahnjivala se na načelima papinske Katoličke akcije. 

Zagreb, 14. II. 1928. - (31 g. i 2 mj.) 

Duhovno iskustvo o. J. Vrbaneka 

Otac Vrbanek 36 opet je bacao krv. Veli, kada gleda na svu bezuspješ- 
nost rada, onda si želi mučeništvo. Razmatra kako je Bog prisutan i kako 
djeluje u svakom mikrobu i kako Bog na poseban način u nama djeluje 
kada trpimo. (...) 

Zagreb, 15. II. 1928. - (31 g. i 2 mj.) 

Osjeća težinu patnje i križa 

Lako je svaki dan primati sv. Pričest i gostiti se s Gospodinom. Oh, 
kako je čovjeku trpko kada mora da grize i jede tvrdo drvo svetoga Križa! 
Danas mi opet zub izvadiše. 

Zagreb, 16. II. 1928. - (31 g. i 2 mj.) 

Još o duhovnom iskustvu o. J. Vrbaneka 

»Kako silno želim trpjeti«, bile su današnje riječi bolesnoga o. Vrba¬ 
neka. On misli da uistinu postoje kod nas u katoličkom taboru dvije stru¬ 
je. Seniore smatra minimalistima, tj. oni žele imati onaj minimum koji ih 
još čini katolicima. Veli da je duh sv. Ignacija uvijek ciljati prema višemu 
znajući da će se tako postići tek nešto poprečno. Ako se bude ciljalo nisko, 
neće se skoro ništa postići. 


Zagreb, 27. III. 1928. - (31 g. i 3 mj.) 

Priznanje prijateljeve nevinosti 

U posljednjem zapisu svoga Dnevnika Ivan ponovno spominje prijate¬ 
lja svećenika N. N. s kojim je i započeo ovih nekoliko posljednjih stranica 
svoga Dnevnika i s čijom je nevoljom iskreno suosjećao i u njoj mu poma¬ 
gao. I na kraju dodaje kako se stvar završila: 

Afera vlč. N. N. riješila se time da mu je Nadbiskup Bauer priznao 
da je nevin. (...) 


* * * 

Taj isti svećenik N. N. kojemu je Merz pomagao u nevolji i o čemu 
piše na početku ovoga svog zadnjeg dijela Dnevnika, dvadeset dana nakon 
Ivanove smrti, 30. V 1928., zapisuje u svome dnevniku ove rečenice: 

»Otišao je onaj koji me je kroz toliko vremena jedini, možda, razumio 
i kojega sam ja razumio. Otišao je i ostavio ovdje mene samoga. Ja sam 
prigodom njegove bolesti osobito zadnjih dana i nakon smrti, usprkos slaba 
zdravlja mnogo učinio za nj. (...) Posjetima i pažnjom nastojao sam mu 

36 Josip VRBANEK (1882.-1945.), SJ, isusovac, Merzov duhovni vođa i ispovjednik, pisac druge 
njegove biografije objavljene 1943. g. Službovao je tada u bazilici Srca Isusova u Zagrebu. 

vratiti dug kojim me je zadužio izvanredno utječući na mene i osobito pru¬ 
žajući mi ruku povjerenja, moleći se za me i trpeći za me u mojim najtežim 
časovima. Malo je o sebi govorio, ali to mi je rekao da je čitav sat proklečao 
u molitvi pred Gospom za me, da sam prvi iza Pape u njegovim molitvama i 
da je imao što i boli podnijeti za me. (...) Rekoše da sam ja utjecao na nj, da 
je on bio samo moja trublja. Kako se varaju ti ljudi 1 . On je utjecao na mene 
i to sam mu i za života rekao. Dok sam ja tražio put, on je već njime sigurno 
kročio i pokazao mi ga gledom na Katoličku akciju i uopće.« 



Zgrada na Starčevićevom trgu u Zagrebu nasuprot Glavnoga kolodvora 
gdje je Ivan Merz živio s roditeljima na drugom katu lijevo. Kružnicom 
su označena dva prozora Ivanove sobe. 

POSLJEDNJA REDAKCIJA ŽIVOTNOGA PRAVILA 

Zagreb, 1928. 


Pošavši u bolnicu na operaciju 25. travnja 1928. g. Ivan je sa sobom 
ponio četiri stvari: svoj veliki, nerazdruživi misal iz kojega je inače sva¬ 
kodnevno pratio sv. misu, potom na malom kartončiču strojopisom napi¬ 
sane životne odluke, knjigu razmatranja p. Meschlera i krunicu. Odluke 
koje je ponio jesu posljednje njegove životne odluke, odnosno posljednja 
redakcija njegova životnoga pravila. Premda ne piše datum kada ih je na¬ 
činio, pretpostavlja se do je to bilo negdje 192 7. g. u posljednjim duhovnim 
vježbama koje je obavljao. Činjenica da je ove odluke ponio sa sobom u 
bolnicu, na posljednju postaju svoga zemaljskog putovanja, pokazuje nam 
kako je do kraja želio ostati vjeran svome potpuno Bogu posvećenom životu 
koji je provodio u svijetu i prema pravilima koja si je u dogovoru s duhov¬ 
nikom sam sastavio. 

1. Prije svake molitve sjetiti se jutarnjeg razmatranja. 

2. Kada ima dosta druge hrane, što manje kolača. 

3. Prije svake molitve (adoracije, razmatranja) odrediti trajanje. 

4. Ne raditi poslije večere svoje poslove. 

5. Mala tajna: Isuse, želim da Te po Mariji svaki dan više ljubim! 
(Ili: Bouquet spirituel.j 

6. Kao pokoru što savršenije vršiti staleške dužnosti. 

7. (Kao pokoru smatrati redovnim pravilom tek svaki drugi dan se 
naspavati.) 37 

8. Pričestiti se svaki dan i po mogućnosti pohoditi presv. Olt. Sa¬ 
krament. 

9. Bezuvjetno kao pokoru vršiti električno brzo ustajanje, uvijek i 
bez iznimke. Ustati bezuvjetno u onaj čas kada sam to navečer 
zaključio (pa makar morao zbog umora po danu počivati). Ne 
leći po drugi put. 

10. Kod svakog obroka učiniti koju pokoru za spas duša. 

11. Q ui regulae vivit Deo vivit 38 : stoga bez važnih razloga ne mije¬ 
njati svoje odluke. 


37 Po savjetu njegova duhovnika zbog zdravstvenih razloga Ivan je ublažio 7. odluku pa ju je u originalu 
naknadno stavio u zagradu. 

38 Prijevod s lat.: Tko živi prema pravilu, živi Bogu. 

12. U adventu nikome ne dati povoda da se smije. 

13. Smijati se samo u znak duhovne radosti. 

14. Kada se služim tehničkim sredstvima na širenje slave Božje, biti 
barem na onoj visini na kojoj su liberalci (s istim potrebama) 
kada oni rade za stjecanje novaca. 

15. Moj govor i ponašanje prema bližnjemu mora podupirati, a ne 
rušiti njegovu kontemplaciju. 

16. Biti što uredniji. 

17. Ama nesciri et pro nihilo reputaril 39 

18. S ljudima, koji nemaju osobnu krivnju da nijesu katolici, govoriti 
u duhu animae Ecclesiae i prosuđivati da li vrše ono što naravni 
zakon od njih traži i nadovezivati na ono naravno dobro što je u 
njima. 

19. Nikada ne prigovarati jelu. 

20. Ne bockati, pogotovo ne majku. 

21. Ljubiti sv. šutnju. 

22. Kod jutarnjeg ustajanja, umivanja, hoda u crkvu misliti na presv. 
Euharistiju. 



Unutrašnjost Ivanove sobe na Starčevićevom trgu 
u Zagrebu u kojoj je živio od 1922. do smrti. Većina namještaja je 
sačuvana i nalazi se u njegovom spomen-muzeju. 


39 Prijevod s lat : Voli da se za te ne zna, i da te se smatra za ništa. 

PISMO DON MATI BLAŠKOVIĆU 

22. IV 1928. 

Osamnaest dana prije smrti, a nekoliko dana 
pred odlazak u bolnicu, 22. travnja 1928., Ivan 
Merz je uputio pismo prijatelju don Mati Blaš- 
koviću, svećeniku na Hvaru, u kojemu mu piše o 
francuskoj književnosti. Bio je to u stvari njegov 
odgovor na pismo koje mu je o istoj temi uputio 
don M. Blašković i u kojemu je tražio savjete i 
sugestije za čitanje djela francuskih pisaca. Ivan 
Merz mu opširno odgovara dajući kritičku pro¬ 
sudbu s katoličkoga stanovišta pojedinih francu¬ 
skih pisaca i njihovih djela. 

Iz ovoga pisma nitko ne bi slutio da je Ivan 
teško bolestan i da se sprema na operaciju; pismo 
je pisano mirno i s potpunom predanošću za samu 
stvar o kojoj govori, ali se pri kraju pisma već 
osjeća dah vječnosti kojoj Merz ide ususret i u 
čijemu svjetlu sve zemaljske vrijednosti i ljepote 
dobivaju novo svjetlo i postaju relativne, odnosno 
toliko su vrijedne i smislene koliko pridonose pra¬ 
voj svrsi čovjekova zemaljskoga putovanja. Ovo nam pismo veoma dobro 
prikazuje književne nazore Ivana Merza i njegovo shvaćanje književnosti 
općenito pred kraj njegova života. Premda se radi o tekstu koji pripada 
osobnoj korespondenciji i koja će biti objavljena u posebnu svesku njego¬ 
vih Sabranih djela, donosimo ga ipak ovdje na kraju njegovih dnevničkih 
tekstova jer je ono najprije zaključak njegova profesionalnoga bavljenja 
književnošću. Ali s druge strane svojim tonom i posebice posljednjim od¬ 
lomkom odaje nam nutarnje stanje Ivanove duše koja stoji pred vječnošću 
u koju će uskoro ući . 40 

Dragi moj velečasni! Nabrojili ste mi mnogo imena francuskih knji¬ 
ževnika. Preporučam da si nabavite ovu povijest francuske književnosti: 



Don Mate Blašković 
svećenik s Hvara. 
Ivan mu je uputio 
neposredno pred smrt 
svoje posljednje pismo. 


40 Original ovoga pisma nije se sačuvao. Donosi ga u prijepisu dr. D. KNIEWALD u biografiji Dr. Ivan 
Merz - život i djelovanje, Zagreb, 1932., str. 202-204. Odatle smo ga, kao iz jedinoga izvora, i mi 
ovdje donijeli. 

Parvillez-Moncarey, La Litterature frangaise (Beauchesne). Ova je knjiga 
vrlo pregledna, a osim toga odmah izriče katoličko gledište. Bez jednoga 
takva priručnika jedva ćete se moći objektivno orijentirati, pogotovu ako 
ste možda u kontaktu s nekim koji nema katoličkih kriterija u prosuđiva¬ 
nju umjetnosti. Bojim se da ta profesorica francuskoga jezika u Lausanni 
nema ne samo pravih pojmova o literaturi, nego ni o životu, kada se ne 
žaca preporučivati Mussetove Les amantes de Venise, kao da francuska li¬ 
teratura nema boljih stvari! Mislim da možete čitati sve poznate francuske 
lirike (Hugo, Lamartine, Vigny, Musset) da dobijete uvid u smjer što su ga 
zastupali i o njihovim literarnim odlikama. Stoga Vam je potpuno dovoljna 
jedna antologija (Edit. Nelson: Anthologie de la Poesie frangaise], a šteta 
bi bila kada biste npr. čitali cijeloga Sullyja Prudhommea ili sve Contem- 
plations, Legendes des siecles itd. U tim djelima ima odličnih partija, ali 
kao cjelina sve su veće stvari Prudhommea i Hugoa posve promašene jer 
je jedan bio bezvjerac, a drugi naduveni i šuplji filozof. Ne vidim razloga 
da čitate Les fausses confidences i običnu erotiku, ma kako nevina bila 
ta erotika. Uglavnom su junaci i junakinje tih drama, objektivno uzevši, 
slabići kod kojih ljubav nije onaj veliki, od Boga u ljudsku narav usađeni 
nagon s ciljem da se rađaju budući sveci i da bude znamen veze Krista s 
Crkvom. Musset je pogotovu bio slabić i nemoralan čovjek (R.I.P.) 41 , pun 
talenta, ali što ćete, kao katolici tek u rijetkim njegovim djelima možemo 
estetski uživati. Estetski uživati možemo samo onda ako jedna ideja dolazi 
do izražaja u jednoj svijetloj formi. A kako da se naš razum zadovolji 
da uživa u tim mršavim idejama? Stoga bih Vam preporučio da čitate i 
proučavate autore kod kojih ideja dominira vanjštinom, koja široki idejni 
svijet naravi i objave ima kao temu svojih umjetnina, a ne odveć ograni¬ 
čeni svijet erotike (kao da izvan erotike nema ništa na svijetu!). Čitajte 
od lirika: Verlainea (sva djela), Peguyja, Claudela, Cardonnela. Toplo bih 
Vam preporučio Bossuetove propovijedi (on je velik lirik) i Dantea. Na¬ 
bavite sebi Manuel illustre de la Litterature catholique en France de 1870 
a nos jours ; Calvet: Le Renoveau dans la litterature catholique (Bloud) 
te Vallery: Anthologie de la Poesie catholique. Poglavito ćete u ovomu po¬ 
sljednjem djelu naći supstancijalnu hranu: veliku kršćansku poeziju u kojoj 
ćete zaista moći naći potpun duševni užitak, duševno smirenje u sjaju 
ideje. Molim Vas, čitajte u Hrvatskoj straži sve članke što su ih pisali 
Califron i Mahnić o umjetnosti te sebi nabavite knjigu od Maritaina Art 
et scolastique. Ova će Vam se knjiga svidjeti jer će Vas dovesti do najviših 
vrhunaca gdje se vječna, nestvorena Ljepota zrcali u stvorenoj. Mislim da 
bi ovo poznavanje katoličke nauke o Ljepoti, lijepomu i lijepoj umjetnosti 


41 R.I.P. - lat. requiescat inpace - počivao u miru 

moralo pratiti kršćanina u prosuđivanju svih vrsta umjetnina. Nažalost, mi 
smo svi danas tako liberalno odgojeni da se zagrijavamo za djela kod kojih 
je idejni sadržaj tako plitak. Mislim da mi katolici često u tome griješimo 
što ne polažemo dovoljno pažnje na ideju. Čitajte od Gheona Le Pauvre 
sous l’escalier i usporedite s Fausses confidences ; koliko li kod Gheona uži¬ 
vamo, kao da nas radnja nosi u nebo, u izvor svake kreposti, kada gledamo 
kako se glavna junakinja odriče dopuštenog braka da ostane vjerna 
svome mužu za koga drži da je mrtav. Heroizam kršćanske i vrhunaravne 
žrtve koja između dva dobra bira savršenije čovjeka oduševljava, velika 
svjetlost obuzima um, a volja i čuvstvo obuzimaju tu krepost i hoće da je 
sebi asimiliraju (1). Ja sam tako duboko uvjeren da izvan Crkve za kršćani¬ 
na nema potpune ljepote i umjetnosti; sama naravna ljepota, kako nam je 
daju Homer i Sofoklo, prava je ljepota, ali nas ne može zadovoljiti, nas koji 
živimo okruženi sjajem bogoslovskih kreposti i darova Duha Svetoga, koji 
smo zaronili u Srce Vječne Ljepote i koji se hranimo nebeskom Krvlju Ja- 
ganjca. Mislim da se vrhunci stvorene ljepote nalaze u Misalu i Brevijaru, 
u pontifikalnoj misi i gregorijanskim melodijama. Idejni je sadržaj ovdje 
apsolutan - to su same riječi Božje, a zaodjenute su u najjednostavnije i 
transparentno ruho ritmičkih kretnja i koralnih melodija. Ta je 
transparentnost tako fina da kroz nju tako reći stojimo u direktnu doticaju 
s vječnim, vrhunaravnim idejama koje rasvjetljuju naš um i usrećuju našu 
volju i čuvstva. To je prava anticipacija estetskih užitaka u nebu, anticipa- 
tio visionis beatificae. 

Uvjeren sam da ste oduševljeni za veliku katoličku umjetnost i za 
liturgiju, gregorijansko pjevanje, Pallestrinu, Bossueta, fra Angelica, Ver- 
lainea, Gheona, Claudela ( Annonce faite a Marie ), chartresku katedra¬ 
lu, Dantea. Nitko nije nama katolicima ravan na polju umjetnosti; Hugo, 
Lamartine, Musset, sve su to pigmejci kojih se tragika sastoji u tomu što 
nisu bili katolici jer da su bili katolici, možda bi od njih još štogod posta¬ 
lo. Kada, ako Bog da, jednom vijek opet postane kršćanskim, tada se u 
historijama književnosti njihova imena neće više tako opširno spominjati 
kao sada. Dva i tri retka bit će dosta o njima. Baudelairea Vam zaboravih 
spomenuti. Moje je mišljenje da je njegova poezija zdravija od poezije ro¬ 
mantika jer on jasno razlikuje dobro od zla i uvijek je, tako reći, i u svome 
grijehu sebi svjestan prisutnosti Božje koja taj grijeh gleda i osuđuje. On 
je iskren i kod njega čujemo kucaje Milosti koja ga zove na pravi put i po 
njemu i druge: »Soyez beni, Mon Dieu, qui donnez la souffrance comme un 
divin remede a nos impuretesl « 42 


42 Prijevod s francuskog: Budi blagoslovljen, moj Bože, koji nam daješ patnju kao božanski lijek našim 
nečistoćama. 

Svakako sebi nabavite autobiografiju Velike Svete Terezije (španjol¬ 
ske). I ona je puna ekrazita, kao i Vi. Međutim, skoro mi je i žao da sam 
se toliko raspripovijedao o literaturi jer je važnije od umjetnosti odgajati i 
voditi ljude k Isusu, a u tome poslu umjetnost, kao i sve što je stvoreno, ima 
samo pomoći čovjeku da dođe do Isusa. Stoga znam da ćete se baviti knji¬ 
gom i umjetnošću samo toliko koliko Vam to ustreba za Vaše stado, da mu 
budete dobar pastir i da sebe i njega jednom dovedete do vječne Ljepote...« 

Dr. Dragutin Kniewald u svojoj biografiji o Ivanu Merzu, komentirajući 
ovo njegovo pismo, među ostalim kaže: »U ovomu nam pismu Ivan i nehotice 
očituje kako je riješio mnoga pitanja koja su njega u mlađim danima zanima¬ 
la, ponešto i mučila. To su pitanja od vječitoga zamašaja jer tek što ih je jedna 
generacija - ovako ili onako - riješila, već dolazi drugo pokoljenje u čiji život 
opet zahvaćaju ova ista pitanja. U tomu nam pismu Ivan kao stručnjak daje 
i svoj zaokruženi pogled na modernu francusku liriku i praktične savjete za 
njezin studij. (...) No najviše se zanimao za ona djela koja su umjetnički izraz 
pravoga katoličkog života, za pravu katoličku književnost i umjetnost, posebice 
za liturgiju, koju smatra najvećom umjetninom svijeta.« 43 



Vitraj bi. Ivana Merza izradio 2004. g. akad. kipar Anto Mamuša. 
Nalazi se u kapeli Biskupskog ordinarijata u Banjoj Luci. 


43 D. KNIEWALD, Dr. Ivan Merz - život i djelovanje, Zagreb, 1932., str. 204. 

ŽRTVA ŽIVOTA 

Posljednji razgovor Ivana Merza s duhovnikom 
p. Josipom Vrbanekom 
Zagreb, 20. IV 1928. 

Premda izravno ne pripada u dnevničke zapise bi. Ivana Merza, treba 
ipak donijeti ukratko prikaz posljednjih dana njegova života koji nam ilu¬ 
striraju vrhunac njegove svetosti, a to je prinošenje žrtve svoga života Bogu 
za dobro hrvatske mladeži. Već smo vidjeli iz nekoliko njegovih dnevničkih 
zapisa što nam je ostavio u svome Dnevniku početkom 1928. godine kako 
na nadnaravan način shvaća bol i trpljenje. To je potvrdio i u svojoj smrti. 
Stoga radi potpuna uvida u njegovu duhovnost donosimo opis njegovih po¬ 
sljednjih dana kako nam je opisao njegov duhovnik i ispovjednik p. Josip 
Vrbanek u svojoj biografiji o Ivanu Merzu. Ovdje donosimo skraćen pri¬ 
kaz, ali upozoravamo čitatelja da ima još mnogo pobudnih i edifikantnih 
detalja iz toga opisa koji ovdje nisu doneseni. Čitatelj će ih moći pronaći u 
Ivanovoj biografiji p. Josipa Vrbaneka. 44 

Kao žarka crvena nit provlači se Merzovim životom bol. Ona je dapa¬ 
če uz ljubav glavni osjećaj njegova života. Ljubav kao čežnja za srećom, za 
Bogom; bol kao manjak te sreće i ujedno njezina cijena. A kako je htio tu 
sreću ne samo sebi već i čitavom jednom narodu, tako mu je trebalo pred 
narodom poći i križnim putem do te sreće - k Bogu. (...) 

Kako je pitanje boli, uopće glavni poticaj i kamen kušnje filozofiranja, 
tako je ono i Merzu bilo životno pitanje: »Zašto trpim, čemu trpim, prema 
tome i kako da trpim?« Brzo je shvatio da je trpljenje spojeno sa samim 
čovječjim bićem. (...) 

Uzrok najžešćih čovječjih boli je sloboda, koja prouzrokuje najveći 
manjak, ćudoredno zlo - grijeh, sa svim njegovim strašnim posljedicama 
na imetku, zdravlju i časti, a pogotovo u vrhunaravnom redu u gubitku 
milosti i vječne sreće. No i ona ima i te kako lijepu stranu jer je najljepši 
ures razumnog čovjeka koji po njoj postaje sustvaralac Božji najvećeg blaga 
na svijetu: kreposti i zasluga. I kako su one najdragocjenije tako se moraju i 
platiti najvećom boli - žrtvom. Ukoliko si dakle razuman čovjek, zemaljski 
putnik, moraš se i pomiriti s time da budeš i patnik. 


44 Josip VRBANEK, Vitez Kristov dr. Ivan Merz, Zagreb, izd. VKB i VKS, 1943., str. 145-155. 

Isusovac 

p. Josip Vrbanek, 
Ivanov duhovni vođa 
i ispovjednik u bazilici 
Srca Isusova 
u Zagrebu. 


Ivan je to brzo shvatio. »Ako hoćemo nešto 
postići, moramo pregarati... Život mora biti žrtva, 
da mnogo lijepoga ni ne gleda. Život je silno teš¬ 
ka borba, koja traži i pregaranja... Radi ove borbe 
ima život čovječji viši sadržaj...« (Dnevnik, 19. 

III. 1915.). U tom je duhu podnosio sva odricanja 
spojena s vojničkim životom, a kasnije pojačana u 
ratnim naporima, tjeskobama i grozama, dok se na 
koncu - izgubivši 12 kg - vraća bolestan kući. 

K ovom filozofskom poimanju boli brzo se 
u Merza razvilo i kršćansko shvaćanje, prema ko¬ 
jemu se Stvoritelj proslavlja kroz borbu milosti 
proti grješnoj naravi, a Spasitelj kroz dragovoljno 
nošenje njegova Križa. »Katkada osjećam neku 
zadovoljštinu, upravo sreću što nepravedno tr¬ 
pim; tako sam sličniji Kristu« (Dnevnik, 6. IV 
1916.) - »Jest, bol je sadržaj života, ona ovim 
vlada. Gdje nje nema, možemo biti uvjereni da pravoga života nema« 
(17. XII. 1916.). - Trpljenje uvrštava u program svoga apostolskog rada 
kao bitni uvjet uspjeha. Tako na dan sv. Luke 18. X. 1921. iz Pariza tješi 
i bodri prijatelja Dragana Maroševića, a ujedno otkriva svoje snalaženje u 
pitanju boli: »Znam da je teško trpjeti, ali neki ljudi imaju poziv trpljenja. 
Mi smo tijelo Kristovo te nam on svima dodjeljuje uloge. Jedni mora¬ 
ju da trpe, da uklone kaznu Božju, koja bi se morala stresti na okolicu. 
Huysmans bi te odabranike nazvao mističkim gromobranima. (...) Pošto 
slučaja nema, to držim da je plan Providnosti upravo u tome da spoznamo 
ovu tajnu iz njegova života: trpjeti za druge.« 

Prožet ovim mislima Ivan je upravo tražio svestrano trpljenje. On 
žrtvuje svoj umjetnički dar, da ne bude književnik; žrtvuje i sve s time 
spojeno uživanje: ne svira, ne ide u kazalište ni na koncerte... Sve je to 
tako oplemenio da je uživao samo u bogoslužju, gdje se neposredno nalazi 
u vječnoj umjetnosti. On si sam zadaje boli postom, ležanjem na tvrdom i 
drugim pokorama. K tomu još više zvaničnim radom, a najviše dragovolj¬ 
nim primanjem kušnja i pripuštanja Božjih: nerazumijevanja, poniženja, 
oskudica, te osobito bolesti i rane smrti. (...) Duh dakle, kojim Ivan pro¬ 
žima bol, bio je Isusov duh, koji trpljenje cijeni, pa ne samo da preda¬ 
no trpi zbog zasluga, nego i voli trpljenje kao veliki čimbenik svakog 
uspjeha; dapače ga ljubi i traži, jer ga ono čini Isusu sličnim. 

Želja Ivanova za trpljenjem bila je u Božjem planu koji je htio da baš 
u ranoj i teškoj žrtvi života bude Isusu što sličniji. (...) 

Tako je uz vršenje profesorske dužnosti u rano proljeće 1928. opet 
oslabio te se pojavila gnojna upala čeonih šupljina. Liječnici mu savjetovali 
operaciju što prije i on ih je bio voljan poslušati. 

U teškoj duševnoj suhoći došao je ispovjedniku. 

- I Bog me dragi zapušta! 

- Ne zapušta, govorio bi mu ispovjednik. Samo uskraćuje milinu pri¬ 
sutnosti. Dobar Otac milije dijete šalje na višu školu. Odsutnost Očeva je 
za njegovo dobro. 

- A ipak bi lijepo bilo još živjeti i raditi... 

- Jesti Ali i Isus je po osnovi Očevoj morao svršiti već u trideset i 
trećoj godini. Pa još onakol 

- Zaista je bol nešto veliko i vrijedno! 

- Da, u njoj čovjek sam stvara svoj dar Gospodinu. Dragovoljnim 
primanjem smrti bol cijedi iz čovjeka njegov »ja«. Taj sitni »ja« iščezava 
u neizmjernosti Božjoj. No baš u tom zagrljaju nalazi punu sreću djeteta. 

- Žrtva, potpuna žrtva! Velim, došlo je vrijeme žrtve! 

- Prinesimo je što veledušnijim predanjem. 

- Labandon ! Potpuno predanje! Sve dati, i to sve sinovskom ljubavlju. 

- E, pa - fiat ! Budi volja Tvoja!... 

I bila je njegova volja već na zemlji tako skladna s Božjom te će i u 
nebu samo nastaviti složno za duše raditi. 

- Ne bi li morao još odgoditi operaciju? Upitao je drugi puta. 

- A možete li raditi? upita ispovjednik. 

- Sad već malo, odgovori Ivan. A liječnik veli: bez operacije sve manje! 

- Ne biste li u Beč na pregled? 

- Mislio sam. Ali sredstva? Ne bih htio pasti na teret roditeljima. A k 
tomu škola? Građu sam doduše prošao; pa bi mogao još i završiti. Odem 
li u Beč, jedva bih se za vremena vratio. 

- A naši su liječnici vrsni? 

- Svi ih hvale. Vele mi da je vrlo pogibeljno odgađati operaciju. 

- E pa što drugo onda nego da pođete. 

- U ruke Božje! Rekao je, predajući već unaprijed - i dušu svoju. 

Htio je Gospodin da među hrvatskom mladeži umre; njoj je živio u 
tijelu, njoj će i u idealu. Zadnji nam se razgovor kretao oko nekih manjaka 
među Orlovima i kako je takovoj površnosti jedini lijek djelo i stvarna žr¬ 
tva, prema Spasiteljevim: »Ako zrno pšenično padnuvši u zemlju istrune, 
donosi obilati rod« (Iv 12,24). I s tom mišlju se oprostio: »Da, o tom sam 
već davno uvjeren: treba žrtvovati! Ja sam gotov!« 

Knjižnicu i sve spise uzorno je sredio te 25. travnja 1928., primiv¬ 
ši sv. Pričest u svetištu Presvetoga Srca, pošao je na kliničko odjeljenje za 
grlo i nos. Sljedeće ga je jutro operirao profesor dr. Mašek. Od prevelikog 
krvarenja Ivanu je pozlilo i po priznanju samih liječnika bila je pogibelj da 
odmah umre. Posvetili su mu svu pažnju i zaustavili nekako krv, ali je brzo 
nakon toga nastala upala mozga. (...) Uza svu veliku brigu liječnika Ivanu se 
nije moglo pomoći pa je stanje besvijesti i strašnih grčeva bivalo sve češće i 
trajnije. Pri potpunoj svijesti razgovarao je još jednom i s ispovjednikom, a 
drugi puta, kad mu je davao sv. Pomast, mogao je tek znakovima da se spo¬ 
razumi. Ispovjednik ga je podsjetio na zadnji razgovor o žrtvi. (...) Vidjevši 
ispovjednik da Ivan zaista prinosi žrtvu života, podsjetio ga je na razgovor 
o Orlovstvu i pitao ima li mu još što reći? Ivan potvrdi, a ispovjednik mu 
reče: »Zar ne, Vi žrtvujete svoj život za hrvatsko Orlovstvo?« I Ivan vedro 
pogleda, velike njegove oči zasjaše i kao da se htio ranjenim licem nasmije¬ 
šiti naklonio je glavom. I time se rastadosmo. (...) Dan prije smrti Ivan je 
primio putem telegrama blagoslov od Svetoga Oca ovoga sadržaja: »Sv. Otac 
blagosivlje bolesnog dr. Merza i zaziva na nj božansku pomoć. - Kardinal 
Gasparri.« 



Nekadašnja bolnica u Zagrebu u ulici Franje 
Račkoga 4 u kojoj je umro Ivan Merz. Kružnicom je 
označen prozor njegove bolničke sobe. Danas je u toj 
zgradi smještena osnovna škola koja od 1993. g. nosi 
naziv »Dr. Ivan Merz«. U prostoriji na prvom katu 
obilježeno je mjesto gdje je bio Ivanov bolnički krevet 
na kojem je završio zemaljski život. 

TESTAMENT 
24. IV 1928. 


Prije odlaska na operaciju Ivan je, predosjećajući blizi kraj zemalj¬ 
skoga života, napisao svoj testament. Bilo je to najvjerojatnije 24. IV 
1928., dan prije odlaska u bolnicu. Njegov otac našao ga je u omotnici 
s natpisom »Testamentum« u ladici njegova pisaćega stola nakon Ivanove 
smrti. Testament ispisan na jednome listu papira u stvari je tekst za njegov 
nadgrobni natpis. Sastavio ga je na latinskom jeziku, čemu je nadodao još 
tri riječi na grčkom. Natpis u originalu glasi: 

TESTAMENTUM 
Decessit in Pače fidei Catholicae. 

Mihi vivere Christus fuit et mori lucrum. 

Expecto misericordiam Domini et inseparabilem 
plenissimam aeternam possessionem Smi Cordis Jesu. 

EM. dulcis in refrigerio et in pače. 

Anima mea attinget finem suum quare creata erat. 

EN THEO KYRIO 

* 


U hrvatskom prijevodu testament glasi: 
OPORUKA 

Umro u miru katoličke vjere. 

Život mi je bio Krist, a smrt dobitak. 
Očekujem milosrđe Gospodinovo i nepodijeljeno, 
potpuno vječno posjedovanje Presv. Srca Isusova. 
I. M. blažen u osvježenju i miru. 

Moja će duša postići cilj za koji je stvorena. 

U Gospodinu Bogu 

Faksimil Ivanova testamenta na latinskom jeziku. To je 
posljednji spis koji je vlastoručno napisao prije smrti. 


Druga rečenica testamenta navod je iz Pavlove poslanice Filipljanima: 
»Život mi je Krist...« (Fil 1,21). Navodeći tu rečenicu najprije je stavio 
točno prema izvorniku latinski glagol u prezentu est Qest). No kasnije je, 
uživjevši se u činjenicu da je već mrtav, prekrižio est i stavio fuit, tj. »bio 
je« te rečenica glasi: »Život mi je bio Krist...« Ivan je dodao na kraju tri 
riječi na grčkom, koji inače nije poznavao. Premda nisu jasno napisane, 
zaključuje se da je htio izraziti ovu misao: »U Gospodinu Bogu.« Tome je 
još dodao stari kršćanski znak, prva dva početna slova Kristova imena na 
grčkom jeziku spojena u jedno: X P. 

Ivan je svoj testament napisao na latinskom jeziku, jeziku Crkve. 
Time je još jednom htio potvrditi svoju vjeru i pripadnost jednoj, svetoj, 
apostolskoj i rimokatoličkoj Crkvi. Osim već spomenutoga citata iz No¬ 
voga zavjeta (Fil 1,21) u tekstu su dvije rečenice koje je Ivan preuzeo s 

natpisa iz rimskih katakomba. To su: » Decessit in pače fidei catholicae« i: 
»Dulcis in refrigerio et in pače«. 45 Tim je citatima Ivan želio još jednom 
potvrditi svoju ljubav i zajedništvo s izvorima kršćanstva, s vjerom prvih 
rimskih kršćana i mučenika. Tekst ovoga njegova testamenta stoji danas 
kao nadgrobni natpis na bijeloj mramornoj ploči nad njegovim grobom u 
bazilici Srca Isusova u Zagrebu. 

Ovim riječima svoga testamenta Ivan je još jednom ispovjedio svo¬ 
ju duboku, čvrstu katolička vjeru koja mu je bila životno zvanje. U tim 
posljednjim rečenicama koje je stavio na papir još je jednom svečano po¬ 
svjedočio sve tri bogoslovske kreposti - vjeru, nadu i ljubav - koje su bile 
u temelju njegove svetosti. Vjerujući u Isusa Krista koji mu je bio život 
očekuje u sigurnoj nadi njegovo milosrđe te posjedovanje ljubavi njegova 
Presvetoga Srca kojega je već ovdje na zemlji iskreno štovao, kako je to 
potvrdio još jednom i na početku posljednjega odsjeka svoga Dnevnika 
21. I. 1928.: Sve na slavu Presvetog Srca Isusova! 

Ivan je preminuo i ušao u Vječni život 10. svibnja 1928. u 10,15 s. 
Oko 11,30 s. zvono zagrebačke katedrale navijestilo je Zagrebu i Hrvat¬ 
skoj da je Ivan otišao s ovoga svijeta u blaženi život koji je Bog obećao 
onima koji u njega vjeruju i njega ljube. Njegovu žrtvu tražio je i primio 
Gospodar života za svoju veću slavu i njegovo i naše veće dobro. 



Ivan Merz na odru. Neposredno prije smrti prikazao je Bogu svoj život 
kao žrtvu za hrvatsku mladež. 

Vijest da je Ivan otišao u vječni život, velikom se brzinom proširila po 
Zagrebu, a onda i cijelom Hrvatskom. Još istog prijepodneva nakon Iva¬ 
nova preminuća zvono zagrebačke katedrale navijestilo je njegovu smrt. 

Cijeli katolički Zagreb okupio se u nedjelju 13. svibnja na Mirogoju 
na posljednji ispraćaj velikog apostola hrvatske mladeži. K njima su se 

45 Jos Janssens, SJ, Vita e morte del cristiano negli epitaffi di Roma anteriori al sec. VII., Roma, Univ. 
Gregoriana Editrice, 1981. 

pridružili i mnogi delegati iz raznih katoličkih organizacija iz hrvatskih 
krajeva. Računa se da je pogrebu prisustvovalo oko 5000 osoba. Sprovod 
je vodio zagrebački pomoćni biskup dr. Dominik Premuš. Po broju i ugle¬ 
du osoba bio je to sprovod kakvoga Zagreb nije pamtio od smrti biskupa 
Josipa Langa. Sahranjen je na Mirogoju najprije u običan grob u zemlji 
blizu arkada, a 1930. tijelo mu je preneseno u veliku obiteljsku grobnicu 
na jugoistočnom dijelu Mirogoja. Zbog odvijanja postupka njegove beatifi- 
kacije tijelo mu je 1977. g. preneseno u novi grobu u Baziliku Srca Isusova 
u Zagrebu gdje se i danas nalazi. 



Grobnica obitelji Merz na 
Mirogoju u Zagrebu u kojoj je 
tijelo Ivana Merza počivalo 
od 1930. do 1977. 



Današnji grob sada 
blaženog Ivana Merza 
nalazi se u Bazilici Srca 
Isusova u Zagrebu ispod 
pokrajnog oltara na desnoj 
strani blizu mjesta gdje je 
običavao klečati sudjelujući 
svakodnevno na sv. misi. 



Sto je Ivan značio za Crkvu u Hrvata najbolje su to izrazili mladi iz 
Vinkovaca koji su mu na grob donijeli vijenac s vrpcom na kojoj stoji ovaj 
tekst: »Hvala ti, Orle Kristov, što si nam pokazao put k Suncu.« Svojim 
svetačkim životom Ivan je stvarno pokazao i nastavlja pokazivati put k 
Isusu Kristu, duhovnom suncu našega života. 

BLAŽENI IVAN MERZ 

APOSTOL I DUHOVNI NAUČITEU 



Ovu veliku oltar- 
nu sliku bi. Ivana Merza 
naslikao je akad. slikar 
Anto Mamuša za njegov 
prvi blagdan koji se sla¬ 
vio 10. V 2004. , prve 
godine nakon njegova 
proglašenja blaženim. 
Slika prikazuje Blaže¬ 
noga Ivana kao učite¬ 
lja kršćanskog života u 
vjernosti i zajedništvu 
Katoličke Crkve. To je 
naznačeno u njegovu 
stavu kao da govori te 
stalkom s kojega pouča¬ 
va. U pozadini je silue¬ 
ta bi. pape Ivana Pavla 
II. koji ga je proglasio 
blaženim. Na slici su i 
dvije crkve s kojima je 
bi. Merz bio posebno 
povezan: bazilika Srca 
Isusova u Zagrebu i ba¬ 
zilika sv. Petra u Rimu. 
Na nebu u obliku sunca 
blista simbol Euharisti¬ 
je koja je bila središnji 
izvor duhovnog života 
bi. Ivana. Lijevo dolje 
je lik službenice Božje 
Marice Stanković na 
koju je bi. Merz veoma duhovno utjecao te je na njegov poticaj utemeljila 
prvi svjetovni institut u Hrvatskoj - Suradnice Krista Kralja. U pozadini 
vidimo mnoštvo mladih i odraslih hrvatskih vjernika, štovatelja bi. Ivana 
kojima je on postao uzorom i koji slijede njegov »put k Suncu«. Ova ol- 
tarna slika bi. Ivana Merza nalazi se danas uz njegov grob u bazilici Srca 
Isusova u Zagrebu. 

DODATAK 


Najvažniji tekstovi o bi. Ivanu Merzu 


Nakon smrti bi. Ivana Merza i njegova ulaska u vječni život o nje¬ 
mu je objavljeno mnogo pohvalnih članaka, brošura, knjiga, raznih stu¬ 
dija, pet doktorskih disertacija i drugih publikacija. 1 Vrhunac javnoga 
priznanja njegove svetosti bila je svakako njegova beatifikacija u Banjoj 
Luci 22. lipnja 2003. g. Tom je prigodom Papa Ivan Pavao II. obznanio 
službeni stav Katoličke Crkve o bi. Ivanu Merzu, što ona misli o tome 
svome vjernom sinu kojemu je »život bio Krist«. 

Stoga njegov Dnevnik ne možemo završiti, a da na kraju ne spo¬ 
menemo ostvareni cilj prema kojemu je bi. Ivan išao i uspinjao se, a to 
je javno priznanje njegove svetosti na njegovoj beatifikaciji. Najvažnijim 
tekstovima s beatifikacije bi. Ivana dodali smo još nekoliko prema kro¬ 
nološkom slijedu. Prvi s kojim započinjem ovaj Dodatak napisao je od¬ 
mah nakon Ivanove smrti prof. Dušan Zanko, poznati hrvatski katolički 
intelektualca i bliski prijatelj i suradnik bi. Ivana Merza. On je u svome 
članku Homo catholicus na neki način sažeo sve misli i izjave koje su razni 
autori, prijatelji i suvremenici Ivana Merza o njemu izrekli. 

Nakon tekstova i dokumenata s beatifikacije nismo smjeli izostaviti 
što je pak nasljednik bi. Ivana Pavla II., papa Benedikt XVI., mislio i re¬ 
kao o bi. Ivanu Merzu. Dapače on ga je u izvjesnom smislu i pod određe¬ 
nim vidom neslužbeno već kanonizirao jer ga je ubrojio među osamnaest 
najvećih svetaca Katoličke Crkve kao uzora štovanja Euharistije. 

Ovi izabrani tekstovi o bi. Ivanu Merzu s kojima završavamo ovaj 
4. svezak njegovih Sabranih djela svjedoče kako je Ivanova svetost pri¬ 
hvaćena u srcima i dušama onih koji su ga upoznali bilo za vrijeme 
njegova života, ili onih koji su ga upoznali preko njegovih spisa i djela 
koja nam je ostavio u baštinu. 


1 Bibliografija svih objavljenih tekstova i knjiga o bi. Ivanu Merzu može se naći na njegovoj internetskoj 
stranici: www.ivanmerz.hr 


501 



prof. Dušan Žanko 


HOMO CATHOLICUS 
DR. IVO MERZ 

Orlovska misao, Zagreb, svibanj 1928.-1929., br. 8, str. 97-98 

Prof. Dušan Žanko (1904.-1980,) 46 bio 
je blizak prijatelj Ivana Merza u zagrebačkom 
periodu njegova života. Zajedno s njime bio je 
u vodstvu Orlovske organizacije. Kao izrazit 
katolički intelektualac i čovjek dosljednih kr¬ 
šćanskih nazora dobro je shvatio Ivana Merza, 
njegovu duhovnost i njegovo apostolsko djelo. 
Nakon Ivanove smrti napisao je o njemu neko¬ 
liko vrsnih radova od kojih je najbolji esej Duša 
dr. Ivana Merza što ga je objavio o 10. obljetnici 
Ivanove smrti u časopisu Život, br. 5, 1938., 
str. 245-273. Taj se esej općenito smatra najbo¬ 
ljim prikazom osobe i duhovnosti Ivana Merza. 
Naknadno je nekoliko puta objavljivan u ka¬ 
snijim publikacijama, a nalazi se i na internet- 
skoj stranici Ivana Merza. 47 Zbog opsežnosti nismo ga mogli ovdje donijeti, 
nego donosimo drugi članak Homo catholicus u kojem je prof. D. Žanko 
sažeo ono najhitnije o Merzu. Svojom spisateljskom i književnom akribijom 
savršeno je izrazio ono što su svi suvremenici koji su Ivana izbližega pozna¬ 
vali o njemu mislili i kako su ga doživljavali. U nastavku donosimo članak 
Dušana Žanka Homo catholicus: 



46 Vidi biografske podatke o Dušanu Žanku u: Ivan Merz, Utjecaj liturgije na francuske pisce, Zagreb, 
2013., str. 272. 

47 Ovaj esej Dušana Zanka objavljen je i u Zborniku radova sa Simpozija održanom u Zagrebu 1978. 
prigodom proslave 50. obljetnice smrti bi. I. Merza. Također je objavljen u posebnoj knjižici Svjetlo 
na gori (Zagreb, 1990.) koja sadrži sve radove što ih je prof. D. Žanko objavio o Ivanu Merzu, a među 
njima je i taj esej Duša dr. Ivana Merza. Na Internetu se ovaj isti članak može naći na stranici bi. Ivana 
Merza među publikacijama koje su o njemu objavljene. 

Zovite ga pobožnim, čistim, savjesnim, apostolskim, orlovskim, an¬ 
đeoskim, svetim - ja ću ga uvijek zvati katoličkim čovjekom. Pa zar mi svi 
nismo katolici? Nismo! Ja sam o katoličkim svjetovnjacima mnogo čitao, 
a dr. Ivo je bio prvi živi katolik svjetovnjak kojega su susrele moje oči već 
skoro zaplakane u skeptičnom traženju čovjeka-katolika. On je bio čisti 
i savršeni katolik; katolik s Papom i za Papu, katolik kojemu u duši žive 
sve svete knjige, svi crkveni oci, svi koncili, sve dogme, sve enciklike, sve 
ceremonije, sve zapovijedi, svi silabi, svi katekizmi, sve nepogrešivosti, svi 
biskupi, svi svećenici, sva svetohraništa, svi siromasi, svi redovnici čitavoga 
svijeta. A ima li ovakvih katolika među nama? 

Dr. Ivo bio je katolik od jednoga komada, sav od jedne ideje, sav od 
jedne boje, katolik do dna, do vrha, do izgradnje. 

Dr. Ivo je živio u Crkvi, u Kristu - u duhovnoj Crkvi, u materijalnoj 
Crkvi, u Kristovu Tijelu, u Kristovu duhu, u Kristu, koji je čovjek i Bog skupa. 

Katolicizam dr. Ive Merza nije ovaj naš moderni kojemu je važniji so¬ 
cijalni položaj, nego položaj vlastite duše, kojemu je sve usmjereno u ovoze- 
mne vrednote (politika, ekonomija, karijera) pod firmom vjerskih vrednota. 
Njegov katolicizam se ne zadovoljava s fino upeglanim formalizmom, sa za- 
mamljivim kompromisom i tobože subjektima opravdanim oportunizmom 
- pa nalazio se taj u crkvenim, socijalnim, literarnim... redovima. 

Njegov katolicizam je sav u Hostiji kojom dnevno hrani duh i srce, u 
Papi čijim enciklikama dnevno hrani um; u orlovskom apostolatu u koje¬ 
mu dnevno usavršava volju. 

On nema nikakvog osobnog posla ni komoditeta. On se sav dao za druge 
radi Boga. Njegov rad, njegov studij, njegove šutnje, sve je to prezasićeno 
mišlju na Boga, čežnjom za Vječnim. A mi smo tu misao i tu čežnju dnevno sr¬ 
kali s njegovih očiju, iz njegovih riječi, s njegovih kretnja, jer sve je bilo prožeto 
Božanskim, sve transparentno, sve oduhovljeno, sve bez truna nametljivosti. 

On je živio i hodao među nama kao čudo tj. kao katolički čovjek. Izra¬ 
stao je iz našega miljea, a ostao je čist do zavjeta čistoće, molio je do dnevne 
pričesti, slušao Crkvu do savršenog predanja. A mi se opravdavamo: kriva 
je pokvarena okolina, tako su nas odgojili, pa ne možemo se mi iskopati kad 
smo rođeni u današnjem vijeku, nacionalizam se zavukao pod našu religiju bez 
naše krivnje, autoriteti su danas uzdrmani, treba misliti originalno, svojeglavo, 
individualno. Eto, zato je dr. Ivo bio čudo današnjega vijeka, a ovakva čudesa 
rađa samo onaj njegov, jedino ispravni, religiozno-crkveni katolicizam. 

Zašto nam je Bog kao pojavu poslao katoličkog čovjeka, svjetovnjaka 
dr. Merza? 

Da nam pokaže kako se živi katolički, da korigira i usavrši naš katoli¬ 
cizam, da smisao našega apostolata bude Crkva, a cilj našega rada nebo, u 
kojem se moli za naš katolicizam: Homo catholicus. 

PAPA IVAN PAVAO II. O IVANU MERZU 

Govori na beatijikaciji i Apostolski breve 

Banja Luka, 22. VI. 2003. 



Plakati ovakvog izgleda po cijeloj Bosni i Hercegovini naviještali su 
dolazak Pape Ivana Pavla II. i beatifikaciju Ivana Merza 22. VI. 2003. 


Papa Ivan Pavao II. još prije beatifikacije češće je spominjao Ivana 
Merza u javnosti. Bilo je to uglavnom u pozdravnim govorima na hrvat¬ 
skom jeziku upućenima mladim Hrvatima koji su u prvosvibanjskim dani¬ 
ma dolazili na hodočašće u Rim (1980., 1981., 1982., 1983.) 48 Kardinal 
Franjo Šeper upoznao je papu Wojtylu još za vrijeme 2. vat. sabora s Iva¬ 
nom Merzom, kako je to Papa običavao spominjati u privatnim razgovori¬ 
ma. Vrhunac zauzimanja pape Ivana Pavla II. za Ivana Merza i za prizna¬ 
vanja njegove svetosti jest Ivanova beatifikacija u Banjoj Luci 22. lipnja 
2003. Od nekoliko Papinih govora što ih je izrekao za vrijeme beatifikacije 

48 Papa Ivan Pavao II. govori Hrvatima , Zagreb, FTI, 2011str. 60, 65, 69, 76 

ovdje donosimo dva najvažnija, a k tome dodajemo i službeni dokument 
beatifikacije Apostolski breve. 

Uvodni kratak govor u misu beatifikacije što ga je papa Ivan Pavao II. 
izrekao na početku svečanosti beatifikacije posebno je važan i zanimljiv. 
Usporedbe radi takav je uvod Sveti Otac načinio samo kod beatifikacije 
bi. Ivana Merza, dočim u misama beatifikacije bi. A. Stepinca i bi. M. Pet- 
kovič takva uvoda nije bilo. U tom uvodu, među ostalim, pridaje bi. Ivanu 
pet naziva: svjedok, zaštitnik, suputnik, primjer i uzor. 

Nakon samoga čina beatifikacije slijedila je Papina homilija, službeni 
govor u kojem je opisao bitne elemente svetosti bi. Ivana Merza. 

Međutim, najvažniji dokument od svih jest Apostolski breve, službeni 
papinski dokument objavljen u Acta Apostolicae sedis o izvršenoj beati- 
fikaciji. Njega donosimo kao krunu službenoga priznanja svetosti Ivana 
Merza od strane Katoličke Crkve preko njezina vrhovnoga poglavara. 



Svečana sveta misa koju služi Papa Ivan Pavao II. 
na beatifikaciji Ivana Merza u Banjoj Luci na Petrićevcu 
22. VI. 2003. Nazočno je bilo 70 000 vjernika. 

Papin uvod u misu beatifikacije Ivana Merza 
Ivan Merz - svjedok, zaštitnik, suputnik, uzor i primjer 
Petrićevac, Banja Luka, 22. lipnja 2003. 

»Predraga braćo i sestre, Krist Isus, svjetlo što prosvjetljuje svakoga 
čovjeka koji dolazi na ovaj svijet, želi da njegovi učenici budu sol zemlje 
i svjetlo svijeta. Sinovi i kćeri ove zemlje, s vama zajedno svjedok muke 
i slave Gospodnje, želim slaviti ovu Euharistiju: žrtvu hvale i prinos po¬ 
mirbe i mira. Kristovo svjetlo blista u jednome od sinova ove Banjalučke 
biskupije: u Ivanu Merzu koji će za vrijeme ovoga slavlja biti proglašen 
blaženim. Bio je vjernik svjetovnjak uzoran i hrabar, čovjek kulture i osjet¬ 
ljiv za liturgiju, uronjen u nadnaravno, djelatno zauzet u širenju kraljevstva 
Božjega. Njega vam želim dati kao svjedoka Kristova i zaštitnika, ali isto¬ 
dobno i suputnika na putu u vašoj povijesti, u ponovnoj izgradnji onoga 
što je srušilo nasilje, u pomirbi među pojedincima i obiteljima, u promak¬ 
nuću istinske društvene obnove u pravdi i miru. On će od danas biti uzor 
mladeži, primjer vjernicima svjetovnjacima. Uprimo svoj pogled u Kri¬ 
sta Isusa te mu se na ovu tjednu svetkovinu Uskrsnuća, to jest nedjelju, 
smjerno obratimo moleći da bude među nama nazočan i obdari nas svojim 
neizmjernim milosrđem.« 49 


Govor pape Ivana Pavla II. na misi beatifikacije Ivana Merza 
Ime Ivana Merza - program života i djelovanja 
Petrićevac, Banja Luka, 22. lipnja 2003. 

1. »Vi ste svjetlost svijeta.« Ovu tvrdnju, draga braćo i sestre, Isus 
danas ponavlja i nama, na ovome našem bogoslužnom skupu. I nije to neki 
puki ćudoredni nagovor nego tvrdnja, koja očituje neuništiv zahtjev što 
proizlazi iz primljenoga krštenja. 

Naime, ljudsko je biće snagom toga sakramenta ucijepljeno u Otaj- 
stveno Tijelo Kristovo (usp. Rim 6,3-5). Apostol Pavao veli: »Doista, koji 
ste god u Krista kršteni, Kristom se zaodjenuste« (Gal 3,27). Opravdano, 
dakle, sveti Augustin kliče: »Radujmo se i zahvaljujmo: postali smo ne 
samo kršćani, već Krist... Divite se i kličite: postali smo Krist« (In Ioann. 
Evang. tract., 21, 8: CCL 36, 216). 

Ali Krist je »svjetlo istinsko koje prosvjetljuje svakoga čovjeka« (Iv 
1,9). Kršćanin je zbog toga pozvan postati sa svoje strane odsjev te Svje¬ 
tlosti, nasljedujući Isusa i u Njega se ugledajući. Kako bi to ostvario, slušat 
će Njegovu riječ i o njoj će razmišljati, sudjelovat će svjesno i djelatno 

49 Papinski misal beatifikacije bi. Ivana Merza, str. 14 i 15. 

u bogoslužnome i sakramentalnome životu Crkve, izvršavat će zapovijed 
ljubavi i služeći braći, navlastito malenima, siromašnima i onima koji pate. 

2. (Slijede Papini pozdravi nazočnim vjerskim, katoličkim i pravo¬ 
slavnim dostojanstvenicima te predstavnicima državnih i građanskih mje¬ 
snih vlasti, potom pozdravi vjernicima pravoslavne, islamske i židovske 
vjeroispovijesti). Potom je Papa nastavio ovim riječima: 

I vama, evo, ljubljeni sinovi i kćeri ove Crkve hodočasnice u Bosni 
i Hercegovini, dolazim raširenih ruku kako bih vas zagrlio i priopćio vam 
da zauzimate posebno mjesto u Papinu srcu. Papa neprestano u molitvi 
prikazuje Gospodinu patnju koja još uvijek otežava vaš hod naprijed te se 
s vama zajedno nada i čeka bolje dane. 

Iz ovoga grada koji je tijekom povijesti obilježen tolikom patnjom 
i tolikom krvlju, molim Svemogućega Gospodina da bude milosrdan za 
krivnje počinjene protiv čovjeka, njegova dostojanstva i njegove slobode, 
pa i od nekih sinova Katoličke Crkve. Neka On u svima pobudi želju za 
uzajamnim oprostom. Samo u ozračju istinske pomirbe spomen na tolike 
nevine žrtve i njihove patnje neće biti uzaludan i poticat će nas graditi 
nove odnose bratstva i razumijevanja. 

3. Predraga braćo i sestre, pravednik posve uronjen u božansku svje¬ 
tlost, postaje svojevrsna baklja, što svijetli i grije. To je pouka što nam je 
danas nudi lik novoga blaženika, Ivana Merza. 

Ivan Merz je bio vrstan mladić koji je znao povećavati bogate prirod¬ 
ne darove što ih je posjedovao pa je postigao mnoge ljudske uspjehe. O 
njegovu se životu tako može govoriti kao o uspješnome životu. No, to nije 
razlog zbog kojega je njegovo ime danas uneseno u popis blaženih. Ono, 
naime, zbog čega je on danas pribrojen zboru blaženika jest njegov uspjeh 
pred Bogom. Velika je, naime, čežnja cijeloga njegova života bila »nikada 
ne zaboraviti Boga i stalno željeti biti s Njime sjedinjen« (Dnevnik, 5. II. 
1918.). U svemu onome što je radio tražio je »ono najizvrsnije, spoznaju 
Isusa Krista«, te je dopustio da ga On »zahvati« (usp. Fil 3,8.12). 

4. Ivan Merz je u školi liturgije, koja je vrelo i vrhunac života Crkve 
(usp. Sacrosanctum Concilium, 10), stasao do punine kršćanske zrelosti i 
postao je jedan od promicatelja liturgijske obnove u svojoj domovini. 

Sudjelujući u misi te hraneći se tijelom Kristovim i riječju Božjom, 
nalazio je poticaj da bude apostol mladeži. Nije slučajno izabrao za geslo: 
»Žrtva - euharistija - apostolat«. 

Svjestan poziva što ga je primio na krštenju, svoj je život učinio trkom 
prema svetosti, toj »velikoj mjeri« kršćanskoga života (cfr. Novo millennio 
ineunte, 31). Zbog toga, kako veli prvo čitanje »nikad neće u zaborav pasti, 
niti će mu spomen ikada propasti, nego će mu ime živjeti od pokoljenja do 
pokoljenja« (Sir 39,9). 

5. Ime je Ivana Merza za čitav je¬ 
dan narastaj mladih katolika značilo 
program života i djelovanja. Ono to mora 
biti i danas! Vaša domovina i vaša Crkva, 
draga mladeži, doživjele su teške trenut¬ 
ke i sada valja raditi kako bi se život po¬ 
novno u potpunosti pokrenuo na svim po¬ 
dručjima. Obraćam se zato svima vama 
te vas pozivam da se ne povlačite nazad, 
da ne popuštate pred napašću maloduš¬ 
nosti, nego da povećate pothvate kako 
bi Bosna i Hercegovina ponovno postala 
zemlja pomirbe, susreta i mira. 

Budućnost ovih krajeva ovisi i o 
vama. Ne tražite drugdje udobniji život, 
ne bježite od svoje odgovornosti čekajući 
da vam netko drugi riješi teškoću, nego 
zlo odlučno priječite snagom dobra. 

I vi poput blaženoga Ivana tražite 
osobni susret s Kristom koji rasvjetljuje 
život novom svjetlošću. Neka Evanđelje bude ono veliko mjerilo koje će 
ravnati vašim sklonostima i vašim opredjeljenjima! Postat ćete tako misio¬ 
nari djelima i riječima te ćete biti znak Božje ljubavi, vjerodostojni svjedoci 
milosrdne Kristove nazočnosti. Ne zaboravite: »Ne užiže se svjetiljka da se 
stavi pod posudu« (Mt 5,15). 

6. Braćo i sestre koji tolikom revnošću sudjelujete u ovome slavlju, 
neka mir Boga Oca koji nadilazi svaki osjećaj, čuva vaše srce i vaš duh u 
spoznaji i ljubavi Boga i Sina njegova, Gospodina našega Isusa Krista! 

Ovo je molitva i želja koju Papa danas - po zagovoru blaženoga Ivana 
Merza - uzdiže za vas i za sve narode Bosne i Hercegovine.« 



Trenutak proglašenja blaženim 
Ivana Merza 


Banja Luka, 22. VI. 2003. 


* * * 

Zborna molitva koju je Papa izmolio na sv. misi beatifikacije 

Bože, naš Oče, blaženi je Ivan, vjeran krsnomu pozivu na svetost, rev¬ 
no radio na odgoju mladeži u vjeri i kršćanskome životu. Udijeli i nama 
da, ojačani njegovim zagovorom i potaknuti njegovim primjerom, vjerno i 
hrabro navješćujemo Evanđelje i za nj svjedočimo. Po Gospodinu našemu 
Isusu Kristu, Sinu tvome, koji s tobom živi i kraljuje u jedinstvu Duha 
Svetoga, Bog, po sve vijeke vjekova. Amen. 

APOSTOLSKI BREVE 

O PROGLAŠENJU BLAŽENIM IVANA MERZA 
Papinski službeni dokument 

Apostolski breve je službeni dokument kojim papa Ivan Pavao II. ob¬ 
znanjuje i potvrđuje da je izvršio beatifikaciju bi. Ivana Merza u Banjoj 
Luci. Apostolski breve ujedno je i posljednji administrativni čin kojim je 
zaključen dugogodišnji postupak proglašenja blaženim prvoga laika Crkve 
u Hrvata, Ivana Merza. Pisan je latinskim jezikom, ali su riječi formule 
beatifikacije unutar dokumenta donesene u originalu, tj. na hrvatskome 
jeziku, kako ih je izrekao Sveti Otac na beatifikaciji u Banjoj Luci. Doku¬ 
ment nosi datum beatifikcije 22. lipnja 2003., a po Papinu nalogu potpisao 
gaje i vatikanski državni tajnik, kardinal Angelo Sodano. Na kraju doku¬ 
menta je i papinski žig sa simbolom barke i lika sv. Petra, a u polukrugu je 
Papino ime na latinskom: Ioannes Paulus PP. II. Apostolski breve objavljen 
je u službenom glasilu Svete Stolice: Acta Apostolicae Sedis, Commenta- 
rium Officiale, N. 2, 4. februarii 2005. Dokument donosi kratak pregled 
života novoga Blaženika te prikaz temeljnih crta njegove svetosti i njegova 
bogata duhovnoga života koji je sažet u njegovoj rečenici: »Katolička vje¬ 
ra je moje životno zvanje.« U nastavku donosimo hrvatski prijevod ovoga 
dokumenta. 


IOANNES PAULUS PR II 
ad perpetuam rei memoriam 

PAPA IVAN PAVAO II. 
na trajan spomen 

»Katolička vjera je moje životno zvanje.« U ovoj rečenici, koju je mla¬ 
di laik Ivan Merz napisao majci za vrijeme svoga studija u Parizu 1921. g., 
sažet je sav njegov kratki, ali duhovno bogati život posebno obilježen lju¬ 
bavlju prema svetoj liturgiji i nadasve prema presvetoj Euharistiji iz koje 
je crpio snagu za svoje služenje Crkvi u odgoju mladeži. 

Rođen je u Banjoj Luci 16. prosinca 1896., gdje je 1914. završio gi¬ 
mnaziju s maturom. Odgajan je u liberalnom okruženju. Na njegov kršćan¬ 
ski život u mnogome je utjecao u gimnaziji profesor dr. Ljubomir Marako- 
vić, istaknuti katolički laik. Zbog Prvoga svjetskog rata prekinuo je studij 
i kao vojnik poslan je na bojište gdje je iskusio sve strahote i nevolje rata, 
a to ga je više usmjerilo Bogu. Njegova je odluka bila: »Boga zaboraviti ni¬ 
kad. Uvijek težiti za ujedinjenjem s njime... Bilo bi grozno kad ovaj rat ne 

bi imao nikakve koristi za mene. Moram započeti novi preporođeni život u 
duhu novospoznatog katolicizma« (Iz Dnevnika, 5. veljače 1918.). 

Nakon rata nastavlja studij najprije u Beču, a onda u Parizu. Godi¬ 
ne 1922. vraća se u Zagreb, gdje predaje francuski i njemački jezik. Sve 
do smrti bio je profesor na Nadbiskupskoj gimnaziji u Zagrebu. Godine 
1923. na Sveučilištu u Zagrebu postiže doktorat iz filozofije disertacijom 
pisanom o utjecaju liturgije na francuske pisce. Dok je radio kao profe¬ 
sor, privatno je studirao kršćansku filozofiju pod vodstvom oca Alfirevića. 
Njegov život, naizgled običan i jednostavan, sav je bio posvećen odgo¬ 
ju hrvatske mladeži. Njegov je duhovni uspon bio neobičan: bez obitelji, 
bez novicijata, bez sjemeništa, bez stalnoga duhovnog vođe, sam je vođen 
Duhom Svetim pronašao put k svetosti. Njegov duhovni razvoj vidi se iz 
njegova dnevnika: nije bio »rođeni svetac«, nego mladić koji se je borio 
za vjeru i moralno dobro i izvojevao pobjedu. Ljubio je Crkvu, presvetu 
Euharistiji, Papu i tu je ljubav svim silama nastojao usaditi u srca hrvatske 
mladeži. Njegov se duhovni život temeljio na svetoj liturgiji, tj. na sva¬ 
kodnevnom sudjelovanju u svetoj misi, euharistijskoj adoraciji i drugim 
oblicima pobožnosti. Još kao devetnaestogodišnjak učinio je zavjet čistoće 
do braka. U 27. godini života, kad mu je bilo potpuno jasno da Gospodin 
želi cijelo njegovo srce, položio je zavjet vječne čistoće. Krepost čistoće 
učvršćivao je sinovskom pobožnošću prema Djevici Mariji. Časni sluga 
Božji postao je najviše poznat kao apostol mladeži, najprije u Hrvatskom 

katoličkom omladinskom savezu, a onda u Hrvatskom orlovskom savezu 
kojemu je bio duša i kojim je započeo u Hrvatskoj Katoličku akciju kakvu 
je želio papa Pio XI. On je želio da organizacija odgaja odabrane mladiće 
koji će biti apostoli svetosti. Tomu je trebala pridonijeti liturgijska obnova 
koju je promicao u Hrvatskoj anticipirajući tako ideje Drugoga vatikan¬ 
skog sabora. U apostolatu mu nisu nedostajale poteškoće koje je podnosio 
zadivljujućim mirom zahvaljujući uskom sjedinjenju s Bogom u molitvi. 
Svoja duhovna i tjelesna trpljenja prikazivao je Gospodinu za širenje Bož¬ 
jega kraljevstva i za spasenje duša. Umirući, prikazao je Bogu svoj mladi 
život za mladež Orlovskog saveza. Umro je u Zagrebu 10. svibnja 1928. 
ostavivši nakon sebe glas svetosti. Njegov grob u bazilici Srca Isusova u 
Zagrebu, koju je posljednjih godina posjećivao, pohađaju brojni vjerni¬ 
ci moleći se sluzi Božjemu. Kauza beatifikacije i kanonizacije započela je 
u Zagrebu 1958. Nakon što je sve obavljeno prema pravnim propisima, 
dana 5. srpnja 2002. pred nama je proglašen Dekret o herojskim krepo¬ 
stima. Dana 20. prosinca iste godine proglašen je Dekret o čudu što se je 
dogodilo na grobu samoga sluge Božjega. Stoga smo odredili da se obred 
beatifikacije svečano obavi dana 22. lipnja 2003., za vrijeme našega pastir¬ 
skog posjeta Bosni. I tako smo danas u Banjoj Luci za vrijeme svečane mise 
izrekli ovu formulu: 

»Mi, udovoljavajući želji našega brata zagrebačkoga nadbiskupa 
Josipa Bozanića te brojne druge braće u biskupstvu i mnogih vjernika, po¬ 
što smo razmotrili mišljenje Zbora za proglašenje svetih, našom apostol¬ 
skom vlašću dopuštamo da se sluga Božji Ivan Merz od sada naziva blaže¬ 
nim i da se svake godine na dan njegova rođenja za nebo, desetoga svibnja, 
može slaviti njegov spomen na mjestima i na način kako je to određeno 
kanonskim propisima. U ime Oca i Sina i Duha Svetoga.« 

Želimo da ovo što smo odredili bude sada i u buduće na snazi, 
unatoč bilo čemu što bi se ovomu protivilo. 

Datum Banialucae, sub anulo Piscatoris, die XXII mensis Junii, 
anno MMIII, Pontificatus Nostri quinto et vicesimo. 

Dano u Banjoj Luci, pod Ribarovim prstenom, dana 22. mjeseca 
lipnja, godine 2003., a dvadeset pete našega pontifikata. 

Papa Ivan Pavao II. 

Po nalogu Vrhovnog Svećenika 

Angelus Card. Sodano, državni tajnik 

PAPA BENEDIKT XVI. I BL. IVAN MERZ 


Nasljednik pape Ivana Pavla II. na sto¬ 
lici rimskoga biskupa, Benedikt XVI., imao je 
posebnu povezanost s bi. Ivanom Merzom te je 
imao priliku dobro upoznati njegov život koji 
ga je veoma impresionirao. 

Pročitao Poziciju - životopis 
Ivana Merza 

Još kao prefekt Kongregacije za nauk vje¬ 
re papa Benedikt XVI. bio je član kardinalske 
komisije pri Kongregaciji za kauze svetaca koja 
ima zadaću konačno odobriti dovršetak proce¬ 
sa beatifikacije kandidata za oltar. U tome svojstvu po službenoj dužnosti 
pročitao je Poziciju Ivana Merza i tako se s njime izbližega upoznao te se i 
osobno uvjerio o njegovoj duhovnoj veličini i svetosti što je kasnije očitovao 
i potvrdio u nekoliko prigoda. 



Papa Benedikt XVI. 


Bi. Ivan Merz u apostolskoj pobudnici 
Sacramentum caritatis pape Benedikta XVI. 

Kada je kardinal Ratzinger postao papa, već nakon dvije godine, 2007., 
objavljuje apostolsku pobudnicu o euharistiji Sacramentum caritatis. U br. 94 
ovoga službenog dokumenta uvrstio je i bi. Ivana Merza među 18 velikih sve¬ 
taca Katoličke Crkve koji su se posebno istaknuli u štovanju euharistije. Tako 
se Ivan Merz, premda još nije proglašen svetim, našao dostojnim da bude 
pridružen društvu velikih svetaca poput sv. Benedikta, sv. Augustina, sv. Tome 
Akvinskoga, sv. Franje itd. U nastavku donosimo dio teksta iz zaključka Apo¬ 
stolske pobudnice br. 94 u kojem se spominje bi. Ivan Merz. 

»Euharistija stoji na izvoru svakog oblika svetosti i svatko od nas po¬ 
zvan je na puninu života u Duhu Svetom. Koliki su sveci učinili auten¬ 
tičnim vlastiti život zahvaljujući svojoj euharistijskoj pobožnosti! Od sv. 
Ignacija Antiohijskog do sv. Augustina, od sv. Antuna opata do sv. Bene- 

dikta, od sv. Franje Asiškog do sv. Tome Akvinskog, od sv. Klare Asiške do 
sv. Katarine Sijenske, od sv. Pasquala Baylona do sv. Petra Julijana Eymar- 
da, od sv. Alfonsa M. Liguorija do bi. Karla Foucaulda, od sv. Ivana M. 
Vianneya do sv. Terezije iz Lisieuxa ; od sv. Pija iz Pietrelcine do bi. Terezije 
iz Kalkute, od bi. Piergiorgia Frassatia do bi. Ivana Merza, da se spomenu 
samo neka od tolikih imena, svetost je uvijek nalazila svoje središte u sa¬ 
kramentu Euharistije.« 



Benedikt XVI. 

- C/3 - 

SACRAMENTUM CARITATIS 

SAKRAMENT LJUBAVI 


Spominjanje bi. Ivana Merza u ovomu papinskom dokumentu jest 
novo i veliko priznanje njegove svetosti nakon beatifikacije, ali isto tako i 
priznanje Crkvi u Hrvata da ima takva Božjega ugodnika koji je može do¬ 
stojno predstaviti pred stranim svijetom kao duhovni velikan. 


Papa Benedikt XVI. moli se bi. Ivanu Merzu 

Banjalučki biskup Franjo Komarica susreo se 5. ožujka 2008. na 
kraju opće audijencije sa svetim ocem Benediktom XVI. u dvorani pape 

Pavla VI. Papa mu je tom prigodom 
prvi spomenuo blaženoga Ivana 
Merza i dodao kako mu se svakoga 
dana moli. Donosimo izjavu biskupa 
Komarice: 

»Boraveći od 1. do 8. ožujka 
2008. u Rimu, bio sam i na gene¬ 
ralnoj audijenciji kod Svetoga Oca 
Benedikta XVI. u srijedu 5. ožujka. 
Nakon završenoga službenog dijela 
audijencije prisutni biskupi su se po¬ 
jedinačno pozdravili s Papom. Kada 
sam ja došao na red, Papa je nasmijana lica i ispruženih ruku prema meni 
na njemačkom jeziku uskliknuo: ‘O, biskupe Komarica, vi imate velikog 
Blaženika kod sebe, doista velikoga!’ - misleći naravno tim riječima na bi. 
Ivana Merza. Ja sam mu odgovorio: ‘Da, Sveti Oče, hvala Bogu da je tako, 
drago mi je da vi to znadete i da tako kažete. Mi se nadamo i molimo da 
on bude što skorije proglašen svetim.’ Papa je na to uzvratio: 'I ja se nadam 
i ja mu se svaki dan molim! ’« 



Papa Benedikt XVI. i banjalučki 
biskup Franjo Komarica u Vatikanu 
5.III.2008. 

Papa Benedikt XVI. o bi. Ivanu Merzu 
na susretu s mladima u Zagrebu 4. lipnja 2011. 


Prigodom svoga pastoralnog posjeta Hrvatskoj 4. i 5. lipnja 2011. 
papa Benedikt XVI. u svome govoru na Trgu bana Jelačića prigodom su¬ 
sreta s mladima govorio je opširnije o bi. Ivanu Merzu. Donosimo taj dio 
iz njegova govora: 




Papa Benedikt XVI. pozdravlja mlade 
Hrvate na Trgu bana Jelačića 
u Zagrebu 4. VI. 2011. 


»U doba vaše mladosti po¬ 
dupire vas svjedočanstvo brojnih 
Gospodinovih učenika koji su ži¬ 
vjeli u svom vremenu noseći u srcu 
novost Evanđelja. Sjetite se Franje 
i Klare iz Asiza, Ruže iz Viterba, 
Terezije od Djeteta Isusa, Domini¬ 
ka Savija. Koliko mladih svetaca i 
svetica u velikom krilu Crkve! Ali 
ovdje, u Hrvatskoj, vi i ja upravimo 
misli na blaženoga Ivana Merza. 
Sjajan mladić, u potpunosti uklju¬ 
čen u društveni život koji nakon 
preminuća mlade Grete, njegove 
prve ljubavi, kreće sveučilišnim putom. U godinama Prvoga svjetskog rata 
nalazi se pred razaranjem i smrću, ali sve ga to oblikuje i izgrađuje, dajući 
mu da nadvlada trenutke krize i duhovne borbe. Ivanova je vjera toliko 
ojačala da se posvećuje proučavanju liturgije i započinje snažan apostolat 
među samim mladima. Otkriva 


ljepotu katoličke vjere i shvaća 
da je njegov životni poziv živje¬ 
ti i činiti da živi prijateljstvo s 
Kristom. Koliko divnih djela 
ljubavi i dobrote ispunja njegov 
put. Umire 10. svibnja 1928., sa 
samo 32 godine, nakon nekoliko 
mjeseci bolesti, prikazujući svoj 
život za Crkvu i mlade. Taj mla¬ 
di život, darovan iz ljubavi, nosi 
Kristov miris te je svima poziv 
da se ne bojimo povjeriti sebe 
Gospodinu.« 


Hrvatska mladež na Trgu bana Jelačića 
u Zagrebu 4. VI. 2011. okupljena na 
susretu sa Svetim Ocem 
Benediktom XVI. 

Kada je Religijski program Hrvatske tele¬ 
vizije snimao dokumentarni film o Ivanu Merzu 
neposredno prije njegove beatifikacije, bio je za¬ 
moljen i zagrebački nadbiskup, kardinal Franjo 
Kuharić, da dade svoju izjavu o budućemu blaže- 
niku. Nakon završenoga snimanja njegova priloga, 
kojemu sam bio prisutan, kardinal Kuharić, prate¬ 
ći snimateljsku tv-ekipu prema izlazu, sjetio se još 
nečega te nas je zaustavio i rekao nam: »Znate, da¬ 
leko veći dokaz da Bog postoji jesu sveci na zemlji 
negoli zvijezde na nebu!« Povod ovim njegovim 
riječima bio je, naravno, Ivan Merz zbog kojega 
smo bili k njemu došli i na kojega su se također 
odnosile te Kardinalove riječi. 

Nešto slično kao kardinal Kuharić bio je izjavio i prvi Ivanov biograf 
dr. Dragutin Kniewald kojega sam često posjećivao posljednjih godina nje¬ 
gova života. Za vrijeme jednoga posjeta rekao mi je: »Ivan Merz je enigma za 
one koji ne vjeruju, a za nas kršćane on je objava!« Dr. Kniewald, kao Ivanov 
blizak prijatelj i suradnik, svojom biografijom o Ivanu Merzu, objavljenom 
1932., četiri godine nakon Ivanove smrti, prvi je pridonio da se hrvatska 
javnost upoznala s tom Božjom »objavom« koja nam se očitovala kroz dušu i 
život sada već blaženoga, a vjerujemo uskoro i svetoga Ivana Merza. 

Život bilo kojega sveca neshvatljiv je i nerazumljiv ako nemamo u 
vidu onu nevidljivu, nadnaravnu silu koju zovemo Božjom milošću i koja 
mijenja čovjekovu nutrinu čineći od njega novo stvorenje po Božjemu nau¬ 
mu. To se potpuno ostvarilo u životu bi. Ivana Merza kao što smo se mogli 
uvjeriti čitajući ovaj njegov Dnevnik, dragocjeno svjedočanstvo djelovanja 
milosti u njegovoj duši. 

Kada promatramo kako se odvijao njegov život, uočit ćemo da su sve 
okolnosti i životne situacije u kojima je Ivan Merz odrastao i kasnije živio 
do povratka u Zagreb bile takve da su po sociološkim zakonitostima mogle 
proizvesti sve dmgo samo ne jednoga sveca! Odrastao je u liberalnoj obitelji, 
bez posebna vjerskoga odgoja. Njegov profesor dr. Lj. Maraković, sjećajući se 
mladoga gimnazijalca Ivana, piše o njemu: »U Merza sve do pred kraj gimna¬ 
zije nije bio uopće probuđen smisao za vjeru i vjerski život. Karakteristična je 
i ta činjenica da je Merz bio jedini đak za čitavoga moga rada u Banjoj Luci ko- 

jega sam u 5. razredu (imao je tada 14 godina) morao kod inspekcije u Crkvi 
opomenuti na dolično držanje jer je poslije Pretvorbe držao ruke na leđima.« 1 
Nakon gimnazije Merz boravi tri mjeseca na Vojnoj akademiji gdje se gotovo 
svakodnevno susreće s nemoralom vojničkoga ambijenta u kojemu je bio pri¬ 
siljen živjeti, kako vidimo iz njegova Dnevnika. Studira potom u Beču i Parizu 
krećući se potpuno samostalno i slobodno bez ikakva nadzora, gdje je mogao 
živjeti kako je htio i raditi što je htio. Sudjeluje u ratu prolazeći kroz sve nje¬ 
gove strahote koje su u njemu mogle pokvariti i ono naravno, pošteno, što je 
ponio od svoje kuće kao što je bio slučaj kod ne rijetkih njegovih suvreme¬ 
nika. Kako se vidi iz njegova Dnevnika, Ivan je imao priliku upoznati život u 
svim njegovim vidovima, ne samo čitajući brojna književna djela nego još više 
po osobnomu iskustvu susrećući se s mnogim ljudima različitih svjetonazora, 
odgoja i karaktera, te živeći u raznim situacijama. Kroz sve to, zahvaljujući 
posebnoj Božjoj Providnosti koja je nad njim bdjela, Ivan prolazi neokaljan, 
dapače učvršćen u svome duboku kršćanskom uvjerenju koje je stekao tamo 
gdje bi se čovjek najmanje nadao: boraveći u ratu, na bojištu i gledajući gotovo 
svakodnevno smrti u oči. 

Pri završetku možemo samo ponoviti riječi kardinala Kuharica: »Ivan 
Merz je čudo milosti Božje. Njegova je duša bila zahvaćena posebnim Božjim 
zahvatom, bilo mu je darovano izuzetno svjetlo i poticaj te je razumio i shvatio 
što znači živjeti kraljevstvo Božje i svjedočiti za nj i otkrivati ga drugima.« 2 

Još jednom želimo upozoriti čitatelja da Dnevnik Ivana Merza koji se 
objavljuje upravo o stotoj obljetnici početka njegova pisanja i koji nam je 
kao na filmu otkrio njegovu dušu, nije njegova ni autobiografija ni biogra¬ 
fija. To je, istina, najvažniji dokument koji nam omogućuje upoznati onaj 
svijet misli i ideja koje su bile u temelju njegova kasnijega velikog apostol¬ 
skog rada posljednjih šest godina njegova života u Zagrebu i djelovanja po 
cijeloj Hrvatskoj. Međutim, da se dobije cjelovit uvid u život i djelo Ivana 
Merza, treba konzultirati njegove biografije, kao i njegova Sabrana djela. 

Zahvaljujući Bogu za taj velik dar što nam je dao u tomu mladom svje¬ 
doku i apostolu vjere naših dana završavamo riječima bi. pape Ivana Pavla II. 
koje je izrekao na beatifikaciji Ivana Merza u Banjoj Luci 22. lipnja 2003.: 
»Kristovo svjetlo blista u Ivanu Merzu... Njega vam želim dati kao svjedoka 
Kristova i zaštitnika, ali istodobno i suputnika na putu u vašoj povijesti. On 
će od danas biti uzor mladeži, primjer vjernicima svjetovnjacima.« 

Božidar Nagy, SJ 
postulator 

1 Ljubomir MARAKOVIĆ, »Napomena«, Hrvatska prosvjeta, Zagreb, 25/1938., br. 9/10, str. 337-339. 

2 Govor zagrebačkoga nadbiskupa kardinala Franje Kuharica na proslavi Dana Ivana Merza u bazilici 
Srca Isusova 10. svibnja 1982. Objavljen u: Kard. Franjo Kuharić, Ivan Merz - čudo milosti Božje, 
Zagreb, 2002., str. 34. 

KAZALO MJESTA 


U ovome kazalu navode se mjesta koja Ivan Merz spominje u svome 
Dnevniku. U većini od njih je boravio duže ili kraće vrijeme, ili je prolazio 
tijekom rata. Izostavili smo međutim ona mjesta koja se veoma često u 
Dnevniku spominju, a to su mjesta vezana uz njegov dugi boravak u nji¬ 
ma. To su: Banja Luka, Zagreb, Beč i Pariz. Budući da se znade iz njegove 
biografija kad je u njima boravio zainteresirani će lako pronaći ono što ih 
s tim u svezi zanima. 

KAZALO POJMOVA 


(Napomena: spojna crtica između pojedinih brojeva znači da se odre¬ 
đeni pojam nalazi na svakoj stranici između ta dva broja.) 

APOSTOLAT- 17, 22, 352, 387, 406, 420, 421, 444, 454, 458, 459, 468, 
502 

ASKETSKI - 134, 182, 204, 205, 229, 230, 234, 236, 237, 265, 280, 283, 
296, 313, 323, 392, 408, 410, 427, 430, 432, 449, 467, 470 
ASKEZA - 16, 266, 280, 304, 310, 318, 322, 366, 421 
BLAŽENA DJEVICA (Vidi još: DJEVICA MARIJA, GOSPA, MADONA, 
MAJKA BOŽJA, MARIJA)-74, 106, 107, 119, 169, 170, 294, 313, 
337, 349, 414, 420, 422, 424-428, 434, 442, 510 
BLUDNOST - 35, 78, 101, 103, 121, 228, 308, 327, 328, 342, 388, 427 
BOG (Vidi još: BOŽE, SVEVIŠNJI, STVORITELJ, SVEMOGUĆI) - 4, 5, 
7, 10, 16, 17, 20, 21-23, 25, 27, 28, 32-35, 38, 45, 50, 53-55, 64, 67, 
69, 70, 80, 82, 83, 87, 88, 90, 91, 93-95, 99, 101, 103, 104, 106-109, 
122, 123, 125, 127-129, 132-134, 141-147, 149, 151, 153-155, 161- 
164, 166, 170, 172, 179-184, 193, 194, 196, 201, 206, 207, 211, 214, 
216, 219, 220, 223, 232, 234, 253, 257, 260, 261, 268, 270, 274-276, 
278, 279, 282, 283, 287, 288, 290, 291, 294, 296, 299, 301-303, 307, 
308, 317, 319, 323-328, 333, 335, 338, 339, 342, 344-346, 350, 352, 
356, 360, 363-365, 367-370, 376, 380, 385, 391, 397, 399, 402, 403, 
405, 413, 416, 418, 421, 423, 425-430, 432, 433, 435, 438-440, 442, 
443, 445, 446, 451, 452, 453, 455, 460, 465, 469, 473, 476, 479, 484, 
486, 489, 490, 492, 494, 496, 497-499, 502, 503, 507-509, 511, 513, 
515, 516 

BOL (Vidi još: PATNJA, TRPLJENJE) - 7, 38, 41, 46, 59, 88, 125, 132, 
134, 157, 161, 164, 182, 185, 190, 194, 198, 202, 203, 214, 218, 220, 
223, 224-227, 230, 232, 234, 235, 237, 239, 260, 262-264, 266, 268, 
274, 276, 290, 291, 294, 302, 305, 306, 313, 316-318, 334, 336, 337, 
341, 342, 347, 357, 364, 374, 381, 383, 390, 417, 430, 436, 483, 485, 
492-494 

BOŽE (molitveni zaziv) - 26, 27, 30, 31, 36, 52, 59, 66, 68-70, 77, 82, 83, 92, 
93, 95-97, 100, 102, 108, 110, 115, 119, 122, 134, 144, 145, 147, 149, 
162, 164, 165, 169, 182, 191, 202, 203, 206, 207, 221, 222, 225, 232, 

233, 237, 238, 268, 270, 274, 277, 279, 287, 299, 308, 313, 314, 316, 

319, 324, 326, 334, 340, 349, 395, 421, 428, 429, 434, 455, 490, 508 


533 


BOŽJI (Božje, Božja, Božjem itd.) - 30, 57, 106, 126, 136, 150, 179, 182, 
188, 193, 201, 262, 274, 276-278, 283, 288, 297, 306, 307, 314, 317, 
318, 322, 324, 333, 335-337, 342, 344, 346-349, 352, 363, 364, 369, 

373, 378, 388, 398, 407, 409, 415, 416, 424, 426, 427, 433, 435-437, 
440-443, 446, 449, 450, 452, 453, 455, 459, 467, 469, 472, 477, 487, 
490, 492-494, 500, 506-508, 510, 511, 513, 515, 516 

CRKVA KATOLIČKA (ustanova) - 43, 59, 65, 112, 116, 148, 152, 180, 
181, 205, 206, 241, 248, 250, 254, 255, 257, 265-267, 276-278, 321, 
328, 330, 336, 343, 346, 347, 349, 352, 356, 361-363, 365, 367, 373, 

374, 376, 377, 378, 383, 387-390, 394, 397, 399-401, 405, 406, 411- 
414, 416, 421, 428, 429, 432, 434, 439, 441, 446, 448, 449, 452, 456- 
461, 463-465, 472, 473, 475, 476, 478, 483, 489, 490, 497, 499-501, 
503, 505, 507-510, 512-514, 516 

CRKVA (građevina) - 17, 22, 35, 43, 50, 52, 54, 56-59, 65, 70, 78, 81, 

89, 91, 96, 97, 107, 112, 120, 126, 133, 134, 148, 151, 152, 154, 159, 

165, 167, 170, 172, 180, 187, 199, 202, 203, 205, 206, 215, 230, 231, 

234, 247, 248, 254, 255, 265, 290, 313, 314, 328, 346, 385, 390, 392, 

403, 408, 410, 420, 421-423, 443, 467, 487, 500 

ČISTOĆA - 17, 103, 104, 106, 108, 132, 133, 149, 169, 170, 175, 190, 
191, 343, 451, 469, 503, 510 

DJEVICA MARIJA (Vidi još: BLAŽENA DJEVICA, GOSPA, MAJKA 
BOŽJA, MARIJA, MADONA) - 119, 147, 169, 170, 294, 337, 349, 
414, 420, 422, 424-428, 434, 442, 510 
DOBROTA - 50, 54, 70, 101, 102, 128, 142, 144, 213, 231, 274, 378, 424, 
436, 514 

DOMAGOJ (katoličko društvo) - 53, 206, 256, 386, 398, 400, 452 
DUHOVNI ŽIVOT- 141, 182, 194, 253, 297, 333, 351, 352, 399, 408, 
451, 469, 470, 510 

DUHOVNIK - 250, 406, 446, 451, 457, 460, 476, 478, 483, 486, 492 
DUH SVETI -27, 70, 95, 97, 110, 161, 170, 212, 226, 276, 287, 313, 
336, 337, 346, 387, 392, 394, 419, 427, 452, 453, 490, 508, 510, 512 
DUŠA- 2-4, 6, 7, 13, 17, 20, 22, 27, 31, 32, 36, 38, 39, 41, 42, 45, 65, 

66, 69, 72, 92, 94, 95, 102-104, 106, 110, 112-114, 117, 118, 121, 

126, 128-132, 140, 143, 144, 146, 148-151, 153, 155, 156, 159, 162, 
164-166, 173, 176, 177, 179, 181-184, 188, 189, 191, 194, 197, 198, 
199, 201, 202, 206-210, 213-215, 217, 218, 220, 225-229, 232, 233, 
239, 250, 253, 257, 265, 269, 270, 272, 276, 283, 284, 287, 290-292, 
301, 302, 304, 319, 320, 322, 323, 325, 333-335, 337, 346, 348, 349, 
353, 357, 358, 363-367, 369, 370, 372, 373, 379, 380, 386-388, 390, 
391, 394, 398, 402, 403, 406, 407, 415-417, 421, 424-426, 428, 432- 
435, 441, 442, 445, 446, 451, 452, 454-456, 459, 460, 464, 468, 476, 
478, 483, 486, 488, 494, 501-503, 511, 515, 516 

DUŠEVNOST [duševan, duševno) - 3-5, 13, 16, 20, 21, 27, 32, 34, 36, 40-42, 
44, 45, 48, 56, 84, 86, 87, 95, 97, 99, 101, 108, 113, 117, 123, 125, 126, 
129, 131-133, 135, 136, 138-142, 146, 148-152, 154, 155, 161, 164, 171, 
175, 177, 179, 181, 184-187, 190, 194, 196, 197, 200-203, 206-209, 211- 
213, 215, 217-222, 226-228, 234, 235, 240, 242, 243, 259, 260, 262, 265, 
267, 270-273, 276, 284, 294, 295, 299, 301, 302, 304, 306-308, 312, 313, 

316, 323-325, 331, 333, 336, 344, 346, 355, 357, 359, 366, 367, 374, 

375, 377, 379, 380, 391, 392, 394, 399, 402, 403, 413, 414, 416, 426, 

432, 433, 436, 445, 452, 471, 481, 482, 489, 494 

DUŽNOST- 14, 17, 25, 29, 30, 58, 60, 72, 88, 149, 187, 201, 230, 242, 
247, 269, 270, 310, 320, 351, 386, 438, 456, 459, 463, 470, 478, 479, 
486, 494, 512, 536 

EROTIKA [erotičan, erotično) - 31, 32, 71, 74, 76, 77, 81, 93, 96, 123, 
227, 343, 345, 365, 371, 471, 472, 489 
ESTETIKA [estetsko) - 21, 39, 64, 147, 160, 194, 208, 213, 214, 264, 

265, 279, 289, 299, 253, 345, 380, 389, 413, 466, 469, 472, 489, 490 
ETIČKI [etičan, etično) - 39, 68, 84, 86, 124, 125, 154, 156, 174, 177, 

180, 201, 202, 210, 214, 230, 232, 264, 265, 268, 272, 274, 279, 301, 
323, 327, 328, 334, 338, 343-345, 348, 349, 363, 368, 369, 380, 384 
ETIKA-70, 120, 208, 211, 213, 216, 232, 301, 345 
EUHARISTIJA [vidi još: PRIČEST) - 2, 17, 18, 47, 108, 172, 187, 188, 
190, 199, 202, 203, 221, 229, 276, 280, 287, 291, 299, 353, 357, 367, 
377, 387, 398, 403, 406, 446, 458-460, 475, 487, 500, 501, 506, 507, 
509, 510, 512, 513 

EWIG-WEIBLICHES - 64, 111, 114, 140, 163, 176, 211 
FRANJEVCI - 97, 114, 119, 148, 167, 194, 245, 247-250, 254, 256, 352, 
356, 450 

GOSPA - [Vidi još: BLAŽENA DJEVICA, DJEVICA MARIJA, MADO- 
NA, MAJKA BOŽJA, MARIJA) 14, 182, 271, 313, 405, 422, 423, 424, 
441, 479, 483, 485 

GOSPODIN [BOG, ISUS). - [Vidi još: BOG, KRIST, SPASITELJ) - 43, 
95, 170, 182, 190, 255, 274, 277, 280, 296, 299, 307, 308, 409, 411, 
418, 422, 423, 425, 426, 434, 436, 440, 452-454, 465, 473, 475, 477, 
482-484, 494, 496, 497, 498, 506-508, 510, 511, 514 
GRIJEH-7, 52, 53, 92, 140, 145, 149, 172, 178, 186, 225, 236, 238, 254, 
255, 262, 264, 266, 268, 270, 276, 277, 291, 299, 301, 306, 308, 310, 

317, 319, 327, 328, 334, 335-338, 349, 357, 360, 364, 376, 377, 383- 

386, 388, 421, 428, 438, 442, 453, 469, 471, 476-478, 481, 490, 492 

HRVATI - 26, 43, 49, 50, 59, 66-68, 73, 74, 76-80, 82, 85, 91, 93, 94, 

100, 123, 143, 165, 208, 210, 223, 241, 243, 247, 248, 308, 309, 311, 

333, 340, 354, 356, 388, 395, 398, 401, 404, 407, 410, 414, 419, 450, 

499, 504, 513, 514 

HRVATSKA- 42, 49, 91, 93, 94, 123, 143, 144, 165, 215, 247, 248, 250, 
252, 281, 310, 322, 350, 367, 385, 394, 397, 401, 406, 414, 445, 447, 
450, 457, 474, 498, 500, 511, 514, 516 
HRVATSKA (društvo hrv. katoličkih studenata u Beču) - 96, 106, 111-113, 
123, 128, 132, 134, 258, 297, 351, 352-355, 358, 361, 370, 385, 388, 
395 

HRVATSKI KATOLIČKI POKRET - 19, 52, 53, 96, 106, 138, 201 239, 
241, 246-249, 251, 252, 266, 273, 286, 353, 354, 356-358, 361, 362, 
365, 366, 385, 386, 394, 396, 398, 399, 404, 406, 410, 412, 418, 425, 
426, 444, 453, 483, 510 

HRVATSKI ORLOVSKI SAVEZ - 17, 18, 353, 378, 385, 396-398, 406, 
444, 446, 456-458, 460, 468, 474-476, 483, 502, 511 
IDEALI - 7, 20, 26, 27, 28, 32, 39, 43, 44, 46, 51, 53, 59, 64, 66, 70, 72, 
77, 85, 88, 89, 95, 101, 113, 119, 122, 132-134, 150, 163, 173, 175, 
182, 183, 190, 213, 216, 224, 225, 274, 305, 316, 322, 336, 340, 343- 

345, 357, 360, 362, 371, 375, 387, 399, 407, 426, 452, 494 

ISPOVIJED - 12, 30, 33, 38, 87, 89, 92, 153, 187, 191, 227, 238, 247, 
248, 382, 433, 451, 464, 469, 470, 476, 477, 480, 484, 492-495, 498 
ISTINA - 1, 3, 6, 7, 12, 14, 21, 36, 45, 50, 65, 67-70, 74, 77, 78, 85, 93, 

95, 97, 99, 101, 102, 115, 130, 131, 142, 143, 156, 159, 162, 165, 

168, 169, 174, 178, 179, 181, 182, 189, 211, 212, 217, 225, 236, 252, 

255, 257, 264, 265, 269, 272, 273, 284, 287, 299, 302, 303, 305, 308, 

318, 320, 336, 337, 341, 343, 344, 347-349, 362, 367, 374-379, 381- 
383, 391, 407, 408, 418, 422, 423, 426, 433, 434, 436-438, 440, 443, 
453, 455, 461, 469, 470, 506, 507 

ISUS, (Vidi još: KRIST, SPASITELJ, GOSPODIN) - 51, 95, 99, 108, 119, 
211, 235, 257, 273, 277, 356, 365, 387, 390, 391, 392, 402, 417, 418, 

425, 427, 434, 435, 454, 455, 459, 460, 466, 473, 478, 483, 486, 491, 

493, 494, 498, 499, 506-508, 514 

ISUSOVCI - 17, 43, 128, 158, 159, 245, 307, 310, 359, 360, 363, 394, 404, 
408, 410, 413, 419, 420, 421, 427, 440, 447, 454, 460, 466, 484, 493 
JUG (hrvatsko-slovensko društvo katoličkih studenata u Beču) - 352, 385, 
388-390, 393, 395, 399 

JUGOSLAVIJA-9, 48-50, 82, 113, 299, 304, 308-311, 322, 332, 333, 339, 
352, 354, 388, 389, 391, 394, 396, 402, 406, 407, 410, 412, 418, 419 
KATOLIČKA CRKVA - Vidi: CRKVA KATOLIČKA 
KNJIŽEVNOST, (Vidi još: LITERATURA) - 5, 6, 8, 16, 19, 28, 42, 46, 85, 

96, 100, 105, 107, 117, 121, 137, 138, 140, 145, 149, 155, 157-159, 
162, 163, 172, 183, 185, 187, 194, 195, 218, 220, 307, 308, 317, 334, 
336, 338, 346, 351, 356, 360, 362, 363, 370, 374, 376, 405, 409, 453, 
465, 466, 470, 488, 490, 491 

KRALJEVSTVO BOŽJE - 150, 274, 276, 283, 297, 307, 322, 336, 394, 
406, 407, 417, 424, 426, 437, 441, 442, 446, 448, 452, 459, 465, 506, 
511, 516 

KREPOST-89, 141, 276, 425, 450, 465, 490, 492, 498, 510, 511 
KRIST, (Vidi još: ISUS, GOSPODIN, SPASITELJ) - 9, 13, 17, 18, 26, 

43, 47, 67, 73, 77, 97, 108, 109, 112, 120, 124, 125, 152, 156, 159, 
164, 171, 181, 186, 194, 201, 203, 216, 220, 230, 234, 235, 237, 251, 
262-264, 266, 268, 269, 275-280, 282, 284, 285, 287, 301, 306, 319, 
323, 334, 336, 346, 349, 352, 353, 357, 358, 364, 365, 372, 380, 386, 

387, 388, 390-392, 399, 401-403, 406, 409, 415-418, 422, 423, 426, 
433-436, 442, 446, 451, 456, 466, 467, 477, 489, 492, 493, 496-501, 
503, 506-508, 514, 516 

KRIZA- 16, 106, 107, 129, 139, 149, 154, 224, 333, 416, 514 

KRIŽ-82, 86, 93, 119, 130, 171, 172, 220, 234, 235, 239, 256, 262-264, 

268, 270, 271, 273, 280, 282, 290, 303, 307, 317, 333, 341, 346, 387, 

388, 399, 403, 406, 407, 417, 420, 421, 426, 427, 429, 434, 446, 453, 
478, 479, 483, 484, 492, 493, 

KRUNICA - 188, 273, 418, 422, 425-427, 429, 434, 438, 452, 469, 483, 
486 

LITERATURA, (Vidi još: KNJIŽEVNOST) - 5, 29, 32, 34, 35, 37-40, 42, 
62, 64, 98, 145, 157, 171, 179, 182, 189, 206, 209, 229, 267, 304, 
305, 307, 370, 394, 414, 417, 441, 457, 489, 491 
LITURGIJA-9, 11, 14, 16, 17, 18, 25, 43, 347, 352, 360, 383, 386-388, 
391, 402, 405, 408, 413, 415, 427, 428, 433, 441, 444, 445, 447, 450, 
452, 453, 474, 490, 491, 502, 506, 507, 509, 510, 511, 514 
LJEPOTA - 18, 34, 54, 55, 63, 70, 71, 74, 86, 96, 97, 100-103, 107-110, 
114, 116-118, 121, 122, 125, 128, 130, 135, 136, 142, 147, 149, 150, 
155, 168, 174, 176, 204, 218, 219, 226, 233, 252, 253, 255-257, 265, 

269, 276, 283, 284, 297, 299, 306, 336, 343-345, 376, 378, 424, 428, 
488-491, 514 

LJUBAV-4, 6-9, 17-20, 22, 24, 27, 31-33, 36, 38, 44, 46, 47, 51, 52, 54, 
56, 63, 64, 67, 69, 71, 73, 82, 85, 86, 91, 93, 97, 99, 109, 111-113, 
117, 118, 120, 121-123, 125, 129, 132, 135-140, 142, 144, 145, 147, 
149-151, 154, 155-158, 160, 161, 163, 164, 171, 173, 175-177, 179- 
184, 188-190, 197, 199-202, 205, 210-213, 221, 224, 228, 232, 233, 
238-240, 244, 251, 253, 265, 267, 269, 270, 273, 276, 278, 281, 282, 
284, 289-291, 296, 297, 308, 316, 323, 324, 326-328, 340, 342-348, 
352, 357-359, 364, 365, 368, 370-372, 375, 378, 383-385, 387, 388, 
401, 413, 418, 426, 433, 436, 438, 439, 446, 453, 455-457, 459, 460, 
467, 476, 479, 489, 492, 494, 498, 507-510, 514 
MADONA - (Vidi još: BLAŽENA DJEVICA, DJEVICA MARIJA, GOS¬ 
PA, MAJKA BOŽJA, MARIJA) 27, 28, 103, 108, 118, 121, 132, 142, 
150, 155, 163, 175, 208, 211, 212, 224, 313, 337, 401, 402, 424 

MAJKA BOŽJA, (Vidi još: BL. DJEVICA, GOSPA, MADONA, MARIJA) 

- 131, 154, 199, 365, 414, 424, 425, 434 
MARIJA, (Vidi još: BL. DJEVICA, GOSPA, MADONA) - 14, 38, 74, 96, 

101, 106, 107, 109, 119, 120, 132, 147, 157, 162, 169, 170, 182, 191, 

286, 294, 313, 330, 337, 349, 352, 358-360, 365, 393, 396, 398, 400, 

402, 403, 414, 420, 422, 424-427, 434, 441, 442, 466, 468, 483, 486, 510 
MILOST - 1-4, 7, 10, 12, 107, 109, 119, 120, 125, 162, 169, 170, 182, 
193, 196, 211, 276, 299, 301, 313-315, 334, 335, 337, 346, 364, 365, 

398, 403, 408, 409, 413, 433, 442, 443, 455, 490, 492, 493, 515, 516 

MISA- 12, 43, 56, 78, 86, 97, 159, 170, 191, 195, 202, 231, 234, 239, 
241, 247, 253, 254, 256, 260, 299, 336, 360, 387, 392, 398, 403, 408, 

428, 434, 438, 439, 455, 467, 469, 470, 476, 478, 479, 486, 490, 499, 

505-507, 510, 511 

MISTERIJ - 180, 187, 188, 206, 224, 235, 236, 255, 257, 268, 271, 279, 
341, 360, 384, 407, 426-428 

MISTIČNO - 1, 63, 159, 178, 182, 186, 190, 203, 205, 211, 236, 238, 
255, 257, 276, 301, 307, 313, 319, 325, 336, 346, 358, 413, 426, 442, 
447, 449, 493 

MISTIKA- 164, 199, 202, 209, 210, 239, 265, 266, 325, 349, 362, 421 
MOLITI (molim se, molio je, itd.) - 30, 45, 69, 77, 83, 91, 95, 100, 102, 
104, 108, 113, 134, 141, 147, 148, 154, 170, 182, 199, 203, 220, 245, 

246, 249, 250, 254, 258, 268, 277, 278, 290, 296, 307, 319, 334, 338, 

351, 406, 408, 411, 417, 420, 421, 424, 425, 427, 434-436, 441-443, 
454, 455, 468, 469, 489, 503, 507, 508, 513 
MOLITVA-7, 69, 70, 74,81,87, 95, 107, 119, 129, 130, 131, 133, 147, 154, 
162, 170, 172, 173, 182, 186, 187, 190, 194, 196, 202, 207, 211, 267, 

273, 290, 291, 295, 299, 301, 304, 305, 318, 319, 324-326, 346, 349, 

380, 397, 403, 408, 413, 416, 421, 423, 424, 432-434, 439-443, 445, 451, 

452, 468-470, 474, 475, 482, 483, 485, 486, 503, 507, 508, 511 

MORAL (moralno, moralan) - 4-8, 17, 19, 20, 28, 30, 32, 50, 54, 55, 71, 
75, 79, 86, 89, 93, 97, 99-102, 105-108, 115-117, 119, 130-133, 143, 
157, 158, 175, 177, 179, 182, 184, 188, 191, 198, 201, 219, 220, 222, 

223, 226, 227, 233, 238, 240, 247, 261, 282, 286, 298, 300, 305, 306, 

309, 310, 317, 332, 340, 358, 360, 365, 369, 371-373, 378, 379, 384, 

385, 389, 391, 396, 399, 413, 415, 434, 468, 473, 510 

MYSTERIUM CRUCIS - 239, 263, 267, 271, 279, 281, 317 
NAPASTI - 10, 59, 87, 335, 399 

NASLJEDUJ KRISTA-9, 13, 155, 164, 194, 216, 220, 235, 245, 251, 

262, 269, 276, 283, 285, 287, 323, 380 
NEMORAL - 45, 75, 88, 90, 98, 99, 101-103, 105, 113, 116-119, 121, 

140, 181, 188, 206, 214, 226, 310, 311, 327, 340, 359, 489, 516 
NEMORALNO (nemoralan) - 45, 75, 98, 99, 101, 102, 113, 116-118, 

140, 181, 188, 206, 214, 226, 311, 359, 489 

NESAVRŠENOST - 136, 140, 220, 338, 348 
ODRICANJE - 206, 291, 327, 375, 380, 478, 479, 493 
PAPA - 2, 13, 17, 18, 23, 28, 148, 153, 167, 186, 190, 242, 278, 281, 285, 
286, 330, 362, 373, 377, 386, 389, 400, 406, 410, 445, 446, 449, 450, 
456-459, 463, 466, 473, 483, 485, 500, 501, 503-514, 516 
PATNJA, (Vidi još: BOL, TRPLJENJE) - 7, 21, 130, 193, 234, 235, 258, 
259, 274, 294, 296, 325, 333, 350, 433, 484, 490, 507 
POBOŽNOST, POBOŽAN-2, 4, 52, 161, 208, 254, 301, 352, 422, 470, 
503, 510, 512 

POLITIKA, POLITIČARI, POLITIČKI - 2, 5, 6, 8, 9, 28, 43, 49, 51, 67, 
68, 70, 77, 78, 82, 83, 85, 97, 134, 143, 194, 198, 210, 216, 241, 250, 
266, 267, 272, 285, 308-311, 316, 332, 333, 339, 340, 353, 354, 357, 
360, 372, 378, 385, 386, 388, 393, 400, 401, 410-412, 422, 423, 428, 
433, 441, 443, 445, 447, 449, 465, 466, 478, 483, 503 
PONIZNOST, PONIZAN - 136, 173, 177, 178, 180, 182, 188, 216, 236, 
239, 263, 266, 269, 287, 294, 297, 333, 337, 338, 354, 388, 411, 428, 
430, 493 

POSLUŠNOST, POSLUŠAN - 201, 216, 244, 263, 270, 386, 452, 454, 
457, 494 

POST, POSTITI - 194, 275, 291, 295, 297, 314, 324, 375, 386, 399, 408, 
427, 493 

POŠTENJE, POŠTEN - 29, 30, 66, 81, 88, 91, 93, 96, 97, 101, 102, 113, 
179, 309, 310, 321, 341, 349, 368, 438, 516 
POZiy (Vidi još: ZVANJE) - 1, 15, 18, 65, 204, 267, 280, 285, 307, 327, 
328, 399, 426, 432, 437, 445, 452, 464, 473, 493, 507, 508, 514 

PRIČEST, (vidi još: EUHARISTIJA) - 12, 38, 58, 59, 87, 89, 109, 111, 

112, 120, 141, 150, 156, 159, 166, 170, 172, 180, 189, 194, 206, 224, 

227, 234, 239, 247, 248, 254, 257, 291, 306, 352, 364, 387, 392, 408, 

413, 420, 433, 459, 460, 464, 469, 470, 472, 473, 476, 478, 484, 486, 

495, 503 

PROGRAM ŽIVOTA - 18, 502, 506, 508 

PROLAZNOST (prolazan, sve prolazi) -40, 48, 54, 56, 57, 59, 62, 69-71, 
89, 94, 116, 119, 142, 143, 149, 157, 177, 217, 227, 229, 235, 270, 
274, 291, 328, 365, 379, 464 

PROVIDNOST - 7, 20, 164, 191, 198, 202, 207, 347, 348, 389, 392, 426, 
433, 493, 516 

RAZMATRANJE - 366, 432, 451, 452, 453, 454, 455, 469, 475, 477-481, 
486 

RELIGIJA- 85, 88, 89, 95, 106, 130, 152, 178, 186, 194, 195, 199, 200, 
204, 208, 222-224, 231, 233-235, 239, 255, 257, 262, 263, 273, 276, 
277, 286, 294, 301, 305, 318, 343, 355, 357, 358, 360, 370, 375, 381, 
402, 441, 503, 515 

RELIGIOZNO (religiozan, religiozni itd.) - 1, 5, 6, 16, 19, 33, 51, 81, 85, 89, 
93, 94, 108, 113, 126, 140, 145, 150, 155, 156, 160-162, 169, 173, 177, 
186, 188-190, 202, 207, 222, 231, 242, 253-255, 257, 267, 270, 276, 288, 
297, 301, 310, 317, 318, 325, 334, 347, 357, 361, 367, 369, 377, 378, 

380, 382, 383, 394, 395, 398, 402, 408, 412, 415, 447, 450, 503 
RODITELJI-9, 11, 13, 14, 16, 19-21, 29, 30, 36, 40, 59, 66, 73, 78, 80, 
85, 88, 92, 94, 99-101, 103, 104, 105, 112, 114, 125, 128, 129, 144, 
147, 148, 157, 170, 194, 195, 207, 218, 248, 253, 261, 285, 291, 292, 

295, 296, 304, 314, 320, 321-324, 333, 346, 351, 365, 392, 406, 408, 

416, 417, 428, 432, 433, 439, 452, 453, 455, 471, 477, 479, 480, 483, 

485, 494, 495 

SAVJEST-26, 29, 30, 52, 68, 100, 149, 206, 216, 229, 238, 279, 330, 
348, 361, 378, 392, 469, 477, 482 
SAVRŠENOST - 7, 17, 140, 182, 220, 221, 239, 266, 304, 380 
SEKSUALNOST - 4, 8, 98, 117, 183, 201, 226, 228, 233, 318, 345, 348, 
383, 471 

SJETILNOST - 8, 106, 117, 118, 132, 145, 149, 151, 155, 166, 169, 175, 

176, 179, 181, 184, 186, 206, 209, 212, 213, 217, 228, 232, 240, 302, 

333, 334 

SLOBODA, SLOBODAN - 2, 13, 17, 22, 33, 42, 43, 45, 53, 66, 72, 76, 

79, 85-87, 89, 94, 95, 98, 113, 117, 143, 151, 167, 179, 180, 186, 196, 
198, 204, 216, 222, 226, 228, 229, 254, 257, 269, 279, 282, 286, 291, 
297, 302, 305, 306, 321-325, 331-333, 337, 340, 344, 356, 365, 371, 
372, 377, 378, 382, 390, 411, 418, 423, 453, 492, 507, 516 
SMRT, (smrtan, smrtno) - 4, 7, 13, 16, 17, 20-22, 25, 31, 32, 34-36, 40, 

43, 50, 51, 62, 65, 80, 85, 99, 100, 106, 109, 113, 115, 118, 119, 121, 
129, 133, 150, 157, 158, 162, 169, 172, 178, 184, 186, 193-195, 197, 
198, 214, 217-219, 221, 225, 231, 232, 235, 238, 241-243, 247, 252- 
255, 257, 258, 262, 264, 265, 271, 274-278, 280, 281, 286, 290, 294, 

296, 301, 303, 304-306, 309, 311, 318, 320-322, 325, 326, 332-335, 
341, 343, 345-348, 351, 363, 368, 371, 377, 381, 385, 406, 412, 414, 
416, 423, 427, 445, 446, 456, 468, 471, 476, 477, 480, 482, 484, 487, 
488, 492-499, 501, 502, 510, 515, 516 

SPASITELJ (Vidi još: ISUS, KRIST, GOSPDIN) - 387, 407, 423, 425, 

426, 453, 454, 459, 467, 473, 478, 479, 481, 493, 494 
SRBI-22, 27, 37, 49, 50, 55, 60, 66, 67, 68, 77-84, 113, 210, 223, 272, 299, 
308, 311, 333, 340, 353, 354, 356, 359, 363, 381, 395, 404, 410, 419 
SRBIJA - 51, 77, 78, 81-85, 308, 404, 405 

SRCE ISUSOVO - 4, 17, 18, 22, 352, 364, 405, 408, 413, 417, 418, 448, 
451, 453-455, 460, 467, 469, 476, 482, 484, 490, 493, 495, 496, 498- 
500, 511, 516 

SREĆA -45, 56, 60, 166, 178, 202, 203, 205, 206, 224, 225, 248, 260, 
262, 265, 281, 289, 321, 336, 340, 341, 342, 347, 377, 380, 381, 412, 
428, 433, 434, 436, 437, 479, 492-494 
SRETAN (sretna, sretni, sretno) - 19, 31, 34, 44, 81, 103, 111, 122, 128, 129, 
131, 139, 148-150, 180, 187, 220, 224, 257, 268, 278, 291, 320, 323, 

336, 338, 341, 342, 348, 366, 368, 412, 435, 438, 453, 462, 464, 478 
STRAH - 31, 73, 156, 167, 175, 176, 214, 221, 229, 234, 235, 236, 240, 
255, 258, 260, 262, 268, 277, 279, 286, 297, 301, 307, 314, 316, 333, 

335, 341, 345, 348, 349, 399, 425, 428, 430, 435, 453 

STVORITELJ (Tvorac) -21, 89, 95, 98, 109, 122, 126, 128, 157, 211, 

226, 356, 424, 433, 469, 493 

SVECI, SVETACA, (Vidi još: SVETAC) - 2, 9, 13, 18, 194, 202, 230, 331, 
333, 334, 336, 346, 347, 349, 374, 377, 439, 460, 475, 489, 501, 512, 
514, 515 

SVEĆENIK, SVEĆENIČKI - 25, 30, 37, 52, 56, 89, 96, 97, 126, 133, 172, 
191, 195, 209, 239, 241, 245, 253, 255-257, 265, 267, 273, 282, 287, 

299, 308, 310, 319, 321, 325, 327, 328, 330, 336, 341, 351, 355, 363, 

366, 373, 383, 386, 393, 399, 400, 406-408, 414, 415, 420, 423, 425, 

434, 441-443, 445, 447, 449, 453, 459, 464, 466, 473, 474, 478, 482, 

484, 488, 503, 511 
SVEMOGUĆI - 95, 507 

SVETAC, SVETAČKI, (Vidi još: SVECI) - 2, 10, 20, 23, 118, 140, 166, 
193, 255, 325, 363, 367, 377, 405, 409, 436, 440, 448, 465, 466, 483, 
499, 510 

SVETI OTAC (Vidi još: PAPA) - 459, 505, 509 

SVETOST-2, 4, 10, 13, 16, 18, 118, 253, 336, 337, 347, 349, 350, 366, 

386, 420, 428, 430, 432, 475, 492, 498, 501, 504, 505, 507-513 
SVEVIŠNJI - 65, 69, 95, 100, 104, 126, 133, 144, 145, 366 
SVLADAVANJE - 4, 194, 228, 291, 297, 325, 392, 399, 408, 440, 467, 472 
TIJELO - 10, 20, 31, 32, 36, 47, 58, 65, 69, 72, 74, 86, 87, 94, 95, 99, 

110, 114, 117, 118, 130-132, 135, 136, 158, 162, 164, 173,176, 
181,183, 184, 194, 202, 206, 207, 208, 211-213, 221, 226, 228, 231, 
235, 245, 257, 262, 264, 276-279, 291, 297, 302-304, 313, 314, 323, 
327, 334, 336, 346, 349, 358, 366, 375, 403, 416, 417, 419, 426, 428, 

430, 453, 455, 472, 479, 493, 494, 499, 503, 506, 507 

TJELESNO-86, 94, 95, 98, 101, 112, 115, 117, 123, 131, 135, 142, 149, 

151, 176, 180, 184, 199, 206, 212, 234-237, 239, 240, 262, 295, 299, 

302, 303, 344, 346, 375, 376, 478, 481, 511 

TRPLJENJE (Vidi još: BOL, PATNJA) - 88, 235, 239, 258, 266, 279, 327, 

387, 401, 416, 440, 479, 483, 492, 493 

UMJETNOST - 6, 14, 16, 19, 20, 21, 26, 28, 32, 35-37, 39, 40, 42, 46, 

50, 57, 90, 93, 104-107, 115-118, 120, 123, 126, 131, 134, 137, 138, 
140-143, 145, 156, 158-160, 163, 164, 168, 182-184, 187, 194, 195, 

203, 204, 213, 220, 224-226, 228, 229, 231, 236, 264, 267, 270, 284, 

287, 288, 296, 297, 306, 307, 336-338, 342, 345, 347, 348, 358, 362, 

363, 370, 371, 374-376, 383, 386, 387, 403, 405, 409, 416, 417, 438, 

442, 464, 474, 489-491, 493 

UMJETNIČKI - 6, 8, 14, 21, 39, 40, 42, 47, 57, 80, 88, 96, 105-108, 111, 
115, 119, 134, 140, 142, 151, 159, 160, 162, 163, 168, 170, 177, 179, 

184, 185, 195, 198, 212, 224, 229, 233, 255, 262, 266-269, 272, 288, 

289, 306, 307, 315, 317, 326, 337, 342, 368, 370, 371, 374, 376-378, 

385-388, 390, 402, 403, 416, 441, 449, 491, 493, 536 

UMJETNIK-27, 28, 35, 38, 140-143, 157, 162, 168, 171, 209, 213, 265, 
271, 284, 288, 301, 305, 325, 337, 342, 357, 387, 390, 403, 416 

VESELJE - 121, 122, 126, 128, 139, 144, 164, 177, 178, 209, 225, 229, 
265, 266, 296, 340, 341, 346, 349, 362, 371, 381, 387, 394, 430, 436 

VJEČNOST - 19, 21, 43, 45, 63, 69, 70, 81, 85, 98, 110, 115, 116, 130, 
143, 149, 158, 174, 194, 207, 221, 229, 230, 234, 237, 265, 273, 287, 

290, 346, 353, 426, 433, 435, 437, 440, 442, 472, 473, 488 

VJERA-2, 3, 5-8, 16-18, 20, 22, 23, 27, 32, 45, 46, 53, 66, 79, 83, 87-89, 
90, 98, 101, 106, 107, 125, 127, 129, 130, 147, 149, 154, 156, 164, 
181, 185, 189, 193, 202, 203, 217, 223, 255, 262, 267, 273, 274, 301, 

325, 336, 340, 346, 348, 357, 358, 361, 363, 379, 381, 382, 389, 390, 

398, 399, 401, 409, 413, 416, 419, 422, 423, 425, 426, 430, 432, 433, 

436, 437, 439, 441, 442, 443, 446, 449, 456, 464, 466, 472, 496-498, 

503, 504, 508-510, 512, 514-516 

VJEROVATI (vjerujem, vjeruju, vjeruje, vjerujemo) - 27, 33, 34, 53, 65, 

95, 97, 127-131, 133, 141, 142, 145, 146, 152, 172, 178, 181, 207, 
231, 257, 268, 275, 282, 288, 309, 328, 341, 349, 352, 364, 426, 434, 
435, 438-440, 498, 515 

VJERSKI (vjersko) - 39, 50, 105, 107, 113, 194, 195, 228, 298, 300, 302, 

305, 310, 351, 353, 357, 361, 378, 382, 386, 393, 397, 398, 403, 408, 

409, 418, 419, 422-426, 436, 441, 449, 456, 457, 459, 468, 470-474, 
478, 503, 507, 515 

VOLJA - 16, 38, 45, 53, 62, 64, 76, 88, 95, 139, 142, 143, 155, 156, 173, 
194, 200, 206, 210, 226, 228, 240, 244, 272, 277-279, 291, 296, 297, 

299, 301, 302, 305, 307, 308, 312, 315, 319, 322-324, 327, 333, 340, 

349, 375, 392, 399, 406, 407, 416, 417, 433, 435, 440, 453-455, 479, 
490, 494, 503 

VRLINA-4, 142, 174, 266, 310, 320, 347, 358 

ZLO (zla, zlu) - 1-3, 30, 35, 38, 45, 50, 53, 62, 68, 69, 70, 77, 78, 84, 87, 90, 
92, 93, 98, 100-102, 115-118, 124, 125, 129, 130, 133, 137, 141, 142, 

151, 152, 157, 181, 187, 188, 198, 201, 202, 206, 209, 212, 216, 219, 

220, 225, 230, 238, 262, 274, 275, 283, 287, 291, 306, 325, 328, 329, 

355, 373, 377, 385, 436, 438, 443, 453, 463, 476, 478, 490, 492, 508 

ZVANJE - (Vidi još: POZIV] - 16, 19, 88, 107, 163, 250, 287, 288, 307, 327, 
328, 377, 409, 437-439, 443, 444, 446, 453, 456, 466, 474, 498, 509 
ŽIVOT - 32, 34, 36, 38, 40, 48, 50, 56, 60, 62, 63, 65, 69-72, 79, 81, 85-89, 
91, 95-97, 103, 106, 107, 112, 115-117, 119, 120, 125, 129-132, 136- 
141, 143, 147-149, 151, 153, 154, 156, 157, 159, 160, 162, 164, 165, 
167, 169, 172, 173, 175, 176, 178, 181-190, 193-198, 200-205, 207- 
212, 216, 219-239, 242, 245, 248, 253-255, 257-260, 262-268, 270- 
276, 279, 280, 282-288, 290, 291, 294-309, 316-329, 331, 333-338, 
340-349, 351-353, 356-358, 364, 367, 371, 372-378, 380, 382, 383, 
386-388, 391, 392, 395, 399-403, 405-410, 412-417, 419, 420, 422, 

424, 426-430, 433-442, 444-447, 451-453, 455-459, 464-467, 469-475, 
477-479, 482, 483, 488, 492, 493, 495-502, 506-512, 514-516 
ŽRTVA-9, 17, 18, 22, 23, 39, 65, 77, 89, 97, 100, 116, 203, 269, 270, 
304, 307, 325, 343, 344, 347, 359, 360, 392, 406-408, 421, 426, 428, 
439, 440, 446, 458, 479, 482, 490, 492-495, 498, 506, 507 
ŽRTVOVATI - 30, 90, 156, 185, 198, 202, 270, 272, 280, 316, 323, 347, 
359, 360, 427, 428, 435, 493, 494 

ABECEDNI POPIS 

književnih djela koja je čitao Ivan Merz 
te kulturnih manifestacija koje je posjećivao 
(kazališta, opere, koncerti, galerije) 

1914 . - 1922 . 

U ovome abecednom kazalu nalaze se imena pisaca i njihovih djela 
koja je Ivan Merz čitao, a navodi ih u svome Dnevniku od 1914. do 1920. 
Osim toga, u kazalo su uvrštena imena onih pisaca i njihova djela koja je 
Ivan čitao za svoju doktorsku disertaciju za vrijeme boravka u Parizu od 
1920. do 1922., a ne spominje ih u svome Dnevniku. Taj je popis uzet iz 
njegove disertacije pa su podaci nakon imena pisca drugačije označeni. 
Kod pisaca koje Merz spominje u Dnevniku navedeni su datumi kada ih 
je čitao, a kod djela iz disertacije uz ime pisca navedeni su samo brojevi 
stranica koji se odnose na tekst disertacije kako je objavljena u Trećem 
svesku Sabranih djela Ivana Merza (Zagreb, 2012.) na str. 1-257. Ka¬ 
zalo obrađenih djela u disertaciji koje je sam Merz sastavio nalazi se u 
istom svesku na str. 477-482. Neki su brojevi stranica uz imena pisaca 
koji su uzeti iz disertacije podcrtani. To je Merzova oznaka; time je htio 
upozoriti da se na tim stranicama dotični pisac i njegova djela detaljno 
obrađuju dok se na drugim mjestima isti pisac samo spominje. 


ANZENGRUBER Ludwig, Der Meineidbauer - 2. 12. 1919. 
ANZENGRUBER Ludwig, Die Kreuzelschreiber, komedija (kazalište) - 27. 

4. 1915. 

ARNIM Achim, Izabela iz Egipta - 2. 12. 1919. 

BAAR Jindrich Šimon, Putem ljubavi -31. 3. 1917. 

BALSAC Honore de, Lafemme de trente ans - 24. 11. 1915. 

BALSAC Honore de, Eugenie Grandet-3. 5. 1914., 15. 5. 1914., 3. 6. 
1914., 13. 3. 1914. 

BALSAC Honore de, Le Cabinet des Intignes - 31. 10. 1916. 

BALZAC, Honore de, Cure de Village 15, 17, 41, 233, 234-238 . 245 
BANVILLE Theodore de, Mademoiselle de Camargo - 18. 1. 1916. 
BARBEY D’AUREVILLY, Jules - 19, 20, 21, 35, 36, 38, 40-42. 43, 47, 54, 
55, 58, 68, 79, 108, 112, 121, 164, 252 
BARRES, MAURICE- 33, 38, 48, 55, 59, 83-89 . 90, 91, 92, 96, 98, 104, 
109, 201-C olline inspiree; La grande pitie des Eglises de France 
BAUDELAIRE Charles, Fleurs du mal - 24. 2. 1916. 

BAUDELAIRE Charles, Le recueillement - 25. 2. 1916. 

BAUDELAIRE Charles, Pjesme - 16. 4. 1916. 

BAUDELAIRE, Charles - 18. 121-124 . 125, 130, 132, 154, 164, 219, 224 
- Fleurs du Mal 

BAUMAGARTNER Alexander, Goethe - 18. 4. 1920. 

BAUMANN, Emile- 18, 42, 43, 44, 45, 64, 79, 96-107 .108. 109, 117, 
167, 194, 215, 242, 245, 254 -Immole; Bapteme de Pauline Ardel; Paix 
du septieme jour; Fer sur l'Enclume. 

BAVIER, Andre de - 189. 191 

BAZIN, Rene - 42, 243, 244, 245 

BEAUMARCHAIS Pierre, Figarov pir - 12. 12. 1918. 

BEETHOVEN Ludwig, 9. simfonija - 10. 4. 1915. 

BEETHOVEN Ludwig, Eroica, koncert (Augustinerkirche) - 25. 4. 1915. 

BENEŠIĆ Ante, Kraljević Marko - 3. 1. 1916. 

BENSON Robret Hugh, Gospodar svijeta - 10. 2. 1916. 

BERTRAND, Louis - 93, 108-112 . 201 - Sanguis Martyrum 

BJORNSON Bjornstjerne Martinius, Syunn Solbakken - 24. 11. 1915. 

BJORNSON Bjornstjerne Martinius, Das neue System - 27. 6. 1916. 

BLOY, Leon-21. 47-54 . 68, 79, 85, 92, 96, 97, 98, 175, 193, 195, - De¬ 
se spere (Mercure); Sueur de Sang (Cres); Femme pauvre(Mercure) 

BOCARIĆ, Posjet njegovu ateljeu - 3. 1. 1916. 

BOCKLIN, slika Herbstgedanken (galerija) - 29. 1. 1915. 

BORDEAUX, HENRY - 137, 243-245 - Maison Morte (Plon) 

BOSSUET Wilhelm, Govor o smrti - 1. 2. 1921. 

BOURGET Paul, Lazarina - 4. 3. 1918. 

BOURGET Paul, Le crime - 1.7.1916. 

BOURGET Paul, Smisao smrti - 25. 3. 1918. 

BOURGET, Paul - 17, 38, 42, 55, 59, 86, 90-95 . 96, 97, 108, 118,119, 
245, - Disciple (Plon); Divorce (Plon); Demon de Midi (Plon) 

BRAHMS Johannes, D-dur simfonija (Wiener Konzerthaus) - 8. 3. 1915. 

BRILLANT, Maurice - 136, 139, 140 - Musique sacree, Musique profane 
(Garnier) 

BRUNETIERE Ferdinand, Balsac - 15. 10. 1914., 24. 10. 1914. 

BUKOVAC Vlaho, slika Sluškinja (galerija) - 17. 1. 1915. 

BULWER-LYTTON Edward, Zadnji dani Pompeja - 19. 7. 1917. 

BYRON Lord, Manfred - 21. 3. 1914. 

CALDERON Pedro, Drvo križa (drama) - 5. 4. 1920. 

CARLYLE Thomas, Helden-Heldenverehrung - 22. 10. 1916. 

CHAMBERLAIN Houston Stewart, Grundlagen des XPX. Jahrhundert - 
12. 6. 1916. 

CHATEAUBRIAND Frangois Rene d e, Abencerage 20. 3. 1916. 

CHATEAUBRIAND, Frangois Rene de - 4, 11, 14, 15, 20, 22-30 . 31, 35, 
36, 41, 43, 44, 45, 54, 68, 78, 106, 108, 113, 115, 136, 137, 164, 166, 
190, 194, 207, 208, 213, 214, 215, 224, 237 -Atala (Garnier); Genie 
(Garnier); Rene (Garnier); Martyre (Didot , 1857) 


545 










CLAUDEL Paul, Križni put - 23. 4. 1921. 

CLAUDEL, Paul - 16, 19, 20, 21, 27, 35, 39, 64, 79, 82, 84, 96, 106, 129, 
142, 151, 152, 153-164 , 177, 202, 220, 249 - Annonce faite a Marie; 

Cinq grandes Odeš; Messe la-bas; Corona Anni Dei Benignitatis 
CONSTANT DE REBECQUE, Beniamin - 234-235 -Adolphe (Garnier) 
COPPEE, Frangois - 21, 25, 33, 176-179 . 187, 190, 192, 199, 238 - Bonne 
Souffrance 

DANTE Alighieri, Divina Comedia - 13. 3. 1914., 16. 3. 1914. 

DAUDET Alphonse, Lettres de mon Moulin - 27. 6. 1917. 

DOMANIG Karl, DerAbt von Fiecht (Volksbuhne) - 17. 3. 1919. 
DOMJANIĆ, Dragutin, Pjesma u Stari suvremenik, 12. 12. 1915. 
DOSTOJEVSKI Fjodor Mihajlovič, Zločin i kazna - 20. 4. 1915. 
DUPOUEY - 199, 203-204 - Lettres (Correspondant 10 juin, 1919) 
FISCHART Johann, Pjesme - 29. 7. 1919. 

FLAUBERT Gustav, Madame Bovary - 12. 1. 1916.; 15, 180, 181, 209, 
215, 233, 239-242 . 245 

FLEURY, Historija francuske književnosti - 3. 3. 1914. 

FOGAZZARO Antonio, II Santo - 28. 5. 1918. 

FRANCE Antole, Jocaste - 14. 11. 1918. 

FRANCE Antole, Le chat maigre - 23. 11. 1918. i 26. 11. 1918. 

FREYTAG Gustav, Journaliste (Burgtheater) - 17. 4. 1915. 

FREYTAG Gustav, Soli und Haben - 23. 1. 1920. 

GALERIJA - Razgledao djela Tiziana, Palma Vecchia, Bellinija, Cortegliana 
Cime - 23. 11. 1915. 

GAUTIER Theophile, Le pot de fleur - 13. 5. 1914. 

GAUTIER, THEOPHILE - Emaux et C amees, 247, 248 . 252 
GEIJERSTAM Gustav, Što žene mogu - 28. 2. 1916. 

GHEON, Henri - 29, 199-203 . 204, 244 - Temoignage d'un converti 
GOETHE im Alter (Volksbuch der Literatur) - 16. 3. 1914. 

GOETHE Johann Wolfgang, Ifigenija na Tauridi (drama) - 22. 11. 1915. 
GOETHE Johann Wolfgang, Torquato Tasso - 10. 5. 1920. 

GOETHE Johann Wolfgang, Torquato Tasso (Burgtheater) - 23. 3. 1915. i 
24. 3. 1915. 

GOETHE Johann Wolfgang, Dichtung und Wahrheit (Poezija i zbilja) 
1749.-1831.-2. 2. 1920. 

GOETHE Johann Wolfgang, Die Launen eines Verliebten (Burgtheater) - 7. 
5. 1915. 

GOETHE Johann Wolfgang, Faust - 12. 3. 1914. 

GOETHE Johann Wolfgang, Wahlverwandschaften - 14. 3. 1918. 

GOETHE Johann Wolfgang, Wilhelm Meister -5.1. 1920. 

GONCOURT Edmond, La courtisane - 15. 1. 1916. 

GONČAROV Ivan Aleksandrovič, Ponor - 17. 4. 1917. 

GORKI Maksim, Jemeljan Piljaja - 16. 3. 1915. 

GORKI Maksim, Mati - 5. 4. 1917. 

GRAL - njemački katolički časopis - 26. 4. 1914., 8. 12. 1914. 
GRILLPARZER Franz, Des Meeres und der Liebe Wellen -17.7. 1919. 
GRILLPARZER Franz, Die Ahnfrau - 2. 11. 1919. 

GRIMMELSHAUSEN Hans Jakob Christoph, Simplicissimus - 21. 8. 

1919. 

GRUN Anastasius, Šetnje jednog bečkog pjesnika - 9. 12. 1919. 

GRYPHIUS Andreas, Horribilicribrifax (1664.) - 8. 1. 1920. 
GUERANGER, Dom - 11, 13, 14, 15, 16, 17, 19, 20, 24, 27, 30, 32, 41, 

47, 54, 58, 78, 121, 125, 165, 166, 193, 195, 197, 204, 222, 224, 236, 
256, 257 

GUERIN, CHARLES - 136,139, 140 
GUNDUDLIĆ Ivan, Osman- 16. 3. 1914. 

HADINE Z., Der Krieg und die deutsche Mystik. Članak u Osterreichische 
Rundschau - 28. 12. 1916. 

HAMSUN Knut, Glad -20. 9. 1916. 

HAUFF Wilhelm, Phantasien im Bremer Ratskeller - 16. 11. 1919. 
HAUPTMANN Gerhart, Die versunkene Glocke (Theatar) - 20. 4. 1915. 
HAUPTMANN Gerhart, Florian Geyer [drama) - 4. 5. 1919. 

HEBBEL Friedrich, Marija Magdalena - 2. 4. 1919. 

HEINE Heinrich, Nordsee. - Sturm. - Thalatte. - 23. 7. 1914. 

HEIPE Paul, Der verlorene Sohn - 8. 3. 1914. 

HELLO, Ernest - 32, 33, 47, 52, 54, 152, 171. 173-175 . 199 -Physiono- 
mies des Saints, Paroles de Dieu 
HEYSE Paul, Izgubljeni sin (Der verlorene Sohn) - 12. 1. 1920. 
HOFFMANN Ernst Theodor Amadeus, Doge und Dogaresse - 9. 5. 1917. 
HORACIJE- 16. 10. 1915. 

HUGO, Victor - 20, 21. 35-39. 40, 49, 94, 108, 112, 121, 122, 164, 217, 
252, 253 -Odeš et Balades; Notre-Dame de Pariš; Lucrece Borgia; Cha- 
timents, Legende des Siecles 

HUYSMANS, Joris-Karl - 4, 16, 18, 19, 20,21, 24, 25, 35, 36, 38, 42, 47, 

48, 49, 50, 51, 52, 54, 55-79. 80, 81, 83, 93, 95, 96, 97, 98, 99, 101, 
102, 106, 113, 116, 118, 119, 121, 122, 128, 132, 133, 153, 161, 163, 
165, 168, 171, 178, 181, 189, 192, 193, 194, 195, 197, 220, 257 -A 
Rebours; La-Bas; En Route; Preface dans la 4eme edition du «Petit cate- 
chisme liturgique» par l'abbe H.Dutillet; Cathedrale; Pages catholiques; 
Oblat; Foules de Lourdes 

IBSEN Henrik, Peer Gynt - 12. 4. 1914.126. 4. 1914. 

IBSEN Henrik, Rosmersholm - 18. 3. 1915. 

IBSEN Henrik, Gespenster - 29. 3. 1914. 

IBSEN Henrik, Hedda Gabler - 9. 4. 1918. 

IMMERMANN Karl, Der Oberhof- 25. 11. 1919. 

JAMMES, Frangis - 43, 44, 45. 113-120 . 127, 136, 190,237, 242 - Geor- 
giques chretiennes ; Monsieur le Cure d’Ozeron 
JOKAR, Traurige Tage - 12. 6. 1918. 

JORGENSEN, Auf den Pfaden des jungen Goethe (članak u Gralu) -7.4. 
1914. 

KELLER Gottfried, Der Narr auf Manegg, Iz zbirke Zuricher Novellen 
1878. - 15. 1. 1920. 

KELLER Gottfried, Hadlaub - 14. 1. 1920. 

KELLER Gottfried, Landvogt auf Greiflensee - 15. 1. 1920. 

KEMPENAC Toma, De Imitatione Christi - 24. 11. 1915.; 30. 6. 1916. 
KEPPLER Paul Wilhelm, Više radosti - 29. 10. 1918. 

KIELLAND Alexander Lange, Novela - 6. 7. 1917. 

KINON, Victor- 136, Ml 

KLEIST Heinrich, Das Katchen von Heilbronn - 6. 2. 1920. 

KLEIST Heinrich, Der zerbrochene Krug - 9. 11. 1919. 
KUNSTHISTORISCHES MUSEUM, Rude i njihove boje - 23. 4. 1915. 
KUPRIN Aleksandr, Dvoboj - 5. 7. 1917. 

LAGERLOF Selma, Gosta Berling - 27. 12. 1915. 

LAMARTINE, ALPHONSE - 15, 20, 35, 94, 132, 133, 213-221 .222, 

223, 253 -Nouvelle meditations poetiques (Chefs d'oeuvres poetiques; 
Harmonies poetiques et religieuses; Un voyage en Orient; Jocelyn; Confi- 
dences; Nouvelles confidences; Graziella 
LAMENNAIS, Felicite Robert de - 31-34 . 94 - Paroles d'un Croyant 
LE CARDONNEL, LOUIS - 132-135 . 217, 249 - Poemes; Carmina sacra 
LECONTE DE LISLE - 247, 248-252 . 254 - Passion, Derniers poemes; 

Poemes barbares; Poemes antiques 
LENAU Nicolas, Savanarola - 30. 10. 1919. 

LESAGE Alan Rene, Diable boiteux - 10. 6. 1915. 

LIVU Tit, C oriolan - 9. 12. 1914. 

LOTI, Pierre - 218, 226-229 - Jerusalem; Galilee; Pelerin d’Angkor 
LUDWIG Otto, Der Erbforster - 12. 11. 1919. 

LUTHER Martin, An den christlichen Adel deutscher Nation -7.1. 1920. 
OPITZ Martin, Knjige o njemačkoj poeziji (1624.) - 8. 1. 1920. 
MAETERLINCK Maurice, Plave ptice - 29. 11. 1918. 

MAISTRE, JOSPEH DE - 31-33 . 165, 173, 258 - Soirees de Saint Peters- 
bourg 

MAISTRE, XAVIER DE - 234 - Jeune Siberienne 
MARAKOVIĆ Ljubomir, Nov život - 4. 5. 1914. 

MARAKOVIĆ Ljubomir, Prikaz o Gitanjalima Rabindranata Tagore, Hrv. 
prosvjeta - 5. 6. 1914. 

MARAKOVIĆ Ljubomir, Sanja zimske noći - 31. 12. 1915. 

MATERLINCK Maurice, LIntrus i Les Aveugles - 1. 7. 1916. 
MAUPASSANT Guy de, Une vie - 25. 1. 1916. 

MAURIAC, Charles - 136, 139-140 

MAYER Conrad Ferdinand, Huttens letzte Tage - 12. 1. 1920. 

MAYER Conrad Ferdinand, Svetac (Der Heilige) - 12. 1. 1920. 

MENDES Catulle, La vie et mort d'une danseuse - 19. 1. 1916. 

MERCIER, Louis- 136, 137, 138, 139, 141, 154, 175 
MESTROVIC Ivan, Dojmovi sposjeta izložbe njegovih radova - 13. 10. 
1920. 

MICHELANGELO, Monografija o njemu - 27. 2. 1914. 

MICKIEWICZ Adam, Pan Tadeusz, 1. 4. 1914. 

MISTRAL, Frederic - 43-46 . 237 -Mireio 

MOLIERE Jean Baptiste, Malade imaginaire (Burgtheater) - 7. 5. 1915. 
MOLIERE Jean-Baptiste Poquelin, Le medecin malgre lui, Le Sicilien ou 
l’Amour peintre, Le Mariage force - 17. 9. 1917. 

MOLIERE Jean-Baptiste, Škola za muževe (drama) - 28. 12. 1918. 
MONTESQUIEU Charles, C ontemplations sur la grandeur et la decadence 
des Romains -24. 11. 1915. 

MORIKE, Mozarts Reise nach Prag- 8. 3. 1914. 

MOTTE FOUQUE Friedrich de la, Undine - 26. 11. 1919. 

MOZART Wolfgang Amadeus, Don Juan (opera) - 20. 7. 1919. 

MOZART Wolfgang Amadeus, Otmica iz Seraila (opera) - 9. 6. 1915. 
MUSSET Alfred, Andre del Sarto - 16. 12. 1918. 

MUSSET Alfred, Marijanini kaprici - 17. 12. 1918. 

MUSSET Alfred, Fantasio - 18. 12. 1918. 

MUSSET Alfred, S ljubavlju se ne šali - 20. 12. 1918. 

MUSSET Alfred, Venecijanska noć - 13. 12. 1918. 

MUSSET, Alfred de - 15, 20, 132, 222-225. 226, 228 - Confession d'un 
Enfant du siecle 

N. N. Autos sacramentales , Hrvatska prosvjeta, - 3. 8. 1914. 

N. N., Knjiga o povijesti plesa - 12. 3. 1915. i 14. 3. 1914. 

N. N., Lart pour Dieu, članak o beuronskoj umjetnosti u Luči - 29. 5. 1914. 
NATURHISTORISCHES HOFMUSEUM - 24. 4. 1915. 

NAZOR Vladimir, Istarske priče - 4. 6. 1916. 

NAZOR Vladimir, Facol Rakamani - 5. 6. 1916. 

NAZOR Vladimir, Pjesni Ijuvene - 14. 4. 1916. 

NAZOR Vladimir, Planina sanja - 10. 5. 1916. 

NAZOR Vladimir, Utva zlatokrila - 31. 10. 1916. 

NIETZSCHE Friedrich, Tako je govorio Zarathustra - 28.12. 1919. 
NOVALIS, Heinrich von Ofterdingen - 1. 10. 1919. 

NOVALIS, Himne- 7. 6. 1914. 

PALMOTIĆ Junije, Pavlimir - 9. 12. 1915. 

PASCAL Blaise, Misli - 3. 1. 1919. 

PAUL Jean, Siebenkas - 14. 10. 1919. 

PEGUY, Charles - 142-152 . 163, 251 - Mystere de la Charite de Jeanne 
d’Arc; Porche du Mystere de la deuxieme vertu; Mystere des Saints-In- 
nocents; Tapisserie de Ste-Genevieve et de Jeanne d'Arc; Tapisserie de 
Notre-Dame 

PESTALOZZI Johann Heinrich, Lienhard und Gertrud - 17. 2. 1919. 
PLATON, Phaidon- 10. 5. 1914. 

PLAUT Tit Makcije, Bramarbas - 29. 5. 1915. 

PRAVIEL, Armand - 80-82 - Peche dAveugle 

PROUDHOMME Rene Frangois Sully, Les caresses - pjesma - 28. 1. 1916. 
PRUDHOMME Rene Frangois Sully, Lideal - 13. 5. 1914. 

PSICHARI, Ernest - 189, 190, 192-193 . 198 - Voyage d’un Centurion 
RAČINE Jean, Athalie - 29. 10. 1918. 

RAČINE Jean, Iphigenie - 24. 10. 1918. 

RAČINE Jean, Phedre - 25. 10. 1918. 

RAFAEL, Monografija o njemu - 2. 3. 1914. 

RAIMUND Ferdinand, Verschwender - drama [kazalište) - 9. 2. 1915. 

RILKE Rainer Maria, Rodin - 10. 3. 1915. 

RODENBACH Georges, Hrast na raskršću - 7. 10. 1918. 

RODENBACH Georges, Poziv (La Vocation) - 13. 10. 1918. 

ROUSSEAU, Jean-Jacques - 15, 22, 23, 24, 180, 181, 207, 208, 210, 212, 
214, 215, 220, 222 
SALOME, Rene - 21, 189-191 .200 

SCHEEBEN Mathias, Die Kunst zu beten , 24. 10. 1914., 25. 10. 1914. i 26. 
10. 1914. 

SCHEFFEL Joseph Victor, Der Trompeter von Sackingen - 12. 6. 1917. 
SCHILLER Friedrich, Nevjesta izMesine [drama) - 18. 11. 1915. 
SCHLEGEL Friedrich, Lucinde - 9. 10. 1919. 

SCHNITZLER, Ljubakanje, Zagrebačko kazalište - 21. 5. 1914. 
SEGANTINI, slike Za plugom i U proljeće [galerija) -29. 1. 1915. 
SHAKESPEARE William, Othello - 12. 6. 1919. 

SHAKESPEARE William, Was ihr molit -17. 4. 1918. 

SHAKESPEARE William, Prikaz o njemu - 11. 6. 1914. 

SHAKESPEARE William, Vesele žene vindzorske - 26. 7. 1916. 
SHAKESPEARE William, Rikard III. - 24. 4. 1916. 

SHEAKESPEARE William, Verlorene Liebesmut - 25. 6. 1914. 
SIENKIEWICZ Henryk, Familie Polaniecki I. - 17. 9. 1917. 
SIENKIEWICZ Henryk, Za hljebom - 10. 4. 1917. 

SMETANA Bedrich, Prodana nevjesta, komična opera [Volksopera) - 29. 4. 

1915. 

SOFOKLO, Kralj Edip [tragedija) - 15. 11. 1915. 

SOLOVJEV Vladimir, Die geistigen Grundlagen des Lebens - 17. 6. 1917. 
SHAKESPEARE William, Henrik IV. - 22. 6. 1917. 

SOLOVJEV Vladimir, Duhovni temelji života - 19. 5. 1917. 

SOLOVJEV Vladimir, Sonntags und Osterbriefe - 25. 5. 1917. 

SPEE Friedrich, C autio criminalis - 5. 8. 1919. 

STAEL, Madame de - 210-212 , 226 - De l'Allemagne 
STENDHAL, Henri Beyle, dit - 234-235 - Rouge et le Noir 
STIFTER Adalbert, Feldblumen - 4. 11. 1919. 

STOLZ Alban, sv. Elizabete - 23. 11. 1918. 

STRAUSS Oscar, Walzertraum (opera) - 7. 3. 1916. 

STRINDBERG Johan August, Sin služavke - 6. 7. 1918. 

STRINDBERG Johan August, Članak o karakteru pisca u Westermans 
monatshefte - 14. 1. 1916. 

SUDERMANN Hermann, Čast (Die Ehre) - 16. 1. 1920. 

SULLY PROUDHOME, Rene Frangois Armand dit - 28, 36, 44, 247, 
252-254 - Poesies 
SVETO PISMO - 17. 8. 1914. 

ŠREPEL Milivoj, Ruski pripovjedači - 27. 2. 1914. 

TACIT-7. 10. 1915. 

TENNYSON Alfred, EnohArden - 28.10.1915. 

TIECK Ludwig, Mačak u čizmama - 16. 10. 1919. 

TIECK Ludwig, Život i smrt sv. Genoveve - 9. 12. 1919. 

TOLSTOJ Lav Nikolajevič, Moć tmine - 19. 12. 1916. 

TURGENJEV Ivan Sergejevič, Dim -17. 8. 1914., 30. 8. 1914., 11. 9. 
1914. i 24. 10. 1914. 

TURGENJEV Ivan Sergejevič, Oci i djeca - 18. 2. 1915. 

TURGENJEV Ivan Sergejevič, Bježin lug iz Lovčevih zapisaka - 3. 3. 1914. 
TURGENJEV Ivan Sergejevič, Konig Lear der Steppe - 15. 10. 1914. 
TURGENJEV Ivan Sergejevič, Lovčevi zapisci - 11. 3. 1914. 

TURGENJEV Ivan Sergejevič, Malinova voda iz Lovčevih zapisaka - 27. 2. 
1914. 

TURGENJEV Ivan Sergejevič, Pjesme u prozi - 3. 5. 1914. 

TURGENJEV Ivan Sergejevič, Prva ljubav - 8. 4. 1915. 

TURGENJEV Ivan Sergejevič, Sastanak - 9. 3. 1914. 

TURGENJEV Ivan Sergejevič, Smrt iz Lovčevih zapisaka - 8. 3. 1914. 
VALLERY-RADOT, Robert, 58, 82, 135,136, 139-141 .163. 178, 238 - 
Anthologie de la Poesie catholique; Reveil de l’Esprit 
VALREAS, Maman Simone - 17. 1. 1916. 

VERDI Giuseppe, Aida (opera) - 13. 6. 1919. 

VERDI Giuseppe, Trubadur (opera) - 20. 3. 1916. 

VERKADE, Wilibrord - 56, 189, 190, 193-194. 198 - Unruhe zu Gott 
VERLAINE Paul - 16, 21, 121, 124, 125-131 . 132, 138, 153, 157, 158, 
254 - Poesies religieuses 
VERLAINE Paul, Sagesse - 31.12.1915. 

VERLAINE Paul, Street [Aquarelles] - 15. 12. 1915. 

VERLAINE Paul, Želja, Zar ne, Moj intimni san - 9. 1. 1916. 

VEUILLOT, Louis - 25, 33, 87, 165-172 . 173, 187, 199, 237 -Parfum de 
Rome 

VIGNY Alfred de, La mort du loup - 27. 2. 1914. 

VIGNY Alfred de, Moise - 13. 3. 1914. 

VIGNY, Alfred de - 15, 20, 222-225 . 226, 228 - Journal d’un pošte-, 
Gtuvres d’A.d.V. 

VOLTAIRE Frangois Marie, Mahomet - 23. 9. 1918. 

VOLTAIRE Frangois Marie, Satira, Les trois manieres - 25. 9. 1918. 
VOLTAIRE Frangois Marie, Smrt Cezara - 5. 10. 1918. 

VOLTAIRE Frangois Marie, Ce qui plait aux dames - 24. 9. 1918. 
VOLTAIRE Frangois Marie, Henoiade - 15. 10. 1918. 

VOLTAIRE Frangois Marie, Tancred - 4. 10. 1918. 

VON BODENSTADT Friedrich, Lieder des Mirza Schaffy - 24. 12. 1919. 
WAGNER Richard, Tannhauser [opera) - 21. 5. 1915. 

WAGNER Richard, Lohengrin [opera) -24. 10. 1914., 13. 11. 1915. 
WAGNER Richard, Parsifal [opera) - 9. 2. 1915., 18. 2. 1915. 

WAGNER Richard, Tannhauser - 18. 3. 1914. i 21. 3. 1914. 
WALCHEREN, Van der Meer de - 21, 189, 190, 195-198 . 199 -Journal 
d’un Converti 

WALLENSTEIN, Lager i Piccolomini [Burgtheatar) - 18. 2. 1915. 
WERNER Zacharias, Der 24. Februar - 16. 11. 1919. 

WILDE Oscar, Dorian Gray - 12. 11. 1915. 

WILDE Oscar, Sablast od Cantervilla [The Canterville Ghost) - 25. 3. 

1914. 

WILDE Oscar, Saloma - 28. 3. 1914. 

ZAPOLJSKA Grofica, Carević-\1. 4. 1918. 

ZOLA, Emile - 56, 65, 180-188 . 239, 241 - Lourdes, Rome 


552 






KRONOLOŠKI POPIS 

književnih djela koja je čitao Ivan Merz 
te kulturnih manifestacija koje je posjećivao 
(kazalište, opera, koncerti, galerije, muzeji) 

1914 . - 1922 . 

Kao što je razvidno iz njegova Dnevnika, Ivan Merz je od svoje 
mladosti čitao brojna književna djela. Najprije je to bilo iz osobnoga 
interesa i razonode, a kasnije zbog studija. Ovdje donosimo popis djela 
koja je čitao i o kojima je ostavio podatke u svome Dnevniku. Ovome 
popisu dodali smo i ona djela te kulturne manifestacije koje je gledao 
i slušao prigodom posjeta kazalištu, operi, koncertima, umjetničkim 
galerijama i muzejima. Popis je načinjen kronološki na temelju njegova 
Dnevnika gdje je bilježio ime pisca i djela, odnosno kulturne manife¬ 
stacije koju je posjetio; obično je tome dodao i kratak sadržaj te svoje 
komentare. 

Za vrijeme studija u Parizu Merz je također veoma mnogo čitao, 
što mu je bila prvotna dužnost jer je studirao književnost i ujedno je 
pripremao materijal za svoju doktorsku disertaciju. O tome nije dos¬ 
pio voditi evidenciju u Dnevniku. Međutim, u svojoj disertaciji koja je 
objavljena u Trećem svesku njegovih Sabranih djela (Zagreb, 2012.) 
ostavio nam je detaljno kazalo svih pisaca i njihovih djela koja je čitao u 
Parizu i koja je dosljedno tome obradio u svojoj disertaciji. Taj je popis 
- kazalo načinjeno abecednim redom pa ga ovdje donosimo na kraju 
ovoga kazala, a obuhvaća razdoblje od samo dvije godine, 1920.-1922. 
U Trećem svesku Sabranih djela popis se nalazi na stranicama 477- 
482. Brojevi stranica uz ime svakoga pisca u samom kazalu odnose se 
na stranice disertacije iz Trećega sveska Sabranih djela. 

Stoga ovaj Kronološki popis donosimo u dva dijela. U prvom dijelu 
koji obuhvaća razdoblje od 1914. do 1920. navedena su imena pisaca 
prema podacima iz Merzova Dnevnika. U drugom dijelu je popis pi¬ 
saca koja je Merz obradio u svojoj disertaciji, a obuhvaća razdoblje od 
1920. do 1922. 

PRVI DIO POPISA 1914. - 1920. 


1914. 

VIGNY Alfred de, La mort du loup - 27. 2. 1914. 

ŠREPEL Milivoj, Ruski pripovjedači - 11. 2. 1914. 

TURGENJEV Ivan Sergejevič, Malinova voda iz Lovčevih zapisaka - 11. 1. 

1914. 

MICHELANGELO, Monografija o njemu - 27. 2. 1914. 

RAFAEL, Monografija o njemu - 2. 3. 1914. 

FLEURY, Historija francuske književnosti - 3. 3. 1914. 

TURGENJEV Ivan Sergejevič, Bježin lug iz Lovčevih zapisaka - 3. 3. 1914. 
HEIPE Paul, Der verlorene Sohn - 8. 3. 1914. 

MORIKE, Mozarts Reise nach Prag- 8. 3. 1914. 

TURGENJEV Ivan Sergejevič, Smrt iz Lovčevih zapisaka - 8. 3. 1914. 
TURGENJEV Ivan Sergejevič, Sastanak - 9. 3. 1914. 

TURGENJEV Ivan Sergejevič, Lovčevi zapisci - 11. 3. 1914. 

GOETHE Johann Wolfgang von, Faust - 12. 3. 1914. 

VIGNY Alfred de, Moise - 13. 3. 1914. 

BALZAC Honore de, Eugenie Grandet - 13. 3. 1914. 

DANTE Alighieri, Divina Comedia - 13. 3. 1914. 

GUNDUDLIĆ Ivan, Osman- 16. 3. 1914. 

DANTE Alighieri, Divina Comedia, Pakao - 16. 3. 1914. 

GOETHE im Alter (Volksbuch der Literatur) - 16. 3. 1914. 

WAGNER Richard, Tannhauser - 18. 3. 1914. i 21. 3. 1914. 

BYRON Lord, Manfred - 21. 3. 1914. 

WILDE Oscar, Sablast od Cantervilla (The Canterville Ghostj - 
25. 3. 1914. 

WILDE Oscar, Saloma - 28. 3. 1914. 

IBSEN Henrik, Gespenster - 29. 3. 1914. 

MICKIEWICZ Adam, Ran Tadeusz, 1. 4. 1914. 

JORGENSEN, Auf den Pfaden des jungen Goethe (članak u Gralu) -7.4. 
1914. 

IBSEN Henrik, Peer Gynt -12.4. 1914. i 26. 4. 1914. 

GRAL - njemački katolički časopis - 16. 4. 1914. 

TURGENJEV Ivan Sergejevič, Pjesme u prozi - 3. 5. 1914. 

BALSAC Honore de, Eugenie Grandet - 3. 5. 1914. 

MARAKOVIĆ Ljubomir, Nov život - 4. 5. 1914. 

PLATON, Phaidon- 10. 5. 1914. 

GAUTIER Theophile, Le pot de fleur - 13. 5. 1914. 

PRUDHOMME Sully, Lideal- 13. 5. 1914. 

BALSAC Honore de, Eugenie Grandet - 15. 5. 1914. 

SCHNITZLER, Ljubakanje, Zagrebačko kazalište - 21. 5. 1914. 

N. N., Lartpour Dieu, članak o beuronskoj umjetnosti u Luči - 29. 5. 1914. 
BALSAC Honore de, Eugenie Grandet - 3. 6. 1914. 

MARAKOVIĆ Ljubomir, Prikaz o Gitanjalima Rabindranata Tagore, Hrv. 

prosvjeta - 5. 6. 1914. 

NOVALIS, Himne - 7. 6. 1914. 

SHAKESPEARE V/i I liam, Prikaz o njemu - 11. 6. 1914. 

SHEAKESPEARE William, Verlorene Liebesmut - 25. 6. 1914. 

HEINE Heinrich, Nordsee. - Sturm. - Thalatte. - 23. 7. 1914. 

N. N. Autos sacramentales, Hrvatska prosvjeta - 3. 8. 1914. 

SVETO PISMO - 17. 8. 1914. 

TURGENJEV Ivan Sergejevič, Dim- 17. 8. 1914., 30. 8. 1914. i 
11. 9. 1914. 

TURGENJEV Ivan Sergejevič, Konig Lear der Steppe - 15. 10. 1914. 
BRUNETIERE Ferdinand, Balsac - 15. 10. 1914. 

TURGENJEV Ivan Sergejevič, Dim - 24. 10. 1914. 

WAGNER Richard, Lohengrin - 24. 10. 1914. 

BRUNETIER Ferdinand, n. n. - 24. 10. 1914. 

SCHEEBEN Mathias, Die Kunst zu beten, 24. 10. 1914., 25. 10. 1914. i 26. 
10. 1914. 

GRAL, njemački katolički časopis - 8. 12. 1914. 

LIVU Tit, C oriolan - 9. 12. 1914. 

1915 . 

BUKOVAC Vlaho, slika Sluškinja [galerija) - 17. 1. 1915. 

SEGANTINI, slike Za plugom i U proljeće [galerija) -29. 1. 1915. 
BOCKLIN, slika Herbstgedanken [galerija) -29. 1. 1915. 

WAGNER Richard, Parsifal [opera) - 9. 2. 1915. 

RAIMUND Ferdinand, Verschwender - drama [kazalište) - 9. 2. 1915. 
WALLENSTEIN, Lager i Piccolomini [Burgtheatar) - 18. 2. 1915. 
TURGENJEV Ivan Sergejevič, Oci i djeca - 18. 2. 1915. 

WAGNER Richard, Parsifal - 18. 2. 1915. 

BRAHMS Johannes, D-dur simfonija [Wiener Konzerthaus) - 8. 3. 1915. 
RILKE Rainer Maria, Rodin - 10. 3. 1915. 

N. N., Knjiga o povijesti plesa - 12. 3. 1915. i 14. 3. 1914. 

GORKI Maksim, Jemeljan Piljaja - 16. 3. 1915. 

IBSEN Henrik, Rosmersholm - 18. 3. 1915. 

GOETHE Johann Wolfgang, Torquato Tasso [Burgtheater) - 23. 3. 1915. i 
24. 3. 1915. 

TURGENJEV Ivan Sergejevič, Prva ljubav - 8. 4. 1915. 

BEETHOVEN Ludwig, 9. simfonija - 10. 4. 1915. 

FREYTAG Gustav, Journaliste [Burgtheater) - 17. 4. 1915. 

HAUPTMANN Gerhart, Die versunkene Glocke [Theatar) - 20. 4. 1915. 
DOSTOJEVSKI Fjodor Mihajlovič, Zločin i kazna - 20. 4. 1915. 

KUNSTHISTORISCHES MUSEUM (rude i njihove boje) - 23. 4. 1915. 

NATURHISTORISCHES HOFMUSEUM - 24. 4. 1915. 
BEETHOVEN Ludwig, Eroica, koncert (Augustinerkirche) - 25. 4. 1915. 
ANZENGRUBER Ludwig, Die Kreuzelschreiber, komedija (kazalište) - 27. 
4. 1915. 

SMETANA Bedrich, Prodana nevjesta, komična opera (Volksopera) - 29. 4. 

1915. 

GOETHE Johann Wolfgang von, Die Launen eines Verliebten (Burgtheater) 

-7. 5. 1915. 

MOLIERE Jean Baptiste, Malade imaginaire (Burgtheater) - 7. 5. 1915. 
WAGNER Richard, Tannhauser (opera) - 21. 5. 1915. 

MOZART Wolfgang Amadeus, Otmica iz Seraila (opera) - 9. 6. 1915. 
PLAUT Tit Makcije, Bramarbas - 29. 5. 1915. 

LESAGE Alan Rene, Diable boiteux - 10. 6. 1915. 

TACIT-7. 10. 1915. 

HORACIJE- 16. 10. 1915. 

TENNYSON Alfred, EnohArden- 28. 10. 1915. 

WILDE Oscar, Dorian Gray - 12. 11. 1915. 

WAGNER Richard, Lohengrin (opera) - 13. 11. 1915. 

SOFOKLO, Kralj Edip (tragedija) - 15. 11. 1915. 

GOETHE Johann Wolfgang, Ifigenija na Tauridi (drama) -22. 11. 1915. 
SCHILLER Friedrich, Nevjesta izMesine (drama) - 18. 11. 1915. 
GALERIJA - Razgledao djela Tiziana, Palma Vecchia, Bellinija, Cortegliana 
Cime - 23. 11. 1915. 

MONTESQUIEU Charles, C ontemplations sur la grandeur et la decadence 
des Romains - 24. 11. 1915. 

BJORNSON Bjornsterne Martinius, Syunn Solbakken - 24. 11. 1915. 
BALSAC Honore de, Lafemme de trente ans - 24. 11. 1915. 

KEMPENAC Toma, De Imitatione Christi - 24. 11. 1915. 

PALMOTIĆ Junije, Pavlimir - 9. 12. 1915. 

DOMJANIĆ, Pjesma u Stari suvremenik 12. 12. 1915. 

VERLAINE Paul, Street (Aquarelles) - 15. 12. 1915. 

LAGERLOF Selma, Gosta Berling - 27. 12. 1915. 

VERLAINE Paul, Sagesse - 31.12.1915. 

MARAKOVIĆ Ljubomir, Sanja zimske noći - 31. 12. 1915. 

1916 . 

BENEŠIĆ Ante, Kraljević Marko - 3. 1. 1916. 

BOCARIĆ, Posjet njegovu ateljeu - 3. 1. 1916. 

VERLAINE Paul, Zelja, Zar ne, Moj intimni san - 9. 1. 1916. 

FLAUBERT Gustav, Madame Bovary - 12. 1. 1916. 

STRINDBERG Johan August, Članak o karakteru pisca u Westermans 
monatshefte - 14. 1. 1916. 

GONCOURT Edmond, La courtisane - 15. 1. 1916. 

VALREAS , Maman Simone - 17. 1. 1916. 

BANVILLE Theodore de, Mademoiselle de Camargo - 18. 1. 1916. 
MENDES Catulle, La vie et mort d'une danseuse - 19. 1. 1916. 
MAUPASSANT Guy de, Une vie - 25. 1. 1916. 

PROUDHOMME Rene Frangois Sully, Les caresses - pjesma - 28. 1. 1916. 
BENSON Robret Hugh, Gospodar svijeta - 10. 2. 1916. 

BAUDELAIRE Charles, Fleurs du mal - 24. 2. 1916. 

BAUDELAIRE Charles, Le recueillement - 25. 2. 1916. 

GEIJERSTAM Gustav, Što žene mogu - 28. 2. 1916. 

STRAUSS Oscar, Walzertraum (opera) - 7. 3. 1916. 

VERDI Giuseppe, Trubadur (opera) - 20. 3. 1916. 

CHATEAUBRIAND Frangois Rene de, Abencerage - 20. 3. 1916. 

NAZOR Vladimir, Pjesni Ijuvene - 14. 4. 1916. 

BAUDELAIRE Charles, Pjesme - 16. 4. 1916. 

SHAKESPEAREWilliam, Rikard III. - 24. 4. 1916. 

NAZOR Vladimir, Planina sanja - 10. 5. 1916. 

NAZOR Vladimir, Istarske priče - 4. 6. 1916. 

NAZOR Vladimir, Facol Rakamani - 5. 6. 1916. 

CHAMBERLAIN Houston Stewart, Grundlagen des XIX. Jahrhundert - 

12. 6. 1916. 

BJORNSON Bjornstjerne Martinius, Das neue System - 27. 6. 1916. 
KEMPENAC Toma, De imitatione Christi - 30. 6. 1916. 

MATERLINCK Maurice, LIntrus i Les Aveugles - 1. 7. 1916. 

BOURGET Paul, Le crime - 1.7.1916. 

SHAKESPEARE William, Vesele žene vindzorske - 26. 7. 1916. 

HAMSUN Knut, Glad -20. 9. 1916. 

CARLYLE Thomas, Helden-Heldenverehrung - 22. 10. 1916. 

BALSAC Honore de, Le Cabinet des Intignes - 31. 10. 1916. 

NAZOR Vladimir, Utva zlatokrila - 31. 10. 1916. 

TOLSTOJ Lav Nikolajevič, Moć tmine - 19. 12. 1916. 

HADINE Z., Der Krieg und die deutsche Mystik. Članak u Osterreichische 
Rundschau - 28. 12. 1916. 


1917 . 

BAAR Jindrich Simon, Putem ljubavi - 31. 3. 1917. 

SIENKIEWICZ Henryk, Za hljebom - 10. 4. 1917. 

GONČAROV Ivan Aleksandrovič, Ponor - 17. 4. 1917. 

GORKI Maksim, Mati - 5. 4. 1917. 

HOFFMANN Ernst Theodor Amadeus, Doge und Dogaresse - 9. 5. 1917. 
SOLOVJEV Vladimir, Duhovni temelji života - 19. 5. 1917. 

SOLOVJEV Vladimir, Sonntags und Osterbriefe - 25. 5. 1917. 
SCHEFFEL Joseph Victor, Der Trompeter von Sackingen - 12. 6. 1917. 

SOLOVJEV Vladimir, Die geistigen Grundlagen des Lebens - 17. 6. 1917. 
SHAKESPEARE William, Henrik IV. - 22. 6. 1917. 

DAUDET Alphonse, Lettres de mon Moulin - 27. 6. 1917. 

KUPRIN Aleksandr, Dvoboj - 5. 7. 1917. 

KIELLAND Alexander Lange, Novela - 6. 7. 1917. 

BULWER-LYTTON Edward, Zadnji dani Pompeja - 19. 7. 1917. 
SIENKIEWICZ Henryk, Familie Polaniecki 7.-17. 9. 1917. 

MOLIERE Jean-Baptiste Poquelin, Le medecin malgre lui, Le Sicilien ou 
l’Amour peintre, Le Mariage force - 17. 9. 1917. 

1918 . 

BOURGET Paul, Lazarina - 4. 3. 1918. 

GOETHE Johann Wolfgang, Wahlverwandschaften - 14. 3. 1918. 
BOURGET Paul, Smisao smrti - 25. 3. 1918. 

IBSEN Henrik, Hedda Gabler - 9. 4. 1918. 

SHAKESPEARE William, Was ihr molit -17. 4. 1918. 

ZAPOLJSKA Grofica, Carević- 17. 4. 1918. 

FOGAZZARO Antonio, Ii Santo - 28. 5. 1918. 

JOKAR, Traurige Tage - 12. 6. 1918. 

STRINDBERG Johan August, Sin služavke - 6. 7. 1918. 

VOLTAIRE Frangois Marie, Mahomet - 23. 9. 1918. 

VOLTAIRE Frangois Marie, Ce qui plait aux dames - 24. 9. 1918. 
VOLTAIRE Frangois Marie, Satira, Les trois manieres - 25. 9. 1918. 
VOLTAIRE Frangois Marie, Tancred - 4. 10. 1918. 

VOLTAIRE Frangois Marie, Smrt Cezara - 5. 10. 1918. 

RODENBACH Georges, Hrast na raskršću - 7. 10. 1918. 
RODENBACH Georges, Poziv (La Vocation] - 13. 10. 1918. 
VOLTAIRE Frangois Marie, Henoiade - 15. 10. 1918. 

RAČINE Jean, Iphigenie - 24. 10. 1918. 

RAČINE Jean, Phedre - 25. 10. 1918. 

RAČINE Jean, Athalie - 29. 10. 1918. 

KEPPLER Paul Wilhelm, Više radosti - 29. 10. 1918. 

FRANCE Antole, Jocaste - 14. 11. 1918. 

FRANCE Antole, Le chat maigre - 23. 11. 1918. i 26. 11. 1918. 

STOLZ Alban, sv. Elizabete - 23. 11. 1918. 

MAETERLINCK Maurice, Plave ptice - 29. 11. 1918. 
BEAUMARCHAIS Pierre, Figarovpir - 12. 12. 1918. 

MUSSET Alfred, Venecijanska noć - 13. 12. 1918. 

MUSSET Alfred, Andre del Sarto - 16. 12. 1918. 

MUSSET Alfred, Marijanini kaprici -17. 12. 1918. 

MUSSET Alfred, Fantasio - 18. 12. 1918. 

MUSSET Alfred, S ljubavlju se ne šali - 20. 12. 1918. 

MOLIERE Jean-Baptiste, Škola za muževe (drama)- 28. 12. 1918. 

1919 . 

PASCAL Blaise, Misli - 3. 1. 1919. 

PESTALOZZI Johann Heinrich, Lienhard und Gertrud - 17. 2. 1919. 
DOMANIG Karl, DerAbt von Fiecht (Volksbiihne) - 17. 3. 1919. 
HEBBEL Friedrich, Marija Magdalena - 2. 4. 1919. 

HAUPTMANN Gerhart, Florian Geyer (drama) - 4. 5. 1919. 
SHAKESPEARE William, Othello - 12. 6. 1919. 

VERDI Giuseppe, Aida (opera) - 13. 6. 1919. 

GRILLPARZER Franz, Des Meeres und der Liebe Wellen - 17. 7. 1919. 
MOZART Wolfgang Amadeus, Don Juan (opera) - 20. 7. 1919. 
FISCHART Johann, Pjesme - 29. 7. 1919. 

SPEE Friedrich, C autio criminalis - 5. 8. 1919. 

GRIMMELSHAUSEN Hans Jakob Christoph, Simplicissimus - 21. 8. 1919. 
NOVALIS, Fleinrich von Ofterdingen - 1. 10. 1919. 

SCHLEGEL Friedrich, Lucinde - 9. 10. 1919. 

PAUL Jean, Siebenkas - 14. 10. 1919. 

TIECK Ludwig, Mačak u čizmama - 16. 10. 1919. 

LENAU Nicolas, Savonarola - 30. 10. 1919. 

GRILLPARZER Franz, Die Ahnfrau - 2. 11. 1919. 

STIFTER Adalbert, Feldblumen - 4. 11. 1919. 

KLEIST Heinrich, Der zerbrochene Krug - 9. 11. 1919. 

LUDWIG Otto, Der Erbfdrster - 12. 11. 1919. 

WERNER Zacharias, Der 24. Februar - 16. 11. 1919. 

HAUFF Wilhelm, Phantasien im Bremer Ratskeller - 16. 11. 1919. 
IMMERMANN Karl, Der Oberhof- 25. 11. 1919. 

MOTTE FOUQUE Friedrich de la, Undine - 26. 11. 1919. 

ARNIM Achima, Izabela iz Egipta - 2. 12. 1919. 

ANZENGRUBER Ludwig, Der Meineidbauer - 2. 12. 1919. 

TIECK Ludwig, Život i smrt sv. Genoveve - 9. 12. 1919. 

GRUN Anastasius, Šetnje jednog bečkog pjesnika - 9. 12. 1919. 

VON BODENSTADT Friedrich, Lieder des Mirza Schaffy - 24. 12. 1919. 
NIETZSCHE Friedrich, Tako je govorio Zarathustra - 28.12. 1919. 

1920 . 

GOETHE Johann Wolfgang, VVilhelm Meister - 5. 1. 1920. 

LUTHER Martin, An den christlichen Adel deutscher Nation -7.1. 1920. 

OPITZ Martin, Knjige o njemačkoj poeziji (1624.) - 8. 1. 1920. 
GRYPHIUS Andreas, Horribilicribrifax (1664.) - 8. 1. 1920. 

MAYER Conrad Ferdinand, Svetac (Der Heilige) - 12. 1. 1920. 

HEYSE Paul, Izgubljeni sin (Der verlorene Sohn) - 12. 1. 1920. 

MAYER Conrad Ferdinand, Huttens letzte Tage - 12. 1. 1920. 

KELLER Gottfried, Hadlaub - 14. 1. 1920. 

KELLER Gottfried, Der Narr auf Manegg. Iz zbirke Ziiricher Novellen 
1878. - 15. 1. 1920. 

KELLER Gottfried, Landvogt auf Greiflensee - 15. 1. 1920. 

SUDERMANN Hermann, Čast (Die Ehre] - 16. 1. 1920. 

FREYTAG Gustav, Soli und Haben - 23. 1. 1920. 

GOETHE Johann Wolfgang, Dichtung und VVahrheit (Poezija i zbilja) 
1749.-1831.-2. 2. 1920. 

KLEIST Heinrich, Das Katchen von Heilbronn - 6. 2. 1920. 

CALDERON Pedro, Drvo križa (drama) -5.4. 1920. 

BAUMAGARTNER Alexander, Goethe - 18. 4. 1920. 

GOETHE Johann Wolfgang, Torquato Tasso - 10. 5. 1920. 

MEŠTROVIC Ivan, Dojmovi s posjeta izložbe njegovih radova - 13. 10. 1920. 
BOSSUET Wilhelm, Govor o smrti - 1. 2. 1921. 

CLAUDEL Paul, Križni put - 23. 4. 1921. 


DRUGI DIO POPISA 1920. - 1922. 

Brojevi koji se navode nakon imena pisaca u ovome dodatnom po¬ 
pisu iz njegove disertacije odnose se na stranice Trećega sveska Sabra¬ 
nih djela Ivana Merza (Zagreb, 2012.) u kojemu je objavljena Ivanova 
disertacija. Podcrtani brojevi stranica znače da se dotični pisac na tome 
mjesto detaljno obrađuje, dok se na drugim stranicama samo spominje 
njegovo ime. Nakon brojeva stranica u ovome popisu Merz je naveo 
ona djela dotičnoga pisca koja je analizirao i obradio u svojoj disertaciji. 

BALZAC, HONORE DE - 15, 17, 41, 233, 234-238 . 245 - Cure de Vil- 
lage (Calmann Levy; Edit. de Centenaire) 

BARBEY D’AUREVILLY, JULES - 19, 20, 21, 35, 36, 38, 40-42 . 43, 47, 
54, 55, 58, 68, 79, 108, 112, 121, 164, 252 
BARRES, MAURICE - 33, 38, 48, 55, 59, 83-89. 90, 91, 92, 96, 98, 104, 
109, 201- Colline inspiree (Paul.) La grande pitie des Eglises de France 
(E. Paul) 

BAUDELAIRE, CHARLES - 18, 121-124 . 125, 130, 132, 154, 164, 219, 
224 - Fleurs du Mal (Fayard, 3 vol.) 

BAUMANN, EMILE- 18, 42, 43, 44, 45, 64, 79, 96-107 .108. 109, 117, 167, 
194, 215, 242, 245, 254 - Immole (Grasset); Bapteme de Pauline Ardel 
(Grasset); Paix du septieme jour (Perrin); Fer sur l’Enclume (Perrin) 
BAVIER, ANDRE DE - 189. 191 
BAZIN, RENE - 42, 243, 244, 245 

BERTRAND, LOUIS - 93, 108-112 . 201 - Sanguis Martyrum (Fayard; 
48eme edition) 

BLOY, LEON-21. 47-54 . 68, 79, 85, 92, 96, 97, 98, 175, 193, 195 - 
Desespere [Mercure); Sueur de Sang [Cres); Femme pauvre(Mercure) 
BORDEAUX, HENRY- 137. 243-245 - Maison [Plon, 143eme edition); 
Maison Morte [Plon) 

BOURGET, PAUL - 17, 38, 42, 55, 59, 86, 90-95. 96, 97, 108, 118,119, 
245 - Disciple [Plon); Divorce [Bibl.Plon); Demon de Midi [Plon) 
BRILLANT, MAURICE - 136, 139, 140 - Musique sacree, Musique pro¬ 
fane [Garnier) 

CHATEAUBRIAND, FRANC30IS RENE DE - 4, 11, 14, 15, 20, 22-30. 

31, 35, 36, 41, 43, 44, 45, 54, 68, 78, 106, 108, 113, 115, 136, 137, 
164, 166, 190, 194, 207, 208, 213, 214, 215, 224, 237-Atala [Gar¬ 
nier); Genie [Garnier); Rene [Garnier); Martyre [Didot, 1857) 
CLAUDEL, PAUL - 16, 19, 20, 21, 27, 35, 39, 64, 79, 82, 84, 96, 106, 

129, 142, 151, 152, 153-164 . 177, 202, 220, 249 - Annonce faite a 
Marie [Nouvelle revue frangaise); Cinq grandes Odeš [isto, 5eme edi¬ 
tion, 1913); Messe la-bas [isto, 6eme edition, 1918); Corona Anni Dei 
Benignitatis [isto) 

CONSTANT DE REBECQUE, BENJAMIN. - 234-235 - Adolphe [Garnier) 
COPPEE, FRANgOIS-21, 25, 33, 176-179 . 187, 190, 192, 199, 238- 
Bonne Souffrance [Lemerre; 102eme edition) 

DUPOUEY - 199, 203-204 - Lettres [Correspondant 10 juin, 1919) 
FLAUBERT, GUSTAVE - 15, 180, 181, 209, 215, 233, 239-242 . 245 - 
Madame Bovary [Charpantier, 1922) 

GAUTIER, THEOPHILE - 247, 248, 252 - Emaux et Camees [Charpan¬ 
tier) 

GHEON, HENRI - 29, 199-203 . 204, 244 - Temoignage d’un converti 
[Nouvelle revue frangaise) 

GUERANGER, DOM - 11, 13, 14, 15, 16, 17, 19, 20, 24, 27, 30, 32, 41, 

47, 54, 58, 78, 121, 125, 165, 166, 193, 195, 197, 204, 222, 224, 236, 
256, 257 

GUERIN, CHARLES - 136. 139. 140 

HELLO, ERNEST- 32, 33, 47, 52, 54, 152, 171. 173-175 . 199 - Physiono- 
mies des Saints [Perrin, 12eme edition); Paroles de Dieu [Perrin, 1910) 
HUGO. VICTOR-20. 21. 35-39 . 40, 49, 94, 108, 112, 121, 122, 164, 
217, 252, 253 - Odeš et Balades [Fayard); Notre-Dame de Pariš [Edi¬ 
tion illustree); Lucrece Borgia [Fayard); Chatiments [Fayard), Legende 
des Siecles [Garnier) 

HUYSMANS, JORIS-KARL - 4, 16, 18, 19, 20,21, 24, 25, 35, 36, 38, 42, 
47, 48, 49, 50, 51, 52, 54, 55-79 . 80, 81, 83, 93, 95-99, 101, 102, 106, 
113, 116, 118, 119, 121, 122, 128, 132, 133, 153, 161, 163, 165, 168, 
171, 178, 181, 189, 192, 193, 194, 195, 197, 220, 257-ARebours 
[Charpentier, 1920); La-Bas [Plon, 38eme edition 1919); En Route 
[Plon); Preface dans la 4eme edition du «Petit catechisme liturgique» 

par l’abbe H.Dutillet [Bricon); Cathedrale (Stock); Pages catholiques 
[Stock); Oblat [Stock, 3eme edition); Foules de Lourdes [Plon) 
JAMMES, FRANgiS - 43, 44, 45, 113-120 . 127, 136, 190, 237, 242 - 
Georgiques chretiennes (Mercure); Monsieur le Cure d’Ozeron [Mer¬ 
cure) 

KINON, VICTOR- 136, 141 

LAMARTINE, ALPHONSE - 15, 20, 35, 94, 132, 133, 213-221 . 222, 

223, 253 - Nouvelle meditations poetiques [Chefs d’oeuvres poetiques; 
Hachette, 1918); Harmonies poetiques et religieuses [isto); Un voyage 
en Orient [Waltz-L., (Euvres choisies, Prose, Hachette); Jocelyn [Gos- 
selin et Furne); Confidences [Hachette); Nouvelles confidences [isto, 
1868); Graziella [isto, 1896) 

LAMENNAIS, FELICITE ROBERT DE - 31-34 . 94 - Paroles d’un 
Croyant [Bibl. nat. 1913). 

LE CARDONNEL, LOUIS - 132-135 . 217, 249 - Poemes [Mercure); 
Carmina sacra [isto) 

LECONTE DE LISLE - 247, 248-252 , 254 - Passion, Derniers poemes 
[Lemerre, 1899); Poemes barbares [Lemerre); Poemes antiques [isto) 
LOTI, PIERRE - 218, 226-229 - Jerusalem [Calman-Levy, 78eme edition); 

Galilee [isto 49eme ed.); Pelerin d’Angkor [isto, 5leme ed.) 

MAISTRE, JOSPEH DE - 31-33 . 165, 173, 258 - Soirees de Saint Peters- 
bourg [Oeuvres posthumes; 1 et 2 Pelagaud) 

MAISTRE, XAVIER DE - 234- Jeune Siberienne [Bibl. nat.) 

MAURIAC, CHARLES - 136, 139-140 
MERCIER, LOUIS - 136, 137, 138, 139, 141, 154, 175 
MISTRAL, FREDERIC - 43-46 . 237 - Mireio [Charpantier, 1912) 
MUSSET, ALFRED DE - 15, 20, 132, 222-225 . 226, 228 - Confession 
d’un Enfant du siecle [Fayard) 

PEGUY, CHARLES - 142-152 . 163, 251 - Mystere de la Charite de Jeanne 
d’Arc [E. Paul; 7eme ed.); Porche du Mystere de la deuxieme vertu [E. 
Paul. 7eme ed.); Mystere des Saints-Innocents [Nouvelle Revue fran- 
gaise); Tapisserie de Ste-Genevieve et de Jeanne d’Arc [isto); Tapisserie 
de Notre-Dame [isto) 

PRAVIEL, ARMAND - 80-82 - Peche d’Aveugle [Perrin) 

PSICHARI, ERNEST- 189, 190, 192-193 . 198 - Voyage d’un Centurion 
[Conard, 7eme ed.) 

ROUSSEAU, JEAN JACQUES - 15, 22, 23, 24, 180, 181, 207, 208, 210, 
212, 214, 215, 220, 222 
SALOME, RENE - 21, 189-191 . 200 

STAEL, MADAME DE - 210-212 . 226 - De l’Allemagne [Didot) 
STENDHAL, HENRI BEYLE, dit - 234-235 - Rouge et le Noir [Garnier) 

SULLY PROUDHOME, RENE FRANCJOIS ARMAND dit - 28, 36, 44, 
247, 252-254 - Poesies (Lemerre, 1868-1872); Poesies (isto, 1878— 
1879); Poesies (isto, 1879-1888) 

VALLERY-RADOT, ROBERT, 58, 82, 135,136, 139-141 .163. 178, 238- 
Anthologie de la Poesie catholique (Cres); Reveil de l’Esprit (Perrin) 

VERKADE, WILIBRORD - 56, 189, 190, 193-194 . 198 - Unruhe zu Gott 
(Herder) 

VERLAINE- 16, 21, 121, 124, 125-131, 132, 138, 153, 157, 158, 254- 
Poesies religieuses (Cres, 1921) 

VEUILLOT, LOUIS -25, 33, 87, 165-172 . 173, 187, 199, 237 -Parfum 
de Rome (Gallia, 2. vol.) 

VIGNY, ALFRED DE - 15, 20, 222-225 . 226, 228 - Journal d’un poete 
(Calmann-Levy, 1882); CEuvres d’A.d.V(Hachette) 

WALCHEREN, VAN DER MEER DE - 21, 189, 190, 195-198 . 199 - 
Journal d'un Converti (Tequi, 2eme edition) 

ZOLA, EMILE - 56, 65, 180-188 . 239, 241 - Lourdes (Charpentier, 2eme 
vol. 1922); Rome (Charpentier) 

NAJVAŽNIJE KNJIGE O BL. IVANU MERZU: 


Dragutin KNIEWALD: Dr. Ivan Merz - život i djelovanje, Zagreb, 1932. 

SKUPINA AUTORA: Božji čovjek Hrvatske - Dr.Ivan Merz. Zbirka eseja 
i članaka prigodom 10. obljetnice smrti I.Merza, Zagreb, VKS, 1938. 
Pretisak iz časopisa Život, br. 5, 1938., str. 241-320. 

Josip VRBANEK: Vitez Kristov - Ivan Merz, VKB i VKS, Zagreb, 1943. 

Božidar NAGY: Borac s bijelih planina - Ivan Merz, FTI, Zagreb, 1971. 

Božidar NAGY, Dl: Prijatelj mladih - Ivan Merz, Zagreb, Postulatura I. 
Merza, 1974., 132 str. 

Marin ŠKARICA: Ivan Merz - iniziatore del movimento liturgico in Croazia 
(Ivan Merz, začetnik liturgijskog pokreta u Hrvatskoj). Doktorska 
disertacija na talijanskom jeziku obranjena u Rimu na «Anselmianumu» 

1975., 511 str. 

Božidar NAGY: Ivan Merz - uomo di fede ed educatore alla fede (Ivan Merz 
- čovjek vjere i odgojitelj za vjeru). Doktorska disertacija na talijanskom 
jeziku obranjena u Rimu na «Salesianumu» 1977., 354 str. 

ZBORNIK RADOVA sa Simpozija održanog 1978. g.^prigodom 50. 
obljetnice smrti Ivana Merza, Žagreb, Obnovljeni Život, br. 4, 1979. 

Božidar NAGY: Tko je Ivan Merz? Kratak prikaz života i djelovanja Ivana 
Merza. Zagreb, Postulatura I. Merza, 1980., 88 str. 

Dušan ŽANKO: Svjetlo na gori - Dr. Ivan Merz, Zagreb, 1990. 

Ivan MERZ: Put k suncu - Odabrani tekstovi Ivana Merza, 1. izd. 1978., 2. 
izd. FTI, Zagreb, 1993. 

Božidar NAGY: Ivan Merz, istaknuti laik u svjedočenju Evanđelja. - Zagreb, 
Postulatura Ivana Merza. 1996., 56 str. 

Ivan MERZ: L’influence de la liturgie sur les ecrivains frangais. (Utjecaj 
liturgije na francuske književnike). Doktorska disertacija Ivana Merza 
na francuskom. Izdavači: Filozofski fakultet Sveučilišta u Zagrebu i 
Postulatura Ivana Merza, 1996.g. 303 str. Drugo izdanje: Pariš, CERF, 

2005., 354 str. 

ZBORNIK RADOVA sa Simpozija o Ivanu Merzu održanog 14. XII. 1996. 
g. Obnovljeni Život, br. 3/4 1997., str. 223-334. 

Fabijan VERAJA: Ivan Merz - pionir Katoličke Akcije u Hrvatskoj (na 
talijanskom). Vatikan, 1998., 1104 str. 

Ivan MERZ: Plamen za visinama, Zagreb, FTI, 1999. 128 str. 

Ivan MERZ: Misli, Zagreb, Postulatura I.Merza, 1. izd. 2001., 2. izd., 

2002., 64 str. 

Kardinal Franjo KUHARIĆ: Ivan Merz - čudo milosti Božje. Govori, izjave i 
propovjedi o Ivanu Merzu. Zagreb, Postulatura I. Merza, 2002., 64 str. 

Ivan MERZ: Ljubav i čistoća, Zagreb, FTI i Postulatura I.Merza, 2002., 260 
str. 

SKUPINA AUTORA: Glas Crkve o Ivanu Merzu. Govori i izjave Pape Ivana 
Pavla II., kardinala i biskupa o bi. Ivanu Merzu. Split, Verbum, 2003. 

Giampaolo MATTEI, Ivan Merz - program katoličkog života i djelovanja za 
mlade danas (na talijanskom). Vatikan, 2003., 102 str. - Hrvatski prijevod 
iste knjige objavljen pod naslovom: Život za ideale - životopis bi. Ivana 
Merza. Verbum, Split, 2006. 

POSLANICA BISKUPA BK Bosne i Hercegovine povodom 2. pohoda Pape 
Ivana Pavla II. i beatifikacije I. Merza. Biskupski ordinarijati: Sarajevo, 
Banja Luka, Mostar, Trebinje, 10.V2003., 14 str. 

Božidar NAGY: Ivan Merz - Putokaz suvremenom naraštaju. Kratka 
biografija. Postulatura Ivana Merza, Zagreb 2003., 64 str. 

»Zemljo Bosno i Hercegovino Papa te nosi u srcu!« Monografija beatifikacije 
bi. I. Merza u Banjoj Luci, 22. VI. 2003. Banja Luka, Biskupski 
Ordinarijat, 2003., 168 str. 

Božidar NAGY, BI. Ivan Merz i Crkva. Studija o Crkvi u životu i shvaćanju 
bi. Ivana Merza. Zagreb, Postulatura bi. Ivana Merza, 2003., 380 str. - Za 
sada dostupna samo na Internetu: www.ivanmerz.hr 

S blaženim Ivanom na Kristovom putu. Zbirka molitava, tekst mise i 
prigodni tekstovi za slavlja u čast bi. Ivanu Merzu. Priredio Božidar 
NAGY. Zagreb, Postulatura bi. Ivana Merza, 2004., 128 str. 

Zoran FILIPOVIC: Sveti Otac Ivan Pavao II. u II. pastirskom pohodu Bosni 
i Hercegovini, Banja Luka 22. lipnja 2003. Beatifikacija Ivana Merza. 
Sarajevo-Zagreb-Banja Luka, 2004., 224 str. 

Božidar NAGY: Izvor života - Blaženi Ivan Merz i Euharistija. Izd.. 
Postulatura bi. Ivana Merza, Zagreb, 2005., str. 96. 

Zdravko MATIĆ: Ivan Merz i Katolička Akcija u Hrvatskoj. Doktorska 
disertacija obranjena na Filozofskom fakultetu Sveučilišta u Zagrebu, 
2005. g., 373 str. 

Stjepan RIBIĆ: Vjera i razum u životu i djelu Ivana Merza. Doktorska 
disertacija obranjena na Filozofskom fakultetu Papinskoga sveučilištu 
Urbaniana u Rimu 2007. g., 250 str. 

Šaša CERAJ: Doprinos dr. Ivana Merza i Hrvatskoga orlovskog saveza hrvatskoj 
kulturi, posebice tjelesnoj kulturi. Doktorska disertacija obranjena na 
Filozofskom fakultetu Sveučilišta u Zagrebu, 2013. g., 503 str. 

Popis ostalih naslova s više od 60 raznih publikacija o bi. Ivanu Merzu 
nalazi se na internetskoj stranici www.ivanmerz.hr 

